मत्‍तिआ छाप्‍तुओ नुय़ङ्‌खान

छाप्‍लाखाओ अ़सिन्‍खा

ओ मत्‍तिआ छाप्‍तुओ नुय़ङ्‌खान ओ।

ओसाआ बुयादाङ्‌का हिप्‍माय़ङ्‌ओ कालेन्‍पा येसुङा ओ निकिना खाङ्‌मुसु।

बुया निनाम्‍हाङ्‌आ अ़चुम़ना यहुदिचिएदा अ़क्‍छा कालेन्‍पा य़सुङ निकिना म़हिप्‍तुचि।

बुयाओ य़ङ्‌छ़ङ्‌दा खोक्‍कोसाआ अ़मुवाओ मो हिप्‍माय़ङ निनाम्‍हाङ्‌आ येसु हेन्‍खामादा अ़य़साकि अ़तासाला।

ओ ऩङानुमाओ य़ङ्‌खान यहुदि रावाचिओ निकिना ओन्‍ङा माआङ,

मेन झारा हेन्‍खामादाओ म़नाचिओ निम्‍पाङ्‌छाङ ओ।

मत्‍तिआ छाप्‍तुओ नुय़ङ्‌खान नुलोक तोङ्‌याङ्‌सा युङ्‌माय़ङ्‌ओ छाप्‍लाखा ओ।

ओसाआ येसु म़लिसाओदाङ्‌का खोक्‍को म़सुवा खोन्‍कि खोक्‍को म़लासाखोन्‍तालोन्‍ताओ अ़तुक्‌वादा खालुसु।

ओदा खोक्‍कोसोओ अ़चुलिमा,

बप्‍तिस्‍मा,

चिन्‍माखाङ्‌मा खोन्‍कि खोक्‍कोसाआ गालिल्‌दात्‍नि नुय़ङ्‌खान खाअ़लुसाओ,

म़चिन्‍तुचिओ खोन्‍कि सारिमाचिदाङ्‌का म़नाचि म़नुसुचिओ काचिचिओ अ़तुक्‌वादा खाम़एत।

खोक्‍को यरुसलेम म़खाराओ,

मोदा खोक्‍कोसाआ आदेङ्‌ओ साता अ़क़प्‍ताओ,

क्रुस्‌दा म़सुवाओ खोन्‍कि म़लासाखोन्‍तालोन्‍ताओ य़ङ्‌चि ओ छाप्‍लाखाआ खाम़एत।

ओ य़ङ्‌खान्‌आ येसु तोक्‍पो य़ङ्‌हुप काचिन्‍पा खोन्‍कि निनाम्‍हाङ्‌होन्‌ओ अ़कोङ्‌दुम काफोङ पाङ्‌कातोक निकिना खाङ्‌मुसुयुङ्‌सु।

मो कोङ्‌दुम निनाम्‍हाङ्‌आ अ़चुम़नाचि सेङ्‌लावा खोचिएदाङा हाङ्‌मुमा म़प़चि।

मत्‍तिओ अ़छाप्‍लाखादा ब़द्‍धेवा येसुओ अ़चुचिन्‍मा य़ङ्‌चि पाच्‌कादु धिरुम्‍च़म:

क) भ़ऱदुओ चिन्‍माय़ङ्‌आ देत्‍नि ओ हेन्‍खामादा निनाम्‍हाङ्‌ओ अ़चुम़नाचि ह़ङ्‌मादोत निकिना खाम़एत (अ़धाङ ५-७)

ख) बारकापाङ छाम्‍माय़ङ्‌चि नुय़ङ्‌खान खालुमानि लोमाय़ङ (अ़धाङ १०)

ग) निनाम्‍हाङ्‌ओ अ़चुहाङ्‌होनओ वाहिराङ्‌मित्‌चि (अ़धाङ १३)

घ) काखेङ्‌आ तुप्‍मादोत्‌ओ य़ङ्‌चि (अ़धाङ १८)

ङ) आइमित्‌ओ जुगाओ अ़लुक्‍मा खोन्‍कि ख्रिस्‍तओ अ़चुलामाय़माओ अ़तुक्‌वादा चिन्‍माय़ङ (अ़धाङ २४-२५)

थुत्‍मेत्‍लो अ़तुक्‌वा ऩङ

येसु ख्रिस्‍तओ अ़चुभुङ खोन्‍कि अ़चुपुक्‍मान्‍चिन १:१–२:२३

बप्‍तिस्‍मा काप़ युहन्‍नाओ अ़काचि ३:१-१२

येसुओ अ़चुबप्‍तिस्‍मा खोन्‍कि अ़चुचिन्‍माखाङ्‌मा ३:१३–४:११

येसुआ गालिल्‌दा अ़मुवाओ काचि ४:१२–१८:३५

गालिल्‌दाङ्‌का यरुसलेम्‌तारि १९:१–२०:३४

यरुसलेम्‌दा खोक्‍कोसोओ आदेङ्‌ओ साता २१:१–२७:६६

येसु म़सुवादाओदाङ्‌का म़लासाखोन्‍तालोन्‍ताओ खोन्‍कि अ़चुकाखेङ्‌पाचिएदा खाङ्‌मुमान्‍चिन्‌ओ २८:१-२०

मत्‍तिआ छाप्‍तुओ नुय़ङ्‌खान

येसु ख्रिस्‍तओ अ़चुसुन्‍तुम्‌चि

लुका ३:२३-३८

१

१ येसु ख्रिस्‍त हाङ दाउद्‌ओ भुङ खोन्‍कि अब्राहाम्‌ओ भुङ्‌दाङ्‌का म़ताओ। खोन्‍कि ओचिङा खोक्‍कोसोओ अ़चुओ भुङ्‌चि ओ।

२ अब्राहाम इसहाक्‌ओ अ़पा ओ।

इसहाक याकुब्‌ओ अ़पा ओ,

याकुब यहुदाओ अ़पा ओ, खोन्‍कि यहुदाओ अ़द़क्‍छा-बुवाचिओ अ़चुपा ओ।

३ यहुदा फारेस खोन्‍कि जाहेरओ अ़चुपा ओ।

मोचिओ अ़चुमा तामार ओ।

फारेस हेस्रोन्‌ओ अ़पा ओ,

हेस्रोन आराम्‌ओ अ़पा ओ।

४ आराम अम्‍मिनादाब्‌ओ अ़पा ओ,

अम्‍मिनादाब नहसोन्‌ओ अ़पा ओ,

नहसोन सल्‍मोन्‌ओ अ़पा ओ।

५ सल्‍मोन बोअज्‌ओ अ़पा ओ।

मोसोओ अ़मा राहाब ओ।

बोअज ओबेद्‌ओ अ़पा ओ।

मोसोओ अ़मा रुथ ओ।

ओबेद यिसैओ अ़पा ओ।

६ यिसै दाउद हाङ्‌ओ अ़पा ओ।

दाउद सोलोमन्‌ओ अ़पा ओ।

सोलोमन्‌ओ अ़मा उरियाहओ अ़खिम्‍हाङ्‌मा ओ।

७ सोलोमन रहबाम्‌ओ अ़पा,

रहबाम अबियाओ अ़पा,

अबिया आसाओ अ़पा ओ।

८ आसा यहोसापात्‌ओ अ़पा,

यहोसापात यहोराम्‌ओ अ़पा,

यहोराम उज्‍जियाहओ अ़पा ओ।

९ उज्‍जियाह योताम्‌ओ अ़पा,

योताम आहाज्‌ओ अ़पा,

आहाज हिजकियाओ अ़पा ओ।

१० हिजकिया मनस्‍सेओ अ़पा,

मनस्‍से आमोन्‌ओ अ़पा,

आमोन योसियाहओ अ़पा ओ।

११ योसियाह यकोनियास खोन्‍कि अ़द़क्‍छा बुवाचिओ अ़चुपा ओ।

यहुदिचि बेबिलोन्‌दा लाप्‍माखात्‍मा बुया मोचि म़पुक्‍तान्‌युङ्‌सान्‍चिन।

१२ बेबिलोन्‌दा यहुदिचि म़लाउखात्‍तुचि खोन्‍कि यकोनियास सालतिएल्‌ओ अ़पा,

सालतिएल यरुबाबेल्‌ओ अ़पा लिसा।

१३ यरुबाबेल अबिउद्‌ओ अ़पा,

अबिउद एल्‍याकिम्‌ओ अ़पा,

एल्‍याकिम आजोरओ अ़पा लिसा।

१४ आजोर सादोक्‌ओ अ़पा,

सादोक आखिम्‌ओ अ़पा,

आखिम एलिउद्‌ओ अ़पा लिसा।

१५ एलिउद एलाजारओ अ़पा,

एलाजार मत्‍तान्‌ओ अ़पा,

मत्‍तान याकुब्‌ओ अ़पा ओ।

१६ याकुब योसेफ्‌ओ अ़पा ओ।

योसेफ्‌ओ अ़खिम्‍हाङ्‌मा मरियम ओ।

मो मरियम्‌दाङ्‌काङा येसु म़लिसा,

म़नाचिआ खोक्‍को ख्रिस्‍तनि अ़लोवा।

१७ ओवात्‍नि अब्राहाम्‌दाङ्‌का दाउद हाङ्‌तारि चौदकादुङ लिसा,

खोन्‍कि दाउद्‌ओ अ़ग़रिदाङ्‌का इस्राएलिचि बेबिलोन म़खात्‍तुचिओ ग़रितारि चौदकादुङ खोन्‍कि इस्राएलिचि बेबिलोन म़खात्‍तुचिओ ग़रिदाङ्‌का ख्रिस्‍त म़लिसाओ ग़रितारि चौदकादुङ लिसा।

येसु ख्रिस्‍त म़लिसाओ

लुका २:१-७

१८ येसु ख्रिस्‍तओ अ़चुलिमा ओवात्‍नि लिसा: खोक्‍कोसोओ अ़चुमा मरियम योसेफ्‌एनान सायाकाम्‍मा दुम फुत्‍तायुङ्‌सा।

मेन खोचिओ अ़चुसायाकाम्‍मा बुया मो आप्‍पि सेङ्‌लावादाङ्‌का छा वाराओ मरियम्‌आ सिन्‍तु।

१९ योसेफ साम्‌योक्‍मि म़ना मुवाङा, खोन्‍कि मरियम लेजो मान्‍मुदामाओ मिन्‍माआ वाइवेत मो छित्‍मानि मिना।

२० मेन योसेफ ओवात्‍नि मिनाङाहिदा अ़सेन्‍मुयुदा अ़क्‍छा निनाम्‍हाङ काफा योसेफ्‌एदा खाङ्‌मुसान्‍चिन खोन्‍कि खो ओवात्‍नि लो,

“योसेफ,

दाउद्‌ओ अ़छा,

मरियम आम्‍खिम्‍हाङ्‌मा लोक्‍मा मान्‍क़दा।

देकिनालो मरियम बुक खुयाओ ना सेङ्‌लावादाङ्‌का ओ।

२१ मोसाआ अ़क्‍छा दुवाछा तोक्‍तु,

खोन्‍कि खाना खोक्‍कोसोओ अ़चुऩङ bयेसु त़पाक्‍तु,

देकिनालो खोक्‍कोसाआ अ़चुम़नाचिओ अ़चुहेवाचिदाङ्‌का म़लेइसुचि।”

२२ ओ झारा काचिचि ना निनाम्‍हाङ्‌य़ङ खाकालुचिएदाङ्‌का निनाम्‍हाङ म़चेवाओ य़ङ तामालामाओ निम्‍पाङ लिसाओ:

२३ “खानुम,

अ़क्‍छा वारिसा मेत्‍छाछा बुक खुन्‍कि मोसाआ अ़क्‍छा दुवाछा-छा तोक्‍तु,

खोन्‍कि खोक्‍कोसोओ अ़चुऩङ इम्‍मानुएल पाक्‍तु।”

ओसोओ अ़तुप्‌य़ङ,

“निनाम्‍हाङ आन्‍कान्‌एनान म़युङ्‌याङ।”

२४ योसेफ अ़दुखुप्‌दाङ्‌का थिन्‍ता,

खोन्‍कि निनाम्‍हाङ काफाआ अ़सेन्‍मुयुदा खो लोओवा खोसाआ मरियम अ़खिम्‍हाङ्‌मा मु।

२५ मरियम छा मान्‍तोक्‌युक्‍तातारि योसेफ मरियम्‌एनान अ़क्‍नि मान्‌इम।

खोन्‍कि योसेफ्‌आ खोक्‍कोसोओ अ़चुऩङ येसु पाक्‍तु।

b 

१:२१ येसु : येसुओ अ़तुप्‍माय़ङ “कालेन्‍पा” ओ।

बुसुहोन्‌याङ्‌का येसु तुप्‍सि म़ताओ

२

१ हेरोद हाङ मुवाङाओ ग़रिदा यहुदियादाओ बेथलेहेम तेन्‌दा येसु म़लिसा।

मोन्‍ग़रि बुसुहोन्‌याङ्‌का सालुत्‍लिचि यरुसलेम्‌दा म़ताकि मोचि म़य़ङा,

२ “यहुदिचिओ अ़चुहाङ म़लिसाओ अ़ऩङ्‌वा छा खादा म़युङ्‌याङ?

आन्‍कान्‍का खोक्‍कोसोओ अ़चुसाङ्‌केन्‍मा बुसुहोन्‌या खाम्‍का,

खोन्‍कि खोक्‍को ब़क्‍सि तान्‌युङ्‌सिन्‍का।”

३ मोन्‍ग़रि हेरोद हाङ्‌आ ओ य़ङ एनुकि खो अ़न्‍नुनु मिन्‍राक्‌दा छुक्‍ता,

खोन्‍कि खोएनान यरुसलेम्‌दाओ झारा म़नाचिछाङ मिन्‍राक्‌दा म़छुक्‍ता।

४ खोन्‍किना खोसाआ झारा मुलो काब़क्‍पाचि खोन्‍कि अ़चुय़ङ्‌हुप काचिन्‍पाचि कोउचि,

खोन्‍कि “ख्रिस्‍त खादा म़लिओ?”

नि सेनुचि।

५ मोचिआ खो अ़लोवा,

“यहुदियाओ बेथलेहेम्‌दा।

देकिनालो निनाम्‍हाङ्‌य़ङ खाकालुआ छाप्‍तुयुङ्‌सु:

६ ‘खोन्‍कि खाना बेथलेहेम,

यहुदियाओ थाम्‍पुक्‌दा,

खाना यहुदादाओ हाङ्‌कामुचिओ अ़चुरादा देत्‍निकिछाङ अ़चुप्‍पो त़मुनानान,

देकिनालो खानाएदाङ्‌का अ़क्‍छा हाङ्‌कामु लोन,

खोन्‍कि खोक्‍कोसाआ इस्राएलि अ़ङ्‌म़नाचि म़तित्‍तुचि।’”

७ खोन्‍किना हेरोद्‌आ मो सालुत्‍लिचि सुकुलादा बुत्‍तुचि खोन्‍कि साङ्‌केन्‍मा खाउग़रि खाङ्‌मुसान्‍चिन्‌ओ,

मो मोचि सेनुचि।

८ खोन्‍किना खोसाआ मोचि ओवात्‍नि लोसा बेथलेहेम छुत्‍तुचि,

“खारानिन,

खोन्‍कि नुलोक मो छा लामानुम।

मो छा त़धिरुम्‌छाङ अ़ङ्‌का मो य़ङ बानानिन्‌कि लोवाङ्‌ऩङ,

खोन्‍कि अ़ङ्‌काछाङ खोक्‍को ब़क्‍तुङ।”

९ खोन्‍कि हेरोद हाङ्‌ओ अ़य़ङ अ़एनाकि खोचि लाम म़वाङा।

खानुम!

खोचिआ बुसुहोन्‌या अ़खाओ साङ्‌केन्‍मा खोचिआ अ़लासाखा, खोन्‍कि मो खोचिओ अ़चुबु-बु खारा खोन्‍कि नुनु युङाङाओदा तालाकिना मो साङ्‌केन्‍मा मोदाङा एवादिसा।

१० खोचिआ मो साङ्‌केन्‍मा अ़खाकि खोचिओ अ़न्‍नुनु अ़चुऩङानुवा।

११ खोन्‍किना खिम्‍हुत्‌दा म़वाङाकि खोचिआ नुनु अ़चुमा मरियम्‌एनान अ़खा,

खोन्‍कि म़बोम्‍सान्‍चिन्‌कि खोक्‍को अ़ब़क्‍ता।

खोन्‍किना मोचिआ अ़चुबेखाचि अ़होराकि खोक्‍को हाराक्‌वा,

धुपा खोन्‍कि नाम्‍नुओ सुङ छुक्‍तुप्‍मा अ़पुवा।

१२ खोन्‍किना हेरोद्‌एदा मान्‍लाखात्‌दानिन निकिना अ़चुसेन्‍मुयुदा चाप्‍चेत्‍माय़ङ अ़तोक्‍ताकि नि लाम लियाङ्‌सा मोचि अ़चुहेन्‍कोप म़लासा।

योसेफ अ़खिम्‍लुम्‍पाएनान मिस्र हेन्‍कोप फुङ्‌साओ

१३ मो सालुत्‍लिचि म़खाराचिआकि निनाम्‍हाङ्‌ओ अ़क्‍छा अ़चुकाफा अ़चुसेन्‍मुयुदा योसेफ्‌एदा खाङ्‌मुसान्‍चिन खोन्‍कि लो,

“पुवालोन्‍ता,

नुनु खोन्‍कि खोक्‍कोसोओ अ़चुमा खात्‍तुचिकि मिस्र हेन्‍कोप फुङ्‌सा,

खोन्‍कि अ़ङ्‌का खाना मान्‍लोयुक्‍नातारि मोयाङा युङा,

देकिनालो हेरोद्‌आ नुनु सेत्‍मा निम्‍पाङ खोक्‍को लाम्‍मा मुङु।”

१४ खोन्‍किना योसेफ पुवालोन्‍ताकि नुनु खोन्‍कि खोक्‍कोसोओ अ़चुमा खात्‍तुचिकि मो खाखुत्‌ङा मिस्र हेन्‍कोप खारा।

१५ खोन्‍कि हेरोद मान्‍स़दायुक्‍तातारि मिस्रदाङा खो युङा।

निनाम्‍हाङ्‌य़ङ खाकालुलाम्‍पा हाङ्‌पा निनाम्‍हाङ म़चेवाओ य़ङ ओवात्‍नि ताला,

“अ़ङ्‌का अ़ङ्‌छा मिस्र हेन्‍कोप्‌दाङ्‌का बुत्‍तुङ।”

हेरोद्‌आ नुनुचि सेत्‍मेत्‍तुचिओ

१६ खोन्‍किना सालुत्‍लिचिआ अ़म़प्‍ताओ य़ङ हेरोद्‌आ सिन्‍तुकि अ़माइसुङ्‌आ पुन्‍तुदो।

खोन्‍कि सालुत्‍लिचिदाङ्‌का सिन्‍तुओ ग़रिदा बेथलेहेम खोन्‍कि मोसोओ अ़च़क्‌दाओ तेन्‌दाओ ह्‍वा दोङ खोन्‍कि ह्‍वा दोङ्‌दाङ्‌का अ़चुप्‍पो झारा दुवाछा छाचि सेत्‍मेत्‍तुचि।

१७ मोवात्‍नि यर्मिया निनाम्‍हाङ्‌य़ङ खाकालुआ चेउओ य़ङ ताला:

१८ “रामादा अ़क्‌तात य़ङ एना,

ओत्‌ओत्‌ओत्‌वा खोन्‍कि रुवाङ-रुवाङ म़खावाङाओ

राहेल अ़छाचिओ निम्‍पाङ ओत्‌ओत्‌ओत्‌वा खाप्‌याङ,

सोम्‍सेत्‍माय़ङ ऩङाछिरु,

देकिनालो मोसोओ अ़छाचि म़सुवादा।”

१९ हेरोद सुवादाकिना निनाम्‍हाङ्‌ओ अ़क्‍छा अ़चुकाफा सेन्‍मुयुदा योसेफ्‌एदा मिस्रदा खाङ्‌मुसान्‍चिन खोन्‍कि ओवात्‍नि लो,

२० “पुवालोन्‍ता,

नुनु खोन्‍कि खोक्‍कोसोओ अ़चुमा खात्‍तुचिकि इस्राएल हेन्‍कोप खारा,

देकिनालो नुनु सेत्‍मा कालाम्‌चि म़सुवादाचिआ।”

२१ योसेफ पुवालोन्‍ता खोन्‍कि नुनु खोन्‍कि खोक्‍कोसोओ अ़चुमा खात्‍तुचिकि इस्राएल हेन्‍कोप खारा।

२२ मेन यहुदियादा हेरोद हाङ्‌ओ अ़फान्‌दा अ़छा अर्खिलाउस हाङ मुयाङ्‌नि योसेफ्‌आ एनुकि मोह्‍यात्‍नि खात्‍मा योसेफ क़सा,

खोन्‍कि अ़सेन्‍मुयुदा चाप्‍चेत्‍माय़ङ तोक्‍तुकि योसेफ गालिल धिखाहुप्‌ह्‍यात्‍नि खारा।

२३ खो खाराकि नासरत्‌निओ सहरादा युङा।

ओवात्‍नि निनाम्‍हाङ्‌य़ङ खाकालुचि म़चेवाओ य़ङ ताला: “खोक्‍को नासरिनि लो।”

बप्‍तिस्‍मा काप़ युहन्‍नाओ अ़खालुमा

मर्कुस १:१-८; लुका ३:१-१८; युहन्‍ना १:१९-२८

३

१ ब़द्‍धेकादोङ्‌कि बप्‍तिस्‍मा काप़ युहन्‍ना यहुदियादाओ लेक्‍लेक्‍लेक्‌वाओदा खाङ्‌मुसान्‍चिन,

खोन्‍कि म़नाचि ओवात्‍नि य़ङ्‌सा खालुमा पुङ्‌सु,

२ “निनाम्‍हाङ्‌एदा लासानिन,

देकिनालो निनाम्‍हाङ्‌होन च़क्‌दा तायुङ्‌सा।”

३ ओ खो युहन्‍नाङा ओ,

खोसोओ अ़तुक्‌वादा निनाम्‍हाङ्‌य़ङ खाकालु यसैया ओवात्‍नि य़ङायुङ्‌सा:

“लेक्‍लेक्‍लेक्‌वाओदा अ़क्‍छा पात्‌याङ्‌ओ अ़य़ङ,

‘हाङ्‌पाओ अ़चुलाम चुम्‍सानुम,

खोक्‍कोसोओ अ़चुलाम्‌चि अ़ऱक्‍निन्‍लो मुवानुम्‍च़म।’”

४ युहन्‍ना उताओ अ़मुवाआ बामाय़ङ्‌ओ तित हुम्‍साङा,

खोन्‍कि अ़छुमाय़क्‌दा साहोक्‌वाओ छिप्‍माय़ङ छिआङा।

खोसोओ अ़चामायु रुइ खोन्‍कि खोक्‍लि खुदो ओ।

५ खोन्‍किना यरुसलेम्‌दाङ्‌का खोन्‍कि झारा यहुदिया धिखाहुप दात्‍निदाङ्‌का खोन्‍कि यर्दन याङ्‌वामाओ अ़च़क्‍दात्‍नि कायुङ ब़द्‍धे म़नाचि खोएदा म़खारा।

६ खोन्‍कि “आन्‍कान्‍का हेवा मुन्‌युङ्‌सिन्‍का”नि य़ङ्‌सा खोलाम्‍पा यर्दन याङ्‌वामादा मोचि बप्‍तिस्‍मा म़लोआ।

७ मेन फरिसिचि खोन्‍कि सदुकिचिएदाओ ब़द्‍धेकापाङ बप्‍तिस्‍मा लोक्‍सि म़ताङाओ खाचिकि खोसाआ मोचि लोचि,

“खानानिन अ़छ़क याक्‌याङ्‍ओ प़ओ अ़छाचि ओ!

तामा मुयाङ्‌ओ निनाम्‍हाङ्‌ओ अ़चुमाइसुङ्‌दाङ्‌का फुङ्‌मा खानानिन साङ्‌आ चाप्‍ऩचेत्‍तिन?

८ खानानिन्‌आ अ़नुछ्‍याङा हेवा त़छिरुम्‌निओ य़ङ आम्‍नुओ काचिसिवालाम्‍पा खाङ्‌मुसानुम।

९ खोन्‍कि ‘आन्‍कान अब्राहाम्‌ओ अ़छावारिचि लिसिन्‌ओसा निनाम्‍हाङ्‌ओ अ़चुमाइसुङ्‌दाङ्‌का लेरिन्‍का’नि आम्‍नुओ मिन्‍मादा मान्‌य़ङ्‌दानिन।

अ़ङ्‌का खानानिन लोनाङ्‌नानिन,

निनाम्‍हाङ्‌आ ओ लुङ्‌चिदाङ्‌काछाङ अब्राहाम्‌ओ अ़छावारिचि मुमा म़ऱचि।

१० ओन्‍ग़रिङा स़ङ्‌ताङ्‌चिओ अ़चुभेन्‌दा छ़ङ छेन्‍माओ बान्‍त युङ्‌सुचिउयुङ्‌सु।

अ़नुवाक सिवा अ़सिनिन्‌ओ झारा स़ङ्‌ताङ्‌चि तेइसुचिकि मिदा वेइसुदिसुचि।

११ अ़ङ्‌का ना खानानिन आम्‍नुओ हेवादाङ्‌का त़लासिन्‌ओ बुन्‌ओ निम्‍पाङ चाक्‌वाआ बप्‍तिस्‍मा प़नानिन,

मेन अ़ङ्‌कादाङ्‌का आदेङ काता अ़ङ्‌कादाङ्‌का च़लोक सावापोरिओ म़मुयाङ,

खोक्‍कोसोओ अ़चुफेङ्‌ता खुन्‍माछाङ अ़ङ्‌का अ़खान्‍ऩङ।

खोक्‍कोसाआ खानानिन सेङ्‌लावाआ खोन्‍कि मिआ बप्‍तिस्‍मा ऩप़न।

१२ खोक्‍कोसोओ अ़चुचाथाप्‍खा खोक्‍कोसोओ अ़चुछुक्‌दा याक्‌याङ,

खोन्‍कि खोक्‍कोसोओ अ़चुचा नुक्‍खा खाला अ़सेङ खोन्‍कि अ़चुछुमाचा स़ङ्‌कुलुधुन्‌दा अ़कोप,

मेन अ़होम्‍पा देम्‍खाछाङ अ़स़निन्‍दानिन्‌ओ मिदा अ़ह़त्‍खान।”

येसुओ अ़चुबप्‍तिस्‍मा

मर्कुस १:९-११; लुका ३:२१-२२; युहन्‍ना १:३२-३४

१३ खोन्‍किना येसु युहन्‍नालाम्‍पा बप्‍तिस्‍मा लोक्‍सि गालिल्‌दाङ्‌का यर्दन याङ्‌वामादा म़बाना।

१४ मेन युहन्‍नाआ ओवात्‍नि य़ङ्‌सा खोक्‍को छेक्‍मा लाप्‍तु,

“मेन अ़ङ्‌काए खानानिन्‌एदाङ्‌का बप्‍तिस्‍मा लोक्‍मादोत,

देकि खानानिन अ़ङ्‌काएदा त़तान्‌ओ?”

१५ मेन येसुआ खोक्‍को अ़लासालोवा,

“ओन्‍ग़रि ओवात्‍निङा नुयाङ।

देकिनालो ओवात्‍निङा झारा आन्‍निनाम्‍हाङ्‌ओ अ़चुमिन्‍मा तासुम्‍लाम्‍ने।”

खोन्‍कि युहन्‍ना बप्‍तिस्‍मा प़मा काङ्‌सा।

१६ खोन्‍कि येसु बप्‍तिस्‍मा म़लोआचिआकिना चाक्‌वादाङ्‌का बुङ्‌खाया म़लोन्‍ताहिदा मोन्‍ग़रिङा निनाम्‍मा होरा,

खोन्‍कि खोक्‍कोसाआ निनाम्‍हाङ्‌ओ अ़चुलावा साप्दुकुत्‌वावात्‍नि खोक्‍कोएदा म़धाङाओ अ़खा।

१७ मोन्‍ग़रि निनाम्‍मादुङ्‌का ओवाको य़ङ ता,

“ओक्‍को अ़ङ्‌का सोमातुक्‍तुङ्‌योङ्‌ओ अ़ङ्‌छा ओ,

खोक्‍कोएदा अ़न्‍नुनु अ़ङ्‌ऩङानुयाङ।”

येसु चिन्‍माखाङ्‌माय़ङ

मर्कुस १:१२-१३; लुका ४:१-१३

४

१ खोन्‍किना येसु सैतानाओ अ़धान्‍मा लाप्‍मादा छुक्‍माओ निम्‍पाङ सेङ्‌लावाआ खोक्‍को लेक्‍लेक्‍लेक्‌वाओदा अ़खात्‍ता।

२ खोक्‍को चालिस्‌काखोलेन खोन्‍कि चालिस्‌काखाखुत मान्‍चामाङ म़युङा,

खोन्‍किना खोक्‍को साम़सुवा।

३ खोन्‍कि काधान्‌आ खोक्‍कोएदा ताकिना लो,

“खानानिन निनाम्‍हाङ्‌ओ अ़चुछाङा त़युङिन्‌येन्‌नालो ओ लुङ्‌चि पेम्‍पाक म़लिनेनि लोवानुम्‍च़म।”

४ मेन येसुआ अ़लासालोवा,

“साम्‍कालिन्‌दा छाप्‍तायुङ्‌सा,

‘म़ना पेम्‍पाक्‌आ ओन्‍ङा माआङ,

मेन निनाम्‍हाङ्‌ओ अ़चुदोदाङ्‌का लोन्‌ओ झारा य़ङ्‌आ ह़ङ।’”

५ खोन्‍किना सैतानाआ येसु सेङ्‌याङ्‌ओ सहरादाओ निनाम्‍हाङ ब़क्‍खाखिम्‌ओ अ़छोङ्‌दु खात्‍तुकि एप्‍मेत्‍तु,

६ खोन्‍कि खोक्‍को लो,

“खानानिन निनाम्‍हाङ्‌ओ अ़चुछाओनालो ह्‍युनि छुक्‍तानिन,

देकिनालो साम्‍कालिन्‌दा छाप्‍तायुङ्‌सा,

‘निनाम्‍हाङ्‌आ खोक्‍को काफाचि आम्‍नुओ निकि म़लोचि।

खोन्‍कि आम्‍लाङ लुङ्‌दुङ्‌दा अ़धुङ्‌निन्‍ने निकिना

मोचिआ अ़चुओ छुक्‍छुक्‌आ खाना ऩक़क।’”

७ येसुआ मो अ़लोवा,

“साम्‍कालिन्‌दा छाप्‍तायुङ्‌सा,

‘खाना आम्‍हाङ्‌पा निनाम्‍हाङ मान्‍चिन्‍खाङ्‌दो।’”

८ सैतानाआ येसु अ़न्‍नुनु झोन्‍ताङाओ भ़ऱदु लासुखात्‍तु,

खोन्‍कि हेन्‍खामादाओ झारा हाङ्‌होन्‌चि खोन्‍कि मोसोओ तोक्‍पो अ़खान्‍नुमा सावा खाङ्‌मेत्‍तु।

९ खोन्‍कि मोसाआ येसु लो,

“खानानिन त़बोम्‍सिन्‍चिन्‌कि अ़ङ्‌का त़ब़क्‍ङाऩङ्‌नालो ओ झारा अ़ङ्‌का खानानिन प़नानिन।”

१० खोन्‍कि येसुआ मो अ़लोवा,

“सैताना,

खाना अ़ङ्‌काएदाङ्‌का खारालावा!

देकिनालो साम्‍कालिन्‌दा छाप्‍तायुङ्‌सा,

‘खाना हाङ्‌पा आम्‍निनाम्‍हाङ ओन्‍ङा ब़क्‍तु,

खोन्‍कि खोक्‍को ओन्‍ङा ब़रु।’”

११ खोन्‍किना सैतानाआ खोक्‍को छिरुदो,

खोन्‍कि निनाम्‍हाङ काफाचि म़ताकि खोक्‍को अ़ब़रा।

येसुआ गालिल्‌दा अ़चुकाचि अ़पुङ्‌साओ

मर्कुस १:१४-१५; लुका ४:१४-१५

१२ युहन्‍ना छेक्‍खाखिम्‌दा छुक्‍ताचिआनि अ़एनाकि येसु गालिल्‌ह्‍यात्‍नि म़लासा।

१३ खोन्‍कि नासरत अ़छिरादाकि कफर्नहुम म़खारा खोन्‍कि मोदा म़युङा।

कफर्नहुम सहरा जबुलुन खोन्‍कि नप्‍तालिओ खाहुप्‌दाओ गालिल धियाङ्‌वामाओ अ़केम्‌दा छुक।

१४ निनाम्‍हाङ्‌य़ङ खाकालु यसैयाआ खालुसुओ य़ङ ओवात्‍नि ताला:

१५ “जबुलुन खोन्‍कि नप्‍तालिओ खाहुप,

यर्दन्‌ओ अ़ह्‍याउधेत्‌याओ धियाङ्‌वामा खात्‍खा लाम,

खोन्‍किना निरावाचि म़युङाङाओ गालिल ओ,

१६ कुन्‌यामादा कायुङ म़नाचिआ अ़क्‌तात

अ़धिवा साम अ़खायुङ्‌सा।

स़माओ अ़इप्‍नाम्‍माओ थाम्‍पुक्‌दा कायुङ्‌चिएदा

अ़क्‌तात साम लेरायुङ्‌सा।”

१७ मोन्‍ग़रिदाङ्‌का येसुआ नुय़ङ्‌खान खालुमा अ़पुङ्‌सा,

“निनाम्‍हाङ्‌एदा लासानिन,

देकिनालो निनाम्‍हाङ्‌होन च़क्‌दा तायुङ्‌सा।”

येसुआ बोप्‍छ़क कावेत्‌चि म़बुत्‍तुचि

मर्कुस १:१६-२०; लुका ५:१-११

१८ येसु गालिल धियाङ्‌वामाओ अ़केम्‌दा म़कोलाङाहिदा खोक्‍कोसाआ पत्रुस्‌नि लोवाङाओ सिमोन खोन्‍कि खोसोओ अ़निछा अन्‍द्रियास ह़वाङ्‌माङ धियाङ्‌वामादा बोप्‍छ़क वेत्‍ताङाचिओ म़खाचि,

देकिनालो खोचि ङा कालाप्‌चि ओ।

१९ खोक्‍कोसाआ मोचि म़लोचि,

“अ़ङ्‌का त़ङ्‌ताङ्‌च़ङ,

खोन्‍कि अ़ङ्‌का खानाचि म़नाचि कालाप बोप्‍छ़क कावेत मुनाचि।”

२० मोचिआ मोन्‍ग़रिङा अ़चुबोप्‍छ़क्‌चि अ़छिरादाचुचि खोन्‍कि येसु अ़त़ङ्‌ताचु।

२१ खोन्‍कि अ़क्‍चित ह्‍यात्‍नि येसु म़खाराहिदा खोक्‍कोसाआ नि ह़वाङ जब्‍दियाओ अ़छा याकुब खोन्‍कि अ़निछा युहन्‍नाआ अ़चुपाएनान अ़चुनावादा अ़चुबोप्‍छ़क्‌चि अ़थुआङाचुओ म़खाचि,

खोन्‍कि खोक्‍कोसाआ मोचि म़बुत्‍तुचि।

२२ मोचिआ नावा खोन्‍कि अ़चुपा च़क्‍नि अ़छिरादाचु खोन्‍कि येसु अ़त़ङ्‌ताचु।

येसुआ कातुक अ़नु

लुका ६:१७-१९

२३ खोन्‍किना येसु मोचिओ अ़चुयावायोक्‍खिम्‌चिदा चिन्‌याङ्‌सा,

निनाम्‍हाङ्‌होन्‌ओ अ़तुक्‌वादा नुय़ङ्‌खान खालुयाङ्‌सा,

खोन्‍कि म़नाचिओ अ़चुरादाओ झाराकापाराओ अ़चुसारिमा खोन्‍कि अ़चुमान्‍ऱदामादा नुयाङ्‌सा झारा गालिल्‌दा म़कोला।

२४ खोक्‍कोसोओ अ़तुक्‌वादाओ य़ङ्‌खान सिरिया धिखाहुप भेप्‍लोतारिछाङ थ़ङा,

खोन्‍कि म़तुआङाओचि,

माङ्‌लो अ़खाला-अ़खालाओ सारिमाआ दुखा कातोक्‌चि,

चाकावालावाआ लाउचिओ,

खोन्‍कि स़दावाखेन्‌आ लाउचिओचि खोन्‍कि ख़न्‍माखात्‍मा सारिमाआ लाउचिओचि,

झारा म़नाचि खोक्‍कोएदा म़तारुचि खोन्‍कि खोक्‍कोसाआ मोचि म़नुसुचि।

२५ खोन्‍किना गालिल,

देकापोलिस,

यरुसलेम,

यहुदिया खोन्‍कि यर्दन याङ्‌वामाओ ह्‍याउधेत्‌याङ्‌का अ़धिवाङ म़ना मुक्‍लाचिआ खोक्‍को अ़त़ङ्‌ता।

भ़ऱदुओ चिन्‍माय़ङ

लुका ६:२०-२६

५

१ म़ना मुक्‍लाचि म़खाचिकिना खोक्‍को भ़ऱदु म़लोन्‍ता खोन्‍कि म़युङा।

खोक्‍कोसोओ अ़चुकाखेङ्‌पाचि खोक्‍कोएदा म़ता।

२ खोन्‍कि खोक्‍कोसाआ मोचि चिन्‍मा म़पुक्‍तुचि,

३ “लावामि य़ङ्‌दा आप्‍पि मान्‍तोक्‍कादा लिसिन्‍काओनि कातुप्‌चि आसिखा कातोक्‌चि ओ,

देकिनालो निनाम्‍हाङ्‌होन मोचिओङा ओ।

४ सोखा कामुचि आसिखा कातोक्‌चि ओ,

देकिनालो निनाम्‍हाङ्‌आ मोचि अ़चुसोम्‍म़सेत्‍तुचि।

५ कासिम्‍नान्‍चिन्‌चि आसिखा कातोक्‌चि ओ,

देकिनालो मोचिआ हेन्‍खामादाओ पाङ अ़तोक।

६ साम्‌योक्‍मिओ निम्‍पाङ साकास़चि खोन्‍कि वामित्‍मा कास़चि आसिखा कातोक्‌चि ओ,

देकिनालो मोचिओ अ़चुसोम्‍स़।

७ सोम्‌योक्‍मा खाङ्‌कामुचि आसिखा कातोक्‌चि ओ,

देकिनालो मोचिआ सोम्‌योक्‍मा अ़तोक।

८ सेङ्‌याङ्‌ओ अ़चुसाकोङ्‌वा याक्‌याङ्‌ओचि आसिखा कातोक्‌चि ओ,

देकिनालो मोचिआ निनाम्‍हाङ अ़खाङ।

९ सेवाङ्‌निओ निम्‍पाङ काचि कामुचि आसिखा कातोक्‌चि ओ,

देकिनालो मोचि निनाम्‍हाङ्‌आ अ़ङ्‌छाचिनि म़लोचि।

१० साम्‌योक्‍मिओ निम्‍पाङ दुखा कातोक्‌चि आसिखा कातोक्‌चि ओ,

देकिनालो निनाम्‍हाङ्‌होन मोचिओङा ओ।

११ खानानिन अ़ङ्‌का कात़ङ्‌चिओसा म़नाचिआ खानानिन ऩसुङ्‌तिन खोन्‍कि ऩल़क्‍तिन खोन्‍कि सोज्‍जेओ चेप्‌याङ्‌सा आम्‍नुओ देङ्‌सालाप्‍पादा झाराकापाराओ अ़त्‍लो ऩलोन्‌नालो खानानिन आसिखा कातोक्‌चि ओ।

१२ मोन्‍ग़रि ऩङानुसानिन्‍चिन,

खोन्‍कि छेमा काइसानिन्‍चिन,

देकिनालो निनाम्‍मादु आम्‍नुओ सिरिफा तोक्‍पो युङ्‌याङ।

देकिनालो खानानिन्‌दाङ्‌का बुयाओ निनाम्‍हाङ्‌य़ङ खाकालुचि मोवात्‍निङा मोचिआ म़ल़क्‍तुचिओ।

युम खोन्‍कि साम

मर्कुस ९:५०; लुका १४:३४-३५; ११:३३

१३ खानानिन हेन्‍खामादाओ युम ओ,

मेन युम्‌ओ अ़लुमा माखात्‌नालो मो दिसाआ युम्‍पाक्‍पाक्‌वा खाना लामामुमा त़ऱ?

मो ना बुङ्‌खाया वेत्‍माखान्‍माकि म़नाचिओ अ़चुलाङ्‌आ नेप्‍मादाङ्‌का नि दित्‍छाङ अ़काचि मात्‍द़ङ।

१४ खानानिन हेन्‍खामाओ साम ओ।

भ़ऱदुओ सहरा कुम्‍मा अ़ऱनिन।

१५ साङ्‌आछाङ खाउप्‍खा ओङ्‌सुकि खेङ्‌आ अ़दिप्‍तुन,

मेन खाउप्‍खा युङ्‌खाचोक्‌दु युङ्‌सु खोन्‍कि खिम्‌दा कायुङ झारा मोसाआ उप्‍तुचि।

१६ ओवात्‍निङा आम्‍नुओ साम म़नाचिओ अ़चुबुदा लेत्‍ने,

खोन्‍कि मोचिआ आम्‍नुओ अ़नुवाक काचि अ़खाङ्‌ने खोन्‍कि निनाम्‍मादुओ आम्‍नुओ पापाओ अ़चुऩङ अ़लोङ्‌ने।

य़ङ्‌हुप्‌ओ अ़तुक्‌वादा चिन्‍माय़ङ

लुका १६:१७

१७ य़ङ्‌हुप माङ्‌लो निनाम्‍हाङ्‌य़ङ खाकालुचि ऩङाछित्‍सि अ़ङ्‌का ताङ्‌ओनि मान्‍मिन्‍दानिन।

अ़ङ्‌का मो ऩङाछित्‍सि माआङ,

मेन तालासि ताङ्‌ओ।

१८ अ़नुछ्‍या अ़ङ्‌का खानानिन लोनानिन,

देम्‍खातारि निनाम्‍मा खोन्‍कि हेन्‍खामा अ़मानिन्‍खात्‍निन,

मोन्‌तारि झारा य़ङ मान्‍तालामाङ देत्‍निकिछाङ निनाम्‍हाङ्‌ओ अ़चुय़ङ्‌हुप्‌दाङ्‌का अ़चुप्‍पो य़ङ माङ्‌लो अ़क सिवाछाङ अ़मानिन्‍खात्‍निन।

१९ खोन्‌ओसा साङ्‌आ ओ लोमाय़ङ्‌चिएदाओ झारादाङ्‌का अ़चुप्‍पो लोमाय़ङ ऩङाछिरु,

खोन्‍कि म़नाचि मोत्‍नि च़मा चिन्‍तुचि,

निनाम्‍हाङ्‌होन्‌दा मो झारादाङ्‌का अ़चुप्‍पो कान।

मेन साङ मो लोमाय़ङ्‌चिवा च़,

खोन्‍कि चिन्‍तुचि,

मो निनाम्‍हाङ्‌होन्‌दा झारादाङ्‌का अ़धिवो कान।

२० देकिनालो अ़ङ्‌का खानानिन लोनानिन,

आम्‍नुओ साम्‌योक्‍मि य़ङ्‌हुप काचिन्‍पाचि खोन्‍कि फरिसिचिदाङ्‌का च़लोक अ़नुवाक मान्‍लिमाङ्‌तारि खानानिन देम्‍खाछाङ निनाम्‍हाङ्‌होन्‌दा वाङ्‌मा त़ऱन्‍मिन।

माइसुङ खोन्‍कि सेत्‍मा

२१ खानानिन्‌आ त़एनुम्‌युङ्‌सुम,

आराङ्‌ओ म़नाचि म़लोयुङ्‌सुङ्‌सुचि,

‘खाना म़ना मान्‍सेत्‌दा खोन्‍कि साङ म़ना सेत,

मो छ़ङ्‌छेन्‍मादा छुक।’

२२ मेन अ़ङ्‌का खानानिन लोनानिन,

साङ्‌आ अ़बुवा-निछाचि अ़माइसुङ कात्‍तु,

मो छ़ङ्‌छेन्‍मादा छुक।

खोन्‍कि साङ्‌आ अ़द़क्‍छाचि सुङुचि,

मो धियायोक्‍खाआ दन्‍दा प़।

खोन्‍कि साङ्‌आ अ़बुवा-निछाचि ‘खाना खामान्‍सिन’नि लो,

मो क़माकात्‍तुओ सित्‍म़ङ दुखा तोक्‍खा मिदा छुक।

२३ खोन्‌ओसा खाना ब़क्‍खादा आम्‍छुक्‍दाम त़पाउङुहिदा आम्‍द़क्‍छाओ अ़देङ्‌सालाप्‍पादा दि-दि युङ्‌याङ्‌नि खाना त़मित्‍तुतोक्‍तुनालो

२४ आम्‍छुक्‍दाम ब़क्‍खाओ अ़बुदा छिरुदो,

खोन्‍कि खारा।

बुया आम्‍द़क्‍छाएनान तोङा,

खोन्‍किना बानाकि ब़क्‍खादा आम्‍छुक्‍दाम पाउ।

२५ आम्‍ङेङ्‌एनान छ़ङ्‌छेन्‍खादा त़खात्‍चिङ्‌चिहिदा लाम्‌दाङा च़क्‍नि तोङालावाचि।

माङ्‌नालोना,

आम्‍ङेङ्‌आ खाना छ़ङ्‌काछेन्‌ओ अ़छुक्‌दा त़पाक, खोन्‍कि छ़ङ्‌काछेन्‌आ रात्‍खामिओ अ़छुक्‌दा त़पाक, खोन्‍कि खाना छेक्‍खादा त़छुक।

२६ अ़नुछ्‍या,

अ़ङ्‌का खाना लोना,

खाना झारा फेक्‌वा त़छोरुन्‍चिउन्‌तारि मो छेक्‍खादाङ्‌का लोन्‍मा त़ऱनान।

ताङ्‌लान मान्‍मुदामाओ अ़तुक्‌वादा चिन्‍माय़ङ

२७ खानानिन्‌आ त़एनुम्‌युङ्‌सुम,

‘खाना ताङ्‌लान मान्‍मुदा।’

२८ मेन अ़ङ्‌का लोनाङ्‌नानिन,

साङ्‌आ खाक्‍को मेत्‍छामा अ़त्‍लो अ़मित्‍माआ खा,

खोसाआ बुयाङा अ़साकोङ्‌वादा मोएनान ताङ्‌लान मुचिउ।

२९ चुप्‍ताङ आम्‍म़क्‌आ खाना हेवा मुत़मेत्‌नालो मो लारुकि वेत्‍तुखाइसु!

देकिनालो झारा आम्‍पोक्‌एनान सित्‍म़ङ दुखा तोक्‍खायु वेन्‍दिलुमादाङ्‌का ना आम्‍पोक्‍फुत्‍चिएदाओ अ़क्‌तात मामाङा आम्‍को निम्‍पाङ अ़नुवाक लि।

३० चुप्‍ताङ आम्‍छुक्‌आ खाना हेवा मुत़मेत्‌नालो मो क़प्‍तुकि वेत्‍तुखाइसु!

देकिनालो झारा आम्‍पोक सित्‍म़ङ दुखा तोक्‍खायु खात्‍मादाङ्‌का ना आम्‍पोक्‍फुत्‍चिएदाओ अ़क्‌तात मामाङा आम्‍को निम्‍पाङ अ़नुवाक लि।

सायाकाम्‍माय़ङ छित्‍मुमाओ अ़तुक्‌वादा चिन्‍माय़ङ

मत्‍ति १९:९; मर्कुस १०:११-१२; लुका १६:१८

३१ निनाम्‍हाङ्‌ओ अ़चुय़ङ्‌हुप्‌दा ओवात्‍निछाङ छाप्‍ताओ त़एनुम्‌युङ्‌सुम,

‘साङ्‌आ अ़खिम्‍हाङ्‌मा छिरु,

मोसाआ छित्‍मुमा छाप्‍लावा छाप्‍माकि अ़खिम्‍हाङ्‌मा प़ने।’

३२ मेन अ़ङ्‌का खानानिन लोनानिन,

साङ्‌आ अ़खिम्‍हाङ्‌मा ताङ्‌लान्‌दाङ्‌का नि अ़तुक्‌वाआ छिरु,

बुयाओ अ़खिम्‍हाङ्‌पाआ मो ताङ्‌लान कामुमा मु,

खोन्‍कि साङ्‌आ मो छित्‍माय़ङ मेत्‍छामाएनान सायाकाम, खोछाङ ताङ्‌लान कामु लि।

किरे मान्‍चादामाओ अ़तुक्‌वादा चिन्‍माय़ङ

३३ आराङ्‌ओ म़नाचि म़लोचिओछाङ खानानिन्‌आ त़एनुम्‌युङ्‌सुम,

‘खाना सोज्‍जे किरे मान्‍चादा,

मेन हाङ्‌पा निनाम्‍हाङ्‌ओ निम्‍पाङ त़चोओ किरे तासुलो।’

३४ मेन अ़ङ्‌का खानानिन लोनानिन,

निनाम्‍माओ अ़चुऩङ्‌दा किरे चामाइ मान्‍चादानिन,

देकिनालो मो निनाम्‍हाङ्‌ओ अ़चुहाङ्‌युङ्‌खा ओ,

३५ ना हेन्‍खामाओङा चानिन,

देकिनालो मो खोक्‍कोसोओ अ़चुलाङ्‌युङ्‌खा ओ,

ना यरुसलेम्‌ओङा,

देकिनालो मो तोक्‍पो हाङ्‌ओ अ़चुसहरा ओ।

३६ आप्‍पिओ आम्‍ताङ्‌ओ निम्‍पाङ्‌छाङ किरे मान्‍चादो,

देकिनालो खाना अ़क्‌तात ताङ्‌मुवा ओम्‌याङ्‌ओ माङ्‌लो माक्‌याङ्‌ओ मुमा त़ऱन।

३७ खानानिन त़चेविन्‌ओ य़ङ ‘अ़नुछ्‍या’ओ अ़नुछ्‍याङाने,

‘माआङ’ओ माआङ्‌ङाने। ओदाङ्‌का च़लोक अ़अ़त्‍पाएदाङ्‌का ता।

अ़फान मान्‍लात्‌दामाओ अ़तुक्‌वादा चिन्‍माय़ङ

लुका ६:२९-३०

३८ खानानिन्‌आ त़एनुम्‌युङ्‌सुम,

‘म़क्‌ओ अ़फान म़क,

खोन्‍कि क़ङ्‌ओ अ़फान क़ङ।’

३९ मेन अ़ङ्‌का खानानिन लोनानिन,

साङ अ़अ़त्‍पा मुयाङ,

फित्‍चि मान्‍मुदानुम।

मेन साङ्‌आ खाना आम्‍चुप्‍ताङ खोम्‍ताङ्‌मादा त़फेङ्‌नालो खो नि आम्‍खोम्‍ताङ्‌माछाङ तात्‍तु प़।

४० मोवात्‍निङा खाक्‍को म़नाआ छ़ङ्‌काछेन्‌एदा त़खात्‌किना लाहि पाक्‌याङ्‌सा आम्‍लोक्‍छुम ङाप्‍मा त़लाप्‌नालो खो आम्‍बोप्‍खुछाङ प़लाउ।

४१ साङ्‌आ खाना पाङ खुन्‍त़मेत्‌कि अ़क किलोमितरा खात्‍मा राकाङ्‌थेत्‍नि त़मुनालो खोसोओ निम्‍पाङ पाङ खुयाकि ह्‍वा किलोमितरा खाना खारा।

४२ खाना कादोत्‌चि प़चि,

खोन्‍कि खानाएदा नाक कालोक्‌चि ऩङामान्‍छित्‌दोचि।

आम्‍ङेङ सोमातुक्‍मादोत

लुका ६:२७-२८, ३२-३६

४३ खानानिन्‌आ ओवात्‍नि य़ङ्‌माय़ङ त़एनुम्‌युङ्‌सुम,

‘खाना आम्‍तेन्‍पाङ सोमातुक्‍तु,

खोन्‍कि आम्‍ङेङ ऩङाछिरु।’

४४ मेन अ़ङ्‌का खानानिन लोनानिन,

आम्‍नुओ ङेङ्‌चि सोमातुक्‍तानुम्‍च़म,

खोन्‍कि खानानिन काल़क्‌चिओ निम्‍पाङ यामारानिन,

४५ खोन्‍नालो खानानिन निनाम्‍मादु कायुङ आम्‍नुओ पापाओ अ़चुछाचि त़लिसिन।

खोक्‍कोसाआ अ़अ़त्‍पा खोन्‍कि अ़नुवाक ह़वाङ्‌माङ नाम साम म़प़चि,

खोन्‍कि साम्‌योक,

खोन्‍कि मान्‍साम्‌योक्‍मि वा म़धान्‍तुप़चि।

४६ खानानिन सोमाकातुक्‌चि ओन्‍ङा सोमात़तुक्‍तुम्‍च़म्‌नालो खानानिन्‌आ दिसु सिरिफा त़तोक्‍तुम कि?

दाम्‍दु कालात्‌चिछाङ मोवात्‍नि ना म़च़!

४७ खानानिन आम्‍नुओ बुवा-निछाचि ओन्‍ङा सेवा त़मेत्‍तुम्‍च़म्‌नालो निचिदाङ्‌का च़लोक दि त़मुम कि?

निरावाचिछाङ मोवात्‍नि ना म़च़!

४८ खोन्‌ओसा निनाम्‍मादु कायुङ आम्‍नुओ पापा देत्‍नि अ़नुवाक म़मुयाङ,

खानानिन्‌छाङ मोवात्‍निङा अ़नुवाक लिसानिन।”

साम्‌योक काचिओ अ़तुक्‌वादा चिन्‍माय़ङ

६

१ “चाप्‍चेत्‍नान्‍चिन्‍सा युङानिन,

खानानिन म़नाचिओ अ़चुबुदा खाङ्‌मेत्‍माचि निम्‍पाङ साम्‌योक्‍मि काचि मान्‍मुदानिन।

मोवात्‍नि त़च़न्‌नालो निनाम्‍मादु कायुङ आम्‍नुओ पापाएदाङ्‌का खानानिन्‌आ सिरिफा त़तोक्‍तिमिन।

२ खोन्‌ओसा खानानिन मान्‍तोक्‍कादा म़नाचि त़प़म्‍च़म्‌हिदा आम्‍नुओ बुदा थुथुरि मान्‍मुत्‌दानुम,

मोवात्‍नि ना यावायोक्‍खिम्‌चिदा खोन्‍कि लाम्‌चिदा म़नाचिएदाङ्‌का चोन्‍लुमाओ निम्‍पाङ कोङ्‌क़त्‌वाचि म़च़।

अ़नुछ्‍या,

अ़ङ्‌का खानानिन लोनानिन,

मोचिआ अ़चुसिरिफा अ़तोक्‍ताचिआयुङ्‌सा।

३ मेन खानानिन मान्‍तोक्‍कादा म़नाचि त़प़म्‌योम्‍च़म्‌हिदा आम्‍नुओ चुप्‍ताङ्‌छुक दे च़याङ,

मो आम्‍नुओ बेङ्‌वा छुक्‌आ अ़सिन्‍तुन्‍ने।

४ आम्‍नुओ मोहा प़माय़ङ सामा सुकुलादा लिने,

खोन्‍किना खानानिन दे त़च़न्‌येन्‌ओ मो सुकुलादा काखाङ निनाम्‍मादुओ आम्‍नुओ पापाआ खानानिन सिरिफा ऩप़न।

यामात्‍माओ अ़तुक्‌वादा चिन्‍माय़ङ

लुका ११:२-४

५ खानानिन यात़मारिन्‌येन्‌हिदा कोङ्‌क़त्‌वाचिवा यामान्‍मात्‌दानिन,

देकिनालो मोचि यावायोक्‍खिम्‌चिदा खोन्‍कि लाम्‌चिदात्‍निओ खुचुरोङ्‌चिदा म़नाचिआ अ़खाङ्‌ने निकिना एप्‌याङ्‌सा यामात्‍मा अ़चुऩङानु।

अ़नुछ्‍या,

अ़ङ्‌का खानानिन लोनानिन,

मोचिआ अ़चुसिरिफा अ़तोक्‍ताचिआयुङ्‌सा।

६ मेन खानानिन यात़मारिन्‌येन्‌हिदा आम्‍नुओ खिम्‍हुत्‌दा वाङानिन,

खोन्‍कि लाप्‍तिखोप खोप्‍तानुम्‌कि सुकुलादा कायुङ आम्‍नुओ पापाएदा यामारानिन,

खोन्‍किना खानानिन दे त़च़न्‌येन्‌ओ मो सुकुलादा काखाङ निनाम्‍मादुओ आम्‍नुओ पापाआ खानानिन सिरिफा ऩप़न।

७ खोन्‍कि यात़मारिन्‌येन्‌हिदा निनाम्‍हाङ मान्‍सिन्‍कादाचिवात्‍नि अ़तुप्‍माय़ङ मात्‍द़ङ्‌ओ ब़द्‍धे य़ङ्‌चिदा यामान्‍मात्‌दानिन।

देकिनालो ब़द्‍धे य़ङ्‌चि लाय़ङ्‌याङ्‌सा यामारिन्‌हिदा म़एन्‍प़नि मोचि म़मिन।

८ खोन्‌ओसा मोचिवात्‍नि खानानिन मान्‍मुदानिन।

देकिनालो खानानिन्‌आ खोक्‍को दोत्‍मा बुया खानानिन दि-दि दोत्‌याङ, मो आम्‍नुओ पापाआ अ़सिन्‌याङ।

९ खानानिन ओवात्‍नि यामारानिन:

निनाम्‍मादु कायुङ आन्‍काओ पापा,

आम्‍नुओ ऩङ सेङ्‌लो लिने,

१० आम्‍नुओ हाङ्‌होन ताने,

आम्‍नुओ मित्‍मा निनाम्‍मादुवात्‍निङा

ओ हेन्‍खामादाछाङ तालाने।

११ आय़ आन्‍काओ लेन-लेन्‌ओ चामायु आन्‍कान्‍का खापुवानिन।

१२ खोन्‍कि आन्‍काओ हेवाचि लेत्‍निप़नि,

देत्‍नि आन्‍कान्‍काछाङ आन्‍काओ देङ्‌सालाप्‍पादा हेवा कामुचि लेत्‍तुम्‍च़म्‍का।

१३ खोन्‍कि आन्‍कान्‍का चिन्‍माखाङ्‌मादा छुक्‍मा मान्‍प़दानि,

मेन अ़अ़त्‍पादाङ्‌का लेन्‍नि।

(देकिनालो हाङ्‌होन,

सावा खोन्‍कि तोक्‍पो ऩङ अ़धुन खानानिन्‌एदाङा युङ्‌याङ।

ओवात्‍निङा लिने।)

१४ खानानिन्‌आ म़नाचिओ अ़चुहेवाचि त़लेत्‍तुम्‍च़म्‌नालो निनाम्‍मादु कायुङ आम्‍नुओ पापाआछाङ आम्‍नुओ हेवाचि ऩलेत्‍तिन्‍प़न।

१५ मेन खानानिन्‌आ म़नाचिओ अ़चुहेवाचि त़लेत्‍तिन्‍चिमिन्‌नालो आम्‍नुओ पापाआ आम्‍नुओ हेवाचिछाङ ऩलेत्‍तिन्‍प़न्‍मिन।

मान्‍चामाङ युङ्‌माओ अ़तुक्‌वादा चिन्‍माय़ङ

१६ खानानिन मान्‍चामाङ त़युङिन्‌हिदा कोङ्‌क़त्‌वाचिवात्‍नि आम्‍नुओ ङाइवा मान्‍सेत्‌दानुम।

देकिनालो मोचिआ मान्‍चामाङ युङ्‌माय़ङ म़नाचि खाङ्‌मेत्‍माचि निम्‍पाङ मोचिओ अ़चुङाइवाचि म़सेरुचि।

अ़नुछ्‍या अ़ङ्‌का खानानिन लोनानिन,

मोचिआ अ़चुसिरिफा अ़तोक्‍ताचिआयुङ्‌सा।

१७ मेन खानानिन मान्‍चा त़युङिन्‌हिदा आम्‍नुओ ताङ्‌दा आक्‌वा पाक्‍तानुम,

खोन्‍कि आम्‍नुओ ङाइवा तेवानुम।

१८ खोन्‍कि खानानिन मान्‍चा त़युङिन्‌येन्‌ओ म़नाचिआ ऩखान्‍ने,

मेन सुकुलादा कायुङ आम्‍नुओ निनाम्‍हाङ पापाआ अ़खाङ्‌ने,

खोन्‍किना खानानिन दे त़च़न्‌येन्‌ओ मो सुकुलादा काखाङ निनाम्‍मादुओ आम्‍नुओ पापाआ खानानिन सिरिफा ऩप़न।

निनाम्‍मादुओ चासुम्‍छेन्‍बि

लुका १२:३३-३६; १६:१३

१९ आप्‍पिओ निम्‍पाङ हेन्‍खामादा चासुम्‍छेन्‍बि मान्‍कोप्‌दानुम,

मोदा भेवा खोन्‍कि अ़ह़रेलोआ लुक्‍तु,

खोन्‍कि काख़पाचिआ खिम अ़भुङ्‌कि मो अ़ख़खात।

२० मेन आप्‍पिओ निम्‍पाङ निनाम्‍मादु चासुम्‍छेन्‍बि कोआनुम,

मोदु ना भेवाआ ना अ़ह़रेलोआङा चा,

खोन्‍कि काख़पाआछाङ खिम भुङ्‌सुकि अ़ख़सुन।

२१ खादा आम्‍चासुम्‍छेन्‍बि युङ्‌याङ,

मोदाङा आम्‍मिन्‍माछाङ युङ।

२२ आम्‍पोक्‌ओ अ़उप्‍खा आम्‍म़क ओ।

खोन्‌ओसा आम्‍म़क नुयाङ्‌नालो झारा आम्‍पोक छेङ्‌छेङ्‌छेङ्‌वा मु।

२३ मेन आम्‍म़क अ़त्‌याङ्‌नालो झारा आम्‍पोक कुन्‍चियाधेक्‍धेक मु।

खोन्‌ओसा खानाएदाओ साम कुन्‍चियाधेक्‍धेक मुनालो मो देम ब़द्‍धे चाअ़त्‍लो कुन्‍चियाधेक्‍धेक्‌ओ मु!

२४ साङ्‌आछाङ ह़वाङ अ़हाङ्‌पाचि ब़त्‍मा अ़ऱन्‍चिन।

देकिनालो मोसाआ अ़क्‍छा ऩङाछिरु,

खोन्‍कि नि सोमातुक्‍तु,

माङ्‌नालो मोसाआ अ़क्‍छा साया मेत्‍तु खोन्‍कि नि साया पेप्‍तु।

खानानिन्‌आ निनाम्‍हाङ खोन्‍कि चासुम्‍छेन्‍बि ह्‍वातात्‍माङ ब़त्‍मा त़ऱन्‍मिन।

सोखा अ़मुन्‍मिन

लुका १२:२२-३४

२५ खोन्‌ओसा अ़ङ्‌का खानानिन लोनानिन,

ह़ङ्‌म़ङ्‌ओ निम्‍पाङ दि चामा माङ्‌लो दि दुङ्‌मा खोन्‍कि पोक्‌ओ निकिना दि हुम्‍मा निम्‍पाङ मिन्‍राक मान्‍मुदानिन।

ह़ङ्‌म़ङ चामायुदाङ्‌का खोन्‍कि पोक हुम्‍मायु तित्‌चिदाङ्‌का अ़च़वाङ माआङ?

२६ नाम्‍छ़ऱदु कापेन छोङ्‌वाचि खानुम्‍च़म।

मोचि ना बिउ म़वेत ना चा म़हेक ना चासेप्‌दा चा अ़कोप्‌कि अ़युङ,

मेन निनाम्‍मादुओ आम्‍नुओ पापाआ मोचि म़चान्‍तुचि।

दि खानानिन मोचिदाङ्‌का च़लोक अ़च़वाङ त़मुन्‍मिन्‌येन?

२७ खानानिन्‌एदाङ्‌काओ साङ मिन्‍राक मुकि अ़ह़ङ्‌म़ङ्‌दा अ़क्‍चित ग़रि तेप्‍मा ऱ?

२८ खोन्‍कि देकि खानानिन तित्‌चिओ निम्‍पाङ मिन्‍राक त़मुन्‌येन?

वक्‌दाओ लिलि बुङ्‌वाचि खानुम्‍च़म,

मोचि देत्‍नि म़पोन।

मोचि ना काचि म़मु,

ना मोचि पिरि म़सात।

२९ मेन अ़ङ्‌का खानानिन लोनानिन,

हाङ सोलोमन झारा अ़साम्‌दा मो बुङ्‌वाचिदाओ अ़क्‌तात ओन्‍तेकाछाङ खान्‍नुलो मान्‍चोङ्‌दान्‍चिन।

३० आय़ युङ्‌याङ्‌ओ खोन्‍कि अ़माङ्‌कोलेन मिदा वेन्‍दिओ वक्‌दाओ बुङ्‌वाचि निनाम्‍हाङ्‌आ ओवात्‍नि अ़चोङ्‌नालो खोक्‍कोसाआ खानानिन हान देम च़लोक ऩचोङ्‌सिन?

देत्‍नि आम्‍नुओ साकोङ्‌छ़ङ उन्‍नि ओन्‍ङा?

३१ खोन्‌ओसा ‘आन्‍कान दि चामा?’

‘आन्‍कान दि दुङ्‌मा?’

‘आन्‍कान दि हुम्‍मा?’

निकिना मो य़ङ्‌चिओ अ़चुतुक्‌वादा मिन्‍राक मान्‍मुदानिन।

३२ निनाम्‍हाङ मान्‍सिन्‍कादाचिआ ओ झारा सामाचि म़लामुचि।

मेन निनाम्‍मादुओ आम्‍नुओ पापाआ खानानिन ओवाको झारा सामाचि दोत्‌याङ निकिना अ़सिन्‌याङ।

३३ खोन्‌ओसा बुया निनाम्‍हाङ्‌ओ अ़चुहाङ्‌होन खोन्‍कि खोक्‍कोसोओ अ़चुसाम्‌योक्‍मि लामानुम,

खोन्‍नालो ओ झारा सामाचि निनाम्‍हाङ्‌आ खानानिन ऩतेप्‍तिन्‍प़न।

३४ खोन्‌ओसा माङ्‌कोलेन्‌ओ निम्‍पाङ मिन्‍राक मान्‍मुदानिन,

देकिनालो माङ्‌कोलेन्‌ओ मिन्‍राक माङ्‌कोलेन्‌आङा मुने।

आय़ओ दुखा आय़ओ निम्‍पाङ थात्‍तुलो युङ्‌याङ।”

नि म़नाचि छ़ङ्‌मान्‍छेन्‍दानुम्‍च़म

लुका ६:३७-३८, ४१-४२

७

१ “नि म़नाचि छ़ङ्‌मान्‍छेन्‍दानुम्‍च़म,

खोन्‍कि खानानिन्‌छाङ निनाम्‍हाङ्‌आ छ़ङ्‌ऩछेन्‍तिमिन।

२ देकिनालो देत्‍नि खानानिन नि म़नाचि छ़ङ्‌त़छेन्‍तुम्‍च़म,

मोवात्‍निङा निनाम्‍हाङ्‌आ खानानिन्‌छाङ छ़ङ्‌ऩछेन्‍तिन।

खाउ हाक्‍खाआ नि म़नाचि खानानिन त़हाक्‍तुम्‍च़म,

मो हाक्‍खाआङा खानानिन्‌छाङ निनाम्‍हाङ्‌आ ऩहाक्‍तिन।

३ देकि खाना आम्‍निछाओ अ़म़क्‌दाओ चाच़ङ त़खाङु,

मेन आप्‍पि आम्‍म़क्‌दाओ स़ङ्‌द़क त़खान्‌योन?

४ आम्‍म़क्‌दा स़ङ्‌द़क याक्‌याङ्‌नालो देत्‍नि खाना आम्‍निछा लोमा त़ऱ,

‘अ़ङ्‌का आम्‍म़क्‌दाओ चाच़ङ लोइसुङ्‌ने’?

५ खानानिन कोङ्‌क़त्‌वाचि ओ!

बुया आम्‍नुओ म़क्‌दाओ स़ङ्‌द़क लोइसानुम,

खोन्‍कि आम्‍नुओ निछाचिओ अ़चुम़क्‌दाओ चाच़ङ नुलोक त़खाम्‌कि लोन्‍मा त़ऱम।

६ दि सेङ्‌याङ,

मो कुतिवाचि मान्‍प़दानुम्‍च़म,

मोवात्‍नि त़च़न्‌नालो मोचिआ खानानिन ऩझोम्‍तिन।

खोन्‍कि आम्‍नुओ वाचेत्‍लुङ्‌चि भाक्‌चिओ अ़चुबुदा मान्‌वेत्‍खान्‍दानुम्‍च़म,

मोवात्‍नि त़च़न्‌नालो मोचिआ अ़चुलाङ्‌आ अ़नेप।

दोरानुम, लामानुम खोन्‍कि मोआनुम

लुका ११:९-१३

७ दोरानुम खोन्‍किना खानानिन्‌आ त़तोक्‍तुम,

लामानुम खोन्‍कि खानानिन्‌आ त़धिरुम,

मोआनुम खोन्‍कि आम्‍नुओ निम्‍पाङ लाप्‍तिखोप होत।

८ देकिनालो साङ्‌आ दोरु,

मोसाआ तोक्‍तु,

खोन्‍कि साङ्‌आ लामु,

मोसाआ धिरु,

साङ्‌आ मोउ,

खोन्‍कि मोसोओ निम्‍पाङ लाप्‍तिखोप होत।

९ खानानिन्‌एदाओ खाक्‍को म़ना मोवाको मुयाङ,

अ़छाआ पेम्‍पाक दोत्‍तुहिदा लुङ प़कि?

१० माङ्‌लो ङा दोत्‍तुहिदा प़ प़कि?

११ मोवात्‍नि खानानिन अ़अ़त्‍पा त़मुन्‌येन्‌नुछाङ आम्‍नुओ छाचि अ़नुवाक सामाचि प़मा त़लेसिन्‌येन्‌नालो आम्‍नुओ निनाम्‍मादुओ पापाआ खोक्‍कोएदा कादोत्‌चि देम च़लोक अ़नुवाक सामाचि म़प़चि?

१२ खोन्‌ओसा म़नाचिआ खानानिन देत्‍नि ऩमेत्‍तिन्‍प़न्‍नेनि त़मिनिन्‌येन मोवात्‍निङा खानानिन्‌आछाङ नि म़नाचि मुवानुम्‍च़म,

देकिनालो ओङा मोसाओ अ़य़ङ्‌हुप खोन्‍कि निनाम्‍हाङ्‌य़ङ खाकालुचिओ अ़चुचिन्‍माय़ङ्‌चि ओ।

अ़चुप्‍पो लाप्‍तिखोप खोन्‍कि चुकुवाहुत्‍हुत्‌ओ लाम

लुका १३:२४

१३ चुकुवाहुत्‍हुत्‌ओ लाप्‍तिखोप्‌दाङ्‌का वाङानिन,

देकिनालो लुक्‍खादा कातात्‍ला लाप्‍तिखोप थायाङ,

खोन्‍कि मो लाप्‍तिखोप लाम कावाङ्‌चि ब़द्‍धे म़मु।

१४ मेन ह़ङ्‌म़ङ्‌दा कातात्‍ला लाम चाअ़त खोन्‍कि लाप्‍तिखोप चुकुवाहुत्‍हुत्‌ओ मु,

खोन्‍कि मो काधित्‌चि अ़क्‍चिलोक ओन्‍ङा म़मु।

स़ङ्‌ताङ खोन्‍कि मोसोओ अ़सिवा

लुका ६:४३-४६; १३:२५-२७

१५ सोज्‍जेओ निनाम्‍हाङ्‌य़ङ खाकालुचिएदाङ्‌का चाप्‍चेत्‍तानिन्‍चिन।

मोचि आम्‍नुओ रादा भेरावाको म़लिकि म़ता,

मेन अ़चुकोङ्‌हुत्‌या क़माकात्‍तुओ बेन्‍पाचिवात्‍नि मोचि म़मु।

१६ मोचिओ अ़चुकाचिलाम्‍पा खानानिन्‌आ मोचि त़सिन्‍तुम्‍च़म।

दि त़ङ्‌खोक्‌वा ताङ्‌दाङ्‌का अङ्‌गुरा माङ्‌लो सुइधा ताङ्‌दाङ्‌का वासि लाम कि?

१७ मोवात्‍निङा झारा अ़नुवाक स़ङ्‌ताङ्‌आ अ़नुवाक अ़सिवा सिसु।

मेन अ़अ़त्‍पा स़ङ्‌ताङ्‌आ अ़अ़त्‍पा अ़सिवा सिसु।

१८ अ़नुवाक स़ङ्‌ताङ्‌आ अ़अ़त्‍पा अ़सिवा सिमा अ़ऱन ना अ़अ़त्‍पा स़ङ्‌ताङ्‌आ अ़नुवाक अ़सिवा सिमाङा ऱ।

१९ अ़नुवाक सिवा मान्‍सिकादा स़ङ्‌ताङ झारा म़धेत्‍तेन,

खोन्‍कि मिदा म़वेन्‍दि।

२० मोवात्‍नि,

मो निनाम्‍हाङ्‌य़ङ खाकालुचि मोचिओ अ़चुकाचिलाम्‍पा खानानिन्‌आ मोचि त़सिन्‍तुम्‍च़म।

२१ अ़ङ्‌का ‘हाङ्‌पो,

हाङ्‌पो’नि कालोचि झारा निनाम्‍हाङ्‌होन्‌दा ऩवाङ्‌निन।

मेन निनाम्‍मादुओ अ़ङ्‌पापाओ अ़चुलोमाय़ङ्‌वा काच़चिआ ओन्‍ङा निनाम्‍हाङ्‌ओ अ़चुहाङ्‌होन्‌दु वाङ्‌मा अ़तोक।

२२ मो छ़ङ्‌छेन्‍मा लेन झारासा अ़ङ्‌का ऩलोङा,

‘हाङ्‌पो,

हाङ्‌पो दि आन्‍कान्‍का आम्‍नुओ ऩङ्‌दा निनाम्‍हाङ्‌य़ङ खामान्‍लुदान्‍का?

आम्‍नुओ ऩङ्‌दा चाकावालावाचि मान्‍लोन्‍दोम्‍च़म्‍का?

खोन्‍कि आम्‍नुओ ऩङ्‌दा सावापोरिओ काचिचि मान्‍मुदोम्‍च़म्‍का?’

२३ खोन्‍किना अ़ङ्‌का मोचि मोन्‍ग़रि नुलोक लोङ्‌च़ङ,

‘अ़ङ्‌का खानानिन देम्‍खाछाङ मान्‍सिन्‌युक्‍नानिन।

अ़त्‍लो काचि कामुचि ओ,

अ़ङ्‌काएदाङ्‌का खारालावानिन।’

खिम्‌ओ ह्‍वापाराओ छ़ङ

लुका ६:४७-४९

२४ मोवात्‍नि साङ्‌आ अ़ङ्‌य़ङ्‌चि एनुचि खोन्‍कि मोचि मुचि,

मो अ़क्‍छा तायाहाङ्‌पा म़ना अ़खिम लुङ्‌छ़ङ दुङ्‌दा कामुपावाको ओ।

२५ वा ता,

खोन्‍कि वाधुप खारा,

कुह़क्‍मा बाना खोन्‍कि मो खिम्‌दा धुङ्‌साकिछाङ मो खिम मान्‍तेन।

देकिनालो मो खिम लुङ्‌छ़ङ दुङ्‌दा मुवायुङ्‌सा।

२६ मेन साङ्‌आ अ़ङ्‌य़ङ एनुकि मोचि अ़मुन्‍चिन,

मो अ़क्‍छा खामान्‍सिन म़ना अ़खिम लुङ्‌च़क़य़क दुङ्‌दा कामुपावाको ओ।

२७ वा ता,

खोन्‍कि वाधुप खारा,

कुह़क्‍मा बानाकि मो खिम्‌दा धुङ्‌सा खोन्‍किना मो खिम चाअ़त्‍लो भुङ्‌साखारा।”

२८ येसुओ ओ अ़चुय़ङ्‌चि म़य़ङाचिआ खोन्‍कि मो म़ना मुक्‍लाचि अ़चुओ चिन्‍माय़ङ अ़एनाकि दोम्‍तुदोचि।

२९ देकिनालो खोक्‍कोसाआ मोचि य़ङ्‌हुप काचिन्‍पाचिआ म़चिन्‍तुचिवा माआङ,

मेन पाङ्‌एनान म़चिन्‍तुङुचि।

अ़क्‍छा क़माधामा सारिमादाङ्‌का नुमाय़ङ

मर्कुस १:४०-४५; लुका ५:१२-१६

८

१ येसु भ़ऱदुङ्‌का म़धान्‍तान्‍चिन्‌किना ब़द्‍धे म़ना मुक्‍लाचिआ खोक्‍को अ़त़ङ्‌ता।

२ अ़क्‍छा क़माधामा सारिमाआ लाउओ म़ना खोक्‍कोएदा ताकि खोक्‍कोसोओ अ़चुबुदा अ़तुम्‍प़छ़क तोम्‍तु खोन्‍कि लो,

“हाङ्‌पो,

खानानिन त़मिनिन्‌नालो अ़ङ्‌का सेङ्‌मा त़ऱङाऩङ।”

३ खोक्‍कोसाआ अ़चुछुक अ़फेसाकि खो अ़नोप्‍ता खोन्‍कि अ़लोवा,

“अ़ङ्‌का मिन्‍ङाङा,

खाना नुवालावा!”

खोन्‍कि मोन्‍ग़रिङा खोसोओ अ़क़माधामा सारिमादाङ्‌का नुवाखारा।

४ खोन्‍कि येसुआ मो अ़लोवा,

“एनु खो,

साङ्‌छाङ खामान्‌एत्‍दोचि!

मेन खारा,

खोन्‍कि आप्‍पि काब़क्‍पाएदा खाङ्‌मुसान्‍चिन,

खोन्‍कि निनाम्‍हाङ्‌य़ङ खाकालु मोसाआ लोमाय़ङ्‌ओ छुक्‍दाम पाउ,

खोन्‍कि म़नाचिओ निम्‍पाङ सालुम्‍स़ङ लिने।”

रोमि कप्‍तानाओ अ़काफा नुमाय़ङ

लुका ७:१-१०

५ येसु कफर्नहुम सहरादा म़वाङाहिदा अ़क्‍छा रोमि कप्‍ताना खोक्‍कोएदा ताकि छुक फाङ्‌याङ्‌सा य़ङा,

६ “हाङ्‌पो,

अ़ङ्‌काफा लाङ्‌छुक ख़न्‍माखात्‍मा सारिमाआ चाअ़त्‍लो दुखाआ खिम्‌दाङा अ़इम्‍खादा ध़याङ।”

७ येसुआ खो अ़लोवा,

“अ़ङ्‌का खात्‍ङाकि मो नुसुङ।”

८ मेन कप्‍तानाआ लासुलो,

“हाङ्‌पो,

अ़ङ्‌खिम्‌दा खानानिन वाक्‍मा अ़खान्‍ङाओ अ़ङ्‌का अ़मुऩङ्‌ऩङ।

मेन खानानिन्‌आ ‘नुवाखारा!’

नि लोनिप़नि खोन्‍कि अ़ङ्‌हारुक नुखात।

९ अ़ङ्‌का सिन्‍तुङ्‌योङ देकिनालो अ़ङ्‌का आप्‍पिछाङ अ़ङ्‌छोङ्‌दुओ पाङ्‌यिचिओ अ़चुपाङ्‌दा याक्‍ङाङा,

खोन्‍कि अ़ङ्‌पाङ्‌दा रात्‍खामिचि म़याक्‌याङ।

अ़ङ्‌का अ़क्‍छा ‘खारा!’

नि लोङ,

खोन्‍कि मो खात,

नि ‘बाना!’

नि लोङ खोन्‍कि मो बान।

अ़ङ्‌का अ़ङ्‌हारुक, ‘ओ मु!’नि लोङ, खोन्‍कि खोसाआ मो मु।”

१० खोसोओ अ़य़ङ अ़एनाकि येसु दोम्‍तुदो,

खोन्‍कि खोक्‍को कात़ङ्‌चिएह्‍यात्‍नि म़हुसान्‍चिन्‌कि म़लोचि,

“अ़नुछ्‍या,

अ़ङ्‌का खानानिन लोनानिन,

इस्राएल्‌दाओ साङ्‌एदाछाङ ओन तोक्‍पो साकोङ्‌छ़ङ अ़ङ्‌का मान्‍धित्‌युक्‍तुङ।

११ अ़ङ्‌का खानानिन लोनाङ्‌नानिन,

झारा हेन्‍खामादाओ बुसुहोन,

देङ्‌सुहोन्‌याङ्‌का, धाउहोन, ह्‍युहोन्‌युङ्‌का म़नाचि म़ताकि अब्राहाम, इसहाक खोन्‍कि याकुब्‌एनान निनाम्‍हाङ्‌होन्‌दा खाबाचा चाखादा म़युङ।

१२ मेन मो हाङ्‌होन्‍दाओ अ़चुछाचि बुङ्‌खायाओ कुन्‌यामादा निनाम्‍हाङ्‌आ म़वेत्‍तुखाइसुचि।

मोदा म़नाचि म़खाप खोन्‍कि अ़चुक़ङ अ़ऱक।”

१३ खोन्‍कि येसुआ मो कप्‍ताना अ़लोवा,

“खारा!

देत्‍नि खाना साकोङ्‌छ़ङ त़मुयुङ्‌सु,

मोवात्‍निङा लि।”

खोन्‍कि मो कप्‍तानाओ अ़काफा मोन्‍ग़रिङा नुवाखारा।

येसुआ ब़द्‍धेकापाङ म़नुसुचिओ

मर्कुस १:२९-३४; लुका ४:३८-४१

१४ येसु पत्रुस्‌ओ अ़खिम्‌दा म़ताला।

खोक्‍कोसाआ पत्रुस्‌ओ अ़छादिमा चाअ़त्‍लो माङ्‌धिन्‌आ अ़इम्‍खादाङा धुवाङाओ अ़खा।

१५ येसुआ मोसोओ अ़छुक अ़नोप्‍ता,

खोन्‍कि मो माङ्‌धिन्‌आ लेरु,

खोन्‍किना मो पुवालोन्‍ताकि खोक्‍को ब़रु।

१६ खोन्‍किना मो अ़नाम्‍प़क,

म़नाचिआ येसुएदा ब़द्‍धेकापाङ चाकावालावाआ लाउचिओ म़नाचि म़तारुचि।

खोन्‍कि येसुआ अ़चुलोमाय़ङ्‌लाम्‍पा चाकावालावाचि म़लोइसुखाइसुचि,

खोन्‍कि झारा कातुक्‌चि म़नुसुचि।

१७ निनाम्‍हाङ्‌य़ङ खाकालु यसैयाआ चेउओ य़ङ तामालामाओ निम्‍पाङ ओ लिसाओ,

“खोक्‍कोसाआ आप्‍पि आन्‍मान्‍ऱदामाचि

खोन्‍कि आन्‍सारिमाचि आन्‍कान्‌एदाङ्‌का म़लारुखाइसुचि।”

येसु काखेङ्‌आ छोन्‍मादोत्‌ओ अ़लुङ

लुका ९:५७-६२

१८ येसुआ अ़चुऱङ्‌कोप्‍नि ब़द्‍धे म़ना मुक्‍लाचि म़खाचिकिना खोक्‍कोसाआ अ़चुकाखेङ्‌पाचि “धियाङ्‌वामाओ अ़ह्‍याउधेत खारिन्‍ने”नि म़लोचि।

१९ अ़क्‍छा य़ङ्‌हुप काचिन्‍पा खोक्‍कोएदा ताकि लो,

“काचिन्‍पो,

खानानिन खादा त़खारिन्‌नुछाङ अ़ङ्‌का त़ङ्‌नानिन।”

२० खोन्‍कि येसुआ मो अ़लोवा,

“हाप्‍सुचिओ अ़चुयुङ्‌खा बुक्‍ताङ्‌चि खोन्‍कि नाम्‍छ़ऱदु कापेन छोङ्‌वाचिओ अ़चुयाङ्‌चि म़याक्‌याङ,

मेन म़नाओ अ़छाओc ना अ़ताङ नान्‍खाछाङ मात्‍द़ङ।”

२१ खोन्‍किना अ़चुओ काखेङ्‌चिएदाओ अ़क्‍छाआ लो,

“हाङ्‌पो,

बुया अ़ङ्‌का खात्‍माकि अ़ङ्‌पा खुम्‍मा प़नि।”

२२ येसुआ मो अ़लोवा,

“खाना अ़ङ्‌का त़ङ्‌ताङ।

म़सुवादाओचि आप्‍पिओ म़सुवादाओचिआ म़खुम्‍तुचिने,”

येसुआ कुह़क्‍मा अ़सेम्‍ताओ

मर्कुस ४:३५-४१; लुका ८:२२-२५

२३ खोन्‍किना खोक्‍को नावादा म़वाङा खोन्‍कि खोक्‍कोसोओ अ़चुकाखेङ्‌पाचिआ खोक्‍को अ़त़ङ्‌ता।

२४ मोन्‍ग़रिङा धियाङ्‌वामादा क़माकात्‍तुओ कुह़क्‍मा बाना,

खोन्‍कि चाक्‌वाओ अ़लोङ्‌वात्‌चिआ नावा भेप्‍मा पुङ्‌सु।

मेन येसु म़इम्‍साङा।

२५ खोन्‍कि अ़चुकाखेङ्‌पाचि म़खाराकि ओवात्‍नि य़ङ्‌सा खोक्‍को अ़थिन्‍ता,

“हाङ्‌पो लेन्‍नि,

आन्‍कान वालुम्‍माखात्‍मा मुन्‌येन।”

२६ येसुआ मोचि म़लोचि,

“देम्‌छाङ साकोङ्‌छ़ङ मान्‍मुकादाचि ओ,

खानानिन देकि त़क़सिन्‌येन?”

खोन्‍किना येसु म़पुवालोन्‍ताकि खोक्‍कोसाआ कुह़क्‍मा खोन्‍कि धियाङ्‌वामा म़रेन्‍तुचि खोन्‍कि मोन्‍ग़रिङा सेम्‍ताखारा।

२७ “ओक्‍को साङ ओ?

ह़क खोन्‍कि धियाङ्‌वामाआछाङ खोक्‍कोसोओ अ़चुलोमाय़ङ म़काङ्‌याङ!”नि य़ङ्‌सा मो अ़चुकाखेङ्‌पाचि दोम्‍तुदोचि।

चाकावालावाआ लाउचिओ ह़वाङ म़नाचि नुवाचिओ

मर्कुस ५:१-२०; लुका ८:२६-३९

२८ खोन्‍कि येसु धियाङ्‌वामाओ अ़ह्‍याउधेत गदरिनिचिओ धिखाहुप्‌दा म़ताला,

खोन्‍कि चाकावालावाआ लाउचिओ ह़वाङ म़नाचि एप्‍मादाङ्‌का बानाङाचिहिदा येसु अ़धिराचु।

मोचि अ़न्‍नुनु क़माकात्‍तुचिओ मुवाङाचि,

मो लाम साङ्‌छाङ कोन्‍मा राक मुमा मान्‍ऱयाङ्‌चि।

२९ मोचि ओवात्‍नि पाराचि,

“निनाम्‍हाङ्‌ओ अ़चुछा,

खानानिन्‌आ आन्‍काच्‍याएदा दि त़लामुम्‌योम?

आन्‍चुवाओ ग़रि मान्‍तालामाङ खानानिन्‌आ आन्‍काच्‍या ओदा दुखा प़सि त़तान ओ?”

३० मो भ़ऱदु मोचिएदाङ्‌का अ़क्‍चित ह्‍याना अ़धिवाङ अ़लोका भाक्‌चि म़चान्‍ताङा।

३१ खोन्‍कि मो चाकावालावाचिआ येसु अ़बुआ,

“खानानिन्‌आ आन्‍कान्‍का त़लोन्‍निनालो आन्‍कान्‍का भाक्‌ओ अ़लोकादा खान्‍नि।”

३२ खोन्‍कि येसुआ मोचि म़लोचि,

“खारानिन!”

खोन्‍कि मोचि म़लोन्‍ताकि भाक्‌चिहुत्‌दा म़वाङा,

खोन्‍कि झारा भाक्‌ओ अ़लोकाचि ह्‍वाल़ङ्‌मादाङ्‌का धियाङ्‌वामा ह्‍युत्‍नि ह़क्‍ह़क्‍ह़क्‌वा म़लोराधाकि मोचि चाक्‌वादा वाम़लुम्‍तासुवा।

३३ मो भाक काचान्‌चि सहरादा म़फुङ्‌साखारा खोन्‍कि चाकावालावाआ लाउचिओ म़नाचि खोन्‍कि मोदा झारा दे लिसायुङ्‌साओ मो झारा खाम़एत्‍तुचि।

३४ खोन्‍किना झारा सहराङा येसु तुप्‍सि म़कोआता।

खोन्‍कि येसु अ़खाकिना म़नाचिआ “आन्‍काओ धिखाहुप्‌दाङ्‌का लोन्‍ताखारानिन”नि खोक्‍को अ़लोवा।

c 

८:२० म़नाओ अ़छा : येसुआ आप्‍पि अ़याङाओ अ़क्‌तात ऩङ। ओक्‍को ऩङ बुयाओ साम्‍कालिन्‌दा निनाम्‍हाङ्‌य़ङ खाकालु दानिएल्‌आ याङुयुङ्‌सु। दानिएल ७:१३ येसु म़युङाङाओ ग़रिदा साम्‍कालिन काखिप्‌चिआ ओक्‍को ऩङ्‌ओ अ़तुप्‍माय़ङ मसिह (कालेन्‍पा) नि अ़सिन्‍ताङा, मेन नि ब़द्‍धेकापाङ्‌चिआ मान्‍सिन्‌अ़दाङा।

येसुएदा हेवाचि लेत्‍मा पाङ याक्‌याङ

मर्कुस २:१-१२; लुका ५:१७-२६

९

१ खोन्‍किना येसु नावादा म़वाङाकि अ़ह्‍याउधेत्‌या म़खारा,

खोन्‍कि खोक्‍कोसोओ आप्‍पिओ अ़चुसहरादा म़लासाता।

२ अ़क्‍चित्‌कापाङ म़नाचिआ ख़न्‍माखात्‍मा सारिमाआ लाउओ अ़क्‍छा म़ना अ़इम्‍खाएनान खोक्‍कोएदा अ़खुयातारा।

येसुआ मोचिओ अ़चुसाकोङ्‌छ़ङ अ़खाकि ख़न्‍माखात्‍मा सारिमाआ लाउओ म़ना अ़लोवा,

“अ़ङ्‌छाओ,

राक मुवा!

अ़ङ्‌का आम्‍हेवाचि लेत्‍नायुङ्‌ना।”

३ अ़क्‍चित्‌कापाङ मोसाओ अ़य़ङ्‌हुप काचिन्‍पाचि खोचि-खोचिएदा म़य़ङा,

“ओसाआ ना निनाम्‍हाङ्‌ओ अ़चुसायापेप्‍तुङु!”

४ मेन मोचिओ अ़चुमिन्‍मादा अ़मित्‍ताङाओ य़ङ अ़सिन्‍ताकि येसुआ मोचि म़सेनुचि,

“देकि खानानिन आम्‍नुओ साकोङ्‌वाचिदा ओवाको अ़अ़त्‍पाओ अ़तुक्‌वादा त़मिनिन्‌येन?

५ खाक्‍को नुसुम्‍पेन्‍ता मुयाङ,

‘आम्‍हेवाचि लेत्‍नायुङ्‌ना’नि य़ङ्‌मा हे ‘पुवालोन्‍ताकि कोला’नि य़ङ्‌मा?

६ मेन म़नाओ अ़छाएदा हेन्‍खामादा हेवाचि लेत्‍मा पाङ युङ्‌याङ निकिना खानानिन्‌आ सिन्‍मादोत।”

खोन्‍किना येसुआ ख़न्‍माखात्‍मा सारिमाआ लाउओ म़ना अ़लोवा,

“पुवालोन्‍ता,

आम्‍थ़ङ्‌खा ओक्‍तुकि आम्‍खिम खारा!”

७ खोन्‍कि खो पुवालोन्‍ता,

खोन्‍कि अ़खिम खारा।

८ म़ना मुक्‍लाचिआ ओ अ़खाकिना मोचि म़क़सा,

खोन्‍कि म़नाचिआ ओवाको सावा काप़ निनाम्‍हाङ्‌ओ अ़चुओ ऩङ अ़चोन्‍ता।

येसुआ मत्‍ति अ़बुत्‍ताओ

मर्कुस २:१३-१७; लुका ५:२७-३२

९ येसु मोदाङ्‌का म़खाराङाहिदा मत्‍ति अ़ऩङ मुवाङाओ अ़क्‍छा म़ना दाम्‍दु लात्‍खादा युङाङाओ अ़खा,

खोन्‍कि येसुआ खो अ़लोवा,

“अ़ङ्‌का त़ङ्‌ताङ।”

खोन्‍कि खो पुवालोन्‍ता खोन्‍कि खोक्‍को त़ङ्‌तु।

१० येसु मत्‍तिओ अ़खिम्‌दा चा म़चाङाहिदा ब़द्‍धे दाम्‍दु कालात्‌चि खोन्‍कि हेवामिचि खोक्‍को खोन्‍कि अ़चुकाखेङ्‌पाचि अ़क्‍नि म़चाङा।

११ ओ अ़खाकिना फरिसिचिआ येसुओ अ़चुकाखेङ्‌पाचि म़सेनुचि,

“देकि आम्‍नुओ काचिन्‍पा दाम्‍दु कालात्‌चि खोन्‍कि हेवामिचिएनान चा म़चायाङ?”

१२ ओ अ़एनाकि येसुआ म़लोचि,

“म़नुयाङ्‌ओ म़नाचि ओक्‍तोकामेत अ़दोत्‍निन,

मेन कातुक्‌चि ओन्‍ङा दोत।

१३ मेन खारानिन खोन्‍कि ओसोओ अ़तुप्‍माय़ङ दि ओ चिन्‍तानिन्‍चिन: ‘अ़ङ्‌का हेन्‍खोक्‌वा माआङ,

सोम्‌योक्‍मा अ़ङ्‌ऩङानु।’

देकिनालो अ़ङ्‌का साम्‌योक्‍मिचि माआङ,

मेन हेवामिचि बुत्‍सि ताङ्‌ओ।”

मान्‍चामाङ युङ्‌माओ अ़तुक्‌वादा सेन्‍माय़ङ

मर्कुस २:१८-२२; लुका ५:३३-३९

१४ खोन्‍किना बप्‍तिस्‍मा काप़ युहन्‍नाओ अ़काखेङ्‌चि येसुएदा म़ता,

खोन्‍कि खोक्‍को अ़सेना,

“देकि आन्‍कान्‍का खोन्‍कि फरिसिचि मान्‍चामाङ युङिन्‌येन्‍का,

मेन आम्‍नुओ काखेङ्‌चि मान्‍चामाङ ऩयुङ्‌निन?”

१५ येसुआ मोचि म़लासुलोचि,

“सायाकाकाम्‍पा तावाङ्‌चिएनान अ़क्‍नि युङ्‌तारि दि मोचि सोखा म़मु कि?

मेन मो लेन ता,

सायाकाकाम्‍पा मोचिएदाङ्‌का अ़खात,

खोन्‍किना मोन्‍ग़रि मोचि मान्‍चामाङ म़युङ।

१६ साङ्‌आछाङ अ़पेत्‌वा तित्‌दा अ़ऩङ्‌वा तित्‌आ अ़भोक्‍तुन।

भोक्‍तुनालो अ़ऩङ्‌वा भोक्‍खा तित्‌आ अ़पेत्‌वा तित रेउखाइसु,

खोन्‍कि तित खान्‌अ़त्‍लो रेउखाइसु।

१७ खोन्‍कि साङ्‌आछाङ बुयाओ साहोक्‌वाओ बेखादा अ़ऩङ्‌वा अङ्‌गुरा माङ्‌वा अ़पाउन।

पाउनालो मो अङ्‌गुरा माङ्‌वाआ साहोक्‌वाओ बेखा भ़ङ्‌सुभोउकि अङ्‌गुरा माङ्‌वा थोक्‍खात खोन्‍कि साहोक्‌वाओ बेखा लुक्‍खात।

खोन्‌ओसा अ़ऩङ्‌वा अङ्‌गुरा माङ्‌वा अ़ऩङ्‌वा साहोक्‌वाओ बेखादा युङ्‌मादोत खोन्‍कि ह्‍वातात्‍माङ नुलोक रात्‍चि।”

यहुदि बुसुवाओ अ़मेत्‍छाछा छा खोन्‍कि अ़क्‍छा मेत्‍छामा नुमाय़ङ

मर्कुस ५:२१-४३; लुका ८:४०-५६

१८ येसुआ मोचि ओ य़ङ म़लोङुचिहिदा अ़क्‍छा यहुदि बुसुवा ता,

खोन्‍कि खोक्‍कोसोओ अ़चुबुदा अ़तुम्‍प़छ़क तोम्‍तुकि लो,

“हाङ्‌पो,

अ़ङ्‌मेत्‍छाछा छा ओग़रिसाऱङ सुवादा।

मेन बानानिन्‌कि मोएदा आम्‍नुओ छुक युक्‍निप़नि,

खोन्‍कि मो लाह़ङ्‌लोन्‍ने।”

१९ येसु म़पुवालोन्‍ताकि याइरस्‌एनान म़खारा,

खोन्‍कि अ़चुकाखेङ्‌चिआछाङ म़त़ङ्‌तुचि।

२० मोन्‍ग़रि बारकादोङ बुयादाङ्‌का ह़ सोन्‍मायुङ्‌मा सारिमाआ लाउओ अ़क्‍छा मेत्‍छामाआ अ़चुदेङ्‌याङ्‌का ताकि येसुओ अ़चुतित्‌ओ अ़चोम्‌दा नोप्‍तु।

२१ देकिनालो मोसाआ अ़मिन्‍मादा मिना,

“अ़ङ्‌का खोक्‍कोसोओ अ़चुतित ओन्‍ङा नोप्‍तुङ्‌नुछाङ अ़ङ्‌का नुङालाप्‍ङा।”

२२ येसु म़हुसान्‍चिन खोन्‍कि खोक्‍कोसाआ मो मेत्‍छामा अ़खा खोन्‍कि अ़लोवा,

“अ़ङ्‌छाओ,

राक मुवा।

आम्‍साकोङ्‌छ़ङ्‌आ खाना त़नुसायुङ्‌सा।”

मो मेत्‍छामा मोन्‍ग़रिङा नुवालावा।

२३ खोन्‍कि येसु बुसुवाओ अ़खिम्‌दा म़तादिसाहिदा खोक्‍कोसाआ मोदा बासुरि कामुत्‌चि खोन्‍कि म़ना मुक्‍लाचि काचेङ्‌वा म़मुवाङाओ म़खाचि।

२४ खोक्‍कोसाआ मोचि म़लोचि,

“बुङ्‌खाया लोन्‍तानिन,

देकिनालो ओ मेत्‍छाछा छा मान्‍स़दायुक,

मेन इम्‌याङ।”

मोचिआ खोक्‍को अ़इत्‍ता।

२५ म़ना मुक्‍लाचि बुङ्‌खाया म़लोइसुखाइसुचि,

खोन्‍कि खोक्‍को खिम्‍हुत्‌या म़वाङा,

खोन्‍कि मो मेत्‍छाछा छाओ अ़छुक्‌दा अ़क़क्‍ता, खोन्‍कि मो मेत्‍छाछा छा पुवालोन्‍ता।

२६ ओ काचिओ य़ङ्‌खान झारा धिखाहुप भेप्‍लो फेसा।

ह़वाङ दोप्‍म़क खोन्‍कि अ़क्‍छा क़वा म़नुवाओ

२७ येसु मोदाङ्‌का म़खाराङाहिदा ह़वाङ दोप्‍म़क्‌चिआ,

“दाउद्‌ओ अ़छा,

आन्‍काच्‍या सोमातुक्‍नि!”नि य़ङ्‌याङ्‌सा खोक्‍को अ़त़ङ्‌ताचु।

२८ खोक्‍को खिम्‍हुत्‌दा म़वाङा,

खोन्‍कि मो दोप्‍म़क म़नाचि खोक्‍कोएदा ताचि।

खोन्‍कि येसुआ मोचि म़सेनुचि,

“दि अ़ङ्‌का नुमा ऱनाचि निकिना खानाचि साकोङ्‌छ़ङ त़मुचि?”

मोचिआ खोक्‍को अ़लासालोवाचु,

“उवा,

हाङ्‌पो।”

२९ खोन्‍किना येसुआ मोचिओ अ़चुम़क म़नोप्‍तुप़चि खोन्‍कि म़लोचि,

“आम्‍चुओ साकोङ्‌छ़ङ्‌वा खानाचि त़नुचिने।”

३० खोन्‍किना मोचि लासाखाखाचि।

येसुआ मोचि चात्‍लो चाप्‍म़चेत्‍तुचि,

“ओसोओ अ़तुक्‌वादा साङ्‌आछाङ अ़सिन्‍तुन्‍ने।”

३१ मेन मोचि खाराचि खोन्‍कि मो धिखाहुप भेप्‍लो खोक्‍कोसोओ अ़चुकाचिओ अ़तुक्‌वादा खाअ़लुसाचु।

३२ खोचि मोदाङ्‌का लोन्‍ताखाराङाचिहिदा चाकावालावाआ लाउओ अ़क्‍छा क़वा म़ना येसुएदा अ़तारा।

३३ चाकावालावा लोइसाखाइसाकिना मो क़वा म़ना चेवा।

खोन्‌ओसा “इस्राएल्‌दा ओवाको देम्‍खाछाङ मान्‍लियुक्‍ता!”नि य़ङ्‌सा म़ना मुक्‍लाचि दोम्‍तुदोचि।

३४ मेन फरिसिचि म़य़ङा,

“चाकावालावाचिओ अ़चुहाङ्‌पालाम्‍पा खोसाआ चाकावालावाचि लोइसुङुचि।”

अ़क्‍चित्‌कापाङ ओन्‍ङा काचि कामुचि

मर्कुस ६:३४; लुका १०:२

३५ येसु झारा सहराचि खोन्‍कि तेन्‍चिदात्‍निओ अ़चुयावायोक्‍खिम्‌चिदा चिन्‌याङ्‌सा,

निनाम्‍हाङ्‌होन्‌ओ अ़तुक्‌वादा नुय़ङ्‌खान खालुयाङ्‌सा, झाराकापाराओ अ़चुसारिमा खोन्‍कि अ़चुमान्‍ऱदामादा नुयाङ्‌सा म़कोला।

३६ म़ना मुक्‍लाचि म़खाचिकि खोक्‍कोसोओ अ़चुसाकोङ्‌वा मोचिओ निम्‍पाङ अ़चुसोम्‍तुक्‍माआ भेप्‍ता,

देकिनालो मोचि अ़चुकाखाङ मात्‍द़ङ्‌ओ भेराचिवात्‍नि दुखा म़तोक्‍ताङाओ खोन्‍कि काफा मात्‍द़ङ्‌ओ म़लिसायुङ्‌सा।

३७ खोन्‍कि खोक्‍कोसाआ अ़चुकाखेङ्‌पाचि म़लोचि,

“चा सिवा ना च़लोक याक्‌याङ,

मेन काचि कामुचि अ़क्‍चित्‌कापाङ ओन्‍ङा म़युङ्‌याङ।

३८ खोन्‌ओसा चाखाओ अ़चुहाङ्‌पाएदा यामारानिन,

खोन्‍कि खोक्‍कोसाआ अ़चुओ चाखादा काचि कामुचि म़छुत्‍तुचिने।”

बारकापाङ ख्रिस्‍तओ अ़चुछाम्‍माय़ङ्‌चिओ काचि

मर्कुस ३:१३-१९; ६:७-१३; लुका ६:१२-१६; ९:२-६

१०

१ येसुआ बारकापाङ अ़चुकाखेङ्‌पाचि म़बुत्‍तुचि खोन्‍कि पोप्‍ताओ लावाचि लोन्‍माखान्‍मा खोन्‍कि झारा सारिमाचि खोन्‍कि कातुक्‌चि नुमा मोचि पाङ म़प़चि।

२ बारकापाङ छाम्‍माय़ङ्‌चिओ अ़चुऩङ्‌चि ओचिङा ओ,

बुया पत्रुस्‌नि लोवाङाओ सिमोन खोन्‍कि खोसोओ अ़निछा अन्‍द्रियास,

जब्‍दियाओ अ़छा याकुब खोन्‍कि खोसोओ अ़निछा युहन्‍ना,

३ फिलिप खोन्‍कि बारथोलोमाइ,

थोमा खोन्‍कि दाम्‍दु कालात मत्‍ति,

अल्‍फयस्‌ओ अ़छा याकुब खोन्‍कि थेदियस,

४ सिमोन aकनानि खोन्‍कि यहुदा इस्‍करियोत,

खोसाआ येसु लाप्‍तुप़चि।

५ येसुआ मो बारकापाङ अ़चुकाखेङ्‌पाचि म़लोचिउचिकि म़छुत्‍तुचि,

“निरावाचिएदा मान्‍खात्‍दानिन,

खोन्‍कि सामरिचिओ अ़चुसहरादा मान्‌वाङ्‌दानिन।

६ मेन इस्राएल्‌दाओ म़नाचि म़माखाराओ भेरा वाकोचिएदा खारानिन।

७ खारानिन्‌कि ‘निनाम्‍हाङ्‌होन च़क्‌दा तायुङ्‌सा’नि य़ङ्‌सा नुय़ङ्‌खान खालुसानुम।

८ कातुक्‌चि नुसानुम्‍च़म,

म़सुवादाओचि ह़ङ्‌सालोइसानुम्‍च़म,

क़माधामा सारिमाआ लाउचिओचि सेङ्‌सानुम्‍च़म,

खोन्‍कि चाकावालावाचि लोइसानुम्‍च़म।

खानानिन्‌आ मोहा त़तोक्‍तुम,

मोहाङा पुवानुम्‍च़म।

९ खानानिन आम्‍नुओ दोन्‍दिदा हाराक्‌वा,

रुपा खोन्‍कि ताबोओ फेक्‌वा मान्‍खुन्‌दानिन,

१० आम्‍नुओ हुमाओ निम्‍पाङ ना बेखा,

ना ह्‍वातात लोक्‍छुम्‌चि,

ना फेङ्‌ता,

ना तोप्‍मालि खुयानिन।

देकिनालो काचि कामुआ अ़चामायु तोक्‍मा खान्‍तु।

११ खाउ सहरा माङ्‌लो तेन्‌दा खानानिन त़वाङिन,

मोदा साङ खान्‍तुओ म़ना युङ्‌याङ,

खो लामानुम, खोन्‍कि मोदाङ्‌का त़हासिमिन्‍चिन्‌तारि मोदाङा युङानिन।

१२ मो खिम्‌दा त़वाङिन्‌येन्‌हिदा सेवामेत्‍तानुम्‍च़म।

१३ खोन्‍कि मो खिम्‍लुम्‍पाआ साऩङ्‌वा ऩमेत्‍तिन्‌नालो आम्‍नुओ सेवाङ्‌निओ आसिखा मो खिम्‌दा ताने।

मेन मोचिआ साऩङ्‌वा ऩमेत्‍तिमिन्‌नालो खानानिन्‌आ त़प़म्‍च़म्‌ओ सेवाङ्‌नि खानानिन्‌एदा लाताने।

१४ खोन्‍कि साङ्‌आछाङ खानानिन साया ऩमेत्‍तिमिन माङ्‌लो आम्‍नुओ य़ङ ऩएनुन्‌नालो मो खिम माङ्‌लो सहरा त़छिरुम्दाम्‌योम्‌हिदा आम्‍नुओ लाङ्‌थेम्‌दाओ बाखा थुलि धाम्‍साधान्‍तादानुम।

१५ अ़नुछ्‍या,

अ़ङ्‌का खानानिन लोनानिन,

छ़ङ्‌छेन्‍खा लेन मो सहरादाओ म़नाचिदाङ्‌का सदोम खोन्‍कि गमोरादाओ म़नाचिआ च़लोक निनाम्‍हाङ्‌ओ अ़चुदन्‍दा आङ्‌मा अ़ऱलो लि।

तामा मुयाङ्‌ओ दुखाओ अ़तुक्‌वादा

मर्कुस १३:९-१३; लुका २१:१२-१७

१६ खानुम,

अ़ङ्‌का खानानिन बेन्‍पाचिओ अ़चुरादा भेराचिवात्‍नि छुत्‍नाङ्‌नानिन।

खोन्‌ओसा खानानिन प़वात्‍नि चाप्‍चा खोन्‍कि साप्दुकुत्‌वावात्‍नि सोत्‍सोत्‌वाओ मुवानिन।

१७ मेन म़नाचिदाङ्‌का खानानिन चाप्‍चेत्‍तानिन्‍चिन,

देकिनालो म़नाचिआ खानानिन छ़ङ्‌छेन्‍खाचिदा ऩखात्‍तिन,

खोन्‍कि मोचिआ अ़चुओ यावायोक्‍खिम्‌चिदा खानानिन य़हुप ऩपाक्‍तिन।

१८ खानानिन अ़ङ्‌का कात़ङ्‌चिओसा हाङ्‌कामुचिओ खोन्‍कि हाङ्‌चिओ अ़चुबुदा ऩसारिन्‍खात्‍तिन।

मोचिओ खोन्‍कि निरावाचिओ निम्‍पाङ अ़चुसालुम्‍स़ङ त़लिसिन।

१९ मोचिआ खानानिन ऩलाविन,

मेन मोन्‍ग़रि देत्‍नि चेप्‍मा माङ्‌लो दे य़ङ्‌माओ निकिना मिन्‍राक मान्‍मुदानिन।

देकिनालो खानानिन्‌आ दि चेप्‍मादोत ओ,

मोन्‍ग़रिङा खानानिन निनाम्‍हाङ्‌आ ऩप़न।

२० देकिनालो काचेप खानानिन माआङ,

मेन आम्‍नुओ निनाम्‍हाङ पापाओ अ़चुलावा खानानिन्‌लाम्‍पा म़चेप।

२१ अ़द़क्‍छाआ अ़द़क्‍छाङा लाप्‍मेत्‍तुकि सेत्‍मेत्‍तु,

खोन्‍कि अ़पाआ अ़छा खोन्‍कि अ़चुछाचि अ़चुमा पाचिओ अ़चुदेङ्‌सालाप्‍पादा म़पुक्‍लोन्‌कि सेत्‍म़मेत्‍तुचि।

२२ अ़ङ्‌का कात़ङ्‌चिओसा झारासा खानानिन ऩङाऩछिरिन।

मेन साङ आदेङ्‌तारि आङ्‌तुकि युङ,

खो लेन।

२३ मोचिआ खानानिन अ़क्‌तात सहरादा दुखा ऩप़न्‌हिदा खानानिन नि सहरादा फुङ्‌सानिन।

देकिनालो अ़नुछ्‍या अ़ङ्‌का खानानिन लोनानिन,

म़नाओ अ़छा तामा बुया खानानिन्‌आ इस्राएल्‌दाओ झारा सहराचिदा आम्‍नुओ काचि त़मुन्‍चिइमिन।

२४ काखेङ अ़काचिन्‍पाएदाङ्‌का तोक्‍पो अ़लिनिन, खोन्‍कि हारुक अ़हाङ्‌पाएदाङ्‌का तोक्‍पो अ़लिनिन।

२५ काखेङ अ़काचिन्‍पावात्‍नि खोन्‍कि हारुक अ़हाङ्‌पावात्‍नि लिमादा अ़सोम्‍स़ने।

मेन मोचिआ अ़ङ्‌का खिम्‍हाङ्‌पाङा चाकावालावाचिओ अ़चुहाङ बालजिबुलनि ऩलोङाङानालो अ़ङ्‌खिम्‍लुम्‍पाचि देम च़लोक अ़त्‍लो म़लोचि!

साङ्‌एदाङ्‌का क़मा?

लुका १२:२-७

२६ खोन्‌ओसा मोचिएदा मान्‍क़दानिन।

देकिनालो दिप्‍तुम्‌कि अ़दात्‍निन्‌ओ खोन्‍कि कुम्‍सुम्‌कि अ़सिन्‍तिमिन्‌ओ दित्‍छाङ मात्‍द़ङ।

२७ दि अ़ङ्‌का खानानिन कुइयामादा लोनानिन,

मो खानानिन साम्‌दा लोवानुम्‍च़म,

खोन्‍कि दि खानानिन्‌आ सोप्‌य़ङ्‌दा आम्‍नुओ नाबाक्‌दा त़एनुम,

मो खिम्‌चोक्‌दुङ्‌का खालुसानुम।

२८ पोक ओन्‍ङा कासेत्‍चिदाङ्‌का मान्‍क़दानिन,

देकिनालो मोचिआ लावा सेत्‍मा ऩऱन।

मेन लावा खोन्‍कि पोक ह्‍वातात्‍माङ मिराक्‌यु कालुक्‌एदा क़सानिन।

२९ दि अ़क फेक्‌दा ह्‍वातात खोक्‌वाचि अ़वाङ्‌चिन कि?

मोचिएदाओ अ़क्‌तात्‌छाङ आम्‍नुओ निनाम्‍हाङ पापाओ अ़चुमिन्‍मा मात्‍द़ङ बाखादा अ़धानिन।

३० आम्‍नुओ ताङ्‌दुओ ताङ्‌मुवाछाङ निनाम्‍हाङ्‌आ झारा अ़खिप्‍तायुङ्‌सा।

३१ खोन्‌ओसा खानानिन मान्‍क़दानिन,

खानानिन ब़द्‍धे खोक्‌वाचिदाङ्‌काछाङ आम्‍नुओ लुङ छ़याङ।

३२ अ़ङ्‌का लोनानिन,

साङ्‌आ म़नाचिओ अ़चुबुदा अ़ङ्‌का अ़लोक्‍ङा,

अ़ङ्‌काछाङ मो निनाम्‍मादु कायुङ अ़ङ्‌पापाओ अ़चुबुदा मो लोउङ।

३३ मेन साङ्‌आ अ़ङ्‌का म़नाचिओ अ़चुबुदा ऩङाअ़छित्‍ङा,

अ़ङ्‌काछाङ मो निनाम्‍मादु कायुङ अ़ङ्‌पापाओ अ़चुबुदा ऩङाछिरुङ।

काखेङ्‌आ छोन्‍मादोत्‌ओ अ़लुङ

लुका १२:५१-५३; १४:२६-२७

३४ अ़ङ्‌का हेन्‍खामादा सेवाङ्‌नि तात्‍सि ताङ्‌ओनि मान्‍मिन्‍दानिन!

सेवाङ्‌नि तात्‍सि माआङ,

मेन बान्‍छोन याङ्‌सि ताङ्‌ओ।

३५ मो दिओनालो,

अ़पाओ अ़देङ्‌सालाप्‍पादा अ़दुवाछा छा, अ़माओ अ़देङ्‌सालाप्‍पादा अ़मेत्‍छाछा छा खोन्‍कि अ़छादिमाओ अ़देङ्‌सालाप्‍पादा अ़नाम्‍मित हासि अ़ङ्‌का ताङ्‌ओ।

३६ खोन्‍कि म़नाओ अ़ङेङ्‌चि खोसोओ अ़खिम्‍लुम्‍पादाओचिङा म़लि।

३७ साङ्‌आ अ़ङ्‌कादाङ्‌का च़लोक अ़पा माङ्‌लो अ़मा सोमातुक्‍तु,

मो अ़ङ्‌काखेङ लिमा अ़खान्‍तुन।

साङ्‌आ अ़ङ्‌काएदाङ्‌का च़लोक अ़दुवाछा छा माङ्‌लो अ़मेत्‍छाछा छा सोमातुक्‍तु,

मो अ़ङ्‌काखेङ लिमा अ़खान्‍तुन।

३८ खोन्‍कि साङ्‌आ अ़क्रुस खुयुकि अ़ङ्‌का अ़त़ङ्‌ऩङ,

मो अ़ङ्‌काखेङ लिमा अ़खान्‍तुन।

३९ साङ्‌आ अ़ह़ङ्‌म़ङ रात्‍मालाप्‍तु,

मोसाआ अ़नुछ्‍याओ ह़ङ्‌म़ङ मासु,

खोन्‍कि अ़ङ्‌को निम्‍पाङ अ़ह़ङ्‌म़ङ कामाआ अ़नुछ्‍याओ ह़ङ्‌म़ङ लेइसु।

काखेङ्‌आ तोक्‍माय़ङ सिरिफा

मर्कुस ९:४१; लुका १०:१६

४० खानानिन कालोक्‌आ अ़ङ्‌का अ़लोक्‍ङा,

खोन्‍कि अ़ङ्‌का कालोक्‌आ अ़ङ्‌का काछुत्‍पा लोउ।

४१ निनाम्‍हाङ्‌य़ङ खाकालु,

खो निनाम्‍हाङ्‌य़ङ खाकालु ओ निकिना कालोक्‌आ निनाम्‍हाङ्‌य़ङ खाकालुओ सिरिफा तोक्‍तु।

साम्‌योक्‍मि म़नाआ,

खो साम्‌योक्‍मि म़नाओ निकिना कालोक्‌आ साम्‌योक्‍मि म़नाओ सिरिफा तोक्‍तु।

४२ साङ्‌आ ओ अ़चुप्‍पोचिएदाओ अ़क्‍छा अ़ङ्‌काखेङ अ़क खुङ ओन्‍ङानुछाङ केङ्‌याङ्‌ओ चाक्‌वा दुङ्‌मा प़,

अ़नुछ्‍या अ़ङ्‌का खानानिन लोनानिन,

देम्‍खाछाङ खोसाआ अ़सिरिफा अ़मासुन।”

a 

१०:४ कनानि : अरामिक य़ङ्‌दा यहुदिचि हेन्‍कोप सोमाकातुक

येसु खोन्‍कि बप्‍तिस्‍मा काप़ युहन्‍ना

लुका ७:१८-३५

११

१ खोक्‍कोसोओ बारकापाङ अ़चुकाखेङ्‌पाचि यायोक म़प़चिउचिकि येसु मोदाङ्‌का मोचिओ अ़चुसहराचिदा चिन्‍सि खोन्‍कि खालुसि म़खारा।

२ बप्‍तिस्‍मा काप़ युहन्‍नाआ ख्रिस्‍तओ अ़चुकाचिचिओ अ़तुक्‌वादा छेक्‍खादा एनुकिना अ़काखेङ्‌चि खोक्‍कोएदा सेन्‍सि छुत्‍तुचि।

३ “दि काता खानानिन्‌ङा ओ हे,

आन्‍कान्‍का निङा हुङुम्‍काओ?”

४ येसुआ मोचि म़लासुलोचि,

“खानानिन्‌आ त़एनुम्‌ओ खोन्‍कि त़खाम्‌ओ य़ङ्‌चि युहन्‍ना खाएत्‍तानुम,

५ दोप्‍म़क्‌चि खाम़खाङ,

खोन्‍कि एक्‍सोक्‌वाचि म़कोन।

क़माधामा सारिमाआ लाउचिओचि म़सेङायुङ्‌सा,

खोन्‍कि फेङ्‌नाबाक्‌चि खाम़एन।

म़सुवादाओचि म़खोन्‍तालोन्‍तायुङ्‌सा,

खोन्‍कि मान्‍तोक्‍कादाचिआ निनाम्‍हाङ्‌ओ अ़चुनुय़ङ्‌खान एन्‍मा अ़तोक्‌याङ।

६ अ़ङ्‌तुक्‌वादा मान्‍केङ मान्‍मुकादा म़ना अ़नुछ्‍याङा आसिखा कातोक ओ।”

७ युहन्‍नाओ अ़काखेङ्‌चिआ येसु अ़छिरादाङाचुहिदा खोक्‍कोसाआ युहन्‍नाओ अ़तुक्‌वादा म़ना मुक्‍लाचि लोमा म़पुक्‍तुचि,

“खानानिन लेक्‍लेक्‍लेक्‌वाओदा दि खाङ्‌सि त़लोन्‍तिन?

दि ह़क्‌आ म़म्‍सुङुओ द़ङ?

८ माङ्‌नालो खानानिन दि खाङ्‌सि त़लोन्‍तिन?

दि अ़नुवाक तित्‌चि काहुम म़ना खाङ्‌सि?

माआङ,

अ़नुवाक तित्‌चि काहुम्‌चि ना हाङ्‌ओ अ़चुहाङ मुखा खिम्‌चिदा म़युङ।

९ खानानिन देकि त़लोन्‍तिन म़ल़क?

दि निनाम्‍हाङ्‌य़ङ खाकालु खाङ्‌सि?

उवा,

अ़ङ्‌का अ़नुछ्‍या खानानिन लोनानिन,

निनाम्‍हाङ्‌य़ङ खाकालुचिदाङ्‌काछाङ अ़क्‍छा तोक्‍पो म़ना त़खाम्‌युङ्‌सुम।

१० ओ मोङा ओ।

ओसोओ अ़तुक्‌वादा साम्‍कालिन्‌दा छाप्‍तायुङ्‌सा,

‘खाखो,

अ़ङ्‌का अ़ङ्‌य़ङ काखुन आम्‍बु-आम्‍बु छुत्‍तुङ,

मोसाआ आम्‍नुओ बुदा आम्‍नुओ लाम चुम्‍सु।’

११ अ़नुछ्‍या अ़ङ्‌का खानानिन लोनानिन,

मेत्‍छामाएदाङ्‌का कालिचिदा बप्‍तिस्‍मा काप़ युहन्‍नादाङ्‌का तोक्‍पो साङ्‌छाङ मान्‍लियुक।

खोन्‍नुछाङ निनाम्‍हाङ्‌होन्‌दा साङ झारादाङ्‌का अ़चुप्‍पो मुयाङ,

खो युहन्‍नादाङ्‌का तोक्‍पो ओ।

१२ बप्‍तिस्‍मा काप़ युहन्‍नाआ खालुसुओदाङ्‌का आइमित्‌तारि निनाम्‍हाङ्‌होन सावाएनान पोन्‌याङ,

खोन्‍किना सावापोरिओ म़नाचिआ राकाङ्‌थेत्‍नि ओ छेक्‍मा अ़लाप्‌याङ।

१३ देकिनालो बप्‍तिस्‍मा काप़ युहन्‍नाओ अ़ग़रितारि मोसाओ अ़य़ङ्‌हुप खोन्‍कि झारा निनाम्‍हाङ्‌य़ङ खाकालुचिआ निनाम्‍हाङ्‌होन्‌ओ अ़तुक्‌वादा निनाम्‍हाङ्‌य़ङ म़चेवा।

१४ खानानिन लोक्‍मा त़काङ्‌सिन्‌नालो तामादोत्‌याङ्‌ओ एलिया युहन्‍नाङा ओ।

१५ साङ्‌को अ़एन्‍खा अ़नाबाक याक्‌याङ मोसाआ एनुने!

१६ ओ दुङ्‌दाओ म़नाचि अ़ङ्‌का दिएनान तोङ्‌सुङ्‌खाङ्‌च़ङ?

ओ ना हाताचिदा म़युङ्‌कि नाम्‍कालोक अ़चुप्‍पो छाचिवाकोचि म़मुयाङ,

मोचिआ नि अ़चुयावाचि म़बुत्‍तुचि,

१७ ‘आन्‍कान्‍का आम्‍नुओ निम्‍पाङ बासुरि मुतिन्‍का,

मेन खानानिन मान्‍थोम्‍त़दान।

आन्‍कान्‍का म़ना खुम्‍माओ छाम लुन्‍का,

मेन खानानिन सोखा मान्‍मुत़दान।’

१८ ओ निओ,

युहन्‍ना ना चायाङ्‌सा माङ्‌लो अङ्‌गुरा माङ्‌वा दुङ्‌याङ्‌सा ता,

खोन्‍कि खो मोचिआ चाकावालावाआ लाउओ म़नानि अ़लोयाङ।

१९ म़नाओ अ़छा चासा खोन्‍कि दुङ्‌सा ता,

खोन्‌ओसा मोचि म़य़ङ्‌याङ,

‘खानुम,

ओ म़ना ना बुक्‍ध़राक,

खाबात सेत्‍चावा,

दाम्‍दु कालात्‌चि खोन्‍कि हेवामिचिओ अ़चुयावा!’

मेन निनाम्‍हाङ्‌ओ अ़चुखारुदाङ्‌का चिन्‍माय़ङ य़ङ खोक्‍कोसोओ अ़चुकाचिचिलाम्‍पा अ़छ़ङ कान।”

साकोङ्‌छ़ङ मान्‍मुकादा सहराचि

लुका १०:१३-१५

२० खोन्‍किना खा-खाक्‍को सहरादा खोक्‍कोसोओ ब़द्‍धे म़दोम्‍दाओ काचिचि म़लिसायुङ्‌सा।

मेन येसुआ मोचि रेन्‍मा म़पुक्‍तुचि,

देकिनालो मोचि निनाम्‍हाङ्‌एदात्‍नि मान्‍लाचि।

२१ “अ़चाअ़त्‍मादा त़छुक्‍तिन खानानिन,

खोराजिन्‌दाओ म़नाचि ओ!

अ़चाअ़त्‍मादा त़छुक्‍तिन खानानिन,

बेथसेदादाओ म़नाचि ओ!

देकिनालो खानानिन्‌एदा मुमाय़ङ्‌ओ सावापोरिओ काचिचि तुरोस खोन्‍कि सिदोन्‌दा म़मुवाओदे मोचिआ आराङ्‌ङा घोक्‍सुवारोक्‍रोक्‌ओ तित म़हुम्‍सा खोन्‍कि थाबुत्‌आ म़सोप्‍तान्‍चिन्‌कि निनाम्‍हाङ्‌एदा म़लासाचिआओ।

२२ मेन अ़ङ्‌का खानानिन लोनानिन,

छ़ङ्‌छेन्‍खा लेन खानानिन्‌दाङ्‌का तुरोस खोन्‍कि सिदोन सहरादाओ म़नाचिआ च़लोक निनाम्‍हाङ्‌ओ अ़चुदन्‍दा आङ्‌मा अ़ऱलो लि।

२३ कफर्नहुम्‌दाओ म़नाचि ओ!

दि निनाम्‍मादु साऩङ्‌वा तोक्‍तिन्‍कानि खानानिन त़मिनिन्‌येन?

खानानिन सित्‍म़ङ दुखा तोक्‍खायु त़धान।

देकिनालो खानानिन्‌एदा मुमाय़ङ्‌ओ म़दोम्‍दाओ काचिचि सदोम सहरादा म़मुवाओदे, मो आय़ओ लेन्‌तारि युङायुङ्‌साओ।

२४ मेन अ़ङ्‌का खानानिन लोनानिन,

छ़ङ्‌छेन्‍खा लेन खानानिन्‌दाङ्‌का सदोम सहरादाओ म़नाचिआ च़लोक निनाम्‍हाङ्‌ओ अ़चुदन्‍दा आङ्‌मा अ़ऱलो लि।”

होत्‍तुचिओचि सावातोम्‍मा

लुका १०:२१-२२

२५ मोन्‍ग़रि येसु म़य़ङा,

“आपो,

निनाम्‍मा खोन्‍कि हेन्‍खामादाओ हाङ्‌पा,

अ़ङ्‌का खानानिन आलाङ प़नाङ्‌नानिन,

देकिनालो खानानिन्‌आ ओ य़ङ्‌चि खारु कातोक खोन्‍कि तायाहाङ्‌पाचिदाङ्‌का त़कुम्‍सुम,

खोन्‍कि छाचि मो खाङ्‌त़मेत्‍तुम्‍च़म।

२६ उवा,

आपो,

देकिनालो ओवात्‍निङा च़मा खानानिन त़स़न।”

२७ खोन्‍किना येसु म़य़ङा,

“अ़ङ्‌पापाआ झारा सामाचिएदा पाङ्‌मुमा सावा अ़ङ्‌का ऩपुवाङ्‌युङ्‌साङ।

निनाम्‍हाङ्‌ओ अ़चुछा साङ निकि अ़ङ्‌पापाएदाङ्‌का साङ्‌आछाङ अ़सिन्‍तुन।

अ़ङ्‌पापा साङ निकिना अ़ङ्‌काएदाङ्‌का साङ्‌आछाङ अ़सिन्‍तुन।

खोन्‍कि अ़ङ्‌का साङ्‌एदा खाङ मुमानि मिन्‍ङा,

मोएदाङ्‌का नि साङ्‌आछाङ अ़ङ्‌पापा साङ निकिना अ़सिन्‍तुन।

२८ झारा त़होत्‍तिन्‌ओ खोन्‍कि पाङ्‌आ त़तिमिन्‌ओचि ओ,

अ़ङ्‌काएदा तानिन।

अ़ङ्‌का खानानिन सावातोम्‍मा प़नानिन।

२९ अ़ङ्‌कोम खुयानुम,

खोन्‍कि अ़ङ्‌काएदाङ्‌का चिन्‍तानिन्‍चिन,

देकिनालो अ़ङ्‌मिन्‍मा नोत्‌याङ्‌ओ खोन्‍कि कासिम्‍नान्‍चिन मुङाङा।

खोन्‍किना खानानिन्‌आ आम्‍नुओ ह़ङ्‌म़ङ्‌चिदा सावातोम्‍मा त़तोक्‍तुम।

३० देकिनालो अ़ङ्‌कोम नुसुम्‍पेन्‍ताओ मुयाङ,

खोन्‍कि अ़ङ्‌पाङ याङ्‌याङ।”

सावातोम्‍खाओ अ़हाङ्‌पा

मर्कुस २:२३-२८; ३:१-६; लुका ६:१-११

१२

१ मोन्‍ग़रि येसु सावातोम्‍खा-लेन चाखा लाम लियाङ्‌सा म़खाराङा।

खोक्‍कोसोओ अ़चुकाखेङ्‌पाचि साम़सुवा, खोन्‍कि चाओ अ़खाक लायाङ्‌सा चामा अ़पुक्‍ता।

२ मेन फरिसिचिआ ओ अ़खाकिना खोक्‍को अ़लोवा,

“खानुम!

आम्‍नुओ काखेङ्‌पाचिआ सावातोम्‍खा-लेन्‌दा दि य़ङ्‌हुप्‌आ मुमा म़प़निन,

मो अ़मुयाङ।”

३ मेन खोक्‍कोसाआ मोचि म़लासुलोचि,

“आराङ्‌ओ दाउद हाङ खोन्‍कि खोसोओ अ़यावाचि साम़सुवाङाओ ग़रि खो दे चुवा?

दि खानानिन्‌आ साम्‍कालिन्‌दा मान्‍खिप्‍त़युक्‍तुम?

४ खो निनाम्‍हाङ ब़त्‍खादा वाङाकि निनाम्‍हाङ प़माय़ङ पेम्‍पाक चो,

खोन्‍कि अ़यावाचिआ अ़चा।

मोवात्‍नि च़मा मोचि य़ङ्‌हुप्‌आ मान्‍प़दोङुचि, मेन काब़क्‍पाचिआ ओन्‍ङा चामा नुवाङा।

५ माङ्‌लो दि खानानिन्‌आ मोसाओ अ़य़ङ्‌हुप्‌दा मान्‍खिप्‍त़युक्‍तुम?

मोवात्‍नि निनाम्‍हाङ काब़क्‍पाचिआ सावातोम्‍खा-लेन निनाम्‍हाङ ब़क्‍खाखिम्‌दा काचि म़मुकि अ़पोप्‌नुछाङ मान्‍फिकादा म़कान।

६ मेन अ़ङ्‌का खानानिन लोनानिन,

निनाम्‍हाङ ब़क्‍खाखिम्‌दाङ्‌का तोक्‍पो ओदा अ़क्‍छा युङ्‌याङ।

७ मेन ‘अ़ङ्‌का हेन्‍खोक्‌वा माआङ,

सोम्‍तुक्‍माय़ङ अ़ङ्‌ऩङानु’निओ अ़तुप्‍माय़ङ दि ओ,

मो खानानिन्‌आ त़सिन्‍तुम्‌ओदे खानानिन्‌आ मान्‍फिकादा लाहि मान्‍पाक्‍त़दोम्‌ओ।

८ देकिनालो म़नाओ अ़छा सावातोम्‍खा-लेन्‌ओ अ़हाङ्‌पा ओ।”

९ खोन्‍किना मोदाङ्‌का खोक्‍को मोचिओ अ़चुयावायोक्‍खिम्‌दा म़खारा।

१० मोदा अ़क्‍छा अ़छुक छोवाखाराओ म़ना युङाङा।

मोचिआ लाहि पाक्‍मा निकिना येसु अ़सेना,

“दि सावातोम्‍खा-लेन्‌दा नुमा य़ङ्‌हुप्‌आ म़प़?”

११ खोक्‍कोसाआ मोचि म़सेनुचि,

“खानानिन्‌एदाओ अ़क्‍छाएदा भेरा युङ्‌याङ खोन्‍कि मो सावातोम्‍खा-लेन्‌दा होक्‍लुम्‍हुत्‌दा धादिनालो दि खाना मो त़लाउकि बुङ्‌खाया त़सारुन्‍लोइसुन कि?

१२ भेरादाङ्‌का अ़क्‍छा म़नाओ देम च़लोक अ़लुङ मुयाङ?

खोन्‌ओसा सावातोम्‍खा-लेन्‌दा अ़नुवाक काचि मुमा य़ङ्‌हुप्‌वा तोङ।”

१३ खोन्‍किना खोक्‍कोसाआ मो म़ना अ़लोवा,

“आम्‍छुक फेसु।”

खोसाआ अ़छुक फेसु,

खोन्‍कि मो अ़छुक नि अ़छुक्‌वात्‍निङा अ़नुवाक लासालिसा।

१४ मेन फरिसिचि बुङ्‌खाया म़लोन्‍ता खोन्‍कि येसु देत्‍नि सेत्‍मा निकिना मोचिआ खोक्‍कोसोओ अ़चुदेङ्‌सालाप्‍पादा थालि म़बाङ्‌ता।

निनाम्‍हाङ्‌आ अ़छेन्‍ताओ काफा

मर्कुस ३:७-१२; लुका ६:१७-१९

१५ येसुआ मोचिओ अ़चुय़ङ अ़सिन्‍ताकि मोदाङ्‌का म़खारालावा।

ब़द्‍धेकापाङ्‌आ खोक्‍को अ़त़ङ्‌ता,

खोन्‍कि खोक्‍कोसाआ मोचि झारा म़नुसुचि।

१६ खोन्‍कि खोक्‍को साङ्‌ओ निकिना साङ्‌छाङ खामान्‌एत्‌दानुम्‍च़म्‌नि मोचि चाप्‍म़चेत्‍तुचि।

१७ निनाम्‍हाङ्‌य़ङ खाकालु यसैयालाम्‍पा म़चेवाओ य़ङ तामालामा निम्‍पाङ ओवात्‍नि लिसाओ,

१८ “खानुम,

अ़ङ्‌काफा अ़ङ्‌का छेन्‍तुङ्‌युङ्‌सुङ।

खो अ़ङ्‌का सोमातुक्‍तुङ्‌ओ,

खोन्‍कि खोएदा अ़ङ्‌ऩङानुवायुङ्‌सा।

अ़ङ्‌का खोएदा अ़ङ्‌लावा पाक्‍तुङ्‌प़ङ,

खोन्‍कि खोसाआ रावा-रावाओ म़नाचि तोङ्‌लो छ़ङ्‌छेन्‍माय़ङ खाम़एत्‍तुचि।

१९ खो ना म़खि,

ना म़पात,

ना साङ्‌आ खोसोओ अ़चुय़ङ लाम्‌चिदा एनु।

२० कुङ्‌याङ्‌ओ द़ङ खोक्‍कोसाआ ऩओरुन,

खोन्‍कि तुत्‍लेप्‍लेप्‌वाओ कुपिछाङ ऩसेरुन।

मोवात्‍नि खोक्‍कोसाआ सोमातुक्‍मा खाङ्‌अ़मुयुङ,

तोङ्‌लो छ़ङ्‌छेन्‍माय़ङ्‌आ छोमादा अ़तारुन्‍लान्‌तारि।

२१ खोक्‍कोसोओ अ़चुऩङ्‌दा झारा रावा-रावाचि तामित्‍मा म़मु।”

येसु खोन्‍कि बालजिबुल

मर्कुस ३:२०-३०; लुका ११:१४-२३

२२ खोन्‍किना म़नाचिआ खोक्‍कोएदा चाकावालावाआ लाउओ अ़क्‍छा दोप्‍म़क अ़तारा।

मो म़ना क़वा मुवाङा।

येसुआ मो अ़नुसा।

मो क़वा म़ना चेवा खोन्‍कि खाकाखाङ लिसा।

२३ खोन्‍किना झारा म़ना मुक्‍लाचि दोम्‍दायाङ्‌सा म़य़ङा,

“दि ओ दाउद्‌ओ अ़छा लिमा ऱ कि?”

२४ मेन ओ अ़एनाकि फरिसिचि म़य़ङा,

“ओ म़नाआ चाकावालावाचिओ अ़चुहाङ बालजिबुल्‌ओ अ़सावालाम्‍पा चाकावालावाचि लोइसुङुचि।”

२५ मेन खोक्‍कोसाआ मोचिओ अ़चुमिन्‍मा अ़सिन्‍ताकि मोचि म़लोचि,

“झारा हाङ्‌होन आप्‍पि-आप्‍पिओ अ़चुदेङ्‌सालाप्‍पादा म़फेक्‌नालो मोचि आप्‍पि म़लुक्‍खात,

खोन्‍कि झारा सहरा माङ्‌लो खिम्‍लुम्‍पा,

अ़क्‍छा निओ अ़चुदेङ्‌सालाप्‍पादा म़फेक्‌नालो मोचि म़लुक्‍खात।

२६ खोन्‍कि सैतानाआ सैताना लोइसुनालो मोचि अ़चुदेङ्‌सालाप्‍पादा म़फेक्‍नान्‍चिन।

मोवात्‍निनालो मोसोओ अ़हाङ्‌होन देत्‍नि युङ्‌मा ऱ?

२७ खोन्‍कि अ़ङ्‌का बालजिबुल्‌लाम्‍पा चाकावालावाचि लोइसुङ्‌च़ङ्‌नालो आम्‍नुओ म़नाचिआ साङ्‌लाम्‍पा मोचि म़लोइसुङुचि?

खोन्‌ओसा, आम्‍नुओ म़नाचिआङा खानानिन छ़ङ ऩछेन्‍तिन।

२८ मेन मोवात्‍नि अ़ङ्‌का निनाम्‍हाङ्‌ओ अ़चुलावालाम्‍पा चाकावालावाचि लोइसुङ्‌योङ्‌च़ङ्‌नालो निनाम्‍हाङ्‌ओ अ़चुहाङ्‌होन खानानिन्‌एदा ताचिआयुङ्‌सा।

२९ मेन साङ्‌आछाङ काछोपा म़नाओ अ़खिम्‌दा वाङ्‌कि अ़चासुम्‍छेन्‍बि ङाप्‍माखात्‍मा अ़ऱन,

खोसाआ बुया मो काछोपा म़ना छ़मादोत,

खोन्‍किना ओन्‍ङा खोसाआ मोसोओ अ़खिम्‌दाओ अ़चासुम्‍छेन्‍बि ङाप्‍माखात्‍मा ऱ।

३० साङ अ़ङ्‌लिप्‍पा मात्‍द़ङ,

मो अ़ङ्‌देङ्‌सालाप्‍पादा याक।

खोन्‍कि साङ्‌आ अ़ङ्‌काएनान अ़कोउन,

खोसाआ रिसुखाइसु।

३१ खोन्‌ओसा अ़ङ्‌का खानानिन लोनानिन,

म़नाचिआ अ़मुवाओ झारा हेवा खोन्‍कि निनाम्‍हाङ्‌ओ अ़चुसायापेप्‍माय़ङ म़लेत्‍तुचि।

मेन साङ्‌आ सेङ्‌लावाओ अ़साया पेप्‍तु, मो देम्‍खाछाङ ऩलेत्‍तुन।

३२ साङ म़नाओ अ़छाओ अ़देङ्‌सालाप्‍पादा चेप,

मो अ़लेत।

मेन साङ सेङ्‌लावाओ अ़देङ्‌सालाप्‍पादा चेप,

मो ओ जुगादा खोन्‍कि तायाङ्‌ओ जुगादाछाङ अ़लेत्‍निन।

स़ङ्‌ताङ खोन्‍कि मोसोओ अ़सिवा

लुका ६:४३-४५

३३ अ़नुवाक स़ङ्‌ताङ्‌आ अ़नुवाक अ़सिवा सिसु,

खोन्‍कि अ़अ़त्‍पा स़ङ्‌ताङ्‌आ अ़अ़त्‍पा अ़सिवा सिसु।

मोसोओ अ़सिवादाङ्‌काङा स़ङ्‌ताङ दियाको ओ, मो य़ङ्‌मा त़ऱन।

३४ प़ओ अ़छाचि ओ!

खानानिन्‌ङा अ़अ़त्‍पा त़मुन्‌येन,

अ़नुवाक य़ङ देत्‍नि चेप्‍मा त़ऱन?

देकिनालो साकोङ्‌वादा म़याक्‌ओ य़ङ्‌चि म़नाओ अ़दोदाङ्‌का म़लोन।

३५ अ़नुवाक म़नाआ अ़साकोङ्‌वादा कोउओ अ़नुवाक य़ङ्‌चि लोइसुचि,

मेन अ़अ़त्‍पा म़नाआ अ़साकोङ्‌वादा कोउओ अ़अ़त्‍पा य़ङ्‌चि लोइसुचि।

३६ अ़ङ्‌का खानानिन लोनानिन,

झारा सोज्‍जेओ य़ङ खाक्‍को म़नाचि म़चेप,

छ़ङ्‌छेन्‍माओ लेन्‌दा मोचिआ म़य़ङाओ झारा अ़चुखिप मोचिआ प़मादोत।

३७ देकिनालो आम्‌य़ङ्‌चिआ खाना छ़ङ ऩछेन,

खाना मान्‍फिकादा हे काफि त़मुयाङ।”

योनाओ अ़बुन्‌ओ अ़तुक्‌वादा

मर्कुस ८:११-१२; लुका ११:२९-३२

३८ खोन्‍किना य़ङ्‌हुप काचिन्‍पाचि खोन्‍कि फरिसिचिएदाओ खा-खाक्‍कोचिआ खोक्‍कोएदा म़ताकि अ़लोवा,

“काचिन्‍पो,

आन्‍कान्‍का खानानिन्‌दाङ्‌का अ़क्‌तात बुन खाङ्‌मानि मिनिन्‌येन्‍का।”

३९ खोक्‍कोसाआ मोचि म़लासुलोचि,

“अ़अ़त्‍पा खोन्‍कि साकोङ्‌छ़ङ मान्‍मुकादा म़नाचि बुन म़लाम।

मेन खानानिन्‌आ निनाम्‍हाङ्‌य़ङ खाकालु योनाओ अ़बुन्‌दाङ्‌का नि बुन त़तोक्‍तिमिन।

४० देकिनालो देत्‍नि योना अ़धिवो ङाओ अ़बुक्‌हुत्‌दा सुम्‌काखोलेन,

सुम्‌काखाखुत याआ,

मोवात्‍निङा म़नाओ अ़छाछाङ हेन्‍खामाओ अ़कोङ्‌दा सुम्‌कालेन खोन्‍कि सुम्‌काखाखुत याक।

४१ निनवेदाओ म़नाचि छ़ङ्‌छेन्‍माओ लेन्‌दा म़पुक्‍लोन,

खोन्‍कि ओ दुङ्‌दाओ म़नाचि लाहि म़पाक्‍तुचि।

देकिनालो योनाआ खालुसुङुहिदा मोचि अ़चुहेवादाङ्‌का म़लासा।

मेन खानुम,

योनादाङ्‌का तोक्‍पो ओदा अ़क्‍छा युङ्‌याङ।

४२ ह्‍युहोन्‌युओ तोक्‍पो हाङ्‌मा छ़ङ्‌छेन्‍माओ लेन्‌दा ओ दुङ्‌दाओ म़नाचिएनान पुक्‍लोन खोन्‍कि ओचि लाहि पाक्‍तुचि,

देकिनालो मो हेन्‍खामाओ ह्‍याक्‍को चोम्‌याङ्‌का सोलोमन हाङ्‌ओ अ़खारु एन्‍सि ता।

मेन खानुम,

सोलोमन्‌दाङ्‌का तोक्‍पो ओदा अ़क्‍छा युङ्‌याङ।

अ़अ़त्‍पा लावा लाखात

लुका ११:२४-२६

४३ खाउग़रि पोप्‍ताओ लावा म़नाएदाङ्‌का लोन्‍खात,

मोन्‍ग़रि मो सावातोम्‍खा लाम्‌याङ्‌सा हाङ्‌याङ्‌ओचिदात्‍नि खात,

मेन सावातोम्‍खा अ़धिरुन।

४४ मोन्‍ग़रि मो य़ङ,

‘अ़ङ्‌का लोन्‍ताङ्‌कि बानाङ्‌ओ अ़ङ्‌खिम्‌दाङा लाङाखात्‍ङा।’

खोन्‍कि मो लाताहिदा मो खिम रोङ्‌रोङ्‌धाप,

ब़आकि तोङ्‌सायुङ्‌साओ मोसाआ धिरु।

४५ खोन्‍किना मो खात्‌कि खोएदाङ्‌का च़लोक अ़अ़त्‍पाचि नि सात्‌कातात लावाचि खोएनान तारुचि,

खोन्‍कि मोचि म़वाङ्‌कि मोदा म़युङ।

खोन्‍कि बुयाओदाङ्‌का आदेङ्‌ओ अ़लिमा मो म़नाओ च़लोक चाअ़त्‍लो लि।

ओ अ़अ़त्‍पा दुङ्‌ओछाङ मोवात्‍निङा लि।”

येसुओ अ़चुमा खोन्‍कि अ़चुनिछाचि

मर्कुस ३:३१-३५; लुका ८:१९-२१

४६ येसु म़ना मुक्‍लाएनान म़चेवाङाहिदा खोक्‍कोसोओ अ़चुमा खोन्‍कि अ़चुदुवाछा निछाचि बुङ्‌खाया म़एवाङा खोन्‍कि खोक्‍कोएनान हान्‍मा म़सुवाङा।

४७ अ़क्‍छाआ येसु लो,

“आम्‍नुओ मामा खोन्‍कि आम्‍नुओ दुवाछा निछाचि बुङ्‌खाया म़एप्‌याङ,

खोन्‍कि खानानिन्‌एनान हान्‍मा म़स़याङ।”

४८ मेन येसुआ मो अ़लासालोवा,

“अ़ङ्‌मामा साङ ओ?

अ़ङ्‌निछाचि साङ्‌चि ओ?”

४९ खोन्‍किना खोक्‍कोसाआ अ़चुछुक्‌आ अ़चुकाखेङ्‌चि खाङ्‌मेत्‌याङ्‌सा अ़लोवा,

“अ़ङ्‌मामा खोन्‍कि अ़ङ्‌निछाचि ओचिङा ओ।

५० देकिनालो साङ निनाम्‍मादु कायुङ अ़ङ्‌पापाओ अ़चुमिन्‍मावा च़,

मोङा अ़ङ्‌निछा,

अ़ङ्‌छेत्‍कुमा खोन्‍कि अ़ङ्‌मामा ओ।”

बिउ कावेत्‌ओ दोय़ङ्‌ला

मर्कुस ४:१-१२, २५; लुका ८:४-१०; १०:२३-२४

१३

१ मो लेन येसु खिम्‌दाङ्‌का म़लोन्‍ताकि धियाङ्‌वामाओ अ़केम्‌दा म़युङा।

२ ब़द्‍धे म़ना मुक्‍लाचि खोक्‍कोसोओ अ़चुऱङ्‌कोप्‍नि म़कोवान्‍चिन,

खोन्‌ओसा खोक्‍को नावादा म़वाङाकि मोदा म़युङा।

खोन्‍कि झारा म़नाचि मो धियाङ्‌वामाओ अ़केम्‌दा म़एवा।

३ खोन्‍किना खोक्‍कोसाआ मोचि दोय़ङ्‌लाचिदा ब़द्‍धे य़ङ्‌चि म़लोचि।

खोक्‍कोसाआ म़लोचि: “अ़क्‍छा बिउ कावेत बिउ वेत्‍सि खारा।

४ बिउ वेत्‍तुङुहिदा अ़क्‍चित बिउचि लाम्‌दात्‍नि म़छुक्‍ता,

खोन्‍कि छोङ्‌वाचि म़ताकि मो बिउ अ़चाखात्‍ता।

५ अ़क्‍चित बिउचि ब़द्‍धे बाखा मात्‍द़ङ्‌याङ्‌ओ लुङ्‌खावाचिदात्‍नि म़छुक्‍ता।

मोचि च़क्‍नि खेक्‍तुचि,

मेन मोदा ब़द्‍धे छान्‍लो बाखा मात्‍द़ङ्‌याङ्‌ओसाआ

६ नाम बानाहिदा मो अ़लिम्‌चि म़राङ्‌ताखारा खोन्‍कि मोचिओ अ़चुभेन ह्‍युहुत्‌युतारि खात्‍मा मान्‍ऱओसा म़युलाखारा।

७ अ़क्‍चित बिउचि त़ङ्‌खोक्‌वालादा म़छुक्‍ता,

खोन्‍किना त़ङ्‌खोक्‌वा ताङ्‌चि म़पोयालोन्‍ताकि मो बिउचि म़उप्‍तुदिसुचि।

८ मेन अ़क्‍चित बिउचि अ़नुवाक बाखादा म़छुक्‍ता,

खोन्‍कि खा-खाक्‍कोसाआ सयेकास़रो,

साथिकास़रो,

खोन्‍कि तिस्‌कास़रो च़लोक अ़चुसिवा अ़सिसा।

९ साङ्‌को अ़एन्‍खा नाबाक याक्‌याङ,

मोसाआ एनुने!”

१० खोन्‍किना येसुओ अ़चुकाखेङ्‌पाचि म़ताकि खोक्‍को अ़सेना,

“देकि खानानिन म़नाचिएनान दोय़ङ्‌लाचिदा त़चेविन्‌येन?”

११ येसुआ मोचि म़लासुलोचि,

“खानानिन निनाम्‍हाङ्‌होन्‌ओ अ़कोङ्‌दुम्‌ओ अ़तुक्‌वादा तुप्‍खाताया ऩप़न्‌युङ्‌सिन,

मेन निचि माआङ।

१२ देकिनालो साङ्‌एदा युङ्‌याङ,

मो च़लोक प़,

खोन्‍कि मोएदा ब़द्‍धे लि।

मेन साङ्‌एदा मात्‍द़ङ,

मोएदा युङ्‌याङ्‌ओछाङ मोएदाङ्‌का अ़ङाप।

१३ खोन्‌ओसा अ़ङ्‌का मोचिएनान दोय़ङ्‌लाचिदा चेप्‍ङा:

‘देकिनालो मोचिआ चोप्‍मा ना अ़चोप,

मेन ऩखान,

एन्‍मा ना अ़एन,

मोचिआ अ़एन्‌कि ऩतुप्‍तुन।’

१४ मोचिएदा यसैयाओ निनाम्‍हाङ्‌य़ङ खालुमा तालायुङ्‌सा:

‘एन्‍मा ना खानानिन त़एनुम,

मेन देम्‍खाछाङ त़तुप्‍तिमिन,

चोप्‍मा ना त़चोउम,

मेन देम्‍खाछाङ त़खान्‍मिन।

१५ देकिनालो ओ म़नाचिओ अ़चुओ मिन्‍माचि मान्‍तुप्‍कादा लिसायुङ्‌सा।

खोन्‍कि मोचिओ अ़चुओ नाबाक खामान्‌एन्‍कादा लिसायुङ्‌सा।

खोन्‍कि मोचिआ अ़चुओ म़क अ़सिप्‍तायुङ्‌सा।

माङ्‌नालो मोचिआ अ़चुओ म़क्‌आ खाङ्‌मा अ़रुवाओ,

खोन्‍कि अ़चुओ नाबाक्‌आ अ़एनाओ,

खोन्‍कि अ़चुसाकोङ्‌वाआ अ़तुप्‍ताओ।

खोन्‍कि अ़ङ्‌काएदात्‍नि म़लासाओ,

खोन्‍कि अ़ङ्‌का मोचि नुसुङ्‌च़ङ्‌ओ’।

१६ मेन आम्‍नुओ म़क आसिखा कातोक ओ,

देकिनालो मोसाआ खाङु।

आम्‍नुओ नाबाक आसिखा कातोक ओ,

देकिनालो मोसाआ एनुङु।

१७ अ़नुछ्‍या अ़ङ्‌का खानानिन लोनानिन,

खानानिन्‌आ त़खाम्‌ओ य़ङ्‌चि ब़द्‍धे निनाम्‍हाङ्‌य़ङ खाकालुचि खोन्‍कि साम्‌योक्‍मि म़नाचिआ खाङ्‌मा अ़न्‍नुनु म़सुवाङा,

मेन खाङ्‌मा मान्‍तोक्‌अ़दा।

खोन्‍कि खानानिन्‌आ त़एनुम्‌ओ य़ङ्‌चि मोचिआ एन्‍मा म़सुवाङा,

मेन एन्‍मा मान्‍तोक्‌अ़दा।

दोय़ङ्‌लाओ अ़तुप्‍माय़ङ

मर्कुस ४:१३-२०; लुका ८:११-१५

१८ हान बिउ कावेत्‌ओ दोय़ङ्‌लाओ अ़तुप्‍माय़ङ एनानुम।

१९ साङ्‌आ हाङ्‌होन्‌ओ अ़तुक्‌वादा य़ङ्‌खान एनु,

खोन्‍कि मो अ़तुप्‍तुन,

मोन्‍ग़रि सैताना ताकि मोसोओ अ़साकोङ्‌वादा दि वेत्‍ताओ,

मो ङाप्‍तुखात्‍तु। लाम्‌दात्‍नि म़छुक्‍ताओ बिउचि ओचिङा ओ।

२० लुङ्‌खावादा म़छुक्‍ताओ बिउचि ओचिङा ओ,

साङ्‌आ य़ङ्‌खान एनुकि अ़ऩङानुयाङ्‌सा मो च़क्‍नि लोउ,

२१ मेन मोसोओ अ़भेन अ़मेत्‍तुन्‌ओसा मो अ़क्‍चित लेन ओन्‍ङा ह़ङ,

खोन्‍कि निनाम्‍हाङ्‌ओ अ़चुय़ङ्‌दा साकोङ्‌छ़ङ मुवाओसा अ़चाअ़त्‍मा माङ्‌लो ल़क्‍मा ताहिदा निनाम्‍हाङ्‌ओ अ़चुय़ङ साकोङ्‌छ़ङ मुमादा मो च़क्‍नि देङ्‌ला।

२२ त़ङ्‌खोक्‌वालादा म़छुक्‍ताओ बिउचि ओचिङा ओ: मोसाआ निनाम्‍हाङ्‌ओ अ़चुय़ङ एनु,

मेन ओ हेन्‍खामादाओ मिन्‍राक्‌चि,

चासुम्‍छेन्‍बि च़क्‍ख़य़आ मो निनाम्‍हाङ य़ङ उप्‍तुदिसु,

खोन्‍कि मोसाआ अ़सिवा अ़सिसुन।

२३ मेन अ़नुवाक बाखादा म़छुक्‍ताओ बिउचि ओचिङा ओ,

साङ्‌आ निनाम्‍हाङ्‌ओ अ़चुय़ङ एनुकि तुप्‍तु,

खोन्‍कि खोसाआ वेत्‍ताओ बिउदाङ्‌का अ़नुछ्‍याङा सयेकास़रो,

साथिकास़रो, खोन्‍कि तिसकास़रो सिवा सिसु।”

सामाओ दोय़ङ्‌ला

२४ येसुआ मोचि नि दोय़ङ्‌ला म़लोचि,

“निनाम्‍हाङ्‌होन अ़क्‍छा म़नाएनान तोङ्‌माखाङ्‌मा ऱम,

मोसाआ अ़व़क्‌दा अ़नुवाक बिउ वेत्‍तु।

२५ मेन झारा म़इम्‍सादाहिदा खोसोओ अ़ङेङ ता,

खोन्‍कि छुमाचाओ अ़रादा सामा वेत्‍तुदो खोन्‍कि खारालोन्‍ता।

२६ खोन्‍किना छुमाचाओ अ़ताङ पोया खोन्‍कि अ़सिवा सिसु,

मोन्‍ग़रि सामाछाङ मोदा दारा।

२७ खिम्‍हाङ्‌पाओ अ़हारुक्‌चि म़ताकि खो अ़लोवा,

‘हाङ्‌पो,

दि खानानिन्‌आ आम्‍नुओ व़क्‌दा अ़नुवाक बिउ त़वेत्‍तुम्‌ओ माआङ?

खादाङ्‌का सामा मोदा ता?’

२८ खोसाआ मोचि लासुलोचि,

‘ओ खाउ ङेङ्‌आ मुओ।’

अ़हारुक्‌चिआ खो अ़सेना,

‘दि आन्‍कान्‍का खारिन्‍काकि मो सामाचि धेलुम्‍खाइसुम्‍कानेनि त़मिनिन्‌येन?’

२९ मेन खोसाआ लासुलोचि,

‘मान्‍धेन्‍दानुम,

देकिनालो खानानिन्‌आ सामा त़धेलुम्‌योम्‌हिदा मोएनान छुमाचाछाङ धेन्‍माखान्‍मा त़ऱम।

३० चा कोप्‍मा मान्‍लियुक्‌तारि ह्‍वातात्‍माङ अ़क्‍नि पोन्‍मा पुवानुम्‍च़म।

चा कोप्‍मा ग़रिदा चाकाहेक्‌चि अ़ङ्‌का लोङ्‌च़ङ,

बुया सामा धेलानुम खोन्‍कि मोचि भोङानुम्‍च़म्‌कि ह़त्‍माखाइसानुम्‍च़म।

खोन्‍किना छुमाचा अ़ङ्‌स़ङ्‌कुलुधुन्‌दा कोआनुम।’”

प़सैओ अ़ल़वा खोन्‍कि खमिराओ दोय़ङ्‌ला

मर्कुस ४:३०-३४; लुका १३:१८-२१

३१ येसुआ मोचि नितात दोय़ङ्‌ला खाम़एत्‍तुचि,

“निनाम्‍हाङ्‌होन प़सैओ अ़ल़वावाको ओ।

मो अ़क्‍छा म़नाआ खात्‍तुकि अ़व़क्‌दा वेत्‍तु।

३२ मो झारा बिउचिदा अ़चुप्‍पो मुनुछाङ मो पोन्‌कि झारा लिम्‍खान्‌चिदाङ्‌का अ़धिवाङ लिलाप।

खोन्‍कि ओ अ़क्‌तात स़ङ्‌ताङ्‌वाको लिओसा,

नाम्‍छ़ऱदुओ छोङ्‌वाचि म़ताकि ओसोओ अ़खेत्‌चिदा याङ म़पाक।”

३३ खोक्‍कोसाआ मोचि नितात दोय़ङ्‌ला खाम़एत्‍तुचि,

“निनाम्‍हाङ्‌होन खमिरावाको ओ।

मो अ़क्‍छा मेत्‍छामाआ खात्‍तु खोन्‍कि ब़द्‍धे बुत्‍थ़दा खमिरा होलु,

खोन्‍कि खमिराआ झारा बुत्‍थ़ होम्‍सुलोइसु।”

३४ येसुआ ओ झारा य़ङ्‌चि दोय़ङ्‌लाचिदा म़नाचि खाम़एत्‍तुचि।

खोक्‍कोसाआ दोय़ङ्‌ला मान्‌याङ्‌माङ दित्‍छाङ मोचि मान्‍लोम़दोचि।

३५ ओवात्‍नि निनाम्‍हाङ्‌य़ङ खाकालुदाङ्‌का य़ङ्‌माय़ङ ताला:

“अ़ङ्‌का दोय़ङ्‌लाचिदा मोचिएदा चेप्‍ङा,

हेन्‍खामा मुयादाङ्‌का कुम्‍सायुङ्‌साओ य़ङ्‌चि अ़ङ्‌का मोचि खाएत्‍तुङ्‌च़ङ।”

सामाओ दोय़ङ्‌लाओ अ़तुप्‍माय़ङ

३६ खोन्‍किना खोक्‍कोसाआ म़ना मुक्‍लाचि म़छिरुदोचिकि अ़चुखिम म़खारा।

खोन्‍कि खोक्‍कोसोओ अ़चुकाखेङ्‌पाचि खोक्‍कोएदा म़ताकि अ़लोवा,

“व़क्‌दाओ सामाओ अ़तुक्‌वादाओ दोय़ङ्‌लाओ अ़तुप्‍माय़ङ आन्‍कान्‍का खाएत्‍नि।”

३७ खोक्‍कोसाआ मोचि म़लासुलोचि,

“अ़नुवाक बिउ कावेक म़नाओ अ़छा ओ।

३८ व़क हेन्‍खामा ओ,

खोन्‍कि अ़नुवाक बिउ निनाम्‍हाङ्‌होन्‌दाओ अ़चुछाचि ओ,

खोन्‍कि सामा सैतानाओ अ़छाचि ओ।

३९ सामा कालित ङेङ सैताना ओ।

चा कोप्‍मा जुगाओ अ़लुक्‍मा ओ,

खोन्‍कि चा काकोप्‌चि निनाम्‍हाङ्‌ओ अ़चुकाफाचि ओ।

४० देत्‍नि सामा धेन्‌किना मिदा ह़त्‍खान,

जुगाओ अ़देङ्‌दाछाङ मोवात्‍निङा लि।

४१ मो लेन म़नाओ अ़छाआ अ़चुकाफाचि म़छुत्‍तुचि,

खोन्‍कि मोचिआ खोक्‍कोसोओ अ़चुहाङ्‌होन्‌दाङ्‌का झारा हेवा मुकामेत खोन्‍कि अ़त्‍लो काच़चि झारा म़कोउचि।

४२ खोन्‍कि मोचि मिराक्‌दा म़वेइसुदिसुचि।

मोदा म़नाचि म़खाप खोन्‍कि अ़चुक़ङ अ़ऱक।

४३ खोन्‍किना साम्‌योक्‍मि म़नाचि अ़चुओ निनाम्‍हाङ पापाओ अ़चुहाङ्‌होन्‌दा नाम्‌वात्‍नि म़लेत।

साङ्‌को अ़एन्‍खा अ़नाबाक याक्‌याङ मोसाआ एनुने!

कुम्‍माय़ङ फेक्‌वाओ दोय़ङ्‌ला

४४ निनाम्‍हाङ्‌होन व़क्‌दा कुम्‍माय़ङ फेक्‌वावाको ओ।

मो अ़क्‍छा म़नाआ धिरुकि मो लासुकुम्‍सु,

खोन्‍कि अ़ऩङानुयाङ्‌सा खो खात्‌कि खोएदा युङ्‌याङ्‌ओ झारा सामा इनु खोन्‍कि मो व़क खिरु।

वाचेत्‍लुङ्‌ओ दोय़ङ्‌ला

४५ हान,

निनाम्‍हाङ्‌होन अ़नुवाक वाचेत्‍लुङ्‌चि कालाम अ़क्‍छा काखित-काइन म़नावाको ओ।

४६ मोसाआ अ़क्‌तात ब़द्‍धे अ़लुङ छ़ओ वाचेत्‍लुङ धिरु,

खोन्‍कि खात्‌कि खोएदाओ झारा सामा इनुकि मो खिरु।

ङा लाप्‍खा बोप्‍छ़क्‌ओ दोय़ङ्‌ला

४७ हान,

निनाम्‍हाङ्‌होन धियाङ्‌वामादा वेत्‍माय़ङ्‌ओ अ़क्‌तात बोप्‍छ़क्‌वाको ओ।

मोदा झाराकाखालाओ ङाचि म़धा।

४८ खोन्‍किना बोप्‍छ़क भेप्‍ताकि म़नाचिआ मो धियाङ्‌वामाओ अ़केम्‌दा अ़सारालोत्‍ता।

खोन्‍किना म़युङाकि अ़नुवाक्‌चि खेङ्‌चिदा म़कोउचि,

मेन अ़अ़त्‍पाचि म़वेत्‍तुखाइसुचि।

४९ हेन्‍खामाओ अ़लुक्‍मा ग़रिदा ओवात्‍निङा लि।

निनाम्‍हाङ काफाचि म़ताकि अ़अ़त्‍पाचि साम्‌योक्‍मिचिओ अ़चुरादाङ्‌का म़फेउचि,

५० खोन्‍कि मोचि मिराक्‌दा म़वेइसुदिसुचि।

मोदा म़नाचि म़खाप, खोन्‍कि अ़चुक़ङ अ़ऱक।”

५१ येसुआ म़सेनुचि,

“दि खानानिन्‌आ ओ झारा य़ङ्‌चि त़तुप्‍तुम्‍च़म?”

मोचिआ खोक्‍को अ़लोवा,

“तुप्‍तुम्‍च़म्‍का।”

५२ खोक्‍कोसाआ मोचि म़लोचि,

“खोवात्‍निओसा,

साङ्‌छाङ निनाम्‍हाङ्‌होन्‌ओ अ़तुक्‌वादा चिन्‍ताकिना अ़य़ङ्‌हुप काचिन्‍पा लिसानालो,

खो अ़क्‍छा खिम्‍हाङ्‌पावाको ओ। खोसाआ अ़स़ङ्‌कुलुधुन्‌दाङ्‌का अ़ऩङ्‌वा खोन्‍कि बुयाओ अ़लुङ छ़ओ सामाचि बुङ्‌खादा लारुचि।”

नासरत्‌दा येसु ऩङाअ़छिराओ

मर्कुस ६:१-६; लुका ४:१६-३०

५३ दोय़ङ्‌लाचि खाम़एत्‍तुचिउचिकि येसु मोदाङ्‌का म़खारा।

५४ खोन्‍किना अ़चुसहरा नासरत्‌दा म़ताकि खोक्‍कोसाआ मोचिओ अ़चुयावायोक्‍खिम्‌दा म़नाचि म़चिन्‍तुचि,

खोन्‍कि मोचि दोम्‍दायाङ्‌सा म़य़ङा,

“खादाङ्‌का ओक्‍को म़नाआ ओवाको खारु खोन्‍कि म़दोम्‍दाओ काचि मुमा सावा तोक्‍तु?

५५ दि ओक्‍को स़ङ्‌काचि कामुओ अ़छा माआङ?

दि ओसोओ अ़माओ अ़ऩङ मरियम माआङ?

खोन्‍कि दि ओसोओ अ़निछा दुवाछाचि याकुब,

योसेफ, सिमोन खोन्‍कि यहुदा माआङ कि?

५६ दि ओसोओ झारा अ़छेत्‍कुमा निछाचि आन्‍कान्‌एनान ऩयुङ्‌निनिन कि?

ओसाआ ओ झारा य़ङ खादाङ्‌का तोक्‍तु?”

५७ खोन्‌ओसा मोचिआ खोक्‍को अ़सुङ्‌ता खोन्‍कि साकोङ्‌छ़ङ मान्‍मुअ़दा।

मेन येसुआ मोचि म़लोचि,

“निनाम्‍हाङ्‌य़ङ खाकालु अ़तेन्‌दा खोन्‍कि आप्‍पि अ़खिम्‌दा साया ऩमेत्‍तुन, मेन नि झारादा साया अ़मेत।”

५८ खोन्‍कि मोचिओ अ़चुसाकोङ्‌छ़ङ मान्‍मुदामाआ,

खोक्‍कोसाआ मोदा म़दोम्दाओ काचिचि ब़द्‍धे मान्‍मुअ़दा।

बप्‍तिस्‍मा काप़ युहन्‍ना सुवादाओ

मर्कुस ६:१४-२९; लुका ९:७-९

१४

१ मोन्‍ग़रि गालिल हेन्‍कोप्‌दाओ धिखाहुप्‌दा हाङ्‌कामु हेरोद हाङ एन्‍तिपास्‌आ येसुओ अ़चुकाचिचिओ अ़तुक्‌वादा एनु।

२ खोसाआ अ़यायोक काप़चि लोचि,

“ओ बप्‍तिस्‍मा काप़ युहन्‍ना ओ।

खो सुवादाओदाङ्‌का खोन्‍तालोन्‍तायुङ्‌सा।

खोन्‌ओसा ओवाको म़दोम्‍दाओ काचिचि खोसाआ मुङुचि!”

३ बुया हेरोद हाङ्‌आ अ़निछा फिलिप्‌ओ अ़खिम्‍हाङ्‌मा हेरोदियास्‌ओ अ़तुक्‌वादा युहन्‍ना लाप्‍मेत्‍तुचिकि छेक्‍खाखिम्‌दा छेक्‍मेत्‍तुयुङ्‌सुचि।

४ देकिनालो बप्‍तिस्‍मा काप़ युहन्‍नाआ “आम्‍निछाओ अ़खिम्‍हाङ्‌मा खाना सायाकाम्‍मा य़ङ्‌हुप्‌आ त़प़नान!”

नि हेरोद लोयुङ्‌सु।

५ खोन्‌ओसा हेरोद्‌आ युहन्‍ना सेत्‍मा लाप्‍तुङु,

मेन अ़म़नाचिएदाङ्‌का क़साङा।

देकिनालो मोचिआ खो निनाम्‍हाङ्‌य़ङ खाकालुनि अ़मित्‍ताङा।

६ मेन हेरोद्‌ओ अ़लिमा लेन ताहिदा हेरोदियास्‌ओ अ़मेत्‍छाछा छा तावाङ्‌चिओ अ़चुबुदा थोमाकि हेरोद्‌ओ अ़ऩङानुसु।

७ खोन्‌ओसा खोसाआ मो दि दोत्‍तुनुछाङ प़मा किरे चासा मो हिप्‍तु।

८ मेन मोसोओ अ़माआ यायोक प़ओसा मो य़ङा,

“बप्‍तिस्‍मा काप़ युहन्‍नाओ अ़ताङ ओ फाङ्‌लान्‌दा अ़ङ्‌का प़नि!”

९ मेन हाङ मिन्‍राक्‌दा छुक्‍तानुछाङ तावाङ्‌चिओ अ़चुबुदा खोसाआ हिप्‍तुओसा मोसोओ निम्‍पाङ मोवात्‍निङा मुमेत्‍तुचि,

१० खोन्‍कि खोसाआ छेक्‍खाखिम्‌दा युहन्‍नाओ अ़ताङ खोक्‍मेत्‍तुचि।

११ खोन्‍किना युहन्‍नाओ अ़ताङ अ़क्‌तात फाङ्‌लान्‌दा अ़पाआकि मो मेत्‍छाछा छा अ़पुवा।

खोन्‍कि मोसाआ मो खात्‍तुकि अ़मा प़।

१२ खोन्‍किना युहन्‍नाओ अ़काखेङ्‌चि म़ताकि खोसोओ अ़स़पोक अ़खात्‍ता खोन्‍कि अ़खुम्‍ता।

खोन्‍कि मोचि म़खाराकि येसु मो य़ङ्‌खान खाअ़एत्‍ता।

येसुआ पाच हजाराकापाङ म़नाचि म़चान्‍तुचिओ

मर्कुस ६:३०-४४; लुका ९:१०-१७; युहन्‍ना ६:१-१४

१३ खोन्‍कि येसुआ बप्‍तिस्‍मा काप़ युहन्‍ना अ़सेराओ य़ङ्‌खान अ़एनाकि खोक्‍को नावादा म़वाङा खोन्‍कि मोदाङ्‌का वाइवेत सुकुलादा म़खारा।

ओ य़ङ म़ना मुक्‍लाचिआ अ़एनाकि सहराचिदाङ्‌का कोन्‌याङ्‌सा खोक्‍को अ़त़ङ्‌ता।

१४ धियाङ्‌वामाओ अ़केम्‌दा नावादाङ्‌का म़धान्‍तान्‍चिन्‌हिदा मो म़ना मुक्‍लाचि येसुआ म़खाचिकि खोक्‍कोसाआ मोचि सोम्‌योक्‍तुचि,

खोन्‍कि मोचिएदाओ कातुक्‌चि म़नुसुचि।

१५ अ़नाम्‍प़क्‍साऱङ खोक्‍कोसोओ अ़चुकाखेङ्‌पाचि खोक्‍कोएदा म़ताकि अ़लोवा,

“ओ ना अ़कुय़ङ ओ,

खोन्‍कि अ़नाम्‍प़क लिसाचिआ।

म़ना मुक्‍लाचि छुत्‍ताखाइसानुम्‍च़म,

खोन्‍कि मोचि तेन्‍चिदा म़खात्‌कि दि-दि आप्‍पि अ़चुओ चामायु म़खित्‍ने।”

१६ मेन येसुआ मोचि म़लोचि,

“मोचि खात्‍मा अ़दोत्‍निन।

खानानिन्‌आ मोचि चामा पुवानुम्‍च़म।”

१७ मोचिआ खोक्‍को अ़लोवा,

“ओदा आन्‍कान्‍काएदा पाच्‌कातात पेम्‍पाक खोन्‍कि ह्‍वातात ङाचि ओन्‍ङा म़युङ्‌याङ।”

१८ खोन्‍कि खोक्‍कोसाआ म़लोचि,

“मोचि ओदा अ़ङ्‌काएदा बात्‍तानुम्‍च़म।”

१९ खोन्‍किना येसुआ म़ना मुक्‍लाचि ल़क्‍ल़क्‍ल़क्‌वाओ नागिदा युङ्‌म़मेत्‍तुचि,

खोन्‍कि मो पाच्‌कातात पेम्‍पाक्‌चि खोन्‍कि ह्‍वातात ङाचि अ़क़क्‍ताकि निनाम्‍मादुत्‍नि चोप्‌याङ्‌सा निनाम्‍हाङ आलाङ अ़पुवा,

खोन्‍कि पेम्‍पाक्‌चि म़धाङ्‌सुचिकि अ़चुकाखेङ्‌पाचि म़प़चि,

खोन्‍कि काखेङ्‌पाचिआ म़ना मुक्‍लाचि म़प़चि।

२० मो झारासाआ अ़चाकि अ़चुबुक खासा,

खोन्‍कि हेनाओ अ़चेत्‌वाचि मोचिआ बारकाखेङ म़कोउचि।

२१ मेत्‍छामाचि खोन्‍कि छाचिदाङ्‌का नि काचा दुवाछाचि आप्‍फात पाच हजारा म़याआङा।

येसु चाक्‌वा दुङ्‌दा म़कोलाओ

मर्कुस ६:४५-५६; युहन्‍ना ६:१५-२१

२२ खोक्‍कोसा म़ना मुक्‍लाचि अ़चुखिम म़छुत्‍तुखाइसुङुचिवा अ़चुकाखेङ्‌पाचि खोक्‍कोएदाङ्‌का बुया नावादा वाङ्‌म़मेत्‍तुचिकि धियाङ्‌वामाओ अ़ह्‍याउधेत म़खाइसुचि।

२३ म़ना मुक्‍लाचि म़छुत्‍तुखाइसुचिकि खोक्‍को आप्‍पि यामात्‍सि भ़ऱदु म़लोन्‍ता।

अ़नाम्‍प़क लिसाहिदा येसु भ़ऱदु अ़चुदाप्‍म़ङ म़युङाङा।

२४ मोन्‍ग़रि नावा धियाङ्‌वामाओ अ़केम्‌दाङ्‌का ब़द्‍धे अ़थाया तालायुङ्‌सा।

ह़क देङ्‌सा बानाओसा नावादा अ़लोङ्‌वात्‌चि म़धुङ्‌साङा।

२५ आप्‍फात अ़वाय़ङ्‌ओ सुम्‌काऱङ साङाहिदा खोक्‍को धियाङ्‌वामादा कोन्‌याङ्‌सा अ़चुकाखेङ्‌पाचिएदा म़ता।

२६ अ़चुकाखेङ्‌पाचिआ खोक्‍को धियाङ्‌वामादा म़कोलाङाओ अ़खाकि अ़चुक़माआ मोचि म़य़ङा,

“मो ना स़लावा ओ!”

खोन्‍कि अ़चुक़माआ मोचि म़पारा।

२७ मेन येसुआ च़क्‍नि मोचि म़लोचि,

“राक मुवानिन!

अ़ङ्‌काङा ओ,

मान्‍क़दानिन।”

२८ पत्रुस्‌आ खोक्‍को लो,

“हाङ्‌पो,

खानानिन ओनालो अ़ङ्‌का चाक्‌वादा कोन्‌याङ्‌सा खानानिन्‌एदा बानानि लोनि।”

२९ खोक्‍कोसाआ अ़लोवा,

“बाना।”

खोन्‍किना पत्रुस नावादाङ्‌का धान्‍तान्‍चिन, खोन्‍कि चाक्‌वादा कोलाकि येसुएदा खारा।

३० मेन ह़क बानाङाओ खाकि खोसोओ अ़क़माकारा,

खोन्‍कि चाक्‌वादा वालुम्‍मा पुक्‍तुकि खो पारा,

“हाङ्‌पो,

अ़ङ्‌का लेन्‍नि।”

३१ खोन्‍कि येसुआ च़क्‍नि अ़चुछुक अ़फेसाकि खो अ़लावा,

खोन्‍कि खो अ़लोवा,

“उन्‍नि ओन्‍ङा साकोङ्‌छ़ङ कामु,

देकि खाना मान्‍केङ त़मुवा?”

३२ खोन्‍कि खोचि नावादा म़वाङाहिदा ह़क सेम्‍ता।

३३ खोन्‍किना नावादा म़याआङाओ अ़चुकाखेङ्‌पाचिआ खोक्‍कोएदा बोम्‍नान्‍चिन्‍सा अ़लोवा,

“अ़नुछ्‍या खानानिन निनाम्‍हाङ्‌ओ अ़चुछा त़मुन्‌येन!”

३४ खोन्‍कि खोचिआ धियाङ्‌वामा अ़धेराकि गनेसरेत्‌निओदा म़धान्‍तान्‍चिन।

३५ मोदाओ म़नाचिआ येसु अ़सिन्‍ताकिना मोचिआ ओह्‍यात्‍नि-मोह्‍यात्‍निओ तेन्‍चिदा य़ङ्‌खान अ़खाइसा,

खोन्‍कि म़नाचिआ झारा अ़चुओ कातुक्‌चि येसुएदा म़तारुचि।

३६ खोन्‍कि मोचिआ येसुओ अ़चुतित्‌ओ अ़चोम ओन्‍ङानुछाङ नोप्‍मा प़निनि खोक्‍को अ़लोवा,

खोन्‍कि देम्‍पाङ्‌साआ अ़चुतित अ़नोप्‍ता, मोचि झारा म़नुवा।

म़ना कापोप य़ङ्‌चि

मर्कुस ७:१-१३

१५

१ मोन्‍ग़रि फरिसिचि खोन्‍कि य़ङ्‌हुप काचिन्‍पाचि यरुसलेम्‌दाङ्‌का येसुएदा म़ताकि अ़सेना,

२ “देकि आम्‍नुओ काखेङ्‌पाचिआ आन्‍सुन्‍तुम्‌चिआ अ़मुवाताराओ अ़चुथाप्‍स़ङ ऩमुन्‌योन?

देकिनालो मोचि चा-चामा बुया अ़चुछुक वाऩस़न।”

३ खोक्‍कोसाआ मोचि म़लोचि,

“खानानिन्‌छाङ देकि आम्‍नुओ थाप्‍स़ङ्‌ओ निम्‍पाङ निनाम्‍हाङ्‌ओ अ़चुलोमावा त़च़न्‍मिन्‌येन?

४ देकिनालो निनाम्‍हाङ म़य़ङायुङ्‌सा,

‘आम्‍नुओ पापा खोन्‍कि मामाचि साया मेत्‍तानुम्‍च़म,’

खोन्‍कि खोक्‍को म़य़ङ,

‘साङ अ़पा माङ्‌लो अ़माओ अ़देङ्‌सालाप्‍पादा अ़त्‍लो चेप,

मो सेत्‍माङादोत।’

५ मेन खानानिन त़य़ङिन,

खाक्‍को म़नाआ अ़पा माङ्‌लो अ़मा ‘खानानिन्‌आ अ़ङ्‌काएदाङ्‌का दि फामायु तोक्‍मा दोराङाओ,

मो निनाम्‍हाङ पुवाचिआयुङ्‌सा’नि लोनालो,

मोसाआ अ़पा सायामेत्‍मा अ़दोत्‍निन।

६ ओवात्‍नि खानानिन्‌आ आम्‍नुओ थाप्‍स़ङ्‌ओ निम्‍पाङ निनाम्‍हाङ्‌ओ अ़चुय़ङ अ़काचि मात्‍द़ङ्‌ओ त़मुम्‌युङ्‌सुम।

७ खानानिन कोङ्‌क़त्‌वाचि ओ!

निनाम्‍हाङ्‌य़ङ खाकालु यसैयाआ आम्‍नुओ तुक्‌वादा तोङालो खालुवायुङ्‌सा,

८ ‘ओ म़नाचिआ अ़चुदोसिवाआ ओन्‍ङा अ़ङ्‌का साया ऩमेत्‍ङा,

मेन मोचिओ अ़चुसाकोङ्‌वा अ़ङ्‌कादाङ्‌का अ़थाया युङ्‌याङ।

९ मोचिआ सोज्‍जे अ़ङ्‌का ऩब़क्‍ङा,

मेन मोचिओ अ़चुचिन्‍मा म़नाचिआ म़चिन्‍तुचिओ अ़चुय़ङ्‌हुप ओन्‍ङा ओ।’”

१० येसुआ म़ना मुक्‍लाचि खोक्‍कोएदा म़बुत्‍तुचि खोन्‍कि मोचि म़लोचि,

“एनानुम खोन्‍कि तुप्‍तानुम।

११ दि म़नाओ अ़दोदाङ्‌का वाङ,

मो य़ङ्‌आ खो अ़पोप्‍तुन,

मेन दि म़नाओ अ़दोदाङ्‌का बुङ्‌खादा लोन,

मो य़ङ्‌आ खो पोप्‍तु।”

१२ खोन्‍किना अ़चुकाखेङ्‌पाचि खोक्‍कोएदा म़ताकि अ़सेना,

“दि खानानिन्‌आ त़सिन्‍तुम्‌योम,

आम्‍नुओ य़ङ अ़एनाकि फरिसिचिओ अ़चुमाइसुङ्‌कारायुङ्‌सा?”

१३ मेन खोक्‍कोसाआ म़लासुलोचि,

“निनाम्‍मादु कायुङ अ़ङ्‌पापाआ मान्‍लित्‌अ़दाओ झारा अ़भेन्‌एनान अ़धेन्‍खान।

१४ मोचि मान्‍नेत्‌दानुम्‍च़म।

मोचि ना दोप्‍म़क बुसुवाचि ओ।

अ़क्‍छा दोप्‍म़क्‌आ दोप्‍म़क म़ना तित्‍तुनालो खोचि ह़वाङ्‌माङ होक्‍लुम्‌दा वाङ्‌चि।”

१५ पत्रुस्‌आ खोक्‍को अ़लोवा,

“ओ दोय़ङ्‌लाओ अ़तुप्‍माय़ङ आन्‍कान्‍का खाएत्‍नि।”

१६ येसुआ मोचि म़सेनुचि,

“दि हान्‍छाङ मान्‍तुप्‍त़युक्‍तुम?

१७ दि-दि दोदाङ्‌का बुक्‌हुत्‌दा वाङ,

मो बुङ्‌खाया लोन्‍खात।

ओ खानानिन त़सिन्‍तिमिन्‌येन?

१८ मेन खाक्‍को य़ङ्‌चि दोदाङ्‌का म़लोन,

मोचि साकोङ्‌वादाङ्‌का म़लोन,

खोन्‍कि मो य़ङ्‌चिआ मो म़ना पोप्‍तु।

१९ देकिनालो साकोङ्‌वादाङ्‌काङा अ़अ़त्‍पा मित्‍माचि,

म़ना सेत्‍मा,

ताङ्‌लान,

चान्‍माचामा,

ख़मा,

सोज्‍जेओ सालुम्‍स़ङ प़मा खोन्‍कि सुङ्‌मा बुङ्‌खाया म़लोन।

२० ओ य़ङ्‌चिआ म़नाचि पोप्‍तुचि।

मेन छुक वामान्‍स़माङ चामाआ म़नाचि अ़पोप्‍तुन्‍चिन।”

अ़क्‍छा मेत्‍छामाओ अ़साकोङ्‌छ़ङ

मर्कुस ७:२४-३०

२१ खोन्‍कि येसु मोदा अ़छिरादाकि तुरोस खोन्‍कि सिदोन धिखाहुप म़खारा।

२२ मो धिखाहुप्‌दाङ्‌का अ़क्‍छा कनानि मेत्‍छामा खोक्‍कोएदा ताकि लो,

“हाङ्‌पो,

दाउद्‌ओ अ़छा,

अ़ङ्‌का सोमायोक्‍नि!

अ़ङ्‌छा मेत्‍छाछा छा चाकावालावाआ चाअ़त्‍लो दुखा प़ङु।”

२३ येसुआ मो देत्‍छाङ मान्‍लोअ़दा।

मोन्‍ग़रि खोक्‍कोसोओ अ़चुकाखेङ्‌पाचि म़ताकि खोक्‍को अ़लोवा,

“मो छुत्‍ताखाइसानुम!

देकिनालो मो पात्‌याङ्‌सा आन्‍कान म़त़ङ्‌याङ।”

२४ खोक्‍को म़य़ङा,

“अ़ङ्‌का इस्राएल रावादा म़माखाराओ भेराचिओ निम्‍पाङ ओन्‍ङा छुत्‍माय़ङ ओ।”

२५ मेन मो मेत्‍छामा ताकि खोक्‍कोसोओ अ़चुबुदा अ़तुम्‍प़छ़क तोम्‍तुकि,

“हाङ्‌पो,

अ़ङ्‌का फानि!”

नि लो।

२६ खोक्‍कोसाआ अ़लोवा,

“अ़ङ्‌छाचिओ अ़चुपेम्‍पाक खात्‍माकि कुतिवाचि वेत्‍माछोक्‍मा अ़नुवाक माआङ।”

२७ मोसाआ लासुओ,

“उवा हाङ्‌पो,

मेन कुतिवाचिआछाङ अ़चुहाङ्‌पाओ अ़चाखादाङ्‌का धाखात्‌ओ अ़चेत्‌वाचि अ़चा।”

२८ खोन्‍किना येसुआ मोसोओ अ़य़ङ अ़लासा,

“मेत्‍छामा,

आम्‍साकोङ्‌छ़ङ तोक्‍पो मुयाङ!

खाना त़मिन्‌याङ्‌वा आम्‍को निम्‍पाङ मेत्‍प़।”

मोसोओ अ़छा मेत्‍छाछा छा मोन्‍ग़रिङा नुवालावा।

येसुआ चार हजाराकापाङ म़नाचि म़चान्‍तुचिओ

मर्कुस ७:३१–८:१०

२९ येसुआ मो धिखाहुप अ़छिरादाकि गालिल धियाङ्‌वामाओ अ़केम लियाङ्‌सा म़खारा।

खोन्‍किना खोक्‍को भ़ऱदु म़लोन्‍ता,

खोन्‍कि म़युङा।

३० खोन्‍कि अ़धिवो म़ना मुक्‍लाचि खोक्‍कोएदा म़ता।

मोचिआ एक्‍सोक्‌वा,

पेसोला,

दोप्‍म़क,

क़वा खोन्‍कि नि ब़द्‍धेकापाङ खोक्‍कोएदा अ़क्‍नि म़तारुचि।

खोन्‍कि मोचिआ खोक्‍कोसोओ अ़चुबुदा अ़युक्‍ता,

खोन्‍कि खोक्‍कोसाआ मोचि म़नुसुचि।

३१ खोन्‌ओसा,

क़वाचि म़चेवा,

पेसोलाचि म़नुवाओ,

एक्‍सोक्‌वाचि म़कोलाओ,

खोन्‍कि दोप्‍म़क्‌चि खाम़खाओ म़खाचिकि म़नाचि दोम्‍तुदोचि।

खोन्‍कि मोचिआ इस्राएल्‌ओ अ़चुनिनाम्‍हाङ्‌ओ अ़चुऩङ अ़लोङ्‌सा।

३२ खोन्‍कि येसुआ अ़चुकाखेङ्‌पाचि खोक्‍कोएदा म़बुत्‍तुचिकि मोचि म़लोचि,

“ओ म़ना मुक्‍लाचि अ़ङ्‌का सोमायोक्‍तुङ्‌च़ङ,

देकिनालो ओचि अ़ङ्‌काएनान म़युङ्‌याङ्‌ओ आय़ सुम्‌कालेन लिसायुङ्‌सा,

खोन्‍कि ओचिएदा अ़चुचामायु दित्‍छाङ मात्‍द़ङ।

ओचि मान्‍चा खान्‍माचि अ़ङ्‌का अ़स़ऩङ।

माङ्‌नालो ना लाम्‌दाङा ओचि म़फेखात।”

३३ अ़चुकाखेङ्‌पाचिआ खोक्‍को अ़लासालोवा,

“ओन ब़द्‍धे म़ना मुक्‍लाचि ओ अ़कुय़ङ्‌दा चान्‍मायु ब़द्‍धे पेम्‍पाक आन्‍कान खादा तोक्‍मा?”

३४ येसुआ मोचि म़सेनुचि,

“देम्‍कातात पेम्‍पाक खानानिन्‌एदा युङ्‌याङ?”

मोचिआ अ़लोवा,

“सात्‌कातात पेम्‍पाक खोन्‍कि अ़क्‍चिलोक अ़चुप्‍पो ङाचि म़युङ्‌याङ।”

३५ खोन्‍किना येसुआ म़ना मुक्‍लाचि बाखादा युङ्‌म़मेत्‍तुचि।

३६ खोन्‍कि खोक्‍कोसाआ मो सात्‌कातात पेम्‍पाक खोन्‍कि ङा अ़क़क्‍ताकि निनाम्‍हाङ आलाङ अ़पुवा,

खोन्‍कि मो पेम्‍पाक अ़धाङ्‌साकि अ़चुकाखेङ्‌पाचि म़प़चि।

खोन्‍किना मोचिआ म़ना मुक्‍लाचि म़हात्‍तुचि।

३७ मोचि झारासाआ अ़चाकि अ़चुसोम्‍सुवा।

खोन्‍कि हेनाओ अ़चेत्‌वाचि मोचिआ सात्‌काखेङ भेप्‍लो अ़कोवा।

३८ मेत्‍छामाचि खोन्‍कि छाचि मान्‍खिप्‍माङ काचा दुवाछाचि आप्‍फात चार हजारालेका म़याआङा।

३९ खोन्‍कि म़ना मुक्‍लाचि म़छुत्‍तुखाइसुचिकि खोक्‍को नावादा म़वाङा,

खोन्‍कि मगादान धिखाहुप्‌दात्‍नि म़खारा।

म़दोम्‍दाओ काचि दोत्‍मा

मर्कुस ८:११-१३; लुका १२:५४-५६

१६

१ फरिसि खोन्‍कि सदुकिचि येसुएदा म़ता,

खोन्‍कि चिन्‍माखाङ्‌मा निम्‍पाङ खोक्‍को निनाम्‍मादुङ्‌काओ अ़क्‌तात बुन खाङ्‌मेत्‍म़लुवा।

२ मेन खोक्‍कोसाआ मोचि म़लासुलोचि,

“अ़नाम्‍प़क लिकि खानानिन त़य़ङिन,

‘माङ्‌कोलेन्‌ओ लेन खान्‍नु,

देकिनालो नाम्‍छ़ऱ हालापाक्‍पाक मुयाङ।’

३ अ़वाय़ङ त़य़ङिन,

‘नाम्‍छ़ऱ हालापाक्‍पाक खोन्‍कि कुन्‍चियाधेक्‍धेक मुयाङ,

आय़ कुह़क्‍मा बान।’

खानानिन नाम्‍छ़ऱदुओ अ़कात्‍मा बुन्‌चि खालुमा त़लेसिन्‌येन,

मेन ओन्‍ग़रि म़लियाङ्‌ओ बुन्‌चि खानानिन खालुमा देत्‍नि त़लेसिमिन्‌येन!

४ अ़अ़त्‍पा खोन्‍कि साकोङ्‌छ़ङ मान्‍मुकादा म़नाचि म़दोम्‍दाओ बुन म़लाम,

मेन खानानिन्‌आ निनाम्‍हाङ्‌य़ङ खाकालु योनाओ अ़बुन्‌दाङ्‌का नि बुन त़तोक्‍तिमिन।”

खोन्‍किना मोचि म़छिरुदोचिकि येसु म़खारालोन्‍ता।

फरिसि खोन्‍कि सदुकिचिओ अ़चुखमिरा

मर्कुस ८:१४-२१

५ अ़चुकाखेङ्‌पाचि धियाङ्‌वामाओ अ़ह्‍याउधेत्‌या म़तालाहिदा खोचिआ पेम्‍पाक बात्‍मा अ़मान्‍ताखाइसा।

६ येसुआ मोचि म़लोचि,

“चाप्‍चाप्‍चाप्‌वा युङ्‌निन,

फरिसि खोन्‍कि सदुकिचिओ खमिरादाङ्‌का चाप्‍चेत्‍तानिन्‍चिन।”

७ “आन्‍कान पेम्‍पाक मान्‍बात्‌दोम्‌ओसा खोक्‍को ओवात्‍नि म़य़ङ्‌याङ”नि य़ङ्‌सा खोचि अ़क्‍छा निएदा दुम्‍छ़न्‍मा अ़पुङ्‌सा।

८ मेन येसुआ अ़सिन्‍ताकिना मोचि म़लोचि,

“उन्‍नि ओन्‍ङा साकोङ्‌छ़ङ कामुचि ओ!

आम्‍नुओ रादा पेम्‍पाक मात्‍द़ङ्‌ओ अ़तुक्‌वादा अ़क्‍छा निएदा देकि दुम त़छ़रिन्‌येन?

९ दि खानानिन हान्‍छाङ खात़तुप्‍तिमिन्‌येन?

पाच हजाराओ निम्‍पाङ पाच्‌कातात पेम्‍पाक खोन्‍कि देम्‍का खेङ खानानिन्‌आ त़कोउम्‍च़म,

दि खानानिन त़मित्‍तिमिन्‌येन?

१० माङ्‌लो चार हजाराओ निम्‍पाङ सात्‌कातात पेम्‍पाक खोन्‍कि देम्‍का खेङ खानानिन्‌आ त़कोउम्‍च़म?

११ अ़ङ्‌का खानानिन पेम्‍पाक्‌ओ अ़तुक्‌वादा लोनानिन्‌ओ माआङ निकिना दि खानानिन त़तुप्‍तिमिन्‌येन?

मेन फरिसि खोन्‍कि सदुकिचिओ अ़चुखमिरादाङ्‌का चाप्‍चेत्‍तानिन्‍चिन।”

१२ मोन्‍ग़रिङा खोक्‍कोसाआ मोचि खमिरा अ़तुक्‌वादा म़लोङुचिओ माआङ,

मेन फरिसि खोन्‍कि सदुकिचिओ अ़चुचिन्‍माय़ङ्‌ओ अ़देङ्‌सालाप्‍पादा चाप्‍चेत्‍तानिन्‍चिन्‌नि म़य़ङाओ निकिना अ़तुप्‍ता।

येसुओ अ़तुक्‌वादा पत्रुस खालुवाओ

मर्कुस ८:२७-३०; लुका ९:१८-२१

१३ येसु कैसरिया फिलिप्‍पि धिखाहुप्‌दा म़ताला,

मोदा खोक्‍कोसाआ अ़चुकाखेङ्‌पाचि म़सेनुचि,

“म़नाचिआ म़नाओ अ़छा साङ्‌नि अ़लोयाङ?”

१४ मोचिआ अ़लासालोवा,

“खा-खाक्‍को य़ङ्‌याङ,

बप्‍तिस्‍मा काप़ युहन्‍ना,

खा-खाक्‍को एलियानि म़य़ङ्‌याङ खोन्‍कि मोदाङ्‌का निचिआ यर्मिया माङ्‌लो निनाम्‍हाङ्‌य़ङ खाकालुचिएदाओ खाक्‍को अ़क्‍छानि म़य़ङ्‌याङ।”

१५ खोक्‍कोसाआ मोचि म़सेनुचि,

“मेन खानानिन अ़ङ्‌का साङ्‌नि त़लोङाङाऩङ?”

१६ सिमोन पत्रुस्‌आ लासुलो,

“खानानिन ख्रिस्‍तa ओ,

अ़ह़ङ निनाम्‍हाङ्‌ओ अ़चुछा ओ।”

१७ येसुआ खो अ़लासालोवा,

“योनाओ अ़छा सिमोन,

खाना आसिखा कातोक ओ!

देकिनालो म़नादाङ्‌का खाना ओ त़सिन्‍तुओ माआङ,

मेन निनाम्‍मादु कायुङ अ़ङ्‌पापाआ खाना खाङ्‌त़मेत्‍ताओ।

१८ खोन्‌ओसा अ़ङ्‌का खाना लोनाङ्‌ना,

खाना पत्रुसb ओ,

खोन्‍कि अ़ङ्‌का ओ लुङ्‌छ़ङ्‌दुङ्‌दा अ़ङ्‌साम्‍भुङ मुङ।

खोन्‍कि सित्‍म़ङ दुखा तोक्‍खादाओ लाप्‍तिखोप्‌चि ओदा ऩछोनिन।

१९ अ़ङ्‌का खाना निनाम्‍हाङ्‌होन्‌ओ अ़होत्‍खाचि प़ना।

दि खाना हेन्‍खामादा मुमा त़प़युङ्‌सुचि,

निनाम्‍मादुओ निनाम्‍हाङ्‌आ मो अ़छ़ङ अ़मुवाचिआयुङ्‌सा,

खोन्‍कि दि खाना हेन्‍खामादा मुमा मान्‍प़त़युक्‍तुचि, मो निनाम्‍मादु अ़छ़ङ अ़मुवायुङ्‌सा।”

२० खोन्‍किना “अ़ङ्‌का ख्रिस्‍त ओ निकिना साङ्‌छाङ खामान्‌एत्‌दानुम्‍च़म!”नि येसुआ अ़चुकाखेङ्‌पाचि चाप्‍म़चेत्‍तुचि।

येसुआ अ़चुस़मा खाअ़लुसाओ

मर्कुस ८:३१-३३; लुका ९:२२

२१ खोक्‍को देत्‍नि यरुसलेम खात्‍मादोत,

खोन्‍कि अ़धुवाचि,

मुलो काब़क्‍पाचि खोन्‍कि य़ङ्‌हुप काचिन्‍पाचिदाङ्‌का ब़द्‍धे दुखा आङ्‌मादोत खोन्‍कि अ़सेत,

मेन खो सुम्‌कालेन्‌दा स़दाओदाङ्‌का लाखोन्‍लोन निकिना येसुआ मोन्‍ग़रिदाङ्‌का अ़चुकाखेङ्‌पाचि खाएत्‍मा म़पुक्‍तुचि।

२२ पत्रुस्‌आ खोक्‍को अ़चित ह्‍यात्‍नि खात्‍तुकि यासान्‍मा पुक्‍तु,

“निनाम्‍हाङ्‌आ ओवात्‍नि ऩमुन्‍मिन्‍ने,

हाङ्‌पो!

खानानिन देम्‍खाछाङ ओवात्‍नि त़लिसिमिन्‍ने!”

२३ मेन येसु म़हुसान्‍चिन्‌कि पत्रुस अ़लोवा,

“सैताना!

अ़ङ्‌बुदाङ्‌का खारालावा।

खाना अ़ङ्‌लाम काछेक ओ।

देकिनालो आम्‍मिन्‍मा निनाम्‍हाङ्‌दाङ्‌काओ माआङ,

मेन म़नाएदाङ्‌काओ ओ।”

काखेङ्‌आ छित्‍मादोत्‌ओ

मर्कुस ८:३४–९:१; लुका ९:२३-२७

२४ खोन्‍किना येसुआ अ़चुकाखेङ्‌पाचि म़लोचि,

“साङ अ़ङ्‌का त़ङ्‌मा स़याङ्‌नालो खो आप्‍पि अ़मित्‍चिऩङ छित्‍मादोत,

खोन्‍कि अ़क्रुस खुन्‍माकि अ़ङ्‌का त़ङ्‌मादोत।

२५ देकिनालो साङ्‌आ अ़ह़ङ्‌म़ङ लेन्‍मा लाप्‍तु,

मोसाआ मो मासु,

मेन साङ्‌आ अ़ह़ङ्‌म़ङ अ़ङ्‌को निम्‍पाङ मासु,

मोसाआ अ़नुछ्‍याओ ह़ङ्‌म़ङ तोक्‍तु।

२६ म़नाआ झारा हेन्‍खामा तोक्‍तुकिछाङ अ़ह़ङ्‌म़ङ मासुनालो खोसाआ दि तोक्‍तु कि?

माङ्‌लो म़नाआ अ़ह़ङ्‌म़ङ्‌ओ अ़फान्‌दा दि प़मा ऱ?

२७ देकिनालो म़नाओ अ़छा अ़चुपापाओ अ़चुसाम्‌दा निनाम्‍हाङ काफाचिएनान य़,

खोन्‍कि मोन्‍ग़रि खोसाआ झारा म़नाचिआ अ़मुवाओ अ़चुकाचिवाको सिरिफा म़प़चि।

२८ अ़नुछ्‍या अ़ङ्‌का खानानिन लोनानिन,

ओदा खा-खाक्‍को काएप्‌चिदाङ्‌का म़नाओ अ़छा अ़हाङ्‌होन्‌दा तायाङ्‌ओ मान्‍खाङ्‌माङ्‌तारि ऩस़निन्‍दानिन।”

a 

१६:१६ ख्रिस्‍त : ग्रिक य़ङ्‌दा ‘आक्‌वाआ थोक्‍माय़ङ म़ना’, माङ्‌नालो ‘छेन्‍माय़ङ म़ना’। हिब्रु य़ङ्‌दा ‘मसिह’निछाङ लो। अ़देङ्‌या य़ङ्‌सिवा अ़तुक्‌वाऩङ्‌दा ‘ख्रिस्‍त’ लामानुम।

b 

१६:१८ पत्रुस्‌ओ अ़तुप्‍माय़ङ ‘लुङ्‌छ़ङ’ ओ।

येसुओ अ़चुङाइवा फान्‍ताओ

मर्कुस ९:२-१३; लुका ९:२८-३६

१७

१ खोन्‍कि छकालेन्‌कि येसुआ पत्रुस,

याकुब खोन्‍कि खोसोओ अ़निछा युहन्‍ना म़खात्‍तुचिकि अ़क्‌तात झोन्‍ताङाओ भ़ऱदु म़लोन्‍ता।

२ मोदु अ़चुकाखेङ्‌पाचिओ अ़चुबुदा खोक्‍कोसोओ अ़चुकात्‍मा फान्‍ता।

खोक्‍कोसोओ अ़चुङाइवा नाम्‌वात्‍नि लेरा,

खोन्‍कि खोक्‍कोसोओ अ़चुतित साम्‌वात्‍नि ओम्‍पुवाचिचि लेरा।

३ खोन्‍कि म़प्‍च़क़क्‌दा निनाम्‍हाङ्‌य़ङ खाकालु मोसा खोन्‍कि एलिया खोचिएदा खाङ्‌मुसाचिचिन,

खोन्‍कि खोचि येसुएनान चेप्‍मा अ़पुङ्‌साचु।

४ पत्रुस्‌आ येसु लो,

“हाङ्‌पो,

आन्‍कान ओदा युङ्‌मा अ़नुवाक लि!

खानानिन त़मिनिन्‌नालो अ़ङ्‌का ओदा सुम्‌कातात याक्‍साचि मुङ्‌च़ङ्‌ने,

अ़क्‌तात आम्‍नुओ निम्‍पाङ,

अ़क्‌तात मोसाओ निम्‍पाङ खोन्‍कि अ़क्‌तात एलियाओ निम्‍पाङ।”

५ पत्रुस चेवाङाहिदाङा,

छोक्‍छोक्‍छोक्‌वाओ य़वारिआ मोचि भुक्‍तुखात्‍तुचि,

खोन्‍कि मो य़वारिदाङ्‌का अ़क्‌तात य़ङ ता,

“ओक्‍को सोमातुक्‍तुङ्‌योङ्‌ओ अ़ङ्‌छा ओ,

खोक्‍कोएदा च़लोक अ़ङ्‌ऩङानुवायुङ्‌सा।

खोक्‍कोसाआ ऩलोन्‌ओ एनानुम!”

६ ओ य़ङ अ़चुकाखेङ्‌पाचिआ अ़एनाकिना मोचि अ़चुक़माकाराकि म़बोम्‍सान्‍चिन।

७ मेन येसु म़ता,

खोन्‍कि मोचि म़नोप्‍तुचिकि म़लोचि,

“पुवालोन्‍तानिन,

मान्‍क़दानिन!”

८ खोन्‍कि मोचिआ अ़खाहिदा मोदा येसुदाङ्‌का साङ्‌छाङ मान्‍खाङ्‌अ़दा।

९ खोन्‍कि खोचि भ़ऱदुङ्‌का म़धान्‍तान्‌यान्‍चिन्‌हिदा येसुआ मोचि म़लोचि,

“देम्‍खातारि म़नाओ अ़छा स़दाओदाङ्‌का अ़लानिन्‍खोन्‍निन्‍लोन्‍निन,

मोन्‌तारि खानानिन्‌आ त़खाम्‌ओ य़ङ साङ्‌छाङ खामान्‌एत्‌दानुम्‍च़म।”

१० खोन्‍किना अ़चुकाखेङ्‌पाचिआ येसु अ़सेना,

“खोन्‍नालो देकि य़ङ्‌हुप काचिन्‍पाचिआ बुया एलिया तामादोत्‌नि म़य़ङ्‌याङ?”

११ येसुआ मोचि म़लासुलोचि,

“अ़नुछ्‍या एलिया बुया ता,

खोन्‍कि झारा य़ङ्‌चि लासुतोङ्‌सुचि।

१२ मेन अ़ङ्‌का खानानिन लोनानिन,

एलिया बुयाङा ताचिआयुङ्‌सा,

खोन्‍कि म़नाचिआ खो मान्‍सिन्‌अ़दा,

मेन म़नाचिआ देमुमानि म़मिना,

खोवात्‍निङा खो अ़मुवायुङ्‌सा। मोवात्‍निङा म़नाओ अ़छाआछाङ मोचिओ अ़चुछुक्‌दाङ्‌का दुखा आङ्‌मादोत।”

१३ मोन्‍ग़रि खोक्‍कोसाआ बप्‍तिस्‍मा काप़ युहन्‍नाओ अ़तुक्‌वादा आन्‍कान म़लोवाओ निकिना काखेङ्‌पाचिआ अ़तुप्‍ता।

येसुआ चाकावालावाआ लाउओ दुवाछा अ़नुसाओ

मर्कुस ९:१४-२९; लुका ९:३७-४३

१४ खोन्‍किना खोचि अ़धिवाङ म़ना मुक्‍लाचिएदा म़ताला,

खोन्‍कि अ़क्‍छा म़ना खोक्‍कोसोओ अ़चुबुदा ता,

खोन्‍कि अ़तुम्‍प़छ़क तोम्‍तुकि लो,

१५ “हाङ्‌पो,

अ़ङ्‌छा दुवाछा छा सोमायोक्‍निप़नि,

देकिनालो खो स़दावाखेन्‌आ लाउयुङ्‌सु,

खोसाआ चाअ़त्‍लो दुखा आङ्‌तुङु।

खो अ़क्‌वावाक मिदा छुक,

माङ्‌लो अ़क्‌वावाक चाक्‌वादा छुक।

१६ अ़ङ्‌का आम्‍नुओ काखेङ्‌पाचिएदा खो बात्‍तुङ,

मेन मोचिआ खो नुमा मान्‍ऱअ़दा।”

१७ खोन्‍कि येसुआ मोचि म़लोचि,

“खानानिन साकोङ्‌छ़ङ मात्‍द़ङ्‌ओ म़नाचि खोन्‍कि ऱक्‌याङ्‌ओ लाम्‌दा काकोन्‌चि ओ!

देम्‍खातारि अ़ङ्‌का खानानिन्‌एनान युङ्‌ङा?

देम्‍खातारि अ़ङ्‌का खानानिन आङ्‌नानिन?

आम्‍छा अ़ङ्‌काएदा बात्‍तु।”

१८ येसुआ मो चाकावालावा अ़रेन्‍ता,

खोन्‍कि चाकावालावा खोएदाङ्‌का लोन्‍ताखारा,

खोन्‍कि मो दुवाछा छा च़क्‍नि नुवालावा।

१९ आदेङ काखेङ्‌पाचि येसुएदा सुकुलादा म़ताकि अ़सेना,

“आन्‍कान्‍का मो चाकावालावा देकि लोन्‍मा मान्‍ऱदोम्‍का?”

२० खोक्‍कोसाआ मोचि म़लासुलोचि,

“आम्‍नुओ साकोङ्‌छ़ङ अ़चिलोक याक्‌याङ्‌ओसा ओ।

अ़नुछ्‍या,

अ़ङ्‌का खानानिन लोनानिन,

खानानिन्‌एदा अ़क बोप प़सैओ अ़ल़वा ओन्‍को ओन्‍ङा आम्‍नुओ साकोङ्‌छ़ङ याक्‌याङ्‌नालो ओ भ़ऱ ‘ओदाङ्‌का खारालावा!’

नि त़लोम्‌नालो मो खात्‍लाप़। खोन्‍कि खानानिन्‌आ मुमा त़ऱन्‍मिन्‌ओ दित्‍छाङ मात्‍द़ङ।

२१ [मेन ओवाको चाकावालावा यामात्‍मा खोन्‍कि मान्‍चामाङ मान्‌युङ्‌माङ्‌तारि अ़लोन्‍निन।”]

येसुआ अ़चुस़मादामाओ अ़तुक्‌वादा खाअ़लुसाओ

मर्कुस ९:३०-३२; लुका ९:४३-४५

२२ खोचि गालिल्‌दा म़लासान्‍कोवान्‍चिन्‌हिदा येसुआ मोचि “म़नाओ अ़छा म़नाचिओ अ़चुछुक्‌दा अ़पाक”नि म़लोचि।

२३ “खोन्‍कि मोचिआ खो अ़सेत,

मेन सुम्‌कालेन्‌दा खो लाखोन्‍लोन।”

खोन्‌ओसा खोचिओ अ़न्‍नुनु अ़चुमिन्‍मा तुआ।

येसुआ निनाम्‍हाङ ब़क्‍खाखिम्‌दा दाम्‍दु अ़छोराओ

२४ खोन्‍कि खोचि कफर्नहुम्‌दा म़ताहिदा निनाम्‍हाङ ब़क्‍खाखिम्‌दाओ दाम्‍दु कालात्‌चि पत्रुस्‌एदा म़ताकि अ़सेना,

“दि आम्‍नुओ काचिन्‍पा दाम्‍दु अ़छोन्‍निन?”

२५ खोसाआ लासुलो,

“उवा,

अ़छोन।”

पत्रुस खिम्‍हुत्‌दा वाङा खोन्‍कि येसुआ खो बुया अ़लोवा,

“सिमोन,

खाना देत्‍नि त़मिन्‌याङ?

हेन्‍खामादाओ हाङ्‌चिआ दाम्‍दु साङ्‌दाङ्‌का अ़कोप?

अ़चुछाचिदाङ्‌का हे निचिदाङ्‌का?”

२६ पत्रुस्‌आ लासुलो,

“निचिदाङ्‌का।”

येसुआ खो अ़लोवा,

“खोन्‍नालो अ़छाचिआ ना छोन्‍मा अ़दोत्‍निन।

२७ मेन मोचि आन्‍कान्‌एदाङ्‌का अ़चुमाइसुङ अ़कात्‍निन्‍ने निम्‍पाङ धियाङ्‌वामादा खाराकि ख़ङ्‌य़ धोन्‍ता,

खोन्‍कि बुया त़लाउओ ङा बात्‍तु।

मोसोओ अ़दो त़होङ्‌सुहिदा खाना अ़क्‌तात रुपाओ फेक्‌वा त़धिरु।

मो खात्‍तुकि आम्‍को खोन्‍कि अ़ङ्‌को निम्‍पाङ मोचि प़चि।”

झारादाङ्‌का अ़धिवा साङ?

मर्कुस ९:३३-३७; लुका ९:४६-४८

१८

१ मोन्‍ग़रि अ़चुकाखेङ्‌पाचि येसुएदा म़ताकि अ़सेना,

“निनाम्‍हाङ्‌होन्‌दा झारादाङ्‌का तोक्‍पो साङ ओ?”

२ खोक्‍कोसाआ अ़क्‍छा अ़चुप्‍पो छा अ़बुत्‍ताकि खोचिओ अ़चुरादा एप्‌अ़मेत्‍ता।

३ खोन्‍किना येसुआ म़लोचि,

“अ़नुछ्‍या अ़ङ्‌का खानानिन लोनानिन,

आम्‍नुओ मिन्‍मा त़फान्‍तुम्‌कि मो छावात्‍नि त़लिसिमिन्‌नालो खानानिन देम्‍खाछाङ निनाम्‍मादुओ अ़चुहाङ्‌होन्‌दा वाङ्‌मा त़ऱन्‍मिन।

४ मेन साङ ओ छावात्‍नि सिम्‍नान्‍चिन,

मो निनाम्‍हाङ्‌होन्‌दा झारादाङ्‌का तोक्‍पो लि।

५ साङ्‌आ अ़ङ्‌ऩङ्‌दा अ़क्‍छा ओवाको छा लोउ,

मोसाआ अ़ङ्‌का अ़लोक्‍ङा।

६ मेन साङ्‌आ अ़ङ्‌काएदा साकोङ्‌छ़ङ कामु,

ओ अ़चुप्‍पोचिदाङ्‌का अ़क्‍छा हेवा मुमेत्‍तुनालो मोसोओ अ़पोत्‌दा अ़धिवा चाचेम्‍खालुङ क़ङ्‌माकि मो ग़ङ्‌याङ्‌ओ धियाङ्‌वामादा लुम्‍मादिमा नुलोक लिओ।

७ ओ हेन्‍खामा अ़चाअ़त्‍मादा छुक,

देकिनालो म़नाचि हेवा मुमेत्‍मा चिन्‍माखाङ्‌मादा धान्‍तुचि।

ओवाको य़ङ्‌चि म़ताङे,

मेन साङ्‌एदाङ्‌का मोवाको य़ङ्‌चि म़ता, मो म़ना अ़चाअ़त्‍मादा छुक!

८ आम्‍छुक माङ्‌लो आम्‍लाङ्‌आ खाना हेवा मुत़मेत्‌नालो,

क़प्‍तुकि मो वेत्‍तुखाइसु। ह्‍वातात्‍माङ आम्‍छुक्‌चि माङ्‌लो ह्‍वातात्‍माङ आम्‍लाङ्‌चि म़याक्‌कि देम्‍खाछाङ अ़स़निन्‍दानिन्‌ओ मिदा वेन्‍दिलुमादाङ्‌का ना छुक मात्‍द़ङ खोन्‍कि एक्‍सोक्‌वा लिमाकि अ़लुक्‍निन्‌ओ ह़ङ्‌म़ङ्‌दा वाङ्‌मा खाना नुलोक लि।

९ खोन्‍कि आम्‍म़क्‌आ खाना हेवा मुत़मेत्‌नालो,

मो लारुकि वेत्‍तुखाइसु। ह्‍वातात्‍माङ आम्‍म़क्‌चिएनान सित्‍म़ङ दुखा तोक्‍खा मिराक्‌दा वेन्‍दिलुमादाङ्‌का ना अ़क्‌तात आम्‍म़क्‌एनान अ़लुक्‍निन्‌ओ ह़ङ्‌म़ङ्‌दा वाङ्‌मा नुलोक लि।

माखाराओ भेरा

लुका १५:३-७

१० चाप्‍चेत्‍तानिन्‍चिन,

खानानिन्‌आ ओ अ़चुप्‍पाचिदाङ्‌का अ़क्‍छाछाङ अ़काचि मात्‍द़ङ्‌ओनि मान्‍मित्‌दानुम्‍च़म।

देकिनालो अ़ङ्‌का खानानिन लोनानिन,

निनाम्‍मादु मोचिओ अ़चुकाफाचि अ़धुन निनाम्‍मादुओ अ़ङ्‌पापाओ अ़चुबुदा म़युङ्‌याङ।

११ [देकिनालो अ़ङ्‌का म़नाओ अ़छा ना म़माखाराओचि लेइसि ताङ्‌ओ।]

१२ खानानिन दे त़मिनिन्‌येन?

अ़क्‍छा म़नाओ अ़क सये अ़भेराचिदा अ़क्‌तात अ़भेरा थेम्‍खात्‌नालो,

दि मोसाआ उनान्‍सयेकातात अ़भेराचि छिरुदाचिकि मो थेमाखाराओ अ़क्‌तात लाम्‍सि अ़खात्‍निन कि?

१३ खोन्‍कि मो धिरुनालो अ़नुछ्‍या अ़ङ्‌का खानानिन लोनानिन,

उनान्‍सयेकातात्‌दाङ्‌का मो थेमाखाराओ अ़क्‌तात्‌ओ निम्‍पाङ खो च़लोक अ़ऩङानु।

१४ ओवात्‍निङा निनाम्‍मादु कायुङ आम्‍नुओ पापाओछाङ ओ अ़चुप्‍पाचिएदा अ़क्‍छाछाङ अ़लुक्‍निन्‍नेनि अ़चुमित्‍चिऩङ मुयाङ।

साकोङ्‌छ़ङ कामुचिएदाओ पाङ्‌खुन

लुका १७:३

१५ आम्‍द़क्‍छा माङ्‌लो आम्‍ङाप्‍मित आम्‍देङ्‌सालाप्‍पादा हेवा मुनालो खाराकि खानाचि ओन्‍ङाहिदा मोसाआ फिसुओ खाङ्‌मेत्‍तु।

खोसाआ आम्‌य़ङ एनुनालो आम्‍द़क्‍छा खाना त़लासुतोक्‍तु।

१६ मेन खोसाआ आम्‌य़ङ अ़एनुन्‌नालो नि अ़क्‍छा ह़वाङ अ़क्‍नि खात्‍तुचि,

खोन्‍किना ह़वाङ माङ्‌लो सुम्‌कापाङ सालुम्‍स़ङ्‌चिओ अ़चुसालुम्‍स़ङ्‌लाम्‍पा झारा य़ङ अ़छ़ङ कान्‍मादोत।

१७ मोवात्‍नि खोसाआ खोचिओ अ़चुय़ङ्‌छाङ एन्‍मा छुन्‌नालो साम्‍भुङ्‌दा खालुसु।

खोसाआ साम्‍भुङ्‌ओ अ़य़ङ्‌छाङ एन्‍मा छुन्‌नालो खो आम्‍को निम्‍पाङ निरावा खोन्‍कि अ़क्‍छा दाम्‍दुकालात्‌वा लिने।

१८ अ़नुछ्‍या,

अ़ङ्‌का खानानिन लोनानिन,

दि खानानिन हेन्‍खामादा मुमा मान्‍प़त़युक्‍तुम्‍च़म?

मो निनाम्‍मादु अ़छ़ङ अ़मुवायुङ्‌सा।

दि खानानिन हेन्‍खामादा मुमा त़प़म्‌युङ्‌सुम्‍च़म, मो निनाम्‍मादु अ़छ़ङ अ़मुवायुङ्‌सा।

१९ हान्‍छाङ अ़ङ्‌का खानानिन लोनानिन,

हेन्‍खामादा आम्‍नुओ रादा ह़वाङ खाक्‍कोछाङ य़ङ्‌दा त़तोङिन्‌कि दिनुछाङ त़दोरुम्‌नालो मो निनाम्‍मादुओ अ़ङ्‌पापाआ आम्‍नुओ निम्‍पाङ ऩमेत्‍तिन्‍प़न।

२० देकिनालो खादा ह़वाङ माङ्‌लो सुम्‌कापाङ अ़ङ्‌ऩङ्‌दा म़कोप्‍नान्‍चिन,

मोदा मोचिएदा अ़ङ्‌का याक्‍ङा।”

सोमामान्‌योक्‍कादा हारुक्‌ओ दोय़ङ्‌ला

लुका १७:३-४

२१ मोन्‍ग़रि खोक्‍कोएदा ताकि पत्रुस्‌आ सेनु,

“हाङ्‌पो,

अ़ङ्‌निछाआ अ़ङ्‌देङ्‌सालाप्‍पादा देम्‍कादु हेवा मुतारि अ़ङ्‌का मो लेत्‍माप़मा?

दि सात्‌कादुतारि?”

२२ येसुआ मो अ़लासालोवा,

“अ़ङ्‌का खानानिन लोनानिन,

सात्‌कादु माआङ,

मेन सत्‍तरिका स़रो सात्‌कादुतारि!

२३ खोन्‌ओसा निनाम्‍हाङ्‌होन अ़क्‌तात हाङ्‌एनान तोङ्‌माखाङ्‌मा ऱम,

मोसाआ अ़हारुक्‌चिएदाङ्‌का अ़खिप्‍मा लात्‍मा मित्‍चिऩङ मुवा।

२४ खोन्‍कि मोसाआ अ़खिप्‍मा लात्‍मा पुङ्‌सु।

दस हजारा बेखाओ हाराक्‌वाओ फेक्‌वा नाक कालोक अ़क्‍छा खोएदा तारा।

२५ मेन मो म़नाआ छोन्‍मा मान्‍ऱदोहिदा खोसोओ अ़हाङ्‌पाआ खो खोन्‍कि खोसोओ अ़खिम्‍हाङ्‌मा खोन्‍कि अ़छाचि खोन्‍कि खोसोओ झारा अ़सामाचि इनुचिकि नाक छोन्‍मेत्‍तु।

२६ खोन्‍कि मो हारुक्‌आ अ़तुम्‍प़छ़क तोम्‍तुकि अ़हाङ्‌पाओ अ़बुदा बोम्‍नान्‍चिन्‍सा लो,

‘हाङ्‌पो,

अ़ङ्‌का हुङ्‌नि,

अ़ङ्‌का आम्‍नुओ झारा नाक छोत्‍नानिन।’

२७ खोन्‍कि मो हारुक्‌ओ अ़हाङ्‌पाआ मो सोमायोक्‍तु,

खोन्‍कि मो फोङ्‌सु, खोन्‍कि मोसोओ अ़नाक लेत्‍तुप़।

२८ मेन मो हारुक्‌ङा लोन्‍ताकि खाराङाहिदा अ़यावा हारुक्‌चिएदाओ अ़क्‍छा धिरु,

खोसोओ मोएदा अ़क सये रुपाओ फेक्‌वा अ़नाक याआङा।

खोसाआ मोसोओ अ़पोत्‌दा लाउकि लो,

‘आम्‍नाक छोरुलाउ।’

२९ खोसोओ अ़यावा हारुक्‌आ खोसोओ अ़बुदा अ़तुम्‍प़छ़क तोम्‍तुकि लो,

‘अ़ङ्‌का हुङ्‌नि,

अ़ङ्‌का झारा खानानिन छोत्‍नानिन।’

३० मेन मो छुन्‍ता,

खोन्‍कि खाराकि अ़नाक मान्‍छोन्‌युक्‍तुतारि खो छेक्‍खादा छेक्‍तु।

३१ खोसोओ नि अ़यावा हारुक्‌चिआ मो अ़खाकि मोचि अ़न्‍नुनु हिदुक म़मुवा।

खोन्‍कि मोचि म़खाराकि मो य़ङ अ़चुहाङ्‌पा खाअ़एत्‍ता।

३२ खोन्‍किना हाङ्‌पाआ मो अ़हारुक बुत्‍तुकि लो,

‘खाना अ़अ़त्‍पा हारुक!

खाना अ़ङ्‌काएदा छुक त़फाङ्‌ता, खोन्‍कि अ़ङ्‌का झारा आम्‍नाक लेत्‍नाप़ना।

३३ अ़ङ्‌का खाना सोमायोक्‍नावात्‍निङा खानाछाङ आम्‌यावा हारुक सोमायोक्‍मा मान्‍दोत्‌याङ?’

३४ खोन्‍कि मोसोओ अ़हाङ्‌पाओ च़लोक अ़माइसुङ काराकि मोसोओ झारा अ़नाक मान्‍छोन्‍चिन्‌युक्‍तुतारि दन्‍दा काप़चिओ अ़चुछुक्‌दा पाक्‍तुप़चि।

३५ खानानिन आम्‍नुओ द़क्‍छा आम्‍नुओ साकोङ्‌वाहुत्‌दाङ्‌का त़लेत्‍तिमिन्‌नालो अ़ङ्‌पापा निनाम्‍हाङ्‌आछाङ खानानिन झारा मोत्‍निङा ऩमुन।”

सायाकाम्‍माय़ङ फेक्‍मा

मर्कुस १०:१-१२

१९

१ ओ य़ङ्‌चि म़चेवाचिआकिना येसु गालिल्‌दाङ्‌का यर्दन याङ्‌वामाओ अ़ह्‍याउधेत यहुदिया धिखाहुप्‌ह्‍यात्‍नि म़खारा।

२ अ़धिवा म़ना मुक्‍लाचिआ खोक्‍को अ़त़ङ्‌ता,

खोन्‍कि खोक्‍कोसाआ मोचि मोदा म़नुसुचि।

३ खा-खाक्‍को फरिसिचि म़ता,

खोन्‍कि येसु चिन्‍माखाङ्‌मा निकिना मोचिआ अ़सेना,

“दि दुवाछाआ दिसुओनुछाङ अ़तुक्‌वाआ अ़खिम्‍हाङ्‌मा छित्‍मा य़ङ्‌हुप्‌वा लि?”

४ खोक्‍कोसाआ म़लासुलोचि,

“खानानिन्‌आ साम्‍कालिन्‌दा मान्‍खिप्‍त़युक्‍तुम?

‘अ़पुङ्‌चिपुक्‌दाङ्‌काङा निनाम्‍हाङ्‌आ दुवाछा खोन्‍कि मेत्‍छाछा म़मुयुचि,

५ खोन्‍कि म़य़ङा,

खोन्‌ओसा दुवाछाआ अ़पा खोन्‍कि अ़मा छिरुदाचिकि अ़खिम्‍हाङ्‌माएनान युङ।

खोन्‍किना मो ह़वाङ्‌माङ अ़क पोक लिचि।’

६ मोचि हान ह़वाङ माआङ,

मेन अ़क पोक लिचि।

खोन्‌ओसा निनाम्‍हाङ्‌आ म़काम्‍सुचिओचि म़नाआ फेक्‍माचि अ़नुनिन।”

७ फरिसिचिआ खोक्‍को अ़सेना,

“खोन्‍नालो निनाम्‍हाङ्‌य़ङ खाकालु मोसाआ सायाकाम्‍माय़ङ छित्‍मुमा छाप्‍लावा दुवाछाआ छाप्‍माकि अ़खिम्‍हाङ्‌मा छिरुनेनि देकि य़ङायुङ्‌सा?”

८ येसुआ मोचि म़लासुलोचि,

“आम्‍नुओ साकोङ्‌वा ऱक्‍भाक मुवाङाओसा मोसाआ आम्‍नुओ खिम्‍हाङ्‌माएनान फेक्‍मान्‍चिन खानानिन ऩप़न्‌ओ,

मेन बुयादाङ्‌का ओवात्‍नि मात्‍द़ङ्‌याङ्‌ओ।

९ अ़ङ्‌का खानानिन लोनानिन,

साङ्‌आ ताङ्‌लान्‌दाङ्‌का नि अ़तुक्‌वाआ अ़खिम्‍हाङ्‌मा छिरु,

खोन्‍कि नि मेत्‍छामाएनान सायाकाम,

मो ताङ्‌लान मु।”

१० येसुओ अ़चुकाखेङ्‌पाचिआ खोक्‍को अ़लोवा,

“खिम्‍हाङ्‌पा खोन्‍कि खिम्‍हाङ्‌माएदा ओवात्‍नि लिनालो साया मान्‍काम्‍दामा अ़नुवाक लि।”

११ येसुआ मोचि म़लासुलोचि,

“झारा म़नाचिआ साया मान्‍काम्‍दामायु य़ङ लोक्‍मा ऩऱन।

मेन निनाम्‍हाङ्‌आ साङ्‌चि ओ य़ङ म़प़युङ्‌सुचि, मोचिआ ओन्‍ङा लोक्‍मा अ़ऱ।

१२ देकिनालो खा-खाक्‍कोचि म़लिहिदाङा मेत्‍छाला म़मु,

देम्‍पाङ म़नाचिआ मेत्‍छाला मुमाय़ङ्‌चि म़युङ।

देम्‍पाङ निनाम्‍हाङ्‌होन्‌ओ निम्‍पाङ आप्‍पि मेत्‍छाला म़मुनान्‍चिन।

साङ्‌आ मो लोक्‍मा ऱ,

मोसाआ मो लोउने।”

येसु खोन्‍कि अ़चुप्‍पो छाचि

मर्कुस १०:१३-१६; लुका १८:१५-१७

१३ खोन्‍किना येसुआ छाचिओ अ़चुताङ्‌दा अ़चुछुक अ़युङ्‌कि याम़मात्‍तुप़चिने निकिना म़नाचिआ अ़चुप्‍पो छाचि खोक्‍कोएदा म़तारुचि।

मेन अ़चुकाखेङ्‌चिआ मोचि म़रेन्‍तुचि।

१४ मेन येसुआ म़लोचि,

“छाचि अ़ङ्‌काएदा तामा पुवानुम्‍च़म,

मोचि मान्‍छेक्‍दानुम्‍च़म।

देकिनालो निनाम्‍हाङ्‌होन ओ छाचिवाकोचिओ निकिङा ओ।”

१५ खोन्‍किना खोक्‍को मोदाङ्‌का खात्‍मा बुया अ़चुछुक छाचिओ अ़चुताङ्‌दा अ़युङ्‌साकि मोचि आसिखा म़प़चि।

अ़क्‍छा कातोक म़ना

मर्कुस १०:१७-३१; लुका १८:१८-३०

१६ अ़क्‍दु खोक्‍कोएदा अ़क्‍छा म़ना ताकि सेनु,

“काचिन्‍पो,

अ़ङ्‌का अ़लुक्‍निन्‌ओ ह़ङ्‌म़ङ तोक्‍मा दियाको अ़नुवाक काचि मुमादोत?”

१७ खोक्‍कोसाआ मो अ़लासालोवा,

“अ़नुवाक दि ओ,

मोसोओ अ़तुक्‌वादा खाना अ़ङ्‌का देकि त़सेन्‍ङाङा?

अ़नुवाक ना निनाम्‍हाङ ओन्‍ङा म़मुयाङ। मेन खाना अ़लुक्‍निन्‌ओ ह़ङ्‌म़ङ्‌दा वाङ्‌मानि त़मिन्‌याङ्‌नालो मोसाओ अ़य़ङ्‌हुप्‌वात्‍नि चुवा।”

१८ मो म़नाआ खोक्‍को सेनु,

“खा-खाक्‍को य़ङ्‌चि?”

येसुआ म़लासुलोचि,

“खाना म़ना मान्‍सेत्‌दा,

खाना ताङ्‌लान मान्‍मुदा,

खाना मान्‍ख़दा,

खाना सोज्‍जे सालुम्‍स़ङ मान्‍प़दो।

१९ आम्‍मामा खोन्‍कि आम्‍पापाचि साया मेत्‍तुचि,

खोन्‍कि खाना आम्‍तेन्‍पाङ आप्‍पिवाङा सोमातुक्‍तु।”

२० मो म़नाआ येसु लासुलो,

“ओ झारा य़ङ्‌चि ना अ़ङ्‌का अ़ङ्‌सावाछायुङ्‌काङा मुङ्‌युङ्‌सुङ्‌च़ङ।

हान अ़ङ्‌काएदा दि मान्‍तालायुक?”

२१ येसुआ मो अ़लासालोवा,

“खाना झारा अ़नुवाक लिमा त़स़याङ्‌नालो खाराकि झारा आम्‍सामाचि इनुचिकि मान्‍तोक्‍कादाचि प़चि।

खोन्‍कि खाना निनाम्‍मादु चासुम्‍छेन्‍बि त़तोक्‍तु।

खोन्‍किना बानाकि अ़ङ्‌का त़ङ्‌ताङ।”

२२ मो सावाछाआ ओ य़ङ एनु,

खोन्‍कि खोसोओ अ़मिन्‍मा सुवाकि खारालावा,

देकिनालो खोसोओ ब़द्‍धे अ़चासुम्‍छेन्‍बि युङाङा।

२३ खोन्‍किना येसुआ अ़चुकाखेङ्‌पाचि म़लोचि,

“अ़नुछ्‍या अ़ङ्‌का खानानिन लोनानिन,

कातोक म़ना निनाम्‍हाङ्‌होन्‌दा वाङ्‌मा ब़द्‍धे चाअ़त।

२४ अ़ङ्‌का खानानिन लानालोनाङ्‌नानिन,

कातोक म़ना निनाम्‍हाङ्‌होन्‌दा वाङ्‌मादाङ्‌का ना उता लुप्‍मित्‌ओ अ़खेत्‌दाङ्‌का लेन्‍मालोन्‍मा नुसुम्‍पेन्‍ता लि।”

२५ ओ अ़एनाकि अ़चुकाखेङ्‌पाचि अ़न्‍नुनु दोम्‍तुदोचि खोन्‍कि अ़सेना,

“खोन्‍नालो साङ लेन्‍मा ऱ?”

२६ येसुआ मोचि नुलोक म़चोउचि खोन्‍कि म़लोचि,

“म़नाचिदाङ्‌का ओ लिमा अ़ऱनिन,

मेन झारा य़ङ्‌चि निनाम्‍हाङ्‌एदा लिमा म़ऱ।”

२७ खोन्‍कि पत्रुस्‌आ खोक्‍को अ़लोवा,

“खानुम,

आन्‍कान्‍का झारा सामाचि छिरुम्दोम्‍च़म्‍काकि खानानिन त़ङ्‌निङ्‌नि। आन्‍कान्‍का दि तोक्‍तुम्‍का?”

२८ येसुआ मोचि म़लोचि,

“अ़नुछ्‍या अ़ङ्‌का खानानिन लोनानिन,

खानानिन साङ-साङ्‌आ अ़ङ्‌का त़त़ङ्‌ताङ्‌युङ्‌साङ्‌ऩङ,

खाउग़रि म़नाओ अ़छा झारा अ़ऩङ्‌वा य़ङ्‌चि मुन्‍माय़ङ ग़रिदा साम्‍स़रिओ हाङ्‌युङ्‌खादा युङ,

मोन्‍ग़रि अ़ङ्‌का कात़ङ्‌चिछाङ बारकाहाङ्‌युङ्‌खाचिदा त़युङिन,

खोन्‍कि इस्राएल्‌दाओ बारकाभुङ्‌चिओ अ़चुछ़ङ त़छेन्‍तुम्‍च़म।

२९ खोन्‍कि साङ-साङ्‌आ अ़ङ्‌ऩङ्‌ओ निम्‍पाङ अ़खिम माङ्‌लो अ़द़क्‍छा-बुवाचि माङ्‌लो अ़ना-निछाचि माङ्‌लो अ़पापा-अ़मामाचि माङ्‌लो अ़छाचि माङ्‌लो अ़व़क्‍स़ङ्‌चि छिरुयुङ्‌सुचि,

मोसाआ सयेकास़रो तोक्‍तु,

खोन्‍कि अ़लुक्‍निन्‌ओ ह़ङ्‌म़ङ्‌ओ पाङ तोक्‍तु।

३० मेन बुया कालिचि देङ्‌दा म़लि,

खोन्‍कि देङ्‌दा कालिचि बुया म़लि।”

काचि कामुचिओ दोय़ङ्‌ला

२०

१ “निनाम्‍हाङ्‌होन अ़क्‍छा व़क हाङ्‌पावाको ओ।

खो अ़वाय़ङ अ़अङ्‌गुराखादा काचि कामुचि काचिलुङ्‌दा काचि मुमेत्‍सि बुङ्‌खाया लोन्‍ता।

२ काचि कामुचिआ अ़क लेन्‌दा अ़तोक्‌ओ काचिलुङ अ़छ़ङ मुकि खोसाआ मोचि अ़अङ्‌गुराखादा खाइसुचि।

३ खो आप्‍फात अ़वाय़ङ नउका कोम साङाहिदा बुङ्‌खाया लोन्‍ता,

खोन्‍कि खोसाआ निचि बजारादा काचि मात्‍द़ङ म़एवाङाओ खाचि।

४ खोन्‍कि खोसाआ मोचि लोचि,

‘अ़ङ्‌अङ्‌गुराखादा खारानिन्‌कि काचि मुवानिन।

खोन्‍कि देम काचि लुङ त़खान्‍तिन अ़ङ्‌का खानानिन प़नानिन।’

५ खोन्‍किना मोचि अङ्‌गुराखादा काचि मुसि म़खारा।

खोसाआ आप्‍फात बारकाकोम साङाहिदा खोन्‍कि सुम्‌काकोम साङाहिदा बुङ्‌खाया लोन्‍ताकि मोवात्‍निङा लासाचुवा।

६ खोसाआ आप्‍फात पाच्‌काकोम साङाओ ग़रि बुङ्‌खाया लोन्‍ताहिदा हान्‍छाङ निचि म़एवाङाओ म़धिरुचि खोन्‍कि मोचि म़सेनुचि,

‘खानानिन देकि नाम्‍प़क्‍लो देत्‍छाङ मान्‍च़माङ त़एविन्‌येन ओ?’

७ मोचिआ खो अ़लासालोवा,

‘देकिनालो साङ्‌आछाङ आन्‍कान्‍का काचिदा मान्‍पाक्‍ऩदान्‍का।’

खोसाआ मोचि लोचि,

‘खानानिन्‌छाङ अ़ङ्‌अङ्‌गुराखादा खारानिन्‌कि काचि मुवानिन।’

८ अ़नाम्‍प़क लिसाकिना अङ्‌गुराखाओ अ़हाङ्‌पाआ अ़काचि काखाङ लो,

‘काचि कामुचि बुत्‍तुचिकि आदेङ काताचिदाङ्‌का बुया काताचितारि अ़चुकाचिलुङ्‌चि प़चि।’

९ आप्‍फात पाच्‌काकोम साङाहिदा काचि मुसि कावाङ्‌चि म़ता,

खोन्‍कि मोचि झारासा अ़क्‌लेन्‌ओ काचिलुङ अ़तोक्‍ता।

१० खोन्‍किना बुया काचिदा कावाङ्‌चि म़ता,

खोन्‍कि मोचिआ च़लोक तोक्‍तुम्‍कानि म़मिना,

मेन मोचि झारासाआ अ़क्‌लेन्‌ओ काचिलुङ अ़तोक्‍ता।

११ काचिलुङ अ़तोक्‍ताचिआकिना अङ्‌गुराखाओ अ़हाङ्‌पाओ अ़देङ्‌सालाप्‍पादा बुया काचिदा कावाङ्‌चि छुऩङ्‌वा मुमा अ़पुक्‍ता।

१२ मोचि म़य़ङा,

‘ओ आदेङ काता म़नाचि अ़क कोम ओन्‍ङा काचि म़मुवा,

मेन खानानिन्‌आ मोचि आन्‍कान्‍का नाम्‍प़क्‍लो अ़खोलेन्‌ओ नाम काआङ काचि कामुचिएनान अ़क्‍निवा काचिलुङ त़प़नियुङ्‌नि।’

१३ मेन खोसाआ मोचिएदाओ अ़क्‍छाओ अ़य़ङ अ़लासा,

‘यावा,

अ़ङ्‌का खाना देम्‍खाछाङ अ़त्‍लो मान्‍मुयुक्‍ना।

दि खाना अ़ङ्‌काएदा अ़क्‌लेन्‌ओ काचिलुङ्‌दा काचि मुङा निकिना त़काङ्‌साओ माआङ?

१४ खाना तोक्‍मादोत्‌ओ आम्‍काचिलुङ खात्‍तुकि खारा।

ओ आदेङ्‌माङ्‌ओ म़नाछाङ खाना प़नाओ ओन्‍ङा अ़ङ्‌का प़मा स़ङा।

१५ दि आप्‍पिओ अ़ङ्‌छेन्‍बिआ अ़ङ्‌का मिन्‍ङावात्‍नि मुमा अ़ङ्‌काएदा पाङ मात्‍द़ङ कि?

अ़ङ्‌को अ़नुवाक काचिदा देकि आम्‍माइसुङ कात्‌याङ?’”

१६ खोन्‍किना येसुआ म़लोचि,

“ओवात्‍निङा देङ्‌दा कालिचि बुया म़लि खोन्‍कि बुया कालिचि देङ्‌दा म़लि।”

येसुआ सुम्‌कादुओदु अ़चुस़मादामा खाअ़लुसाओ

मर्कुस १०:३२-३४; लुका १८:३१-३४

१७ येसु यरुसलेम्‌ह्‍यात्‍नि म़खाराङाहिदा खोक्‍कोसाआ बारकापाङ अ़चुकाखेङ्‌पाचि अ़क्‍चित ह्‍यात्‍नि म़खात्‍तुचिकि लाम्‌दा मोचि म़लोचि,

१८ “अ़ङ्‌य़ङ एनानुम,

आन्‍कान यरुसलेम्‌ह्‍यात्‍नि खारिन्‌येन।

मोदा म़नाओ अ़छा मुलो काब़क्‍पाचि खोन्‍कि य़ङ्‌हुप काचिन्‍पाचिओ अ़चुछुक्‌दा अ़पाक।

मोचिआ खो सेत्‍मादोत निकिना लाहि अ़पाक

१९ खो सुङ्‌मा,

य़हुप पाक्‍मा खोन्‍कि क्रुस्‌दा ख़न्‍मा निम्‍पाङ मोचिआ खो निरावाचिओ अ़चुछुक्‌दा अ़पाक, खोन्‍कि सुम्‌कालेन्‌दा खो स़दाओदाङ्‌का लाखोन्‍लोन।”

अ़क्‍छा मामाओ अ़छुक्‍फाङ्‌मा

मर्कुस १०:३५-४५; लुका २२:२४-२७

२० खोन्‍किना जब्‍दियाओ अ़दुवाछाचिओ अ़चुमाआ अ़छाचि अ़क्‍नि खात्‍तुचिकि येसुओ अ़चुबुदा अ़तुम्‍प़छ़क तोम्‍तुकि खोक्‍को बुउ।

२१ खोक्‍कोसाआ मो अ़सेना,

“खाना अ़ङ्‌का दि मेत्‍नाप़नानेनि त़मिन्‌याङ?”

मोसाआ खोक्‍को लो,

“खानानिन हाङ त़लिसिन्‌हिदा ओ ह़वाङ अ़ङ्‌छाचिएदा अ़क्‍छा आम्‍नुओ चुप्‍ताङ्‌लिप्‍पा खोन्‍कि अ़क्‍छा आम्‍नुओ बेङ्‌साङ्‌लिप्‍पा युङ्‌मा अ़तोक्‍चुने।”

२२ मेन येसुआ लासुलो,

“खानाचिआ दि त़दोत्‍चिङ्‌चि,

मो खानाचिङा त़सिन्‍चुन्‍चुन।

दि अ़ङ्‌का दुङ्‌मादोत्‌ओ दुखाचिओ लाङ्‌चोक्‍खुङ्‌दाङ्‌का खानाचिआ दुङ्‌मा त़ऱचु?”

मोचि य़ङाचि,

“आन्‍काच्‍या ऱचुवा।”

२३ येसुआ खोचि म़लोचि,

“अ़ङ्‌का आङ्‌तुङ्‌ओ दुखाओ लाङ्‌चोक्‍खुङ अ़नुछ्‍या खानाचिआ त़आङ्‌चु,

मेन अ़ङ्‌चुप्‍ताङ खोन्‍कि अ़ङ्‌बेङ्‌साङ्‌लिप्‍पा युङ्‌मा प़मा पाङ अ़ङ्‌छुक्‌दा मात्‍द़ङ।

मेन ओ ना अ़ङ्‌पापाआ साङ्‌को निकिना अ़चुम्‍सायुङ्‌सा,

खोसोओ निकिना ओ।”

२४ ओ य़ङ अ़एनाकिना नि दस्‌कापाङ अ़चुकाखेङ्‌पाचि याकुब खोन्‍कि युहन्‍नाएदा अ़चुमाइसुङ्‌कारा।

२५ खोन्‍कि येसुआ मोचि अ़क्‍नि खोक्‍कोएदा म़बुत्‍तुचिकि मोचि म़लोचि,

“खानानिन त़सिन्‍तुम्‌योम्‌ङा,

निरावाचिओ हाङ्‌काचि कामुचिआ चाअ़त्‍लो म़तिमुचि,

खोन्‍कि मो अ़धुवा म़नाचि मोचिएदा पाङ म़मु।

२६ आम्‍नुओ रादा ओवात्‍नि लिमा अ़नुनिन।

मेन आम्‍नुओ रादा साङ तोक्‍पो लिमा लाम,

खो आम्‍नुओ काब़त लिमादोत।

२७ खोन्‍कि आम्‍नुओ रादा साङ बुदाओ लिमा लाम,

खो हारुक लिमादोत।

२८ मोवात्‍निङा म़नाओ अ़छाछाङ ब़त्‍लुसि माआङ,

मेन ब़त्‍सि, खोन्‍कि ब़द्‍धेकापाङ फोङ्‌माओ अ़लुङ छोन्‍सि निकिना अ़ह़ङ्‌म़ङ प़सि ताओ।”

येसुआ ह़वाङ दोप्‍म़क्‌चि म़नुसुचिओ

मर्कुस १०:४६-५२; लुका १८:३५-४३

२९ येसु खोन्‍कि अ़चुकाखेङ्‌पाचि यरिहोदाङ्‌का म़खाराङाहिदा अ़क्‌तात अ़धिवो म़ना मुक्‍लाचिआ खोक्‍को अ़त़ङ्‌ता।

३० लाम च़क्‌दा ह़वाङ दोप्‍म़क्‌चि युङाङाचि।

येसु मो लाम लियाङ्‌सा म़खाराङाओ अ़एनाचुकि मोचि पाराचि,

“दाउद्‌ओ अ़छा,

हाङ्‌पो,

आन्‍काच्‍या सोमातुक्‍नि!”

३१ म़ना मुक्‍लाचिआ मोचि “वाइवेत युङाचि!”

नि म़रेन्‍तुचि,

मेन मोचि च़लोक पाराचि,

“हाङ्‌पो,

दाउद्‌ओ अ़चुछा,

आन्‍काच्‍या सोमातुक्‍नि।”

३२ खोन्‍कि येसु म़एवादिसा खोन्‍किना मो ह़वाङ दोप्‍म़क्‌चि म़बुत्‍तुचिकि म़सेनुचि,

“आम्‍चुओ निम्‍पाङ अ़ङ्‌का दि मेत्‍नाप़नाचिनेनि खानाचि त़मिन्‍चिङ्‌चि?”

३३ मोचिआ अ़लासालोवाचु,

“हाङ्‌पो,

आन्‍काच्‍या लामाखाखाङ्‌मा ऱच्‍याने!”

३४ येसुआ मोचि सोमाम़तुक्‍तुचि खोन्‍कि मोचिओ अ़चुम़क म़नोप्‍तुप़चि।

खोन्‍कि मोन्‍ग़रिङा मोचि लामाखाखाङ्‌मा रुवाचि खोन्‍कि मोचिआ खोक्‍को अ़त़ङ्‌ताचु।

यरुसलेम्‌दा येसु साऩङ्‌वा मेत्‍माय़ङ

मर्कुस ११:१-११; लुका १९:२८-४०; युहन्‍ना १२:१२-१९

२१

१ येसु खोन्‍कि मोचि यरुसलेम्‌ओ अ़च़क्‌दा जैतुन भ़ऱओ बेथफागेदा म़ताला।

खोन्‍कि येसुआ ह़वाङ अ़चुकाखेङ्‌पाचि ओवात्‍नि म़लोचिकि बुया म़छुत्‍तुखाइसुचि,

२ “खानाचि मो ह्‍याक्‍को तेन्‌या खाराचि।

मोदा त़ताचिलाचिङ्‌चिवा खानाचिआ अ़क्‌तात गधा खोन्‍कि अ़छा छुम्‍चिङ्‌चिओ त़धित्‍चुचि।

मोचि हुराचुचिन्‌कि अ़ङ्‌काएदा बात्‍ताचुचि।

३ खा-खाक्‍कोसाआ खानाचि दे-दे ऩलोचिनालो, ‘हाङ्‌पा ओ ओन्‍ग़रिङा दोत्‌याङ’नि लोवाचु खोन्‍कि खोसाआ मोन्‍ग़रिङा ऩप़चिबान्‍चि।”

४ ओ ना निनाम्‍हाङ्‌य़ङ खाकालुचिलाम्‍पा म़चेवाओ य़ङ तालाने निम्‍पाङ लिसाओ,

५ “सियोन्‌दा कायुङ म़नाचि ओ,

खानुम,

आम्‍नुओ हाङ खानानिन्‌एदा,

सिम्‍नान्‍चिन्‍सा,

गधा धुङ्‌दा म़वाङ्‌कि,

गधाओ अ़क्‌तात अ़छादुङ्‌दुङ्‌का म़तायाङ।”

६ काखेङ्‌पाचि खाराचि खोन्‍कि येसुआ मोचि लोचिओवा चुवाचि।

७ मोचिआ गधा खोन्‍कि मोसोओ अ़छा अ़ताराचु खोन्‍कि मोसोओ अ़दुङ्‌दु अ़चुतित्‌चि अ़थ़क्‍तापुवा,

खोन्‍कि येसु मो दुङ्‌दा म़युङा।

८ म़ना मुक्‍लादाओ ब़द्‍धेसाआ अ़चुतित्‌चि लाम्‌दा अ़थ़क्‍तापुवा,

खोन्‍कि निचिआ स़ङ्‌ताङ्‌ओ अ़खाङ्‌चि अ़धेराकि लाम्‌दा अ़थ़क्‍तापुवा।

९ खोन्‍कि येसुओ अ़चुबुदा काखात्‌चि खोन्‍कि अ़चुदेङ्‌दा कात़ङ्‌चि,

म़पारा,

“दाउद्‌ओ अ़छा होसन्‍ना!

साङ हाङ्‌पा निनाम्‍हाङ्‌ओ अ़चुऩङ्‌दा म़ता,

खोक्‍को निनाम्‍हाङ्‌आ आसिखा अ़प़ने!

होसन्‍ना,

निनाम्‍मादु कायुङ्‌ओसोओ अ़चुऩङ लोङ्‌ने!”

१० येसु यरुसलेम्‌दा म़ताला,

खोन्‍कि झारा सहरादा अ़चुचोङ्‌माङ काराकि म़नाचिआ सेन्‍मा अ़पुक्‍ता, “ओक्‍को साङ ओ?”

११ म़ना मुक्‍लादाओचिआ अ़लासालोवा,

“ओ गालिल्‌दाओ नासरत्‌दाङ्‌का म़ताओ निनाम्‍हाङ्‌य़ङ खाकालु येसु ओ।”

येसु निनाम्‍हाङ ब़क्‍खाखिम्‌दा

मर्कुस ११:१५-१९; लुका १९:४५-४८; युहन्‍ना २:१३-२२

१२ येसु निनाम्‍हाङ ब़क्‍खाखिम्‌दा म़वाङाकि झारा काइन-काखित्‌चि ऱमाखान्‍मा म़पुक्‍तुचि।

खोक्‍कोसाआ फेक्‌वा काबात्‍चिओ अ़चुतेबलाचि खोन्‍कि परेवा काइन्‌चिओ अ़चुयुङ्‌खाचि म़लिम्‍सुखाइसुप़चि।

१३ खोक्‍कोसाआ मोचि म़लोचि,

“साम्‍कालिन्‌दा ओवात्‍नि छाप्‍तायुङ्‌सा,

‘अ़ङ्‌खिम यामात्‍खा खिम लि।’

मेन खानानिन्‌आ ना अ़ङ्‌खिम काङाप्‍खात्‌चिओ अ़चुबुक्‍ताङ त़मुम्‌युङ्‌सुम।”

१४ दोप्‍म़क्‌चि खोन्‍कि पेसोलाचि निनाम्‍हाङ ब़क्‍खाखिम्‌दा येसुएदा म़ता,

खोन्‍कि खोक्‍कोसाआ मोचि म़नुसुचि।

१५ मेन मोन्‍ग़रि मुलो काब़क्‍पाचि खोन्‍कि य़ङ्‌हुप काचिन्‍पाचिआ खोक्‍कोसाआ अ़मुवाओ म़दोम्‍दाओ काचिचि अ़खा,

खोन्‍कि छाचिआ ब़क्‍खाखिम्‌दा “दाउद्‌ओ अ़छा होसन्‍ना!”

नि य़ङ्‌सा म़पाराङाओ अ़एना, खोन्‍किना मोचिओ अ़चुमाइसुङ कारा।

१६ खोन्‍कि मोचिआ येसु अ़लोवा,

“त़एनुम्‌योम,

ओचि दे म़य़ङ्‌याङ?”

खोन्‍कि येसुआ मोचि म़लासुलोचि,

“उवा,

एनुङ्‌योङ!

दि खानानिन्‌आ साम्‍कालिन्‌दा मान्‍खिप्‍त़युक्‍तुम?

ओवात्‍नि य़ङ्‌याङ,

‘छाचि खोन्‍कि ओम्‍पिवा कादुङ नुनुचिओ अ़चुदोलाम्‍पा,

खानानिन्‌आ झारा ऩङ्‌चोन्‍मा त़लोइसुम्‌युङ्‌सुम।’”

१७ खोन्‍किना मोचि म़छिरुदोचिकि सहरादाङ्‌का म़लोन्‍ता, खोन्‍कि बेथानिया म़खाराकि मोदा म़याआ।

वासिताङ युलाओ

मर्कुस ११:१२-१४, २०-२४

१८ अ़वाय़ङ सहरादात्‍नि म़लासाङाहिदा येसु साम़सुवा।

१९ लाम्‌ओ अ़च़क्‌दा खोक्‍कोसाआ अ़क्‌ताङ वासिताङ अ़खा।

खोन्‍किना खोक्‍को मो वासिताङ्‌दा अ़सिवा धिरुङ्‌हे निकिना खाङ्‌सि म़खारा,

मेन मोदा अ़बाक्‌वाचिदाङ्‌का नि दित्‍छाङ मान्‍धित्‌अ़दा।

खोन्‍कि खोक्‍कोसाआ मो अ़लोवा,

“हान्‌दाङ्‌का खाना देम्‍खाछाङ आम्‍सिवा अ़सिनिन्‍ने!”

खोन्‍कि मो वासिताङ मोन्‍ग़रिङा युलाखारा।

२० मो अ़खाकि काखेङ्‌पाचि दोम्‍दायाङ्‌सा म़य़ङा,

“ओ वासिताङ देत्‍नि ओन च़क्‍नि युलाखारा?”

२१ खोन्‍कि येसुआ अ़चुकाखेङ्‌पाचि म़लोचि,

“अ़नुछ्‍या,

अ़ङ्‌का खानानिन लोनानिन,

खानानिन्‌एदा साकोङ्‌छ़ङ याक्‌याङ खोन्‍कि मान्‍केङ त़मुन्‍मिन्‌नालो अ़ङ्‌का वासिताङ देत्‍नि मुङ मोदाङ्‌का च़लोक खानानिन मुमा त़ऱम।

मोन ओन्‍ङा माआङ,

मेन ‘ओ भ़ऱ आप्‍पि धेलान्‍चिन्‌कि धियाङ्‌वामादा धा’नि त़लोम्‌नालो मोवात्‍निङा लि।

२२ साकोङ्‌छ़ङ त़मुन्‍कि खानानिन यात़मारिन खोन्‍कि दि त़दोरुम मो खानानिन त़तोक्‍तुम।”

येसुओ अ़चुपाङ्‌ओ अ़तुक्‌वादा सेन्‍माय़ङ

मर्कुस ११:२७-३३; लुका २०:१-८

२३ खोक्‍को निनाम्‍हाङ ब़क्‍खाखिमदा म़वाङा,

खोन्‍किना खोक्‍कोसाआ म़चिन्‍तुङुचिहिदा मुलो काब़क्‍पाचि,

म़नाचिओ अ़चुअ़धुवाचि खोक्‍कोएदा म़ता खोन्‍कि खोक्‍को अ़सेना,

“साङ्‌कोओ अ़पाङ्‌आ खानानिन ओ काचिचि त़मुम्‌योम्‍च़म, खोन्‍कि साङ्‌आ खानानिन ओ पाङ ऩप़न?”

२४ येसुआ मोचि म़लासुलोचि,

“अ़ङ्‌काछाङ खानानिन अ़क्‌तात य़ङ सेन्‍नानिन।

अ़ङ्‌का सेन्‍नानिन्‌ओ य़ङ त़छोत्‍ङाऩङ्‌नालो अ़ङ्‌का खाक्‍को पाङ्‌आ ओ काचिचि मुङ्‌योङ्‌च़ङ,

मो खानानिन खाएत्‍नानिन।

२५ युहन्‍नाआ बप्‍तिस्‍मा प़मा पाङ खादाङ्‌का तोक्‍तु ओ?

निनाम्‍हाङ्‌दाङ्‌का हे म़नादाङ्‌का?”

मोचि अ़क्‍छा निएदा दुम म़छ़रा,

खोन्‍कि म़य़ङा,

“आन्‍कान निनाम्‍मादुङ्‌कानि य़ङिन्‌नालो ‘खोन्‍नालो खानानिन देकि साकोङ्‌छ़ङ मान्‍मुत़दोम?’नि खोसाआ म़सेन।

२६ ‘म़नादाङ्‌का’नि आन्‍कान य़ङिन्‌नालो म़ना मुक्‍लाचि किरुम्‌योम्‍च़ङ।

देकिनालो झारा म़नाचिआ युहन्‍ना निनाम्‍हाङ्‌य़ङ खाकालुनि अ़मित्‌याङ।”

२७ खोन्‌ओसा मोचिआ येसु अ़लासालोवा,

“आन्‍कान्‍का अ़सिन्‍तिमिन्‍का।”

खोन्‍कि येसुआ मोचि म़लोचि,

“अ़ङ्‌काछाङ खाक्‍को पाङ्‌आ ओ काचिचि मुङ्‌योङ्‌च़ङ,

मो खानानिन अ़लोनान्‍निमिन।”

ह़वाङ दुवाछाचि

२८ येसुआ म़सेनुचि,

“खानानिन दे त़मिनिन्‌येन?

अ़क्‍छा म़नाओ ह़वाङ अ़दुवाछा छाचि युङाङाचि।

खोसाआ कुम्‍पा अ़छाएदा खाराकि लो,

‘अ़ङ्‌छा ओ,

खाराकि आय़ अ़ङ्‌को अङ्‌गुराखादा काचि मुवा।’

२९ मोसाआ लासुलो,

‘अ़ङ्‌का अ़खात्‍ऩङ।’

मेन आदेङ अ़मिन्‍मा फान्‍तुकि खारा।

३० खोन्‍किना नितात्‌एदा खाराकि खोसाआ मोवात्‍निङा लो।

मोसाआ लासुलो,

‘अ़ङ्‌का खात्‍ङा,

आपो।’

मेन खो मान्‍खात।

३१ हान ओ ह़वाङ्‌एदाओ खाक्‍कोसाआ अ़चुपापाओ अ़मिन्‍मावा चुवा?”

बुसुवाचिआ अ़लासालोवा,

“कुम्‍पाआ।”

येसुआ मोचि म़लोचि,

“अ़नुछ्‍या,

अ़ङ्‌का खानानिन लोनानिन,

दाम्‍दु कालात्‌चि खोन्‍कि काचान्‍चाचि खानानिन्‌दाङ्‌का बुया निनाम्‍हाङ्‌ओ अ़चुहाङ्‌होन्‌दु म़वाङ।

३२ देकिनालो युहन्‍ना खानानिन्‌एदा साम्‌योक लाम खाङ्‌मेत्‍सि ता,

मेन खानानिन्‌आ खोएदा साकोङ्‌छ़ङ मान्‍मुत़दोम।

मेन दाम्‍दु कालात्‍चिआ खोन्‍कि काचान्‍चाचि खोएदा साकोङ्‌छ़ङ म़मुवा।

खानानिन्‌आ मो त़खाम्‌किछाङ आम्‍नुओ मिन्‍मा मान्‍लात़दोम,

खोन्‍किना खोएदा साकोङ्‌छ़ङ मान्‍मुत़दान।”

अङ्‌गुराखा खोन्‍कि व़क काचात्‌चि

मर्कुस १२:१-१२; लुका २०:९-१९

३३ “नि दोय़ङ्‌ला एनानुम।

अ़क्‍छा व़क कातोक म़ना युङाङा,

खोसाआ अ़क्‌तात अङ्‌गुराखा पाउ।

खोन्‍कि खोसाआ अङ्‌गुराखाओ ऱङ्‌कोप्‍नि उप्‍तु,

खोन्‍कि मोदा अङ्‌गुरा खोक्‍खा अ़क्‌तात होक्‍लुम तु,

खोन्‍कि अ़क्‌तात खा-खाङ्‌का तुङ मु। खोन्‍किना मो अङ्‌गुराखा हामाचामादा काचि कामुचि प़दोचिकि खो प़न्‍था खारा।

३४ अङ्‌गुरा तुमाओ ग़रि खोसाआ अ़हारुक्‌चि अङ्‌गुराओ अ़लोक लासि अ़व़क काचात्‌चिएदा छुत्‍तुचि।

३५ मेन अ़व़क काचात्‌चिआ खोसोओ अ़काफाचि म़लाउचिकि अ़क्‌तात अ़ब़ङ्‌सा,

नितात अ़सेरा,

खोन्‍कि नितात लुङ्‌आ अ़वेरा।

३६ खोन्‍किना खोसाआ बुयाओदाङ्‌का च़लोक अ़हारुक्‌चि खाइसुचि,

खोन्‍कि अ़व़क काचात्‌चिआ मोचिछाङ मोत्‍निङा म़मुचि।

३७ ‘अ़ङ्‌छा ना मोचिआ साया अ़मेत’नि मिनाकि आदेङ्‌ओदु खोक्‍कोसाआ मोचिएदा अ़चुछा अ़छुत्‍ता।

३८ मेन अ़व़क काचात्‌चिआ अ़चुछा अ़खाकि अ़क्‍छा निएदा म़य़ङा,

‘ओ ना व़क्‌ओ पाङ्‌कातोक ओ।

बानानिन,

आन्‍कान मो सेरुम्‍ने, खोन्‍कि आन्‍कान पाङ्‌कातोक लिसिन!’

३९ खोन्‍किना मोचिआ मो अ़लावा खोन्‍कि अङ्‌गुराखादाङ्‌का बुङ्‌खाया अ़सारा खात्‍ताकि अ़सेरा।

४० खोन्‌ओसा,

अङ्‌गुराखाओ अ़हाङ्‌पा देम्‍खा लाता,

खोन्‍कि खोक्‍कोसाआ मो व़क काचात्‌चि दे मुचि?”

४१ मोचिआ खोक्‍को अ़लासालोवा,

“खोसाआ मो अ़अ़त्‍पा म़नाचि चाअ़त्‍लो म़सेरुचि,

खोन्‍कि अङ्‌गुराखा नि व़क काचात्‌चि म़प़चि,

साङ्‌आ अङ्‌गुराओ अ़लोक खो अ़ग़रिदा अ़प़।”

४२ येसुआ मोचि म़सेनुचि,

“साम्‍कालिन्‌दा छाप्‌याङ्‌ओ ओ य़ङ खानानिन्‌आ मान्‍खिप्‍त़युक्‍तुम?

‘खिम कामुचिआ अ़काचि मात्‍द़ङ्‌ओ निकिना ऩङाअ़छिराओ लुङ्‌ताक,

मो खुचुरोङ्‌दाओ मुलो लुङ्‌ताक म़लिसायुङ्‌सा।

ओ हाङ्‌पाआ अ़मुवाओ,

खोन्‍कि ओ आन्‍खाङ्‌मादा म़दोम्‍दाओ मुयाङ!’

४३ खोन्‌ओसा अ़ङ्‌का खानानिन लोनानिन,

निनाम्‍हाङ्‌ओ अ़चुहाङ्‌होन खानानिन्‌एदाङ्‌का ङाप,

खोन्‍कि अ़क्‌तात ओवाको रावा प़,

साङ्‌आ नुलोक अ़सिवा सिसु।

४४ खोन्‍कि साङ मो लुङ्‌ताक्‌दा धा,

मो योकोचेम्‍पा लि,

खोन्‍कि साङ्‍एदा मो लुङ्‌ताक धा, मोसाआ मो खाक्‍बुन मु।”

४५ मोन्‍ग़रि मुलो काब़क्‍पाचि खोन्‍कि फरिसिचिआ खोक्‍कोसोओ अ़चुदोय़ङ्‌ला अ़एना,

मो खोचिओ अ़चुतुक्‌वादा खोक्‍को म़य़ङाओ निकिना अ़सिन्‍तालावा।

४६ मोचिआ खोक्‍को लाप्‍मा अ़लाप्‍ता,

मेन मोचि म़ना मुक्‍लाचिदाङ्‌का म़क़सा,

देकिनालो म़नाचिआ खोक्‍को अ़क्‍छा निनाम्‍हाङ्‌य़ङ खाकालुनि अ़मित्‍ताङा।

सायाकाम्‍मा खाबाचाओ दोय़ङ्‌ला

लुका १४:१५-२४

२२

१ खोन्‍कि येसुआ मोचि दोय़ङ्‌लाचिदा म़लोचि,

२ “निनाम्‍हाङ्‌होन अ़क्‍छा हाङ्‌एनान तोङ्‌माखाङ्‌मा ऱम।

खोसाआ अ़छाओ अ़चुसायाकाम्‍मादा खाबाचा चुम्‍सु।

३ खोन्‍कि सायाकाम्‍मा खाबाचा चुम्‍साचिआकिना बुत्‍तुचिओ म़नाचि तानिन्‌नि लोसि अ़हारुक्‌चि छुत्‍तुचि,

मेन मोचि तामा म़छुन्‍ता।

४ खोन्‍किना खोसाआ नि अ़हारुक्‌चि ओवात्‍नि लोचिकि लासुछुत्‍तुचि,

‘बुत्‍माय़ङ म़नाचि लोवानुम्‍च़म,

अ़ङ्‌का अ़ङ्‌खाबाचा चुम्‍सुङ्‌युङ्‌सुङ।

अ़ङ्‌बोयोङ्‌चि खोन्‍कि पुन्‍दुक्‍दुक्‌वाओ सायाम्‍पोक्‌चि म़सेरायुङ्‌सा,

खोन्‍कि झारा सामाचि म़चुम्‍सायुङ्‌सा।

सायाकाम्‍मा खाबाचादा तानिन!’

५ मेन मोचिआ मान्‌एन्‍सुलावा मुयाङ्‌सा अ़क्‍छा अ़व़क्‌दा नितात अ़खित्‍खा-अ़इन्‍खादात्‍नि खारा।

६ निचिआ खोसोओ अ़हारुक्‌चि म़लाउचिकि मोचि अ़त्‍लो म़मुचि खोन्‍कि मोचि म़सेरुचि।

७ हाङ्‌ओ अ़माइसुङ्‌कारा खोन्‍कि अ़रात्‍खामिचि छुत्‍तुचिकि मो म़ना कासेत्‌चि सेरुचि,

खोन्‍कि मोचिओ अ़चुसहरा ह़त्‍ताखाइसा।

८ खोन्‍किना खोसाआ अ़हारुक्‌चि लोचि,

‘सायाकाम्‍मा खाबाचा चुम्‍सायुङ्‌सा,

मेन बुत्‍माय़ङ्‌ओ म़नाचि तामा मान्‍खान्‍दोचि।

९ खोन्‌ओसा खानानिन मुलो लाम्‌चिदा खारानिन,

खोन्‍कि देम त़धिरुम्‍च़म, मोचि सायाकाम्‍मा खाबाचादा बुत्‍तानुम्‍च़म।’

१० खोन्‍किना मो अ़हारुक्‌चि लाम्‌चिदात्‍नि म़खाराकिना म़धिरुचिओ अ़अ़त्‍पा खोन्‍कि अ़नुवाक झारा म़कोउचि,

खोन्‍कि सायाकाम्‍खा खिम तावाङ्‌चिआ अ़भेप्‍ता।

११ आदेङ हाङ तावाङ्‌चि खाङ्‌सि निम्‍पाङ खिम्‍हुत्‌दा वाङा,

मोन्‍ग़रि खोसाआ सायाकाम्‍खा तित मान्‍हुम्‌याङ्‌ओ अ़क्‍छा म़ना खा।

१२ खोसाआ मो सेनु,

‘यावा,

सायाकाम्‍खा तित मान्‍हुम्‍माङ खाना देत्‍नि ओदा त़वाङा?’

मो म़ना देत्‍छाङ य़ङ्‌मा मान्‍ऱ।

१३ खोन्‍किना हाङ्‌आ अ़हारुक्‌चि लोचि,

‘मोसोओ अ़लाङ अ़छुक्‌दा छुम्‍सानुम खोन्‍कि बुङ्‌खायाओ कुन्‌यामादा वेइसालोइसानुम,

मोदा खो खाप खोन्‍कि अ़क़ङ ऱउ।’”

१४ खोन्‍किना येसुआ म़लोचि,

“बुत्‍माय़ङ्‌ओचि ब़द्‍धे म़याक्‌याङ,

मेन छेन्‍माय़ङ्‌ओचि चुक्‍लो म़याक्‌याङ।”

दाम्‍दु छोन्‍मा चिन्‍माय़ङ

मर्कुस १२:१३-१७; लुका २०:२०-२६

१५ खोन्‍किना फरिसिचि म़खाराकि खोक्‍कोसोओ अ़चुय़ङ्‌दा देत्‍नि धान्‍मा निम्‍पाङ याम़योआ।

१६ फरिसिचिआ अ़चुकाखेङ्‌पाचि हेरोदिa रुहुप्‌दाओ म़नाचिएनान खोक्‍कोएदा म़खाइसुचि।

मोचि म़य़ङा,

“काचिन्‍पो,

आन्‍कान्‍का सिन्‍तुम्‌योम्‍का,

खानानिन अ़नुवाक त़मुन्‌येन,

खोन्‍कि निनाम्‍हाङ्‌ओ अ़चुलाम अ़छ़ङ खात़चिन्‍तिन,

खोन्‍कि खानानिन साङ्‌एदाङ्‌काछाङ त़क़सिमिन,

देकिनालो खानानिन म़नाचि खाङ्‌याङ्‌सा काचि त़मुन्‍मिन।

१७ खोन्‍नालो आन्‍कान्‍का लोनि,

खानानिन देत्‍नि त़मिनिन?

रोमि तोक्‍पोहाङ कैसरएदा दाम्‍दु छोन्‍मा मोसाओ अ़य़ङ्‌हुप्‌आ अ़प़न्‍का हे अ़प़न्‍मिन्‍का?”

१८ मेन मोचिओ अ़चुओ अ़अ़त्‍पा मिन्‍मा अ़सिन्‍ताकि येसुआ म़लोचि,

“कोङ्‌क़त्‌वाचि ओ,

देकि खानानिन्‌आ अ़ङ्‌का चिन्‍माखाङ्‌मा त़लाप्‍ङाङाऩङ?

१९ दाम्‍दु छोन्‍खा फेक्‌वा अ़ङ्‌का खाङ्‌मेत्‍नि!”

खोन्‍किना मोचिआ खोक्‍कोएदा अ़क्‌फेक रुपाओ फेक्‌वा अ़तारा।

२० खोक्‍कोसाआ मोचि म़सेनुचि,

“ओ फेक्‌वादा साङ्‌कोओ अ़लावाछाप याक्‌याङ,

खोन्‍कि साङ्‌कोओ अ़ऩङ सेप्‍तायुङ्‌सा?”

२१ मोचिआ खोक्‍को अ़लासालोवा,

“कैसरओ।”

खोन्‍किना खोक्‍कोसाआ मोचि म़लोचि,

“खोन्‍नालो दि कैसरओ ओ,

मो कैसरङा पुवानुम,

खोन्‍कि दि निनाम्‍हाङ्‌ओ ओ, मो निनाम्‍हाङ पुवानुम।”

२२ ओ अ़एनाकि मोचि दोम्‍तुदोचि,

खोन्‍किना खोक्‍को अ़छिरादाकि म़खारालावा।

लामाखोन्‍मालोन्‍माओ अ़तुक्‌वादा यायोक

मर्कुस १२:१८-२७; लुका २०:२७-४०

२३ मो लेन्‌ङा म़स़दाओचि ऩखोन्‍निन्‍लोन्‍निन्‌नि काय़ङ सदुकिचि येसुएदा म़ता,

खोन्‍कि खोक्‍को अ़सेना,

२४ “काचिन्‍पो,

निनाम्‍हाङ्‌य़ङ खाकालु मोसा य़ङायुङ्‌सा,

खाक्‍कोसोओ अ़बुवा छा मान्‍तोक्‍माङ स़दाकि अ़खिम्‍हाङ्‌मा छिरुदानालो अ़बुवाओ निकिना अ़निछाआ मेन्‍मित्‍मा सायाकाम्‍मादोत, खोन्‍कि अ़बुवाओ निकिना छातोक्‍मा प़मादोत

२५ हान,

अ़क्‍खिम्‌दा सात्‌कापाङ द़क्‍छाचि म़याआङा।

कुम्‍पा सायाकाम्‍सा खोन्‍कि छा मान्‍तोक्‍माङ मो सुवादा।

खोन्‍किना छाचि मान्‍तोक्‌ओसा खोसोओ अ़निछाआ मो मेन्‍मित्‍मा सायाकाम्‍सु।

२६ मोवात्‍निङा मुक्‍सुआ खोन्‍कि सुम्‌कापाङ्‌ओतात्‌आछाङ खोन्‍कि सात्‌कापाङ्‌साआङा मोवात्‍नि साया अ़काम्‍सा।

२७ मोचि झारा म़सुवादाकि आदेङ्‌माङ मो मेत्‍छामाछाङ सुवादा।

२८ खोन्‍नालो हान,

मोचि म़लाखोन्‍लोन्‌हिदा मो मेत्‍छामा खाक्‍कोसोओ अ़खिम्‍हाङ्‌मा लि?

देकिनालो झारा सात्‌कापाङ्‌माङ्‌आङा मो मेत्‍छामा साया अ़काम्‍सा।”

२९ येसुआ मोचि म़लासुलोचि,

“खानानिन त़फेलिन्‌युङ्‌सिन,

देकिनालो खानानिन्‌आ ना साम्‍कालिन ना निनाम्‍हाङ्‌ओ अ़चुसावा त़सिन्‍तुम।

३० देकिनालो म़सुवादाओ म़नाचि म़लाखोन्‍लोन्‌कि ना मोचि सायाम़काम ना सायाङा म़काम्‍सुप़चि।

मेन मोचि निनाम्‍मादुओ निनाम्‍हाङ काफावात्‍नि म़लि।

३१ मेन म़सुवादाओचिओ अ़चुलामाखोन्‍मालोन्‍माओ अ़तुक्‌वादा निनाम्‍हाङ्‌आ खानानिन देत्‍नि ऩलोन्‌युङ्‌सिन,

मो खानानिन्‌आ मान्‍खिप्‍त़युक्‍तुम?

३२ खोक्‍को म़य़ङायुङ्‌सा,

‘अ़ङ्‌का अब्राहाम्‌ओ अ़निनाम्‍हाङ,

इसहाक्‌ओ अ़निनाम्‍हाङ खोन्‍कि याकुब्‌ओ अ़निनाम्‍हाङ ओ।’

खोक्‍को म़सुवादाओचिओ अ़चुनिनाम्‍हाङ माआङ,

मेन अ़ह़ङ्‌चिओ अ़चुनिनाम्‍हाङ ओ।”

३३ ओ अ़एनाकि म़ना मुक्‍लाचि खोक्‍कोसोओ अ़चुचिन्‍माय़ङ्‌दा दोम्‍तुदोचि।

तोक्‍पो लोमाय़ङ

मर्कुस १२:२८-३४; लुका १०:२५-२८

३४ खोक्‍कोसाआ सदुकिचि वाइवेत म़मुचिओ अ़एनाकि फरिसिचि अ़क रुहुप म़कोवान्‍चिन।

३५ मोचिएदाओ अ़क्‍छा य़ङ्‌हुप काचिन्‍पाआ खोक्‍को चिन्‍माखाङ्‌मानि मिनाकिना ताकि खोक्‍को सेनु।

३६ “काचिन्‍पो,

य़ङ्‌हुप्‌दाओ तोक्‍पो लोमाय़ङ खाक्‍को ओ?”

३७ खोक्‍कोसाआ मो अ़लासालोवा,

“‘खाना निनाम्‍हाङ पापा आम्‍निनाम्‍हाङ झारा आम्‍साकोङ्‌वाआ,

खोन्‍कि झारा आम्‍लावाआ खोन्‍कि झारा आम्‍मिन्‍माआ सोमातुक्‍तु।’

३८ तोक्‍पो खोन्‍कि बुयाओ लोमाय़ङ ओङा ओ।

३९ ह्‍वातात्‌ओतात्‌छाङ मोवात्‍निङा अ़च़वाङ मुयाङ,

‘खाना आम्‍तेन्‍पाङ आप्‍पिवाङा सोमातुक्‍तु।’

४० ओ ह्‍वातात लोमाय़ङ्‌दा झारा य़ङ्‌हुप खोन्‍कि निनाम्‍हाङ्‌य़ङ खाकालुचिओ अ़चुचिन्‍माय़ङ तालायुङ्‌सा।”

ख्रिस्‍त साङ्‌कोओ अ़चुछा

मर्कुस १२:३५-३७; लुका २०:४१-४४

४१ फरिसिचि म़कोवान्‌युङ्‌सान्‍चिन्‌हिदा येसुआ मोचि अ़क्‌तात य़ङ म़सेनुचि,

४२ “ख्रिस्‍तओ अ़तुक्‌वादा देत्‍नि खानानिन त़मिनिन्‌येन?

खोक्‍को साङ्‌को अ़छा ओ?”

मोचिआ खोक्‍को अ़लासालोवा,

“दाउद्‌ओ अ़छा ओ।”

४३ खोक्‍कोसाआ मोचि म़लोचि,

“खोन्‍नालो दाउद्‌आ निनाम्‍हाङ लावादाङ्‌का राक तोक्‍तुकि खोक्‍को ‘हाङ्‌पो’नि देत्‍नि बुत्‍मा ऱ?

खोक्‍को म़य़ङ,

४४ ‘निनाम्‍हाङ्‌आ अ़ङ्‌हाङ्‌पा अ़लोवा,

देम्‍खातारि अ़ङ्‌का आम्‍ङेङ्‌चि

आम्‍लाङ्‌थेम्‍भेन्‌यु अ़मुऩङ्‌च़ङ,

खोग़रितारि खाना अ़ङ्‌चुप्‍ताङ छुक्‌लिप्‍पा युङा।’

४५ दाउद्‌आङा खोक्‍को ‘हाङ्‌पो’नि लोनालो देत्‍नि ख्रिस्‍त दाउद्‌ओ अ़छा लिमा ऱ?”

४६ खोन्‍किना साङ्‌आछाङ अ़क सिवाछाङ य़ङ्‌लामा मान्‍ऱचि।

मो लेन्‌दाङ्‌का साङ्‌आछाङ खोक्‍को दित्‍छाङ च़लोक सेन्‍माय़ङ्‌चि लामासेन्‍मा राक मान्‍मुचि।

a 

२२:१६ हेरोदि : हेरोदिचि हेरोद हाङ कात़ङ्‌चि म़याआङा, खोन्‍कि रोमिचि दाम्‍दु छोन्‍मा अ़नुवाक्‌नि म़मिनाङा, देकिनालो दाम्‍दु छोरुम्‍हिदा अ़चित हाङ मुमा म़प़ निकिना खोचि सोम्‍कुवा म़मुवाङा। मेन फरिसिचि सोम्‍कुवा म़मुवाङा, यहुदिचिआ दाम्‍दु छोन्‍माङा अ़नुनिन।

य़ङ्‌हुप काचिन्‍पाचि खोन्‍कि फरिचिओ अ़चुदेङ्‌सालाप्‍पादा चाप्‍चेत्‍माय़ङ

मर्कुस १२:३८-३९; लुका ११:४३, ४६; २०:४५-४६

२३

१ खोन्‍किना येसुआ म़ना मुक्‍लाचि खोन्‍कि अ़चुकाखेङ्‌पाचि म़लोचि,

२ “य़ङ्‌हुप काचिन्‍पाचि खोन्‍कि फरिसिचिआ निनाम्‍हाङ्‌य़ङ खाकालु मोसाओ अ़य़ङ्‌हुप चिन्‍माओ पाङ अ़तोक्‍तायुङ्‌सा।

३ खोन्‌ओसा मोचिआ ऩलोन्‌ओ झारा य़ङ्‌चि काङ्‌सानिन,

खोन्‍कि मोचि मुवानुम्‍च़म।

मेन मोचि म़च़याङ्‌वा मान्‍च़दानिन,

देकिनालो मोचिआ चिन्‍मा ना ऩचिन्‍तिन,

मेन मोवात्‍नि ऩच़निन।

४ मोचिआ लुम्‍क़क्‍क़क्‌वाओ खोन्‍कि खुन्‍मा ऩऱन्‍चिन्‌ओ पाङ्‌चि त़छुम्‍सुम्‍च़म्‌कि म़नाचिओ अ़चुभाक्‍ताङ्‌दा त़पाक्‍तुम्‍प़म्‍च़म।

मेन खानानिन आप्‍पिआ मो थेन्‍मा अ़क्‌तात छुक्‍कुसिप्‌आछाङ त़नोप्‍तिमिन्‍चिन।

५ मेन मोचिओ झारा अ़चुकाचि म़नाचि खाङ्‌मेत्‍मा निम्‍पाङ म़मु।

देकिनालो मोचिओ अ़चुत़ऱबुप खोन्‍कि धिछुक्‌दाओ य़ङ्‌हुप छाप्‍लावा अ़धिवा अ़मु,

खोन्‍कि अ़चुतित्‌चिओ झुम्‌युक्‌वाचि म़किसुचि।

६ मोचि खाबाचा चाखाचिदा सायातोक्‍खादा युङ्‌मा खोन्‍कि यावायोक्‍खिम्‌चिदा मुलो युङ्‌खाचिदा युङ्‌मा ऩङाम़नु।

७ हाताचिदा म़नाचिआ साऩङ्‌वाओ सेवा म़मेत्‍तुचिओ खोन्‍कि ‘काचिन्‍पो’नि म़लोचिओ अ़चुऩङानु।

८ मेन खानानिन साङ्‌आछाङ ‘काचिन्‍पो’नि ऩलोन्‍मिन्‍ने,

देकिनालो आम्‍नुओ काचिन्‍पा अ़क्‍छा ओन्‍ङा म़युङ्‌याङ,

खोन्‍कि खानानिन झारा ब़ब़,

नाना खोन्‍कि निछाचि ओ।

९ खानानिन हेन्‍खामादा साङ्‌छाङ ‘अ़ङ्‌पा’नि मान्‍लोदानुम,

देकिनालो निनाम्‍मादु आम्‍नुओ पापा अ़क्‍छा ओन्‍ङा म़युङ्‌याङ।

१० खानानिन साङ्‌आछाङ ‘हाङ्‌पा’नि ऩलोन्‍मिन्‍ने,

देकिनालो आम्‍नुओ अ़क्‍छा ओन्‍ङा हाङ्‌पा,

ख्रिस्‍त म़युङ्‌याङ।

११ आम्‍नुरादाओ साङ झारादाङ्‌का अ़धुवा ओ,

खो आम्‍नुओ काब़त्‍पा लिमादोत।

१२ साङ आप्‍पि झोन्‍नान्‍चिन,

मो सिम,

खोन्‍कि साङ आप्‍पि सिम्‍नान्‍चिन,

मो झोन।

कोङ्‌क़त्‌वाचिओ अ़चुदेङ्‌सालाप्‍पादा चाप्‍चेत्‍माय़ङ

मर्कुस १२:४०; लुका ११:३९-४२, ४४, ५२; २०:४७

१३ अ़चाअ़त्‍मादा त़छुक्‍तिन खानानिन य़ङ्‌हुप काचिन्‍पाचि खोन्‍कि फरिसिचि ओ!

खानानिन कोङ्‌क़त्‌वाचि ओ!

देकिनालो खानानिन्‌आ म़नाचिओ अ़चुबुदा निनाम्‍हाङ्‌होन्‌ओ अ़लाप्‍तिखोप त़छेक्‍तुम्‌योम।

ना खानानिन त़वाङिन ना वाङ्‌मा कालाम्‌चि वाङ्‌मा त़प़म्‍च़म।

१४ [अ़चाअ़त्‍मादा त़छुक्‍तिन साय्‌योक काचिन खोन्‍कि फरिसिचि ओ!

खानानिन कोङ्‌क़त्‌वाचि ओ!

देकिनालो मेन्‍मित्‍माचिओ अ़चुखिम्‌चि त़ङाप्‍तुम्‍च़म,

खोन्‍किना म़नाचिआ साम्‌योक्‍मिनि ऩमित्‍तिन्‍काने निकिना खानानिन ब़द्‍धे मेत्‍लोदा यात़मारिन।

खोन्‌ओसा निचिदाङ्‌का च़लोक खानानिन दन्‍दा त़तोक्‍तुम।]

१५ अ़चाअ़त्‍मादा त़छुक्‍तिन खानानिन य़ङ्‌हुप काचिन्‍पाचि खोन्‍कि फरिसिचि ओ!

खानानिन कोङ्‌क़त्‌वाचि ओ!

देकिनालो खानानिन अ़क्‍छा आम्‍नुओ साम्‌योक्‌दा तात्‍मा धियाङ्‌वामा खोन्‍कि थाम्‍पुक त़कोत्‍तुम,

खोन्‍कि मो आम्‍नुओ साम्‌योक्‌दा ताकि मो खानानिन्‌एदाङ्‌का ह्‍वास़रो सित्‍म़ङ्‌चि दुखा तोक्‍खादा छुक्‍मा खान्‍तुओ त़मुम।

१६ अ़चाअ़त्‍मादा त़छुक्‍तिन खानानिन दोप्‍म़क बुसुवाचि ओ!

खानानिन ओवात्‍नि त़य़ङिन,

‘साङ्‌आनुछाङ निनाम्‍हाङ ब़क्‍खाखिम्‌ओ अ़ऩङ्‌दा किरे चानालो देत्‍छाङ अ़लिनिन,

मेन निनाम्‍हाङ ब़क्‍खाखिम्‌दाओ हाराक्‌वाओ अ़ऩङ्‌दा किरे चानालो खोसाआ मो मुमाङादोत।’

१७ खानानिन खामान्‍सिन खोन्‍कि दोप्‍म़क्‌चि ओ!

खाक्‍को अ़धिवा ओ?

हाराक्‌वादाङ्‌का मो हाराक्‌वा सेङ्‌खा निनाम्‍हाङ ब़क्‍खाखिम अ़धिवा माआङ?

१८ खानानिन ओवात्‍नि त़य़ङिन,

‘साङ्‌आनुछाङ ब़क्‍खाओ अ़ऩङ्‌दा किरे चाकि खोसाआ अ़मुन्‌नुछाङ देत्‍छाङ अ़लिनिन,

मेन मो ब़क्‍खादा युङ्‌माय़ङ छुक्‍दाम्‌ओ अ़ऩङ्‌दा किरे चानालो खोसाआ मुमाङादोत।’

१९ खानानिन दोप्‍म़क म़नाचि ओ,

खाक्‍को अ़धिवा ओ?

छुक्‍दाम्‌दाङ्‌का छुक्‍दाम सेङ्‌खा बत्‍खा अ़धिवा माआङ?

२० खोन्‌ओसा ब़क्‍खाओ अ़ऩङ्‌दा किरे काचाआ ब़क्‍खाओ खोन्‍कि मोदा म़युङ्‌याङ्‌ओ झारा सामाओ अ़चुऩङ्‌दा किरे चाओ लि!

२१ निनाम्‍हाङ ब़क्‍खाखिम्‌ओ अ़ऩङ्‌दा किरे काचाआ निनाम्‍हाङ ब़क्‍खाखिम्‌ओ खोन्‍कि मो हुत्‌दा कायाक्‌ओसोओ अ़ऩङ्‌दा किरे चाओ लि।

२२ निनाम्‍माओ अ़ऩङ्‌दा किरे काचाआ निनाम्‍हाङ युङ्‌खा खोन्‍कि मोदा कायुङ्‌ओसोओ किरे चाओ लि।

२३ अ़चाअ़त्‍मादा त़छुक्‍तिन खानानिन य़ङ्‌हुप काचिन्‍पाचि खोन्‍कि फरिसिचि ओ!

खानानिन कोङ्‌क़त्‌वाचि ओ!

देकिनालो खानानिन होप्‍छोप,

सोम्‍फा सुङ खोन्‍कि जिरा सुङ्‌ओ दस्‌कालोक्‌दा अ़क लोक त़प़न,

मेन य़ङ्‌हुप्‌ओ अ़धिवा अ़तुक्‌वाचि,

माङ्‌नालो छ़ङ्‌छेन्‍मा,

सोम्‍तुक्‍मा खोन्‍कि सोम्‍कुवा ऩङा त़छिरुम्‌युङ्‌सुम।

खानानिन दस्‌कालोक्‌दा अ़क लोक प़याङ्‌सा,

मो अ़धिवा अ़तुक्‌वाचि ऩङा मान्‍छित्‍माङ मुमा म़दोराङाओ।

२४ दोप्‍म़क बुसुवाचि ओ,

खानानिन्‌आ बुम्‍सुमाचि त़छेन्‍तुम्‍च़म,

मेन उतातात त़ख़ङ्‌सुम्‍खात्‍तुम।

२५ अ़चाअ़त्‍मादा त़छुक्‍तिन खानानिन य़ङ्‌हुप काचिन्‍पाचि खोन्‍कि फरिसिचि ओ!

खानानिन कोङ्‌क़त्‌वाचि ओ!

देकिनालो खानानिन लाङ्‌चोक्‍खुङ खोन्‍कि फाङ्‌लान्‌ओ अ़दुङ्‌लिप्‍पा त़प़न्‍तुम,

मेन आम्‍नुओ कोङ्‌हुत्‌या मो च़क्‍ख़य़ खोन्‍कि आप्‍पि खाङ्‌मान्‍चिन्‌आ भेप्‍तुयुङ्‌सु।

२६ दोप्‍म़क फरिसिचि ओ!

बुया लाङ्‌चोक्‍खुङ खोन्‍कि फाङ्‌लान्‌ओ अ़कोङ्‌लिप्‍पा प़न्‍तानुम,

खोन्‍किना मोसोओ अ़दुङ्‌लिप्‍पाछाङ प़न्‍ने।

२७ अ़चाअ़त्‍मादा त़छुक्‍तिन खानानिन य़ङ्‌हुप काचिन्‍पाचि खोन्‍कि फरिसिचि ओ!

खानानिन कोङ्‌क़त्‌वाचि ओ!

देकिनालो खानानिन ओम्‍प़चिवा बाखाआ लेङ्‌माय़ङ एप्‍माचिवाको त़मुन्‌येन,

मो बुङ्‌खालिप्‍पा खान्‍नुओ दात,

मेन अ़कोङ्‌लिप्‍पा म़सुवादाओ म़नाचिओ अ़चुय़वाचि खोन्‍कि झारा अ़सेङ्‌निनिन्‌ओचिआ भेप्‍तुयुङ्‌सु।

२८ मोवात्‍निङा खानानिन्‌छाङ बुङ्‌खादा म़नाचिओ अ़चुबुदा साम्‌योक्‍मिवात्‍नि खाङ्‌त़मुसिन्‍चिन,

मेन आम्‍नुओ कोङ्‌या कोङ्‌क़त्‌वा खोन्‍कि अ़अ़त्‍पाचिआ भेप्‍तुयुङ्‌सु।

लाहिओ दन्‍दा

लुका ११:४७-५१

२९ अ़चाअ़त्‍मादा त़छुक्‍तिन खानानिन,

य़ङ्‌हुप काचिन्‍पाचि खोन्‍कि फरिसिचि ओ!

खानानिन कोङ्‌क़त्‌वाचि ओ!

देकिनालो खानानिन निनाम्‍हाङ्‌य़ङ खाकालुचिओ खोन्‍कि साम्‌योक्‍मिचिओ अ़चुएप्‍माचि त़मुम्‍च़म खोन्‍कि त़चोङ्‌सुम्‍च़म।

३० खोन्‍किना त़य़ङिन,

‘आन्‍कान्‍का आन्‍काओ सुन्‍तुम्‌चिओ ग़रिदा युङिन्‌येन्‍काओ खाङ्‌देना आन्‍कान्‍का निनाम्‍हाङ्‌य़ङ खाकालुचिओ अ़चुह़ सोन्‍मा काचिदा खोचिएनान मान्‌वाङ्‌दान्‍काओ।’

३१ मोवात्‍नि खानानिन निनाम्‍हाङ्‌य़ङ खाकालुचि कासेत्‍चिओ अ़चुछाचिओ निकिना सालुम्‍स़ङ खानानिन्‌आङा त़प़म।

३२ खोन्‌ओसा,

आम्‍नुओ सुन्‍तुम्‌चिआ अ़पुङ्‌साओ हेवा काचि तासालानुम।

३३ खानानिन प़चि ओ!

अ़छ़क्‌एनान्‌ओ प़ओ अ़छाचि,

खानानिन सित्‍म़ङ दुखातोक्‍खादाओ दन्‍दादाङ्‌का देत्‍नि त़लेरिन?

३४ अ़ङ्‌का खानानिन्‌एदा निनाम्‍हाङ्‌य़ङ खाकालुचि,

खारु कातोक म़नाचि खोन्‍कि य़ङ्‌हुप काचिन्‍पाचि छुत्‍तुङ्‌च़ङ।

मोचिएदाओ देम्‌कापाङ त़सेरुम्‍च़म,

खोन्‍कि क्रुस्‌दा त़ख़न्‍तुम्‍च़म खोन्‍कि देम्‌कापाङ आम्‍नुओ यावायोक्‍खिम्‌चिदा य़हुप त़पाक्‍तुम्‍च़म,

खोन्‍कि सहरा-सहराचिदा त़ऱसुम्‍च़म।

३५ खोन्‌ओसा हेन्‍खामादा सोन्‍माय़ङ झारा साम्‌योक्‍मि म़नाचिओ अ़चुह़,

मान्‍फिकादा हाबिल्‌ओ अ़ह़दाङ्‌का बेरेक्‌याहओ अ़छा जकरियाओa अ़ह़तारि,

मो खानानिन्‌आ निनाम्‍हाङ ब़क्‍खाखिम्‍हुत्‌दाओ सेङ्‌याङ्‌ओसोओ खोन्‍कि ब़क्‍खाओ अ़चुकाप्‌दा त़सेरुम,

मो खानानिन्‌एदाङा छुक।

३६ अ़नुछ्‍या,

अ़ङ्‌का खानानिन लोनानिन,

ओ झारा दन्‍दा ओ दुङ्‌दाओ म़नाचिएदाङा ता।

यरुसलेम्‌ओ निकि येसुओ अ़चुसोम्‍तुक्‍मा

लुका १३:३४-३५

३७ यरुसलेम,

यरुसलेम,

खाना निनाम्‍हाङ्‌य़ङ खाकालुचि त़सेरुचि खोन्‍कि खानाएदा छुत्‍तुङ्‌च़ङ्‌ओचि लुङ्‌ताक्‌आ त़कोउचि!

देत्‍नि वामामाआ वाइछेत्‌चि अ़लाप्‌हुत्‌दा कोउचि,

मोवात्‍निङा देम्‍कादु अ़ङ्‌का आम्‍छाचि कोप्‍माचिनि मिनाङ,

मेन खाना त़छुन्‍ता।

३८ खानुम,

आम्‍नुओ खिम निनाम्‍हाङ्‌आ रोङ्‌रोङ्‌धाप अ़छिरादायुङ्‌सा।

३९ अ़ङ्‌का खानानिन लोनानिन,

‘हाङ्‌पा निनाम्‍हाङ्‌ओ अ़चुऩङ्‌दा काता आसिखा कातोक ओ’नि मान्‌य़ङ्‌त़युक्‍तिन्‌तारि खानानिन्‌आ अ़ङ्‌का त़लाऩङ्‌खाङ्‌ऩङ्‌ऩम़ङ।”

a 

२३:३५ बुयाओ य़ङ्‌छ़ङ्‌दा बुयाओदु साम्‌योक्‍मिओ निम्‍पाङ अ़सेराओ म़ना हाबिल ओ। (पुङ्‌चिपुक ४:८) खोन्‍कि बुयाओ य़ङ्‍छ़ङदा आदेङ्‌ओदु साम्‌योक्‍मिओ निम्‍पाङ अ़सेराओ म़ना जकरिया ओ। (२ बुय़ङ २४:२०-२२)

आदेङ्‌ओ लेन्‌दाओ बुन्‌चि

मर्कुस १३:१-१३; लुका २१:५-१९

२४

१ खोन्‍किना येसु निनाम्‍हाङ ब़क्‍खाखिम्‌दाङ्‌का म़लोन्‍ताकि म़खाराङाहिदा खोक्‍कोसोओ अ़चुकाखेङ्‌पाचि खोक्‍को निनाम्‍हाङ ब़क्‍खाखिम्‌एनान म़याआङाओ अ़धिवो खान्‍नुओ खिम्‌चि खाङ्‌मेत्‍मा निम्‍पाङ खोक्‍कोसोओ अ़चुच़क्‌दा म़ता।

२ मेन खोक्‍कोसाआ मोचि म़सेनुचि,

“खानानिन्‌आ ओचि झारा त़खाम्‌योम्‍च़म,

माआङ कि?

अ़नुछ्‍या,

अ़ङ्‌का खानानिन लोनानिन,

अ़क्‌तात लुङ्‌ताक्‌दुङ्‌दु नितात लुङ्‌ताक अ़याक्‍निन्‍लो ओचि झारा म़भुङ्‌खान!”

३ येसु जैतुन भ़ऱदु म़युङाङाहिदा अ़चुकाखेङ्‌पाचि खोक्‍कोएदा म़ताकि सुकुलादा अ़सेना,

“आन्‍कान्‍का लोनि,

ओ य़ङ्‌चि देम्‍खा म़लि,

खोन्‍कि आम्‍नुओ तामाओ खोन्‍कि ओ जुगाओ अ़लुक्‍माओ दि-दि बुन्‌चि म़लि?”

४ खोन्‍कि येसुआ मोचि म़लासुलोचि,

“चाप्‍चेत्‍तानिन्‍चिन,

साङ्‌आछाङ खानानिन ऩथेम्‍सिमिन्‍ने।

५ देकिनालो ब़द्‍धे म़नाचि अ़ङ्‌ऩङ्‌दा ‘अ़ङ्‌का ख्रिस्‍त ओ!’

नि य़ङ्‌सा म़ता, खोन्‍किना ब़द्‍धे म़नाचि म़थेम्‍सुचि।

६ खानानिन्‌आ च़क्‍चिदात्‍नि म़लियाङ्‌ओ ङेन्‌चि खोन्‍कि अ़थाह्‍तात्‍नि लिमा मुयाङ्‌ओ ङेन्‍चिओ य़ङ्‌खान्‌चि त़एनुम्‍च़म्‌हिदा मान्‍क़दानिन।

खानुम,

ओ झारा य़ङ्‌चि लिमाङादोत,

मेन अ़लुक्‍मा तामा ना हान्‍छाङ युङ्‌याङ।

७ देकिनालो रावाओ अ़देङ्‌सालाप्‍पादा रावा खोन्‍कि हेन्‍कोप्‌ओ अ़देङ्‌सालाप्‍पादा हेन्‍कोप पुक्‍लोन।

खोन्‍कि खादा-खादा स़ङ्‌साक्‌वाचि म़लु खोन्‍कि झारादात्‍नि लुत्‍लिचि म़खात।

८ मेन ओचि ना छातोक्‍मा दुखाओ अ़पुङ्‌मान्‍चिन ओन्‍ङा ओ।

९ खोन्‍किना म़नाचिआ खानानिन चाअ़त्‍लो दुखा प़सि निचिओ अ़चुछुक्‌दा ऩप़न,

खोन्‍कि खानानिन ऩसेरिन,

खोन्‍कि अ़ङ्‌का कात़ङ्‌चिओसा झारा रावाचिआ खानानिन ऩङाऩछिरिन।

१० मोन्‍ग़रि ब़द्‍धेकापाङ अ़चुसाकोङ्‌छ़ङ्‌दाङ्‌का म़ला,

खोन्‍कि अ़क्‍छा निएदा धान्‍का-धान खोन्‍कि ऩङाछित्‍काछित म़मु।

११ ब़द्‍धे सोज्‍जेओ निनाम्‍हाङ्‌य़ङ खाकालुचि म़लोन्‌कि ब़द्‍धे म़नाचि म़थेम्‍सुखात्‍तुचि।

१२ खोन्‍कि अ़त्‍लो च़मा पोन्‌ओसा ब़द्‍धेसोओ अ़चुसोम्‍तुक्‍मा माखात।

१३ मेन साङ आदेङ्‌तारि साकोङ्‌छ़ङ मुयुङ, मो लेन।

१४ खोन्‍कि निनाम्‍हाङ्‌होन्‌ओ ओ नुय़ङ्‌खान झारा हेन्‍खामादा झारा रावाचि सालुम्‍स़ङ्‌ओ निम्‍पाङ खालु,

खोन्‍किना अ़लुक्‍मा ता।”

आन्‍क़माकात्‍तुओ अ़चाअ़त्‍मा ग़रि

मर्कुस १३:१४-२३; लुका २१:२०-२४

१५ येसु म़य़ङा,

“खानानिन्‌आ दानिएल निनाम्‍हाङ्‌य़ङ खाकालुलाम्‍पा चेप्‍माय़ङ कालुक चिप्‍माकात्‍तुओ सेङ्‌याङ्‌ओदा एप्‌याङ्‌ओ त़खाम।”

(काखिप्‌चिआ ओ य़ङ अ़तुप्‍ने)

१६ “खोन्‍किना खा-खाक्‍कोचि यहुदियादा म़युङ्‌याङ, मोचि भ़ऱचिदुत्‍नि म़फुङ्‌ने।

१७ साङ खिम्‌ओ अ़छोङ्‌छान्‌दु याक्‌याङ अ़खिम्‌दाओ अ़खाम्‍माखुयाचि लासि ह्‍युना अ़धानिन्‍ने।

१८ साङ व़क्‌दा युङ्‌याङ अ़बोप्‍खु लासिछाङ अ़लानिन्‍खात्‍निन्‍ने।

१९ मोन्‍ग़रि बुक्‍खुन्‍दि मेत्‍छामाचि,

खोन्‍कि उन्‍दादाओ नुनु नुवासि कादुङ छामाचि देम चाअ़त्‍लो म़लि!

२० चुङ्‌हिप्‌दा माङ्‌लो सावातोम्‍खा-लेन्‌दा फुङ्‌मा अ़दोत्‍निन्‍ने निकिना खानानिन निनाम्‍हाङ्‌एदा यामारानिन।

२१ देकिनालो मोन्‍ग़रि ओवाको तोक्‍पो अ़चाअ़त्‍मा लि,

मो हेन्‍खामाओ अ़पुङ्‌चिपुक्‌दाङ्‌का आइमित्‌तारि मान्‍लियुक खोन्‍कि देम्‍खाछाङ अ़लानिन्‍लिनिन।

२२ मो लेन्‌चि मान्‍दुन्‍म़दोचिओ खाङ्‌दे साङ्‌छाङ ह़ङ्‌मा मान्‍ऱचिओ,

मेन निनाम्‍हाङ्‌आ म़छेन्‍तुचिओ म़नाचिओ निम्‍पाङ मो लेन्‌चि म़दुइसुचि।

२३ खोन्‍किना खा-खाक्‍कोसाआ ‘खानुम!

ख्रिस्‍त ना ओदा म़युङ्‌याङ!’ माङ्‌लो ‘खानुम! मोदा म़युङ्‌याङ!’नि ऩलोन्‌नुछाङ मो साकोङ्‌छ़ङ मान्‍मुदानुम।

२४ देकिनालो सोज्‍जेओ ख्रिस्‍तचि,

खोन्‍कि सोज्‍जेओ निनाम्‍हाङ्‌य़ङ खाकालुचि म़लोन,

खोन्‍कि लिमा ऱनालो छेन्‍माय़ङ्‌चिछाङ थेम्‍माखात्‍माचि निम्‍पाङ अ़धिवो बुन्‌चि खोन्‍कि म़दोम्‍दाओ काचिचिछाङ म़मुचि।

२५ खानुम!

अ़ङ्‌का खानानिन झारा य़ङ बुयाङा लोनाचिन्‍नायुङ्‌नानिन।

२६ मोवात्‍नि मोचिआ खानानिन,

खानुम,

‘खोक्‍को लेक्‍लेक्‍लेक्‌वाओदा म़युङ्‌याङ!’

नि म़य़ङ्‌नालो बुङ्‌खाया मान्‍लोन्‍दानिन।

खोन्‍कि ‘खानुम,

खोक्‍को अ़कोङ्‌हुत्‌याओ खोप्‌दा म़युङ्‌याङ!’नि ऩलोन्‌नुछाङ मो साकोङ्‌छ़ङ मान्‍मुदानुम।

२७ देकिनालो देत्‍नि नाम्‍चिम्‍पेलेक बान्‌हिदा बुसुहोन्‌दाङ्‌का झिलिप्‍नि लिहिदा देङ्‌सुहोन्‌तारि उप्‍तुदिसु,

मोवात्‍निङा म़नाओ अ़छाओ अ़तामा झारासा अ़खाङ।

२८ खादा साक़त्‌वा युङ,

मोदा कापेन्‍माचिछाङ म़कोप्‍नान्‍चिन। मो झारासा अ़खाङ!

म़नाओ अ़छाओ अ़चुतामा

मर्कुस १३:२४-३१; लुका २१:२५-३३

२९ मो चात्‍लो दुखाओ लेन्‌चिओ च़क्‍नि,

नाम कुन्‍चियाधेक्‍धेक लि,

खोन्‍कि लादिप्‍माआ अ़साम अ़प़न,

खोन्‍कि साङ्‌केन्‍माचि नाम्‍छ़ऱदुङ्‌का म़धा,

खोन्‍कि नाम्‍छ़ऱदुओ सावाचि म़ङाङ्‌खात।

३० खोन्‍किना म़नाओ अ़छाओ अ़बुन नाम्‍छ़ऱदु खाङ्‌मुनान्‍चिन।

खोन्‍कि हेन्‍खामादाओ झारा रावाचि म़खाप,

खोन्‍कि मोचिआ म़नाओ अ़छा नाम्‍छ़ऱदुओ य़वारिदा सावा खोन्‍कि तोक्‍पो साम्‌एनान य़याङ्‌ओ झारासाआ अ़खाङ।

३१ खोक्‍कोसाआ निनाम्‍हाङ काफाचि थुथुरिओ अ़धिवो अ़साङ्‌माएनान म़छुत्‍तुचि,

खोन्‍कि मोचिआ हेन्‍खामादाओ अ़क च़क्‌दाङ्‌का नि च़क्‌तारिओचि झारादात्‍निओ निनाम्‍हाङ्‌आ म़छेन्‍तुचिओचि म़कोउचि।

३२ वासिताङ्‌दाङ्‌का दोय़ङ्‌ला चिन्‍तानिन्‍चिन।

ओसोओ अ़खेक्‌चि नोत्‍चिचिवा म़लिकि अ़ऩङ्‌वा अ़बाक्‌वाचि पाक्‍तुचिहिदा उप्‍लाक्‌वा लोन्‍मा मुयाङ निकिना खानानिन्‌आ त़सिन्‍तुम।

३३ मोवात्‍निङा,

खानानिन्‌आछाङ ओ झारा य़ङ्‌चि त़खाम्‍च़म,

खोन्‍किना म़नाओ अ़छा च़क्‌दाङा लाप्‍तिखोप्‌दा म़युङ्‌याङ निकिना त़सिन्‍तुम।

३४ अ़नुछ्‍या,

अ़ङ्‌का खानानिन लोनानिन,

ओ झारा य़ङ्‌चि मान्‍तालामाङ ओ दुङ अ़लुक्‍निन्‍खात्‍निन।

३५ निनाम्‍मा खोन्‍कि हेन्‍खामा लुक्‍खात,

मेन अ़ङ्‌य़ङ देम्‍खाछाङ अ़लुक्‍निन्‍खात्‍निन।

लेन खोन्‍कि ग़रि साङ्‌आछाङ अ़सिन्‍तुन

मर्कुस १३:३२-३७; लुका १७:२६-३०, ३४-३६

३६ मेन मो लेन माङ्‌लो ग़रिओ अ़तुक्‌वादा साङ्‌आछाङ अ़सिन्‍तुन्‌योन,

ना निनाम्‍मादुओ निनाम्‍हाङ काफाचिआ ना निनाम्‍हाङ्‌ओ अ़चुछाआङा,

मेन निनाम्‍हाङ पापाआ ओन्‍ङा अ़सिन्‌याङ।

३७ म़नाओ अ़छाओ अ़तामा नोआओ लेन्‌दा लिसाओवात्‍निङा लि।

३८ देकिनालो वाधुप तामा बुया नोआ वाप्‍तेलाहुत्‌दा वाङ्‌मा लेन्‌तारि म़नाचि म़चाङा,

म़दुङाङा,

साया म़काम्‍साङा, खोन्‍कि निचि साया म़काम्‍सुप़ङुचि।

३९ वाधुप ताकि मोचि झारा वामान्‍लेक्‍खात्‌युक्‍तुचितारि मोचिआ दे लिमा मुवाङाओ मो य़ङ मान्‍सिन्‌अ़दा।

म़नाओ अ़छाओछाङ अ़तामा मोवात्‍निङा लि।

४० मोन्‍ग़रि ह़वाङ व़क्‌दा याक्‌चि,

अ़क्‍छा निनाम्‍मादुत्‍नि अ़खात खोन्‍कि नि अ़छित्‌दा।

४१ ह़वाङ मेत्‍छामाचि चाचेम्‍खादा चा चेम्‍चिङ्‌चिहिदा अ़क्‍छा निनाम्‍मादुत्‍नि अ़खात खोन्‍कि नि अ़छित्‌दा।

४२ खोन्‌ओसा चाप्‍चाप्‍चाप्‌वा युङानिन,

देकिनालो खाउ लेन आम्‍नुओ हाङ्‌पा म़ता,

खानानिन त़सिन्‍तिमिन्‌येन।

४३ खोन्‍कि ओ तुप्‍तानुम,

काख़ खाउग़रि तायाङ निकिना खिम्‌ओ अ़हाङ्‌पाआ सिन्‍तुओ खाङ्‌दे,

खो चाप्‍चाप्‍चाप्‌वा युङाकि खोसाआ काख़ अ़खिम केरुकि वाङ्‌मा मान्‍प़दोओ।

४४ खानानिन्‌छाङ चुम्‍सायुङ्‌सानिन्‍चिन।

देकिनालो खानानिन्‌आ त़मित्‍तिमिन्‌येन्‌ओ ग़रिदा अ़ङ्‌का म़नाओ अ़छा ताङा।

लोमावा काच़ खोन्‍कि लोमावा मान्‍च़कादा हारुक

लुका १२:४१-४८

४५ सोम्‍कुवा मुमाय़ङ खोन्‍कि खारु कातोक खिम काचि काखाङ साङ ओ?

खोसोओ अ़हाङ्‌पाआ नि अ़हारुक्‌चि खोसोओ अ़छुक्‌दा अ़पाक्‌कि मोचिआ चामादोत्‌ओ ग़रिदा मोचिओ अ़चुचामा, दुङ्‌मायु काप़ अ़मु।

४६ मो अ़हाङ्‌पा लाताहिदा मोवात्‍निङा च़याङ्‌ओ धिरुनालो,

मो आसिखा कातोक हारुक ओ।

४७ अ़नुछ्‍या,

अ़ङ्‌का खानानिन लोनानिन,

अ़हाङ्‌पाआ मो झारा अ़चासुम्‍छेन्‍बिचि काखाङ मु।

४८ मेन मो अ़अ़त्‍पा अ़हारुक्‌आ,

‘अ़ङ्‌हाङ्‌पा च़क्‍नि अ़तानिन’नि अ़मिन्‍मादा मिन,

४९ खोन्‍कि खोसोओ अ़यावा हारुक्‌चि धात्‍मा, सेत्‍चावाचिएनान चामा खोन्‍कि दुङ्‌मा पुङ्‌सुनालो,

५० मो हारुक्‌ओ अ़हाङ्‌पा अ़हारुक्‌आ अ़मित्‍तुन्‌योन्‌ओ लेन खोन्‍कि अ़सिन्‍तुन्‌योन्‌ओ ग़रिदा तादि।

५१ खोन्‍कि अ़हाङ्‌पाआ मो चाअ़त्‍लो दन्‍दा प़,

खोन्‍कि मो कोङ्‌क़त्‌वाचिओ अ़चुरादा वेइसुदिसु।

मोदा म़नाचि म़खाप,

खोन्‍कि अ़चुक़ङ अ़ऱक।”

दस्‌कापाङ वारिसाचि

२५

१ “खोन्‍किना निनाम्‍हाङ्‌होन दस्‌कापाङ वारिसाचिएनान तोङ्‌मा ऱम।

मोचिआ अ़चुओ खाउप्‍खाचि म़खात्‍तुचिकि सायाकाकाम्‍पा तुप्‍सि म़लोन्‍ता।

२ मोचिएदाओ पाच्‌कापाङ खामान्‍सिन्‌चि खोन्‍कि पाच्‌कापाङ खारुकातोक्‌चि म़याआङा।

३ देकिनालो खामान्‍सिन्‍चिआ अ़चुओ खाउप्‍खाचि म़खात्‍तुचि,

मेन मोचिआ अ़तेप्‍मा आक्‌वा मान्‍खात्‌चि।

४ मेन खारुकातोक्‌चिआ अ़चुओ खाउप्‍खाएनान अ़क्‍नि दावाछाचिदा आक्‌वा म़खात्‍ता।

५ सायाकाकाम्‍पा तामा छ़साओसाआ मोचि झारा अ़चुदुखुप्‌आ सेरुचिकि मोचि म़इम्‍सादा।

६ मेन अ़दाक्‌वा खाखुत ‘खानुम,

सायाकाकाम्‍पा म़तायाङ!

खोक्‍को तुप्‍सि तानिन!’

निओ य़ङ ता।

७ खोन्‍किना मो झारा वारिसाचि म़थिन्‍तालोन्‍ता,

खोन्‍कि अ़चुओ खाउप्‍खाचि म़तोङ्‌सुचि।

८ खामान्‍सिन्‍चिआ खारुकातोक्‌चि म़लोचि,

‘आम्‍नुओ आक्‌वादाङ्‌का आन्‍कान्‍का अ़क्‍चिलोक प़नि,

देकिनालो आन्‍काओ खाउप्‍खाचि स़मादामा म़मुयाङ।’

९ मेन खारुकातोक्‌चिआ म़लासुलोचि,

‘आन्‍कान्‍का खोन्‍कि खानानिन झारा म़लात्‍लो ब़द्‍धे आक्‌वा मात्‍द़ङ।

मेन काइन्‌एदा खारानिन्‌कि आम्‍नुओ निम्‍पाङ खिरानिन।’

१० मोचि आक्‌वा खित्‍सि म़खाराहिदा सायाकाकाम्‍पा म़तादिसा,

खोन्‍कि म़चुम्‍सान्‍चिन्‌ओचि खोक्‍कोएनान सायाकाम्‍खा खाबाचादा खिम्‍हुत्‌या म़वाङा,

खोन्‍कि लाप्‍तिखोप खोप्‍ता।

११ आदेङ मो नि वारिसाचिछाङ म़तादिसा,

खोन्‍कि य़ङ्‌मा अ़पुक्‍ता,

‘हाङ्‌पो,

हाङ्‌पो,

आन्‍काओ निम्‍पाङ लाप्‍तिखोप होत्‍निप़नि!’

१२ मेन खोक्‍कोसाआ म़लासुलोचि,

‘अ़नुछ्‍या,

अ़ङ्‌का खानानिन लोनानिन,

अ़ङ्‌का खानानिन अ़सिन्‍नानिमिन।’”

१३ खोन्‌ओसा येसुआ म़लोचि,

“चाप्‍चाप्‍चाप्‌वा युङानिन,

देकिनालो मो लेन खोन्‍कि मोग़रि खानानिन त़सिन्‍तिमिन्‌येन।”

सुम्‌कापाङ हारुक्‌चिओ अ़चुदोय़ङ्‌ला

लुका १९:११-२७

१४ येसुआ नि दोय़ङ्‌ला म़लासुलोचि,

“निनाम्‍हाङ्‌होन अ़क्‍छा म़नावाको ओ।

खो प़न्‍था खात्‌हिदा अ़हारुक्‌चि बुत्‍तुचिकि अ़चासुम्‍छेन्‍बि मोचि पाङ्‌खुन पाक्‍तुदाचि।

१५ खोसाआ झारासोओ अ़चुऱमावा अ़क्‍छा पाच्‌काबेखा हाराक्‌वाओ फेक्‌वा,

नि ह्‍वा बेखा खोन्‍कि नि अ़क बेखा प़चिकि खारालावा।

१६ खोन्‍किना पाच्‌काबेखा हाराक्‌वाओ फेक्‌वा कातोक्‌आ च़क्‍नि खाराकि मो खित्‍मा इन्‍मा काचिदा पाउ,

खोन्‍कि पाच्‌काबेखा च़लोक दुउ।

१७ मोवात्‍निङा ह्‍वा बेखा फेक्‌वा कातोक्‌आछाङ ह्‍वा बेखा च़लोक दुउ।

१८ मेन अ़क बेखा फेक्‌वा कातोक खाराकि बाखा तुकि अ़हाङ्‌पाओ अ़छेन्‍बि कुम्‍सुदो।

१९ ब़द्‍धेकालेन्‌कि मो हारुक्‌चिओ अ़चुहाङ्‌पा लासाता खोन्‍कि खोसाआ मोचिएनान अ़खिप दोरु।

२० खोन्‍किना पाच्‌काबेखा हाराक्‌वाओ फेक्‌वा कातोक हारुक्‌आ नि पाच्‌काबेखा फेक्‌वा तारुकि अ़बुदा ताकि लो,

‘हाङ्‌पो,

खानानिन्‌आ अ़ङ्‌का पाच्‌काबेखा त़प़निओ।

खानुम,

अ़ङ्‌का पाच्‌काबेखा च़लोक फेक्‌वा दुउङ्‌युङ्‌सुङ।’

२१ मोसोओ अ़हाङ्‌पाआ मो लासुलो,

‘नुलोक त़चुवा,

अ़नुवाक खोन्‍कि सोम्‍कुवामुमायु हारुक।

खाना उन्‍निदा सोम्‍कुवामुमायु त़लिसा,

हान अ़ङ्‌का खाना ब़द्‍धे य़ङ्‌चिदा पाङ प़ना।

खाना ताकि अ़ङ्‌काएनान अ़क्‍नि खाबाचादा आम्‍ऩङानुसान्‍चिन।’

२२ ह्‍वाफेक कातोक्‌आछाङ ताकिना लो,

‘हाङ्‌पो,

खानानिन्‌आ अ़ङ्‌का ह्‍वाफेक त़प़निओ।

खानुम,

अ़ङ्‌का ह्‍वाफेक च़लोक फेक्‌वा दुउङ्‌युङ्‌सुङ।’

२३ मोसोओ अ़हाङ्‌पाआ मोछाङ लासुलो,

‘नुलोक त़चुवा,

अ़नुवाक खोन्‍कि सोम्‍कुवामुमायु हारुक।

खाना उन्‍निदा सोम्‍कुवामुमायु त़लिसा,

हान अ़ङ्‌का खाना ब़द्‍धे य़ङ्‌चिदा पाङ प़ना।

खाना ताकि अ़ङ्‌काएनान अ़क्‍नि खाबाचादा आम्‍ऩङानुसान्‍चिन।’

२४ अ़क्‌फेक हाराक्‌वाओ फेक्‌वा कातोक्‌आछाङ ताकि लो,

‘हाङ्‌पो,

खानानिन मान्‍लित्‍माय़ङ्‌ओदाङ्‌का काहेक खोन्‍कि मान्‌वेत्‍माय़ङ्‌दाङ्‌का काकोप, खानानिन अ़ऱन्‍मिन्‌ओ म़ना त़याइन्‌येन्‌ओ अ़ङ्‌का सिन्‍निङ्‌नि।

२५ खोन्‌ओसा खानानिन्‌दाङ्‌का अ़ङ्‌क़माकारा,

खोन्‍कि खाराङ्‌कि आम्‍नुओ फेक्‌वा अ़ङ्‌का बाखाहुत्‌यु कुम्‍सुङ।

खानुम,

ओदाओ आम्‍नुओ फेक्‌वा।’

२६ मोसोओ अ़हाङ्‌पाआ अ़हारुक लासुलो,

‘खाना अ़अ़त्‍पा,

कासो हारुक!

मान्‍लित्‌दोङ्‌ओदा हेक्‍ङा,

खोन्‍कि मान्‌वेत्‍माय़ङ्‌दाङ्‌का कोप्‍ङानि खाना त़सिन्‍तुङुओनालो,

२७ खाना देकि अ़ङ्‌फेक्‌वा छेन्‍बि युङ्‌खादा मान्‌युङ्‌त़दो?

खाना मोवात्‍नि त़मुओ खाङ्‌दे अ़ङ्‌का लासाङ्‌ताङ्‌हिदा अ़ङ्‌फेक्‌वा अ़तेप्‍माएनान लासुङ तोक्‍तुङ्‌ओ।’

२८ खोन्‌ओसा खोसाआ नि अ़हारुक्‌चि लोचि,

‘मोएदाङ्‌का हाराक्‌वाओ फेक्‌वा ङाप्‍तानुम,

खोन्‍कि साङ्‌एदा दस्‌काफेक युङ्‌याङ मो पुवानुम।

२९ देकिनालो साङ्‌एदा युङ्‌याङ,

मो च़लोक प़,

खोन्‍कि मोएदा ब़द्‍धे लि।

मेन साङ्‌एदा मात्‍द़ङ,

मोएदा युङ्‌याङ्‌ओछाङ मोएदाङ्‌का अ़ङाप।

३० मो अ़काचि मात्‍द़ङ्‌ओ हारुक बुङ्‌खायाओ कुन्‌यामादा वेइसालोइसानुम,

मोदा खो खाप खोन्‍कि अ़क़ङ ऱउ।’

छ़ङ्‌छेन्‍मा लेन

३१ म़नाओ अ़छा झारा निनाम्‍हाङ काफाचिएनान खोन्‍कि खोक्‍कोसोओ अ़चुसाम्‌एनान म़ताहिदा मोन्‍ग़रि खोक्‍को अ़चुसाम्‍स़रिओ अ़चुहाङ्‌युङ्‌खादा म़युङ।

३२ खोन्‍कि खोक्‍कोसोओ अ़चुबुदा झारा रावाचि म़कोप्‍नान्‍चिन,

खोन्‍कि देत्‍नि काखाङ्‌पाआ भेरा खोन्‍कि मेनेत्‌चि फेउचि,

मोवात्‍निङा खोक्‍कोसाआ म़नाचि अ़क्‍छा निएदाङ्‌का म़फेउचि।

३३ खोन्‍कि खोक्‍कोसाआ भेराचि अ़चुचुप्‍ताङ्‌छुक्‍लिप्‍पा,

मेन मेनेत्‌चि अ़चुबेङ्‌साङ्‌लिप्‍पा म़युङ्‌सुचि।

३४ खोन्‍किना हाङ्‌आ अ़चुचुप्‍ताङ्‌छुक्‍लिप्‍पाओचि म़लोचि,

‘बानानिन,

अ़ङ्‌पापाओ अ़चुआसिखा कातोक्‌चि ओ!

हेन्‍खामा मुन्‍माय़ङ ग़रिदाङ्‌काङा आम्‍नुओ निम्‍पाङ चुम्‍सायुङ्‌साओ हाङ्‌होन्‌दा त़वाङिन।

३५ देकिनालो अ़ङ्‌का सासुवाङ्‌याङ्‌हिदा खानानिन्‌आ अ़ङ्‌का चामायु त़पुवाङ्‌ऩङ।

अ़ङ्‌का वामित्‍मा सुवाङ्‌याङ्‌हिदा खानानिन्‌आ अ़ङ्‌का दुङ्‌मा त़पुवाङ्‌ऩङ।

अ़ङ्‌का तावाङ मुवाङ्‌याङ्‌हिदा खानानिन्‌आ साऩङ्‌वा त़मेत्‍ताङ्‌ऩङ।

३६ अ़ङ्‌का कालाङ्‌द़क मुवाङ्‌याङ्‌हिदा तित हुम्‍त़मेत्‍ताङ्‌ऩङ।

तुआङ्‌याङ्‌हिदा अ़ङ्‌का खाङ्‌सि त़तान।

अ़ङ्‌का छेक्‍खादा याआङ्‌याङ्‌हिदा खानानिन अ़ङ्‌काएदा त़तान।’

३७ खोन्‍किना साम्‌योक्‍मिचिआ खोक्‍को अ़लालो,

‘हाङ्‌पो,

देम्‍खा आन्‍कान्‍का खानानिन सात़स़न्‌येन्‌ओ खाङ्‌नि,

खोन्‍कि चामायु प़नि,

माङ्‌लो वामित्‍मा त़स़न्‌येन्‌ओ खाङ्‌नि,

खोन्‍कि चाक्‌वा दुङ्‌मा प़नि?

३८ देम्‍खा आन्‍कान्‍का खानानिन तावाङ खाङ्‌नि,

खोन्‍कि खानानिन युङ्‌खा प़नि, माङ्‌लो कालाङ्‌द़क खाङ्‌निकि तित हुम्‍मेत्‍नि?

३९ खोन्‍कि देम्‍खा आन्‍कान्‍का खानानिन त़तुइन्‌येन्‌ओ माङ्‌लो छेक्‍खादा खाङ्‌नि,

खोन्‍कि खानानिन तुप्‍सि तान्‍का?’

४० खोन्‍किना हाङ्‌आ मोचि म़लोचि,

‘अ़नुछ्‍या,

अ़ङ्‌का खानानिन लोनानिन,

खानानिन्‌आ ओ अ़ङ्‌निछाचिएदाङ्‌का झारादा अ़चुप्‍पो अ़क्‍छा देत्‍नि त़मुम,

मो खानानिन्‌आ अ़ङ्‌काङा त़मुवाङ्‌ऩङ्‌ओ।’

४१ खोन्‍किना खोक्‍कोसाआ अ़चुओ बेङ्‌साङ्‌लिप्‍पाओ म़नाचि म़लोचि,

‘माङ्‌हिम्‍माय़ङ म़नाचि ओ!

अ़ङ्‌काएदाङ्‌का माङ्‌सानिन।

सैताना खोन्‍कि मोसोओ अ़काफाचिओ निम्‍पाङ चुम्‍सायुङ्‌साओ अ़लुक्‍निन्‌ओ मिदा खारानिन।

४२ देकिनालो अ़ङ्‌का सासुवाङ्‌याङ्‌हिदा खानानिन्‌आ अ़ङ्‌का चामायु मान्‍प़त़दानि।

वामित्‍मा सुवाङ्‌याङ्‌हिदा खानानिन्‌आ अ़ङ्‌का दित्‍छाङ दुङ्‌मा मान्‍प़त़दानि।

४३ अ़ङ्‌का तावाङ मुवाङ्‌याङ्‌हिदा खानानिन्‌आ अ़ङ्‌का साऩङ्‌वा मान्‍मेत्‍त़दाङ्‌ऩङ।

अ़ङ्‌काल़ङ्‌द़क मुवाङ्‌याङ्‌हिदा खानानिन्‌आ तित हुम्‍मान्‍मेत्‍त़दाङ्‌ऩङ,

अ़ङ्‌का तुआङ्‌याङ्‌हिदा खोन्‍कि छेक्‍खादा याआङ्‌याङ,

खानानिन तुप्‍सि मान्‍तात़दान।’

४४ खोन्‍किना मोचिआछाङ अ़लालो,

‘हाङ्‌पो,

देम्‍खा आन्‍कान्‍का खानानिन सात़स़न्‌येन्‌ओ,

माङ्‌लो चाक्‌वा दुङ्‌मा त़स़न्‌येन्‌ओ खाङ्‌नि,

तावाङ माङ्‌लो कालाङ्‌द़क माङ्‌लो त़तुइन्‌येन्‌ओ खाङ्‌नि,

माङ्‌लो छेक्‍खादा खाङ्‌नि,

खोन्‍कि खानानिन मान्‍फादानि?’

४५ खोन्‍किना मोन्‍ग़रि खोक्‍कोसाआ मोचि म़लासुलोचि,

‘अ़नुछ्‍या,

अ़ङ्‌का खानानिन लोनानिन,

ओ झारादाङ्‌का अ़चुप्‍पोचिदाङ्‌का अ़क्‍छा दे मान्‍मुत़दोम, मो खानानिन्‌आ अ़ङ्‌काङा मान्‍मुत़दाङ्‌ऩङ।’

४६ खोन्‍किना मोचि अ़धुन दन्‍दा तोक्‍खादा म़खात,

मेन साम्‌योक्‍मि म़नाचि अ़धुन ह़ङ्‌मायुङ्‌मा ह़ङ्‌म़ङ्‌दा म़वाङ।”

येसु सेत्‍मा थालि

मर्कुस १४:१-२; लुका २२:१-२; युहन्‍ना ११:४५-५३

२६

१ येसुआ ओ झारा य़ङ्‌चि म़य़ङाचिआ खोन्‍कि अ़चुकाखेङ्‌पाचि म़लोचि,

२ “खानानिन त़सिन्‍तुम्‌योम,

हान ह्‍वालेन्‌कि काक्‍माखात्‍मा चानुचा तायाङ,

खोन्‍किना म़नाओ अ़छा क्रुस्‌दा क़ङ्‌मासेत्‍मा निम्‍पाङ म़नाचिओ अ़चुछुक्‌दा म़प़चि।”

३ मोन्‍ग़रि कैयाफा अ़ऩङ मुवाङाओ मुलो काब़क्‍पाओ अ़हाङ्‌मुखादा नि मुलो काब़क्‍पाचि खोन्‍कि म़नाचिओ अ़चुअ़धुवाचि म़कोआन्‍चिन।

४ खोन्‍कि मोचिआ देत्‍नि साङ्‌आछाङ मान्‍सिन्‍माङ येसु लाप्‍मा खोन्‍कि सेत्‍मा निकिना थालि म़बाङ्‌ता।

५ मेन मोचि याम़योआ,

“चानुचाओ ग़रिदा आन्‍कान अ़मुन्‍मिन्‍ने,

मोवात्‍नि लिनालो ना म़नाचिओ अ़चुरादा काचेङ्‌वा लि।”

येसु नाम्‍नुवाओ आक्‌वा पाक्‍माय़ङ

मर्कुस १४:३-९; युहन्‍ना १२:१-८

६ येसु बेथानियादा सिमोन क़माधामा सारिमाआ लाउओसोओ अ़खिम्‌दा म़युङाङा।

७ अ़क्‍छा मेत्‍छामा अ़क्‌तात वाचेत्‍लुङ्‌ओ दावाछादा ब़द्‍धे अ़लुङ छ़साङाओ नाम्‍नुवाङाओ सुङ खुयुकि खोक्‍कोएदा ता,

खोन्‍कि खोक्‍को चा चासि म़युङाङा। मोन्‍ग़रि मोसाआ मो खोक्‍कोसोओ अ़चुताङ्‌दु सुङ थोक्‍तु प़।

८ मो अ़खाकि अ़चुकाखेङ्‌पाचिओ अ़चुमाइसुङ काराकि मोचिआ अ़लोवा,

“दिसोओ निम्‍पाङ ओन्‍को मोहा लुक्‍मा?

९ ओ नाम्‍नुओ सुङ ब़द्‍धे अ़लुङ्‌दा इनाकि मो फेक्‌वा मान्‍तोक्‍कादाचि म़पुवाओदे नुवाओ।”

१० मेन येसुआ मो अ़सिन्‍ताकि मोचि म़लोचि,

“खानानिन ओ मेत्‍छामा देकि दुखा त़प़म्‌योम?

ओसाआ ना अ़ङ्‌को निम्‍पाङ अ़क्‌तात अ़नुवाक काचि मुयुङ्‌सु।

११ देकिनालो मान्‍तोक्‍कादाचि ना खानानिन्‌एनान अ़धुन म़युङ्‌युङ,

मेन अ़ङ्‌का ना खानानिन्‌एनान अ़धुन अ़युङ्‌ऩङ!

१२ ओसाआ ओ नाम्‍नुओ सुङ अ़ङ्‌पोक्‌दा थोक्‍तुकि खुम्‍माओ निम्‍पाङ अ़ङ्‌का अ़चुम्‍ङाङाओ।

१३ अ़नुछ्‍या अ़ङ्‌का खानानिन लोनानिन झारा हेन्‍खामादा खादा-खादा ओ नुय़ङ्‌खान खालु, मोदा-मोदा ओ मेत्‍छामाओ अ़काचि मोसोओ अ़मित्‍मादा मो य़ङ म़नाचिआ खाअ़लु।”

येसु लाप्‍माप़मा यहुदा काङ्‌साओ

मर्कुस १४:१०-११; लुका २२:३-६

१४ खोन्‍किना बारकापाङ्‌दा अ़क्‍छा यहुदा इस्‍करियोत मुलो काब़क्‍पाचिएदा खारा,

१५ खोन्‍कि सेनुचि,

“अ़ङ्‌का येसु खानानिन लाप्‍नाप़नानिन्‌नालो अ़ङ्‌का दि प़मानि त़मिनिन्‌येन?”

खोन्‍कि मोचिआ खो रुपाओ तिस्‌काफेक फेक्‌वा अ़खिप्‍तापुवा।

१६ मोन्‍ग़रिदाङ्‌का यहुदाआ मोचि खोक्‍को लाप्‍माप़मा निम्‍पाङ अ़वाखाम लाम्‍मापुङ्‌सु।

आदेङ्‌ओ खाबाचा

मर्कुस १४:१२-२६; लुका २२:७-२३; युहन्‍ना १३:२१-३०; १ कोरिन्‍थि ११:२३-२५

१७ हान खमिरा मान्‍पाक्‍माय़ङ पेम्‍पाक्‌ओ चानुचाओ बुयाओ लेन,

अ़चुकाखेङ्‌पाचि येसुएदा म़ताकि खोक्‍को अ़सेना,

“आम्‍नुओ निम्‍पाङ काक्‍माखात्‍मा चानुचा चामा खादा आन्‍कान्‍का चुम्‍सुम्‍कानेनि खानानिन त़मिनिन्‌येन?”

१८ येसुआ म़लासुलोचि,

“सहरादा अ़क्‍छा म़नाएदा खारानिन,

खोन्‍कि मो लोवानुम,

‘काचिन्‍पा म़य़ङ्‌याङ,

अ़ङ्‌ग़रि च़क्‌दा तायुङ्‌सा।

अ़ङ्‌का अ़ङ्‌काखेङ्‌पाचिएनान आम्‍खिम्‌दा काक्‍माखात्‍मा चानुचा चाङा’।”

१९ खोन्‍किना येसुआ मोचि म़लोचिओवात्‍नि अ़चुकाखेङ्‌पाचि म़चुवा,

खोन्‍कि मोचिआ काक्‍माखात्‍मा चानुचा अ़चुम्‍साचु।

२० अ़नाम्‍प़क येसु बारकापाङ अ़चुकाखेङ्‌पाचिएनान चासि म़युङा।

२१ खोचि म़चाङाओ ग़रि येसुआ म़लोचि,

“अ़नुछ्‍या अ़ङ्‌का खानानिन लोनानिन,

खानानिन्‌एदाओ अ़क्‍छाआ अ़ङ्‌का अ़धान्‍ङा।”

२२ खोन्‍किना अ़न्‍नुनु मोचिओ अ़चुमिन्‍मा चाअ़त्‍सा,

खोन्‍कि अ़क्‍छा-अ़क्‍छासाआ येसु सेन्‍मा अ़पुक्‍ता,

“हाङ्‌पो,

दि मो अ़ङ्‌का ओ?”

२३ खोन्‍किना येसुआ म़लोचि,

“खोसाआ अ़ङ्‌काएनान खुङ्‌दा पेम्‍पाक लुप्‍तुयुङ्‌सु,

मोसाआङा अ़ङ्‌का अ़धान्‍ङा।

२४ म़नाओ अ़छा ना खोक्‍कोसोओ अ़तुक्‌वादा साम्‍कालिन्‌दा छाप्‍तावात्‍नि खात।

मेन अ़चाअ़त्‍मादा छुक मो म़ना,

साङ्‌आ म़नाओ अ़छा धान्‍तु।

मो म़ना ना मान्‍लिओदे खोसोओ निम्‍पाङ अ़नुवाक लिसाओ।”

२५ खोन्‍किना खोक्‍को काधान यहुदाआछाङ सेनु,

“काचिन्‍पो,

दि मो अ़ङ्‌का ओ?”

खोक्‍कोसाआ मो अ़लोवा,

“खानाङा खोवात्‍नि त़य़ङायुङ्‌सा।”

२६ मोचि चा म़चाङाहिदा येसुआ पेम्‍पाक अ़क़क्‍ताकि आसिखा अ़पुवा,

खोन्‍कि अ़धाङ्‌साकि अ़चुकाखेङ्‌पाचि प़याङ्‌सा म़लोचि,

“ओ लोआनुम्‌कि चानुम,

ओ अ़ङ्‌पोक ओ।”

२७ खोन्‍किना खोक्‍कोसाआ अङ्‌गुरा माङ्‌वा याआङाओ लाङ्‌चोक्‍खुङ अ़क़क्‍ताकि निनाम्‍हाङ आलाङ अ़पुवा,

खोन्‍कि मो अ़चुकाखेङ्‌पाचि म़प़चिकि म़लोचि, “झारा ओदाङ्‌का दुङानुम।

२८ ओ अ़ऩङ्‌वा य़ङ्‌छ़ङ्‌ओ अ़ङ्‌ह़ ओ,

मो ब़द्‍धेसोओ निकिना हेवा लेत्‍माओ निम्‍पाङ सोन।

२९ अ़ङ्‌का खानानिन लोनानिन,

अ़ङ्‌पापाओ अ़चुहाङ्‌होन्‌दु खानानिन्‌एनान अ़ऩङ्‌वा पाराआ मान्‍लादुङ्‌माङ अ़ङ्‌का हान मो लेन्‌तारि अङ्‌गुरा माङ्‌वा अ़लाऩङ्‌दुङ्‌ऩङ।”

३० खोन्‍किना खोचिआ अ़क्‌तात साम्‍ऱङ अ़लुवाकि जैतुन भ़ऱदुत्‍नि म़खारा।

पत्रुस्‌आ ऩङाछिरुओ अ़तुक्‌वादा येसुआ खालुसुओ

मर्कुस १४:२७-३१; लुका २२:३१-३४; युहन्‍ना १३:३६-३८

३१ खोन्‍किना येसुआ अ़चुकाखेङ्‌पाचि म़लोचि,

“खानानिन झारासा आय़खाखुत त़छित्‍ङादाङाऩङ,

देकिनालो ओवात्‍नि छाप्‍तायुङ्‌सा,

‘अ़ङ्‌का अ़ङ्‌भेरा काखाङ धात्‍तुङ,

खोन्‍कि भेराओ अ़लोकाचि फात्‍ताफेला म़लि।’

३२ मेन अ़ङ्‌का लाङाखोन्‍ङालोन्‍ङाकि खानानिन्‌एदाङ्‌का बुया गालिल्‌दा खात्‍ङा।”

३३ पत्रुस्‌आ येसु अ़लासालोवा,

“आम्‍नुओ तुक्‌वाआ झारा देङ म़लानुछाङ अ़ङ्‌का देम्‍खाछाङ अ़लाऩङ।”

३४ येसुआ पत्रुस लासुलो,

“अ़नुछ्‍या,

अ़ङ्‌का खाना लोना,

आय़ अ़खाखुत्‌ङा वापापा ओक्‍मा बुया खाना अ़ङ्‌का सुम्‌कादु ऩङात़छित्‍ङा।”

३५ पत्रुस्‌आ खोक्‍को अ़लोवा,

“अ़ङ्‌का खानानिन्‌एनान स़मादोत्‌नुछाङ अ़ङ्‌का देम्‍खाछाङ खानानिन ऩङाअ़छित्‍नानिमिन।”

खोन्‍कि नि झारा अ़चुकाखेङ्‌पाचिआछाङ मोवात्‍निङा अ़लोवा।

गेतसमनि स़ङ्‌सिबात्‍बुङ्‌खादा येसुओ अ़चुयामात्‍मा

मर्कुस १४:३२-४२; लुका २२:३९-४६

३६ खोन्‍किना येसु गेतसमनिनिओदा अ़चुकाखेङ्‌पाचिएनान म़खारा,

खोन्‍कि मोचि म़लोचि,

“खानानिन ओदाङा युङायाक्‍तानिन,

अ़ङ्‌का अ़क्‍चित ह्‍यात्‍नि खात्‍ङाकि यामात्‍ङा।”

३७ खोन्‍कि खोक्‍कोसाआ पत्रुस खोन्‍कि जब्‍दियाओ ह़वाङ अ़छाचि अ़क्‍नि म़खात्‍तुचि खोन्‍कि खोक्‍को मिन्‍राक खोन्‍कि दुखाआ चाअ़त्‍लो योक्‍तुकिना अ़चुराक सुवा

३८ खोन्‍किना खोक्‍कोसाआ मोचि म़लोचि,

“अ़ङ्‌साकोङ्‌वा अ़न्‍नुनु दुखाआ स़न्‍दान ओन्‍तेका लिसायुङ्‌सा।

खानानिन ओदाङा युङानिन,

खोन्‍कि अ़ङ्‌काएनान चाप्‍चाप्‍चाप्‌वा युङानिन।”

३९ खोन्‍किना खोक्‍को अ़क्‍चित ह्‍यात्‍नि म़खाराकि बाखादा म़बोम्‍सान्‍चिन खोन्‍कि याम़मारा,

“आपो,

लिमा ऱनालो ओ दुखाओ लाङ्‌चोक्‍खुङ्‍ओ दुखा अ़ङ्‌काएदाङ्‌का माङ्‌निप़नि।

खोन्‍नुछाङ अ़ङ्‌मिन्‍मावा माआङ,

मेन आम्‍नुओ मिन्‍मावा लिने।”

४० खोन्‍किना येसु अ़चुकाखेङ्‌पाचिएदा म़लासाताहिदा मोचि म़इम्‍सादायुङ्‌साओ म़धिरुचि,

खोन्‍कि खोक्‍कोसाआ पत्रुस अ़सेना,

“दि खानानिन अ़ङ्‌काएनान अ़क कोम्‌छाङ चाप्‍चाप्‍चाप्‌वा युङ्‌मा मान्‍ऱत़दान?

४१ चाप्‍चाप्‍चाप्‌वा युङानिन्‌कि यामारानिन,

खोन्‌ओसा चिन्‍माखाङ्‌मादा मान्‍छुक्‍दानिन।

आम्‍नुलावा अ़नुछ्‍या छेयाङ,

मेन आम्‍नुओ पोक अ़ऱनिनिन।”

४२ येसु ह्‍वादुओदु म़लासाखाराकि याम़मारा,

“आपो,

अ़ङ्‌का ओ मान्‍दुङ्‌माङ अ़नुनिन्‌नालो आम्‍नुओ मित्‍मा तालाने।”

४३ खोक्‍को म़लासाताहिदा मोचि म़लासाइम्‍सादायुङ्‌साओ म़धिरुचि।

देकिनालो मोचिओ अ़चुदुखुप्‌आ अ़चुम़क सिप्‍ताखाराङा।

४४ खोन्‍किना खोक्‍कोसाआ मोचि म़लासुछिरुदोचि,

खोन्‍कि म़खाराकि मो य़ङ्‌चिङा लाय़ङ्‌सा सुम्‌कादुओदु याम़मारा।

४५ खोन्‍किना खोक्‍को अ़चुकाखेङ्‌पाचिएदा म़ताकि मोचि म़लोचि,

“खानानिन हान्‍छाङ त़इम्‍सिन्‌येन खोन्‍कि सावात़तोम्‍सिन्‌येन?

खानुम!

ग़रि च़क्‌दा तायुङ्‌सा।

अ़ङ्‌का म़नाओ अ़छा धान्‍माकि हेवामिचिओ अ़चुछुक्‌दा पाक्‍माप़मा ग़रि ताचिआयुङ्‌सा!

४६ थिन्‍तानिन!

खारिन्‍ने!

खानुम,

अ़ङ्‌का काधान म़ना च़क्‌दा युङ्‌याङ!”

येसु लाप्‍माय़ङ

मर्कुस १४:४३-५०; लुका २२:४७-५३; युहन्‍ना १८:३-१२

४७ येसु म़चेवाङाहिदाङा बारकापाङ अ़चुकाखेङ्‌पाचिएदाओ अ़क्‍छा यहुदा तादिसा।

खोएनान मुलो काब़क्‍पाचिआ खोन्‍कि म़नाचिओ अ़चुअ़धुवाचिआ म़छुत्‍तुचिओ म़ना मुक्‍लाचि बान्‍छोन्‌चि खोन्‍कि रोलाचि म़खुयुचिकि म़तादिसा।

४८ खोक्‍को काधान्‍पा यहुदाआ मोचि अ़क्‌तात बुन प़युङ्‌सुचि,

“खाक्‍को म़ना अ़ङ्‌का चुप्‍मा मेत्‍तुङ,

मोङा ओ,

मो लावानुम।”

४९ च़क्‍नि यहुदा येसुएदा खाराकि लो,

“काचिन्‍पो,

सेवा!” खोन्‍कि खोसाआ येसु चुप्‍मा मेत्‍तु।

५० येसुआ मो अ़लासालोवा,

“यावा,

खाना दे च़सि त़ता ओ,

मो मुलाउ।”

खोन्‍किना मोचि अ़चुबुदा म़ता खोन्‍कि येसु अ़क़म्‍ताकि अ़लावा।

५१ मेन येसुएनान अ़क्‍नि म़एवाङाओचिएदाओ अ़क्‍छाआ अ़बान्‍छोन लारुकि मुलो काब़क्‍पाओ अ़हारुक थिलुखात्‍तुकि अ़नाबाक पेक्‍तुखाइसुप़।

५२ खोन्‍कि येसुआ मो अ़लोवा,

“आम्‍बान्‍छोन अ़सिप्‌दा पाउ,

झारा बान्‍छोन काक़क्‍क बान्‍छोन्‌आङा म़लुक।

५३ खाना दे त़मिन्‌याङ?

दि अ़ङ्‌का अ़ङ्‌पापाएदा यामात्‍मा अ़ऱऩङ,

खोन्‍कि खोक्‍कोसाआ च़क्‍नि काफाचि खिप्‍मा अ़ऱन्‍मिन्‍चिन्‍लो अ़ङ्‌को निम्‍पाङ ऩछुत्‍ऩङ्‌छोक्‍ऩङ कि?

५४ मेन खोन्‍नालो ओ य़ङ ओवात्‍नि लिमाङादोत निकिना साम्‍कालिन्‌दा छाप्‌याङ्‌ओ य़ङ देत्‍नि ताला?”

५५ मोन्‍ग़रि येसुआ म़ना मुक्‍लाचि म़लोचि,

“काङाप्‍खात्‌ओ अ़देङ्‌सालाप्‍पादा तान्‌वा अ़ङ्‌का लाप्‍सि बान्‍छोन्‌चि खोन्‍कि रोलाचिएनान खानानिन तामादोराङाओ कि?

अ़ङ्‌का अ़लेन्‍खिन्‍तुम निनाम्‍हाङ ब़क्‍खाखिम्‌दा चिन्‌याङ्‌सा युङाङ्‌याङ,

मेन खानानिन्‌आ अ़ङ्‌का मान्‍लाप्‍त़दाङ्‌ऩङ।

५६ मेन निनाम्‍हाङ्‌य़ङ खाकालुचिआ साम्‍कालिन्‍चिदा अ़छाप्‍ताओ य़ङ्‌चि म़तालाने निम्‍पाङ ओ झारा म़लिसाओ।”

खोन्‍किना झारा अ़चुकाखेङ्‌पाचिआ येसु अ़छिरादाकि म़फुङ्‌सा।

धियायोक्‍खाओ अ़बुदा येसु

मर्कुस १४:५३-६५; लुका २२:५४-५५, ६३-७१; युहन्‍ना १८:१३-१४, १९-२४

५७ खोन्‍किना येसु कालाप्‍पाचिआ खोक्‍को मुलो काब़क्‍पा कैयाफाएदा अ़खात्‍ता।

मोदा मोसाओ अ़य़ङ्‌हुप काचिन्‍पाचि खोन्‍कि अ़धुवाचि म़कोवान्‌युङ्‌सान्‍चिन।

५८ मेन पत्रुस अ़थायाङ्‌का मुलो काब़क्‍पाओ अ़बुक्‍लुङ्‌दातारि खोक्‍कोसोओ अ़चुदेङ-देङ त़ङ्‌तुखात्‍तु।

खोन्‍कि आदेङ्‌माङ दे लिओ,

मो खाङ्‌सि बुक्‍लुङ्‌दा वाङाकि रात्‍खामिचिएनान युङा।

५९ हान मुलो काब़क्‍पाचि खोन्‍कि झारा धियायोक्‍खादाओचिआ येसु स़मा दन्‍दा प़मा निम्‍पाङ खोक्‍कोसोओ अ़तुक्‌वादा सोज्‍जेओ सालुम्‍स़ङ लाम्‍मा अ़पुक्‍ता।

६० खोक्‍कोसोओ अ़तुक्‌वादा ब़द्‍धे सोज्‍जेओ सालुम्‍स़ङ काप़चि म़ता,

मेन दियाकोछाङ सेत्‍माओ दन्‍दा प़खा सालुम्‍स़ङ मोचिआ मान्‍धित्‌अ़दा।

आदेङ्‌माङ ह़वाङ म़नाचि बुदा ताचि,

६१ खोन्‍कि मोचि य़ङाचि,

“ओ म़नाआ,

‘अ़ङ्‌का निनाम्‍हाङ्‌ओ अ़चुब़क्‍खाखिम भुङ्‌सुङ्‌कि सुम्‌कालेन्‌दा ओ लामामुमा ऱङ’नि य़ङा।”

६२ खोन्‍किना मुलो काब़क्‍पा पुवालोन्‍ताकि येसु लो,

“देकि खाना देत्‍छाङ त़य़ङ्‌नानान?

ओ म़नाचिआ आम्‍देङ्‌सालाप्‍पादा अ़प़याङ्‌ओ सालुम्‍स़ङ दि ओ?”

६३ मेन येसु वाइवेत म़युङा।

मुलो काब़क्‍पाआ खोक्‍को लो,

“अ़ह़ङ निनाम्‍हाङ्‌ओ अ़चुऩङ्‌दा खाना लोना,

आन्‍कान्‍का लोनि,

दि खाना निनाम्‍हाङ्‌ओ अ़चुछा ख्रिस्‍त ओ?”

६४ येसुआ मो अ़लासालोवा,

“उवा,

खानानिन्‌ङा त़य़ङिन्‌येन।

मेन अ़ङ्‌का खानानिन झारा लोनानिन,

हान्‌दाङ्‌का मोह्‍यात्‍नि खानानिन्‌आ म़नाओ अ़छा सावापोरि निनाम्‍हाङ्‌ओ अ़चुचुप्‍ताङ्‌छुक्‌लिप्‍पा युङ्‌याङ्‌ओ,

खोन्‍कि नाम्‍छ़ऱदुओ य़वारिदा य़याङ्‌ओ त़खाम।”

६५ खोन्‍किना मुलो काब़क्‍पाआ अ़तित रेउकि य़ङा,

“ओसाआ ना निनाम्‍हाङ्‌ओ अ़सायापेप्‍तुङु।

आन्‍कान हान नि च़लोक दि सालुम्‍स़ङ्‌चि म़दोत कि?

ओसाआ निनाम्‍हाङ्‌ओ अ़सायापेप्‍तुओ खानानिन्‌आ त़एनुम्‌युङ्‌सुम!

६६ खानानिन दे त़य़ङिन म़ल़क?”

मोचिआ अ़लासालोवा,

“ओ सेत्‍माङा खान्‍तु।”

६७ खोन्‍किना मोचिआ खोक्‍कोसोओ अ़चुङाइवादा अ़थुक्‍ता,

खोन्‍कि खोक्‍को अ़धात्‍ता,

खोन्‍कि खा-खाक्‍कोचिआ ओवात्‍नि य़ङ्‌सा अ़फेङ्‌सा,

६८ “ख्रिस्‍त ओ,

लु,

निनाम्‍हाङ्‌य़ङ आन्‍कान्‍का खाएत्‍नि!

खाना काधात साङ ओ?”

पत्रुस्‌आ येसु ऩङाछिरुओ

मर्कुस १४:६६-७२; लुका २२:५६-६२; युहन्‍ना १८:१५-१८, २५-२७

६९ पत्रुस बुङ्‌खाया बुक्‍लुङ्‌दा युङाङा।

मुलो काब़क्‍पाओ अ़क्‍छा अ़हारुक्‍मा खोएदा ताकि लो,

“खानाछाङ गालिल्‌दाओ येसुएनान त़युङाङाओ।”

७० मेन पत्रुस्‌आ मोचि झारासोओ अ़चुबुदा ओवात्‍नि य़ङ्‌याङ्‌सा अ़ऩङाछिरु,

“खाना दिसोओ अ़तुक्‌वादा त़चेप्‌याङओ,

अ़ङ्‌का अ़सिन्‍ऩङ।”

७१ मो बुक्‍लुङ्‌दाओ अ़वाङ्‌खा लाम्‌दा खारा।

नि हारुक्‍माआ खा,

खोन्‍कि मोदा कायुङ म़नाचि लोचि,

“ओ म़ना नासरत्‌ओ येसुएनान युङाङाओ।”

७२ पत्रुस्‌आ किरे चोकि लासुऩङाछिरु,

“अ़ङ्‌का मो म़ना अ़सिन्‍ऩङ।”

७३ अ़क्‍दुकि मोदा खाकाखाङ्‌चिआछाङ अ़च़क्‌दा म़ताकि पत्रुस अ़लोवा,

“अ़नुछ्‍या,

खानाछाङ मोचिएदाओ अ़क्‍छा ओ,

देकिनालो आम्‌य़ङ्‌आङा खाना गालिल्‌दाओनि खाङ्‌त़मु।”

७४ खोन्‍किना पत्रुस्‌आ माङ्‌हिम्‍नान्‍चिन्‍सा मोचिएदा किरे चा,

“ओ म़ना अ़ङ्‌का सिन्‍माइ अ़सिन्‍ऩङ।”

खोन्‍किना मोन्‍ग़रिङा वापापा ओक्‍ता।

७५ खोन्‍किना येसुआ अ़लोवाओ मो य़ङ पत्रुस्‌आ मित्‍तुतोक्‍तु,

“वापापा ओक्‍मा बुया खाना अ़ङ्‌का सुम्‌कादुतारि ऩङात़छित्‍ङा।”

खोन्‍किना खो बुङ्‌खाया लोन्‍ताकि घुक्‍स़क्‍नि खावा।

येसु पिलातस्‌एदा खात्‍माय़ङ

मर्कुस १५:१; लुका २३:१-२; युहन्‍ना १८:२८-३२

२७

१ अ़वाय़ङ खादात्‍मा मुवाङाहिदा झारा मुलो काब़क्‍पाचि खोन्‍कि म़नाचिओ अ़चुअ़धुवाचि येसु स़मा दन्‍दा प़मा निम्‍पाङ खोक्‍कोसोओ अ़चुदेङ्‌सालाप्‍पादा याम़योआ।

२ खोन्‍किना मोचिआ येसु अ़छ़साकि रोमि धिखाहुप काखाङ पिलातस्‌एदा अ़खात्‍ता।

यहुदा सुवाओ

छाम्‍माय़ङ १:१८-१९

३ येसु काधान्‍पा यहुदाआ येसु दन्‍दा प़माय़ङ एनुहिदा अ़न्‍नुनु अ़मिन्‍मा चाअ़त्‍सा,

खोन्‌ओसा मुलो काब़क्‍पाचि खोन्‍कि अ़धुवाचि रुपाओ तिस्‌काफेक फेक्‌वा लासुप़चि।

४ खोन्‍कि खोसाआ लोचि,

“अ़ङ्‌का मान्‍फिकादा म़ना धान्‍तुङ्‌कि हेवा मुवाङ्‌युङ्‌साङ।”

मेन मोचिआ अ़लासालोवा,

“आन्‍कान्‍का दित्‍छाङ अ़सिन्‍तिमिन्‍का?

खानाङा सिन्‍ता।”

५ खोन्‍किना यहुदाआ मो रुपाओ फेक्‌वाचि निनाम्‍हाङ ब़क्‍खाखिम्‌दा वेइसुदिसुदोकि मो खारालावा,

खोन्‍कि मो क़ङ्‌सान्‍सेरान्‍चिन।

६ खोन्‍कि मुलो काब़क्‍पाचिआ मो रुपाओ फेक्‌वाचि अ़कुआकि म़य़ङा,

“य़ङ्‌हुप य़ङ्‌याङ,

ओ फेक्‌वा छेन्‍बि युङ्‌खादा युङ्‌मा अ़नुनिन,

देकिनालो ओ ह़ओ अ़लुङ्‌ओ।”

७ मोचि याम़योआकि मो फेक्‌वाआ ब़ काबोप्‌ओ अ़व़क अ़खिरा खोन्‍कि प़न्‍था काकोन्‌चि खुम्‍खा अ़मुवा।

८ खोन्‌ओसा मो व़क आइमित्‌तारिछाङ “ह़ओ व़क”नि लोयाङ।

९ मोवात्‍नि यर्मिया निनाम्‍हाङ्‌य़ङ खाकालुआ चेउओ य़ङ ताला,

“मोचिआ रुपाओ तिस्‌काफेक्‌वा अ़लारा,

खोक्‍कोसोओ अ़चुलुङ,

इस्राएल्‌ओ अ़छाचिआ छोन्‍मा म़काङ्‌सा,

१० खोन्‍कि निनाम्‍हाङ्‌आ अ़ङ्‌का ऩलोवाङ्‌वा ब़ काबोप्‌ओ अ़व़क खित्‍मा,

मोचिआ मो छेन्‍बि अ़याङा।”

पिलातस्‌ओ अ़बुदा येसु

मर्कुस १५:२-१५; लुका २३:३-५, १३-२५; युहन्‍ना १८:३३–१९:१६

११ येसु धिखाहुप काखाङ्‌ओ अ़बुदा म़एवा,

खोन्‍कि मोसाआ येसु सेनु,

“दि खाना यहुदिचिओ अ़चुहाङ ओ?”

येसुआ अ़लोवा,

“खानानिन्‌ङा खोवात्‍नि त़य़ङिन्‌युङ्‌सिन म़ल़क।”

१२ खोन्‍किना मुलो काब़क्‍पाचि खोन्‍कि अ़धुवाचिआ खोक्‍को लाहि अ़पाक्‍ता,

मेन खोक्‍कोसाआ देत्‍छाङ मान्‍लोम़दोचि।

१३ खोन्‍किना पिलातस्‌आ खोक्‍को लो,

“आम्‍देङ्‌सालाप्‍पादा मोचिआ ब़द्‍धे य़ङ्‌दा सालुम्‍स़ङ अ़प़याङ,

दि खाना त़एनुन्‌योन?”

१४ मेन येसुआ अ़क्‌तात लाहि पाक्‍माय़ङ्‌ओसोछाङ य़ङ मान्‍लाअ़दा।

खोन्‌ओसा धिखाहुप काखाङ्‌छाङ अ़न्‍नुनु दोम्‍तुदो।

१५ काक्‍माखात्‍मा चानुचादा म़ना मुक्‍लाचिआ अ़छेन्‍ताओ अ़क्‍छा छेक्‍ताङाओ म़ना धिखाहुप काखाङ्‌आ लेत्‍प़सा मुङुचि।

१६ मोन्‍ग़रि बारब्‍बा अ़ऩङ मुवाङाओ अ़क्‍छा अ़त्‍लो अ़ऩङ ऱङाओ छेक्‍ताङा।

१७ खोन्‍किना म़नाचि म़कोआन्‍चिन्‌हिदा पिलातस्‌आ मोचि सेनुचि,

“आम्‍नुओ निम्‍पाङ अ़ङ्‌का साङ लेत्‍नाप़नानिन्‍नेनि खानानिन त़मिनिन्‌येन?

बारब्‍बा हे ख्रिस्‍तनि लोयाङ्‌ओ येसु?”

१८ देकिनालो यहुदिचिओ अ़चुसाम्‌योक्‍मि अ़चुबुसुवाचिओ अ़चुऩङ्‌च़आ येसु खो अ़पुवालावाओ निकिना खोसाआ नुलोक सिन्‍तुङु।

१९ खोन्‍कि पिलातस छ़ङ्‌छेन्‍खादा युङाङाओ ग़रि खोसोओ अ़खिम्‍हाङ्‌माआ ओवाको य़ङ्‌खान छोक्‍तु,

“मो साम्‌योक्‍मि म़ना देत्‍छाङ मान्‍मुदानुम,

देकिनालो आय़ सेन्‍मुयुदा मोसोओ अ़तुक्‌वाआ अ़ङ्‌का ब़द्‍धे दुखा आङ्‌तुङ्‌युङ्‌सुङ।”

२० मेन मो मुलो काब़क्‍पाचिआ खोन्‍कि अ़धुवाचिआ बारब्‍बा लेत्‍माप़मा खोन्‍कि येसु सेत्‍मा दन्‍दा प़मा दोत्‍मा निम्‍पाङ म़नाचि म़थेन्‍तुचि।

२१ धिखाहुप काखाङ्‌आ लासुसेनुचि,

“ओ ह़वाङ्‌दा खाक्‍कोतात अ़ङ्‌का आम्‍नुओ निम्‍पाङ लेरुङ्‌नेनि खानानिन त़मिनिन्‌येन?”

म़ना मुक्‍लाचिआ “आन्‍कान्‍का बारब्‍बा लेत्‍निप़नि!”नि अ़लोवा।

२२ पिलातस्‌आ मोचि सेनुचि,

“खोन्‍नालो ख्रिस्‍तनि लोयाङ्‌ओ येसु अ़ङ्‌का दे मुङ म़ल़क?”

मोचि म़लासापारा,

“मो क्रुस्‌दा ख़न्‍तासेरानुम!”

२३ मेन पिलातस्‌आ मोचि सेनुचि,

“देकिना?

ओसाआ दि फिसुयुङ्‌सु कि?”

मेन मोचि च़लोक म़पारा,

“मो क्रुस्‌दा ख़न्‍तासेरानुम!”

२४ पिलातस्‌आ देत्‍छाङ च़मा अ़ऱन्‌ओ खा,

मेन च़लोक काचेङ्‌वा लिमा पुङ्‌सुङुओसा,

खोसाआ चाक्‌वाआ म़ना मुक्‍लाचिओ अ़चुबुदा अ़छुक वास़ खोन्‍कि लोचि,

“अ़ङ्‌का ना ओ म़नाओ अ़ह़दाङ्‌का मान्‍फिकादा मुङाङा।

खानानिन्‌ङा सिन्‍तानुम।”

२५ झारा म़नाचिआ अ़लासालोवा,

“ओसोओ अ़ह़ आन्‍कान्‍का खोन्‍कि आन्‍काओ छाचिएदा छुक्‍ने।”

२६ खोन्‍किना खोसाआ मोचि बारब्‍बा लेत्‍तुप़चि,

मेन येसु य़हुप पाक्‍मेत्‍तुचि,

खोन्‍कि क्रुस्‌दा ख़न्‍मासेत्‍मा प़लाउचि।

रात्‍खामिचिआ येसु अ़सुङ्‌ताओ

मर्कुस १५:१६-२०; युहन्‍ना १९:२-३

२७ खोन्‍किना पिलातस्‌ओ अ़रात्‍खामिचिआ येसु धिखाहुप काखाङ्‌ओ अ़हाङ्‌मुखादा अ़खात्‍ता,

खोन्‍कि झारा रात्‍खामि रुहुप्‌चि अ़चुऱङ्‌कोप्‍नि म़कोउचि।

२८ मोचिआ खोक्‍कोसोओ अ़चुतित अ़हुत्‍ताकि खोक्‍को हालापाक्‍पाक्‌ओ बोप्‍खु अ़हुप्‍ता।

२९ खोन्‍कि मोचिआ त़ङ्‌खोक्‌वाओ ताङ्‌बोप्‍खा अ़बाकि खोक्‍कोसोओ अ़चुताङ्‌दु अ़बोप्‍ता,

खोन्‍कि मोचिआ खोक्‍कोसोओ अ़चुचुप्‍ताङ्‌छुक्‌दा द़ङ अ़पुवा,

खोन्‍कि खोक्‍कोसोओ अ़चुबुदा अ़चुतुम्‍प़छ़क अ़तोम्‍ताकि,

“यहुदिचिओ अ़चुहाङ,

सेवा!”

नि लोयाङ्‌सा खोक्‍को अ़सुङ्‌ता।

३० खोन्‍किना मोचिआ खोक्‍को अ़थुक्‍ता,

खोन्‍कि मो द़ङ अ़ङाप्‍ता खोन्‍कि खोक्‍कोसोओ अ़चुताङ्‌दु अ़धात्‍ता।

३१ खोक्‍को अ़सुङ्‌ताचिआकि मोचिआ बोप्‍खु अ़हुत्‍ता,

खोन्‍कि खोक्‍कोसोओ अ़चुतित्‌ङा अ़हुप्‍ता।

खोन्‍किना खोक्‍को क्रुस्‌दा क़ङ्‌मासेत्‍मा निकिना अ़खात्‍ता।

येसु क्रुस्‌दा ख़न्‍माय़ङ

मर्कुस १५:२१-३२; लुका २३:२६-४३; युहन्‍ना १९:१७-२७

३२ मोचि म़खाराङाहिदा मोचिआ सिमोन अ़ऩङ मुवाङाओ कुरेनि सहरादाओ अ़क्‍छा म़ना अ़धिरा,

खोन्‍कि मोचिआ मो राकाङ्‌थेत्‍नि येसुओ अ़चुक्रुस खुन्‌अ़मेत्‍ता।

३३ मोचि गलगथानिओदा म़ताला,

मोसोओ अ़तुप्‍माय़ङ “ताङ्‌खोयोक्‌वा ला” ओ।

३४ खोन्‍किना मोचिआ खोक्‍को ख़क्‍लेप्‍पा होन्‍माय़ङ अङ्‌गुरा माङ्‌वा दुङ्‌मा अ़पुवा,

मेन खोक्‍कोसाआ मो अ़छेम्‍साकिना दुङ्‌मा म़छुन्‍ता।

३५ मोचिआ येसु क्रुस्‌दा अ़क़ङ्‌साचिआकि खोक्‍कोसोओ अ़चुतित्‌चि खोचिओ अ़चुरादा होरा म़पाआ खोन्‍कि अ़हासा।

३६ खोन्‍कि मोदा म़युङाकिना मोचिआ खोक्‍को हुङ्‌मा अ़पुङ्‌सा।

३७ “ओ येसु यहुदिचिओ अ़चुहाङ”निओ खोक्‍कोसोओ अ़चुदेङ्‌सालाप्‍पादा लाहिपाक्‍मा छाप्‍माय़ङ मोचिआ खोक्‍कोसोओ अ़चुताङ छोङ्‌दु अ़खेप्‍ता।

३८ मोचिआ ह़वाङ काख़पाचिछाङ येसुएनान क्रुस्‌दा म़ख़न्‍तुचि।

अ़क्‍छा खोक्‍कोसोओ अ़चुचुप्‍ताङ्‌लिप्‍पा खोन्‍कि अ़क्‍छा अ़चुबेङ्‌साङ्‌लिप्‍पा।

३९ मो लाम काकोन म़नाचिआ अ़चुताङ ङाङ्‌याङ्‌सा येसु ओवात्‍नि लोयाङ्‌सा अ़सुङ्‌ता,

४० “खानाङा निनाम्‍हाङ ब़क्‍खाखिम काभुङ खोन्‍कि मो सुम्‌कालेन्‌दा कालामु!

खाना आप्‍पि लेइसान्‍चिन!

निनाम्‍हाङ्‌ओ अ़चुछा ओनालो क्रुस्‌दाङ्‌का धान्‍तान्‍चिन।”

४१ मोवात्‍निङा मुलो काब़क्‍पाचिआ,

मोसाओ अ़य़ङ्‌हुप काचिन्‍पाचिआ खोन्‍कि अ़धुवाचिआछाङ अ़क्‍नि सुङ्‌याङ्‌सा म़य़ङा,

४२ “ओसाआ निचि ना लेइसुचि,

मेन खोक्‍को आप्‍पि लेन्‍मान्‍चिन अ़ऱनिन!

ओ इस्राएल्‌दाओ हाङ ओ!

ओन्‍ग़रिङा खोक्‍को क्रुस्‌दाङ्‌का धान्‍नान्‍चिन्‍ने खोन्‍कि आन्‍कान खोक्‍कोएदा साकोङ्‌छ़ङ मुम।

४३ खोक्‍को निनाम्‍हाङ्‌एदा सोम्‍कुवा मु।

खोक्‍को,

‘अ़ङ्‌का निनाम्‍हाङ्‌ओ अ़चुछा ओ!’

नि य़ङाङाओ। निनाम्‍हाङ्‌आ ओ लेन्‍मानि म़मिन्‌नालो खोक्‍कोसाआ ओ ओन्‍ग़रिङा लेइसुने।”

४४ खोन्‍किना खोक्‍कोएनान क्रुस्‌दा ख़न्‍ताङाचिओ मो काङाप्‍खात्‌चिआछाङ मोवात्‍निङा खोक्‍को अ़सुङ्‌ताचु।

येसुओ अ़चुस़मा

मर्कुस १५:३३-४१; लुका २३:४४-४९; युहन्‍ना १९:२८-३०

४५ हान बार साङादाङ्‌का सुम्‌काकोम साङातारि झारा हेन्‍कोप्‌दा कुन्‍चियाधेक्‍धेक लिसा।

४६ आप्‍फात सुम्‌काकोम साङाहिदा येसु अ़धिवा य़ङ्‌आ म़पारा,

“इलोइ,

इलोइ,

लामा सबखथनि?”

मोसोओ अ़तुप्‌य़ङ,

“अ़ङ्‌निनाम्‍हाङ,

अ़ङ्‌निनाम्‍हाङ,

खानानिन्‌आ अ़ङ्‌का देकिना त़छित्‍नि?” ओ।

४७ मोदा म़एवाङाओचिएदाओ देम्‍पाङ्‌साआ ओ अ़एनाकि म़य़ङा,

“खोसाआ ना एलिया बुत्‍तुङु।”

४८ मोचिएदाओ च़क्‍नि अ़क्‍छा लोराखाराकि अ़क्‌तात याङ्‌पेन्‌दा सुन्‍ताङाओ अङ्‌गुरा माङ्‌वादा लुम्‍तु खोन्‍कि अ़क्‌तात द़ङ्‌दा छ़सुकि खोक्‍को दुङ्‌मा प़।

४९ मेन निचिआ मो अ़लोवा,

“अ़क्‍दुने,

आन्‍कान खाम्‍ने,

एलिया मात्‌दे ओ लेइसि ता हे?”

५० खोन्‍किना येसु अ़धिवाङ य़ङ्‌आ म़लासापाराकि अ़चुसाक्‍मा खारा।

५१ मोन्‍ग़रिङा निनाम्‍हाङ ब़क्‍खाखिम्‌ओ अ़थेम्‍खातित अ़छोङ्‌दुङ्‌का अ़थेन्‌युतारि ह्‍वाधाङ लिसालो रेआखारा।

हेन्‍खामा धुन्‍तु,

खोन्‍कि लुङ्‌छ़ङ्‌चि म़केरा।

५२ एप्‍माचि म़होङ्‌सा खोन्‍कि म़इम्‍सादाओ निनाम्‍हाङ्‌ओ अ़चुम़नाचिओ ब़द्‍धे अ़चुस़पोक्‌चि म़पुवालोन्‍ता।

५३ खोन्‍कि मोचि अ़चुएप्‍माचिदाङ्‌का म़लोन्‍ता,

खोन्‍कि म़सुवादाओदाङ्‌का येसु म़खोन्‍तालोन्‍ताकिना मोचि सेङाङाओ सहरादा म़वाङा,

खोन्‍कि मोचि ब़द्‍धे म़नाचिएदा खाङ्‌म़मुसान्‍चिन।

५४ कप्‍ताना खोन्‍कि येसु काहुङ रात्‍खामिचिआ लुत्‍लि खोन्‍कि मोदा झारा म़लिसाङाओचि म़खाचि,

खोन्‍किना अ़न्‍नुनु अ़चुक़माकाराकि मोचि ओवात्‍नि म़य़ङा,

“अ़नुछ्‍याङा,

ओ म़ना ना निनाम्‍हाङ्‌ओ अ़चुछा ओ।”

५५ मोदा गालिल्‌दाङ्‌का म़बानाओ ब़द्‍धे मेत्‍छामाचिछाङ म़याआङा,

मोचिआ अ़थायाङ्‌का ओ झारा अ़खाङा।

मोचिआ खोक्‍को ब़त्‌याङ्‌सा गालिल्‌याङ्‌का येसु अ़त़ङ्‌ताओ।

५६ मोचिएदाओ मग्‍दला सहरादाओ मरियम,

याकुब खोन्‍कि योसेफ्‌ओ अ़चुमा मरियम,

खोन्‍किना जब्‍दियाओ अ़दुवाछा छाचिओ अ़चुमा म़याआङा।

येसु एप्‍मादा युङ्‌माय़ङ

मर्कुस १५:४२-४७; लुका २३:५०-५६; युहन्‍ना १९:३८-४२

५७ अ़नाम्‍प़क्‍साऱङ लिसायुङ्‌सा अरिमाथियादाओ योसेफ अ़ऩङ मुवाङाओ अ़क्‍छा कातोक म़ना ता।

खोछाङ येसुओ अ़चुकाखेङ्‌पा याआङा।

५८ खो पिलातस्‌एदा खाराकि येसुओ अ़चुस़पोक दोरु।

खोन्‍किना पिलातस्‌आ मो खो प़मेत्‍तुचि।

५९ योसेफ्‌आ स़पोक खात्‍तु,

खोन्‍कि सेङाङाओ बाङ्‌गाय़ तित्‌दा मो रिप्‍तु,

६० खोन्‍कि खोसाआ लुङ्‌छ़ङ अ़क़प्‍ताकि अ़मुवायुङ्‌साओ खोसोओ आप्‍पिओ अ़ऩङ्‌वा अ़एप्‍मादा मो स़पोक युङ्‌सु,

खोन्‍कि एप्‍माओ अ़दोदा अ़क्‌तात अ़धिवो लुङ्‌ताक ध़सुदिप्‍तु,

खोन्‍कि खो खारा।

६१ एप्‍माओ अ़बुदा मग्‍दला सहरादाओ मरियम खोन्‍कि नि मरियम्‌छाङ युङाङा।

एप्‍मादा काहुङ्‌चि

६२ अ़माङ्‌कोलेन,

सावातोम्‍खा-लेन ओ,

मुलो काब़क्‍पाचि खोन्‍कि फरिसिचि पिलातस्‌एदा म़कोआन्‍चिन।

६३ मोचिआ अ़लोवा,

“हाङ्‌पो,

आन्‍कान्‍का मित्‍तुम्‌योम्‍का,

मो काम़प्‌आ ह़ङाङाहिदा ‘सुम्‌कालेन्‌कि अ़ङ्‌का लाङाखोन्‍ङालोन्‍ङा’नि य़ङाओ।

६४ खोन्‌ओसा सुम्‌कालेन्‌तारि मो एप्‍मा रात्‍मायुङ्‌मानि लोवानुम्‍च़म।

माङ्‌लोना मोसोओ अ़काखेङ्‌पाचि म़ताकि अ़ख़खात खोन्‍कि ‘मो ना सुवादाओदाङ्‌का खोन्‍तालोन्‍ता’नि म़नाचि म़लोचि,

खोन्‍कि मो आदेङ्‌ओ धान्‍माय़ङ बुयाओदाङ्‌का च़लोक खान्‌अ़त्‍लो लि।”

६५ पिलातस्‌आ मोचि लोचि,

“आम्‍नुओ काहुङ रात्‍खामिचि म़युङ्‌याङ।

खारानिन्‌कि खानानिन्‌आ त़ऱम्‌ओन रात्‍तानुम।”

६६ खोन्‍किना मोचि म़खाराकि लुङ्‌दा अ़सेप्‍ता,

खोन्‍कि काहुङ्‌चि म़छाम्‍सुचिकि एप्‍मा अ़रात्‍ता।

येसु म़सुवादाओदाङ्‌का म़खोन्‍तालोन्‍ताओ

मर्कुस १६:१-११; लुका २४:१-१२; युहन्‍ना २०:१-१८

२८

१ सावातोम्‍खा-लेन चिआकिना नाम्‍लेन्‌ओ लेन फ़ऱऱऱवा खादाराङाहिदा मग्‍दला सहरादाओ मरियम खोन्‍कि नि मरियम एप्‍मा खाङ्‌सि खाराचि।

२ मोदा अ़धिवो लुत्‍लि खारा!

देकिनालो निनाम्‍हाङ्‌ओ अ़क्‍छा अ़चुकाफा निनाम्‍मादुङ्‌का धाकि लुङ्‌ताक ह्‍यात्‍नि ध़सुखाइसुकि मो दुङ्‌दा युङा।

३ मोसोओ अ़ङाइवा नाम्‍चिम्‍पिलेक्‌वाको खोन्‍कि अ़तित नाङ्‌छोरोप्‌वा छोक्‍छोक्‍छोक्‌वा मुवाङा।

४ चाअ़त्‍लो अ़चुक़माआ काहुङ्‌चि धुन्‍तुचि,

खोन्‍कि स़न्‍दान्‌वा म़लिसा।

५ मेन निनाम्‍हाङ काफाआ मो मेत्‍छामाचि लोचि,

“खानानिन मान्‍क़दानिन।

अ़ङ्‌का सिन्‍तुङ्‌योङ,

खानानिन क्रुस्‌दा अ़ख़न्‍तासेराओ येसु त़लामुम्‌योम।

६ खोक्‍को ओदा मात्‍द़ङ्‌चि,

देकिनालो खोक्‍को म़य़ङावात्‍नि खोक्‍को म़सुवादाओदाङ्‌का म़खोन्‍तालोन्‍तायुङ्‌सा।

बानानिन,

खोन्‍कि खोक्‍को अ़युङ्‌साओदा खानुम!

७ हान,

च़क्‍नि खारानिन्‌कि खोक्‍कोसोओ अ़चुकाखेङ्‌पाचि खाएत्‍तानुम्‍च़म,

खो म़सुवादाओदाङ्‌का म़खोन्‍तालोन्‍तायुङ्‌सा,

खोन्‍कि खोक्‍को खानानिन्‌एदाङ्‌का आम्‍नुओ बुबु गालिल्‌ह्‍यात्‍नि म़खात्‌याङ।

खानानिन्‌आ खोक्‍को मोदा त़धिरुम।

खानुम,

अ़ङ्‌का खानानिन लोनायुङ्‌नानिन।”

८ खोन्‍किना मो मेत्‍छामाचि अ़चुक़माआ खोन्‍कि अ़न्‍नुनु ऩङानुमाआ च़क्‍नि एप्‍मादाङ्‌का म़खारा,

खोन्‍कि खोक्‍कोसोओ अ़चुकाखेङ्‌पाचि खाएत्‌सि म़लोरा।

९ छोङ्‌तुप्‌नि येसुआ मोचि लाम्‌दा म़तुउचिकि म़लोचि,

“खानानिन सेवाङ्‌नि लिसानिन!”

मोचि अ़चुच़क्‌दा म़ताकि खोक्‍कोसोओ अ़चुलाङ अ़क़क्‍ता खोन्‍कि खोक्‍कोसोओ अ़चुलाङ्‌दा म़बोम्‍सान्‍चिन।

१० खोन्‍किना येसुआ मोचि म़लोचि,

“मान्‍क़दानिन,

खारानिन्‌कि अ़ङ्‌को अ़ङ्‌निछाचि गालिल्‌दा खात्‍मानि लोवानुम्‍च़म,

खोन्‍कि मोदा मोचिआ अ़ङ्‌का ऩखाङ्‌ङा।”

काहुङ्‌चिओ य़ङ्‌खान

११ मेन मो मेत्‍छामाचि लाम्‌दाङा म़खाराङाहिदा खा-खाक्‍को काहुङ्‌चि सहरादा म़खाराकि मुलो काब़क्‍पाचि मोदा झारा म़लिसाओचिओसोओ अ़तुक्‌वादा खाम़एत्‍तुचि।

१२ मुलो काब़क्‍पाचि अ़धुवाचिएनान म़कोआन्‍चिन,

खोन्‍कि मोचि याम़योआकि रात्‍खामिचि ब़द्‍धे याङ म़प़चि,

खोन्‍कि म़लोचि,

१३ “खानानिन य़ङानिन,

‘आन्‍कान्‍का अ़खाखुत इम्‍सिन्‍दान्‍काहिदा खोसोओ अ़चुकाखेङ्‌पाचि म़ताकि अ़चुस़पोक अ़ख़साखात्‍ता।’

१४ धिखाहुप काखाङ्‌ओ अ़नाबाक्‌दा ओ य़ङ तालानालो आन्‍कान्‍का खो अ़सोम्‍सेत्‍तुम्‍काकि खानानिन रात्‍नि।”

१५ खोन्‍किना रात्‍खामिचिआ याङ अ़लोआकि म़चिन्‍तुचिवा म़चुवा,

खोन्‍कि यहुदिचिदा आय़ओ लेन्‌तारि ओ दुम्‌ङा फेसायुङ्‌सा।

येसु अ़चुकाखेङ्‌पाचिएदा खाङ्‌म़मुसान्‍चिन्‌ओ

मर्कुस १६:१४-१८; लुका २४:३६-४९; युहन्‍ना २०:१९-२३; छाम्‍माय़ङ १:६-८

१६ मो एघारकापाङ्‌माङ काखेङ्‌पाचि गालिल्‌ओ मो भ़ऱदु म़खारा,

मोदु खात्‍मा निकिना येसुआ म़लोचिओ।

१७ मोचिआ खोक्‍को अ़खाकि खोक्‍कोएदा म़बोम्‍सान्‍चिन,

मेन देम्‌कापाङ्‌आ मान्‍केङ अ़मुवा।

१८ खोन्‍कि येसु मोचिएदा म़ताकि म़लोचि,

“निनाम्‍मा खोन्‍कि हेन्‍खामादाओ झारा पाङ अ़ङ्‌का ऩपुवाङ्‌युङ्‌साङ।

१९ खोन्‌ओसा खारानिन,

खोन्‍कि झारा रावाचि काखेङ मुवानुम्‍च़म,

निनाम्‍हाङ पापा,

अ़चुछा खोन्‍कि सेङ्‌लावाओ अ़चुऩङ्‌दा मोचि बप्‍तिस्‍मा पुवानुम्‍च़म।

२० अ़ङ्‌का खानानिन लोनानिन्‌ओ झारा य़ङ्‌चि मोचि मुमा चिन्‍तानुम्‍च़म।

खानुम,

अ़ङ्‌का जुगाओ आदेङ्‌तारि अ़धुन खानानिन्‌एनान युङ्‌ङायुङ्‌ङा।”

मर्कुस्‌आ छाप्‍तुओ नुय़ङ्‌खान

छाप्‍लाखाओ अ़सिन्‍खा

मर्कुस्‌आ ओ नुय़ङ्‌खान,

“निनाम्‍हाङ्‌ओ अ़चुछा येसु ख्रिस्‍तओ अ़चुतुक्‌वादाओ नुय़ङ्‌खान”निकिना पुङ्‌सुयुङ्‌सु।

ओदा येसुओ अ़चुकाचि खोन्‍कि अ़चुपाङ्‌ओ अ़चुतुक्‌वादा छाप्‍तुयुङ्‌सु।

खोक्‍को पाङ्‌कातोक म़मुयाङ्‌निओ य़ङ खोक्‍कोसोओ अ़चुकाचिदाङ्‌का दात।

खोक्‍कोसाआ म़चिन्‍तुङुचिहिदा,

चाकावालावाचि म़लोइसुङुचिहिदा,

म़नाचिओ अ़चुहेवाचि म़लेत्‍तुङुचिहिदा,

येसुआ अ़चुह़ङ्‌म़ङ्‌छाङ प़सि काता “अ़ङ्‌का म़नाओ अ़छा”निछाङ म़लोचि।

मर्कुस्‌आ ओदा येसुओ अ़चुयायोक खोन्‍कि अ़चुचिन्‍माय़ङ्‌दाङ्‌का च़लोक खोक्‍कोसाआ अ़मुवाओ काचि छाप्‍तुयुङ्‌सु।

मर्कुस्‌आ बप्‍तिस्‍मा काप़ युहन्‍ना,

येसुओ अ़चुबप्‍तिस्‍मा खोन्‍कि खोक्‍कोसोओ अ़चुचिन्‍माखाङ्‌माओ अ़तुक्‌वादा थुत्‍मेत्‍लो अ़सिन्‍खा खालुसुयुङ्‌सु।

खोन्‍किना येसुआ अ़मुवाओ नुमाकाचि खोन्‍कि म़चिन्‍तुचिओ अ़तुक्‌वादा खोसाआ छाप्‍तुयुङ्‌सु।

ग़रि दुन्‌याङ्‌सा खाराङाहिदा खोक्‍कोसोओ अ़चुकाखेङ्‌पाचिआ खोक्‍को अ़क्‍चित नुलोक तुप्‍मा अ़पुङ्‌सा।

मेन खोक्‍कोसोओ अ़चुङेङ्‌चि च़लोक अ़चुदेङ्‌सालाप्‍पादा म़पुवालोन्‍ता।

ओ छाप्‍लाखाओ अ़देङ्‌या येसु ओ हेन्‍खामादा म़युङाङाहिदा आदेङ्‌ओदु खोक्‍को क्रुस्‌दा म़सुवाओ खोन्‍कि म़लासाखोन्‍तालोन्‍ताओसो अ़तुक्‌वादा छाप्‌याङ।

थुत्‍मेत्‍लो अ़तुक्‌वा ऩङ

नुय़ङ्‌खान्‌ओ अ़पुङ्‌माय़ङ १:१-१३

येसुआ गालिल्‌दा अ़मुवाओ काचि १:१४–९:५०

गालिल्‌दाङ्‌का यरुसलेम्‌तारि १०:१-५२

यरुसलेम्‌दा अ़क़प्‍ताओ आदेङ्‌ओ साता ११:१–१५:४७

येसु म़सुवादाओदाङ्‌का म़लासाखोन्‍तालोन्‍ताओ १६:१-८

म़लासाखोन्‍तालोन्‍ताकि हाङ्‌पा खाङ्‌म़मुसान्‍चिन्‌ओ खोन्‍कि निनाम्‍मादुत्‍नि म़खाराओ १६:९-२०

मर्कुस्‌आ छाप्‍तुओ नुय़ङ्‌खान

बप्‍तिस्‍मा काप़ युहन्‍नाआ खालुसुओ

मत्‍ति ३:१-१२; लुका ३:१-१८; युहन्‍ना १:१९-२८

१

१ निनाम्‍हाङ्‌ओ अ़चुछा येसु aख्रिस्‍तओ अ़चुतुक्‌वादा नुय़ङ्‌खान पुङ्‌माय़ङ।

२ निनाम्‍हाङ्‌य़ङ खाकालु यसैयाओ अ़छाप्‍लाखादा ओवात्‍नि छाप्‌याङ,

“खाखो,

अ़ङ्‌का अ़ङ्‌य़ङ काखुन आम्‍बु-आम्‍बु छुत्‍तुङ,

मोसाआ आम्‍नुओ लाम चुम्‍सु।

३ लेक्‍लेक्‍लेक्‌वाओदा अ़क्‍छा पात्‌याङ,

‘हाङ्‌पाओ अ़चुलाम चुम्‍सानुम,

खोक्‍कोसोओ अ़चुलाम्‌चि त़ऩऩवा मुवानुम्‍च़म!’”

४ खोन्‍किना बप्‍तिस्‍मा काप़ युहन्‍नाआ “आम्‍नुओ हेवाचि छिरानुम्‍च़म्‌कि बप्‍तिस्‍मा लोआनिन। खोन्‍कि निनाम्‍हाङ्‌आ आम्‍नुओ हेवाचि ऩलेत्‍तिन्‍प़न!”नि य़ङ्‌याङ्‌सा लेक्‍लेक्‍लेक्‌वाओदा ता।

५ झारा यहुदिया धिखाहुप्‌दाओचि खोन्‍कि झारा यरुसलेम्‌दाओ म़नाचि बप्‍तिस्‍मा काप़ युहन्‍नाओ अ़य़ङ एन्‍सि म़खाराङा।

खोन्‍कि “आन्‍कान्‍का हेवा मुन्‌युङ्‌सिन्‍का”नि य़ङ्‌सा खोलाम्‍पा यर्दन याङ्‌वामादा मोचि बप्‍तिस्‍मा म़लोआ।

६ युहन्‍ना उताओ अ़मुवाआ बामाय़ङ्‌ओ तित हुम्‍साङा,

खोन्‍कि अ़छुमाय़क्‌दा साहोक्‌वाओ छिप्‍माय़ङ छिआङा,

खोन्‍कि रुइचि खोन्‍कि खोक्‍लि खुदो चाङा।

७ खोन्‍कि खोसाआ खाएत्‍तुचि,

“अ़ङ्‌कादाङ्‌का आदेङ काता अ़ङ्‌कादाङ्‌का च़लोक सावापोरिओ म़मुयाङ,

अ़ङ्‌का ना पोम्‍माकि खोक्‍कोसोओ अ़चुफेङ्‌ताओ अ़छुम्‍खाचि हुत्‍माछाङ अ़ङ्‌का अ़खान्‍ऩङ।

८ अ़ङ्‌का खानानिन चाक्‌वाआ बप्‍तिस्‍मा प़नानिन,

मेन खोक्‍कोसाआ खानानिन सेङ्‌लावाआ बप्‍तिस्‍मा ऩप़न।”

येसुओ अ़चुबप्‍तिस्‍मा

मत्‍ति ३:१३–४:११; लुका ३:२१-२२; ४:१-१३

९ मो लेन्‍चिदा येसु गालिल्‌ओ नासरत्‌दाङ्‌का म़ता,

खोन्‍कि यर्दन याङ्‌वामादा युहन्‍नालाम्‍पा बप्‍तिस्‍मा म़लोआ।

१० खोन्‍कि चाक्‌वादाङ्‌का बुङ्‌खाया म़लोन्‍ताहिदा मोन्‍ग़रिङा येसुआ निनाम्‍मा होराङाओ खोन्‍कि सेङ्‌लावा साप्दुकुत्‌वावात्‍नि खोक्‍कोएदा म़धाङाओ अ़खा।

११ खोन्‍कि निनाम्‍मादुङ्‌का अ़क्‌तात य़ङ ता,

“खाना अ़ङ्‌को अ़ङ्‌छा ओ।

अ़ङ्‌का खाना सोमातुक्‍नाङ्‌ना। खानाएदा अ़ङ्‌को ब़द्‍धे अ़ङ्‌ऩङानुयाङ।”

१२ खोन्‍कि मोन्‍ग़रिङा सेङ्‌लावाआ येसु लेक्‍लेक्‍लेक्‌वाओदा अ़खात्‍ता।

१३ खोन्‍कि खोक्‍को सैतानाओ अ़धान्‍मा लाप्‍मादा छुक्‌याङ्‌सा चालिस्‌का लेन्‌तारि लेक्‍लेक्‍लेक्‌वाओदा म़युङा।

खोक्‍को साक्‍स़ङ्‌चिएनान म़युङा, खोन्‍कि निनाम्‍हाङ काफाचिआ खोक्‍को अ़ब़रा।

येसुआ चारकापाङ ङा कालाप्‌चि म़बुत्‍तुचिओ

मत्‍ति ४:१८-२२; लुका ५:१-११; युहन्‍ना १:३५-४२

१४ आदेङ्‌माङ युहन्‍ना छेक्‍खाखिम्‌दा अ़छेक्‍ताकिना निनाम्‍हाङ्‌ओ अ़चुनुय़ङ्‌खान खालुयाङ्‌सा येसु गालिल्‌ह्‍यात्‍नि म़लासा।

१५ खोन्‍कि खोक्‍कोसाआ म़लोचि,

“ग़रि तालायुङ्‌सा,

खोन्‍कि निनाम्‍हाङ्‌ओ अ़चुहाङ्‌होन च़क्‌दा तायुङ्‌सा,

हेवादाङ्‌का लासानिन्‌कि नुय़ङ्‌खान्‌दा साकोङ्‌छ़ङ मुवानिन!”

१६ येसु गालिल धियाङ्‌वामाओ अ़केम-अ़केम म़खाराङाहिदा सिमोन खोन्‍कि खोसोओ अ़निछा अन्‍द्रियास धियाङ्‌वामादा बोप्‍छ़क वेत्‍ताङाचिओ खोक्‍कोसाआ म़खाचि,

देकिनालो खोचि ङा कालाप्‌चि ओ।

१७ खोन्‍कि येसुआ मोचि म़लोचि,

“अ़ङ्‌का त़ङ्‌ताङ्‌च़ङ,

खोन्‍कि अ़ङ्‌का खानाचि म़नाचि कालाप बोप्‍छ़क कावेत मुनाचि।”

१८ मोचिआ मोन्‍ग़रिङा अ़चुबोप्‍छ़क्‌चि अ़छिरादाचुचि खोन्‍कि येसु अ़त़ङ्‌ताचु।

१९ खोन्‍कि अ़क्‍चित ह्‍यात्‍नि येसु म़खाराहिदा जब्‍दियाओ अ़छा याकुब खोन्‍कि अ़निछा युहन्‍नाआ अ़चुनावादा अ़चुबोप्‍छ़क्‌चि अ़थुआङाचुओ म़खाचि।

२० खोक्‍कोसाआ च़क्‍नि खोचि म़बुत्‍तुचि,

खोन्‍कि खोचिआ अ़चुपा जब्‍दिया काफाचिएनान नावादा अ़छिरादाचु खोन्‍कि येसु अ़त़ङ्‌ताचु।

अ़अ़त्‍पा लावा याआङाओ अ़क्‍छा म़ना

लुका ४:३१-३७

२१ खोन्‍कि येसु अ़चुकाखेङ्‌पाचिएनान कफर्नहुम म़खारा,

खोन्‍कि सावातोम्‍खा-लेन यावायोक्‍खिम्‌दा म़वाङाकिना म़चिन्‍तुचि।

२२ खोन्‍कि खोक्‍कोसोओ अ़चुचिन्‍माय़ङ अ़एनाकि म़नाचि दोम्‍तुदोचि।

देकिनालो खोक्‍कोसाआ मोचि य़ङ्‌हुप काचिन्‍पाचिआ म़चिन्‍तुचिवा माआङ,

मेन पाङ्‌एनान म़चिन्‍तुङुचि।

२३ मोन्‍ग़रिङा मोचिओ अ़चुयावायोक्‍खिम्‌दा अ़क्‍छा पोप्‍ताओ लावाआ लाउओ म़ना पारालोन्‍ता,

२४ “नासरत्‌ओ येसु,

खानानिन्‌आ आन्‍कान्‍का दे मुमा त़लाप्‍निङ्‌निओ?

दि खानानिन आन्‍कान्‍का लुक्‍सि त़तान्‌ओ?

खानानिन साङ ओ,

अ़ङ्‌का सिन्‍नाङ्‌नानिन,

खानानिन निनाम्‍हाङ्‌आ ऩछुत्‍तिन्‌ओ अ़चुसेङ्‌ताङ्‌पा ओ।”

२५ मेन येसुआ मो चाकावालावा रेन्‌याङ्‌सा अ़लोवा,

“वाइवेत युङा,

खोन्‍कि ओ म़नादाङ्‌का लोन्‍ताखारा!”

२६ खोन्‍कि पोप्‍ताओ लावाआ मो म़ना चात्‍लो रुङ्‌सुकि अ़धिवाङ य़ङ्‌आ पात्‌याङ्‌सा मो म़नादाङ्‌का लोन्‍ताखारा।

२७ खोन्‍कि झारा म़नाचि दोम्‍तुदोचि,

खोन्‍किना मोचि अ़क्‍छा निएदा सेन्‍कासेन मुमा अ़पुक्‍ता,

“ओ दि ओ?

ओ ना अ़ऩङ्‌वा चिन्‍माय़ङ ए!

ओसाआ ना पाङ्‌एनान अ़अ़त्‍पा पोप्‍ताओ लावाचिछाङ लोन्‍तानिन्‌नि लोचिहिदा मोचि म़काङ्‌याङ!”

२८ खोन्‍कि च़क्‍निङा येसुआ अ़मुवाओ अ़तुक्‌वादाओ य़ङ्‌खान्‌चि गालिल धिखाहुप्‌ओ झारादात्‍नि फेसा।

येसुआ ब़द्‍धे कातुक्‌चि म़नुसुचिओ

मत्‍ति ८:१४-१७; लुका ४:३८-४१

२९ खोन्‍कि येसु मोन्‍ग़रिङा यावायोक्‍खिम अ़छिरादाकि याकुब खोन्‍कि युहन्‍नाएनान सिमोन खोन्‍कि अन्‍द्रियास्‌ओ अ़चुखिम्‌दा म़खारा।

३० सिमोन्‌ओ अ़छादिमा चाअ़त्‍लो माङ्‌धिन्‌आ अ़इम्‍खादाङा धुवाङा,

खोन्‍कि मोदाओ म़नाचिआ मोन्‍ग़रि येसु मोसोओ अ़तुक्‌वादा खाअ़एत्‍ता।

३१ खोन्‍किना येसु मोसोओ अ़च़क्‌दा म़खाराकिना अ़छुक अ़लावाकि अ़पुआलोइसा।

खोन्‍किना अ़माङ्‌धिन्‌आ मो लेरु,

खोन्‍कि मोसाआ खोचि ब़रुचि।

३२ मो अ़नाम्‍प़क,

नाम लुन्‍ताखाराकिना म़नाचिआ झारा कातुक्‌चि खोन्‍कि चाकावालावाआ लाउचिओचि येसुएदा म़तारुचि।

३३ खोन्‍कि झारा सहरादाओ म़नाचि खिम्‌ओ अ़बुक्‍लुङ्‌दा म़कोवान्‍चिन।

३४ खोन्‍किना येसुआ ब़द्‍धेकाखालाओ सारिमाचिआ म़लाउचिओचि झारा कातुक्‌चि म़नुसुचि,

खोन्‍कि ब़द्‍धे चाकावालावाचि म़लोइसुखाइसुचि।

मेन येसु साङ ओ निकिना मो चाकावालावाचिआ अ़सिन्‍ताङाओसा खोक्‍कोसाआ मोचि चेप्‍मा मान्‍प़म़दोचि।

येसुआ गालिल्‌दा चिन्‍मा म़पुङ्‌सुचिओ

लुका ४:४२-४४

३५ अ़वाय़ङ खामान्‍दात्‌युक्‍ताहिदाङा येसु म़पुवालोन्‍ताकि सुकुलादा म़खारा,

खोन्‍कि मोदा खोक्‍को याम़मारा।

३६ सिमोन खोन्‍कि खोसोओ अ़यावाचि खोक्‍को लाम्‍सि म़खारा।

३७ खोन्‍कि खोचिआ खोक्‍को अ़धिराकि मोचिआ अ़लोवा,

“झारासा खानानिन ऩलामिन्‌येन!”

३८ खोन्‍कि येसुआ मोचि म़लोचि,

“आन्‍कान च़क्‌दाओ नि तेन्‌चिदात्‍नि खारिन्‍ने,

खोन्‍किना मोदाछाङ अ़ङ्‌का निनाम्‍हाङ्‌य़ङ खालुसुङ्‌ने,

देकिनालो ओ काचिओ निकिङा अ़ङ्‌का ताङ्‌ओ।”

३९ खोन्‍किना येसु झारा गालिल्‌दा मोचिओ अ़चुयावायोक्‍खिम्‌चिदा खालुयाङ्‌सा खोन्‍कि चाकावालावाचि लोन्‌याङ्‌सा म़कोला।

येसुआ अ़क्‍छा क़माधामा सारिमाआ लाउओ म़ना अ़नुसाओ

मत्‍ति ८:१-४; लुका ५:१२-१६

४० अ़क्‍छा क़माधामा सारिमाआ लाउओ म़ना येसुएदा ताकि खोक्‍कोसोओ अ़चुबुदा अ़तुम्‍प़छ़क तोम्‍तु खोन्‍कि लो,

“हाङ्‌पो, खानानिन त़मिनिन्‌नालो अ़ङ्‌का सेङ्‌मा त़ऱङाऩङ।”

४१ येसु अ़चुसोम्‍तुक्‍माआ भेप्‍तु,

खोन्‍कि अ़चुछुक अ़फेसाकि खो अ़नोप्‍ता,

खोन्‍कि अ़लोवा,

“अ़ङ्‌का मिन्‍ङाङा,

खाना नुवालावा!”

४२ मोन्‍ग़रिङा खोसोओ अ़क़माधामा सारिमाआ लेरु,

खोन्‍कि खो नुवाखारा।

४३ खोन्‍कि येसुआ मो अ़न्‍नुनु चाप्‌अ़चेत्‍ताकि खो च़क्‍नि अ़छुत्‍ताखाइसा,

४४ “एनु खो,

साङ्‌छाङ खामान्‌एत्‍दोचि!

मेन खारा,

खोन्‍कि आप्‍पि काब़क्‍पाएदा खाङ्‌मुसान्‍चिन,

खोन्‍कि निनाम्‍हाङ्‌य़ङ खाकालु मोसाआ लोमाय़ङ्‌ओ हेन्‍खोक्‌वा प़,

खोन्‍कि म़नाचिओ निम्‍पाङ सालुम्‍स़ङ लिने।”

४५ मेन खो खाराकि मो य़ङ्‌ओ अ़तुक्‌वादा झारा म़नाचि खाएत्‍मा पुक्‍तुचि,

खोन्‍कि य़ङ्‌खान फेमा पुङ्‌सु।

खोन्‌ओसा येसु मो सहरादा नुलोक वाङ्‌मा मान्‍ऱ,

मेन अ़कुय़ङ्‌चिदात्‍नि म़युङा,

खोन्‍नुछाङ म़नाचि झारादात्‍निङ्‌का खोक्‍कोएदा म़ता।

a 

१:१ ख्रिस्‍त : ग्रिक य़ङ्‌दा ‘आक्‌वाआ थोक्‍माय़ङ म़ना’, माङ्‌नालो ‘छेन्‍माय़ङ म़ना’। हिब्रु य़ङ्‌दा ‘मसिह’निछाङ लो। अ़देङ्‌या य़ङ्‌सिवा अ़तुक्‌वाऩङ्‌दा ‘ख्रिस्‍त’ लामानुम।

येसुआ अ़क्‍छा ख़न्‍माखात्‍मा सारिमाआ लाउओ म़ना अ़नुसाओ

मत्‍ति ९:१-८; लुका ५:१७-२६

२

१ अ़क्‍चित लेन्‌कि येसु कफर्नहुम म़लासाकिना खोक्‍को खिम्‍दाङा म़युङ्‌याङ्‌निओ य़ङ म़नाचिआ अ़एना।

२ खोन्‍कि ब़द्‍धे म़नाचि म़कोवान्‍चिन,

खोन्‌ओसा मोचि मो खोप्‌दा म़छ़त्‍ता,

लाप्‍तिखोप्‌ओ बुङ्‌खालिप्‍पादाछाङ युङ्‌खा मात्‍द़ङ्‌याङ,

खोन्‍कि खोक्‍कोसाआ मोचि निनाम्‍हाङ्‌य़ङ खाम़एत्‍तुचि।

३ खोन्‍कि चारकापाङ म़नाचिआ ख़न्‍माखात्‍मा सारिमाआ लाउओ अ़क्‍छा म़ना अ़इम्‍खाएनान अ़खुयातारा।

४ म़ना मुक्‍लाचिओसाआ येसुएदा खोचिआ मो म़ना तात्‍मालामा मान्‍ऱअ़दा।

खोन्‌ओसा येसु म़युङाङाओ अ़छोङ्‌दुओ खिम्‍बोप्‍खा मोचिआ अ़होङ्‌साकि ख़न्‍माखात्‍मा सारिमाआ लाउओ म़ना अ़इम्‍खाएनान येसुओ अ़चुबुदा अ़धान्‍ता।

५ येसुआ मोचिओ अ़चुसाकोङ्‌छ़ङ अ़खाकि ख़न्‍माखात्‍मा सारिमाआ लाउओ म़ना अ़लोवा,

“अ़ङ्‌छा ओ,

आम्‍हेवाचि लेत्‍नायुङ्‌ना।”

६ मेन अ़क्‍चित्‌कापाङ मोसाओ अ़य़ङ्‌हुप काचिन्‍पाचि मोदा म़युङाङा,

खोन्‍कि मोचि अ़चुमिन्‍मादा मित्‍मा अ़पुङ्‌सा,

७ “देकि ओ म़ना ओवात्‍नि चेप्‌याङ?

ओसाआ ना निनाम्‍हाङ्‌ओ अ़चुसायापेप्‍तुङु!

निनाम्‍हाङ्‌दाङ्‌का नि साङ्‌आछाङ हेवाचि लेत्‍मा म़ऱनिन?”

८ खोन्‍कि मोचिओ अ़चुमिन्‍मादा अ़मित्‍ताङाओ य़ङ च़क्‍नि अ़सिन्‍ताकि येसुआ मोचि म़सेनुचि,

“देकि खानानिन आम्‍नुओ साकोङ्‌वाचिदा ओवाको य़ङ्‌चि त़मित्‍तुम्‌योम्‍च़म?

९ खाक्‍को नुसुम्‍पेन्‍ता मुयाङ,

ख़न्‍माखात्‍मा सारिमाआ लाउओ म़ना,

‘आम्‍हेवाचि लेत्‍नायुङ्‌ना’नि य़ङ्‌मा हे ‘पुवालोन्‍ताकि आम्‌इम्‍खा ओक्‍तुकि कोला’नि य़ङ्‌मा?

१० मेन aम़नाओ अ़छाएदा हेन्‍खामादा हेवाचि लेत्‍मा पाङ युङ्‌याङ निकिना खानानिन्‌आ सिन्‍मादोत।”

खोन्‍किना येसुआ ख़न्‍माखात्‍मा सारिमाआ लाउओ म़ना अ़लोवा,

११ “अ़ङ्‌का खाना लोना,

पुवालोन्‍ता,

खोन्‍कि आम्‍थ़ङ्‌खा ओक्‍तुकि खारा!”

१२ खोन्‍कि खो पुवालोन्‍ता,

खोन्‍कि च़क्‍नि अ़थ़ङ्‌खा ओक्‍तुकि मोचि झारासोओ अ़चुबुदाङ्‌का खारालावा,

मो य़ङ्‌आ मोचि झारा दोम्‍तुदोचि खोन्‍कि “आन्‍कान देम्‍खाछाङ ओवाको ना मान्‍खाङ्‌युक्‍तिन्‌ओ!”नि य़ङ्‌याङ्‌सा मोचिआ निनाम्‍हाङ्‌ओ अ़चुओ ऩङ अ़चोन्‍ता।

येसुआ दाम्‍दु कालात लेबि अ़बुत्‍ताओ

मत्‍ति ९:९-१३; लुका ५:२७-३२

१३ खोक्‍को अ़क्‍दु गालिल धियाङ्‌वामाओ अ़केम्‌दा म़लासाखारा।

खोन्‍कि झारा म़ना मुक्‍लाचि खोक्‍कोएदा म़ता,

खोन्‍कि खोक्‍कोसाआ मोचि म़चिन्‍तुङुचि।

१४ खोन्‍कि खोक्‍को मोदाङ्‌का म़खाराङाहिदा खोक्‍कोसाआ अल्‍फयस्‌ओ अ़छा लेबि दाम्‍दु लात्‍खादा युङाङाओ अ़खा,

खोन्‍कि येसुआ खो अ़लोवा,

“अ़ङ्‌का त़ङ्‌ताङ।”

खोन्‍कि लेबि पुवालोन्‍ता खोन्‍कि खोक्‍को त़ङ्‌तु।

१५ खोन्‍कि येसु लेबिओ अ़खिम्‌दा चा म़चाङाहिदा ब़द्‍धे दाम्‍दु कालात्‌चि खोन्‍कि हेवामिचि खोक्‍को खोन्‍कि अ़चुकाखेङ्‌चि अ़क्‍नि म़चाङा।

देकिनालो खोक्‍को कात़ङ्‌चिदा मोवाको ब़द्‍धे दाम्‍दु कालात्‌चि खोन्‍कि हेवामिचिङा म़याआङा।

१६ खोक्‍को दाम्‍दु कालात्‌चि खोन्‍कि हेवामिचिएनान चा म़चाङाओ म़खाचिकि फरिसिचिदाओ य़ङ्‌हुप काचिन्‍पाचिआ येसुओ अ़चुकाखेङ्‌पाचि म़सेनुचि,

“देकि खोक्‍को दाम्‍दु कालात्‌चि खोन्‍कि हेवामिचिएनान चा म़चायाङ?”

१७ ओ अ़एनाकि येसुआ मोचि म़लोचि,

“म़नुयाङ्‌ओ म़नाचि ओक्‍तोकामेत अ़दोत्‍निन,

मेन कातुक्‌चि ओन्‍ङा दोत।

अ़ङ्‌का साम्‌योक्‍मिचि माआङ,

मेन हेवामिचि बुत्‍सि ताङ्‌ओ।”

मान्‍चामाङ युङ्‌माओ अ़तुक्‌वादा सेन्‍माय़ङ

मत्‍ति ९:१४-१७; लुका ५:३३-३९

१८ युहन्‍नाओ अ़काखेङ्‌पाचि खोन्‍कि b फरिसिचि मान्‍चामाङ म़युङाङा।

खोन्‌ओसा खा-खाक्‍को म़नाचि म़ता खोन्‍कि येसु अ़सेना,

“देकि युहन्‍नाओ अ़काखेङ्‌चि खोन्‍कि फरिसिचिओ अ़चुकाखेङ्‌चि मान्‍चामाङ म़युङ,

मेन आम्‍नुओ काखेङ्‌चि मान्‍चामाङ ऩयुङ्‌निन?”

१९ खोन्‍कि येसुआ मोचि म़लासुलोचि,

“सायाकाकाम्‍पा तावाङ्‌चिएनान अ़क्‍नि युङ्‌तारि दि मोचि मान्‍चामाङ म़युङ कि?

सायाकाकाम मोचिएनान म़युङ्‌तारि मोचि मान्‍चामाङ युङ्‌मा अ़दोत्‍निन!

२० मेन मो लेन ता,

मोन्‍ग़रि सायाकाकाम्‍पा मोचिएदाङ्‌का अ़खात,

खोन्‍किना मोन्‍ग़रि मोचि मान्‍चामाङ म़युङ।

२१ साङ्‌आछाङ अ़पेत्‌वा तित्‌दा अ़ऩङ्‌वा तित्‌आ अ़भोक्‍तुन।

भोक्‍तुनालो अ़ऩङ्‌वा भोक्‍खा तित्‌आ अ़पेत्‌वा तित रेउखाइसु, खोन्‍कि तित बुयादाङ्‌का खान्‌अ़त्‍लो रेउखाइसु।

२२ खोन्‍कि साङ्‌आछाङ बुयाओ साहोक्‌वाओ बेखादा अ़ऩङ्‌वा अङ्‌गुरा माङ्‌वा अ़पाउन।

पाउनालो मो अङ्‌गुरा माङ्‌वाआ साहोक्‌वाओ बेखा भ़ङ्‌सुभोउकि अङ्‌गुरा माङ्‌वा खोन्‍कि साहोक्‌वाओ बेखा ह्‍वातात्‍माङ लुक्‍चि।

खोन्‌ओसा अ़ऩङ्‌वा अङ्‌गुरा माङ्‌वा अ़ऩङ्‌वा साहोक्‌वाओ बेखादा युङ्‌मादोत।”

सावातोम्‍खा-लेन्‌ओ अ़तुक्‌वादा सेन्‍माय़ङ

मत्‍ति १२:१-८; लुका ६:१-५

२३ अ़क सावातोम्‍खा-लेन येसु चाखा लाम लियाङ्‌सा म़खाराङा,

खोन्‍कि म़कोलाङाहिदा खोक्‍कोसोओ अ़चुकाखेङ्‌पाचिआ चाओ अ़खाक लामा अ़पुक्‍ता।

२४ खोन्‍कि फरिसिचिआ खोक्‍को अ़लोवा,

“खानुम,

सावातोम्‍खा-लेन्‌दा देकि य़ङ्‌हुप्‌आ मुमा म़प़निन्‌ओचि मोचिआ अ़मुयाङ?”

२५ खोन्‍कि खोक्‍कोसाआ मोचि म़लासुलोचि,

“आराङ्‌ओ दाउद हाङ खोन्‍कि खोसोओ अ़यावाचि साम़सुवाङाओ ग़रि खो दे चुवा?

दि खानानिन्‌आ साम्‍कालिन्‌दा मान्‍खिप्‍त़युक्‍तुम?

२६ अबियाथार मुलो काब़क्‍पा युङाङाहिदा निनाम्‍हाङ ब़क्‍खाखिम्‌दा दाउद वाङाकि निनाम्‍हाङ प़माय़ङ पेम्‍पाक चो,

मो पेम्‍पाक काब़क्‍पाचिआ ओन्‍ङा चामा नुवाङा,

खोन्‍कि खोसाआ ना अ़यावाचिछाङ प़चि।”

२७ खोन्‍किना येसुआ खोचि म़लोचि,

“सावातोम्‍खा-लेन म़नाचिओ निकिना मुमाय़ङ ओ,

मेन म़ना सावातोम्‍खा-लेन्‌ओ निकिना मुमाय़ङ्‌ओ माआङ।

२८ खोन्‌ओसा म़नाओ अ़छा सावातोम्‍खा-लेन्‌ओछाङ अ़हाङ्‌पा ओ।”

a 

२:१० म़नाओ अ़छा : येसुआ आप्‍पि अ़याङाओ अ़क्‌तात ऩङ। ओक्‍को ऩङ बुयाओ साम्‍कालिन्‌दा निनाम्‍हाङ्‌य़ङ खाकालु दानिएल्‌आ याङुयुङ्‌सु (दानिएल ७:१३)। येसु म़युङाङाओ ग़रिदा साम्‍कालिन काखिप्‌चिआ ओक्‍को ऩङ्‌ओ अ़तुप्‍माय़ङ मसिह (कालेन्‍पा) नि अ़सिन्‍ताङा, मेन नि ब़द्‍धेकापाङ्‌चिआ मान्‍सिन्‌अ़दाङा।

b 

२:१८ फरिसिचि : यहुदिचिओ अ़क रुहुप। ओसोओ अ़तुप्‌य़ङ ‘हामाय़ङ्‌ओ म़ना’ ओ। अ़देङ्‌या य़ङ्‌सिवा अ़तुक्‌वाऩङ्‌दा ‘फरिसि’ लामानुम।

अ़छुक छोवाखाराओ म़ना नुवाओ

मत्‍ति १२:९-१४; लुका ६:६-११

३

१ येसु आदेङ्‌माङ्‌छाङ यावायोक्‍खिम्‌दा म़लासावाङा। मोदा अ़क्‍छा अ़छुक छोवाखाराओ म़ना युङाङा।

२ खोन्‍कि खोक्‍कोसाआ मो म़ना सावातोम्‍खा-लेन्‌दा नुसुनालो लाहि पाक्‍मा निकिना मोचिएदाओ खा-खाक्‍कोचिआ खोक्‍को अ़सुक्‍ताङा।

३ खोन्‍कि येसुआ अ़छुक छोवाखाराओ म़ना अ़लोवा,

“झारासोओ अ़चुबुदा पुवालोन्‍ताकि बाना।”

४ खोन्‍किना येसुआ मोचि म़सेनुचि,

“सावातोम्‍खा-लेन्‌दा य़ङ्‌हुप्‌वा नुलोक च़मा नु हे,

अ़त्‍लो च़मा माङ्‌लो ह़ङ्‌म़ङ लेन्‍मा नु हे,

ह़ङ्‌म़ङ सेत्‍मा नु?”

मेन मोचि वाइवेत म़लिसा।

५ खोक्‍कोसोओ अ़चुच़ऱपाआ मोचिओ अ़चुऱङ्‌कोप्‍नि म़चोउचि,

देकिनालो खोक्‍को मोचिओ अ़चुऱक्‍भाक साकोङ्‌वाआ अ़न्‍नुनु अ़चुमिन्‍मा तुआ।

खोन्‍किना खोक्‍कोसाआ मो म़ना अ़लोवा,

“आम्‍छुक फेसु।”

खोसाआ अ़छुक फेसु,

खोन्‍कि बुयावाङा लासालिसा!

६ खोन्‍कि फरिसिचि बुङ्‌खाया म़लोन्‍ता खोन्‍कि येसु देत्‍नि सेत्‍मा निम्‍पाङ हेरोद कात़ङ्‌चिएनान खोक्‍कोसोओ अ़चुदेङ्‌सालाप्‍पादा च़क्‍नि थालि म़बाङ्‌ता।

७ येसु अ़चुकाखेङ्‌पाचिएनान धियाङ्‌वामाह्‍यात्‍नि म़खारा,

खोन्‍कि गालिल्‌किना यहुदियायाङ्‌का अ़धिवाङ म़ना मुक्‍लाचिआ खोक्‍को अ़त़ङ्‌ता।

८ खोन्‍कि खोक्‍कोसाआ झारा म़दोम्‍दाओ काचिचि अ़मुवाङाओ मोचिआ अ़एनाकि यहुदिया,

यरुसलेम,

इदुमिया,

यर्दन याङ्‌वामाओ बुसुहोन्‌दाङ्‌का खोन्‍कि तुरोस खोन्‍कि सिदोन्‌ओ ओह्‍यात्‍नि मोह्‍यात्‍निदाङ्‌का अ़धिवाङ म़ना मुक्‍लाचि खोक्‍कोएदा म़ता।

९ खोन्‍कि म़ना मुक्‍लाचिआ ऩछ़रुन्‍ने निकिना खोक्‍कोसोओ निम्‍पाङ अ़चुकाखेङ्‌पाचि अ़क्‌तात नावा चुम्‍म़मेत्‍तुचि।

१० देकिनालो खोक्‍कोसाआ ब़द्‍धे म़नाचि म़नुसुयुङ्‌सुचि,

खोन्‌ओसा सारिमाआ लाउचिओचिआ खोक्‍को बुया नोप्‍मा छ़न्‍काछुछुरुप म़चुवाङा।

११ पोप्‍ताओ लावाचिआ म़लाउचिओ म़नाचिआ येसु अ़खाओ ग़रि खोक्‍कोसोओ अ़चुबुदा मोचि बोम्‍नान्‍चिन्‍सा म़पाराङा,

“खानानिन निनाम्‍हाङ्‌ओ अ़चुछा ओ।”

१२ मेन येसुआ खोक्‍को साङ्‌ओ निकिना साङ्‌छाङ खामान्‌एत्‌दानुम्‍च़म्‌नि मो पोप्‍ताओ लावाचि चात्‍लो चाप्‍म़चेत्‍तुचि।

येसुआ बारकापाङ अ़चुकाखेङ्‌पाचि म़छेन्‍तुचिओ

मत्‍ति १०:१-४; लुका ६:१२-१६

१३ खोन्‍किना येसु अ़क्‌तात भ़ऱदु म़लोन्‍ता,

खोन्‍कि खोक्‍कोसाआ खा-खाक्‍को छेन्‍मा म़सुवा खो-खोचि म़बुत्‍तुचि,

खोन्‍कि खोचि खोक्‍कोएदा म़ता।

१४ खोन्‍कि खोक्‍कोएनान अ़क्‍नि युङ्‌मा खोन्‍कि नुय़ङ्‌खान खालुसि खान्‍माचि निकिना खोक्‍कोसाआ बारकापाङ म़छेन्‍तुचि खोन्‍कि खोक्‍कोसाआ मोचि छाम्‍माय़ङ्‌नि ऩङ्‌छाङ म़पाक्‍तुचि,

१५ खोन्‍कि खोक्‍कोसाआ खोचि चाकावालावाचि लोन्‍माखान्‍मा पाङ्‌छाङ म़प़चि।

१६ मो बारकापाङ म़छेन्‍तुचिओ छाम्‍माय़ङ्‌चि ओचिङा ओ,

सिमोन खोसोओ अ़ऩङ पत्रुस्‌निछाङ अ़पाक्‍ता,

१७ जब्‍दियाओ अ़छा याकुब खोन्‍कि याकुब्‌ओ अ़निछा युहन्‍ना येसुआ खोचिओ अ़चुऩङ बोअनर्गेस म़पाक्‍तुचि,

मोसोओ अ़तुप्‍माय़ङ कुलुङ्‌धिप्‍पावाको म़नाचि।

१८ खोन्‍कि अन्‍द्रियास,

फिलिप,

बारथोलोमाइ,

मत्‍ति,

थोमा,

अल्‍फयस्‌ओ अ़छा याकुब,

थेदियस,

सिमोन aकनानि: अरामिक य़ङ्‌दा यहुदिचि हेन्‍कोप सोमाकातुक कनानि,

१९ खोन्‍कि यहुदा इस्‍करियोत खोसाआ येसु लाप्‍तुप़चि।

मोसाओ अ़य़ङ्‌हुप काचिन्‍पाचिआ येसु अ़चुमान्‍केङ अ़कात्‍ताओ

मत्‍ति १२:२२-३२; लुका ११:१४-२३; १२:१०

२० खोन्‍किना येसु खिम्‌दा म़लासाखारा,

खोन्‍कि मोदा म़ना मुक्‍लाचि म़लासान्‍कोवान्‍चिन,

खोन्‌ओसा येसु खोन्‍कि अ़चुकाखेङ्‌पाचिआ चा-चामाछाङ मान्‍तोक्‌अ़दा।

२१ खोन्‍कि येसुओ अ़चुखिम्‍लुम्‍पाङ्‌आ ओसोओ अ़तुक्‌वादा अ़एनाकिना खोक्‍को खिम्‌दा लाप्‍मातात्‍मा निकिना म़खारा,

देकिनालो “खोक्‍कोसोओ अ़चुखारु माखारायुङ्‌सा”नि म़नाचिआ अ़लोवाङा।

२२ खोन्‍कि यरुसलेम्‌दुङ्‌का म़युवाओ य़ङ्‌हुप काचिन्‍पाचि म़य़ङा,

“खोक्‍कोएदा चाकावालावाचिओ अ़चुहाङ बालजिबुल याक्‌याङ,

खोन्‍कि मोसोओ अ़सावालाम्‍पा खोक्‍कोसाआ चाकावालावाचि लोइसुङुचि।”

२३ खोन्‍किना येसुआ खोचि म़बुत्‍तुचि,

खोन्‍कि दोय़ङ्‌लाचिदा मोचि म़लोचि,

“सैतानाआ सैताना देत्‍नि लोन्‍मा ऱ?

२४ खाक्‍को हाङ्‌होन्‌ओ अ़देङ्‌सालाप्‍पादा ङेन मुकि केत्‌नालो मो हाङ्‌होन्‌ङा लुक्‍खात।

२५ खाक्‍को खिम्‍लुम्‍पा अ़देङ्‌सालाप्‍पादाङा ङेन मुकि केत्‌नालो मो खिम्‍लुम्‍पा लुक्‍खात।

२६ खोन्‍कि सैतानाआ सैतानाओ अ़देङ्‌सालाप्‍पादा ङेन मुसि पुक्‍लोन्‌कि फेक्‍नान्‍चिन्‌नालो मो लुक्‍खात,

मेन मोसोओ अ़लुक्‍मा तादिसायुङ्‌सा।

२७ अ़नुछ्‍याङा,

साङ्‌आछाङ काछोपा म़नाओ अ़खिम्‌दा वाङ्‌कि अ़चासुम्‍छेन्‍बि ङाप्‍माखात्‍मा अ़ऱन,

खोसाआ बुया मो काछोपा म़ना छ़मादोत, खोन्‍किना ओन्‍ङा खोसाआ मोसोओ अ़खिम्‌दाओ अ़चासुम्‍छेन्‍बि ङाप्‍माखात्‍मा ऱ।

२८ अ़नुछ्‍या अ़ङ्‌का खानानिन लोनानिन,

निनाम्‍हाङ्‌आ म़नाचिओ झारा अ़चुहेवाचि खोन्‍कि निनाम्‍हाङ्‌ओ अ़चुसायापेप्‍माय़ङ य़ङ्‌चिछाङ म़लेत्‍तुप़चि।

२९ मेन साङ सेङ्‌लावाओ अ़चुदेङ्‌सालाप्‍पादा अ़त्‍लो चेप,

निनाम्‍हाङ्‌आ देम्‍खाछाङ ऩलेत्‍तुन,

देकिनालो मो म़ना अ़लुक्‍निन्‌ओ हेवाओ ऩङ्‌छिन कामु कान।”

३० खोक्‍कोसाआ ओ य़ङ म़लोचि,

देकिनालो “खोक्‍कोएदा पोप्‍ताओ लावा याक्‌याङ”नि मोचि म़य़ङाङा।

येसुओ अ़चुमा खोन्‍कि अ़चुनिछाचि

मत्‍ति १२:४६-५०; लुका ८:१९-२१

३१ खोन्‍किना येसुओ अ़चुमा खोन्‍कि अ़चुदुवाछा निछाचि खोक्‍कोसाआ म़चिन्‍तुङुचिओ खिम्‌दा म़तादिसा।

मोचि बुङ्‌खाया म़एवाकि येसु बुत्‍सि अ़क्‍छा अ़छुत्‍ता।

३२ येसुओ अ़चुऱङ्‌कोप्‍नि म़ना मुक्‍लाचि म़युङाङा,

खोन्‍कि मोचिआ खोक्‍को अ़लोवा,

“आम्‍नुओ मामा खोन्‍कि आम्‍नुओ दुवाछा निछाचिआ बुङ्‌खाया खानानिन ऩलामिन्‌येन।”

३३ येसुआ मोचि म़लासुलोचि,

“अ़ङ्‌मा खोन्‍कि अ़ङ्‌निछाचि साङ्‌चि ओ?”

३४ खोन्‍किना खोक्‍कोसाआ अ़चुऱङ्‌कोप्‍नि म़युङाङाओ म़नाचिह्‍यात्‍नि म़खाचिकि म़य़ङा,

“खानुम!

अ़ङ्‌मा खोन्‍कि अ़ङ्‌निछाचि ओचिङा ओ!

३५ साङ निनाम्‍हाङ्‌ओ अ़चुमिन्‍मावा च़,

मोङा अ़ङ्‌निछा, अ़ङ्‌छेत्‍कुमा खोन्‍कि अ़ङ्‌मा ओ।”

a 

३:१८ कनानि : अरामिक य़ङ्‌दा यहुदिचि हेन्‍कोप सोमाकातुक

बिउ कावेत्‌ओ दोय़ङ्‌ला

मत्‍ति १३:१-२३; लुका ८:४-१५

४

१ खोन्‍किना आदेङ्‌छाङ येसुआ धियाङ्‌वामाओ अ़केम्‌दा लामाचिन्‍मा म़पुङ्‌सुचि।

खोन्‍कि खोक्‍कोसोओ अ़चुऱङ्‌कोप्‍नि ब़द्‍धे म़ना मुक्‍लाचि म़कोवान्‍चिन,

खोन्‌ओसा खोक्‍को मो धियाङ्‌वामादाओ अ़क्‌तात नावादा म़वाङाकि मोदा म़युङा,

खोन्‍कि झारा म़नाचि धियाङ्‌वामाओ अ़केम्‌दा म़युङा।

२ खोन्‍कि खोक्‍कोसाआ मोचि दोय़ङ्‌लाचिदा ब़द्‍धे य़ङ्‌चि म़चिन्‍तुचि,

खोन्‍कि खोक्‍कोसाआ म़चिन्‍तुङुचिहिदा मोचि म़लोङुचि:

३ “एनानुम!

अ़क्‍छा बिउ कावेत म़ना बिउ वेत्‍सि खारा।

४ खोन्‍कि बिउ वेत्‍तुङुहिदा अ़क्‍चित बिउचि लाम्‌दात्‍नि म़छुक्‍ता,

खोन्‍कि छोङ्‌वाचि म़ताकि मो बिउ अ़चाखात्‍ता।

५ अ़क्‍चित बिउचि लुङ्‌खावाचिदात्‍नि म़छुक्‍ता,

मोदा ब़द्‍धे बाखा मात्‍द़ङ्‌याङ,

मोदा ब़द्‍धे छान्‍लो बाखा मात्‍द़ङ्‌याङ्‌ओसाआ मोचि च़क्‍नि खेक्‍तुचि।

६ खोन्‍कि नाम बानाहिदा मो अ़लिम्‌चि म़राङ्‌ताखारा खोन्‍कि मोचिओ अ़चुभेन ह्‍युहुत्‌युतारि खात्‍मा मान्‍ऱओसा म़युलाखारा।

७ अ़क्‍चित बिउचि त़ङ्‌खोक्‌वालादा म़छुक्‍ता,

खोन्‍किना त़ङ्‌खोक्‌वा ताङ्‌चि म़पोयालोन्‍ताकि मो बिउचि म़उप्‍तुदिसुचि,

खोन्‌ओसा मोचिआ अ़चुसिवा सिमा मान्‍ऱअ़दा।

८ मेन अ़क्‍चित बिउचि अ़नुवाक बाखादा म़छुक्‍ता,

खोन्‍कि म़लिमाकि म़पोया,

खोन्‍कि खा-खाक्‍कोसाआ तिसकास़रो,

साथिकास़रो,

सयेकास़रो, च़लोक अ़चुसिवा अ़सिसा।”

९ खोन्‍किना येसुआ म़लोचि,

“साङ्‌को अ़एन्‍खा नाबाक याक्‌याङ, मोसाआ एनुने!”

१० खोक्‍को अ़चुदाप्‍म़ङ म़युङाङाहिदा बारकापाङ अ़चुकाखेङ्‌पाचि खोन्‍कि नि अ़चुऱङ्‌कोप्‍नि कायुङ्‌चिआ दोय़ङ्‌लाओ अ़तुक्‌वादा खोक्‍को अ़सेना।

११ खोन्‍कि येसुआ मोचि म़लासुलोचि,

“खानानिन निनाम्‍हाङ्‌ओ अ़चुहाङ्‌होन्‌ओ अ़कोङ्‌दुम्‌ओ अ़तुक्‌वादा तुप्‍खाताया ऩप़न्‌युङ्‌सिन,

मेन निचि झारा दोय़ङ्‌लाचिदा अ़ङ्‌का खाएत्‍तुङ्‌च़ङ।

१२ खोन्‌ओसा मोचिआ चोप्‍मा ना अ़चोप मेन ऩखान,

एन्‍मा ना अ़एन,

मेन ऩतुप्‍तुन,

माङ्‌नालोना मोचि अ़चुहेवाचिदाङ्‌का निनाम्‍हाङ्‌एह्‍यात्‍नि म़लासाओ,

खोन्‍कि मोचिओ अ़चुहेवा म़लेत्‍तुप़चिओ।”

१३ खोन्‍कि खोक्‍कोसाआ मोचि म़लोचि,

“खानानिन ओ दोय़ङ्‌ला मान्‍तुप्‍त़दोम?

खोन्‍नालो खानानिन झारा दोय़ङ्‌लाचि देत्‍नि त़तुप्‍तुम्‍च़म कि?

१४ बिउ कावेत्‌आ निनाम्‍हाङ्‌ओ अ़चुय़ङ वेत्‍तु।

१५ देम्‌कापाङ म़नाचि लाम्‌दा वेत्‍ताओ बिउवात्‍नि म़लि,

खोन्‍कि निनाम्‍हाङ्‌ओ अ़चुय़ङ अ़एन्‌याङ्‌वा सैताना च़क्‍नि ताकि मोचिआ अ़एनाओ य़ङ ङाप्‍तुखात्‍तुचि।

१६ खोन्‍कि लुङ्‌खावादा म़छुक्‍ताओ बिउचि ओङा ओ: निनाम्‍हाङ्‌ओ अ़चुय़ङ एनुकि अ़ऩङानुयाङ्‌सा मो च़क्‍नि लोउ।

१७ मेन मोसोओ अ़भेन अ़मेत्‍तुन्‌ओसा मो अ़क्‍चित लेन ओन्‍ङा ह़ङ,

खोन्‍कि निनाम्‍हाङ्‌ओ अ़चुय़ङ्‌दा साकोङ्‌छ़ङ मुवाओसा अ़चाअ़त्‍मा माङ्‌लो ल़क्‍मा ताहिदा निनाम्‍हाङ्‌ओ अ़चुय़ङ साकोङ्‌छ़ङ मुमादा मो च़क्‍नि देङ्‌ला।

१८ खोन्‍कि त़ङ्‌खोक्‌वालादा म़छुक्‍ताओ बिउचि ओचिङा ओ: मोसाआ निनाम्‍हाङ्‌ओ अ़चुय़ङ एनु,

१९ मेन ओ हेन्‍खामादाओ मिन्‍राक्‌चि,

चासुम्‍छेन्‍बि सोम्‍तुक्‍मा खोन्‍कि नि सामाचिओ च़क्‍ख़य़ मुमाआ मो निनाम्‍हाङ य़ङ उप्‍तुदिसु,

खोन्‍कि मोसाआ अ़सिवा अ़सिसुन।

२० मोवात्‍निङा अ़नुवाक बाखादा म़छुक्‍ताओ बिउचि मोङा ओ: साङ्‌आ निनाम्‍हाङ्‌ओ अ़चुय़ङ एनुकि लोउ,

खोन्‍कि तिसकास़रो,

साथिकास़रो खोन्‍कि सयेकास़रो वेत्‍ताओ बिउदाङ्‌का सिवा सिसु।”

अ़युङ्‌खादाओ कुपि

लुका ८:१६-१८

२१ खोन्‍किना येसुआ मोचि म़सेनुचि,

“साङ्‌आ खाउप्‍खा ओङ्‌सुकि खेङ्‌हुत्‌दा माङ्‌लो इम्‍खा भेन्‌यु युङ्‌सु?

दि मो खाउप्‍खा युङ्‌खाचोक्‌दु युङ्‌मा अ़दोत्‍निन?

२२ देकिनालो दि म़कुम्‍सायुङ्‌सा मो आदेङ्‌माङ दात,

खोन्‍कि दि मान्‍सिन्‌युक मो खाङ्‌अ़मु।

२३ साङ्‌को अ़एन्‍खा अ़नाबाक याक्‌याङ,

मोसाआ एनुने!”

२४ खोन्‍कि येसुआ मोचि म़लोचि,

“खानानिन त़एनुम्‌ओ य़ङ्‌ओ अ़तुक्‌वादा मिन्‍मा पाक्‍तानुम!

खाउ हाक्‍खाआ नि म़नाचि खानानिन त़हाक्‍तुम्‍च़म,

मो हाक्‍खाआङा खानानिन्‌छाङ निनाम्‍हाङ्‌आ ऩहाक्‍तिन,

खोन्‍कि मोदाङ्‌काछाङ च़लोक त़तोक्‍तुम।

२५ देकिनालो साङ्‌एदा युङ्‌याङ,

मो च़लोक प़,

खोन्‍कि मोएदा ब़द्‍धे लि।

मेन साङ्‌एदा मात्‍द़ङ, मोएदा युङ्‌याङ्‌ओछाङ मोएदाङ्‌का अ़ङाप।”

बिउ वेत्‍माओ अ़तुक्‌वादा दोय़ङ्‌ला

२६ खोन्‍कि येसुआ म़लोचि,

“निनाम्‍हाङ्‌ओ अ़चुहाङ्‌होन ओवाको ओ,

अ़क्‍छा म़नाआ अ़व़क्‌दा बिउ वेत्‍तु।

२७ खोन्‍कि खो अ़खाखुत इम्‍सि खात,

खोन्‍कि अ़खोलेन पुक्‍लोन खोन्‍नुछाङ बिउ लिम्‌कि पोन्‌युङ,

मेन मो देत्‍नि पोन खोसाआ अ़सिन्‍तुन।

२८ बाखाआङा चा सिसु,

बुया अ़कुकुरि लोन,

खोन्‍कि अ़खाक,

खोन्‍किना आदेङ अ़खाक्‌दा अ़सिवा पाक्‍तु।

२९ मेन अ़सिवा तुम्‌याङ्‌वा मोसाआ क़च्‍चेआ हेक्‍तु,

देकिनालो अ़सिवा कोप्‍मा ग़रि लिसायुङ्‌सा।”

प़सैओ अ़ल़वा

मत्‍ति १३:३१-३२, ३४; लुका १३:१८-१९

३० खोन्‍किना येसुआ म़लोचि,

“निनाम्‍हाङ्‌ओ अ़चुहाङ्‌होन दिएनान तोङ्‌सुम्‍खाम?

माङ्‌लो ओ खालुमा खाक्‍को दोय़ङ्‌ला आन्‍कान याङुम?

३१ ओ ना bप़सैओ अ़ल़वावाको ओ,

ओ बाखादा वेत। ओ हेन्‍खामादाओ झारा बिउचिदा अ़चुप्‍पो मु,

३२ खोन्‍नुछाङ मो वेत्‌कि पोन्‌हिदा झारा लिम्‍खान्‌चिदाङ्‌का अ़धिवाङ अ़ताङ लि।

खोन्‍कि ओसाआ अ़धिवो-अ़धिवो अ़खेक्‌चि पाक्‍तुचि,

खोन्‌ओसा नाम्‍छ़ऱदुओ छोङ्‌वाचि म़ताकि मोसोओ अ़इप्‍नाम्‍माचिदा याङ म़पाक।”

३३ खोचिआ तुप्‍मा अ़रुवालो मोवाकोङा येसुआ ब़द्‍धे दोय़ङ्‌लाचिदाङ्‌का निनाम्‍हाङ्‌ओ अ़चुय़ङ मोचि खाम़एत्‍तुचि।

३४ खोक्‍कोसाआ दोय़ङ्‌लाचि मान्‌याङ्‌माङ दित्‍छाङ मोचि मान्‍लोम़दोचि।

मेन सुकुलादा खोक्‍कोसाआ अ़चुकाखेङ्‌पाचि झारा य़ङ्‌चि खाम़एत्‍तुङुचि।

येसुआ कुह़क्‍मा अ़सेम्‍ताओ

मत्‍ति ८:२३-२७; लुका ८:२२-२५

३५ मो लेन अ़नाम्‍प़क्‍साऱङ लिसाहिदा येसुआ अ़चुकाखेङ्‌पाचि “आन्‍कान धियाङ्‌वामाओ अ़ह्‍याउधेत खारिन्‍ने”नि म़लोचि।

३६ खोन्‍किना म़ना मुक्‍लाचि म़छिरुदोचि,

खोन्‍कि येसु म़युङाङाओ नावादा अ़चुकाखेङ्‌पाचि म़वाङाकि खोक्‍को अ़क्‍नि अ़खात्‍ता।

नि नावाचिआछाङ खोक्‍को अ़त़ङ्‌ता।

३७ खोन्‍कि क़माकात्‍तुओ कुह़क्‍मा बाना खोन्‍कि अ़लोङ्‌वात्‌चि नावादा धुङ्‌मा अ़पुङ्‌सा,

खोन्‌ओसा चाक्‌वाआ नावा भेप्‍मा पुङ्‌सु।

३८ मेन येसु नावाओ अ़देङ्‌या ताङ्‌कोङ म़पाक्‍तान्‍चिन्‌कि म़इम्‍साङा।

खोन्‍कि अ़चुकाखेङ्‌पाचि ओवात्‍नि य़ङ्‌सा खोक्‍को अ़थिन्‍ता,

“काचिन्‍पो,

आन्‍कान वालुम्‍माखात्‍मा मुन्‌येन्‌ओ खानानिन त़खान्‍मिन्‌येन?”

३९ येसु म़थिन्‍तालोन्‍ताकि ह़क अ़रेन्‍ता,

खोन्‍कि धियाङ्‌वामा अ़लोवा,

“सेम्‍ता!

छेक्‍तालावा!”

खोन्‍किना ह़क छेक्‍ता खोन्‍कि मोदा झारा सेम्‍ताखारा।

४० खोक्‍कोसाआ अ़चुकाखेङ्‌पाचि म़लोचि,

“देकि खानानिन ओन चाअ़त्‍लो त़क़सिन्‌येन?

दि हान्‍छाङ आम्‍नुओ साकोङ्‌छ़ङ मात्‍द़ङ?”

४१ खोन्‍कि मोचि अ़न्‍नुनु म़क़साकिना अ़क्‍छा निएदा सेन्‍कासेन म़मुवा,

“ओक्‍को साङ ओ?

मोवात्‍नि ह़क खोन्‍कि धियाङ्‌वामाआछाङ खोक्‍कोसोओ अ़चुलोमाय़ङ म़काङ्‌याङ!”

b 

४:३१ प़सै : पानिय़ङ्‌दा ‘रायो’। इस्राएल्‌दाओ प़सैओ अ़ताङ ८ दाङ्‌का१२ फुता माङ्‌लो २:५ दाङ्‌का ४ मितरादा झोन्‍लो पोयाङा।

अ़क्‍छा चाकावालावाआ लाउओ म़ना

मत्‍ति ८:२८-३४; लुका ८:२६-३९

५

१ येसु खोन्‍कि अ़चुकाखेङ्‌चि गालिल धियाङ्‌वामाओ अ़ह्‍याउधेत गेरासेनस धिखाहुप्‌दा म़ताला।

२ खोन्‍कि येसु नावादाङ्‌का बुङ्‌खाया म़लोन्‍ताङावा अ़क्‍छा चाकावालावाआ लाउओ म़ना येसु तुप्‍सि एप्‍मालादाङ्‌का ता।

३ मो म़ना एप्‍मालाचिदात्‍नि युङालुक्‍ता।

म़नाचिआ मो चोक्‍माय़चिआछाङ छुम्‍मा मान्‍ऱअ़दाङा।

४ देकिनालो ब़द्‍धेकादु खोसोओ अ़छुक खोन्‍कि अ़लाङ चोक्‍माय़चिआ खोन्‍कि नेलाचिआ अ़छ़सायुङ्‌साङा,

मेन खोसाआ चोक्‍माय़चि फुत्‍तुखाइसुङुचि,

खोन्‍कि नेलाचि ओरुखाइसुङुचि।

साङ्‌आछाङ खो क़म्‍मा मान्‍ऱअ़दाङा।

५ खो अ़खाखुत खोन्‍कि अ़खोलेन एप्‍माराचिदा खोन्‍कि भ़ऱचिदु पात्‌याङ्‌सा खोन्‍कि लुङ्‌ताक्‌आ खेन्‌वान्‍नान्‍चिन्‍सा हुवालुक्‍ता।

६ खोन्‍कि खोसाआ येसु अ़थायाङ्‌काङा खाकिना लोत्‌याङ्‌सा बाना,

खोन्‍कि खोक्‍कोसोओ अ़चुबुदा बोम्‍सान्‍चिन।

७ खोन्‍कि अ़धिवाङ य़ङ्‌आ पात्‌याङ्‌सा खोक्‍को लो,

“झारादाङ्‌का तोक्‍पो निनाम्‍हाङ्‌ओ अ़चुछा येसु,

खानानिन्‌आ अ़ङ्‌का दे मुमा त़लाप्‍ङाङाऩङ ओ?

निनाम्‍हाङ्‌ओ अ़चुऩङ्‌दा अ़ङ्‌का खानानिन लोनाङ्‌नानिन,

अ़ङ्‌का दुखा मान्‍प़दानि!”

८ देकिनालो येसुआ मो चाकावालावा बुया अ़लोवायुङ्‌सा,

“मो म़नाएदाङ्‌का लोन्‍ताखारा!”

९ खोन्‍किना येसुआ मो अ़सेना,

“आम्‍ऩङ दि ओ?”

खोसाआ खोक्‍को लासुलो,

“अ़ङ्‌ऩङ aरुहुप ओ,

देकिनालो आन्‍कान्‍का ब़द्‍धे याइन्‌येन्‍का।”

१० खोन्‍कि मोसाआ अ़दु-अ़दु येसु बुउ,

“ओ चाकावालावाचि ओ धिखाहुप्‌दाङ्‌का बुङ्‌खाया मान्‍लोन्‍खान्‍दानुम्‍च़म।”

११ मो भ़ऱदु अ़धिवाङ अ़लोका भाक्‌चि म़चान्‍ताङा।

१२ खोन्‍कि चाकावालावाचिआ येसु अ़लोवा,

“भाक्‌ओ अ़लोकादा आन्‍कान्‍का खान्‍नि खोन्‍किना आन्‍कान्‍का मोचिएदा वाङ्‌मा प़नि निकिना येसु अ़बुआ!”

१३ खोन्‍किना येसुआ मोचि खात्‍मा म़प़चि।

खोन्‍किना चाकावालावाचि म़लोन्‍ताकि भाक्‌चिहुत्‌दा म़वाङा।

खोन्‍कि ह्‍वा हजारालेका भाक्‌ओ अ़लोकाचि ह्‍वाल़ङ्‌मादाङ्‌का धियाङ्‌वामा ह्‍युत्‍नि ह़क्‍ह़क्‍ह़क्‌वा म़लोराधाकि मोचि धियाङ्‌वामादा वाम़लुम्‍तासुवा।

१४ मो भाक काचान्‌चि म़फुङ्‌साखारा,

खोन्‍कि सहरा खोन्‍कि तेन्‌दाओ म़नाचि मोचिआ मो य़ङ खाम़एत्‍तुचि।

खोन्‍कि दे लिसायुङ्‌साओ,

मो खाङ्‌सि म़नाचि मोदा म़ता।

१५ मो म़नाचि येसुएदा म़ता,

खोन्‍कि अ़खाहिदा मो चाकावालावाआ लाउओ म़ना नुवाकिना तित हुम्‍साकि मोदा युङाङाओ अ़खा।

खोन्‍कि मोचि झारासोओ अ़चुक़माकारा।

१६ खोन्‍कि काखाङ्‌चिआ मो चाकावालावाआ लाउओ म़ना खोन्‍कि भाक्‌चि दे म़लिसाओ मोसोओ अ़तुक्‌वादा म़नाचि खाम़एत्‍तुचि।

१७ खोन्‍किना मो म़नाचिआ येसु “आन्‍काओ धिखाहुप्‌दाङ्‌का लोन्‍ताखारानिन”नि खोक्‍को अ़लोवा।

१८ खोन्‍कि येसु नावादा म़वाङाङाहिदा मो चाकावालावाआ लाउओ म़नाआ खोक्‍कोएनान अ़क्‍नि खात्‍मा निकिना बुउ।

१९ मेन येसुआ खो मान्‍प़अ़दा।

खोन्‍कि खोक्‍कोसाआ खो अ़लोवा,

“आम्‍खिम खारा,

खोन्‍कि आम्‍म़नाचि निनाम्‍हाङ्‌आ आम्‍को निकि दे ऩमुवायुङ्‌सा,

खोन्‍कि खाना देम सोमाऩतुक्‍तायुङ्‌सा,

मोचि खाएत्‍तुचि।”

२० खोन्‍किना मो म़ना खारालावा,

खोन्‍कि येसुआ खोसोओ निकि झारा काचिचि अ़मुवाओ अ़तुक्‌वादा देकापोलिस्‌दा खालुमा पुङ्‌सु,

खोन्‍कि झारा म़नाचि दोम्‍तुदोचि।

याइरस्‌ओ अ़मेत्‍छाछा छा खोन्‍कि अ़क्‍छा तुआङाओ मेत्‍छामा

मत्‍ति ९:१८-२६; लुका ८:४०-५६

२१ येसु नावालाम्‍पा धियाङ्‌वामाओ अ़ह्‍याउधेत्‌या म़लासाखारा।

खोन्‍कि खोक्‍को धियाङ्‌वामाओ अ़केम्‌दा म़युङाङाहिदा ब़द्‍धे म़ना मुक्‍लाचि येसुओ अ़चुऱङ्‌कोप्‍नि म़कोवान्‍चिन

२२ खोन्‍किना यावायोक खिम्‌दाओ अ़क्‍छा बुसुवा याइरस अ़ऩङ मुवाङाओ मोदा ता,

खोन्‍कि खोसाआ येसु खाकिना खोक्‍कोसोओ अ़चुलाङ्‌दा बोम्‍सान्‍चिन,

२३ खोन्‍कि अ़साकोङ्‌वाहुत्‌याङ्‌काङा खोक्‍को लो,

“अ़चुप्‍पो अ़ङ्‌मेत्‍छाछा छा तुक्‍कि स़मादामा मुयाङ।

बानानिन्‌कि मोएदा आम्‍नुओ छुक युक्‍निप़नि,

खोन्‌ओसा मो नुकि ह़ङ्‌ने।”

२४ खोन्‍किना येसु याइरस्‌एनान म़खारा।

खोन्‍कि ब़द्‍धे म़ना मुक्‍लाचिआ खोक्‍को अ़त़ङ्‌ता,

खोन्‍कि येसुओ अ़चुऱङ्‌कोप्‍नि रोम्‍पोङ्‌पोङ्‌वा म़लिसा।

२५ खोन्‍कि बारकादोङ बुयादाङ्‌का ह़ सोन्‍मायुङ्‌मा सारिमाआ लाउओ अ़क्‍छा मेत्‍छामा मो म़ना मुक्‍लादा युङाङा।

२६ मोसाआ ओक्‍तो कामेत्‍चिएदाङ्‌का ओक्‍तो मेत्‍मान्‌युङ्‌मान्‍चिन्‌आ ब़द्‍धे दुखा तोक्‍तायुङ्‌सा,

खोन्‍कि मोएदा युङाङाओ झारा सामाचि याङुचिउयुङ्‌सु,

खोन्‍नुछाङ मो मान्‍नु,

मेन नुमाओ अ़फान्‌दा च़लोक सारिमाआ य़त्‍तुदो।

२७ मोसाआ येसुओ अ़चुतुक्‌वादा एनुयुङ्‌सु,

खोन्‍कि म़ना मुक्‍लादा खोक्‍कोसोओ अ़चुदेङ्‌याङ्‌का ताकि येसुओ अ़चुतित्‌ओ अ़चोम्‌दा नोप्‍तु।

२८ देकिनालो मोसाआ अ़मिन्‍मादा मिना,

“अ़ङ्‌का खोक्‍कोसोओ अ़चुतित ओन्‍ङा नोप्‍तुङ्‌नुछाङ अ़ङ्‌का नुङालाप्‍ङा।”

२९ खोन्‍कि मोन्‍ग़रिङा मोसोओ ह़ सोन्‍मा सारिमा छेक्‍ता खोन्‍कि अ़याम्‌दाओ अ़सारिमा नुवाओ मोसाआ सिन्‍तु!

३० खोन्‍कि येसुआ अ़चुसावा खोक्‍कोएदाङ्‌का लोन्‍ताखाराओ अ़सिन्‍ताकि च़क्‍नि खोक्‍को म़ना मुक्‍ला ह्‍यात्‍नि म़हुसान्‍चिन्‌कि म़सेनुचि,

“साङ्‌आ अ़ङ्‌तित नोप्‍तु?”

३१ खोक्‍कोसो अ़चुकाखेङ्‌पाचिआ अ़लासालोवा,

“म़ना मुक्‍लाआ ऩछ़रिन्‌येन्‌ओ खानानिन त़खाम्‍किछाङ खानानिन,

‘साङ्‌आ अ़ङ्‌का अ़नोप्‍ताङ?’

नि त़य़ङिन्‌येन?”

३२ मेन खोक्‍को कानोप साङ ओ निकिना येसुआ अ़चुऱङ्‌कोप्‍नि म़चोउयुङ्‍सुचि।

३३ खोन्‍किना मो मेत्‍छामाआ दे लिसाओ,

मो सिन्‍तुकिना अ़क़माआ धुन्‌याङ्‌सा येसुओ अ़चुबुदा ताकि अ़चुबुदा बोम्‍सान्‍चिन,

खोन्‍कि झारा अ़छ़ङ य़ङ खाएत्‍तु।

३४ खोन्‍कि येसुआ मो मेत्‍छामा अ़लोवा,

“अ़ङ्‌छा ओ,

आम्‍साकोङ्‌छ़ङ्‌आ खाना त़नुसायुङ्‌सा।

सेवाङ्‌नि खारा।

आम्‍सारिमादाङ्‌का खाना त़नुने।”

३५ येसु म़चेवाङाहिदाङा यावायोक्‍खिम्‌दाओ बुसुवा याइरस्‌ओ अ़खिम्‌दाङ्‌का अ़क्‍छा म़ना ताकि खो लो,

“आम्‍नुओ मेत्‍छाछा छा ना सुवादाचिआ!

हान काचिन्‍पा दुखा मान्‍प़दानुम।”

३६ मेन येसुआ मोचिओ अ़चुय़ङ मान्‌एन्‍दान्‌वा म़चुवाकि यावायोक्‍खिम्‌दाओ बुसुवा याइरस अ़लोवा,

“मान्‍क़दा,

साकोङ्‌छ़ङ ओन्‍ङा मुवा।”

३७ खोन्‍किना येसुआ पत्रुस,

याकुब खोन्‍कि याकुब्‌ओ अ़निछा युहन्‍नादाङ्‌का नि साङ्‌छाङ खोक्‍कोएनान खात्‍मा मान्‍प़म़दोचि।

३८ खोचि यावायोक खिम्‌दाओ बुसुवा याइरस्‌ओ अ़खिम्‌दा म़ताला,

मोन्‌हिदा काचेङ्‌वा कामुचि, काखाप्‌चि खोन्‍कि च़लोक ओत्‌ओत्‌ओत्‌वा म़खावाङाओचि म़खाचि।

३९ येसु खिम्‍हुत्‌दा म़वाङाकि मोचि म़लोचि,

“देकि खानानिन काचेङ्‌वा त़मुन्‌येन खोन्‍कि ओत्ओत्ओत्‌वा त़खाविन्‌येन?

ओ मेत्‍छाछा छा ना मान्‍स़दायुक,

मेन इम्‌याङ।”

४० मेन मोचिआ खोक्‍को अ़इत्‍ता।

खोन्‍किना खोक्‍कोसाआ मोचि झारा बुङ्‌खाया म़लोइसुखाइसुचि,

खोन्‍कि मेत्‍छाछा छाओ अ़पा खोन्‍कि अ़माकिना खोक्‍कोसोओ सुम्‌कापाङ अ़चुकाखेङ्‌पाचि म़खात्‍तुचिकि मो मेत्‍छाछा छा युङाङाओदा म़खारा।

४१ खोन्‍कि खोक्‍कोसाआ मो मेत्‍छाछा छाओ अ़छुक्‌दा अ़क़क्‍ताकि अ़लोवा,

“तालिता कुमि!”

ओसोओ अ़तुप्‍माय़ङ,

“छाओ,

अ़ङ्‌का खाना लोना,

पुवालोन्‍ता!”

४२ खोन्‍कि मो मेत्‍छाछा छा मोन्‍ग़रिङा पुवालोन्‍ताकि ओह्‍यात्‍नि-मोह्‍यात्‍नि कोन्‍मा पुङ्‌सु।

मो बारकादोङ बात्‍तुङु।

ओ अ़खाकि मोचि चात्‍लो दोम्‍तुदोचि।

४३ येसुआ मोचि “ओ य़ङ साङ्‌छाङ खाएत्‍माइ मान्‌एत्‌दानुम्‍च़म!”

नि चात्‍लो म़लोचि, खोन्‍किना छा दि-दि चामायु प़म़मेत्‍तुचि।

a 

५:९ रुहुप : ब़द्‍धे चाकावालावाचि अ़क रुहुप माङ्‌नालो अ़क्‍भुङ म़लिसाकि मो म़ना अ़लावाओसा ओवात्‍नि अ़ऩङ लिसाओ। खोन्‍कि बुया छाप्‍माय़ङ ग्रिक बाइबलदा ‘लेजियन’निछाङ छाप्‌याङ। रोमि रात्‍खामिचि ३,०००दाङ्‌का ६,००० म़याआङाओचि ‘लेजियन’नि म़लोङुचि।

नासरत्‌दा येसु साकोङ्‌छ़ङ मान्‍मुअ़दाओ

मत्‍ति १३:५३-५८; लुका ४:१६-३०

६

१ येसुआ याइरस्‌ओ अ़खिम अ़छिरादाकि खोक्‍को म़पोयाओ सहरा नासरत्‌दा म़लासाखारा,

खोन्‍कि अ़चुकाखेङ्‌पाचिआ खोक्‍को अ़त़ङ्‌ता।

२ खोन्‍कि सावातोम्‍खा-लेन्‌दा येसुआ यावायोक्‍खिम्‌दा चिन्‍मा म़पुङ्‌सुचि।

खोन्‍कि ब़द्‍धेकापाङ खोक्‍कोसोओ अ़चुय़ङ काएन्‌चि दोम्‍तुदोचि,

खोन्‍कि य़ङ्‌मा अ़पुङ्‌सा,

“खादाङ्‌का ओ म़नाआ ओ झारा तायाचि तोक्‍तुचि?

साङ्‌आ खोक्‍को ओवाको ताया अ़पुवा ओ?

देत्‍नि खोक्‍कोसाआ ओवाको म़दोम्‍दाओ काचिचि अ़चुछुक्‌लाम्‍पा म़मुङुचि ओ?

३ दि ओक्‍को स़ङ्‌काचि कामु माआङ?

दि ओक्‍को मरियम्‌ओ अ़छा खोन्‍कि याकुब,

योसेफ,

यहुदा खोन्‍कि सिमोन्‌ओ अ़चुबुवा माआङ कि?

दि ओसोओ अ़छेत्‍कुमा निछाचि आन्‍कान्‌एनान ऩयुङ्‌निनिन कि?”

खोन्‍कि मोचिआ खोक्‍को अ़सुङ्‌ता खोन्‍कि साकोङ्‌छ़ङ मान्‍मुअ़दा।

४ खोन्‍किना येसुआ मोचि म़लोचि,

“निनाम्‍हाङ्‌य़ङ खाकालु अ़तेन्‌दा, अ़म़नाचिएदा खोन्‍कि आप्‍पि अ़खिम्‌दा साया ऩमेत्‍तुन, मेन नि झारादा साया अ़मेत।”

५ खोन्‍कि येसुआ मोदा अ़क्‍चिलोक ओन्‍ङा कातुक म़नाचिएदा अ़चुछुक अ़युङ्‌साकि म़नुसुचि,

मोदाङ्‌का नि म़दोम्दाओ काचिचि मुमा मान्‍ऱअ़दा।

६ खोन्‍कि मोचिआ साकोङ्‌छ़ङ मान्‍मुअ़दाओ अ़खाकि येसु दोम्‍तुदो।

खोन्‍किना खोक्‍को झारा तेन्‌चिदात्‍नि चिन्‌याङ्‌सा म़खाराङा।

अ़चुकाखेङ्‌पाचि निनाम्‍हाङ्‌य़ङ खाएत्‌सि म़छुत्‍तुचि ओ

मत्‍ति १०:५-१५; लुका ९:१-६

७ खोन्‍किना येसुआ बारकापाङ अ़चुकाखेङ्‌पाचि म़बुत्‍तुचि खोन्‍कि ह़-ह़वाङ मोचि खान्‍मा म़पुङ्‌सुचि।

खोन्‍कि खोक्‍कोसाआ मोचि अ़अ़त्‍पा लावाचि लोन्‍माखान्‍मा मोचि पाङ म़प़चि।

८ खोक्‍कोसाआ मोचि म़लोचि,

“हुमाओ निम्‍पाङ दित्‍छाङ मान्‍खुन्‌दानिन,

ना पेम्‍पाक,

ना बेखा,

ना दोन्‍दिदा फेक्‌वा, मेन अ़क्‌तात तोप्‍मालि ओन खुयानिन।

९ फेङ्‌ता वारानिन,

मेन ह्‍वातात लोक्‍छुम्‌चि मान्‍खुन्‍दानुम्‍च़म।”

१० खोन्‍कि खोक्‍कोसाआ मोचि म़लोचि,

“खाक्‍को खिम्‌दा त़वाङिन,

मोदाङ्‌का त़हासिमिन्‍चिन्‌तारि मोदाङा युङानिन।

११ खोन्‍कि खाक्‍को तेन्‌दा म़नाचिआ खानानिन साऩङ्‌वा ऩमेत्‍तिमिन माङ्‌लो आम्‍नुओ य़ङ ऩएनुन्‌नालो मो सहरा त़छिरुम्दाम्‌योम्‌हिदा मो म़नाचिओ अ़चुदेङ्‌सालाप्‍पादा सालुम्‍स़ङ्‌ओ निम्‍पाङ आम्‍नुओ लाङ्‌दाओ बाखा थुलि धाम्‍साधान्‍तादानुम।”

१२ खोन्‍किना अ़चुकाखेङ्‌पाचि म़खाराकि म़नाचि अ़चुहेवाचिदाङ्‌का म़लाने निकिना नुय़ङ्‌खान खाम़एत्‍तुचि।

१३ मोचिआ ब़द्‍धे चाकावालावाचि म़लोइसुखाइसुचि,

खोन्‍कि ब़द्‍धेकापाङ कातुक्‌चि आक्‌वा म़पाक्‍तुचिकि मोचि म़नुसुचि।

बप्‍तिस्‍मा काप़ युहन्‍नाओ अ़स़मा

मत्‍ति १४:१-१२; लुका ९:७-९

१४ खोन्‍कि हेरोद हाङ एन्‍तिपास्‌आ येसुओ अ़चुकाचिचिओ अ़तुक्‌वादा एनु,

देकिनालो खोक्‍कोसोओ अ़चुऩङ झारादात्‍नि ऱङाखारायुङ्‌सा।

खा-खाक्‍कोचि म़य़ङाङा,

“बप्‍तिस्‍मा काप़ युहन्‍ना सुवादाओदाङ्‌का खोन्‍तालोन्‍तायुङ्‌सा,

खोन्‌ओसा ओवाको म़दोम्‍दाओ काचिचि खोसाआ मुङुचि!”

१५ मेन नि म़नाचि म़य़ङाङा,

“ओ ना निनाम्‍हाङ्‌य़ङ खाकालु एलियाङा ओ।”

खोन्‍कि निचि म़य़ङाङा,

“ओ ना आराङ्‌ओ निनाम्‍हाङ्‌य़ङ खाकालुचिवात्‍निओ अ़क्‍छा निनाम्‍हाङ्‌य़ङ खाकालुङा ओ।”

१६ मेन हेरोद हाङ एन्‍तिपास्‌आ येसुओ अ़तुक्‌वादा म़नाचि म़चेवाङाओ एनुकि य़ङा,

“युहन्‍नाओ अ़ताङ अ़ङ्‌का क़प्‍मेतुङ्‌च़ङ्‌ओ,

मो सुवादाओदाङ्‌का खोन्‍तालोन्‍तायुङ्‌सा!”

१७ देकिनालो हेरोद हाङ एन्‍तिपास्‌आ म़नाचि छुत्‍तुचि खोन्‍कि युहन्‍ना लाप्‍मेत्‍तुचिकि छेक्‍खाखिम्‌दा छेक्‍मेत्‍तुयुङ्‌सुचि।

हेरोद हाङ एन्‍तिपास्‌आ ओ काचि हेरोदियास्‌ओ अ़ऩङानुमाओ निम्‍पाङ मुओ,

देकिनालो अ़निछा फिलिप्‌ओ अ़खिम्‍हाङ्‌मा हेरोद्‌आ सायाकाम्‍सुयुङ्‌सु।

१८ देकिनालो बप्‍तिस्‍मा काप़ युहन्‍नाआ “आम्‍निछाओ अ़खिम्‍हाङ्‌मा खाना सायाकाम्‍मा य़ङ्‌हुप्‌आ त़प़नान!”नि हेरोद लोयुङ्‌सु।

१९ खोन्‌ओसा हेरोदियास्‌आ युहन्‍नाओ अ़देङ्‌सालाप्‍पादा अ़माइसुङ कात्‍तुकि मो सेत्‍मा लाप्‍तुङु,

मेन मोसाआ खो सेत्‍मा मान्‍ऱयुक्‍तु।

२० देकिनालो युहन्‍ना साम्‌योक्‍मि खोन्‍कि सेङ्‌ताङ्‌पा म़नानि हेरोद्‌आ सिन्‍तुकिना युहन्‍ना सायामेत्‍तुङु,

खोन्‍कि खोसाआ खो रात्‍तुयुङ्‌सुङु।

हेरोद्‌आ युहन्‍नाओ अ़य़ङ एनुङुहिदा हेरोद्‌ओ अ़मिन्‍मा चाअ़त्‍साङा,

खोन्‍नुछाङ खोसोओ अ़य़ङ अ़ऩङानुयाङ्‌सा एनुङु।

२१ मेन आदेङ हेरोदियास्‌आ अ़वाखाम तोक्‍तु।

हेरोद्‌ओ अ़लिमा लेन खोसोओ अ़हाङ्‌काचि पाङ कातोक्‌चि,

खोन्‍कि अ़रात्‍खामिचिओ अ़चुमुकुधुम्‌चि,

खोन्‍कि गालिल्‌दाओ अ़चुऩङ्‌ऱङाओचि बुत्‍तुचिकि अ़धिवो खाबाचा प़चि।

२२ खोन्‍कि हेरोदियास्‌ओ अ़छा अ़चुखाबाचा चाखाहुत्‌दा वाङाकि थोमा,

खोन्‍कि मोसाआ हेरोद खोन्‍कि अ़तावाङ्‌चिओ अ़चुऩङा नुसुचि।

खोन्‍किना हाङ्‌आ मो अ़छा मेत्‍छाछा लो,

“खाना दि दोत्‍मा त़स़याङ,

दोत्‍ताङ,

अ़ङ्‌का खाना प़ना।”

२३ खोन्‍कि हाङ्‌आ अ़न्‍नुनु किरे चासा मो हिप्‍तु,

“खाना अ़ङ्‌का दि त़दोत्‍ङा,

अ़क्‍धाङ अ़ङ्‌हाङ्‌होन्‌ङा त़दोत्‍ङानुछाङ अ़ङ्‌का खाना प़ना।”

२४ खोन्‍किना हेरोदियास्‌ओ अ़छा अ़माएदा खाराकि सेनु,

“अ़ङ्‌का दि दोत्‍मा?”

अ़माआ लासुलो,

“बप्‍तिस्‍मा काप़ युहन्‍नाओ अ़ताङ दोरु।”

२५ खोन्‍कि मो छा मोन्‍ग़रिङा फुलिलिवा हाङ्‌एदा खाराकि दोत्‍तु,

“बप्‍तिस्‍मा काप़ युहन्‍नाओ अ़ताङ ओन्‍ग़रिङा फाङ्‌लान्‌दा अ़ङ्‌का प़निनि लोनिङ्‌नि।”

२६ खोन्‍कि हाङ अ़न्‍नुनु मिन्‍राक्‌दा छुक्‍तानुछाङ झारा तावाङ्‌चिओ अ़चुबुदा खोसाआ हिप्‍तुओसा अ़प़नान्‌नि लोमा मान्‍ऱदो।

२७ खोन्‍किना हाङ्‌आ च़क्‍नि युहन्‍नाओ अ़ताङ खोक्‍बात्‍मेत्‍मा निकिना अ़क्‍छा अ़रात्‍खामि छुत्‍तु।

मो रात्‍खामि छेक्‍खाखिम्‌दा खाराकि युहन्‍नाओ अ़ताङ खोक्‍तु।

२८ खोन्‍कि युहन्‍नाओ अ़ताङ फाङ्‌लान्‌दा बात्‍तु,

खोन्‍कि मो मेत्‍छाछा छा प़,

खोन्‍किना मो मेत्‍छाछा छाआ मो खात्‍तुकि अ़मा प़।

२९ ओ य़ङ अ़एनाकि युहन्‍नाओ अ़काखेङ्‌चि म़ताकि खोसोओ अ़स़पोक अ़खात्‍ता खोन्‍कि एप्‍मादा अ़खुम्‍ता।

येसुआ पाच हजार म़नाचि म़चान्‍तुचिओ

मत्‍ति १४:१३-२१; लुका ९:१०-१७; युहन्‍ना ६:१-१४

३० बारकापाङ छाम्‍माय़ङ्‌चि येसुएदा म़लासाता खोन्‍कि झारा खोचिआ अ़मुवाओ खोन्‍कि म़चिन्‍तुचिओ य़ङ्‌चि खोक्‍को खाअ़एत्‍ता।

३१ खोन्‍किना येसुआ खोचि म़लोचि,

“अ़ङ्‌काएनान खानानिन ओन सुकुलादा बानानिन,

खोन्‍कि आन्‍कान अ़क्‍दु सावा तोम्‍सिन्‍ने।”

देकिनालो मोदा ब़द्‍धे म़नाचि म़ताङा खोन्‍कि म़खाराङा,

खोन्‍कि खोचि चामाछाङ मान्‍कायाङ्‌चि।

३२ खोन्‌ओसा खोचि नावादा म़वाङाकि वाइवेत सुकुलादा म़खारा।

३३ मेन ब़द्‍धे म़नाचिआ खोचि म़खाराङाओ म़खाचि,

खोन्‍कि मोचिआ खोचि म़सिन्‍तुचि,

खोन्‍कि झारा सहराचिदाङ्‌का लोत्‌याङ्‌सा म़खाराकि खोचिदाङ्‌का बुया मोदा म़ताला।

३४ धियाङ्‌वामाओ अ़केम्‌दा नावादाङ्‌का म़धान्‍तान्‍चिन्‌हिदा मो म़ना मुक्‍लाचि येसुआ म़खाचिकि खोक्‍कोसाआ मोचि सोमाम़तुक्‍तुचि,

देकिनालो मोचि अ़चुकाखाङ मात्‍द़ङ्‌ओ भेराचिवात्‍नि म़मुवाङा।

खोन्‌ओसा खोक्‍कोसाआ मोचि ब़द्‍धे य़ङ्‌चि चिन्‍मा म़पुङ्‌सुचि।

३५ खोन्‍कि अ़नाम्‍प़क्‍साऱङ खोक्‍कोसोओ अ़चुकाखेङ्‌पाचि खोक्‍कोएदा म़ताकि अ़लोवा,

“ओ ना अ़कुय़ङ ओ,

खोन्‍कि अ़नाम्‍प़क लिसाचिआ।

३६ म़ना मुक्‍लाचि छुत्‍ताखाइसानुम्‍च़म,

खोन्‍कि मोचि ओह्‍यात्‍नि-मोह्‍यात्‍निओ तेन्‍चिदा खोन्‍कि याक्‍साचिदा म़खात्‌कि दि-दि आप्‍पि चामायु मोचि म़खित्‍ने।”

३७ मेन येसुआ मोचि म़लोचि,

“खानानिन्‌आ मोचि चामा पुवानुम्‍च़म।”

मोचिआ खोक्‍को अ़लोवा,

“दि आन्‍कान्‍का खात्‍माकि ह्‍वासये रुपाओ फेक्‌वाआ पेम्‍पाक खित्‍माकि मोचि चामा प़माचि कि?”

३८ येसुआ मोचि म़सेनुचि,

“खानानिन्‌एदा देम्‌कातात पेम्‍पाक्‌चि म़युङ्‌याङ?

खारानिन्‌कि खानुम!”

खोन्‍कि मोचिआ अ़खाकि खोक्‍को अ़लोवा,

“पाच्‌कातात पेम्‍पाक खोन्‍कि ह्‍वातात ङाचि म़युङ्‌याङ!”

३९ खोन्‍किना येसुआ अ़चुओ काखेङ्‌पाचि मो झारा म़नाचि ल़क्‍ल़क्‍ल़क्‌वाओ नागिदा अ़भुङ-अ़भुङ युङ्‌म़मेत्‍तुचि।

४० खोन्‌ओसा मोचि सये-सये खोन्‍कि पचास-पचासकापाङ्‌ओ अ़भुङ्‌दा म़युङा।

४१ खोन्‍कि येसुआ पाच्‌कातात पेम्‍पाक्‌चि खोन्‍कि ह्‍वातात ङाचि अ़क़क्‍ताकि निनाम्‍मादुत्‍नि चोप्‌याङ्‌सा निनाम्‍हाङ आलाङ अ़पुवा,

खोन्‍कि पेम्‍पाक्‌चि म़धाङ्‌सुचिकि “म़नाचि हात्‍तानुम्‍च़म”निकिना अ़चुकाखेङ्‌पाचि म़प़चि।

खोन्‍कि मो ह्‍वातात ङाचिछाङ खोक्‍कोसाआ झारासोओ अ़चुरादा हाम़मेत्‍तुचि।

४२ खोन्‍कि झारासाआ अ़चाकि अ़चुबुक खासा।

४३ खोन्‍किना अ़चुकाखेङ्‌पाचिआ पेम्‍पाक खोन्‍कि ङाओ अ़चेत्‌वाचि बारकाखेङ म़कोउचि।

४४ मोदा पेम्‍पाक काचा दुवाछाचि पाच हजारा म़याआङा।

येसु चाक्‌वादुङ्‌दा म़कोलाओ

मत्‍ति १४:२२-३६; युहन्‍ना ६:१५-२१

४५ खोक्‍कोसा म़ना मुक्‍लाचि अ़चुखिम म़छुत्‍तुखाइसुङुचिवा अ़चुकाखेङ्‌पाचि खोक्‍कोएदाङ्‌का बुया नावादा वाङ्‌म़मेत्‍तुचिकि धियाङ्‌वामाओ अ़ह्‍याउधेत बेथसेदादा म़खाइसुचि।

४६ खोन्‍कि मोचिएनान म़हासान्‍चिआन्‍चिन्‌किना खोक्‍को यामात्‍सि भ़ऱदु म़लोन्‍ता।

४७ अ़नाम्‍प़क लिसाहिदा नावा धियाङ्‌वामाओ अ़रादा तालायुङ्‌सा,

खोन्‍कि खोक्‍को अ़चुदाप्‍म़ङ धियाङ्‌वामाओ अ़केम्‌दा म़युङाङा।

४८ खोन्‍कि अ़चुकाखेङ्‌पाचिआ नावा याप्‍मा चात्‍लो दुखा म़तोक्‍ताङाओ खोक्‍कोसा म़खाचि,

देकिनालो ह़क खोचिओ अ़चुदेङ्‌सालाप्‍पा बानाङा।

आप्‍फात अ़वाय़ङ्‌ओ सुम्‌का ऱङ साङाहिदा खोक्‍को धियाङ्‌वामादा कोन्‌याङ्‌सा अ़चुकाखेङ्‌पाचिएदा म़ता,

खोन्‍कि खोचिदाङ्‌का बुया खात्‍मानि म़मिना।

४९ मेन खोक्‍को धियाङ्‌वामादा म़कोलाङाओ अ़खाकि अ़चुकाखेङ्‌पाचि स़लावानि म़मिना,

खोन्‍कि अ़चुक़माआ म़पारा।

५० देकिनालो मोचि झारासा खोक्‍को अ़खाकि म़क़सा।

मेन येसुआ च़क्‍नि मोचि म़लोचि,

“राक मुवानिन!

अ़ङ्‌काङा ओ।

मान्‍क़दानिन!”

५१ खोन्‍किना खोक्‍को मोचिएनान नावादा म़वाङा,

खोन्‍कि ह़क सेम्‍ता,

खोन्‍कि मोचि च़लोक दोम्‍तुदोचि।

५२ देकिनालो मोचिआ पेम्‍पाक्‌ओ अ़तुक्‌वादाओ य़ङ मान्‍तुप्‌अ़दा,

मेन मोचिओ अ़चुसाकोङ्‌वा लुङ्‌ख़धेन लिसायुङ्‌सा।

५३ खोचिआ धियाङ्‌वामा अ़धेराकि गनेसरेत्‌निओदा म़धान्‍तान्‍चिन,

खोन्‍कि खोचिआ नावा धियाङ्‌वामाओ अ़केम्‌दा अ़नान्‍ता।

५४ खोन्‍कि खोचि नावादाङ्‌का म़लोन्‍ताङाहिदा म़नाचिआ येसु च़क्‍नि अ़सिन्‍तालावा।

५५ खोन्‍कि ओह्‍यात्‍नि-मोह्‍यात्‍निओ तेन्‍चिदा मोचि म़लोराखारा,

खोन्‍कि येसु म़ताओ य़ङ्‌खान खाम़एत्‍तुचि,

खोन्‍कि म़नाचिआ खोक्‍को खादा म़युङ्‌याङ्‌नि अ़एना मोदा कातुक्‌चि अ़चुइम्‍खाएनान म़तारुचि।

५६ खोन्‍कि येसु खा-खाक्‍को तेन्‍चिदा,

सहराचिदा,

कुय़ङ्‌चिदा म़खारा,

म़नाचिआ कातुक्‌चि बजारा-बजारादा अ़युक्‍ताङा,

खोन्‍कि मोचिआ येसुओ अ़चुतित्‌ओ अ़चोम ओन्‍ङानुछाङ नोप्‍मा प़निनि खोक्‍को अ़लोवा,

खोन्‍कि देम्‍पाङ्‌साआ अ़चुतित अ़नोप्‍ता मोचि झारा म़नुवा।

रिदुम्‍पादुम्‌ओ अ़तुक्‌वादा

मत्‍ति १५:१-२०

७

१ आदेङ थोरेत्‌कापाङ फरिसिचि खोन्‍कि य़ङ्‌हुप काचिन्‍पाचि यरुसलेम्‌दाङ्‌का म़ता, खोन्‍कि येसुओ अ़चुऱङ्‌कोप्‍नि म़कोवान्‍चिन।

२ खोन्‍कि खा-खाक्‍को येसुओ अ़चुकाखेङ्‌पाचिआ मान्‍सेङ्‌याङ्‌ओ माङ्‌लो अ़चुछुक वामान्‍स़माङ चा म़चाङाओ मोचिआ म़खाचि।

३ देकिनालो फरिसिचि खोन्‍कि झारा यहुदिचि अ़चुसुन्‍तुम्‌चिदाङ्‌का अ़मुवाताराओ अ़चुच़माथाङ्‌मावा मोचि अ़चुछुक वामान्‍स़माङ चा ऩचानिन।

४ खोन्‍कि बजारादाङ्‌का म़ताकि मोचि मान्‍सेङ्‌मान्‍चिन्‌तारि दित्‍छाङ ऩचान्‍चिन।

मोन्‌ओन्‍ङा माआङ,

मोचिआ नि ब़द्‍धे च़माथाङ्‌माचिछाङ म़मुचि,

मोवात्‍निङा लाङ्‌चोक्‍खुङ्‌चि, भागुनाचि खोन्‍कि कासाओ खुङ्‌चि वामान्‍स़माङ मान्‌याङ्‌म़दोङुचि।

५ खोन्‍किना फरिसिचि खोन्‍कि अ़य़ङ्‌हुप काचिन्‍पाचिआ येसु अ़सेना,

“देकि आम्‍नुओ काखेङ्‌पाचिआ आन्‍सुन्‍तुम्‌चिआ अ़मुवाताराओ अ़चुथाप्‍स़ङ्‌वा ऩच़निनिन,

मेन अ़सेङ्‌निनिन्‌ओ अ़चुछुक्‌आ चा म़चा?”

६ येसुआ मोचि म़लोचि,

“निनाम्‍हाङ्‌य़ङ खाकालु यसैया तोङालो खानानिन कोङ्‌क़त्‌वाचिओ अ़तुक्‌वादा निनाम्‍हाङ्‌य़ङ खालुवायुङ्‌सा,

खोसाआ छाप्‍तुयुङ्‌सु,

‘ओ म़नाचिआ अ़चुदोसिवाआ ओन्‍ङा अ़ङ्‌का साया ऩमेत्‍ङा,

मेन मोचिओ अ़चुसाकोङ्‌वा अ़ङ्‌कादाङ्‌का अ़थाया युङ्‌याङ।

७ मोचिआ सोज्‍जे अ़ङ्‌का ऩब़क्‍ङा,

मेन मोचिओ अ़चुचिन्‍मा म़नाचिआ म़चिन्‍तुचिओ अ़चुय़ङ्‌हुप ओन्‍ङा ओ।’

८ खानानिन्‌आ निनाम्‍हाङ्‌ओ अ़चुलोमाय़ङ त़छिरुम,

खोन्‍कि म़नाचिओ अ़चुच़माथाङ्‌माचि त़मुम्‌योम्‍च़म।”

९ खोन्‍किना येसुआ मोचि म़लोचि,

“आम्‍नुओ च़माथाङ्‌माचि मुमाचि निकिना खानानिन निनाम्‍हाङ्‌ओ अ़चुलोमाय़ङ्‌चि मान्‍काङ्‌त़दान।

१० देकिनालो निनाम्‍हाङ्‌य़ङ खाकालु मोसा य़ङायुङ्‌सा ‘आम्‍नुओ पापा खोन्‍कि मामाचि साया मेत्‍तानुम्‍च़म,

खोन्‍कि साङ अ़पा माङ्‌लो अ़माओ अ़देङ्‌सालाप्‍पादा अ़त्‍लो चेप,

मो सेत्‍माङादोत।’

११ मेन खानानिन त़य़ङिन,

खाक्‍को म़नाआ अ़पा माङ्‌लो अ़मा लो,

‘खानानिन्‌आ अ़ङ्‌काएदाङ्‌का त़तोक्‍तुम्‌ओ ना कुर्बान ओ’नि (माङ्‌लो मो निनाम्‍हाङ प़माय़ङ साम्‍द़ङ ओ) लोचिनालो,

१२ मोसाआ अ़पापा-मामाचि फामा अ़दोत्‍निन निकिना त़चिन्‍तुम्‍च़म।

१३ ओवात्‍नि निनाम्‍हाङ्‌ओ अ़चुय़ङ त़छिरुम्‌कि खानानिन्‌आ त़तोक्‍तुम्‌ओ आम्‍नुओ थाप्‍स़ङ्‌चि खोन्‍कि नि ब़द्‍धे ओवाको य़ङ्‌चि खानानिन त़मुम्‍च़म।”

म़ना कापोप य़ङ्‌चि

मत्‍ति १५:१०-२०

१४ खोन्‍किना येसुआ म़ना मुक्‍लाचि खोक्‍कोएदा म़बुत्‍तुचि खोन्‍कि मोचि म़लोचि,

“खानानिन झारासा नुलोक अ़ङ्‌य़ङ एनानुम,

खोन्‍कि तुप्‍तानुम।

१५ म़नाआ चाओ खाक्‍कोछाङ चामायु खो हुत्‌या वाङ्‌कि अ़पोप्‍तुन,

मेन,

अ़साकोङ्‌वाहुत्‌याङ्‌का बुङ्‌खादा लोन, मो य़ङ्‌आ खो पोप्‍तु।

१६ [साङ्‌को अ़एन्‍खा नाबाक याक्‌याङ,

मोसाआ एनुने!”]

१७ येसुआ म़ना मुक्‍लाचि म़छिरुदोचिकिना खिम्‍हुत्‌दा म़वाङा,

खोन्‍कि अ़चुकाखेङ्‌चिआ खोक्‍को मो दोय़ङ्‌लाओ अ़तुक्‌वादा अ़सेना।

१८ खोन्‍कि येसुआ मोचि म़सेनुचि,

“दि खानानिन्‌आ मान्‍तुप्‍त़युक्‍तुम?

दि म़नाओ अ़कोङ्‌हुत्‌या वाङ मोसाआ पोप्‍मा अ़ऱन निकिना खानानिन त़सिन्‍तिमिन्‌येन?

१९ देकिनालो चामायु साकोङ्‌वादा अ़वाङ्‌निन,

मेन मो बुक्‍हुत्‌दा वाङ्‌किना पोक्‌दाङ्‌का बुङ्‌खाया लोन्‍खात।”

(ओवात्‍नि य़ङ्‌याङ्‌सा,

“झारा चामायुचि म़सेङ्‌याङ”नि येसु म़य़ङा।)

२० खोन्‍कि येसुआ म़लोचि,

“म़नाओ अ़साकोङ्‌वाहुत्‌दाङ्‌का दि लोन,

मो य़ङ्‌चिआ मो म़ना पोप्‍तु।

२१ देकिनालो म़नाओ अ़साकोङ्‌वाहुत्‌याङ्‌काङा अ़अ़त्‍पा मित्‍माचि,

म़ना सेत्‍मा,

ताङ्‌लान,

चान्‍माचामा,

ख़मा,

२२ च़क्‍ख़य़,

अ़त्‍लो काचि,

म़प्‍मा,

चान्‍माचामा,

ऩङ्‌च़,

सुङ्‌मा,

ऱक्‍भाक खोन्‍कि खामान्‍सिन य़ङ्‌चि म़लोन।

२३ ओ झारा अ़त्‍लो य़ङ्‌चि साकोङ्‌वाहुत्‌दाङ्‌का म़लोन,

खोन्‍कि मो य़ङ्‌चिआ म़नाचि पोप्‍तुचि।”

निरावा मेत्‍छामाओ अ़साकोङ्‌छ़ङ

मत्‍ति १५:२१-२८

२४ खोन्‍किना येसुआ गालिल अ़छिरादाकि तुरोस खोन्‍कि सिदोन धिखाहुप म़खारा।

साङ्‌आछाङ ऩसिन्‍तुन्‍नेनि म़मिनाकि खोक्‍को अ़क्‌तात खिम्‌दा म़वाङा,

खोन्‍नुछाङ खोक्‍को कुम्‍मा मान्‍ऱ।

२५ मेन मोन्‍ग़रिङा अ़क्‍छा पोप्‍ताओ लावाआ लाउओ मेत्‍छाछा छाओ अ़माआ येसुओ अ़तुक्‌वादा एनु,

खोन्‍कि खोक्‍कोएदा ताकि खोक्‍कोसोओ अ़चुलाङ्‌दा बोम्‍सान्‍चिन।

२६ मो सिरियाओ फोनिके धिखाहुप्‌दाङा पुक्‍तान्‍चिन्‌ओ अ़क्‍छा ग्रिक मेत्‍छामा ओ।

खोन्‍कि मोसाआ “अ़ङ्‌छा मेत्‍छाछाएदाङ्‌का चाकावालावा लोन्‍निप़नि!”नि येसु लो।

२७ मेन येसुआ मो मेत्‍छामा अ़लोवा,

“बुया यहुदि अ़ङ्‌छाचि चान्‍माचिदोत,

देकिनालो अ़ङ्‌छाचिओ अ़चुपेम्‍पाक खात्‍माकि कुतिवाचि वेत्‍माछोक्‍मा अ़नुवाक माआङ।”

२८ मेन मोसाआ लासुओ,

“उवा हाङ्‌पो!

मेन कुतिवाचिआछाङ तेबलाओ अ़भेन्‌यु छाचिआ अ़धान्‍खान्‌ओ अ़चेत्‌वाचि अ़चा!”

२९ खोन्‍किना येसुआ मो अ़लोवा,

“खाना नुलोक त़य़ङाओसा खाना आम्‍खिम लासाखारा,

आम्‍छा मेत्‍छाछाएदाङ्‌का चाकावालावा लोन्‍ताखारायुङ्‌सा!”

३० मो मेत्‍छामा अ़खिम तालाहिदा अ़छा मेत्‍छाछा अ़इम्‍खादा नुलोक धुवाङा।

खोन्‍कि अ़छादाङ्‌का चाकावालावा लोन्‍ताखारायुङ्‌सा।

येसुआ क़वा म़ना अ़नुसाओ

३१ खोन्‍किना येसु तुरोस्‌दाङ्‌का म़लासा,

खोन्‍कि सिदोन सहरादाङ्‌का देकापोलिस्‌ओ लाम लियाङ्‌सा गालिल धियाङ्‌वामा म़खारा।

३२ म़नाचिआ मोदा अ़क्‍छा खामान्‌एन्‍कादाकिना नुलोक चेप्‍मा मान्‍ऱकादा म़ना येसुएदा अ़तारा।

खोन्‍कि म़नाचिआ येसुओ अ़चुछुक मो म़नाएदा युङ्‌अ़मेत्‍ताकि नुनिप़नि निकिना छुक्‍म़फाङ्‌ता।

३३ येसुआ मो म़ना मुक्‍लादाङ्‌का सुकुलादा अ़खात्‍ताकिना खोसोओ अ़नाबाक्‌दा अ़चुछुक कुसिप अ़पाआ,

खोन्‍किना येसुआ अ़चुछुक्‍कुसिप्‌दा अ़थुक्‍ताकि खोसोओ अ़लेम अ़नोप्‍तापुवा।

३४ खोन्‍किना येसुआ निनाम्‍मादुत्‍नि खाङ्‌याङ्‌सा ह़त्‍पा म़लुवाकिना खो अ़लोवा,

“इफ्‍फाता!”

ओसोओ अ़तुप्‍माय़ङ “होरालोन्‍ता!”

३५ मोन्‍ग़रिङा मो म़नाओ अ़नाबाक्‌चि म़होरालोन्‍ता,

खोन्‍कि अ़लेम चात्‍मापुङ्‌सुकिना खो नुलोक चेवालोन्‍ता!

३६ येसुआ “साङ्‌छाङ खामान्‌एत्‌दानुम्‍च़म”नि म़नाचि म़लोचि।

मेन खोक्‍कोसाआ देम खामान्‍लुदानिन्‌नि म़लोचि,

खोन्‍ङा च़लोक म़नाचिआ मोसोओ अ़तुक्‌वादा राक्‌एनान खाअ़लुसा।

३७ खोन्‍कि म़नाचि अ़न्‍नुनु दोम्‍तुदोचिकि य़ङ्‌मा अ़पुङ्‌सा,

“येसुआ झारा काचिचि म़दोम्‍दालो अ़मुवायुङ्‌सा।

खोक्‍कोसाआ खामान्‌एन्‍कादा म़नाचिछाङ खाकाएन खोन्‍कि मान्‍चेप्‍कादा म़नाचि काचेप म़मुचि।”

येसुआ चार हजारकापाङ म़नाचि म़चान्‍तुचिओ

मत्‍ति १५:३२-३९

८

१ मो लेन्‍चिदा अ़धिवाङ म़ना मुक्‍लाचि येसुएदा म़कोवान्‍चिन।

मोचिएदा चामायु मात्‍द़ङ्‌याङ,

खोन्‌ओसा येसुआ अ़चुकाखेङ्‌पाचि खोक्‍कोएदा म़बुत्‍तुचिकि मोचि म़लोचि,

२ “अ़ङ्‌का ओ म़ना मुक्‍लाचि अ़ङ्‌का ब़द्‍धे सोमातुक्‍तुङ्‌च़ङ,

देकिनालो ओचि अ़ङ्‌काएनान म़युङ्‌याङ्‌ओ आय़ सुम्‌कालेन लिसायुङ्‌सा,

खोन्‍कि ओचिएदा अ़चुचामायु दित्‍छाङ मात्‍द़ङ।

३ खोन्‍कि अ़ङ्‌का ओचि मान्‍चा अ़चुखिम छुत्‍तुङ्‌च़ङ्‌नालो लाम्‌दाङा ओचि म़फेखात।

देकिनालो खा-खाक्‍कोचि ना ब़द्‍धे अ़थायाङ्‌का म़तायुङ्‌सा।”

४ खोन्‍किना अ़चुकाखेङ्‌पाचिआ खोक्‍को अ़लासालोवा,

“मेन ओ अ़कुय़ङ्‌दा ओन ब़द्‍धे म़ना मुक्‍लाचि चान्‍मायु ब़द्‍धे पेम्‍पाक आन्‍कान खादा तोक्‍मा?”

५ येसुआ मोचि म़सेनुचि,

“देम्‌कातात पेम्‍पाक खानानिन्‌एदा युङ्‌याङ?”

“सात्‌कातात पेम्‍पाक”नि मोचिआ अ़लोवा।

६ खोन्‍किना येसुआ म़ना मुक्‍लाचि नागिदा युङ्‌म़मेत्‍तुचि।

खोन्‍कि खोक्‍कोसाआ मो सात्‌कातात पेम्‍पाक अ़क़क्‍ताकि निनाम्‍हाङ आलाङ अ़पुवा,

खोन्‍कि पेम्‍पाक अ़धाङ्‌साकि म़नाचि म़हात्‍तुप़चिने निकिना अ़चुकाखेङ्‌पाचि म़प़चि,

खोन्‍किना मोचिआ म़ना मुक्‍लाचि म़हात्‍तुचि।

७ मोचिएदा अ़क्‍चिलोक अ़चुप्‍पो ङाचिछाङ म़युङाङा,

खोन्‍किना येसुआ ङाचिओ निकिछाङ निनाम्‍हाङ आलाङ अ़पुवा,

खोन्‍कि मो अ़चुकाखेङ्‌पाचि हाम़मेत्‍तुचि।

८ खोन्‍कि झारा म़नाचिआ अ़चाकि अ़चुसोम्‍सुवा।

खोन्‍कि हेनाओ अ़चेत्‌वाचि मोचिआ सात्‌काखेङ भेप्‍लो अ़कोवा।

९ मोदा आप्‍फात चार हजारालेका म़नाचि म़याआङा।

खोन्‍कि अ़चाचिआकि येसुआ मोचि अ़चुखिम म़छुत्‍तुखाइसुचि।

१० खोन्‍किना येसु मोन्‍ग़रिङा अ़चुकाखेङ्‌पाचिएनान नावादा म़वाङा,

खोन्‍कि दलमनुथा धिखाहुप्‌दात्‍नि म़खारा।

फरिसिचिआ बुन अ़दोत्‍ताओ

मत्‍ति १६:१-४

११ फरिसिचि येसुएदा म़ताकि दुम्‌तुमा अ़पुङ्‌सा।

मोचिआ येसु चिन्‍माखाङ्‌मा निम्‍पाङ खोक्‍को निनाम्‍मादुङ्‌काओ अ़क्‌तात बुन अ़दोत्‍ता।

१२ ओ अ़एनाकि येसुआ ओन्‍भान्‍लो अ़चुकोङ्‌हुत्‌या ह़त्‍पा म़लुवाकि म़लोचि,

“देकि ओ दुङ्‌दाओ म़नाचिआ म़दोम्‍दाओ बुन खाङ्‌मा म़लाम्‌याङ?

अ़नुछ्‍या अ़ङ्‌का खानानिन लोनानिन,

ओ दुङ दिसु बुन्‌छाङ अ़ङ्‌का खाङ्‌अ़मेत्‍ऩङ।”

१३ खोन्‍किना येसुआ मोचि म़छिरुदोचिकि नावादा म़लासावाङा,

खोन्‍कि धियाङ्‌वामाओ अ़ह्‍याउधेत म़खारा।

फरिसिचिओ खमिरा खोन्‍कि हेरोद

मत्‍ति १६:५-१२

१४ खोन्‍कि अ़चुकाखेङ्‌पाचिआ पेम्‍पाक बात्‍मा अ़मान्‍ताखाइसा,

खोन्‍कि नावादा अ़क्‌तात ओन्‍ङा पेम्‍पाक खोचिएदा याआङा।

१५ खोन्‍कि खोचिआ वाताम्‍खा अ़धेराङाहिदा येसुआ चाप्‍म़चेत्‍तुचि खोन्‍कि मोचि म़लोचि,

“चाप्‍चाप्‍चाप्‌वायुङ्‌निन!

फरिसिचि खोन्‍कि हेरोद आन्‍तिपास्‌ओ खमिरादाङ्‌का रात्‍तानिन्‍चिन।”

१६ “आन्‍कान पेम्‍पाक मान्‍बात्‌दोम्‌ओसा खोक्‍को ओवात्‍नि म़य़ङ्‌याङ”नि य़ङ्‌सा खोचि अ़क्‍छा निएदा दुम्‍छ़न्‍मा अ़पुङ्‌सा।

१७ मोचि म़चेवाङाओ य़ङ येसुआ अ़सिन्‍ताकिना खोक्‍कोसाआ मोचि म़लोचि,

“खानानिनएदा पेम्‍पाक मात्‍द़ङ्‌ओ अ़तुक्‌वादा अ़क्‍छा निएदा देकि दुम त़छ़रिन्‌येन?

दि खानानिन हान्‍छाङ त़सिन्‍तिमिन्‌येन माङ्‌लो खात़तुप्‍तिमिन्‌येन?

दि आम्‍नुओ साकोङ्‌वाआ तुप्‍मा अ़ऱन्‌योन?

१८ आम्‍नुओ म़क याक्‌याङ खोन्‍नुछाङ दि खानानिन त़खान्‍मिन्‌येन?

खोन्‍कि आम्‍नुओ नाबाक याक्‌याङ खोन्‍नुछाङ दि खानानिन त़एनिमिन्‌येन?

दि खानानिन त़मित्‍तिमिन्‌येन?

१९ पाच्‌कातात पेम्‍पाक ओरुङ्‌कि पाच हजारा म़नाचि चान्‍तुङ्‌च़ङ्‌हिदा खानानिन्‌आ हेनाओ पेम्‍पाक्‌ओ अ़चेत्‌वाचि देम्‍का खेङ खानानिन्‌आ त़कोउम्‍च़म?”

मोचिआ खोक्‍को अ़लोवा,

“बारकाखेङ!”

२० “खोन्‍कि अ़ङ्‌का सात्‌कातात पेम्‍पाक्‌चि ओरुङ्‌च़ङ्‌कि चार हजारा म़नाचि चान्‍तुङ्‌च़ङ्‌हिदा खानानिन्‌आ हेनाओ पेम्‍पाक्‌ओ अ़चेत्‌वाचि देम्‍का खेङ खानानिनाआ त़कोउम्‍च़म?”

मोचिआ खोक्‍को अ़लोवा,

“सात्‌का खेङ!”

२१ खोन्‍किना येसुआ मोचि म़लोचि,

“हान्‍छाङ दि खानानिन त़तुप्‍तिमिन्‌येन?”

येसुआ दोप्‍म़क म़ना अ़नुसाओ

२२ येसु अ़चुकाखेङ्‌पाचिएनान बेथसेदादा म़ताला,

खोन्‍कि म़नाचिआ अ़क्‍छा दोप्‍म़क म़ना खोक्‍कोएदा अ़तारा,

खोन्‍कि मोचिआ “ओ नोप्‍तानुसानुम”नि खोक्‍को अ़लोवा।

२३ येसुआ मो दोप्‍म़क म़नाओ अ़छुक्‌दा अ़क़क्‍ताकि तेन्‌दाङ्‌का बुङ्‌खाया अ़लोत्‍ता।

खोन्‍कि मो म़नाओ अ़म़क्‌दा अ़थुक्‍ता,

खोन्‍कि अ़चुछुक मोएदा अ़युङ्‌सा,

खोन्‍कि येसुआ खो अ़सेना,

“दि खाना दि-दि त़खाङु?”

२४ खोन्‍कि मो म़ना धात्‍नि खाचोवाकि य़ङा,

“अ़ङ्‌का म़नाचि खाङ्‌च़ङ,

मोचि ह्‍यात्‍नि-ओह्‍यात्‍नि म़कोन्‌याङ्‌ओ स़ङ्‌ताङ्‌चिवा म़कात्‌याङ।”

२५ खोन्‍किना येसुआ मो म़नाओ अ़म़क्‌दा अ़चुछुक अ़लासायुङ्‌सा,

खोन्‍कि मो म़नाआ नुलोक खा,

खोन्‍कि खो लामाखाखाङ्‌मा रुवा,

खोन्‍कि खोसाआ झारा नुलोक खाचि।

२६ खोन्‍कि येसुआ “तेन्‌दा मान्‍लावाङ्‌माङ खारा”नि लोयाङ्‌सा अ़खिम अ़छुत्‍ताखाइसा।

येसु साङ म़युङ्‌याङ?

मत्‍ति १६:१३-२०; लुका ९:१८-२१

२७ खोन्‍किना येसु अ़चुकाखेङ्‌पाचिएनान कैसरिया फिलिप्‍पि तेन्‍चिदा म़खारा।

खोचि लाम्‌दा म़खाराङाहिदा खोक्‍कोसाआ अ़चुकाखेङ्‌पाचि म़सेनुचि,

“म़नाचिआ अ़ङ्‌का साङ्‌नि ऩलोङाङा?”

२८ मोचिआ अ़लासालोवा,

“खा-खाक्‍को य़ङ्‌याङ बप्‍तिस्‍मा काप़ युहन्‍ना,

खा-खाक्‍को aएलियानि म़य़ङ्‌याङ,

खोन्‍कि मोदाङ्‌का निचिआ निनाम्‍हाङ्‌य़ङ खाकालुचिएदाओ अ़क्‍छानि म़य़ङ्‌याङ।”

२९ खोक्‍कोसाआ मोचि म़सेनुचि,

“मेन खानानिन अ़ङ्‌का साङ्‌नि त़लोङाङाऩङ?”

पत्रुस्‌आ खोक्‍को लासुलो,

“खानानिन bख्रिस्‍त ओ।”

३० खोन्‍किना खोचि खोक्‍कोसोओ अ़चुतुक्‌वादा साङ्‌छाङ खामान्‌एत्‌दानुम्‍च़म निकिना येसुआ अ़चुकाखेङ्‌पाचि चाप्‍म़चेत्‍तुचि।

येसुआ अ़चुदुखा खोन्‍कि अ़चुस़माओ अ़तुक्‌वादा म़य़ङाओ

मत्‍ति १६:२१-२३; लुका ९:२२-२७

३१ खोन्‍किना येसुआ अ़चुकाखेङ्‌पाचि “म़नाओ अ़छाआ ब़द्‍धे दुखा आङ्‌मादोत,

अ़धुवाचि,

मुलो काब़क्‍पाचि,

खोन्‍कि य़ङ्‌हुप काचिन्‍पाचिआ ऩङाअ़छित,

खोन्‍कि अ़सेत,

मेन सुम्‌कालेन्‌दा लाखोन्‍लोन्‌नि लोयाङ्‌सा खोचि चिन्‍मा म़पुक्‍तुचि।”

३२ येसुआ ओ य़ङ्‌ओ अ़तुक्‌वादा नुलोक अ़चुकाखेङ्‌चि खाम़एत्‍तुचि।

खोन्‌ओसा पत्रुस्‌आ खोक्‍को अ़चित ह्‍यात्‍नि खात्‍तुकि यासान्‍मा पुक्‍तु।

३३ मेन येसु म़हुसान्‍चिन्‌कि अ़चुकाखेङ्‌चि म़खाचिकि खोक्‍कोसाआ पत्रुस अ़रेन्‍ता,

“सैताना!

अ़ङ्‌बुदाङ्‌का खारालावा!

देकिनालो आम्‍मिन्‍मा निनाम्‍हाङ्‌दाङ्‌काओ माआङ,

मेन म़नाएदाङ्‌काओ ओ।”

काखेङ्‌आ मुमादोत्‌ओ काचिओ अ़तुक्‌वादा

मत्‍ति १६:२४-२८; लुका ९:२३-२७

३४ खोन्‍किना येसुआ अ़चुकाखेङ्‌चिएनान म़ना मुक्‍लाचि खोक्‍कोएदा म़बुत्‍तुचि,

खोन्‍कि मोचि म़लोचि,

“साङ अ़ङ्‌का त़ङ्‌मा स़याङ्‌नालो खो आप्‍पि अ़मित्‍चिऩङ छित्‍मादोत,

खोन्‍कि अ़क्रुस खुन्‍माकि अ़ङ्‌का त़ङ्‌मादोत।

३५ देकिनालो साङ्‌आ अ़ह़ङ्‌म़ङ लेन्‍मा लाप्‍तु,

मोसाआ मो मासु,

मेन साङ्‌आ अ़ङ्‌को खोन्‍कि नुय़ङ्‌खान्‌ओ निम्‍पाङ अ़ह़ङ्‌म़ङ मासु,

मोसाआ अ़नुछ्‍याओ ह़ङ्‌म़ङ तोक्‍तु।

३६ म़नाआ झारा हेन्‍खामा तोक्‍तुकिछाङ अ़ह़ङ्‌म़ङ मासुनालो खोसाआ दि तोक्‍तु कि?

३७ माङ्‌लो म़नाआ अ़ह़ङ्‌म़ङ्‌ओ अ़फान्‌दा दि प़मा ऱ?

३८ खाक्‍को ताङ्‌लान कामु खोन्‍कि हेवामि ओ दुङ्‌दा अ़ङ्‌कादाङ्‌का खोन्‍कि अ़ङ्‌य़ङ्‌दाङ्‌का अ़लेजो कात,

अ़ङ्‌का म़नाओ अ़छाओछाङ अ़चुपापाओ अ़साम्‌दा म़सेङ्‌याङ्‌ओ निनाम्‍हाङ काफाचिएनान लाय़हिदा मोएदा अ़लेजो कात।”

a 

८:२८ एलिया : इस्राएल्‌दाओ अ़क्‍छा बुयाओ सावापोरि निनाम्‍हाङ्‌य़ङ खाकालु।

b 

८:२९ ख्रिस्‍त : ग्रिक य़ङ्‌दा ‘आक्‌वाआ थोक्‍माय़ङ म़ना’, माङ्‌नालो ‘छेन्‍माय़ङ म़ना’। अ़देङ्‌या य़ङ्‌सिवा अ़तुक्‌वाऩङ्‌दा ‘ख्रिस्‍त’ लामानुम

येसुओ अ़चुकात्‍मा फान्‍ताओ

मत्‍ति १७:१-१३; लुका ९:२८-३६

९

१ येसुआ मोचि म़लोचि,

“अ़नुछ्‍या अ़ङ्‌का खानानिन लोनानिन,

ओदा खा-खाक्‍को काएप्‌चिदाङ्‌का निनाम्‍हाङ्‌ओ अ़चुहाङ्‌होन अ़धिवो सावादा तायाङ्‌ओ बुया मान्‍खाङ्‌माङ्‌तारि ऩस़निन्‍दानिन।”

२ छकालेन्‌कि येसुआ पत्रुस,

याकुब खोन्‍कि युहन्‍ना खोक्‍कोएनान म़खात्‍तुचिकि अ़क्‌तात झोन्‍ताङाओ भ़ऱदु म़लोन्‍ता,

मोदु खोचि ओन्‍ङा म़याआङा।

खोन्‍कि अ़चुकाखेङ्‌पाचिओ अ़चुबुदा खोक्‍कोसोओ अ़चुकात्‍मा फान्‍ता।

३ खोन्‍कि खोक्‍कोसोओ अ़चुतित छोक्‍छोक्‍छोक्‌वा खोन्‍कि ओम्‍पुवाचिचि लेरा,

ओ हेन्‍खामादाओ खाक्‍कोछाङ तित वाकाधाप्‌आ मोन्‍तेका चात्‍लो छोक्‍छोक्‍छोक्‌वाओ मुमा अ़ऱन।

४ खोन्‍किना निनाम्‍हाङ्‌य़ङ खाकालु मोसा खोन्‍कि एलिया खोचिएदा खाङ्‌मुसाचिचिन,

खोन्‍कि खोचि येसुएनान चेप्‍मा अ़पुङ्‌साचु।

५ खोन्‍कि पत्रुस्‌आ येसु लो,

“काचिन्‍पो,

आन्‍कान ओदा युङ्‌मा अ़नुवाक लि!

आन्‍कान्‍का सुम्‌कातात याक्‍साचि मुम्‍च़म्‍काने,

अ़क्‌तात आम्‍नुओ निम्‍पाङ,

खोन्‍कि अ़क्‌तात मोसाओ निम्‍पाङ खोन्‍कि अ़क्‌तात एलियाओ निम्‍पाङ!”

६ खो दे य़ङ्‌मा दोराङाओ खोसाआ मान्‍सिन्‍दो।

देकिनालो खोचिओ अ़न्‍नुनु अ़चुक़माकारा।

७ खोन्‍किना य़वारिआ मोचि भुक्‍तुखात्‍तुचि,

खोन्‍कि य़वारिदाङ्‌का अ़क्‌तात य़ङ ता,

“ओक्‍को अ़ङ्‌का सोमातुक्‍तुङ्‌योङ्‌ओ अ़ङ्‌छा ओ,

खोक्‍कोसाआ ऩलोन्‌ओ एनानुम!”

८ च़क्‍नि खोचिआ ओह्‍यात्‍नि-मोह्‍यात्‍नि अ़खा,

खोचिआ साङ्‌छाङ मान्‍खाङ्‌अ़दा,

मेन येसु ओन्‍ङा खोचिएनान म़युङाङा।

९ खोचि भ़ऱदुङ्‌का म़धान्‍तान्‌यान्‍चिन्‌हिदा येसुआ अ़चुकाखेङ्‌पाचि “देम्‍खातारि म़नाओ अ़छा स़दाओदाङ्‌का अ़लानिन्‍खोन्‍निन्‍लोन्‍निन, मोन्‌तारि त़खाम्‌ओ य़ङ साङ्‌छाङ खामान्‌एत्‌दानुम्‍च़म”नि म़लोचि।

१० खोन्‍किना खोचिआ मो य़ङ अ़चुकोङ्‌दाङा अ़युङ्‌सा,

मेन खोचि-खोचिएदा “स़मादामादाङ्‌का लामाखोन्‍मालोन्‍मानिओसो अ़तुप्‍माय़ङ दि ओ निकिना सेन्‍कासेन मुमा अ़पुङ्‌सा।”

११ खोन्‍किना खोचिआ येसु अ़सेना,

“खोन्‍नालो देकि य़ङ्‌हुप काचिन्‍पाचिआ बुया एलिया तामादोत्‌नि म़य़ङ्‌याङ?”

१२ येसुआ मोचि म़लासुलोचि,

“अ़नुछ्‍या,

एलिया बुया ता,

खोन्‍कि झारा य़ङ्‌चि लासुतोङ्‌सुचि।

खोन्‍नुछाङ म़नाओ अ़छाआ चाअ़त्‍लो दुखा आङ्‌मा खोन्‍कि झारासा ऩङाअ़छित निकिना साम्‍कालिन्‌दा देत्‍नि छाप्‌याङ?

१३ मेन अ़ङ्‌का खानानिन लोनानिन,

एलिया बुयाङा ताचिआयुङ्‌सा,

खोन्‍कि म़नाचिआ खोसोओ अ़तुक्‌वादा छाप्‍ताङाओवात्‍निङा देमुमानि म़मिना,

खोवात्‍निङा खो अ़मुवायुङ्‌सा।”

चाकावालावाआ लाउओ दुवाछा अ़नुसाओ

मत्‍ति १७:१४-२१; लुका ९:३७-४३

१४ खोचि नि काखेङ्‌चिएदा म़लासाताहिदा खोचिआ अ़धिवाङ म़ना मुक्‍लाचि अ़चुऱङ्‌कोप्‍नि म़खाचि,

खोन्‍कि य़ङ्‌हुप काचिन्‍पाचि खोचिएनान दुम म़छ़राङा।

१५ झारा म़नाचिआ येसु अ़खाकिना मोचि अ़न्‍नुनु दोम्‍तुदोचि,

खोन्‍कि खोक्‍को साऩङ्‌वा मेत्‍सि म़लोरा।

१६ खोन्‍कि येसुआ अ़चुकाखेङ्‌चि म़सेनुचि,

“दिसोओ अ़तुक्‌वादा मोचिएनान दुम त़तुसिन्‌येन?”

१७ म़ना मुक्‍लादाङ्‌का अ़क्‍छा म़नाआ लासुलो,

“काचिन्‍पो,

अ़ङ्‌का अ़ङ्‌दुवाछा छा खानानिन्‌एदा तारुङ्‌युङ्‌सुङ,

देकिनालो खो चाकावालावाआ लाउकिना भोवा मु।

१८ खाउग़रि चाकावालावाआ खो लाउ,

खोन्‍ग़रि मोसाआ खो बाखादा धाम्‍सु,

खोन्‍कि खोसाआ अ़दोदाङ्‌का अ़छोम्‍पुत्‌वा लोइसु,

खोन्‍कि खोसाआ अ़क़ङ ऱउकि ख़न्‍खात।

अ़ङ्‌का आम्‍नुओ काखेङ्‌पाचि चाकावालावा लोइसाखाइसानुम्‌नि लोङ्‌च़ङ,

मेन मोचिआ मो मुमा मान्‍ऱअ़दा।”

१९ खोन्‍कि येसुआ मोचि म़लोचि,

“साकोङ्‌छ़ङ मात्‍द़ङ्‌ओ म़नाचि ओ!

देम्‍खातारि अ़ङ्‌का खानानिन्‌एनान युङ्‌ङा?

देम्‍खातारि अ़ङ्‌का खानानिन आङ्‌नानिन?

आम्‍छा अ़ङ्‌काएदा बात्‍तु।”

२० खोन्‍किना मोचिआ मो छा येसुएदा अ़बात्‍ता।

चाकावालावाआ येसु खाकिना मोन्‍ग़रिङा मो छा ङाङ्‌सु खोन्‍कि बाखादा तियाकि अ़दोदाङ्‌का अ़छोम्‍पुत्‌वा लोन्‌याङ्‌सा ओह्‍यात्‍नि-मोह्‍यात्‍नि पुलिनाम्‍ताङ मेत्‍ता।

२१ खोन्‍कि येसुआ छाओ अ़पा अ़सेना,

“खो ओवात्‍नि लियाङ्‌ओ देम लिसा?”

खोसाआ लासुलो,

“अ़छायुङ्‌काङा।”

२२ “ओ चाकावालावाआ अ़धुन खो लुक्‍मा निकिना मिदा खोन्‍कि चाक्‌वादा वेइसुदिसु।

खानानिन मुमा त़ऱम्‌नालो आन्‍कान्‍का सोमातुक्‍निकि फानि!”

२३ खोन्‍किना येसुआ खो अ़लोवा,

“देकि त़ऱम्‌नालोनि त़य़ङ्‌याङ ओ?

साङ साकोङ्‌छ़ङ मु,

खोसोओ निकि झारा य़ङ्‌चि लिमा म़ऱ।”

२४ च़क्‍नि मो छाओ अ़पा पाराकि य़ङा,

“अ़ङ्‌का साकोङ्‌छ़ङ मुङा,

अ़ङ्‌साकोङ्‌छ़ङ मात्‍द़ङ्‌ओदा फासाङ्‌ऩङ!”

२५ येसुआ म़ना मुक्‍ला म़कोवान्‌यान्‍चिन्‌ओ म़खाचिकि खोक्‍कोसाआ पोप्‍ताओ लावा अ़रेन्‍ता,

“भोवा खोन्‍कि खामान्‌एन्‍कादा कामु चाकावालावा,

अ़ङ्‌का खाना लोना,

ओ छाएदाङ्‌का लोन्‍ताखारा,

खोन्‍कि ओएदा देम्‍खाछाङ मान्‍लावाङ्‌दा।”

२६ खोन्‍किना मो चाकावालावा पात्‌याङ्‌सा खोन्‍कि मो छा चाअ़त्‍सालो रुङ्‌सुकि लोन्‍ताखारा।

मो छा अ़खाङ्‌मादा स़पोक्‌वा लिसा,

खोन्‌ओसा झारा म़य़ङा,

“मो ना सुवादा।”

२७ मेन येसुआ खोसोओ अ़छुक अ़क़क्‍ताकि अ़पुआलोइसा,

खोन्‍कि खो पुवालोन्‍ता।

२८ खोन्‍कि खोक्‍को खिम्‍हुत्‌दा म़वाङा,

खोन्‍किना अ़चुकाखेङ्‌चिआ सुकुलादा येसु अ़सेना,

“आन्‍कान्‍का मो चाकावालावा देकि लोन्‍मा मान्‍ऱदोम्‍का?”

२९ खोक्‍कोसाआ मोचि म़लोचि,

“ओवाको ना यामात्‍मालाम्‍पा ओन्‍ङा लोन।”

येसु अ़चुस़माओ अ़तुक्‌वादा म़लासाय़ङाओ

मत्‍ति १७:२२-२३; लुका ९:४३-४५

३० खोचि मोदाङ्‌का म़लोन्‍ताकि गालिल्‌ओ लाम लियाङ्‌सा म़खारा।

मेन खोचि खादा म़युङाङाओ मो य़ङ साङ्‌चिआछाङ ऩसिन्‍तुन्‍नेनि येसु म़मिनाङा।

३१ देकिनालो खोक्‍कोसाआ अ़चुओ काखेङ्‌पाचि म़चिन्‍तुचि खोन्‍कि म़लोचि,

“म़नाओ अ़छा अ़लाप्‌कि म़नाचिओ अ़चुछुक्‌दा अ़पाक।

मोचिआ खो अ़सेत,

मेन सुम्‌कालेन्‌दा खो लाखोन्‍लोन।”

३२ मेन अ़चुकाखेङ्‌पाचिआ खोक्‍को म़य़ङाओ य़ङ मान्‍तुप्‌अ़दा,

खोन्‍कि मोसोओ अ़तुक्‌वादा खोक्‍को सेन्‍मा अ़चुक़माकारा।

साङ अ़धिवाङ?

मत्‍ति १८:१-५; १०:४२; लुका ९:४६-५०

३३ खोन्‍किना खोचि कफर्नहुम्‌दा म़ताला।

खोन्‍कि येसु खिम्‍हुत्‌दा म़युङाङाहिदा खोक्‍कोसाआ अ़चुकाखेङ्‌चि म़सेनुचि,

“लाम्‌दा खानानिन दिसोओ अ़तुक्‌वादा दुम त़छ़रिन्‌येन्‌ओ?”

३४ मेन खोचि वाइवेत म़लिसा,

देकिनालो खोचिआ अ़क्‍छा निएदा साङ तोक्‍पो ओ निकिना दुम म़छ़रायुङ्‌सा।

३५ येसु म़युङाकिना बारकापाङ अ़चुकाखेङ्‌पाचि म़बुत्‍तुचि,

खोन्‍कि खोचि म़लोचि,

“साङ बुदाओ लिमा लाम, खो झारादाङ्‌का देङ्‌दाओ खोन्‍कि हारुक लिमादोत।”

३६ खोन्‍किना खोक्‍कोसाआ अ़क्‍छा अ़चुप्‍पो छा अ़क़क्‍ता,

खोन्‍कि मोचिओ अ़चुरादा एप्‌अ़मेत्‍ता,

खोन्‍कि खो अ़भेम्‍साकि खोक्‍कोसाआ अ़चुकाखेङ्‌पाचि म़लोचि।

३७ “साङ्‌आ अ़ङ्‌ऩङ्‌दा अ़क्‍छा ओवाको छा लोउ,

मोसाआ अ़ङ्‌का अ़लोक्‍ङा।

खोन्‍कि साङ्‌आ अ़ङ्‌का अ़लोक्‍ङा,

खोसाआ अ़ङ्‌का माआङ,

मेन अ़ङ्‌का काछुत्‍पा लोउ।”

साङ आन्‍देङ्‌सालाप्‍पादा मात्‍द़ङ मो आन्‍लिप्‍पादा याक

लुका ९:४९-५०

३८ युहन्‍नाआ येसु लो,

“काचिन्‍पो,

आम्‍नुओ ऩङ्‌दा अ़क्‍छा म़नाआ चाकावालावाचि लोइसुङुचिओ आन्‍कान्‍का खाम्‍का,

मेन आन्‍कान्‍का खो लोन्‍मा मान्‍प़दोम्‍का,

देकिनालो खो आन्‍कान्‌एनान अ़क्‍नि मात्‍द़ङ्‌याङ।”

३९ मेन येसुआ म़लोचि,

“खो मान्‍छेक्‍दानुम।

देकिनालो साङ्‌आ अ़ङ्‌ऩङ्‌दा सावापोरिओ काचि मु,

खो च़क्‍नि अ़ङ्‌तुक्‌वादा अ़त्‍लो य़ङ अ़चेप्‍निन।

४० देकिनालो साङ आन्‍देङ्‌सालाप्‍पादा मात्‍द़ङ,

खो आन्‍लिप्‍पाङा याक्‌याङ।

४१ अ़नुछ्‍या,

अ़ङ्‌का खानानिन लोनानिन,

साङ्‌आ खानानिन ख्रिस्‍तओ निकिना अ़ङ्‌ऩङ्‌दा अ़क खुङ चाक्‌वा दुङ्‌मा ऩप़न,

देम्‍खाछाङ खोसाआ अ़सिरिफा अ़मासुन।”

हेवादाङ्‌का देत्‍नि ह़ङ्‌मा?

मत्‍ति १८:६-९; लुका १७:१-२

४२ “साङ्‌आ अ़ङ्‌काएदा साकोङ्‌छ़ङ कामु ओ अ़चुप्‍पोचिदाङ्‌का अ़क्‍छा हेवा मुमेत्‍तुनालो मोसोओ अ़पोत्‌दा अ़धिवा चाचेम्‍खालुङ क़ङ्‌माकि धियाङ्‌वामादा वेन्‍मादिमा नुलोक लिओ।

४३ आम्‍छुक्‌आ खाना हेवा मुत़मेत्‌नालो मो क़प्‍तुखाइसु।

ह्‍वातात्‍माङ आम्‍छुक्‌चि म़याक्‌कि देम्‍खाछाङ अ़स़निन्‌ओ सित्‍म़ङ दुखा तोक्‍खायु cवेन्‍दिलुमादाङ्‌का ना अ़क्‌तात आम्‍छुक्‌एनान अ़लुक्‍निन्‌ओ ह़ङ्‌म़ङ्‌दा वाङ्‌मा नुलोक लि।

४४ [मो मिराक्‌दा ना भेवाचिङा म़स़,

ना मिङा स़दा।]

४५ खोन्‍कि आम्‍लाङ्‌आ खाना हेवा मुत़मेत्‌नालो मो क़प्‍तुखाइसु।

ह्‍वातात्‍माङ आम्‍लाङ्‌चि म़याक्‌कि सित्‍म़ङ दुखा तोक्‍खायु वेन्‍दिलुमादाङ्‌का ना अ़क्‌तात एक्‍सोक्‌वा आम्‍लाङ्‌एनान अ़लुक्‍निन्‌ओ ह़ङ्‌म़ङ्‌दा वाङ्‌मा नुलोक लि।

४६ [मो मिराक्‌दा ना भेवाचिङा म़स़,

ना मिङा स़दा।]

४७ आम्‍म़क्‌आ खाना हेवा मुत़मेत्‌नालो मो लारुखाइसु।

ह्‍वातात्‍माङ आम्‍म़क्‌एनान सित्‍म़ङ दुखा तोक्‍खायु वेन्‍दिलुमादाङ्‌का ना अ़क्‌तात आम्‍म़क्‌एनान निनाम्‍हाङ्‌ओ अ़चुहाङ्‌होन्‌दा वाङ्‌मा नुलोक लि।

४८ मोदा देम्‍खाछाङ भेवाचि नस़निन,

खोन्‍कि मि देम्‍खाछाङ अ़स़निन्‍दानिन।

४९ देकिनालो झारा मिआङा चिन्‍तुखाचि।

५० युम अ़नुवाक ओ,

मेन युम्‌ओ अ़लुमा माखात्‌नालो मो दिसाआ युम्‍पाक्‍पाक्‌वा खाना लामामुमा त़ऱ?

खानानिन्‌एदा याक्‌याङ्‌ओ आम्‍नुओ युम्‌वाको अ़नुवाक य़ङ युङ्‌सानुम,

खोन्‍कि अ़क्‍छा निएदा सेवाङ्‌नि युङानिन।”

c 

९:४३ सित्‍म़ङ दुखा तोक्‍खा : निनाम्‍हाङ्‌आ सैताना खोन्‍कि सैतानाओ अ़काफाचिकिना साङ्‌चि निनाम्‍हाङ्‌ओ अ़चुम़नाचि माआङ, मोचि दन्‍दा प़खा ओ (मत्‍ति ५:३०; खाङ्‌मुमा २०:१०-१५)।

छित्‍काछित मुमाओ अ़तुक्‌वादा येसुआ म़चिन्‍तुचिओ

मत्‍ति १९:१-१२; लुका १६:१८

१०

१ खोन्‍किना येसुआ मो तेन अ़छिरादाकि यर्दन याङ्‌वामाओ अ़ह्‍याउधेत यहुदिया धिखाहुप्‌ह्‍यात्‍नि म़खारा।

खोन्‍कि म़ना मुक्‍लाचि खोक्‍कोएदा म़लासान्‍कोवान्‍चिन,

खोन्‍कि खोक्‍कोसाआ अ़धुन्‌वात्‍निङा मोचि चिन्‍मा म़पुङ्‌सुचि।

२ खा-खाक्‍को फरिसिचि म़ता,

खोन्‍कि येसु चिन्‍माखाङ्‌मा निकिना मोचिआ अ़सेना,

“दि दुवाछाआ अ़खिम्‍हाङ्‌मा छित्‍मा य़ङ्‌हुप्‌वा लि?”

३ येसुआ मोचि म़सेनुचि,

“निनाम्‍हाङ्‌य़ङ खाकालु मोसाआ खानानिन दे ऩलोन्‌युङ्‌सिन?”

४ मोचिआ अ़लोवा,

“निनाम्‍हाङ्‌य़ङ खाकालु मोसाआ सायाकाम्‍माय़ङ छित्‍मुमा छाप्‍लावा दुवाछाआ छाप्‍माकि अ़खिम्‍हाङ्‌मा छिरुने”नि य़ङायुङ्‌सा।

५ मेन येसुआ मोचि म़लोचि,

“आम्‍नुओ साकोङ्‌वा ऱक्‍भाक मुवाङाओसा खोसाआ ओ य़ङ्‌हुप खानानिन ऩछाप्‍तिन्‍प़न ओ।

६ मेन ‘अ़पुङ्‌चिपुक्‌दाङ्‌काङा निनाम्‍हाङ्‌आ दुवाछा खोन्‍कि मेत्‍छाछा म़मुयुचि।’

७ ‘खोन्‌ओसा दुवाछाआ अ़पा खोन्‍कि अ़मा छिरुदाचिकि अ़खिम्‍हाङ्‌माएनान युङ।

८ खोन्‍कि मोचि ह्‍वापोक अ़क्‌तात्‌ङा लिचि।’

खोन्‌ओसा मोचि ह़वाङ माआङ,

मेन अ़क पोक लिचि।

९ खोन्‌ओसा निनाम्‍हाङ्‌आ म़काम्‍सुचिओचि म़नाआ फेक्‍माचि अ़नुनिन।”

१० खोचि खिम्‌दा म़लासाताकिना अ़चुकाखेङ्‌पाचिआ ओ य़ङ्‌ओ अ़तुक्‌वादा येसु अ़लासासेना।

११ खोन्‍किना येसुआ खोचि म़लोचि,

“साङ्‌आ अ़खिम्‍हाङ्‌मा छिरुकि निएनान सायाकाम,

खोसाआ अ़खिम्‍हाङ्‌माओ अ़देङ्‌सालाप्‍पादा ताङ्‌लान मु।

१२ खोन्‍कि अ़खिम्‍हाङ्‌पा छिरुकि नि म़नाएनान सायाकाम्‌नालो मो ताङ्‌लान मु।”

येसुआ अ़चुप्‍पो छाचि आसिखा म़प़चि

मत्‍ति १९:१३-१५; लुका १८:१५-१७

१३ खोन्‍कि म़नाचिआ अ़चुप्‍पो छाचि येसुआ म़नोप्‍तुचिकि आसिखा म़प़चिने निकिना खोक्‍कोएदा म़तारुचि,

मेन अ़चुकाखेङ्‌चिआ मोचि म़रेन्‍तुचि।

१४ मेन येसुआ मो अ़खाकिना खोक्‍कोसोओ अ़चुमाइसुङ कारा खोन्‍कि खोचि म़लोचि,

“छाचि अ़ङ्‌काएदा तामा पुवानुम्‍च़म,

मोचि मान्‍छेक्‍दानुम्‍च़म!

देकिनालो निनाम्‍हाङ्‌ओ अ़चुहाङ्‌होन ओ छाचिवाकोचिओ निकिङा ओ।

१५ अ़नुछ्‍या अ़ङ्‌का खानानिन लोनानिन,

साङ्‌आ अ़क्‍छा छाआवात्‍नि निनाम्‍हाङ्‌ओ अ़चुहाङ्‌होन अ़लोउन,

मो देम्‍खाछाङ मोदा वाङ्‌मा अ़ऱनिन।”

१६ खोन्‍कि येसुआ मो छाचि म़हेप्‍तुचि खोन्‍कि अ़चुछुक छाचिओ अ़चुताङ्‌दा अ़युङ्‌साकि मोचि आसिखा म़प़चि।

कातोक म़ना

मत्‍ति १९:१६-३०; लुका १८:१८-३०

१७ खोन्‍कि येसु मोदाङ्‌का खात्‍मा म़मुवाङाहिदा अ़क्‍छा म़ना लोत्‌याङ्‌सा ताकि खोक्‍कोसोओ अ़चुबुदा अ़तुम्‍प़छ़क तोम्‍तु,

खोन्‍कि खोक्‍को सेनु,

“अ़नुवाक काचिन्‍पो,

अ़लुक्‍निन्‌ओ ह़ङ्‌म़ङ तोक्‍मा अ़ङ्‌का दे च़मादोत?”

१८ येसुआ खो अ़लोवा,

“देकि खाना अ़ङ्‌का अ़नुवाक्‌नि त़लोङाङा?

अ़नुवाक ना निनाम्‍हाङ ओन्‍ङा म़मुयाङ।

१९ खाना निनाम्‍हाङ्‌ओ अ़चुलोमाय़ङ्‌चि ना त़सिन्‍तुङुचि: म़ना अ़सेरिमिन,

ताङ्‌लान अ़मुन्‍मिन,

अ़ख़सिमिन,

सोज्‍जेओ सालुम्‍स़ङ अ़प़न्‍मिन,

अ़च़न्‍तिमिन खोन्‍कि आम्‍नुओ पापा खोन्‍कि मामाचि साया मेत्‍तानुम्‍च़म।”

२० खोन्‍कि मो म़नाआ येसु लासुलो,

“काचिन्‍पो,

ओ झारा लोमाय़ङ्‌चि ना अ़ङ्‌का अ़ङ्‌थाङाछादाङ्‌काङा मुङ्‌युङ्‌सुङ्‌च़ङ।”

२१ येसुआ खो अ़चोवाकिना सोमाअ़तुक्‍ता,

खोन्‍कि खो अ़लोवा,

“हान्‍छाङ खाना अ़क्‌तात काचि मुमादोत।

खारा,

खोन्‍कि खानाएदा म़युङ्‌याङ्‌ओ झारा आम्‍सामाचि इनुचिकि मान्‍तोक्‍कादाचि प़चि,

खोन्‍कि खाना निनाम्‍मादु चासुम्‍छेन्‍बि त़तोक्‍तु।

खोन्‍किना बानाकि अ़ङ्‌का त़ङ्‌ताङ।”

२२ ओ य़ङ एनुकि मो म़नाआ अ़ङाइवा सेरु,

खोन्‍कि खोसोओ अ़मिन्‍मा सुवाकि खारालावा,

देकिनालो खोसोओ ब़द्‍धे अ़चासुम्‍छेन्‍बि युङाङा।

२३ खोन्‍किना येसुआ अ़चुऱङ्‌कोप्‍नि म़खाचिकि अ़चुकाखेङ्‌पाचि म़लोचि,

“कातोक म़ना निनाम्‍हाङ्‌ओ अ़चुहाङ्‌होन्‌दा वाङ्‌मा ब़द्‍धे चाअ़त।”

२४ येसुओ अ़चुय़ङ्‌आ अ़चुकाखेङ्‌पाचि दोम्‍तुदोचि।

मेन येसुआ मोचि म़लासुलोचि,

“अ़ङ्‌छाचि ओ!

निनाम्‍हाङ्‌ओ अ़चुहाङ्‌होन्‌दा वाङ्‌मा ब़द्‍धे चाअ़त।

२५ कातोक म़ना निनाम्‍हाङ्‌ओ अ़चुहाङ्‌होन्‌दा वाङ्‌मादाङ्‌का ना उता लुप्‍मित्‌ओ अ़खेत्‌दाङ्‌का लेन्‍मालोन्‍मा नुसुम्‍पेन्‍ता लि।”

२६ अ़चुकाखेङ्‌पाचि अ़न्‍नुनु दोम्‍तुदोचि खोन्‍कि अ़क्‍छा निएदा सेन्‍कासेन म़मुवा,

“खोन्‍नालो साङ लेन्‍मा ऱ?”

२७ येसुआ मोचि नुलोक म़चोउचि खोन्‍कि म़लोचि,

“म़नाचिदाङ्‌का ओ लिमा अ़ऱनिन,

मेन निनाम्‍हाङ्‌एदाङ्‌का ओ लिमा अ़ऱनिन्‌ओ अ़मुनिनिन।

झारा य़ङ्‌चि निनाम्‍हाङ्‌एदा लिमा म़ऱ।”

२८ खोन्‍कि पत्रुस्‌आ खोक्‍को अ़लोवा,

“खानुम,

आन्‍कान्‍का झारा सामाचि छिरुम्दोम्‍च़म्‍काकि खानानिन त़ङ्‌निङ्‌नि।”

२९ येसुआ म़लोचि,

“अ़नुछ्‍या अ़ङ्‌का खानानिन लोनानिन,

साङ्‌आ अ़ङ्‌को निम्‍पाङ खोन्‍कि नुय़ङ्‌खान्‌ओ निम्‍पाङ अ़खिम माङ्‌लो अ़द़क्‍छा-बुवाचि माङ्‌लो अ़ना-निछाचि,

अ़पा माङ्‌लो अ़मा माङ्‌लो अ़छाचि,

माङ्‌लो अ़व़क्‍स़ङ्‌चि छिरुचि,

३० खोसाआ दुखाएनान सयेकास़रो ब़द्‍धे खिम्‌चि,

अ़द़क्‍छा-बुवाचि,

अ़ना-निछाचि,

अ़मा, अ़छाचि खोन्‍कि अ़व़क्‍स़ङ्‌चि ओन्‍ग़रिङा खोन्‍किना तायाङ्‌ओ लेन्‌दा अ़लुक्‍निन्‌ओ ह़ङ्‌म़ङ तोक्‍तु।

३१ मेन बुया कालिचि देङ्‌दा म़लि, खोन्‍कि देङ्‌दा कालिचि बुया म़लि।”

येसुआ सुम्‌कादु अ़चुस़माओ अ़तुक्‌वादा खाअ़लुसाओ

मत्‍ति २०:१७-१९; लुका १८:३१-३४

३२ येसु खोन्‍कि खोक्‍कोसोओ अ़चुकाखेङ्‌चि यरुसलेम म़खाराङा,

खोन्‍कि येसु खोचिओ अ़चुबु-बु म़कोलाङा।

खोन्‍कि अ़चुकाखेङ्‌पाचि दोम्‍तुदोचि,

खोन्‍कि देङ्‌दा काबान्‌चि म़क़सा।

खोन्‍कि येसुआ बारकापाङ अ़चुकाखेङ्‌पाचि अ़क्‍चित ह्‍यात्‍नि म़बुत्‍तुचिकि खोक्‍कोएदा तामामुवाङाओसोओ य़ङ्‌चिओ अ़चुतुक्‌वादा खोचि खाएत्‍मा म़पुङ्‌सुचि।

३३ “एनानुम,

आन्‍कान यरुसलेम्‌ह्‍यात्‍नि खारिन्‌येन।

मोदा म़नाओ अ़छा मुलो काब़क्‍पाचि खोन्‍कि य़ङ्‌हुप काचिन्‍पाचिओ अ़चुछुक्‌दा अ़पाक।

मोचिआ खो सेत्‍मादोत निकिना लाहि अ़पाक,

खोन्‍कि निरावाचिओ अ़चुछुक्‌दा अ़पाक।

३४ मोचिआ खो अ़सुङ,

खो अ़थुक,

खो य़हुप अ़पाक,

खोन्‍कि खो अ़सेत।

मेन सुम्‌कालेन्‌दा खो लाखोन्‍लोन।”

याकुब खोन्‍कि युहन्‍नाओ अ़चुछुक फाङ्‌माय़ङ

मत्‍ति २०:२०-२८

३५ खोन्‍किना जब्‍दियाओ अ़दुवाछा अ़छाचि याकुब खोन्‍कि युहन्‍ना येसुएदा ताचिकि खोक्‍को अ़लोवाचु,

“काचिन्‍पो,

आन्‍काच्‍या खानानिन्‌एदा दि दोत्‍चिया मोङा त़मेत्‍निप़निनि आन्‍काच्‍या मिन्‍चिङ्‌चिया।”

३६ खोन्‍कि खोक्‍कोसाआ मोचि म़सेनुचि,

“अ़ङ्‌का दि खानाचि मेत्‍नाप़नाचिनेनि त़मिन्‍चिङ्‌चि?”

३७ खोचिआ येसु अ़लासालोवाचु,

“आम्‍नुओ साम्‍स़रिओ हाङ्‌होन्‌दा आन्‍काच्‍याएदाओ अ़क्‍छा आम्‍नुओ चुप्‍ताङ्‌लिप्‍पा खोन्‍कि अ़क्‍छा बेङ्‌साङ्‌लिप्‍पा युङ्‌मा प़नि।”

३८ मेन येसुआ मोचि म़लोचि,

“खानाचिआ दि त़दोत्‍चिङ्‌चि मो खानाचिङा त़सिन्‍चुन्‍चुन!

दि अ़ङ्‌का दुङ्‌मादोत्‌ओ दुखाचिओ लाङ्‌चोक्‍खुङ्‌दाङ्‌का खानाचिआ दुङ्‌मा त़ऱचु माङ्‌लो दि अ़ङ्‌का मुमादोत्‌ओ स़माओ बप्‍तिस्‍मा खानाचिआ लोक्‍मा त़ऱचु?”

३९ खोन्‍कि खोचिआ खोक्‍को अ़लासालोवाचु,

“आन्‍काच्‍या ऱचुवा।”

खोन्‍किना येसुआ खोचि म़लोचि,

“अ़ङ्‌का आङ्‌तुङ्‌ओ दुखाओ खुङ्‌दाङ्‌का खानाचिआ त़दुङ्‌चु,

खोन्‍कि अ़ङ्‌का मुङ्‌ओ स़माओ बप्‍तिस्‍मा खानाचिआ त़लोक्‍चु।

४० मेन अ़ङ्‌चुप्‍ताङ खोन्‍कि अ़ङ्‌बेङ्‌साङ्‌लिप्‍पा युङ्‌मा प़मा पाङ अ़ङ्‌छुक्‌दा मात्‍द़ङ।

मेन ओ ना साङ्‌को निकिना अ़चुम्‍सायुङ्‌सा,

खोसोओ निकिना ओ।”

४१ ओ य़ङ अ़एनाकिना नि दस्‌कापाङ अ़चुकाखेङ्‌पाचि याकुब खोन्‍कि युहन्‍नाएदा अ़चुमाइसुङ्‌कारा।

४२ खोन्‍कि येसुआ मोचि अ़क्‍नि खोक्‍कोएदा म़बुत्‍तुचिकि मोचि म़लोचि,

“खानानिन त़सिन्‍तुम्‌योम्‌ङा,

हाङ्‌काचि कामुचिआ निरावाचि चाअ़त्‍लो म़तिमुचि,

खोन्‍कि मो अ़धुवा म़नाचि मोचिएदा पाङ म़मु।

४३ आम्‍नुओ रादा ओवात्‍नि लिमा अ़नुनिन।

मेन आम्‍नुओ रादा साङ तोक्‍पो लिमा लाम,

खो आम्‍नुओ हारुक लिमादोत।

४४ आम्‍नुओ रादा साङ बुदाओ लिमा लाम,

खो झारासो अ़चुहारुक लिमादोत।

४५ देकिनालो म़नाओ अ़छाछाङ ब़त्‍लुसि माआङ,

मेन ब़त्‍सि,

खोन्‍कि ब़द्‍धेकापाङ फोङ्‌माओ अ़लुङ छोन्‍सि निकिना अ़ह़ङ्‌म़ङ प़सि ताओ।”

दोप्‍म़क बारतिमै

मत्‍ति २०:२९-३४; लुका १८:३५-४३

४६ खोन्‍कि येसु अ़चुकाखेङ्‌पाचिएनान यरिहो सहरादा म़ताला।

मो सहरा अ़छिरादाकि अ़धिवो म़ना मुक्‍लाएनान म़खाराङाहिदा लाम च़क्‌दा तिमैओ अ़छा बारतिमै अ़ऩङ मुवाङाओ अ़क्‍छा दोप्‍म़क चाकादोत युङाङा।

४७ खोसाआ नासरत्‌ओ येसु म़ताङाओ एनुकिना पात्‌याङ्‌सा लो,

d“दाउद्‌ओ अ़चुछा येसु,

अ़ङ्‌का सोमातुक्‍नि!”

४८ ब़द्‍धेसाआ खो “वाइवेत युङा!”

नि अ़रेन्‍ता,

मेन खो अ़क्‍चित च़लोक पारा,

“दाउद्‌ओ अ़चुछा,

अ़ङ्‌का सोमातुक्‍नि!”

४९ येसु म़एवादिसा खोन्‍कि म़लोचि,

“खो बुत्‍तानुम!”

खोन्‍किना मोचिआ मो दोप्‍म़क म़ना अ़बुत्‍ता,

खोन्‍कि अ़लोवा,

“आम्‍राक पोइसु!

पुवालोन्‍ता!

येसुआ खाना ऩबुत्‌याङ।”

५० बारतिमैआ अ़बोक्‍खु वेत्‍तुखाइसुकिना तान्‍तालोन्‍ता,

खोन्‍कि येसुएदा ता।

५१ खोन्‍किना येसुआ खो अ़सेना,

“आम्‍को निकि अ़ङ्‌का दे मुनानेनि खाना त़मिन्‌याङ?”

दोप्‍म़क म़नाआ लासुलो,

“काचिन्‍पो,

अ़ङ्‌का लामाखाखाङ्‌मा ऱङाने।”

५२ येसुआ खो अ़लोवा,

“खारा,

आम्‍साकोङ्‌छ़ङ्‌आ खाना त़नुसायुङ्‌सा।”

खोन्‍कि मोन्‍ग़रिङा खो लामाखाखाङ्‌मा रुवा खोन्‍कि लाम्‌दा खोसाआ येसु त़ङ्‌तु।

d 

१०:४७ दाउद्‌ओ अ़चुछा : ‘मसिह’नि बुत्‍माय़ङ येसुओ नितात अ़चुऩङ। अ़देङ्‌या य़ङ्‌सिवा अ़तुक्‌वाऩङ्‌दा ‘दाउद’ लामानुम।

यरुसलेम्‌दा येसु साऩङ्‌वा मेत्‍माय़ङ

मत्‍ति २१:१-११; लुका १९:२८-४०; युहन्‍ना १२:१२-१९

११

१ खोन्‍कि मोचि यरुसलेम्‌ओ अ़च़क्‌दा जैतुन भ़ऱओ बेथफागे खोन्‍कि बेथानियादा म़ताला।

खोन्‍कि येसुआ ह़वाङ अ़चुकाखेङ्‌पाचि ओवात्‍नि म़लोचिकि बुया म़छुत्‍तुखाइसुचि,

२ “खानाचि मो ह्‍याक्‍को तेन्‌या खाराचि।

तेन्‌दा त़ताचिलाचिङ्‌चिवा खानाचिआ साङ्‌आछाङ मान्‌युक्‌युक्‍तुओ अ़क्‌तात गधा छा छुम्‍सायुङ्‌साओ त़धित्‍चु।

मो हुराचुकि ओदा बात्‍ताचु।

३ खा-खाक्‍कोसाआ खानाचि ‘ओ दे त़मुचुङ्‌चुओ?’

नि त़सेन्‍चिनालो ‘हाङ्‌पा ओ दोत्‌याङ खोन्‍कि खोक्‍कोसाआ च़क्‍निङा ओ ओदा ऩलासिन्‍छोक्‍तिन’नि लोवाचु।”

४ खोन्‍किना खोचि खाराचि,

खोन्‍कि मो अ़क्‌तात गधा छा खिम्‌ओ अ़लाप्‍तिखोप च़क्‌दाओ लाम्‌दा छुम्‍सायुङ्‌साओ अ़धिराचु,

खोन्‍कि खोचिआ मो अ़हुराचु।

५ खोन्‍कि मोदा म़एवाङाओ खा-खाक्‍को म़नाचिआ खोचि म़सेनुचि,

“खानाचिआ गधा छा देकि त़हुत्‍चुङ्‌चु?”

६ येसुआ म़लोचिवात्‍निङा खोचिआ मोचि अ़लासालोवाचुचिन,

खोन्‍कि खोचि मो खात्‍मा म़प़चि।

७ खोन्‍किना मोचिआ मो गधा छा येसुएदा अ़ताराचु,

खोन्‍कि मोसोओ अ़दुङ्‌दु अ़चुतित्‌चि अ़थ़क्‍तापुवा,

खोन्‍कि येसु मो दुङ्‌दा म़युङा।

८ ब़द्‍धे म़नाचिआ अ़चुतित्‌चि लाम्‌दा अ़थ़क्‍तापुवा,

खोन्‍कि निचिआ व़क्‍चिदाङ्‌का स़ङ्‌खाङ्‌चि म़धेरु तारुचिकि अ़थ़क्‍तापुवा।

९ खोन्‍कि येसुओ अ़चुबुदा काखात्‌चि खोन्‍कि अ़चुदेङ्‌दा कात़ङ्‌चि,

“निनाम्‍हाङ्‌ओ अ़चुऩङ्‌दा काता निनाम्‍हाङ्‌आ खोक्‍को आसिखा अ़प़ने!”

नि म़पारायुङ्‌सा।

“होसन्‍ना!b

१० आन्‍सुन्‍तुम दाउद हाङ्‌ओ अ़हाङ्‌होन तायाङ्‍ओदा निनाम्‍हाङ्‌आ आसिखा अ़प़ने!

निनाम्‍मादु कायुङ निनाम्‍हाङ्‌ओ अ़चुऩङ लोङ्‌ने!”

११ खोन्‍कि येसु यरुसलेम्‌दा म़ताला,

खोन्‍कि निनाम्‍हाङ ब़क्‍खाखिम्‌दा म़वाङा।

खोक्‍कोसाआ अ़चुऱङ्‌कोप्‍नि झारा नुलोक अ़चोआ।

खोन्‍किना नाम्‍पुवाचिआयुङ्‌साओसा खोक्‍को बारकापाङ अ़चुकाखेङ्‌पाचिएनान बेथानिया म़खारा।

अ़सिवा मात्‍द़ङ्‌ओ वासिताङ

मत्‍ति २१:१८-१९

१२ अ़माङ्‌कोलेन खोचि बेथानियायाङ्‌का म़लासाङाहिदा येसु साम़सुवा।

१३ खोन्‍कि येसुआ अ़क्‍चित ह्‍याना अ़बाक्‌वा याआङाओ अ़क्‌ताङ वासिताङ अ़खा।

खोन्‍किना मो वासिताङ्‌दा अ़सिवा धिरुङ्‌हे निकिना खोक्‍को खाङ्‌सि म़खारा।

मेन खोक्‍को मोदा म़तालाहिदा खोक्‍कोसाआ दित्‍छाङ मान्‍धित्‌अ़दा,

मेन मोदा ना अ़बाक्‌वाचि ओन्‍ङा म़याआङा,

देकिनालो वासिओ अ़सिवा सिमा ग़रिङा मान्‍लियुक्‍ता।

१४ येसुआ मो अ़लोवा,

“हान्‌दाङ्‌का साङ्‌आछाङ आम्‍सिवा लामाचामा अ़तोक्‍तुन्‍ने!”

खोन्‍कि ओ य़ङ खोक्‍कोसोओ अ़चुकाखेङ्‌पाचिआ अ़एना।

येसुआ निनाम्‍हाङ ब़क्‍खाखिम्‍हुत्‌दाङ्‌का काखित-काइन्‌चि म़लोइसुचिओ

मत्‍ति २१:१२-१७; लुका १९:४५-४८; युहन्‍ना २:१३-२२

१५ खोन्‍किना येसु अ़चुकाखेङ्‌चिएनान यरुसलेम म़लासाता।

खोन्‍कि खोक्‍को निनाम्‍हाङ ब़क्‍खाखिम्‌दा म़वाङाकि काइन-काखित्‌चि ऱमाखान्‍मा म़पुक्‍तुचि।

खोक्‍कोसाआ फेक्‌वा काबात्‍चिओ अ़चुतेबलाचि खोन्‍कि परेवा काइन्‌चिओ अ़चुयुङ्‌खाचि म़लिम्‍सुखाइसुप़चि।

१६ खोन्‍कि खोक्‍कोसाआ निनाम्‍हाङ ब़क्‍खाखिम्‌ओ अ़बुक्‍लुङ लियाङ्‌सा साङ्‌छाङ दिसुसामाचिछाङ खात्‍मा मान्‍प़म़दोचि।

१७ खोन्‍किना खोक्‍कोसाआ मोचि चिन्‌याङ्‌सा म़लोचि,

“साम्‍कालिन्‌दा ओवात्‍नि छाप्‍तायुङ्‌सा: ‘अ़ङ्‌खिम झारा रावाचिओ निम्‍पाङ अ़चुयामात्‍खा खिम लि।’

मेन खानानिन्‌आ ना ओ काङाप्‍खात्‌चिओ अ़चुबुक्‍ताङ त़मुम्‌युङ्‌सुम।”

१८ ओ य़ङ मुलो काब़क्‍पाचि खोन्‍कि मोसाओ अ़य़ङ्‌हुप काचिन्‍पाचिआ अ़एना,

खोन्‍कि मोचिआ येसु देत्‍नि सेत्‍मा निकिना अ़लाम लाम्‍मा अ़पुक्‍ता।

मेन मोचि खोक्‍कोएदा म़क़सा,

देकिनालो खोक्‍कोसोओ अ़चुचिन्‍मादा झारा म़ना मुक्‍लाचि दोम्‍तुदोचि।

१९ खोन्‍कि अ़नाम्‍प़क लिसाकिना येसु खोन्‍कि अ़चुकाखेङ्‌पाचि यरुसलेम सहरादाङ्‌का म़लोन्‍ताखारा।

वासिताङ युलाखाराओ

मत्‍ति २१:२०-२२

२० खोचि अ़वाय़ङ म़खाराङाहिदा खोचिआ मो वासिताङ ना झारा अ़भेन्‌युतारि युलाखाराओ अ़खा।

२१ खोन्‍किना पत्रुस्‌आ मित्‍तुतोक्‍तुकि येसु लो,

“काचिन्‍पो,

खानुम!

खानानिन्‌आ माङ्‌त़हिम्‍सुम्‌ओ वासिताङ ना युलाखारा।”

२२ खोन्‍कि येसुआ अ़चुकाखेङ्‌पाचि म़लोचि,

“निनाम्‍हाङ्‌एदा साकोङ्‌छ़ङ मुवानिन।

२३ अ़नुछ्‍या अ़ङ्‌का खानानिन लोनानिन,

साङ अ़साकोङ्‌वादा मान्‍केङ अ़मुनिन,

मेन खो य़ङ्‌ओ य़ङ तालानि साकोङ्‌छ़ङ मुकि ‘ओ भ़ऱ आप्‍पि धेलान्‍चिन्‌कि धियाङ्‌वामादा धा!’नि त़लोम्‌नालो मोवात्‍निङा लि।

२४ खोन्‌ओसा अ़ङ्‌का खानानिन लोनानिन खानानिन यात़मारिन खोन्‍कि दि त़दोरुम,

मो तोक्‍तुङ्‌चिउङ निकिना साकोङ्‌छ़ङ मुवानिन,

खोन्‍कि मो आम्‍नुओ निम्‍पाङ लिलाप।

२५ खोन्‍कि खानानिन यामात्‍सि त़पुइन्‍लोन्‍तिन्‌हिदा खाक्‍कोसोओ अ़देङ्‌सालाप्‍पादा आम्‍नुओ दिदिचि म़युङ्‌याङ्‌नालो लेत्‍तापुवानुम्‍च़म,

खोन्‍किना निनाम्‍मादुओ आम्‍नुओ पापाआछाङ आम्‍नुओ हेवाचि ऩलेत्‍तिन्‍प़न।

२६ [मेन म़नाचि त़लेत्‍तिन्‍चिमिन्‌नालो निनाम्‍मादुओ आम्‍नुओ पापाआछाङ आम्‍नुओ हेवाचि ऩलेत्‍तिन्‍प़न्‍मिन।”]

येसुओ अ़चुपाङ्‌ओ अ़तुक्‌वादा सेन्‍माय़ङ

मत्‍ति २१:२३-२७; लुका २०:१-८

२७ येसु खोन्‍कि अ़चुकाखेङ्‌पाचि यरुसलेम्‌दा म़लासाता।

खोक्‍को निनाम्‍हाङ ब़क्‍खाखिम्‌दा म़कोलाङाहिदा मुलो काब़क्‍पाचि, य़ङ्‌हुप काचिन्‍पाचि खोन्‍कि अ़चुअ़धुवाचि खोक्‍कोएदा म़ता,

२८ खोन्‍कि खोक्‍को अ़सेना,

“साङ्‌कोओ अ़पाङ्‌आ खानानिन ओ काचिचि त़मुम्‌योम्‍च़म?

माङ्‌लो साङ्‌आ खानानिन ओ काचिचि मुमा पाङ ऩप़न?”

२९ येसुआ मोचि म़लासुलोचि,

“अ़ङ्‌काछाङ खानानिन अ़क्‌तात य़ङ सेन्‍नानिन।

अ़ङ्‌का सेन्‍नानिन्‌ओ य़ङ त़छोत्‍ङाऩङ्‌नालो अ़ङ्‌का खाक्‍को पाङ्‌आ ओ काचिचि मुङ्‌योङ्‌च़ङ,

मो खानानिन खाएत्‍नानिन।

३० अ़ङ्‌य़ङ छोत्‍ताङ्‌ऩङ,

युहन्‍नाआ बप्‍तिस्‍मा प़मा पाङ खादाङ्‌का तोक्‍तु ओ,

निनाम्‍हाङ्‌दाङ्‌का हे म़नादाङ्‌का?”

३१ मोचि अ़क्‍छा निएदा दुम म़छ़रा,

“आन्‍कान निनाम्‍मादुङ्‌कानि य़ङिन्‌नालो ‘देकि खानानिन्‌आ खो साकोङ्‌छ़ङ मान्‍मुत़दोम?’

नि खोक्‍कोसाआ म़सेन।

३२ मेन ‘म़नादाङ्‌का’नि आन्‍कान य़ङिन म़ल़क?”

मोचि मोवात्‍नि य़ङ्‌मा म़ना मुक्‍लाचिदाङ्‌का म़क़सा।

देकिनालो झाराकापाङ्‌आ युहन्‍ना अ़नुछ्‍याओ निनाम्‍हाङ्‌य़ङ खाकालुनि अ़मित्‌याङ।

३३ खोन्‌ओसा मोचिआ येसु अ़लासालोवा,

“आन्‍कान्‍का अ़सिन्‍तिमिन्‍का।”

खोन्‍कि येसुआ मोचि म़लोचि,

“अ़ङ्‌काछाङ खाक्‍को पाङ्‌आ ओ काचिचि मुङ्‌योङ्‌च़ङ,

मो खानानिन अ़लोनान्‍निमिन।”

b 

११:९ होसन्‍ना : ओसोओ अ़तुप्‍माय़ङ ‘आन्‍कान्‍का लेन्‍नि’ (साम्‍ऱङ्‌भुङ ११८:२५,२६)

अङ्‌गुराखादा काचि कामुचिओ अ़तुक्‌वादाओ दोय़ङ्‌ला

मत्‍ति २१:३३-४६; लुका २०:९-१९

१२

१ खोन्‍किना येसुआ मोचिएदा दोय़ङ्‌लादा चेप्‍मा अ़पुङ्‌सा।

“अ़क्‍छा म़नाआ अङ्‌गुराखा पाउ,

खोन्‍कि खोसाआ अङ्‌गुराखाओ अ़ऱङ्‌कोप्‍नि उप्‍तु,

खोन्‍कि अङ्‌गुरा खोक्‍खा अ़क्‌तात होक्‍लुम तु,

खोन्‍कि अ़क्‌तात खा-खाङ्‌का तुङ मु।

खोन्‍किना मो अङ्‌गुराखा हामाचामादा काचि कामुचि प़दोचिकि खो प़न्‍था खारा।

२ अङ्‌गुरा तुमाओ ग़रि खोसाआ अ़क्‍छा अ़हारुक अङ्‌गुराओ अ़क्‍चिलोक अ़लोक लासि अ़व़क काचात्‌चिएदा छुत्‍तु।

३ मेन मोचिआ खो अ़लावाकि अ़ब़ङ्‌सा खोन्‍कि खो मोहाङा अ़लासाखाइसा।

४ खोन्‍किना व़क्‌ओ अ़हाङ्‌पाआ नि अ़हारुक खोचिएदा छुत्‍तु,

मेन मोछाङ खोचिआ अ़ताङ्‌दा अ़ब़ङ्‌साकि अ़साया अ़पेप्‍ता।

५ खोसाआ नि अ़हारुक छुत्‍तु,

खोन्‍कि खो मोचिआ अ़सेरा।

ओवात्‍नि खोसाआ नि ब़द्‍धेकापाङ अ़हारुक्‌चि छुत्‍तुचि,

खोन्‍कि मोचिआ देम्‌कापाङ म़धात्‍तुचि खोन्‍कि निचि म़सेरुचि।

६ खोन्‍कि मो अङ्‌गुराखा हाङ्‌पाओ अ़क्‍छा ओन्‍ङा सोमातुक्‍तुङुओ अ़चुछा दुवाछा युङालारा।

आदेङ्‌ओदु मोचिआ ‘अ़ङ्‌छा ना साया अ़मेत’नि म़मिनाकि खोक्‍कोसाआ मोचिएदा अ़चुछा अ़छुत्‍ता।

७ मेन अ़व़क काचात्‌चिआ अ़क्‍छा निएदा म़य़ङा,

‘ओ ना व़क्‌ओ पाङ्‌कातोक ओ,

बानानिन,

आन्‍कान मो सेरुम्‍ने,

खोन्‍कि आन्‍कान पाङ्‌कातोक लिसिन!’

८ खोन्‍किना मोचिआ मो अ़लावा खोन्‍कि अ़सेरा,

खोन्‍कि अ़पोक अङ्‌गुराखादाङ्‌का बुङ्‌खाया अ़वेत्‍ताखाइसा।

९ खोन्‍किना मो अङ्‌गुराखाओ अ़हाङ्‌पाआ मोचि दे मुचि?

खोक्‍को म़ताकि मो व़क काचात्‌चि म़सेरुचि,

नि व़क काचात्‌चि म़प़चि।

१० साम्‍कालिन्‌दा छाप्‌याङ्‌ओ ओ य़ङ खानानिन्‌आ मान्‍खिप्‍त़युक्‍तुम?

‘खिम कामुचिआ ऩङाअ़छिराओ लुङ्‌ताक

मो खुचुरोङ्‌दाओ मुलो लुङ्‌ताक म़लिसायुङ्‌सा।

११ ओ हाङ्‌पाआ अ़मुवाओ,

खोन्‍कि ओ आन्‍खाङ्‌मादा म़दोम्‍दाओ मुयाङ!’”

१२ खोन्‍किना यहुदिचिओ अ़चुबुसुवाचिआ येसु लाप्‍मा अ़लाप्‍ता,

देकिनालो मो दोय़ङ्‌ला खोचिओ अ़चुदेङ्‌सालाप्‍पादा खोक्‍को म़य़ङाओ निकिना अ़सिन्‍तालावा।

मेन मोचि म़ना मुक्‍लाचिदाङ्‌का म़क़सा,

खोन्‌ओसा मोचिआ खोक्‍को अ़छिरादाकि म़खारालोन्‍ता।

दाम्‍दु छोन्‍मादोत्‌ओ अ़तुक्‌वादा सेन्‍माय़ङ

मत्‍ति २२:१५-२२; लुका २०:२०-२६

१३ खोन्‍किना यहुदि बुसुवाचिआ खा-खाक्‍को फरिसिचि खोन्‍कि हेरोद हाङ्‌ओ खा-खाक्‍को अ़म़नाचि येसु म़चेप्‌ओ य़ङ्‌दा धान्‍मा निकिना म़छुत्‍तुचि।

१४ मोचि येसुएदा म़ताकि अ़लोवा,

“काचिन्‍पो,

खानानिन अ़नुवाक त़मुन्‌येन,

अ़छ़ङ त़चेविन,

खोन्‍कि साङ्‌लिप्‍पाछाङ त़वाङिमिन,

खोन्‍कि म़ना त़खान्‌कि काचि त़मुन्‍मिन निकिना आन्‍कान्‍का सिन्‍तुम्‌योम्‍का।

मेन खानानिन निनाम्‍हाङ्‌ओ अ़चुलाम अ़छ़ङ खात़चिन्‍तिन।

हान आन्‍कान्‍का लोनि, आन्‍कान्‍का रोमि तोक्‍पोहाङ bकैसरएदा दाम्‍दु छोन्‍मा मोसाओ अ़य़ङ्‌हुप्‌आ अ़प़न्‍का हे अ़प़न्‍मिन्‍का?

१५ आन्‍कान दाम्‍दु छोन्‍मादोत हे अ़दोत्‍निन?”

मेन येसुआ मोचिओ अ़चुकोङ्‌क़त्‌वा मिन्‍मा अ़सिन्‍ताकि मोचि म़लोचि,

“देकि खानानिन्‌आ अ़ङ्‌का चिन्‍माखाङ्‌मा त़लाप्‍ङाङाऩङ?

अ़क्‌तात रुपाओ फेक्‌वा अ़ङ्‌काएदा बात्‍ताखानुम,

खोन्‍कि मो अ़ङ्‌का खाङ्‌ने!”

१६ खोन्‍किना मोचिआ अ़क्‌तात फेक्‌वा अ़तारा,

खोन्‍कि येसुआ मोचि म़सेनुचि,

“ओदा साङ्‌कोओ अ़लावाछाप खोन्‍कि अ़ऩङ याक्‌याङ?”

“कैसरओ”नि मोचि म़य़ङा।

१७ खोन्‍किना येसुआ मोचि म़लोचि,

“कैसरओ अ़सामाचि कैसरङा पुवानुम,

खोन्‍कि निनाम्‍हाङ्‌ओ अ़चुसामाचि निनाम्‍हाङ्‌ङा पुवानुम।”

येसुआ म़लासुलोचिओ य़ङ्‌आ मोचि दोम्‍तुदोचि।

स़मादामादाङ्‌का खोन्‍मालोन्‍माओसो अ़तुक्‌वादा सेन्‍माय़ङ

मत्‍ति २२:२३-३३; लुका २०:२७-४०

१८ खोन्‍किना म़स़दाओचि ऩखोन्‍निन्‍लोन्‍निन्‌नि काय़ङ सदुकिचि येसुएदा म़ता,

खोन्‍कि खोक्‍को अ़सेना,

१९ “काचिन्‍पो,

निनाम्‍हाङ्‌य़ङ खाकालु मोसाआ आन्‍कान म़छाप्‍तापुवायुङ्‌सा,

खाक्‍कोसोओ अ़बुवा छा मान्‍तोक्‍माङ स़दाकि अ़खिम्‍हाङ्‌मा छिरुदानालो अ़बुवाओ निकिना अ़निछाआ मेन्‍मित्‍मा सायाकाम्‍मादोत,

खोन्‍कि अ़बुवाओ निकिना छातोक्‍मा प़मादोत।

२० अ़क्‍खिम्‌दा सात्‌कापाङ द़क्‍छाचि म़याआङा।

कुम्‍पा सायाकाम्‍सा खोन्‍कि छा मान्‍तोक्‍माङ मो सुवादा।

२१ खोन्‍कि मुक्‍सुआ मो सायाकाम्‍सु,

मेन मोछाङ छा मान्‍तोक्‍माङ सुवादा।

खोन्‍किना सुम्‍पाङ्‌ओतात अ़निछाछाङ मोवात्‍निङा लिसा।

२२ खोन्‍किना सात्‌कापाङ्‌माङ छा मान्‍तोक्‍माङ म़सुवादा।

आदेङ्‌माङ मो मेन्‍मित्‍माछाङ सुवादा।

२३ खोन्‍नालो मोचि म़लाखोन्‍लोन्‌हिदा मो मेत्‍छामा खाक्‍कोसोओ अ़खिम्‍हाङ्‌मा लि?

देकिनालो झारा सात्‌कापाङ्‌माङ्‌आङा मो मेत्‍छामा साया अ़काम्‍सा।”

२४ येसुआ मोचि म़लासुलोचि,

“खानानिन त़फेलिन्‌युङ्‌सिन, देकिनालो खानानिन्‌आ ना साम्‍कालिन ना निनाम्‍हाङ्‌ओ अ़चुसावा त़सिन्‍तुम।

२५ देकिनालो म़सुवादाओ म़नाचि म़लाखोन्‍लोन्‌कि ना मोचि सायाम़काम ना सायाङा म़काम्‍सुप़चि।

मेन मोचि निनाम्‍मादुओ निनाम्‍हाङ काफावात्‍नि म़लि।

२६ म़सुवादाओचिओ अ़चुलामाखोन्‍मालोन्‍माओ अ़तुक्‌वादा दि खानानिन्‌आ स़ङ्‌फोम्‍सुवादा लेराङाओ दोय़ङ्‌लाओ अ़तुक्‌वादा निनाम्‍हाङ्‌य़ङ खाकालु मोसाओ अ़छाप्‍लाखादा खानानिन्‌आ मान्‍खिप्‍त़युक्‍तुम?

निनाम्‍हाङ्‌आ मोसा अ़लोवा,

‘अ़ङ्‌का अब्राहाम्‌ओ अ़निनाम्‍हाङ,

इसहाक्‌ओ अ़निनाम्‍हाङ खोन्‍कि याकुब्‌ओ अ़निनाम्‍हाङ ओ।’

२७ खोक्‍को म़सुवादाओचिओ अ़चुनिनाम्‍हाङ माआङ,

मेन अ़ह़ङ्‌चिओ ओ!

खानानिन खान्‌अ़त्‍लो त़फिसुम्‌युङ्‌सुम।”

झारादाङ्‌का अ़धिवो लोमाय़ङ

मत्‍ति २२:३४-४०; लुका १०:२५-२८

२८ य़ङ्‌हुप काचिन्‍पाचिदाङ्‌का अ़क्‍छा ताकि मोचि खोचि-खोचिएदा दुम्‍म़तुसाङाओ एनुयुङ्‌सुङुचि।

येसुआ सदुकिचिएदा नुलोक य़ङ छोत्‍तुङुचिओ तुप्‍तुकि खोसाआ येसु सेनु,

“निनाम्‍हाङ्‌ओ अ़चुलोमाय़ङ्‌चिदाङ्‌का खाक्‍को झारादाङ्‌का अ़च़वाङ मुयाङ?”

२९ येसुआ अ़लासालोवा,

“झारादाङ्‌का अ़च़वाङ लोमाय़ङ ओङा ओ: ‘एनानुम,

इस्राएलिचि ओ!

आन्‍हाङ्‌पा निनाम्‍हाङ अ़क्‌तात ओन्‍ङा हाङ्‌पा म़युङ्‌याङ।

३० खोन्‍कि आम्‍हाङ्‌पा निनाम्‍हाङ झारा आम्‍साकोङ्‌वाआ,

खोन्‍कि झारा आम्‍लावाआ,

खोन्‍कि झारा आम्‍मिन्‍माआ,

खोन्‍कि झारा आम्‍सावाआ सोमातुक्‍तु।’

३१ खोन्‍कि ह्‍वातात्‌ओतात लोमाय़ङ ओङा ओ: ‘खाना आम्‍तेन्‍पाङ आप्‍पिवाङा सोमातुक्‍तु।’

ओदाङ्‌का अ़च़वाङ नि खाक्‍कोछाङ लोमाय़ङ मात्‍द़ङ।”

३२ खोन्‍कि य़ङ्‌हुप काचिन्‍पाआ येसु लो,

“काचिन्‍पो,

खानानिन तोङालो त़य़ङिन।

निनाम्‍हाङ अ़क्‍छा ओन्‍ङा म़युङ्‌याङ,

खोक्‍कोएदाङ्‌का नि साङ्‌छाङ मात्‍द़ङ।

३३ खोन्‍कि खोक्‍को झारा आम्‍साकोङ्‌वाआ,

झारा आम्‍खारुआ,

खोन्‍कि झारा आम्‍सावाआ सोमातुक्‍तु,

खोन्‍कि खाना आम्‍तेन्‍पाङ आप्‍पिवाङा सोमातुक्‍मानिओ ना झारा होमा हेन्‍खोक्‌वाचि खोन्‍कि हेन्‍खोक्‌वाचिदाङ्‌काछाङ अ़न्‍नुनु अ़च़वाङ ओ।”

३४ खोसाआ अ़खारुएनान लासुलोओ येसुआ अ़तुप्‍ताकिना खो अ़लोवा,

“खाना निनाम्‍हाङ्‌ओ अ़चुहाङ्‌होन्‌दाङ्‌का अ़थाया त़युङ्‌नानान।”

खोन्‍किना साङ्‌आछाङ येसु च़लोक सेन्‍माय़ङ्‌चि लामासेन्‍मा राक मान्‍मुचि।

कालेन्‍पा ख्रिस्‍तओ अ़तुक्‌वादा सेन्‍माय़ङ

मत्‍ति २२:४१-४६; २३:१-३६; लुका २०:४१-४७

३५ खोन्‍कि येसुआ निनाम्‍हाङ ब़क्‍खाखिम्‌दा म़चिन्‍तुङुचिहिदा खोक्‍कोसाआ म़सेनुचि,

“देत्‍नि य़ङ्‌हुप काचिन्‍पाचि ख्रिस्‍त दाउद्‌ओ अ़छानि म़य़ङ्‌याङ?

३६ दाउद्‍ङा सेङ्‌लावालाम्‍पा चेवा,

‘हाङ्‌पा निनाम्‍हाङ्‌आ अ़ङ्‌हाङ्‌पा अ़लोवा,

अ़ङ्‌का आम्‍ङेङ्‌चि आम्‍लाङ्‌थेम्‍भेन्‌यु मान्‍मुयुक्‍तुङ्‌च़ङ्‌तारि

खाना अ़ङ्‌चुप्‍ताङ्‌छुक्‌लिप्‍पा युङा!’

३७ दाउद्‌आङा खोक्‍को ‘हाङ्‌पो’नि लोनालो देत्‍नि ख्रिस्‍त दाउद्‌ओ अ़छा लिमा ऱ?”

खोन्‍कि ब़द्‍धे म़ना मुक्‍लाचिआ खोक्‍कोसोओ अ़चुय़ङ ऩङानुयाङ्‌सा अ़एनाङा।

३८ येसुआ म़चिन्‍तुङुचिहिदा खोक्‍कोसाआ म़लोचि,

“य़ङ्‌हुप काचिन्‍पाचिदाङ्‌का चाप्‍चेत्‍तानिन्‍चिन,

मोचि झोम्‍लोङ्‌लोङ्‌वाओ तित्‌चि म़हुम्‍सुचिकि ओह्‍यात्‍नि-मोह्‍यात्‍नि म़कोन,

खोन्‍कि हाताचिदा म़नाचिआ साऩङ्‌वाओ सेवा म़मेत्‍तुचिओ अ़चुऩङानु।

३९ खोन्‍कि यावायोक्‍खिम्‌चिदा मुलो युङ्‌खाचिदा खोन्‍कि खाबाचा चाखाचिदा सायातोक्‍खादा युङ्‌मा अ़चुऩङानु।

४० मोचिआ मेन्‍मित्‍माचिओ अ़चुखिम्‌चिदाओ चासुम्‍छेन्‍बिचि म़च़न्‍तुखात्‍तुप़चि,

खोन्‍कि खाङ्‌मुमाओ निम्‍पाङ ब़द्‍धे मेत्‍लोदा याम़मात।

ओ म़नाचिआ ब़द्‍धे चाअ़त्‍लो दन्‍दा अ़तोक।”

मेन्‍मित्‍माओ अ़छुक्‌दाम

लुका २१:१-४

४१ खोन्‍किना येसु छुक्‍दाम पाक्‍खाओ अ़बुदा म़युङा,

खोन्‍कि म़नाचिआ फेक्‌वा छुक्‍दाम पाक्‍खादा अ़पाआङाओ येसुआ अ़खा।

ब़द्‍धे कातोक म़नाचिआ ब़द्‍धेदा फेक्‌वा अ़पाआ।

४२ मेन अ़क्‍छा मान्‍तोक्‍कादा मेन्‍मित्‍मा ता,

खोन्‍कि ताबोओ ह्‍वातात अ़चुप्‍पा फेक्‌वाचि पाउचि।

४३ खोन्‍किना येसुआ अ़चुकाखेङ्‌पाचि म़बुत्‍तुचिकि खोचि म़लोचि,

“अ़ङ्‌का अ़नुछ्‍या खानानिन लोनानिन,

ओ मान्‍तोक्‍कादा मेन्‍मित्‍माआ नि झाराचिदाङ्‌का ब़द्‍धे छुक्‍दाम पाक्‍खादा पाउयुङ्‌सु।

४४ देकिनालो मोचि झारासाआ च़लोक अ़चुतोक्‍मादाङ्‌का अ़क्‍चिलोक अ़पाआ,

मेन ओ मेन्‍मित्‍माआ अ़मान्‍तोक्‍दामादाङ्‌का झारा ओएदा युङाङाओ अ़ह़ङ्‌खा लाम्‌ङा पाउयुङ्‌सु।”

b 

१२:१४ कैसर : रोमिचिओ अ़चुतोक्‍पो हाङ

निनाम्‍हाङ ब़क्‍खाखिम्‌ओ अ़लुक्‍मा खाअ़लुसाओ

मत्‍ति २४:१-२४; लुका २१:५-१९

१३

१ येसु निनाम्‍हाङ ब़क्‍खाखिम्‌दाङ्‌का म़लोन्‍ताङाहिदा अ़चुकाखेङ्‌चिदाङ्‌का अ़क्‍छाआ खोक्‍को लो,

“खानुम,

काचिन्‍पो!

देम म़दोम्‍दाओ लुङ्‌ताक्‌चि,

खोन्‍कि देम खान्‍म़नुयाङ्‌ओ खिम्‌चि!”

२ खोन्‍किना येसुआ अ़लोवा,

“ओ अ़धिवाङ खिम्‌चि खाना त़खाङुचि माआङ?

अ़क्‌तात लुङ्‌ताक्‌दुङ्‌दु नितात लुङ्‌ताक अ़याक्‍निन्‍लो ओचि झारा म़भुङ्‌खान!”

३ येसु निनाम्‍हाङ ब़क्‍खाखिम्‌ओ अ़बुदाओ जैतुन भ़ऱदु म़युङा,

मोन्‍ग़रि पत्रुस,

याकुब,

युहन्‍ना खोन्‍कि अन्‍द्रियास म़ताकि सुकुलादा अ़सेना।

४ “आन्‍कान्‍का लोनि,

ओ य़ङ्‌चि देम्‍खा म़लि?

खोन्‍कि ओ झारा य़ङ्‌चि लिमा म़मुयाङ्‌हिदा दि-दि बुन्‌चि म़लि?”

५ खोन्‍कि येसुआ मोचि म़लासुलोचि,

“चाप्‍चेत्‍तानिन्‍चिन,

साङ्‌आछाङ खानानिन ऩथेम्‍सिमिन्‍ने।

६ देकिनालो ब़द्‍धे म़नाचि अ़ङ्‌ऩङ्‌दा ‘अ़ङ्‌का ख्रिस्‍त ओ!’

नि य़ङ्‌सा म़ता। खोन्‍किना ब़द्‍धे म़नाचि म़थेम्‍सुचि।

७ खानानिन्‌आ च़क्‍चिदात्‍नि म़लियाङ्‌ओ ङेन्‌चि खोन्‍कि अ़थाह्‍तात्‍नि लिमा मुयाङ्‌ओ ङेन्‍चिओ य़ङ्‌खान्‌चि त़एनुम्‍च़म्‌हिदा मान्‍क़दानिन।

खानुम,

ओ झारा य़ङ्‌चि लिमाङादोत, मेन अ़लुक्‍मा तामा ना हान्‍छाङ युङ्‌याङ।

८ देकिनालो रावाओ अ़देङ्‌सालाप्‍पादा रावाङा पुक्‍लोन,

खोन्‍कि हाङ्‌होन्‌ओ अ़देङ्‌सालाप्‍पा हाङ्‌होन पुक्‍लोन।

झारादात्‍नि लुत्‍लिचि म़खात,

खोन्‍कि स़ङ्‌साक्‌वाचि म़लु।

मेन ओचि ना छातोक्‍मा दुखाओ अ़पुङ्‌मान्‍चिन ओन्‍ङा ओ।

९ मेन खानानिन चाप्‍चेत्‍तानिन्‍चिन,

देकिनालो म़नाचिआ खानानिन छ़ङ्‌छेन्‍खाचिदा ऩखात्‍तिन,

खोन्‍कि मोचिआ अ़चुओ यावायोक्‍खिम्‌चिदा य़हुप ऩपाक्‍तिन।

खानानिन अ़ङ्‌का कात़ङ्‌चिओसा हाङ्‌कामुचिओ खोन्‍कि हाङ्‌चिओ अ़चुबुदा मोचि सालुम्‍स़ङ प़सि त़एविन।

१० खोन्‍कि बुया झारा रावाचि नुय़ङ्‌खान खाएत्‍माचिदोत।

११ मोचिआ खानानिन ऩलाविन खोन्‍कि सेन्‍खादा ऩतारिन मोन्‍ग़रि दे य़ङ्‌माओ निकिना बुयाङा मिन्‍राक मान्‍मुदानिन।

मेन मोन्‍ग़रि खानानिन दि निनाम्‍हाङ्‌आ ऩलोन मो चेवानिन,

देकिनालो काचेप खानानिन माआङ,

मेन सेङ्‌लावा ओ।

१२ अ़द़क्‍छाआ अ़द़क्‍छाङा लाप्‍मेत्‍तुकि सेत्‍मेत्‍तु,

खोन्‍कि अ़पाआ अ़छा,

खोन्‍कि अ़चुछाचि अ़चुमा पाचिओ अ़चुदेङ्‌सालाप्‍पादा म़पुक्‍लोन्‌कि सेत्‍म़मेत्‍तुचि।

१३ अ़ङ्‌का कात़ङ्‌चिओसा झारासा खानानिन ऩङाऩछिरिन।

मेन साङ आदेङ्‌तारि साकोङ्‌छ़ङ मुयुङ, मो लेन।

क़माकात्‍तुओ दुखाओ अ़तुक्‌वा

मत्‍ति २४:१५-२८; लुका २१:२०-२४

१४ मेन खानानिन्‌आ कालुक चिप्‍माकात्‍तुओ खादा एप्‍मा मान्‍नुयाङ्‌ओ मोदा एप्‌याङ्‌ओ त़खाम,

(काखिप्‌आ तुप्‍तुने) खोन्‍किना खा-खाक्‍कोचि यहुदियादा म़युङ्‌याङ,

मोचि भ़ऱचिदुत्‍नि म़फुङ्‌ने।

१५ साङ खिम्‌ओ अ़छोङ्‌छान्‌दु याक्‌याङ,

मो ह्‍युना अ़धानिन्‍ने माङ्‌लो अ़खिम्‌दाओ अ़खाम्‍माखुयाचि लासि अ़खिम्‌हुत्‌दा अ़वाङ्‌निन्‍ने।

१६ साङ व़क्‌दा युङ्‌याङ,

मो अ़बोप्‍खु लासिछाङ अ़लानिन्‍खात्‍निन्‍ने।

१७ मोन्‍ग़रि बुक्‍खुन्‍दि मेत्‍छामाचि,

खोन्‍कि उन्‍दादाओ नुनु नुवासि कादुङ छामाचि देम चाअ़त्‍लो म़लि!

१८ चुङ्‌हिप्‌दा ओवात्‍नि अ़लिनिन्‍ने निकिना खानानिन निनाम्‍हाङ्‌एदा यामारानिन।

१९ देकिनालो मो लेन्‍चिदा ओवाको तोक्‍पो अ़चाअ़त्‍मा लि,

मो निनाम्‍हाङ्‌आ हेन्‍खामा अ़मुयाओ अ़पुङ्‌चिपुक्‌दाङ्‌का आइमित्‌तारि मान्‍लियुक खोन्‍कि देम्‍खाछाङ अ़लानिन्‍लिनिन।

२० हाङ्‌पा निनाम्‍हाङ्‌आ मो लेन्‌चि मान्‍दुन्‍म़दोचिओ खाङ्‌दे साङ्‌छाङ ह़ङ्‌मा मान्‍ऱचिओ।

मेन म़छेन्‍तुचिओ म़नाचिओ निम्‍पाङ निनाम्‍हाङ्‌आ मो लेन्‌चि म़दुइसुचि।

२१ खोन्‍किना खा-खाक्‍कोसाआ ‘खानुम!

ख्रिस्‍त ना ओदा म़युङ्‌याङ!’

माङ्‌लो ‘खानुम!

मोदा म़युङ्‌याङ!’नि ऩलोन्‌नुछाङ मो साकोङ्‌छ़ङ मान्‍मुदानुम।

२२ देकिनालो सोज्‍जेओ ख्रिस्‍तचि,

खोन्‍कि सोज्‍जेओ निनाम्‍हाङ्‌य़ङ खाकालुचि म़लोन, खोन्‍कि लिमा ऱनालो छेन्‍माय़ङ्‌चिछाङ थेम्‍माखात्‍माचि निम्‍पाङ बुन्‌चि खोन्‍कि म़दोम्‍दाओ काचिचिछाङ म़मुचि।

२३ खोन्‌ओसा चाप्‍चेत्‍तानिन्‍चिन!

अ़ङ्‌का खानानिन झारा य़ङ बुयाङा लोनाचिन्‍नायुङ्‌नानिन।

येसु म़लाय़

मत्‍ति २३:२९-३१; लुका २१:२५-२८

२४ मेन मो तोक्‍पो अ़चाअ़त्‍मा लेन्‌चि म़चिन्‌किना नाम कुन्‍चियाधेक्‍धेक लि,

खोन्‍कि लादिप्‍माआ अ़साम अ़प़न।

२५ खोन्‍कि साङ्‌केन्‍माचि नाम्‍छ़ऱदुङ्‌का म़धा,

खोन्‍कि नाम्‍छ़ऱदुओ सावाचि म़ङाङ्‌खात।

२६ खोन्‍किना म़नाओ अ़छा तोक्‍पो सावा खोन्‍कि साम्‌एनान य़वारिदा य़याङ्‌ओ झारासाआ अ़खाङ।

२७ खोन्‍कि खोक्‍कोसाआ निनाम्‍हाङ काफाचि म़छुत्‍तुचिकि झारा हेन्‍खामादाओ खोन्‍कि नाम्‍छ़ऱदु अ़क्‍च़क्‌दाङ्‌का नि च़क्‌तारिओचि झारादात्‍निओ निनाम्‍हाङ्‌आ म़छेन्‍तुचिओचि म़कोउचि।

वासिताङ्‌ओ दोय़ङ्‌ला

मत्‍ति २४:३२-३५; लुका २१:२९-३३

२८ हान वासिताङ्‌दाङ्‌का दोय़ङ्‌ला चिन्‍तानिन्‍चिन।

ओसोओ अ़खेक्‌चि नोत्‍चिचिवा म़लिकि अ़ऩङ्‌वा अ़बाक्‌वाचि पाक्‍तुचिहिदा उप्‍लाक्‌वा लोन्‍मा मुयाङ निकिना खानानिन्‌आ त़सिन्‍तुम।

२९ मोवात्‍निङा, खानानिन्‌आछाङ ओ झारा य़ङ्‌चि त़खाम्‍च़म, खोन्‍किना खोक्‍को च़क्‌दाङा लाप्‍तिखोप्‌दा म़युङ्‌याङ निकिना त़सिन्‍तुम।

३० अ़नुछ्‍या अ़ङ्‌का खानानिन लोनानिन,

ओ झारा य़ङ्‌चि मान्‍तालामाङ ओ दुङ अ़लुक्‍निन्‍खात्‍निन।

३१ निनाम्‍मा खोन्‍कि हेन्‍खामा लुक्‍खात,

मेन अ़ङ्‌य़ङ देम्‍खाछाङ अ़लुक्‍निन्‍खात्‍निन।

चुम्‍सान्‌युङ्‌सानिन्‍चिन

मत्‍ति २४:३६-४४; लुका १२:३८, ४०

३२ मेन मो लेन माङ्‌लो ग़रिओ अ़तुक्‌वादा साङ्‌आछाङ अ़सिन्‍तुन्‌योन,

ना निनाम्‍मादुओ निनाम्‍हाङ काफाचिआ ना निनाम्‍हाङ्‌ओ अ़छाआङा,

मेन निनाम्‍हाङ पापाआ ओन्‍ङा अ़सिन्‌याङ।

३३ खोन्‌ओसा चाप्‍चेत्‍तानिन्‍चिन!

चुम्‍सानिन्‍चिन!

देकिनालो मो ग़रि देम्‍खा ता ओ खानानिन त़सिन्‍तिमिन्‌येन।

३४ ओ ना अ़क्‍छा म़नाआ अ़हारुक्‌चि अ़खिम्‌दाओ झाराकापाङ मोसाआ मुमायु काचिओ पाङ प़दाचिकि लाप्‍तिखोप काहुङ चाप्‍चाप्‍चाप्‌वा युङानि लोदाकि कोइसि खारिन्‌वात्‍नि ओ।

३५ खोन्‌ओसा चाप्‍चाप्‍चाप्‌वा युङानिन!

देकिनालो खिम्‍हाङ्‌पा देम्‍खा लाता खानानिन त़सिन्‍तिमिन्‌येन।

खो ना अ़नाम्‍प़क्‍साऱङ,

अ़दाक्‌वा खाखुत,

वापापा ओक्‍मादा माङ्‌लो अ़वाय़ङ लामातामा ऱ।

३६ खोन्‍कि म़प्‍च़क़क्‌दा म़तादिनालो खोसाआ खानानिन त़इम्‍सिन्‌येन्‌ओ त़धिरिमिन्‍ने!

३७ अ़ङ्‌का खानानिन दे लोनानिन,

अ़ङ्‌का झाराकापाङ लोनानिन,

चाप्‍चाप्‍चाप्‌वा युङानिन!”

येसुओ अ़चुदेङ्‌सालाप्‍पादा थालि म़बाङ्‌ताओ

मत्‍ति २६:१-५; लुका २२:१-२; युहन्‍ना ११:४५-५३

१४

१ हान aकाक्‍माखात्‍मा चानुचा खोन्‍कि खमिरा मान्‍पाक्‍माय़ङ पेम्‍पाक्‌ओ चानुचा ह्‍वालेन ओन्‍ङा युङाङा।

मुलो काब़क्‍पाचि खोन्‍कि मोसाओ अ़य़ङ्‌हुप काचिन्‍पाचिआ साङ्‌आछाङ मान्‍सिन्‍माङ येसु लाप्‍मा खोन्‍कि सेत्‍मा अ़वाखाम अ़लाप्‍ताङा।

२ मेन मोचि म़य़ङा,

“चानुचाओ ग़रिदा माआङ,

माङ्‌लो म़नाचिओ अ़चुमाइसुङ्‌कात।”

३ अ़क्‌लेन येसु बेथानिया तेन्‌दा सिमोन्‌ओ अ़खिम्‌दा म़युङाङा।

खो क़माधामा सारिमाआ लाउयुङ्‌सु। खोक्‍को सिमोन्‌ओ अ़खिम्‌दा चा चासि म़युङाङा मोन्‍ग़रि अ़क्‍छा मेत्‍छामा वाचेत्‍लुङ्‌ओ दावाछादा ब़द्‍धे अ़लुङ्‌छ़साङाओ जतामसिओ नाम्‍नुवाङाओ सुङ तारुकि ता। खोन्‍कि दावाछा केरुकि येसुओ अ़चुताङ्‌दु सुङ थोक्‍तु प़।

४ मेन खा-खाक्‍को मोदा कायुङ म़नाचि अ़चुमाइसुङ्‌काराकि खो-खोचिएदा म़य़ङा,

“देकि ओन अ़लुङ्‌छ़ओ नाम्‍नुयाङ्‌ओ सुङ ओवात्‍नि मोहा लुक्‍मा?

५ ओ सुम्‌कासयेदाङ्‌का च़लोक रुपाओ फेक्‌वादा इनाकि मान्‍तोक्‍कादाचि म़पुवाओदे नुवाओ!”

खोन्‍किना मोचिआ मो मेत्‍छामा चाअ़त्‍लो याअ़सान्‍ता।

६ मेन येसुआ म़लोचि,

“मो देत्‍छाङ मान्‍लोदानुम!

खानानिन ओ मेत्‍छामा देकि दुखा त़प़म्‌योम?

ओसाआ ना अ़ङ्‌को निम्‍पाङ अ़क्‌तात अ़नुवाक काचि मुयुङ्‌सु।

७ देकिनालो मान्‍तोक्‍कादाचि ना खानानिन्‌एनान अ़धुन म़युङ्‌युङ,

खोन्‍कि खानानिन मोचि देम्‍खा फामा त़स़न,

मोन्‍ग़रि फामा त़ऱम्‍च़म!

मेन अ़ङ्‌का ना खानानिन्‌एनान अ़धुन अ़युङ्‌ऩङ।

८ ओसाआ अ़ऱमाओन मुयुङ्‌सु।

ओसाआ ओ नाम्‍नुओ सुङ्‌आ अ़ङ्‌पोक खुम्‍मा बुयाङा थोक्‍तुकि अ़ङ्‌का अ़चुम्‍ङाङाओ।

९ अ़नुछ्‍या अ़ङ्‌का खानानिन लोनानिन झारा हेन्‍खामादा खादा-खादा ओ नुय़ङ्‌खान खालु मोदा-मोदा ओ मेत्‍छामाओ अ़काचि मोसोओ अ़मित्‍मादा मो य़ङ म़नाचिआ खाअ़लु।”

यहुदाआ येसु धान्‍तुओ

मत्‍ति २६:१४-१६; लुका २२:३-६

१० खोन्‍किना येसुओ बारकापाङ अ़चुकाखेङ्‌पाचिएदाङ्‌काओ अ़क्‍छा यहुदा इस्‍करियोत्‌निओ येसु लाप्‍माप़मा निम्‍पाङ मुलो काब़क्‍पाचिएदा खारा।

११ यहुदाओ अ़य़ङ अ़एनाकिना मुलो काब़क्‍पाचिओ अ़चुऩङानुवा,

खोन्‍कि छेन्‍बि प़मा निकिना खो अ़हिप्‍ता।

खोन्‌ओसा खोसाआ येसु खोचि लाप्‍माप़मा निम्‍पाङ अ़वाखाम लाम्‍मापुङ्‌सु।

येसु अ़चुकाखेङ्‌पाचिएनान आदेङ्‌ओदु चानुचा म़चाओ

मत्‍ति २६:१७-३०; लुका २२:७-२३; युहन्‍ना १३:२१-३०; १ कोरिन्‍थि ११:२३-२५

१२ खोन्‍कि खमिरा मान्‍पाक्‍माय़ङ पेम्‍पाक चानुचाओ बुयाओ लेन,

काक्‍माखात्‍मा चानुचाओ थुबाछाओ हेन्‍खोक्‌वा म़धान्‍ताङा।

मो लेन्‌दा येसुओ अ़चुकाखेङ्‌पाचिआ खोक्‍को अ़सेना,

“खादा आन्‍कान्‍का खारिन्‍काकि आम्‍नुओ निम्‍पाङ काक्‍माखात्‍मा चानुचा चामा चुम्‍सुम्‍कानेनि खानानिन त़मिनिन्‌येन?”

१३ खोन्‍किना येसुआ अ़चुकाखेङ्‌पाचिएदाओ ह़वाङ ओवात्‍नि म़लोचिकि मोचि म़छुत्‍तुखाइसुचि,

“खानाचि सहरादा त़वाङ्‌चिङ्‌चिहिदा दावादा चाक्‌वा खुन्‌याङ्‍ओ अ़क्‍छा दुवाछाएनान त़तुविन,

मो म़ना खिम्‌दा वाङ्‌लोतारि मोसोओ अ़देङ-अ़देङ त़ङ्‌तावाक्‍ताचु।

१४ खोन्‍कि खानाचिआ मो खिम्‍हाङ्‌पा लोवाचु,

‘काचिन्‍पाआ अ़ङ्‌का अ़ङ्‌काखेङ्‌पाचिएनान काक्‍माखात्‍मा चानुचा चामाओ निकि युङ्‌खा खादा युङ्‌याङ?’

नि खानानिन ऩसेनिन्‌येन।

१५ मोसाआ खानाचि धाउछान्‌दु चोङ्‌सायुङ्‌साओ खोन्‍कि चुम्‍सायुङ्‌साओ अ़धिवाङ खिम्‍खोप खाङ्‌त़मेत्‌चि।

मोदा आन्‍को निम्‍पाङ चुम्‍साचु।”

१६ खोन्‍किना ह़वाङ काखेङ्‌पाचि सहरादा तालाचि,

खोन्‍कि झारा सामाचि येसुआ मोचि म़लोचिओवात्‍निङा अ़धिराचु।

खोन्‍कि मोचिआ काक्‍माखात्‍मा चानुचा अ़चुम्‍साचु।

१७ खोन्‍किना अ़नाम्‍प़क येसु बारकापाङ अ़चुकाखेङ्‌पाचिएनान म़ताला।

१८ खोन्‍कि खोचि तेबलादा चा म़चाङाहिदा येसुआ म़लोचि,

“अ़नुछ्‍या अ़ङ्‌का खानानिन लोनानिन,

खानानिन्‌एदाओ अ़क्‍छा अ़ङ्‌काएनान चा काचाआ अ़ङ्‌का अ़धान्‍ङा।”

१९ मो अ़एनाकि मोचिओ अ़चुमिन्‍मा चाअ़त्‍सा,

खोन्‍कि अ़क्‍छा-अ़क्‍छासाआ येसु सेन्‍मा अ़पुक्‍ता,

“मो अ़ङ्‌का ओ?”

२० येसुआ म़लोचि,

“खो बारकापाङ्‌दा अ़क्‍छा ओ,

खोसाआ अ़ङ्‌काएनान खुङ्‌दा पेम्‍पाक लुप्‍तुयुङ्‌सु।

२१ म़नाओ अ़छा ना खोक्‍कोसोओ अ़तुक्‌वादा साम्‍कालिन्‌दा छाप्‍तावात्‍नि खात।

मेन अ़चाअ़त्‍मादा छुक मो म़ना,

साङ्‌आ म़नाओ अ़छा धान्‍तु।

मो म़ना ना मान्‍लिओदे खोसोओ निम्‍पाङ अ़नुवाक लिसाओ।”

२२ खोन्‍कि मोचि चा म़चाङाहिदा येसुआ पेम्‍पाक अ़क़क्‍ताकि आसिखा अ़पुवा,

खोन्‍कि अ़धाङ्‌साकि अ़चुकाखेङ्‌पाचि प़याङ्‌सा म़लोचि,

“ओ लोआनुम,

ओ अ़ङ्‌पोक ओ।”

२३ खोन्‍किना खोक्‍कोसाआ अङ्‌गुरा माङ्‌वा याआङाओ लाङ्‌चोक्‍खुङ अ़क़क्‍ताकि निनाम्‍हाङ आलाङ अ़पुवा,

खोन्‍कि मो अ़चुकाखेङ्‌पाचि म़प़चि,

खोन्‍कि मोचि झारासा मोदाङ्‌का अ़दुङा।

२४ “ओ अ़ऩङ्‌वा य़ङ्‌छ़ङ्‌ओ अ़ङ्‌ह़ ओ,

मो ब़द्‍धेसोओ निकिना हेवा लेत्‍माओ निम्‍पाङ सोन।

२५ अ़नुछ्‍या अ़ङ्‌का खानानिन लोनानिन,

अ़ङ्‌का निनाम्‍हाङ्‌ओ अ़चुहाङ्‌होन्‌दु अ़ऩङ्‌वा अङ्‌गुरा माङ्‌वा मान्‍दुङ्‌माङ्‌तारि अ़ङ्‌का देम्‍खाछाङ अङ्‌गुरा माङ्‌वा अ़लाऩङ्‌दुङ्‌ऩङ।”

२६ खोन्‍किना खोचिआ अ़क्‌तात साम्‍ऱङ अ़लुवाकि जैतुन भ़ऱदुत्‍नि म़खारा।

पत्रुस्‌आ ऩङाअ़छित्‌ओ येसुआ खाअ़लुसाओ

मत्‍ति २६:३१-३५; लुका २२:३१-३४; युहन्‍ना १३:३६-३८

२७ खोन्‍किना येसुआ अ़चुकाखेङ्‌पाचि म़लोचि,

“खानानिन झारासा त़छित्‍ङादाङाऩङ,

देकिनालो ओवात्‍नि छाप्‍तायुङ्‌सा,

‘अ़ङ्‌का अ़ङ्‌भेरा काखाङ धात्‍तुङ,

खोन्‍कि भेराचि फात्‍ताफेला म़लि।’

२८ मेन अ़ङ्‌का लाङाखोन्‍ङालोन्‍ङाकि खानानिन्‌एदाङ्‌का बुया गालिल्‌दा खात्‍ङा।”

२९ पत्रुस्‌आ येसु लासुलो,

“झारा देङ म़लानुछाङ अ़ङ्‌का देम्‍खाछाङ अ़लाऩङ।”

३० येसुआ पत्रुस लासुलो,

“अ़नुछ्‍या अ़ङ्‌का खाना लोना,

आय़ अ़खाखुत्‌ङा,

वापापा ह्‍वादु ओक्‍मा बुया,

खाना अ़ङ्‌का सुम्‌कादु ऩङात़छित्‍ङा।”

३१ मेन पत्रुस्‌आ च़लोक क़रान्‍चिन्‌कि लो,

“अ़ङ्‌का खानानिन्‌एनान स़मादोत्‌नुछाङ अ़ङ्‌का देम्‍खाछाङ खानानिन ऩङाअ़छित्‍नानिमिन।”

खोन्‍कि नि झारा अ़चुकाखेङ्‌पाचिआछाङ मोवात्‍निङा अ़लोवा।

गेतसमनिदा येसु याम़माराओ

मत्‍ति २६:३६-४६; लुका २२:३९-४६

३२ खोन्‍किना खोचि गेतसमनिनिओदा म़खारा,

खोन्‍कि येसुआ अ़चुकाखेङ्‌पाचि म़लोचि,

“अ़ङ्‌का यामात्‍ङाङातारि खानानिन ओदाङा युङायाक्‍तानिन।”

३३ खोक्‍कोसाआ पत्रुस,

याकुब खोन्‍कि युहन्‍ना अ़क्‍नि म़खात्‍तुचि,

खोन्‍कि खोक्‍कोसोओ अ़चुमिन्‍मा अ़न्‍नुनु योक्‍तुकिना अ़चुराक सुवा।

३४ खोन्‍कि खोक्‍कोसाआ मोचि म़लोचि,

“अ़ङ्‌साकोङ्‌वा अ़न्‍नुनु दुखाआ स़न्‍दान ओन्‍तेका लिसायुङ्‌सा।

खानानिन ओदाङा युङानिन, खोन्‍कि अ़ङ्‌काएनान चाप्‍चाप्‍चाप्‌वा युङानिन।”

३५ खोक्‍को अ़क्‍चित ह्‍यात्‍नि म़खाराकि बाखादा म़बोम्‍सान्‍चिन।

खोन्‍कि लिमा ऱनालो तामा मुयाङ्‌ओ लाङ्‌चोक्‍खुङओ दुखा अ़ङ्‌काएदाङ्‌का माङ्‌निप़निनि य़ङ्‌सा याम़मारा।

३६ खोक्‍को म़य़ङा,

“अब्‍बा,

अ़ङ्‌पापा,

खानानिन्‌आ झारा य़ङ्‌चि मुमा त़ऱम्‍च़म।

ओ दुखाओ लाङ्‌चोक्‍खुङ अ़ङ्‌काएदाङ्‌का माङ्‌निप़नि।

खोन्‍नुछाङ अ़ङ्‌मिन्‍मावा माआङ,

मेन आम्‍नुओ मिन्‍मावा लिने।”

३७ खोन्‍किना येसु अ़चुकाखेङ्‌पाचिएदा म़लासाताहिदा मोचि म़इम्‍सादायुङ्‌साओ म़धिरुचि,

खोन्‍कि खोक्‍कोसाआ पत्रुस अ़सेना,

“सिमोन,

दि खाना त़इम्‌याङ?

खाना अ़क कोम्‌छाङ चाप्‍चाप्‍चाप्‌वा युङ्‌मा त़ऱनान?

३८ चाप्‍चाप्‍चाप्‌वा युङानिन्‌कि यामारानिन,

खोन्‌ओसा चिन्‍माखाङ्‌मादा मान्‍छुक्‍दानिन।

आम्‍नुलावा अ़नुछ्‍या छेयाङ,

मेन आम्‍नुओ पोक अ़ऱनिनिन।”

३९ खोन्‍किना खोक्‍को म़लासाखाराकि बुयाओ य़ङ्‌दाङा याम़मारा।

४० खोक्‍को म़लासाताहिदा मोचि म़लासाइम्‍सादायुङ्‌साओ म़धिरुचि।

देकिनालो मोचिओ अ़चुदुखुप्‌आ अ़चुम़क सिप्‍ताखाराङा।

खोन्‍कि येसु दे लोमा दोराङाओ मोचिआ मान्‍सिन्‌अ़दा।

४१ खोक्‍को सुम्‌कादुओदु म़लासाता खोन्‍कि मोचि म़लोचि,

“दि खानानिन हान्‍छाङ त़इम्‍सिन्‌येन खोन्‍कि सावात़तोम्‍सिन्‌येन?

हान मोन्‍ङाने!

खानुम,

अ़ङ्‌का म़नाओ अ़छा धान्‍माकि हेवामिचिओ अ़चुछुक्‌दा पाक्‍माप़मा ग़रि ताचिआयुङ्‌सा!

४२ थिन्‍तानिन!

खारिन्‍ने!

खानुम,

अ़ङ्‌का काधान म़ना च़क्‌दा युङ्‌याङ!”

येसु अ़लावाओ

मत्‍ति २६:४७-५६; लुका २२:४७-५३; युहन्‍ना १८:३-१२

४३ येसु म़चेवाङाहिदाङा बारकापाङ अ़चुकाखेङ्‌पाचिएदाओ अ़क्‍छा,

यहुदा तादिसा।

खोएनान मुलो काब़क्‍पाचिआ,

मोसाओ य़ङ्‌हुप काचिन्‍पाचि खोन्‍कि म़नाचिओ अ़चुअ़धुवाचिआ म़छुत्‍तुचिओ अ़धिवा म़ना मुक्‍लाचि बान्‍छोन्‌चि खोन्‍कि रोलाचि म़खुयुचिकि म़तादिसा।

४४ मोन्‍ग़रि खोक्‍को काधान्‍पा युहुदाआ मोचि अ़क्‌तात बुन प़युङ्‌सुचि,

“खाक्‍को म़ना अ़ङ्‌का चुप्‍मा मेत्‍तुङ,

मोङा ओ, मो लावानुम खोन्‍कि रात्‍ताखात्‍तानुम।”

४५ खोचि म़तालाङावा च़क्‍नि यहुदा येसुएदा खाराकि लो,

“काचिन्‍पो!” खोन्‍कि खोक्‍को चुप्‍मा मेत्‍तु।

४६ मोन्‍ग़रिङा मोचिआ येसु अ़क़म्‍ताकि अ़लावा।

४७ खोन्‍किना खोक्‍कोसोओ अ़चुच़क्‌दा म़एवाङाओचिएदाओ अ़क्‍छाआ अ़बान्‍छोन लारुकि मुलो काब़क्‍पाओ अ़हारुक थिलुखात्‍तुकि अ़नाबाक पेक्‍तुखाइसुप़।

४८ येसुआ मोचि म़लोचि,

“दि अ़ङ्‌का काङाप्‍खात्‌ओकि खानानिन बान्‍छोन्‌चि खोन्‍कि रोलाचिएनान अ़ङ्‌का लाप्‍सि त़तान्‌ओ?

४९ अ़ङ्‌का अ़लेन्‍खिन्‍तुम निनाम्‍हाङ ब़क्‍खाखिम्‌दा चिन्‌याङ्‌सा खानानिन्‌एनान युङाङ्‌याङ,

मेन खानानिन्‌आ अ़ङ्‌का मान्‍लाप्‍त़दाङ्‌ऩङ।

मेन साम्‍कालिन्‌दाओ य़ङ तालाने!”

५० खोन्‍किना झारा अ़चुकाखेङ्‌पाचिआ येसु अ़छिरादाकि म़फुङ्‌सा।

५१ खारिओ तित ओन्‍ङा हुम्‍साङाओ अ़क्‍छा सावाछाआ येसु त़ङ्‌तुङु,

खोन्‍कि मोचिआ खो अ़लावा।

५२ मेन खोसाआ खारिओ अ़तित छिरुदोकि अ़काल़ङ्‌द़क्‌ङा फुङ्‌सा।

धियायोक्‍खाओ अ़बुदा येसु

मत्‍ति २६:५७-६८; लुका २२:५४-५५, ६३-७१; युहन्‍ना १८:१३-१४, १९-२४

५३ खोन्‍किना मोचिआ येसु मुलो काब़क्‍पाओदा अ़खात्‍ता,

खोन्‍कि मुलो काब़क्‍पाचि,

खोन्‍कि अ़धुवाचि खोन्‍कि मोसाओ अ़य़ङ्‌हुप काचिन्‍पाचि म़कोवान्‌युङ्‌सान्‍चिन।

५४ पत्रुस्‌आ अ़थायाङ्‌काङा मुलो काब़क्‍पाओ अ़बुक्‍लुङ्‌दातारि खोक्‍कोसोओ अ़चुदेङ-देङ त़ङ्‌तुखात्‍तु,

खोन्‍कि खो रात्‍खामिचिएनान मि च़क्‌दा काङ्‌नान्‍चिन्‍सा युङाङा।

५५ खोन्‍किना मुलो काब़क्‍पाचि खोन्‍कि झारा धियायोक्‍खादाओचिआ येसु स़मा दन्‍दा प़मा निम्‍पाङ खोक्‍कोसोओ अ़तुक्‌वादा सोज्‍जेओ सालुम्‍स़ङ लाम्‍मा अ़पुक्‍ता,

मेन मोचिआ दित्‍छाङ मान्‍धिअ़दा।

५६ ब़द्‍धेकापाङ्‌सा खोक्‍कोसोओ अ़चुदेङ्‌सालाप्‍पादा सोज्‍जेओ सालुम्‍स़ङ अ़पुवा,

मेन मोचिओ अ़चुय़ङ मान्‍तोङ।

५७ खोन्‍किना खा-खाक्‍कोचि म़पुवालोन्‍ताकि खोक्‍कोसोओ अ़चुदेङ्‌सालाप्‍पादा सोज्‍जेओ सालुम्‍स़ङ अ़पुवा,

५८ “ओक्‍को आन्‍कान्‍का ओवात्‍नि य़ङाओ एनुम्‍का,

‘अ़ङ्‌का म़नाओ अ़छुक्‌आ मुमाय़ङ,

ओ निनाम्‍हाङ्‌ओ अ़चुब़क्‍खाखिम भुङ्‌सुङ्‌खाइसुङ, खोन्‍कि सुम्‌कालेन्‌दा म़नाओ अ़छुक्‌आ मान्‍मुमाय़ङ नितात निनाम्‍हाङ ब़क्‍खाखिम मुङ।’”

५९ मेन खोन्‍नुछाङ मोचिओ अ़चुसालुम्‍स़ङ मान्‍तोङ।

६० खोन्‍किना मुलो काब़क्‍पा मोचिओ अ़चुरादा पुवालोन्‍ताकि येसु सेनु,

“देकि खाना देत्‍छाङ त़य़ङ्‌नानान?

ओ म़नाचिआ आम्‍देङ्‌सालाप्‍पादा अ़प़याङ्‌ओ सालुम्‍स़ङ दि ओ?”

६१ मेन येसु वाइवेत म़युङा,

खोन्‍कि य़ङ मान्‍लाअ़दा।

मुलो काब़क्‍पाआ खोक्‍को लासुसेनु,

“दि खानानिन आन्‍कान्‍का साया मेत्‍तुम्‌योम्‍काओ निनाम्‍हाङ्‌ओ अ़चुछा ख्रिस्‍त ओ?”

६२ खोन्‍कि येसु म़य़ङा,

“अ़ङ्‌काङा ओ,

खोन्‍कि खानानिन्‌आ अ़ङ्‌का म़नाओ अ़छा सावापोरि निनाम्‍हाङ्‌ओ अ़चुचुप्‍ताङ्‌छुक्‌लिप्‍पा युङ्‌ङाङाओ,

खोन्‍कि नाम्‍छ़ऱदुओ य़वारिदा य़ङाङाओ मोचिआ ऩखाङ्‌ङा!”

६३ खोन्‍किना मुलो काब़क्‍पाआ अ़तित रेउकि य़ङा,

“आन्‍कान हान नि च़लोक दि सालुम्‍स़ङ्‌चि म़दोत कि?

६४ ओसाआ निनाम्‍हाङ्‌ओ अ़सायापेप्‍तुओ खानानिन्‌आ त़एनुम्‌युङ्‌सुम!

खानानिन देत़य़ङिन म़ल़क?”

खोन्‍कि मोचि झारासा सेत्‍माङा खान्‍तु निकिना खोक्‍को अ़ह़त्‍ता।

६५ खोन्‍किना खा-खाक्‍कोसाआ खोक्‍को थुक्‍मा अ़पुक्‍ता,

खोन्‍कि खोक्‍कोसोओ अ़चुम़क अ़दिप्‍तापुवाकि धात्‌याङ्‌सा अ़लोवा,

“साङ्‌आ त़धात्‌याङ,

निनाम्‍हाङ्‌य़ङ आन्‍कान्‍का खाएत्‍नि!”

खोन्‍कि रात्‍खामिचिआ खोक्‍को अ़खात्‍ताकि अ़धात्‍ता।

पत्रुस्‌आ येसु अ़सिन्‍ऩङ्‌नि य़ङाओ

मत्‍ति २६:६९-७५; लुका २२:५६-६२; युहन्‍ना १८:१५-१८, २५-२७

६६ खोन्‍कि पत्रुस ह्‍युना बुक्‍लुङ्‌दा युङाङाहिदा मुलो काब़क्‍पाओ अ़हारुक्‍माचिएदाओ अ़क्‍छा ता।

६७ खोन्‍कि मोसाआ पत्रुस मि च़क्‌दा काङ्‌तान्‌यान्‍चिन्‌ओ खाकि खोएह्‍यात्‍नि नुलोक चोप्‌याङ्‌सा लो,

“खानाछाङ नासरत्‌ओ येसुएनान त़युङाङा।”

६८ मेन पत्रुस्‌आ खोक्‍को ओवात्‍नि य़ङ्‌याङ्‌सा अ़ऩङाछिरु,

“खाना दिसोओ अ़तुक्‌वादा त़चेप्‌याङ्‌ओ,

अ़ङ्‌का अ़सिन्‍ऩङ खोन्‍कि अ़तुप्‍ऩङ।”

खोन्‍किना खो बुङ्‌खादाओ लोन्‍खा लाम्‌दा खारा।

६९ मो हारुक्‍माआ मोदा पत्रुस खा,

खोन्‍कि खाकाखाङ्‌चि लामालोमा पुक्‍तुचि,

“ओ म़ना मोचिएदाओ अ़क्‍छा ओ!”

७० मेन पत्रुस्‌आ लासुऩङाछिरु।

अ़क्‍दुकि मोदा खाकाखाङ्‌चिआ पत्रुस अ़लासालोवा,

“अ़नुछ्‍या खाना मोचिएदाओ अ़क्‍छा ओ,

देकिनालो खाना गालिलि ओ।”

७१ खोन्‍किना पत्रुस्‌आ माङ्‌हिम्‍नान्‍चिन्‍सा मोचिएदा किरे चा,

“खानानिन त़लुम्‌योम्‌ओ ओ म़नाओ अ़तुक्‌वादा अ़ङ्‌का सिन्‍माइ-अ़सिन्‍ऩङ।”

७२ खोन्‍कि मोन्‍ग़रिङा ह्‍वादुओदु वापापा ओक्‍ता,

खोन्‍किना येसुआ अ़लोवाओ य़ङ पत्रुस्‌आ मित्‍तुतोक्‍तु,

“वापापा ह्‍वादुओदु ओक्‍मा बुया खाना अ़ङ्‌का सुम्‌कादुतारि ऩङात़छित्‍ङा।”

खोन्‍कि खो घुक्‍स़क्‍नि खावा।

a 

१४:१ काक्‍माखात्‍मा चानुचा : मिस्रिचिओ अ़चुहारुक म़लिसाओदाङ्‌का म़फोङ्‌सान्‍चिन्‌ओ मित्‍मादा इस्राएलिचिआ अ़दोङ्‌खिन्‍तुम अ़मुवाङाओ चानुचा। अ़देङ्‌या य़ङ्‌सिवा अ़तुक्‌वाऩङ्‌दा ‘काक्‍माखात्‍मा चानुचा’ लामानुम।

येसु पिलातस्‌ओ अ़बुदा

मत्‍ति २७:१-२, ११-२६; लुका २३:१-५; युहन्‍ना १८:२८–१९:१६

१५

१ अ़वाय़ङ खादात्‍मा मुवाङाहिदा मुलो काब़क्‍पाचि,

म़नाचिओ अ़चुअ़धुवाचि,

खोन्‍कि मोसाओ अ़य़ङ्‌हुप काचिन्‍पाचिकिना धियायोक्‍खादाओचि झारा याम़योआ।

खोन्‍कि येसु अ़छ़साकि मोचिआ रोमि हाङ्‌काचि कामु पिलातस्‌एदा अ़खात्‍ता।

२ खोन्‍कि पिलातस्‌आ येसु सेनु,

“दि खाना यहुदिचिओ अ़चुहाङ ओ?”

येसुआ अ़लासालोवा,

“खानानिन्‌ङा खोवात्‍नि त़य़ङिन्‌युङ्‌सिन म़ल़क।”

३ खोन्‍किना मुलो काब़क्‍पाचिआ येसु ब़द्‍धे य़ङ्‌चिदा लाहि अ़पाक्‍ता।

४ खोन्‌ओसा पिलातस्‌आ खोक्‍को लासुसेनु,

“दि खाना रात्‍खान्‍चिन य़ङ दित्‍छाङ मात्‍द़ङ?

एनुखो,

मोचिआ खाना देम ब़द्‍धे लाहिचि ऩपाक्‌याङ!”

५ मेन येसुआ दित्‍छाङ य़ङ मान्‍लाअ़दा,

खोन्‌ओसा पिलातस दोम्‍तुदो।

६ खोन्‍कि अ़दोङ्‌खिन्‍तुम काक्‍माखात्‍मा चानुचाओ ग़रि पिलातस्‌आ म़नाचिआ अ़दोराओ अ़क्‍छा छेक्‍ताङाओ म़ना लेत्‍प़सामुङुचि।

७ मोन्‍ग़रि बारब्‍बा अ़ऩङ मुवाङाओ अ़क्‍छा म़ना छेक्‍खाखिम्‌दा ङेन कामुचिएनान छेक्‍ताङा।

खोसाआ ङेन्‌ओ ग़रिदा म़ना सेरायुङ्‌सा।

८ खोन्‍किना म़ना मुक्‍लाचि पिलातस्‌एदा म़खाराकि खो अ़धुन चुवाङावा अ़क्‍छा छेक्‍ताङाओ खोचिओ निम्‍पाङ लेत्‍प़म़लुवा।

९ खोन्‍कि पिलातस्‌आ मोचि लोचि,

“दि खानानिन यहुदिचिओ अ़चुहाङ अ़ङ्‌का लेत्‍नाप़नानिन्‍नेनि खानानिन त़मिनिन्‌येन?”

१० देकिनालो मुलो काब़क्‍पाचिओ अ़चुऩङ्‌च़आ येसु खो अ़पुवालावाओ निकिना खोसाआ नुलोक सिन्‍तुङु।

११ मेन मुलो काब़क्‍पाचिआ म़ना मुक्‍लाचि म़छुसुलोइसुचिकि पिलातस्‌एदा येसुओ अ़फान्‌दा बारब्‍बा लेत्‍प़म़लुवा।

१२ खोन्‍किना पिलातस्‌आ म़ना मुक्‍लाचि लासुलोचि,

“खोन्‍नालो खानानिन्‌आ यहुदिचिओ अ़चुहाङ्‌नि त़लोम्‌योम्‌ओ, येसु अ़ङ्‌का दे मुङ म़ल़क?”

१३ मोचि म़लासापारा,

“मो क्रुस्‌दा ख़न्‍तासेरानुम!”

१४ पिलातस्‌आ मोचि सेनुचि,

“देकिना?

ओसाआ दि फिसुयुङ्‌सु कि?”

मेन मोचि च़लोक म़पारा,

“मो क्रुस्‌दा ख़न्‍तासेरानुम!”

१५ खोन्‍कि पिलातस्‌आ म़ना मुक्‍लाचिओ अ़चुसोम्‍सेत्‍माचि बारब्‍बा लेत्‍तुप़चि,

खोन्‍कि येसु य़हुप पाक्‍मेत्‍तुचि खोन्‍कि क्रुस्‌दा ख़न्‍मासेत्‍मा प़लाउचि।

रात्‍खामिचिआ येसु अ़सुङ्‌ताओ

मत्‍ति २७:२७-३१; युहन्‍ना १९:२-३

१६ खोन्‍किना रात्‍खामिचिआ येसु प्रेतोरियन माङ्‌लो हाङ्‌काचि कामुओ अ़हाङ्‌मुखादा अ़खात्‍ता,

खोन्‍कि खोचिआ झारा रात्‍खामि रुहुप्‌चि म़बुत्‍तुचि।

१७ मोचिआ येसु हालापाक्‍पाक्‌ओ बोप्‍खु अ़हुप्‍ता,

खोन्‍कि त़ङ्‌खोक्‌वाओ ताङ्‌बोप्‍खा अ़बाकि खोक्‍कोसोओ अ़चुताङ्‌दु अ़बोप्‍ता।

१८ खोन्‍कि मोचिआ खोक्‍को “सेवा,

यहुदिचिओ अ़चुहाङ!”

नि लोमा अ़पुक्‍ता।

१९ खोन्‍कि मोचिआ द़ङ्‌आ खोक्‍कोसोओ अ़चुताङ्‌दु अ़धात्‍ता,

खोन्‍कि खोक्‍को अ़थुक्‍ता।

खोन्‍किना अ़चुतुम्‍प़छ़क अ़तोम्‍ताकि खोक्‍को सुङ्‌मा निम्‍पाङ साया मेत्‍तिन्‌वा म़बोम्‍सान्‍चिन।

२० खोक्‍को अ़सुङ्‌ताचिआकि मोचिआ हालापाक्‍पाक्‌ओ बोप्‍खु अ़हुत्‍ता,

खोन्‍कि खोक्‍कोसोओ अ़चुतित्‌ङा अ़हुप्‍ता। खोन्‍किना खोक्‍को क्रुस्‌दा क़ङ्‌मासेत्‍मा निकिना अ़खात्‍ता।

येसु क्रुस्‌दा अ़ख़न्‍ताओ

मत्‍ति २७:३२-४४; लुका २३:२६-४३; युहन्‍ना १९:१७-२७

२१ लाम्‌दा म़खाराङाहिदा मोचिआ अ़क्‍छा कुरेनिदाओ सिमोन अ़ऩङ मुवाङाओ तेन्‌दाङ्‌का बानाङाओ अ़धिरा।

खो अलेक्‍जेन्‍दर खोन्‍कि रुफस्‌ओ अ़चुपा ओ।

रात्‍खामिचिआ खो राकाङ्‌थेत्‍नि येसुओ अ़चुक्रुस खुन्‌अ़मेत्‍ता।

२२ खोन्‍कि मोचिआ येसु ‘गलगथा’निओदा अ़तारा,

मोसोओ अ़तुप्‍माय़ङ ‘ताङ्‌खोयोक्‌वा ला’ ओ।

२३ खोन्‍कि मोचिआ येसु aमुर्र होलाओ अङ्‌गुरा माङ्‌वा अ़पुवा,

मेन येसु दुङ्‌मा म़छुन्‍ता।

२४ खोन्‍किना मोचिआ येसु क्रुस्‌दा अ़क़ङ्‌सा खोन्‍कि साङ्‌आ दि खात्‍मा निकिना अ़चुरादा अ़छ़ङ मुमा होरा म़पाआ,

खोन्‍कि खोक्‍कोसोओ अ़चुतित्‌चि अ़हासा।

२५ येसु क्रुस्‌दा अ़ख़न्‍ताहिदा अ़वाय़ङ्‌ओ नौ साङायुङ्‌सा।

२६ खोक्‍कोसोओ अ़चुदेङ्‌सालाप्‍पादा लाहिपाक्‍मा छाप्‍माय़ङ फलेक्‌दा “यहुदिचिओ अ़चुहाङ”नि छाप्‍ताङा।

२७ मोचिआ ह़वाङ काख़पाचिछाङ येसुएनान क्रुस्‌दा म़ख़न्‍तुचि।

अ़क्‍छा खोक्‍कोसोओ अ़चुचुप्‍ताङ्‌लिप्‍पा खोन्‍कि अ़क्‍छा अ़चुबेङ्‌साङ्‌लिप्‍पा।

२८ [खोन्‍कि साम्‍कालिन्‌दा छाप्‍ताओ य़ङ ताला,

“खोन्‍कि खोक्‍को हेवामिचिएदा म़खिप्‍ता।”]

२९ मो लाम काकोन म़नाचिआ अ़चुताङ ङाङ्‌याङ्‌सा येसु ओवात्‍नि लोयाङ्‌सा अ़सुङ्‌ता,

“त़चो!

खानाङा निनाम्‍हाङ ब़क्‍खाखिम काभुङ खोन्‍कि मो सुम्‌कालेन्‌दाकालामु!

३० खाना आप्‍पि लेइसान्‍चिन,

खोन्‍कि क्रुस्‌दाङ्‌का धान्‍तान्‍चिन!”

३१ मोवात्‍निङा मुलो काब़क्‍पाचिआ,

मोसाओ अ़य़ङ्‌हुप काचिन्‍पाचिआछाङ अ़क्‍छा निएदा ओवात्‍नि य़ङ्‌सा येसु अ़सुङ्‌ता,

“ओसाआ निचि ना लेइसुचि, मेन खोक्‍को आप्‍पि लेन्‍मान्‍चिन अ़ऱनिन।

३२ आन्‍कान इस्राएलिचिओ आन्‍हाङ ख्रिस्‍त!

ओन्‍ग़रिङा खोक्‍को क्रुस्‌दाङ्‌का धान्‍नान्‍चिन्‍ने,

खोन्‍किना आन्‍कान खाम्‌कि खोक्‍कोएदा साकोङ्‌छ़ङ मुम!”

खोक्‍कोएनान क्रुस्‌दा ख़न्‍ताङाचिओ काङाप्‍खात्‌चिआछाङ खोक्‍को अ़सुङ्‌ताचु।

येसुओ अ़चुस़मा

मत्‍ति २७:४५-५६; लुका २३:४४-४९; युहन्‍ना १९:२८-३०

३३ खोन्‍कि बार साङादाङ्‌का सुम्‌काकोम साङातारि झारा हेन्‍कोप्‌दा कुन्‍चियाधेक्‍धेक लिसा।

३४ आप्‍फात सुम्‌काकोम साङाहिदा येसु अ़धिवाङ य़ङ्‌आ म़पारा,

“इलोइ,

इलोइ लामा सबखथनि?”

ओसोओ अ़तुप्‍माय़ङ,

“अ़ङ्‌निनाम्‍हाङ,

अ़ङ्‌निनाम्‍हाङ,

खानानिन्‌आ अ़ङ्‌का देकि त़छिराङ्‌ऩङ?”

३५ अ़च़क्‌दा म़एवाङाओचिएदाओ देम्‍पाङ्‌साआ ओ अ़एनाकि म़य़ङा,

“एनानुम!

खोसाआ ना एलिया बुत्‍तुङु!”

३६ खोन्‍किना अ़क्‍छा लोराखाराकि सुन्‍ताङाओ अङ्‌गुरा माङ्‌वादा अ़क्‌तात याङ्‌पेन्‌दा लुम्‍तु,

खोन्‍कि अ़क्‌तात द़ङ्‌दा छ़सुकि मो खोक्‍को दुङ्‌मा प़,

खोन्‍कि य़ङा,

“हान आन्‍कान खाम्‍ने,

खोक्‍को लात्‍धान्‍सि एलिया ता हे!”

३७ मेन येसु अ़धिवाङ य़ङ्‌आ म़लासापाराकि खोक्‍कोसोओ अ़चुसाक्‍मा खारा।

३८ खोन्‍कि निनाम्‍हाङ ब़क्‍खाखिम्‌ओ अ़थेम्‍खातित अ़छोङ्‌दुङ्‌का अ़थेन्‌युतारि ह्‍वाधाङ लिसालो रेआखारा

३९ खोन्‍कि येसुओ अ़चुबुदा एवाङाओ रात्‍खामिचिओ अ़चुकप्‍तानाआ देत्‍नि खोक्‍कोसोओ अ़चुसाक्‍मा खाराओ खाकिना “अ़नुछ्‍याङा ओ म़ना ना निनाम्‍हाङ्‌ओ अ़चुछा ओ!”

नि य़ङा।

४० मोदा अ़थायाङ्‌का खाम़चोवाङाओ खा-खाक्‍को मेत्‍छामाचिछाङ म़याआङा।

मोचिएदाओ मग्‍दला सहरादाओ मरियम,

अ़चुप्‍पो याकुब खोन्‍कि योसेफ्‌ओ अ़चुमा मरियम खोन्‍कि सलोमि म़याआङा।

४१ येसु गालिल्‌दा म़युङाङाहिदा मोचिआ खोक्‍को अ़त़ङ्‌ताङा,

खोन्‍कि खोक्‍को अ़फासाङा।

खोन्‍किना येसुएनान यरुसलेम्‌दा म़ताओचि नि ब़द्‍धे मेत्‍छामाचिछाङ मोदा म़याआङा।

येसु एप्‍मादा अ़युङ्‌साओ

मत्‍ति २७:५७-६१; लुका २३:५०-५६; युहन्‍ना १९:३८-४२

४२ खोन्‍कि अ़नाम्‍प़क्‍साऱङ लिसायुङ्‌सा,

ओ लेन चुम्‍मान्‍चिन्‌ओ लेन ओ माङ्‌लो सावातोम्‍खा-लेन्‌ओ बुयाओ लेन।

४३ अरिमाथियादाओ योसेफ,

धियायोक्‍खादाओ पाङ्‌कातोक अ़क्‍छा ब़द्‍धे अ़ऩङ ऱङाओसाआ निनाम्‍हाङ्‌ओ अ़चुहाङ्‌होन ताङाओ हुङुङु।

खो अ़राक्‌एनान पिलातस्‌एदा खाराकि येसुओ अ़चुस़पोक दोरु।

४४ येसु बुयाङा म़सुवादाओ एनुकिना पिलातस दोम्‍तुदो।

खोन्‍कि खोसाआ रात्‍खामिचिओ अ़चुकप्‍ताना बुत्‍तुकि येसु म़सुवादाचिआओ हे माआङ निकिना सेनु।

४५ खोसाआ रात्‍खामिचिओ अ़चुकप्‍तानादाङ्‌का सिन्‍तुकिना पिलातस्‌आ येसुओ अ़स़पोक योसेफ खात्‍मा प़।

४६ खोन्‍किना योसेफ्‌आ अ़लुङ छ़साङाओ स़पोक रिप्‍खा बाङ्‌गाय़ तित खिरु,

खोन्‍कि येसुओ अ़चुस़पोक क्रुस्‌दाङ्‌का धान्‍तुकि स़पोक रिप्‍खा छ़साङाओ तित्‌आ रिप्‍तु,

खोन्‍कि लुङ्‌छ़ङ अ़क़प्‍ताकि अ़मुवायुङ्‌साओ अ़क्‌तात एप्‍मादा युङ्‌सु।

खोन्‍कि खोसाआ अ़क्‌तात अ़धिवो लुङ्‌ताक एप्‍माओ अ़दोदा ध़सुदिप्‍तु।

४७ मग्‍दला सहरादाओ मरियम खोन्‍कि योसेफ्‌ओ अ़मा मरियम्‌आ येसु एप्‍मादा युङ्‌साङाओ अ़खाङाचु।

a 

१५:२३ मुर्र : हालापाक्‍पाक कात्‌याङ्‌ओ अ़त़ङ याक्‌याङ्‌ओ मुर्रताङ्‌ओ अ़होक्‌वाओ अ़कोङ्‌हुत्‌याङ्‌का लोन्‌ओ अ़चोपा ओ। ओ ब़द्‍धे काचिओ निम्‍पाङ याङाङा, मोन्‌ओन्‍ङा माआङ, अत्‍तरा, खान्‍नुलो मुमाओ खोन्‍कि ओक्‍तो मुमाछाङ याङाङा।

येसु म़सुवादाओदाङ्‌का म़खोन्‍तालोन्‍ताओ

मत्‍ति २८:१-८; लुका २४:१-१२; युहन्‍ना २०:१-१०

१६

१ सावातोम्‍खा-लेन खाराकि मग्‍दला सहरादाओ मरियम,

याकुब्‌ओ अ़मा मरियम खोन्‍कि सलोमिआ खात्‍माकि येसुओ अ़चुस़पोक्‌दा सोप्‍मा निकिना नाम्‍नुवाङाओ आक्‌वा अ़खिरा।

२ खोन्‍कि नाम्‍लेन्‌ओ लेन अ़वाय़ङ नाम लोन्‍ताङाहिदा मोचि एप्‍मादा म़खारा।

३ मोचि लाम्‌दा म़खाराङाहिदा,

“एप्‍माओ अ़दो दिप्‍खा लुङ्‌ताक आन्‍को निकिना साङ्‌आ म़ध़खान प़?”

नि अ़क्‍छा निएदा सेन्‍कासेन म़मुवाङा।

४ मेन मोचिआ एप्‍माह्‍यात्‍नि अ़खाहिदा बुयाङा लुङ्‌ताक ह्‍यात्‍नि ध़साखाइसायुङ्‌सा।

मो अ़न्‍नुनु अ़धिवाङ मुवाङा।

५ खोन्‍किना मोचि एप्‍माहुत्‌दा म़वाङाहिदा मोचिआ छोक्‍छोक्‍छोक्‌वाओ तित हुम्‍साङाओ अ़क्‍छा सावाछा अ़चुचुप्‍ताङ्‌लिप्‍पा युङाङाओ अ़खाकि मोचि म़क़सा।

६ मेन खोसाआ मोचि लोचि,

“मान्‍दोम्‍दादानिन,

खानानिन क्रुस्‌दा अ़ख़न्‍तासेराओ नासरत्‌ओ येसु त़लामुम्‌योम।

खोक्‍को म़सुवादाओदाङ्‌का म़खोन्‍तालोन्‍तायुङ्‌सा!

खोक्‍को ओदा मात्‍द़ङ्‌चि।

मोचिआ खोक्‍को अ़युङ्‌साओदा खानुम!

७ हान खारानिन्‌कि,

खोक्‍कोसोओ अ़चुकाखेङ्‌पाचि खोन्‍कि पत्रुस खाएत्‍तानुम,

‘खोक्‍को खानानिन्‌एदाङ्‌का आम्‍नुओ बुबु गालिल्‌ह्‍यात्‍नि म़खात्‌याङ।

खोक्‍कोसाआ खानानिन ऩलोन्‌ओवात्‍निङा मोदा त़धिरुम।’”

८ खोन्‍किना मोचि एप्‍माहुत्‌दाङ्‌का म़लोन्‍ताकि म़लोरा,

देकिनालो मोचि अ़चुक़माआ खोन्‍कि दोम्‍मादामाआ धुन्‍तुङुचि।

खोन्‍कि मोचिआ साङ्‌छाङ देत्‍छाङ मान्‍लोम़दोचि,

देकिनालो मोचि म़क़सायुङ्‌सा।

येसु मरियम मग्‍दलिनिएदा खाङ्‌म़मुनान्‍चिन

मत्‍ति २८:९-२०; लुका २४:१३-५३; युहन्‍ना २०:११-२३; छाम्‍माय़ङ १:४-११

९ [येसु नाम्‍लेन्‌ओ लेन अ़वाय़ङ्‌ङा म़खोन्‍तालोन्‍ताकि बुया मरियम मग्‍दलिनिएदा खाङ्‌म़मुसान्‍चिन,

मोएदाङ्‌का खोक्‍कोसाआ सात्‌कातात चाकावालावाचि म़लोइसुखाइसुचिओ।

१० मो खाराकि येसुओ अ़चुकाखेङ्‌चि ओ य़ङ लोचि,

मोचि येसुएनान अ़क्‍नि म़युङाङाओ,

मोचिओ अ़चुराक सुवाकि म़खावाङा।

११ मेन खोचिआ येसु म़ह़ङालोन्‍ताओ,

खोन्‍कि मरियम्‌आ खाचिउओ अ़एनाकि खोचिआ मो य़ङ साकोङ्‌छ़ङ मान्‍मुअ़दा।

१२ खोन्‍किना ह़वाङ अ़चुकाखेङ्‌चि तेन्‌ह्‍यात्‍नि खाराङाचिहिदा येसु मान्‍सिन्‍दान्‌ओवा कारालो खोचिएदा खाङ्‌म़मुसान्‍चिन।

१३ खोन्‍कि खोचि लासाखाराचिकि नि अ़चुकाखेङ्‌चि खाअ़एत्‍ताचुचिन,

मेन अ़चुकाखेङ्‌चिआ खोचिओ अ़चुय़ङ साकोङ्‌छ़ङ मान्‍मुअ़दा।

१४ आदेङ एघारकापाङ अ़चुकाखेङ्‌पाचि चा चासि म़युङाङाहिदा खोचिएदा येसु खाङ्‌म़मुसान्‍चिन।

खोन्‍कि खोचिओ अ़चुसाकोङ्‌छ़ङ मान्‍मुदामा खोन्‍कि अ़चुओ ऱफोक्‌वादा मोचि याम़सान्‍तुचि,

देकिनालो खोक्‍को म़खोन्‍तालोन्‍ताओ काखाङ्‌चिओ अ़चुय़ङ्‌छाङ मोचिआ साकोङ्‌छ़ङ मान्‍मुअ़दा।

१५ खोन्‍कि येसुआ मोचि म़लोचि,

“झारा हेन्‍खामादा खारानिन,

खोन्‍कि झारा म़नाचि नुय़ङ्‌खान खाएत्‍तानुम्‍च़म!

१६ खा-खाक्‍को साकोङ्‌छ़ङ म़मुकि बप्‍तिस्‍मा म़लोक मोचि म़लेन,

मेन खा-खाक्‍को साकोङ्‌छ़ङ ऩमुनिन मोचि निनाम्‍हाङ्‌आ म़ह़त्‍तुचि।

१७ खोन्‍कि अ़ङ्‌का साकोङ्‌छ़ङ कामुचिआ ओ बुन्‌चि म़मुचि,

मोचिआ अ़ङ्‌ऩङ्‌दा चाकावालावाचि म़ऱसुखाइसुचि,

खोन्‍कि मोचि अ़ऩङ्‌वा य़ङ्‌चिदा म़चेप।

१८ मोचिआ प़चि म़लाउचि,

खोन्‍कि म़सेत्‌ओ छ़क म़दुङ खोन्‍नुछाङ मो छ़क्‌आ मोचि देत्‍छाङ अ़मुन्‍चिन।

खोन्‍कि कातुक म़नाचिएदा अ़चुछुक्‌चि म़युङ्‌सुचि,

खोन्‍कि मोचि म़नुखात।”

१९ खोन्‍किना हाङ्‌पा येसु अ़चुकाखेङ्‌चिएनान म़चेवाचिआकि खोक्‍को निनाम्‍मादुत्‍नि अ़थेन्‍ताखात्‍ता,

खोन्‍कि खोक्‍को निनाम्‍हाङ्‌ओ अ़चुप्‍ताङ्‌छुक्‌लिप्‍पा म़युङा।

२० खोन्‍कि मोचि झारादात्‍नि म़खाराकि नुय़ङ्‌खान खाअ़लुसा।

हाङ्‌पा खोचिएनान काचि म़मुवा,

खोन्‍कि बुन्‍चिलाम्‍पा खोक्‍कोसोओ अ़चुय़ङ अ़छ़ङ म़मुचि।]

लुकाआ छाप्‍तुओ नुय़ङ्‌खान

छाप्‍लाखाओ अ़सिन्‍खा

लुका अ़क्‍छा ओक्‍तोकामेत मुवाङा (कलस्‍सि ४:१४),

खोन्‍कि मो छाम्‍माय़ङ पावल्‌ओ नुलोक कातोङ अ़यावाछाङ मुवाङा।

लुकाआ ओ नुय़ङ्‌खान ओन्‍ङा माआङ मेन “छाम्‍माय़ङ्‌ओ अ़चुकाचि”निओ छाप्‍लाखाछाङ छाप्‍तु (लुका १:१-४,

छाम्‍माय़ङ १:१-२)।

पावल नुय़ङ्‌खान खालुसि ग्रिस खोन्‍कि तर्किदा ह्‍वादुओदु खोन्‍कि सुम्‌कादुओदु खाराहिदा लुकाछाङ खा-खाक्‍कोचिदा पावल्‌एनान अ़क्‍नि खारा (छाम्‍माय़ङ १६:१०, २०:६)।

खोन्‍कि रोम्‌दा पावल आदेङ्‌ओदु खाराङाहिदा धियाङ्‌वामाओ लाम्‌लाम्‍पा लुकाछाङ खोएनान अ़क्‍नि खारा (छाम्‍माय़ङ २७:१-२)।

खोन्‍किना पावल रोम्‌या तालाकि छेक्‍ताङाहिदा लुकाआ खोक्‍को खा (२ तिमोथि ४:११)।

खोन्‌ओसा लुकाआ ख्रिस्‍तियान साम्‌योक्‌ओ अ़पुङ्‌मा ग़रिओ अ़तुक्‌वादा ओन्‍ङा छाप्‍तुओ माआङ,

मेन खोछाङ मो साम्‌योक्‌दाङा याआङा।

लुका ग्रिक म़ना ओ,

खोन्‌ओसा खोसाआ नुय़ङ्‌खान निरावाचिआ नुलोक अ़तुप्‍ने निकिना छाप्‍तुयुङ्‌सु।

लुकाआ ओ नुय़ङ्‌खान छाप्‍तुङुहिदा मर्कुस्‌आ बुया छाप्‍तुओ नुय़ङ्‌खान्‌ओ अ़क्‌तात छाप्‍लाखा खोएदा युङाङा।

लुकाआ ओ नुय़ङ्‌खान झारा ग्रिक म़नाचि येसु कालेन्‍पा म़युङ्‌याङ्‌नि सिन्‍मेत्‍मा निकिना छाप्‍तुओ।

खोन्‍कि खोसाआ अ़क्‍छा म़नाआ मित्‍तुकि छाप्‍तुओ दोय़ङ्‌लावाको माआङ,

ओ अ़नुछ्‍याओ अ़छ़ङ य़ङ ओनि खाङ्‌मुमा निकिना ओ नुय़ङ्‌खान छाप्‍तुओ।

लुकाआ नुय़ङ्‌खान देम्‍खा छाप्‍तुओ निकिना साङ्‌आछाङ अ़सिन्‍तुन्‌योन।

ब़द्‍धे बाइबल कालेचिआ लुकाओ नुय़ङ्‌खान इ.सं. ६५-७० दा छाप्‍तुयुङ्‌सुओनि अ़मित्‌याङ।

ओ छाप्‍लाखाओ मुलो अ़धाङ्‌चि ओवात्‍नि म़याक्‌याङ:

ओ छाप्‍लाखा साङ्‌को निकिना खोन्‍कि देकि छाप्‍ताओ १:१-४

बप्‍तिस्‍मा काप़ युहन्‍ना खोन्‍कि येसुओ अ़चुपुक्‍मान्‍चिन खोन्‍कि छा म़युङाङाओ ग़रि १:५–२:५२

बप्‍तिस्‍मा काप़ युहन्‍नाओ अ़काचि ३:१-२०

येसुओ अ़चुबप्‍तिस्‍मा,

येसुओ अ़चुभुङ खोन्‍कि सैतानाओ अ़धान्‍मालाप्‍मा ३:२१–४:१३

गालिल्‌दा येसुओ अ़चुकाचिचि ४:१४–९:५०

गालिल्‌दाङ्‌का यरुसलेम्‌तारि ९:५१–१९:२७

यरुसलेम्‌दा आदेङ्‌ओ साता १९:२८–२३:५६

येसु म़सुवादाओदाङ्‌का म़खोन्‍तालोन्‍ताकि निनाम्‍मादुत्‍नि म़खाराओ २४:१-५३

लुकाआ छाप्‍तुओ नुय़ङ्‌खान

थियोफिलस छाप्‍माय़ङ छाप्‍लाखा

१

१ ओदा निनाम्‍हाङ्‌आ आन्‍काओ रादा अ़मुवाओ काचिचिओ अ़चुतुक्‌वादा ब़द्‍धेकापाङ्‌आ अ़छाप्‍तायुङ्‌सा।

२ अ़पुङ्‌मादाङ्‌काङा आप्‍पिओ अ़चुम़क्‌आ काखाङ म़नाचि खोन्‍कि निनाम्‍हाङ्‌ओ अ़चुय़ङ खाकाएत्‍चिआ आन्‍कान्‍का खाऩएत्‍तिन्‍काओ य़ङ्‌चि खोचिआ म़छाप्‍तुयुङ्‌सुचि।

३ सायाकातोक थियोफिलस ओ,

खोन्‌ओसा अ़ङ्‌का ओ काचिचिओ अ़पुङ्‌मादाङ्‌काङा नुलोक लामुङ्‌युङ्‌सुङ। खोन्‌ओसा अ़ङ्‌काछाङ आम्‍नुओ निकि ओसोओ अ़तुक्‌वादा झारा य़ङ्‌चि अ़स़वा छाप्‍मा खान्‍नु हे नि मिनाङ।

४ खोन्‌ओसा ओक्‍को छाप्‍लाखा त़खिप्‍तुम्‌कि खानानिन्‌आ त़चिन्‍तिन्‍चिन्‌ओ य़ङ्‌चि झारा अ़छ़ङ य़ङ ओ निकिना खानानिन्‌आ सिन्‍मा त़ऱम।

बप्‍तिस्‍मा काप़ युहन्‍नाओ अ़पुक्‍मान्‍चिन बुया खालुसुओ

५ यहुदिया धिखाहुप्‌दा aहेरोद हाङ मुवाङाओ योक्‌दा अबिया रुहुप्‌दा जकरिया अ़ऩङ मुवाङाओ अ़क्‍छा निनाम्‍हाङ काब़क्‍पा युङाङा।

खोसोओ अ़खिम्‍हाङ्‌माओ अ़ऩङ एलिसिबा याआङा।

एलिसिबा मुलो काब़क्‍पा हारुन भुङ्‌ओ छा युङाङा।

६ मोचि ह़वाङ्‌साआ निनाम्‍हाङ्‌ओ अ़चुमिन्‍मावात्‍नि अ़नुवाक ह़ङ्‌म़ङ ह़ङाङाचि।

निनाम्‍हाङ्‌ओ झारा लोमाय़ङ्‌चि खोन्‍कि य़ङ्‌हुप्‌चि खोचिआ मान्‍धान्‍केमाङ अ़मुवाचुचि।

७ मेन एलिसिबा छा मान्‍तोक्‌ओसा मोचिओ अ़चुछाचि मात्‍द़ङ्‌याङ्‌चि।

खोन्‍किना खोचि ह़वाङ्‌माङ्‌ङा ब़द्‍धे खोक्‍पा-खोक्‍मा लिसाचिआयुङ्‌साचि।

८ अ़क्‌लेन जकरियाओ अ़रुहुप्‌ओ अ़फान तालाओसा जकरिया निनाम्‍हाङ्‌ओ अ़चुबुदा काब़क्‍पाओ काचि मुयाङ्‌सा युङाङा।

९ खोन्‍कि निनाम्‍हाङ काब़क्‍पाओ अ़चुच़माथाङ्‌मावा निनाम्‍हाङ ब़क्‍खाखिम्‌दा धुपा कापाक म़ना छेन्‍माओ निम्‍पाङ चित्‍था म़पाआहिदा जकरियाओ अ़ऩङ्‌दा चित्‍था छुक्‍ता।

खोन्‌ओसा खो निनाम्‍हाङ ब़क्‍खाखिम्‍हुत्‌या धुपा पाक्‍सि वाङा।

१० धुपा पाक्‍मा ग़रि निनाम्‍हाङ ब़क्‍खाखिम्‌ओ अ़बुक्‍लुङ्‌दा म़कोवान्‌युङ्‌सान्‍चिन्‌ओ झारा म़नाचि याम़मारायुङ्‌साङा।

११ मोन्‍ग़रि जकरियाएदा निनाम्‍हाङ काफा खाङ्‌मुसान्‍चिन्‌कि धुपा पाक्‍खाओ अ़चुप्‍ताङ्‌लिप्‍पाह्‍यात्‍नि एवादिसा।

१२ जकरिया निनाम्‍हाङ काफा खाकि अ़लालोआकि अ़क़माकारा।

१३ मेन निनाम्‍हाङ काफाआ लो “जकरिया,

मान्‍क़दा।

देकिनालो निनाम्‍हाङ्‌आ आम्‌यामात्‍माय़ङ अ़एनायुङ्‌सा।

हान आम्‍खिम्‍हाङ्‌मा एलिसिबा छा वात्‌कि अ़क्‍छा दुवाछा तोक्‍तु,

खोन्‍कि खोसोओ अ़ऩङ युहन्‍ना वात्‍तु।

१४ मो छाओ अ़तुक्‌वाआ खाना आम्‍ऩङा नुकि आम्‍मिन्‍मा चानुलो लि।

खोन्‍कि ब़द्‍धे म़नाचिछाङ खोसोओ अ़पुक्‍मान्‍चिन्‌दा अ़चुऩङानु।

१५ देकिनालो खो निनाम्‍हाङ्‌ओ अ़मित्‍मादा अ़धिवाङ म़ना लि।

खोसाआ अङ्‌गुरा माङ्‌वा खोन्‍कि नि खाक्‍कोछाङ खाबात अ़दुङुन्‍चिन।

खो अ़माओ अ़साकोङ्‌वादा याक्‌याङ्‌हिदाङा bसेङ्‌लावाओ अ़सावा खोएदा याक।

१६ खोसाआ इस्राएल्‌ओ अ़छाचि ब़द्‍धेकापाङ अ़चुहाङ्‌पा निनाम्‍हाङ्‌ह्‍यात्‍नि म़लासुचि।

१७ खोसोओ अ़लावा निनाम्‍हाङ्‌य़ङ खाकालु cएलियाओवात्‍नि लिकि हाङ्‌पा dख्रिस्‍तओ अ़बुदा ताकि खोक्‍कोसोओ अ़चुलाम चुम्‍सु।

खोसाआ म़नाचिओ अ़चुपाचिओ अ़चुसाकोङ्‌वा अ़चुछाचिह्‍यात्‍नि म़लासुप़चि खोन्‍कि लोमान्‍तेत्‌चि साम्‌योक्‍मिचिओ अ़चुतायादात्‍नि तित्‍तुचि।

ओवात्‍नि खोसाआ हाङ्‌पाओ अ़चुम़नाचि हाङ्‌पा लोक्‍माओ निम्‍पाङ चुम्‍सुचि।”

१८ जकरियाआ निनाम्‍हाङ काफा लो,

“ओक्‍को दुम अ़नुछ्‍या लि निकिना अ़ङ्‌का देत्‍नि सिन्‍तुङ्‌ओ?

अ़ङ्‌का ना खोक्‍पा लिसाङ्‌चिआङ खोन्‍कि अ़ङ्‌खिम्‍हाङ्‌माछाङ खोक्‍मा लिसाचिआ।”

१९ निनाम्‍हाङ काफाआ य़ङ लासुप़,

“अ़ङ्‌ऩङ गब्रिएल ओ।

निनाम्‍हाङ्‌आ अ़ङ्‌का अ़धिवाङ पाङ ऩपुवाङ्‌युङ्‌साङ।

खोक्‍कोसाआङा अ़ङ्‌का ओक्‍को ऩङानुमाओ य़ङ्‌खान खाना खाएत्‌सि ऩय़साङ्‌ओ।

२० अ़ङ्‌का लोनाओ य़ङ अ़ग़रिदा अ़नुछ्‍या ताला।

मेन खाखो,

खाना अ़ङ्‌का लोनाओ य़ङ सोम्‍कुवा मान्‍लुत़दोओसा ओ य़ङ मान्‍तालायुक्‌ओन खाना चेप्‍मा त़ऱनान।”

२१ बुङ्‌खाया म़नाचिआ अ़हुङायुङ्‌साङा खोन्‍कि जकरियाआ निनाम्‍हाङ ब़क्‍खाखिम्‍हुत्‌याङ्‌का लोन्‍मा छ़साओसा “दे लिसा ए खा!”

नि म़मिनाङा।

२२ जकरिया बुङ्‌खा लोन्‍ताहिदा खोक्‍को म़नाचिएनान चेप्‍माङा मान्‍ऱ।

खोन्‌ओसा मोचिआ निनाम्‍हाङ ब़क्‍खाखिम्‍हुत्‌दा खोसाआ सेन्‍चि खाओ य़ङ अ़सिन्‍ता।

खो चेप्‍मा मान्‍ऱकि काहुङ म़नाचि छुक्‌चाला मेत्‍तुचि।

२३ यरुसलेम्‌दा जकरियाओ ब़क्‍मा काचिओ अ़फान चिआकि खोक्‍को अ़खिम खारा।

२४ मोवात्‍नि लिसाकि अ़खिम्‍हाङ्‌मा छा वारा।

खोन्‍कि खोसोओ अ़खिम्‍हाङ्‌मा एलिसिबा पाच्‌कादोङ्‌वात्‌तारि बुङ्‌खाया मान्‍लोन।

२५ “ओ काचि हाङ्‌पाआ अ़ङ्‌को निकिङा अ़मुवाओ।

खोक्‍कोसाआ सोमाऩतुक्‍ताङ्‌कि अ़ङ्‌का अ़क्‌तात छा ऩपुवाङ।

खोन्‌ओसा म़नाचिआ अ़ङ्‌साया पेप्‍मादाङ्‌का अ़ङ्‌का ऩरात्‍ताङ!”

नि एलिसिबा य़ङा।

येसुओ अ़चुपुक्‍मान्‍चिन बुया खालुमाय़ङ

२६ एलिसिबा छा वाराओ छकादोङ्‌वात लिसाङाहिदा निनाम्‍हाङ्‌आ निनाम्‍हाङ काफा गब्रिएल गालिल धिखाहुप्‌हुत्‌दाओ नासरत सहरादाओ अ़क्‍छा वारिसाएदा अ़य़सा।

२७ खोसोओ अ़ऩङ मरियम याआङा।

खो आराङ्‌ओ हाङ दाउद्‌ओ अ़भुङ्‌दा पुक्‍तान्‍चिन्‌ओ योसेफ अ़ऩङ मुवाङाओ म़नाएनान अ़सायाकाम्‍मा दुम फुत्‍तायुङ्‌सा।

२८ खोन्‍कि निनाम्‍हाङ काफाआ मो वारिसाएदा युवाकि लो,

“हाङ्‌पा निनाम्‍हाङ्‌आ सोमाऩतुक्‍ताओ!

खाना नुलोक लिसा!

खो खानाएदा म़युङ्‌याङ।”

२९ निनाम्‍हाङ काफाआ लोओ य़ङ एनुकि मरियम दोम्‍तुदोकि मिना,

“देत्‍निकि ओसाआ ओवात्‍नि अ़ङ्‌का अ़लोवाङ्‌ओ?”

३० खोन्‍कि निनाम्‍हाङ काफाआ लो,

“मरियम,

मान्‍क़दा।

निनाम्‍हाङ्‌आ खाना ऩछेन्‍ताकि सोमाऩतुक्‍तायुङ्‌सा।

३१ हान एनु,

खाना छा त़वात्‌कि अ़क्‍छा दुवाछा त़तोक्‍तु।

मोक्‍को छाओ अ़ऩङ येसु वात्‍तु।

३२ खोक्‍को तोक्‍पो म़लि,

खोन्‍कि झारादाङ्‌का तोक्‍पो निनाम्‍हाङ्‌ओ अ़चुछानि म़नाचिआ खोक्‍को अ़सिन।

खोक्‍कोसोओ अ़चुसुन्‍तुम दाउद हाङ अ़मुवावात्‍निङा हाङ्‌पा निनाम्‍हाङ्‌आ खोक्‍कोछाङ हाङ अ़मु।

३३ खोक्‍कोसाआ eयाकुब्‌ओ अ़भुङ्‌दा अ़धुन्‌तारि हाङ्‌म़मु,

खोन्‍कि खोक्‍कोसोओ अ़चुहाङ्‌होन देम्‍खाछाङ अ़लुक्‍निन्‍खात्‍निन।”

३४ ओ एनुकि मरियम्‌आ निनाम्‍हाङ काफा लो,

“अ़ङ्‌का ना वारिसाङा युङ्‌ङाङा म़ल़क।

ओक्‍को दुम देत्‍नि लिमा ऱ?”

३५ निनाम्‍हाङ काफाआ लो,

“सेङ्‌लावा खानाएदा म़ता।

झारादाङ्‌का तोक्‍पो निनाम्‍हाङ्‌ओ अ़चुसावा खानाएदा छुक।

खोन्‌ओसा पुक्‍नान्‍चिन्‌ओ नुनु सेङ्‌लो लि,

खोन्‍कि खोक्‍को निनाम्‍हाङ्‌ओ अ़चुछानि अ़लो।

३६ एनु,

हान आम्‍म़ना एलिसिबाआछाङ दुवाछा तोक्‍मा मुयाङ।

मोक्‍को खोक्‍मा लिसाचिआओनुछाङ छा वारायुङ्‌सा।

मोसोओ अ़छाचिङा ऩलिनिन्‌नि म़य़ङाङानुछाङ ओन्‍ग़रि मो छा वाराओ छकादोङ्‌वात लिसायुङ्‌सा।

३७ खाखो,

निनाम्‍हाङ्‌आ मुमा ऩऱन्‌ओ काचि दित्‍छाङ मात्‍द़ङ।”

३८ खोन्‍कि मरियम य़ङा,

“अ़ङ्‌का निनाम्‍हाङ्‌ओ अ़चुहारुक्‍मा ओ।

खानानिन्‌आ त़लोनिओ य़ङ अ़ङ्‌काएदा तालाने।”

खोन्‍कि निनाम्‍हाङ काफा मोएदाङ्‌का हासान्‍चिन।

मरियम एलिसिबा तुप्‍सि खाराओ

३९ अ़क्‍चित्‌कि मरियम यहुदियादा छुक्‍ताङाओ अ़क्‌तात भ़ऱदुओ तेन्‌दुत्‍नि हेङ्‌याङ्‌सा खारा।

४० खोन्‍कि जकरियाओ अ़खिम्‌दा खाराकि मोसाआ एलिसिबा सेवा मेत्‍तु।

४१ मरियम्‌आ सेवा मेत्‍तुओ य़ङ एनुङुवा एलिसिबाओ अ़साकोङ्‌वादाओ छा तान्‍ता।

मोन्‍ग़रि एलिसिबा सेङ्‌लावाआ भेप्‍ता।

४२ खोन्‍कि अ़धिवो य़ङ्‌आ य़ङा,

“मेत्‍छाछाचिएदा खाना देम आलाङ्‌मिओ!

खानाएदाङ्‌का लिओ नुनुछाङ आलाङ्‌मिओ!

४३ अ़ङ्‌का साङ्‌ओ कि खाना अ़ङ्‌हाङ्‌पाओ अ़मा त़लिसिन्‌किछाङ अ़ङ्‌काएदा त़तान्‌ओ?

४४ एनु,

आम्‍सेवा य़ङ एनुङ्‌हिदा अ़ङ्‌साकोङ्‌वादा याक्‌याङ्‍ओ नुनु अ़ऩङानुमाआ तान्‍ता।

४५ हाङ्‌पाआ खाना ऩलोवाओ य़ङ अ़नुछ्‍या ताला निकिना साकोङ्‌छ़ङ कामु खाना देम आसिखा कातोक ओ!”

मरियम्‌आ निनाम्‍हाङ्‌ओ अ़ऩङ लोङ्‌सुओ

४६ खोन्‍कि मरियम य़ङा,

“अ़ङ्‌का अ़ङ्‌साकोङ्‌वादाङ्‌का निनाम्‍हाङ्‌ओ अ़चुऩङ लोङ्‌सुङ।

४७ खोन्‍कि अ़ङ्‌कोङ्‌हुत्‌याङ्‌का

अ़ङ्‌कालेन्‍पा निनाम्‍हाङ्‌एदा अ़ङ्‌ऩङानु।

४८ देकिनालो खोक्‍कोसाआ अ़ङ्‌कावाको

अ़चुप्‍पाङ हारुक्‍माछाङ ऩमित्‍ताङ्‌युङ्‌साङ।

खा,

हान्‌दाङ्‌का ओह्‍यात्‍नि झारा भुङ्‌ओ म़नाचिआ

अ़ङ्‌का आलाङ्‌मिनि ऩलोङा।

४९ सावाआ भेप्‍तुओ निनाम्‍हाङ्‌आ अ़ङ्‌को निकि

अ़धिवाङ काचि ऩमेत्‍ताङ्‌पुवाङ्‌युङ्‌साङ।

निनाम्‍हाङ्‌ओ अ़चुऩङ सेङ्‌लो मुयाङ।

५० खोन्‍कि खोक्‍को साया कामेत्‍चिएदा

खोक्‍कोसाआ दुङ-दुङ्‌तारि सोमाम़तुक्‍तुचि।

५१ खोक्‍कोसोओ अ़चुसावादाङ्‌का

खोक्‍कोसाआ अ़धिवो काचि म़मुवाकि

मिन्‍मादा ऱक्‍भाक कामिन्‌चि म़ऱसुखाइसुप़युङ्‌सुचि।

५२ खोक्‍कोसाआ हाङ्‌चि हाङ्‌युङ्‌खाचोक्‌दुङ्‌का म़धान्‍तुयुङ्‌सुचि

खोन्‍कि अ़चुप्‍पो म़नाचि म़झोइसुलोइसुयुङ्‌सुचि।

५३ खोक्‍कोसाआ साम़स़याङ्‌ओचि अ़नुवाक चामायुआ

अ़चुबुक म़खासुप़युङ्‌सुचि,

मेन कातोक म़नाचि

दित्‍छाङ मान्‍प़माङ म़लासुखाइसुयुङ्‌सुचि।

५४ खोक्‍कोसाआ अ़चुसोम्‍तुक्‍मा मान्‍मान्‍केमाङ

अ़चुहारुक इस्राएल अ़फासायुङ्‌सा।

५५ खोक्‍कोसाआ आन्‍सुन्‍तुम्‌चि म़लोचिवा

gअब्राहाम खोन्‍कि खोसोओ अ़छावारिचिएदा

अ़चुसोम्‍तुक्‍मा अ़धुन्‌तारि युङ्‌याक।”

५६ मरियम सुम्‌कादोङ्‌वात्‍लेका एलिसिबाएनान युङा खोन्‍कि अ़खिम खारा।

बप्‍तिस्‍मा काप़ युहन्‍नाओ अ़लिमा

५७ एलिसिबाओ अ़छा तोक्‍मा ग़रि ता,

खोन्‍कि मोसाआ अ़क्‍छा दुवाछा तोक्‍तु।

५८ निनाम्‍हाङ्‌आ मो अ़न्‍नुनु नुलोक अ़मुवायुङ्‌साओ य़ङ अ़एनाकि एलिसिबाओ अ़तेन्‍पाङ्‌चि खोन्‍कि अ़म़नाचि खोएनान अ़चुऩङानुवा।

५९ नुनु आथ्‌कालेन बात्‍तुकि खोसोओ hअ़सिप्‍मायाम्‍बुन पाक्‍माओ निम्‍पाङ मोचि झारा म़कोवान्‍चिन।

खोन्‍कि मोचिआ अ़पाओवात्‍निङा अ़छाओ अ़ऩङ्‌छाङ जकरिया वात्‍मा अ़लाप्‍ताङा।

६० मेन नुनुओ अ़माआ लोचि,

“माआङ!

ओसोओ अ़ऩङ ना युहन्‍ना वात्‍मादोत।”

६१ मोचिआ एलिसिबा अ़लोवा,

“मेन,

आम्‍म़नाचिएदाना ओवाको अ़ऩङ मुयाङ्‌ओ साङ्‌छाङ मात्‍द़ङ।”i

६२ खोवात्‍निओसा “छाओ अ़ऩङ दि वात्‍मा ओ?”

निकिना मोचिआ नुनुओ अ़पा छुक्‌चालाआ अ़सेना।

६३ जकरियाआ छाप्‍खास़ङ दोरुकि “खोसोओ अ़ऩङ युहन्‍ना ओ”निकिना छाप्‍तुप़चि।

ओ अ़खाकि मोचि झारा दोम्‍तुदोचि।

६४ मोन्‍ग़रिङा च़क्‍नि जकरियाओ अ़लेम चात्‍मा पुङ्‌सुकि चेप्‍मा रुवा।

खोन्‍कि खोसाआ निनाम्‍हाङ्‌ओ अ़चुऩङ लोङ्‌मा पुङ्‌सु।

६५ ओ झारा काचि अ़खाकि अ़चुतेन्‍पाङ्‌चि दोम्‍दायाङ्‌सा म़क़सा।

खोन्‍कि ओ झारा य़ङ्‌चि यहुदियाओ भ़ऱदुत्‍नि फेसा।

६६ ओ य़ङ काएन झाराकापाङ्‌आ अ़चुमिन्‍मादा मित्‌याङ्‌सा म़य़ङा,

“ओ नुनु माय़ङ दियाको लि हे?”

देकिनालो हाङ्‌पा निनाम्‍हाङ्‌ओ अ़चुसावा खोएदा छुक्‍तायुङ्‌सा।

जकरिया निनाम्‍हाङ्‌य़ङ चेवाओ

६७ जकरिया सेङ्‌लावाआ भेप्‍तुकि ओवात्‍नि निनाम्‍हाङ्‌य़ङ चेप्‍मा पुङ्‌सु:

६८ “इस्राएलिचिओ अ़चुहाङ्‌पा निनाम्‍हाङ्‌ओ अ़चुऩङ लोङ्‌ने।

देकिनालो खोक्‍को म़य़कि अ़चुम़नाचि म़लेइसुचि।

६९ खोक्‍कोसाआ आप्‍पिओ अ़चुहारुक दाउद्‌ओ अ़छावारिचिदाङ्‌का

आन्‍को निकि अ़क्‍छा सावापोरिओ कालेन्‍पा अ़तासा।

७०-७१ खोक्‍कोसाआ आन्‍ङेङ्‌चिदाङ्‌का

खोन्‍कि आन्‍कान अ़चुचिप्‍मा काकात्‌चि

झारासोओ अ़चुसावादाङ्‌का म़रात्‍निओ य़ङ

आराङ निनाम्‍हाङ आप्‍पिओ सेङ्‌याङ्‌ओ

निनाम्‍हाङ्‌य़ङ खाकालुचिलाम्‍पा म़हिप्‍तायुङ्‌सा।

७२ खोक्‍कोसाआ आन्‍सुन्‍तुम्‌चि सोमाम़तुक्‍तुचिकि

खोक्‍को म़य़ङाओ सेङ्‌याङ्‌ओ हिप्‍माय़ङ

मान्‍मान्‍केअ़दा।

७३ खोक्‍कोसाआ आन्‍सुन्‍तुम अब्राहाम्‌एदा

मो हिप्‍माय़ङ म़हिप्‍तायुङ्‌सा।

७४ खोक्‍कोसाआ आन्‍कान आन्‍ङेङ्‌चिओ अ़चुछुक्‌दाङ्‌का म़फोङ्‌लोन,

७५ मोवात्‍नि आन्‍कान ह़ङिन्‌येन्‌ओन खोक्‍कोसोओ अ़चुबुदा

सेङ्‌लो खोन्‍कि साम्‌योक काचि मुयाङ्‌सा

ह़ङिन्‌येन्‌ओन खोक्‍को ब़क्‍मा ऱम्‍ने।

७६ हान अ़ङ्‌छा ओ,

झारासाआ खाना झारादाङ्‌का तोक्‍पो निनाम्‍हाङ्‌ओ

निनाम्‍हाङ्‌य़ङ खाकालुनि ऩलो।

खाना हाङ्‌पाओ अ़चुलाम नुलोक मुसि

खोक्‍कोसोओ अ़चुबुबु त़खात।

७७ देत्‍नि हेवा लेत्‍मालाम्‍पा लेन्‍मा तोक्‍तिन्‌निओ य़ङ

खाना हाङ्‌पाओ अ़चुम़नाचि त़चिन्‍तुचि।

७८ आन्‍निनाम्‍हाङ ब़द्‍धे सोमाकातुक म़युङ्‌याङ,

खोन्‌ओसा खोक्‍कोसाआ लोन्‌याङ्‍ओ नाम्‍साम

निनाम्‍माचोक्‌दुङ्‌का आन्‍कान्‌एदा अ़य़।

७९ खोन्‍कि कुइयामादा कायुङ्‌चि

खोन्‍कि स़मादामाओ अ़इप्‍नाम्‍मादा म़छुक्‍ताओचि साम म़प़चि,

खोन्‍किना मो साम्‌आङा

आन्‍कान निनाम्‍हाङ्‌एनान लामातोङ्‌मा लाम्‌दा म़तित।”

८० युहन्‍ना पोया खोन्‍कि अ़लावाओ अ़सावाछाङ पोन्‌याङ्‌सा खाराकि इस्राएलिचिओ अ़चुरादा काचि मान्‍पुङ्‌युक्‍तुओन खो लेक्‍लेक्‍लेक्‌वाओदा युङा।

a 

१:५ हेरोद : ओक्‍को छाप्‍लाखादा हेरोद्‌निओ म़नाचि ह़वाङ याक्‍चिङ्‌चि। ओक्‍को हेरोद तोक्‍पो हेरोद्‌नि लोवाङा।

b 

१:१५ सेङ्‌लावा : निनाम्‍हाङ्‌ओ सुम्‌कातात अ़कात्‍मादाङ्‌का अ़क्‌तात्‌ङा ओ। ‘निनाम्‍हाङ लावा’निछाङ म़य़ङ (युहन्‍ना ४:२४)। अ़देङ्‌या य़ङ्‌सिवा अ़तुक्‌वाऩङ्‌दा ‘सेङ्‌लावा’ लामानुम।

c 

१:१७ एलिया : इस्राएल्‌दाओ अ़क्‍छा बुयाओ सावापोरि निनाम्‍हाङ्‌य़ङ खाकालु।

d 

१:१७ ख्रिस्‍त : ग्रिक य़ङ्‌दा ‘आक्‌वाआ थोक्‍माय़ङ म़ना’, माङ्‌नालो ‘छेन्‍माय़ङ म़ना’। हिब्रु य़ङ्‌दा ‘मसिह’निछाङ लो। अ़देङ्‌या य़ङ्‌सिवा अ़तुक्‌वाऩङ्‌दा ‘ख्रिस्‍त’ लामानुम।

e 

१:३३ याकुब : इसाक खोन्‍कि रिबेकाओ काप्‍छाले अ़चुछाचिदा निछातात ओ। याकुब्‌ओ नितात अ़ऩङ इस्राएल्‌छाङ ओ। ओसोओ अ़छाचि आदेङ्‌माङ इस्राएल रावाओ बारका भुङ म़लिसा।

g 

१:५५ अब्राहाम : इस्राएलिचिओ झारादाङ्‌का बुयाओ अ़चुसुन्‍तुम। निनाम्‍हाङ्‌एदा नुलोक साकोङ्‌छ़ङ मुवाओसा “साकोङ्‌छ़ङ्‌ओ सुन्‍तुम”निछाङ म़य़ङ। अ़देङ्‌या य़ङ्‌सिवा अ़तुक्‌वाऩङ्‌दा ‘अब्राहाम’ लामानुम।

h 

१:५९ सिप्‍मायाम्‍बुन : दुवाछाचिओ अ़चुछेन्‍खाओ अ़चोम्‍दुओ अ़होक्‌वा सिप्‍माखान्‍मा इस्राएलिचिओ च़माथाङ्‌मा। अ़देङ्‌या य़ङ्‌सिवा अ़तुक्‌वाऩङ्‌दा ‘सिप्‍मायाम्‍बुन’ लामानुम।

i 

१:६१ यहुदिचिओ अ़चुऩङ्‌चि आप्‍पिओ अ़चुसुन्‍तुम्‌चिओ ऩङ्‌चि म़वात्‍तुङुचि।

येसुओ अ़चुलिमा

मत्‍ति १:१८-२५

२

१ मोन्‍ग़रि रोम हेन्‍कोप्‌दाओ तोक्‍पोहाङ कैसर अगस्‍तस्‌आ ब़द्‍धे हेन्‍कोप्‌चिदा हाङ मुवाङा।

खोसाआ हाङ मुवाङाओ हेन्‍कोप्‌चिदाओ झारा म़नाचि देम्‍कापाङ म़युङ्‌याङ निकिना सिन्‍माओ निम्‍पाङ अ़चुऩङ छाप्‍मादोत्‌नि लोचि।

२ कुरेनियस सिरिया धिखाहुप्‌दाओ हाङ्‌काचि मुवाङाहिदा ओवात्‍नि ऩङ छाप्‍म़मेत्‍तुचिओ बुयाओदु ओ।

३ झाराकापाङ अ़चुओ ऩङ छाप्‍सि अ़चुतेन सहरादा म़खारा।

४ मोन्‍ग़रि योसेफ अ़ऩङ छाप्‍सि गालिल धिखाहुप्‌दाओ नासरत तेन्‌दाङ्‌का लोन्‍ताकि यहुदिया धिखाहुप्‌दाओ दाउद्‌ओ अ़तेन बेथलेहेम्‌दुत्‍नि खारा।

देकिनालो खोक्‍को बुयाओ हाङ दाउद्‌ओ अ़छावारि याआङा।

५ खोन्‍कि योसेफ्‌एनान मरियम्‌ओ अ़सायाकाम्‍मा अ़छ़ङ लिसाचिआओसा मरियम्‌ओछाङ अ़ऩङ छाप्‍सि खोचि अ़क्‍नि खाराचि।

मोन्‍ग़रि मरियम छा वारायुङ्‌सा।

६ खोन्‍कि खोचि बेतलेहेम्‌या युङाङाचिहिदाङा मरियम्‌ओ अ़छा तोक्‍मा ग़रि लिसा।

७ खोन्‍कि मरियम्‌आ बुयाओ दुवाछा तोक्‍तुकि तित्‌आ फेप्‍तु खोन्‍कि पित्‍खुङ्‌दा इप्‍तु।

देकिनालो खोचिआ खादाछाङ याक्‍सादा युङ्‌खा मान्‍तोक्‌चि।

भेरा काखाङ्‌चि खोन्‍कि निनाम्‍हाङ काफाचि

८ बेथलेहेम तेन च़क्‌दाओ चान्‍खादा भेरा काखाङ्‌चिआ अ़खाखुत भेराचि म़हुङुङुचि।

९ निनाम्‍हाङ काफा मोचिएदा खाङ म़मुसान्‍चिन।

खोन्‍कि निनाम्‍हाङ्‌ओ अ़चुसाम्‌आ मोचिओ झारादात्‍नि उप्‍तुदिसुचि।

मो अ़खाकि भेरा काखाङ्‌चिओ ब़द्‍धे अ़चुक़माकारा।

१० खोन्‍कि निनाम्‍हाङ काफाआ मोचि लोचि,

“मान्‍क़दानिन!

एनानुम,

अ़ङ्‌का झारा म़नाचिओ निकि अ़न्‍नुनु ऩङानुमाओ य़ङ्‌खान तारुङ्‌कि आम्‍नुओ बुदा ताङ्‌युङ्‌साङ।

११ आय़ दाउद्‌ओ अ़तेन्‌दा कालेन्‍पा आम्‍नुओ निकि म़पुक्‍तान्‌युङ्‌सान्‍चिन।

खो ख्रिस्‍त हाङ्‌पा म़युङ्‌याङ।

१२ खानानिन्‌आ नुनु तित्‌आ फेप्‌कि पित्‍खुङ्‌दा इप्‌युङ्‌ओ त़धिरुम।

खोन्‍कि ओदाङ्‌काङा खानानिन्‌आ खोक्‍को त़सिन्‍तुम।”

१३ अ़क्‍धुवा मो निनाम्‍हाङ काफाएनान ब़द्‍धे निनाम रात्‍खामिचि खाङ्‌म़मुसान्‍चिन्‌किना निनाम्‍हाङ्‌ओ अ़चुऩङ चोन्‌याङ्‌सा ओवात्‍नि छाम लुमा अ़पुङ्‌सा,

१४ “झारादाङ्‌का धानि निनाम्‍मादु निनाम्‍हाङ्‌ओ अ़चुऩङ लोङ्‌ने,

खोन्‍कि हेन्‍खामादा खाक्‍को म़नाचिएनान निनाम्‍हाङ्‌ओ अ़चुऩङानुयाङ,

मोचिओ अ़चुमिन्‍मा चानुलो लिने।”

१५ निनाम्‍हाङ काफाचि मोचिदाङ्‌का म़हासान्‍चिन्‌कि निनाम्‍मादुत्‍नि म़लासा।

खोन्‍कि भेरा काचान्‌चि खोचिखोचिएदा म़य़ङा,

“लु,

हान बेथलेहेम्‌या खारिन्‍ने खोन्‍कि निनाम्‍हाङ्‌आ आन्‍कान म़लोवाओ य़ङ तालाओ खाम्‍ने।”

१६ खोन्‍कि मोचि हेङ्‌याङ्‌सा म़खाराकि मोदा मरियम,

योसेफ खोन्‍कि पित्‍खुङ्‌दा अ़इप्‍तायुङ्‌साओ नुनु अ़धिरा।

१७ भेरा काखाङ्‌चिआ खोचि म़खाचिकि नुनुओ अ़तुक्‌वादा निनाम्‍हाङ काफाआ य़ङाओ य़ङ खाम़एत्‍तुचि।

१८ भेरा काखाङ्‌चिआ म़य़ङाओ य़ङ काएन्‌चि झाराकापाङ दोम्‍तुदोचि।

१९ मेन मरियम्‌आओन ओ झारा य़ङ्‌चि अ़मिन्‍मादा नुलोक युङ्‌सुकि मित्‍तुचि।

२० भेरा काखाङ्‌चिआ निनाम्‍हाङ काफाआ य़ङाओवात्‍निङा झारा एन्‍मा खाङ्‌मा अ़तोक्‍ताओसा निनाम्‍हाङ्‌ओ अ़चुऩङ लोङ्‌याङ्‌सा खोन्‍कि निनाम्‍हाङ चोन्‌याङ्‌सा म़लासा।

२१ आथ्‌कालेन्‌दा नुनु सिप्‍मायाम्‍बुन मुवाहिदा खोक्‍कोसोओ अ़चुऩङ येसु अ़वात्‍ताचु।

मो ऩङ मरियम्‌आ छा वात्‍मा बुयाङा निनाम्‍हाङ काफाआ खाएत्‍तुयुङ्‌सुओ।

निनाम्‍हाङ ब़क्‍खाखिम्‌दा येसु खाङ्‌अ़मुसाओ

२२ aमोसाओ अ़य़ङ्‌हुप्‌वात्‍नि खोचिओ सेङ्‌मा लेन चिआकि खोचिआ अ़चुनुनु निनाम्‍हाङ्‌ओङा निकिना खाङ मेत्‍सि यरुसलेम्‌दाओ निनाम्‍हाङ ब़क्‍खाखिम्‌दा अ़बात्‍ताचु।

२३ देकिनालो निनाम्‍हाङ्‌ओ अ़चुय़ङ्‌हुप्‌दा “बुयाओ दुवाछा झारा निनाम्‍हाङ्‌ओ निम्‍पाङ सेङ्‌सायुङ्‌साओ”नि छाप्‍तायुङ्‌सा।

२४ खोन्‍कि निनाम्‍हाङ्‌ओ अ़चुय़ङ्‌हुप्‌आ य़ङ्‌याङ्‌वात्‍नि अ़क्‍खोम साप्‍दुकुत्‌वा माङ्‌नालो ह्‍वातात परेवाओ अ़छाचि हेन्‍खोक्‌वा धान्‍मा प़मादोराङाओसा खोचि यरुसलेम खाराचि।

२५ मोन्‍ग़रि यरुसलेम्‌दा अ़क्‍छा सिमियोन अ़ऩङ मुवाङाओ म़ना युङाङा।

खो साम्‌योक्‍मि खोन्‍कि निनाम्‍हाङ कामित म़ना युङाङा।

खोसाआ इस्राएलिचिओ कालेन्‍पा म़ना तामा ग़रि हुङुयुङ्‌सुङु,

खोन्‍कि सेङ्‌लावा खोएदा याआङा।

२६ हाङ्‌पाआ अ़य़ओ कालेन्‍पा ख्रिस्‍त मान्‍खाङ्‌माङ खो अ़स़निन्‍दानिन निकिना सेङ्‌लावाआ बुयाङा खोक्‍को अ़लोवायुङ्‌साओ।

२७ खोन्‍कि सेङ्‌लावाआ सिमियोन निनाम्‍हाङ ब़क्‍खाखिम्‌दा तित्‍तु तारु।

मोन्‍ग़रिङा साम्‌योक्‍मि य़ङ्‌हुप्‌वात्‍नि काचि मुसि मरियम खोन्‍कि योसेफ्‌छाङ येसु अ़बात्‍ताचुकि निनाम्‍हाङ ब़क्‍खाखिम्‌दा तादिसाचि।

२८ खोन्‍कि सिमियोन्‌आ नुनु क़क्‍तुकि निनाम्‍हाङ्‌ओ अ़चुऩङ लोङ्‌याङ्‌सा य़ङा,

२९ “निनाम्‍हाङ,

खानानिन्‌आ आम्‍नुओ हिप्‍माय़ङ त़तासुम्‍लोम्‌युङ्‌सुम।

हान आम्‍नुओ हारुक नुलोक लेत्‍नि।

३० देकिनालो खानानिन्‌आ त़य़सुम्‌ओ कालेन्‍पा अ़ङ्‌का आप्‍पि अ़ङ्‌म़क्‌आङा खाङ्‌युङ्‌सुङ।

३१ खानानिन्‌आ झारा रावाओ म़नाचिओ निकि कालेन्‍पा त़य़सुम्‌ओ।

३२ खोक्‍कोङा निरावा म़नाचिओ निकि आम्‍नुओ लाम खाङ कामेत साम म़युङ्‌याङ,

खोन्‍कि खोक्‍को आम्‍नुओ रावा इस्राएलिचिओ अ़चुऩङ तोक्‍पो कामु म़लि।”

३३ नुनुओ अ़तुक्‌वादा सिमियोन्‌आ य़ङाओ य़ङ अ़एनाचुकि येसुओ अ़चुमामा खोन्‍कि अ़चुपापा दोम्‍तुदोचि।

३४ खोन्‍कि सिमियोन्‌आ खोचि आसिखा प़चिकि नुनुओ अ़मा मरियम लो,

“एनु,

ओक्‍को नुनुआ इस्राएल्‌दाओ ब़द्‍धे म़नाचि सिम्‍धाइसि खोन्‍कि झोन्‍लोइसि निनाम्‍हाङ्‌आ अ़छेन्‍तायुङ्‌सा।

खोक्‍कोसाआ म़नाचि चाप्‍म़चेत्‍तुचि,

मेन म़नाचि खोक्‍कोसोओ अ़चुय़ङ लोक्‍मा म़छुन।

३५ खोन्‍कि ब़द्‍धेसोओ साकोङ्‌वाहुत्‌दाओ अ़चुमिन्‍माचि म़दात।

खोन्‍कि आम्‍साकोङ्‌वा बान्‍छोन्‌आ धुविन्‌वात्‍नि दुखाआ योक्‍तु।”

३६ मोदा हन्‍नानिओ अ़क्‍छा निनाम्‍हाङ्‌य़ङ खाकालुमाछाङ युङाङा।

खोक्‍को आसेर भुङ्‌ओ फनुएल्‌ओ अ़छा ओ।

खो ब़द्‍धे खोक्‍मा लिसाचिआयुङ्‌सा।

खोसोओ अ़साया काम्‍साकि खो सात्‌कादोङ ओन्‍ङा अ़खिम्‍हाङ्‌पाएनान युङ्‌मा तोक्‍तु।

३७ खोन्‍किना खो चौरासिकादोङ बात्‍तुङुओन मेन्‍मित्‍मा लिसाकि युङाङा।

खोसाआ निनाम्‍हाङ ब़क्‍खाखिम देम्‍खाछाङ मान्‍छित्‌दादोङु,

मेन अ़खोलेन अ़खाखुत निनाम्‍हाङ ब़क्‌याङ्‌सा मोदा युङाङा।

खोन्‍कि मान्‍चामाङ युङाकिछाङ यामाराङा।

३८ मोन्‍ग़रिङा खोछाङ मोचिएदा बानाकि निनाम्‍हाङ आलाङ प़,

खोन्‍कि निनाम्‍हाङ्‌आ यरुसलेम्‌दाओ म़नाचि लेन्‍मा ग़रि काहुङ्‌चि झारा मोक्‍को नुनुओ अ़तुक्‌वादा खाएत्‍तुचि।

३९ निनाम्‍हाङ्‌ओ अ़चुय़ङ्‌हुप्‌दा छाप्‍ताङावात्‍नि मुमादोराङाओ झारा काचिचि अ़मुवाचिआचुचिकि योसेफ खोन्‍कि मरियम गालिल्‌दाओ अ़चुतेन नासरत्‌दा लासाचि।

४० छा येसुओ अ़चुपोक्‌दा पोन्‌याङ्‌सा म़खाराकि अ़चुसावा पोया,

खोन्‍कि अ़चुखारु चारु।

निनाम्‍हाङ्‌आ खोक्‍को सोमाअ़तुक्‍ताङा।

छा येसु निनाम्‍हाङ ब़क्‍खाखिम्‌दा म़युङालाराओ

४१ येसुओ अ़चुमापाचि अ़दोङ्‌खिन्‍तुम bकाक्‍माखात्‍मा चानुचा मुसि यरुसलेम खात्‌याङ्‌सा मुवाङाचि।

४२ येसु बारकादोङ बात्‍तुङुहिदा मो चानुचाओ च़माथाङ्‌मावात्‍नि खोचिआ येसु अ़क्‍नि अ़खात्‍ताचुकि काक्‍माखात्‍मा चानुचा चासि यरुसलेम्‌दु म़लोन्‍ता।

४३ चानुचा म़चाचिआकि येसुओ अ़चुमापाचि अ़चुखिम्‌ह्‍यात्‍नि लासाचि।

मेन छा येसुओन यरुसलेम्‌दाङा युङालारानुछाङ खोचिआ ओ य़ङ मान्‍सिन्‌अ़दाचु।

४४ अ़क्‍नि म़खाराङाओ रुहुप्‌दा येसुछाङ याक्‌याङ्‌नि मिनाचिकिना खोचि नाम्‍प़क्‍लो कोलाचि।

खोन्‍किना खोचिआ अ़चुम़नाचि खोन्‍कि यावाकुवाचिएदा खोक्‍को लाम्‍मा अ़पुक्‍ताचु।

४५ अ़चुछा खादाछाङ मान्‍धित्‌अ़दाचुओसा येसु लाम्‍सि खोचि यरुसलेम्‌दुत्‍नि लासाचि।

४६ यरुसलेम्‌दाङ्‌का म़लोन्‍ताओ सुम्‌कालेन्‌दा खोचिआ अ़चुछा निनाम्‍हाङ ब़क्‍खाखिम्‌ओ अ़बुक्‍लुङ्‌दा अ़धिराचु।

खोक्‍को साम्‌योक काचिन्‍पाचिएनान म़युङाङा।

खोक्‍को मोचिओ अ़चुय़ङ एन्‌याङ्‌सा खोन्‍कि सेन्‌याङ्‌सा म़युङाङा।

४७ खोक्‍कोसोओ अ़ताया ब़द्‍धे याआङाओ खोन्‍कि खोक्‍कोसाआ य़ङ नुलोक अ़लासाङाओ अ़एनाकि झाराकापाङ दोम्‍तुदोङुचि।

४८ अ़चुछा अ़खाचुकि अ़चुमापाचि दोम्‍तुदोचि।

खोन्‍किना अ़चुमाआ सेनु,

“छाओ,

खाना आन्‍काच्‍या देकि ओवात्‍नि त़मुनिओ?

खाखो,

आम्‍पा खोन्‍कि अ़ङ्‌का सोखा मुयाङ्‌सा खाना लाम्‍निलुक्‍निङ्‌निओ।”

४९ खोन्‍कि येसुआ खोचि म़लोचि,

“खानानिन्‌आ अ़ङ्‌का देकि त़लाम्‍निङ्‌निओ?

अ़ङ्‌का अ़ङ्‌पापाओ अ़चुखिम्‌दा युङ्‌मादोत्‌निओ य़ङ दि खानानिन्‌आ मान्‍सिन्‍त़दोम्‌योम कि?”

५० मेन खोक्‍कोसाआ लोचिओ अ़तुप्‍माय़ङ खोचिआ तुप्‍माङा मान्‍ऱअ़दाचु।

५१ खोन्‍किना येसु अ़चुमापाचिएनान नासरत्‌दा म़धाकि खोचिआ अ़लोवाचुओ काङ्‌याङ्‌सा युङा।

खोन्‍कि खोक्‍कोसोओ अ़चुमा मरियम्‌आ ओ झारा य़ङ्‌चि अ़मिन्‍मादा नुलोक युङ्‌सुचि।

५२ येसु अ़चुखारु खोन्‍कि अ़चुपोक्‌दा पोन्‌याङ्‌सा म़खाराकि खोक्‍कोएदाङ्‌का निनाम्‍हाङ खोन्‍कि म़नाचिओ अ़चुऩङानुवा।

a 

२:२२ मोसा : मिस्र हाङ्‌होन्‌याङ्‌का इस्राएलिचि कातित्‍बात अ़चुबुसुवा। खोसाआ निनाम्‍हाङ्‌ओ अ़य़ङ्‌हुप तोक्‍तुकि इस्राएलिचि चिन्‍तुचि। अ़देङ्‌या य़ङ्‌सिवा अ़तुक्‌वाऩङ्‌दा ‘मोसा’ लामानुम।

b 

२:४१ काक्‍माखात्‍मा चानुचा : मिस्रिचिओ अ़चुहारुक म़लिसाओदाङ्‌का म़फोङ्‌सान्‍चिन्‌ओ मित्‍मादा इस्राएलिचिआ अ़दोङ्‌खिन्‍तुम अ़मुवाङाओ चानुचा। अ़देङ्‌या य़ङ्‌सिवा अ़तुक्‌वाऩङ्‌दा ‘काक्‍माखात्‍मा-चानुचा’ लामानुम।

बप्‍तिस्‍मा काप़ युहन्‍नाआ निनाम्‍हाङ्‌य़ङ खालुसुओ

मत्‍ति ३:१-१२; मर्कुस १:१-८; युहन्‍ना १:१९-२८

३

१ रोम्‌दाओ तोक्‍पोहाङ कैसर तिबेरिअस्‌आ हाङ मुवाङाओ पन्‍ध्रकादोङ्‌दा पन्‍तियस पिलातस यहुदिया धिखाहुप्‌दा धिखाहुप हाङ मुवाङा।

मोन्‍ग़रि aहेरोद गालिल धिखाहुप्‌दाओ हाङ्‌काचि मुवाङा,

खोन्‍कि मोसोओ अ़निछा फिलिप्‌आ इतुरिया खोन्‍कि त्राखोनितिस धिखाहुप्‌दाओ हाङ्‌काचि मुवाङा।

मो योक्‌दा अबिलेने धिखाहुप्‌दा लुसानियास हाङ्‌काचि मुवाङा।

२ मोन्‍ग़रि हन्‍नास खोन्‍कि कैयाफा निनाम्‍हाङ्‌ओ मुलो काब़क्‍पा याआङाचिहिदा लेक्‍लेक्‍लेक्‌वाओदा युङाङाओ जकरियाओ अ़छा युहन्‍नाएदा निनाम्‍हाङ म़चेवा।

३ युहन्‍ना यर्दन याङ्‌वामाओ झारादात्‍नि खाराकि म़नाचि ओवात्‍नि खाएत्‍मा पुङ्‌सुचि,

“आम्‍नुओ हेवाचि छिरानुम्‍च़म्‌कि bबप्‍तिस्‍मा लोआनिन।

खोन्‍कि निनाम्‍हाङ्‌आ आम्‍नुओ हेवाचि ऩलेत्‍तिन्‍प़न!”

४ ओवात्‍नि निनाम्‍हाङ्‌य़ङ खाकालु यसैयाआ छाप्‍लाखादा छाप्‍तुओ य़ङ्‌चि म़ताला,

“लेक्‍लेक्‍लेक्‌वाओदा अ़क्‍छा अ़धिवा अ़य़ङ्‌आ ओवात्‍नि य़ङ्‌याङ,

‘हाङ्‌पाओ अ़लाम चुम्‍सानुम।

खोक्‍को म़कोन्‌ओ लाम्‌चि ऩऱक्‍निन्‍लो मुवानुम्‍च़म।

५ झारा खोङ्‌पाखाङ्‌पिचि भुक्‍माचिदोत,

झोन्‍खिलोङ-झान्‍खिलोङ भ़ऱचि मेम्‍माचिदोत।

ऱक्‌याङ्‌ओ लाम अ़ऱक्‍निन्‍लो लिमादोत,

खोन्‍कि अ़त्‌याङ्‍ओ लाम नुलोक लिमादोत।

६ निनाम्‍हाङ्‌आ म़नाचि म़लेइसुचिओ झारा म़नाचिआ अ़खाङ।’”

७ ब़द्‍धे म़नाचि बप्‍तिस्‍मा लोक्‍सि युहन्‍नाएदा म़ता।

मेन युहन्‍नाआ मोचि लोचि,

“खानानिन अ़छ़क याक्‌याङ्‍ओ प़ओ अ़छाचि ओ!

तामा मुयाङ्‌ओ निनाम्‍हाङ्‌ओ अ़चुमाइसुङ्‌दाङ्‌का फुङ्‌मा खानानिन साङ्‌आ चाप्‍ऩचेत्‍तिन?

८ खानानिन्‌आ अ़नुछ्‍याङा हेवा त़छिरुम्‌निओ य़ङ आम्‍नुओ काचिसिवालाम्‍पा खाङ्‌मुसानुम।

खोन्‍कि ‘आन्‍कान अब्राहाम्‌ओ अ़छावारिचि लिसिन्‌ओसा निनाम्‍हाङ्‌ओ अ़चुमाइसुङ्‌दाङ्‌का लेरिन्‍का’नि आम्‍नुओ मिन्‍मादा मान्‌य़ङ्‌दानिन।

अ़ङ्‌का खानानिन लोनाङ्‌नानिन,

निनाम्‍हाङ्‌आ ओ लुङ्‌चिदाङ्‌काछाङ अब्राहाम्‌ओ अ़छावारिचि मुमा म़ऱचि।

९ ओन्‍ग़रिङा स़ङ्‌ताङ्‌चिओ अ़चुभेन्‌दा छ़ङ छेन्‍माओ बान्‍त युङ्‌सुचिउयुङ्‌सु।

अ़नुवाक सिवा अ़सिनिन्‌ओ झारा स़ङ्‌ताङ्‌चि तेइसुचिकि मिदा वेइसुदिसुचि।”

१० म़नाचिआ युहन्‍ना अ़सेना,

“खोन्‍नालो आन्‍कान्‍का दे च़मादोत?”

११ खोसाआ मोचिओ अ़चुय़ङ लासु,

“ह्‍वातात तित कातोक्‌आ मान्‍तोक्‍कादा अ़क्‌तात प़ने,

खोन्‍कि चामायु कातोक्‌आ मान्‍तोक्‍कादा प़ने।”

१२ दाम्‍दु कालात्‍पाचिछाङ बप्‍तिस्‍मा लोक्‍सि म़ताकि युहन्‍ना अ़सेना,

“काचिन्‍पो,

आन्‍कान्‍का दे च़मादोत?”

१३ खोसाआ मोचि लोचि,

“देम लात्‍मानि ऩलोन,

मोदाङ्‌का च़लोक दाम्‍दु मान्‍लात्‌दानुम।”

१४ खोन्‍कि रात्‍खामिचिआ अ़सेना,

“आन्‍कान्‍का दे च़मादोत?”

युहन्‍नाआ मोचि लोचि,

“राकाङ्‌थेत्‍नि मुयाङ्‌सा फेक्‌वा मान्‍लात्‌दानिन,

खोन्‍कि सोज्‍जे मान्‍ह़त्‍दानुम्‍च़म।

आम्‍नुओ काचिलुङ्‌दा आम्‍नुओ सोम्‍सेत्‍तानिन्‍चिन।”

१५ म़नाचिआ कालेन्‍पा ख्रिस्‍त अ़हुङायुङ्‌साङाओसा मोचिआ अ़चुमिन्‍मादा “युहन्‍नाङा ख्रिस्‍त म़युङ्‌याङ हे?”

नि अ़मित्‍ताङा।

१६ खोवात्‍निओसा युहन्‍नाआ झारा लासुलोचि,

“अ़ङ्‌का ना खानानिन चाक्‌वाआ बप्‍तिस्‍मा प़नानिन,

मेन अ़क्‍छा अ़ङ्‌कादाङ्‌का च़लोक सावापोरिओ म़मुयाङ।

अ़ङ्‌का ना खोक्‍कोसोओ अ़चुफेङ्‌ताओ अ़छुम्‍खाचि हुत्‍माछाङ अ़ङ्‌का अ़खान्‍ऩङ।

खोक्‍कोसाआ खानानिन सेङ्‌लावाआ खोन्‍कि मिआ बप्‍तिस्‍मा ऩप़न।

१७ खोक्‍कोसोओ अ़चुचाथाप्‍खा खोक्‍कोसोओ अ़चुछुक्‌दा याक्‌याङ, खोन्‍कि खोक्‍कोसोओ अ़चुचा नुक्‍खा खाला अ़सेङ खोन्‍कि अ़चुछुमाचा स़ङ्‌कुलुधुन्‌दा अ़कोप, मेन अ़होम्‍पा देम्‍खाछाङ अ़स़निन्‍दानिन्‌ओ मिदा अ़ह़त्‍खान।”

१८ ओवाको नि यायोक्‌चिछाङ ब़द्‍धे प़याङ्‌सा युहन्‍नाआ म़नाचि नुय़ङ्‌खान खाएत्‍तुचि।

१९ हान dहेरोद हाङ एन्‍तिपास्‌आ अ़निछा फिलिप्‌ओ अ़खिम्‍हाङ्‌मा हेरोदियास सायाकाम्‍सु खोन्‍कि खोसाआ निचिछाङ ब़द्‍धे अ़त्‍लो काचिचि मुचिओसा युहन्‍नाआ खो यासान्‍तु।

२० खोन्‌ओसा हेरोद्‌आ युहन्‍ना छेक्‍खाखिम्‌दा छेक्‍तुकि च़लोक अ़त्‍लो अ़काचि तेप्‍तु।

येसुओ अ़चुबप्‍तिस्‍मा लिसाओ

मत्‍ति ३:१३-१७; मर्कुस १:९-११

२१ बुया झारा म़नाचि बप्‍तिस्‍मा म़लोआङाहिदा येसुछाङ बप्‍तिस्‍मा म़लोआ।

खोन्‍कि खोक्‍को याम़माराङाहिदा निनाम्‍मा होरा।

२२ खोन्‍कि सेङ्‌लावा साप्दुकुत्‌वावात्‍नि खोक्‍कोएदा म़धान्‍तान्‍चिन।

खोन्‍कि निनाम्‍मादुङ्‌का अ़क्‌तात ओवाको य़ङ ता,

“खाना अ़ङ्‌को अ़ङ्‌छा ओ।

अ़ङ्‌का खाना सोमातुक्‍नाङ्‌ना।

खानाएदा अ़ङ्‌को ब़द्‍धे अ़ङ्‌ऩङानुयाङ।”

येसुओ अ़चुसुन्‍तुम्‌चि

मत्‍ति १:१-१७

२३ येसुआ अ़चुकाचि अ़पुङ्‌साहिदा खोक्‍को तिस्‌कादोङ लेकाओ म़लिसायुङ्‌सा।

म़नाचिआ योसेफ्‌ङा खोक्‍कोसोओ अ़चुपानि अ़मित्‍ताङा।

योसेफ्‌ओ अ़पा एलि युङाङा।

२४ एलिओ अ़पा मत्‍तात,

मत्‍तात्‌ओ अ़पा लेबि,

लेबिओ अ़पा मल्‍कि,

मल्‍किओ अ़पा यान्‍ना,

यान्‍नाओ अ़पा योसेफ।

२५ ओवात्‍निङा योसेफ्‌ओ अ़पा मत्‍ताथियास,

मत्‍ताथियास्‌ओ अ़पा आमोस,

आमोस्‌ओ अ़पा नहुम,

नहुम्‌ओ अ़पा इसलि,

इसलिओ अ़पा नग्‍गै।

२६ नग्‍गैओ अ़पा माथ,

माथ्‌ओ अ़पा मत्‍ताथियास,

मत्‍ताथियास्‌ओ अ़पा सेमैन,

सेमैन्‌ओ अ़पा योसेख,

खोन्‍किना योसेख्‌ओ अ़पा योदा युङाङा।

२७ योदाओ अ़पा योआनान खोन्‍कि योआनान्‌ओ अ़पा रेसा,

रेसाओ अ़पा यरुबाबेल,

यरुबाबेल्‌ओ अ़पा सालतिएल,

सालतिएल्‌ओ अ़पा नेरि।

२८ नेरिओ अ़पा मल्‍कि,

मल्‍किओ अ़पा अद्‍दि,

अद्‍दिओ अ़पा कोसाम,

कोसाम्‌ओ अ़पा एलमादम,

एलमादम्‌ओ अ़पा एर।

२९ एरओ अ़पा यहोसु,

यहोसुओ अ़पा एलिएजर,

खोन्‍कि एलिएजरओ अ़पा योरिम,

योरिम्‌ओ अ़पा मत्‍तात,

मत्‍तात्‌ओ अ़पा लेबि।

३० लेबिओ अ़पा सिमियोन,

सिमियोन्‌ओ अ़पा यहुदा,

खोन्‍कि यहुदाओ अ़पा योसेफ,

योसेफ्‌ओ अ़पा योनान,

योनान्‌ओ अ़पा एल्‍याकिम युङाङा।

३१ एल्‍याकिम्‌ओ अ़पा मलेआ खोन्‍कि मलेआओ अ़पा मिन्‍ना युङाङा।

मिन्‍नाओ अ़पा मत्‍ताथा,

मत्‍ताथाओ अ़पा नातान,

नातान्‌ओ अ़पा दाउद।

३२ दाउद्‌ओ अ़पा यिसै,

यिसैओ अ़पा ओबेद,

ओबेद्‌ओ अ़पा बोअज,

बोअज्‌ओ अ़पा सल्‍मोन,

सल्‍मोन्‌ओ अ़पा नहसोन।

३३ नहसोन्‌ओ अ़पा अम्‍मिनादाब,

अम्‍मिनादाब्‌ओ अ़पा आराम युङाङा।

आराम्‌ओ अ़पा हेस्रोन,

हेस्रोन्‌ओ अ़पा फारेस,

फारेस्‌ओ अ़पा यहुदा।

३४ यहुदाओ अ़पा याकुब,

याकुब्‌ओ अ़पा इसहाक,

इसहाक्‌ओ अ़पा अब्राहाम,

अब्राहाम्‌ओ अ़पा तेरह खोन्‍कि तेरहओ अ़पा नाहोर युङाङा।

३५ नाहोरओ अ़पा सरुग,

सरुग्‌ओ अ़पा ऱउ,

ऱउओ अ़पा पेलेग,

खोन्‍कि पेलेग्‌ओ अ़पा एबेर,

एबेरओ अ़पा सेलह।

३६ सेलह्‌ओ अ़पा केनान,

केनान्‌ओ अ़पा अरपक्‍सद खोन्‍कि अरपक्‍सद्‌ओ अ़पा सेम,

सेम्‌ओ अ़पा नोआ खोन्‍कि नोआओ अ़पा लेमेख।

३७ लेमेख्‌ओ अ़पा मतुसेलह,

मतुसेलह्‌ओ अ़पा हनोक,

हनोक्‌ओ अ़पा येरेद खोन्‍कि येरेद्‌ओ अ़पा महलालेल,

महलालेल्‌ओ अ़पा केनान।

३८ केनान्‌ओ अ़पा एनोस,

एनोस्‌ओ अ़पा सेत खोन्‍कि सेत्‌ओ अ़पा आदम युङाङा।

आदम्‌ओ अ़पा निनाम्‍हाङ म़युङाङा।

a 

३:१ हेरोद : ओक्‍को हेरोद तोक्‍पो हेरोद्‌ओ अ़छा हेरोद एन्‍तिपास ओ।

b 

३:३ बप्‍तिस्‍मा : चाक्‌वादा सेङ्‌मा यहुदिचिओ च़माथाङ्‌मा। अ़देङ्‌या य़ङ्‌सिवा अ़तुक्‌वाऩङ्‌दा ‘बप्‍तिस्‍मा’ लामानुम।

d 

३:१९ हेरोद : ओ हेरोद तोक्‍पो हेरोद्‌ओ अ़छा हेरोद एन्‍तिपास ओ।

सैतानाआ येसु धान्‍मा लाप्‍तुओ

मत्‍ति ४:१-११; मर्कुस १:१२-१३

४

१ येसु सेङ्‌लावाआ भेप्‍तुकि यर्दन याङ्‌वामादाङ्‌का म़लोन्‍ता खोन्‍कि सेङ्‌लावाआ खो लेक्‍लेक्‍लेक्‌वाओदा अ़खात्‍ता।

२ मोदा aसैतानाआ चालिस्‌कालेन्‌तारि येसु धान्‍मा लाप्‍तु।

मो चालिस्‌कालेन्‌तारिङा येसुआ दित्‍छाङ मान्‍चामाङ म़युङाचिआकिना खोक्‍को साम़सुवाङा।

३ मोन्‍ग़रिङा सैतानाआ येसु लो,

“खानानिन निनाम्‍हाङ्‌ओ अ़चुछाङा त़युङिन्‌येन्‌नालो ओक्‍को लुङ पेम्‍पाक लिसानि लोवानुम।”

४ येसुआ य़ङ अ़लासा,

“साम्‍कालिन्‌दा ओवात्‍नि छाप्‍तायुङ्‌सा,

‘पेम्‍पाक्‌आ ओन्‍ङा म़ना अ़ह़ङ्‌निन।’”

५ खोन्‍किना सैतानाआ येसु झोन्‍ताङाओदु खात्‍तुकि अ़क्‍दुदाङा हेन्‍खामादाओ झारा हेन्‍कोप्‌चि खाङ्‌मेत्‍तु।

६ खोन्‍कि मोसाआ येसु लो,

“अ़ङ्‌का खानानिन ओ झारा हेन्‍कोप्‌चि खोन्‍कि चासुम्‍छेन्‍बिचिओ अ़चुहाङ्‌पा मुनानिन।

देकिनालो ओ झारा अ़ङ्‌का ऩपुवाङ्‌युङ्‌साङ खोन्‍कि अ़ङ्‌का साङ प़मा स़ङा,

अ़ङ्‌का खोङे प़ङ।

७ खानानिन्‌आ अ़ङ्‌काएदा त़बोम्‍सिन्‍चिन्‌कि त़ब़क्‍ङाऩङ्‌नालो ओ झारा आम्‍नुओङा म़लि।”

८ येसुआ य़ङ अ़लासा,

“साम्‍कालिन्‌दा ओवात्‍नि छाप्‍तायुङ्‌सा,

‘खाना हाङ्‌पा आम्‍निनाम्‍हाङ्‌एदा ओन्‍ङा बोम्‍सान्‍चिन खोन्‍कि खो ओन्‍ङा ब़रु।’”

९ हान सैतानाआ येसु यरुसलेम्‌दा खात्‍तुकि निनाम्‍हाङ ब़क्‍खाखिम्‌ओ अ़छोङ्‌दु एप्‍मेत्‍तुकि लो,

“खानानिन निनाम्‍हाङ्‌ओ अ़चुछाओनालो ओदाङ्‌का छुक्‍तानिन,

१० देकिनालो साम्‍कालिन्‌दा छाप्‌याङ,

‘निनाम्‍हाङ्‌आ खोक्‍को काफाचि आम्‍नुओ निकि म़लोचिकि खाना नुलोक ऩरात।

११ खोन्‍कि आम्‍लाङ लुङ्‌दुङ्‌दा अ़धुङ्‌निन्‍ने निकिना मोचिआ अ़चुओ छुक-छुक्‌आ खाना ऩक़क।’”

१२ येसुआ य़ङ अ़लासा,

“साम्‍कालिन्‌दा ‘हाङ्‌पा आम्‍निनाम्‍हाङ मान्‍चिन्‍खाङ्‌दो’नि छाप्‍तायुङ्‌सा।”

१३ सैतानाआ झाराकापाराआ येसु धान्‍मा लाप्‍तुचिउकि मोसोओ खोप्‍ताङाओ अ़ग़रि मान्‍तायुक्‍तातारि छिरुदोकि खारा।

येसुआ गालिल धिखाहुप्‌दा अ़चुकाचि अ़पुङ्‌साओ

मत्‍ति ४:१२-१७; मर्कुस १:१४-१५

१४ येसु सेङ्‌लावाओ अ़चुसावाआ म़भेप्‍ताकि गालिल्‌ह्‍यात्‍नि म़लासा।

खोन्‍कि खोक्‍कोसोओ अ़चुतुक्‌वादाओ य़ङ झारा मोदाओ ऱङ्‌कोप्‍नि धिखाहुप्‌चिदा फेसा।

१५ खोन्‍कि खोक्‍कोसाआ मोचिओ अ़चुयावायोक्‍खिम्‌चिदा म़चिन्‍तुचि खोन्‍कि झारासाआ खोक्‍को अ़चोन्‍ता।

नासरत्‌दाओ म़नाचिआ येसु ऩङाअ़छिराओ

मत्‍ति १३:५३-५८; मर्कुस ६:१-६

१६ येसु म़पोयाओ नासरत तेन्‌दा म़तादिसाकि अ़धुन्‌वात्‍निङा यहुदिचिओ bसावातोम्‍खा-लेन्‌दा cयावायोक्‍खिम्‌दा म़खारा खोन्‍कि साम्‍कालिन खिप्‍सि म़एवा।

१७ खोन्‍किना निनाम्‍हाङ्‌य़ङ खाकालु dयसैयाओ अ़छाप्‍लाखा येसु अ़पुवा।

येसुआ मो छाप्‍लाखा अ़फेसाकि ओवात्‍नि छाप्‍ताङाओ अ़धाङ अ़लामा लोइसा:

१८  “हाङ्‌पाओ सेङ्‌लावा अ़ङ्‌काएदा याक्‌याङ।

देकिनालो मान्‍तोक्‍कादाचि नुय़ङ्‌खान खाएत्‌सि अ़ङ्‌का ऩछेन्‍ताङ्‌युङ्‌साङ।

म़छेक्‌याङ्‍ओचि लेत्‍लोइसि,

दोप्‍म़क्‌चि खाकाखाङ मुसि,

तिम्‍माछ़न्‍मादा म़छुक्‍ताओचि फोङ्‌लोइसि,

१९ खोन्‍कि निनाम्‍हाङ्‌आ आन्‍कान अ़चुसोम्‍तुक्‍मा ग़रि तायुङ्‌सा निकिना खालुसि खोक्‍कोसाआ अ़ङ्‌का ऩछुत्‍ताङ्‌युङ्‌साङ।”

२० खोन्‍कि येसुआ साम्‍कालिन अ़रिप्‍ताकि अ़क्‍छा काफा अ़लासापुवाकि म़युङा।

मो यावायोक्‍खिम्‌दा कायुङ्‌चि झारासाआ येसु होन्‍नि अ़चोआदिसा।

२१ खोन्‍कि “ओक्‍को साम्‍कालिन्‌दा छाप्‌याङ्‍ओ य़ङ आय़ ओन्‍ग़रि खानानिन्‌आ त़एनुम्‌योम्‌हिदाङा तालायुङ्‌सा” नि खोक्‍कोसाआ मोचि लोमा म़पुङ्‌सुचि।

२२ खोक्‍कोसोओ अ़चुय़ङ काएन्‌चि झारासाआ खोक्‍कोसोओ अ़चुतुक्‌वादा “अ़नुवाक”नि अ़लोवा।

मेन खोक्‍को एन्‍नुलो म़चेवाओ अ़एनाकि मोचि दोम्‍तुदोचि खोन्‍कि “दि ओक्‍को योसेफ्‌ओङा अ़छा माआङ कि?”

नि मोचि म़य़ङा।

२३ खोन्‍कि येसुआ मोचि म़लोचि,

“हान ब़द्‍धे म़नाचिआ अ़एनाओ ओ दोय़ङ्‌ला नुछ्‍याङा खानानिन्‌आ अ़ङ्‌का त़लोङाऩङ,

‘ओक्‍तोकामेत!

खाना आप्‍पि नुसान्‍चिन।

कफर्नहुम तेन्‌दा खाना त़मुओ सावा काचि आन्‍कान्‍काआ एनुम्‌युङ्‌सुम्‍का,

मो काचि ओक्‍को आम्‍तेन्‌दाछाङ मु।’”

२४ खोन्‍कि खोक्‍कोसाआ म़लोचि,

“अ़ङ्‌का अ़नुछ्‍या खानानिन लोनाङ्‌नानिन,

खाक्‍कोछाङ निनाम्‍हाङ्‌य़ङ खाकालु अ़तेन्‌दा ऩलोउन।

२५ नुछ्‍याङा fएलिया युङाङाओ ग़रिदा सुम्‌कादोङ अ़क्‍धाङ्‌तारि वा मान्‍ताकि झारा हेन्‍कोप्‌दा अ़धिवाङ स़ङ्‌साक्‌वा छुक्‍ताहिदा इस्राएल्‌दा ब़द्‍धे मेन्‍मित्‍माचि म़युङाङा।

२६ खोन्‍नुछाङ निनाम्‍हाङ्‌आ एलिया मोचिएदा मान्‍खान्‍माङ सिदोन धिखाहुप्‌दाओ सारपत तेन्‌दा कायुङ अ़क्‍छा निरावा मेन्‍मित्‍माएदा ओन्‍ङा अ़खाइसा।

२७ मोवात्‍निङा निनाम्‍हाङ्‌य़ङ खाकालु एलिसा युङाङाओ ग़रिदा इस्राएल्‌दा ब़द्‍धे क़माधामा सारिमाआ लाउचिओचि म़युङाङा।

खोन्‍नुछाङ निनाम्‍हाङ्‌आ मोचि साङ्‌छाङ मान्‍नुमाङ सिरिया हेन्‍कोप्‌दाओ निरावा म़ना नामान ओन्‍ङा अ़नुसा।”

२८ ओक्‍को य़ङ अ़एनाकि यावायोक्‍खिम्‌दा म़युङाङाओ झाराकापाङ म़नाचि अ़चुमाइसुङ्‌आ पुन्‍तुदोचि।

२९ खोन्‍कि मोचि म़पुवालोन्‍ताकि येसु सात्‌याङ्‌सा अ़चुतेन्‌दाङ्‌का बुङ्‌खाया अ़लोइसा।

मोचिआ खोक्‍को हुवाल़ङ्‌माओ अ़छोङ्‌दा अ़बात्‍ताकि मोदाङ्‌का वेन्‍माधान्‍मा अ़लाप्‍ता।

देकिनालो मोचिओ अ़चुतेन भ़ऱदु छुक्‍ताङा।

३० मेन खो म़ना मुक्‍लादाङ्‌का म़खुन्‍तान्‍लोत्‍तान्‍चिन्‌कि म़खारालावा।

येसुआ चाकावालावाआ लाउओ म़ना अ़नुसाओ

मर्कुस १:२१-२८

३१ खोन्‍कि येसु गालिल्‌ओ कफर्नहुम सहरादा म़धा।

मोदा यहुदिचिओ सावातोम्‍खा-लेन्‌दा खोक्‍कोसाआ मोचि म़चिन्‍तुङुचि।

३२ खोक्‍कोसोओ अ़चुचिन्‍माय़ङ अ़एनाकि म़नाचि दोम्‍तुदोचि।

देकिनालो खोक्‍को पाङ्‌एनान म़चेवाङा।

३३ यावायोक्‍खिम्‌दा अ़क्‍छा पोप्‍ताओ चाकावालावाआ लाउओ म़ना युङाङा।

मो म़ना ओवात्‍नि चिलिलिवा पारा,

३४ “नासरत्‌ओ येसु,

खानानिन्‌आ आन्‍कान्‍का दे मुमा त़लाप्‍निङ्‌निओ?

दि खानानिन आन्‍कान्‍का लुक्‍सि त़तान्‌ओ?

खानानिन साङ ओ, अ़ङ्‌का सिन्‍नाङ्‌नानिन, खानानिन निनाम्‍हाङ्‌आ ऩछुत्‍तिन्‌ओ अ़चुसेङ्‌ताङ्‌पा ओ!”

३५ ओ अ़एनाकि येसुआ मो चाकावालावा रेन्‌याङ्‌सा अ़लोवा,

“वाइवेत युङा,

खोन्‍कि ओ म़नादाङ्‌का लोन्‍ताखारा!”

खोन्‍कि चाकावालावाआ मो म़ना झारासोओ अ़चुबुदा धाम्‍सुकि खेन्‌मान्‌वान्‍माङ लोन्‍ताखारा।

३६ खोन्‍कि झाराकापाङ दोम्‍तुदोचिकि “ओ दियाको य़ङ ए खा?

ओसाआ ना सावाएनान्‌ओ पाङ्‌आ लोङुचिहिदा म़पोप्‍ताओ चाकावालावाचिछाङ म़लोन्‍खात्‌याङ!”

नि अ़क्‍छा निएदा लोकालो म़मुवा।

३७ खोन्‍कि येसुआ अ़मुवाओ अ़तुक्‌वादाओ य़ङ्‌खान्‌चि धिखाहुप्‌ओ झारा तेन्‌चिदात्‍नि फेसा।

येसुआ ब़द्‍धेकापाङ म़नाचि म़नुसुचिओ

मत्‍ति ८:१४-१७; मर्कुस १:२९-३४

३८ येसु यावायोक्‍खिम अ़छिरादाकि सिमोन्‌ओ अ़खिम्‌दा म़वाङा।

मोन्‍ग़रि सिमोन्‌ओ अ़छादिमा चाअ़त्‍लो माङ्‌धिन्‌आ तुआङा।

खोन्‍कि म़नाचिआ “मो नुनिप़नि”निकिना येसु अ़बुआ।

३९ येसु मोसोओ अ़च़क्‌दा म़एवाकि माङ्‌धिन अ़रेन्‍ता खोन्‍कि मो माङ्‌धिन्‌आ लेरु,

खोन्‍किना च़क्‍नि मो पुवालोन्‍ताकि खोचि ब़रुचि।

४० नाम लुन्‍माखात्‍मा मुवाङाहिदा म़नाचिआ झारा कातुक्‌चि येसुएदा म़तारुचि।

येसुआ मोचि अ़क्‍छा-अ़क्‍छाएदा अ़चुछुक युङ्‌याङ्‌सा म़नुसुचि।

४१ चाकावालावाचिछाङ “खानानिन निनाम्‍हाङ्‌ओ अ़छा त़युङिन्‌येन!”

निकिना पात्‌याङ्‌सा ब़द्‍धेकापाङ्‌दाङ्‌का म़लोन्‍ता।

मेन येसुआ मो चाकावालावाचि म़रेन्‍तुचिकि चेप्‍मा मान्‍प़म़दोचि।

देकिनालो खोक्‍को ख्रिस्‍त म़युङ्‌याङ निकिना मो चाकावालावाचिआ अ़सिन्‍ताङा।

येसुआ नुय़ङ्‌खान खाएत्‌याङ्‌सा म़कोलाओ

मर्कुस १:३५-३९

४२ अ़वाय़ङ खादाराङावा येसु म़लोन्‍ताकि सुकुलादा म़खारा।

मेन म़नाचिआ खोक्‍को अ़लामा।

खोन्‍कि खोक्‍को अ़धिराकि मोचिआ,

“आन्‍कान्‍का मान्‍छित्‌दादानि”नि य़ङ्‌याङ्‌सा खोक्‍को मोदाङा युङ्‌मेत्‍मा अ़बुआ।

४३ मेन येसुआ मोचि म़लोचि,

“अ़ङ्‌का निनाम्‍हाङ्‌ओ अ़चुहाङ्‌होन्‌ओ अ़तुक्‌वादा नुय़ङ्‌खान नितेन्‍चिदाछाङ खालुमादोत।

देकिनालो निनाम्‍हाङ्‌आ अ़ङ्‌का ओ काचि मुसि ऩय़साङ्‌ओ।”

४४ खोन्‍कि खोक्‍कोसाआ झारा यहुदियादाओ यावायोक्‍खिम्‌चिदा म़खाराकि खाअ़लुसा।

a 

४:२ सैताना : चाकावालावाचिओ अ़चुहाङ। मो आप्‍पि निनाम्‍हाङ्‌एनान अ़क्‍निवा तामालामानि मिना। मेन निनाम्‍हाङ्‌आ मो निनाम्‍मादुङ्‌का अ़ऱसाधान्‍ता (यसैया १४:११-१५; १ तिमोथि ३:६)। अ़देङ्‌या य़ङ्‌सिवा अ़तुक्‌वाऩङ्‌दा ‘सैताना’ लामानुम।

b 

४:१६ सावातोम्‍खा-लेन : यहुदिचि झाराका सावालेन दित्‍छाङ काचि मान्‍मुमाङ सावा म़तोम। खोन्‌ओसा यहुदि साम्‌योक्‌दा सावालेन “सावातोम्‍खा-लेन”नि अ़लो। अ़देङ्‌या य़ङ्‌सिवा अ़तुक्‌वाऩङ्‌दा ‘सावातोम्‍खा-लेन’ लामानुम।

c 

४:१६ यावायोक्‍खिम : यहुदिचिओ अ़चुकोप्‍खान्‍चिन खिम। अ़देङ्‌या य़ङ्‌सिवा अ़तुक्‌वाऩङ्‌दा ‘यावायोक्‍खिम’ लामानुम।

d 

४:१७ यसैया : इस्राएल्‌दाओ अ़क्‍छा बुयाओ निनाम्‍हाङ्‌य़ङ खाकालु।

f 

४:२५ एलिया : इस्राएल्‌दाओ अ़क्‍छा बुयाओ सावापोरि निनाम्‍हाङ्‌य़ङ खाकालु।

येसुआ सुम्‌कापाङ अ़चुकाखेङ्‌पाचि म़बुत्‍तुचिओ

मत्‍ति ४:१८-२२; मर्कुस १:१६-२०

५

१ अ़क्‌लेन येसु गनेसरेत्‌निओ धियाङ्‌वामाओ अ़च़क्‌दा म़एवाङाहिदा ब़द्‍धे म़नाचि निनाम्‍हाङ्‌ओ अ़चुय़ङ एन्‍सि छ़न्‍काछुछुरुप लियाङ्‌सा म़ता।

२ खोन्‍कि धियाङ्‌वामाओ अ़च़क्‌दा ह्‍वातात नावाचि म़युङाङाओ येसुआ म़खाचि।

ङा कालाप्‍पाचि अ़चुनावाचिदाङ्‌का म़लोन्‍ताकि अ़चुबोप्‍छ़क्‌चि वाम़धाप्‍तुङुचि।

३ मो नावाचिएदा अ़क्‌तात सिमोन्‌ओ ओ।

येसु मो नावादा म़वाङाकि “ओदाङ्‌का अ़क्‍चित ह्‍यात्‍नि वाक्‍तु”नि सिमोन अ़लोवा।

खोन्‍कि खोक्‍को मो नावादा म़युङाकि म़नाचि म़चिन्‍तुचि।

४ म़चिन्‍तुचिउचिकि येसुआ सिमोन अ़लोवा,

“नावा ग़ङ्‌याङ्‌ओदा खात्‍तु खोन्‍कि आम्‍बोप्‍छ़क वेत्‍तुकि ङा लावा।”

५ खोन्‍कि सिमोन्‌आ येसु लो,

“काचिन्‍पो आन्‍कान्‍काआ ना नाम्‍तात्‍लो काचि मुन्‍काकिछाङ दित्‍छाङ मान्‍लाप्‌दान्‍का।

मेन खानानिन त़य़ङिन्‌येन्‌ओसा अ़ङ्‌का बोप्‍छ़क वेत्‍तुङ्‌ने।”

६ खोन्‍कि खोक्‍कोसाआ म़य़ङाओवात्‍निङा बोप्‍छ़क वेत्‍तुहिदा ब़द्‍धे ङाचि म़धाकि मोचिओ अ़चुबोप्‍छ़क्‌ङा पेत्‍माखात्‍मा मुवाङा।

७ खोन्‍कि मोचिआ नि नावादा म़याआङाओ अ़चुयावाचि “ओया बानानिन्‌कि फानि”नि अ़चुछुक्‌आ म़बुत्‍तुचि।

खोन्‍कि मोचि म़बानाकि ह्‍वातात्‍माङ नावाचि ङाचिआ म़भेम्‍सुचि खोन्‌ओसा मो नावाचि वालुम्‍माखात्‍मा मुवाङाचि।

८ ओ खाकि सिमोन पत्रुस्‌आ येसुओ अ़चुलाङ्‌दा बोम्‍सान्‍चिन्‌कि “हाङ्‌पो!

अ़ङ्‌काएदाङ्‌का अ़थाया खारानिन।

देकिनालो अ़ङ्‌का हेवामि ओ”नि य़ङा।

९ ओन ब़द्‍धे ङाचि म़लाउचिओदा सिमोन खोन्‍कि खोसोओ झारा अ़यावाचि दोम्‍तुदोचि। खोन्‌ओसा खो ओवात्‍नि य़ङाओ।

१० मोवात्‍निङा जब्‍दियाओ अ़छाचि याकुब खोन्‍कि युहन्‍नाछाङ दोम्‍तुदोचि।

मोचि सिमोन्‌एनान अ़क्‍नि काचि कामु अ़यावाचि याआङाचि।

येसुआ सिमोन अ़लोवा,

“मान्‍क़दा, हान्‌दाङ्‌का खाना ङाचि माआङ, मेन म़नाचि अ़ङ्‌काएदा त़तारुचि।”

११ खोन्‍कि मोचिआ अ़चुनावाचि बाखादा म़लोत्‍तुचि खोन्‍कि झारा अ़चुसामाचि म़छिरुदोचि खोन्‍कि येसु अ़त़ङ्‌ता।

येसुआ क़माधामा सारिमाआ लाउओ म़ना अ़नुसाओ

मत्‍ति ८:१-४; मर्कुस १:४०-४५

१२ येसु अ़क्‌तात सहरादा म़युङाङाहिदा क़माधामा सारिमाआ थ़क्‍तुखात्‍तुओ अ़क्‍छा म़ना येसुआ अ़धिरा।

मो म़नाआ येसु खाकिना बाखादा बोम्‍सान्‍चिन्‌कि खोक्‍को लो,

“हाङ्‌पो,

खानानिन त़मिनिन्‌नालो अ़ङ्‌का सेङ्‌मा त़ऱङाऩङ।”

१३ खोक्‍कोसाआ अ़चुछुक अ़फेसाकि खो अ़नोप्‍ता,

खोन्‍कि अ़लोवा,

“अ़ङ्‌का मिन्‍ङाङा,

खाना नुवालावा!” खोन्‍कि मोन्‍ग़रिङा खोसोओ अ़क़माधामा सारिमादाङ्‌का नुवाखारा।

१४ खोन्‍कि येसुआ मो अ़लोवा,

“ओ य़ङ साङ्‌छाङ खामान्‌एत्‍दोचि!

मेन खारा,

खोन्‍कि आप्‍पि काब़क्‍पाएदा खाङ्‌मुसान्‍चिन,

खोन्‍कि निनाम्‍हाङ्‌य़ङ खाकालु मोसाआ लोमाय़ङ्‌ओ हेन्‍खोक्‌वा प़, खोन्‍कि म़नाचिओ निम्‍पाङ सालुम्‍स़ङ लिने।”

१५ खोन्‍नुछाङ येसुओ अ़तुक्‌वादाओ य़ङ्‌चि बुयादाङ्‌का च़लोक म़ऱङाखारा,

खोन्‍कि ब़द्‍धे म़ना मुक्‍लाचि खोक्‍कोसोओ अ़चुताया एन्‍सि खोन्‍कि अ़चुसारिमाचिदाङ्‌का नुसि म़कोवान्‍चिन।

१६ मेन येसु लेक्‍लेक्‍लेक्‌वाओदा यामात्‍सि खात्‌याङ्‌सा म़मुवाङा।

ख़न्‍माखात्‍मा सारिमाआ लाउओ म़ना अ़नुसाओ

मत्‍ति ९:१-८; मर्कुस २:१-१२

१७ अ़क्‌लेन येसुआ म़नाचि म़चिन्‍तुङुचिहिदा अ़क्‍चित aफरिसिचि खोन्‍कि bय़ङ्‌हुप काचिन्‍पाचि येसुओ अ़चुच़क्‌दा म़युङाङा।

मोचि गालिल खोन्‍कि यहुदिया धिखाहुप्‌दाओ झारा तेन्‍चिदाङ्‌का खोन्‍कि यरुसलेम सहरादाङ्‌का म़तायुङ्‌सा।

येसुएदा कातुक्‌चि नुमा निनाम्‍हाङ्‌ओ अ़चुसावा याआङा।

१८ अ़क्‍चित्‌कापाङ म़नाचिआ ख़न्‍माखात्‍मा सारिमाआ लाउओ अ़क्‍छा म़ना अ़इम्‍खाएनान अ़खुयातारा।

मोचिआ मो अ़खुयाखात्‍ताकि येसुओ अ़चुबुदा तात्‍मालामा अ़लाप्‍ता।

१९ मेन म़ना मुक्‍लाचिओसाआ येसुएदा खोचिआ मो म़ना तात्‍मालामा मान्‍ऱअ़दा।

खोन्‍कि मोचिआ खिम्‌ओ अ़दुङ्‌दु कातुक्‍पा अ़वाक्‍ता खोन्‍कि खिम्‍बोप्‍खा अ़होङ्‌साकि अ़इम्‍खाएनान्‌ङा म़ना मुक्‍लाहुत्‌दा येसुओ अ़चुबुदा अ़धान्‍ता।

२० मोचिओ अ़चुसाकोङ्‌छ़ङ अ़खाकि येसुआ मो अ़लोवा,

“यावा,

अ़ङ्‌का आम्‍हेवाचि लेत्‍नायुङ्‌ना।”

२१ मोसाओ अ़य़ङ्‌हुप काचिन्‍पाचि खोन्‍कि फरिसिचिआ अ़चुमिन्‍मादा मित्‍मा अ़पुङ्‌सा,

“ओक्‍को म़ना साङ ओ?

ओसाआ ना निनाम्‍हाङ्‌ओ अ़चुसाया पेप्‍तुङु!

निनाम्‍हाङ्‌दाङ्‌का नि साङ्‌आछाङ हेवाचि लेत्‍मा म़ऱनिन!”

२२ मोचिओ अ़चुमिन्‍मादा अ़मित्‍ताङाओ य़ङ अ़सिन्‍ताकि येसुआ मोचि म़सेनुचि,

“देकि खानानिन आम्‍नुओ साकोङ्‌वादा ओवाको य़ङ्‌चि त़मित्‍तुम्‌योम्‍च़म?

२३ खाक्‍को नुसुम्‍पेन्‍ता मुयाङ,

‘आम्‍हेवाचि लेत्‍नायुङ्‌ना’नि य़ङ्‌मा हे ‘पुवालोन्‍ताकि कोला’नि य़ङ्‌मा?

२४ मेन म़नाओ अ़छाएदाc हेन्‍खामादाहेवाचि लेत्‍मा पाङ युङ्‌याङ निकिना खानानिन्‌आ सिन्‍मादोत।”

खोन्‍किना येसुआ ख़न्‍माखात्‍मा सारिमाआ लाउओ म़ना अ़लोवा,

“अ़ङ्‌का खाना लोना,

पुवालोन्‍ता खोन्‍कि आम्‍थ़ङ्‌खा ओक्‍तुकि खारा!”

२५ म़नाचिआ अ़खाङाहिदाङा मो म़ना च़क्‍नि पुवालोन्‍ताकि अ़थ़ङ्‌खा ओक्‍तुकि निनाम्‍हाङ्‌ओ अ़चुओ ऩङ चोन्‌याङ्‌सा अ़खिम खारा।

२६ मोचि झारा दोम्‍तुदोचिकि निनाम्‍हाङ्‌ओ अ़चुओ ऩङ अ़चोन्‍ता।

खोन्‍कि मोचि अ़चुक़माकात्‌याङ्‌सा म़य़ङा,

“आय़ आन्‍कान म़दोम्‍दाओ काचि खाम!”

येसुआ लेबि अ़बुत्‍ताओ

मत्‍ति ९:९-१३; मर्कुस २:१३-१७

२७ खोन्‍किना मोदाङ्‌का म़खाराङाहिदा येसुआ लेबि अ़ऩङ मुवाङाओ अ़क्‍छा दाम्‍दु कालात्‍पा म़ना दाम्‍दु लात्‍खादा युङाङाओ अ़खा,

खोन्‍कि खो अ़लोवा, “अ़ङ्‌का त़ङ्‌ताङ।”

२८ खोन्‍कि लेबिआ झारा अ़सामाचि छिरुदोचिकि पुवालोन्‍ता खोन्‍कि खोक्‍को त़ङ्‌तु।

२९ खोन्‍कि लेबिआ अ़खिम्‌दा येसुओ निम्‍पाङ अ़धिवो खाबाचा पाआ।

मोदा ब़द्‍धे दाम्‍दु कालात्‌चि खोन्‍कि नि ब़द्‍धे म़नाचिछाङ खोक्‍कोएनान अ़क्‍नि म़चाङा।

३० फरिसिचि खोन्‍कि फरिसि भुङ्‌ओ य़ङ्‌हुप काचिन्‍पाचिआ छुऩङ्‌वा मुयाङ्‌सा येसुओ अ़चुकाखेङ्‌पाचि म़सेनुचि,

“देकि खानानिन दाम्‍दु कालात्‌चि खोन्‍कि हेवामिचिएनान अ़क्‍नि त़चान्‌येन खोन्‍कि त़दुङिन्‌येन?”

३१ येसुआ मोचि म़लासुलोचि,

“म़नुयाङ्‌ओ म़नाचि ओक्‍तोकामेत अ़दोत्‍निन,

मेन कातुक्‌चि ओन्‍ङा दोत।

३२ अ़ङ्‌का साम्‌योक्‍मिचि माआङ,

मेन हेवामिचि लामाचि निम्‍पाङ बुत्‍सि ताङ्‌ओ।”

मान्‍चामाङ युङ्‌माकि यामात्‍माओ अ़तुक्‌वादा सेन्‍माय़ङ

मत्‍ति ९:१४-१७; मर्कुस २:१८-२२

३३ खा-खाक्‍को म़नाचिआ येसु अ़लोवा,

“युहन्‍नाओ अ़काखेङ्‌पाचि अ़धुन मान्‍चामाङ याम़मात।

फरिसिचिओ अ़चुकाखेङ्‌चिछाङ मोवात्‍निङा म़च़।

मेन आम्‍नुओ काखेङ्‌चि ना म़चायुङ खोन्‍कि म़दुङ्‌युङ।”

३४ येसुआ मोचि म़लासुलोचि,

“सायाकाकाम्‍पा तावाङ्‌चिएनान अ़क्‍नि युङ्‌तारि दि मोचि मान्‍चामाङ म़युङ कि?

३५ मेन मो लेन ता,

मोन्‍ग़रि सायाकाकाम्‍पा मोचिएदाङ्‌का अ़खात खोन्‍किना मोन्‍ग़रि मोचि मान्‍चामाङ म़युङ।”

३६ येसुआ निछाङ अ़क्‌तात दोय़ङ्‌ला खाम़एत्‍तुचि,

“साङ्‌आछाङ अ़ऩङ्‌वा तित्‌दाङ्‌का अ़क्‍धाङ रेउकि अ़पेत्‌वा तित अ़भोक्‍तुन।

मोवात्‍नि भोक्‍तुनालो अ़ऩङ्‌वा तित्‌छाङ रेउखाइसु खोन्‍कि अ़ऩङ्‌वा तित्‌दाङ्‌का रेआओ अ़धाङ अ़पेत्‌वा तित्‌एनान्‌छाङ अ़तोङ्‌निन।

३७ खोन्‍कि साङ्‌आछाङ बुयाओ साहोक्‌वाओ बेखादा अ़ऩङ्‌वा अङ्‌गुरा माङ्‌वा अ़पाउन।

पाउनालो मो अङ्‌गुरा माङ्‌वाआ साहोक्‌वाओ बेखा भ़ङ्‌सुभोउकि अङ्‌गुरा माङ्‌वा थोक्‍खात खोन्‍कि साहोक्‌वाओ बेखा लुक्‍खात।

३८ खोन्‌ओसा अ़ऩङ्‌वा अङ्‌गुरा माङ्‌वा अ़ऩङ्‌वा साहोक्‌वाओ बेखादा युङ्‌मादोत।

३९ साङ्‌आछाङ बुयाओ अङ्‌गुरा माङ्‌वा दुङ्‌कि अ़ऩङ्‌वा अङ्‌गुरा माङ्‌वा दुङ्‌मा अ़स़निन।

देकिनालो ‘बुयाओ अ़ङ्‌गुरा माङ्‌वा चानु’नि य़ङ।”

a 

५:१७ फरिसिचि : यहुदिचिओ अ़क रुहुप। ख्रिस्‍त युङाङाहिदा मोचि म़छोसाङा। मो यहुदिचि झारा य़ङ्‌हुप नुलोक याङ्‌मा म़लामाङा। खोन्‍किना मोचि आप्‍पि निनाम्‍हाङ्‌ओ अ़मिन्‍मावा काच़नि म़मित्‍तान्‌यान्‍चिन। अ़देङ्‌या य़ङ्‌सिवा अ़तुक्‌वाऩङ्‌दा ‘फरिसिचि’ लामानुम।

b 

५:१७ य़ङ्‌हुप काचिन्‍पाचि : य़ङ्‌हुप काचिन्‍पाचि निनाम्‍हाङ्‌य़ङ खाकालु मोसाआ छाप्‍तुओ छाप्‍लाखाचि चिन्‍मा खोन्‍कि सोत्‍मा पाङ्‌कातोक म़नाचि ओ। मोचिआ ब़द्‍धे मोसाआ छाप्‍तुओ छाप्‍लाखा अ़खिप्‍ताङा। मोचि मो य़ङ्‌हुप्‌दा याआङाओवात्‍नि अ़न्‍नुनु च़मा म़लामाङा। अ़देङ्‌या य़ङ्‌सिवा अ़तुक्‌वाऩङ्‌दा ‘य़ङ्‌हुप’ लामानुम।

c 

५:२४ म़नाओ अ़छा : येसुआ आप्‍पि अ़याङाओ अ़क्‌तात ऩङ। ओक्‍को ऩङ बुयाओ साम्‍कालिन्‌दा निनाम्‍हाङ्‌य़ङ खाकालु दानिएल्‌आ याङुयुङ्‌सु (दानिएल ७:१३)। येसु म़युङाङाओ ग़रिदा साम्‍कालिन काखिप्‌चिआ ओक्‍को ऩङ्‌ओ अ़तुप्‍माय़ङ मसिह (कालेन्‍पा) नि अ़सिन्‍ताङा, मेन नि ब़द्‍धेकापाङ्‌चिआ मान्‍सिन्‌अ़दाङा।

सावातोम्‍खा-लेन्‌ओ अ़तुक्‌वादा सेन्‍माय़ङ

मत्‍ति १२:१-८; मर्कुस २:२३-२८

६

१ येसु यहुदिचिओ सावातोम्‍खा-लेन चाखा लाम लियाङ्‌सा म़खाराङा।

खोक्‍कोसोओ अ़चुकाखेङ्‌पाचिआ चाओ अ़खाक अ़लाकि अ़चुछुक्‌आ नुक्‌याङ्‌सा अ़चा।

२ खोन्‌ओसा देम्‌कापाङ फरिसिचिआ म़लोचि,

“सावातोम्‍खा-लेन्‌दा देकि य़ङ्‌हुप्‌आ मुमा म़प़निन्‌ओचि मोचिआ अ़मुयाङ?”

३ येसुआ मोचि म़लासुलोचि,

“आराङ्‌ओ दाउद हाङ खोन्‍कि खोसोओ अ़यावाचि साम़सुवाङाओ ग़रि खो दे चुवा?

दि खानानिन्‌आ साम्‍कालिन्‌दा मान्‍खिप्‍त़युक्‍तुम?

४ खोसाआ ना निनाम्‍हाङ ब़क्‍खाखिम्‌दा वाङाकि काब़क्‍पादाङ्‌का नि साङ्‌आछाङ चामा मान्‍नुयाङ्‌ओ निनाम्‍हाङ प़माय़ङ पेम्‍पाक लारुकि चो,

खोन्‍कि अ़यावाचिछाङ प़चि।”

५ खोन्‍कि येसुआ मोचि म़लोचि,

“म़नाओ अ़छा सावातोम्‍खा-लेन्‌ओछाङ अ़हाङ्‌पा ओ।”

अ़छुक छोवाखाराओ म़ना अ़नुसाओ

मत्‍ति १२:९-१४; मर्कुस ३:१-६

६ नि अ़क्‌तात सावातोम्‍खा-लेन्‌दा येसु यावायोक्‍खिम्‌दा म़खाराकि म़चिन्‍तुङुचि।

मोदा अ़क्‍छा अ़चुप्‍ताङ्‌छुक छोवाखाराओ म़नाछाङ युङाङा।

७ सावातोम्‍खा-लेन्‌दा येसुआ मो म़ना नुसुनालो लाहि पाक्‍मा निकिना मोसाओ अ़य़ङ्‌हुप काचिन्‍पाचि खोन्‍कि फरिसिचिआ खोक्‍को अ़सुक्‍ताङा।

८ मोचिओ अ़चुमिन्‍मादाओ य़ङ अ़तुप्‍ताकि येसुआ अ़छुक छोवाखाराओ म़ना अ़लोवा,

“झारासोओ अ़चुबुदा पुवालोन्‍ताकि बाना!”

खोन्‍कि खो पुवालोन्‍ताकि अ़चुबुदा बाना।

९ खोन्‍किना येसुआ मोचि म़सेनुचि,

“अ़ङ्‌का अ़क्‌तात य़ङ खानानिन सेन्‍नानिन।

सावातोम्‍खा-लेन्‌दा नुलोक च़मा नु हे अ़त्‍लो च़मा नु?

ह़ङ्‌म़ङ लेन्‍मा नु हे,

ह़ङ्‌म़ङ सेत्‍मा नु?”

१० खोन्‍कि खोक्‍कोसाआ मोचि अ़चुऱङ्‌कोप्‍नि म़चोउचि खोन्‍कि मो म़ना अ़लोवा,

“आम्‍छुक फेसु!”

खोसाआ अ़छुक फेसु खोन्‍कि बुयावाङा लासालिसा!

११ ओ अ़खाकि फरिसिचि अ़चुमाइसुङ्‌आ पुन्‍तुदोचि खोन्‍कि येसु दे मुमादोत निकिना यायोक्‍मा अ़पुक्‍ता।

येसुआ बारकापाङ अ़चुकाखेङ्‌पाचि म़छेन्‍तुचिओ

मत्‍ति १०:१-४; मर्कुस ३:१३-१९

१२ खोन्‍किना अ़क्‌लेन येसु यामात्‍सि भ़ऱदु म़खाराकि नाम्‍तात्‍लो निनाम्‍हाङ्‌एदा याम़मारा।

१३ अ़वाय़ङ लिसाकि खोक्‍कोसाआ अ़चुकाखेङ्‌पाचि म़बुत्‍तुचिकि मोचिएदाओ बारकापाङ म़छेन्‍तुचि खोन्‍कि खोक्‍कोसाआ मोचि छाम्‍माय़ङ्‌नि ऩङ्‌छाङ म़पाक्‍तुचि।

१४ ओवात्‍नि छेन्‍माय़ङ्‌चि बारकापाङ ओचिङा ओ: येसुआ पत्रुस अ़ऩङ अ़पाक्‍ताओ सिमोन,

सिमोन्‌ओ अ़निछा अन्‍द्रियास,

याकुब,

युहन्‍ना,

फिलिप,

बारथोलोमाइ,

१५ मत्‍ति,

थोमा,

अल्‍फयस्‌ओ अ़छा याकुब,

सिमोन aकनानि।

१६ याकुब्‌ओ अ़छा यहुदा खोन्‍कि यहुदा इस्‍करियोत, खोसाआ येसु लाप्‍तुप़चि।

येसुआ ब़द्‍धेकापाङ म़नाचि म़नुसुचिओ

मत्‍ति ४:२३-२५

१७ येसु अ़चुकाखेङ्‌पाचिएनान भ़ऱदुङ्‌का म़धाकि अ़क्‌तात अ़तेम्‍मादा म़एवा।

मोदा ब़द्‍धे काखेङ्‌चि म़याआङा।

यहुदिया खोन्‍कि यरुसलेम्‌ओ झारा दात्‍निदाङ्‌का खोन्‍कि धियाङ्‌वामाओ अ़केम्‌दा छुक्‍ताङाचिओ तुरोस खोन्‍कि सिदोन धिखाहुप्‌दाङ्‌का म़ताओ ब़द्‍धे म़नाचि म़याआङा।

१८ मोचि येसुओ अ़ताया एन्‍सि खोन्‍कि सारिमाचिदाङ्‌का नुलुसि निम्‍पाङ म़तायुङ्‌सा।

खोन्‍कि पोप्‍ताओ लावाआ लाउचिकि दुखा म़तोक्‍ताङाओ म़नाचिछाङ म़नुवा।

१९ झारा म़नाचिआ खोक्‍को नोप्‍मा अ़लाप्‍ता।

देकिनालो खोक्‍कोएदाङ्‌का सावा लोन्‍ताकि झाराकापाङ म़नुवाङा।

आलाङ्‌मिओ म़ना खोन्‍कि चाअ़त्‍मादा काछुक म़ना

मत्‍ति ५:१-१२

२० खोन्‍कि येसुआ अ़चुकाखेङ्‌पाचि म़चोउचिकि म़य़ङा,

“मान्‍तोक्‍कादाचि ओ!

खानानिन आसिखा कातोक्‌चि ओ।

देकिनालो निनाम्‍हाङ्‌ओ अ़चुहाङ्‌होन आम्‍नुओङा ओ।

२१ ओन्‍ग़रि साकास़चि,

खानानिन आसिखा कातोक्‌चि ओ,

देकिनालो आम्‍नुओ बुक खा।

ओन्‍ग़रि खानानिन काखाप्‌चि ओ,

खानानिन आसिखा कातोक्‌चि ओ,

देकिनालो खानानिन त़इन।

२२ अ़ङ्‌का म़नाओ अ़छा त़त़ङ्‌ङाङाऩङ्‌ओसा म़नाचिआ खानानिन ऩङाऩछिरिन,

ऩलोइसिन्‍खाइसिन,

ऩसुङ्‌तिन खोन्‍कि खानानिन अ़अ़त्‍पा म़ना निकिना ऩलोक्‍नानिमिन्‌नालो खानानिन आसिखा कातोक्‌चि ओ।

२३ मोन्‍ग़रि ऩङानुसानिन्‍चिन खोन्‍कि तान्‍तानिन,

देकिनालो निनाम्‍मादु आम्‍नुओ सिरिफा तोक्‍पो युङ्‌याङ।

देकिनालो अ़चुसुन्‍तुम्‌चिआछाङ निनाम्‍हाङ्‌य़ङ खाकालुचि मोवात्‍निङा दुखा म़प़चिओ।

२४ मेन अ़चाअ़त्‍मादा त़छुक्‍तिन कातोक म़नाचि ओ!

देकिनालो खानानिन्‌आ आम्‍नुओ सोम्‍सुवाओ ह़ङ्‌म़ङ झारा त़तोक्‍तुम्‌चिउम।

२५ अ़चाअ़त्‍मादा त़छुक्‍तिन ओन्‍ग़रि बुक काखाचि ओ!

देकिनालो खानानिन मान्‍चामाङ त़युङिन।

अ़चाअ़त्‍मादा त़छुक्‍तिन ओन्‍ग़रि काइचि ओ!

देकिनालो खानानिन त़खाविन खोन्‍कि त़पारिन।

२६ अ़चाअ़त्‍मादा त़छुक्‍तिन झारा म़नाचिआ देम्‍खा खानानिन नुलोक ऩचोन्‍तिन!

देकिनालो मो म़नाचिओ अ़चुसुन्‍तुम्‌चिआछाङ सोज्‍जेओ निनाम्‍हाङ्‌य़ङ खाकालुचि मोवात्‍निङा म़चोन्‍तुङुचि।

ङेङ्‌चिछाङ सोमातुक्‍माचिदोत

मत्‍ति ५:३८-४८; ७:१२

२७ मेन अ़ङ्‌य़ङ काएन खानानिन अ़ङ्‌का लोनानिन,

आम्‍नुओ ङेङ्‌चि सोमातुक्‍तानुम्‍च़म,

खोन्‍कि खानानिन चिप्‍माकाकात्‌चि नुलोक मुवानुम्‍च़म।

२८ खानानिन माङ्‌काहिम्‌चि आसिखा पुवानुम्‍च़म।

खानानिन अ़त्‍लो कामुचिओ निम्‍पाङ यामारानिन।

२९ खोसाआ अ़क्‌तात आम्‍खोम्‍ताङ्‌मादा त़फेङ्‌नालो नि आम्‍खोम्‍ताङ्‌माछाङ तात्‍तु प़,

आम्‍बोप्‍खु खात्‍मा कालाम आम्‍लोक्‍छुम्‌छाङ खात्‍मा प़।

३० झारा खाना कादोत्‌चि प़चि,

आम्‍सामाचि काखात्‌चि साङ्‌एदाङ्‌काछाङ मान्‍लादोत्‌दोचि।

३१ नि म़नाचिआ खानानिन देत्‍नि ऩमेत्‍तिन्‍प़न्‍नेनि त़मिनिन्‌येन मोवात्‍निङा खानानिन्‌आछाङ नि म़नाचि मुवानुम्‍च़म।

३२ खानानिन सोमाकातुक्‌चि ओन्‍ङा सोमात़तुक्‍तुम्‍च़म्‌नालो खानानिन्‌आ दिसु सिरिफा त़तोक्‍तुम?

खोचि सोमाकातुक्‌चि ना हेवामिचिआछाङ सोमाम़तुक्‍तुचि।

३३ खानानिन नुलोक कामुचि ओन्‍ङा नुलोक त़मुम्‍च़म्‌नालो खानानिन्‌आ दिसु सिरिफा त़तोक्‍तुम?

हेवामिचिछाङ मोवात्‍नि ना म़च़।

३४ खानानिन ऩलासिन्‍प़न्‍कानि त़मित्‍तुम्‍च़म्‌ओ म़नाचि ओन्‍ङा नाक त़प़म्‍च़म्‌नालो खानानिन्‌आ दिसु सिरिफा त़तोक्‍तुम कि?

हेवामिचिआछाङ म़प़चिओओन लामा तोक्‍माओ निकिना नाक म़प़चि।

३५ मेन ङेङ्‌चि सोमातुक्‍तानुम्‍च़म,

मोचि नुलोक मुवानुम्‍च़म खोन्‍कि नाक कादोत्‍चिदाङ्‌का लामातोक्‍मानि मान्‍मिन्‍माङ नाक पुवानुम्‍च़म।

मोवात्‍नि त़च़न्‌नालो खानानिन्‌आ अ़धिवाङ सिरिफा त़तोक्‍तुम,

खोन्‍कि खानानिन झारादाङ्‌का तोक्‍पो निनाम्‍हाङ्‌ओ अ़छाचिनि ऩलोन।

देकिनालो आलाङ मान्‍प़कादाचि खोन्‍कि अ़अ़त्‍पाचिछाङ निनाम्‍हाङ्‌आ सोमाम़तुक्‍तुचि।

३६ आम्‍नुओ पापा निनाम्‍हाङ देत्‍नि सोमाकातुक म़मुयाङ, खानानिन्‌छाङ मोवात्‍निङा सोमाकातुक लिमादोत।

निचिओ छ़ङ्‌मान्‍छेन्दानिन

मत्‍ति ७:१-५

३७ नि म़नाचि छ़ङ्‌मान्‍छेन्‍दानुम्‍च़म,

खोन्‍कि खानानिन्‌छाङ निनाम्‍हाङ्‌आ छ़ङ्‌ऩछेन्‍तिमिन।

निचि मान्‍ह़त्‍दानुम्‍च़म,

खोन्‍कि निनाम्‍हाङ्‌आछाङ खानानिन ऩह़त्‍नानिमिन।

निचिआ अ़फिसाओ लेत्‍तापुवानुम्‍च़म खोन्‍कि निनाम्‍हाङ्‌आछाङ खानानिन्‌आ त़फिसुम्‌ओ ऩलेत्‍तिन्‍प़न।

३८ पुवानुम्‍च़म,

खोन्‍कि निनाम्‍हाङ्‌आछाङ खानानिन ऩप़न।

खोक्‍कोसाआ ना स़क्‌याङ्‌सा,

ङाङ्‌याङ्‌सा थोक्‍खात्‌याङ्‌लो आम्‍नुओ बोकोङ्‌दा च़लोक ऩपाक्‍तिन्‍प़न।

खाउ हाक्‍खाआ नि म़नाचि खानानिन त़हाक्‍तुम्‍च़म,

मो हाक्‍खाआङा खानानिन्‌छाङ निनाम्‍हाङ्‌आ ऩलासिन्‍हाक्‍तिन।”

३९ येसुआ मोचि ओवाको दोय़ङ्‌लाछाङ खाम़एत्‍तुचि,

“दि दोप्‍म़क्‌आ दोप्‍म़क म़ना तित्‍मा र?

मोवात्‍नि तित्‍तुनालो मोचि ह़वाङ्‌माङ होक्‍लुम्‌दा अ़वाङ्‌चिन्‍खात्‍चिन कि?

४० काखेङ अ़काचिन्‍पाएदाङ्‌का तोक्‍पो अ़लिनिन,

मेन खोसाआ झारा खेङ्‌सुचिउकि खो अ़काचिन्‍पावात्‍निङा लिमा ऱ।

४१ देकि खाना आम्‍निछाओ अ़म़क्‌दाओ चाच़ङ त़खाङु, मेन आप्‍पि आम्‍म़क्‌दाओ स़ङ्‌द़क त़खान्‌योन?

४२ आम्‍म़क्‌दा स़ङ्‌द़क याक्‌याङ्‌नालो देत्‍नि खाना आम्‍निछा लोमा त़ऱ,

‘अ़ङ्‌का आम्‍म़क्‌दाओ चाच़ङ लोइसुङ्‌ने?’

खानानिन कोङ्‌क़त्‌वाचि ओ!

बुया आम्‍नुओ म़क्‌दाओ स़ङ्‌द़क लोइसानुम,

खोन्‍कि आम्‍नुओ निछाचिओ अ़चुम़क्‌दाओ चाच़ङ नुलोक त़खाम्‌कि लोन्‍मा त़ऱम।

स़ङ्‌ताङ खोन्‍कि मोसोओ अ़सिवा

मत्‍ति ७:१७-२०; १२:३४-३५

४३ अ़नुवाक स़ङ्‌ताङ्‌आ अ़अ़त्‍पा अ़सिवा अ़सिसुन ना अ़अ़त्‍पा स़ङ्‌ताङ्‌आ अ़नुवाक अ़सिवा सिसु।

४४ झारा स़ङ्‌ताङ मोसोओ अ़सिवादाङ्‌का सिन्‍तुम।

म़नाचिआ त़ङ्‌खोक्‌वाताङ्‌दाङ्‌का ना वासि ना अङ्‌गुरा अ़ला।

४५ अ़नुवाक म़नाआ अ़साकोङ्‌वादा कोउओ अ़नुवाक य़ङ्‌दाङ्‌का अ़नुवाक य़ङ्‌चि लोइसुचि।

अ़अ़त्‍पा म़नाआ अ़साकोङ्‌वादा कोउओ अ़अ़त्‍पा य़ङ्‌दाङ्‌का अ़अ़त्‍पा य़ङ्‌चि लोइसुचि।

देकिनालो साकोङ्‌वादा म़भेप्‍ताओ य़ङ्‌चि म़नाओ अ़दोदाङ्‌का म़लोन।

ह्‍वाखालाओ छ़ङ्‌चि

मत्‍ति ७:२४-२७

४६ अ़ङ्‌का लोनानिन्‌वात्‍नि त़च़न्‍मिन्‌नालो देकि खानानिन्‌आ अ़ङ्‌का ‘हाङ्‌पो,

हाङ्‌पो’नि त़लोङाङाऩङ?

४७ साङ अ़ङ्‌काएदा ताकि अ़ङ्‌य़ङ्‌चि एनुचि खोन्‍कि मोचि मुचि,

मो दियाको म़ना ओ निकिना अ़ङ्‌का खानानिन खाङ्‌मेत्‍नानिन।

४८ खो अ़क्‍छा खिम कामु म़नावाको ओ।

मोसाआ ह्‍युहुत्‌युतारि तुकिना अ़खिम्‌ओ छ़ङ लुङ्‌छ़ङ्‌दा युङ्‌सु।

वाधुप ताकि धुङ्‌सानुछाङ मो खिम चारुलो मुओसाआ वाधुप्‌आ मो तुङ्‌मा मान्‍ऱदो।

४९ मेन साङ्‌आ अ़ङ्‌य़ङ एनुकि मोवात्‍नि अ़च़निन,

मो छ़ङ मात्‍द़ङ्‌ओ बाखादा खिम कामु म़नावात्‍निङा ओ।

चाक्‌वा मो खिम्‌दा धुङ्‌सा खोन्‍किना च़क्‍नि तेइसुकि चाअ़त्‍लो भुङ्‌साखारा।”

a 

६:१५ कनानि : अरामिक य़ङ्‌दा यहुदिचि हेन्‍कोप सोमाकातुक

रोमि कप्‍तानाओ अ़साकोङ्‌छ़ङ

मत्‍ति ८:५-१३; युहन्‍ना ४:४३-५४

७

१ येसुआ म़ना मुक्‍लाचि ओ झारा य़ङ्‌चि खाम़एत्‍तुचिउचिकि कफर्नहुम्‌ह्‍यात्‍नि म़खारा।

२ मोदा अ़क्‍छा रोमि कप्‍तानाआ ब़द्‍धे सोमातुक्‍तुङुओ अ़हारुक तुआकि स़मादामा मुवाङा।

३ मो कप्‍तानाआ येसुओ अ़तुक्‌वादा एनुकि अ़क्‍चित्‌कापाङ यहुदिचिओ अ़धुवाचि येसुएदा खाइसुचि,

खोन्‍कि “बानानिन खोन्‍कि अ़ङ्‌हारुक नुनिप़नि”नि बुक्‍मेत्‍तुचि।

४ यहुदिचिओ अ़चुअ़धुवाचि येसुएदा म़ताकि अ़चुछुक अ़न्‍नुनु म़फाङ्‌ताकि अ़लोवा,

“ओ रोमि कप्‍ताना खानानिन्‌आ फामा खान्‍तुओ म़ना मुयाङ,

५ देकिनालो खोसाआ आन्‍रावाचि सोमातुक्‍तुचि,

खोन्‍कि आन्‍कान अ़क्‌तात यावायोक्‍खिम म़मेत्‍तापुवायुङ्‌सा।”

६ खोन्‍कि येसु मोचिएनान म़खारा।

कप्‍तानाओ अ़खिम च़क्‌दा म़तालाहिदा कप्‍तानाआ अ़यावाचि खाइसुचिकि ओवात्‍नि लोमेत्‍तुचि,

“हाङ्‌पो,

दुखा मान्‍मुदानिन।

अ़ङ्‌का अ़ङ्‌खिम्‌दा खानानिन वाक्‍मा अ़खान्‍ङाओ अ़ङ्‌का अ़मुऩङ्‌ऩङ।

७ खोन्‍किना अ़ङ्‌का आप्‍पिछाङ आम्‍नुओ बुदा तामा अ़खान्‍ङाओनि अ़मित्‍ऩङ्‌च़ऩङ।

मेन हाङ्‌पो,

‘नुवाखारा!’नि लोनिप़नि खोन्‍कि अ़ङ्‌हारुक नुखात।

८ अ़ङ्‌का सिन्‍तुङ्‌योङ देकिनालो अ़ङ्‌का आप्‍पिछाङ अ़ङ्‌छोङ्‌दुओ पाङ्‌यिचिओ अ़चुपाङ्‌दा याक्‍ङाङा,

खोन्‍कि अ़ङ्‌पाङ्‌दा रात्‍खामिचि म़याक्‌याङ।

अ़ङ्‌का अ़क्‍छा ‘खारा!’

नि लोङ,

खोन्‍कि मो खात,

नि ‘बाना!’

नि लोङ खोन्‍कि मो बान।

अ़ङ्‌का अ़ङ्‌हारुक,

‘ओ मु!’

नि लोङ,

खोन्‍कि खोसाआ मो मु।”

९ ओ अ़य़ङ अ़एनाकि येसु दोम्‍तुदो,

खोन्‍कि खोक्‍को कात़ङ म़ना मुक्‍लाचिएह्‍यात्‍नि म़हुसान्‍चिन्‌कि म़लोचि,

“अ़ङ्‌का खानानिन लोनानिन,

इस्राएल्‌दाओ साङ्‌एदाछाङ ओन तोक्‍पो साकोङ्‌छ़ङ अ़ङ्‌का मान्‍धित्‌युक्‍तुङ।”

१० कप्‍तानाओ अ़य़ङ्‌खान येसुएदा काबात म़नाचि खिम्‌या म़लासाखाराहिदा अ़हारुक नुवाचिआयुङ्‌सा।

येसुआ मेन्‍मित्‍माओ अ़छा अ़लेइसाओ

११ अ़क्‍चित लेन्‌कि येसु नाइन्‌निओ सहरादा म़खारा।

खोक्‍कोसोओ अ़चुकाखेङ्‌पाचि खोन्‍कि नि ब़द्‍धे म़नाचि खोक्‍कोएनान म़खारा।

१२ येसु सहराओ अ़लाप्‍तिखोप्‌दा म़तादिसाहिदा म़नाचिआ अ़क्‍छा सुवादाओ म़ना अ़खुयाकि म़लोन्‍ताङा।

सुवादाओ म़ना अ़क्‍छा मेन्‍मित्‍माओ अ़क्‍छा ओन्‍ङा ओ दुवाछा अ़छा ओ।

मो मेन्‍मित्‍माएनान सहरादाओ ब़द्‍धे म़नाचिछाङ म़याआङा।

१३ हाङ्‌पाआ मो मेन्‍मित्‍मा अ़खाकि खोक्‍कोसोओ अ़चुसोम्‍तुआ।

खोन्‍कि खोक्‍कोसाआ मो अ़लोवा,

“खाना मान्‍खाप्दा!”

१४ खोन्‍कि येसु बुया म़खाराकि स़पोक अ़खुयाङाओ दोङ्‌लोङ्‌स़ङ अ़नोप्‍ता।

खोन्‍कि काखुन्‌चि चोप्‍नि म़एवादिसा।

खोन्‍कि येसु म़य़ङा,

“सावाछा,

अ़ङ्‌का लोनाङ्‌ना,

पुवालोन्‍ता!”

१५ सुवादाओ दुवाछा पुवालोन्‍ताकि युङा खोन्‍कि चेप्‍मा पुक्‍तु।

येसुआ मो सावाछा मोसोओ अ़मा अ़लासापुवा।

१६ झाराकापाङ म़क़साकि निनाम्‍हाङ्‌ओ अ़चुऩङ लोङ्‌याङ्‌सा म़य़ङा,

“अ़क्‍छा अ़धिवाङ निनाम्‍हाङ्‌य़ङ खाकालु आन्‍कान्‌एदा म़तायुङ्‌सा।

निनाम्‍हाङ आप्‍पिओ अ़चुम़नाचि फासि म़युवायुङ्‌सा।”

१७ येसुओ अ़चुतुक्‌वादाओ य़ङ्‌खान यहुदिया धिखाहुप भेप्‍लो खोन्‍कि मोसोओ ऱङ्‌कोप्‍नि झारादात्‍नि फेसा।

युहन्‍नाआ येसुओ अ़चुतुक्‌वादा य़ङ तुप्‍सि छुत्‍तुचिओ

मत्‍ति ११:२-१९

१८ युहन्‍नाओ अ़चुकाखेङ्‌चिआ ओ झारा काचिचि युहन्‍ना खाअ़एत्‍ता।

१९ खोन्‍कि युहन्‍नाआ अ़काखेङ्‌चिएदाओ ह़वाङ बुत्‍तुचिकि हाङ्‌पाएदा सेन्‍सि खाइसुचि,

“दि काता खानानिन्‌ङा ओ हे,

आन्‍कान्‍का नि हुङुम्‍का ओ?”

२० खोन्‍कि मोचिआ येसुएदा ताचिकि अ़सेनाचु,

“‘दि काता खानानिन्‌ङा ओ हे,

आन्‍कान्‍का नि हुङुम्‍का ओ?’

नि aबप्‍तिस्‍मा काप़ युहन्‍नाआ आन्‍काच्‍या सेन्‍सि ऩछुत्‍ताच्‍याओ।”

२१ मोन्‍ग़रिङा येसुआ सारिमाआ लाउचिओचि,

कातुक्‌चि खोन्‍कि चाकावालावाआ लाउचिओ ब़द्‍धे म़नाचि म़नुसुचि खोन्‍कि ब़द्‍धे दोप्‍म़क्‌चिछाङ काखाङ म़मुचि।

२२ खोन्‍कि येसुआ युहन्‍नाओ अ़काखेङ्‌पाचि म़लोचि,

“खानानिन्‌आ दि-दि त़खाम्‌युङ्‌सुम खोन्‍कि त़एनुम्‌युङ्‌सुम,

खारानिन्‌कि युहन्‍ना मो दुम्‌ङा खाएत्‍तानुम।

दोप्‍म़क्‌चि खाम़खाङ,

एक्‍सोक्‌वाचि म़कोन,

क़माधामा सारिमाआ लाउचिओचि म़सेङायुङ्‌सा,

खोन्‍कि फेङ्‌नाबाक्‌चि खाम़एन,

म़सुवादाओचि म़खोन्‍तालोन्‍तायुङ्‌सा खोन्‍कि मान्‍तोक्‍कादाचिआ निनाम्‍हाङ्‌ओ अ़चुनुय़ङ्‌खान एन्‍मा अ़तोक्‌याङ।

२३ अ़ङ्‌तुक्‌वादा मान्‍केङ मान्‍मुकादा म़ना अ़नुछ्‍याङा आसिखा कातोक ओ।”

२४ युहन्‍नाओ अ़काखेङ्‌चिआ येसु अ़छिरादाचुकिना खोक्‍कोसाआ युहन्‍नाओ अ़तुक्‌वादा म़ना मुक्‍लाचि लोमा म़पुक्‍तुचि,

“खानानिन लेक्‍लेक्‍लेक्‌वाओदा दि खाङ्‌सि त़लोन्‍तिन?

दि ह़क्‌आ म़म्‍सुङुओ द़ङ?

२५ माङ्‌नालो खानानिन दि खाङ्‌सि त़लोन्‍तिन?

दि अ़नुवाक तित्‌चि काहुम म़ना खाङ्‌सि?

मेन लेत्‌याङ्‌ओ तित काहुम म़ना खोन्‍कि अ़नुवाक सामाचि कायाङ म़ना ना हाङ्‌ओ अ़चुहाङ मुखा खिम्‌चिदा म़युङ।

२६ माङ्‌नालो खानानिन देकि त़लोन्‍तिन म़ल़क?

दि निनाम्‍हाङ्‌य़ङ खाकालु खाङ्‌सि?

उवा,

अ़ङ्‌का अ़नुछ्‍या खानानिन लोनानिन,

निनाम्‍हाङ्‌य़ङ खाकालुचिदाङ्‌काछाङ अ़क्‍छा तोक्‍पो म़ना त़खाम्‌युङ्‌सुम।

२७ ओ मोङा ओ,

ओसोओ अ़तुक्‌वादा साम्‍कालिन्‌दा छाप्‍तायुङ्‌सा,

‘खाखो,

अ़ङ्‌का अ़ङ्‌य़ङ काखुन आम्‍बु-आम्‍बु छुत्‍तुङ, मोसाआ आम्‍नुओ बुदा आम्‍नुओ लाम चुम्‍सु।’

२८ अ़ङ्‌का खानानिन लोनानिन,

मेत्‍छामाएदाङ्‌का कालिचिदा बप्‍तिस्‍मा काप़ युहन्‍नादाङ्‌का तोक्‍पो साङ्‌छाङ मान्‍लियुक।

खोन्‍नुछाङ निनाम्‍हाङ्‌ओ अ़चुहाङ्‌होन्‌दा साङ झारादाङ्‌का अ़चुप्‍पो मुयाङ, खो युहन्‍नादाङ्‌का तोक्‍पो ओ।”

२९ झारा म़नाचि खोन्‍कि दाम्‍दु कालात्‍चिआ येसुओ ओ अ़चुय़ङ अ़एनाकि निनाम्‍हाङ्‌ओ अ़चुकाचि अ़नुवाक निकिना म़काङ्‌सा।

देकिनालो मोचि बुया युहन्‍नाएदाङ्‌का बप्‍तिस्‍मा म़लोआयुङ्‌सा।

३० मेन फरिसिचिकि cमोसाओ अ़य़ङ्‌हुप काचिन्‍पाचिओन निनाम्‍हाङ्‌आ मोचिओ निकि अ़मुवाओ अ़मित्‍चिऩङ अ़छिराकि युहन्‍नाएदाङ्‌का बप्‍तिस्‍मा मान्‍लोक्‌चि।

३१ “ओ दुङ्‌दाओ म़नाचि अ़ङ्‌का दिएनान तोङ्‌सुङ्‌खाङ्‌च़ङ?

मोचि दियाको म़मुयाङ?

३२ मोचि ना हातादा म़युङ्‌कि नाम्‍कालोक अ़चुप्‍पो छाचिवाकोचि म़मुयाङ,

मोचिआ नि अ़चुयावाचि म़बुत्‍तुचि, ‘आन्‍कान्‍का आम्‍नुओ निम्‍पाङ बासुरि मुत्‍तिन्‍काहिदा खानानिन मान्‍थोम्‍त़दान। आन्‍कान्‍का म़ना खुम्‍माओ छाम लुन्‍का, मेन खानानिन मान्‍खाप्‍त़दान।’

३३ खोन्‍नुछाङ बप्‍तिस्‍मा काप़ युहन्‍ना ना पेम्‍पाक चायाङ्‌सा माङ्‌लो अङ्‌गुरा माङ्‌वा दुङ्‌याङ्‌सा ता,

खोन्‍कि खो खानानिन्‌आ चाकावालावाआ लाउओ म़नानि त़लोम।

३४ म़नाओ अ़छा चासा खोन्‍कि दुङ्‌सा ता,

खोन्‌ओसा मोचि म़य़ङ्‌याङ,

‘खानुम,

ओ म़ना ना बुक्‍ध़राक, खाबात सेत्‍चावा, दाम्‍दु कालात्‌चि खोन्‍कि हेवामिचिओ अ़चुयावा!’

३५ मेन निनाम्‍हाङ्‌ओ अ़चुखारुदाङ्‌का चिन्‍माय़ङ य़ङ अ़छ़ङ निओ य़ङ खोक्‍कोसोओ अ़चुखारुदा काकोन्‍चिआङा अ़कान।”

हेवामि मेत्‍छामाओ अ़हेवा अ़लेत्‍तापुवाओ

३६ अ़क्‍छा फरिसिआ येसु खोएदा चा चासि बुत्‍तु।

खोन्‌ओसा येसु मो फरिसिओ अ़खिम्‌दा म़खाराकि चा चाखादा म़युङा।

३७ मो सहरादाओ अ़क्‍छा हेवा कामु मेत्‍छामाआ येसु फरिसिओ अ़खिम्‌दा चा चासि म़तायुङ्‌सानिओ सिन्‍तु।

खोन्‍कि खो अ़क्‌तात वाचेत्‍लुङ्‌ओ दावाछादा अ़लुङ्‌छ़साङाओ नाम्‍नुवाङाओ सुङ तारुकि ता,

३८ खोन्‍कि खो येसुओ अ़चुदेङ्‌दा अ़चुलाङ च़क्‌दा एवाकि खावा,

खोन्‍किना अ़म़क्‌वाआ येसुओ अ़लाङ वापोक्‍मा पुक्‍तु।

खोन्‍कि खोक्‍कोसोओ अ़चुलाङ अ़ताङ्‌मुवाआ त़क्‍तुप़किना चुप्‍मा मेत्‍तु खोन्‍कि मो नाम्‍नुवाङाओ आक्‌वा थोक्‍तु प़।

३९ ओ खाकि येसु काबुत फरिसि अ़मिन्‍मादा आप्‍पि मिना,

“ओ म़ना निनाम्‍हाङ्‌य़ङ खाकालु ओनालो ना खोक्‍को कानोप मेत्‍छामा दियाको हेवामिओ निकिना सिन्‍मादोराङाओ।”

४० मोन्‍ग़रि येसुआ मो फरिसि अ़लोवा,

“सिमोन,

अ़ङ्‌का खाना अ़क्‌तात य़ङ लोमादोत्‌याङ।”

मोसाआ लो,

“लोनि काचिन्‍पो!”

४१ येसुआ अ़लोवा,

“अ़क्‍छा म़नाओ ह़वाङ अ़नाक काचाचि युङाङाचि।

अ़क्‍छाआ पाच सयेकाdरुपाओ फेक्‌वा,

खोन्‍कि नितात्‌आ पचास्‌कारुपाओ फेक्‌वा अ़लोआचु।

४२ मोचि ह़वाङ्‌माङ्‌सा मो नाक लामाछोत्‍मा मान्‍ऱअ़दाचु,

खोन्‌ओसा नाक काप़पाआ ह़वाङ्‌माङ्‍ओ अ़चुनाक लेत्‍तुप़चि।

हान य़ङाखा,

मोचिएदा खाक्‍कोसाआ नाक काप़पा ब़द्‍धे सोमातुक्‍तु?”

४३ सिमोन्‌आ लो,

“अ़ङ्‌मित्‍मादा खाक्‍कोसोओ ब़द्‍धे अ़नाक लेत्‍ता,

मोसाआ ब़द्‍धे सोमातुक्‍तु।”

येसुआ अ़लोवा,

“खाना खोप्‍तालो त़य़ङा।”

४४ खोन्‍किना येसु मो मेत्‍छामाएह्‍यात्‍नि म़हुसान्‍चिन्‌कि सिमोन अ़लोवा,

“ओ मेत्‍छामा त़खा?

अ़ङ्‌का आम्‍खिम्‍हुत्‌दा वाङाङ्‌नुछाङ खाना eअ़ङ्‌लाङ वास़खा चाक्‌वातारि मान्‍प़त़दाङ।

मेन ओसाआ ना अ़ङ्‌लाङ अ़म़क्‌वाआ वापोक्‍तुकि अ़ताङ्‌मुवाआ त़उयुङ्‌सु।

४५ खाना साया मेत्‍माओ चुप्‍मा मान्‍मेत्‍त़दाङ,

मेन ओ मेत्‍छामाआना अ़ङ्‌का वाङाङ्‍ओ ग़रिदाङ्‌काङा अ़ङ्‌लाङ fचुप्‍मा मेत्‍मा मान्‍लेत्‌युक्‍तु।

४६ खोन्‍कि अ़ङ्‌का खाना अ़ङ्‌ताङ्‌दा आक्‌वा मान्‍थोक्‍त़दाङ।

मेन ओसाआ ना अ़ङ्‌लाङ्‌दा नाम्‍नुवाङाओ आक्‌वा अ़थोक्‍ताङ्‌पुवाङ्‌युङ्‌साङ।

४७ खोन्‌ओसा अ़ङ्‌का खाना लोना,

ओसोओ ब़द्‍धे अ़हेवाचि लेत्‍तुङ्‌युङ्‌सुङ्‌निओ य़ङ ओसाआ अ़ङ्‌का ब़द्‍धे सोमाअ़तुक्‍ताङ्‌निओ य़ङ्‌आ खाङ्‌मुसु।

मेन साङ्‌को उन्‍नि अ़हेवा लेत्‍तुङ,

मोसाआ उन्‍नि ओन्‍ङा अ़ङ्‌का सोमाअ़तुक्‍ङा।”

४८ खोन्‍किना येसुआ मो मेत्‍छामा अ़लोवा,

“अ़ङ्‌का आम्‍हेवा लेत्‍नायुङ्‌ना।”

४९ मोदा अ़क्‍नि चासि म़युङाओ म़नाचिआ अ़क्‍छा निएदा य़ङ्‌मा अ़पुक्‍ता,

“हेवाछाङ कालेत साङ ओक्‍को?”

५० येसुआ मो मेत्‍छामा अ़लोवा,

“खाना साकोङ्‌छ़ङ त़मुवाओसा निनाम्‍हाङ्‌आ खाना ऩलेइसायुङ्‌सा।

हान मिन्‍राक मान्‍मुमाङ खारा।”

a 

७:२० बप्‍तिस्‍मा : चाक्‌वादा लुम्‍मा यहुदिचिओ च़माथाङ्‌मा। अ़देङ्‌या य़ङ्‌सिवा अ़तुक्‌वाऩङ्‌दा ‘बप्‍तिस्‍मा’ लामानुम।

c 

७:३० मोसा : मिस्र हाङ्‌होन्‌याङ्‌का इस्राएलिचि कातित्‍बात अ़चुबुसुवा। खोसाआ निनाम्‍हाङ्‌ओ अ़य़ङ्‌हुप तोक्‍तुकि इस्राएलिचि चिन्‍तुचि। अ़देङ्‌या य़ङ्‌सिवा अ़तुक्‌वाऩङ्‌दा ‘मोसा’ लामानुम।

d 

७:४१ रुपाओ फेक्‌वा : ग्रिक य़ङ्‌दा दिनार। रुपाओ अ़क फेक्‌वा अ़क्‍छा दुवाछाओ अ़क्‌लेन्‌ओ अ़काचिलुङ ओन्‍तेका ओ।

e 

७:४४ लाङ वास़खा चाक्‌वा : तावाङ्‌चि साया मेत्‍मा निकि लाङ वास़खा चाक्‌वा म़प़चिकि अ़चुलाङ वास़त्‍माप़मा इस्राएलिचिओ अ़चुच़माथाङ्‌मा ओ।

f 

७:४५ चुप्‍मा मेत्‍मा : तावाङ्‌चि साया मेत्‍मा निकि चुप्‍मा मेत्‍मा इस्राएलिचिओ अ़चुच़माथाङ्‌मा ओ।

येसु काफा मेत्‍छामाचि

८

१ अ़क्‍चित्‌कि येसु निनाम्‍हाङ्‌ओ अ़चुहाङ्‌होन्‌ओ अ़तुक्‌वादा नुय़ङ्‌खान खालुयाङ्‌सा,

खाएत्‌याङ्‌सा सहराचि खोन्‍कि तेन्‌चिदात्‍नि म़हुवा। बारकापाङ अ़चुकाखेङ्‌पाचि खोक्‍कोएनान अ़क्‍नि म़याआङा।

२ खोन्‍किना चाकावालावाचिकि सारिमादाङ्‌का म़नुवाओ नि देम्‌कापाङ मेत्‍छामाचिछाङ म़याआङा।

मोचिएदाङ्‌का अ़क्‍छा मग्‍दालादाओ मरियम याआङा,

मोएदाङ्‌का येसुआ सात्‌कातात चाकावालावाचि म़लोइसुचिओ।

३ खोन्‍कि aहेरोद हाङ्‌ओ अ़खिम काचि काखाङ खुजास्‌ओ अ़खिम्‍हाङ्‌मा योअन्‍ना खोन्‍कि सुसन्‍ना खोन्‍किना नि ब़द्‍धेचिआ आप्‍पिओ अ़चुछेन्‍बि म़प़चिकि येसु खोन्‍कि अ़चुकाखेङ्‌पाचि म़फासुङुचि।

बिउ कावेत म़नाओ अ़तुक्‌वादा दोय़ङ्‌ला

मत्‍ति १३:१-९; मर्कुस ४:१-९

४ अ़क लेन सहरा-सहरादाङ्‌का म़नाचि म़ताङा खोन्‍कि तोक्‍पो म़ना मुक्‍लाचि म़कोवान्‌यान्‍चिन्‌ओचि येसुआ दोय़ङ्‌ला खाम़एत्‍तुचि

५ “अ़क्‍छा बिउ कावेत बिउ वेत्‍सि खारा।

बिउ वेत्‍तुङुहिदा अ़क्‍चित बिउचि लाम्‌दात्‍नि म़छुक्‍ता,

म़नाचिआ अ़नेप्‍ता, खोन्‍कि नाम्‍छ़ऱदुओ छोङ्‌वाचि म़ताकि मो बिउ अ़चाखात्‍ता।

६ अ़क्‍चित बिउचि लुङ्‌छ़ङ्‌दुङ्‌दाओ बाखादा म़छुक्‍ता,

खोन्‍कि मोदा खेक्‍मा ना खेक्‍तुचि,

मेन बाखा अ़चिवाङ मात्‍द़ङ्‌याङ्‌ओसा म़युलासुवा।

७ अ़क्‍चित बिउचि त़ङ्‌खोक्‌वालादा म़छुक्‍ता,

खोन्‍किना मोएनान अ़क्‍नि त़ङ्‌खोक्‌वा ताङ्‌चि म़पोयालोन्‍ताकि मो बिउचि म़उप्‍तुदिसुचि।

८ मेन अ़क्‍चित बिउचि अ़नुवाक बाखादा म़छुक्‍ता।

मोचि म़पोयाकि वेत्‍माय़ङ्‌दाङ्‌का सयेकास़रो च़लोक सिया।”

येसुआ ओ दोय़ङ्‌ला खाम़एत्‍तुचिउचिकि अ़धिवा य़ङ्‌आ म़लोचि,

“साङ्‌को अ़एन्‍खा नाबाक याक्‌याङ,

मोसाआ एनुने!”

दोय़ङ्‌लाओ अ़तुप्‍माय़ङ

मत्‍ति १३:१८-२३; मर्कुस ४:१३-२०

९ येसुओ अ़चुकाखेङ्‌पाचिआ खोक्‍को अ़सेना “ओ दोय़ङ्‌लाओ अ़तुप्‍माय़ङ दि ओ?”

१० येसुआ मोचि म़लासुलोचि,

“खानानिन निनाम्‍हाङ्‌ओ अ़चुहाङ्‌होन्‌ओ अ़कोङ्‌दुम्‌ओ तुप्‍खाताया ऩप़न्‌युङ्‌सिन,

मेन निचिएदा दोय़ङ्‌लाचिदा चेप्‍ङा,

मोचिआ चोप्‍मा ना अ़चोप,

मेन ऩखान, एन्‍मा ना अ़एन, मोचिआ अ़एन्‍कि ऩतुप्‍तुन।”

११ “दोय़ङ्‌लाओ अ़तुप्‍माय़ङ ओङा ओ: बिउनिओ निनाम्‍हाङ्‌ओ अ़चुय़ङ ओ।

१२ लाम्‌दा छुक्‍ताओ बिउआ दि खाङ मुसुनालो साङ्‌चिआ निनाम्‍हाङ्‌ओ अ़चुय़ङ अ़एन,

मेन सैताना ताकि अ़चुसाकोङ्‌वादाङ्‌का निनाम्‍हाङ्‌ओ अ़चुय़ङ ङाप्‍तुखात्‍तुचि,

मोचि साकोङ्‌छ़ङ मुमा ऩऱनिन्‌कि ऩलेत्‍निन।

१३ लुङ्‌खावादा म़छुक्‍ताओ बिउचि ओङा ओ: साङ्‌आ निनाम्‍हाङ्‌ओ अ़चुय़ङ एनुकि अ़ऩङानुयाङ्‌सा मो लोउ।

मेन मोसोओ अ़भेन अ़मेत्‍तुन्‌ओसा मोसाआ निनाम्‍हाङ थुत्‍मेत्‍लो ओन्‍ङा साकोङ्‌छ़ङ मु,

मेन चिन्‍माखाङ्‌माओ ग़रिदा अ़साकोङ्‌छ़ङ्‌दाङ्‌का देङ्‌ला।

१४ त़ङ्‌खोक्‌वालादा म़छुक्‍ताओ बिउचि ओचिङा ओ: साङ्‌आ निनाम्‍हाङ्‌ओ अ़चुय़ङ एनु,

मेन मो म़ह़ङ्‌याङ्‌हिदा हेन्‍खामादाओ मिन्‍राक्‌चि,

चासुम्‍छेन्‍बि खोन्‍कि अ़चुताकावा युङ्‌माचामाआ उप्‍तुदिसुचि,

खोन्‍किना मोचिओ अ़चुसिवा चात्‍मा अ़ऱनिन।

१५ मेन अ़नुवाक बाखादा छुक्‍ताओ बिउचि मोङा ओ: साङ्‌आ निनाम्‍हाङ्‌ओ अ़चुय़ङ अ़नुवाक खोन्‍कि सेङ्‌याङ्‌ओ साकोङ्‌वाआ एनुकि निनाम्‍हाङ्‌ओ अ़चुय़ङ अ़मिन्‍मादा मित्‍तु खोन्‍कि हुङ्‌याङ्‌सा ब़द्‍धे अ़सिवा सिसु।

खाउप्‍खाओ अ़तुक्‌वादा

मर्कुस ४:२१-२५

१६ साङ्‌आछाङ खाउप्‍खा ओङ्‌सुकि ब़आ अ़दिप्‍तुन ना इम्‍खा भेन्‌युङा युङ्‌सु,

मेन खिम्‍हुत्‌या कावाङ्‌चिआ साम अ़खाङ्‌ने निकिना खाउप्‍खा युङ्‌खाचोक्‌दु युङ्‌सु।

१७ झारा कुम्‍माय़ङ य़ङ्‌चि म़दात माङ्‌लो झारा सुकुलादाओ य़ङ्‌चि अ़सिन्‌कि अ़खाङ।

१८ खोवात्‍निओसा देत्‍नि खानानिन्‌आ त़एनुम,

मो य़ङ्‌दा नुलोक मिन्‍मा पाक्‍तानुम।

साङ्‌एदा युङ्‌याङ मो च़लोक प़,

खोन्‍कि मोएदा ब़द्‍धे लि।

मेन साङ्‌एदा मात्‍द़ङ, मोएदा युङ्‌याङ्‌ओछाङ मोएदाङ्‌का अ़ङाप।”

येसुओ अ़चुमा खोन्‍कि अ़चुनिछाचि

मत्‍ति १२:४६-५०; मर्कुस ३:३१-३५

१९ येसुओ अ़चुमा खोन्‍कि अ़चुदुवाछा निछाचि येसु तुप्‍सि म़ता।

मेन म़ना मुक्‍लाचिओसा मोचि येसुओ अ़चुच़क्‌दा तामालामा मान्‍ऱचि।

२० अ़क्‍छाआ येसु लो,

“आम्‍नुओ मामा खोन्‍कि आम्‍नुओ दुवाछा निछाचि खानानिन्‌एनान तुप्‍मा मिन्‍माआ बुङ्‌खाया म़एप्‌याङ।”

२१ येसुआ मोचि म़लासुलोचि,

“साङ्‌आ निनाम्‍हाङ्‌ओ अ़चुय़ङ एनु खोन्‍कि मोवात्‍निङा च़,

मोचिङा अ़ङ्‌मा अ़ङ्‌निछाचि ओ।”

येसुआ कुह़क्‍मा अ़सेम्‍ताओ

मत्‍ति ८:२३-२७; मर्कुस ४:३५-४१

२२ अ़क्‌लेन येसु खोन्‍कि अ़चुकाखेङ्‌पाचि नावादा म़वाङा खोन्‍कि येसुआ अ़चुकाखेङ्‌पाचि “आन्‍कान धियाङ्‌वामाओ अ़ह्‍याउधेत खारिन्‍ने” नि म़लोचि।

खोन्‍कि मोचि म़खारा।

२३ मोचि म़खाराङाहिदाङा येसु म़इम्‍सादा।

धियाङ्‌वामादा क़माकात्‍तुओ कुह़क्‍मा बाना,

खोन्‍कि नावा चाक्‌वाआ भेप्‍मा पुक्‍तुकिना मोचि ब़द्‍धे क़माआ ताप्‍तुतारुचि।

२४ खोन्‍किना अ़चुकाखेङ्‌पाचि येसुएह्‍यात्‍नि म़खाराकि ओवात्‍नि य़ङ्‌सा खोक्‍को अ़थिन्‍ता,

“काचिन्‍पो,

काचिन्‍पो,

आन्‍कान वालुम्‍माखात्‍मा मुन्‌येन!”

खोन्‍कि येसु म़थिन्‍तालोन्‍ताकि ह़क खोन्‍कि म़धुङ्‌साङाओ अ़लोङ्‌वात्‌चि म़रेन्‍तुचि,

खोन्‍कि मोन्‍ग़रिङा सिप्‍ताकि सेम्‍ताखारा।

२५ येसुआ अ़चुकाखेङ्‌पाचि म़लोचि,

“खाउ,

आम्‍नुओ साकोङ्‌छ़ङ?”

मोचि म़क़साकिना दोम्‍तुदोचि खोन्‍कि अ़क्‍छा निएदा सेन्‍कासेन म़मुवा,

“ओक्‍को साङ ओ?

मोवात्‍नि ह़क खोन्‍कि धियाङ्‌वामाआछाङ खोक्‍कोसोओ अ़चुलोमाय़ङ य़ङ्‌चि म़काङ्‌याङ!”

चाकावालावाआ लाउओ म़ना अ़नुसाओ

मत्‍ति ८:२८-३४; मर्कुस ५:१-२०

२६ येसु खोन्‍कि अ़चुकाखेङ्‌पाचिआ धियाङ्‌वामा अ़धेराकि गेरासेनस धिखाहुप्‌दा म़ताला,

मो गालिल धिखाहुप्‌दाङ्‌का ह्‍याउधेत्‌या छुक।

२७ खोन्‍कि येसु नावादाङ्‌का धियाङ्‌वामाओ अ़केम्‌दा म़लोन्‍ता मोन्‍ग़रि,

मो सहरादाओ अ़क्‍छा चाकावालावाआ लाउओ म़ना येसु तुप्‍सि ता।

मो म़ना ब़द्‍धेकालेन बुयादाङ्‌का तित मान्‍हुम्‌याङ,

खोन्‍कि खिम्‌दाछाङ मान्‌युङ्‌याङ, मेन एप्‍मालाचिदात्‍नि युङालुक्‍ता।

२८ मो म़नाआ येसु खाकि चिलिलिवा पारा,

खोन्‍कि खोक्‍कोसोओ अ़चुबुदा बोम्‍सान्‍चिन खोन्‍कि अ़धिवाङ य़ङ्‌आ पात्‌याङ्‌सा,

“झारादाङ्‌का तोक्‍पो निनाम्‍हाङ्‌ओ अ़चुछा येसु,

खानानिन्‌आ अ़ङ्‌का दे मुमा त़लाप्‍ङाङाऩङ ओ?

अ़ङ्‌का खानानिन्‌एदा अ़ङ्‌छुक फाङ्‌तुङ्‌योङ,

दुखा मान्‍प़दानि।”

२९ बुयाङा येसुआ मो पोप्‍ताओ लावा,

“मो म़नादाङ्‌का लोन्‍ताखारा!”

नि अ़लोवाओसा मो म़ना ओवात्‍नि य़ङाओ।

ब़द्‍धेकादु चाकावालावाआ मो लाउयुङ्‌सुओसा म़नाचिआ काकाराओ चोक्‍माय़आ मोसोओ अ़लाङ-अ़छुक अ़छ़साकि अ़हुङाङा।

खोन्‍नुछाङ मो म़नाआ काकाराओ चोक्‍माय़ फुत्‍तुङु,

खोन्‍कि चाकावालावाआ मो लेक्‍लेक्‍लेक्‌वाओदा खात्‍तुङु।

३० येसुआ मो अ़सेना,

“आम्‍ऩङ दि ओ?”

खोन्‍कि खोसाआ “cरुहुप”नि खोक्‍को लासुलो।

देकिनालो मोएदा ब़द्‍धे चाकावालावाचि म़याआङा।

३१ खोन्‍किना चाकावालावाचिआ अ़दु-अ़दु येसु अ़बुआ,

“आन्‍कान्‍का dअ़थेन मात्‍द़ङ्‌ओ हुत्‌यु खारानिननि मान्‍लोदानि।”

३२ मो भ़ऱदु अ़धिवाङ अ़लोका भाक्‌चि म़चान्‍ताङा।

चाकावालावाचिआ,

“मो भाक्‌ओ अ़लोकादा वाङ्‌मा प़नि”निकिना येसु अ़बुआ।

खोन्‍किना येसुआ मोचि खात्‍मा म़प़चि।

३३ खोन्‍किना चाकावालावाचि मो म़नाएदाङ्‌का म़लोन्‍ताकि भाक्‌चिहुत्‌दा म़वाङा,

खोन्‍कि भाक्‌ओ अ़लोकाचि ह्‍वाल़ङ्‌मादाङ्‌का धियाङ्‌वामा ह्‍युत्‍नि ह़क्‍ह़क्‍ह़क्‌वा म़लोराधाकि वाम़लुम्‍तासुवा।

३४ मो भाक काचान्‌चि मोवात्‍नि लिसायुङ्‌साओ अ़खाकि लोत्‌याङ्‌सा म़खाराकि सहरा खोन्‍कि तेन्‌दाओ म़नाचि मोचिआ मो य़ङ खाम़एत्‍तुचि।

३५ खोन्‍कि म़नाचि दे लिसा निकिना खाङ्‌सि म़खारा।

मोचि येसु म़युङाङाओदा म़तालाहिदा मोचिआ मो म़नाएदाङ्‌का चाकावालावा लोन्‍ताखारायुङ्‌साओ अ़खा।

मोन्‍ग़रि मो नुवाकिना तित हुम्‍साकि येसुओ अ़चुबुदा युङाङाओ अ़खा,

खोन्‍किना मोचि झारासोओ अ़चुक़माकारा।

३६ काखाङ्‌चिआ मो चाकावालावाआ लाउओ म़ना देत्‍नि नुवा निकिना झारा य़ङ म़नाचि खाम़एत्‍तुचि।

३७ खोन्‍कि मो गेरासेनस धिखाहुप खोन्‍कि ऱङ्‌कोप्‍नि धिखाहुप्‌चिदाओ झारा म़नाचि “आन्‍कान्‍काएदाङ्‌का लोन्‍ताखारानिन”नि खोक्‍को अ़लोवा।

देकिनालो मोचिओ अ़न्‍नुनु अ़चुक़माकारा।

खोन्‌ओसा येसु नावादा म़वाङाकि म़खारालावा।

३८ चाकावालावादाङ्‌का फोङ्‌माय़ङ म़नाआ खोक्‍कोएनान अ़क्‍नि खात्‍मा निकिना बुउ,

मेन येसुआ मो ओवात्‍नि अ़लोवाकि अ़छुत्‍ताखाइसा,

३९ “आम्‍खिम लासाखारा खोन्‍कि निनाम्‍हाङ्‌आ आम्‍को निकि देम अ़धिवाङ काचि ऩमेत्‍तापुवाओ दुम खाएत्‍तुचि।”

खोन्‍किना मो म़ना खारालावा खोन्‍कि येसुआ खोसोओ निकि अ़मेत्‍तापुवाओ अ़धिवाङ काचिओ अ़तुक्‌वादा सहरा भेप्‍लो खालुसु।

याइरस्‌ओ अ़छा मेत्‍छाछा छा खोन्‍कि अ़क्‍छा तुवाङाओ मेत्‍छामा

मत्‍ति ९:१८-२६; मर्कुस ५:२१-४३

४० हान येसु धियाङ्‌वामाओ ह्‍याउधेत्‌याङ्‌का म़लासाताहिदा म़ना मुक्‍लाचिआ खोक्‍को साया अ़मेत्‍ता।

देकिनालो मोचि झारासाआ खोक्‍को अ़हुङाङा।

४१ खोन्‍कि याइरस अ़ऩङ मुवाङाओ म़ना मोदा ता।

खोक्‍को यावायोक्‍खिम्‌दाओ बुसुवा मुवाङा।

खो येसुओ अ़चुलाङ्‌दा बोम्‍सान्‍चिन खोन्‍कि अ़खिम्‌दा खोएनान खात्‍मा निकिना बुउ।

४२ देकिनालो खोसोओ अ़क्‍छा ओन्‍ङा ओ बारकादोङ लेका बात्‍तुङुओ अ़छा मेत्‍छाछा छा स़मादामा मुवाङा।

येसु याइरस्‌ओ अ़खिम्‌दा म़खाराङाओ ग़रि म़ना मुक्‍लाचि येसुओ अ़चुऱङ्‌कोप्‍नि रोम्‍पोङ्‌पोङ्‌वा म़लिसा।

४३ खोन्‍कि बारकादोङ बुयादाङ्‌का ह़ सोन्‍मायुङ्‌मा सारिमाआ लाउओ अ़क्‍छा मेत्‍छामा मो म़ना मुक्‍लादा युङाङा,

मेन मो मेत्‍छामा साङ्‌आछाङ नुमा मान्‍ऱअ़युक्‍ता।

४४ मोसाआ अ़चुदेङ्‌याङ्‌का ताकि येसुओ अ़चुतित्‌ओ अ़चोम्‌दा नोप्‍तु,

खोन्‍कि च़क्‍नि मोसोओ ह़ सोन्‍मा सारिमा छेक्‍ता।

४५ येसुआ म़सेनुचि,

“अ़ङ्‌का साङ्‌आ अ़नोप्‍ताङ?”

मोचि झारासाआ,

“आन्‍कान्‍का साङ्‌आछाङ मान्‍नोप्‌युक्‍नि”नि अ़लोवाङाहिदा पत्रुस्‌आ लो,

“काचिन्‍पो,

खानानिन्‌ना म़ना मुक्‍लाचिआङा ऩऱङिन्‌कि ऩछ़रिन्‌येन।”

४६ मेन येसुआ म़लोचि,

“साङ्‌आ अ़ङ्‌का अ़नोप्‍ताङ्‌ओङा ओ।

देकिनालो अ़ङ्‌काएदाङ्‌का अ़ङ्‌सावा लोन्‍ताखाराओ अ़ङ्‌का सिन्‍तुङ।”

४७ हान मो मेत्‍छामाआ कुम्‍मायुङ्‌मा अ़नुनिन्‌नि सिन्‍तुकिना धुन्‌याङ्‌सा ताकि येसुओ अ़चुबुदा बोम्‍सान्‍चिन।

खोन्‍कि देकिना मोसाआ येसु नोप्‍तुओ,

खोन्‍कि देत्‍नि खोक्‍को नोप्‍तुङुवा नुवाओ दुम झारा म़नाचिओ अ़चुबुदा खालुवा।

४८ खोन्‍कि येसुआ मो अ़लोवा,

“अ़ङ्‌छा ओ,

आम्‍साकोङ्‌छ़ङ्‌आ खाना त़नुसायुङ्‌सा।

हान सेवाङ्‌नि खारा।”

४९ येसु म़चेवाङाहिदाङा यावायोक्‍खिम्‌दाओ बुसुवा याइरस्‌ओ अ़खिम्‌दाङ्‌का अ़क्‍छा म़ना ताकि खो लो,

“आम्‍नुओ मेत्‍छाछा छा ना सुवादाचिआ!

हान काचिन्‍पा दुखा मान्‍प़दानुम।”

५० मेन येसुआ ओ अ़एनाकि याइरस अ़लोवा,

“मान्‍क़दा।

साकोङ्‌छ़ङ ओन्‍ङा मुवा।

आम्‍छा नु।”

५१ याइरस्‌ओ अ़खिम्‌दा येसु म़तालाकि येसुआ पत्रुस,

युहन्‍ना,

याकुब खोन्‍कि मो छाओ अ़पाअ़माचिदाङ्‌का निचि साङ्‌छाङ खोक्‍कोएनान खिम्‍हुत्‌दा वाङ्‌मा मान्‍प़म़दोचि।

५२ मेत्‍छाछा छा सुवादाओसा झाराकापाङ ओत्‌ओत्‌ओत्‌वा खाप्‌याङ्‌सा सोखा म़मुवाङा।

मेन येसुआ मोचि म़लोचि,

“मान्‍खाप्दानिन,

मो ना मान्‍स़दायुक,

इम्‍सादा ओन्‍ङा ओ।”

५३ मोचिआ येसु अ़इत्‍ता।

देकिनालो मोचिआ मो मेत्‍छाछा छा सुवादा निकिना अ़सिन्‍ताङा।

५४ मेन येसुआ मोसोओ अ़छुक्‌दा अ़क़क्‍ताकि अ़बुत्‍ता,

“छाओ,

पुवालोन्‍ता!”

५५ मो मेत्‍छाछा छाओ अ़साक्‍मा लासाताकि मोक्‍को मोन्‍ग़रिङा पुवालोन्‍ता।

खोन्‍किना येसुआ मो छा दि-दि चामायु प़म़मेत्‍तुचि।

५६ मो छाओ अ़माअ़पाचि दोम्‍तुदोचि,

मेन येसुआ “ओ य़ङ साङ्‌छाङ खाएत्‍माइ मान्‌एत्‌दानुम्‍च़म” नि म़लोचि।

a 

८:३ हेरोद : ओ हेरोद तोक्‍पो हेरोद्‌ओ अ़छा हेरोद एन्‍तिपास ओ।

c 

८:३० रुहुप : ब़द्‍धे चाकावालावाचि अ़क रुहुप माङ्‌नालो अ़क भुङ म़लिसाकि मो म़ना अ़लावाओसा ओवात्‍नि अ़ऩङ लिसाओ।

d 

८:३१ अ़थेन मात्‍द़ङ्‌ओ हुत : ओ अ़अ़त्‍पा लावाचि दन्‍दा प़खा खोन्‍कि छेक्‍खा ओ।

येसुआ बारकापाङ अ़चुकाखेङ्‌पाचि म़छुत्‍तुचि ओ

मत्‍ति १०:५-१५; मर्कुस ६:७-१३

९

१ येसुआ बारकापाङ अ़चुकाखेङ्‌पाचि अ़क्‍नि म़बुत्‍तुचिकि झारा चाकावालावाचि लोन्‍माखान्‍मा खोन्‍कि झारा सारिमाचि नुमा सावा खोन्‍कि पाङ मोचि म़प़चि।

२ खोक्‍कोसाआ मोचि निनाम्‍हाङ्‌ओ अ़चुहाङ्‌होन खालुमा खोन्‍कि कातुक्‌चि नुसि पाङ्‌एनान म़छुत्‍तुचि।

३ खोक्‍कोसाआ मोचि म़लोचि,

“आम्‍नुओ हुमाओ निम्‍पाङ दित्‍छाङ मान्‍खुन्‌दानिन,

ना तोप्‍मालि,

ना बेखा,

ना पेम्‍पाक,

ना फेक्‌वा ना ह्‍वातात लोक्‍छुम्‌चि खुयानिन।

४ खाक्‍को खिम्‌दा खानानिन त़वाङिन,

त़हासिमिन्‍चिन्‌तारि मोदाङा युङानिन।

५ खादा खानानिन साऩङ्‌वा ऩमेत्‍तिमिन खानानिन मो सहरा त़छिरुम्दाम्‌योम्‌हिदा मोचिओ अ़चुदेङ्‌सालाप्‍पादा सालुम्‍स़ङ्‌ओ निम्‍पाङ आम्‍नुओ लाङ्‌दाओ बाखा थुलि धाम्‍साधान्‍तादानुम।”

६ मोवात्‍नि मोचि म़हासान्‍चिन्‌कि नुय़ङ्‌खान खालुयाङ्‌सा खोन्‍कि झारादात्‍नि सारिमाआ लाउचिओचि नुयाङ्‌सा तेन-तेन म़खारा।

हेरोद हाक्‍हाक्‍किरा लिसाओ

मत्‍ति १४:१-१२; मर्कुस ६:१४-२९

७ मोन्‍ग़रि गालिल हेन्‍कोप्‌दाओ धिखाहुप्‌दा हाङ्‌कामु हेरोद हाङ एन्‍तिपास्‌आ झारा म़मुङुचिओ येसुओ अ़चुकाचिचिओ अ़तुक्‌वादा एनुकिना हेरोद हाक्‍हाक्‍किरा लिसा।

देकिनालो “युहन्‍ना सुवादाओदाङ्‌का खोन्‍तालोन्‍तायुङ्‌सा”नि खा-खाक्‍कोचि म़य़ङाङा।

८ खोन्‍कि खा-खाक्‍कोचि म़य़ङाङा,

a“एलिया खाङ मुसान्‌युङ्‌सान्‍चिन।”

खोन्‍कि निचि म़य़ङाङा,

“आराङ्‌ओ निनाम्‍हाङ्‌य़ङ खाकालुचिदाङ्‌का अ़क्‍छा म़खोन्‍तालोन्‍तायुङ्‌सा।”

९ हेरोद ओवात्‍नि य़ङा,

“युहन्‍नाओ अ़ताङ अ़ङ्‌का क़प्‍मेतुङ्‌च़ङ्‌ओ,

मेन ओ साङ्‌को अ़तुक्‌वादा अ़ङ्‌का ओवाको य़ङ्‌चि एनुङ्‌योङ्‌च़ङ?”

खोन्‍कि खो येसुएनान तुप्‍मा लामा।

येसुआ पाच हजाराकापाङ म़चान्‍तुचिओ

मत्‍ति १४:१३-२१; मर्कुस ६:३०-४४; युहन्‍ना ६:१-१४

१० बारकापाङ छाम्‍माय़ङ्‌चि येसुएदा म़लासाता खोन्‍कि झारा खोचिआ अ़मुवाओ काचि येसु खाअ़एत्‍ता।

खोसाआ मोचि म़खात्‍तुचिकि बेथसेदानिओ तेन्‌दा नि म़नाचिआ मान्‍सिन्‍माङ म़खारा।

११ मेन ओ य़ङ अ़सिन्‍ताकि म़ना मुक्‍लाचिआ येसुओ अ़चुदेङ्‌देङ अ़त़ङ्‌ता।

खोक्‍कोसाआ मोचि साया म़मेत्‍तुचि,

खोन्‍कि निनाम्‍हाङ्‌ओ अ़चुहाङ्‌होन्‌ओ अ़तुक्‌वादा खाम़एत्‍तुचि,

खोन्‍कि खा-खाक्‍कोचि नुमा म़दोराङा,

मोचि म़नुसुचि।

१२ हान अ़नाम्‍प़क्‍साऱङ बारकापाङ खोक्‍कोसोओ अ़चुकाखेङ्‌पाचि खोक्‍कोएदा म़ताकि अ़लोवा,

“म़ना मुक्‍लाचि छुत्‍ताखाइसानुम्‍च़म,

खोन्‍कि मोचि ओह्‍यात्‍नि-मोह्‍यात्‍निओ तेन्‍चिदा खोन्‍कि याक्‍साचिदा म़खात्‌कि इम्‍खा खोन्‍कि चामायु म़धित्‍ने।

देकिनालो ओदा आन्‍कान दित्‍छाङ अ़तोक्‍तिमिन्‌ओ अ़कुय़ङ्‌दा युङिन्‌येन।”

१३ मेन येसुआ मोचि म़लोचि,

“खानानिन्‌आ मोचि चामा पुवानुम्‍च़म।”

मोचि ओवात्‍नि म़य़ङा,

“आन्‍कान्‍काएदा पाच्‌कातात पेम्‍पाक खोन्‍कि ह्‍वातात ङाचि म़युङ्‌याङ,

माङ्‌नालो आन्‍कान्‍का खात्‍माकि ओ झारा म़नाचिओ निकि चामायु खित्‍मादोत।”

१४ मोदा आप्‍फात पाच हजारा दुवाछाचि म़याआङा।

खोन्‍कि येसुआ अ़चुकाखेङ्‌पाचि म़लोचि,

“मोचि पचास-पचास्‌कापाङ्‌ओ भुङ्‌दा युङ्‌सानुम्‍च़म।”

१५ मोचि मोवात्‍नि म़चुवाकि झारा म़नाचि युङ्‌म़मेत्‍तुचि।

१६ येसुआ मो पाच्‌कातात पेम्‍पाक्‌चि खोन्‍कि ह्‍वातात ङाचि अ़क़क्‍ताकि निनाम्‍मादुत्‍नि चोप्‌याङ्‌सा आलाङ अ़पुवा,

खोन्‍कि मोचि म़धाङ्‌सुचिकि “म़नाचि हात्‍तानुम्‍च़म”निकिना अ़चुकाखेङ्‌पाचि म़प़चि।

१७ खोन्‍कि मोचि झारासा अ़चाकि अ़चुबुक खासा,

खोन्‍कि हेनाओ अ़चेत्‌वाचि अ़चुकाखेङ्‌पाचिआ बारकाखेङ म़कोउचि।

पत्रुस्‌आ येसु ख्रिस्‍तओ निकिना य़ङाओ

मत्‍ति १६:१३-१९; मर्कुस ८:२७-२९

१८ अ़क्‍दु येसु अ़चुदाप्‍म़ङ्‌ङा याम़माराङाहिदा अ़चुकाखेङ्‌पाचि खोक्‍कोएनान म़युङाङा,

खोन्‍कि खोक्‍कोसाआ मोचि म़सेनुचि,

“म़नाचिआ अ़ङ्‌का साङ्‌नि ऩलोङाङा?”

१९ मोचि म़य़ङा,

“खा-खाक्‍को य़ङ्‌याङ बप्‍तिस्‍मा काप़ युहन्‍नानि,

मेन खा-खाक्‍को एलियानि खोन्‍कि मोदाङ्‌का निचिआ बुयाओ निनाम्‍हाङ्‌य़ङ खाकालुचिएदाओ खाक्‍को अ़क्‍छा खोन्‍तालोन्‍तायुङ्‌सानि म़य़ङ्‌याङ।”

२० खोक्‍कोसाआ मोचि म़सेनुचि,

“मेन खानानिन अ़ङ्‌का साङ्‌नि त़लोङाङाऩङ?”

खोन्‍किना पत्रुस्‌आ लासुलो,

“खानानिन निनाम्‍हाङ्‌ओ bअ़चुख्रिस्‍त ओ!”

२१ “मेन ओ य़ङ साङ्‌छाङ खामान्‌एत्‌दानुम्‍च़म”नि येसुआ अ़चुकाखेङ्‌पाचि चाप्‍म़चेत्‍तुचि।

२२ खोन्‍कि खोक्‍को म़य़ङा,

“अ़ङ्‌का म़नाओ अ़छाआ ब़द्‍धे दुखा आङ्‌मादोत खोन्‍कि अ़धुवाचि,

मुलो काब़क्‍पाचि खोन्‍कि य़ङ्‌हुप काचिन्‍पाचिआ ऩङाअ़छित,

खोन्‍कि अ़सेत मेन खो सुम्‌कालेन्‌दा स़दाओदाङ्‌का लाखोन्‍लोन।”

काखेङ्‌पा लिसि म़बुत्‍तुचिओ

२३ खोन्‍किना खोक्‍कोसाआ झारा म़लोचि,

“साङ अ़ङ्‌का त़ङ्‌मा स़याङ्‌नालो खो आप्‍पि अ़मित्‍चिऩङ छित्‍मादोत, खोन्‍कि लेन-लेन cअ़क्रुस खुन्‍माकि अ़ङ्‌का त़ङ्‌मादोत।

२४ देकिनालो साङ्‌आ अ़ह़ङ्‌म़ङ लेन्‍मा लाप्‍तु,

मोसाआ मो मासु।

मेन साङ्‌आ अ़ङ्‌को निम्‍पाङ अ़ह़ङ्‌म़ङ मासु,

मोसाआ अ़नुछ्‍याओ ह़ङ्‌म़ङ तोक्‍तु।

२५ झारा हेन्‍खामा तोक्‍तुकिछाङ आप्‍पि लुक्‍नान्‍चिन माङ्‌नालो मानान्‍चिन्‌नालो मो म़नाआ दि तोक्‍तु कि?

२६ मेन खाक्‍को म़ना अ़ङ्‌कादाङ्‌का खोन्‍कि अ़ङ्‌य़ङ्‌दाङ्‌का अ़लेजो कात,

अ़ङ्‌का म़नाओ अ़छाओ अ़साम,

अ़चुपापाओ अ़साम्‌दा खोन्‍कि म़सेङ्‌याङ्‌ओ निनाम्‍हाङ काफाचिएनान साम्‍स़रि लिकि लाय़हिदा मोएदा खोसोओछाङ अ़लेजो कात।

२७ मेन अ़नुछ्‍या अ़ङ्‌का खानानिन लोनानिन,

ओदा खा-खाक्‍को काएप्‌चिदाङ्‌का निनाम्‍हाङ्‌ओ अ़चुहाङ्‌होन बुया मान्‍खाङ्‌माङ्‌तारि ऩस़निन्‍दानिन।”

येसुओ अ़चुकात्‍मा फान्‍ताओ

मत्‍ति १७:१-८; मर्कुस ९:२-८

२८ ओ य़ङ्‍ओ आफ्‍फात आथ्‌कालेन देङ्‌दा पत्रुस,

युहन्‍ना खोन्‍कि याकुब येसुआ म़खात्‍तुचिकि यामात्‍सि भ़ऱदु म़लोन्‍ता।

२९ येसु याम़माराङाहिदा खोक्‍कोसोओ अ़चुङाइवाओ अ़चुकात्‍मा फान्‍ता,

खोन्‍कि खोक्‍कोसोओ अ़चुतित नाम्‍चिम्‍पेलेक्‌वात्‍नि छोक्‍छोक्‍छोक्‌वा खोन्‍कि ओम्‍पुवाचिचि लेरा।

३० म़प्‍च़क़क्‌दा ह़वाङ म़नाचि मोसा खोन्‍कि एलिया खाङ्‌मुसाचिचिन,

खोन्‍कि येसुएनान चेप्‍मा अ़पुङ्‌साचु।

३१ मोचि अ़चुसाम्‍स़रि खाङ मुसाचिचिन्‌कि येसुओ अ़चुस़माओ अ़तुक्‌वादा म़हान्‍ताङा।

ओ स़माओ य़ङ यरुसलेम्‌दा तामालामा दोराङा।

३२ मोन्‍ग़रि पत्रुस खोन्‍कि अ़यावाचिओ चाअ़त्‍लो अ़चुदुखुप युवाङा।

मेन मोचि म़थिन्‍तालोन्‍ताकि येसु अ़चुसाम्‍स़रि म़लिसाओ खोन्‍कि खोक्‍कोएनान ह़वाङ म़नाचि म़एवाङाओ म़खाचि।

३३ मोसा खोन्‍कि एलिया येसुएनान म़हासान्‌यान्‍चिन्‌हिदा पत्रुस्‌आ येसु लो,

“काचिन्‍पो,

आन्‍कान ओदा युङ्‌मा अ़नुवाक लि!

आन्‍कान्‍का सुम्‌कातात याक्‍साचि मुम्‍च़म्‍काने।

अ़क्‌तात आम्‍नुओ निम्‍पाङ,

अ़क्‌तात मोसाओ निम्‍पाङ खोन्‍कि अ़क्‌तात एलियाओ निम्‍पाङ।”

खो आप्‍पि दि चेवाङाओ मान्‍सिन्‍दो।

३४ खो ओ य़ङ चेवाङाहिदा य़वारि युवाकि मोचि भुक्‍तुखात्‍तुचि।

य़वारिआ काखेङ्‌पाचि भुक्‍मा मुङुचिहिदा खोचि म़क़सा।

३५ मोन्‍ग़रि य़वारिदाङ्‌का अ़क्‌तात य़ङ ता,

“ओक्‍को अ़ङ्‌छा ओ।

ओक्‍को अ़ङ्‌का छेन्‍तुङ्‍ओ।

खोक्‍कोसाआ ऩलोन्‌ओ एनानुम!”

३६ मो य़ङ ताचिआकि मोदा येसु ओन्‍ङा म़युङाङा।

अ़काखेङ्‌पाचि वाइवेत म़युङाकि मोचिआ अ़खाओ खाक्‍कोछाङ काचिचि अ़क्‍चित्‌तारि साङ्‌छाङ खामान्‌एत्‍म़दोचि।

येसुआ चाकावालावाआ लाउओ छा अ़नुसाओ

मत्‍ति १७:१४-१८; मर्कुस ९:१४-२७

३७ अ़माङ्‌कोलेन येसु खोन्‍कि अ़चुकाखेङ्‌पाचि भ़ऱदुङ्‌का म़धान्‍तान्‍चिन्‌हिदा,

अ़धिवाङ म़ना मुक्‍लाचि येसु तुप्‍सि म़ता।

३८ मोन्‍ग़रि म़ना मुक्‍लादाङ्‌का अ़क्‍छा म़ना पात्‌याङ्‌सा य़ङा,

“काचिन्‍पो,

अ़ङ्‌का खानानिन बुक्‍नाङ्‌नानिन,

अ़ङ्‌छा नुनिप़नि।

देकिनालो मो अ़क्‍छा ओन्‍ङा अ़ङ्‌छा ओ।

३९ अ़क्‌तात चाकावालावाआ मो लाउकि खोक्‍को म़प्‍च़क़क्‌दा चिलिलिवा पात,

खोन्‍कि मो छाओ अ़दोदाङ्‌का अ़छोम्‍पुत्‌वा लोन्‍लो धुन्‍मेत्‍तु।

मो खेन्‍मान्‌वान्‍माङ्‌तारि लेत्‍माइ अ़लेरुन।

४० मो चाकावालावा लोन्‍निप़निनि अ़ङ्‌का आम्‍नुओ काखेङ्‌पाचि बुउङ्‌च़ङ,

मेन मोचिआ मो मुमा मान्‍ऱअ़दा।”

४१ येसुआ म़लोचि,

“साकोङ्‌छ़ङ मान्‍मुकादा म़नाचि खोन्‍कि ऱक्‌याङ्‌ओ लाम्‌दा काकोन्‌चि ओ!

देम्‍खातारि अ़ङ्‌का खानानिन आङ्‌नानिन?

आम्‍दुवाछा छा ओदा बात्‍तु।”

४२ मेन मो बानाङाहिदाङा पोप्‍ताओ लावा मो धाम्‍सुकि धुन्‍मेत्‍तु,

खोन्‍कि येसुआ मो पोप्‍ताओ लावा अ़रेन्‍ता,

मोवात्‍नि मो छा अ़नुसाकि मोसोओ अ़पा अ़लासापुवा।

४३ निनाम्‍हाङ्‌ओ अ़धिवा सावा अ़खाकि झारा म़नाचि दोम्‍तुदोचि।

येसुआ अ़मुवाओ अ़क्‌तात काचिदा झाराकापाङ दोम्‍तुदोचिओ ग़रि खोक्‍कोसाआ अ़चुकाखेङ्‌पाचि म़लोचि।

४४ “अ़ङ्‌का य़ङ्‌मा मुङाङाओ य़ङ्‌चि नुलोक एनानुम्‍च़म।

अ़ङ्‌का म़नाओ अ़छा म़नाचिओ अ़चुछुक्‌दा पाक्‍मा ऩमुङाङा।”

४५ मेन अ़चुकाखेङ्‌पाचिआ ओ य़ङ मान्‍तुप्‌अ़दा।

देकिनालो मो य़ङ मोचिएदाङ्‌का कुम्‍सायुङ्‌सा।

खोन्‌ओसा मोचिआ मो य़ङ तुम्‍मा मान्‍ऱअ़दा। खोन्‍कि मोचिआ मोसोओ अ़तुक्‌वादा खोक्‍को सेन्‍मा अ़चुक़माकारा।

झारादाङ्‌का अ़धिवाङ साङ?

मत्‍ति १८:१-५; मर्कुस ९:३३-३७

४६ काखेङ्‌पाचिएदा “झारादाङ्‌का तोक्‍पो साङ लि?”

निओ अ़तुक्‌वादा अ़क्‍छा निएदा दुम्‌तुमा अ़पुक्‍ता।

४७ मेन येसुआ मोचिओ अ़चुसाकोङ्‌वादाओ मिन्‍मा अ़सिन्‍ताकि अ़क्‍छा अ़चुप्‍पो छा अ़क़क्‍ता खोन्‍कि अ़चुच़क्‌दा एप्‌अ़मेत्‍ता।

४८ खोन्‍कि मोचि म़लोचि,

“साङ्‌आ अ़ङ्‌ऩङ्‌दा ओवाको छा लोउ,

मोसाआ अ़ङ्‌का अ़लोक्‍ङा।

खोन्‍कि साङ्‌आ अ़ङ्‌का अ़लोक्‍ङा,

मोसाआ अ़ङ्‌का काछुत्‍पा लोउ।

खानानिन्‌एदा झारादाङ्‌का अ़चुप्‍पो झारादाङ्‌का अ़धुवा ओ।”

४९ खोन्‍कि युहन्‍नाआ येसु लो,

“काचिन्‍पो,

अ़क्‍छा म़नाआ आम्‍नुओ ऩङ्‌दा चाकावालावाचि लोइसुङुचिओ आन्‍कान्‍का खाम्‍का,

खोन्‍कि मेन आन्‍कान्‍का खो लोन्‍मा मान्‍प़दोम्‍का।

देकिनालो खो आन्‍कान्‌एनान्‌ओ अ़क्‍निओ माआङ।”

५० मेन येसुआ मो अ़लोवा,

“मो मुमा पुवानुम।

देकिनालो साङ आम्‍देङ्‌सालाप्‍पादा मात्‍द़ङ,

मो आम्‍लिप्‍पाङा ओ।”

सामरिचिआ येसु ऩङाअ़छिराओ

५१ येसु निनाम्‍मादुत्‍नि खात्‍मा लेन तामादिमा मुवाङाहिदा खोक्‍कोसाआ यरुसलेम्‌ह्‍यात्‍निङा खात्‍मा अ़छ़ङ अ़मुवा।

५२ येसुआ य़ङ्‌काछोङ्‌चि बुयाङा म़खाइसुचि।

खोन्‍कि खोसोओ निकि झारा सामाचि चुम्‍सि सामरिचिओ अ़क्‌तात अ़चुतेन्‌दा मोचि म़वाङा।

५३ मेन मोचिआ अ़चुतेन्‌दा येसु वाङ्‌मा मान्‍प़अ़दा देकिनालो येसु यरुसलेम्‌ह्‍यात्‍नि म़खाराङा।d

५४ ओवात्‍नि ओ अ़खाचुकि खोक्‍कोसोओ अ़चुकाखेङ्‌पाचि याकुब खोन्‍कि युहन्‍नाआ अ़सेनाचु,

“हाङ्‌पो,

निनाम्‍मादुङ्‌का मि धाकि ओचि म़ह़त्‍खात्‍नेनि आन्‍काच्‍या लोचुच्‍या?”

५५ मेन येसु म़हुसान्‍चिन्‌कि मोचि म़रेन्‍तुचि,

[खोन्‍कि ओवात्‍नि म़लोचि,

“खानाचि देत्‍नि त़मिन्‍चिकि ओवात्‍नि त़य़ङ्‌चिङ्‌चिओ खानाचि त़सिन्‍चुन्‍चुन।

५६ अ़ङ्‌का म़नाओ अ़छा ना म़नाचि लुक्‍सि युवाङ्‌ओ माआङ,

मेन मोचि लेइसि युवाङ्‌ओ।”]e

खोन्‍कि खोचि नि तेन्‌ह्‍यात्‍नि म़खारा।

काखेङ्‌चिआ अ़लुङ छोन्‍मादोत

मत्‍ति ८:१९-२२

५७ मोचि लाम्‌दा म़खाराङाहिदा अ़क्‍छा म़नाआ येसु लो,

“खानानिन खादा त़खारिन्‌नुछाङ अ़ङ्‌का त़ङ्‌नानिन।”

५८ खोन्‍कि येसुआ मो अ़लोवा,

“हाप्‍सुचिओ अ़चुयुङ्‌खा बुक्‍ताङ्‌चि खोन्‍कि नाम्‍छ़ऱदु कापेन छोङ्‌वाचिओ अ़चुयाङ्‌चि म़याक्‌याङ,

मेन म़नाओ अ़छाओ ना अ़ताङ नान्‍खाछाङ मात्‍द़ङ।”

५९ खोक्‍कोसाआ नितात म़ना अ़लोवा,

“अ़ङ्‌का त़ङ्‌ताङ” मेन खोसाआ लासुलो,

“हाङ्‌पो,

बुया अ़ङ्‌का खात्‍माकि अ़ङ्‌पा खुम्‍मा प़नि।”

६० येसुआ मो अ़लोवा,

“म़सुवादाओचि म़सुवादाओचिआ आप्‍पिङा म़खुम्‍तुचिने,

मेन खाना खाराकि निनाम्‍हाङ्‌ओ अ़चुहाङ्‌होन्‌ओ अ़तुक्‌वादा खालुसु।”

६१ नितात्‍साआ लो,

“हाङ्‌पो,

अ़ङ्‌का खानानिन त़ङ्‌नानिन,

मेन बुया अ़ङ्‌खिम्‌दा कायुङ्‌चिदाङ्‌का हामान्‍लामान्‍चिन पुवाङ्‌ऩङ।”

६२ मेन येसुआ मो अ़लोवा,

“हाराओ अ़लादा अ़छुक पाउकि अ़देङ्‌ह्‍यात्‍नि खाकाखाङ साङ्‌छाङ निनाम्‍हाङ्‌ओ अ़चुहाङ्‌होन्‌ओ काचि मुमा अ़खान्‍तुन।”

a 

९:८ एलिया : इस्राएल्‌दाओ अ़क्‍छा बुयाओ सावापोरि निनाम्‍हाङ्‌य़ङ खाकालु।

b 

९:२० ख्रिस्‍त : ग्रिक य़ङ्‌दा ‘आक्‌वाआ थोक्‍माय़ङ म़ना’, माङ्‌नालो ‘छेन्‍माय़ङ म़ना’नि खालुसु। अ़देङ्‌या य़ङ्‌सिवा अ़तुक्‌वाऩङ्‌दा ‘ख्रिस्‍त’ लामानुम।

c 

९:२३ क्रुस : येसुओ अ़ग़रिदा हेवामिचि क़ङ्‌मासेत्‍माओ निकि थाङ्‌मा स़ङ्‌दा द़क्‍बा स़ङ काम्‍माय़ङ। अ़देङ्‌या य़ङ्‌सिवा अ़तुक्‌वाऩङ्‌दा ‘क्रुस’ लामानुम।

d 

९:५३ सामरिचिआ निनाम्‍हाङ ब़क्‍खा सामरियायाओ गिरिज्‍जिम्‍निओ भ़ऱदु अ़युङ्‌सायुङ्‌सा। खोत्‍निओसा निनाम्‍हाङ ब़क्‍सि यरुसलेम्‌ह्‍यात्‍नि काखात यहुदिचि मोचिआ ऩङा म़छिरुङुचि।

e 

९:५५-५६ ओदा म़याक्‌याङ्‌ओ य़ङ्‌चि बुयाओ खाखाक्‍को छाप्‍लाखाचिदा मात्‍द़ङ।

सत्‍तरिकापाङ काखेङ्‌पाचि म़छुत्‍तुचिओ

१०

१ खोन्‍किना हाङ्‌पाआ aनि सत्‍तरिकापाङ म़छेन्‍तुचिकि खोक्‍को खात्‍मा म़मुवाङाओ झारा सहरा खोन्‍कि तेन्‌दा खोक्‍कोएदाङ्‌का बुया मोचि ह़-ह़वाङ म़छुत्‍तुचि।

२ खोक्‍कोसाआ मोचि म़लोचि,

“चा सिवा ना च़लोक याक्‌याङ,

मेन काचि कामुचि अ़क्‍चित्‌कापाङ ओन्‍ङा म़युङ्‌याङ।

खोन्‌ओसा चाखाओ अ़चुहाङ्‌पाएदा यामारानिन,

खोन्‍कि खोक्‍कोसाआ अ़चुओ चाखादा काचि कामुचि म़छुत्‍तुचिने।

३ खारानिन!

एनानुम,

अ़ङ्‌का खानानिन बेन्‍पाचिओ अ़चुरादा भेराओ अ़छाचिवात्‍नि छुत्‍नाङ्‌नानिन।

४ ना फेक्‌वा खुन्‍खा दोन्‍दि,

ना बेखा,

ना नि फेङ्‌ता खुयानिन,

खोन्‍कि लाम्‌दा साङ्‌चिछाङ सेवा मान्‍नेत्‌दानुम्‍च़म।

५ खाक्‍को खिम्‌दा त़वाङिन,

बुया ‘ओ खिम्‌दा निनाम्‍हाङ्‌ओ अ़चुसेवाङ्‌नि युङ्‌ने’नि लोवानुम्‍च़म।

६ खोचि आम्‍नुओ आसिखा लोक्‍मा खान्‍तुचिओ म़नाचि म़मुयाङ्‌नालो निनाम्‍हाङ्‌आ खोचि अ़नुछ्‍याङा नुलोक म़मुचि,

मेन खोचि आम्‍नुओ आसिखा लोक्‍मा अ़खान्‍तुन्‍चिन्‌ओ म़नाचि म़मुयाङ्‌नालो मो सेवाङ्‌नि खानानिन्‌एदा लाताने।

७ मोचिआ ऩप़न्‌ओ चामायुचि चासा,

दुङ्‌सा मो खिम्‌दाङा युङानिन।

देकिनालो काचि कामुआ अ़काचिलुङ तोक्‍मा खान्‍तु।

खिम-खिम्‌दा मान्‍सोत्‍लुक्दानिन्‍चिन।

८ खानानिन खाक्‍कोछाङ सहरादा त़वाङिन्‌हिदा मोचिआ खानानिन साया ऩमेत्‍तिन्‌कि आम्‍नुओ बुदा ऩप़न्‌ओ चामायु चानुम।

९ मोदा म़याक्‌याङ्‌ओ कातुक्‌चि नुसानुम्‍च़म,

खोन्‍कि मोचि लोवानुम्‍च़म,

‘निनाम्‍हाङ्‌ओ अ़चुहाङ्‌होन आम्‍नुओ च़क्‌दाङा तायुङ्‌सा।’

१० मेन खानानिन खाक्‍को सहरादा त़वाङिन,

मोचिआ खानानिन साऩङ्‌वा ऩमेत्‍तिमिन्‌नालो मो सहरादाओ लाम्‌चिदा खारानिन्‌कि ओवात्‍नि लोवानुम्‍च़म,

११ ‘आन्‍काओ लाङ्‌दा खेप्‍ताओ आम्‍नुओ सहरादाओ बाखा थुलि आन्‍कान्‍का आम्‍नुओ देङ्‌सालाप्‍पादा चाप्‍चेत्‍माओ निकि धाम्‍सुम्‍धान्‍तुम्‌दाम्‍का।

खोन्‍नुछाङ ओ सिन्‍तानुम,

निनाम्‍हाङ्‌ओ अ़चुहाङ्‌होन च़क्‌दाङा तायुङ्‌सा!’

१२ अ़ङ्‌का खानानिन लोनानिन,

छ़ङ्‌छेन्‍खा लेन खानानिन्‌दाङ्‌का अ़अ़त्‍पा सदोम सहरादाओ म़नाचिआ च़लोक निनाम्‍हाङ्‌ओ अ़चुदन्‍दा आङ्‌मा अ़ऱलो लि।”

साकोङ्‌छ़ङ मान्‍मुकादा सहराचि माय़ङ चाअ़त्‍लो म़लि

मत्‍ति ११:२०-२४

१३ “अ़चाअ़त्‍मादा त़छुक्‍तिन खानानिन,

खोराजिन्‌दाओ म़नाचि ओ!

अ़चाअ़त्‍मादा त़छुक्‍तिन,

बेथसेदादाओ म़नाचि ओ!

देकिनालो खानानिन्‌एदा मुमाय़ङ्‌ओ सावापोरिओ काचिचि तुरोस खोन्‍कि सिदोन्‌दा म़मुवाओदे मोचिआ आराङ्‌ङा bघोक्‍सुवारोक्‍रोक्‌ओ तित म़हुम्‍सा खोन्‍कि थाबुत्‌आ म़सोप्‍तान्‍चिन्‌कि निनाम्‍हाङ्‌एदा म़लासाचिआओ।

१४ मेन छ़ङ्‌छेन्‍खा लेन खानानिन्‌दाङ्‌का तुरोस खोन्‍कि सिदोन्‌दाओ म़नाचिआ च़लोक निनाम्‍हाङ्‌ओ अ़चुदन्‍दा आङ्‌मा अ़ऱलो लि।

१५ कफर्नहुम्‌दाओ म़नाचि ओ!

दि निनाम्‍मादु साऩङ्‌वा तोक्‍तिन्‍कानि खानानिन त़मिनिन्‌येन?

खानानिन सित्‍म़ङ दुखा तोक्‍खायु त़धान।”

१६ “साङ्‌आ आम्‍नुओ य़ङ एनु,

मोसाआ अ़ङ्‌य़ङ एनु।

साङ्‌आ खानानिन ऩङाऩछिरिन,

खोसाआ अ़ङ्‌का ऩङाअ़छित्‍ङा,

खोन्‍कि साङ्‌आ अ़ङ्‌का ऩङाअ़छित्‍ङा,

खोसाआ अ़ङ्‌का काछुत्‍पा ऩङाछिरु।”

सत्‍तरिकापाङ काखेङ्‌पाचिआ अ़चुकाचि खाअ़एत्‍ताओ

१७ मो सत्‍तरिकापाङ काखेङ्‌पाचि अ़चुऩङानुयाङ्‌सा म़लासाताकि ओवात्‍नि म़य़ङा,

“हाङ्‌पो,

आम्‍नुओ ऩङ्‌दा आन्‍कान्‍का लोम्‍च़म्‍काओ चाकावालावाचिछाङ म़काङ्‌याङ!”

१८ खोसाआ मोचि म़लोचि,

“सैताना निनाम्‍मादुङ्‌का नाम्‍चिम्‍पिलेक्‌वात्‍नि धाङाओ अ़ङ्‌का खाङ।

१९ एनानुम,

अ़ङ्‌का खानानिन प़चि खोन्‍कि लुङ्‌छुमिचि नेप्‍मा खोन्‍कि ङेङ्‌ओ झारा सावाएदा छोमा पाङ प़नायुङ्‌नानिन।

खोन्‌ओसा दिसाआछाङ खानानिन देत्‍छाङ मुमा त़ऱनानिमिन।

२० खोन्‍नुछाङ चाकावालावाचि आम्‍नुओ क़म्‍मादा म़याक्‌याङ निकि आम्‍नुओ ऩङानुमा माआङ,

मेन आम्‍नुओ ऩङ निनाम्‍मादु छाप्‍तायुङ्‌सा निकि आम्‍नुओ ऩङानुने।”

येसुओ अ़चुऩङानुवाओ

मत्‍ति ११:२५-२७; १३:१६-१७

२१ मोन्‍ग़रिङा येसु सेङ्‌लावाआ म़भेप्‍ताकि ब़द्‍धे अ़चुऩङानुयाङ्‌सा म़य़ङा,

“आपो,

निनाम्‍मा खोन्‍कि हेन्‍खामादाओ हाङ्‌पा,

अ़ङ्‌का खानानिन आलाङ प़नाङ्‌नानिन,

देकिनालो खानानिन्‌आ ओ य़ङ्‌चि खारु कातोक खोन्‍कि तायाहाङ्‌पाचिदाङ्‌का त़कुम्‍सुम,

खोन्‍कि छाचि मो खाङ्‌त़मेत्‍तुम्‍च़म।

उवा, आपो, देकिनालो ओवात्‍निङा च़मा खानानिन त़स़न।

२२ अ़ङ्‌पापाआ झारा सामाचिएदा पाङ्‌मुमा सावा अ़ङ्‌का ऩपुवाङ्‌युङ्‌साङ।

निनाम्‍हाङ्‌ओ अ़चुछा साङ निकि अ़ङ्‌पापाएदाङ्‌का साङ्‌आछाङ अ़सिन्‍तुन।

अ़ङ्‌पापा साङ निकिना अ़ङ्‌काएदाङ्‌का साङ्‌आछाङ अ़सिन्‍तुन।

खोन्‍कि अ़ङ्‌का साङ्‌एदा खाङ मुमानि मिन्‍ङा,

मोएदाङ्‌का नि साङ्‌आछाङ अ़ङ्‌पापा साङ निकिना अ़सिन्‍तुन।”

२३ येसुआ अ़चुकाखेङ्‌पाचिएह्‍यात्‍नि म़हुसान्‍चिन्‌कि मोचि सुकुलादा म़लोचि,

“खानानिन्‌आ त़खाम्‍च़म्‌ओ काचिचि काखाङ आम्‍नुओ म़क्‌चि आसिखा कातोक ओ।

२४ देकिनालो अ़ङ्‌का खानानिन लोनानिन,

खानानिन त़खाम्‌योम्‍च़म्‌ओ काचिचि ब़द्‍धे निनाम्‍हाङ्‌य़ङ खाकालुचि खोन्‍कि हाङ्‌चिआ खाङ्‌मा म़सुवाङा,

मेन खाङ्‌मा मान्‍तोक्‌अ़दा,

खोन्‍कि खानानिन्‌आ त़एनुम्‌ओ य़ङ्‌चि मोचिआ एन्‍मा म़सुवाङा,

मेन एन्‍मा मान्‍तोक्‌अ़दा।”

अ़नुवाक सामरिओ दोय़ङ्‌ला

२५ अ़क्‍छा य़ङ्‌हुप काचिन्‍पाआ येसु चिन्‍खाङ्‌सि पुवालोन्‍ताकि सेनु,

“काचिन्‍पो,

अ़लुक्‍निन्‌ओ ह़ङ्‌म़ङ तोक्‍मा अ़ङ्‌का दे च़मादोत?”

२६ येसुआ मो अ़लोवा,

“मोसाओ अ़य़ङ्‌हुप्‌दा दि छाप्‍तायुङ्‌सा?

खाना दि त़खिप्‍तु?”

२७ मोसाआ य़ङ्‌लासु,

“हाङ्‌पा आम्‍निनाम्‍हाङ झारा आम्‍साकोङ्‌वाआ,

झारा आम्‍ह़ङ्‌म़ङ्‌आ,

झारा आम्‍सावाआ खोन्‍कि झारा आम्‍मिन्‍माआ सोमातुक्‍तु,

खोन्‍कि खाना आम्‍तेन्‍पाङ आप्‍पिवात्‍निङा सोमातुक्‍तु।”

२८ येसुआ अ़लोवा,

“खाना खोप्‍तालो य़ङ त़लासु।

ओवात्‍नि चुवा खोन्‍कि खाना त़ह़ङ।”

२९ मेन मो आप्‍पि अ़नुवाक म़नानि खाङ्‌मुमान्‍चिन मिन्‍माआ येसु सेनु,

“अ़ङ्‌तेन्‍पाङ साङ ए खा?”

३० येसुआ य़ङ अ़लासा,

“अ़क्‍छा म़ना यरुसलेम्‌दाङ्‌का यरिहोह्‍युत्‍नि धाङा।

मो काङाप्‍खात्‍चिआ अ़धिरा।

मोचिआ मो अ़कालाङ्‌द़क अ़मुवाकि अ़ब़ङ्‌सा,

खोन्‍कि स़मादामा ना ह़ङ्‌मा अ़मुवाकि अ़छिरादा।

३१ छोङ्‌तुप्‌नि अ़क्‍छा काब़क्‍पा मो लाम लियाङ्‌सा धाङा,

खोन्‍कि मो म़ना खाकि मो नि लिप्‍पा ओङ्‌सान्‍खात्‍तान्‍चिन।

३२ मोवात्‍निङा अ़क्‍छा cलेबिछाङ मोदा ता,

खोन्‍कि मो खाकि नि लिप्‍पा ओङ्‌सान्‍खात्‍तान्‍चिन।

३३ मेन अ़क्‍छा dसामरि मो लाम खाराङाहिदा मो म़ना युङाङाओदा तादिसा,

खोन्‍कि मो खाकि खोसोओ अ़सोम तुआ।

३४ खोन्‍कि मोदा खाराकि मोसोओ अ़खोवाचिदा आक्‌वा खोन्‍कि अङ्‌गुरा माङ्‌वा पाक्‍तुकि तेन्‍तुम्‍माआ छ़सुप़,

खोन्‍कि आप्‍पिओ अ़युक्‌वादा पाउकि मो अ़क्‌तात याक्‍सादा तारुकि खा।

३५ अ़माङ्‌कोलेन खोसाआ ह्‍वातात eरुपाओ फेक्‌वा लारुकि याक्‍साओ अ़हाङ्‌पा प़याङ्‌सा लो,

‘ओ म़ना खाङ्‌निप़नि।

खोन्‍कि नि ब़द्‍धे त़याङुनालो अ़ङ्‌का लाङाताङाहिदा खाना छोत्‍नाने।’

३६ आम्‍मिन्‍मादा ओ सुम्‌कापाङ्‌दा काङाप्‍खात्‌चिओ अ़चुछुक्‌दा काछुक म़नाओ अ़तेन्‍पाङ खाक्‍को काइसा?”

३७ मो मोसाओ अ़य़ङ्‌हुप काचिन्‍पा य़ङा,

“खाक्‍कोसाआ मो म़ना सोमातुक्‍तु,

मोङा।”

येसुआ मो अ़लोवा,

“खाराकि खानाछाङ मोवात्‍निङा चुवा।”

मार्था खोन्‍कि मरियम

३८ येसु खोन्‍कि अ़चुकाखेङ्‌पाचि लाम्‌दा म़खाराङाहिदा खोचि अ़क्‌तात तेन्‌दा म़तादिसा,

खोन्‍कि मार्था अ़ऩङ मुवाङाओ अ़क्‍छा मेत्‍छामाआ अ़खिम्‌हुत्‌दा येसु बुत्‍तु।

३९ मरियम अ़ऩङ मुवाङाओ खोसोओ अ़क्‍छा अ़निछा युङाङा।

मो हाङ्‌पाओ अ़लाङ्‌चोक्‌वादा युङाकि खोक्‍कोसोओ अ़चुय़ङ एनुयुङ्‌सुङु।

४० मेन मार्था ब़द्‍धे साऩङ्‌वा मेत्‍मा काचिदा मान्‍कासुहेलोक लिसाङा।

मो येसुएदा ताकि य़ङा,

“हाङ्‌पो,

अ़ङ्‌निछाआ साऩङ्‌वा काचिदा अ़ङ्‌का अ़ङ्‌दाप्‍म़ङ अ़मुवाङ्‌युङ्‌साङ,

खानानिन त़खान्‍मिन्‌येन?

मो लोवानुम,

खोन्‍कि खोसाआ अ़ङ्‌का अ़फाङाने।”

४१ मेन हाङ्‌पाआ मो अ़लासालोवा,

“मार्था,

मार्था!

खाना मिन्‍राक त़मुकिना ब़द्‍धे काचिचिआ आम्‍मिन्‍मा अ़सात्‌युङ्‌याङ।

४२ मेन अ़नुछ्‍याओ अ़नुवाक य़ङ अ़क्‌तात ओन्‍ङा युङ्‌याङ।

मो अ़नुवाक य़ङ मरियम्‌आ छेन्‍तुयुङ्‌सु,

मो खोएदाङ्‌का अ़ङाप्‍निन।”

a 

१०:१ सत्‍तरिकापाङ : खा-खाक्‍को ग्रिक छाप्‍लाखादा सत्‍तरिकापाङ्‌नि छाप्‍तायुङ्‌सा, खा-खाक्‍कोदा बहत्‍तरकापाङ्‌निछाङ छाप्‍तायुङ्‌सा।

b 

१०:१३ यहुदिचिआ सोखा म़मुवाङाहिदा माङ्‌नालो अ़चुहेवा अ़मित्‍ताहिदा घोक्‍सुवारोक्‍रोक्‌ओ तित हुम्‍मा खोन्‍कि थाबुत्‌आ थोत्‍मान्‍चिन अ़चुच़माथाङ्‌मा याआङा।

c 

१०:३२ लेबि : लेबिचि इस्राएल रावाओ अ़क भुङ ओ। खोचि निनाम्‍हाङ ब़क्‍खाखिम्‌दा निनाम्‍हाङ काब़क्‌चि फासि म़छेन्‍ताओ अ़च़वाङ भुङ ओ। १ बुय़ङ २३:२४-३२ खानुम।

d 

१०:३३ सामरि : सामरियादाओ म़ना। यहुदि खोन्‍कि निरावाचि म़होलाओ रावा। यहुदिचिआ मोचि अ़नुछ्‍या यहुदिनि मान्‍मित्‍म़दोचि, खोत्‍निओसा सामरिचि खोन्‍कि यहुदिचि ऩङाछित्‍काछित म़मुवाङा।

e 

१०:३५ रुपाओ फेक्‌वा : रुपाओ अ़क फेक्‌वा अ़क्‍छा दुवाछाओ अ़क्‌लेन्‌ओ अ़काचिलुङ ओन्‍तेका ओ।

यामात्‍माओ अ़तुक्‌वादा येसुआ म़चिन्‍तुचिओ

मत्‍ति ६:९-१५; ७:७-११

११

१ येसु अ़क्‍दु अ़क्‌तेप्‌दा याम़माराङा।

मोन्‍ग़रि खोक्‍को याम़माराचिआकि अ़चुकाखेङ्‌पाचिदाङ्‌का अ़क्‍छाआ खोक्‍को अ़लोवा,

“हाङ्‌पो,

युहन्‍नाआ अ़काखेङ्‌पाचि चिन्‍तुचिवात्‍नि आन्‍कान्‍काछाङ यामात्‍मा चिन्‍नि।”

२ येसुआ मोचि म़लोचि,

“खानानिन यात़मारिन्‌हिदा ओवात्‍नि यामारानिन,

‘आपो,

आम्‍नुओ ऩङ सेङ्‌लो लिने,

आम्‍नुओ हाङ्‌होन ताने।

३ आन्‍काओ लेन-लेन्‌ओ चामायु आन्‍कान्‍का अ़लेन्‍खिन्‍तुम खापुवानिन।

४ आन्‍काओ हेवाचि लेत्‍निप़नि देत्‍नि आन्‍कान्‍काछाङ आन्‍काओ देङ्‌सालाप्‍पादा अ़त्‍लो कामुचि झाराकापाङ लेत्‍तुम्‍च़म्‍का।

खोन्‍कि आन्‍कान्‍का चिन्‍माखाङ्‌मादा छुक्‍मा मान्‍प़दानि।’”

५ खोन्‍कि येसुआ मोचि म़लोचि,

“मिनानिन,

खानानिन्‌दाङ्‌का खाक्‍कोसोओ अ़क्‍छा अ़यावा युङ्‌याङ।

मो अ़दाक्‌वा खाखुत अ़यावाएदा खात्‌कि य़ङ,

‘यावा,

अ़ङ्‌का सुम्‌कातात पेम्‍पाक लोक्‍खा पुवाङ।

६ देकिनालो अ़क्‍छा अ़ङ्‌यावा कोन्‍खादाङ्‌का तादिसायुङ्‌सा,

खोन्‍कि खो चामा प़मा अ़ङ्‌काएदा दित्‍छाङ मात्‍द़ङ।’

७ खोन्‍किना मोसाआ खिम्‍हुत्‌याङ्‌का लो,

‘अ़ङ्‌नाप्‍मा मान्‍कान्‍दाङ।

लाप्‍तिखोप खोप्‍ताचिआयुङ्‌सा,

खोन्‍कि अ़ङ्‌छाचि अ़ङ्‌काएनान इम्‍खादा म़याक्‌याङ।

अ़ङ्‌का थिन्‍ङाकि खाना दित्‍छाङ प़मा अ़ऱनान।’

८ अ़ङ्‌का खानानिन लोनानिन,

मो अ़यावाओसा ओन्‍ङा ना पुक्‍लोन्‌कि पेम्‍पाक अ़प़न ओन्‍दे,

मेन अ़यावाआ दोरुओ दोरुओसाआ खो पुक्‍लोन्‌कि दोत्‌याङ्‌ओओन मो पेम्‍पाक प़।

९ अ़ङ्‌का खानानिन लोनानिन,

दोरानुम खोन्‍किना खानानिन्‌आ त़तोक्‍तुम,

लामानुम खोन्‍कि खानानिन्‌आ त़धिरुम,

मोआनुम खोन्‍कि आम्‍नुओ निम्‍पाङ होत।

१० देकिनालो साङ्‌आ दोरु,

मोसाआ तोक्‍तु,

खोन्‍कि साङ्‌आ लामु,

मोसाआ धिरु,

साङ्‌आ मोउ,

खोन्‍कि मोसोओ निम्‍पाङ लाप्‍तिखोप होत।

११ खानानिन्‌दाङ्‌का खाक्‍कोसोओ अ़पा मोवाको मुयाङ,

अ़छाआ ङा दोत्‍तुहिदा ङाओ अ़फान्‌दा प़ प़कि?

१२ माङ्‌नालो खोसाआ वादिन दोत्‍तुहिदा खो लुङ्‌छुमि प़कि?

१३ मोवात्‍नि खानानिन अ़अ़त्‍पा त़मुन्‌येन्‌नुछाङ आम्‍नुओ छाचि अ़नुवाक सामाचि प़मा त़लेसिन्‌येन्‌नालो आम्‍नुओ निनाम्‍मादुओ पापाआ खोक्‍कोएदा कादोत्‍चि देम च़लोक सेङ्‌लावा म़प़चि!”

येसु खोन्‍कि बालजिबुल

मत्‍ति १२:२२-३०; मर्कुस ३:२०-२७

१४ येसुआ अ़क्‌तात चाकावालावा अ़लोइसाङा।

मो चाकावालावाआ अ़क्‍छा म़ना क़वा मुयुङ्‌सु।

चाकावालावा लोन्‍ताखारा खोन्‍कि मो क़वा म़ना चेवा खोन्‍कि म़ना मुक्‍लाचि दोम्‍तुदोचि।

१५ मेन मोचिदाङ्‌का खा-खाक्‍कोचि म़य़ङा,

“चाकावालावाचिओ अ़चुहाङ aबालजिबुल्‌ओ अ़सावालाम्‍पा खोक्‍कोसाआ चाकावालावाचि लोइसुङुचि।”

१६ निचिआ येसु चिन्‍माखाङ्‌मा निम्‍पाङ खोक्‍को निनाम्‍मादुङ्‌काओ अ़क्‌तात बुन अ़दोत्‍ता।

१७ येसुआ मोचिओ अ़चुमिन्‍मा अ़सिन्‍ताकि मोचि म़लोचि,

“खाक्‍को हाङ्‌होन आप्‍पि-आप्‍पिओ अ़चुदेङ्‌सालाप्‍पादा म़फेक्‌नालो मोचि आप्‍पि म़लुक्‍खात।

खाक्‍को खिम्‍लुम्‍पादा अ़क्‍छा निओ अ़चुदेङ्‌सालाप्‍पादा म़फेक्‌नालो मो खिम्‍लुम्‍पा आप्‍पि लुक्‍खात।

१८ सैतानाछाङ आप्‍पिओ देङ्‌सालाप्‍पादा फेक्‌नालो मोसोओ अ़हाङ्‌होन देत्‍नि युङ्‌मा ऱ?

मेन खानानिन देत्‍निकि अ़ङ्‌का बालजिबुल्‌लाम्‍पा चाकावालावाचि ऱसुङ्‌योङ्‌च़ङ्‌नि त़य़ङिन्‌येन?

१९ मोवात्‍नि अ़ङ्‌का बालजिबुल्‌लाम्‍पा चाकावालावाचि लोइसुङ्‌च़ङ्‌नालो आम्‍नुओ म़नाचिआ साङ्‌लाम्‍पा मोचि म़लोइसुङुचि?

खोन्‌ओसा,

आम्‍नुओ म़नाचिआङा खानानिन छ़ङ ऩछेन्‍तिन।

२० मेन मोवात्‍नि अ़ङ्‌का bनिनाम्‍हाङ्‌ओ अ़चुसावाआ चाकावालावाचि लोइसुङ्‌योङ्‌च़ङ्‌नालो निनाम्‍हाङ्‌ओ अ़चुहाङ्‌होन खानानिन्‌एदा ताचिआयुङ्‌सा।

२१ काछो म़नाआ बान खुन्‍कि अ़खिम रात्‍तुनालो मोसोओ अ़खाम्‍माखुयाचि रात्‍मा ऱचि।

२२ मेन मोएदाङ्‌का काछो म़ना ताकि मो झोम्‍तुकिना मो छोनालो मोसाआ सोम्‍कुवा मुओ मोसोओ अ़बान्‌चि ङाप्‍तुचि खोन्‍कि अ़खाम्‍माखुयाचि अ़यावाचिएनान हासुचि।

२३ साङ अ़ङ्‌लिप्‍पा मात्‍द़ङ,

मो अ़ङ्‌देङ्‌सालाप्‍पादा याक।

खोन्‍कि साङ्‌आ अ़ङ्‌काएनान अ़कोउन,

खोसाआ रिसुखाइसु।

पोप्‍ताओ लावा लासाताओ

मत्‍ति १२:४३-४५

२४ खाउग़रि पोप्‍ताओ लावा म़नाएदाङ्‌का लोन्‍खात मोन्‍ग़रि मो सावातोम्‍खा लाम्‌याङ्‌सा हाङ्‌याङ्‌ओचिदात्‍नि खात,

मेन सावातोम्‍खा अ़धिरुन।

मोन्‍ग़रि मो य़ङ,

‘अ़ङ्‌का लोन्‍ताङ्‌कि बानाङ्‌ओ अ़ङ्‌खिम्‌दाङा लाङाखात्‍ङा।’

२५ मो लाताहिदा मो खिम ब़आकि झारा तोङ्‌सायुङ्‌साओ मोसाआ धिरु।

२६ खोन्‍किना मो खात्‌कि खोएदाङ्‌का च़लोक अ़अ़त्‍पाचि नि सात्‌कातात चाकावालावाचि खोएनान तारुचि,

खोन्‍कि मोचि म़वाङ्‌कि मोदा म़युङ। खोन्‍कि बुयाओदाङ्‌का आदेङ्‌ओ अ़लिमा मो म़नाओ च़लोक चाअ़त्‍लो लि।”

अ़नुछ्‍याओ आलाङ्‌मि

२७ येसु ओ य़ङ्‌चि म़चेवाङाहिदा म़ना मुक्‍लादाङ्‌का अ़क्‍छा मेत्‍छामा पाराकि य़ङा,

“आलाङ्‌मि ओ आम्‍नुओ मा,

खोसाआ खानानिन ऩतोक्‍तिन खोन्‍कि अ़नुवासि ऩदुङ्‌सिन।”

२८ येसुआ य़ङ्‌अ़लासा,

“मोछाङ ओ,

मेन साङ्‌चिआ निनाम्‍हाङ्‌ओ अ़चुय़ङ अ़एन खोन्‍कि मोवात्‍निङा म़च़,

मोचि च़लोक आलाङ्‌मि ओ।”

योनाओ अ़बुन

मत्‍ति १२:३८-४२; मर्कुस ८:१२

२९ मुक्‍लाचि म़तेप्‍ता ताङाहिदा येसुआ म़लोचि,

“ओ दुङ अ़अ़त्‍पा दुङ ओ।

ओसाआ म़दोम्‍दाओ बुन लामु,

मेन बुयाओ निनाम्‍हाङ्‌य़ङ खाकालु योनाओ अ़बुन्‌दाङ्‌का नि बुन त़तोक्‍तिमिन।

३० देकिनालो देत्‍नि योना निनवेदाओ म़नाचिओ निकि बुन लिसा,

मोवात्‍निङा अ़ङ्‌का म़नाओ अ़छाछाङ cओ दुङ्‌ओ निकि बुन लिङा।

३१ dह्‍युहोन्‌युओ तोक्‍पो हाङ्‌मा छ़ङ्‌छेन्‍माओ लेन्‌दा ओ दुङ्‌दाओ म़नाचिएनान पुक्‍लोन खोन्‍कि ओचि लाहि पाक्‍तुचि,

देकिनालो मो हेन्‍खामाओ ह्‍याक्‍को चोम्‌याङ्‌का सोलोमन हाङ्‌ओ अ़खारु एन्‍सि ता।

मेन खानुम,

सोलोमन्‌दाङ्‌का तोक्‍पो ओदा अ़क्‍छा युङ्‌याङ।

३२ निनवेदाओ म़नाचि छ़ङ्‌छेन्‍माओ लेन्‌दा म़पुक्‍लोन,

खोन्‍कि खानानिन ओ दुङ्‌दाओ म़नाचि लाहि ऩपाक्‍तिन।

देकिनालो योनाआ खालुसुङुहिदा मोचि अ़चुहेवादाङ्‌का म़लासा।

मेन खानुम, योनादाङ्‌का तोक्‍पो ओदा अ़क्‍छा युङ्‌याङ।

याम्‌ओ खाउप्‍खा

मत्‍ति ५:१५; ६:२२-२३

३३ साङ्‌आछाङ खाउप्‍खा ओङ्‌सुकि अ़कुम्‍सुन माङ्‌नालो खेङ्‌आ अ़दिप्‍तुन,

मेन खिम्‍हुत्‌या कावाङ्‌चिआ साम अ़खाङ्‌ने निकिना खाउप्‍खा युङ्‌खाचोक्‌दु युङ्‌सु।

३४ आम्‍पोक्‌ओ अ़उप्‍खा आम्‍म़क ओ।

आम्‍म़क नुयाङ्‌नालो झारा आम्‍पोक छेङ्‌छेङ्‌छेङ्‌वा मु।

मेन मो आम्‍म़क्‌चि म़अ़त्‌याङ्‌नालोना आम्‍पोक्‌छाङ कुन्‌यामा लि।

३५ चाप्‍चेत्‍तान्‍चिन,

खानाएदा याक्‌याङ्‍ओ साम कुन्‌यामा अ़लिनिन्‍ने।

३६ खोन्‌ओसा झारा आम्‌याम खादात्‍निछाङ कुन्‌यामा मान्‍लिमाङ उयाङ्‌नालो खाउप्‍खाओ अ़साम्‌आ खाना त़उप्‌वात्‍नि झारा आम्‌याम लेत।”

फरिसिचि खोन्‍कि य़ङ्‌हुप काचिन्‍पाचि याम़सान्‍तुचिओ

मत्‍ति २३:१-३६; मर्कुस १२:३८-४०; लुका २०:४५-४७

३७ येसु म़चेवाचिआकि अ़क्‍छा फरिसिआ खोक्‍को चा चासि अ़बुत्‍ता।

येसु खिम्‍हुत्‌या म़वाङाकि चा चाखादा म़युङा।

३८ मेन चा चामा बुया येसुआ अ़चुछुक वामान्‍स़दोओ खाकि मो फरिसि दोम्‍तुदो।

३९ मेन हाङ्‌पाआ मो अ़लोवा,

“खानानिन फरिसिचि फाङ्‌लान बुङ्‌खालिप्‍पा ना त़प़न्‍तुम,

मेन आम्‍नुओ कोङ्‌हुत्‌या च़क्‍ख़य़ खोन्‍कि अ़त्‍लोआ भेप्‍तुयुङ्‌सु।

४० खामान्‍सिन म़नाचि ओ!

साङ्‌आ बुङ्‌खालिप्‍पा अ़मुया,

खोक्‍कोसाआङा अ़कोङ्‌लिप्‍पाछाङ अ़मुयाओ माआङ कि?

४१ आम्‍नुओ कोङ्‌हुत्‌दाओ अ़नुछ्‍या मिन्‍माआ मान्‍तोक्‍कादाचि मोहा पुवानुम्‍च़म,

मोवात्‍नि त़च़न्‌नालो आम्‍नुओ नि झारा य़ङ्‌चि म़सेङ।

४२ अ़चाअ़त्‍मादा त़छुक्‍तिन,

खानानिन फरिसिचि ओ!

देकिनालो होप्‍छोक,

च़म्‍सुरा खोन्‍कि झारा लिम्‍खान्‍चिओ दस्‌कालोक्‌दा अ़क लोक त़प़न,

मेन खोप्‍लो छ़ङ्‌छेन्‍मा खोन्‍कि निनाम्‍हाङ्‌ओ अ़चुसोमातुक्‍मा ऩङात़छिरुम।

मेन नि काचिचि ऩङामान्‍छित्‍माङ ओ काचिचि खानानिन्‌आ मुमा म़दोराङाओ।

४३ अ़चाअ़त्‍मादा त़छुक्‍तिन,

खानानिन फरिसिचि ओ!

देकिनालो खानानिन यावायोक्‍खिम्‌चिदा मुलो युङ्‌खाचिदा खोन्‍कि हाताचिदा म़नाचिआ साऩङ्‌वाओ सेवा ऩमेत्‍तिन्‌ओ ऩङात़नुसिन।

४४ अ़चाअ़त्‍मादा त़छुक्‍तिन!

देकिनालो खानानिन eसिन्‍मा अ़ऱन्‍मिन्‌ओ एप्‍माचिवाको त़मुन्‌येन,

खोन्‍कि मो दुङ्‌दा काकोन म़नाचिआ ऩसिन्‍तुन।”

४५ य़ङ्‌हुप काचिन्‍पाचिदाङ्‌का अ़क्‍छाआ येसु लासुलो,

“काचिन्‍पो,

ओवात्‍नि त़युङिन्‌कि खानानिन्‌आ ना आन्‍काओछाङ साया त़पेप्‍निप़निङ्‌नि।”

४६ येसुआ म़लासुलोचि,

“अ़चाअ़त्‍मादा त़छुक्‍तिन,

खानानिन य़ङ्‌हुप काचिन्‍पाचिछाङ!

देकिनालो खुन्‍मा ऩऱन्‍चिन्‌ओ पाङ्‌चि म़नाचि खुन्‍त़मेत्‍तुम्‍च़म,

मेन खानानिन आप्‍पिआ मो पाङ्‌चि अ़क्‌तात छुक्‍कुसिप्‌आछाङ त़नोप्‍तिमिन्‍चिन।

४७ अ़चाअ़त्‍मादा त़छुक्‍तिन!

देकिनालो खानानिन्‌आ बुयाओ निनाम्‍हाङ्‌य़ङ खाकालुचिओ अ़चुएप्‍माचि त़चोङ्‌सुम्‍च़म,

मेन मो निनाम्‍हाङ्‌य़ङ खाकालुचि कासेत्‌चि आम्‍नुओ सुन्‍तुम्‌चिङा ओ।

४८ ओवात्‍नि खानानिन आम्‍नुओ सुन्‍तुम्‌चिओ अ़चुकाचिदा सालुम्‍स़ङ त़युङिन्‌येन खोन्‍कि मोचिएनान त़काङ्‌सिन।

देकिनालो मोचिआ बुयाओ निनाम्‍हाङ्‌य़ङ खाकालुचि म़सेरुचि,

खोन्‍कि खानानिन मोचिओ अ़चुएप्‍माचि आम्‍नुओ ऩङानुयाङ्‌सा त़चोङ्‌सुम्‍च़म।

४९ खोवात्‍निओसा निनाम्‍हाङ्‌ओ अ़चुखारुआ म़लोयाङ,

‘अ़ङ्‌का मोचिएदा निनाम्‍हाङ्‌य़ङ खाकालुचि खोन्‍कि छाम्‍माय़ङ्‌चि छुत्‍तुङ्‌च़ङ।

मोचिदाङ्‌का खा-खाक्‍कोचि म़सेरुचि खोन्‍कि खा-खाक्‍कोचि दुखा म़प़चि।’

५० मोवात्‍निङा हेन्‍खामाओ अ़पुङ्‌चिपुक्‌दाङ्‌का सोलाओ झारा निनाम्‍हाङ्‌य़ङ खाकालुचिओ अ़चुह़आ ओक्‍को दुङ्‌दाओ म़नाचि धिरुचिने।

५१ उवा,

अ़ङ्‌का खानानिन लोनानिन,f

हाबिल्‌ओ अ़ह़दाङ्‌का ओह्‍यात्‍नि निनाम्‍हाङ ब़क्‍खाखिम्‍हुत्‌दाओ बत्‍खा खोन्‍कि सेङ्‌याङ्‌ओसो अ़चुकाप्‌दा अ़सेराओ gजकरियातारिओ अ़ह़आ ओ दुङ्‌दाओ म़नाचि धिरुचि।

५२ अ़चाअ़त्‍मादा त़छुक्‍तिन,

खानानिन य़ङ्‌हुप काचिन्‍पाचि ओ!

देकिनालो खानानिन्‌आ तायाओ अ़होत्‍खा त़ङाप्‍तुम्‍खात्‍तुम्‍च़म्‌कि खानानिन आप्‍पिछाङ मान्‌वाङ्‌त़दान,

खोन्‍कि नि कावाङ्‌चिछाङ त़छेक्‍तुम्‍च़म।”

५३ येसु मोदाङ्‌का म़खाराचिआ।

मो लेन्‌दाङ्‌का ह्‍यात्‍नि मोसाओ अ़य़ङ्‌हुप काचिन्‍पाचिकिना फरिसिचिओ ब़द्‍धे अ़चुमाइसुङ्‌कारा,

खोन्‍कि ब़द्‍धेसोओ अ़तुक्‌वादा येसु चाअ़त्‍लो सेन्‍मा अ़पुङ्‌सा।

५४ खोन्‍कि येसु चेप्‌याङ्‌हिदा फिसुनालो खोक्‍को लाप्‍मा निम्‍पाङ अ़सुक्‍ता।

a 

११:१५ बालजिबुल : सैतानाओ नितात अ़ऩङ।

b 

११:२० निनाम्‍हाङ्‌ओ अ़चुसावा : मुलो छाप्‍लाखादा निनाम्‍हाङ्‌ओ अ़छुक्‍कुसिप्‌नि छाप्‌याङ।

c 

११:३० ओ दुङ्‌ओ निकि बुन : योना अ़धिवा ङाओ अ़बुक्‍हुत्‌दा सुम्‌कालेन सुम्‌का खाखुत याआवात्‍निङा म़नाओ अ़छा येसुछाङ सुम्‌कालेन एप्‍मादा याक्‍मादोत। मत्‍ति १२:४०

d 

११:३१ ह्‍युहोन्‌युओ तोक्‍पो हाङ्‌मा : सेबायाओ हाङ्‌मा सोलोमन हाङ्‌लाम्‍पा निनाम्‍हाङ्‌ओ अ़ताया चिन्‍नान्‍चिन्सि अ़थायाङ्‌का बाना। १ हाङ १०:१-३

e 

११:४४ सिन्‍मा अ़ऱन्‍मिन्‌ओ एप्‍माचि : यहुदिचिओ अ़चुय़ङ्‌हुप्‌दा स़पोक माङ्‌नालो एप्‍मा अ़नोप्‌नालो मोचि म़पोप। मेन खा-खाक्‍को एप्‍माचि सिन्‍मा मान्‍ऱम़दोङुचि खोन्‍कि म़नाचि मो दुङ्‌दा मान्‍सिन्‍माङ म़कोलाङा। मोवात्‍नि लिसानालो मो म़ना मान्‍सिन्‍माङ पोप्‍ताङा।

f 

११:५१ हाबिल : म़नाओ अ़छाओ बुयाओ दुम्‌दा झारादाङ्‌का बुया सेत्‍माय़ङ म़ना। खोसोओ अ़पाअ़माचि आदम खोन्‍कि हव्‍वा युङाङाचि। खोसोओ अ़बुवा कयिन्‌आ खो सेरु। (पुङ्‌चिपुक ४:८)

g 

११:५१ जकरिया : यहुदिचिओ अ़चुसाम्‍कालिन्‌दा झारादाङ्‌का आदेङ सेत्‍माय़ङ निनाम्‍हाङ काब़क्‍पा। २ बुय़ङ २४:२०-२२

कोङ्‌क़त्‌वाओ अ़तुक्‌वादा चाप्‍चेत्‍माय़ङ

१२

१ मोवात्‍नि लिसाङाहिदा मोदा ब़द्‍धेकाहजाराओ मुक्‍ला म़कोवान्‍चिन्‌ओसा अ़क्‍छा निएदा नेप्‍कानेप मुमा अ़पुङ्‌सा।

येसुआ बुया अ़चुकाखेङ्‌पाचि लोमा म़पुङ्‌सुचि,

“फरिसिचिओ खमिरादाङ्‌का चाप्‍चेत्‍तानिन्‍चिन।

मोवात्‍नि च़मा मोचिओ कोङ्‌क़त्‌वा काचि ओ।

२ ग़रि तायाङ् खाक्‍कोछाङ कुम्‍माय़ङ य़ङ्‌चि झारा म़दात माङ्‌लो खाक्‍कोछाङ कुम्‍माय़ङ य़ङ्‌चि झारा म़सिन।

३ खोन्‌ओसा दि-दि खानानिन कुइयामादा त़य़ङिन्‌युङ्‌सिन,

मो साम्‌दा अ़एन,

खिम्‍कोङ्‌यु सोप्‌योङ्‌दा त़चेविन्‌ओ य़ङ्‌चि खिम्‌चोक्‌दुङ्‌का खाअ़लु।

साङ्‌एदाङ्‌का क़मादोत?

मत्‍ति १०:२८-३१

४ अ़ङ्‌का लोनानिन,

अ़ङ्‌यावाचि ओ,

पोक ओन्‍ङा कासेत्‍चिदाङ्‌का मान्‍क़दानिन।

मोचिआ मोदाङ्‌का च़लोक देत्‍छाङ मुमा ऩऱन्‍मिन।

५ मेन साङ्‌दाङ्‌का क़मादोत अ़ङ्‌का खानानिन चाप्‍चेत्‍नानिन।

साङ्‍एदा आम्‍नुओ पोक सेरुकि सित्‍म़ङ्‌चि दुखा तोक्‍खादा वेन्‍मादिमा सावा याक्‌याङ,

मोएदाङ्‌का क़मासानिन।

उवा,

अ़ङ्‌का खानानिन लोनानिन,

खोएदाङ्‌का क़सानिन।

६ दि ह्‍वा फेक्‌दा पाच्‌कातात खोक्‌वाचि ऩवाङ्‌निन कि?

मोचिएदाओ अ़क्‌तात्‌छाङ निनाम्‍हाङ्‌आ ऩमान्‍तुन्‍केसुन्‍चिन।

७ अ़नुछ्‍याङा,

आम्‍नुओ ताङ्‌दुओ ताङ्‌मुवाछाङ निनाम्‍हाङ्‌आ झारा अ़खिप्‍तायुङ्‌सा।

खोन्‌ओसा खानानिन मान्‍क़दानिन,

देकिनालो आम्‍नुओ लुङ ब़द्‍धे खोक्‌वाचिदाङ्‌काछाङ च़याङ।”

म़नाचिओ अ़चुबुदा येसु लोक्‍मा

मत्‍ति १०:३२-३३; १२:३२; १०:१९-२०

८ “अ़ङ्‌का खानानिन लोनानिन,

साङ्‌आ म़नाचिओ अ़चुबुदा अ़ङ्‌का अ़लोक्‍ङा,

अ़ङ्‌का म़नाओ अ़छाआछाङ निनाम्‍हाङ काफाचिओ अ़चुबुदा मो लोउङ।

९ मेन साङ्‌आ अ़ङ्‌का म़नाचिओ अ़चुबुदा ऩङाअ़छित्‍ङा,

अ़ङ्‌काछाङ मो निनाम्‍हाङ काफाचिओ अ़चुबुदा ऩङाछिरुङ।

१० खोन्‍कि साङ म़नाओ अ़छाओ अ़देङ्‌सालाप्‍पादा चेप,

मो अ़लेत,

मेन साङ्‌आ सेङ्‌लावाओ अ़साया पेप्‍तु,

मो अ़लेत्‍निन।

११ मोचिआ खानानिन यावायोक्‍खिम्‌चि,

हाङ्‌काचि कामुचि खोन्‍कि पाङ कातोक्‌चिओ अ़चुबुदा ऩतारिन्‍लान,

मोन्‍ग़रि खानानिन देत्‍नि रात्‍मान्‍चिन खोन्‍कि दि य़ङ्‌लामा माङ्‌नालो देत्‍नि चेप्‍मा निकिना मिन्‍राक मान्‍मुदानिन,

१२ देकिनालो खानानिन दे य़ङ्‌मादोत मोन्‍ग़रिङा सेङ्‌लावाआ खानानिन ऩचिन्‍तिन।”

खामान्‍सिन म़नाओ अ़तुक्‌वादा दोय़ङ्‌ला

१३ म़ना मुक्‍लादाङ्‌का अ़क्‍छाआ येसु लो,

“काचिन्‍पो,

अ़ङ्‌बुवा लोनिप़नि खोन्‍कि मोसाआ अ़ङ्‌लोक अ़प़ङाने।”

१४ मेन येसुआ मो अ़लोवा,

“यावा,

साङ्‌आ अ़ङ्‌का खानाचिएदा छ़ङ्‌काछेन माङ्‌नालो आम्‍चुओ चासुम,

छेन्‍बि काहात प़ अ़मुवाङ?”

१५ खोन्‍कि येसुआ मोचि म़लोचि,

“चाप्‍चेत्‍तानिन्‍चिन!

झाराकापाराओ च़क्‍ख़य़दाङ्‌का रात्‍तानिन्‍चिन।

देकिनालो चासुम्‍छेन्‍बि देम च़लोक लिनुछाङ मोसाआ म़ना अ़ह़ङ्‌सुन।”

१६ येसुआ मोचि अ़क्‌तात दोय़ङ्‌ला खाम़एत्‍तुचि,

“अ़क्‍छा कातोक म़नाओ अ़व़क्‌दा च़लोक चा पुक्‍तु।

१७ खोन्‍कि मो कातोक म़नाआ अ़मिन्‍मादा मिन्‍मा पुङ्‌सु,

‘अ़ङ्‌चासुम युङ्‌खा अ़ङ्‌काएदा मात्‍द़ङ।

हान अ़ङ्‌का दे च़ङा?’

१८ खोन्‍कि मो य़ङा,

‘अ़ङ्‌का ओवात्‍नि च़ङा।

अ़ङ्‌का अ़ङ्‌स़ङ्‌कुलुधुन्‌चि भुङ्‌सुङ्‌च़ङ्‌कि अ़धिवाङ मुङ्‌च़ङ,

खोन्‍कि झारा अ़ङ्‌चासुम खोन्‍किना खाम्‍माखुयाचि मोदाङा युङ्‌सुङ्‌च़ङ।

१९ खोन्‍कि aअ़ङ्‌का आप्‍पि लोङान्‍च़ङ,

ब़द्‍धेकादोङ्‌तारि त़लात्‌ओ च़लोक चासुम,

छेन्‍बि आम्‍को निकि भुङ्‌याङ।

नुलोक युङा,

चा,

दुङा खोन्‍कि आम्‍ताकावा चुवा।’

२० मेन निनाम्‍हाङ्‌आ मो अ़लोवा,

‘खामान्‍सिन!

आय़ अ़खाखुत्‌ङा आम्‍साक्‍मा खानादाङ्‌का लारुङ खात्‍तुङ,

खोन्‍कि आम्‍को निम्‍पाङ त़भुङ्‌सुयुङ्‌सुओ आम्‍सामाचि साङ्‌को म़लि?’

२१ आप्‍पिओ निकि चासुम,

छेन्‍बि काभुङ,

मेन निनाम्‍हाङ्‌ओ अ़चुबुदा मान्‍तोक्‍कादा म़ना ओवात्‍निङा लि।”

मिन्‍राक अ़मुन्‍मिन

मत्‍ति ६:२५-३४

२२ खोन्‍कि खोक्‍कोसाआ अ़चुकाखेङ्‌पाचि म़लोचि,

“खोन्‌ओसा अ़ङ्‌का खानानिन लोनानिन,

ह़ङ्‌म़ङ्‌ओ निम्‍पाङ दि चामा माङ्‌लो पोक्‌ओ निकिना दि हुम्‍मा निम्‍पाङ मिन्‍राक मान्‍मुदानिन।

२३ देकिनालो ह़ङ्‌म़ङ चामायुदाङ्‌का खोन्‍कि पोक हुम्‍मायु तित्‌चिदाङ्‌का अ़च़वाङ माआङ।

२४ गाक्‌वाचि खानुम्‍च़म।

मोचि ना बिउ म़वेत ना चा म़हेक,

मोचिओ ना चासुम युङ्‌खा खिम ना स़ङ्‌कुलुधुन्‌ङा युङ्‌याङ,

खोन्‍नुछाङ निनाम्‍हाङ्‌आ मोचि म़चान्‍तुचि।

खोन्‍कि दि मो छोङ्‌वाचिदाङ्‌का आम्‍नुओ लुङ अ़न्‍नुनु अ़च़निनिन कि?

२५ खानानिन्‌एदाङ्‌काओ साङ मिन्‍राक मुकि अ़ह़ङ्‌म़ङ्‌दा अ़क्‍चित ग़रि तेप्‍मा ऱ?

२६ खोन्‌ओसा खानानिन ओवाको अ़चुप्‍पो काचिछाङ मुमा त़ऱन्‍मिन्‌नालो नि य़ङ्‍ओ अ़तुक्‌वादा देकि मिन्‍राक त़मुन्‌येन?

२७ लिलि बुङ्‌वाचि मित्‍ताखानुम्‍च़म,

मोचि देत्‍नि म़पोन।

मोचि ना काचि म़मु ना पिरि म़सात,

मेन अ़ङ्‌का खानानिन लोनानिन,

हाङ b सोलोमन झारा अ़साम्‌दा मो बुङ्‌वाचिदाओ अ़क्‌तात ओन्‍तेकाछाङ खान्‍नुलो मान्‍चोङ्‌दान्‍चिन।

२८ मेन आय़ युङ्‌याङ्‌ओ खोन्‍कि अ़माङ्‌कोलेन मिदा वेन्‍दिओ वक्‌दाओ बुङ्‌वाचि निनाम्‍हाङ्‌आ ओवात्‍नि अ़चोङनालो खोक्‍कोसाआ खानानिन हान देम च़लोक ऩचोङ्‌सिन?

देत्‍नि आम्‍नुओ साकोङ्‌छ़ङ उन्‍नि ओन्‍ङा?

२९ खोन्‌ओसा दि चामा दि दुङ्‌मा निकिना खानानिन मान्‍लाम्‌युङ्‌दानिन, खोन्‍कि मो य़ङ्‌चिओ अ़चुतुक्‌वादा मिन्‍राक्‌छाङ मान्‍मुयुङ्‌दानिन।

३० देकिनालो हेन्‍खामादाओ निनाम्‍हाङ मान्‍सिन्‍कादाचिआ ओ झारा सामाचि म़लामुचि।

मेन आम्‍नुओ पापाआ खानानिन ओवाको झारा सामाचि दोत्‌याङ निकिना अ़सिन्‌याङ।

३१ खोन्‌ओसा खोक्‍कोसोओ अ़चुहाङ्‌होन लामानुम,

खोन्‍कि ओ झारा सामाचि खानानिन ऩतेप्‍तिन्‍प़न।

३२ अ़चुप्‍पा रुहुप्‌चिओ,

मान्‍क़दानिन!

देकिनालो निनाम्‍मादुओ आम्‍नुओ पापाआ खोक्‍कोसोओ अ़चुहाङ्‌होन खानानिन प़मा अ़चुऩङानुवायुङ्‌सा।

३३ आम्‍नुओ चासुम्‍छेन्‍बिचि इनानुम्‍च़म्‌कि मान्‍तोक्‍कादाचि पुवानुम्‍च़म।

मोवात्‍नि त़च़न्‌नालो आम्‍नुओ निकि अ़पेत्‍निन्‍खात्‍निन्‌ओ दोन्‍दिचि बान्‌युङ्‌सिन्‌वा लि,

खोन्‍कि देम्‍खाछाङ अ़लुक्‍निन्‍खात्‍निन्‌ओ छेन्‍बि निनाम्‍मादु भुङ्‌सिन्‌युङ्‌सिन्‌वा लि।

मोदु काख़पाछाङ अ़तानिन, खोन्‍कि भेवाआछाङ अ़लुक्‍तुन।

३४ देकिनालो खादा आम्‍चासुम्‍छेन्‍बि युङ्‌याङ,

मोदाङा आम्‍मिन्‍माछाङ युङ।

मान्‌इम्‍माङ युङानिन

मत्‍ति २४:४५-५१

३५ हारुक्‌चि चुम्‍सिन्‌युङ्‌सिन्‍चिन्‌वा आम्‍नुओ छुमाय़क्‌दा छिप्‍माय़ङ छिआनुम खोन्‍कि आम्‍नुओ खाउप्‍खाचि लेइसायुङ्‌सानुम्‍च़म।

३६ हाङ्‌पा सायाकाम्‍माओ खाबाचादाङ्‌का लाबान्‌कि लाप्‍तिखोप तोलुहिदा च़क्‍नि लाप्‍तिखोप होत्‍माप़मा काऱ हारुक्‌चिवात्‍नि खानानिन लिसानिन।

३७ मो हारुक्‌चि आसिखा कातोक्‌चि ओ,

साङ्‌चिओ अ़चुहाङ्‌पा खिम्‌दा लाताहिदा मान्‌इम्‍दाम़युक्‌ओ म़धिरुचि।

अ़ङ्‌का खानानिन नुछ्‍याङा लोनानिन,

हाङ्‌पाआ अ़छुमाय़क छ़सुकि मो हारुक्‌चि चा चाखादा चासि युङ्‌म़मेत्‍तुचि खोन्‍कि खो वाङ्‌कि मोचि म़ब़रुचि।

३८ अ़चुहाङ्‌पा अ़दाक्‌वा खाखुत माङ्‌लो खादात्‍मा साऱङ्‌दा तानुछाङ अ़हारुक्‌चि मान्‌इम्‍दाम़युक्‌ओ म़धिरुचिनालो मो अ़हारुक्‌चि आलाङ्‌मि ओ।

३९ मेन ओ तुप्‍तानुम,

काख़ खाउग़रि तायाङ निकिना खिम्‌ओ अ़हाङ्‌पाआ सिन्‍तुओ खाङ्‌दे, खोसाआ काख़ अ़खिम केरुकि वाङ्‌मा मान्‍प़दोओ।

४० खानानिन्‌छाङ चुम्‍सायुङ्‌सानिन्‍चिन।

देकिनालो खानानिन्‌आ त़मित्‍तिमिन्‌येन्‌ओ ग़रिदा अ़ङ्‌का म़नाओ अ़छा ताङा।”

४१ पत्रुस्‌आ सेनु,

“हाङ्‌पो,

दि ओ दोय़ङ्‌ला आन्‍काओ निकि ओन्‍ङा खात़एत्‍निङ्‌निओ हे नि झारासोओ निकि?”

४२ खोन्‍कि हाङ्‌पाआ म़लासुलोचि,

“सोम्‍कुवा मुमाय़ङ खोन्‍कि खारु कातोक खिम काचि काखाङ साङ ओ?

खोसोओ अ़हाङ्‌पाआ नि अ़हारुक्‌चि खोसोओ अ़छुक्‌दा अ़पाक्‌कि मोचिआ चामादोत्‌ओ ग़रिदा मोचिओ अ़चुचामा,

दुङ्‌मायु काप़ अ़मु।

४३ मो आसिखा कातोक हारुक ओ,

मो अ़हाङ्‌पा लाताहिदा मोवात्‍निङा च़याङ्‌ओ धिरु।

४४ अ़नुछ्‍या,

अ़ङ्‌का खानानिन लोनानिन,

अ़हाङ्‌पाआ मो झारा अ़चासुम्‍छेन्‍बिचि काखाङ मु।

४५ मेन मो अ़हारुक अ़मिन्‍मादा ‘अ़ङ्‌हाङ्‌पा च़क्‍नि अ़तानिन’नि मिन्‌कि खोसोओ अ़यावा हारुक्‌चि खोन्‍कि हारुक्‍माचि धात्‍मा,

सेत्‍चावाचिएनान चामा खोन्‍कि दुङ्‌मा पुङ्‌सुनालो,

४६ मो हारुक्‌ओ अ़हाङ्‌पा अ़हारुक्‌आ अ़मित्‍तुन्‌योन्‌ओ लेन,

खोन्‍कि अ़सिन्‍तुन्‌योन्‌ओ ग़रिदा तादि खोन्‍कि मो चाअ़त्‍लो दन्‍दा प़,

खोन्‍कि साकोङ्‌छ़ङ मान्‍मुकादाचि युङ्‌खादा खो अ़युङ।

४७ खोन्‍कि अ़हाङ्‌पाओ अ़मिन्‍मा सिन्‍तुकिछाङ मान्‍चुम्‍दान्‍चिन्‌ओ माङ्‌नालो अ़हाङ्‌पाओ अ़मिन्‍मावात्‍नि मान्‍च़कादा अ़हारुक्‌आ च़लोक य़हुप धिरु।

४८ मेन अ़हाङ्‌पाओ अ़मिन्‍मा मान्‍सिन्‍माङ काचि काफि अ़हारुक्‌आ अ़क्‍चिलोक ओन्‍ङा य़हुप धिरु।

साङ-साङ ब़द्‍धे म़प़युङ्‌सुचि,

मोएदाङ्‌का ब़द्‍धेङा अ़लाम,

खोन्‍कि साङ ब़द्‍धे अ़लेत्‍ताछोक्‍तायुङ्‌सा,

मोएदाङ्‌का ब़द्‍धेङा अ़दोत।

तोङ्‌सि माआङ हासि

मत्‍ति १०:३४-३६

४९ अ़ङ्‌का हेन्‍खामादा मि पाक्‍सि ताङ्‌ओ,

मेन मो ना बुयाङा लोक्‍तायुङ्‌साओ दे नुवाओ!

५० अ़क्‌तात बप्‍तिस्‍मा युङ्‌याङ,

मो अ़ङ्‌का मुमादोत।

मो मान्‍चिन्‍माङ अ़ङ्‌मिन्‍मा चाअ़त्‌याङ!

५१ दि अ़ङ्‌का हेन्‍खामादा सेवाङ्‌नि तात्‍सि ताङ्‌ओनि खानानिन त़मिनिन्‌येन?

अ़ङ्‌का खानानिन लोनानिन,

माआङ,

मेन हासि ताङ्‌ओ।

५२ हान ओदाङ्‌का ह्‍यात्‍नि अ़क्‍खिम्‌दा ओ पाच्‌कापाङ म़हानान्‍चिन।

ह़वाङ्‌सोओ अ़चुदेङ्‌सालाप्‍पादा सुम्‌कापाङ,

खोन्‍कि सुम्‌कापाङ्‍ओ अ़चुदेङ्‌सालाप्‍पादा ह़वाङ।

५३ मोचि म़हानान्‍चिन।

अ़दुवाछा छाओ अ़देङ्‌सालाप्‍पादा अ़पा,

खोन्‍कि अ़पाओ अ़देङ्‌सालाप्‍पादा अ़दुवाछा छा,

अ़मेत्‍छाछा छाओ अ़देङ्‌सालाप्‍पादा अ़मा,

खोन्‍कि अ़माओ अ़देङ्‌सालाप्‍पादा अ़मेत्‍छाछा छा,

अ़नाम्‍मित्‌ओ अ़देङ्‌सालाप्‍पादा अ़छादिमा,

खोन्‍कि अ़छादिमाओ अ़देङ्‌सालाप्‍पादा अ़नाम्‍मित।”

ग़रिओ य़ङ तुप्‍मादोत

मत्‍ति १६:२-३

५४ खोन्‍कि येसुआ मुक्‍लाचि ओवात्‍निछाङ म़लोचि,

“खानानिन देङ्‌सुहोन्‌दाङ्‌का माक्‍मुन्‌वा लोन्‌याङ्‍ओ त़खाम्‌कि च़क्‍नि त़य़ङिन,

‘वा तामा मुयाङ।’

खोन्‍कि मोवात्‍निङा लि।

५५ खोन्‍कि ह्‍युहोन्‌युङ्‌का ह़क थाङ्‌हिदा खानानिन त़य़ङिन,

‘उक्‍लाप्‌वा लोन्‍मा मुयाङ।’

खोन्‍कि मोवात्‍निङा लि।

५६ कोङ्‌क़त्‌वाचि ओ!

खानानिन नाम्‍छ़ऱदुओ अ़कात्‍मा खोन्‍कि हेन्‍खामा त़खाम्‌कि झारा य़ङ्‌चि तुप्‍मा त़ऱम्‍च़म,

मेन ओन्‍ग़रि म़लियाङ्‌ओ ओ य़ङ्‌चि देकि खानानिन खालुमा त़लेसिमिन्‌येन?

दुम कापाक्‌एनान तोङ्‌मादोत

मत्‍ति ५:२५-२६

५७ खोन्‍कि खानानिन खाक्‍को य़ङ तोङ्‌याङ निकिना आप्‍पि देकि अ़छ़ङ त़मुन्‍मिन्‌येन?

५८ आम्‍ङेङ्‌एनान छ़ङ्‌छेन्‍खादा त़खात्‍चिङ्‌चिहिदा लाम्‌दाङा च़क्‍नि तोङालावाचि।

माङ्‌नालोना,

आम्‍ङेङ्‌आ खाना छ़ङ्‌काछेन्‌ओ अ़बुदा त़सात्‍खात,

खोन्‍कि छ़ङ्‌काछेन्‌आ खाना रात्‍खामिओ अ़छुक्‌दा त़पाक,

खोन्‍कि रात्‍खामिआ खाना छेक्‍खाखिम्‌दा त़छेक।

५९ अ़ङ्‌का खाना लोना,

खाना झारा फेक्‌वा त़छोरुन्‍चिउन्‌तारि मो छेक्‍खादाङ्‌का लोन्‍मा त़ऱनान।”

a 

१२:१९ अ़ङ्‌का आप्‍पि लोङान्‍च़ङ : खाखाक्‍को बुयाओ छाप्‍लाखाचिदा ‘अ़ङ्‌साक्‍मा लोङ’नि छाप्‌याङ।

b 

१२:२७ सोलोमन : इस्राएल हेन्‍कोप्‌ओ साम्‍कालिन्‌दा झारादाङ्‌का ब़द्‍धे ताया खोन्‍कि चासुम्‍छेन्‍बि कातोक हाङ ओ।

हेवादाङ्‌का त़लासिमिन्‌नालो त़लुक्‍तिन

१३

१ मोन्‍ग़रि मोदा देम्‌कापाङ म़नाचिआ गालिल धिखाहुप्‌दाओ म़नाचिओ अ़चुतुक्‌वादा येसु अ़लोवा।

गालिल धिखाहुप्‌दाओ म़नाचिआ हेन्‍खोक्‌वा म़धान्‍ताङाहिदा धिखाहुप हाङ पिलातस्‌आ मोचि सेत म़मेत्‍तुचिकि मोचिओ अ़चुह़ हेन्‍खोक्‌वाओ ह़एनान होलाखारा।

२ खोन्‍किना येसुआ मोचि म़लोचि,

“खानानिन देत्‍नि त़मिनिन?

ओ गालिलिचि नि झारा गालिलिचिदाङ्‌का च़लोक हेवा म़मुवाओसा ओवात्‍नि दुखा म़तोक्‍ता ओ?

३ अ़ङ्‌का खानानिन लोनानिन,

माआङ!

मेन खानानिन्‌छाङ आम्‍नुओ हेवादाङ्‌का त़लासिमिन्‌नालो झारा मोवात्‍निङा त़लुक्‍तिन।

४ माङ्‌नालो खानानिन देत्‍नि त़मिनिन?

सिलोआम्‌दाओ तुङ तियाकि अथारकापाङ म़सुवा।

दि मोचि झारा यरुसलेम्‌दा कायुङ्‌चिदाङ्‌का च़लोक हेवामिचि ओ कि?

५ अ़ङ्‌का खानानिन लोनानिन।

माआङ,

खानानिन्‌छाङ आम्‍नुओ हेवादाङ्‌का त़लासिमिन्‌नालो झारा मोवात्‍निङा त़लुक्‍तिन।”

अ़सिवा मान्‍सिओ वासिताङ

६ खोन्‍किना येसुआ ओ दोय़ङ्‌ला खाअ़लुसा।

“अ़क्‍छा म़नाआ अ़अङ्‌गुराखादा अ़क ताङ aवासिताङ लित्‍तुओ याआङा।

खोन्‍कि मो अ़ताङ्‌दा अ़सिवा सिया हे निकि खाङ्‌सि खोक्‍को ता,

मेन मोसाआ अ़क्‍बोप्‌छाङ मान्‍धित्‌दो।

७ खोन्‍किना मोसाआ अङ्‌गुराखा काखाङ म़ना लो,

‘खाखो,

अ़ङ्‌का ताङ्‌कि ओ वासिताङ्‌दा अ़सिवा लामुङ्‌योङ्‍ओ सुम्‌कादोङ लिसा।

मेन अ़क्‍बोप्‌छाङ मान्‍धित्‌युक्‍तुङ।

ओ धेरु तेइसु।

देकि ओसाआ व़क काक्‍मेत्‍मा?’

८ खोन्‍कि अङ्‌गुराखा काखाङ म़नाआ लासुलो,

‘हाङ्‌पो,

ओ हान अ़क दोङ याक्‍मा पुवानुम।

खोन्‍कि अ़ङ्‌का ओसोओ ऱङ्‌कोप्‍नि धोक्‍तुङ्‌कि म़ला पाक्‍तुङ्‌ने।

९ खोन्‍किना नाम्‍माङ अ़सिवा सिसुनालो नुलोक लि,

मेन अ़सिसुन्‌नालो खानानिन मो तेइसानुम।’”

सावातोम्‍खा-लेन कुङ्‌ताखाराओ म़ना अ़नुसा

१० यहुदिचिओ सावातोम्‍खा-लेन्‌दा येसुआ अ़क्‌तात यावायोक्‍खिम्‌दा म़चिन्‍तुङुचि।

११ खोन्‍कि मोदा अ़क्‍छा मेत्‍छामा याआङा।

मो अथारकादोङ बुयादाङ्‌का चाकावालावाआ लाउकि कुङ्‌ताखारायुङ्‌सा।

खोन्‍कि मो मेत्‍छामा फेमान्‍चिन्‌ङा मान्‍ऱयाङ।

१२ येसुआ मो मेत्‍छामा अ़खाकि अ़चुबुदा अ़बुत्‍ता,

खोन्‍कि खो अ़लोवा,

“आनो,

खाना आम्‍सारिमादाङ्‌का त़नुवा।”

१३ खोन्‍कि येसुआ अ़चुछुक मो मेत्‍छामाएदा अ़युङ्‌सा,

खोन्‍किना मो च़क्‍नि फेसालोन्‍ताकि निनाम्‍हाङ्‌ओ अ़चुऩङ लोङ्‌मा पुङ्‌सु।

१४ मेन येसुआ सावातोम्‍खा-लेन्‌दा मो मेत्‍छामा अ़नुसाओसा यावायोक्‍खिम्‌दाओ बुसुवाओ अ़माइसुङ कारा,

खोन्‍कि खोसाआ मुक्‍लाचि लोचि,

“काचि मुखा छकालेन म़याक्‌याङ।

खोन्‌ओसा ओ छकालेन्‌दा तानिन्‌कि नुलुवानिन।

सावातोम्‍खा-लेन्‌दा माआङ।”

१५ मेन हाङ्‌पाआ य़ङ अ़लासाकि मो बुसुवा अ़लोवा,

“खानानिन कोङ्‌क़त्‌वाचि ओ!

खानानिन झारासा सावातोम्‍खा-लेन्‌दा बोयोङ माङ्‌नालो गधा अ़चुछुम्‍खादाङ्‌का त़हुरुम्‍च़म्‌कि चाक्‌वा दुङ्‌सि त़खात्‍तिमिन्‍चिन कि?

१६ खोन्‍कि bअब्राहाम भुङ्‌ओ ओ मेत्‍छामा अथारकादोङ्‌तारि सैतानाआ छ़सुयुङ्‌सुओ।

सावातोम्‍खा-लेन्‌दा छ़माय़ङ्‌दाङ्‌का मो फोङ्‌मालोन्‍मा मान्‍नुयाङ कि?”

१७ मोवात्‍नि येसु ओ य़ङ म़य़ङाचिआकि खोक्‍कोसोओ अ़चुदेङ्‌सालाप्‍पा काच़चि झारा लेजोदा म़छुक्‍ता।

मेन म़नाचि झारा खोक्‍कोसाआ अ़मुवाङाओ म़दोम्‍दाओ काचिचि अ़खाकि अ़चुऩङानुवा।

प़सैओ अ़ल़वा खोन्‍कि खमिरा

मत्‍ति १३:३१-३३; मर्कुस ४:३०-३२

१८ खोन्‍किना येसुआ म़लोचि,

“निनाम्‍हाङ्‌ओ अ़चुहाङ्‌होन दिवात्‍नि मुयाङ?

मो अ़ङ्‌का देत्‍नि तोङ्‌सुङ्‌खाङ?

१९ निनाम्‍हाङ्‌ओ अ़चुहाङ्‌होन ओवाको ओ: अ़क्‍छाआ प़सैओ अ़ल़वा खात्‍तुकि अ़व़क्‌दा वेत्‍तु।

खोन्‍कि मो पोन्‌कि अ़क्‌तात स़ङ्‌ताङ्‌वात्‍नि झोन्‍लो लि।

नाम्‍छ़ऱदुओ छोङ्‌वाचि मोसोओ अ़खेक्‌चिदात्‍नि याङ म़पाक।”

२० खोन्‍कि खोक्‍कोसाआ अ़क्‍चित्‌छाङ म़लोचि,

“निनाम्‍हाङ्‌ओ अ़चुहाङ्‌होन अ़ङ्‌का दिएनान तोङ्‌सुङ्‌खाङ?

२१ निनाम्‍हाङ्‌ओ अ़चुहाङ्‌होन खमिरावाको ओ: मो अ़क्‍छा मेत्‍छामाआ खात्‍तु खोन्‍कि ब़द्‍धे बुत्‍थ़दा खमिरा होलु खोन्‍कि खमिराआ झारा बुत्‍थ़ होम्‍सुलोइसु।”

चुकुवाहुत्‍हुत्‌ओ लाप्‍तिखोप

मत्‍ति ७:१३-१४, २१-२३

२२ खोन्‍कि येसु सहरा-सहरा कि तेन-तेन लियाङ्‌सा म़नाचि चिन्‌याङ्‌सा यरुसलेम्‌ह्‍यात्‍नि म़खारा।

२३ खोन्‍कि अ़क्‍छाआ येसु अ़सेना,

“हाङ्‌पो,

दि निनाम्‍हाङ्‌आ अ़क्‍चिलोक म़नाचि ओन्‍ङा म़लेइसुचि?”

येसुआ मोचि म़लोचि,

२४ “चुकुवाहुत्‍हुत्‌ओ लाप्‍तिखोप्‌दाङ्‌का निनाम्‍हाङ्‌ओ अ़चुहाङ्‌होन्‌दा वाङ्‌मा लामानिन।

देकिनालो अ़ङ्‌का खानानिन लोनानिन,

ब़द्‍धे म़नाचि वाङ्‌मा म़लाम,

खोन्‍नुछाङ ऩऱनिन।

२५ खिम्‍हाङ्‌पा पुक्‍लोन्‌कि लाप्‍तिखोप छेक्‍तुचिउनालो खानानिन बुङ्‌खाया त़एविन्‍कि लाप्‍तिखोप मोक्‌याङ्‌सा,

‘हाङ्‌पो,

आन्‍कान्‍का लाप्‍तिखोप होत्‍निप़नि!’

नि य़ङ्‌मा त़पुङ्‌सुम।

खोन्‍किना खोसाआ ऩलासिन्‍लोन,

‘खानानिन खादाङ्‌का त़तान्‌ओ,

खानानिन साङ्‌चि ओ अ़ङ्‌का अ़सिन्‍नानिमिन।’

२६ खोन्‍किना खानानिन य़ङ्‌मा त़पुङ्‌सुम,

‘आन्‍कान्‍का खानानिन्‌एनान्‌ङा चान्‍का,

दुङिन्‍का खोन्‍कि आन्‍काओ लाम्‌चिदा खानानिन्‌आ त़चिन्‍नि।’

२७ मेन खोसाआ ऩलोन,

‘अ़ङ्‌का खानानिन लोनानिन,

खानानिन खादाङ्‌का त़तान्‌ओ,

खानानिन साङ्‌चि ओ,

अ़ङ्‌का अ़सिन्‍नानिमिन। अ़त्‍लो काचि कामुचि ओ, खानानिन झारा अ़ङ्‌काएदाङ्‌का खारालावानिन!’

२८ अब्राहाम,

इसहाक,

याकुब खोन्‍कि झारा निनाम्‍हाङ्‌य़ङ खाकालुचि निनाम्‍हाङ्‌ओ अ़चुहाङ्‌होन्‌दा म़युङ्‌याङ्‌ओ,

मेन खानानिन बुङ्‌खाया ऩवेइसिन्‍लोइसिन्‌ओ त़खान्‍चिन। मोदा म़नाचि म़खाप खोन्‍कि अ़चुक़ङ अ़ऱक

२९ खोन्‍कि झारा हेन्‍खामादाओ बुसुहोन,

देङ्‌सुहोन,

धाउहोन,

ह्‍युहोन्‌युङ्‌का म़नाचि म़ताकि निनाम्‍हाङ्‌ओ अ़चुहाङ्‌होन्‌ओ खाबाचा चाखादा म़युङ।

३० खोन्‍कि एनानुम,

देङ्‌दा कालिचि बुया म़लि,

खोन्‍कि बुया कालिचि देङ्‌दा म़लि।”

यरुसलेम्‌ओ निकि येसु म़खावा

मत्‍ति २३:३७-३९

३१ मोन्‍ग़रिङा देम्‌कापाङ फरिसिचि येसुएदा म़ताकि खोक्‍को अ़लोवा,

“ओदाङ्‌का लोन्‍तानिन्‌कि खारालावानिन।

देकिनालो हेरोद हाङ्‌आ खानानिन सेत्‍मा ऩलाप्‍तिन्‌येन।”

३२ खोन्‍कि येसुआ मोचि म़लोचि,

“खारानिन्‌कि मो स्‍यालावाको म़ना लोवानुम,

‘खा,

अ़ङ्‌का चाकावालावाचि ऱसुङ्‌च़ङ,

आय़ खोन्‍कि माङ्‌कोलेन म़नाचि नुसुङ्‌च़ङ्‌कि सुम्‌कालेन्‌दा अ़ङ्‌का मुमादोत्‌ओ काचिचि मुङ्‌चिउङ्‌च़ङ।’

३३ देत्‍निङानुछाङ आय़,

माङ्‌कोलेन खोन्‍कि अ़छिन्‍तु अ़ङ्‌का यरुसलेम्‌ह्‍यात्‍नि खात्‍माङादोत।

देकिनालो यरुसलेम बुङ्‌खाया खाक्‍कोछाङ निनाम्‍हाङ्‌य़ङ खाकालु अ़स़निन।

३४ यरुसलेम,

यरुसलेम,

खाना निनाम्‍हाङ्‌य़ङ खाकालुचि त़सेरुचि खोन्‍कि खानाएदा छुत्‍तुङ्‌च़ङ्‌ओचि लुङ्‌ताक्‌आ त़कोउचि!

देत्‍नि वामामाआ वाइछेत्‌चि अ़लाप्‌हुत्‌दा कोउचि,

मोवात्‍निङा देम्‍कादु अ़ङ्‌का आम्‍छाचि कोप्‍माचिनि मिनाङ,

मेन खाना त़छुन्‍ता।

३५ खा,

आम्‍खिम रोङ्‌रोङ्‌धाप छिरादायुङ्‌सा।

खोन्‍कि अ़ङ्‌का खाना लोना,

खाना ‘निनाम्‍हाङ्‌ओ अ़चुऩङ्‌दा म़ताओ आसिखा कातोक म़मुयाङ!’

नि मान्‌य़ङ्‌त़युक्‌ओन अ़ङ्‌का खाना त़खाङ्‌ऩङ।”

a 

१३:६ वासिताङ : इस्राएलिचि अङ्‌गुराताङ्‌चिओ अ़चुरादा वासिताङ म़लित्‍ताङा।

b 

१३:१६ अब्राहाम : इस्राएलिचिओ झारादाङ्‌का बुयाओ अ़चुसुन्‍तुम। निनाम्‍हाङ्‌एदा नुलोक साकोङ्‌छ़ङ मुवाओसा “साकोङ्‌छ़ङ्‌ओ सुन्‍तुम”निछाङ म़य़ङ। (पुङ्‌चिपुक १५:१-६) अ़देङ्‌या य़ङ्‌सिवा अ़तुक्‌वाऩङ्‌दा ‘अब्राहाम’ लामानुम।

येसुआ लाङ्‌छुक होम्‍मा सारिमाआ लाउओ म़ना अ़नुसाओ

१४

१ अ़क्‌लेन सावातोम्‍खा-लेन्‌दा येसु फरिसिचिओ अ़क्‍छा बुसुवाओ अ़खिम्‌दा चा-चासि म़खारा।

मोदाओ म़नाचिआ येसु दे-दे च़याङ निकि अ़चोआयुङ्‌साङा।

२ येसुओ अ़चुबुदा अ़क्‍छा अ़लाङ-अ़छुक होम्‍मा सारिमाआ लाउओ म़ना युङाङा।

३ खोन्‍कि येसुआ य़ङ्‌हुप काचिन्‍पाचिकि फरिसिचि म़सेनुचि,

“सावातोम्‍खा-लेन्‌दा म़ना नुमा आन्‌य़ङ्‌हुप्‌आ म़प़ हे म़प़निन?”

४ मेन मोचि देत्‍छाङ मान्‌य़ङ्‌चि,

खोन्‍कि खोसाआ मो कातुक्‌एदा अ़चुछुक अ़युङ्‌साकि अ़नुसा खोन्‍कि मो अ़छुत्‍ताखाइसा।

५ खोन्‍कि खोक्‍कोसाआ मोचि म़सेनुचि,

“खानानिन्‌एदाओ साङ्‌आ अ़छा माङ्‌नालो अ़बोयोङ सावातोम्‍खा-लेन्‌दा कुपारिदा धादिनालो मो च़क्‍नि अ़लारुन कि?”

६ खोन्‍कि मोचि देत्‍छाङ य़ङ्‌लामा मान्‍ऱचि।

ह्‍युछान्‌यु युङ्‌मादोत

७ खोन्‍कि चा-चासि मोदा म़ताओ तावाङ्‌चिआ अ़धुवाचि युङ्‌खा अ़छेन्‍ताओ अ़खाकिना येसुआ मोचि अ़क्‌तात दोय़ङ्‌ला खाम़एत्‍तुचि।

८ “खाना सायाकाम्‍माय़ङ चा-चाखादा साङ्‌साङ्‌आ ऩबुत्‌नालो अ़धुवाचिओ अ़चुयुङ्‌खा मान्‍छेन्‍दो।

देकिनालो खानादाङ्‌का ब़द्‍धे सायाहाङ्‌पा म़ना मो चा-चाखादा अ़बुत्‍तायुङ्‌सानालो

९ खाना खोन्‍कि तावाङ्‌चि काबुत म़ना ताकि खाना त़लो,

‘ओ म़ना आम्‌युङ्‌खा प़।’

मोन्‍ग़रि खाना लेजोदा त़छुक खोन्‍कि झारादाङ्‌का ह्‍युक्‍को छान्‌यु युङ्‌मादोत।

१० मेन खाना ऩबुत्‌हिदा खाराकि ह्‍युक्‍को छान्‌यु युङा।

मोवात्‍नि त़च़नालो खाना चा काप़ ताकि खोसाआ खाना त़लो,

‘यावा,

अ़धुवाचि युङ्‌खादा खारानिन्‌कि युङानिन।’

मोन्‍ग़रि खानाएनान चा-चासि कायुङ्‌चि झारासोओ अ़चुबुदा खाना साया त़तोक्‍तु।

११ देकिनालो साङ आप्‍पि झोन्‍नान्‍चिन,

मो सिम,

खोन्‍कि साङ आप्‍पि सिम्‍नान्‍चिन,

मो झोन।”

१२ खोन्‍कि येसुआ चा काप़ म़ना अ़लोवा,

“खाना अ़खोलेन्‌ओ माङ्‌नालो अ़नाम्‍प़क्‌ओ चा त़प़चिहिदा आम्‌यावाचि,

आम्‍द़क्‍छा बुवाचि,

आम्‍दाक्‍मित्‌चि माङ्‌नालो कातोक तेन्‍पाङ्‌चि मान्‍बुत्‌दोचि।

मोवात्‍नि त़च़नालो मोचिआ खानाछाङ अ़फान्‌दा ऩबुत्‌कि ऩलाछोत।

१३ मेन खाना चा त़प़चिहिदा मान्‍तोक्‍कादा,

पेसोला,

एक्‍सोक्‌वा खोन्‍कि दोप्‍म़क्‌चि बुत्‍तुचि,

१४ खोन्‍कि खाना आसिखा त़तोक्‍तु।

मोवात्‍नि त़च़नालो मोचिआ खाना अ़फान्‌दा चा प़मा ऩऱनान,

मेन आदेङ साम्‌योक्‍मिचि म़स़दाओदाङ्‌का म़लाखोन्‍लोन्‌हिदा खाना ओसोओ सिरिफा त़तोक्‍तु।”

अ़धिवा खाबाचाओ दोय़ङ्‌ला

मत्‍ति २२:१-१०

१५ खोक्‍कोएनान चा-चाखादा म़युङाकि कायुङ्‌चिदाङ्‌का अ़क्‍छाआ ओ य़ङ एनुकि येसु लो,

“निनाम्‍हाङ्‌ओ अ़चुहाङ्‌होन्‌दा खाबाचा चामा कातोक म़ना आसिखा कातोक ओ!”

१६ मेन येसुआ मो अ़लोवा,

“अ़क्‍छा म़नाआ अ़क्‌तात अ़धिवा खाबाचा चुम्‍सु,

खोन्‍कि खोसाआ ब़द्‍धे तावाङ्‌चि बुत्‍तुचि।

१७ खोन्‍कि सायाकाम्‍मा खाबाचा चुम्‍साचिआकिना खोसाआ बुत्‍तुचिओ तावाङ्‌चि बुत्‍सि अ़हारुक छुत्‍तु,

‘बानानिन,

झारा सामा चुम्‍सायुङ्‌सा।’

१८ मेन मोचिआ अ़क्‍निवाको सोज्‍जेओ अ़ऩङ मुमा अ़पुङ्‌सा।

बुयाओसाआ खो लो,

‘अ़ङ्‌का अ़क्‍चिलोक व़क खिरुङ्‌युङ्‌सुङ,

खोन्‍कि अ़ङ्‌का मो खाङ्‌सि खात्‍माङादोत्‌याङ।

अ़ङ्‌का बान्‍मा अ़ऱऩङ।

लेत्‍निप़नि।’

१९ नितात्‍साआ लो,

‘अ़ङ्‌का पाच्‌काकाम बोयोङ्‌चि खिरुङ्‌युङ्‌सुङ्‌च़ङ,

अ़ङ्‌का मोचि चिन्‍सि खात्‍ङाङा।

अ़ङ्‌का बान्‍मा अ़ऱऩङ।

लेत्‍निप़नि।’

२० नितात्‍साआ लो,

‘अ़ङ्‌का सायाकाम्‍साङ्‌युङ्‌साङ,

खोन्‌ओसा अ़ङ्‌का बान्‍मा अ़ऱऩङ।’

२१ खोन्‍कि अ़हारुक लासाबानाकि अ़हाङ्‌पा ओ य़ङ खाएत्‍तु।

खोन्‍किना खिम्‍हाङ्‌पाओ अ़चुमाइसुङ्‌कारा खोन्‍कि अ़हारुक लो,

‘मुलो लाम्‌चिदा खोन्‍कि अ़चुप्‍पो लाम्‌चिदा च़क्‍नि खाराकि मान्‍तोक्‍कादा,

पेसोला,

दोप्‍म़क खोन्‍कि एक्‍सोक्‌वाचि ओदा तारुचि।’

२२ खोन्‍कि अ़हारुक्‌आ लो,

‘हाङ्‌पो,

खानानिन त़लोनिवात्‍नि काचि लिसायुङ्‌सा,

खोन्‍कि हान्‍छाङ मोदा युङ्‌खा याक्‌याङ।’

२३ खोन्‍किना अ़हाङ्‌पाआ अ़हारुक लो,

‘सहरा बुङ्‌खालिप्‍पाओ मुलो लाम्‌चिदा खोन्‍कि अ़चुप्‍पो लाम्‌चिदा खाराकि म़नाचि राकाङ्‌थेत्‍नि तारुचिकि अ़ङ्‌खिम भेप्‍ने।

२४ अ़ङ्‌का खाना लोना,

बुया बुत्‍माय़ङ म़नाचिएदाङ्‌का साङ्‌आछाङ अ़ङ्‌खाबाचा छेम्‍मा ऩतोक्‍तुन।’”

येसु काखेङ्‌चिआ छोन्‍मादोत्‌ओ अ़लुङ

मत्‍ति १०:३७-३८

२५ म़नाचिओ अ़धिवाङ मुक्‍ला येसुएनान म़खाराङा,

खोन्‍कि खोक्‍कोसाआ म़हुसान्‍चिन्‌कि मोचि म़लोचि,

२६ “साङ अ़ङ्‌काएदा ता,

खोन्‍कि अ़पा,

अ़मा,

अ़खिम्‍हाङ्‌मा,

अ़छाचि,

अ़द़क्‍छाबुवाचि,

अ़नानिछाचि खोन्‍कि आप्‍पिओ अ़ह़ङ्‌म़ङ अ़ङ्‌कादाङ्‌का च़लोक सोमातुक्‍तु,

मो अ़ङ्‌काखेङ लिमा अ़ऱनिन।

२७ खोन्‍कि साङ्‌आ aअ़क्रुस खुयु खोन्‍कि अ़ङ्‌का अ़त़ङ्‌ऩङ,

मो अ़ङ्‌काखेङ लिमा अ़ऱनिन।

२८ खानानिन्‌दाङ्‌का साङ्‌आ अ़क्‌तात तुङ मुमानि मिन्‌याङ्‌नालो मो तुङ मुमाओ फेक्‌वाआ लात्‍तु हे अ़लात्‍तुन निकि दि मोसाआ बुया युङ्‌कि अ़चाम्‍सुन्‍खान कि?

२९ मोवात्‍नि मान्‍च़माङ मोसाआ अ़छ़ङ युङ्‌सुकि चिन्‍मा अ़ऱन्‌नालो काखाङ झारासा ओवात्‍नि य़ङ्‌याङ्‌सा मो सुङ्‌मा अ़पुङ,

३० ‘ओ म़नाआ मुमाना पुङ्‌सु,

मेन चिन्‍मा मान्‍ऱदो।’

३१ माङ्‌नालो अ़क्‍छा हाङ नि हाङ्‌एनान ङेन मुसि खात्‌हिदा खोएनान म़याक्‌याङ्‌ओ दस हजाराकापाङ रात्‍खामिचिआ मोसोओ अ़देङ्‌सालाप्‍पादा ङेन मुसि म़ताओ बिस हजाराकापाङ रात्‍खामिचिएनान म्‍हुमा ऱङा हे अ़ऱऩङ निकि दि बुया युङ्‌कि अ़मित्‍तुन्‍खान कि?

३२ मो छोमा अ़ऱनिनिन्‌नालो मो नि हाङ अ़थाया युङ्‌याङ्‌हिदाङा तोङ्‌माय़ङ सेइसि हाङ्‌य़ङ काखुन छुत्‍तु।

३३ खोन्‌ओसा झारा आम्‍नुओ सामाचि त़छिरिमिन्‍चिन्‌नालो साङ्‌छाङ अ़ङ्‌काखेङ लिमा त़ऱन्‍मिन।

अ़लुमा माखाराओ युम

मत्‍ति ५:१३; मर्कुस ९:५०

३४ युम अ़नुवाक ओ,

मेन युम्‌ओ अ़लुमा माखात्‌नालो मो दिसाआ युम्‍पाक्‍पाक्‌वा खाना लामामुमा त़ऱ?

३५ ओ ना बाखाओ निकि काचि मु,

ना म़लाओ निकि काचि मु,

दिदाछाङ अ़काचि अ़मेत्‍तुन्‌ओसा बुङ्‌खाया वेत्‍खान।

साङ्‌को अ़एन्‍खा नाबाक याक्‌याङ मोसाआ एनुने!”

a 

१४:२७ क्रुस : येसुओ अ़ग़रिदा हेवामिचि क़ङ्‌मासेत्‍माओ निकि थाङ्‌मा स़ङ्‌दा द़क्‍बा स़ङ काम्‍माय़ङ। अ़देङ्‌या य़ङ्‌सिवा अ़तुक्‌वाऩङ्‌दा ‘क्रुस’ लामानुम।

माखाराओ भेराओ दोय़ङ्‌ला

मत्‍ति १८:१२-१४

१५

१ अ़क लेन दाम्‍दु कालात्‍पाचि खोन्‍कि नि हेवामिचि ब़द्‍धेकापाङ येसुओ अ़चुय़ङ एन्‍सि खोक्‍कोसोओ अ़चुच़क्‍दात्‍नि म़ताङा।

२ मेन फरिसिचि खोन्‍कि य़ङ्‌हुप काचिन्‍पाचि छुऩङ्‌वा म़मुवा,

“ओ म़नाआ ना हेवामिचि लोउचि खोन्‍कि मोचिएनान चा दुङ।”

३ खोन्‌ओसा येसुआ ओ दोय़ङ्‌ला खाम़एत्‍तुचि:

४ “खानानिन्‌दाङ्‌का खाक्‍को म़नाओ अ़क सये अ़भेराचिदा,

अ़क्‌तात माखात्‌नालो दि मोसाआ उनान्‍सयेकातात अ़भेराचि चान्‍खादाङा छिरुदाचिकि मो माखाराओ अ़भेरा मान्‍धित्‌युक्‍तुतारि लाम्‍सि अ़खात्‍निन कि?

५ खाउग़रि मोसाआ अ़भेरा धिरु,

मोन्‍ग़रि अ़ऩङानुयाङ्‌सा मो भेरा अ़भाक्‍ताङ्‌दु पाउ।

६ खोसाआ अ़खिम्‌दा तारुकि अ़यावाचि खोन्‍कि अ़तेन्‍पाङ्‌चि अ़क्‍नि बुत्‍तुचिकि लोचि,

‘अ़ङ्‌काएनान ऩङानुसानिन्‍चिन।

देकिनालो माखाराओ अ़ङ्‌भेरा अ़ङ्‌का धिरुङ्‌युङ्‌सुङ!’

७ अ़ङ्‌का खानानिन लोनानिन,

मोवात्‍निङा हेवादाङ्‌का लामा अ़दोत्‍निन्‌ओ उनान्‍सयेकापाङ साम्‌योक्‍मिचिएदाङ्‌का हेवादाङ्‌का काला अ़क्‍छा हेवामिओ निकि निनाम्‍मादु झारासोओ ब़द्‍धे अ़चुऩङानु।”

माखाराओ फेक्‌वा

८ “माङ्‌लो अ़क्‍छा मेत्‍छामाएदा दस्‌कातात aरुपाओ फेक्‌वा युङाङा।

खोसाआ अ़क्‌तात मासुनालो दि मोसाआ कुपि लोङ्‌सुकि खिम ब़क्‌याङ्‌सा मो मान्‍धित्‌युक्‍तुतारि नुलोक अ़लामुन कि?

९ मासुओ अ़फेक्‌वा धिरुनालो मोसाआ अ़यावाचि खोन्‍कि अ़तेन्‍पाङ्‌चि अ़क्‍नि बुत्‍तुचिकि लोचि,

‘अ़ङ्‌काएनान ऩङानुसानिन्‍चिन।

देकिनालो माखाराओ अ़ङ्‌फेक्‌वा अ़ङ्‌का धिरुङ्‌युङ्‌सुङ।’

१० अ़ङ्‌का खानानिन लोनानिन,

मोवात्‍निङा अ़हेवादाङ्‌का काला अ़क्‍छा हेवामिओ निकि निनाम्‍हाङ काफाचिओ अ़चुऩङानु।”

थेम्‍सुवा छा

११ खोन्‍कि येसुआ नि दोय़ङ्‌ला खाम़एत्‍तुचि,

“अ़क्‍छा म़नाओ ह़वाङ अ़छाचि युङाङाचि।

१२ अ़सिप्‍पाछाआ अ़पा लो,

‘आपो,

अ़ङ्‌का तोक्‍मादोत्‌याङ्‌ओ चासुम्‍छेन्‍बिओ अ़ङ्‌लोक अ़ङ्‌का पुवाङ्‌ऩङ।’

अ़पाआ अ़चासुम्‍छेन्‍बि मो अ़छाचि हात्‍तुचि।

१३ अ़क्‍चित लेन्‌किङा अ़सिप्‍पाछाआ झारा अ़चासुम्‍छेन्‍बि कोउकि प़न्‍था खारा।

खोन्‍कि मोदा अ़ताकावा च़याङ्‌सा अ़छेन्‍बि लुक्‍तुखाइसु।

१४ झारा अ़छेन्‍बि याङुखाइसुचिउकि मो हेन्‍कोप्‌दा चाअ़त्‍लो स़ङ्‌साक्‌वा लुवा,

खोन्‍कि खो दित्‍छाङ मान्‍तोक्‍कादा लिसा।

१५ खोन्‍किना खो मो हेन्‍कोप्‌दाओ अ़क्‍छा म़नाएदा काचि मुचासि खारा।

खोन्‍कि मो म़नाआ मो भाक चान्‍सि अ़व़क्‌दा छुत्‍तु।

१६ खोन्‍कि भाक्‌आ चाओ स़ङ्‌सिवानुछाङ चामा तोक्‍तुदे खोसोओ अ़ऩङानुवाओ।

मेन साङ्‌आछाङ मो दित्‍छाङ मान्‍प़अ़दाङा।

१७ मोसोओ अ़खारु छेक्‍ताकि मो य़ङा,

‘अ़ङ्‌पाओ अ़काफाचि देम्‍कापाङ्‌साआ ब़द्‍धे अ़चाकिछाङ अ़हेन!

मेन अ़ङ्‌का ओदा सास़ङाकि स़मादामा मुङाङा!

१८ अ़ङ्‌का छिरुङ्‌दाङ्‌कि अ़ङ्‌पाओ अ़खिम्‌दा लाङाखात्‍ङा,

खोन्‍कि खो लोङ,

आपो,

अ़ङ्‌का निनाम्‍हाङ खोन्‍कि आम्‍नुओ देङ्‌सालाप्‍पादा हेवा मुङ्‌युङ्‌सुङ।

१९ हान्‌दाङ्‌का अ़ङ्‌का आम्‍नुओ छानि लोमाङा अ़खान्‍ऩङ।

मेन अ़ङ्‌का अ़क्‍छा आम्‍नुओ काफाचिवात्‍निओ काचि कामु मुवाङ्‌ऩङ।’

२० खोन्‍किना मो पुवालोन्‍ताकि अ़पाओ अ़खिम्‌दा लासाखारा।

खो अ़थायाङा बानाङाओ अ़पाआ खाकि अ़पाओ अ़सोम्‍तुआ।

अ़छाएह्‍यात्‍नि लोराखाराकि अ़पाआ हेप्‍तु,

खोन्‍कि चुप्‍मा मेत्‍तु।

२१ अ़छाआ अ़पा लो,

‘आपो,

अ़ङ्‌का निनाम्‍हाङ खोन्‍कि आम्‍नुओ देङ्‌सालाप्‍पादा हेवा मुङ्‌युङ्‌सुङ।

हान्‌दाङ्‌का अ़ङ्‌का आम्‍नुओ छानि लोमाङा अ़खान्‍ऩङ।’

२२ मेन अ़पाआ अ़काफाचि लोचि,

‘च़क्‍नि झारादाङ्‌का अ़नुवाक तित बात्‍तानुम्‌कि मो हुम्‍मेत्‍तानुम।

अ़छुक्‍कुसिप्‌दा छोक्‌वेन्‍मा खोन्‍कि अ़लाङ्‌दा लाङ्‌सुप वात्‍तानुम।

२३ पित्‌ओ नुम्‍माय़ङ अ़ऩवाराछा बात्‍तानुम्‌कि सेरानुम।

खोन्‍कि आन्‍कान खाबाचा चान्‌कि आन्‍ऩङानुसिन्‍चिन्‍ने।

२४ देकिनालो ओ अ़ङ्‌छा सुवादावात्‍नि लिसाओ मेन लासाह़ङायुङ्‌सा,

मासावात्‍नि लिसाओ मेन धिरायुङ्‌सा!’

मोवात्‍नि मोचिआ अ़चुऩङानुमान्‍चिन अ़पुङ्‌सा।

२५ मोन्‍ग़रि कुम्‍पा छा व़क्‌दा युङाङा।

लासाकि खिम च़क्‌दा तादिसाहिदा म़नाचि केन साङ्‌याङ्‌सा म़थोमाङाओ एनुचि।

२६ खोन्‍कि खोसाआ अ़काफाचिएदाङ्‌का अ़क्‍छा बुत्‍तुकि ‘ओ केन खोन्‍कि थोम्‍माय़ङ देकिना ओ?’

नि सेनु।

२७ अ़काफाआ लो,

‘आम्‍नुओ निछा लासातायुङ्‌सा।

खो नुलोक लासाताओसाआ आम्‍नुओ पापाआ अ़क्‌तात पित्‌ओ नुम्‍माय़ङ अ़ऩवाराछा सेरुकि खाबाचा म़चायाङ।’

२८ मेन कुम्‍पाछाओ अ़माइसुङ कारा,

खोन्‍कि खिम्‍हुत्‌दा वाङ्‌माछाङ छुन्‍ता।

खोन्‌ओसा अ़पा लोन्‍ताकि अ़छा सोन्‍तु।

२९ मेन अ़कुम्‍पाछाआ अ़पा ओवात्‍नि लो,

‘खानुम!

ओन्‍कादोङ्‌तारि अ़ङ्‌का आम्‍नुओ निकि काचि मुङाङा खोन्‍कि खानानिन्‌आ त़लोनिओ झारा य़ङ्‌चि मुङ्‌युङ्‌सुङ्‌च़ङ।

मेन खानानिन्‌आ अ़ङ्‌का देम्‍खाछाङ अ़ङ्‌यावाचिएनान खाबाचा चामा अ़क्‌तात मेनेत्‍छाछाङ मान्‍प़त़दानि।

३० मेन आम्‍नुओ छेन्‍बि ओगिबेखाचिएनान कायाङ ओ आम्‍नुओ छा ताहिदा खानानिन्‌आ पित्‌ओ नुम्‍माय़ङ अ़नावाराछा खोसोओ निकि त़सेरुम!’

३१ अ़पाआ अ़कुम्‍पाछा लो,

‘अ़ङ्‌छा,

खाना ना अ़धुन्‌ङा अ़ङ्‌काएनान त़युङ्‌युङ्‌याङ,

खोन्‍कि झारा अ़ङ्‌चासुम्‍छेन्‍बि आम्‍कोङा ओ।

३२ मेन आन्‍कान खाबाचा चामा खोन्‍कि ऩङानुमान्‍चिन्‍दोराङाओ।

देकिनालो ओ आम्‍निछा सुवादावात्‍निओ,

हान ह़ङायुङ्‌सा,

मासावात्‍निओ,

धिरायुङ्‌सा।’”

a 

१५:८ रुपाओ फेक्‌वा : रुपाओ अ़क्‌फेक अ़क्‍छा दुवाछाओ अ़क्‌लेन्‌ओ अ़काचिलुङ ओन्‍तेका ओ।

चाप्‍चा खिम काचि काखाङ्‌पा

१६

१ येसुआ अ़चुकाखेङ्‌पाचि म़लोचि,

“अ़क्‍छा कातोक म़नाओ अ़खिम काचि काखाङ्‌पा युङाङा।

मोसाआ कातोक म़नाओ अ़चासुम्‍छेन्‍बि मोहा याङुङुओ य़ङ म़नाचिआ मो कातोक म़ना खाअ़एत्‍ता।

२ खोन्‌ओसा कातोक म़नाआ अ़खिम काचि काखाङ्‌पा बुत्‍तुकि लो,

‘आम्‍तुक्‌वादा अ़ङ्‌का ओ दि एनुङ्‌योङ?

खाना त़खाङुओ काचिओ छाप्‍मायुङ्‌माय़ङ्‌चि लासाङ्‌पुवाङ।

देकिनालो हान्‌दाङ्‌का खाना अ़ङ्‌खिम्‌दा ओ काचि मुमा त़खान्‍नान।’

३ खिम काचि काखाङ्‌पा आप्‍पि मिना,

‘अ़ङ्‌हाङ्‌पाआ अ़ङ्‌का काचिदाङ्‌का अ़लोन्‍ङाङा।

हान अ़ङ्‌का दे च़ङा?

व़क धोक्‍माछाङ अ़ङ्‌सावा मात्‍द़ङ,

दोत्‍माचामाछाङ अ़ङ्‌लेजो कात।

४ अ़ङ्‌काचि माखात्‌नुछाङ म़नाचिआ अ़ङ्‌का अ़चुखिम्‌चिदात्‍नि ऩबुत्‍ङाने निकिना दे च़मादोत अ़ङ्‌का सिन्‍तुङ।’

५ खोन्‍किना खोसाआ अ़हाङ्‌पाओ अ़नाक काचाचि अ़क्‍छा-अ़क्‍छा बुत्‍तुचि खोन्‍कि बुयाओ नाक काचा सेनु,

‘अ़ङ्‌हाङ्‌पाओ अ़नाक खाना छोन्‍मा देम याक्‌याङ?’

६ मोसाआ य़ङ्‌लासु,

‘सुम्‌काहजारा लितरा जैतुन्‌ओ आक्‌वा।’

खोन्‍कि खिम काचि काखाङ्‌पाआ लो,

‘च़क्‍नि युङाकि आम्‍मित्‍माछाप्‍लाखादा पन्‍ध्रकासये छाप्‍तु।’

७ खोन्‍कि नि सेनु,

‘खाना देम छोन्‍मादोत?’

मोसाआ य़ङ्‌लासु,

‘अ़क हजाराकाबोरा छोङ।’

खिम काचि काखाङ्‌पाआ लो,

‘आम्‍मित्‍माछाप्‍लाखादा आथ सयेकाबोरा छाप्‍तु।’

८ काचि कातोङ्‌पा अ़त्‍लो चुवाङानुछाङ चाप्‍चा काचि मुवाङाओ खाकि अ़हाङ्‌पाआ मो मान्‍साम्‌योक्‍मि काचि कातोङ्‌पा चोन्‍तु।

ओ हेन्‍खामादाओ म़नाचिआ अ़चुरादा काचि म़मुयाङ्‌हिदा निनाम्‍हाङ कात़ङ्‌चिदाङ्‌का च़लोक चाप्‍चा म़मु।

९ अ़ङ्‌का खानानिन लोनानिन,

हेन्‍खामादाओ चासुम्‍छेन्‍बिआ आप्‍पिओ निकि यावाचि मुवानुम्‍च़म।

मोवात्‍नि त़च़न्‌नालो आम्‍नुओ चासुम्‍छेन्‍बि लुक्‍खात्‌नुछाङ खानानिन निनाम्‍मादुओ खिम्‌दा अ़धुन युङ्‌मा त़तोक्‍तुम।”

१० “साङ अ़चुप्‍पो काचिदा मिन्‍माआ चालो काचि मु,

मो म़नाआ अ़धिवा काचिदाछाङ मिन्‍माआ चालो काचि मु।

खोन्‍कि साङ अ़चुप्‍पो काचिदा मिन्‍माआ अ़चान्‍लो काचि मु,

मो म़ना अ़धिवा काचिदाछाङ मिन्‍माआ अ़चान्‍लो काचि मु।

११ खोन्‌ओसा हेन्‍खामादाओ चासुम्‍छेन्‍बि त़याङुम्‌योम्‌हिदा मिन्‍माआ चालो काचि त़मुन्‍मिन्‌नालो निनाम्‍मादुओ अ़नुछ्‍याओ चासुम्‍छेन्‍बिओ पाङ्‌खुन साङ्‌आ खानानिन ऩप़न?

१२ खोन्‍कि खानानिन निचिओ अ़चुचासुम्‌छेन्‍बिदा मिन्‍माआ चालो काचि त़मुन्‍मिन्‌नालो खानानिन्‌आ तोक्‍मादोत्‌याङ्‌ओ आप्‍पिओ चासुम्‍छेन्‍बि साङ्‌आ ऩप़न कि?

१३ खाक्‍कोछाङ हारुक्‌आ ह़वाङ अ़हाङ्‌पाचि ब़त्‍मा अ़ऱन्‍चिन।

देकिनालो मोसाआ अ़क्‍छा ऩङाछिरु,

खोन्‍कि नि सोमातुक्‍तु माङ्‌नालो मोसाआ अ़क्‍छा साया मेत्‍तु,

खोन्‍कि नि ऩङाछिरु।

खानानिन्‌आ निनाम्‍हाङ खोन्‍कि चासुम्‍छेन्‍बि ह्‍वातात्‍माङ ब़त्‍मा त़ऱन्‍मिन।”

मोसाओ अ़य़ङ्‌हुप खोन्‍कि निनाम्‍हाङ्‌ओ अ़चुहाङ्‌होन

मत्‍ति ११:१२-१३

१४ ओ झारा य़ङ्‌चि म़एनुचिकि फरिसिचिआ येसु अ़सुङ्‌ता।

देकिनालो मोचि छेन्‍बि च़क्‍ख़य़ कामु म़याआङा।

१५ खोन्‍कि येसुआ म़लोचि,

“खानानिन म़नाचिओ अ़चुबुदा आप्‍पि निनाम्‍हाङ्‌ओ अ़मिन्‍मावा काच़वात्‍नि खाङ्‌त़मुसिन्‍चिन,

मेन निनाम्‍हाङ्‌आ आम्‍नुओ साकोङ्‌वा अ़सिन्‌याङ।

म़नाचिआ दि तोक्‍पोनि अ़मित,

मो निनाम्‍हाङ्‌आ अ़चुचिप्‍मा अ़कात।

१६ बप्‍तिस्‍मा काप़ युहन्‍नाओ अ़ग़रितारि मोसाओ अ़य़ङ्‌हुप खोन्‍कि निनाम्‍हाङ्‌य़ङ खाकालुचिआ म़छाप्‍तुचिओ य़ङ्‌चि खाम़लुसुचि।

मेन बप्‍तिस्‍मा काप़ युहन्‍नादाङ्‌का ओह्‍यात्‍नि निनाम्‍हाङ्‌ओ अ़चुहाङ्‌होन्‌ओ नुय़ङ्‌खान खाअ़लुयुङ्‌याङ,

खोन्‍कि झाराकापाङ मो हाङ्‌होन्‌दा वाङ्‌मा अ़चुऩङानुयाङ।

१७ मेन निनाम्‍हाङ्‌ओ अ़चुय़ङ्‌हुप्‌दाङ्‌का अ़क सिवाछाङ सोप्‍माखात्‍मादाङ्‌का ना निनाम्‍मा खोन्‍कि हेन्‍खामा मामाखात्‍मा नुसुम्‍पेन्‍ता लि।

१८ साङ्‌आ अ़खिम्‍हाङ्‌मा छिरुकि निएनान सायाकाम,

मो ताङ्‌लान कामु लि।

खोन्‍कि खाक्‍को नि खिम्‍हाङ्‌पाआ छिरुओ मेत्‍छामाएनान सायाकाम,

मोछाङ ताङ्‌लान कामु लि।”

कातोक म़ना खोन्‍कि लाजरस

१९ येसुआ म़लोचि,

“अ़क्‍छा कातोक म़ना युङाङा।

मो अ़धुन अ़नुवाक तित हुम्‍साकि अ़लेन्‍खिन्‍तुम अ़ऩङानुनान्‍चिन्‍सा अ़ताकावा च़याङ्‌सा युङाङा।

२० खोन्‍कि मोसोओ अ़खिम्‌ओ अ़लाप्‍तिखोप्‌दा अ़क्‍छा लाजरस अ़ऩङ मुवाङाओ मान्‍तोक्‍कादा म़ना अ़ताराकि अ़युङ्‌सापुवाङा।

मो लाजरस्‌ओ अ़याम झारा खोवाआ भेप्‍तुखात्‍तुयुङ्‌सु।

२१ मो कातोक म़नाओ अ़कोक चाखादाङ्‌का धाखाराओ अ़चेत्‌वाचि चामाकि अ़बुक भेम्‍मानि लाजरस मिनाङा।

कुतिवाचिछाङ म़ताकि अ़खोवाचि अ़लेआङा।

२२ अ़क लेन मो मान्‍तोक्‍कादा म़ना सुवादा,

खोन्‍कि निनाम्‍हाङ काफाचिआ मो अ़खुयाखात्‍ताकि अब्राहाम्‌ओ अ़च़क्‌दा अ़युङ्‌सा।

मो कातोक म़नाछाङ सुवादाकि म़नाचिआ अ़खुम्‍ता।

२३ मो कातोक म़ना सित्‍म़ङ्‌चि दुखा तोक्‍खादा खारा।

मोदा चाअ़त्‍लो दुखा तोक्‌याङ्‌सा धात्‍नि खा-खाइसुहिदा अ़थादु अब्राहाम खोन्‍कि खोसोओ अ़च़क्‌दा युङाङाओ लाजरस खा।

२४ खोन्‍किना कातोक म़ना पाराकि लो,

‘अ़ङ्‌पा अब्राहाम,

अ़ङ्‌का सोमातुक्‍निकि लाजरस छुत्‍निछोक्‍नि,

खोन्‍कि खोसाआ अ़छुक्‍कुसिप्‌ओ अ़चोम चाक्‌वादा वालुम्‍तुकि अ़ङ्‌लेम अ़केङ्‌ङाप़ङाने।

देकिनालो ओ मिराक्‌दा अ़ङ्‌का अ़न्‍नुनु चाअ़त्‍लो लिङाङा।’

२५ मेन अब्राहाम्‌आ मो लो,

‘अ़ङ्‌छाओ,

मित्‍तु।

खाना आम्‍ह़ङ्‌म़ङ्‌दा अ़नुवाक-अ़नुवाक सामाचि त़याङुचि,

मेन लाजरस्‌आ ना अ़न्‍नुनु चाअ़त्‍लो दुखा आङ्‌तु।

खोन्‌ओसा हान ओदा लाजरस अ़ऩङानुयाङ्‌सा चानुलो युङ्‌याङ खोन्‍कि खाना अ़न्‍नुनु चाअ़त्‍लो दुखा त़तोक्‌याङ।

२६ मोन ओन्‍ङा माआङ,

आन्‍चुओ काप्‌दा अ़धिवाङ होक्‍लुम याक्‌याङ।

खोन्‌ओसा ओदाङ्‌का खानाएदा बान्‍मा कालाम्‌चि साङ्‌छाङ बान्‍मा ऩऱनिन।

मोदाङ्‌का आन्‍कान्‍काएदा काक्‍माबात्‍माछाङ ऩऱन।’

२७ मो य़ङा,

‘आपो,

खोन्‍नालो अ़ङ्‌का खानानिन्‌एदा छुक फाङ्‌ङाङा,

खानानिन लाजरस अ़ङ्‌पाओ अ़खिम्‌दा छुत्‍निखान्‍निप़नि।

२८ देकिनालो अ़ङ्‌द़क्‍छाबुवाचि पाच्‌कापाङ म़याक्‌याङ।

लाजरस्‌आ मोचि चाप्‍चेत्‍तुचिनेकि मोचि ओ दुखा तोक्‍खादा ऩवाङ्‌निन्‍ने।’

२९ मेन अब्राहाम्‌आ लो,

‘मोसा खोन्‍कि निनाम्‍हाङ्‌य़ङ खाकालुचिओ छाप्‍लाखा मोदा युङ्‌याङ।

आम्‍निछाचिआ मो छाप्‍लाखादाओ चाप्‍चेत्‍माय़ङ अ़एन्‍ने।’

३० मो म़ना य़ङा,

‘माआङ,

अब्राहाम आपो।

मेन खाक्‍को अ़क्‍छा सुवादाओदाङ्‌का लाखोन्‍लोन्‌कि मोचिएदा खात्‍नालोना मोचि अ़चुहेवादाङ्‌का म़लानान्‍चिन।’

३१ मेन अब्राहाम्‌आ लो,

‘मोसा खोन्‍कि निनाम्‍हाङ्‌य़ङ खाकालुचिओ अ़चुय़ङ मो आम्‍द़क्‍छाबुवाचिआ ऩएनुन्‌नालो ना सुवादाओदाङ्‌का खाक्‍को खोन्‍लोन्‌नुछाङ मोचिआ ऩकित्‍तुन।’”

हेवा खोन्‍कि लेत्‍मा

मत्‍ति १८:६-७, २१-२२; मर्कुस ९:४२

१७

१ येसुआ अ़चुकाखेङ्‌पाचि म़लोचि,

“म़नाचि हेवादा धान्‍मा चिन्‍माखाङ्‌मा य़ङ्‌चि अ़नुछ्‍याङा म़ता।

मेन साङ्‌एदाङ्‌का मोवाको य़ङ्‌चि म़ता,

मो म़ना अ़चाअ़त्‍मादा छुक।

२ खाक्‍को म़नाआ ओ अ़चुप्‍पोचिदाङ्‌का अ़क्‍छा हेवा मुमेत्‍तुनालो,

मोसोओ अ़पोत्‌दा चाचेम्‍खालुङ क़ङ्‌माकि धियाङ्‌वामादा वेन्‍मादिमा नुलोक लिओ।

३ खोन्‌ओसा आप्‍पि चाप्‍चेत्‍तानिन्‍चिन,

आम्‍निछाआ हेवा मुनालो रेन्‍तु,

खोन्‍कि मो अ़हेवादाङ्‌का लानालो लेत्‍तुप़।

४ आम्‍निछाआ खानाएदा अ़क लेन्‌दा सात्‌कादु हेवा मुकि सात्‌कादुङा खानाएदा लाताकि ‘अ़ङ्‌का अ़ङ्‌हेवादाङ्‌का लाङा’नि य़ङ्‌नालो आम्‍निछा लेत्‍तुप़।”

५ छाम्‍माय़ङ्‌चिआ हाङ्‌पा अ़लोवा,

“आन्‍काओ साकोङ्‌छ़ङ पोन्‍निप़नि!”

६ खोन्‍कि हाङ्‌पाआ म़लासुलोचि,

“खानानिन्‌एदा प़सैओ अ़ल़वा ओन्‍को आम्‍नुओ साकोङ्‌छ़ङ याक्‌याङ्‌नालो खानानिन ओ खेत्‍लाङ्‌बेतिताङ ‘खाना धेलान्‍चिन्‍कि धियाङ्‌वामादा लित्‍तान्‍चिन!’नि त़लोम्‌नालो मो काङ।

७ खानानिन्‌एदाङ्‌का अ़क्‍छाओ अ़हारुक बोयोङ छोकि माङ्‌नालो भेराचि चान्‍तुचिकि व़क्‌दाङ्‌का लाताहिदा अ़हाङ्‌पाआ मो अ़हारुक ‘च़क्‍नि बानाकि चासि युङाअ़इ’नि लो कि?

८ दि मोसाआ मो अ़हारुक ‘अ़ङ्‌का चा कुक्‍ताङ्‌पुवाङ खोन्‍कि अ़ङ्‌का ब़त्‍सि चुम्‍सान्‍चिन्‌कि अ़ङ्‌का चाङादुङ्‌ङा चिन्‍ङातारि ब़राङ।

खोन्‍किना ओन्‍ङा खाना चामादुङ्‌मा त़ऱ’नि अ़लोन कि?

९ अ़हाङ्‌पाआ लोओ काचि मुओदा दि अ़हारुक आलाङ प़ कि?

१० खोन्‌ओसा खानानिन्‌छाङ लोमाय़ङ्‌वात्‍नि झारा काचि त़मुम्‍चिउम्‌कि ओवात्‍नि य़ङानिन,

‘आन्‍कान्‍का चोन्‍मा अ़खान्‍तिन्‍काओ हारुक माआङ।

मुमादोराङाओ आन्‍काओ काचि ओन्‍ङा आन्‍कान्‍का मुम्‌योम्‍काओ।’”

क़माधामा सारिमाआ चोङुचिओ दस्‌कापाङ म़नाचि

११ येसु यरुसलेम्‌ह्‍यात्‍नि म़खाराङाहिदा सामरिया खोन्‍कि गालिल धिखाहुप्‌ओ अ़रा-अ़रा म़खारा।

१२ खोक्‍को अ़क्‌तात तेन्‌दा म़वाङाङाहिदा दस्‌कापाङ क़माधामा सारिमाआ चोङुचिओचि येसु तुप्‍सि म़ता।

अ़थाया म़एवाकि मोचि पात्‌याङ्‌सा म़य़ङा,

१३ “काचिन्‍पा येसु,

आन्‍कान्‍का सोमातुक्‍नि!”

१४ येसुआ मोचि म़खाचिकि म़लोचि,

“खानानिन खारानिन्‌कि निनाम्‍हाङ काब़क्‍पाचिएदा खाङ मुसानिन्‍चिन।”

खोन्‍कि मोचि म़खाराङाहिदाङा म़नुवाखारा।

१५ मोचिएदाङ्‌का अ़क्‍छा नुवाओ खान्‍चिन्‌कि अ़धिवाङ य़ङ्‌आ निनाम्‍हाङ्‌ओ अ़चुऩङ चोन्‌याङ्‌सा लासाबाना।

१६ खोन्‍कि मो येसुओ अ़चुलाङ्‌दा बोम्‍सान्‍चिन्‌कि आलाङ प़।

मो अ़क्‍छा सामरियायाओ म़ना ओ।

१७ येसुआ म़सेनुचि,

“दि दस्‌कापाङ्‌ङा म़नुवाओ माआङ कि?

नि नौकापाङ खादा म़युङ्‌याङ?

१८ ओ निरावा सामरियायाओ म़नादाङ्‌का नि नौकापाङ निनाम्‍हाङ्‌ओ अ़चुऩङ लोङ्‌सि देकि मान्‍लाबान्‌चि?”

१९ खोन्‍किना येसुआ मो सामरियायाओ म़ना अ़लोवा,

“पुवालोन्‍ताकि खारा,

साकोङ्‌छ़ङ त़मुवाओसा खाना त़नुवायुङ्‌सा।”

निनाम्‍हाङ्‌ओ अ़चुहाङ्‌होन्‌ओ अ़तामा

मत्‍ति २४:२३-२८, ३७-४१

२० अ़क लेन फरिसिचिआ “निनाम्‍हाङ्‌ओ अ़चुहाङ्‌होन देम्‍खा ता?”

निकिना येसु अ़सेना।

येसुआ म़लासुलोचि,

“निनाम्‍हाङ्‌ओ अ़चुहाङ्‌होन ना दात्‍लो अ़तानिन।

२१ माङ्‌नालो म़नाचिआ निनाम्‍हाङ्‌ओ अ़चुहाङ्‌होन ‘ओदा युङ्‌याङ!’,

माङ्‌लो ‘मोदा युङ्‌याङ!’

नि य़ङ्‌मा ऩऱनिन।

देकिनालो निनाम्‍हाङ्‌ओ अ़चुहाङ्‌होन ना आम्‍नुओ रादाङा याक्‌याङ।”

२२ खोन्‍किना येसुआ अ़चुकाखेङ्‌पाचि म़लोचि,

“ओवाको ग़रि तायाङ,

मोन्‍ग़रि खानानिन अ़ङ्‌का म़नाओ अ़छा अ़क लेन्‌नुछाङ खाङ्‌मा तोक्‍तुम दे नुओनि त़मिनिन,

मेन खाङ्‌मा त़तोक्‍तिमिन।

२३ खोन्‍कि म़नाचिआ खानानिन ऩलोन,

‘खानुम,

खो मोदा युङ्‌याङ!’

माङ्‌लो ‘खानुम,

खो ओदा युङ्‌याङ!’

मेन मान्‍खात्‍दानिन,

खोन्‍कि मोचि मान्‍त़ङ्‌दानुम्‍च़म।

२४ देकिनालो देत्‍नि नाम्‍चिम्‍पेलेक बान्‌हिदा नाम्‍चोक्‌दु अ़क्‌चोम्‌दाङ्‌का निचोम्‌तारि झिलिप्‍नि उप्‍तुदिसु,

मोवात्‍निङा म़नाओ अ़छाओ अ़तामा लेन्‌छाङ झारासाआ अ़खाङ्‌याङ्‌लो लि।

२५ मेन बुया अ़ङ्‌का ब़द्‍धे दुखा आङ्‌मादोत खोन्‍कि ओ दुङ्‌दाओ म़नाचिआ ऩङाऩछित्‍ङा।

२६ म़नाओ अ़छाओ अ़तामा नोआaओ लेन्‌दा लिसाओवात्‍निङा लि।

२७ नोआ अ़धिवा bवाप्‍तेलाहुत्‌दा मान्‌वाङ्‌म़युक्‍तातारि म़नाचि म़चाङा,

म़दुङाङा,

साया म़काम्‍साङा खोन्‍कि साया म़काम्‍सुप़ङुचि,

खोन्‍किना वाधुप ताकि मोचि झारा लुक्‍तुचि।

२८ cबुयाओ म़ना लोत्‌ओ अ़ग़रिदाछाङ मोवात्‍निङा लिसाओ।

म़नाचि म़चाङा खोन्‍कि म़दुङाङा,

म़खिराङा खोन्‍कि म़इनाङा,

म़लित्‍ताङा खोन्‍कि खिम्‌चि म़मुङुचि।

२९ मेन लोत सदोम सहरादाङ्‌का लोन्‍ताओ लेन नाम्‍चोक्‌दुङ्‌का मि खोन्‍कि गन्‍धक धाकि मोदाओ म़नाचि झारा लुक्‍तुचि।

३० अ़ङ्‌का म़नाओ अ़छाओछाङ अ़ङ्‌खाङ्‌मुमान्‍चिन्‌ओ लेन्‌दा मोवात्‍निङा लि।

३१ मो लेन साङ खिम्‌ओ अ़छोङ्‌छान्‌दु याक्‌याङ,

अ़खाम्‍माखुयाचि अ़खिम्‍हुत्‌यु म़याक्‌याङ्‌नालो मोचि लासि मो ह्‍युना अ़धानिन्‍ने।

खोन्‍कि मोवात्‍निङा साङ व़क्‌दा युङ्‌याङ,

मो अ़खिम्‌दा अ़लानिन्‍खात्‍निन्‍ने।

३२ लोत्‌ओ अ़खिम्‍हाङ्‌मा देत्‍नि लुक्‍ताओ मित्‍तानुम।d

३३ साङ्‌आ अ़ह़ङ्‌म़ङ रात्‍मालाप्‍तु,

मोसाआ मो मासु।

मेन साङ्‌आ अ़ह़ङ्‌म़ङ मासु,

मोसाआ अ़नुछ्‍याओ ह़ङ्‌म़ङ तोक्‍तु।

३४ अ़ङ्‌का खानानिन लोनानिन,

अ़ङ्‌का म़नाओ अ़छा ताङाओ मो खाखुत ह़वाङ म़नाचि अ़क्‌तात इम्‍खादा इम्‍चियुङ्‌चि,

अ़क्‍छा निनाम्‍मादुत्‍नि खात्‍तुङ खोन्‍कि नि छिरुङ्‌दाङ।

३५ ह़वाङ मेत्‍छामाचि अ़क्‍नि चा चेम्‍चिङ्‌चिहिदा अ़क्‍छा निनाम्‍मादुत्‍नि खात्‍तुङ खोन्‍कि नि छिरुङ्‌दाङ।

३६ [ह़वाङ म़नाचि व़क्‌दा याक्‍चिङ्‌चिहिदा अ़क्‍छा निनाम्‍मादुत्‍नि खात्‍तुङ खोन्‍कि नि छिरुङ्‌दाङ।”]e

३७ खोन्‍किना काखेङ्‌पाचिआ येसु अ़सेना,

“हाङ्‌पो,

ओवाको काचिचि खादा म़लि?”

येसुआ मोचि म़लासुलोचि,

“खादा साक़त्‌वा युङ,

मोदा कापेन्‍माचिछाङ म़कोप्‍नान्‍चिन।”

a 

१७:२६ पुङ्‌चिपुक ६:५-८ खानुम।

b 

१७:२७ पुङ्‌चिपुक ७:६-२४ खानुम।

c 

१७:२८ पुङ्‌चिपुक १८:२०–१९:२५ खानुम।

d 

१७:३२ पुङ्‌चिपुक १९:२६ खानुम।

e 

१७:३६ खाखाक्‍को बुयाओ छाप्‍लाखाचिदा ३६ अ़खिप मात्‍द़ङ।

छ़ङ्‌काछेन खोन्‍कि मेन्‍मित्‍मा

१८

१ अ़चुकाखेङ्‌पाचि अ़धुन याम़मात्‌युङ्‌ने खोन्‍कि अ़चुमिन्‍मा अ़स़निन्‍ने निकिना येसुआ मोचि अ़क्‌तात दोय़ङ्‌ला खाम़एत्‍तुचि।

२ “अ़क्‌तात सहरादा निनाम्‍हाङ मान्‍कित्‍कादा खोन्‍कि म़ना साया मान्‍मेत्‍कादा अ़क्‍छा छ़ङ्‌काछेन युङाङा।

३ मो सहरादा अ़क्‍छा मेन्‍मित्‍मा युङाङा।

मो मेन्‍मित्‍मा खोएदा तायुङ्‌साङा।

खोन्‍कि छुक फाङ्‌याङ्‌सा लोङु,

‘अ़ङ्‌ङेङ्‍ओ देङ्‌सालाप्‍पादा छ़ङ छेन्‍निप़नि।’

४ मो छ़ङ्‌काछेन थोरेत्‌तारिना छुन्‍ता।

मेन आदेङ मोसाआ अ़मिन्‍मादा आप्‍पि मित्‍तु,

‘अ़ङ्‌का निनाम्‍हाङ अ़कित्‍ऩङ,

म़नाओ अ़छा साया अ़मेत्‍ऩङ।

५ खोन्‍नुछाङ ओ मेन्‍मित्‍माआ अ़ङ्‌का दुखा अ़प़ङाङाओसा अ़ङ्‌का ओसोओ अ़छ़ङ छेन्‍तुङ्‌प़ङ,

माङ्‌नालो मो अ़धुन तायाङ्‌सा अ़ङ्‌नाप्‍मा अ़कान्‍ङा।’”

६ खोन्‍कि हाङ्‌पाआ म़लोचि,

“ओ अ़अ़त्‍पा छ़ङ्‌काछेन दे य़ङा,

त़एनुम?

७ निनाम्‍हाङ्‌आ म़छेन्‍तुचिओचिआ अ़खाखुत-अ़खोलेन छुक म़फाङ्‍ओ य़ङ्‌दा दि खोक्‍कोसाआ छ़ङ ऩछेन्‍तुन्‍प़न्‍चिन कि?

खोन्‍कि दि मोचिओ निकि खोक्‍को स़लेनि म़च़ कि?

८ अ़ङ्‌का खानानिन लोनानिन,

खोक्‍कोसाआ च़क्‍निङा मोचिओ अ़चुछ़ङ म़छेन्‍तुप़चि।

खोन्‍नुछाङ अ़ङ्‌का म़नाओ अ़छा लाङाय़ङाहिदा हेन्‍खामादा साकोङ्‌छ़ङ कामुचि धिरुङ्‌च़ङ हे अ़धित्‍ऩङ्‌च़ऩङ?”

फरिसि खोन्‍कि दाम्‍दु कालात्‌ओ दोय़ङ्‌ला

९ खोन्‍किना येसुआ आप्‍पिओन साम्‌योक्‍मिनि सोम्‍कुवा कामुचि खोन्‍कि निचि दिसुवा मान्‍मित्‍कादा खा-खाक्‍कोचि ओ दोय़ङ्‌ला खाम़एत्‍तुचि,

१० “ह़वाङ म़नाचि यामात्‍सि निनाम्‍हाङ ब़क्‍खाखिम्‌दु लोन्‍ताचि,

अ़क्‍छा फरिसि खोन्‍कि नि दाम्दु कालात।

११ फरिसि पुवालोन्‍ताकि अ़कोङ्‌या यामारा,

‘निनाम्‍हाङ्‌पो,

अ़ङ्‌का खानानिन आलाङ प़नानिन।

देकिनालो अ़ङ्‌का नि म़नाचिवाको काच़न,

अ़त्‍लोकाच़,

ताङ्‌लान कामु माङ्‌लो ओ दाम्‍दुकालात्‌वाकोछाङ अ़ङ्‌का अ़मुऩङ्‌ऩङ।

१२ अ़ङ्‌का सातादा ह्‍वादु मान्‍चामाङ युङ्‌ङा।

अ़ङ्‌का तोक्‍तुङ्‌ओ झारा सामाचिओ दस्‌कालोक्‌ओ अ़क लोक प़ङा।’

१३ मेन दाम्‍दु कालात अ़थाया एवाकि नाम्‍चोक्‌दुत्‍नि खाङ्‌माछाङ राक मान्‍मुमाङ अ़कोङ्‌कोम धात्‌याङ्‌सा ओवात्‍नि य़ङा,

‘निनाम्‍हाङ,

अ़ङ्‌का हेवामिएदा सोमातुक्‍ताङ्‌ऩङ।’

१४ अ़ङ्‌का खानानिन लोनानिन,

ओ दाम्‍दु कालात मो फरिसिदाङ्‌का निनाम्‍हाङ्‌ओ अ़चुमिन्‍मावा काच़नि काइसाकि अ़खिम्‌ह्‍यात्‍नि खारा।

देकिनालो साङ आप्‍पि झोन्‍नान्‍चिन,

मो सिम, खोन्‍कि साङ आप्‍पि सिम्‍नान्‍चिन, मो झोन।”

येसुआ छाचि आसिखा म़प़चिओ

मत्‍ति १९:१३-१५; मर्कुस १०:१३-१६

१५ अ़क लेन म़नाचिआ अ़चुप्‍पो छाचि येसुआ म़नोप्‍तुचिकि आसिखा म़प़चिने निकिना खोक्‍कोएदा म़तारुचि,

मेन ओ अ़खाकि अ़चुकाखेङ्‌पाचिआ मोचि म़रेन्‍तुचि।

१६ मेन येसुआ छाचि खोक्‍कोएदा म़बुत्‍तुचिकि अ़चुकाखेङ्‌पाचि म़लोचि,

“छाचि अ़ङ्‌काएदा तामा पुवानुम्‍च़म,

मोचि मान्‍छेक्‍दानुम्‍च़म।

देकिनालो निनाम्‍हाङ्‌ओ अ़चुहाङ्‌होन ओ छाचिवाकोचिओ निकिङा ओ।

१७ अ़नुछ्‍या अ़ङ्‌का खानानिन लोनानिन,

साङ्‌आ अ़क्‍छा छाआवात्‍नि निनाम्‍हाङ्‌ओ अ़चुहाङ्‌होन अ़लोउन,

मो देम्‍खाछाङ मोदा वाङ्‌मा अ़ऱनिन।”

कातोक बुसुवा

मत्‍ति १९:१६-३०; मर्कुस १०:१७-३१

१८ अ़क्‍छा बुसुवाआ येसु सेनु,

“अ़नुवाक काचिन्‍पो,

अ़लुक्‍निन्‌ओ ह़ङ्‌म़ङ तोक्‍मा अ़ङ्‌का दे च़मादोत?”

१९ येसुआ मो म़ना अ़लासालोवा,

“देकि खाना अ़ङ्‌का अ़नुवाक्‌नि त़लोङाङा?

अ़नुवाक ना निनाम्‍हाङ ओन्‍ङा म़मुयाङ।

२० खाना निनाम्‍हाङ्‌आ लोमाय़ङ य़ङ्‌चि ना त़सिन्‍तुङुचि,

‘ताङ्‌लान अ़मुन्‍मिन,

म़ना अ़सेरिमिन,

अ़ख़सिमिन,

सोज्‍जेओ सालुम्‍स़ङ अ़प़न्‍मिन,

खोन्‍कि आम्‍मामा खोन्‍कि आम्‍पापाचि साया मेत्‍तुचि।’”

२१ मो म़नाआ येसु लासुलो,

“ओ झारा य़ङ्‌चि ना अ़ङ्‌का अ़ङ्‌सावाछादाङ्‌काङा मुङ्‌युङ्‌सुङ्‌च़ङ।”

२२ ओ अ़एनाकि येसुआ मो म़ना अ़लोवा,

“हान्‍छाङ खाना अ़क्‌तात काचि मुमादोत।

खानाएदा म़युङ्‌याङ्‌ओ झारा सामाचि इनुचिकि मान्‍तोक्‍कादाचि हात्‍तुचि,

खोन्‍कि खाना निनाम्‍मादु चासुम्‍छेन्‍बि त़तोक्‍तु,

खोन्‍किना बानाकि अ़ङ्‌का त़ङ्‌ताङ।”

२३ मेन ओ य़ङ मो म़नाआ एनुकि खोसोओ च़लोक अ़मिन्‍मा सुवा,

देकिनालो मो म़ना अ़न्‍नुनु कातोक मुवाङा।

२४ खोन्‍किना येसुआ मो म़नाएह्‍यात्‍नि अ़चोवाकि म़य़ङा,

“कातोक म़ना निनाम्‍हाङ्‌ओ अ़चुहाङ्‌होन्‌दा वाङ्‌मा ब़द्‍धे चाअ़त।

२५ कातोक म़ना निनाम्‍हाङ्‌ओ अ़चुहाङ्‌होन्‌दा वाङ्‌मादाङ्‌का ना उता लुप्‍मित्‌ओ अ़खेत्‌दाङ्‌का लेन्‍मालोन्‍मा नुसुम्‍पेन्‍ता लि।”

२६ मो काएन्‌चिआ येसु अ़सेना,

“खोन्‍नालो साङ लेन्‍मा ऱ?”

२७ येसुआ म़लासुलोचि,

“दि म़नाचिदाङ्‌का लिमा अ़ऱनिन, ओ निनाम्‍हाङ्‌एदा लिमा ऱ।”

२८ पत्रुस्‌आ येसु अ़लोवा,

“खानुम,

आन्‍कान्‍का झारा आन्‍काओ सामाचि छिरुम्दोम्‍च़म्‍काकि खानानिन त़ङ्‌निङ्‌नि।”

२९ खोन्‍कि येसुआ मोचि म़लोचि,

“अ़ङ्‌का खानानिन अ़नुछ्‍या लोनानिन,

साङ्‌आछाङ अ़खिम माङ्‌लो अ़खिम्‍हाङ्‌मा माङ्‌लो अ़द़क्‍छा-बुवाचि माङ्‌लो अ़पा,

अ़मा माङ्‌लो अ़छाचि निनाम्‍हाङ्‌ओ अ़चुहाङ्‌होन्‌ओ निकि छिरुचि,

३० खोसाआ छिरुदोचिओदाङ्‌का ब़द्‍धेकास़रो ओ हेन्‍खामादा तोक्‍तु,

खोन्‍कि निनाम्‍हाङ्‌ओ अ़चुहाङ्‌होन्‌दाछाङ अ़लुक्‍निन्‌ओ ह़ङ्‌म़ङ तोक्‍तु।”

येसुआ अ़चुस़माओ अ़तुक्‌वादा बुया खाअ़लुसाओ

मत्‍ति २०:१७-१९; मर्कुस १०:३२-३४

३१ खोन्‍किना येसुआ बारकापाङ अ़चुकाखेङ्‌पाचि अ़क्‍चित ह्‍यात्‍नि म़खात्‍तुचिकि म़लोचि,

“खानुम,

आन्‍कान यरुसलेम्‌ह्‍यात्‍नि खारिन्‌येन,

खोन्‍कि म़नाओ अ़छाओ अ़तुक्‌वादा निनाम्‍हाङ्‌य़ङ खाकालुचिआ अ़छाप्‍ताओ य़ङ्‌चि झारा म़ताला।

३२ म़नाचिआ अ़ङ्‌का निरावाचिओ अ़चुछुक्‌दा ऩपाक्‍ङा,

खोन्‍कि अ़ङ्‌का ऩसुङ्‌ङा,

अ़ङ्‌साया ऩपेप्‍ङा,

ऩथुक्‍ङा।

३३ खोचिआ अ़ङ्‌का य़हुप ऩपाक्‍ङाकि ऩसेत्‍ङा।

मेन अ़ङ्‌का सुम्‌कालेन्‌दा खोन्‍ङालोन्‍ङा।”

३४ मेन अ़चुकाखेङ्‌पाचिआ ओ य़ङ अ़क्‍छेप्‍छाङ मान्‍तुप्‌अ़दा।

ओसोओ अ़तुप्‌य़ङ मोचिएदाङ्‌का कुम्‍सायुङ्‌सा खोन्‌ओसा येसु म़चेवाओ अ़तुक्‌वादा मोचिआ मान्‍तुप्‌अ़दा।

येसुआ दोप्‍म़क चाकादोत्‍पा अ़नुसाओ

मत्‍ति २०:२९-३४; मर्कुस १०:४६-५२

३५ येसु यरिहो सहरा च़क्‌दा म़तालाहिदा मोदा अ़क्‍छा दोप्‍म़क लाम च़क्‌दा चा दोत्‌याङ्‌सा युङाङा।

३६ मो दोप्‍म़क्‌आ म़ना मुक्‍लाचि म़खाराङाओ एनुकि सेनुचि,

“ओदा दे लियाङ?”

३७ म़नाचिआ मो दोप्‍म़क अ़लोवा,

“नासरत्‌ओ येसु ओलाम्‍पा म़खात्‌याङ।”

३८ खोन्‍कि मो दोप्‍म़क्‌आ पात्‌याङ्‌सा लो,

“दाउद्‌ओ अ़चुछा येसु,

अ़ङ्‌का सोमातुक्‍नि!”

३९ बुया लाम कातित्‍चिआ खो “वाइवेत युङा!”

नि अ़रेन्‍ता।

मेन खो अ़क्‍चित च़लोक पारा,

“दाउद्‌ओ अ़चुछा,

अ़ङ्‌का सोमातुक्‍नि!”

४० येसु म़एवादिसा,

खोन्‍कि “मो म़ना अ़ङ्‌काएदा बात्‍तानुम”नि अ़चुकाखेङ्‌पाचि म़लोचि।

मो म़ना येसुओ अ़चुच़क्‌दा ता,

खोन्‍कि येसुआ अ़सेना,

४१ “आम्‍को निकि अ़ङ्‌का दे मुनानेनि खाना त़मिन्‌याङ?”

खोन्‍कि मोसाआ य़ङ्‌लासु,

“हाङ्‌पो,

अ़ङ्‌का लामाखाखाङ्‌मा ऱङाने!”

४२ खोन्‍कि येसुआ खो अ़लोवा,

“खाना खाकाखाङ लिसा!

आम्‍साकोङ्‌छ़ङ्‌आ खाना त़नुसायुङ्‌सा।”

४३ मोन्‍ग़रिङा खो लामाखाखाङ्‌मा रुवा खोन्‍कि निनाम्‍हाङ्‌ओ अ़चुऩङ लोङ्‌याङ्‌सा खोसाआ येसु त़ङ्‌तु।

मोवात्‍नि लिसाओ अ़खाकि झारा म़नाचिआछाङ निनाम्‍हाङ्‌ओ अ़चुऩङ अ़चोन्‍ता।

येसु खोन्‍कि जखायस

१९

१ येसु यरिहोदा म़तालाकि मो सहराहुत्‌दाओ लाम लियाङ्‌सा म़खाराङा।

२ मोदा अ़क्‍छा जखायस अ़ऩङ मुवाङाओ म़ना युङाङा।

खो दाम्‍दु कालात्‍चिओ अ़चुमुलो खोन्‍कि कातोक म़ना मुवाङा।

३ “येसु साङ ए खा?”

निकि जखायस खाङ्‌मा सुवाङा,

मेन म़ना मुक्‍लाचिआ अ़इप्‍ताओसा खोसाआ येसु खाङ्‌मा मान्‍तोक्‌दो।

देकिनालो खो दुन्‍ताङा।

४ खोन्‌ओसा जखायस येसु खाङ्‌सि बुया लोराखाराकि अ़क्‌तात वासिताङ्‌चोक्‌दु वाङा।

देकिनालो येसु मो लाम लियाङ्‌सा खात्‍मा म़मुवाङा।

५ येसु मो तेप्‌दा म़तादिसाकि धात्‍नि अ़खा,

खोन्‍कि मो अ़लोवा,

“जखायस,

च़क्‍नि धान्‍तान्‍चिन देकिनालो आय़ अ़ङ्‌का आम्‍खिम्‌दा याक्‍मादोत।”

६ खोन्‍किना जखायस च़क्‍नि धान्‍तान्‍चिन्‌कि अ़ऩङानुयाङ्‌सा अ़खिम्‌या येसु साऩङ्‌वा मेत्‍तु।

७ म़नाचिआ ओ अ़खाकि झारा छुऩङ्‌वा मुमा अ़पुङ्‌सा,

“येसु ना हेवामिओ अ़खिम्‌दा तावाङ लिसि म़खारायुङ्‌सा।”

८ मेन जखायस पुवालोन्‍ताकि हाङ्‌पा लो,

“हाङ्‌पो,

खानुम!

अ़ङ्‌का अ़ङ्‌चासुम,

छेन्‍बिओ अ़क्‍धाङ मान्‍तोक्‍कादाचि प़ङ्‌च़ङ खोन्‍कि म़नाचिदाङ्‌का दियाकोनुछाङ सामाचि च़न्‍तुङ्‌युङ्‌सुङ्‌च़ङ्‌नालो अ़ङ्‌का मोसोओ चारकास़रो लासुङ्‌प़ङ्‌च़ङ।”

९ खोन्‍कि येसुआ मो अ़लोवा,

“अब्राहाम साकोङ्‌छ़ङ मुवाओवात्‍निङा ओ म़नाआछाङ साकोङ्‌छ़ङ मुवाओसा आय़ ओ खिम्‌दा लेन्‍मा तायुङ्‌सा।

१० अ़ङ्‌का म़नाओ अ़छा ना म़माखाराओचि लाम्‍सि खोन्‍कि लेइसि ताङ्‌ओ।”

दस्‌कापाङ हारुक्‌चि प़माय़ङ फेक्‌वाओ दोय़ङ्‌ला

मत्‍ति २५:१४-३०

११ मो म़नाचिआ ओ य़ङ्‌चि अ़एनाङाहिदा येसुआ मोचि अ़क्‌तात दोय़ङ्‌ला खाएत्‍मा म़पुक्‍तुचि।

देकिनालो येसु यरुसलेम च़क्‌दा म़युङाङा,

खोन्‍कि म़नाचिआ “निनाम्‍हाङ्‌ओ अ़चुहाङ्‌होन च़क्‍नि तामा मुयाङ”नि म़मिनाङा।

१२ खोन्‌ओसा येसुआ म़लोचि,

“अ़क्‍छा अ़धुवा म़ना अ़हेन्‍कोप्‌दाओ हाङ मुमाओ पाङ तोक्‍सि अ़क्‌तात अ़थायाओ हेन्‍कोप्‌या खात्‍मा मुवाङा।

१३ खोन्‍किना मोसाआ दस्‌कापाङ अ़हारुक्‌चि बुत्‍तुचिकि अ़क्‍छा-अ़क्‍छा aअ़क सयेकालेन लेकाओ काचिलुङ फेक्‌वा प़चिकि मोचि लोचि,

‘अ़ङ्‌का लाङाताङातारि ओ फेक्‌वा याङानुम्‌कि ब़द्‍धे फेक्‌वा दुवाङानिन।’

१४ मेन अ़हेन्‍कोप्‌दाओ म़नाचिआ मो ऩङाअ़छिराकि,

‘ओ म़नाआ आन्‍कान्‍काएदा हाङ्‌काचि मुओ आन्‍काओ ऩङाअ़नुनिन’नि य़ङ्‌सि मोचिआ अ़क रुहुप म़नाचि म़छुत्‍तुचि।

१५ मेन हाङ मुमाओ पाङ तोक्‍तुकि मो म़ना अ़खिम्‌दा लासाता।

खोसाआ फेक्‌वा प़चिओ अ़हारुक्‌चि खोएदा बुत्‍तुचि,

खोन्‍कि फेक्‌वा प़चिओदाङ्‌का मोचिआ देम च़लोक फेक्‌वा अ़दुवानि सिन्‍मा लामाङा।

१६ बुयाओ अ़हारुक बानाकि लो,

‘हाङ्‌पो,

खानानिन्‌आ त़प़निओ फेक्‌वाआ दस्‌काफेक च़लोक फेक्‌वा दुउङ्‌युङ्‌सुङ।’

१७ खोन्‍कि हाङ्‌आ अ़हारुक लो,

‘त़छोसा,

अ़नुवाक हारुक!

खाना दस्‌कातात सहरादा पाङ्‌मुमा त़तोक्‍तु।

देकिनालो खाना अ़चुप्‍पो काचिदा सोम्‍कुवामुमायु काचि त़मुवा।’

१८ नि अ़हारुक ताकि लो,

‘हाङ्‌पो,

खानानिन्‌आ त़प़निओ फेक्‌वाआ नि पाच्‌कालोक च़लोक फेक्‌वा दुउङ्‌युङ्‌सुङ।’

१९ खोन्‍कि हाङ्‌आ मोछाङ लासुलो,

‘खाना पाच्‌कातात सहरादा पाङ्‌मुमा त़तोक्‍तु।’

२० खोन्‍किना नि अ़हारुक्‌छाङ ताकि लो,

‘हाङ्‌पो,

आम्‍नुओ फेक्‌वा ओदा ओ।

मो अ़ङ्‌का तित्‌ओ अ़धाङ्‌दा फेप्‍तुङ्‌कि कुम्‍सुङ्‌युङ्‌सुङ।

२१ देकिनालो खानानिन अ़ऱन्‍मिन्‌ओ म़ना त़याइन्‌येन।

खोन्‌ओसा खानानिन्‌दाङ्‌का अ़ङ्‌क़माकारा।

दि मान्‌युङ्‌त़दोम,

मो खानानिन त़लामुम।

दि मान्‌वेत्‍त़दोम,

मो त़हेक्‍तुम।’

२२ मोसोओ अ़हाङ्‌पाआ अ़हारुक लासुलो,

‘आम्‌य़ङ्‌आङा अ़ङ्‌का खाना छ़ङ्‌छेन्‍ना,

खाना अ़अ़त्‍पा हारुक!

दि मान्‌युङ्‌ङा,

मो कालाम,

खोन्‍कि दि मान्‌वेत्‌दोङ,

मो काहेक अ़ङ्‌का अ़ऱन्‍मिन्‌ओ म़नानि त़मित्‍ङाङा?

२३ खोन्‍नालो देकि अ़ङ्‌फेक्‌वा छेन्‍बि युङ्‌खादा मान्‌युङ्‌त़दो?

खाना मोवात्‍नि त़मुओ खाङ्‌दे अ़ङ्‌का लासाङ्‌ताङ्‌हिदा अ़ङ्‌फेक्‌वा अ़तेप्‍माएनान लासुङ तोक्‍तुङ्‌ओ।’

२४ खोन्‍कि मोदा काएप म़नाचि हाङ्‌आ लोचि,

‘मोएदाङ्‌का अ़फेक्‌वा ङाप्‍तानुम खोन्‍कि साङ्‌एदा दस्‌काफेक युङ्‌याङ मो पुवानुम।’

२५ खोन्‍कि मोचिआ अ़लोवा,

‘हाङ्‌पो,

खोएदा ना बुयाओङा दस्‌कातात युङ्‌याङ।’

२६ अ़ङ्‌का खानानिन लोनानिन,

‘साङ्‌एदा युङ्‌याङ,

मो च़लोक प़,

खोन्‍कि मोएदा ब़द्‍धे लि।

मेन साङ्‌एदा मात्‍द़ङ, मोएदा युङ्‌याङ्‌ओछाङ मोएदाङ्‌का अ़ङाप।

२७ मेन अ़ङ्‌का हाङ मुङाओ ऩङाकाछित मो अ़ङ्‌ङेङ्‌चि ओदा बात्‍तानुम्‍च़म,

खोन्‍कि अ़ङ्‌बुदा सेरानुम्‍च़म!’”

येसु यरुसलेम्‌दा म़वाङाओ

मत्‍ति २१:१-११; मर्कुस ११:१-११; युहन्‍ना १२:१२-२९

२८ येसु ओ दोय़ङ्‌ला म़य़ङाचिआकि यरुसलेम्‌दुत्‍नि म़लोन्‍ता।

२९ येसु जैतुन भ़ऱनि लोवाङाओ बेथफागे खोन्‍कि बेथानियादा म़ताला।

खोन्‍कि खोक्‍कोसाआ अ़चुकाखेङ्‌पाचिदाङ्‌का ह़वाङ ओवात्‍नि लोयाङ्‌सा म़छुत्‍तुखाइसुचि,

३० “खानाचि मो ह्‍याक्‍को तेन्‌या खाराचि।

तेन्‌दा त़ताचिलाचिङ्‌चिवा खानाचिआ साङ्‌आछाङ मान्‌युक्‌युक्‍तुओ अ़क्‌तात गधा छा छुम्‍सायुङ्‌साओ त़धित्‍चु।

मो हुराचुकि ओदा बात्‍ताचु।

३१ खा-खाक्‍कोसाआ खानाचि ‘देकि त़हुत्‍चुङ्‌चु?’

नि त़सेन्‍चिनालो ‘हाङ्‌पा ओ दोत्‌याङ’नि लोवाचु।”

३२ खोन्‍किना मो बुया म़खाइसुचिओ म़नाचि खाराचिकि येसुआ म़लोचिवात्‍निङा अ़क्‌तात गधा छा अ़धिराचु।

३३ मोचिआ गधा छा अ़हुराङाचुहिदा मो गधा छाओ अ़हाङ्‌पाआ मोचि सेनुचि,

“खानाचिआ ओ गधा छा देकि त़हुत्‍चुङ्‌चु?”

३४ मोचिआ अ़लासालोवाचु,

“हाङ्‌पा ओ दोत्‌याङ।”

३५ मोचिआ मो गधा छा येसुएदा अ़ताराचु,

खोन्‍कि मोसोओ अ़दुङ्‌दु अ़चुतित्‌चि अ़थ़क्‍तापुवा, खोन्‍कि येसु मोसोओ अ़दुङ्‌दा युङ्‌अ़मेत्‍ता।

३६ येसु म़खाराङाहिदा म़नाचिआ अ़चुतित्‌चि म़हुरुचिकि लाम्‌दा अ़थ़क्‍तापुवा।

३७ येसु जैतुन भ़ऱओ य़न्‍पा लाम्‍च़क्‌दा म़तादिसाहिदा झारा अ़चुकाखेङ्‌पाचिआ आप्‍पि अ़खाओ झारा सावा काचिचि अ़मित्‍ताकि अ़चुऩङानुयाङ्‌सा निनाम्‍हाङ्‌ओ अ़चुऩङ चोन्‌याङ्‌सा अ़धिवो य़ङ्‌आ पात्‍मा अ़पुङ्‌सा।

३८ “निनाम्‍हाङ्‌ओ अ़चुऩङ्‌दा म़ताओ हाङ निनाम्‍हाङ्‌आ आसिखा अ़प़ने!

निनाम्‍मादु सेवाङ्‌नि लिने खोन्‍कि झारादाङ्‌का धानि निनाम्‍हाङ्‌ओ अ़चुऩङ लोङ्‌ने।”

३९ खोन्‍कि मुक्‍लादाओ खा-खाक्‍को फरिसिचिआ येसु अ़लोवा,

“काचिन्‍पो,

आम्‍नुओ काखेङ्‌चि रेन्‍तानुम्‍च़म।”

४० मेन येसुआ म़लासुलोचि,

“अ़ङ्‌का खानानिन लोनानिन,

ओचि ऩपात्‍निन्‌नालो लुङ्‌ताक्‌चिआ पात्‍मा अ़पुङ।”

४१ येसु यरुसलेम च़क्‌दा म़तादिसाकि मो सहरा अ़खाकि मोसोओ निकि खाप्‌याङ्‌सा म़लोचि,

४२ “निनाम्‍हाङ्‌एनान देत्‍नि तोङ्‌मा ऱन निकिना खाना आय़नुछाङ त़सिन्‍तुओ खाङ्‌दे नुवाओ!

मेन ओन्‍ग़रि मो य़ङ खाना तुप्‍मा मान्‍ऱत़युक्‍तु।

४३ खानाएदा ओवाको लेन्‌चि म़ता,

आम्‍ङेङ्‌चिआ खाना झोम्‍मा निकि बाखाओ कुदारि अ़पाक,

खोन्‍कि झारा दात्‍निदाङ्‌का ऩऱङ्‌कि ऩछेक।

४४ मोचिआ खाना खोन्‍कि खानाहुत्‌दाओ आम्‍छाचि बाखादा म़धाम्‍सुचिकि अ़क्‌तात लुङ्‌ताक्‌दुङ्‌दु नि लुङ्‌ताक्‌छाङ ऩछिरुन्‍दान।

देकिनालो निनाम्‍हाङ खानाएदा म़ताओ ग़रि मान्‍सिन्‍त़दो।”

येसुआ निनाम्‍हाङ ब़क्‍खाखिम अ़सेङ्‌साओ

मत्‍ति २१:१२-१७; मर्कुस ११:१५-१९; युहन्‍ना २:१३-२२

४५ खोन्‍किना येसु निनाम्‍हाङ ब़क्‍खाखिम्‌दा म़वाङाकि काइन-काखित्‌चि ऱमाखान्‍मा म़पुक्‍तुचि।

४६ येसुआ मोचि म़लोचि,

“साम्‍कालिन्‌दा ओवात्‍नि छाप्‍तायुङ्‌सा,

‘अ़ङ्‌खिम यामात्‍खा खिम लि।’

मेन खानानिन्‌आ ना ओ काङाप्‍खात्‌चिओ अ़चुबुक्‍ताङ त़मुम्‌युङ्‌सुम।”

४७ येसुआ लेन-लेन निनाम्‍हाङ ब़क्‍खाखिम्‌दा म़चिन्‍तुङुचि।

मेन मुलो काब़क्‍पाचि,

य़ङ्‌हुप काचिन्‍पाचिकिना म़नाचिओ अ़चुअ़धुवाचिआ खोक्‍को सेत्‍मा अ़लाप्‍ताङा।

४८ खोन्‍नुछाङ मोचिआ येसु सेत्‍माओ अ़लाम दित्‍छाङ मान्‍धित्‌अ़दा।

देकिनालो झारा म़नाचि खोक्‍कोसोओ अ़चुय़ङ एन्‌याङ्‌सा खोक्‍कोएनान अ़क्‍नि म़युङायाक्‍ताङा।

a 

१९:१३ अ़क सयेकालेन लेकाओ काचिलुङ फेक्‌वा : मुलो छाप्‍लाखादा अ़क मिनानि छाप्‍तायुङ्‌सा।

येसुओ अ़चुपाङ्‌ओ अ़तुक्‌वादा सेन्‍माय़ङ

मत्‍ति २१:२३-२७; मर्कुस ११:२७-३३

२०

१ अ़क लेन निनाम्‍हाङ ब़क्‍खाखिम्‌दा येसुआ म़नाचि म़चिन्‍तुयुङ्‌सुङुचि,

खोन्‍कि नुय़ङ्‌खान खाम़एत्‍तुयुङ्‌सुङुचि।

खोन्‍ग़रि मुलो काब़क्‍पाचि, य़ङ्‌हुप काचिन्‍पाचि खोन्‍कि अ़चुअ़धुवाचि खोक्‍कोएदा म़ता।

२ खोन्‍कि मोचिआ खोक्‍को अ़सेना,

“आन्‍कान्‍का लोनि,

साङ्‌कोओ अ़पाङ्‌आ खानानिन ओ काचिचि त़मुम्‌योम्‍च़म?

साङ्‌आ खानानिन ओ पाङ ऩप़न?”

३ येसुआ मोचि म़लासुलोचि,

“अ़ङ्‌काछाङ खानानिन अ़क्‌तात य़ङ सेन्‍नानिन,

खोन्‍कि खानानिन्‌आ अ़ङ्‌का खाएत्‍ताङ्‌ऩङ।

४ युहन्‍नाआ बप्‍तिस्‍मा प़मा पाङ खादाङ्‌का तोक्‍तु ओ,

निनाम्‍हाङ्‌दाङ्‌का हे म़नादाङ्‌का?”

५ मोचि अ़क्‍छा निएदा दुम म़छ़रा,

“आन्‍कान निनाम्‍मादुङ्‌कानि य़ङिन्‌नालो ‘देकि खानानिन्‌आ खो साकोङ्‌छ़ङ मान्‍मुत़दोम?’

नि खोक्‍कोसाआ म़सेन।

६ मेन ‘म़नादाङ्‌का’नि आन्‍कान य़ङिन्‌नालो ना झारा म़नाचिआ आन्‍कान लुङ्‌ताक्‌आ म़कोक।

देकिनालो युहन्‍ना निनाम्‍हाङ्‌य़ङ खाकालुनि मोचिआ साकोङ्‌छ़ङ अ़मुयाङ।”

७ खोन्‌ओसा मोचिआ येसु अ़लासालोवा,

“युहन्‍नाआ बप्‍तिस्‍मा प़मा पाङ खादाङ्‌का ताओ आन्‍कान्‍का अ़सिन्‍तिमिन्‍का।”

८ खोन्‍कि येसुआ मोचि म़लोचि,

“अ़ङ्‌काछाङ खाक्‍को पाङ्‌आ ओ काचिचि मुङ्‌योङ्‌च़ङ,

अ़ङ्‌काछाङ खानानिन अ़लोनान्‍निमिन।”

व़क काचि कामुचिओ अ़चुतुक्‌वादाओ दोय़ङ्‌ला

मत्‍ति २१:३३-४६; मर्कुस १२:१-१२

९ येसुआ ओ दोय़ङ्‌ला म़नाचि खाम़एत्‍तुचि,

“अ़क्‍छा म़नाआ अङ्‌गुराखा पाउ खोन्‍कि व़क काचि कामुचिएनान अङ्‌गुराखा हामाचामादा प़दोचिकि खो ब़द्‍धेकालेन्‌ओ निम्‍पाङ प़न्‍था खारा।

१० अङ्‌गुरा तुमाओ ग़रि खोसाआ अ़हारुक्‌चिएदाओ अ़क्‍छा अङ्‌गुराओ अ़लोक लासि अ़व़क काचात्‌चिएदा छुत्‍तु।

मेन अ़व़क काचात्‌चिआ मो हारुक अ़झोम्‍ताकि अ़ब़ङ्‌सा खोन्‍कि खो मोहाङा अ़लासाखाइसा।

११ खोसाआ नि अ़हारुक छुत्‍तु,

मेन मोचिआ मोछाङ अ़ब़ङ्‌सा,

अ़साया अ़पेप्‍ता खोन्‍कि मोहाङा अ़लासाखाइसा।

१२ खोन्‍किना खोसाआ सुम्‌कापाङ्‌ओतात छुत्‍तु।

मेन मोचिआ मोछाङ खेन अ़वाइसाकि अ़ऱसाखाइसा।

१३ खोन्‍किना अङ्‌गुराखा हाङ्‌पा य़ङा,

‘हान अ़ङ्‌का दे च़ङा?

अ़ङ्‌का सोमातुक्‍तुङ्‌योङ्‌ओ अ़ङ्‌छा छुत्‍तुङ।

खोक्‍को ना मोचिआ साया अ़मेत।’

१४ मेन अ़व़क काचात्‌चिआ अ़चुछा अ़खाकि अ़क्‍छा निएदा म़य़ङा,

‘ओ ना पाङ्‌कातोक ओ।

आन्‍कान मो सेरुम्‍ने,

खोन्‍कि आन्‍कान पाङ्‌कातोक लिसिन!’

१५ खोन्‍किना मोचिआ अ़चुछा अङ्‌गुराखादाङ्‌का बुङ्‌खाया अ़सारा खात्‍ताकि अ़सेरा।

हान अङ्‌गुराखाओ अ़हाङ्‌पाआ मोचि दे मुचि?

१६ अङ्‌गुराखाओ अ़हाङ्‌पा ताकि व़क काचात्‌चि म़सेरुचि खोन्‍कि अङ्‌गुराखा नि व़क काचात्‌चि म़प़चि।”

खोन्‍किना म़नाचिआ ओ अ़एनाकि म़य़ङा,

“ओवात्‍नि देम्‍खाछाङ अ़लिनिन्‍ने!”

१७ मेन येसुआ मोचि म़खाचिकि म़लोचि,

“खोन्‍नालो ओवात्‍नि छाप्‍ताओसो अ़तुप्‍माय़ङ दि ओ?

‘खिम कामुचिआ ऩङाअ़छिराओ लुङ्‌ताक मो खुचुरोङ्‌दाओ मुलो लुङ्‌ताक म़लिसायुङ्‌सा।’

१८ खाक्‍को म़ना मो लुङ्‌ताक्‌दा धा,

मो योकोचेम्‍पा लि,

खोन्‍कि साङ्‍एदा मो लुङ्‌ताक धा,

मोसाआ मो खाक्‍बुन मु।”

कैसरएदा दाम्‍दु छोन्‍मा

मत्‍ति २२:१५-२२; मर्कुस १२:१३-१७

१९ य़ङ्‌हुप काचिन्‍पाचि खोन्‍कि मुलो काब़क्‍पाचिआ मो दोय़ङ्‌ला येसुआ खोचिओ अ़चुदेङ्‌सालाप्‍पादा म़य़ङाओ निकिना अ़सिन्‍तालावा।

खोन्‌ओसा येसु मोन्‍ग़रिङा लाप्‍मा अ़लाप्‍ता, मेन मोचि म़नाचिदाङ्‌का अ़चुक़माकाराकि लाप्‍मा मान्‍ऱअ़दा।

२० येसुआ काचि फिसु हे निकि मोचिआ अ़खायुङ्‌साङा,

खोन्‍कि अ़नुवाक लिसिन्‌वा काच़चि खासुक्‍सि येसुएदा म़छुत्‍तुचि।

देकिनालो येसु म़चेप्‌ओ अ़चुय़ङ्‌दा लाप्‍माकि रोमि धिखाहुप काखाङ्‌ओ अ़छुक्‌दा खोक्‍को पाक्‍माप़मानि म़मिनाङा।

२१ खोन्‍किना खाकासुक्‌चिआ येसु अ़सेना,

“काचिन्‍पो,

आन्‍कान्‍का सिन्‍तुम्‌योम्‍का,

खानानिन अ़छ़ङ त़चेविन खोन्‍कि त़चिन्‍तुम्‍च़म,

खोन्‍कि खानानिन साङ्‌लिप्‍पाछाङ त़वाङिमिन, मेन खानानिन निनाम्‍हाङ्‌ओ अ़चुलाम अ़छ़ङ खात़चिन्‍तिन।

२२ हान आन्‍कान्‍का लोनि,

आन्‍कान्‍का रोमि तोक्‍पोहाङ कैसरएदा दाम्‍दु छोन्‍मामोसाओ अ़य़ङ्‌हुप्‌आ अ़प़न्‍का हे अ़प़न्‍मिन्‍का?”

२३ मेन येसुआ मोचिओ अ़चुचाप्‍चा मिन्‍मा अ़सिन्‍ताकि मोचि म़लोचि,

२४ “अ़ङ्‌का अ़क्‌तात फेक्‌वा पुवाङ्‌ऩङ।

ओदा साङ्‌कोओ अ़ङाइवा खोन्‍कि अ़ऩङ सेप्‍तायुङ्‌सा?”

मोचिआ “कैसरओ”नि अ़लोवा।

२५ येसुआ मोचि म़लोचि,

“खोन्‍नालो दि कैसरओ,

मो हाङ कैसरङा पुवानुम,

खोन्‍कि दि निनाम्‍हाङ्‌ओ,

मो निनाम्‍हाङ पुवानुम।”

२६ खोन्‍कि मोचिआ म़नाचिओ अ़चुबुदा येसु म़चेवाओ य़ङ्‌दा फिमाय़ङ मान्‍धित्‌अ़दा।

खोन्‍कि खोक्‍कोसाआ म़लासुलोचिओ य़ङ्‌दा मोचि दोम्‍तुदोचिकि वाइवेत म़युङा।

खोन्‍मालोन्‍मा खोन्‍कि सायाकाम्‍मा

मत्‍ति २२:२३-३३; मर्कुस १२:१८-२७

२७ खोन्‍किना अ़क्‍चित्‌कापाङ म़स़दाओचि ऩखोन्‍निन्‍लोन्‍निन्‌नि काय़ङ bसदुकिचि येसुएदा म़ता।

२८ मोचिआ येसु अ़सेना,

“काचिन्‍पो,

निनाम्‍हाङ्‌य़ङ खाकालु मोसा य़ङायुङ्‌सा,

खाक्‍कोसोओ अ़बुवा छा मान्‍तोक्‍माङ स़दाकि अ़खिम्‍हाङ्‌मा छिरुदानालो अ़बुवाओ निकिना अ़निछाआ मेन्‍मित्‍मा सायाकाम्‍मादोत, खोन्‍कि अ़बुवाओ निकिना छातोक्‍मा प़मादोत निकिना cमोसाओ अ़य़ङ्‌हुप्‌दा आन्‍कान म़छाप्‍तापुवायुङ्‌सा।

२९ अ़क्‍खिम्‌दा सात्‌कापाङ द़क्‍छाचि म़याआङा।

कुम्‍पा सायाकाम्‍सा खोन्‍कि छा मान्‍तोक्‍माङ मो सुवादा।

३० खोन्‍कि मुक्‍सुछाङ छा मान्‍तोक्‍माङ सुवादा।

३१ खोन्‍कि सुम्‍पाङ्‌ओतात्‌आछाङ मो मेन्‍मित्‍मा सायाकाम्‍सु।

खोन्‍कि मोवात्‍निङा सात्‌कापाङ्‌माङ छा मान्‍तोक्‍माङ म़सुवादा।

३२ आदेङ्‌माङ,

मो मेन्‍मित्‍माछाङ सुवादा।

३३ खोन्‍नालो मोचि म़लाखोन्‍लोन्‌हिदा मो मेत्‍छामा खाक्‍कोसोओ अ़खिम्‍हाङ्‌मा लि?

देकिनालो झारा सात्‌कापाङ्‌माङ्‌आङा मो मेत्‍छामा साया अ़काम्‍सा।”

३४ येसुआ म़लासुलोचि,

“ओ हेन्‍खामादाओ म़नाचि सायाम़काम,

खोन्‍कि सायाम़काम्‍सुप़चि।

३५ मेन म़स़दाओदाङ्‌का खोन्‍मालोन्‍माकि मो जुगातारि तामालामा खान्‍तुचिओचिआ ना मोचि सायाम़काम ना सायाङा म़काम्‍सुप़चि।

३६ मोचि ऩलानिन्‍स़निन्‍दानिन,

देकिनालो मोचि निनाम्‍मादुओ निनाम्‍हाङ काफावात्‍नि म़लि।

खोन्‍कि मोचि म़खोन्‍तालोन्‍ताओसा निनाम्‍हाङ्‌ओ अ़छाचि ओ।

३७ म़सुवादाओचिओ अ़चुलामाखोन्‍मालोन्‍माओ य़ङ मोसाआछाङ dस़ङ्‌फोम्‍सुवादा लेराङाओ दोय़ङ्‌लादा खाङ अ़मेत्‍ता।

मोसाआ eअब्राहाम्‌ओ अ़निनाम्‍हाङ,f

इसहाक्‌ओ अ़निनाम्‍हाङ खोन्‍कि gयाकुब्‌ओ अ़निनाम्‍हाङ्‌ओ निम्‍पाङ निनाम्‍हाङ बुत्‍तुङु।

३८ निनाम्‍हाङ म़सुवादाओचिओ अ़चुनिनाम्‍हाङ माआङ,

मेन अ़ह़ङ्‌चिओ अ़चुनिनाम्‍हाङ ओ।

देकिनालो निनाम्‍हाङ्‌ओ अ़चुखाङ्‌मादा झारा म़नाचि म़ह़ङ्‌याङ।”

३९ खोन्‍कि य़ङ्‌हुप काचिन्‍पाचिदाङ्‌का खा-खाक्‍कोचिआ येसु अ़लोवा,

“हाङ्‌पो,

खानानिन तोङालो त़य़ङिन्‌युङ्‌सिन।”

४० खोन्‍किना साङ्‌आछाङ खोक्‍को दित्‍छाङ च़लोक सेन्‍माय़ङ्‌चि लामासेन्‍मा राक मान्‍मुचि।

ख्रिस्‍त साङ्‌कोओ अ़चुछा?

मत्‍ति २२:४१-४६; मर्कुस १२:३५-३७

४१ खोन्‍किना येसुआ मोचि म़लोचि,

h“ख्रिस्‍त दाउद्‌ओ अ़छानि म़नाचि देकि म़य़ङ्‌याङ?

४२-४३ देकिनालो साम्‍ऱङ्‌भुङ्‍ओ छाप्‍लाखादा दाउद्‌आ आप्‍पि छाप्‍तुयुङ्‌सु,

निनाम्‍हाङ्‌आ अ़ङ्‌हाङ्‌पा ख्रिस्‍त अ़लोवा,

‘देम्‍खातारि अ़ङ्‌का आम्‍ङेङ्‌चि आम्‍लाङ्‌थेम्‍भेन्‌यु अ़मुऩङ्‌च़ङ मोन्‌तारि खाना अ़ङ्‌चुप्‍ताङ्‌छुक्‌लिप्‍पा युङा।’

४४ दाउद्‌आङा खोक्‍को ‘हाङ्‌पो’नि लोनालो देत्‍नि ख्रिस्‍त दाउद्‌ओ अ़छा लिमा ऱ?”

य़ङ्‌हुप काचिन्‍पाचिओ अ़चुतुक्‌वादाओ चाप्‍चेत्‍मा

मत्‍ति २३:१-३६; मर्कुस १२:३८-४०; लुका ११:३७-५४

४५ खोन्‍किना झारा म़नाचिआ अ़एनाङाहिदा येसुआ अ़चुकाखेङ्‌पाचि म़लोचि,

४६ “य़ङ्‌हुप काचिन्‍पाचि म़च़याङ्‌वा मान्‍च़दानिन।

मोचि अ़धुवाचिआ हुम्‍खा झोम्‍लोङ्‌लोङ्‌वाओ तित्‌चि म़हुम्‍सुचिकि ओह्‍यात्‍नि-मोह्‍यात्‍नि म़कोन,

हाताचिदा म़नाचिआ साऩङ्‌वाओ सेवा म़मेत्‍तुचिओ अ़चुऩङानु।

यावायोक्‍खिम्‌चिदा मुलो युङ्‌खाचिदा युङ्‌मा ऩङाम़नु,

खोन्‍कि खाबाचा चाखाचिदा सायातोक्‍खादा युङ्‌मा अ़चुऩङानु।

४७ मोचिआ मेन्‍मित्‍माचिओ अ़चुखिम्‌चिदाओ चासुम्‍छेन्‍बिचि म़च़न्‍तुखात्‍तुप़चि,

खोन्‍कि खाङ्‌मुमाओ निम्‍पाङ ब़द्‍धे मेत्‍लोदा याम़मात।

ओ म़नाचिआ ब़द्‍धे चाअ़त्‍लो दन्‍दा अ़तोक।”

b 

२०:२७ सदुकिचि : ख्रिस्‍त म़युङाङाओ ग़रिदा यहुदिचिओ अ़क रुहुप। यहुदिचिओ ब़द्‍धे मुलो काब़क्‍पाचि सदुकिचिङा ओ। अ़देङ्‌या य़ङ्‌सिवा अ़तुक्‌वाऩङ्‌दा ‘सदुकि’ लामानुम।

c 

२०:२८ मोसा : मिस्र हाङ्‌होन्‌याङ्‌का इस्रएलिचि कातित्‍बात अ़चुबुसुवा। खोसाआ निनाम्‍हाङ्‌ओ अ़य़ङ्‌हुप तोक्‍तुकि इस्राएलिचि चिन्‍तुचि। अ़देङ्‌या य़ङ्‌सिवा अ़तुक्‌वाऩङ्‌दा ‘मोसा’ लामानुम।

d 

२०:३७ स़ङ्‌फोम्‍सुवादा लेराङाओ दोय़ङ्‌ला : लाम्‌वाङ्‌माय़ङ ३:६ खानुम।

e 

२०:३७ अब्राहाम : इस्राएलिचिओ झारादाङ्‌का बुयाओ अ़चुसुन्‍तुम। निनाम्‍हाङ्‌एदा नुलोक साकोङ्‌छ़ङ मुवाओसा “साकोङ्‌छ़ङ्‌ओ सुन्‍तुम”निछाङ म़य़ङ। पुङ्‌चिपुक १५:१-६ खानुम। अ़देङ्‌या य़ङ्‌सिवा अ़तुक्‌वाऩङ्‌दा ‘अब्राहाम’ लामानुम।

f 

२०:३७ इसहाक : इस्राएलिचिओ झारादाङ्‌का बुयाओ अ़चुसुन्‍तुम अब्राहाम्‌ओ अ़छा।

g 

२०:३७ याकुब : इसहाक खोन्‍कि रिबेकाओ काप्‍छाले अ़चुछाचिदा निछा ओ। याकुब्‌ओ नितात अ़ऩङ इस्राएल्‌छाङ ओ। ओसोओ अ़छाचि आदेङ्‌माङ इस्राएल रावाओ बारका भुङ म़लिसा।

h 

२०:४१ ख्रिस्‍त : ग्रिक य़ङ्‌दा ‘आक्‌वाआ थोक्‍माय़ङ म़ना’, माङ्‌नालो ‘छेन्‍माय़ङ म़ना’नि खालुसु। अ़देङ्‌या य़ङ्‌सिवा अ़तुक्‌वाऩङ्‌दा ‘ख्रिस्‍त’ लामानुम।

मेन्‍मित्‍माओ अ़छुक्दाम

मर्कुस १२:४१-४४

२१

१ कातोक म़नाचिआ अ़चुछुक्‍दाम निनाम्‍हाङ ब़क्‍खाखिम्‌दाओ छुक्‍दाम पाक्‍खादा अ़पाआङाओ येसुआ अ़खा।

२ खोक्‍कोसाआ अ़क्‍छा मान्‍तोक्‍कादा मेन्‍मित्‍माआ मोदा ताबोओ ह्‍वातात अ़चुप्‍पा फेक्‌वाचि पाउङुओछाङ अ़खा।

३ खोन्‍किना येसुआ म़लोचि,

“अ़ङ्‌का अ़नुछ्‍या खानानिन लोनानिन,

ओ मान्‍तोक्‍कादा मेन्‍मित्‍माआ नि झाराचिदाङ्‌का ब़द्‍धे पाउयुङ्‌सु।

४ ओ झारा म़नाचिआ च़लोक अ़चुतोक्‍मादाङ्‌का अ़क्‍चिलोक अ़पाआ,

मेन ओ मेन्‍मित्‍माआ अ़मान्‍तोक्‍दामादाङ्‌का झारा ओएदा युङाङाओ अ़ह़ङ्‌खा लाम्‌ङा पाउयुङ्‌सु।”

निनाम्‍हाङ ब़क्‍खाखिम लुक्‍खात्‍निओ अ़तुक्‌वादा बुया खाअ़लुसाओ

मत्‍ति २४:१-२; मर्कुस १३:१-२

५ खा-खाक्‍को येसुओ अ़चुकाखेङ्‌पाचिआ खान्‍नुओ-खान्‍नुओ लुङ्‌ताक्‌चि खोन्‍कि छुक्दाम्‌दा म़प़चिओ सामाचिआ चोङ्‌सायुङ्‌साओ निनाम्‍हाङ ब़क्‍खाखिम्‌ओ अ़तुक्‌वादा म़हान्‍ताङा।

मेन येसुआ म़लोचि,

६ “खानानिन्‌आ ओन्‍ग़रि त़खाम्‌योम्‍च़म्‌ओ ओ झारा खिम्‌चि अ़क्‌तात लुङ्‌ताक्‌दुङ्‌दु नितात लुङ्‌ताक अ़याक्‍निन्‍लो ओचि झारा म़भुङ्‌खान!”

दुखाओ ग़रिओ बुन्‌चि

मत्‍ति २४:३-१४; मर्कुस १३:३-१३

७ मोचिआ अ़सेना,

“काचिन्‍पो,

ओ झारा देम्‍खा म़लि?

खोन्‍कि य़ङ्‌चि लिमा म़मुयाङ्‌हिदा दि-दि बुन्‌चि म़लि?”

८ खोक्‍कोसाआ मोचि म़लासुलोचि,

“चाप्‍चेत्‍तानिन्‍चिन,

साङ्‌आछाङ खानानिन ऩथेम्‍सिमिन्‍ने।

देकिनालो ब़द्‍धे म़नाचि अ़ङ्‌ऩङ्‌दा ‘अ़ङ्‌का ख्रिस्‍त ओ!’

नि य़ङ्‌सा म़ता।

खोन्‍कि ‘ग़रि ताचिआयुङ्‌सा!’नि म़य़ङ। मेन मोचि मान्‍त़ङ्‌दानुम्‍च़म।

९ खानानिन ङेन खोन्‍कि खिमाम्‍हुमा य़ङ्‌चि त़एनुम्‍च़म्‌हिदा मान्‍क़दानिन।

देकिनालो ओ झारा य़ङ्‌चि बुया लिमाङादोत,

मेन अ़लुक्‍मा तामा ना हान्‍छाङ युङ्‌याङ।”

१० खोन्‍किना खोक्‍कोसाआ मोचि म़लोचि,

“हेन्‍कोप्‌ओ अ़देङ्‌सालाप्‍पादा हेन्‍कोप पुक्‍लोन,

खोन्‍कि हाङ्‌होन्‌ओ अ़देङ्‌सालाप्‍पादा हाङ्‌होन पुक्‍लोन।

११ खोन्‍कि झारादात्‍नि अ़धिवाङ लुत्‍लिचि म़खात,

स़ङ्‌साक्‌वाचि खोन्‍कि चाअ़त्‍लो म़हाम्‌ओ सारिमाचि म़लु।

क़माकात्‍तुओ काचिचि खोन्‍कि अ़धिवाङ बुन्‌चि नाम्‍छ़ऱदु म़दात।

१२ मेन ओ झारा काचि लिमा बुया म़नाचिआ खानानिन ऩलाविन्‌कि दुखा ऩप़न,

खोन्‍कि खानानिन छ़ङ छेइसि यावायोक्‍खिम्‌चिदा ऩतारिन्‍लान,

खोन्‍कि छेक्‍खाखिम्‌चिदा ऩछेक्‍तिन।

खानानिन अ़ङ्‌का कात़ङ्‌चिओसा हाङ्‌चि खोन्‍कि हाङ्‌कामुचिओ अ़चुबुदा ऩसारिन्‍खात्‍तिन।

१३ मोन्‍ग़रि खानानिन्‌आ अ़ङ्‌तुक्‌वादा खालुमा अ़वाखाम त़तोक्‍तुम।

१४ खोन्‌ओसा रात्‍मान्‍चिन्‌ओ निकि दे य़ङ्‌माओ निकिना बुया खानानिन मिन्‍राक मान्‍मुदानिन।

१५ देकिनालो अ़ङ्‌का खानानिन चेप्‍मा सिवा खोन्‍कि ताया प़नानिन्‍कि खाक्‍कोछाङ आम्‍नुओ ङेङ्‌चिआ ना आम्‍नुओ य़ङ लामा अ़ऱ,

ना आम्‍नुओ दुम क़प्‍माङा अ़ऱ।

१६ मेन आम्‍नुओ मामा पापाचि खोन्‍कि बुवा,

निछाचि,

नि आम्‍नुओ म़नाचि खोन्‍कि यावाचिआछाङ खानानिन ऩधान्‍तिन्‌कि खा-खाक्‍कोचि ऩसेरिन।

१७ अ़ङ्‌का कात़ङ्‌चिओसा झारासा खानानिन ऩङाऩछिरिन।

१८ मेन आम्‍नुओ ताङ्‌दुओ अ़क्‌य़ ताङ्‌मुवाछाङ अ़मानिन्‍खात्‍निन।

१९ मिन्‍माआ चालो त़लिसिन्‌युङ्‌सिन्‌नालो खानानिन्‌आ ह़ङ्‌म़ङ त़तोक्‍तुम।

यरुसलेम लुक्‍खात्‍निओ अ़तुक्‌वादा बुया खाअ़लुसाओ

मत्‍ति २४:१५-२१; मर्कुस १३:१४-१९

२० खोन्‍कि रात्‍खामिचिआ यरुसलेम अ़ऱङ्‍ओ त़खाम्‌हिदा मोसोओ अ़लुक्‍मा तादिसानि खानानिन्‌आ त़सिन्‍तुम।

२१ खोन्‍किना खा-खाक्‍कोचि यहुदियादा म़युङ्‌याङ,

मोचि भ़ऱचिदुत्‍नि म़फुङ्‌ने। खोन्‍कि यरुसलेम सहराहुत्‌दा कायाक्‌चि मो सहरा अ़छित्‌दानेकि तेन्‌दा कायाक्‌चि मो सहराहुत्‌दा ऩवाङ्‌निन्‍ने।

२२ देकिनालो मो निनाम्‍हाङ्‌आ दन्‍दा प़खा लेन ओ,

खोन्‍कि साम्‍कालिन्‌दा छाप्‍ताओ झारा य़ङ्‌चि तामालामादोत।

२३ मो लेन ता,

मोन्‍ग़रि बुक्‍खुन्‍दि मेत्‍छामाचि, खोन्‍कि उन्‍दादाओ नुनु नुवासि कादुङ छामाचि देम चाअ़त्‍लो म़लि! देकिनालो हेन्‍खामादा अ़धिवाङ दुखा ताकि यहुदि रावाचिएदा ब़द्‍धे निनाम्‍हाङ्‌ओ अ़चुमाइसुङ कात।

२४ निरावाचिआ मोचि बान्‍छोन्‌आ म़सेरुचि,

खोन्‍कि झारा हेन्‍कोप्‌चिदा म़लाउखात्‍तुचि।

निरावाचिओ अ़चुग़रि मान्‍तालायुक्‌तारि मोचिआ अ़चुलाङ्‌आ यरुसलेम अ़नेङ्‌खान।

म़नाओ अ़छाओ अ़चुय़मा ग़रि

मत्‍ति २४:२९-३१; मर्कुस १३:२४-२७

२५ नाम,

लादिप्‍मा खोन्‍कि साङ्‌केन्‍माचिदा बुन्‌चि म़दात।

खोन्‍कि धियाङ्‌वामाओ अ़मुक्‍माकि अ़लोङ्‌वात्‌चिआ हेन्‍खामादाओ रावाचि मिन्‍राक्‌दा म़छुक्‌कि अ़चुक़माकात।

२६ म़नाचि हेन्‍खामादा लिमा म़मुयाङ्‌ओ य़ङ्‌चि अ़सिन्‌कि अ़चुक़माआ आक्‍तुदाचि।

देकिनालो नाम्‍छ़ऱदुओ सावाचि म़ङाङ्‌खात।

२७ खोन्‍किना अ़ङ्‌का म़नाओ अ़छा सावा खोन्‍कि तोक्‍पो साम्‌एनान य़वारिदा य़ङाङाओ मोचिआ ऩखाङ्‌ङा।

२८ ओ य़ङ्‌चि लिमा पुङ्‌सुङुचिहिदा पुवालोन्‍तानिन्‌कि आम्‍नुओ ताङ्‌चि ङोङ्‌सानुम्‍च़म।

देकिनालो निनाम्‍हाङ्‌आ खानानिन लेन्‍मा ग़रि च़क्‌दा तायाङ।”

वासिताङ्‌ओ अ़तुक्‌वादा चिन्‍माय़ङ

मत्‍ति २४:३२-३५; मर्कुस १३:२८-३१

२९ खोन्‍किना येसुआ ओ दोय़ङ्‌ला खाम़एत्‍तुचि।

“वासिताङ खोन्‍कि झारा स़ङ्‌ताङ्‌चि खानुम्‍च़म।

३० मोचिआ अ़बाक्‌वाचि अ़फान्‌याङ्‍ओ खानानिन त़खाम्‍च़म्‌हिदा उप्‍लाक्‌वा लोन्‍मा मुयाङ निकिना आप्‍पि त़सिन्‍तुम।

३१ मोवात्‍निङा,

खानानिन्‌आछाङ ओ झारा य़ङ्‌चि त़खाम्‍च़म,

मोन्‍ग़रि निनाम्‍हाङ्‌ओ अ़चुहाङ्‌होन च़क्‌दाङा युङ्‌याङ निकिना त़सिन्‍तुम।

३२ अ़नुछ्‍या अ़ङ्‌का खानानिन लोनानिन,

ओ झारा य़ङ्‌चि मान्‍तालामाङ ओ दुङ अ़लुक्‍निन्‍खात्‍निन।

३३ निनाम्‍मा खोन्‍कि हेन्‍खामा लुक्‍खात,

मेन अ़ङ्‌य़ङ देम्‍खाछाङ अ़लुक्‍निन्‍खात्‍निन।

चेत्‍चेत्‍चेत्‌वा युङ्‌मादोत

३४ खानानिन चाप्‍चेत्‍तानिन्‍चिन,

माङ्‌नालोना आम्‍नुओ ताकावा च़मा,

खाबात्‌आ सेत्‍मा,

खोन्‍कि ‘देत्‍नि ह़ङ्‌मा’नि मिन्‍मा योक्‍माआ आम्‍नुओ मिन्‍मा तिमुखात्‍तु,

खोन्‍किना वाय़वात्‍निङा अ़क्‍धुवा मो लेन तालाप।

३५ हेन्‍खामादा कायुङ्‌चि झाराएदा मो लेन ता।

३६ खोन्‌ओसा तामा मुयाङ्‌ओ झारा य़ङ्‌चिदाङ्‌का रात्‍मा त़ऱन्‍चिन्‍ने निकि अ़ङ्‌का म़नाओ अ़छाओ अ़ङ्‌बुदा एप्‍मा त़ऱन्‍ने निकिना अ़धुन चेत्‍चेत्‍चेत्‌वा युङानिन्‌कि यामारानिन।”

३७ अ़खोलेन येसुआ म़नाचि निनाम्‍हाङ ब़क्‍खाखिम्‌दा म़चिन्‍तुङुचि खोन्‍कि अ़खाखुत जैतुन्‌निओ भ़ऱदु म़खाराकि नाम्‌अ़तात्‍ताङा।

३८ खोन्‍कि खोक्‍कोसोओ अ़चुय़ङ एन्‍सि झारा म़नाचि अ़वाय़ङ निनाम्‍हाङ ब़क्‍खाखिम्‌दा म़ताङा।

येसु सेत्‍मा मित्‍चिऩङ

मत्‍ति २६:१-५, १४-१६; मर्कुस १४:१-२, १०-११; युहन्‍ना ११:४५-५३

२२

१ खमिरा मान्‍पाक्‍माय़ङ पेम्‍पाक्‌ओ चानुचा च़क्‌दा ताङा।

ओ ‘काक्‍माखात्‍मा चानुचा’निछाङ अ़लो।

२ मुलो काब़क्‍पाचि खोन्‍कि मोसाओ अ़य़ङ्‌हुप काचिन्‍पाचिआ खोक्‍को म़नाचिआ मान्‍सिन्‍माङ सेत्‍मा अ़वाखाम अ़लाप्‍ताङा।

मेन म़नाचिदाङ्‌का मोचि म़क़साङा।

३ खोन्‍किना येसुओ बारकापाङ अ़चुकाखेङ्‌पाचिएदाङ्‌काओ अ़क्‍छा इस्‍करियोत्‌निओ यहुदाएदा सैताना वाङा।

४ खो मुलो काब़क्‍पाचिएदा खोन्‍कि निनाम्‍हाङ ब़क्‍खाखिम कारात्‍चिएदा खाराकि मोचि देत्‍नि येसु लाप्‍माप़मा निम्‍पाङ याम़योआ।

५ मोचिओ अ़चुऩङानुवा खोन्‍कि यहुदा छेन्‍बि प़मा निकिना खो अ़हिप्‍ता।

६ यहुदा मो काचि मुमा काङ्‌सा,

खोन्‍कि म़ना मुक्‍ला मात्‍द़ङ्‌याङ्‌चिओ ग़रिदा येसु लाप्‍माप़मा निम्‍पाङ अ़वाखाम लाम्‍मापुङ्‌सु।

काक्‍माखात्‍मा चानुचाओ निम्‍पाङ म़चुम्‍सान्‍चिन्‌ओ

मत्‍ति २६:१७-२५; मर्कुस १४:१२-२१; युहन्‍ना १३:२१-३०

७ खोन्‍किना खमिरा मान्‍पाक्‍माय़ङ पेम्‍पाक्‌ओ चानुचाओ लेन तादिसा।

मो लेन म़नाचिआ काक्‍माखात्‍मा चानुचाओ थुबाछाओ हेन्‍खोक्‌वा म़धान्‍ताङा।

८ येसुआ पत्रुस खोन्‍कि युहन्‍ना ओवात्‍नि लोयाङ्‌सा म़छुत्‍तुचि, “खाराचिकि आन्‍को निकि काक्‍माखात्‍मा चानुचा चामा चुम्‍साचु।”

९ “आन्‍काच्‍या ओ चानुचा चामा खादा चुम्‍चुवानेनि त़मिनिन्‌येन?”

निकिना मोचिआ येसु अ़सेनाचु।

१० येसुआ म़लासुलोचि,

“खानाचि सहरादा त़वाङ्‌चिङ्‌चिहिदा दावादा चाक्‌वा खुन्‌याङ्‍ओ अ़क्‍छा दुवाछाएनान त़तुविन,

मो म़ना खिम्‌दा वाङ्‌लोतारि मोसोओ अ़देङ-अ़देङ त़ङ्‌तावाक्‍ताचु।

११ खोन्‍कि खानाचिआ मो खिम्‍हाङ्‌पा लोवाचु,

‘काचिन्‍पाआ अ़ङ्‌का अ़ङ्‌काखेङ्‌पाचिएनान काक्‍माखात्‍मा चानुचा चामाओ निकि युङ्‌खा खादा युङ्‌याङ?’

नि खानानिन ऩसेनिन्‌येन।

१२ मोसाआ खानाचि धाउछान्‌दु चोङ्‌सायुङ्‌साओ अ़धिवाङ खिम्‍खोप खाङ्‌त़मेत्‌चि।

मोदा आन्‍को निम्‍पाङ चुम्‍साचु।”

१३ खोन्‍कि मोचि सहरादा खाराचि,

खोन्‍कि झारा सामाचि येसुआ मोचि म़लोचिओवात्‍निङा अ़धिराचु। खोन्‍कि मोचिआ काक्‍माखात्‍मा चानुचा अ़चुम्‍साचु।

आदेङ्‌ओ हाङ्‌पा खाबाचा

मत्‍ति २६:२६-३०; मर्कुस १४:२२-२६; १ कोरिन्‍थि ११:२३-२५

१४ काक्‍माखात्‍मा चानुचा चामा ग़रि लिसाहिदा येसु अ़चुओ छाम्‍माय़ङ्‌चिएनान चासि म़युङा।

१५ खोन्‍कि येसुआ मोचि म़लोचि,

“अ़ङ्‌का दुखा आङ्‌मा बुयाङा ओ काक्‍माखात्‍मा चानुचा खानानिन्‌एनान चामानि अ़न्‍नुनु मिनाङ्‌याङ।

१६ देकिनालो अ़ङ्‌का खानानिन लोनानिन,

निनाम्‍हाङ्‌ओ अ़चुहाङ्‌होन ताकि अ़नुछ्‍या ओ चानुचाओ अ़तुप्‍माय़ङ मान्‍तालायुक्‌ओन अ़ङ्‌का ओ चानुचा अ़लाऩङ्‌चाऩङ।”

१७ खोन्‍किना खोक्‍कोसाआ लाङ्‌चोक्‍खुङ अ़क़क्‍ताकि निनाम्‍हाङ आलाङ अ़पुवा,

खोन्‍कि अ़चुकाखेङ्‌पाचि म़लोचि,

“ओ लोआनुम्‌कि खानानिन आम्‍नुओ रादा हासानुम।

१८ देकिनालो अ़ङ्‌का खानानिन लोनानिन,

निनाम्‍हाङ्‌ओ अ़चुहाङ्‌होन अ़लानिन्‍तानिन्‌तारि अ़ङ्‌का अङ्‌गुरा माङ्‌वा अ़लाऩङ्‌दुङ्‌ऩङ।”

१९ खोन्‍किना खोक्‍कोसाआ पेम्‍पाक अ़क़क्‍ताकि निनाम्‍हाङ आलाङ अ़पुवाचिआकि मो अ़धाङ्‌साकि अ़चुकाखेङ्‌पाचि प़याङ्‌सा म़लोचि,

“ओ आम्‍नुओ निम्‍पाङ प़नानिन्‌ओ अ़ङ्‌पोक ओ। हान्‌दाङ्‌का ओ अ़ङ्‌मित्‍मादा मुयाङ्‌सा मुवानुम।”

२० अ़नाम्‍प़क्‌ओ चा म़चाचिआकि येसुआ मोवात्‍निङा लाङ्‌चोक्‍खुङ अ़क़क्‍ताकि म़लोचि,

“ओ लाङ्‌चोक्‍खुङ्‌दाओ अङ्‌गुरा माङ्‌वा आम्‍नुओ निकि सोन्‌ओ अ़ङ्‌ह़लाम्‍पा मुमाय़ङ अ़ऩङ्‌वा य़ङ्‌छ़ङ ओ।

२१ मेन खानुम,

अ़ङ्‌का काधान अ़ङ्‌काएनान्‌ङा चा चायाङ।

२२ देकिनालो अ़ङ्‌का म़नाओ अ़छा ना अ़छ़ङ मुवाओवात्‍निङा खात्‍मादोत।

मेन साङ्‌आ अ़ङ्‌का अ़धान्‍ङा,

मो म़ना अ़चाअ़त्‍मादा छुक।”

२३ “ओवात्‍नि काच़ आन्‍कान्‌दाङ्‌का साङ ओ?”

नि मोचिओ अ़चुरादा सेन्‍कासेन मुमा अ़पुक्‍ता।

साङ अ़धिवो?

२४ खोन्‍किना मोचिएदा “झारादाङ्‌का तोक्‍पो साङ लि?”

निओ अ़तुक्‌वादा खोचिओ अ़चुरादा दुम्‌तुमा अ़पुक्‍ता।

२५ येसुआ मोचि म़लोचि,

“निरावाचिओ अ़चुहाङ्‌चिआ ना म़नाचिएदा राकाङ्‌थेत्‍नि हाङ्‌काचि म़मु,

खोन्‍कि म़नाचिएदा पाङ कायाङ्‌चिआ आप्‍पि ‘म़नाचि काफाचि’नि लो म़मेत्‍तुचि।

२६ मेन खानानिन आम्‍नुओ रादा ओवात्‍नि लिमा अ़नुनिन।

खानानिन्‌दाङ्‌का साङ झारादाङ्‌का अ़धिवाङ मुयाङ,

मो अ़चुप्‍पो म़नावात्‍नि लिने,

खोन्‍कि साङ बुसुवा काचि मु,

मो काब़त्‍पावाको लिने।

२७ अ़धिवाङ साङ ओ,

चा-चासि कायुङ हे काब़त?

दि चा-चासि कायुङ माआङ कि?

मेन अ़ङ्‌का आम्‍नुओ रादा अ़क्‍छा काब़त्‍पावाको मुङाङा।

२८ खानानिन अ़ङ्‌का दुखा तोक्‍ताङ्‌हिदा अ़ङ्‌काएनान अ़क्‍नि त़आङ्‌तुम।

२९ देत्‍नि अ़ङ्‌पापाआ अ़ङ्‌का हाङ्‌होन ऩपुवाङ,

मोवात्‍निङा अ़ङ्‌काछाङ खानानिन हाङ्‌होन प़नानिन,

३० खोन्‌ओसा खानानिन्‌छाङ अ़ङ्‌हाङ्‌होन्‌दा अ़ङ्‌चा चाखादा चामा खोन्‍कि दुङ्‌मा त़ऱन,

खोन्‍कि इस्राएल्‌दाओ बारकाभुङ्‌चिओ छ़ङ्‌छेन्‌याङ्‌सा हाङ्‌युङ्‌खाचिदा त़युङिन।

पत्रुस “अ़ङ्‌का येसु अ़सिन्‍ऩङ”नि य़ङ निकिना बुया खाअ़लुसाओ

मत्‍ति २६:३१-३५; मर्कुस १४:२७-३१; युहन्‍ना १३:३६-३८

३१ सिमोन,

सिमोन,

एनुखो!

खाना छुमाचावात्‍नि थाप्‍मा पाङ सैतानाआ निनाम्‍हाङ दोत्‍तुयुङ्‌सु।

३२ मेन सिमोन,

आम्‍साकोङ्‌छ़ङ अ़मानिन्‍ने निकि यामात्‍नाप़नायुङ्‌ना।

खोन्‍कि खाना अ़ङ्‌काएदात्‍नि त़लाकि आम्‍बुवा निछाचि फासुचि।”

३३ मेन पत्रुस्‌आ येसु लो,

“हाङ्‌पो,

अ़ङ्‌का खानानिन्‌एनान छेक्‍खाखिम्‌दा खात्‍मा खोन्‍कि स़माछाङ ऱङा।”

३४ खोन्‍किना येसुआ अ़लोवा,

“पत्रुस,

अ़ङ्‌का खाना लोना,

आय़ अ़खाखुत्‌ङा वापापा ओक्‍मा बुया खाना अ़ङ्‌का सुम्‌कादु ऩङात़छित्‍ङा।”

दोन्‍दि, बेखा खोन्‍कि बान्‍छोन

३५ येसुआ मोचि म़सेनुचि,

“अ़ङ्‌का खानानिन aदोन्‍दि,

बेखा,

नि फेङ्‌ता मात्‍द़ङ नुय़ङ्‌खान खाएत्‌सि खान्‍नानिन्‌हिदा दिसाआ खानानिन मान्‍लात्‍त़दान?”

मोचि म़य़ङा,

“माआङ,

अ़लात्‍तिन्‍का।”

३६ येसुआ मोचि म़लोचि,

“हान साङ्‌कोओ अ़दोन्‍दि युङ्‌याङ खोसाआ खुयुने,

खोन्‍कि बेखाछाङ खुयुने,

खोन्‍कि साङ्‍एदा बान्‍छोन मात्‍द़ङ,

अ़बोप्‍खु इनुकिनुछाङ अ़क्‌तात खिरुने!

३७ अ़ङ्‌का खानानिन लोनानिन,

साम्‍कालिन्‌दा b‘खोक्‍को हेवा कामुचिएनान अ़खिप्‍ता’निकिना छाप्‍ताओ य़ङ अ़ङ्‌काएदा तामालामाङादोत।

देकिनालो अ़नुछ्‍याङा अ़ङ्‌तुक्‌वादा छाप्‍माय़ङ य़ङ्‌चि म़तालायाङ।”

३८ अ़चुकाखेङ्‌पाचिआ अ़लोवा,

“खानुम हाङ्‌पो,

ओदा ह्‍वातात बान्‍छोन्‌चि म़युङ्‌याङ।”

येसुआ म़लोचि,

“बान्‍छोन्‌ओ अ़तुक्‌वादा मोन्‍ङाने।”

जैतुन भ़ऱदु येसु याम़माराओ

मत्‍ति २६:३६-४६; मर्कुस १४:३२-४२

३९ अ़धुन्‌वाङा येसु सहरा अ़छिरादाकि जैतुन भ़ऱदु म़खारा।

अ़चुकाखेङ्‌पाचिआछाङ खोक्‍को अ़त़ङ्‌ता।

४० मोदा म़तालाकि खोक्‍कोसाआ अ़चुकाखेङ्‌पाचि म़लोचि,

“यामारानिन खोन्‍कि तामा मुयाङ्‌ओ मिन्‍मा सात्‍मादाङ्‌का खानानिन त़छोसिन्‍ने।”

४१ खोन्‍किना येसु अ़चुकाखेङ्‌पाचिदाङ्‌का अ़क्‍चित ह्‍यात्‍नि म़खाराकि अ़चुतुम्‍प़छ़क अ़तोम्‍ताकि याम़मारा।

४२ “आपो,

आम्‍नुओ मिन्‍मा याक्‌याङ्‌नालो ओ दुखाओ लाङ्‌चोक्‍खुङ अ़ङ्‌काएदाङ्‌का माङ्‌निप़नि।

खोन्‍नुछाङ अ़ङ्‌मिन्‍मावा माआङ,

मेन आम्‍नुओ मिन्‍मावा लिने।”

४३ खोन्‍किना निनाम्‍मादुङ्‌का अ़क्‍छा निनाम्‍हाङ काफा युवाकि येसुओ अ़चुसावा पोइसुप़।

४४ खोन्‍कि अ़न्‍नुनु चाअ़त्‍लो अ़चुमिन्‍मा तुआकि येसु अ़क्‍चित क़न्‍नान्‍चिन्‍सा याम़मारा।

खोक्‍कोसोओ अ़चुहाक्‍नुङ्‌वा ह़ओ अ़चोक्‌वात्‍नि लिसाकि बाखादा चोक्‍ताङा।

४५ येसु अ़चुयामात्‍खादाङ्‌का म़पुवालोन्‍ताकि अ़चुकाखेङ्‌पाचि म़युङाङाओदा म़लासाताहिदा मोचि सोखाआ होत्‍तुचिकि म़इम्‍सादायुङ्‌साओ म़धिरुचि।

४६ खोक्‍कोसाआ अ़चुकाखेङ्‌पाचि म़लोचि,

“खानानिन देकिना त़इम्‍सिन्‍दान्‌येन्‌ओ?

पुवालोन्‍तानिन्‌कि यामारानिन खोन्‍कि तामा मुयाङ्‌ओ मिन्‍मा सात्‍मादाङ्‌का खानानिन त़छोसिन्‍ने।”

येसु अ़लावाओ

मत्‍ति २६:४७-५६; मर्कुस १४:४३-५०; युहन्‍ना १८:३-११

४७ येसु म़चेवाङाहिदाङा म़ना मुक्‍लाचि मोदा म़तादिसा।

बारकापाङ अ़चुकाखेङ्‌पाचिएदाओ अ़क्‍छा यहुदाआ मोचि तित्‍तुङुचि।

येसु cचुप्‍मा मेत्‍सि खोक्‍कोसोओ अ़चुच़क्‌दा खो खारा।

४८ येसुआ मो अ़लोवा,

“यहुदा,

दि खाना चुप्‍मा त़मेत्‍ङाकि अ़ङ्‌का म़नाओ अ़छा इन्‍मा त़लाप्‍ङाङा?”

४९ येसु लाप्‍मा अ़मुवाङाओ अ़खाकि येसुओ अ़चुच़क्‌चिदात्‍नि म़याआङाओ अ़चुकाखेङ्‌पाचिआ येसु अ़लोवा,

“हाङ्‌पो,

आन्‍कान्‍का आन्‍काओ बान्‍छोन्‌चिआ धेरुम्‍च़म्‍का?”

५० खोन्‍किना अ़चुकाखेङ्‌पाचिएदाओ अ़क्‍छाआ मुलो काब़क्‍पाओ अ़हारुक्‌ओ अ़चुप्‍ताङ नाबाक छोपेक्‍नि पेक्‍तुखाइसुप़।

५१ मेन येसुआ म़लोचि,

“मोन्‍ङाने।

हान मान्‍नेत्‌दानुम्‍च़म!”

खोन्‍कि येसुआ मो म़नाओ अ़नाबाक अ़नोप्‍ताकि अ़नुसापुवा।

५२ येसु लाप्‍सि म़ताओ मुलो काब़क्‍पाचि,

निनाम्‍हाङ ब़क्‍खाखिम कारात्‍चिओ अ़चुओ अ़धुवाचि खोन्‍कि अ़धुवाचि म़याआङा।

येसुआ मोचि म़लोचि,

“दि अ़ङ्‌का काङाप्‍खात्‌ओकि बान्‍छोन्‌चि खोन्‍कि रोलाचिएनान अ़ङ्‌का लाप्‍सि त़तान्‌ओ?

५३ अ़ङ्‌का अ़लेन्‍खिन्‍तुम निनाम्‍हाङ ब़क्‍खाखिम्‌दा खानानिन्‌एनान्‌ङा युङाङ्‌याङ्‌हिदा खानानिन्‌आ अ़ङ्‌का मान्‍लाप्‍त़दाङ्‌ऩङ!

मेन हान ना आम्‍नुओ काचि मुमा ग़रि,

खोन्‍कि कुन्‌यामाओ अ़सावाआ हाङ मुमा ग़रि ता।”

पत्रुस “अ़ङ्‌का येसु अ़सिन्‍ऩङ”नि य़ङा

मत्‍ति २६:५७-५८, ६९-७५; मर्कुस १४:५३-५४, ६६-७२; युहन्‍ना १८:१२-१८, २५-२७

५४ खोन्‍किना मो म़नाचिआ येसु अ़लावाकि मुलो काब़क्‍पाओ अ़खिम्‌दा अ़खात्‍ता।

पत्रुस्‌आ अ़थायाङ्‌काङा खोक्‍कोसोओ अ़चुदेङ-देङ त़ङ्‌तुखात्‍तु।

५५ खोन्‍कि बुक्‍लुङ्‌ओ अ़रादा मि म़तुम्‍ता खोन्‍कि म़नाचि म़कोवान्‍चिन्‌कि म़युङाङा।

पत्रुस्‌छाङ मोचिएनान युङा।

५६ अ़क्‍छा हारुक्‍माआ पत्रुस मि भुक्‍ताङाओ खाकि नुलोक चोप्‌याङ्‌सा लो,

“ओ म़नाछाङ येसुएनान्‌ङा युङाङाओ!”

५७ मेन पत्रुस्‌आ अ़ऩङाछिरुकि य़ङा,

“मेत्‍छामो,

अ़ङ्‌का ना खो अ़सिन्‍ऩङ।”

५८ अ़क्‍दुकि नि अ़क्‍छाआ पत्रुस खाकि लो,

“खानाछाङ मोचिएदाओ अ़क्‍छा ओ!”

मेन पत्रुस्‌आ लासुलो,

“म़ना,

अ़ङ्‌का ना माआङ!”

५९ आप्‍फात अ़क कोम्‌कि नि अ़क्‍छा ओवात्‍नि क़न्‍नान्‍चिन्‍सा य़ङा,

“अ़नुछ्‍याङा ओ म़नाछाङ येसुएनान युङाङाचिओ।

देकिनालो ओछाङ गालिल्‌दाओ म़नाङा ओ।”

६० मेन पत्रुस्‌आ लासु लो,

“म़ना,

खाना दे त़य़ङ्‌याङ्‌ओ अ़ङ्‌का सिन्‍माइ अ़सिन्‍ऩङ!”

मो चेवाङाहिदाङा वापापा ओक्‍ता।

६१ खोन्‍किना हाङ्‌पाआ म़हुसान्‍चिन्‌कि पत्रुस होन्‍नि अ़चोआ।

“आय़ अ़खाखुत वापापा ओक्‍मा बुया खाना अ़ङ्‌का सुम्‌कादुतारि ऩङात़छित्‍ङा”निकिना हाङ्‌पाआ म़य़ङाओ य़ङ पत्रुस्‌आ मित्‍तुतोक्‍तु।

६२ खोन्‍कि मो बुङ्‌खाया लोन्‍ताकि घुक्‍स़क्‍नि खावा।

येसु अ़सुङ्‌ता खोन्‍कि अ़धात्‍ता

मत्‍ति २६:६७-६८; मर्कुस १४:६५

६३ खोन्‍किना येसु काहुङ म़नाचिआ खोक्‍को अ़सुङ्‌ता खोन्‍कि अ़धात्‍ता।

६४ खोक्‍कोसोओ अ़चुम़क अ़दिप्‍तापुवाकि अ़सेना,

“निनाम्‍हाङ्‌य़ङ आन्‍कान्‍का खाएत्‍नि!

खाना काधात साङ ओ?”

६५ खोन्‍कि मोचिआ खोक्‍को सुङ्‌याङ्‌सा अ़पारा-अ़पाराआ याअ़सान्‍ता।

धियायोक्‍खाओ अ़बुदा येसु

मत्‍ति २६:५९-६६; मर्कुस १४:५५-६४; युहन्‍ना १८:१९-२४

६६ खादाराकि म़नाचिओ अ़चुबुसुवाचि,

मुलो काब़क्‍पाचि खोन्‍कि मोसाओ अ़य़ङ्‌हुप काचिन्‍पाचि म़कोवान्‍चिन्‌कि येसु धियायोक्‍खादा अ़खात्‍ता।

६७ खोन्‍कि मोचिआ अ़लोवा,

“खाना ख्रिस्‍त ओ?

आन्‍कान्‍का लोनि।”

येसुआ मोचि म़लासुलोचि,

“अ़ङ्‌का खानानिन खाएत्‍नानिन्‌नुछाङ अ़नुछ्‍यानि त़मिनिमिन।

६८ खोन्‍कि अ़ङ्‌का सेन्‍नानिन्‌नुछाङ खानानिन्‌आ अ़ङ्‌य़ङ त़लासिमिन।

६९ मेन हान्‌दाङ्‌का ह्‍यात्‍नि अ़ङ्‌का म़नाओ अ़छा सावापोरि निनाम्‍हाङ्‌ओ अ़चुचुप्‍ताङ्‌छुक्‌लिप्‍पा युङ्‌ङा।”

७० मोचि झारासाआ अ़सेना,

“खोन्‍नालो दि खाना निनाम्‍हाङ्‌ओ अ़चुछा ओ?”

खोक्‍कोसाआ मोचि म़लासुलोचि,

“खानानिन्‌ङा त़य़ङिन्‌येन्‌वात्‍नि अ़ङ्‌का खोङा ओ।”

७१ खोन्‍किना मोचि म़य़ङा,

“आन्‍कान हान नि च़लोक दि सालुम्‍स़ङ्‌चि म़दोत कि?

आप्‍पि अ़दोलाम्‍पाङा आन्‍कान एनुम्‍लाउम।”

a 

२२:३५ दोन्‍दि, बेखा, नि फेङ्‌ता : लुका १०:४ खानुम।

b 

२२:३७खोक्‍को हेवा कामुचिएनान अ़खिप्‍ता : यसैया ५३:१२ खानुम।

c 

२२:४७ चुप्‍मा मेत्‍सि : यहुदिचिआ म़नाचि साया मेत्‍माओ निकि अ़चुखोम्‍ताङ्‌मादा चुप्‍मा म़मेत्‍तुङुचि।

येसु पिलातस्‌ओ अ़बुदा अ़खात्‍ताओ

मत्‍ति २७:१-२, ११-१४; मर्कुस १५:१-५; युहन्‍ना १८:२८-३८

२३

१ खोन्‍किना मोचि झारा म़पुवालोन्‍ता,

खोन्‍कि रोमि हाङ्‌काचि कामु पिलातस्‌एदा येसु अ़खात्‍ता।

२ मोचिआ खोक्‍को ओवात्‍नि ह़त्‍मा अ़पुक्‍ता: “ओ म़नाआ ना आन्‍काओ रावाचि थेम्‍माखान्‍मा मुङुचिओ आन्‍कान्‍का धिरुम्‍का।

तोक्‍पोहाङ कैसर छोत्‍मादोत्‌ओ दाम्‍दुछाङ मान्‍छोन्‌दानुम्‌नि ओसाआ अ़लोन्‌येन्‍का,

खो ‘ख्रिस्‍तनिओ हाङ’नि लोनानान्‍चिन।”

३ खोन्‍किना पिलातस्‌आ येसु सेनु,

“दि खाना यहुदिचिओ अ़चुहाङ ओ?”

येसुआ अ़लासालोवा,

“खानानिन्‌ङा खोवात्‍नि त़य़ङिन्‌युङ्‌सिन म़ल़क।”

४ खोन्‍किना पिलातस्‌आ मुलो काब़क्‍पाचि खोन्‍कि म़ना मुक्‍लाचि लोचि,

“अ़ङ्‌का ओ म़नाएदा ह़त्‍मायु य़ङ दित्‍छाङ मान्‍धित्‌ङा।”

५ मेन मोचि क़न्‍नान्‍चिन्‍सा म़य़ङा,

“ओसाआ झारा यहुदियादा चिन्‌याङ्‌सा म़नाचि अ़चुचोङ्‌माङ काइसुखात्‍तुङुचि।

खोक्‍कोसाआ गालिल्‌दाङ्‌का पुङ्‌सुकि ओदातारि तालायुङ्‌सा।”

येसु हेरोद्‌ओ अ़बुदा अ़खात्‍ताओ

६ पिलातस्‌आ ओ य़ङ एनुकि सेनुचि,

“दि ओ गालिल्‌दाओ म़ना ओ?”

७ येसु हेरोद हाङ मुवाङाओ धिखाहुप्‌दाओ म़नानि सिन्‍तुकि पिलातस्‌आ खोक्‍को हेरोद्‌एया खात्‍मेत्‍तुचि।

मोन्‌हिदा हेरोद्‌छाङ यरुसलेम्‌दाङा युङाङा।

८ येसु खाकि हेरोद्‌ओ अ़न्‍नुनु अ़ऩङानुवा।

देकिनालो मोसाआ बुयादाङ्‌का येसु तुप्‍मानि मिनाङा।

मोसाआ येसुओ अ़चुतुक्‌वादा एनुयुङ्‌सुङुओसा “अ़क्‍चित म़दोम्‍दाओ काचि अ़मुओ खाङ्‌मा तोक्‍तुङ हे?”

नि मिनाङा।

९ मोसाआ ब़द्‍धे सेन्‍मायु य़ङ्‌चि सेनु,

मेन येसुआ मोसोओ अ़य़ङ मान्‍लाअ़दा।

१० मुलो काब़क्‍पाचि खोन्‍कि मोसाओ अ़य़ङ्‌हुप काचिन्‍पाचि मोदा म़एवाकि क़न्‍नान्‍चिन्‍सा लाहि पाक्‍मा अ़पुक्‍ता।

११ खोन्‍किना हेरोद खोन्‍कि अ़रात्‍खामिचिआ येसु अ़सुङ्‌ता खोन्‍कि अ़चुसाया अ़पेप्‍ता।

खोन्‍किना हाङ्‌आ हुम्‍मायु खान्‍नुओ बोप्‍खु येसु अ़हुप्‍ता खोन्‍कि पिलातस्‌एदा अ़लासाखाइसा।

१२ बुया हेरोद खोन्‍कि पिलातस ङेङ-ङेङ्‌चि ओ,

मेन मो लेन मोचि लासातोङाचि।

येसु सेत्‍मा दन्‍दा अ़मुवा

मत्‍ति २७:१५-२६; मर्कुस १५:६-१५; युहन्‍ना १८:३९–१९:१६

१३ खोन्‍किना पिलातस्‌आ मुलो काब़क्‍पाचि,

बुसुवाचि खोन्‍कि रुमिपाङ्‌मिचि अ़क्‍नि बुत्‍तुचिकि लोचि,

१४ “ओसाआ रोम हेन्‍कोप्‌ओ अ़देङ्‌सालाप्‍पादा म़नाचि थेन्‍तुङुचि निकिना खानानिन्‌आ ओ म़ना अ़ङ्‌काएदा त़तारुम।

मेन एनानुम,

ओ आम्‍नुओ बुदाङा सेनुङ्‌चिउङ,

मेन खानानिन्‌आ त़पाक्‍तुम्‌ओ खाक्‍कोछाङ ह़त्‍मायु य़ङ अ़ङ्‌का ओएदा मान्‍धित्‌ङा।

१५ हेरोद्‌आछाङ ह़त्‍मायु य़ङ दित्‍छाङ मान्‍धित्‌दोकि ओक्‍को आन्‍कान्‌एदाङा लासुबाइसुयुङ्‌सु।

एनानुम,

ओसाआ स़माओ दन्‍दा तोक्‍मायु दित्‍छाङ अ़त्‍लो काचि मान्‍मुयुक्‍तु।

१६ खोन्‌ओसा हान अ़ङ्‌का य़हुप पाक्‍तुङ खोन्‍किना ओक्‍को लेरुङ्‌खाइसुङ।”

१७ [काक्‍माखात्‍मा चानुचाओ ग़रिदा मोचिओ निम्‍पाङ पिलातस्‌आ अ़क्‍छा छेक्‍ताङाओ म़ना लेत्‍प़सामुङुचि।]a

१८ मेन मोचि झारा अ़क्‍धुवा पात्‌याङ्‌सा म़य़ङा,

“ओ म़ना सेत्‍माङादोत,

आन्‍कान्‍का बारब्‍बा लेत्‍निप़नि!”

१९ बारब्‍बा येरुसलेम सहरादा हेन्‍कोप्‌ओ अ़देङ्‌सालाप्‍पादा ङेन मुवा खोन्‍कि म़ना सेराओसा छेक्‍खाखिम्‌दा छेक्‍तायुङ्‌सा।

२० येसु लेत्‍मानि मिनाकि पिलातस्‌आ हान्‍छाङ यायोक प़चि।

२१ मेन मोचि ओवात्‍नि य़ङ्‌याङ्‌सा म़पारायुङ्‌सा,

“मो क्रुस्‌दा ख़न्‍तासेरानुम!

मो क्रुस्‌दा ख़न्‍तासेरानुम!”

२२ खोन्‍किना सुम्‌कादुओदु पिलातस्‌आ लासुलोचि,

“देकि?

दि ओ म़नाआ अ़त्‍लो काचि मुयुङ्‌सु कि?

अ़ङ्‌का ना ओसाआ स़मा दन्‍दा तोक्‍मायु खाक्‍कोछाङ फिसुओ य़ङ मान्‍धित्‌ङा।

खोन्‌ओसा अ़ङ्‌का य़हुप पाक्‍तुङ्‌कि लेरुङ्‌खाइसुङ।”

२३ मेन म़नाचिआ “खोक्‍को क्रुस्‌दा ख़न्‍माङादोत!”

नि क़न्‍नान्‍चिन्‍सा म़पाराकि अ़दोरा।

खोन्‍कि मोचिओ अ़चुय़ङ्‌आ पिलातस्‌ओ अ़मिन्‍मा सारु।

२४ खोन्‌ओसा पिलातस्‌आ मोचिआ अ़दोराओ य़ङ याङ्‌नाप़नानिन्‍नेनि लोचि।

२५ हेन्‍कोप्‌ओ देङ्‌सालाप्‍पादा म़नाचि थेन्‍तुचिकि म़नाचि सेरुचिओसा छेक्‍खादा अ़छेक्‍ताङाओ म़नाचिआ अ़दोराओवात्‍निङा खोसाआ बारब्‍बा लेत्‍तुप़चि।

खोन्‍कि येसु मोचिओ अ़चुताकावा मुमा निकिना प़लाउचि।

येसु क्रुस्‌दा अ़ख़न्‍ताओ

मत्‍ति २७:३२-४४; मर्कुस १५:२१-३२; युहन्‍ना १९:१७-२७

२६ मोचिआ येसु मोदाङ्‌का अ़खात्‍ताङाहिदा तेन्‌दाङ्‌का बानाङाओ कुरेनिदाओ सिमोन अ़ऩङ मुवाङाओ म़ना अ़लावा खोन्‍कि येसुओ अ़चुक्रुस खुन्‌अ़मेत्‍ता खोन्‍कि येसुओ अ़चुदेङ-देङ कोन्‌अ़मेत्‍ता।

२७ म़नाचिओ अ़धिवाङ अ़लोकाआ येसु त़ङ्‌मा अ़पुक्‍ता।

मोचिएदा अ़चुकोङ्‌कोम धात्‌याङ्‌सा ओत्‌ओत्‌ओत्‌वा म़खावाङाओ मेत्‍छामाचिछाङ म़याआङा।

२८ मेन मोचि ह्‍यात्‍नि म़हुसान्‍चिन्‌कि येसुआ म़लोचि,

“यरुसलेम्‌ओ अ़छा मेत्‍छामाचिओ,

अ़ङ्‌को निकि मान्‍खाप्दानिन।

खानानिन आप्‍पिओ निकिना खोन्‍कि आम्‍नुओ छाचिओ निकि खावानिन।

२९ देकिनालो मोवाको लेन्‌चि म़ता,

मोन्‌हिदा म़नाचि म़य़ङ,

‘छा मान्‍तोक्‍कादा मेत्‍छामाचि खोन्‍कि बुक मान्‍खुन्‍कादा साकोङ्‌वाचि खोन्‍किना नुवासि मान्‌दुङ्‌कादामा मेत्‍छामाचि आलाङ्‌मिओ!’

३० मोन्‍ग़रि मोचिआ भ़ऱचि ‘आन्‍काओ दुङ्‌दा धा!’

खोन्‍कि अ़घ़न्‍चेङ्‌वाचि ‘आन्‍कान्‍का भुक्‍नि!’

नि लोमा म़पुक्‍तुचि।

३१ अ़चिवाङ स़ङ्‌ताङ्‌वाको अ़ङ्‌काछाङ म़नाचिआ ओवात्‍नि ऩमुङानालो छोवाओ स़ङ्‌ताङ्‌वाको हेवामिचि निनाम्‍हाङ्‌आ देम च़लोक दन्‍दा म़मुचि?”

३२ मोचिआ ह़वाङ अ़त्‍लो काच़चिछाङ येसुएनान अ़क्‍नि सेत्‍सि म़खात्‍तुचि।

३३ मोचि ताङ्‌खोयोक्‌वानि लोवाङाओदा म़तालाकि मोदा म़नाचिआ येसु क्रुस्‌दा अ़ख़न्‍ता।

खोन्‍कि अ़क्‍नि मो अ़त्‍लो काच़चिदाङ्‌का अ़क्‍छा खोक्‍कोसोओ अ़चुचुप्‍ताङ्‌लिप्‍पा खोन्‍कि अ़क्‍छा अ़चुबेङ्‌साङ्‌लिप्‍पा क्रुस्‌दा म़ख़न्‍तुचि।

३४ खोन्‍किना येसु म़य़ङा,

“आपो,

ओचि लेत्‍तापुवानुम्‍च़म।

देकिनालो ओचि दे म़च़याङ,

ओचिआ ऩसिन्‍तुन्‌योन।”

खोन्‍कि रात्‍खामिचि होरा म़पाआ खोन्‍कि खोक्‍कोसोओ अ़चुतित्‌चि अ़हासा।

३५ म़नाचि म़एवाकि अ़चोआयुङ्‌साङा खोन्‍कि यहुदि बुसुवाचिआ सुङ्‌याङ्‌सा अ़लोवा,

“ओसाआ निचि ना लेइसुचि।

ओ निनाम्‍हाङ्‌आ छेन्‍तुओ कालेन्‍पा ख्रिस्‍त हाङ ओनालो आप्‍पिछाङ लेन्‍नान्‍चिन्‍ने।”

३६ रात्‍खामिचिआछाङ खोक्‍कोसोओ अ़चुच़क्‌दा म़खाराकि सुन्‍ताङाओ अङ्‌गुरा माङ्‌वा प़याङ्‌सा अ़सुङ्‌ता।

३७ खोन्‍कि मोचिआ अ़लोवा,

“खाना यहुदिचिओ अ़चुहाङ ओनालो खाना आप्‍पि लेइसान्‍चिन।”

३८ खोक्‍कोसोओ अ़चुताङ छोङ्‌दु “ओ यहुदिचिओ अ़चुहाङ ओ”नि फ़लेक्‌दा अ़छाप्‍ताओ याआङा।

३९ क्रुस्‌दा ख़न्‍माय़ङ अ़त्‍लोकाच़चिएदाङ्‌का अ़क्‍छाआ येसुओ अ़साया पेप्‌याङ्‌सा लो,

“दि खाना ख्रिस्‍त माआङ?

खाना आप्‍पि खोन्‍कि आन्‍काच्‍याछाङ लेन्‍नि।”

४० मेन नि अ़त्‍लोकाच़पाआ रेन्‌याङ्‌सा लो,

“खानाछाङ मो दन्‍दादाङा त़छुक्‍तायुङ्‌सा।

खोन्‍नुछाङ निनाम्‍हाङ्‌एदा आम्‍क़मा अ़कात्‍निनिन?

४१ मोचिआ आन्‍काचि तोङ्‌लो दन्‍दा ऩप़चिङ्‌चि।

आन्‍काचि ना आन्‍चुओ काचिओ अ़खान्‍मा अ़सिवा तोक्‍चुङ्‌चु,

मेन ओ म़नाआ ना दित्‍छाङ अ़त्‍लो काचि मान्‍मुयुक।”

४२ खोन्‍किना मोसाआ येसु लो,

“येसु,

खानानिन हाङ त़लिसिन्‌कि त़य़न्‌हिदा अ़ङ्‌काछाङ मित्‍नि।”

४३ खोन्‍कि येसुआ मो लो,

“अ़नुछ्‍या अ़ङ्‌का खाना लोना,

आय़ङा खाना अ़ङ्‌काएनान निनाम्‍मादु त़युङ!”

येसु म़सुवाओ

मत्‍ति २७:४५-५६; मर्कुस १५:३३-४१; युहन्‍ना १९:२८-३०

४४-४५ नाम्‌ओ अ़छुवाक्‍ङा चुक्‍ताखारा आप्‍फात अ़खोलेन्‌ओ बारकाकोम्‌दाङ्‌का सुम्‌काकोम साङातारि झारा हेन्‍कोप्‌दा कुन्‍चियाधेक्‍धेक लिसा।

खोन्‍कि निनाम्‍हाङ ब़क्‍खाखिम्‌ओ अ़थेम्‍खातित ह्‍वाधाङ लिसालो रेआखारा।

४६ खोन्‍किना येसु अ़धिवाङ य़ङ्‌आ म़पाराकि म़य़ङा,

“आपो,

अ़ङ्‌का अ़ङ्‌लावा आम्‍नुओ छुक्‌दा पाक्‍नाङ्‌नानिन।”

ओन म़य़ङाकि खोक्‍कोसोओ अ़चुसाक्‍मा खारा।

४७ ओवात्‍नि लिसाओ झारा अ़खाकि रात्‍खामिचिओ अ़चुकप्‍तानाआ ओवात्‍नि य़ङ्‌याङ्‌सा निनाम्‍हाङ्‌ओ अ़चुऩङ लोङ्‌सु: “अ़नुछ्‍याङा ओ म़ना ना साम्‌योक्‍मि मुवाङा!”

४८ खा-खाङ्‌सि म़कोवान्‍चिन्‌ओ झारा म़नाचिआ मोवात्‍नि लिसाओ अ़खाकि अ़चुमिन्‍मा चाअ़त्‍साकि अ़चुकोङ्‌कोम मोक्‌याङ्‌सा म़लासाखारा।

४९ येसु कासिन्‌चि खोन्‍कि गालिल्‌याङ्‌का अ़त़ङ्‌ताबात्‍ताओ मेत्‍छामाचिआ अ़थाया म़एवाकि मोवात्‍नि लिसाङाओ अ़खायाक्‍ता।

येसु अ़खुम्‍ताओ

मत्‍ति २७:५७-६१; मर्कुस १५:४२-४७; युहन्‍ना १९:३८-४२

५० योसेफ अ़ऩङ मुवाङाओ अ़क्‍छा अ़नुवाक खोन्‍कि साम्‌योक्‍मि युङाङा।

खो धियायोक्‍खादाओ पाङ्‌कातोक म़नाछाङ ओ।

५१ धियायोक्‍खादाओ म़नाचिआ येसु सेत्‍मा अ़चुयायोक खोन्‍कि अ़चुकाचिदा खो मान्‍काङ्‌युक्‍ता।

खो यहुदिचिओ अ़चुधितेन अरिमाथियादाओ म़ना ओ,

खोन्‍कि खोसाआ निनाम्‍हाङ्‌ओ अ़चुहाङ्‌होन ताङाओ हुङुङु।

५२ खो पिलातस्‌एया खाराकि येसुओ अ़चुस़पोक दोरु।

५३ खोन्‍किना खोक्‍कोसोओ अ़चुस़पोक धान्‍तु,

खोन्‍कि अ़नुवाक तित्‌आ फेप्‍तुकि लुङ्‌छ़ङ अ़क़प्‍ताकि अ़मुवायुङ्‌साओ अ़क्‌तात एप्‍मादा युङ्‌सु।

मोदा बुया साङ्‌छाङ मान्‌युङ्‌अ़युक्‍ता।

५४ मो लेन सावातोम्‍खा-लेन्‌ओ निकि चुम्‍मान्‍चिन्‌ओ लेन ओ,

खोन्‍किना bअ़चुसावातोम्‍खा-लेन वाङ्‌मा मुवाङा।

५५ गालिल्‌याङ्‌का येसुएनान अ़क्‍नि म़बानाओ मेत्‍छामाचि योसेफ्‌ओ अ़देङ-अ़देङ म़खाराकि मो एप्‍मा खोन्‍कि मो हुत्‌दा येसुओ अ़चुस़पोक देत्‍नि युङ्‌सुङुओ अ़खा।

५६ खोन्‍किना मोचि म़लासाखाराकि नाम्‍म़नुवाङाओ सुङ्‌चि खोन्‍कि नाम्‍म़नुवाङाओ आक्‌वाचि येसुओ अ़चुस़पोक्‌दा पाक्‍मा निकि म़चुम्‍सुचि।

मेन सावातोम्‍खा-लेन्‌दा य़ङ्‌हुप्‌आ लोमाय़ङ्‌वात्‍नि सावा म़तोम्‍सा।

a 

२३:१७ ओदा म़याक्‌याङ्‌ओ य़ङ्‌चि खाखाक्‍को बुयाओ छाप्‍लाखाचिदा मात्‍द़ङ।

b 

२३:५४ अ़चुसावातोम्‍खा-लेन वाङ्‌मा : यहुदिचिओ अ़चुच़माथाङ्‌मादा नाम लुन्‍खात्‌दाङ्‌का अ़ऩङ्‌वा लेन खिप्‍मा अ़पुङ।

येसु म़खोन्‍तालोन्‍ताओ

मत्‍ति २८:१-१०; मर्कुस १६:१-८; युहन्‍ना २०:१-१०

२४

१ साताओ बुयाओ लेन अ़वाय़ङ फ़ऱऱवा लिसाङाहिदा मो मेत्‍छामाचिआ म़चुम्‍सुयुङ्‌सुचिओ नाम्‍म़नुवाङाओ मो सुङ्‌चि म़खात्‍तुचिकि एप्‍मादा म़खारा।

२ मोचिआ एप्‍माओ अ़दो दिप्‍खा लुङ्‌ताक ध़साखाइसायुङ्‌साओ अ़धिरा।

३ मेन मोचि एप्‍माहुत्‌दा म़वाङाहिदा हाङ्‌पा येसुओ अ़चुस़पोक मान्‍धित्‌अ़दा।

४ मोन्‍ग़रि मोचि ओहा ना मोहा म़लिसायुङ्‌सा।

खोन्‍ग़रि छोक्‍छोक्‍छोक्‌वाओ तित हुम्‍साङाचिओ ह़वाङ दुवाछाचि म़प्‍च़क़क्‌दा मोचिओ अ़चुच़क्‌दा खाङ्‌मुसाचिचिन।

५ मो मेत्‍छामाचिओ अ़चुक़माकाराकि बाखाह्‍युत्‍नि अ़चुङाइवा अ़पोम्‍सा।

मेन मो ह़वाङ दुवाछाचिआ अ़लोवाचुचिन,

“खानानिन्‌आ अ़ह़ङ म़ना देकि म़सुवादाओचिएदा त़लामुम्‌योम?

६-७ येसु ओदा मात्‍द़ङ्‌चि,

खोक्‍को म़सुवादाओदाङ्‌का म़खोन्‍तालोन्‍तायुङ्‌सा!

गालिल्‌या म़युङाङाहिदा खोक्‍कोसाआ खानानिन दे ऩलोन्‌युङ्‌सिन्‌ओ मो मित्‍तानुम।

खोक्‍कोसाआ ‘अ़ङ्‌का म़नाओ अ़छा हेवा कामु म़नाचिओ अ़चुछुक्‌दा छुक्‍ङा खोन्‍कि क्रुस्‌दा ऩख़न्‍ङासेत्‍ङा खोन्‍कि सुम्‌कालेन्‌दा लाङाखोन्‍ङालोन्‍ङा’नि म़य़ङा।”

८ खोन्‍ग़रि मोचिआ खोक्‍कोसोओ अ़चुय़ङ अ़मित्‍ता।

९ खोन्‍किना मोचि एप्‍मायाङ्‌का म़लासाखाराकि ओ य़ङ्‌चि एघारकापाङ अ़चुकाखेङ्‌पाचि खोन्‍कि निचि झारा खाम़एत्‍तुचि।

१० मो मेत्‍छामाचि मग्‍दलिनिदाओ मरियम,

योअन्‍ना खोन्‍कि याकुब्‌ओ अ़मा मरियम म़याआङा।

खोन्‍कि मोचिएनान म़याआङाओ नि मेत्‍छामाचिआछाङ ओ य़ङ्‌चि छाम्‍माय़ङ्‌चि खाम़एत्‍तुचि।

११ मेन मोचिआ ओ य़ङ सोज्‍जेओनि अ़मित्‍ताकि साकोङ्‌छ़ङ मान्‍मुअ़दा।

१२ मेन पत्रुस पुवालोन्‍ताकि एप्‍माया लोत्‌याङ्‌सा खारा,

खोन्‍कि पोम्‍साकि चोउखोहिदा अ़नुवाक अ़रिप्‍खा तित्‌चि ओन्‍ङा म़धुवाङाओ खाचि।

मोवात्‍नि लिसाओ खाकि दोम्‍दायाङ्‌सा खो खारालावा।

इम्‍माउस खात्‍खा लाम्‌दा येसु

मर्कुस १६:१२-१३

१३ मो लेन्‌दाङा येसुओ अ़चुकाखेङ्‌पाचिदा ह़वाङ यरुसलेम्‌दाङ्‌का आप्‍फात एघार किलोमितरा अ़थायाओ इम्‍माउस अ़ऩङ मुवाङाओ अ़क्‌तात तेन्‌ह्‍यात्‍नि खाराङाचि।

१४ यरुसलेम्‌दा लिसाओ झारा य़ङ्‌चिओ अ़तुक्‌वादा मोचि खोचि-खोचिएदा हान्‍ताङाचि।

१५ मोचि खोचि-खोचिएदा हान्‌याङ्‌सा दुम्‍छ़राङाचिओ ग़रि येसु आप्‍पि अ़चुच़क्‌दा म़ताकि मोचिएनान अ़क्‍नि कोन्‍मा अ़पुङ्‌सा।

१६ मेन मोचिओ अ़चुम़क खोक्‍को सिन्‍मा मान्‍ऱअ़दाचुलो म़मेत्‍तुप़युङ्‌सुचि।

१७ येसुआ मोचि म़सेनुचि,

“खानाचि कोन्‌याङ्‌सा दिसोओ अ़तुक्‌वादा अ़क्‍छा निएदा त़हान्‍चिङ्‌चि ओ?”

मोचिओ अ़चुङाइवा सुवाखारायुङ्‌साकि चोप्‍नि एवादिसाचि।

१८ मोचि ह़वाङ्‌दा क्‍लेओपास्‌नि अ़ऩङ मुवाङाओ म़नाआ लो,

“यरुसलेम त़युङिन्‍लान्‍किछाङ आइमित मोया दे लिसाचिआयुङ्‌सानि खानानिन त़सिन्‍नानानिमिन?”

१९ येसुआ मोचि म़सेनुचि,

“खाक्‍को य़ङ?”

मोचिआ अ़लासालोवाचु,

“नासरत्‌ओ येसुओ अ़तुक्‌वादा।

खोक्‍को अ़क्‍छा निनाम्‍हाङ्‌य़ङ खाकालु म़युङाङा,

खोन्‍कि निनाम्‍हाङ्‌ओ खोन्‍कि झारा म़नाचिओ निम्‍पाङ काचि म़मुवाङाहिदा खोन्‍कि म़चिन्‍तुङुचिहिदा सावापोरि म़मुवाङा।

२० मेन मुलो काब़क्‍पाचि खोन्‍कि आन्‍कातित्‍पाचिआ खोक्‍को सेत्‍माओ दन्‍दा प़मा निकिना म़प़लाउचि खोन्‍किना खोक्‍को क्रुस्‌दा अ़ख़न्‍ता।

२१ इस्राएल कालेन खोक्‍कोङाओनि आन्‍कान्‍का मित्‍तुम्‌योम्‍काओ।

मेन खोक्‍को अ़सेरा,

मोन ओन्‍ङा माआङ, खोक्‍को अ़सेराओ सुम्‌कालेन लिसाचिआयुङ्‌सा।

२२ खोन्‍कि नि आन्‍काओ रुहुप्‌दाओ खा-खाक्‍को मेत्‍छामाचिआ आन्‍कान्‍का अ़दोम्‍तिन्‍दान्‍कालो ऩमुन्‌युङ्‌सिन्‍का।

मोचि आय़ अ़वाय़ङ एप्‍मादा म़खारा ओ,

२३ मेन येसुओ अ़चुस़पोक मोदा मान्‍धित्‌अ़दा।

मोचि म़बानाकि आन्‍कान्‍का खाऩएत्‍तिन्‍का,

‘आन्‍कान्‍का निनाम्‍हाङ काफाचि खाम्‍च़म्‍का,

मोचिआ येसु अ़ह़ङ म़युङ्‌याङ्‌नि म़लोचि’नि।

२४ खोन्‍किना आन्‍कान्‍काएदाङ्‌का खा-खाक्‍को यावाचि एप्‍माया म़खारा।

खोन्‍कि मो मेत्‍छामाचि देत्‍नि म़य़ङाओ,

खोवात्‍निङा अ़धिरा,

मेन येसु मान्‍खाङ्‌अ़दा।”

२५ खोन्‍ग़रि येसुआ मोचि म़लोचि,

“खामान्‍तुप्‍कादा म़नाचिओ,

आम्‍चुओ साकोङ्‌वा चाअ़त्‍लो मान्‍तुप्‍कादा लिसायुङ्‌सा।

देत्‍निकि निनाम्‍हाङ्‌य़ङ खाकालुचिआ ऩलोन्‌ओ य़ङ्‌चि साकोङ्‌छ़ङ मुमा मान्‍ऱत़दाचु ओ!

२६ दि निनाम्‍मादु ख्रिस्‍तओ अ़चुऩङ तोक्‍पो लिमा बुया ओ दुखाचि आङ्‌मा मान्‍दोत्‌याङ्‌चि कि?”

२७ खोन्‍किना मोसाओ अ़छाप्‍लाखा खोन्‍कि नि झारा निनाम्‍हाङ्‌य़ङ खाकालुचिओ अ़चुछाप्‍लाखादाङ्‌का अ़पुङ्‌साकि झारा साम्‍कालिन्‌दा येसुओ अ़तुक्‌वादा म़छाप्‍ताङाओ य़ङ्‌चिओ अ़चुतुप्‍माय़ङ्‌चि मोचि म़फोङ्‌सुप़चि।

२८ मोचि तामालामादोराङाओ तेन्‌ओ अ़च़क्‌दा म़ताला।

येसु अ़क्‍चित ह्‍यात्‍नि खारिन्‌येन्‌वा म़चुवाखा।

२९ मेन मोचिआ “आन्‍काच्‍याएनान्‌ङा युङिन्‍ने।

देकिनालो अ़नाम्‍प़क लिमा मुवाङ,

खोन्‍कि लेन्‌छाङ ओङ्‌मा मुयाङ”निकिना राकाङ्‌थेत्‍नि येसु अ़मुवाचु।

खोन्‍किना खोक्‍को मोचिएनान युङ्‌मा निकिना खिम्‍हुत्‌या म़वाङा।

३० खोन्‍किना येसु मोचिएनान चा-चासि म़युङाकि पेम्‍पाक अ़क़क्‍ताकि निनाम्‍हाङ आलाङ अ़पुवा,

खोन्‍कि अ़धाङ्‌साकि मोचि म़प़चि।

३१ मोन्‍ग़रिए मोचिओ अ़चुम़क होआ,

खोन्‍किना मोचिआ येसु अ़सिन्‍ताचु।

मेन खोक्‍को खोचिएदाङ्‌का म़मासान्‍केसान्‍चिन।

३२ मोचि अ़क्‍छा निएदा सेन्‍कासेन मुवाचि,

“खोक्‍को आन्‍काचिएनान लाम्‌दा म़हान्‍ताङाहिदा खोन्‍कि आन्‍काचि साम्‍कालिन अ़फोङ्‌सा पुवाङाचिहिदा दि आन्‍चुओ साकोङ्‌वा हाक्‍हाक्‍हाक्‌वा मान्‍लि कि?”

३३ मोचि ह़वाङ मोन्‍ग़रिङा पुवालोन्‍ताचिकि यरुसलेम लासाखाराचि।

खोन्‍किना एघारकापाङ अ़चुकाखेङ्‌पाचिकि खोचिएनान्‌ओचि मोदा म़कोवान्‌युङ्‌सान्‍चिन्‌ओचि अ़धिराचुचिन।

३४ खोन्‍कि मो एघारकापाङ काखेङ्‌पाचिआ मो ह़वाङ ओवात्‍नि म़लोचि,

“हाङ्‌पा अ़नुछ्‍याङा म़खोन्‍तालोन्‍तायुङ्‌सा,

खोन्‍कि सिमोन्‌एदा खाङ म़मुसान्‍चिन।”

३५ खोन्‍किना लाम्‌दा दे म़लिसाओ,

खोन्‍कि येसुआ पेम्‍पाक अ़धाङ्‌साहिदा मोचिआ देत्‍नि खोक्‍को अ़सिन्‍ताचुनिओ य़ङ्‌चि मोचि ह़वाङ्‌साआ खाअ़एत्‍ताचुचि।

येसु अ़चुकाखेङ्‌पाचिएदा खाङ म़मुसान्‍चिन्‌ओ

मत्‍ति २८:१६-२०; मर्कुस १६:१४-१८; युहन्‍ना २०:१९-२३; छाम्‍माय़ङ १:६-८

३६ मोचिआ मो दुम्‌ओ अ़तुक्‌वादा खाअ़लुसाङाचुहिदाङा येसु मोचिओ अ़चुरादा म़एवाकि मोचि म़लोचि,

“खानानिन सेवाङ्‌नि लिसानिन!”a

३७ मेन मोचिओ अ़चुलालोआकि क़याङ्‌सा,

“आन्‍कान ना स़लावा खाम्‌योम”नि म़मिना।

३८ मेन येसुआ मोचि म़लोचि,

“खानानिन देकिना आम्‍नुओ लालोक्‌याङ ओ?

खोन्‍कि आम्‍नुओ मिन्‍मादा देकिना मान्‍केङ पुक्‍तुङु?

३९ अ़ङ्‌छुक,

अ़ङ्‌लाङ्‌चि खानुम्‍च़म,

अ़ङ्‌काङा ओ!

अ़ङ्‌का नोप्‍ताङ्‌खाङ्‌ऩङ।

स़लावाओ अ़सा,

अ़य़वा अ़याक्‍निन,

मेन खानानिन त़खाम्‌योम, अ़ङ्‌को ना म़याक्‌याङ।”

४० खोवात्‍नि म़य़ङाचिआकि खोक्‍कोसाआ मोचि अ़चुछुक खोन्‍कि अ़चुलाङ खाङ्‌म़मेत्‍तुचि।

४१ खोन्‍किना मोचिआ अ़चुऩङानुमाआ खोन्‍कि दोम्‍मादामाआ साकोङ्‌छ़ङ मुमा मान्‍ऱअ़दाहिदा खोक्‍कोसाआ मोचि म़लोचि,

“दि खानानिन्‌एदा अ़क्‍चिलोक चामायु युङ्‌याङ?”

४२ काङ्‌माय़ङ ङाओ अ़क्‍धाङ मोचिआ खोक्‍को अ़पुवा।

४३ खोन्‍किना येसुआ मो अ़लोआकि मोचिओ अ़चुबुदाङा अ़चा।

४४ खोक्‍कोसाआ मोचि म़लोचि,

“खानानिन्‌एनान युङाङ्‌याङ्‌हिदा अ़ङ्‌का चेवाङ्‍ओ य़ङ्‌चि ओचिङा ओ: मोसाओ अ़य़ङ्‌हुप,

निनाम्‍हाङ्‌य़ङ खाकालुचिओ छाप्‍लाखा खोन्‍कि साम्‍ऱङ्‌भुङ्‍ओ छाप्‍लाखादा छाप्‍ताओ अ़ङ्‌तुक्‌वादाओ झारा य़ङ्‌चि तामालामाङादोत।”

४५-४६ खोन्‍किना साम्‍कालिन तुप्‍मा निकि खोसाआ मोचिओ अ़चुतुप्‍माताया म़होत्‍तुप़चिकि मोचि म़लोचि,

“ओवात्‍नि छाप्‍तायुङ्‌सा: ख्रिस्‍तआ दुखा आङ्‌मादोत खोन्‍कि सुम्‌कालेन्‌दा सुवादाओदाङ्‌का खोन्‍मालोन्‍माङादोत,

४७ खोन्‍कि ‘देत्‍नि हेवादाङ्‌का लामाकि हेवा लेत्‍माय़ङ तोक्‍तिन’निओ य़ङ यरुसलेम्‌दाङ्‌का पुङ्‌किना झाराकारावाचितारि ख्रिस्‍तओ अ़चुऩङ्‌दा खालुमादोत।

४८ खानानिन अ़ङ्‌तुक्‌वादाओ झारा य़ङ्‌चिओ अ़चुसालुम्‍स़ङ्‌चि ओ।

४९ अ़ङ्‌पापा निनाम्‍हाङ्‌आ य़सुङ निकिना ऩहिप्‍तिन्‌ओ,

अ़ङ्‌का खानानिन्‌एदा मो य़सुङ।

मेन धानाङ्‌का सावा मान्‍तोक्‍त़युक्‍तुम्‌तारि खानानिन ओ यरुसलेम्‌दाङा युङायुङ्‌सानिन।”

येसु निनाम्‍मादुत्‍नि म़खाराओ

मर्कुस १६:१९-२०; छाम्‍माय़ङ १:९-११

५० खोन्‍किना येसुआ मोचि बेथानिया तेन्‌यातारि म़खात्‍तुचि,

खोन्‍कि अ़चुछुक अ़थेन्‍ताकि मोचि आसिखा म़प़चि।

५१ खोक्‍कोसाआ आसिखा म़प़ङुचिहिदाङा खोक्‍को मोचिदाङ्‌का निनाम्‍मादुत्‍नि अ़थेन्‍ताखात्‍ता।

५२ मोचिआ येसुएदा म़बोम्‍सान्‍चिन खोन्‍कि अ़न्‍नुनु अ़चुऩङानुयाङ्‌सा यरुसलेम म़लासा।

५३ खोन्‍कि मोचि निनाम्‍हाङ चोन्‌याङ्‌सा निनाम्‍हाङ ब़क्‍खाखिम्‌दा म़युङायुङ्‌सा।

a 

२४:३६ खा-खाक्‍को मुलो छाप्‍लाखाचिदा “खानानिन सेवाङ्‌नि लिसानिन!” मात्‍द़ङ।

युहन्‍नाआ छाप्‍तुओ नुय़ङ्‌खान

छाप्‍लाखाओ अ़सिन्‍खा

ओ युहन्‍नाआ छाप्‍तुओ नुय़ङ्‌खान्‌आ येसु निनाम्‍हाङ्‌ओ युङ्‌युङ्‌ओ अ़चुय़ङ निकिना खाङ्‌मुसु।

मो “य़ङ म़ना म़लिसाकि आन्‍रादा म़युङा”नि छाप्‍तुयुङ्‌सु १:१४ ।

येसु निनाम्‍हाङ्‌ओ अ़चुछा खोन्‍कि हिप्‍माय़ङ्‌ओ कालेन्‍पा म़युङ्‌याङ।

ओ नुय़ङ्‌खान काखिप्‌चिआ येसु मोवात्‍निङा साकोङ्‌छ़ङ अ़मुने,

खोन्‍कि मो साकोङ्‌छ़ङ्‌लाम्‍पा खोचिआ ह़ङ्‌म़ङ अ़तोक्‍नेनिओ मिन्‍माआ छाप्‍माय़ङ ओ २०:३१ ।

निनाम्‍हाङ्‌ओ अ़चुय़ङ खोन्‍कि येसु अ़क्‌तात्‌ङा ओ।

ओ नुय़ङ्‌खान्‌ओ बुयाओ अ़धाङ्‍आ मो म़दोम्‍दाओ काचिचिओ अ़तुक्‌वादा खाम़एत।

ओसाआ येसुङा निनाम्‍हाङ्‌ओ अ़चुछा खोन्‍कि हिप्‍माय़ङ्‌ओ कालेन्‍पा निकिना नुलोक खालुसु।

खोन्‍किना हाङ्‌पाओ म़दोम्‍दाओ अ़चुकाचिचिआ दि खाङ्‌मुसुनिओ य़ङ खोक्‍कोसोओ अ़चुय़ङ्‌आ नुलोक खालुसु।

बुयाओ अ़धाङ्‍आ देत्‍नि अ़क्‍चित म़नाचि येसुएदा साकोङ्‌छ़ङ म़मुवाकि खोक्‍कोसोओ अ़चुकाखेङ्‌पा म़लिसा,

मेन निचिआ खोक्‍को फित्‍चि अ़मुवाकि खोक्‍कोएदा साकोङ्‌छ़ङ मान्‍मुचिनि खाम़एत।

१३ दाङ्‌का १७ अ़धाङ्‌चिदा खोक्‍को अ़लाप्‌ओ अ़खाखुत अ़चुकाखेङ्‌पाचिएनान म़मुवाओ यावायोक खोन्‍कि क्रुस्‌दा स़मा बुया खोक्‍कोसोओ अ़चुकाखेङ्‌पाचि चुम्‍माय़ङ खोन्‍कि राक म़प़चिओ अ़तुक्‌वादा छाप्‍तायुङ्‌सा।

देङ्‌दाओ अ़धाङ्‌चिदा येसुओ अ़चुलाप्‍खावा खोन्‍कि खोक्‍को चिन्‍माखाङ्‌माय़ङ,

खोक्‍को क्रुस्‌दा म़सुवाओ,

म़सुवादाओदाङ्‌का म़लासाखोन्‍तालोन्‍ताओ खोन्‍कि खोक्‍को अ़चुकाखेङ्‌पाचिएदा खाङ्‌म़मुसान्‍चिन्‌ओ अ़तुक्‌वादा खालुसायुङ्‌सा।

अ़लुक्‍निन्‌ओ ह़ङ्‌म़ङ्‌ओ आसिखा ख्रिस्‍तलाम्‍पा तोक्‍तिन।

येसुङा लाम,

अ़छ़ङ खोन्‍कि ह़ङ्‌म़ङ ओ निकिना लोक्‍सा खोक्‍कोएदा काताचिआ ओ आसिखा अ़तोक।

ओ नुय़ङ्‌खान्‌दा अ़च़वाङ य़ङ दि याक्‌याङ्‌नालो लावा सिन्‍कामेत य़ङ्‌चि: चाक्‌वा,

पेम्‍पाक,

साम,

भेरा काखाङ,

भेरा खोन्‍कि अङ्‌गुरा ताङ खोन्‍कि मोसोओ अ़सिवाओ अ़तुक्‌वादा दोय़ङ्‌लादा म़छाप्‍तायुङ्‌सा।

थुत्‍मेत्‍लो अ़तुक्‌वा ऩङ

बुयाओ अ़खालुमा य़ङ १:१-१८

बप्‍तिस्‍मा काप़ युहन्‍ना खोन्‍कि येसुओ अ़चुकाखेङ्‌पाचि १:१९-५१

येसुओ झाराएदाओ अ़चुफामा २:१–१२:५०

यरुसलेम च़क्‌चिदात्‍नि क़प्‍माय़ङ आदेङ्‌ओ लेन्‌चि १३:१–१९:४२

येसु म़सुवादाओदाङ्‌का म़खोन्‍तालोन्‍ताओ खोन्‍कि खाङ्‌म़मुसान्‍चिन्‌ओ २०:१-३१

अ़लुक्‍माय़ङ: खोक्‍को हान्‍छाङ गालिल्‌दा म़लासान्‍खाङ्‌म़मुसान्‍चिन्‌ओ २१:१-२५

युहन्‍नाआ छाप्‍तुओ नुय़ङ्‌खान

य़ङ पोक म़लिसा

१

१ अ़पुङ्‌चिपुक्‌दा य़ङ म़युङाङा।

मो य़ङ निनाम्‍हाङ्‌एनान म़युङाङा,

खोन्‍कि मो य़ङ निनाम्‍हाङ्‌ङा ओ।

२ खोक्‍को अ़पुङ्‌चिपुक्‌दा निनाम्‍हाङ्‌एनान म़युङाङा।

३ झारा सामा खोक्‍कोसाआ अ़मुया,

खोन्‍कि मुयाओ खाक्‍कोछाङ सामा खोक्‍को मात्‍द़ङ मान्‍मुन।

४ खोक्‍कोएदा ह़ङ्‌म़ङ याआङा,

खोन्‍कि खोक्‍कोसोओ अ़चुह़ङ्‌म़ङ्‌आ झारा म़नाचि साम्‌दा तारुचि।

५ मो साम कुइयामादा लेत,

खोन्‍कि कुइयामा मोएदा मान्‍छोयुक।

६ निनाम्‍हाङ्‌दाङ्‌का छुत्‍माय़ङ्‍ओ अ़क्‍छा म़ना युङाङा,

मो म़नाओ अ़ऩङ युहन्‍ना याआङा।

७ खोक्‍कोलाम्‍पा झारासाआ साकोङ्‌छ़ङ म़मुने निम्‍पाङ मो साम्‌ओ अ़तुक्‌वादा सालुम्‍स़ङ म़लिसाकि खालुसि खोक्‍को म़ता।

८ खोक्‍को आप्‍पि साम मान्‍मुयाङ,

मेन मो साम्‌ओ सालुम्‍स़ङ प़सि ओन्‍ङा म़ताओ।

९ झारा म़नाचि साम काप़ मो अ़नुछ्‍याओ साम हेन्‍खामादा म़ताङा।

१० मो य़ङ हेन्‍खामादा म़युङाङा,

खोन्‍कि मो हेन्‍खामा खोक्‍कोसाआङा अ़मुया।

खोन्‍नुछाङ हेन्‍खामादाओ म़नाचिआ खोक्‍को मान्‍सिन्‌अ़दा।

११ खोक्‍को आप्‍पिओ अ़चुम़नाचिएदा म़ता,

मेन खोक्‍कोसोओ अ़चुओ म़नाचिआङा खोक्‍को मान्‍लोक्‌अ़दा।

१२ मेन देम्‍पाङ्‌साआ खोक्‍को अ़लोआ,

खोन्‍कि खोक्‍कोएदा साकोङ्‌छ़ङ म़मुवा,

खोक्‍कोसाआ मोचि निनाम्‍हाङ्‌ओ अ़चुछाचि लिमा पाङ म़प़चि।

१३ मोचि ह़लाम्‍पा,

पोक मित्‍मालाम्‍पा माङ्‌नालो म़नाओ अ़मिन्‍मालाम्‍पा मुमाय़ङ माआङ,

मेन मोचि निनाम्‍हाङ्‌एदाङ्‌का म़लिसाओ।

१४-१५ मो य़ङ पोक लिसाकि आन्‍रादा म़याआ।

युहन्‍नाआ खोक्‍कोसोओ अ़चुतुक्‌वादा सालुम्‍स़ङ प़याङ्‌सा म़लोचि,

“साङ्‌कोओ अ़चुतुक्‌वादा अ़ङ्‌का खानानिन लोनानिन,

खोक्‍को ओङा ओ,

अ़ङ्‌कादाङ्‌का आदेङ म़ताओ तोक्‍पो म़मुयाङ,

देकिनालो खोक्‍को अ़ङ्‌कादाङ्‌का बुयाङा म़युङाङा।”

आन्‍कान्‍का खोक्‍कोसोओ अ़चुसाम खाम्‌युङ्‌सुम्‍का।

खोक्‍को निनाम्‍हाङ पापाओ अ़क्‍छा ओन्‍ङा अ़चुछा खान्‍तुलो तोक्‍पो म़मुवाङा।

मो य़ङ सोम्‍तुक्‍मायु खोन्‍कि अ़छ़ङ्‌आ भेप्‍तुओ म़मुवाङा।

१६ खोक्‍को अ़चुसोम्‍तुक्‍माआ खोन्‍कि अ़चुओ अ़छ़ङ्‌आ भेप्‍तुओसा आन्‍कान झारा अ़क्‌तात सोम्‍तुक्‍मादाङ्‌का नि सोम्‍तुक्‍मा तोक्‍तुम्‌युङ्‌सुम।

१७ मोवात्‍निङा य़ङ्‌हुप निनाम्‍हाङ्‌य़ङ खाकालु मोसालाम्‍पा म़पुवा,

मेन सोमातुक्‍मा खोन्‍कि अ़छ़ङ येसु ख्रिस्‍तलाम्‍पा ता।

१८ निनाम्‍हाङ साङ्‌आछाङ देम्‍खाछाङ मान्‍खाङ्‌युक्‍तु।

पापा निनाम्‍हाङ्‌ओ अ़चुकोङ्‌कोम च़क्‌दा कायुङ अ़क्‍छा ओन्‍ङाओ अ़चुछाआ निनाम्‍हाङ नुलोक खाङ्‌अ़मुसायुङ्‌सा।

बप्‍तिस्‍मा काप़ युहन्‍नाओ अ़सालुम्‍स़ङ

मत्‍ति ३:१-१२; मर्कुस १:१-८; लुका ३:१-१८

१९ यरुसलेम्‌दाङ्‌का यहुदि बुसुवाचिआ काब़क्‍पाचि खोन्‍कि लेबिचि खोएदा “खाना साङ ओ?”

निओ य़ङ सेइसि म़नाचि म़छुत्‍तुचि,

खोन्‍कि युहन्‍नाआ नुलोक अ़साम्‍लुम्‍स़ङ प़चि।

२० खोसाआ “अ़ङ्‌का ख्रिस्‍त माआङ”नि नुलोक लामालोमाचि ऩङामान्‍छित्दो।

२१ खोन्‍कि मोचिआ खो अ़सेना,

“खोन्‍नालो दि?

खाना एलिया ओ?”

खोसाआ लासुलोचि “अ़ङ्‌का एलिया माआङ।”

खोन्‍कि मोचिआ अ़सेना “दि खाना मोसाआ य़ङाओ मो निनाम्‍हाङ्‌य़ङ खाकालु ओ?”

खोसाआ लासुलोचि “माआङ।”

२२ मोचिआ खो अ़सेना,

“खोन्‍नालो खाना साङ्‍ओ म़ल़क?

आन्‍कान्‍का लोनि,

खोन्‍कि आन्‍कान्‍का काछुत्‌चि आन्‍कान्‍का लामालोमा ऱम्‍च़म्‍काने।

खाना आप्‍पि आम्‍तुक्‌वादा दे त़य़ङ?”

२३ युहन्‍नाआ लासुलोचि “निनाम्‍हाङ्‌य़ङ खाकालु यसैया य़ङावात्‍नि,

‘निनाम्‍हाङ्‌ओ अ़चुलाम सोत्‍सोत्‌वाओ मुवानुम’नि लेक्‍लेक्‍लेक्‌वाओदा कापात अ़क्‍छा म़नाओ अ़ङ्‌का अ़य़ङ ओ।”

२४ मोचि फरिसिचिआ म़खाइसुचिओ।

२५ खोत्‍निओसा मोचिआ खो अ़सेना,

“खाना ख्रिस्‍त्‌छाङ माआङ,

एलियाछाङ माआङ,

मो निनाम्‍हाङ्‌य़ङ खाकालुछाङ माआङ्‌नालो देकि बप्‍तिस्‍मा त़प़ङुचि?”

२६ युहन्‍नाआ मोचि लासुलोचि,

“अ़ङ्‌का ना चाक्‌वाआ बप्‍तिस्‍मा प़नानिन,

मेन आम्‍नुओ रादा अ़क्‍छा म़युङ्‌याङ,

खोक्‍को खानानिन्‌आ त़सिन्‍तिमिन्‌येन।

२७ अ़ङ्‌कादाङ्‌का आदेङ काता खोक्‍कोङा ओ।

खोक्‍कोसोओ अ़चुफेङ्‌ताओ अ़छुम्‍खाचि हुत्‍माछाङ अ़ङ्‌का अ़खान्‍ऩङ।”

२८ ओ य़ङ यर्दन याङ्‌वामाओ अ़ह्‍याउधेत बेथानियादा लिसाओ,

मोदा युहन्‍नाआ बप्‍तिस्‍मा प़ङुचि।

निनाम्‍हाङ्‌ओ अ़चुथुबाछा

२९ अ़माङ्‌कोलेन युहन्‍नाआ येसु म़बानाङाओ खाकि य़ङा,

“खानुम,

हेन्‍खामादाओ हेवा काखुन्‍खात निनाम्‍हाङ्‌ओ अ़चुथुबाछा!

३० खोक्‍कोसोओ अ़चुतुक्‌वादा अ़ङ्‌का खानानिन लोनानिन्‌ओ,

‘अ़ङ्‌कादाङ्‌का आदेङ अ़क्‍छा म़ना म़तायाङ,

खोक्‍को अ़ङ्‌कादाङ्‌का तोक्‍पो म़मुयाङ, देकिनालो खोक्‍को अ़ङ्‌कादाङ्‌का बुयाङा म़युङाङा।’

३१ अ़ङ्‌का आप्‍पिछाङ खोक्‍को मान्‍सिन्‌युक्‍तुङ,

मेन खोक्‍को इस्राएलिचिएदा खाङ्‌म़मुनान्‍चिन्‍ने निकिना अ़ङ्‌का चाक्‌वाओ बप्‍तिस्‍मा प़याङ्‌सा ताङ।”

३२ युहन्‍ना ओवात्‍नि य़ङ्‌सा सालुम्‍स़ङ प़,

“सेङ्‌लावा साप्दुकुत्‌वावात्‍नि निनाम्‍मादुङ्‌का म़धाकि खोक्‍कोएदा म़युङाओ अ़ङ्‌का खाङ।

३३ मोदाङ्‌का बुया अ़ङ्‌का खोक्‍को मान्‍सिन्‌युक्‍तुङ,

मेन साङ्‌आ अ़ङ्‌का चाक्‌वाआ बप्‍तिस्‍मा प़ निकिना ऩछुत्‍ताङ,

खोक्‍कोसाआङा अ़ङ्‌का ऩलोवाङ,

‘खाक्‍को म़नाएदा सेङ्‌लावा धायाङ्‍ओ खोन्‍कि युङ्‌याङ्‌ओ त़खा,

सेङ्‌लावाआ बप्‍तिस्‍मा काप़ खोक्‍कोङा ओ।’

३४ अ़ङ्‌का आप्‍पि सेङ्‌लावा म़धाओ खाङ्‌युङ्‌सुङ,

खोन्‍कि सालुम्‍स़ङ प़ङ्‌योङ,

निनाम्‍हाङ्‌ओ अ़चुछा खोक्‍कोङा ओ।”

येसुओ बुयाओ अ़चुकाखेङ्‌पाचि

३५ खोन्‍किना अ़माङ्‌कोलेन युहन्‍ना अ़काखेङ्‌पाचिएदाओ ह़वाङ्‍एनान एवाङा।

३६ खोसाआ येसु म़खाराङाओ खाकि य़ङा,

“खानुम,

निनाम्‍हाङ्‌ओ अ़चुथुबाछा!”

३७ खो य़ङाओ ओ य़ङ अ़एनाचुकिना मो ह़वाङ अ़काखेङ्‌पाचिआ येसु अ़त़ङ्‌ताचु।

३८ येसु म़हुसान्‍चिन्‌कि म़चोउचि खोन्‍कि मोचिआ अ़त़ङ्‌ताङाचुओ म़खाचिकि मोचि म़सेनुचि,

“खानाचिआ दि त़लाम्‍चुङ्‌चु?”

मोचिआ खोक्‍को अ़लासालोवाचु,

“रब्‍बि,

खानानिन खादा त़युङिन्‌येन?”

(“रब्‍बि” ओ अ़तुप्‌य़ङ,

“काचिन्‍पा” ओ)।

३९ खोक्‍कोसाआ मोचि म़लोचि,

“बानाचिकि खाचु।”

मोचि खाराचि,

खोन्‍कि खोक्‍कोसोओ अ़चुयुङ्‌खा अ़खाचु।

मोचि मो लेन खोक्‍कोएनान युङाचि,

देकिनालो मोन्‍ग़रि आप्‍फात चार साङायुङ्‌सा।

४० युहन्‍नाओ अ़य़ङ काएन खोन्‍कि येसु कात़ङ मो ह़वाङ्‌एदाओ अ़क्‍छा सिमोन पत्रुस्‌ओ अ़निछा अन्‍द्रियास याआङा।

४१ येसुएनान हासान्‌यान्‍चिन्‌वा खोसाआ बुया अ़बुवा सिमोन तुउ खोन्‍कि खोसाआ लो,

“आन्‍कान्‍का ‘मसिह’ धिरुम्‌युङ्‌सुम्‍का।”

(“मसिह”ओ अ़तुप्‌य़ङ कालेन्‍पा ख्रिस्‍त ओ)

४२ खोन्‍किना खोसाआ येसुएदा सिमोन तारु।

येसुआ मो अ़खा खोन्‍कि अ़लोवा,

“खाना युहन्‍नाओ अ़छा सिमोन ओ,

खाना केफास्‌नि लो।”

(ओ पत्रुस्‌ङा ओ,

मोसोओ अ़तुप्‌य़ङ लुङ्‌छ़ङ ओ)।

येसुआ फिलिप खोन्‍कि नथानेल म़बुत्‍तुचिओ

४३ अ़माङ्‌कोलेन येसुआ गालिल खात्‍मा अ़छ़ङ अ़मुवा।

खोन्‍कि खोक्‍कोसाआ फिलिप अ़तुआकि अ़लोवा,

“अ़ङ्‌का त़ङ्‌ताङ।”

४४ अन्‍द्रियास खोन्‍कि पत्रुस्‌वात्‍नि फिलिप्‌छाङ बेथसेदा सहरादाओङा ओ।

४५ फिलिप्‌आ नथानेल तुउकि लो,

“आन्‍कान्‍का अ़क्‍छा म़ना धिरुम्‌युङ्‌सुम्‍का,

निनाम्‍हाङ्‌य़ङ खाकालु मोसाआ य़ङ्‌हुप्‌दा खोन्‍कि नि निनाम्‍हाङ्‌य़ङ खाकालुचिआछाङ खोक्‍कोसोओ अ़तुक्‌वादा अ़छाप्‍तायुङ्‌सा।

खोक्‍को योसेफ्‌ओ अ़छा नासरत्‌ओ येसु ओ।”

४६ नथानेल्‌आ मो सेनु,

“दि नासरत्‌दाङ्‌का अ़नुवाक य़ङ तामा ऱ कि?”

फिलिप्‌आ मो लासुलो,

“बानाकि खा।”

४७ येसुआ नथानेल खोएदात्‍नि बानाङाओ अ़खाकि मोसोओ अ़तुक्‌वादा म़य़ङा,

“अ़क्‍छा अ़नुछ्‍याओ इस्राएलि खानुम,

मोएदा दित्‍छाङ म़प्‍मा मात्‍द़ङ।”

४८ नथानेल्‌आ सेनु,

“खानानिन्‌आ अ़ङ्‌का देत्‍नि त़सिन्‍ताङ्‌ऩङ?”

येसुआ मो अ़लोवा,

“फिलिप्‌आ खाना बुत्‍मा बुया,

वासिताङ भेन्‌दा त़युङाङाहिदाङा अ़ङ्‌का खाना खाङ्‌नाओ।”

४९ नथानेल्‌आ खोक्‍को लासुलो,

“रब्‍बि,

खानानिन निनाम्‍हाङ्‌ओ अ़चुछा ओ,

खानानिन इस्राएल्‌दाओ हाङ ओ।”

५० येसुआ खो अ़लासालोवा,

“अ़ङ्‌का खाना वासिताङ भेन्‌यु खाङ्‌नानि लोनाओसाङा खाना साकोङ्‌छ़ङ त़मुयाङ?

खाना ओदाङ्‌का अ़धिवो काचिचि त़खाचि।”

५१ खोन्‍किना खोक्‍कोसाआ मो अ़लोवा,

“अ़नुछ्‍या,

अ़ङ्‌का खाना लोना,

खाना निनाम्‍मा होत्‌ओ खोन्‍कि निनाम्‍हाङ्‌ओ अ़चुकाफाचि म़नाओ अ़छाएदा म़लोन्‌याङ्‍ओ खोन्‍कि म़धायाङ्‌ओ त़खाचि।”

काना सहरादाओ सायाकाम्‍मा

२

१ सुम्‌कालेन ओ लेन गालिल्‌दाओ काना सहरादा अ़क्‍छा सायाकाम्‍साङा।

येसुओ अ़मा मोदा म़युङाङा।

२ येसु खोन्‍कि खोक्‍कोसोओ अ़चुकाखेङ्‌पाचिछाङ सायाकाम्‍खादा म़बुत्‍तुयुङ्‌सुचि।

३ अङ्‌गुरा माङ्‌वा चिआकिना येसुओ अ़चुमाआ खोक्‍को अ़लोवा,

“मोचिएदा अङ्‌गुरा माङ्‌वा मात्‍द़ङ।”

४ खोन्‍कि येसुआ मो अ़लोवा,

“आमो,

अ़ङ्‌का दे मुमादोत अ़ङ्‌का मान्‍लोदानि।

अ़ङ्‌ग़रि हान्‍छाङ मान्‍तालायुक।”

५ खोक्‍कोसोओ अ़चुमाआ काफाचि लोचि,

“खोक्‍कोसाआ खानानिन देत्‍नि ऩलोन,

खोवात्‍नि चुवानिन।”

६ हान यहुदिचिओ सेङ्‌मा अ़चुच़माथाङ्‌माओ निम्‍पाङ मोदा आप्‍फात,

अ़क सये लितरा वाङाङाओ लुङ्‌ओ छकातात ल़ङ्‌भ़चि म़युङ्‌सायुङ्‌सा।

७ येसुआ काफाचि म़लोचि,

“ल़ङ्‌भ़चि चाक्‌वाआ भेम्‍सानुम्‍च़म।”

मोचिआ ल़ङ्‌भ़चिओ अ़चुदोदुतारि चाक्‌वाआ म़भेम्‍सुचि।

८ खोन्‍किना खोक्‍कोसाआ मोचि म़लोचि,

“अ़चिलोक अ़आनुम्‌कि खाबाचा काखाङ्‌एदा खात्‍तानुम।”

खोन्‍किना मोचिआ मो अ़खात्‍ता।

९ खाबाचादाओ काखाङ्‌पाआ मो चाक्‌वा छेम्‍सु,

मो हान अङ्‌गुरा माङ्‌वादा फान्‍तायुङ्‌सा।

मो खादाङ्‌का तात्‍माय़ङ्‍ओ मो खोसाआ मान्‍सिन्‍दोङु,

मेन चाक्‌वा काभेम काफाचिआ अ़सिन्‍ताङा।

खोन्‍कि मो चानुचाओ अ़धुवाआ सायाकाकाम्‍पा बुत्‍तुकि लो,

१० “झारा म़नाचिआ बुया चानुओ अङ्‌गुरा माङ्‌वा म़प़चि,

खोन्‍किना म़नाचिआ ब़द्‍धे अ़दुङ्‌चिन्‌कि ओन्‍ङा चाअ़त्‌ओ अङ्‌गुरा माङ्‌वा म़प़चि।

खाना ना चानुयाङ्‌ओ अङ्‌गुरा माङ्‌वा ओन्‍ग़रितारि त़युङ्‌सुङु।”

११ येसुआ ओ बुयाओदुओ बुन गालिल्‌ओ कानादा खाङ्‌अ़मुसाओ।

ओवात्‍नि खोक्‍कोसाआ अ़चुसावा खाङ्‌अ़मुसा,

खोन्‍कि खोक्‍कोसोओ अ़चुकाखेङ्‌पाचिआ खोक्‍कोएदा साकोङ्‌छ़ङ म़मुवा।

येसुआ निनाम्‍हाङ ब़क्‍खाखिम अ़सेङ्‌साओ

मत्‍ति २१:१२-१३; मर्कुस ११:१५-१७; लुका १९:४५-४६

१२ खोन्‍किना येसु अ़चुओमा,

अ़चुनिछाचि खोन्‍कि अ़चुकाखेङ्‌पाचिएनान कफर्नहुम म़खारा,

खोन्‍कि अ़चित लेन खोचि मोदा म़युङा।

१३ हान यहुदिचिओ काक्‍माखात्‍मा चानुचा नेक्‍ताताङा,

खोन्‌ओसा येसु यरुसलेम म़खारा।

१४ खोक्‍कोसाआ निनाम्‍हाङ ब़क्‍खाखिम बुक्‍लुङ्‌दा म़नाचि बोयोङ्‌चि,

भेराचि,

साप्दुकुत्‌वाचि म़इनाङाओ खोन्‍कि अ़चुतेबलाचिदा फेक्‌वा म़बाराङाओ म़धिरुचि।a

१५ खोन्‍कि खोक्‍कोसाआ माक्‌य़ओ अ़क्‌तात य़हुप अ़मुवाकि झारा मोचिओ अ़चुभेराचि खोन्‍कि अ़चुबोयोङ्‌चि निनाम्‍हाङ ब़क्‍खाखिम्‌दाङ्‌का बुङ्‌खाया म़ऱसुलोइसुचि।

खोन्‍कि फेक्‌वा काबात्‍चिओ अ़चुफेक्‌वाचि म़रिसुखाइसुप़चि खोन्‍कि अ़चुतेबलाचि म़लिम्‍सुखाइसुप़चि।

१६ खोक्‍कोसाआ साप्‍दुकुत्‌वा काइन्‌चि म़लोचि,

“ओदाङ्‌का ओचि झारा खात्‍तानुम्‍च़म।

अ़ङ्‌पापाओ अ़चुखिम खित्‍खाइन्‍खा खिम मान्‍मुदानुम।”

१७ खोक्‍कोसोओ अ़चुकाखेङ्‌पाचिआ साम्‍कालिन्‌दा छाप्‍तायुङ्‌साओ य़ङ अ़मित्‍तातोक्‍ता,

“आम्‍नुओ खिम्‌ओ निम्‍पाङ अ़ङ्‌राक्‌आ मिआवात्‍नि अ़ङ्‌का अ़ह़त्‍ङा।”

१८ यहुदिचिओ अ़चुबुसुवाचिआ खोक्‍को अ़सेना,

“खाना ओ काचिचि त़मुचि,

ओ काचि मुमाओ पाङ खानाएदा युङ्‌याङ्‍ओनालो आन्‍कान्‍का बुन खाङ्‌मेत्‍नि।”

१९ येसुआ मोचि म़लासुलोचि,

“ओ निनाम्‍हाङ ब़क्‍खाखिम भुङ्‌साखाइसानुम,

खोन्‍कि अ़ङ्‌का सुम्‌कालेन्‌दा ओ मुङ्‌चिउङ।”

२० खोन्‍कि यहुदिचिआ अ़लोवा,

“ओ निनाम्‍हाङ ब़क्‍खाखिम मुमाओ निम्‍पाङ छयालिस्‌कादोङ वाङा,

खोन्‍कि दि खानानिन ओ सुम्‌कालेन्‌दा मुमाचिन्‍मा त़ऱम कि?”

२१ मेन येसु म़य़ङाओ निनाम्‍हाङ ब़क्‍खाखिम,

खोक्‍कोसोओ आप्‍पिओ अ़चुपोक्‌ओ अ़तुक्‌वादा ओ।

२२ खोक्‍को म़सुवादाओदाङ्‌का म़खोन्‍तालोन्‍ताकिना येसुआ म़य़ङाओ मो य़ङ अ़चुकाखेङ्‌पाचिआ अ़मित्‍तातोक्‍ताकि मोचिआ साम्‍कालिन्‌दा खोक्‍कोसोओ अ़चुतुक्‌वादा छाप्‍ताओ य़ङ्‌चि खोन्‍कि येसु म़चेवायुङ्‌साओ य़ङ्‌दा साकोङ्‌छ़ङ म़मुवा।

२३ खोन्‍कि खोक्‍को काक्‍माखात्‍मा चानुचाओ ग़रि यरुसलेम्‌दा म़युङाङाहिदा खोक्‍कोसाआ अ़मुवाओ म़दोम्‍दाओ काचिचि म़खाचिकि ब़द्‍धेसाआ खोक्‍कोएदा साकोङ्‌छ़ङ म़मुवा,

२४ मेन येसुआ मोचिओ अ़चुय़ङ्‌दा सोम्‍कुवा मान्‍मुम़दोचि,

देकिनालो झारा म़नाचिओ अ़चुसाकोङ्‌वाचि खोक्‍कोसाआ अ़सिन्‍ताङा।

२५ म़नाओ अ़तुक्‌वादा साङ्‌आछाङ खोक्‍को चिन्‍मा मान्‍दोत्‌याङ,

देकिनालो म़नाओ अ़साकोङ्‌वादा दि याक,

मो खोक्‍कोसाआ अ़सिन्‍ताङा।

a 

२:१४ निनाम्‍हाङ ब़क्‍खाखिम्‌दा रोमि तोक्‍पो हाङ्‌ओ माङ्‌लो रोमि लावाछाप याआङाओ फेक्‌वा दाम्‍दु छोन्‍मा मान्‍प़याङ्‍ओसाआ, मोदा रोमि फेक्‌वादाङ्‌का यहुदि फेक्‌वा काबात्‌चि म़युङ्‌ङा।

निकोदेमस येसुआ अ़चिन्‍ताओ

३

१ फरिसिचिएदाओ निकोदेमस अ़ऩङ मुवाङाओ अ़क्‍छा म़ना युङाङा।

मो यहुदिचिओ अ़क्‍छा बुसुवा म़ना याआङा।

२ खो अ़खाखुत येसुएदा ता,

खोन्‍कि खोक्‍को लो,

“रब्‍बि,

आन्‍कान्‍का सिन्‍तुम्‌योम्‍का खानानिन निनाम्‍हाङ्‌एदाङ्‌का त़तान्‌ओ काचिन्‍पा ओ।

देकिनालो निनाम्‍हाङ मात्‍द़ङ खानानिन्‌आ त़मुम्‍च़म्‌ओ ओ बुन्‌चि साङ्‌आछाङ मुमा ऩऱन्‍चिन।”

३ येसुआ मो अ़लासालोवा,

“अ़नुछ्‍याङा अ़ङ्‌का खाना लोना,

म़ना अ़ऩङ्‌वा लिकि अ़लानिन्‍लिनिन्‌नालो मोसाआ निनाम्‍हाङ्‌ओ अ़चुहाङ्‌होन खाङ्‌मा अ़तोक्‍तुन।”

४ निकोदेमस्‌आ खोक्‍को लो,

“म़ना खोक्‍पा लिकि देत्‍नि लिमा ऱ?

दि मो अ़माओ अ़बुक्‌दा ह्‍वादुओदु लावाङ्‌कि लिमा ऱ कि?”

५ येसुआ अ़लासालोवा,

“अ़नुछ्‍याङा अ़ङ्‌का खाना लोना,

म़ना चाक्‌वा खोन्‍कि लावाआ अ़लानिन्‍लिनिन्‌नालो निनाम्‍हाङ्‌ओ अ़चुहाङ्‌होन्‌दा वाङ्‌मा अ़ऱनिन।

६ पोक्‌दाङ्‌का लिओ पोक ओ,

खोन्‍कि लावादाङ्‌का लिओ लावा ओ।

७ अ़ङ्‌का खानानिन अ़ऩङ्‌वा लिमाकि झारा लिमादोत्‍नि लोनानिन्‌ओदा त़दोम्‍तिन्‍दान्‍मिन्‍ने।

८ ह़क खादात्‍नि खात्‍मा स़,

मोदात्‍निङा सोन।

खाना ह़क सोन्‌याङ्‍ओ त़एनु,

मेन मो खादाङ्‌का तायाङ खोन्‍कि खात्‍नि खात्‌याङ,

मो खाना त़सिन्‍तुन।

लावालाम्‍पा पुक्‍मान्‍चिन काचिछाङ झारा मोवात्‍निङा मु।”

९ निकोदेमस्‌आ खोक्‍को अ़सेना,

“ओ देत्‍नि लिमा ऱ?”

१० येसुआ मो अ़लासालोवा,

“खाना इस्राएल्‌दाओ काचिन्‍पा ओ,

खोन्‍नुछाङ ओ य़ङ्‌चि त़तुप्‍तुन्‍चिन?

११ अ़ङ्‌का खाना लोना,

आन्‍कान्‍का दि लेसुम्‌योम्‍का,

मोङा आन्‍कान्‍का य़ङिन्‍का,

खोन्‍कि आन्‍कान्‍का दि खाम्‌युङ्‌सुम्‍का मोसोओ अ़सालुम्‍स़ङ आन्‍कान्‍का प़म्‍का,

खोन्‍नुछाङ खानानिन आन्‍काओ सालुम्‍स़ङ त़लोइमिन।

१२ अ़ङ्‌का खानानिन हेन्‍खामादाओ य़ङ्‌चि खाएत्‍नानिन,

खोन्‍नुछाङ खानानिन साकोङ्‌छ़ङ त़मुन्‍मिन, मोवात्‍नि निनाम्‍मादुओ य़ङ्‌चि खानानिन खाएत्‍नानिन्‌नालो देत्‍नि साकोङ्‌छ़ङ मुमा त़ऱम?

१३ निनाम्‍मादुङ्‌का काधा म़नाओ अ़छादाङ्‌का साङ्‌छाङ निनाम्‍मादु मान्‌वाङ्‌युक।

१४ देत्‍नि निनाम्‍हाङ्‌य़ङ खाकालु मोसाआ लेक्‍लेक्‍लेक्‌वाओदा ताबोओ प़ खाबोदा थेन्‍तु,

मोवात्‍निङा म़नाओ अ़छा मोचिआ थेन्‍मादोत।

१५ मोवात्‍नि साङ खोक्‍कोएदा साकोङ्‌छ़ङ मु,

मोसाआ अ़लुक्‍निन्‌ओ ह़ङ्‌म़ङ तोक्‍तु।

१६ निनाम्‍हाङ्‌आ हेन्‍खामा ओवात्‍नि सोमाअ़तुक्‍ता,

खोक्‍कोसाआ आप्‍पिओ अ़क्‍छा ओन्‍ङा ओ अ़चुछा म़पुवा,

खोन्‍कि खोक्‍कोएदा साकोङ्‌छ़ङ कामु साङ्‌छाङ अ़स़निन्‍ने,

मेन मोसाआ अ़लुक्‍निन्‌ओ ह़ङ्‌म़ङ तोक्‍तुने।

१७ निनाम्‍हाङ्‌आ हेन्‍खामा लाहि पाक्‍माओ निम्‍पाङ अ़चुछा हेन्‍खामादा मान्‌य़अ़दा,

मेन हेन्‍खामा खोक्‍कोलाम्‍पा लेन्‍ने निकिना अ़य़सा।

१८ साङ खोक्‍कोएदा साकोङ्‌छ़ङ मु,

मो लाहिदा अ़छुक्‍निन,

मेन साकोङ्‌छ़ङ मान्‍मुकादा म़ना बुयाङा लाहि कामु काइसायुङ्‌सा,

देकिनालो मो निनाम्‍हाङ्‌ओ अ़क्‍छा ओन्‍ङा ओ अ़चुछाओ अ़चुऩङ्‌दा साकोङ्‌छ़ङ मान्‍मुयुक।

१९ छ़ङ्‌छेन्‍माआ ओवात्‍नि काचि मु: साम हेन्‍खामादा तायुङ्‌सा,

मेन म़नाचिआ साम्‌दाङ्‌का च़लोक कुइयामा ऩङाअ़नुसा,

देकिनालो मोचिओ अ़चुकाचिचि अ़अ़त्‍पा म़मुवाङा।

२० अ़त्‍लो काचि कामु झारासाआ साम ऩङाअ़छित,

खोन्‍कि साम्‌दा ऩतानिन,

देकिनालो मोचिओ अ़चुअ़अ़त्‍पा काचिचि म़नाचिआ ऩखान्‍चिन्‍ने।

२१ मेन साङ तोङ्‌लो च़,

मो म़ना साम्‌दा ता,

खोन्‍किना मोसाआ मुओ काचिचि निनाम्‍हाङ्‌लाम्‍पा मुवाओ निकिना झारासाआ नुलोक अ़खाङ।”

बप्‍तिस्‍मा काप़ युहन्‍नाओ आदेङ्‌ओ अ़सालुम्‍स़ङ

२२ खोन्‍किना येसु खोन्‍कि खोक्‍कोसोओ अ़चुकाखेङ्‌पाचि यहुदिया हेन्‍कोप्‌दा म़खारा,

खोन्‍कि मोदा मोचिएनान अ़चित्‌का लेन म़युङाकि म़नाचि बप्‍तिस्‍मा म़प़चि।

२३ युहन्‍नाआछाङ सालिम्‌ओ अ़च़क एनोन्‌दा बप्‍तिस्‍मा प़ङुचि,

देकिनालो मोदा ब़द्‍धे चाक्‌वा याआङा।

मोदा म़नाचि तायाङ्‌सा बप्‍तिस्‍मा म़लोआङा।

२४ मोन्‍ग़रितारि युहन्‍ना छेक्‍खादा मान्‍छुक्‌युक्‍ता।

२५ खोन्‍किना युहन्‍नाओ थोरेत अ़काखेङ्‌पाचिएदाओचिआ अ़क्‍छा यहुदिएनान सेङ्‌मान्‍चिन्‌ओ अ़तुक्‌वादा दुम म़तुसा।

२६ खोन्‌ओसा युहन्‍नाएदा म़ताकि मोचिआ खो अ़लोवा,

“काचिन्‍पो,

यर्दन अ़ह्‍याउधेत्‌या मो खानानिन्‌एनान म़युङाङाओ,

खोक्‍कोसोओ अ़तुक्‌वादा खानानिन्‌आ सालुम्‍स़ङ त़प़म,

खानुम,

खोक्‍कोसाआ बप्‍तिस्‍मा म़प़ङुचि खोन्‍कि झारा खोक्‍कोएदा म़खात्‌याङ।”

२७ युहन्‍नाआ लासुलोचि,

“निनाम्‍हाङ्‌आ मान्‍प़माङ्‌तारि साङ्‌आछाङ दित्‍छाङ मुमा अ़ऱन।

२८ ‘अ़ङ्‌का ख्रिस्‍त माआङ,

मेन अ़ङ्‌का खोक्‍कोदाङ्‌का बुया छुत्‍माय़ङ ओ’ निकिना खानानिन आप्‍पि त़एनुम्‌युङ्‌सुम।

खानानिन ओवात्‍निङा सालुम्‍स़ङ प़मा त़ऱम।

२९ साङ्‌एदा सायाकाकाम्‍मा युङ्‌याङ,

सायाकाकाम्‍पा खोङा ओ।

सायाकाकाम्‍पाओ अ़यावा खोसोओ अ़च़क्‌दा एप,

खोसोओ अ़य़ङ एनुकि अ़न्‍नुनु अ़ऩङानु।

खोन्‌ओसा अ़ङ्‌सेवाङ्‌नि तालायुङ्‌सा।

३० खोक्‍को पोन्‍मादोत,

मेन अ़ङ्‌का चुक्‍मादोत।”

३१ धानाङ्‌का काय़ झारादाङ्‌का म़झोन्‌याङ।

हेन्‍खामादा लिओ म़ना हेन्‍खामादाओङा ओ,

खोन्‍कि हेन्‍खामादाओ य़ङ्‌चि म़चेप।

निनाम्‍मादुङ्‌का काय़ झारादाङ्‌का म़झोन्‌याङ।

३२ खोक्‍कोसाआ अ़खाओ,

खोन्‍कि अ़एनायुङ्‌साओ,

मोसोओ अ़सालुम्‍स़ङ खोक्‍कोसाआ अ़प़,

मेन खोक्‍कोसोओ अ़सालुम्‍स़ङ साङ्‌आछाङ अ़लोउन।

३३ साङ्‌आ खोक्‍कोसोओ अ़सालुम्‍स़ङ लोउयुङ्‌सु,

मोसाआ निनाम्‍हाङ अ़छ़ङ म़मुयाङ्‌निओ य़ङ अ़छ़ङ खाङ्‌मुसु।

३४ देकिनालो साङ निनाम्‍हाङ्‌आ अ़छुत्‍तायुङ्‌सा,

निनाम्‍हाङ्‌ओ अ़चुय़ङ मोसाआ चेउ,

देकिनालो निनाम्‍हाङ्‌आ च़लोक सेङ्‌लावा अ़प़।

३५ निनाम्‍हाङ पापाआ अ़चुछा सोमाअ़तुक,

खोन्‍कि झारा सामाचि खोक्‍कोसोओ अ़चुछुक्‌दा अ़पुवायुङ्‌सा।

३६ साङ निनाम्‍हाङ्‌ओ अ़चुछाएदा साकोङ्‌छ़ङ मु,

मोएदा अ़लुक्‍निन्‌ओ ह़ङ्‌म़ङ याक।

साङ्‌आ निनाम्‍हाङ्‌ओ अ़चुछा ऩङाछिरु,

मोसाआ ह़ङ्‌म़ङ अ़खान,

मेन निनाम्‍हाङ्‌ओ अ़चुमाइसुङ मोएदा युङ्‌युङ।

सामरि मेत्‍छामाएनान येसु म़चेवाओ

४

१ युहन्‍नादाङ्‌का येसुआ ब़द्‍धे काखेङ्‌चि म़मुङुचि खोन्‍कि बप्‍तिस्‍मा म़प़ङुचिनि फरिसिचिआ अ़एना।

२ (अ़नुछ्‍या येसुआ ना माआङ मेन खोक्‍कोसोओ अ़चुकाखेङ्‌पाचिआ बप्‍तिस्‍मा म़प़ङुचि।)

३ खोन्‍कि येसुआ ओ अ़सिन्‍ताकि खोक्‍को यहुदिया अ़छिरादाकि गालिल्‌दा म़लासाखारा।

४ मेन खोक्‍को सामरिया लियाङ्‌सा खात्‍मादोराङा।

५ खोन्‍कि खोक्‍को सामरियाओ सुखारनि लोवाङाओ सहरादा म़तादिसा।

मो सहरा याकुब्‌आ अ़छा योसेफ प़ओ व़क्‌ओ अ़च़क्‌दा छुक्‍ताङा।

६ मोदा याकुब्‌ओ अ़कुपारि याआङा।

येसु कोन्‍माआ होत्‍तुकि मो कुपारिओ अ़च़क्‌दा म़युङा।

आप्‍फात अ़दाक्‌वालेन लिसायुङ्‌सा।

७ अ़क्‍छा सामरि मेत्‍छामा चाक्‌वा भात्‍सि मोदा ता।

येसुआ मो मेत्‍छामा अ़लोवा,

“अ़ङ्‌का चाक्‌वा दुङ्‌मा पुवाङ।”

८ मोन्‍ग़रि खोक्‍कोसोओ अ़चुकाखेङ्‌पाचि सहरादा चामायु खित्‍सि म़खारायुङ्‌सा।

९ खोन्‍कि सामरि मेत्‍छामाआ खोक्‍को लो,

“खानानिन अ़क्‍छा यहुदि खोन्‍कि अ़ङ्‌का सामरि मेत्‍छामा ओ।

देत्‍नि सामरि मेत्‍छामाएदा चाक्‌वा दुङ्‌मा त़दोत्‍निङ्‌नि?”

(मोसाआ खोक्‍को ओवात्‍नि लो देकिनालो यहुदिचिआ सामरिचिएनान देत्‍छाङ मान्‍च़याङ्‌चि।)

१० येसुआ मो लासुलो,

“खाना निनाम्‍हाङ्‌ओ अ़चुआसिखा खोन्‍कि खानाएदा चाक्‌वा कादोत म़ना साङ्‍ओ निकिना त़सिन्‍तुओदे खाना खोक्‍को त़दोत्‍तुओ खोन्‍कि खोक्‍कोसाआ खाना ह़ङ्‌म़ङ्‌ओ चाक्‌वा त़पुवाओ।”

११ मो मेत्‍छामाआ खोक्‍को लो,

“हाङ्‌पो खानानिन्‌एदा अ़अ़क्‍खा मात्‍द़ङ,

खोन्‍कि कुपारिछाङ ग़ङ्‌याङ।

खोन्‍कि खानानिन्‌आ खादाङ्‌का मो ह़ङ्‌म़ङ्‌ओ चाक्‌वा त़तारुम?

१२ दि खानानिन आन्‍सुन्‍तुम याकुब्‌दाङ्‌काछाङ तोक्‍पो त़मुन्‌येन?

खोसाआ आन्‍कान्‍का ओ कुपारि ऩमेत्‍तिन्‍प़न्‍काकिना खो आप्‍पि,

खोन्‍कि खोसोओ अ़छाचि खोन्‍कि खोसोओ अ़सायाम्‍पोक्‌चिआ ओ कुपारिदाओ चाक्‌वा अ़दुङा।”

१३ येसुआ मो अ़लासालोवा,

“ओ चाक्‌वा कादुङ झारा वामित्‍मा म़लास़।

१४ मेन साङ्‌आ अ़ङ्‌का प़ङ्‍ओ चाक्‌वा दुङु,

मो देम्‍खाछाङ वामित्‍मा अ़स़निन।

खाक्‍को चाक्‌वा अ़ङ्‌का मो प़ङ,

मो मोएदा अ़लुक्‍निन्‌ओ ह़ङ्‌म़ङ्‌ओ निम्‍पाङ लोन्‌याङ्‍ओ बोन्‌वा लि!”

१५ मो मेत्‍छामाआ खोक्‍को लो,

“हाङ्‌पो अ़ङ्‌का मो चाक्‌वा प़नि खोन्‍कि अ़ङ्‌का वामित्‍मा अ़स़ऩङ,

खोन्‍कि ओदा चाक्‌वा भात्‍सि बान्‍मायुङ्‌मा अ़दोत्‍निन्‍ने।”

१६ येसुआ मो अ़लोवा,

“खाराकि आम्‍खिम्‍हाङ्‌पा बुत्‍तुबात्‍तु।”

१७ मो मेत्‍छामाआ लासुलो,

“अ़ङ्‌खिम्‍हाङ्‌पा मात्‍द़ङ।”

येसुआ मो अ़लोवा,

“आम्‍खिम्‍हाङ्‌पा मात्‍द़ङ निकिना खाना त़य़ङाओ अ़नुछ्‍याङा ओ।

१८ देकिनालो आम्‍को पाच्‌कापाङ आम्‍खिम्‍हाङ्‌पाचि म़लिसाचिआयुङ्‌सा,

खोन्‍कि आइमित मो खानाएनान युङ्‌याङ्‌ओछाङ आम्‍खिम्‍हाङ्‌पा माआङ।

खाना अ़नुछ्‍या त़य़ङाओ।”

१९ मो मेत्‍छामाआ खोक्‍को अ़लोवा,

“हाङ्‌पो खानानिन निनाम्‍हाङ्‌य़ङ खाकालुओवा अ़ङ्‌का लुङाङा।

२० आन्‍काओ सुन्‍तुम्‌चिआ ओ भ़ऱदु निनाम्‍हाङ अ़ब़क्‍ता,

मेन खानानिन यहुदिचि त़य़ङिन,

निनाम्‍हाङ ब़क्‍खा यरुसलेम्‌ङा ओ।”

२१ येसुआ मो अ़लोवा,

“मेत्‍छामा,

अ़ङ्‌का साकोङ्‌छ़ङ मुवाङ,

ग़रि तायाङ,

मोन्‍ग़रि खानानिन ना ओ भ़ऱदु,

ना यरुसलेम्‌दा पापा निनाम्‍हाङ त़ब़क्‍तुम।

२२ खानानिन सामरिचि दि त़ब़क्‍तुम्‌योम मो त़सिन्‍तिमिन।

आन्‍कान्‍का दि ब़क्‍तुम्‍का मो आन्‍कान्‍का सिन्‍तुम्‍का,

देकिनालो कालेन यहुदिचिदाङ्‌का ता।

२३ मेन ग़रि तायाङ,

खोन्‍कि मो ग़रि ओन्‍ग़रिङा ओ,

खोन्‍कि अ़छ़ङ काब़क्‌चिआ लावादा खोन्‍कि अ़छ़ङ्‌दा पापा निनाम्‍हाङ अ़ब़क।

देकिनालो ओवाको काब़क्‌चिङा पापा निनाम्‍हाङ्‌आ म़लामुचि।

२४ निनाम्‍हाङ लावा म़मुयाङ,

खोन्‍कि खोक्‍कोसोओ अ़चुकाब़क्‌चिआ लावादा खोन्‍कि अ़छ़ङ्‌दा खोक्‍को ब़क्‍मादोत।”

२५ मो मेत्‍छामाआ खोक्‍को लो,

“अ़ङ्‌का सिन्‍तुङ्‌योङ,

खाउग़रि मसिह म़तायाङ,

मोन्‍ग़रि खोक्‍कोसाआङा आन्‍कान्‍का झारा य़ङ खाऩएत्‍तिन्‍का।”

मसिह ख्रिस्‍तनि अ़लो।

२६ खोन्‍किना येसुआ मो अ़लोवा,

“खानाएनान काचेप,

अ़ङ्‌का खोक्‍कोङा ओ।”

२७ मोन्‍ग़रि येसुओ अ़चुकाखेङ्‌पाचि म़ता,

खोन्‍कि खोक्‍को अ़क्‍छा मेत्‍छामाएनान म़हान्‍ताङाओ अ़खाकिना दोम्‍तुदोचि।

मेन “खानानिन मोएदा दि त़लामुम्‌योम?”

माङ्‌लो “खानानिन मो मेत्‍छामाएनान देकि त़चेविन्‌येन?”

निकिना साङ्‌आछाङ मान्‍सेन्‌अ़दा।

२८ खोन्‍कि मो मेत्‍छामाआ अ़चाक्‌वा दावा छिरुदोकि सहरादा लासाखारा खोन्‍कि म़नाचि लोचि,

२९ “बानानिन्‌कि अ़क्‍छा म़ना खानुम,

खोक्‍कोसाआ अ़ङ्‌का मुङ्‌च़ङ्‍ओ झारा काचिचि खाऩएत्‍ताङ।

मात्‌दे,

खोक्‍को ख्रिस्‍त ना माआङ?”

३० खोन्‍कि मोचि सहरादाङ्‌का म़लोन्‍ताकि खोक्‍कोएदा म़खारा।

३१ मोवात्‍नि लिसाङाओ ग़रि अ़चुकाखेङ्‌पाचिआ खोक्‍को अ़लोवा,

“रब्‍बि,

दि-दि चानिन।”

३२ मेन खोक्‍कोसाआ मोचि म़लोचि,

“अ़ङ्‌काएदा चामायु चा युङ्‌याङ,

मोसोओ अ़तुक्‌वादा खानानिन्‌आ त़सिन्‍तिमिन्‌येन।”

३३ खोन्‌ओसा अ़चुकाखेङ्‌पाचि अ़क्‍छा निएदा म़य़ङा,

“साङ-साङ्‌आ खोक्‍को चामायु अ़खुत्‍ता हे?”

३४ येसुआ मोचि म़लोचि,

“अ़ङ्‌का काछुत्‌ओ अ़चुमिन्‍मावा च़मा खोन्‍कि खोक्‍कोसोओ अ़चुकाचि तामालामाङा अ़ङ्‌चामायु ओ।

३५ दि खानानिन,

‘हान्‍छाङ चारकादोङ्‌वात युङ्‌याङ,

खोन्‍कि चा हेक्‍मा ग़रि लिनि त़य़ङिमिन?’

मेन अ़ङ्‌का खानानिन लोनानिन आम्‍नुओ म़क होआनुम्‌कि व़क्‌चि चोआनुम्‍च़म,

चा हेक्‍मा ग़रि लिसायुङ्‌सा।

३६ साङ्‌आ चा कोउ मोसाआ अ़लुङ तोक्‍तुयुङ्‌सु,

खोन्‍कि अ़लुक्‍निन्‌ओ ह़ङ्‌म़ङ्‌ओ निम्‍पाङ अ़सिवा कोउयुङ्‌सु,

खोन्‌ओसा कावेत खोन्‍कि काकोप अ़क्‍नि अ़चुऩङानु।

३७ ओवात्‍नि ‘अ़क्‍छाआ वेत्‍तु,

खोन्‍कि नितात्‌आ हेक्‍तु,’

निओ य़ङ ओदा अ़छ़ङ लि।

३८ अ़ङ्‌का खानानिन मोदा हेक्‍सि छुत्‍नानिन,

खादा खानानिन्‌आ काचि मान्‍मुत़युक्‍तुम।

निचिआ काचि अ़मुवायुङ्‌सा,

खोन्‍कि मोचिओ अ़चुकाचिओ अ़सिवा खानानिन्‌आ त़कोउम्‌युङ्‌सुम।”

३९ “अ़ङ्‌का दे चुवाङ्‍ओ झारा काचिचि खोक्‍कोसाआ अ़ङ्‌का खाऩएत्‍ताङ” निओ मो मेत्‍छामाओ अ़सालुम्‍स़ङ्‌आ मो सहरादा सामरिचिएदाओ ब़द्‍धेसाआ खोक्‍को साकोङ्‌छ़ङ अ़मुवा।

४० खोन्‌ओसा मोन्‍ग़रि सामरिचि खोक्‍कोएदा म़ता,

खोन्‍कि मोचिआ खोक्‍को मोचिएनान “युङिन्‍ने”नि अ़लोवा,

खोन्‍कि खोक्‍को ह्‍वा लेन मोदा म़युङा।

४१ खोन्‍किना खोक्‍कोसोओ अ़चुय़ङ्‌आ नि ब़द्‍धेसाआ खोक्‍को साकोङ्‌छ़ङ अ़मुवा।

४२ मोचिआ मो मेत्‍छामा अ़लोवा,

“ओन्‍ग़रि खाना त़य़ङाओ य़ङ्‌आ ओन्‍ङा आन्‍कान्‍का साकोङ्‌छ़ङ मुन्‍काओ माआङ,

मेन आन्‍कान्‍का आप्‍पि एनुम्‍काओसाआ अ़नुछ्‍या खोक्‍को हेन्‍खामादाओ कालेन्‍पा ओ निकिना आन्‍कान्‍काआ सिन्‍तुम्‍का।”

तोक्‍पो छान्‍हाङ्‌पाओ अ़छा नुमाय़ङ

४३ ह्‍वा लेन्‍किना मोदाङ्‌का खोक्‍को गालिल म़खारा।

४४ (येसु म़य़ङा,

“आप्‍पिओ अ़तेन्‌दा निनाम्‍हाङ्‌य़ङ खाकालु साया ऩमेत्‍तुन।”)

४५ खोन्‍नुछाङ खोक्‍को गालिल्‌दा म़ता,

खोन्‍कि खोक्‍कोसाआ यरुसलेम्‌दा चानुचाओ ग़रिदा दे अ़मुवाओ मो झारा काचि अ़खाओसा गालिलिचिआ खोक्‍को साऩङ्‌वा अ़मेत्‍ता,

देकिनालो मोचिछाङ चानुचादा म़खारायुङ्‌साओ।

४६ खोन्‍किना खोक्‍को गालिल्‌ओ काना सहरादा म़लासाता।

मोदा खोक्‍कोसाआ चाक्‌वा अङ्‌गुरा माङ्‌वा अ़मुवाओ।

गालिल्‌ओ कफर्नहुम्‌दा अ़क्‍छा हाङ काचि काफा युङाङा,

खोसोओ अ़दुवाछा-छा तुआङा।

४७ येसु यहुदियादाङ्‌का गालिल्‌दा म़बानायुङ्‌सानि एनुकि मो खोक्‍कोएदा खारा,

खोन्‍कि “अ़ङ्‌छाएदा बानानिन खोन्‍कि नुनिप़नि”नि बुउ।

देकिनालो मोसोओ अ़छा स़मादामा मुवाङा।

४८ येसुआ मो अ़लोवा,

“खानानिन झारा बुन खोन्‍कि म़दोम्‍दाओ काचिचि मान्‍खाङ्‌माङ्‌तारि साकोङ्‌छ़ङ त़मुन्‍मिन।”

४९ मो हाङ्‌काचि काफाआ खोक्‍को लो,

“हाङ्‌पो,

अ़ङ्‌छा स़मादामा बुयाङा बानानिन।”

५० येसुआ मो अ़लोवा,

“खारा,

आम्‍छा ह़ङ।”

येसुआ अ़लोवाओ य़ङ्‌दा मो म़ना साकोङ्‌छ़ङ मुवा,

खोन्‍कि अ़लाम वाङा।

५१ खोन्‍किना खाराङाहिदा लाम्‌दा खोसोओ अ़हारुक्‌चिआ अ़तुआकि खोसोओ अ़छा ह़ङानि खो खाअ़एत्‍ता।

५२ खाक्‍को ग़रिदाङ्‌का नुमा पुक्‍तु निकिना खोसाआ मोचि सेनुचिहिदा मोचिआ अ़लोवा,

“आखोमाङ अ़क साङादाङ्‌का अ़माङ्‌धिन्‌आ मो लेरु।”

५३ खोन्‍किना येसुआ मो “आम्‍छा ह़ङ”नि अ़लोवाओ ग़रिदाङ्‌काङा नुवाओ निकिना अ़पाआ सिन्‍तु।

खोन्‌ओसा खो खोन्‍कि खोसोओ झारा अ़खिम्‍लुम्‍पा साकोङ्‌छ़ङ म़मुवा।

५४ यहुदियादाङ्‌का गालिल्‌दा ताकिना येसुआ अ़मुवाओ ओ ह्‍वादुओदुओ म़दोम्‍दाओ बुन ओ।

वाताम्‍खादा येसुआ कातुक अ़नुसाओ

५

१ खोन्‍किना यहुदिचिओ अ़चुचानुचाओ निम्‍पाङ येसु यरुसलेम म़खारा।

२ यरुसलेम सहरादा भेरा लाप्‍तिखोप्‌निओ वाङ्‌खा अ़च़क्‌दा वाताम्‍खा याक्‌याङ,

मो हिब्रु य़ङ्‌दा बेथस्‍दानि लो।

मोदा पाच्‌कातात सिकुवाचि म़याक्‌याङ।

३ मो सिकुवादा दोप्‍म़क,

पेसोला माङ्‌लो लाङ्‌छुक ख़न्‍माखात्‍मा सारिमाआ लाउओ ब़द्‍धे कातुक म़नाचि म़धुवाङा।

[मोचिआ चाक्‌वा खाउग़रि लोङ निकिना अ़हुङाङा।

४ देकिनालो निनाम्‍हाङ पापाओ अ़क्‍छा अ़चुकाफाआ अ़दु-अ़दु वाताम्‍खादा धाकि चाक्‌वा लोङ्‌सुप़ङुचि।

लोङ्‌साङाओ ग़रि झारादाङ्‌का बुया वाताम्‍खादा कावाङ,

दियाको सारिमाआ लाउओ नुछाङ मो नुवालावाङा।]

५ मोदा अथतिस्‌कादोङ बुयादाङ्‌का रोआङाओ अ़क्‍छा म़ना युङाङा।

६ येसुआ मो मोदा धुवाङाओ अ़खा,

खोन्‍कि बुयादाङ्‌का मो रोआङाओ अ़सिन्‍ताकि येसुआ मो अ़सेना,

“दि खाना नुमा त़स़याङ?”

७ कारोक्‌आ खोक्‍को लासुलो,

“हाङ्‌पो,

खाउग़रि चाक्‌वा लोङ,

अ़ङ्‌का वाताम्‍खादा कापाक साङ्‌छाङ मात्‍द़ङ।

अ़ङ्‌का खात्‍ङाङाहिदा अ़ङ्‌कादाङ्‌का बुया नि म़ना चाक्‌वादा वाङ्‌लाप।”

८ येसुआ मो अ़लोवा,

“पुवालोन्‍ता,

आम्‍थ़ङ्‌खा ओक्‍तुकि कोला!”

९ मोन्‍ग़रिङा मो म़ना नुवालावा,

खोन्‍कि मोसाआ अ़थ़ङ्‌खा ओक्‍तुकि खारालावा।

मो काचि लिसाओ लेन सावातोम्‍खा-लेन ओ।

१० खोन्‌ओसा नुसाओ मो म़ना यहुदि बुसुवाचिआ अ़लोवा,

“आय़ सावातोम्‍खा-लेन ओ,

खाना आम्‌इम्‍खा खुन्‍मा य़ङ्‌हुप्‌आ त़प़नान।”

११ मेन खोसाआ खोचि लासुलोचि,

“साङ्‌आ अ़ङ्‌का अ़नुसाङ,

खोक्‍कोसाआङा ऩलोवाङ,

‘आम्‌इम्‍खा खुयुकि कोला’।”

१२ मोचिआ खो अ़सेना,

“खाना ‘आम्‌इम्‍खा खुयुकि कोला’नि कालो म़ना साङ ओ?”

१३ मेन नुवाओ मो म़नाआ खोक्‍को साङ्‍ओ निकिना मान्‍सिन्‌युक्‍तु।

देकिनालो मोदा म़ना मुक्‍लाचि म़युङाङाओसा येसु मोदाङ्‌का म़खारालोन्‍ताचिआयुङ्‌सा।

१४ खोन्‍किना येसुआ निनाम्‍हाङ ब़क्‍खाखिम्‌दा मो अ़धिराकि अ़लोवा,

“खाखो,

खाना त़नुवायुङ्‌सा।

हान्‌दाङ्‌का हेवा मान्‍मुदा,

खोन्‍कि खानाएदा च़लोक अ़अ़त्‍पा अ़तानिन्‍ने।”

निनाम्‍हाङ्‌ओ अ़चुछालाम्‍पा ह़ङ्‌म़ङ

१५ खो कानु ना येसुओ निकिना मो म़ना खाराकि यहुदि बुसुवाचि खाएत्‍तुचि।

१६ खोन्‌ओसा यहुदिचिआ येसु ल़क्‍मा अ़पुक्‍ता,

देकिनालो खोक्‍कोसाआ ओ काचि सावातोम्‍खा-लेन्‌दा अ़मुवायुङ्‌सा।

१७ खोन्‍कि येसुआ मोचि म़लासुलोचि,

“अ़ङ्‌पापा ओन्‍ग़रितारि काचि म़मुयाङ,

खोन्‍कि अ़ङ्‌काछाङ काचि मुङाङा।”

१८ खोन्‌ओसा यहुदि बुसुवाचिआ येसु च़लोक सेत्‍मा अ़लाप्‍ता,

देकिनालो खोक्‍कोसाआ सावातोम्‍खा-लेन काक्‍मा काचि ओन्‍ङा माआङ,

मेन आप्‍पि निनाम्‍हाङ्‌एनान अ़क्‍निओ मुवान्‍चिन्‌कि खोक्‍कोसाआ निनाम्‍हाङ अ़ङ्‌पापानि म़य़ङा।

१९ येसुआ मोचि म़लोचि,

“अ़नुछ्‍याङा अ़ङ्‌का खानानिन लोनानिन।

अ़चुछाआ आप्‍पि दित्‍छाङ मुमा अ़ऱन,

मेन अ़चुपाआ दि अ़मुओ खोसाआ खा,

अ़चुछाछाङ मोवात्‍निङा च़।

२० देकिनालो अ़चुपाआ अ़चुछा सोमाअ़तुक,

खोन्‍कि खोक्‍कोसाआ आप्‍पि अ़मुओ झारा अ़चुकाचि अ़चुछा खाङ्‌अ़मेत।

ओदाङ्‌का तोक्‍पो काचिचि खोक्‍कोसाआ अ़चुछा खाङ्‌अ़मेत,

खोन्‍किना खानानिन त़दोम्‍तिन्‍दान।

२१ देकिनालो पापाआ म़सुवादाओचि देत्‍नि म़खोन्‍तुलोइसुचिकि मोचि ह़ङ्‌म़ङ म़प़चि,

मोवात्‍निङा अ़चुछाआछाङ साङ प़मा स़,

खो अ़लुक्‍निन्‌ओ ह़ङ्‌म़ङ प़।

२२ मोन्‌ओन्‍ङा माआङ पापाआ साङ्‌छाङ छ़ङ ऩछेन्‍तुन,

मेन झारा छ़ङ्‌छेन्‍मा पाङ अ़चुछा अ़पुवायुङ्‌सा।

२३ खोन्‍कि देत्‍नि मोचिआ पापा साया अ़मेत,

मोवात्‍निङा झारासाआ अ़चुछा साया अ़मेत्‍ने।

साङ्‌आ अ़चुछा साया अ़मेत्‍तुन,

खो काछुत पापाछाङ साया अ़मेत्‍तुन।

२४ अ़नुछ्‍याङा अ़ङ्‌का खानानिन लोनानिन,

साङ्‌आ अ़ङ्‌य़ङ एनु खोन्‍कि अ़ङ्‌का काछुत साकोङ्‌छ़ङ मु,

मोएदा अ़लुक्‍निन्‌ओ ह़ङ्‌म़ङ याक्‌याङ।

मो लाहि अ़पाक्‍निन,

मेन मो स़मादामादाङ्‌का ह़ङ्‌म़ङ्‌दा वाङायुङ्‌सा।

२५ अ़नुछ्‍याङा,

अ़ङ्‌का खानानिन लोनानिन,

ओवाको ग़रि तायाङ,

मोन्‍ग़रि म़सुवादाओचिआ निनाम्‍हाङ्‌ओ अ़चुछाओ अ़य़ङ अ़एन,

खोन्‍कि काएन्‌चि म़ह़ङ।

मो ग़रि ओन्‍ग़रिङा ओ।

२६ देत्‍नि पापा आप्‍पिएदा ह़ङ्‌म़ङ प़मा सावा याक्‌याङ,

मोवात्‍निङा खोक्‍कोसाआ अ़चुछाछाङ अ़धुन्‌ओ ह़ङ्‌म़ङ प़माओ सावा अ़पुवायुङ्‌सा।

२७ खोन्‍कि खोक्‍को छ़ङ्‌छेन्‍मा पाङ अ़पुवायुङ्‌सा,

देकिनालो खोक्‍को म़नाओ अ़छा ओ।

२८ ओ य़ङ्‌दा मान्‍दोम्‍दादानिन्‍चिन,

देकिनालो ग़रि तायाङ,

मोन्‍ग़रि एप्‍मादाओचि झारासाआ खोक्‍कोसोओ अ़चुय़ङ अ़एन,

२९ खोन्‍कि बुङ्‌खाया म़लोन,

साङ्‌चि अ़नुवाक काचि म़मुवायुङ्‌सा मोचि ह़ङ्‌म़ङ्‌ओ निम्‍पाङ म़लाखोन्‍लोन,

खोन्‍कि साङ्‌चि अ़त्‍लो काचि म़मुवायुङ्‌सा मोचि छ़ङ्‌छेन्‍माओ निम्‍पाङ म़लाखोन्‍लोन।

३० अ़ङ्‌का आप्‍पि दित्‍छाङ मुमा अ़ऱऩङ।

देत्‍नि अ़ङ्‌का एनुङ,

मोवात्‍निङा अ़ङ्‌का छ़ङ्‌छेन्‍ङा।

खोन्‍कि अ़ङ्‌छ़ङ्‌छेन्‍मा नुलोक कान,

देकिनालो अ़ङ्‌का अ़ङ्‌मिन्‍मावा च़मा अ़लाम्‍ऩङ,

मेन अ़ङ्‌का काछुत्‌ओ अ़चुमिन्‍मावा च़ङा।

३१ अ़ङ्‌का आप्‍पि अ़ङ्‌तुक्‌वादा सालुम्‍स़ङ प़ङ्‌नालो अ़ङ्‌सालुम्‍स़ङ्‍ओ अ़लुङ अ़मेत्‍तुन।

३२ मेन अ़ङ्‌तुक्‌वादा सालुम्‍स़ङ काप़ निङा म़युङ्‌याङ।

खोन्‍कि अ़ङ्‌का सिन्‍तुङ्‌योङ,

अ़ङ्‌तुक्‌वादा खोक्‍कोसाआ दियाको सालुम्‍स़ङ अ़प़,

मो सालुम्‍स़ङ्‌ओ अ़लुङ मेत्‍तु।

३३ खानानिन्‌आ म़नाचि युहन्‍नाएदा सेइसि त़छुत्‍तुम्‍च़म,

खोन्‍किना खोसाआ अ़छ़ङ सालुम्‍स़ङ प़युङ्‌सु।

३४-३५ युहन्‍ना लेराङाओ खोन्‍कि छेङ्‌छेङ्‌छेङ्‌वाओ कुपिवाको मुवाङा,

खोन्‍कि खानानिन खोसोओ अ़साम्‌दा थुत्‍मेत्‍लो ऩङानुमा त़छेन्‍तुम।

खानानिन त़लेरिन्‍ने निम्‍पाङ अ़ङ्‌का ओ य़ङ खाएत्‍नाङ्‌नानिन।

मेन अ़ङ्‌का खानानिन त़तुप्‍तुम्‍नेनि मिन्‍ङाङाओ सालुम्‍स़ङ म़नाओ माआङ।

३६ देकिनालो अ़ङ्‌काएदा खाक्‍को सालुम्‍स़ङ युङ्‌याङ,

मो युहन्‍नाओदाङ्‌का तोक्‍पो मुयाङ।

खाक्‍को काचिचि तालासि अ़ङ्‌पापाआ अ़ङ्‌का ऩपुवाङ्‌युङ्‌साङ,

मो काचि अ़ङ्‌का मुङ्‌योङ,

खोन्‍कि अ़ङ्‌पापाआ अ़ङ्‌का ऩछुत्‍ताङ्‍ओ निकिना मोचिआङा अ़ङ्‌तुक्‌वादा सालुम्‍स़ङ अ़प़याङ।

३७ अ़ङ्‌का काछुत अ़ङ्‌पापाआङा अ़ङ्‌तुक्‌वादा आप्‍पि सालुम्‍स़ङ अ़पुवायुङ्‌सा।

मेन खोक्‍कोसोओ अ़चुय़ङ खानानिन्‌आ देम्‍खाछाङ मान्‌एन्‍त़युक्‍तुम,

खोन्‍किना खोक्‍कोसोओ अ़चुङाइवा देम्‍खाछाङ मान्‍खाङ्‌त़युक्‍तुम।

३८ खोक्‍कोसोओ अ़चुय़ङ खानानिन्‌एदा अ़युङ्‌निन,

देकिनालो साङ खोक्‍कोसाआ अ़छुत्‍ता,

खानानिन खोक्‍कोएदा साकोङ्‌छ़ङ त़मुन्‍मिन।

३९ खानानिन साम्‍कालिन्‌दा त़लामुम्‌योम,

देकिनालो मोदा अ़लुक्‍निन्‌ओ ह़ङ्‌म़ङ तोक्‍तुम्‌नि खानानिन त़मिनिन।

अ़ङ्‌तुक्‌वादा सालुम्‍स़ङ काप़ मो साम्‍कालिन्‌ङा ओ!

४० खोन्‍नुछाङ ह़ङ्‌म़ङ तोक्‍सि अ़ङ्‌काएदा तामा आम्‍नुओ ऩङाछित।

४१ अ़ङ्‌का म़नाचिएदाङ्‌का साऩङ्‌वा अ़लाम्‍ऩङ।

४२ मेन निनाम्‍हाङ्‌ओ अ़चुसोम्‍तुक्‍मा खानानिन्‌एदा मात्‍द़ङ्‌नि अ़ङ्‌का सिन्‍तुङ्‌योङ।

४३ अ़ङ्‌का अ़ङ्‌पापाओ अ़चुऩङ्‌दा ताङ्‌युङ्‌साङ,

मेन खानानिन्‌आ अ़ङ्‌का मान्‍लोक्‍त़दाङ्‌ऩङ।

नि साङ आप्‍पिओ अ़ऩङ्‌दा तानालो मो त़लोउम।

४४ खानानिन अ़क्‍छा निएदाङ्‌का साऩङ्‌वा तोक्‍मा त़लामिन,

मेन अ़क्‍छा ओन्‍ङा निनाम्‍हाङ्‌एदाङ्‌काओ साऩङ्‌वा तोक्‍मा त़लामिमिन्‌नालो देत्‍नि अ़ङ्‌का साकोङ्‌छ़ङ मुमा त़ऱनि?

४५ ओ मान्‍मित्‌दानुम,

अ़ङ्‌का पापा निनाम्‍हाङ्‌ओ अ़चुबुदा खानानिन लाहि पाक्‍नानिन।

खानानिन लाहि कापाक ना निनाम्‍हाङ्‌य़ङ खाकालु मोसा ओ,

खोएदा खानानिन सोम्‍कुवा त़मुन।

४६ खानानिन्‌आ निनाम्‍हाङ्‌य़ङ खाकालु मोसा साकोङ्‌छ़ङ त़मुम्‌ओदे अ़ङ्‌काछाङ साकोङ्‌छ़ङ त़मुवाङ्‌ऩङ्‌ओ।

देकिनालो खोसाआ अ़ङ्‌तुक्‌वादा छाप्‍तुयुङ्‌सु।

४७ मेन खानानिन खोसाआ छाप्‍तुओदा साकोङ्‌छ़ङ त़मुन्‍मिन्‌नालो अ़ङ्‌य़ङ्‌चिदा देत्‍नि साकोङ्‌छ़ङ त़मुन?”

येसुआ पाच हजारा म़नाचि म़चान्‍तुचिओ

मत्‍ति १४:१३-२१; मर्कुस ६:३०-४४; लुका ९:१०-१७

६

१ ओ य़ङ म़चेवाचिआकि येसु गालिल माङ्‌लो तिबेरियास्‌नि लोवाङाओ धियाङ्‌वामाओ अ़ह्‍याउधेत म़खारा।

२ खोन्‍कि अ़क्‌तात अ़धिवो म़ना मुक्‍लाचिआ खोक्‍को अ़त़ङ्‌ता,

देकिनालो खोक्‍कोसाआ कातुक्‌चिएदा म़मुचिओ म़दोम्‍दाओ बुन्‌चि मोचिआ अ़खायुङ्‌सा।

३ खोन्‍किना येसु भ़ऱदु म़खाराकि अ़चुकाखेङ्‌पाचिएनान म़युङा।

४ यहुदिचिओ अ़चुकाक्‍माखात्‍मा चानुचा नेक्‍ताताङा।

५ येसुआ अ़चुऱङ्‌कोप्‍नि अ़चोआहिदा अ़क्‌तात अ़धिवो म़ना मुक्‍लाचि खोक्‍कोएदा म़ताङाओ अ़खाकि फिलिप अ़लोवा,

“ओ म़नाचि चान्‍माचिओ निम्‍पाङ आन्‍कान खादाङ्‌का पेम्‍पाक खिरिन्‍तारिन ओ?”

६ खोक्‍कोसाआ फिलिप चिन्‍माखाङ्‌माओ निम्‍पाङ अ़लोवा ओ,

देकिनालो खोक्‍कोसाआ दि मुमा अ़मुवाङाओ,

मो खोक्‍कोसाआ अ़सिन्‍ताङा।

७ फिलिप्‌आ खोक्‍को लासुलो,

“झारासा उन्‍दा-उन्‍दा अ़चानुछाङ ह्‍वा सये रुपाओ अ़फेक्‌वाओ पेम्‍पाक्‌आ मोचि अ़लात्‍तुन्‍चिन।”

८ खोक्‍कोसोओ अ़चुकाखेङ्‌पाचिएदाओ सिमोन पत्रुस्‌ओ अ़निछा आन्‍द्रियास्‌आ खोक्‍को लो,

९ “ओदा अ़क्‍छा थाङाछा युङ्‌याङ,

खोएदा छोङ्‍ओ पाच्‌कातात पेम्‍पाक खोन्‍कि ह्‍वातात ङाचि म़युङ्‌याङ।

मेन ओन ब़द्‍धे म़नाचि ओन्‍साआ दि लात्‍तुचि कि?”

१० येसुआ म़लोचि,

“म़नाचि युङ्‌मेत्‍तानुम्‍च़म।”

मोदा ल़क्‍ल़क्‍ल़क्‌वाओ नागि याआङा।

खोन्‍किना आप्‍फात पाच हजारा दुवाछाचि मोदा म़युङा।

११ खोन्‍कि येसुआ पेम्‍पाक अ़क़क्‍ताकि निनाम्‍हाङ आलाङ अ़पुवा,

खोन्‍कि कायुङ्‌चि म़हात्‍तुचि,

खोन्‍कि मोवात्‍निङा ङाछाङ म़हात्‍तुचि।

मोचिआ चामा म़सुवाङाओन अ़चा।

१२ खोन्‍किना मोचिआ अ़चुबुक खासालो अ़चाचिआकि खोक्‍कोसाआ अ़चुकाखेङ्‌पाचि म़लोचि,

“हेनाओ अ़चेत्‌वाचि कोआनुम्‍च़म,

खोन्‍कि उन्‍निछाङ अ़केनिन्‍ने।”

१३ अ़चाचिआकि अ़हेइसाओ छोङ्‍ओ मो पाच्‌कातात पेम्‍पाक्‌ओ अ़चेत्‌वाचि मोचिआ अ़कोवा,

खोन्‍कि बारकाखेङ अ़भेम्‍सा।

१४ खोक्‍कोसाआ अ़मुवाओ म़दोम्‍दाओ बुन अ़खाकि मो म़नाचि म़य़ङा,

“हेन्‍खामादा काता निनाम्‍हाङ्‌य़ङ खाकालु अ़नुछ्‍या ओक्‍कोङा ओ।”

१५ मो म़नाचि म़ताकि राकाङ्‌थेत्‍नि हाङ मुमा ऩलाप्‍ङानिओ अ़सिन्‍ताकि येसु आप्‍पि भ़ऱदु म़लासाखारा।

येसु चाक्‌वादुङ्‌दा म़कोलाओ

मत्‍ति १४:२२-२३; मर्कुस ६:४५-५२

१६ अ़नाम्‍प़क लिसाकि खोक्‍कोसोओ अ़चुकाखेङ्‌पाचि धियाङ्‌वामा ह्‍युत्‍नि म़खारा।

१७ खोन्‍कि नावादा म़वाङाकि मोचि धियाङ्‌वामाओ अ़ह्‍याउधेत कफर्नहुम्‌ह्‍यात्‍नि खात्‍मा अ़पुङ्‌सा।

मोन्‍ग़रि अ़खाखुत लिसायुङ्‌सा,

खोन्‍कि येसु मोन्‍ग़रितारि खोचिएदा मान्‍ताम़युक्‍ता।

१८ खोन्‍कि अ़धिवो कुह़क्‍मा बानाङाओसा धियाङ्‌वामाओ अ़लोङ्‌वात लोङ्‌साङा।

१९ अ़चुकाखेङ्‌पाचिआ पाच-छ किलोमितरा नावा अ़याप्‍ताखात्‍ताकिना मोचिआ येसु धियाङ्‌वामादा कोन्‌याङ्‌सा नावाओ अ़च़क्‌दा म़बानाङाओ अ़खा,

खोन्‍कि मोचि म़क़सा।

२० मेन येसुआ मोचि म़लोचि,

“अ़ङ्‌काङा ओ।

मान्‍क़दानिन।”

२१ मोचिआ खोक्‍को अ़चुऩङानुयाङ्‌सा नावादा अ़युङ्‌सा,

खोन्‍कि मोचि म़खाराङाओदा नावा च़क्‍नि ताला।

ह़ङ्‌म़ङ्‌ओ पेम्‍पाक

२२-२३ हाङ्‌पाआ निनाम्‍हाङ आलाङ अ़पुवाकि म़नाचिआ पेम्‍पाक अ़चाओ,

मो धियाङ्‌वामाओ अ़केम्‌ओ अ़ह्‍याउधेत्‌या छुक।

मोदा म़युङालाराओ म़ना मुक्‍लाचिआ अ़सिन्‍ताङा,

बुयाओ लेन मोदा अ़क्‌तात ओन्‍ङा नावा याआङा,

खोन्‍कि येसु अ़चुकाखेङ्‌पाचिएनान मो नावादा मान्‌वाङ्‌म़दा मेन खोक्‍कोसोओ अ़चुकाखेङ्‌पाचि ओन मो नावादा म़खाराओ।

खोन्‍किना अ़माङ्‌कोलेन तिबेरियास्‌दाङ्‌का नि नावाचि मो अ़केम्‌ओ अ़च़क्‌दा म़ता।

२४ येसु खोन्‍कि खोक्‍कोसोओ अ़चुकाखेङ्‌पाचि मोदा मात्‍द़ङ्‌याङ्‌चिओ म़ना मुक्‍लाचिआ अ़सिन्‍ताकि मोचि नावादा म़वाङा खोन्‍कि येसु लाम्‌याङ्‌सा कफर्नहुम म़खारा।

२५ मोचि धियाङ्‌वामाओ ह्‍याउधेत कफर्नहुम्‌दा म़ताला खोन्‍कि येसु अ़धिराकि खोक्‍को अ़सेना,

“रब्‍बि,

खानानिन ओदा देम्‍खा त़तान ओ?”

२६ येसुआ मोचि म़लासुलोचि,

“अ़नुछ्‍याङा अ़ङ्‌का खानानिन लोनानिन,

खानानिन म़दोम्‍दाओ बुन्‌चि त़तुप्‍तुम्‍च़म्‌कि माआङ,

मेन आम्‍नुओ बुक खासालो पेम्‍पाक त़चोम्‌ओसाआ अ़ङ्‌का त़लाम्‍ङाङाऩङ।

२७ लुक्‍खात्‌ओ चामायुओ निम्‍पाङ काचि मान्‍मुदानिन,

मेन अ़लुक्‍निन्‌ओ ह़ङ्‌म़ङ काप़ चामायुओ निम्‍पाङ काचि मुवानिन।

मो चामायु म़नाओ अ़छाआ खानानिन ऩप़न।

देकिनालो पापा निनाम्‍हाङ्‌आ म़नाओ अ़चुछाएदा अ़चुओ सेप्‍मा पाङ अ़पुवायुङ्‌सा।”

२८ मोचिआ खोक्‍को अ़सेना,

“निनाम्‍हाङ म़मिन्‌याङ्‌वा काचि मुमाओ निम्‍पाङ आन्‍कान्‍का दे च़मादोत?”

२९ येसुआ मोचि म़लासुलोचि,

“निनाम्‍हाङ्‌ओ अ़चुकाचि ओङा ओ,

साङ निनाम्‍हाङ्‌आ अ़छुत्‍ता खोक्‍कोएदा साकोङ्‌छ़ङ मुमादोत।”

३० खोन्‌ओसा मोचिआ खोक्‍को अ़लासालोवा,

“खानानिन आन्‍कान्‍का खाक्‍को म़दोम्‍दाओ बुन खाङ्‌त़मेत्‍नि?

मो आन्‍कान्‍का खाम्‍काकि खानानिन साकोङ्‌छ़ङ मुनिने।

खानानिन दि त़मुम?

३१ साम्‍कालिन्‌दा ओवात्‍नि छाप्‌याङ,

‘खोक्‍कोसाआ मोचि चान्‍माचिओ निम्‍पाङ निनाम्‍मादुङ्‌का पेम्‍पाक म़प़चि।’

ओवात्‍नि आन्‍सुन्‍तुम्‌चिआ लेक्‍लेक्‍लेक्‌वाओदा मन्‍ना अ़चा।”

३२ येसुआ मोचि म़लोचि,

“अ़नुछ्‍याङा अ़ङ्‌का खानानिन लोनानिन,

खानानिन निनाम्‍मादुङ्‌का पेम्‍पाक काप़ निनाम्‍हाङ्‌य़ङ खाकालु मोसा माआङ,

मेन निनाम्‍मादुङ्‌का खानानिन अ़नुछ्‍या पेम्‍पाक काप़ अ़ङ्‌पापा ओ।

३३ देकिनालो निनाम्‍हाङ्‌ओ अ़चुपेम्‍पाक मोङा ओ,

मो निनाम्‍मादुङ्‌का धा,

खोन्‍कि हेन्‍खामादाओ म़नाचि अ़धुन्‌ओ ह़ङ्‌म़ङ प़चि।”

३४ मोचिआ खोक्‍को अ़लोवा,

“हाङ्‌पो,

ओ पेम्‍पाक आन्‍कान्‍का अ़धुन प़नि।”

३५ येसुआ मोचि म़लोचि,

“ह़ङ्‌म़ङ काप़ पेम्‍पाक अ़ङ्‌काङा ओ।

अ़ङ्‌काएदा काता देम्‍खाछाङ साअ़स़निन,

खोन्‍कि अ़ङ्‌काएदा साकोङ्‌छ़ङ कामु देम्‍खाछाङ वामित्‍मा अ़स़निन।

३६ मेन अ़ङ्‌का खानानिन लोनानिन्‌ओङा ओ,

खानानिन्‌आ त़खाङ्‌चिआङ्‌युङ्‌साङ्‌ऩङ,

खोन्‍नुछाङ साकोङ्‌छ़ङ त़मुऩङ्‌ऩम़ङ।

३७ अ़ङ्‌पापाआ ऩपुवाङ्‌ओ झारा अ़ङ्‌काएदा म़ता,

खोन्‍कि अ़ङ्‌काएदा काता देत्‍निकिछाङ अ़ङ्‌का अ़लाऩङ्‌च़ऩङ।

३८ अ़ङ्‌को आप्‍पिओ अ़ङ्‌मिन्‍मा तालासि अ़ङ्‌का निनाम्‍मादुङ्‌का धाङ्‍ओ माआङ,

मेन अ़ङ्‌का काछुत्‌ओ अ़चुमिन्‍मा तालासि धाङ्‌ओ।

३९ खोन्‍कि अ़ङ्‌का काछुत्‌ओ अ़चुमिन्‍मा ओङा ओ,

खोक्‍कोसाआ अ़ङ्‌का ऩपुवाङ्‍ओचिदाङ्‌का साङ्‌छाङ अ़ङ्‌का अ़माऩङ्‌ने,

मेन मोचि आदेङ्‌ओ लेन्‌दा अ़ह़ङ मुङ्‌च़ङ्‌ने।

४० अ़ङ्‌पापाओ अ़चुमित्‍चिऩङ ओङा ओ,

झारा साङ-साङ्‌चिआ अ़चुओ छा अ़खाङ,

खोन्‍कि खोक्‍कोएदा साकोङ्‌छ़ङ म़मु अ़धुन्‌ओ ह़ङ्‌म़ङ अ़तोक्‍ने।

अ़ङ्‌का मो आदेङ्‌ओ लेन्‌दा अ़ह़ङ मुङ।”

४१ यहुदिचि खोक्‍कोसोओ अ़चुदेङ्‌सालाप्‍पादा छुऩङ्‌वा मुमा अ़पुङ्‌सा,

देकिनालो खोक्‍को म़य़ङा,

“निनाम्‍मादुङ्‌का धाओ पेम्‍पाक अ़ङ्‌काङा ओ।”

४२ मोचि म़य़ङा,

“दि ओ योसेफ्‌ओ अ़छा येसु माआङ कि?

ओसोओ अ़पा खोन्‍कि अ़मा आन्‍कान अ़सिन्‍तिन्‍मिन्‌येन्‍चिन कि?

ओन्‍ग़रि ओ देत्‍नि ‘अ़ङ्‌का निनाम्‍मादुङ्‌का धाङ्‍ओ’नि य़ङ्‌याङ ओ?”

४३ येसुआ मोचि म़लासुलोचि,

“खानानिन आम्‍नुओ रादा छुऩङ्‌वा मान्‍मुदानिन।

४४ अ़ङ्‌का काछुत अ़ङ्‌पापाआ अ़ङ्‌काएदा मो अ़तित्‍तुन्‍तारुन्‌नालो साङ्‌छाङ अ़ङ्‌काएदा तामा अ़ऱनिन।

मेन मो तानालो अ़ङ्‌का मो आदेङ्‌ओ लेन ह़ङ्‌सुङ्‌लोइसुङ।

४५ निनाम्‍हाङ्‌य़ङ खाकालुचिआ अ़छाप्‍तायुङ्‌सा,

‘मोचि झारा निनाम्‍हाङ्‌आ म़चिन्‍तुचि।’

झारा साङ्‌आ पापा निनाम्‍हाङ्‌एदाङ्‌का एनु खोन्‍कि चिन्‍नान्‍चिन,

मो अ़ङ्‌काएदा ता।

४६ निनाम्‍हाङ्‌एदाङ्‌का ताओदाङ्‌का नि साङ्‌आछाङ पापा निनाम्‍हाङ मान्‍खाङ्‌युक्‍तु।

खोसाआ ओन्‍ङा निनाम्‍हाङ खायुङ्‌सु।

४७ अ़नुछ्‍याङा अ़ङ्‌का खानानिन लोनानिन,

साङ साकोङ्‌छ़ङ मु,

मोएदा अ़धुन्‌ओ ह़ङ्‌म़ङ याक।

४८ अ़ङ्‌का ह़ङ्‌म़ङ काप़ पेम्‍पाक ओ।

४९ आम्‍नुओ सुन्‍तुम्‌चिआ लेक्‍लेक्‍लेक्‌वाओदा मन्‍ना अ़चानुछाङ मोचि म़सुवादा।

५० मेन निनाम्‍मादुङ्‌का धाओ पेम्‍पाक ओङा ओ।

साङ्‌आ मो चा,

मो अ़स़निन्‍दानिन।

५१ निनाम्‍मादुङ्‌का धाओ अ़ह़ङ पेम्‍पाक अ़ङ्‌काङा ओ।

साङ्‌आ ओ पेम्‍पाक चा,

मो अ़धुन्‌तारि ह़ङ।

खोन्‍कि खाक्‍को पेम्‍पाक अ़ङ्‌का हेन्‍खामादाओ ह़ङ्‌म़ङ्‌ओ निम्‍पाङ प़ङ,

मो अ़ङ्‌पोक ओ।”

५२ खोन्‍कि यहुदिचि आप्‍पिओ अ़चुरादा चाअ़त्‍लो दुम्‍छ़न्‍मा अ़पुक्‍ता,

“ओ म़नाआ देत्‍नि आन्‍कान अ़चुपोक चामा प़मा म़ऱ?”

५३ येसुआ मोचि म़लोचि,

“अ़नुछ्‍याङा अ़ङ्‌का खानानिन लोनानिन,

खानानिन्‌आ म़नाओ अ़छाओ अ़पोक त़चान्‍मिन खोन्‍कि खोसोओ अ़ह़ त़दुङिमिन्‌नालो खानानिन्‌एदा ह़ङ्‌म़ङ अ़याक्‍निन।

५४ अ़ङ्‌पोक काचा खोन्‍कि अ़ङ्‌ह़ कादुङ्‌एदा अ़धुन्‌ओ ह़ङ्‌म़ङ याक,

खोन्‍कि आदेङ्‌ओ लेन्‌दा अ़ङ्‌का मोचि ह़ङ्‌सुङ्‌लोइसुङ्‌च़ङ।

५५ देकिनालो अ़ङ्‌पोक अ़नुछ्‍याओ चामायु ओ,

खोन्‍कि अ़ङ्‌ह़ अ़नुछ्‍याङा दुङ्‌मायु ओ।

५६ अ़ङ्‌पोक काचा खोन्‍कि अ़ङ्‌ह़ कादुङ अ़ङ्‌काएदा युङ,

खोन्‍कि अ़ङ्‌का मोएदा युङ्‌ङा।

५७ देत्‍नि अ़ह़ङ पापा निनाम्‍हाङ्‌आ अ़ङ्‌का ऩछुत्‍ताङ खोन्‍कि पापा निनाम्‍हाङ्‌आ अ़ङ्‌का ह़ङ्‌म़ङ ऩपुवाङ्‌ओसाआ मोवात्‍निङा साङ्‌आ अ़ङ्‌का अ़चाङा,

अ़ङ्‌का मो ह़ङ्‌म़ङ प़ङ।

५८ निनाम्‍मादुङ्‌का धाओ ओ पेम्‍पाक,

आम्‍नुओ सुन्‍तुम्‌चिआ मन्‍ना अ़चाओवाको माआङ।

मोचिआ अ़चानुछाङ म़सुवादा।

मेन ओ पेम्‍पाक साङ्‌आ चा,

मो अ़धुन्‌तारि ह़ङ।”

५९ खोक्‍कोसाआ ओ य़ङ कफर्नहुम्‌ओ यावायोक्‍खिम्‌दा म़चिन्‍तुङुचिहिदा म़लोचिओ।

ब़द्‍धे काखेङ्‌चिआ येसु अ़छित

६० ओ अ़एनाकि खोक्‍कोसोओ अ़चुकाखेङ्‌चिएदाओ ब़द्‍धेकापाङ म़य़ङा,

“ओ चिन्‍माय़ङ य़ङ चाअ़त्‌याङ,

साङ्‌आ ओ लोक्‍मा ऱ कि?”

६१ मेन खोक्‍कोसोओ अ़चुकाखेङ्‌चि ओसोओ अ़तुक्‌वादा छुऩङ्‌वा म़मुयाङ्‌नि अ़सिन्‍ताकि येसुआ मोचि म़लोचि,

“दि ओ य़ङ आम्‍नुओ निम्‍पाङ धुङ्‌खा लिसा?

६२ खोन्‍नालो खानानिन्‌आ म़नाओ अ़छा खादा खो बुया युङाङा,

मोदा थेन्‍खात्‌याङ्‍ओ त़खाम्‌नालो देम च़लोक धुङ्‌खा लि?

६३ ह़ङ्‌म़ङ काप़ लावाङा ओ!

मेन पोक्‌आ दित्‍छाङ ओवाको काचि मुमा अ़ऱन।

खाक्‍को य़ङ अ़ङ्‌का खानानिन्‌एदा चेउङ,

मो निनाम्‍हाङ लावादाङ्‌का ओ,

खोन्‍कि मो य़ङ्‌आ अ़धुन्‌ओ ह़ङ्‌म़ङ प़।

६४ मेन खानानिन्‌एदाओ देम्‍पाङ्‌साआ अ़ङ्‌का साकोङ्‌छ़ङ्‌ङा त़मुऩङ्‌ऩम़ङ।”

येसु ओवात्‍नि म़य़ङा,

देकिनालो साकोङ्‌छ़ङ मान्‍मुकादाचि साङ-साङ ओ,

खोन्‍कि खोक्‍को काधान साङ लि निकिना खोक्‍कोसाआ बुयादाङ्‌काङा अ़सिन्‍ताङा।

६५ “खोन्‌ओसाआ अ़ङ्‌का खानानिन लोनानिन्‌ओ पापा निनाम्‍हाङ्‌आ ऩप़ऩङ्‌नालो साङ्‌छाङ अ़ङ्‌काएदा तामा अ़ऱनिन” निकिना खोक्‍कोसाआ म़लोचि।

६६ खोन्‍किना खोक्‍कोसोओ अ़चुकाखेङ्‌चिएदाओ ब़द्‍धेकापाङ देङ्‌सा म़लासा,

खोन्‍कि खोक्‍कोएनान कोन्‍मा अ़छिरा।

६७ येसुआ बारकापाङ्‌माङ अ़चुकाखेङ्‌पाचि म़लोचि,

“दि खानानिन्‌आछाङ छित्‍मादामानि त़मिनिन्‌येन?”

६८ सिमोन पत्रुस्‌आ लासुलो,

“हाङ्‌पो,

आन्‍कान्‍का साङ्‍एदा खारिन्‍का ओ?

खानानिन्‌एदा अ़धुन्‌ओ ह़ङ्‌म़ङ्‌ओ य़ङ्‌चि म़युङ्‌याङ।

६९ खोन्‍कि आन्‍कान्‍का साकोङ्‌छ़ङ मुनियुङ्‌नि खोन्‍कि सिन्‍नियुङ्‌नि,

खानानिन निनाम्‍हाङ्‌ओ त़सेङिन्‌येन्‌ओ अ़चुम़ना ओ।”

७० येसुआ मोचि म़लासुलोचि,

“दि अ़ङ्‌का खानानिन बारकापाङ छेन्‍नानिन्‌ओ माआङ कि?

मेन खानानिन्‌एदाओ अ़क्‍छा सैतानाआ क़म्‍तुयुङ्‌सु।”

७१ ओ खोक्‍कोसाआ सिमोन इस्‍करियोत्‌ओ अ़छा यहुदाओ अ़तुक्‌वादा म़य़ङाओ,

देकिनालो बारकापाङ्‌दाओ अ़क्‍छा मुवाङानुछाङ खोसाआ येसु धान्‍मा मुङु।

येसु खोन्‍कि अ़चुओ निछाचि

७

१ खोन्‍किना येसु गालिल्‌दाङा म़कोला,

मेन खोक्‍को यहुदियादा खात्‍मा मान्‍स़चि,

देकिनालो यहुदि बुसुवाचिआ खोक्‍को सेत्‍मा निकिना अ़वाखाम अ़लाप्‍ताङा।

२ हान यहुदिचिओ याक्‍सादाओ चानुचा नेक्‍ताताङा।

३ खोन्‌ओसा येसुओ अ़चुनिछाचिआ खोक्‍को अ़लोवा,

“गालिल छिरादानुम,

खोन्‍कि यहुदिया खारानिन, खोन्‍किना खानानिन्‌आ त़मुम्‌योम्‍च़म्‌ओ काचिचि आम्‍नुओ काखेङ्‌पाचिआछाङ अ़खाङ्‌ने।

४ खाक्‍को म़नाआ अ़ऩङ ऱङ्‌मा स़,

मो सुकुलादा काचि अ़मुनिन।

खानानिन ओ काचिचि त़मुम्‍च़म्‌नालो आप्‍पि हेन्‍खामादा खाङ्‌मुसानिन्‍चिन।”

५ खोक्‍कोसोओ अ़चुनिछाचि मोवात्‍नि म़य़ङा देकिनालो खोचिआछाङ येसु साकोङ्‌छ़ङ मान्‍मुअ़दाङा।

६ येसुआ मोचि म़लोचि,

“मोदा खात्‍मा तोङ्‌ओ अ़ङ्‌को अ़ङ्‌ग़रि मान्‍तायुक,

मेन खानानिन ना खाउग़रिनुछाङ खात्‍मा त़ऱन।

७ हेन्‍खामाआ खानानिन ऩङात़छिरिमिन,

मेन अ़ङ्‌का ना ऩङाअ़छित्‍ङा।

देकिनालो हेन्‍खामाओ काचिचि अ़अ़त्‍पा म़मुयाङ निकिना अ़ङ्‌का सालुम्‍स़ङ प़ङ।

८ खानानिन आप्‍पि ओ चानुचादा खारानिन।

अ़ङ्‌का ओन्‍ग़रि अ़खात्‍ऩङ,

देकिनालो अ़ङ्‌ग़रि हान्‍छाङ मान्‍तालायुक।”

९ ओवात्‍नि म़य़ङाचिआकि खोक्‍को गालिल्‌दा म़युङालारा।

१० मेन खोक्‍कोसोओ अ़चुनिछाचि चानुचादा म़खाराचिआकि खोक्‍को म़नाचिआ खाङ्‌याङ्‌सा माआङ,

मेन मान्‍सिन्‍माङ म़खारा।

११ चानुचादा यहुदि बुसुवाचिआ खोक्‍को अ़लामाङा,

“खोक्‍को खादा युङ्‌याङ?”

निकिना अ़सेनाङा।

१२ म़ना मुक्‍लाचिआ खोक्‍कोसोओ अ़चुतुक्‌वादा दुम म़तुसा।

खा-खाक्‍कोचि म़य़ङा,

“खोक्‍को अ़नुवाक म़मुयाङ।”

निचि म़य़ङा,

“माआङ,

खोसाआ म़नाचि थेम्‍सुखात्‍तुङुचि।”

१३ मेन यहुदि बुसुवाचिओ अ़चुक़माआ खोक्‍कोसोओ अ़चुतुक्‌वादा साङ्‌छाङ झारासोओ अ़चुबुदा मान्‍चेप्‌चि।

चानुचादा येसुआ म़चिन्‍तुचिओ

१४ खोन्‍किना चानुचा अ़क्‍धाङ लिसाओ ग़रि येसु निनाम्‍हाङ ब़क्‍खाखिम्‌दा म़वाङा खोन्‍कि म़चिन्‍तुचि।

१५ यहुदि बुसुवाचि दोम्‍तुदोचि खोन्‍कि म़य़ङा,

“देम्‍खाछाङ मान्‍खिप्‌ओ ओ म़ना देत्‍नि काले लिसा?”

१६ खोन्‍किना येसुआ मोचि म़लासुलोचि,

“अ़ङ्‌चिन्‍माय़ङ अ़ङ्‌को माआङ,

मेन अ़ङ्‌का काछुत निनाम्‍हाङ्‌दाङ्‌का ता।

१७ खाक्‍को म़नाआ निनाम्‍हाङ्‌ओ अ़चुमिन्‍मावा च़मानि मिन्‌नालो अ़ङ्‌चिन्‍माय़ङ निनाम्‍हाङ्‌दाङ्‌काओ हे,

अ़ङ्‌को आप्‍पिओ अ़ङ्‌पाङ्‌दाङ्‌का ओ,

मो खोसाआ सिन्‍तु।

१८ साङ आप्‍पि अ़पाङ्‌लाम्‍पा चेप,

मोसाआ आप्‍पिओ अ़साऩङ्‌वा लामु,

मेन साङ्‌आ खो काछुत्‌ओ अ़साऩङ्‌वा लामु,

मो अ़छ़ङ काचेप ओ,

खोन्‍कि खोएदा म़प्‍माय़ङ अ़याक्‍निन।

१९ दि निनाम्‍हाङ्‌य़ङ खाकालु मोसाआ खानानिन य़ङ्‌हुप त़प़न्‌ओ माआङ?

मेन खानानिन साङ्‌छाङ मो य़ङ्‌हुप्‌वा त़च़न्‍मिन।

खानानिन देकि अ़ङ्‌का सेत्‍मा त़लाप्‍ङाङाऩङ?”

२० म़ना मुक्‍लाचिआ अ़लासालोवा,

“खाना चाकावालावाआ त़लावायुङ्‌सा।

साङ्‌आ खाना सेत्‍मा त़लाप्‌याङ?”

२१ येसुआ मोचि म़लासुलोचि,

“अ़क्‌तात म़दोम्‍दाओ काचि अ़ङ्‌का सावातोम्‍खा-लेन्‌दा मुङ,

खोन्‍कि खानानिन झारा त़क़सिन।

२२ मेन मोसाआ खानानिन सिप्‍मायाम्‍बुन मुमा थाप्‍स़ङ ऩप़न (अ़नुछ्‍याङा मो मोसालाम्‍पाओ माआङ,

मेन आम्‍नुओ सुन्‍तुम्‌चिआ अ़पुङ्‌सा ओ),

खोन्‌ओसा सावातोम्‍खा-लेन्‌दा खानानिन्‌छाङ म़नाचि सिप्‍मायाम्‍बुन त़पाक्‍तुम्‍च़म।

२३ मोसाओ य़ङ्‌हुप अ़काक्‍निन्‍ने निम्‍पाङ खाक्‍को म़नाआ सावातोम्‍खा-लेन्‌दा सिप्‍मायाम्‍बुन पाक्‍तुनालो अ़ङ्‌का अ़क्‍छा म़ना सावातोम्‍खा-लेन्‌दा नुसुङ निकिना दि खानानिन अ़ङ्‌काएदा आम्‍नुओ माइसुङ कात्‌याङ?

२४ ङाइवा खाङ्‌सा छ़ङ मान्‍छेन्‍दानिन,

मेन तोङ्‌लो छ़ङ छेन्‍तानिन।”

येसुङा ख्रिस्‍त ओ?

२५ खोन्‍किना यरुसलेम्‌दाओ खा-खाक्‍को म़नाचि म़य़ङा,

“दि ओ म़नाङा माआङ,

मोचिआ सेत्‍मा अ़लाप्‌याङ ओ?

२६ खानुम,

येसु राक्‌एनान चेप्‌याङ,

मेन ओचिआ खोक्‍को देत्‍छाङ ऩलोन्‌योन।

ओङा ख्रिस्‍तओनि बुसुवाचिआ अ़नुछ्‍या अ़सिन्‍ता हे?

२७ मेन आन्‍कान सिन्‍तुम्‌योम,

ओ म़ना खादाङ्‌का ताओ।

मेन ख्रिस्‍त म़ताहिदा खाङ्‌म़मुनान्‍चिन,

खोक्‍को खादाङ्‌का म़ता साङ्‌आछाङ अ़सिन्‍तुन।”

२८ खोन्‌ओसा येसुआ निनाम्‍हाङ ब़क्‍खाखिम्‌दा म़चिन्‍तुङुचिहिदा तोक्‍पो य़ङ्‌आ म़य़ङा,

“खानानिन अ़ङ्‌का त़सिन्‍ङाऩङ,

खोन्‍कि अ़ङ्‌का खादाङ्‌का ताङ्‌ओ,

मोछाङ त़सिन्‍तुम।

मेन अ़ङ्‌का आप्‍पिङा ताङ्‌ओ माआङ,

मेन साङ्‌आ ऩछुत्‍ताङ, खोक्‍को अ़छ़ङ म़मुयाङ।

२९ खानानिन्‌आ खोक्‍को त़सिन्‍तिमिन।

मेन अ़ङ्‌का खोक्‍को सिन्‍तुङ,

देकिनालो अ़ङ्‌का खोक्‍कोलाम्‍पा ताङ्‌ओ,

खोन्‍कि खोक्‍कोसाआ अ़ङ्‌का ऩछुत्‍ताङ्‌ओ।”

३० खोन्‌ओसा मोचिआ खोक्‍को लाप्‍मा अ़लाप्‍ता,

मेन साङ्‌आछाङ खोक्‍को छुक मान्‍पाक्‌अ़दा,

देकिनालो खोक्‍कोसोओ अ़चुग़रि हान्‍छाङ मान्‍तायुक्‍ता।

३१ खोन्‍नुछाङ मुक्‍लादाओ ब़द्‍धे म़नाचिआ खोक्‍कोएदा साकोङ्‌छ़ङ म़मुवा खोन्‍कि मोचि म़य़ङा,

“ख्रिस्‍त म़ताहिदा दि ओ म़नाआ मुचिओदाङ्‌का तोक्‍पो म़दोम्‍दाओ बुन्‌चि मुमा ऱचि कि?”

३२ म़ना मुक्‍लाचिआ येसुओ अ़चुतुक्‌वादा ओवाको दुम म़तुसाङाओ फरिसिचिआ अ़एना।

खोन्‍किना मुलो काब़क्‍पाचि खोन्‍कि फरिसिचिआ खोक्‍को लाप्‍मा निम्‍पाङ निनाम्‍हाङ ब़क्‍खाखिम काहुङ्‌चि म़छुत्‍तुचि।

३३ येसुआ म़लोचि,

“अ़क्‍चित ग़रि अ़ङ्‌का खानानिन्‌एनान युङ्‌ङा,

खोन्‍किना अ़ङ्‌का काछुत्‌एदा लाङाखात्‍ङा।

३४ खानानिन्‌आ अ़ङ्‌का त़लाम्‍ङाऩङ,

मेन त़धित्‍ऩङ्‌ऩम़ङ,

खोन्‍कि खादा अ़ङ्‌का युङ्‌ङा,

खानानिन तामा त़ऱन्‍मिन।”

३५ खोन्‌ओसा यहुदिचि अ़क्‍छा निएदा म़य़ङा,

“ओ खादा खात्‍मा म़मुयाङ,

खोन्‍कि आन्‍कान खो अ़धिरिमिन?

दि ओक्‍को ग्रिक य़ङ काचेप्‌चिओ अ़चुरादा म़रिसाखाराकि म़युङ्‌याङ्‌ओ यहुदिचिएदा खात्‍माकि ग्रिक य़ङ काचेप्‌चि चिन्‍माचि म़स़याङ?

३६ खोक्‍कोसाआ म़य़ङाओ ओ य़ङ दि ओ,

‘खानानिन्‌आ अ़ङ्‌का त़लाम्‍ङाऩङ,

मेन त़धित्‍ऩङ्‌ऩम़ङ,

खोन्‍कि खादा अ़ङ्‌का युङ्‌ङा,

खानानिन तामा त़ऱन्‍मिन।’?”

३७ खोन्‍किना चानुचाओ आदेङ्‌ओ लेन माङ्‌लो चानुचाओ मुलो लेन्‌दा म़एवाकि येसुआ अ़धिवो य़ङ्‌आ म़य़ङा,

“साङ वामित्‍मा स़नालो मो अ़ङ्‌काएदा ताने खोन्‍कि दुङुने।

३८ साङ अ़ङ्‌काएदा साकोङ्‌छ़ङ मु,

साम्‍कालिन ओवात्‍नि य़ङ्‌याङ,

‘मोसोओ अ़कोङ्‌हुत्‌याङ्‌का ह़ङ्‌म़ङ काप़ चाक्‌वाओ होङ्‌कुचि म़सोन्‍लोन।’”

३९ ओ य़ङ खोक्‍कोसाआ सेङ्‌लावाओ अ़चुतुक्‌वादा म़य़ङाओ।

मो सेङ्‌लावा खोक्‍कोएदा साकोङ्‌छ़ङ म़मुवाओचिआ तोक्‍मा अ़मुवाङा।

सेङ्‌लावा ओन्‍ग़रितारि मान्‍प़म़युक्‍तुचि,

देकिनालो निनाम्‍हाङ्‌आ येसु झारा साऩङ्‌वा मान्‍प़अ़युक्‍ता।a

४० ओ य़ङ काएन खा-खाक्‍को म़नाचि म़य़ङा,

“ओ म़ना ना अ़नुछ्‍याङा तामादोराङाओ निनाम्‍हाङ्‌य़ङ खाकालुङा ओ।”

४१ निचि म़य़ङा,

“ओ ना ख्रिस्‍त ओ।”

मेन खा-खाक्‍कोचि म़य़ङा,

“दि ख्रिस्‍त गालिल्‌दाङ्‌का तामा म़ऱ कि?

४२ दि साम्‍कालिन्‌दा मान्‍छाप्‌युक,

ख्रिस्‍त दाउद्‌ओ अ़भुङ्‌दाङ्‌का खोन्‍कि दाउद्‌ओ अ़तेन बेथलेहेम्‌दाङ्‌का म़ता?”

४३ ओवात्‍नि म़नाचिओ अ़चुरादा येसुओ अ़चुचुतुक्‌वाआ म़फेआ।

४४ मोचिएदाओ देम्‍पाङ्‌साआ खोक्‍को लाप्‍मा अ़लाप्‍ता,

मेन खोक्‍को साङ्‌आछाङ छुक मान्‍पाक्‌अ़दा।

यहुदि बुसुवाचिओ अ़चुसाकोङ्‌छ़ङ मान्‍मुदामा

४५ आदेङ्‌माङ निनाम्‍हाङ ब़क्‍खाखिम काहुङ्‌चि मुलो काब़क्‍पाचिएदा खोन्‍कि फरिसिचिएदा म़लासाता।

मोचिआ निनाम्‍हाङ ब़क्‍खाखिम काहुङ्‌चि म़सेनुचि,

“खानानिन्‌आ खो देकि मान्‍तात्‍त़दोम?”

४६ निनाम्‍हाङ ब़क्‍खाखिम काहुङ्‌चिआ म़लासुलोचि,

“ओ म़नाआवात्‍नि ना खाक्‍कोछाङ म़ना देम्‍खाछाङ मान्‍चेप!”

४७ फरिसिचिआ मोचि म़लोचि,

“खानानिन्‌छाङ त़थेमिन्‍खारिन हे देत्‍नि?

४८ दि पाङ्‌कातोक्‌चि माङ्‌लो फरिसिचिएदाओ खाक्‍को खोक्‍कोएदा साकोङ्‌छ़ङ मुवायुङ्‌सा?

४९ मेन ओ मुक्‍लादाओ साङ्‌आ य़ङ्‌हुप अ़लेसुन,

मो माङ्‌हिम्‍सायुङ्‌सा।”

५० मोचिएदाओ अ़क्‍छा निकोदेमस्‌निओ युङाङा,

मो बुया अ़क्‍दु येसुएदा खाराओ।

खोसाआ मोचि लोचि,

५१ “दि आन्‌य़ङ्‌हुप्‌आ बुया म़नाओ अ़य़ङ मान्‌एन्‍माङ खोन्‍कि मोसाआ दि मुयुङ्‌सु,

मो मान्‍सिन्‍माङ मो लाहि पाक्‍तु कि?”

५२ मोचिआ खो अ़लासालोवा,

“दि खानाछाङ गालिल्‌दाङ्‌का ओ?

साम्‍कालिन्‌दा लामुकि खा,

खोन्‍कि खाना त़खा,

गालिल्‌दाङ्‌का निनाम्‍हाङ्‌य़ङ खाकालु अ़लोन्‍निन।”

ताङ्‌लान कामुमा लाप्‍माय़ङ

[

५३ खोन्‍कि झारा म़नाचि अ़चुखिम म़खारा।

a 

७:३९ ओसोओ अ़तुप्‌य़ङ ‘निनाम्‍मादु मान्‍लाम़युक्‍ता’ओ। युहन्‍नाओ अ़नुय़ङ्‌खान्‌दा क्रुस्‌दा म़ख़न्‍ताहिदा खोन्‍कि सुवाओदाङ्‌का म़खोन्‍तालोन्‍ताकि निनाम्‍हाङ्‌ओ अ़चुच़क्‌दा म़युङ्‌हिदा येसुआ झारा साऩङ्‌वा अ़तोक्‌ओ निकिना तुप।

८

१ मेन येसु जैतुन भ़ऱदु म़खारा।

२ खोक्‍को अ़वाय़ङ निनाम्‍हाङ्‌ओ अ़चुब़क्‍खाखिम्‌दा म़लासाखारा।

झारा म़नाचि खोक्‍कोएदा म़ता,

खोन्‍कि खोक्‍को म़युङाकि मोचि म़चिन्‍तुचि।

३ य़ङ्‌हुप काचिन्‍पाचि खोन्‍कि फरिसिचिआ ताङ्‌लान्‌दा लाप्‍खावाचाओ अ़क्‍छा मेत्‍छामा अ़तारा,

खोन्‍कि मो झारासोओ अ़चुबुदा एप्‌अ़मेत्‍ता।

४ मोचिआ येसु अ़लोवा,

“काचिन्‍पो,

ओ मेत्‍छामा ताङ्‌लान मुवाङाहिदा लाउम्‍का।

५ निनाम्‍हाङ्‌य़ङ खाकालु मोसाओ अ़य़ङ्‌हुप्‌दा ओवाकोचि लुङ्‍आ वेन्‍मासेत्‍मानि आन्‍कान म़लोवायुङ्‌सा।

खानानिन ओसोओ अ़तुक्‌वादा दे त़य़ङिन?”

६ मोचिआ खोक्‍को चिन्‍खाङ्‌सि निकिना खोक्‍कोसोओ अ़चुदेङ्‌सालाप्‍पादा लाहिपाक्‍मा ऱम हे निकिना ओवात्‍नि म़य़ङाओ।

येसु म़पोम्‍सान्‍चिन्‌कि अ़चुछुक्‍कुसिप्‌आ बाखादा अ़छाप्‍ता।

७ मेन मोचिआ खोक्‍को अ़सेनायुङ्‌सा,

खोन्‍कि खोक्‍को म़पुवालोन्‍ताकि मोचि म़लोचि,

“खानानिन साङ्‍एदा हेवा मात्‍द़ङ,

मोसाआ मो मेत्‍छामा बुया लुङ्‍आ वेरुने।”

८ खोन्‍किना म़लासा पोम्‍सान्‍चिन्‌्‌कि खोक्‍कोसाआ अ़चुछुक्‍कुसिप्‌आ बाखादा अ़छाप्‍ता।

९ मोचिआ ओ य़ङ अ़एनाकिना अ़धिवादाङ्‌का म़पुङ्‌सान्‍चिन्‌कि अ़-अ़क्‍छा लियाङ्‌सा म़खारा।

खोन्‍कि येसु ओन्‍ङा मो मेत्‍छामाएनान अ़छिरादा,

खोन्‍कि मो मेत्‍छामा मोदाङा अ़चुबुदा एवायुङ्‌सा।

१० येसु म़एवाकि मो मेत्‍छामा अ़खा खोन्‍कि अ़लोवा,

“मेत्‍छामा ओ,

खाना लाहि कापाक्‌चि खात्‍नि म़खारा?

साङ्‌आछाङ खाना दन्‍दा मान्‍प़ऩदा?”

११ मो मेत्‍छामा य़ङा,

“हाङ्‌पो,

साङ्‌आछाङ मान्‍प़ऩदाङ।”

येसुआ अ़लोवा,

“अ़ङ्‌काछाङ खाना दन्‍दा अ़प़नान।

खारा,

खोन्‍कि हेवा मान्‍लामुदा।”]

येसु हेन्‍खामादाओ साम

१२ येसुआ म़नाचि म़लासुलोचि,

“अ़ङ्‌का हेन्‍खामादाओ साम ओ।

अ़ङ्‌का कात़ङ कुइयामादा देम्‍खाछाङ अ़कोन्‍निन,

मेन मोसाआ ह़ङ्‌म़ङ काप़ साम तोक्‍तु।”

१३ खोन्‍किना फरिसिचिआ खोक्‍को अ़लोवा,

“खाना आप्‍पि आम्‍तुक्‌वादा सालुम्‍स़ङ त़प़ङु।

आम्‍सालुम्‍स़ङ अ़छ़ङ अ़कान्‍निन।”

१४ येसुआ म़लासुलोचि,

“अ़ङ्‌का आप्‍पि अ़ङ्‌तुक्‌वादा सालुम्‍स़ङ प़ङ्‌नुछाङ अ़ङ्‌सालुम्‍स़ङ अ़छ़ङ मुयाङ।

देकिनालो अ़ङ्‌का सिन्‍तुङ्‌योङ,

अ़ङ्‌का खादाङ्‌का ताङ्‌ओ खोन्‍कि अ़ङ्‌का खादा खात्‍ङाङा।

मेन खानानिन त़सिन्‍तिमिन,

अ़ङ्‌का खादाङ्‌का ताङ माङ्‌लो खादा खात्‍ङाङा।

१५ खानानिन म़नाओ अ़खाङ्‌माआ छ़ङ त़छेन्‍तिन,

मेन अ़ङ्‌का साङ्‌कोछाङ मोवात्‍नि अ़छ़ङ अ़छेन्‍ऩङ।

१६ अ़ङ्‌का छ़ङ छेन्‍ङाहिदा अ़ङ्‌छ़ङ छेन्‍माय़ङ अ़छ़ङ कान।

देकिनालो छ़ङ्‌काछेन अ़ङ्‌का आप्‍पि ओन्‍ङा माआङ,

मेन अ़ङ्‌का काछुत अ़ङ्‌पापा अ़ङ्‌काएनान म़युङ्‌याङ।

१७ आम्‍नुओ य़ङ्‌हुप्‌दाछाङ ह़वाङ म़नाचिओ अ़चुसालुम्‍स़ङ अ़छ़ङ कान्‍नि छाप्‍तायुङ्‌सा।

१८ अ़ङ्‌तुक्‌वादा अ़ङ्‌का आप्‍पि सालुम्‍स़ङ प़ङ,

खोन्‍कि अ़ङ्‌का काछुत पापा निनाम्‍हाङ्‌आछाङ अ़ङ्‌तुक्‌वादा सालुम्‍स़ङ अ़प़।”

१९ मोचिआ खोक्‍को अ़सेना,

“आम्‍पा खादा युङ्‌याङ?”

येसुआ म़लोचि,

“खानानिन्‌आ ना अ़ङ्‌का त़सिन्‍ङाऩङ ना अ़ङ्‌पापा त़सिन्‍तुम।

खानानिन्‌आ त़सिन्‍ताङ्‌ऩङ्‌ओदे अ़ङ्‌पापाछाङ त़सिन्‍तुम्‌ओ।”

२० ओ य़ङ्‌चि खोक्‍कोसाआ निनाम्‍हाङ ब़क्‍खाखिम्‌दा म़चिन्‍तुङुचिहिदा छुक्‍दाम पाक्‍खाओ अ़च़क्‌दा म़लोचिओ।

मेन साङ्‌आछाङ खोक्‍को मान्‍लाप्‌अ़दा,

देकिनालो हान्‍छाङ खोक्‍कोसोओ अ़चुग़रि मान्‍तायुक्‍ता।

२१ येसुआ मोचि हान्‍छाङ म़लोचि,

“अ़ङ्‌का खात्‍ङालोन्‍ङा,

खोन्‍कि खानानिन्‌आ अ़ङ्‌का त़लाम्‍ङाऩङ,

खोन्‍कि खानानिन आम्‍नुओ हेवादा त़स़न।

खादा अ़ङ्‌का खात्‍ङाङा,

खानानिन तामा त़ऱन्‍मिन।”

२२ खोन्‍किना यहुदिचि म़य़ङा,

“ओ ना आप्‍पि सेत्‍नान्‍चिन हे देत्‍नि?

देकिनालो ओसाआ ‘खादा अ़ङ्‌का खात्‍ङाङा खानानिन तामा त़ऱन्‍मिन’नि य़ङ्‌याङ।”

२३ खोन्‍किना खोक्‍कोसाआ मोचि म़लोचि,

“खानानिन ह्‍युनाओचि ओ,

अ़ङ्‌का धानाओ ओ।

खानानिन ओ हेन्‍खामादाओचि ओ,

अ़ङ्‌का ओ हेन्‍खामादाओ माआङ।

२४ अ़ङ्‌का खानानिन लोनानिन,

‘खानानिन आम्‍नुओ हेवाचिदा त़स़न।’

देकिनालो ‘अ़ङ्‌का खोक्‍कोङा ओ।’ निकिना खानानिन साकोङ्‌छ़ङ त़मुन्‍मिन्‌नालो आम्‍नुओ हेवादा त़स़न।”

२५ मोचिआ खोक्‍को अ़सेना,

“खाना साङ ओ म़ल़क?”

येसुआ मोचि म़लासुलोचि,

“अ़ङ्‌का साङ ओ निकिना बुयादाङ्‌काङा लोयाङ्‌सा मुनाङ्‌नानिन्‌ओ,

अ़ङ्‌का खोक्‍कोङा ओ।

२६ अ़ङ्‌का आम्‍नुओ तुक्‌वादा य़ङ्‌मा खोन्‍कि छ़ङ्‌छेन्‍मा ब़द्‍धे युङ्‌याङ।

मेन अ़ङ्‌का काछुत्‌लाम्‍पा अ़ङ्‌का दि एनुङ,

मो य़ङ ओन्‍ङा अ़ङ्‌का हेन्‍खामादा य़ङ्‌ङा।

देकिनालो खोक्‍को अ़छ़ङ म़मुयाङ।”

२७ पापा निनाम्‍हाङ्‌ओ अ़चुतुक्‌वादा खोक्‍को म़य़ङाओ मोचिआ मान्‍तुप्‌अ़दा।

२८ खोन्‌ओसा येसुआ म़लोचि,

“खाउग़रि खानानिन्‌आ म़नाओ अ़छा धाना त़थेन्‍तुम,

मोन्‍ग़रि अ़ङ्‌का खोक्‍कोङा ओ निकिना खानानिन्‌आ त़सिन्‍तुम।

खोन्‍कि अ़ङ्‌का अ़ङ्‌पाङ्‍आ दित्‍छाङ अ़मुऩङ,

मेन अ़ङ्‌पापाआ ऩचिन्‍ताङ्‍ओ य़ङ्‌चि ओन्‍ङा चेउङ्‌च़ङ।

२९ अ़ङ्‌का काछुत अ़ङ्‌काएदा म़युङ्‌याङ।

खोक्‍कोसाआ अ़ङ्‌का अ़ङ्‌दाप्‍म़ङ मान्‍छित्‌दाऩयुक्‍ङा,

देकिनालो अ़ङ्‌का अ़धुन खोक्‍कोसोओ अ़चुऩङानुसुङ।”

३० खोक्‍कोसाआ ओ य़ङ म़चेवाङाहिदा ब़द्‍धेसाआ खोक्‍कोएदा साकोङ्‌छ़ङ म़मुवा।

येसु खोन्‍कि अब्राहाम

३१ येसुआ खोक्‍कोएदा साकोङ्‌छ़ङ कामु यहुदिचि म़लोचि,

“खानानिन अ़ङ्‌चिन्‍माय़ङ्‌दा त़युङिन्‌नालो खानानिन अ़नुछ्‍या अ़ङ्‌काखेङ्‌चि ओ।

३२ खोन्‍किना खानानिन्‌आ अ़छ़ङ त़सिन्‍तुम,

खोन्‍कि अ़छ़ङ्‌आ खानानिन त़फोङ्‌सिन।”

३३ मोचिआ खोक्‍को अ़लोवा,

“आन्‍कान्‍का अब्राहाम्‌ओ अ़छाचि ओ,

खोन्‍कि ओन्‍ग़रितारि साङ्‌कोछाङ अ़हारुक मान्‍लियुक्‍तिन्‍का।

देत्‍नि खानानिन आन्‍कान्‍का ‘फोङ्‌सिन’नि त़य़ङिन्‌येन?”

३४ येसुआ मोचि म़लासुलोचि,

“अ़नुछ्‍याङा अ़ङ्‌का खानानिन लोनानिन,

हेवा कामु झारा हेवाओ अ़हारुक ओ।

३५ हारुक अ़धुन खिम्‍लुम्‍पादा अ़युङ्‌निन्‌युङ्‌निन,

मेन निनाम्‍हाङ्‌ओ अ़चुछा अ़धुन खिम्‍लुम्‍पादा युङ्‌युङ।

३६ खोन्‌ओसा अ़चुछाआ खानानिन ऩफोङ्‌सिन्‌नालो खानानिन अ़नुछ्‍या त़फोङ्‌सिन।

३७ अ़ङ्‌का सिन्‍तुङ्‌योङ,

खानानिन अब्राहाम्‌ओ अ़छाचि ओ,

खोन्‍नुछाङ खानानिन्‌आ अ़ङ्‌का सेत्‍मा त़लाप्‍ङाङाऩङ,

देकिनालो अ़ङ्‌चिन्‍माय़ङ खानानिन त़लोइमिन।

३८ दि अ़ङ्‌का अ़ङ्‌पापाओ अ़चुबुदा खाङ्‌युङ्‌सुङ,

मो अ़ङ्‌का खानानिन लोनानिन।

खानानिन्‌आछाङ दि आम्‍नुओ पाएदाङ्‌का त़एनुम्‌युङ्‌सुम,

मोत्‍निङा त़च़न।”

३९ मोचिआ खोक्‍को अ़लासालोवा,

“आन्‍काओ पा ना अब्राहाम ओ।”

येसुआ मोचि म़लोचि,

“खानानिन अब्राहाम्‌ओ अ़छाचिओनालो अब्राहाम्‌आ मुओ काचि त़मुम्‌ओ।

४० अ़ङ्‌का निनाम्‍हाङ्‌दाङ्‌का एनुङ्‌ओ अ़छ़ङ खानानिन लोनायुङ्‌नानिन,

मेन ओन्‍ग़रि अ़ङ्‌का सेत्‍मा त़लाप्‍ङाङाऩङ।

अब्राहाम ओवाको काचि मान्‍मु।

४१ आम्‍नुओ पापा दे चुवा,

खानानिन मो काचिङा त़मुम।”

मोचिआ खोक्‍को अ़लोवा,

“आन्‍कान्‍का ताङ्‌लान्‌दा पुक्‍तिन्‍चिन्‍काओ माआङ!

आन्‍काओ पा अ़क्‍छाङा म़युङ्‌याङ,

खोक्‍को निनाम्‍हाङ ओ।”

४२ येसुआ मोचि म़लोचि,

“निनाम्‍हाङ आम्‍नुओ पाओनालो ना खानानिन्‌आ अ़ङ्‌का सोमात़तुक्‍ताङ्‌ऩङ्‌ओ।

देकिनालो अ़ङ्‌का निनाम्‍हाङ्‌एदाङ्‌का ताङ्‌ओ।

अ़ङ्‌का अ़ङ्‌मिन्‍माआ ताङ्‌ओ माआङ,

मेन खोक्‍कोसाआ अ़ङ्‌का ऩछुत्‍ताङ्‍ओ।

४३ अ़ङ्‌का य़ङ्‌ङाङाओ खानानिन्‌आ देकि त़तुप्‍तिमिन्‌येन?

देकिनालो खानानिन्‌आ अ़ङ्‌य़ङ लोक्‍मा त़ऱन्‍मिन।

४४ खानानिन आम्‍नुओ पापा सैतानाओ अ़छाचि ओ,

खोन्‍कि आम्‍नुओ पापाओ अ़चुमिन्‍माचि तामालामानि खानानिन त़मिनिन।

मो ना बुयादाङ्‌काङा कासेत्‍पा ओ,

खोन्‍कि अ़छ़ङ्‌लिप्‍पा देम्‍खाछाङ अ़वाङ्‌निन,

देकिनालो मोएदा अ़छ़ङ मात्‍द़ङ।

मो सोज्‍जे चेप्‌हिदा मो अ़मिन्‍मालाम्‍पा चेप,

देकिनालो मो सोज्‍जेओ खोन्‍कि झारा सोज्‍जेओसोओ अ़पा ओ।

४५ अ़ङ्‌का अ़छ़ङ चेप्‍ङाओसा खानानिन्‌आ अ़ङ्‌का साकोङ्‌छ़ङ त़मुऩङ्‌ऩम़ङ।

४६ खानानिन्‌एदाओ साङ्‌आ अ़ङ्‌का हेवाओ लाहिपाक्‍मा अ़ऱङा कि?

अ़ङ्‌का अ़छ़ङ चेप्‍ङाङानुछाङ देकि खानानिन्‌आ अ़ङ्‌का साकोङ्‌छ़ङ त़मुऩङ्‌ऩम़ङ?

४७ साङ निनाम्‍हाङ्‌ओ ओ,

मोसाआ निनाम्‍हाङ्‌ओ अ़चुय़ङ एनु।

खानानिन निनाम्‍हाङ्‌ओ माआङ,

खोन्‌ओसा खानानिन खोक्‍कोसोओ अ़चुय़ङ त़एनिमिन।”

४८ यहुदिचिआ खोक्‍को अ़लासालोवा,

“खाना सामरि ओ,

खोन्‍कि खाना चाकावालावाआ त़लावायुङ्‌सा निकिना आन्‍कान्‍का य़ङिन्‍काओ ना अ़नुछ्‍याङा ओ!”

४९ येसुआ म़लासुलोचि,

“अ़ङ्‌का चाकावालावाआ मान्‍लाप्‌अ़युक्‍ङा।

अ़ङ्‌का अ़ङ्‌पापा साया मेत्‍तुङ,

मेन खानानिन्‌आ अ़ङ्‌साया त़पेप्‍ङाङाऩङ।

५० अ़ङ्‌का आप्‍पि साया मेत्‌अ़लुऩङ।

मेन अ़क्‍छा म़युङ्‌याङ खोक्‍कोसाआ अ़ङ्‌का निचिलाम्‍पा साया ऩमेत्‍ङानेनि म़मिन्‌याङ,

खोन्‍कि खोक्‍कोङा छ़ङ्‌काछेन म़युङ्‌याङ।

५१ अ़नुछ्‍या अ़ङ्‌का खानानिन लोनानिन,

साङ अ़ङ्‌य़ङ्‌वा च़नालो खो देम्‍खाछाङ अ़स़निन।”

५२ यहुदिचिआ खोक्‍को अ़लोवा,

“हान आन्‍कान्‍का नुछ्‍या सिन्‍तुम्‍का,

खाना चाकावालावाआ त़लावाओङा ओ।

अब्राहाम सुवादा,

निनाम्‍हाङ्‌य़ङ खाकालुचिछाङ म़सुवादा,

मेन खाना त़य़ङ्‌याङ,

‘साङ अ़ङ्‌य़ङ्‌वा च़नालो मो देम्‍खाछाङ अ़स़निन्‍दानिन।’

५३ दि आन्‍काओ सुन्‍तुम अब्राहाम्‌दाङ्‌का खाना तोक्‍पो ओ कि?

खो सुवादा,

खोन्‍कि निनाम्‍हाङ्‌य़ङ खाकालुचिछाङ म़सुवादा।

खाना साङ ओनि त़मित्‍नानान्‍चिन?”

५४ येसुआ म़लासुलोचि,

“अ़ङ्‌का आप्‍पि अ़ङ्‌ऩङ लोङ्‌सुङ्‌नालो अ़ङ्‌ऩङ लोङ्‌माय़ङ सोज्‍जे लि।

अ़ङ्‌ऩङ कालोङ अ़ङ्‌पापा म़युङ्‌याङ,

खोक्‍को खानानिन्‌आ ‘आन्‍काओ निनाम्‍हाङ’नि त़लोम्‌योम।

५५ खानानिन्‌आ खोक्‍को मान्‍सिन्‍त़युक्‍तुम,

मेन अ़ङ्‌का खोक्‍को सिन्‍तुङ।

अ़ङ्‌का खोक्‍को ‘मान्‍सिन्‌युक्‍तुङ’नि य़ङ्‌ङानालो अ़ङ्‌का खानानिन्‌वा सोज्‍जेओ लिङा।

मेन अ़ङ्‌का खोक्‍को सिन्‍तुङ,

खोन्‍कि खोक्‍कोसोओ अ़चुय़ङ्‌वा च़ङा।

५६ आम्‍नुओ सुन्‍तुम अब्राहाम अ़ङ्‌लेन खाङ्‌मा मुङुओसा खोसोओ अ़ऩङानुवाङा,

खोन्‍कि खोसाआ खा,

खोन्‍कि अ़ऩङानुवा।”

५७ खोन्‍किना यहुदिचिआ खोक्‍को अ़लोवा,

“खाना पचास्‌कादोङ्‌छाङ मान्‍बात्‍त़युक,

दि खाना अब्राहाम त़खा कि?”

५८ येसुआ मोचि म़लासुलोचि,

“अ़नुछ्‍या अ़ङ्‌का खानानिन लोनानिन,

अब्राहाम लिमा बुयाङा अ़ङ्‌का युङाङ्‌याङ।”

५९ खोन्‍किना मोचिआ खोक्‍को वेन्‍मा निकिना लुङ म़कुआ,

मेन येसु म़कुमाकि निनाम्‍हाङ ब़क्‍खाखिम्‌दाङ्‌का बुङ्‌खाह्‍यात्‍नि म़लोन्‍ताखारा।

लिसादाङ्‌काओ दोप्‍म़क येसुआ अ़नुसाओ

९

१ मोदाङ्‌का म़खाराङाहिदा येसुआ अ़क्‍छा म़ना लिसादाङ्‌काओ दोप्‍म़क अ़खा।

२ खोक्‍कोसो अ़चुकाखेङ्‌पाचिआ खोक्‍को अ़सेना,

“रब्‍बि,

साङ हेवा मुवा,

ओसाआ हे ओसोओ अ़मा-अ़पाचिआ,

खोन्‍कि ओ म़ना दोप्‍म़क लिसा?”

३ येसुआ म़लासुलोचि,

“ओसाआ ना हेवा मु ना ओसोओ अ़मा खोन्‍कि अ़पाआङा।

निनाम्‍हाङ्‌ओ अ़काचि ओ म़नाओ अ़ह़ङ्‌म़ङ्‌दा खाङ्‌मुने निकिना ओ दोप्‍म़क लिसाओ।

४ अ़ङ्‌का काछुत्‌ओ अ़चुकाचि अ़खोलेन्‌ङा आन्‍कान मुमादोत।

देकिनालो अ़खाखुत तायाङ खोन्‍कि साङ्‌छाङ काचि मुमा अ़ऱनिन।

५ अ़ङ्‌का हेन्‍खामादा युङ्‌ङातारि अ़ङ्‌का हेन्‍खामादाओ साम ओ।”

६ ओ य़ङ म़चेवाकि खोक्‍कोसाआ बाखादा म़थुङ्‌सा,

खोन्‍कि थेत्‍नुङ्‌वाआ बाखा अ़होलाकि मो दोप्‍म़क्‌ओ अ़म़क्‌दा अ़पाक्‍तापुवा।

७ खोन्‍कि खोक्‍कोसाआ मो अ़लोवा,

“खारा,

सिलोआम वाताम्‍खादा खाराकि वास़।”

खोन्‍किना मो म़ना खाराकि वास़,

खोन्‍कि खाकाखाङ लिसाकि लासा।

(सिलोआम्‌ओ अ़तुप्‌य़ङ छुत्‍माय़ङ्‍ओ)।

८ मोसोओ अ़तेन्‍पाङ्‌चि खोन्‍किना मो बुया चादोराङाओ काखाङ्‌चिआ म़य़ङा,

“युङाकि चाकादोत म़नाओङा माआङ?”

९ खा-खाक्‍कोचि म़य़ङा,

“ओ मोङा ओ।”

निचि म़य़ङा,

“खो माआङ,

मो खोवात्‍निङा कात्‌याङ।”

मेन खो य़ङा,

“मो म़ना अ़ङ्‌काङा ओ।”

१० खोन्‍कि मोचिआ खो अ़सेना,

“खोन्‍नालो देत्‍नि खा-खाङ्‌मा त़रुवा?”

११ मोसाआ लासुलोचि,

“येसुनिओ अ़क्‍छा म़नाआ बाखा होलुकि अ़ङ्‌म़क्‌दा अ़पाक्‍ताङ्‌पुवाङ खोन्‍कि अ़ङ्‌का अ़लोवाङ,

‘सिलोआम वाताम्‍खादा खारा खोन्‍कि वास़।’

खोन्‍कि खाराङ्‌कि अ़ङ्‌का वास़ङ खोन्‍कि अ़ङ्‌का खा-खाङ्‌मा रुवाङ।”

१२ मोचिआ खो अ़सेना,

“खो खादा युङ्‌याङ?”

मोसाआ लासुलोचि,

“अ़ङ्‌का अ़सिन्‍ऩङ।”

फरिसिचिओ सेन्‍माय़ङ

१३ बुया दोप्‍म़क मुवाङाओ म़ना मोचिआ फरिसिचिएदा अ़तारा।

१४ खाउ लेन येसुआ बाखा होलुकि मोसोओ अ़म़क्‌दा पाक्‍तु प़ खोन्‍कि नुवाओ मो सावातोम्‍खा-लेन ओ।

१५ फरिसिचिआ मो अ़सेना,

“खाना देत्‍नि खा-खाङ्‌मा त़रुवा?”

मोसाआ खोचि लासुलोचि,

“खोक्‍कोसाआ अ़ङ्‌म़क्‌दा बाखा होलुकि अ़पाक्‍ताङ्‌पुवाङ,

खोन्‍किना अ़ङ्‌का वास़ङ्‌कि खा-खाङ्‌मा रुवाङ।”

१६ फरिसिचिएदाओ खा-खाक्‍कोचि म़य़ङा,

“मो म़ना निनाम्‍हाङ्‌लाम्‍पा ताओ माआङ,

देकिनालो मोसाआ सावातोम्‍खा-लेन अ़योङुन्‌योन।”

मेन निचि म़य़ङा,

“देत्‍नि हेवामि म़नाआ ओवाको म़दोम्‍दाओ बुन्‌चि मुमा ऱचि?”

खोन्‍कि मोचिओ अ़चुरादा म़फेआन्‍चिन।

१७ खोचिआ मो दोप्‍म़क अ़लासासेना,

“खोक्‍कोसाआ खाकाखाङ त़मुवा,

हान खोक्‍कोसोओ अ़तुक्‌वादा खाना दे त़य़ङ?”

खोसाआ लासुलोचि,

“खोक्‍को निनाम्‍हाङ्‌य़ङ खाकालु ओ।”

१८ खाकाखाङ लिसाओसोओ अ़मा-अ़पाचि म़बुत्‍तुचिकि मान्‍सेन्‍माङ्‌तारि यहुदि बुसुवाचिआ मो दोप्‍म़क मुवाङाओ खोन्‍कि खा-खाङ्‌मा रुवाओ निकिना साकोङ्‌छ़ङ मान्‍मुचि।

१९ खोन्‍कि खोचिआ मोचि म़सेनुचि,

“ओ आम्‍चुओछाङा ओ,

खो दोप्‍म़क्‌ङा लिसाओ निकिना खानाचि त़य़ङ्‌चि?

हान देत्‍नि मो खाङ्‌मा काऱ लिसा?”

२० खोसोओ अ़मा-अ़पाचिआ मोचि म़लासुलोचि,

“आन्‍काचिआ सिन्‍चुङ्‌चुवा,

ओ आन्‍चुवाओ छाओ,

खोन्‍कि आन्‍काचिआ सिन्‍चुङ्‌चुवा खो दोप्‍म़क्‌ङा लिसाओ।

२१ मेन देत्‍नि ओन्‍ग़रि ओ खा-खाङ्‌मा रुवा।

ओसोओ अ़म़क साङ्‌आ खा-काखाङ मेत्‍तुप़,

मोछाङ आन्‍काचिआ अ़सिन्‍चुन्‍का।

खो अ़धिवा लिसायुङ्‌सा,

खोङा सेनानुम।

खोसोओ अ़तुक्‌वादा खो आप्‍पि चेप।”

२२ मोसोओ अ़मा-अ़पाचि ओवात्‍नि य़ङाचि,

देकिनालो खोचि यहुदि बुसुवाचिदाङ्‌का क़साङाचि।

देकिनालो साङ्‌आ येसुङा ख्रिस्‍त ओ निकिना लोउनालो मो यावायोक्‍खिम्‌दाङ्‌का लोन्‍माखान्‍मादोत निकिना यहुदिचि बुयाङा याम़योआयुङ्‌सा।

२३ खोन्‌ओसा मोसोओ अ़मा-अ़पाचि य़ङाचि,

“खो अ़धिवा लिसायुङ्‌सा,

मोङा सेनानुम।”

२४ खोन्‍किना मोचिआ मो दोप्‍म़क म़ना ह्‍वादुओदु अ़बुत्‍ताकि अ़सेना,

“निनाम्‍हाङ्‌ओ अ़चुऩङ्‌दा अ़छ़ङ य़ङ य़ङा।

आन्‍कान्‍का सिन्‍तुम्‌योम्‍का मो म़ना हेवामि ओ।”

२५ खोसाआ लासुलोचि,

“खोक्‍को हेवामिओ हे माआङ अ़ङ्‌का अ़सिन्‍ऩङ।

अ़क्‌तात य़ङ ओन्‍ङा अ़ङ्‌का सिन्‍तुङ्‌योङ,

अ़ङ्‌का दोप्‍म़क मुवाङ्‌याङ्‍ओ,

मेन हान खा-खाङ्‌ङाङा।”

२६ खोन्‍कि खोचिआ मो अ़सेना,

“खोक्‍कोसाआ खाना दे त़मुवा?

खोक्‍कोसाआ आम्‍म़क देत्‍नि खाकाखाङ त़मेत्‍तापुवा?”

२७ खोसाआ मोचि लासुलोचि,

“अ़ङ्‌का खानानिन आत्‍थुङा लोनाचिन्‍नानिन,

मेन खानानिन्‌आ मान्‌एन्‍त़दोम।

हान देकि खानानिन लामाएन्‍मा त़स़न्‌येन?

खानानिन्‌छाङ खोक्‍कोसोओ अ़चुकाखेङ्‌पा लिमा त़लामिन्‌येन हे देत्‍नि?”

२८ खोन्‍किना मोचिआ खो यासान्‍सा अ़लोवा,

“खानाए खोक्‍कोसोओ अ़चुकाखेङ्‌पा ओ,

मेन आन्‍कान्‍का ना निनाम्‍हाङ्‌य़ङ खाकालु मोसाओ अ़काखेङ्‌पाचि ओ!

२९ आन्‍कान्‍का सिन्‍तुम्‌योम्‍का मोसाएनान निनाम्‍हाङ म़चेवायुङ्‌सा,

ओ म़ना खादाङ्‌का ताओ,

आन्‍कान्‍का अ़सिन्‍तिमिन्‍का।”

३० मो म़नाआ मोचि लासुलोचि,

“दियाको अ़तोङ्‌निनिन्‌ओ य़ङ!

खादाङ्‌का खोक्‍को म़ताओ खानानिन त़सिन्‍तिमिन!

मेन अ़ङ्‌म़क खोक्‍कोसाआ खाकाखाङ ऩमेत्‍ताङ पुवाङ।

३१ आन्‍कान सिन्‍तुम्‌योम निनाम्‍हाङ्‌आ हेवामिचिओ अ़चुलोमाय़ङ ऩएनुन,

मेन निनाम्‍हाङ साऩङ्‌वा कामेत खोन्‍कि खोक्‍कोसोओ अ़चुमिन्‍मावा काच़ म़नाओ अ़चुलोमाय़ङ निनाम्‍हाङ्‌आ अ़एन।

३२ हेन्‍खामाओ अ़पुङ्‌चिपुक्‌दाङ्‌का अ़लिमादाङ्‌काओ दोप्‍म़क्‌ओ अ़म़क साङ्‌आछाङ नुसुओ देम्‍खाछाङ मान्‌एन्‌युक।

३३ ओ म़ना निनाम्‍हाङ्‌लाम्‍पा मान्‍ताओनालो खोक्‍कोसाआ दित्‍छाङ मुमा मान्‍ऱअ़दाओ।”

३४ मोचिआ खो अ़लासालोवा,

“खाना ना अ़नुछ्‍याङा हेवादा त़लिसाओ,

खोन्‍कि दि खाना आन्‍कान्‍का चिन्‍मा त़लाप्‍निङ्‌नि ओ?”

खोन्‍किना मोचिआ मो यावायोक्‍खिम्‌दाङ्‌का बुङ्‌खाया अ़लोइसाखाइसा।

लावामि दोप्‍म़क

३५ खोचिआ मो यावायोक्‍खिम्‌दाङ्‌का बुङ्‌खाया अ़लोइसाखाइसानिओ य़ङ येसुआ अ़एना,

खोन्‍कि खो अ़धिराकि अ़लोवा,

“दि खाना म़नाओ अ़छाएदा साकोङ्‌छ़ङ त़मु?”

३६ मोसाआ लासुलो,

“हाङ्‌पो,

खोक्‍को साङ ओ अ़ङ्‌का लोनि,

अ़ङ्‌का खोक्‍कोएदा साकोङ्‌छ़ङ मुङा।”

३७ येसुआ अ़लोवा,

“खाना खोक्‍को त़खायुङ्‌सु,

खोन्‍किना खानाएनान काचेप खोक्‍कोङा ओ।”

३८ खोन्‍किना मोसाआ लो,

“हाङ्‌पो,

अ़ङ्‌का साकोङ्‌छ़ङ मुङा,”

खोन्‍कि मो खोक्‍कोएदा बोम्‍सान्‍चिन।

३९ खोन्‍किना येसु म़य़ङा,

“मान्‍खाङ्‌कादाचिआ अ़खाङ्‌ने खोन्‍कि काखाङ्‌चि दोप्‍म़क म़लिने।

ओवाको छ़ङ्‌छेइसि अ़ङ्‌का ओ हेन्‍खामादा ताङ्‌ओ।”

४० ओ य़ङ अ़एनाकि खोक्‍कोसोओ अ़चुच़क्‌दा कायुङ खा-खाक्‍को फरिसिचिआ खोक्‍को अ़सेना,

“दि आन्‍कान्‍काछाङ दोप्‍म़क्‌चि ओ?”

४१ येसुआ मोचि म़लासुलोचि,

“खानानिन दोप्‍म़क्‌चि ओनालो हेवाओ लाहिदा मान्‍छुक्‍त़दान्‌ओ,

मेन खानानिन ‘आन्‍कान्‍का खा-खान्‍का’नि त़य़ङिन,

खोन्‌ओसा आम्‍नुओ हेवा युङ्‌याक।”

येसु अ़नुवाक भेरा काखाङ्‌पा

१०

१ “अ़नुछ्‍या,

अ़ङ्‌का खानानिन लोनानिन,

साङ भेरा युङ्‌खाओ लाप्‍तिखोप्‌दाङ्‌का अ़वाङ्‌निन,

मेन नि लाम्‌दाङ्‌का वाङ,

मो ना काख़पा खोन्‍कि काङाप्‍खात ओ

२ मेन लाप्‍तिखोप्‌दाङ्‌का कावाङ भेरा काखाङ्‌पा ओ।

३ लाप्‍तिखोप काहुङ्‍आ भेरा काखाङ्‌पाओ निम्‍पाङ लाप्‍तिखोप होत्‍तु प़,

खोन्‍कि भेराचिआ भेरा काखाङ्‌पाओ अ़य़ङ अ़एन,

खोन्‍कि खोसाआ अ़भेराचिओ अ़चुऩङ्‌लाम्‍पा बुत्‍तुचि,

खोन्‍कि मोचि बुङ्‌खाह्‍यात्‍नि खात्‍तुचि।

४ खोन्‍किना खोक्‍कोसाआ झारा अ़भेराचि बुङ्‌खाया लोत्‍तुचि,

खोक्‍को मोचिओ अ़चुबुबु कोन,

खोन्‍कि भेराचिआ खोक्‍को अ़त़ङ।

देकिनालो मोचिआ खोक्‍कोसोओ अ़य़ङ अ़सिन।

५ ऩसिन्‍तुन्‌योन्‌ओ म़ना मोचिआ ऩत़ङ्‌तुन,

मेन मोएदाङ्‌का म़फुङ।

देकिनालो अ़ऩङ्‌वा काताओसोओ अ़य़ङ मोचिआ ऩसिन्‍तुन।”

६ येसुआ मोचि ओ दोय़ङ्‌ला खाम़एत्‍तुचि,

मेन खोक्‍कोसाआ मोचि खाम़एत्‍तुचिओ य़ङ मोचिआ मान्‍तुप्‌अ़दा।

७ खोन्‌ओसा येसुआ मोचि म़लासुलोचि,

“अ़नुछ्‍या,

अ़ङ्‌का खानानिन लोनानिन,

भेरा वाङ्‌खाओ अ़लाप्‍तिखोप अ़ङ्‌काङा ओ।

८ अ़ङ्‌कादाङ्‌का बुया काता झारा काख़पा खोन्‍कि काङाप्‍खात्‌चि ओ,

मेन भेराचिआ मोचिओ अ़चुय़ङ मान्‌एन्‌अ़दा।

९ लाप्‍तिखोप अ़ङ्‌काङा ओ।

साङ अ़ङ्‌कालाम्‍पा वाङ्‌नालो मोचि म़लेत,

खोन्‍कि खिम्‍हुत बुङ्‌खा लोइसा वाङ्‌सा म़मु,

खोन्‍कि नागिदा चान्‍मा अ़तोक।

१० काख़ ना ख़सि,

सेत्‍सि खोन्‍कि लुक्‍सि ओन्‍ङा ता।

मेन अ़ङ्‌का ना भेराचिआ ह़ङ्‌म़ङ अ़तोक्‍ने खोन्‍कि मो ह़ङ्‌म़ङ च़लोक अ़तोक्‍ने निकिना ताङ्‌ओ।

११ अ़ङ्‌का अ़नुवाक भेरा काखाङ्‌पा ओ।

अ़नुवाक काखाङ्‌पाआ अ़भेराचिओ निम्‍पाङ अ़ह़ङ्‌म़ङ प़।

१२ भेरा खाङ्‌सि युङ्‌साओ हारुक बेन्‍पा खाहिदा भेराचि छिरुदाचिकि फुङ।

देकिनालो भेराचि खोसोओचि माआङ,

खोन्‍कि बेन्‍पाआ भेराचि झोम्‍तुचि खोन्‍कि भेरा रुहुप्‌चि फात्‍ताफेला मुचि।

१३ मो म़ना फुङ,

देकिनालो मो भेरा खाङ्‌सि युङ्‌साओ काब़त ओ,

मोसाआ भेराचि अ़खान्‍चिन।

१४ अ़ङ्‌का अ़नुवाक भेरा काखाङ्‌पा ओ।

अ़ङ्‌का अ़ङ्‌भेराचि सिन्‍तुङ्‌च़ङ,

खोन्‍कि अ़ङ्‌भेराचिआ अ़ङ्‌का ऩसिन्‍ङा।

१५ देत्‍नि अ़ङ्‌पापाआ अ़ङ्‌का ऩसिन्‍ङा,

मोवात्‍निङा अ़ङ्‌का अ़ङ्‌पापा सिन्‍तुङ।

अ़ङ्‌का अ़ङ्‌भेराचिओ निम्‍पाङ अ़ङ्‌ह़ङ्‌म़ङ प़ङ्‌च़ङ।

१६ अ़ङ्‌को नि अ़ङ्‌भेराचि म़युङ्‌याङ।

मोचि ओ रुहुप्‌दाओचि माआङ।

मोचिछाङ अ़ङ्‌का तात्‍माचिदोत।

मोचिआ अ़ङ्‌य़ङ अ़एन,

खोन्‍कि मोचि अ़क रुहुप्‌ओ म़लि,

खोन्‍कि मोचिओ निम्‍पाङ अ़क्‍छाङा अ़चुकाखाङ्‌पा लि।

१७ अ़ङ्‌पापाआ अ़ङ्‌का सोमाऩतुक्‍ङा,

देकिनालो अ़ङ्‌का अ़ङ्‌ह़ङ्‌म़ङ लामातोक्‍मा मिन्‍माआ प़ङ।

१८ साङ्‌आछाङ अ़ङ्‌कादाङ्‌का अ़ङ्‌ह़ङ्‌म़ङ खात्‍मा अ़ऱन,

मेन अ़ङ्‌का आप्‍पि अ़ङ्‌मिन्‍माआ अ़ङ्‌ह़ङ्‌म़ङ प़ङ।

अ़ङ्‌ह़ङ्‌म़ङ प़मा पाङ अ़ङ्‌काएदा याक्‌याङ,

खोन्‍कि लामातोक्‍मा पाङ्‌छाङ अ़ङ्‌काएदा याक्‌याङ।

ओ लोमाय़ङ अ़ङ्‌का अ़ङ्‌पापाएदाङ्‌का तोक्‍तुङ्‌युङ्‌सुङ।”

१९ ओ य़ङ्‌चिओ अ़तुक्‌वाआ यहुदिचि म़लासाफेआन्‍चिन।

२० मोचिएदाओ ब़द्‍धेकापाङ म़य़ङाङा,

“ओ चाकावालावाआ लाउयुङ्‌सु,

खोन्‍कि ओ हिम्‍सावा ओ।

देकि खानानिन ओसोओ अ़य़ङ त़एनुम्‌योम?”

२१ निचि म़य़ङाङा,

“चाकावालावाआ लाउओ म़नाओ अ़य़ङ ओवात्‍नि अ़मुनिन।

दि चाकावालावाआ दोप्‍म़क खाकाखाङ मुमा ऱ कि?”

यहुदिचिआ साकोङ्‌छ़ङ मान्‍मुअ़दा

२२ यरुसलेम्‌दा निनाम्‍हाङ ब़क्‍खाखिम्‍ऱङ चानुचा युङाङा।

२३ ओ चुङ्‌हिप्‌ओ ग़रि मुवाङा।

येसु निनाम्‍हाङ ब़क्‍खाखिम्‍हुत्‌दाओ सोलोमन सिकुवादा म़कोलाङा।

२४ यहुदिचि खोक्‍कोसोओ अ़चुऱङ्‌कोप्‍नि म़कोवान्‍चिन्‌कि अ़सेना,

“देम्‍खातारि खानानिन्‌आ आन्‍कान्‍का हाक्‍हाक्‍किरा त़मुनि ओ?

खानानिन ख्रिस्‍त ओनालो आन्‍कान्‍का नुलोक खाएत्‍नि।”

२५ येसुआ मोचि म़लासुलोचि,

“अ़ङ्‌का खानानिन खाएत्‍नायुङ्‌नाचिन्‍नानिन,

मेन खानानिन साकोङ्‌छ़ङ त़मुन्‍मिन।

अ़ङ्‌पापाओ अ़चुऩङ्‌दा खाक्‍को म़दोम्‍दाओ काचिचि अ़ङ्‌का मुङ्‌योङ्‌च़ङ,

मोचिआङा अ़ङ्‌सालुम्‍स़ङ अ़प़।

२६ मेन खानानिन साकोङ्‌छ़ङ त़मुन्‍मिन,

देकिनालो खानानिन अ़ङ्‌भेराचि माआङ।

२७ अ़ङ्‌भेराचिआ अ़ङ्‌य़ङ अ़एन,

खोन्‍कि मोचि अ़ङ्‌का सिन्‍तुङ्‌च़ङ,

खोन्‍कि मोचिआ अ़ङ्‌का ऩत़ङ्‌ङा।

२८ मोचि अ़ङ्‌का अ़लुक्‍निन्‌ओ ह़ङ्‌म़ङ प़ङ्‌च़ङ,

खोन्‍कि मोचि देम्‍खाछाङ ऩलुक्‍निन,

खोन्‍कि साङ्‌आछाङ मोचि अ़ङ्‌छुक्‌दाङ्‌का ऩङाप्‍ऩङ्‌खात्‍ऩङ।

२९ अ़ङ्‌पापाआ मोचि अ़ङ्‌का ऩपुवाङ्‌युङ्‌साङ,

खोक्‍को झारादाङ्‌का तोक्‍पो म़मुयाङ।

अ़ङ्‌पापाओ अ़चुछुक्‌दाङ्‌का साङ्‌आछाङ मोचि अ़ङाप्‍तुन्‍खात्‍तुन्‍चिन।

३० अ़ङ्‌पापा खोन्‍कि अ़ङ्‌का अ़क्‌तात्‌ङा ओ।”

३१ यहुदिचिआ खोक्‍को वेन्‍मासेत्‍मा निम्‍पाङ लुङ्‌चि अ़लासा कुआ।

३२ मेन येसुआ मोचि म़लोचि,

“अ़ङ्‌का अ़ङ्‌पापालाम्‍पा ब़द्‍धे अ़नुवाक काचिचि खानानिन खाङ्‌मेत्‍नायुङ्‌नानिन।

मोचिदाङ्‌का खाक्‍को काचिआ आम्‍नुओ मान्‍सुङ काराकि लुङ्‌आ अ़ङ्‌का वेन्‍मा त़लाप्‍ङाङाऩङ?”

३३ यहुदिचिआ खोक्‍को अ़लासालोवा,

“अ़नुवाक काचिओसा आन्‍कान्‍काआ खाना लुङ्‌आ वेन्‍मा लामिन्‌येन्‍काओ माआङ,

मेन निनाम्‍हाङ्‌ओ अ़चुसाया त़पेप्‍तुओसा ओ।

देकिनालो खाना म़ना त़मुकिछाङ आप्‍पि निनाम्‍हाङ त़मुनानान्‍चिन।”

३४ येसुआ मोचि म़लोचि,

“दि निनाम्‍हाङ्‌आ आम्‍नुओ य़ङ्‌हुप्‌दा ‘अ़ङ्‌का य़ङाङ,

खानानिन माङ्‌चि ओ’नि मान्‍छाप्‌युक्‍तु कि?

३५ साम्‍कालिन सोज्‍जे अ़लिनिन।

साङ्‍एदा निनाम्‍हाङ्‌ओ अ़चुय़ङ ता,

निनाम्‍हाङ मोचि ‘माङ्‌चि’नि म़लोचिनालो,

३६ अ़ङ्‌का ‘निनाम्‍हाङ्‌ओ अ़चुछा ओ’नि य़ङाङ्‌हिदा देत्‍नि निनाम्‍हाङ्‌ओ अ़चुसाया पेप्‍तुङ्‌नि त़लोनि?

अ़ङ्‌का पापा निनाम्‍हाङ्‌आ ऩछेन्‍ताङ्‌कि हेन्‍खामादा ऩय़साङ्‌ओ म़ना ओ।

३७ अ़ङ्‌का अ़ङ्‌पापाओ अ़चुकाचिचि अ़मुऩङ्‌च़ऩङ्‌नालो अ़ङ्‌काएदा साकोङ्‌छ़ङ मान्‍मुदानिन।

३८ मेन अ़ङ्‌का अ़ङ्‌पापाओ अ़चुकाचि मुङ्‌नालो खानानिन अ़ङ्‌काएदा साकोङ्‌छ़ङ त़मुन्‍मिन्‌नुछाङ ओ म़दोम्‍दाओ काचिचिदा साकोङ्‌छ़ङ मुवानिन।

खोन्‌ओसा खानानिन्‌आ सिन्‍मा त़ऱम खोन्‍कि त़तुप्‍तुम,

पापा अ़ङ्‌काएदा म़याक्‌याङ खोन्‍कि अ़ङ्‌का पापाएदा याक्‍ङाङा।”

३९ मोचिआ खोक्‍को लामालाप्‍मा अ़लाप्‍ता,

मेन खोक्‍को मोचिएदाङ्‌का म़फुङ्‌सा।

४० खोन्‍किना खोक्‍को यर्दन याङ्‌वामाओ अ़ह्‍याउधेत म़लासाखाराकि मोदाङा म़युङा।

बुया मोदा युहन्‍नाआ बप्‍तिस्‍मा प़याङ्‌सा मुङुचि।

४१ ब़द्‍धे म़नाचि खोक्‍कोएदा म़ता खोन्‍कि मोचि म़य़ङा,

“युहन्‍नाआ दियाकोछाङ बुन्‌चि मान्‍मुदोचि,

मेन युहन्‍नाआ खोक्‍कोसोओ अ़चुतुक्‌वादा झारा य़ङाओ मो अ़नुछ्‍या ओ।”

४२ खोन्‍किना मोदा ब़द्‍धेसाआ खोक्‍को साकोङ्‌छ़ङ अ़मुवा।

लाजरस सुवादाओ

११

१ बेथानिया तेन्‌दा लाजरस अ़ऩङ मुवाङाओ अ़क्‍छा म़ना तुआङा।

मरियम खोन्‍कि मोसोओ अ़ना मार्था मोदा युङाङाचि।

२ माय़ङ हाङ्‌पाओ अ़चुलाङ्‌दा अ़लुङ छ़साङाओ आक्‌वाआ थोक्‍तुकि अ़ताङ्‌मुवाआ कात़क ओक्‍को मरियम्‌ङा ओ।

मोसोओ अ़निछा लाजरस तुआङा।

३ ओ ह़वाङ अ़नाचिआ ओवाको य़ङ्‌खान येसु अ़छोक्‍ताचु,

“हाङ्‌पो,

साङ खानानिन्‌आ सोमात़तुक्‍तुम्‌योम,

खो तुक्‌याङ।”

४ मेन ओ अ़एनाकि येसु म़य़ङा,

“ओ सारिमाआ स़मादा अ़तारुन्‍लान,

मेन ओ निनाम्‍हाङ्‌ओ अ़चुऩङ लोङ्‌माओ निम्‍पाङ ओ।

खोन्‌ओसा ओलाम्‍पा निनाम्‍हाङ्‌ओ अ़चुछाओ अ़चुऩङ लोङ्‌ने।”

५ येसुआ मार्था,

मोसोओ अ़निछा मरियम खोन्‍कि लाजरस सोमाम़तुक्‍तुङुचि।

६ लाजरस तुक्‌याङ्‌निओ य़ङ अ़एनानुछाङ खोक्‍को खादा म़युङाङा,

मोदाङा ह्‍वालेन च़लोक म़युङा।

७ खोन्‍किना खोक्‍कोसाआ अ़चुकाखेङ्‌पाचि म़लोचि,

“लु,

हान आन्‍कान यहुदिया लासिन्‍खारिन्‍ने।”

८ अ़चुकाखेङ्‌पाचिआ खोक्‍को अ़लोवा,

“रब्‍बि,

आइमित्‍साऱङ यहुदिचिआ खानानिन लुङ्‍आ वेन्‍मासेत्‍मा ऩलाप्‍तिन ओ,

खोन्‍कि दि खानानिन मोयाङा त़लासिन खारिन्‌येन ओ?”

९ येसुआ मोचि म़लासुलोचि,

“दि अ़क लेन्‌दा बारकाकोम अ़याक्‍निन कि?

अ़खोलेन काकोन अ़धुङ्‌निन,

देकिनालो हेन्‍खामादाओ साम याक्‌याङ।

१० मेन अ़खाखुत काकोन धुङ,

देकिनालो मो म़नाएदा साम अ़याक्‍निन।”

११ खोन्‍किना खोक्‍कोसाआ मोचि म़लोचि,

“आन्‌यावा लाजरस इम्‍सादायुङ्‌सा,

मेन खो इम्‍सादाओदाङ्‌का थिन्‍लोइसि अ़ङ्‌का खात्‍ङा।”

१२ अ़चुकाखेङ्‌पाचिआ खोक्‍को अ़लासालोवा,

“हाङ्‌पो,

मो इम्‍सादायुङ्‌सानालो मो नुलोन।”

१३ येसु मो सुवादाओ अ़तुक्‌वादा म़य़ङाङा ओ,

मेन मोचिआ ना अ़नुछ्‍याङा दुखुप्‌ओ अ़तुक्‌वादा म़य़ङाओनि अ़मित्‍ता।

१४ येसुआ मोचि नुलोक खाम़एत्‍तुचि,

“लाजरस सुवादायुङ्‌सा।

१५ खानानिन साकोङ्‌छ़ङ मुवानिन निम्‍पाङ आम्‍नुओ निकिना अ़ङ्‌का मोदा मात्‍द़ङ्‌ङाङाओदा अ़ङ्‌ऩङानुयाङ।

हान आन्‍कान खोएदा खारिन्‍ने।”

१६ खोन्‍किना दिदुमस्‌निb लोवाङाओ थोमाआ काखेङ अ़यावाचि लोचि,

“आन्‍कान्‌छाङ खारिन्‍ने,

खोन्‍कि खोएनान स़न्‍ने।”

येसुआ लाजरस्‌ओ अ़नाओ अ़सोम्‌अ़सेत्‍ताओ

१७ खोन्‍कि येसु म़तादिसाहिदा लाजरस्‌ओ अ़स़पोक एप्‍मादा युङ्‌साओ चारकालेन लिसाओ खाअ़एत्‍ता।

१८ बेथानिया यरुसलेम्‌दाङ्‌का आप्‍फात सुम्‌काकिलोमितरा अ़थाया छुक्‍ताङाओसा

१९ ब़द्‍धे यहुदिचि मार्था खोन्‍कि मरियम्‌एदा मोचिओ अ़चुनिछाओ अ़तुक्‌वादा राक प़सि म़तायुङ्‌सा।

२० येसु म़बान्‌याङ्‌नि एनुकि मार्था खाराकि खोक्‍को तुउ।

मेन मरियम खिम्‌दाङा युङा।

२१ खोन्‍कि मार्थाआ येसु लो,

“हाङ्‌पो,

खानानिन ओदा त़युङिन्‌येन्‌ओ दे,

अ़ङ्‌निछा मान्‍स़दाओ।

२२ मेन हान्‍छाङ अ़ङ्‌का सिन्‍तुङ्‌योङ,

खानानिन्‌आ निनाम्‍हाङ दि त़दोत्‍तुम,

निनाम्‍हाङ्‌आ खानानिन ऩप़न।”

२३ येसुआ मार्था लो,

“आम्‍निछा लाखोन्‍लोन।”

२४ मार्थाआ खोक्‍को अ़लासालोवा,

“अ़ङ्‌का सिन्‍तुङ्‌योङ,

मो आदेङ्‌ओ लेन्‌ओ खोन्‍मालोन्‍मादा लापुक्‍लोन।”

२५ येसुआ मो अ़लोवा,

“खाकाखोन्‍लोन खोन्‍कि ह़ङ्‌म़ङ काप़ अ़ङ्‌काङा ओ।

अ़ङ्‌का साकोङ्‌छ़ङ कामु स़दानुछाङ ह़ङ।

२६ खोन्‍कि काह़ङ खोन्‍कि अ़ङ्‌काएदा साकोङ्‌छ़ङ कामु झारा देम्‍खाछाङ अ़स़निन्‍दानिन।

दि खाना ओ य़ङ्‌दा साकोङ्‌छ़ङ त़मु?”

२७ मार्थाआ खोक्‍को लासुलो,

“उवा हाङ्‌पो,

अ़ङ्‌का साकोङ्‌छ़ङ मुङा,

खानानिन हेन्‍खामादा काता ख्रिस्‍त,

निनाम्‍हाङ्‌ओ अ़चुछा त़युङिन्‌येन।”

२८ ओन य़ङाचिआकि मो लासाखारा,

खोन्‍कि अ़निछा मरियम बुत्‍तुकि सुकुलादा लो,

“काचिन्‍पा म़तादिसा,

खोन्‍कि खाना ऩबुत्‌याङ।”

२९ ओ य़ङ एनुकि मरियम च़क्‍नि पुवालोन्‍ता खोन्‍कि खोक्‍कोएदा खारा।

३० मोन्‍ग़रितारि येसु तेन्‌दा मान्‍तालाम़युक्‍ता,

मेन मार्थाआ येसु धिरुओदाङा म़युङाङा।

३१ खिम्‌दा मोचि राक प़सि म़ताकि म़युङाङाओ यहुदिचिआ मरियम च़क्‍नि पुवालोन्‍ताकि बुङ्‌खाह्‍यात्‍नि लोन्‍ताखाराओ अ़खाकि,

मो एप्‍मादा खाप्‍सि खाराङाओनि अ़मित्‍ताकिना मो अ़त़ङ्‌ता।

३२ खोन्‍कि मरियम येसु म़युङाङाओदा ताला,

खोन्‍कि खोक्‍को खा,

खोन्‍कि मो येसुओ अ़चुलाङ्‌दा बोम्‍सान्‍चिन,

खोन्‍कि लो,

“हाङ्‌पो,

खानानिन ओदा त़युङिन्‌येन्‌ओ खाङ्‌दे अ़ङ्‌निछा मान्‍स़दाओ।”

३३ खोन्‍किना येसुआ मो खावाङाओ खोन्‍कि मोएनान काबान यहुदिचिछाङ म़खावाङाओ म़खाचि,

खोन्‍कि खोक्‍को अ़चुसाकोङ्‌वादा अ़न्‍नुनु चाअ़त्‍लो म़लिसाकिना अ़न्‍नुनु अ़चुदुखा खारा।

३४ खोक्‍कोसाआ मोचि म़सेनुचि,

“खानानिन्‌आ खो खादा त़युङ्‌सुम?”

मोचिआ खोक्‍को अ़लासालोवा,

“हाङ्‌पो,

बानानिन्‌कि चोआनुम।”

३५ येसु म़खावा।

३६ खोन्‌ओसा यहुदिचि म़य़ङा,

“खानुम,

खोक्‍कोसाआ खो देम सोमाअ़तुक्‍ताङा!”

३७ मेन खा-खाक्‍कोचि म़य़ङा,

“दि दोप्‍म़क्‌ओ अ़म़क कानुआ ओ म़नाछाङ स़मादाङ्‌का लेन्‍मा मान्‍ऱदोओ कि?”

३८ खोन्‍किना येसु हान्‍छाङ अ़चुमिन्‍मादा चाअ़त्‍लो लियाङ्‌सा एप्‍मादा म़खारा।

मो एप्‍मा अ़क्‌तात बुक्‍ताङ ओ।

मोसोओ अ़दोदा अ़क्‌तात लुङ्‍आ दिप्‍ताङा।

३९ येसुआ म़लोचि,

“लुङ चुमानुम।”

सुवादाओ म़नाओ अ़ना मार्थाआ लो,

“हाङ्‌पो,

ओग़रि ना मो नाम्‍मा पुङ्‌सु,

देकिनालो मो सुवादाओ चारकालेन लिसाचिआयुङ्‌सा।”

४० येसुआ मो अ़लोवा,

“दि ‘खाना साकोङ्‌छ़ङ त़मुनालो निनाम्‍हाङ्‌ओ अ़चुसावा त़खा’नि अ़ङ्‌का खाना लोनाओ माआङ?”

४१ मोचिआ लुङ अ़चुमा।

खोन्‍किना येसुआ धात्‍नि अ़चोआकिना म़य़ङा,

“आपो,

अ़ङ्‌का खानानिन आलाङ प़नाङ्‌नानिन,

देकिनालो खानानिन्‌आ अ़ङ्‌यामात्‍मा त़एन्‍निप़नि।

४२ अ़ङ्‌का सिन्‍तुङ्‌योङ,

खानानिन्‌आ अ़ङ्‌यामात्‍मा अ़धुन त़एन्‍निप़नि।

मेन ओदा म़एप्‌याङ्‍ओ मुक्‍लाचिओ निम्‍पाङ अ़ङ्‌का ओ य़ङाङ्‌ओ,

देकिनालो खानानिन्‌आ अ़ङ्‌का त़छुत्‍ताङ्‌ऩङ्‍ओ निकिना मोचि साकोङ्‌छ़ङ मुमा म़ऱने।”

४३ खोन्‍किना ओवात्‍नि म़य़ङाकिना खोक्‍को अ़धिवा य़ङ्‌आ म़पारा,

“लाजरस,

बुङ्‌खाया लोन्‍ता!”

४४ मो सुवादाओ म़ना मोसोओ अ़लाङ खोन्‍कि अ़छुक अ़रिप्‍खा तित्‌आ छुम्‍साङाओ खोन्‍कि अ़ङाइवा तित्‌आ रिप्‍ताङाओङा बुङ्‌खादा लोन्‍ता।

येसुआ मोचि म़लोचि,

“मोसोओ अ़रिप्‍खातित हुत्‍तापुवानुम,

खोन्‍कि मो खात्‍मा पुवानुम।”

येसु सेत्‍मा थालि म़बाङ्‌ताओ

मत्‍ति २६:१-५; मर्कुस १४:१-२; लुका २२:१-२

४५ खोन्‍किना मरियम्‌एदा म़ताओ ब़द्‍धे यहुदिचिआ येसुआ अ़मुवाओ काचि अ़खाकि खोक्‍कोएदा साकोङ्‌छ़ङ म़मुवा।

४६ मेन मोचिएदाओ खा-खाक्‍कोचि फरिसिचिएदा म़खारा,

खोन्‍कि येसुआ अ़मुवाओ काचिचि खाम़एत्‍तुचि।

४७ खोन्‍किना मुलो काब़क्‍पाचि खोन्‍कि फरिसिचिआ धियायोक्‍खादाओचि म़बुत्‍तुचि खोन्‍कि म़सेनुचि,

“हान आन्‍कान दे च़न्‌ओ?

देकिनालो ओ म़नाआ ना ब़द्‍धे म़दोम्‍दाओ बुन्‌चि मुङुचि।

४८ आन्‍कान ओ मोहा लेरुम्‌नालो झारासाआ खोक्‍को साकोङ्‌छ़ङ अ़मु,

खोन्‍कि रोमिचि म़ताकि सेङ्‌याङ्‌ओ आन्‍ब़क्‍खा खोन्‍कि आन्‍रावा झारा म़लुक्‍तुचि।”

४९ मेन मोचिएदाओ अ़क्‍छा कैयाफा अ़ऩङ मुवाङाओ,

खो मो दोङ्‌दाओ मुलो काब़क्‍पा याआङा,

खोसाआ मोचि लोचि,

“खानानिन दित्‍छाङ त़लेसिमिन!

५० दि झारा म़नाचि लुक्‍मादाङ्‌का रावाओ निम्‍पाङ अ़क्‍छा म़ना स़मा आम्‍नुओ निम्‍पाङ नुलोक लि निकिना खानानिन त़तुप्‍तिमिन्‌येन कि?”

५१ ओ खोसाआ आप्‍पि अ़मिन्‍मालाम्‍पा य़ङाओ माआङ,

मेन मो दोङ्‌दाओ मुलो काब़क्‍पा छुक्‍ताओसा म़नाचिओ निम्‍पाङ येसु स़मादोत निकिना निनाम्‍हाङ्‌य़ङ खालुसुओ।

५२ येसु यहुदिचिओ निम्‍पाङ ओन्‍ङा स़मादोत्‌ओ माआङ मेन फात्‍ताफेला म़लिसाओ निनाम्‍हाङ्‌ओ अ़चुछाचि अ़क्‍नि मुमाचिओ निम्‍पाङ्‌छाङ स़मादोत्‌ओ।

५३ खोन्‌ओसा मो लेन्‌दाङ्‌का मोचिआ खोक्‍को देत्‍नि सेत्‍मा निम्‍पाङ याम़योआ।

५४ खोन्‌ओसा येसु यहुदिचिओ अ़चुरादा अ़चुताकावा मान्‍लाकोन्‌चि,

मेन मोदाङ्‌का लेक्‍लेक्‍लेक्‌वाओसो अ़च़क्‌दाओ एफ्राइम्‌निओ सहरादा म़खारा खोन्‍कि मोदा खोक्‍को अ़चुकाखेङ्‌पाचिएनान म़युङा।

५५ यहुदिचिओ अ़चुकाक्‍माखात्‍मा चानुचा नेक्‍ताताङा,

खोन्‍कि तेन-तेन्‌दाङ्‌का ब़द्‍धेकापाङ खोचि आप्‍पि सेङ्‌नान्‍चिन्‍सि काक्‍माखात्‍मा चानुचा पुङ्‌मा बुया यरुसलेम्‌दा म़खारा।

५६ खोन्‍कि मोचिआ येसु अ़लामा,

खोन्‍किना मोचि निनाम्‍हाङ ब़क्‍खाखिम्‌दा म़एवाहिदा अ़क्‍छा निएदा सेन्‍कासेन म़मुवा,

“खानानिन देत्‍नि त़मिनिन,

दि खोक्‍को चानुचादा म़ता कि?”

५७ मेन मुलो काब़क्‍पाचि खोन्‍कि फरिसिचिआ येसु लाप्‍मा निम्‍पाङ,

“खोक्‍को खादा म़युङ्‌याङ निकिना साङ-साङ्‌आ त़सिन्‍तुम, खाएत्‍नि”नि म़लोचि।

b 

११:१६ दिदुमस्‌निओ अ़तुप्‌य़ङ ‘काप्‍छाले’ ओ।

बेथानियादा येसु

मत्‍ति २६:६-१३; मर्कुस १४:३-९

१२

१ काक्‍माखात्‍मा चानुचाओ छकालेन बुया येसु बेथानियादा म़ता।

मो तेन्‌दा लाजरस युङाङा,

मो येसुआ सुवादाओदाङ्‌का अ़ह़ङ्‌सालोइसायुङ्‌साओ।

२ येसुओ निम्‍पाङ मो तेन्‌दा अ़नाम्‍प़क्‌ओ अ़धिवा चा म़कुक्‍ता।

मार्थाआ ब़रुचि,

खोन्‍किना लाजरस येसुएनान चासि म़नालान्‍चिन्‌्‌कि कायुङ्‌चिएदाओ अ़क्‍छा याआङा।

३ खोन्‍किना मरियम्‌आ अ़दाक्‌वा लितरालेका अ़लुङ्‌छ़साङाओ जतामसिओ नाम्‍नुवाङाओ सुङ तारुकि येसुओ अ़चुलाङ्‌थेम्‌दा थोक्‍तु,

खोन्‍कि खोक्‍कोसोओ अ़चुलाङ अ़ताङ्‌मुवाआ त़उकि नाम्‍नुवाङाओ सुङ्‌आ खिम थ़क्‍तुखात्‍तु।

४ मेन खोक्‍कोसोओ अ़चुकाखेङ्‌पाचिएदाओ अ़क्‍छा,

खोक्‍को लाप्‍माकालाम यहुदा इस्‍करियोत्‌आ लो,

५ “दि ओ नाम्‍नुओ सुङ सुम्‌कासये रुपाओ फेक्‌वादा इनाकि मो फेक्‌वा मान्‍तोक्‍कादाचि म़पुवाओदे मान्‍नुयाङ्‌ओ कि?”

६ मेन मोसाआ मान्‍तोक्‍कादाचि मित्‍तुचिकि ओवात्‍नि य़ङाओ माआङ।

देकिनालो मो काख़पा ओ,

खोन्‍कि फेक्‌वाओ बेखा मोसाआङा युङ्‌सुङु,

खोन्‍कि मोदा याआङाओ आप्‍पिओ निम्‍पाङ याङुङु।

७ येसुआ म़लोचि,

“मो देत्‍छाङ मान्‍लोदानुम!

ओसाआ अ़ङ्‌पोक खुम्‍माओ निम्‍पाङ चुम्‍सुङुओ।

८ मान्‍तोक्‍कादाचि ना खानानिन्‌एनान अ़धुन म़युङ्‌युङ,

मेन अ़ङ्‌का ना खानानिन्‌एनान अ़धुन अ़युङ्‌ऩङ।”

९ यहुदिचिओ अ़धिवो मुक्‍लाआ खोक्‍को मोदा म़युङ्‌याङ निकिना अ़सिन्‍ता,

खोन्‍कि येसु खाङ्‌सि ओन्‍ङा माआङ,

मेन खोक्‍कोसाआ सुवादाओदाङ्‌का अ़ह़ङ्‌साओ लाजरस्‌छाङ चोप्‍सि मोचि म़तायुङ्‌सा।

१० मुलो काब़क्‍पाचिआ लाजरस्‌छाङ सेत्‍मा निकिना याम़योआ।

११ देकिनालो खोसोओ अ़तुक्‌वाआङा यहुदिचिएदाओ ब़द्‍धेकापाङ्‌आ म़छिरुदोचिकि येसुएदा साकोङ्‌छ़ङ म़मुवाङा।

यरुसलेम्‌दा येसु म़वाङाओ

मत्‍ति २१:१-११; मर्कुस ११:१-११; लुका १९:२८-४०

१२ अ़माङ्‌कोलेन चानुचादा काता अ़धिवो म़ना मुक्‍लाचिआ येसु यरुसलेम्‌दा म़तायाङ निकिना अ़एना।

१३ खोन्‍किना मोचिआ खजुराताङ्‌ओ अ़खेक्‌चि अ़खात्‍ताकि खोक्‍को साऩङ्‌वा मेत्‍सि पात्‌याङ्‌सा म़लोन्‍ता,

“होसन्‍नाa!

खोक्‍को निनाम्‍हाङ्‌आ आसिखा अ़प़ने,

साङ हाङ्‌पा निनाम्‍हाङ्‌ओ अ़चुऩङ्‌दा म़ता!

खोक्‍को इस्राएलिचिओ अ़चुहाङ ओ!”

१४ खोन्‍किना गधाओ अ़क्‌तात अ़छा अ़धिरा खोन्‍कि येसु मोसोओ अ़दुङ्‌दा म़युङा।

ओसोओ अ़तुक्‌वादा ओवात्‍नि छाप्‌याङ,

१५ “मान्‍क़दानिन,

सियोन्‌दाओ म़नाचि ओ।d

खानुम,

आम्‍नुओ हाङ गधाओ अ़क्‌तात अ़छादा म़वाङ्‌कि म़तायाङ।”

१६ ओ य़ङ्‌चिओ अ़तुप्‌य़ङ खोक्‍कोसोओ अ़चुकाखेङ्‌पाचिआ बुया मान्‍तुप्‌अ़दा।

मेन निनाम्‍हाङ्‌आ येसु साऩङ्‌वा अ़मेत्‍ताचिआकि ओन्‍ङा ओ य़ङ खोक्‍कोसोओ अ़चुतुक्‌वादा छाप्‍ताओ खोन्‍कि ओ काचि खोक्‍कोसोओ निम्‍पाङ मोचि आप्‍पिआ अ़मुवाओ निकिना अ़सिन्‍ता।

१७ खोक्‍कोसाआ लाजरस एप्‍मादाङ्‌का अ़बुत्‍ताकि सुवादाओदाङ्‌का अ़ह़ङ्‌सालोइसाहिदा खोक्‍कोएनान अ़क्‍नि कायुङ मुक्‍लादाओ म़नाचिआ खोक्‍कोसोओ अ़चुसालुम्‍स़ङ अ़पुवा।

१८ खोक्‍कोसाआ ओ म़दोम्‍दाओ बुन अ़मुवाओ अ़एनाओसाछाङ म़ना मुक्‍लाचि खोक्‍को तुप्‍सि म़ताओ।

१९ खोन्‍किना फरिसिचि अ़क्‍छा निएदा य़ङ्‌मा अ़पुक्‍ता,

“खानुम,

आन्‍कान्‌एदाङ्‌का दित्‍छाङ लिमा अ़ऱनिन।

खा-खानुम,

झारासाआ खोक्‍को त़ङ्‌मा अ़पुङ्‌सा!”

अ़चुस़माओ अ़तुक्‌वादा येसुआ खाअ़लुसाओ

२० चानुचादा निनाम्‍हाङ ब़क्‍सि काखात्‍चिएदाओ खा-खाक्‍कोचि ग्रिक य़ङ काचेप्‌चिछाङ म़याआङा।

२१ मोचि गालिल्‌ओ बेथसेदादा कायुङ फिलिप्‌एदा म़ताकि अ़लोवा,

“काचिन्‍पो,

आन्‍कान्‍का येसु तुप्‍मा स़न्‌येन्‍का।”

२२ फिलिप खाराकि अन्‍द्रियास लो,

खोन्‍कि अन्‍द्रियास खोन्‍कि फिलिप खाराचिकि येसु अ़लोवाचु।

२३ येसुआ म़लासुलोचि,

“म़नाओ अ़छाओ अ़साऩङ्‌वा तोक्‍मा ग़रि तायुङ्‌सा।

२४ अ़नुछ्‍याङा अ़ङ्‌का खानानिन लोनानिन,

छुमाचाओ अ़ल़वा बाखादा धाकि अ़स़निन्‌नालो मो अ़क्‍बोप ओन्‍ङा लि।

मेन मो स़नालो मोसाआ ब़द्‍धे अ़सिवा सिसु।

२५ आप्‍पि अ़ह़ङ्‌म़ङ सोमाकातुक्‌आ मो मासु,

मेन आप्‍पि अ़ह़ङ्‌म़ङ ओ हेन्‍खामादा ऩङाकाछित्‌आ अ़धुन्‌तारिओ अ़नुछ्‍याओ ह़ङ्‌म़ङ रात्‍तु।

२६ साङ अ़ङ्‌का ब़त्‍मास़नालो मोसाआ अ़ङ्‌का अ़त़ङ्‌ङाने,

खोन्‍कि अ़ङ्‌का खादा युङ्‌ङा,

अ़ङ्‌का काब़त्‌छाङ मोदाङा युङ।

साङ्‌आ अ़ङ्‌का अ़ब़त्‍ङा,

अ़ङ्‌पापाआ मो साया अ़मेत।

२७ हान अ़ङ्‌साकोङ्‌वा दुखादा छुक्‍तायुङ्‌सा,

खोन्‍कि अ़ङ्‌का देत्‍नि य़ङ्‌मा?

‘आपो,

अ़ङ्‌का ओ दुखादाङ्‌का लेन्‍नि’?

मेन ओ दुखा तोक्‍माओ निम्‍पाङ्‌ङा अ़ङ्‌का ताङ्‌ओ।

२८ आपो,

आम्‍नुओ ऩङ लोङ्‌सानुम!”

खोन्‍किना निनाम्‍मादुङ्‌का अ़क्‌तात य़ङ ता,

“अ़ङ्‌का आप्‍पि लोङ्‌साङ्‌युङ्‌साङ्‌च़ङ,

खोन्‍कि हान्‍छाङ लाङालोङ्‌ङान्‍च़ङ।”

२९ मोदा काएप म़ना मुक्‍लाचिआ ओ अ़एनाकि म़य़ङा,

“ओ कुलुङ्‌धिप्‍पा मुक्‍तुङु ओ!”

निचि म़य़ङा “निनाम्‍हाङ काफा खोक्‍कोएनान म़चेवाओ।”

३० येसुआ म़लासुलोचि,

“ओ य़ङ अ़ङ्‌को निम्‍पाङ ताओ माआङ,

मेन आम्‍नुओ निम्‍पाङ ओ।

३१ हान ओ हेन्‍खामाओ अ़छ़ङ छेन।

ओ हेन्‍खामादा हाङ काचि कामु सैताना बुङ्‌खाया लोन्‍खान।

३२ खोन्‍कि अ़ङ्‌का हेन्‍खामादाङ्‌का ऩथेन्‍ङाकिना अ़ङ्‌का झारा म़नाचि अ़ङ्‌काएदात्‍नि सारुङ्‌च़ङ।”

३३ खोक्‍कोसोओ अ़चुस़मा देत्‍नि लिओ,

मो खाङ्‌मुमा निम्‍पाङ खोक्‍को ओवात्‍नि म़य़ङा।

३४ म़ना मुक्‍लाचिआ खोक्‍को अ़लासालोवा,

“ख्रिस्‍त अ़धुन म़युङ्‌ओ य़ङ आन्‍कान्‍का य़ङ्‌हुप्‌दाङ्‌का एनुम्‌युङ्‌सुम्‍का।

खानानिन देत्‍नि य़ङ्‌मा त़ऱन,

‘म़नाओ अ़छा थेन्‍मादोत’?

ओ म़नाओ अ़छा साङ ओ?”

३५ येसुआ मोचि म़लासुलोचि,

“हान्‍छाङ अ़क्‍चित्‌तारि साम खानानिन्‌एदा युङ।

साम खानानिन्‌एदा युङ्‌याङ्‌तारि कोलानिन,

खोन्‌ओसा कुइयामाआ खानानिन त़भुक्‍तिमिन्‍ने।

साङ कुइयामादा कोन,

मोसाआ खो खादात्‍नि खात्‌ओ अ़सिन्‍तुन।

३६ देम्‍खातारि साम खानानिन्‌एदा युङ,

साम्‌दा साकोङ्‌छ़ङ मुवानिन,

खोन्‍कि खानानिन साम खाङ्‌कामेत त़लिसिन।”

ओ म़य़ङाचिआकि,

येसु मोदाङ्‌का म़खारा,

खोन्‍कि मोचिएदाङ्‌का म़कुमा।

३७ खोक्‍कोसाआ मोचिओ अ़चुबुदा ब़द्‍धे म़दोम्‍दाओ बुन्‌चि म़मुचिनुछाङ मोचिआ खोक्‍कोएदा साकोङ्‌छ़ङ मान्‍मुचि।

३८ खोन्‌ओसा निनाम्‍हाङ्‌य़ङ खाकालु यसैयाओ अ़य़ङ तामालामा दोराङा,

“हाङ्‌पा निनाम्‍हाङ,

आन्‌य़ङ्‌खान साङ्‌आ साकोङ्‌छ़ङ मुयुङ्‌सु कि?

खोन्‍कि हाङ्‌पा निनाम्‍हाङ्‌ओ अ़चुसावा साङ्‌आ खाकिना?”

३९ मोचि साकोङ्‌छ़ङ मुमा मान्‍ऱचि।

देकिनालो यसैया ओवात्‍नि लासाय़ङा,

४० “खोक्‍कोसाआ मोचिओ अ़चुम़क्‌चि दोप्‍म़क म़मेत्‍तुप़युङ्‌सुचि,

खोन्‍कि मोचिओ अ़चुसाकोङ्‌वाचि छाक्‍लो म़मेत्‍तुप़युङ्‌सुचि।

ओवात्‍नि मोचिआ अ़चुम़क्‌चिआ ऩखान्‍ने,

खोन्‍कि अ़चुसाकोङ्‌वाचिआ ऩतुप्‍तुन्‍ने,

खोन्‍कि मोचि नुमाचिओ निम्‍पाङ अ़ङ्‌काएदा ऩलानिन्‍नेनि निनाम्‍हाङ म़य़ङ्‌याङ।”

४१ यसैयाआ ओ य़ङ खालुसु,

देकिनालो खोसाआ येसु देम तोक्‍पो लि निकिना खा,

खोन्‍कि खोक्‍कोसोओ अ़चुतुक्‌वादा चेवा।

४२ खोन्‍नुछाङ ब़द्‍धे यहुदि बुसुवाचिआ खोक्‍कोएदा साकोङ्‌छ़ङ म़मुवा,

मेन फरिसिचिएदाङ्‌का म़क़साकि मोचिआ यावायोक्‍खिम्‌दाङ्‌का म़लोन्‍खान निकिना अ़चुक़माआ मो साङ्‌छाङ खामान्‌एत्‌अ़दा।

४३ देकिनालो निनाम्‍हाङ्‌आ प़माय़ङ सायादाङ्‌का म़नाचिआ प़माय़ङ साया तोक्‍मा मोचिओ च़लोक अ़चुऩङा नुवाङा।

४४ खोन्‍किना येसुआ अ़धिवा य़ङ्‌आ म़लोचि,

“अ़ङ्‌का साकोङ्‌छ़ङ कामुआ अ़ङ्‌काएदा ओन्‍ङा माआङ,

मेन अ़ङ्‌का काछुत्‌एदाछाङ साकोङ्‌छ़ङ मु।

४५ साङ्‌आ अ़ङ्‌का अ़खाङ्‌ङा,

मोसाआ अ़ङ्‌का काछुत खा।

४६ अ़ङ्‌का हेन्‍खामादा साम्‌वात्‍नि ताङ्‌युङ्‌साङ,

खोन्‌ओसा अ़ङ्‌काएदा साकोङ्‌छ़ङ कामु कुइयामादा अ़युङ्‌निन्‍ने।

४७ साङ्‌आ अ़ङ्‌य़ङ एनु,

खोन्‍कि मोवात्‍नि अ़च़निन,

अ़ङ्‌का मोसोओ अ़छ़ङ अ़छेन्‍ऩङ।

देकिनालो अ़ङ्‌का हेन्‍खामाओ अ़छ़ङ छेइसि ताङ्‌ओ माआङ,

मेन हेन्‍खामा लेइसि ताङ्‌ओ।

४८ अ़ङ्‌का ऩङाकाछित खोन्‍कि अ़ङ्‌य़ङ मान्‍लोक्‍कादाओ निम्‍पाङ अ़क्‍छा छ़ङ्‌काछेन म़युङ्‌याङ।

खाक्‍को य़ङ अ़ङ्‌का चेउङ मो य़ङ्‌आङा आदेङ्‌ओ लेन्‌दा मोसोओ अ़छ़ङ छेन्‍तु।

४९ देकिनालो अ़ङ्‌का अ़ङ्‌आप्‍पिओ पाङ्‌दाङ्‌का मान्‍चेप्‍ङा,

मेन अ़ङ्‌का दे य़ङ्‌मादोत्‌ओ खोन्‍कि दि चेप्‍मादोत्‌ओ,

अ़ङ्‌का काछुत पापा निनाम्‍हाङ्‌आ अ़ङ्‌का ऩलोवाङ्‌युङ्‌साङ।

५० अ़ङ्‌का सिन्‍तुङ्‌योङ,

खोक्‍कोसोओ अ़चुलोमाय़ङ्‍आ अ़लुक्‍निन्‌ओ ह़ङ्‌म़ङ्‌दा म़तित।

खोन्‌ओसा अ़ङ्‌का दि चेउङ,

पापा निनाम्‍हाङ्‌आ अ़ङ्‌का ऩलोङाओ ओन्‍ङा चेप्‍ङा।”

a 

१२:१३ ओ हिब्रु य़ङ ओ। ओसोओ अ़तुप्‍माय़ङ “लेन्‍नि!” ओ। मो चोन्‍माय़ङ्‌ओ पात्‍मा लिसा।

d 

१२:१५ मुलो छाप्‍लाखादा ‘सियोन्‌दाओ मेत्‍छाछा-छाचि ओ।’

येसुआ अ़चुकाखेङ्‌पाचिओ अ़चुलाङ्‌थेम वाम़स़त्‍तुप़चिओ

१३

१ काक्‍माखात्‍मा चानुचाओ बुया,

ओ हेन्‍खामा छित्‍मादामाकि पापा निनाम्‍हाङ्‌एदु खात्‍मा खोक्‍कोसोओ अ़चुग़रि तादिसायुङ्‌सानि येसुआ अ़सिन्‍ता।

खोन्‍कि ओ हेन्‍खामादाओ अ़चुकाखेङ्‌चि अ़धुन सोमाम़तुक्‍तुचि,

खोन्‍कि खोक्‍कोसाआ झारा अ़चुसोम्‍तुक्‍माआ मोचि सोमाम़तुक्‍तुचि।

२ खोन्‍कि अ़नाम्‍प़क्‌ओ चा-चामा ग़रि दियाबलस्‌आ सिमोन्‌ओ अ़छा यहुदा इस्‍करियोत्‌ओ अ़मिन्‍मादा येसु धान्‍मा मिन्‍मा बुयाङा पाक्‍तुप़युङ्‌सु।

३ निनाम्‍हाङ पापाआ झारा सामा खोक्‍कोसोओ अ़चुछुक्‌दा अ़पुवाओ खोन्‍कि खोक्‍को निनाम्‍हाङ्‌लाम्‍पा म़ताओ खोन्‍कि निनाम्‍हाङ्‌एदा म़खात्‌याङ्‌नि येसुआ अ़सिन्‍ताङा।

४ खोन्‍किना खोक्‍को चा-चाखादाङ्‌का म़पुवालोन्‍ताकि अ़दुङ्‌दाओ अ़चुतित अ़हुराकि अ़क्‌तात मुन्‍जेत अ़चुछुमाय़क्‌दा अ़रिप्‍ता।

५ खोन्‍किना खोक्‍कोसाआ खुङ्‌दा चाक्‌वा अ़लेन्‍ताकिना अ़चुकाखेङ्‌पाचिओ अ़चुलाङ्‌थेम वास़मा अ़पुङ्‌सा,

खोन्‍कि अ़चुछुमाय़क्‌दा अ़रिप्‍ताओ मुन्‍जेत्‌आ मोचिओ अ़चुलाङ्‌थेम त़क्‍मा अ़पुङ्‌सा।

६ खोक्‍को सिमोन पत्रुस्‌एदा म़ता,

मोसाआ येसु लो,

“हाङ्‌पो,

दि खानानिन्‌आ अ़ङ्‌लाङ्‌थेम वात़स़म ओ?”

७ येसुआ मो अ़लासालोवा,

“अ़ङ्‌का दे च़ङाङा खाना ओन्‍ग़रि त़सिन्‍तुन,

मेन माय़ङ त़तुप्‍तु।”

८ पत्रुस्‌आ खोक्‍को लो,

“खानानिन्‌आ अ़ङ्‌लाङ्‌थेम देम्‍खाछाङ वास़मा अ़नुनिन।”

येसुआ मो अ़लासालोवा,

“अ़ङ्‌का आम्‍लाङ्‌थेम वाअ़स़त्‍नान्‍प़नान्‌नालो अ़ङ्‌काएदा आम्‍को दित्‍छाङ काचि अ़याक्‍निन।”

९ सिमोन पत्रुस्‌आ खोक्‍को लो,

“हाङ्‌पो,

खोन्‍नालो ना अ़ङ्‌लाङ्‌थेम ओन्‍ङा माआङ,

अ़ङ्‌छुक खोन्‍कि अ़ङ्‌ताङ्‌छाङ वास़त्‍ताङ्‌पुवाङ्‌ऩङ!”

१० येसुआ मो अ़लासालोवा,

“वाचाआचिआओ म़नाओ अ़लाङ्‌थेम्‌दाङ्‌का नि दित्‍छाङ वास़मा अ़दोत्‍निन।

मो झारा सेङ्‌याङ।

खोन्‍कि खानानिन त़सेङिन्‌येन,

मेन खानानिन झारा ना माआङ।”

११ देकिनालो साङ्‌आ खोक्‍को धान्‍मा मुङु,

मो खोक्‍कोसाआ अ़सिन्‍ताङा।

खोन्‌ओसा खोक्‍कोसाआ म़लोचि ओ,

“खानानिन्‌एदा अ़क्‍छादाङ्‌का झारा त़सेङिन्‌येन।”

१२ मोचिओ अ़चुलाङ्‌थेम वाम़स़त्‍तुचिउचिकि खोक्‍कोसाआ अ़चुतित अ़लासाहुम्‍सा,

खोन्‍कि म़युङा।

खोन्‍कि खोक्‍कोसाआ मोचि म़सेनुचि,

“दि खानानिन त़तुप्‍तुम्‌योम,

आम्‍नुओ निम्‍पाङ अ़ङ्‌का दि मुङ?

१३ खानानिन्‌आ अ़ङ्‌का ‘काचिन्‍पो’ खोन्‍कि ‘हाङ्‌पो’नि त़लोङाङाऩङ,

मो खानानिन तोङ्‌लो त़य़ङिन्‌येन।

देकिनालो अ़ङ्‌का खोक्‍कोङा ओ।

१४ अ़ङ्‌का आम्‍नुओ हाङ्‌पा खोन्‍कि आम्‍नुओ काचिन्‍पा लिसाङ्‌किछाङ अ़ङ्‌का आम्‍नुओ लाङ्‌थेम वास़ङ्‌नालो खानानिन्‌आछाङ मोवात्‍नि अ़क्‍छा निएदा आम्‍नुओ लाङ्‌थेम वास़त्‍प़मुमादोत।

१५ अ़ङ्‌का खानानिन अ़क्‌तात अ़मात्‍ऩङ खाङ्‌मेत्‍नायुङ्‌नानिन,

खोन्‍कि अ़ङ्‌का देत्‍नि आम्‍नुओ निम्‍पाङ चुवाङ,

खानानिन्‌छाङ मोवात्‍निङा चुवानिन।

१६ अ़नुछ्‍याङा अ़ङ्‌का खानानिन लोनानिन,

हारुक अ़हाङ्‌पाएदाङ्‌का तोक्‍पो अ़लिनिन,

खोन्‍कि य़ङ्‌खान काखात य़ङ्‌खान काखान्‌दाङ्‌का तोक्‍पो अ़लिनिन।

१७ खानानिन ओ य़ङ्‌चि त़तुप्‍तुम्‍च़म।

हान मो त़मुम्‍च़म्‌नालो खानानिन आसिखा त़तोक्‍तुम।

खोक्‍कोसोओ अ़चुलाप्‍खावाओ अ़तुक्‌वादा खालुमाय़ङ

मत्‍ति २६:२०-२५; मर्कुस १४:१७-२१; लुका २२:२१-२३

१८ अ़ङ्‌का खानानिन झारासोओ आम्‍नुओ तुक्‌वादा य़ङ्‌ङाङाओ माआङ।

अ़ङ्‌का साङ छेन्‍तुङ्‌युङ्‌सुङ,

मो अ़ङ्‌का सिन्‍तुङ।

मेन ‘अ़ङ्‌काएनान अ़क्‍नि पेम्‍पाक काचा अ़ङ्‌देङ्‌सालाप्‍पादा पुवालोन्‍ता’नि साम्‍कालिन्‌दा छाप्‍ताओ य़ङ तालाने निम्‍पाङ ओवात्‍नि लिसा।

१९ ओ लिमा बुया ओन्‍ग़रि अ़ङ्‌का खानानिन लोनानिन,

खोन्‍किना देम्‍खा मो लि,

अ़ङ्‌का खोक्‍कोङा ओ निकिना खानानिन साकोङ्‌छ़ङ त़मुन्‍ने।

२० अ़नुछ्‍याङा अ़ङ्‌का खानानिन लोनानिन,

साङ अ़ङ्‌का छुत्‍तुङ,

खो कालोक्‌आ अ़ङ्‌का अ़लोक्‍ङा,

खोन्‍कि अ़ङ्‌का कालोक्‌आ अ़ङ्‌का काछुत्‍पा लोउ।”

२१ ओ य़ङ म़य़ङाचिआकि येसुओ चाअ़त्‍लो अ़चुदुखाखारा,

खोन्‍कि खोक्‍कोसाआ सालुम्‍स़ङ म़प़चि,

“अ़नुछ्‍या अ़ङ्‌का खानानिन लोनानिन,

खानानिन्‌एदाओ अ़क्‍छाआ अ़ङ्‌का अ़धान्‍ङा।”

२२ खोक्‍कोसाआ साङ्‌को अ़तुक्‌वादा म़य़ङ्‌याङ्‌ओ निकिना मान्‍सिन्‌अ़दाओसा काखेङ्‌पाचि अ़क्‍छा निएदा चोप्‍का-चोप म़मुवा।

२३ खोक्‍कोसोओ अ़चुकाखेङ्‌पाचिएदाओ येसुआ सोमाअ़तुक्‍ताओ अ़चुकाखेङ्‌पा खोक्‍कोसोओ अ़चुकोङ्‌कोम्‌दा नालान्‍चिन्‌कि युङाङा।

२४ खोन्‍कि सिमोन पत्रुस्‌आ छुक्‌चालाआ मो सेनु,

“खोक्‍को साङ्‌को अ़तुक्‌वादा म़चेप्‌याङ ओ?”

२५ खोन्‍किना येसुओ अ़चुकोङ्‌कोम च़क्‌दा मेङ्‌नान्‍चिन्‍सा मोसाआ खोक्‍को सेनु,

“हाङ्‌पो,

मो साङ ओ?”

२६ येसुआ अ़लासालोवा,

“साङ अ़ङ्‌का पेम्‍पाक्‌ओ अ़धाङ लुप्‍तुङ्‌कि प़ङ,

मोङा ओ।”

खोन्‍कि खोक्‍कोसाआ पेम्‍पाक्‌ओ अ़धाङ अ़लुम्‍ता,

खोन्‍कि मो सिमोन्‌ओ अ़छा यहुदा इस्‍करियोत अ़पुवा।

२७ पेम्‍पाक्‌ओ अ़धाङ चोचिउङुवा सैताना मो हुत्‌दा वाङा।

खोन्‍कि येसुआ मो अ़लोवा,

“खाना दे च़मा त़लाम्‌याङ,

मो च़क्‍नि मु।”

२८ मेन येसुआ देकि मो ओवात्‍नि अ़लोवा निकिना चा-चासि म़युङाओ नि काखेङ्‌पाचिएदाओ साङ्‌आछाङ मान्‍तुप्‌अ़दा।

२९ खा-खाक्‍कोसाआ ओवात्‍नि अ़मित्‍ता,

यहुदादा अ़फेक्‌वाओ बेखा युङ्‌याङ,

खोन्‌ओसा येसुआ खो चानुचाओ निम्‍पाङ दोत्‌ओ सामा खित्‍ने माङ्‌लो मोसाआ मान्‍तोक्‍कादाचि दिदि प़चिनेनि अ़लोवाओ।

३० खोन्‍किना पेम्‍पाक चोकि यहुदा इस्‍करियोत मोन्‍ग़रिङा बुङ्‌खाह्‍यात्‍नि लोन्‍ताखारा।

खोन्‍कि मोन्‍ग़रि खाखुत्‍तायुङ्‌सा।

पत्रुस्‌आ ऩङाछिरुओ येसुआ खालुसु

मत्‍ति २६:३१-३५; मर्कुस १४:२७-३१; लुका २२:३१-३४

३१ मो बुङ्‌खाह्‍यात्‍नि लोन्‍ताखाराकिना येसु म़य़ङा,

“हान म़नाओ अ़छाआ अ़साऩङ्‌वा तोक्‍तु,

खोन्‍कि खोलाम्‍पा निनाम्‍हाङ्‌आछाङ अ़चुसाऩङ्‌वा अ़तोक।

३२ म़नाओ अ़छालाम्‍पा निनाम्‍हाङ अ़चुसाऩङ्‌वा अ़तोक्‌नालो निनाम्‍हाङ आप्‍पिआ म़नाओ अ़छाओ अ़चुसाऩङ्‌वा म़प़चि,

खोन्‍कि खोक्‍कोसाआ च़क्‍निङा अ़चुसाऩङ्‌वा म़प़चि।

३३ अ़चुप्‍पो छाचिओ,

अ़क्‌ग़रि अ़ङ्‌का खानानिन्‌एनान युङ्‌ङा!

खानानिन्‌आ अ़ङ्‌का त़लाम्‍ङाऩङ,

खोन्‍कि देत्‍नि अ़ङ्‌का यहुदि बुसुवाचि लोङ्‌च़ङ,

हान खानानिन्‌छाङ अ़ङ्‌का लोनानिन,

‘खादा अ़ङ्‌का खात्‍ङाङा,

खानानिन तामा त़ऱन्‍मिन।’

३४ अ़क्‌तात अ़ऩङ्‌वा लोमाय़ङ अ़ङ्‌का खानानिन प़नानिन: खानानिन अ़क्‍छा निएदा सोमातुक्‍कातुक मुवानिन।

खानानिन अ़ङ्‌का देत्‍नि सोमातुक्‍नानिन,

खानानिन्‌आछाङ अ़क्‍छा निएदा मोवात्‍निङा सोमातुक्‍कातुक मुवानिन।

३५ खानानिन्‌आ अ़क्‍छा निएदा सोमातुक्‍कातुक त़मुन्‌नालो ओवात्‍नि झारा म़नाचिआ खानानिन अ़ङ्‌काखेङ्‌पाचिओनि अ़सिन।”

३६ सिमोन पत्रुस्‌आ खोक्‍को अ़सेना,

“हाङ्‌पो,

खानानिन खात्‍नि त़खारिन्‌येन?”

येसुआ अ़लासालोवा,

“अ़ङ्‌का खादा खात्‍ङाङा,

खाना ओन्‍ग़रि अ़ङ्‌का त़ङ्‌मा त़ऱऩङ,

मेन माय़ङ ना खाना अ़ङ्‌का त़त़ङ्‌ङा।”

३७ पत्रुस्‌आ येसु लासुलो,

“हाङ्‌पो,

अ़ङ्‌का देकिना ओन्‍ग़रि खानानिन त़ङ्‌मा अ़ऱनान्‍निमिन ओ?

आम्‍नुओ निम्‍पाङ अ़ङ्‌का स़मा ऱङा।”

३८ खोन्‍किना येसुआ अ़लोवा,

“दि खाना अ़ङ्‌को निम्‍पाङ स़मा त़ऱ कि?

अ़नुछ्‍या अ़ङ्‌का खाना लोना,

वापापा ओक्‍मा बुया खाना अ़ङ्‌का सुम्‌कादु ऩङात़छित्‍ङा।”

येसु निनाम्‍हाङ्‌एदा खात्‍खा लाम

१४

१ “आम्‍नुओ साकोङ्‌वा चाअ़त्‍लो अ़लिनिन्‍ने।

निनाम्‍हाङ्‌एदा साकोङ्‌छ़ङ त़मुन,

अ़ङ्‌काएदाछाङ साकोङ्‌छ़ङ मुवानिन।

२ अ़ङ्‌पापाओ अ़चुखिम्‌दा युङ्‌खाचि ब़द्‍धे म़युङ्‌याङ।

मोत्‍नि माआङ्‌ओ खाङ्‌दे दि अ़ङ्‌का ‘आम्‍नुओ निम्‍पाङ युङ्‌खाचि चुम्‍सि खात्‍ङाङा’नि खानानिन लोनानिन्‌ओ कि?

३ खोन्‍कि खात्‍ङाकि अ़ङ्‌का आम्‍नुओ निम्‍पाङ युङ्‌खा चुम्‍सुङ्‌कि अ़ङ्‌का लाङाताङा।

खोन्‍कि अ़ङ्‌का खानानिन खात्‍नानिन।

खादा अ़ङ्‌का युङ्‌ङा,

मोदा खानानिन्‌छाङ त़युङिन।

४ खादा अ़ङ्‌का खात्‍ङाङा,

खानानिन्‌आ मोदा खात्‍खा लाम त़सिन्‍तुम।”

५ थोमाआ खोक्‍को लो,

“हाङ्‌पो,

खानानिन खादा त़खारिन्‌येन्‌ओ,

आन्‍कान्‍का अ़सिन्‍तिमिन्‍का।

खोन्‍नालो आन्‍कान्‍का लाम देत्‍नि सिन्‍मा ऱम्‍का?”

६ येसुआ अ़लासालोवा,

“लाम,

अ़छ़ङ खोन्‍कि ह़ङ्‌म़ङ अ़ङ्‌काङा ओa।

अ़ङ्‌काएदाङ्‌का नि साङ्‌लाम्‍पाछाङ अ़ङ्‌पापाएदु खात्‍मा अ़ऱनिन।

७ खानानिन्‌आ अ़ङ्‌का त़सिन्‍ताङ्‌ऩङ्‍ओ खाङ्‌दे,

अ़ङ्‌पापाछाङ त़सिन्‍तुम्‌ओ।

हान्‌दाङ्‌का मोह्‍यात्‍नि खोक्‍को त़सिन्‍तुम,

खोन्‍कि खोक्‍को त़खाम्‌युङ्‌सुम।”

८ फिलिप्‌आ खोक्‍को अ़लोवा,

“हाङ्‌पो,

आन्‍कान्‍का पापा निनाम्‍हाङ खाङ्‌मेत्‍नि,

खोन्‍कि आन्‍काओ सोम्‍स़।”

९ येसुआ अ़लासालोवा,

“फिलिप,

ओन्‌तारि अ़ङ्‌का खानानिन झाराएनान युङ्‌ङाङा खोन्‍नुछाङ खाना अ़ङ्‌का त़सिन्‍ऩङ?

साङ्‌आ अ़ङ्‌का अ़खाङ्‌युङ्‌साङ,

मोसाआ अ़ङ्‌पापा खायुङ्‌सु,

मेन देकि खाना त़य़ङ्‌याङ,

‘आन्‍कान्‍का पापा निनाम्‍हाङ खाङ्‌मेत्‍नि’?

१० अ़ङ्‌का अ़ङ्‌पापाएदा याक्‍ङाङा,

खोन्‍कि अ़ङ्‌पापा अ़ङ्‌काएदा म़याक्‌याङ्‌नि दि खाना साकोङ्‌छ़ङ त़मुनान?

खाक्‍को य़ङ अ़ङ्‌का खानानिन लोनाङ्‌नानिन मो अ़ङ्‌का अ़ङ्‌पाङ्‌दा लोनानिन्‌ओ माआङ,

मेन अ़ङ्‌काएदा कायाक्‍पा अ़ङ्‌पापाआ अ़चुकाचि अ़मु।

११ अ़ङ्‌का साकोङ्‌छ़ङ मुवाङ्‌ऩङ,

अ़ङ्‌का पापाएदा याक्‍ङाङा,

खोन्‍कि पापा अ़ङ्‌काएदा म़याक्‌याङ।

माङ्‌नालो अ़ङ्‌का मुङ्‌च़ङ्‍ओ म़दोम्‍दाओ बुन्‌चि खानुम्‍च़म्‌कि साकोङ्‌छ़ङ मुवाङ्‌ऩङ।

१२ अ़नुछ्‍याङा अ़ङ्‌का खानानिन लोनानिन,

साङ्‌आ अ़ङ्‌का साकोङ्‌छ़ङ अ़मुङा,

मोसाआ अ़ङ्‌का मुङ्‌च़ङ्‍ओ काचिचि हान मुचि,

खोन्‍कि ओचिदाङ्‌का अ़धिवा काचिचिछाङ मुचि,

देकिनालो अ़ङ्‌का अ़ङ्‌पापाएदा खात्‍ङाङा।

१३ खानानिन्‌आ अ़ङ्‌ऩङ्‌दा दि त़दोरुम्‌नुछाङ अ़चुछालाम्‍पा अ़चुपाओ अ़चुऩङ लोङ्‌ने निम्‍पाङ अ़ङ्‌का मो मुङ।

१४ खानानिन्‌आ अ़ङ्‌ऩङ्‌दा दि त़दोरुम,

अ़ङ्‌का मो मेत्‍ना प़नानिन।

सेङ्‌लावाओ हिप्‍माय़ङ

१५ खानानिन्‌आ अ़ङ्‌का सोमात़तुक्‍ङाऩङ्‌नालो अ़ङ्‌लोमाय़ङ्‌चि त़मुम्‍च़म।

१६ खोन्‍कि अ़ङ्‌का अ़ङ्‌पापा लोङ,

खोन्‍कि खोक्‍कोसाआ आम्‍नुओ निम्‍पाङ नि यायोक काप़ ऩप़न,

खोन्‍कि खोक्‍को खानानिन्‌एदा अ़धुन म़युङ।

१७ खोक्‍को अ़छ़ङ ओ लावा म़मुयाङ,

खोक्‍को हेन्‍खामाआ लोक्‍मा अ़ऱन,

देकिनालो हेन्‍खामाआ खोक्‍को ना खा,

ना सिन्‍तु।

खानानिन्‌आ खोक्‍को त़सिन्‍तुम,

देकिनालो खोक्‍को खानानिन्‌एनान म़याक,

खोन्‍कि खोक्‍को खानानिन्‌एदा म़युङ्‌युङ।

१८ अ़ङ्‌का खानानिन हेत्‍छाकुवावा अ़छित्‍नादानानिमिन।

अ़ङ्‌का खानानिन्‌एदा ताङा।

१९ हान अ़क्‍दुकि हेन्‍खामाआ अ़ङ्‌का देम्‍खाछाङ अ़खाङ्‌ऩङ,

मेन खानानिन्‌आ अ़ङ्‌का त़खाङ्‌ङाऩङ।

अ़ङ्‌का अ़ह़ङ लाङालिङाओसाआ खानानिन्‌छाङ अ़ह़ङ त़लासिन्‍लिसिन।

२० मो लेन खानानिन्‌आ त़सिन्‍तुम,

अ़ङ्‌का अ़ङ्‌पापाएदा याक्‍ङाङा,

खोन्‍कि खानानिन अ़ङ्‌काएदा,

खोन्‍कि अ़ङ्‌का खानानिन्‌एदा याक्‍ङाङा ओ।

२१ अ़ङ्‌का सोमाकातुक मोङा ओ,

साङ्‌एदा अ़ङ्‌लोमाय़ङ्‌चि म़युङ्‌याङ खोन्‍कि मोचि मुचि।

अ़ङ्‌का सोमाकातुक अ़ङ्‌पापाआछाङ सोमाअ़तुक।

अ़ङ्‌काछाङ मो सोमातुक्‍तुङ,

खोन्‍कि अ़ङ्‌का आप्‍पि मोएदा खाङ्‌मुङान्‍च़ङ।”

२२ यहुदाआ खोक्‍को लो,

“हाङ्‌पो,

खानानिन देकि आप्‍पि आन्‍कान्‍काएदा खाङ्‌त़मुसिन्‍चिन्‌ओ,

खोन्‍कि हेन्‍खामादाओ झारासोओ निम्‍पाङ माआङ?”

(ओ काचेप यहुदा इस्‍करियोत माआङ।)

२३ येसुआ अ़लासालोवा,

“साङ्‌आ अ़ङ्‌का सोमाअ़तुक्‍ङा,

मोसाआ अ़ङ्‌चेम्‍मा य़ङ्‌चि मुचि,

खोन्‍कि अ़ङ्‌पापाआ मो सोमाअ़तुक,

खोन्‍कि आन्‍काचिआ मोएदा ताच्‍या,

खोन्‍कि मोएदा याक्च्‍या।

२४ अ़ङ्‌का सोमामान्‍तुक्‍कादाआ अ़ङ्‌चिन्‍माय़ङ्‌चि अ़मुन्‍चिन।

खानानिन्‌आ त़एनुम्‌योम्‌ओ य़ङ्‌चि अ़ङ्‌को आप्‍पिओ माआङ,

मेन अ़ङ्‌का काछुत अ़ङ्‌पापादाङ्‌का ओ।

२५ ओ य़ङ्‌चि खानानिन्‌एदा युङाङ्‌याङ्‌हिदाङा अ़ङ्‌का खानानिन लोनानिन्‌ओ।

२६ मेन यायोक काप़पा सेङ्‌लावा,

मो अ़ङ्‌पापाआ अ़ङ्‌ऩङ्‌दा अ़य़,

खोक्‍कोसाआ खानानिन झारा य़ङ्‌चि ऩचिन्‍तिन,

खोन्‍कि अ़ङ्‌का खानानिन लोनानिन्‌ओ झारा य़ङ खानानिन मित्‍ऩमेत्‍तिन।

२७ सेवाङ्‌नि अ़ङ्‌का खानानिन छित्‍नादानाप़नानिन।

अ़ङ्‌को अ़ङ्‌सेवाङ्‌नि खानानिन प़नानिन।

हेन्‍खामाआ प़न्‌वा अ़ङ्‌का खानानिन अ़प़नानिमिन।

आम्‍नुओ साकोङ्‌वा चाअ़त्‍लो अ़लिनिन्‍ने खोन्‍कि अ़क़मा अ़कात्‍निन्‍ने।

२८ ‘अ़ङ्‌का ओदाङ्‌का खात्‍ङाङा खोन्‍कि अ़ङ्‌का खानानिन्‌एदा लाङाताङा’नि लोनानिन्‌ओ खानानिन्‌आ त़एनुम।

खानानिन्‌आ अ़ङ्‌का सोमात़तुक्‍ताङ्‌ऩङ्‍ओ खाङ्‌दे अ़ङ्‌का अ़ङ्‌पापाएदा खात्‍ङाङाओ य़ङ त़एनुम्‌हिदा आम्‍नुओ ऩङानुवाओ,

देकिनालो अ़ङ्‌पापा अ़ङ्‌कादाङ्‌का तोक्‍पो म़मुयाङ।

२९ हान ओ लिमा बुया अ़ङ्‌का खानानिन लोनायुङ्‌नानिन,

खोन्‍किना ओ देम्‍खा लि,

खानानिन साकोङ्‌छ़ङ त़मुङाऩङ।

३० अ़ङ्‌का खानानिन्‌एनान हान ब़द्‍धे अ़चेप्‍ऩङ,

देकिनालो ओ हेन्‍खामाओ हाङ्‌काचि कामु तायाङ।

मोसोओ अ़सावा अ़ङ्‌काएदा दित्‍छाङ मात्‍द़ङ।

३१ खोन्‌ओसा अ़ङ्‌का अ़ङ्‌पापा सोमातुक्‍तुङ्‌योङ्‌ओ ओ हेन्‍खामाआ सिन्‍मादोत देत्‍नि अ़ङ्‌पापाआ ऩलोवाङ्‌युङ्‌साङ मोत्‍निङा अ़ङ्‌का मुङ।

पुवालोन्‍तानिन,

आन्‍कान ओदाङ्‌का खारिन्‍ने।”

a 

१४:६ लाम, अ़छ़ङ खोन्‍कि ह़ङ्‌म़ङ अ़ङ्‌काङा ओ माङ्‌नालो ‘अ़नुछ्‍याओ ह़ङ्‌म़ङ्‌ओ लाम अ़ङ्‌काङा ओ।’

अङ्‌गुरा ताङ खोन्‍कि अ़खेक्‌चि

१५

१ “अ़नुछ्‍याओ अङ्‌गुराओ अ़ताङ अ़ङ्‌काङा ओ,

खोन्‍कि अ़ङ्‌पापा व़क काचि कामु ओ।

२ अ़ङ्‌काएदा कायाक झारा सिवा मान्‍सिकादा खेक्‌चि खोक्‍कोसाआ म़खोक्‍तुखाइसुचि खोन्‍कि सिवाकासि झारा खेक्‌चि च़लोक सिवा म़सिने निकिना खोक्‍कोसाआ मान्‍सिकादाचि म़क़प्‍तुचि।

३ अ़ङ्‌का खानानिन लोनानिन्‌ओ य़ङ्‌आ खानानिन बुयाङा त़सेङिन्‌युङ्‌सिन।

४ अ़ङ्‌काएदा याआनिन,

खोन्‍कि खानानिन्‌एदा अ़ङ्‌का याक्‍ङा।

अ़खेक अङ्‌गुराओ अ़ताङ्‌दा अ़याक्‍निन्‌नालो मोसाआ आप्‍पि सिवा सिमा अ़ऱन,

मोवात्‍निङा खानानिन अ़ङ्‌काएदा त़याइमिन्‌नालो खानानिन्‌आछाङ सिवा सिमा त़ऱन्‍मिन।

५ अङ्‌गुरा ताङ अ़ङ्‌का ओ,

खोन्‍कि अ़खेक्‌चि खानानिन ओ।

साङ अ़ङ्‌काएदा याक,

खोन्‍कि अ़ङ्‌का खोएदा याक्‍ङानालो मोसाआ ब़द्‍धे सिवा सिसु।

अ़ङ्‌कादाङ्‌का अ़थाया त़युङिन्‌कि खानानिन्‌आ दित्‍छाङ मुमा त़ऱन्‍मिन।

६ साङ अ़ङ्‌काएदा अ़याक्‍निन,

मो अ़खेत्‌वात्‍नि बुङ्‌खाया वेत्‍खान,

खोन्‍कि मो छोप्‍खात।

ओवाको अ़खेत्‍चि म़नाचिआ म़कोउचिकि मिदा म़वेइसुदिसुचि, खोन्‍कि मोचि म़ह़त्‍खात।

७ खानानिन अ़ङ्‌काएदा त़याइन्‌कि अ़ङ्‌य़ङ खानानिन्‌एदा याक्‌नालो खानानिन दे त़मिनिन,

मो दोरानुम,

खोन्‍कि मो आम्‍नुओ निम्‍पाङ मु।

८ खानानिन्‌आ ब़द्‍धे सिवा त़सिसुम्‌कि अ़ङ्‌काखेङ्‌पाचिओनि खाङ्‌त़मुसुम्‌नालो ओदाङ्‌काङा अ़ङ्‌पापाओ अ़चुऩङ लोङ।

९ अ़ङ्‌पापाआ देत्‍नि अ़ङ्‌का सोमाऩतुक्‍ताङ्‌युङ्‌साङ,

अ़ङ्‌काछाङ मोवात्‍नि खानानिन सोमातुक्‍नायुङ्‌नानिन।

खानानिन अ़ङ्‌सोमातुक्‍मादा याआनिन।

१० अ़ङ्‌लोमाय़ङ्‌चि त़मुम्‍च़म्‌नालो खानानिन अ़ङ्‌सोमातुक्‍मादा त़याइन।

मोवात्‍निङा अ़ङ्‌का अ़ङ्‌पापाओ अ़चुलोमाय़ङ्‌चि मुङ्‌युङ्‌सुङ्‌च़ङ खोन्‍कि खोक्‍कोसोओ अ़चुसोमातुक्‍मादा युङ्‌ङा।

११ दियाको अ़ङ्‌ऩङानुमा खानानिन्‌एदा याक,

मोवाको आम्‍नुओछाङ ब़द्‍धे ऩङानुमा याक्‍ने।

मोसोओ निम्‍पाङ अ़ङ्‌का ओ य़ङ खानानिन लोनायुङ्‌नानिन।

१२ अ़ङ्‌को अ़ङ्‌लोमाय़ङ ओङा ओ,

अ़ङ्‌का खानानिन देत्‍नि सोमातुक्‍नानिन,

खानानिन्‌छाङ अ़क्‍छा निएदा मोवात्‍निङा सोमातुक्‍कातुक मुवानिन।

१३ यावाचिओ निम्‍पाङ आप्‍पि स़माप़मादाङ्‌का तोक्‍पो सोमातुक्‍मा नि खाक्‍कोछाङ मात्‍द़ङ।

१४ अ़ङ्‌का खानानिन देत्‍नि लोनानिन,

मोवात्‍नि खानानिन त़च़न्‌नालो खानानिन अ़ङ्‌यावाचि ओ।

१५ हान्‌दाङ्‌का अ़ङ्‌का खानानिन हारुक्‌चिनि अ़लोनानिमिन,

देकिनालो मोसोओ अ़हाङ्‌पा दे च़मा मुयाङ,

अ़हारुक्‌आ अ़सिन्‍तुन।

मेन अ़ङ्‌का खानानिन यावाचिनि लोनानिन,

देकिनालो दि अ़ङ्‌का अ़ङ्‌पापाएदाङ्‌का एनुङ,

अ़ङ्‌का मो झारा खानानिन खाएत्‍नायुङ्‌नानिन।

१६ अ़ङ्‌का खानानिन्‌आ मान्‍छेन्‍त़दाङ्‌ऩङ,

मेन अ़ङ्‌का खानानिन छेन्‍नानिन खोन्‍कि खानानिन खात्‍मा छाम्‍नानिन।

खानानिन खारानिन खोन्‍कि सिवा लिसानिन,

खोन्‍कि आम्‍नुओ सिवा याक्‌युङ्‌ने।

खोन्‍किना खानानिन्‌आ अ़ङ्‌पापा अ़ङ्‌ऩङ्‌दा दि त़दोत्‍तुम,

खोक्‍कोसाआ खानानिन मो ऩप़न।

१७ अ़ङ्‌का खानानिन लानालोनानिन,

खानानिन अ़क्‍छा निएदा सोमातुक्‍कातुक मुवानिन।

हेन्‍खामादाओचिआ काखेङ्‌चि ऩङाम़छिरुचि

१८ हेन्‍खामादाओ म़नाचिआ खानानिन ऩङाऩछिरिन्‌नालो खानानिन सिन्‍तानुम,

खानानिन ऩङाछित्‍मा बुया मोसाआ अ़ङ्‌का ऩङाअ़छिराङ्‌ओ।

१९ खानानिन ओ हेन्‍खामादाओ खाङ्‌देना हेन्‍खामाआ खानानिन आप्‍पिओ त़मित्‍तिन्‌कि सोमाऩतुक्‍तिन्‌ओ।

मेन खानानिन ओ हेन्‍खामाओ माआङ।

मेन खानानिन ओ हेन्‍खामादाङ्‌का अ़ङ्‌का छेन्‍नानिन,

खोन्‌ओसा हेन्‍खामाआ खानानिन ऩङात़छिरिन।

२० अ़ङ्‌का खानानिन लोनानिन्‌ओ य़ङ मित्‍तानुम,

‘हारुक अ़हाङ्‌पाएदाङ्‌का तोक्‍पो अ़लिनिन।’

मोचिआ अ़ङ्‌का दुखा ऩपुवाङ्‌नालो खानानिन्‌छाङ दुखा ऩप़न।

मोचि अ़ङ्‌चिन्‍माय़ङ म़काङ्‌साओ दे आम्‍नुओ य़ङ्‌छाङ म़काङ।

२१ मोचिआ ओ झारा काचिचि अ़ङ्‌ऩङ्‌ओ अ़तुक्‌वाआ खानानिन ऩमुन,

देकिनालो मोचिआ अ़ङ्‌का काछुत ऩसिन्‍तुन।

२२ अ़ङ्‌का मान्‍ताङाओ खोन्‍कि मोचि खामान्‌एत्‍ङाच़ङ्‍ओ दे,

मोचि हेवाओ लाहि मान्‍पाक्‍चिओ,

मेन हान ना अ़चुओ हेवाओ निम्‍पाङ मोचिएदा दित्‍छाङ अ़ऩङ्‌मुखा मात्‍द़ङ।

२३ साङ्‌आ अ़ङ्‌का ऩङाअ़छित्‍ङा,

मोसाआ अ़ङ्‌पापाछाङ ऩङाछिरु।

२४ साङ्‌आछाङ मान्‍मुयुक्‍तुओ म़दोम्‍दाओ काचिचि अ़ङ्‌का मोचिओ अ़चुरादा मान्‍मुङाओ दे,

मोचि हेवाओ लाहि मान्‍पाक्‍चिओ।

मेन हान मोचिआ ओ म़दोम्‍दाओ काचिचि अ़खायुङ्‌साकिछाङ मोचिआ अ़ङ्‌का खोन्‍कि अ़ङ्‌पापा ह़वाङ्‌माङ ऩङाऩछिरायुङ्‌साच्‍या।

२५ ओवात्‍नि ‘मोचिआ अ़ङ्‌का अ़तुक्‌वा मात्‍द़ङ ऩङाऩछिराङ’नि मोचिओ य़ङ्‌हुप्‌दा छाप्‍ताओ य़ङ ताला।

२६ अ़ङ्‌का खानानिन्‌एदा यायोक काप़ तासुङ।

खोक्‍को अ़छ़ङ्‌ओ लावा म़मुयाङ।

खोक्‍को अ़ङ्‌पापादाङ्‌का खानानिन्‌एदा म़ताकि अ़ङ्‌तुक्‌वादा सालुम्‍स़ङ ऩप़न।

२७ खोन्‍कि खानानिन बुयादाङ्‌का अ़ङ्‌काएनान त़युङिन्‌येन्‌ओसाआ,

खानानिन्‌आछाङ अ़ङ्‌सालुम्‍स़ङ प़मादोत।”

१६

१ “आम्‍नुओ साकोङ्‌छ़ङ त़छिरिमिन्‍ने निकिना अ़ङ्‌का खानानिन ओ य़ङ्‌चि लोनानिन्‌ओ।

२ मोचिआ खानानिन यावायोक्‍खिम्‌चिदाङ्‌का ऩलोइसिन्‍खाइसिन।

अ़नुछ्‍या ओवाको ग़रि तायाङ,

खानानिन कासेत्‌आ निनाम्‍हाङ ब़क्‍तुङ्‌योङ्‌नि मिन।

३ खोन्‍कि मोचिआ ओ काचिचि म़मुचि,

देकिनालो मोचिआ अ़ङ्‌पापा मान्‍सिन्‌अ़युक,

ना अ़ङ्‌काङा ऩसिन्‍ताङ्‌युङ्‌साङ।

४ ओ य़ङ्‌चि अ़ङ्‌का खानानिन खाएत्‍नायुङ्‌नानिन,

देकिनालो माय़ङ मोवाको काचि लिहिदा अ़ङ्‌का खानानिन दे लोनानिन्‌ओ मो खानानिन्‌आ त़मित्‍तुम्‍तोक्‍तुम्‍ने।

सेङ्‌लावाओ अ़चुकाचि

बुयादाङ्‌का अ़ङ्‌का खानानिन ओ मान्‍लोदानानिन,

देकिनालो अ़ङ्‌का खानानिन्‌एनान युङाङ्‌याङ।

५ हान अ़ङ्‌का काछुत्‌एदा खात्‍ङाङा,

मेन ‘खानानिन खादा त़खारिन्‌येन?’

निकिना खानानिन साङ्‌आछाङ अ़ङ्‌का त़सेन्‍ऩङ्‌ऩम़ङ।

६ मेन अ़ङ्‌का खानानिन ओ य़ङ्‌चि लोनानिन्‌ओसा आम्‍नुओ साकोङ्‌वा मिन्‍राक्‌आ भेप्‍तुयुङ्‌सु।

७ खोन्‍नुछाङ अ़ङ्‌का खानानिन अ़नुछ्‍या लोनानिन,

अ़ङ्‌का खात्‍ङाकिना खानानिन नुलोक त़लिसिन।

देकिनालो अ़ङ्‌का अ़खात्‍ऩङ्‌नालो यायोक काप़ खानानिन्‌एदा ऩय़निन।

मेन अ़ङ्‌का खात्‍ङानालो अ़ङ्‌का खोक्‍को खानानिन्‌एदा छुत्‍तुङ।

८ खोन्‍कि खोक्‍को म़ताकिना हेन्‍खामादाओ म़नाचि हेवा,

अ़नुवाक लिमा खोन्‍कि छ़ङ्‌छेन्‍माओ अ़तुक्‌वादा मोचिआ अ़फियाङ निकिना खाङ्‌म़मेत्‍तुचि।

९ हेवाओ अ़तुक्‌वादा,

हेन्‍खामादाओ म़नाचि अ़ङ्‌काएदा साकोङ्‌छ़ङ मान्‍मुचि।

खोन्‍कि यायोक काप़आ मोवात्‍नि च़मा ना हेवा ओ निकिना खाङ्‌म़मेत्‍तुचि।

१० अ़नुवाक लिमाओ अ़तुक्‌वादा अ़ङ्‌का पापा निनाम्‍हाङ्‌एदा खात्‍माआ अ़ङ्‌का अ़नुवाक मुङाङा निकिना खाङ्‌म़मेत्‍तुचि।

खोन्‌ओसा खानानिन्‌आ अ़ङ्‌का त़लाऩङ्‌खाङ्‌ऩङ्‌ऩम़ङ।

११ छ़ङ्‌छेन्‍माओ अ़तुक्‌वादा निनाम्‍हाङ्‌आ ओ हेन्‍खामादाओ हाङ्‌कामु बुयाङा छ़ङ्‌अ़छेन्‍तायुङ्‌सा।

ओ काचि यायोक काप़आ खाङ्‌म़मेत्‍तुचि।

१२ अ़ङ्‌का खानानिन लोमादोत्‌ओ य़ङ्‌चि ब़द्‍धे म़युङ्‌याङ,

मेन ओन्‍ग़रि खानानिन मो य़ङ तुप्‍मा त़ऱन्‍मिन।

१३ अ़छ़ङ ओ लावा म़ताहिदा खोक्‍कोसाआ खानानिन झारा अ़छ़ङ्‌दा ऩतित्‍तिन।

खोक्‍को आप्‍पिओ अ़चुपाङ्‌लाम्‍पा ऩचेप्‍तिन्‍प़न।

खोक्‍कोसाआ दि अ़एन,

मो अ़चेप,

खोन्‍कि लिसि म़ताओ य़ङ्‌चि खानानिन खाऩएत्‍तिन।

१४ खोक्‍कोसाआ अ़ङ्‌साया अ़मेत्‍ङा,

देकिनालो अ़ङ्‌को अ़छ़ङ्‌य़ङ अ़ङ्‌काएदाङ्‌का अ़लोक्‌कि खानानिन मो खाऩएत्‍तिन।

१५ झारा अ़ङ्‌पापाएदा म़युङ्‌याङ्‌ओ,

मो अ़ङ्‌कोचिङा ओ।

खोन्‌ओसा अ़ङ्‌का य़ङाङ,

दि अ़ङ्‌को ओ,

अ़ङ्‌काएदाङ्‌का सेङ्‌लावाआ लोउकि खानानिन खाऩएत्‍तिन।

काखेङ्‌पाचिओ अ़चुदुखा सेवाङ्‌निदा फान्‍ता

१६ अ़क्‍दुकि खानानिन्‌आ अ़ङ्‌का त़खाङ्‌निन,

खोन्‍किना अ़क्‍दुकि अ़ङ्‌का त़लाङाखाङ्‌ङाऩङ।”

१७ खोन्‍किना खोक्‍कोसोओ खा-खाक्‍को अ़चुकाखेङ्‌पाचि अ़क्‍छा निएदा लोकालो म़मुवा,

“खोक्‍को म़य़ङ अ़क्‍दुकि आन्‍कान खोक्‍को अ़खान्‍मिन्‌नि,

खोन्‍किना अ़क्‍दुकि आन्‍कान खोक्‍को लासुम्‍खाम्‌नि,

खोन्‍कि खोक्‍को अ़चुपाएदु म़खात्‍नि।

खोक्‍कोसाआ आन्‍कान ओ म़लोवाओसो अ़तुप्‌य़ङ दि ओ?”

१८ मोचि म़य़ङा,

“खोक्‍को ‘अ़क्‍दुकि’नि म़य़ङाओसो अ़तुप्‌य़ङ दि ओ?

आन्‍कान अ़सिन्‍तिमिन्‌येन,

खोक्‍को दे म़य़ङ्‌याङ।”

१९ मोचिआ खोक्‍को सेन्‍मा अ़लाप्‍ताङाओ य़ङ येसुआ अ़सिन्‍ता,

खोन्‍कि खोक्‍कोसाआ मोचि म़लोचि,

“‘अ़क्‍दुकि खानानिन्‌आ अ़ङ्‌का त़खाङ्‌ऩङ्‌ऩम़ङ,

खोन्‍किना अ़क्‍दुकि खानानिन्‌आ अ़ङ्‌का त़खाङ्‌ङाऩङ’निओ य़ङ्‌ओ अ़तुप्‌य़ङ दि ओ निओसो अ़तुक्‌वादा खानानिन अ़क्‍छा निएदा दुम त़छ़रिन्‌येन?

२० अ़नुछ्‍या,

अ़ङ्‌का खानानिन लोनानिन,

खानानिन ओत्‌ओत्‌ओत्‌वा त़खाविन खोन्‍कि आम्‍नुओ राक स़,

मेन हेन्‍खामाओ अ़ऩङानु।

खानानिन सोखादा त़छुक्‍तिन,

मेन आम्‍नुओ सोखा सेवाङ्‌निदा फान।

२१ छातोक्‍मा ग़रि मेत्‍छामा अ़चाअ़त्‍मादा छुक,

देकिनालो मोसोओ अ़ग़रि तायुङ्‌सा,

मेन मोसाआ खाउग़रि छा तोक्‍तु,

खोन्‍कि मोसाआ मो अ़चाअ़त्‍मा मान्‍तुकेसु,

देकिनालो हेन्‍खामादा अ़क्‍छा छा लिसायुङ्‌साओदा मोसोओ अ़ऩङानु।

२२ खोन्‌ओसा ओन्‍ग़रि खानानिन दुखा लि,

मेन अ़ङ्‌का खानानिन लोनाखाङ्‌नानिन,

खोन्‍कि आम्‍नुओ साकोङ्‌वाओ अ़ऩङानु।

खोन्‍किना साङ्‌आछाङ आम्‍नुओ ऩङानुमा खानानिन्‌एदाङ्‌का त़ङाप्‍तिमिन।

२३ मो लेन खानानिन्‌आ अ़ङ्‌का दित्‍छाङ त़सेन्‍ऩङ्‌ऩम़ङ।

अ़नुछ्‍या अ़ङ्‌का खानानिन लोनानिन,

खानानिन्‌आ अ़ङ्‌पापा अ़ङ्‌ऩङ्‌दा दि त़दोत्‍तुम,

खोक्‍कोसाआ खानानिन मो ऩप़न।

२४ ओन्‍ग़रितारि खानानिन्‌आ अ़ङ्‌ऩङ्‌दा दित्‍छाङ मान्‍दोत्‍त़युक्‍तुम।

दोरानुम खोन्‍किना खानानिन्‌आ त़तोक्‍तुम।

ओवात्‍नि आम्‍नुओ ऩङानुमा तालाने।

२५ ओ य़ङ अ़ङ्‌का खानानिन दोय़ङ्‌लादा लोनानिन।

मेन ग़रि तायाङ,

अ़ङ्‌का खानानिन्‌एनान दोय़ङ्‌लादा अ़चेप्‍ऩङ,

मेन अ़ङ्‌पापाओ अ़चुतुक्‌वादा खानानिन छेङ्‌छेङ्‌छेङ्‌वा खाएत्‍नानिन।

२६ मो लेन खानानिन्‌आ अ़ङ्‌ऩङ्‌दा अ़ङ्‌पापाएदा त़दोरुम।

ओसोओ अ़तुप्‌य़ङ अ़ङ्‌का आम्‍नुओ निम्‍पाङ अ़ङ्‌पापाएदा दोत्‍मा अ़दोत्‍निन।

२७ देकिनालो अ़ङ्‌पापा आप्‍पिआ खानानिन सोमाऩतुक्‍तिन,

देकिनालो खानानिन्‌आ अ़ङ्‌का सोमा त़तुक्‍ताङ्‌ऩङ,

खोन्‍कि अ़ङ्‌का निनाम्‍हाङ्‌दाङ्‌का ताङ्‌ओ निकिना साकोङ्‌छ़ङ त़मुनियुङ्‌नि।

२८ अ़ङ्‌का अ़ङ्‌पापाएदाङ्‌का ताङ्‌किना हेन्‍खामादा ताङ्‌युङ्‌साङ,

खोन्‍कि अ़ङ्‌का हेन्‍खामा छिरुङ्‌दाङ्‌कि अ़ङ्‌पापाएदु लाङाखात्‍ङाङा।”

२९ खोक्‍कोसोओ अ़चुकाखेङ्‌पाचिआ अ़लोवा,

“हान खानानिन छेङ्‌छेङ्‌छेङ्‌वा त़चेविन्‌येन,

दोय़ङ्‌लादा माआङ।

३० हान आन्‍कान्‍का तुप्‍तुम्‍का,

खानानिन झारा य़ङ त़सिन्‍तुम्‌योम,

खोन्‍किना साङ्‌आछाङ खानानिन सेन्‍मा अ़दोत्‍निन।

ओ लाम्‍पाङा खानानिन निनाम्‍हाङ्‌एदाङ्‌का त़तान ओ निकिना आन्‍कान्‍का साकोङ्‌छ़ङ मुन्‍का।”

३१ येसुआ मोचि म़लासुलोचि,

“दि खानानिन हान साकोङ्‌छ़ङ त़मुन?

३२ खानुम,

ग़रि तायाङ,

अ़नुछ्‍याङा ताचिआयुङ्‌सा,

खानानिन त़रिसिन्‍खारिन खोन्‍कि झारा आम्‍नुओ खिम्‌दा त़खारिन,

खोन्‍कि अ़ङ्‌का ओन्‍ङा त़छित्‍ङादाङाऩङ।

खोन्‍नुछाङ अ़ङ्‌का आप्‍पि ओन्‍ङा अ़लिऩङ,

देकिनालो अ़ङ्‌पापा अ़ङ्‌काएनान म़युङ्‌याङ।

३३ अ़ङ्‌तुक्‌वाआ खानानिन सेवाङ्‌नि त़लिसिन्‍ने निकिना अ़ङ्‌का खानानिन ओ य़ङ्‌चि लोनायुङ्‌नानिन।

खोन्‌ओसा हेन्‍खामादा खानानिन दुखा त़तोक्‍तिन,

मेन राक मुवानिन!

अ़ङ्‌का हेन्‍खामाएदा छोसाङ।”

आप्‍पिओ निम्‍पाङ येसुओ अ़चुयामात्‍मा

१७

१ ओ य़ङ म़य़ङाचिआकि येसुआ निनाम्‍मादुत्‍नि खाङ्‌याङ्‌सा म़य़ङा,

“आपो,

ग़रि ताचिआयुङ्‌सा,

आम्‍नुओ छाओ अ़ऩङ्‌लोङ्‌सानुम,

खोन्‍कि आम्‍नुओ छाआ आम्‍नुओ ऩङ्‌लोङ्‌सुने।

२ देकिनालो खानानिन्‌आ खो त़प़म्‌ओ झारा म़नाचि खोसाआ अ़लुक्‍निन्‌ओ ह़ङ्‌म़ङ प़चिने निकिना खानानिन्‌आ खो झारा म़नाचिएदा पाङ त़प़म्‌युङ्‌सुम।

३ खानानिन अ़क्‍छा ओन्‍ङा ओ अ़नुछ्‍याओ निनाम्‍हाङ त़युङिन्‌येन,

खोन्‍कि खानानिन्‌आ येसु ख्रिस्‍त त़छुत्‍तुम।

खानानिन खोन्‍कि खो सिन्‍मालाम्‍पा अ़लुक्‍निन्‌ओ ह़ङ्‌म़ङ अ़तोक।

४ खाक्‍को काचि खानानिन्‌आ अ़ङ्‌का मुमा त़प़नि,

मो तासुङ्‌लोङ्‌कि हेन्‍खामादा अ़ङ्‌का आम्‍नुओ ऩङ लोङ्‌सुङ्‌युङ्‌सुङ।

५ आपो,

हेन्‍खामा मुन्‍मा बुया आन्‍काचिएदा याआङाओ आन्‍चुओ साऩङ्‌वा हान अ़ङ्‌का लानिप़नि।

काखेङ्‌पाचिओ निम्‍पाङ येसुओ अ़चुयामात्‍मा

६ हेन्‍खामादाङ्‌का खाक्‍को म़नाचि अ़ङ्‌का त़प़नियुङ्‌नि,

मोचि अ़ङ्‌का खानानिन खाङ्‌मेत्‍तुङ्‌युङ्‌सुङ्‌च़ङ।

मोचि आम्‍नुओचि म़मुवाङा,

खोन्‍किना खानानिन्‌आ मोचि अ़ङ्‌का त़प़नि,

खोन्‍कि मोचि आम्‍नुओ य़ङ म़काङ्‌सायुङ्‌सा।

७ खानानिन्‌आ अ़ङ्‌का त़प़निओ झारा य़ङ खानानिन्‌एदाङ्‌का ता ओ निकिना मोचिआ हान अ़सिन्‌याङ।

८ देकिनालो खाक्‍को य़ङ खानानिन्‌आ अ़ङ्‌का त़प़नि,

अ़ङ्‌का मोचि प़ङ्‌युङ्‌सुङ्‌च़ङ,

खोन्‍कि मोचिआ मो अ़लोआयुङ्‌सा।

अ़ङ्‌का खानानिन्‌एदाङ्‌का ताङ्‌ओ निकिना मोचिआ अ़नुछ्‍या अ़सिन्‍तायुङ्‌सा,

खोन्‍कि खानानिन्‌आ अ़ङ्‌का त़छुत्‍निओ निकिना मोचि साकोङ्‌छ़ङ म़मुवायुङ्‌सा।

९ अ़ङ्‌का मोचिओ निम्‍पाङ यामात्‍ङा,

हेन्‍खामाओ निम्‍पाङ अ़ङ्‌का याअ़मात्‍ऩङ,

मेन साङ-साङ्‌चि खानानिन्‌आ अ़ङ्‌का त़प़नियुङ्‌नि,

देकिनालो मोचि आम्‍नुओचिङा ओ।

१० अ़ङ्‌काएदा म़युङ्‌याङ्‍ओचि आम्‍नुओचिङा ओ,

खोन्‍कि खानानिन्‌एदा म़युङ्‌याङ्‍ओचि अ़ङ्‌कोचिङा ओ।

मोचिलाम्‍पा अ़ङ्‌ऩङ लोङ्‌सायुङ्‌सा।

११ अ़ङ्‌का हान हेन्‍खामादा ब़द्‍धे अ़युङ्‌ऩङ,

मेन ओचि ना हेन्‍खामादा म़युङ।

अ़ङ्‌का खानानिन्‌एदा ताङाङा।

त़सेङिन्‌येन्‌ओ आपो,

खानानिन्‌आ त़प़निओ म़नाचि आम्‍नुओ सावाआ रात्‍तानुम्‍च़म,

खोन्‍कि आन्‍कान्‌वात्‍निङा मोचिछाङ अ़क्‌तात म़लिने।

१२ देम्‍खातारि अ़ङ्‌का मोचिएदा युङाङ,

खानानिन्‌आ अ़ङ्‌का त़प़निओ आम्‍नुओ सावाआ मोचि रात्‍तुङ्‌च़ङ।

खोन्‍किना मोचिएदाओ कालुक्‌दाङ्‌का नि खाक्‍कोछाङ मान्‍लुक्‌चि,

खोन्‌ओसा साम्‍कालिन तामालामा दोराङा।

१३ मेन हान अ़ङ्‌का खानानिन्‌एदा ताङाङा।

हेन्‍खामादा युङ्‌ङाङाहिदा ओ य़ङ्‌चि अ़ङ्‌का चेप्‍ङा,

खोन्‌ओसा अ़ङ्‌काएदा याक्‌याङ्‍ओ अ़ङ्‌ऩङानुमा मोचिएदा झारा याक्‍ने।

१४ अ़ङ्‌का मोचि आम्‍नुओ य़ङ प़ङ्‌च़ङ,

खोन्‍कि हेन्‍खामाआ मोचि ऩङाछिरुचि,

देकिनालो मोचि हेन्‍खामादाओचि माआङ,

देत्‍नि अ़ङ्‌काछाङ हेन्‍खामादाओ माआङ।

१५ खानानिन्‌आ मोचि हेन्‍खामादाङ्‌का खात्‍तानुम्‍च़म निकिना अ़ङ्‌का याअ़मात्‍ऩङ,

मेन मोचि अ़त्‍सावादाङ्‌का रात्‍तानुम्‍च़म।

१६ देत्‍नि अ़ङ्‌का हेन्‍खामादाओ माआङ,

मोवात्‍नि मोचिछाङ हेन्‍खामादाओचि माआङ।

१७ आम्‍नुओ य़ङ अ़छ़ङ ओ।

आम्‍नुओ अ़छ़ङ य़ङ्‌लाम्‍पा मोचि खानानिन ब़त्‍सि सेङ्‌सानुम्‍च़म।

१८ देत्‍नि खानानिन्‌आ अ़ङ्‌का हेन्‍खामादा त़छुत्‍नि,

मोवात्‍नि अ़ङ्‌काछाङ मोचि हेन्‍खामादा छुत्‍तुङ्‌योङ्‌च़ङ।

१९ खानानिन ब़त्‍सि आम्‍नुओ अ़छ़ङ य़ङ्‌आ मोचि सेङ्‌मा ऱचिने निकिना अ़ङ्‌का आप्‍पि मोचिओ निम्‍पाङ अ़ङ्‌का हेन्‍खोक्‌वावा प़ङ।

झारा साकोङ्‌छ़ङ कामुचिओ निम्‍पाङ येसुओ अ़चुयामात्‍मा

२० अ़ङ्‌का काखेङ्‌चिओ निम्‍पाङ ओन्‍ङा याअ़मात्‍ऩङ,

मेन मोचिओ अ़चुनुय़ङ्‌खान्‌लाम्‍पा अ़ङ्‌काएदा साकोङ्‌छ़ङ कामुचिओ निम्‍पाङ्‌छाङ यामात्‍ङा,

२१ मोवात्‍नि मोचि झारा अ़क्‌तात म़लिने।

आपो,

देत्‍नि खानानिन अ़ङ्‌काएदा त़याइन्‌येन,

खोन्‍कि अ़ङ्‌का खानानिन्‌एदा मोवात्‍निङा मोचिछाङ आन्‍काचिएदा म़याक्‍ने,

खोन्‍कि खानानिन्‌आ अ़ङ्‌का त़छुत्‍ताङ्‌ऩङ्‍ओ निकिना हेन्‍खामादाओ म़नाचि साकोङ्‌छ़ङ म़मुने।

२२ खाक्‍को साऩङ्‌वा खानानिन्‌आ अ़ङ्‌का त़प़नि,

अ़ङ्‌का मोचि प़ङ्‌च़ङ,

मोवात्‍नि आन्‍काचि अ़क्‌तात मुचिङ्‌चिवा मोचिछाङ अ़क्‌तात म़लिने।

२३ अ़ङ्‌का मोचिएदा खोन्‍किना खानानिन अ़ङ्‌काएदा,

खोन्‍कि मोचि झारा अ़क्‌तात म़लिने,

खोन्‍किना खानानिन्‌आ अ़ङ्‌का त़छुत्‍निओ,

खोन्‍किना अ़ङ्‌का सोमा त़तुक्‍निओवा खानानिन्‌आ मोचिछाङ सोमात़तुक्‍तुम्‍च़म्‌ओ हेन्‍खामाआ मो सिन्‍तुने।

२४ आपो,

अ़ङ्‌का मिन्‍ङाङा,

खानानिन्‌आ अ़ङ्‌का त़प़निओचि अ़ङ्‌का खादा युङ्‌ङा,

अ़ङ्‌काएनान म़युङ्‌ने,

खोन्‍कि अ़ङ्‌साऩङ्‌वा अ़खाङ्‌ने,

मो साऩङ्‌वा,

हेन्‍खामा मुन्‍मा बुयाङा अ़ङ्‌का सोमात़तुक्‍निओसा खानानिन्‌आ अ़ङ्‌का त़प़निओ।

२५ साम्‌योक्‍मि आपो,

हेन्‍खामादाओ म़नाचिआ खानानिन ऩसिन्‍तिमिन,

मेन अ़ङ्‌का खानानिन सिन्‍नानिन,

खोन्‍कि खानानिन्‌आ अ़ङ्‌का त़छुत्‍निओ ओ काखेङ्‌पाचिआ अ़सिन।

२६ अ़ङ्‌का खानानिन मोचिएदा खाङ्‌मुनायुङ्‌नानिन,

खोन्‍कि अ़ङ्‌का अ़धुन ओवात्‍नि च़ङायुङ्‌ङा,

मोवात्‍नि मो सोमातुक्‍माआ अ़ङ्‌का खानानिन्‌आ सोमात़तुक्‍नियुङ्‌नि,

मो मोचिएदा याक्‍ने,

खोन्‍कि अ़ङ्‌का मोचिएदा याक्‍ङाने।”

येसु लाप्‍माय़ङ

मत्‍ति २६:४७-५६; मर्कुस १४:४३-५०; लुका २२:४७-५३

१८

१ येसु याम़माराचिआकि अ़चुकाखेङ्‌पाचिएनान किद्रोन खोङ्‌पाओ अ़ह्‍याउधेत्‌या म़खारा।

मोदा अ़क्‌तात स़ङ्‌सिबात्‍बुङ्‌खा याआङा।

येसु अ़चुकाखेङ्‌पाचिएनान मोदा म़वाङा।

२ खोक्‍को कालाप्‍प़पा यहुदाआछाङ मो स़ङ्‌सिबात्‍बुङ्‌खा सिन्‍तुङु,

देकिनालो येसु अ़चुकाखेङ्‌पाचिएनान मोदा अ़धुन म़कोवान्‌यान्‍चिन।

३ मोन्‍ग़रि मुलो काब़क्‍पाचिआ खोन्‍कि फरिसिचिआ म़छुत्‍तुचिओ रोमि रात्‍खामिचिओ अ़क रुहुप खोन्‍कि निनाम्‍हाङ ब़क्‍खाखिम्‌दाओ काहुङ्‌चि तारुचिकि यहुदा मोदा तादिसा।

मोचि कुपि,

बास़ङ मि खोन्‍कि बान्‍छुबिछुचि म़खुयाङा।

४ खोन्‍कि खोक्‍कोएदा लिमा मुवाङाओ झारा य़ङ अ़सिन्‍ताकि येसु मोचिओ अ़चुबुदा म़खारा खोन्‍कि म़सेनुचि,

“खानानिन्‌आ साङ त़लामुम्‌योम?”

५ मोचिआ खोक्‍को अ़लासालोवा,

“नासरत्‌ओ येसु।”

येसुआ मोचि म़लासुलोचि,

“अ़ङ्‌का खोङा ओ।”

खोक्‍को कालाप्‍प़पा यहुदाछाङ मोचिएनान एवाङा।

६ खोन्‍कि खोक्‍कोसाआ मोचि “अ़ङ्‌काङा ओ” नि म़लोचि,

मोन्‍ग़रि मोचि देङ म़लासा,

खोन्‍किना बाखादा म़धुवाखारा।

७ खोक्‍कोसाआ मोचि म़लासुसेनुचि,

“खानानिन साङ त़लामुम्‌योम ओ?”

मोचि म़य़ङा,

“नासरत्‌ओ येसु।”

८ येसुआ म़लासुलोचि,

“अ़ङ्‌का खानानिन लोनालाप्‍नानिन,

अ़ङ्‌काङा येसु ओ।

खोन्‌ओसा खानानिन अ़ङ्‌का त़लाम्‍ङाङाऩङ्‌ओनालो ओ म़नाचि खात्‍मा पुवानुम्‍च़म।”

९ “खानानिन्‌आ अ़ङ्‌का त़पुवाङ्‌ऩङ्‍ओदाओ अ़क्‍छाछाङ मान्‍माङाच़ङ” नि खोक्‍को म़य़ङाओ य़ङ तालाने निकिना ओ लिसाओ।

१० खोन्‍किना सिमोन पत्रुस्‌आ अ़बान्‍छोन लारुकि मुलो काब़क्‍पाओ अ़हारुक्‌ओ अ़चुप्‍ताङ नाबाक छोपेक्‍नि पेक्‍तुखाइसुप़।

मो हारुक्‌ओ अ़ऩङ मालखस याआङा।

११ येसुआ पत्रुस अ़लोवा,

“आम्‍बान्‍छोन अ़सिप्‌दा पाउ।

दि अ़ङ्‌पापाआ अ़ङ्‌का ऩपुवाङ्‌ओ दुखाओ लाङ्‌चोक्‍खुङ अ़ङ्‌का मान्‍दुङ्‌दामा?”

येसु हन्‍नास्‌ओ अ़बुदा

१२ खोन्‍किना रात्‍खामिचिओ अ़चुरुहुप,

मोचिओ अ़चुमुकुधुम,

खोन्‍कि यहुदिचिओ अ़चुब़क्‍खाखिम काहुङ्‌चिआ येसु अ़लावाकि खोक्‍को अ़छ़सा।

१३ बुया मोचिआ खोक्‍को हन्‍नास्‌एदा अ़खात्‍ता,

खो कैयाफाओ अ़छादिवा याआङा।

मो कैयाफा मो दोङ्‌दाओ मुलो काब़क्‍पा याआङा।

१४ ओ मो कैयाफाङा ओ,

खोसाआ “म़नाचिओ निम्‍पाङ अ़क्‍छा म़ना स़मा नुलोक लि”नि यहुदि बुसुवाचि यायोक प़चिओ।

पत्रुस्‌आ बुयाओदु ऩङाछिरुओ

मत्‍ति २६:६९-७०; मर्कुस १४:६६-६८; लुका २२:५५-५७

१५ सिमोन पत्रुस खोन्‍कि येसुओ नि अ़क्‍छा अ़चुकाखेङ्‌पाआ येसु त़ङ्‌मा अ़पुङ्‌साचु।

मो नितात काखेङ्‌पाआ मुलो काब़क्‍पा सिन्‍तुङु,

खोन्‍कि येसुएनान मुलो काब़क्‍पाओ अ़बुक्‍लुङ्‌दा वाङा।

१६ मेन पत्रुस बुङ्‌खायाओ लाप्‍तिखोप्‌दाङा एवा।

मो नि काखेङ्‌पाआ मुलो काब़क्‍पा सिन्‍तुङु,

बुङ्‌खाया लोन्‍ताकि वाङ्‌खा लाम काहुङ मेत्‍छाछा लो कि पत्रुस बुक्‍लुङ्‌दा वाक्‍तु।

१७ खोन्‍कि मो वाङ्‌खा लाम काहुङ मेत्‍छाछा छाआ पत्रुस सेनु,

“दि खानाछाङ ओ म़नाओ अ़काखेङ्‌पाचिएदाओ अ़क्‍छा माआङ कि?”

खो य़ङा,

“अ़ङ्‌का माआङ।”

१८ मोदा हारुक्‌चि खोन्‍कि काहुङ्‌चि मि भुक्‌याङ्‌सा म़एवाङा,

देकिनालो चुङा लुवाङा।

खोन्‍कि पत्रुस्‌छाङ मोचिएनान एप्‌याङ्‌सा मि भुक्‍ताङा।

येसु मुलो काब़क्‍पाआ सेनुओ

मत्‍ति २६:५९-६६; मर्कुस १४:५५-६४; लुका २२:६६-७१

१९ मुलो काब़क्‍पा हन्‍नास्‌आ येसु खोक्‍कोसोओ अ़चुकाखेङ्‌पाचि खोन्‍कि खोक्‍कोसोओ अ़चुचिन्‍माय़ङ्‌ओ अ़तुक्‌वादा सेनु।

२० येसुआ खो अ़लासालोवा,

“अ़ङ्‌का हेन्‍खामादाओ झारा म़नाचि मान्‍कुम्‍माङ लोङ्‌युङ्‌सुङ्‌च़ङ।

अ़ङ्‌का अ़धुन यावायोक्‍खिम्‌चिदा खोन्‍कि निनाम्‍हाङ ब़क्‍खाखिम्‌दा चिन्‍तुङ्‌च़ङ,

मोदा झारा यहुदिचि म़कोवान्‍चिन।

अ़ङ्‌का सुकुलादा दित्‍छाङ मान्‌य़ङ्‌युक्‍ङा।

२१ अ़ङ्‌का देकि त़सेन्‍ङाङाऩङ?

अ़ङ्‌का मोचि दे लोङ्‌च़ङ मो काएन्‍चिङा सेनानुम्‍च़म।

अ़ङ्‌का दे य़ङाङ्‌ओ मोचिआङा अ़सिन्‌याङ।”

२२ येसु ओवात्‍नि म़य़ङाहिदा अ़चुच़क्‌दा काएप काहुङ्‌चिएदाओ अ़क्‍छाआ ओवात्‍नि य़ङ्‌सा फेङ्‌सु,

“दि मुलो काब़क्‍पाओ अ़य़ङ ओवात्‍नि त़लासुङु?”

२३ येसुआ मो लासुलो,

“अ़ङ्‌का मान्‍तोङ्‌लो य़ङाङ्‌नालो मोसोओ अ़सालुम्‍स़ङ प़,

मेन अ़ङ्‌का तोङालो य़ङाङ्‌नालो देकि अ़ङ्‌का त़धात्‍ङाङा?”

२४ खोन्‍कि हन्‍नास्‌आ खोक्‍को छुम्‍साङाओङा मुलो काब़क्‍पा कैयाफाएदा खाइसु।

पत्रुस्‌आ ह्‍वादुओदु खोन्‍कि सुम्‌कादुओदु ऩङाछिरुओ

मत्‍ति २६:५९-६६; मर्कुस १४:५५-६४; लुका २२:६६-७१

२५ सिमोन पत्रुस एप्‌याङ्‌सा मि भुक्‍ताङा।

मोचिआ खो अ़सेना,

“दि खोक्‍कोसोओ अ़चुकाखेङ्‌पाचिएदाओ अ़क्‍छा खानाछाङ माआङ?”

खोसाआ ओ य़ङ अ़ऩङाछिरुकि लोचि,

“अ़ङ्‌का ना माआङ।”

२६ मुलो काब़क्‍पाओ अ़हारुक्‌चिएदाओ अ़क्‍छाआ,

खोसोओ अ़दाक्‍मित्‌ओ अ़नाबाक पत्रुस्‌आ पेक्‍तुखाइसुप़ओ,

मोसाआ सेनु,

“दि अ़ङ्‌का खाना खोक्‍कोएनान स़ङ्‌सिबात्‍बुङ्‌खादा मान्‍खाङ्‌दाना कि?”

२७ खोन्‍कि पत्रुस्‌आ लासुऩङाछिरु।

खोन्‍किना मोन्‍ग़रिङा वापापा ओक्‍ता।

पिलातस्‌ओ अ़बुदा येसु

मत्‍ति २७:१-२, ११-१४; मर्कुस १५:१-५; लुका २३:१-५

२८ खोन्‍किना मोचिआ येसु कैयाफास्‌ओ अ़खिम्‌दाङ्‌का रोमि हाङ्‌मुखा खिम्‌ह्‍यात्‍नि अ़खात्‍ता।

मोन्‍ग़रि अ़वाय़ङ्‌साऱङ लिसायुङ्‌सा।

पोप्‍तिन्‌कि काक्‍माखात्‍मा चानुचा चामा अ़तोक्‍तिमिन निकिना मोचि रोमि हाङ्‌मुखा खिम्‌दा मान्‌वाङ्‌चि।

२९ खोन्‌ओसा पिलातस मोचिएदा बुङ्‌खादा लोन्‍ताकि सेनुचि,

“ओक्‍को म़नाओ अ़चुदेङ्‌सालाप्‍पादा खानानिन्‌आ दि लाहि त़पाक्‍तुम?”

३० मोचिआ खो अ़लासालोवा,

“ओ मान्‍फिकादाओदे आन्‍कान्‍का ओक्‍को खानानिन्‌एदा मान्‍तात्‌दोम्‍काओ।”

३१ पिलातस्‌आ मोचि लोचि,

“खानानिन ओक्‍को आप्‍पि खात्‍तानुम,

खोन्‍कि आम्‍नुओ य़ङ्‌हुप्‌वा ओसोओ अ़छ़ङ छेन्‍तानुम।”

मेन यहुदि बुसुवाचिआ खो अ़लोवा,

“खाक्‍कोछाङ म़ना सेत्‍मा आन्‍कान्‍का आम्‍नुओ य़ङ्‌हुप्‌आ अ़प़न्‍मिन्‍का।”

३२ खोक्‍कोसोओ अ़चुस़मा खाउ पाराआ लिओ मोसोओ अ़तुक्‌वा खाङ्‌मुयाङ्‌सा येसु म़चेवाओ य़ङ तालाने निकिना ओवात्‍नि लिसाओ।

३३ पिलातस हाङ्‌मुखा खिम्‍हुत्‌दा लासावाङा,

खोन्‍कि खोसाआ येसु बुत्‍तुकि सेनु,

“दि खाना यहुदिचिओ अ़चुहाङ ओ?”

३४ येसुआ अ़लासालोवा,

“दि खानानिन आप्‍पि आम्‍नुओ मिन्‍माआ त़य़ङिन्‌येन्‌ओ हे,

अ़ङ्‌तुक्‌वादा खानानिन निचिआ ऩलोन ओ?”

३५ पिलातस्‌आ लासुलो,

“दि अ़ङ्‌का यहुदि ओ कि?

आम्‍रावाचि खोन्‍कि मुलो काब़क्‍पाचिआ खाना अ़ङ्‌छुक्‌दा ऩपाक्‍ताङ्‌पुवाङ्‌युङ्‌साङ।

खाना अ़त्‍लो दे त़चुवायुङ्‌सा?”

३६ येसुआ लासुलो,

“अ़ङ्‌हेन्‍कोप ओ हेन्‍खामादाओ माआङ।

अ़ङ्‌हेन्‍कोप ओ हेन्‍खामादाओदे अ़ङ्‌का कात़ङ्‌चि अ़ङ्‌को निम्‍पाङ म़म्‍हुवाओ,

खोन्‍कि अ़ङ्‌का यहुदिचिओ अ़चुछुक्‌दा मान्‍छुक्‍ङाओ।

अ़ङ्‌हेन्‍कोप ओ हेन्‍खामादाओ माआङ।”

३७ पिलातस्‌आ खोक्‍को सेनु,

“दि खाना हाङ्‌ङा ओ म़ल़क?”

येसुआ लासुलो,

“खानानिन्‌ङा खोवात्‍नि त़य़ङिन्‌युङ्‌सिन म़ल़क।

ओसोओ निम्‍पाङ अ़ङ्‌का लिसाङ ओ,

खोन्‍कि ओ अ़छ़ङ य़ङ्‍ओ निकिना सालुम्‍स़ङ प़सि अ़ङ्‌का ओ हेन्‍खामादा ताङ्‌ओ।

झारा साङ्‌आ अ़छ़ङ य़ङ त़ङ्‌तु,

मोसाआ अ़ङ्‌य़ङ एनु।”

३८ पिलातस य़ङा,

“अ़छ़ङ दि ओ?”

येसु क्रुस्‌दा ख़न्‍मा दन्‍दा प़माय़ङ

मत्‍ति २७:१५-३१; मर्कुस १५:६-२०; लुका २३:१३-२५

ओन य़ङाकि खो यहुदिचिएदा बुङ्‌खाया लासालोन्‍ता,

खोन्‍कि मोचि लोचि,

“अ़ङ्‌का ओसोओ अ़देङ्‌सालाप्‍पादा दित्‍छाङ लाहि पाक्‍मायु फिसुओ अ़धित्‍ऩङ।

३९ काक्‍माखात्‍मा चानुचादा अ़ङ्‌का आम्‍नुओ निम्‍पाङ अ़क्‍छा छेक्‌याङ्‌ओ लेत्‍माप़मा च़माथाङ्‌मा युङ्‌याङ।

दि खानानिन,

‘यहुदिचिओ अ़चुहाङ’ लेत्‍नाप़नानिन्‍नेनि त़मिनिन्‌येन?”

४० मेन मोचि ओवात्‍नि य़ङ्‌सा म़पारा,

“ओ म़ना माआङ!

आन्‍कान्‍का बारब्‍बा लेत्‍निप़नि!”

बारब्‍बा ना काङाप्‍खात मुवाङा।

१९

१ खोन्‍किना पिलातस्‌आ येसु लासुखात्‍तुकि य़हुप पाक्‍मेत्‍तुचि।

२ खोन्‍कि रात्‍खामिचिआ त़ङ्‌खोक्‌वाओ ताङ्‌बोप्‍खा अ़बाकि खोक्‍कोसोओ अ़चुताङ्‌दु अ़बोप्‍ता,

खोन्‍कि खोक्‍को हालापाक्‍पाक्‌ओ बोप्‍खु अ़हुप्‍ता।

३ खोन्‍कि खोक्‍कोसोओ अ़चुच़क्‌दा म़ताकि,

“सेवा,

यहुदिचिओ अ़चुहाङ!”

नि लोयाङ्‌सा मोचिआ खोक्‍को अ़सुङ्‌ता खोन्‍कि अ़चुखोम्‍ताङ्‌मादा अ़फेङ्‌सा।

४ बुङ्‌खाया लासालोन्‍ताकि पिलातस्‌आ मोचि लोचि,

“खानुम,

अ़ङ्‌का ओक्‍को खानानिन्‌एदा बुङ्‌खाया लोत्‍तुङ्‌योङ,

खोन्‍कि खानानिन खाएत्‍नाङ्‌नानिन,

अ़ङ्‌का ओक्‍कोसोओ अ़देङ्‌सालाप्‍पादा दित्‍छाङ लाहि पाक्‍मायु अ़तुक्‌वा अ़धित्‍ऩङ।”

५ खोन्‍कि त़ङ्‌खोक्‌वाओ ताङ्‌बोप्‍खा खोन्‍कि माक़ल़ङ तित हुम्‍साङाओ येसु बुङ्‌खाया अ़लोत्‍ता।

खोन्‍कि पिलातस्‌आ मोचि लोचि,

“खानुम,

ओदाओ ओ म़ना!”

६ मोन्‍ग़रि मुलो काब़क्‍पाचि खोन्‍कि निनाम्‍हाङ ब़क्‍खाखिम काहुङ्‌चिआ खोक्‍को अ़खा,

मोचि ओवात्‍नि य़ङ्‌सा पात्‍मा अ़पुक्‍ता,

“मो क्रुस्‌दा ख़न्‍तासेरानुम!

मो क्रुस्‌दा ख़न्‍तासेरानुम!”

पिलातस्‌आ मोचि लोचि,

“खानानिन आप्‍पिआङा ओक्‍को खात्‍तानुम खोन्‍कि मो क्रुस्‌दा ख़न्‍तासेरानुम!

देकिनालो अ़ङ्‌का ओक्‍कोसोओ अ़देङ्‌सालाप्‍पादा दित्‍छाङ लाहि पाक्‍मायु अ़तुक्‌वा अ़धित्‍ऩङ!”

७ यहुदि बुसुवाचिआ खोक्‍को अ़लासालोवा,

“आन्‍काओ अ़क्‌तात य़ङ्‌हुप युङ्‌याङ,

खोन्‍कि मो य़ङ्‌हुप्‌वा ओ स़माङादोत,

देकिनालो ओसाआ आप्‍पि निनाम्‍हाङ्‌ओ अ़चुछा मुवान्‌युङ्‌सान्‍चिन।”

८ ओ य़ङ पिलातस्‌आ एनुकि च़लोक अ़क़माकारा।

९ खो खिम्‍हुत्‌दा वाङा खोन्‍कि येसु सेनु,

“खाना खादा ओ?”

मेन येसुआ खोसोओ अ़य़ङ मान्‍लाअ़दा।

१० खोन्‌ओसा,

पिलातस्‌आ खोक्‍को लो,

“दि खाना अ़ङ्‌काएनान त़चेप्‍नान?

दि खाना लेत्‍मा पाङ अ़ङ्‌काएदा याक्‌याङ,

खोन्‍कि खाना क्रुस्‌दा ख़न्‍मा पाङ्‌छाङ अ़ङ्‌काएदा याक्‌याङ निकिना खाना त़सिन्‍तुन्‌योन?”

११ येसुआ अ़लासालोवा,

“खानानिन्‌आ धानाङ्‌का मान्‍तोक्‍त़दोम्‌ओदे अ़ङ्‌काएदा आम्‍नुओ पाङ दित्‍छाङ मान्‍लिओ।

खोन्‌ओसा अ़ङ्‌का आम्‍नुओ छुक्‌दा कापाक प़ तोक्‍पो हेवामि ओ।”

१२ खोन्‍किना पिलातस्‌आ येसु लेत्‍माखान्‍मा च़लोक लामा।

मेन यहुदि बुसुवाचि ओवात्‍नि य़ङ्‌सा म़पारा,

“खानानिन्‌आ ओ म़ना त़लेरुम्‌नालो खानानिन कैसरओ अ़चुयावा माआङ।

आप्‍पि हाङ्‌नि कालोनान्‍चिन झारा कैसरओ अ़देङ्‌सालाप्‍पादा म़मु।”

१३ पिलातस्‌आ ओ य़ङ एनुकि येसु बुङ्‌खाया लोत्‍तु खोन्‍कि खोक्‍को “लुङ्‌ओ पाति”नि लोवाङाओ (मो हिब्रुदा गब्‍बथानि लो) छ़ङ्‌छेन्‍खादा युङा।

१४ मोन्‍ग़रि काक्‍माखात्‍मा चानुचा चुम्‍मान्‍चिन्‌ओ लेन मुवाङा।

अ़खोलेन्‌ओ आप्‍फात बार साङायुङ्‌सा।

पिलातस्‌आ यहुदिचि लोचि,

“खानुम,

आम्‍नुओ हाङ!”

१५ मेन मोचि ओवात्‍नि य़ङ्‌सा म़पारा,

“खोक्‍को खात्‍तानुम!

खोक्‍को खात्‍तानुम!

मो क्रुस्‌दा ख़न्‍तासेरानुम!”

पिलातस्‌आ मोचि सेनुचि,

“दि अ़ङ्‌का आम्‍नुओ हाङ क्रुस्‌दा अ़ङ्‌का ख़न्‍तुङ्‌नेनि त़मिनिन्‌येन?”

मुलो काब़क्‍पाचिआ अ़लासालोवा,

“कैसरदाङ्‌का आन्‍काओ नि हाङ मात्‍द़ङ।”

१६ खोन्‍किना पिलातस्‌आ येसु क्रुस्‌दा ख़न्‍मासेत्‍मा प़लाउचि।

येसु क्रुस्‌दा

मत्‍ति २७:३२-४४; मर्कुस १५:२१-३२; लुका २३:२६-४३

खोन्‍किना रात्‍खामिचिआ येसु अ़खात्‍ता।

१७ खोक्‍कोसाआ अ़चुक्रुस आप्‍पि अ़खुयाकि ताङ्‌खोयोक्‌वानि लोवाङाओदा म़खारा।

मो हिब्रु य़ङ्‌दा गलगथानि लो।

१८ मोदा मोचिआ खोक्‍को क्रुस्‌दा अ़ख़न्‍ता,

खोन्‍कि खोक्‍कोएनान नि ह़वाङ म़ख़न्‍तुचि,

अ़क्‍छा अ़क्‌लिप्‍पा खोन्‍कि अ़क्‍छा नि लिप्‍पा,

खोन्‍कि अ़चुकाप्‌दा येसु।

१९ पिलातस्‌आ अ़क्‌तात लाहिपाक्‍मा छाप्‍माय़ङ्‌छाङ छाप्‍तु,

खोन्‍कि क्रुस्‌दा अ़खेप्‍ता।

मोदा ओवात्‍नि छाप्‍ताङा,

“नासरत्‌ओ येसु,

यहुदिचिओ अ़चुहाङ।”

२० हान ब़द्‍धे यहुदिचिआ ओ लाहिओ छाप्‍लावा अ़खिप्‍ता,

देकिनालो येसु क्रुस्‌दा म़खेप्‍ताओ सहराओ अ़च़क्‌दाङा याआङा।

ओ हिब्रु,

ल्‍यातिन खोन्‍कि ग्रिक य़ङ्‌दा छाप्‍ताङा।

२१ खोन्‌ओसा यहुदिचिओ मुलो काब़क्‍पाचिआ पिलातस अ़लोवा,

“‘यहुदिचिओ अ़चुहाङ’ माआङ,

मेन ‘ओसाआ अ़ङ्‌का यहुदिचिओ अ़चुहाङ्‌नि लोवान्‍चिन्‌ओ’नि छाप्‍तानुम।”

२२ पिलातस्‌आ लासुलोचि,

“अ़ङ्‌का दि छाप्‍तुङ्‌युङ्‌सुङ,

अ़ङ्‌का छाप्‍तुङ्‌चिउङ्‌युङ्‌सुङ।”

२३ रात्‍खामिचिआ येसु क्रुस्‌दा अ़ख़न्‍ताचिआकिना मोचिआ खोक्‍कोसोओ अ़चुतित अ़बात्‍ताकि अ़क-अ़क लोक अ़तोक्‍तालो चारकालोक अ़मुवा।

खोक्‍कोसोओ अ़बोप्‍खुछाङ अ़बात्‍ता,

मेन मो तित अ़थुप्‍खा मात्‍द़ङ्‌ओ धानाङ्‌का ह्‍युनितारि बामाय़ङ मुवाङा।

२४ खोन्‌ओसा मोचिआ अ़क्‍छा निएदा म़य़ङा,

“ओ आन्‍कान अ़रेइमिन्‍ने,

मेन ओ साङ्‌को लिओ निकिना होरा पाइन्‍ने।”

साम्‍कालिन य़ङाङाओ तालाने निकिना ओ लिसाओ,

“मोचिआ अ़ङ्‌तित अ़चुरादा अ़हासा,

खोन्‍कि अ़ङ्‌बोप्‍खुओ निम्‍पाङ होरा अ़पाआ।”

२५ खोन्‌ओसा रात्‍खामिचिआ ओ काचि अ़मुवा।

खोन्‍कि येसुओ अ़चुक्रुस्‌ओ च़क्‌दा खोक्‍कोसोओ अ़चुमा,

खोक्‍कोसोओ अ़चुमाओ अ़निछामा,

क्‍लोपास्‌ओ अ़खिम्‍हाङ्‌मा मरियम खोन्‍कि मग्‍दला सहरादाओ मरियम म़एवाङा।

२६ खोन्‍कि येसुआ अ़चुमा खोन्‍कि खोक्‍कोसाआ सोमाअ़तुक्‍ताङाओ अ़चुकाखेङ्‌पा अ़चुच़क्‌दा म़एवाङाओ अ़खाकि खोक्‍कोसाआ अ़चुमा अ़लोवा,

“आमो,

खा-खानुम,

आम्‍नुओ छा!”

२७ खोन्‍कि मो काखेङ्‌पाछाङ अ़लोवा,

“खाखो,

आम्‍मा!”

मोन्‍ग़रिदाङ्‌का मो काखेङ्‌पाआ मो आप्‍पिओ अ़खिम्‌दा खात्‍तु।

येसुओ अ़चुस़मा

मत्‍ति २७:४५-५६; मर्कुस १५:३३-४१; लुका २३:४४-४९

२८ खोन्‍किना येसुआ झारा अ़चुकाचि हान चिआ निकिना अ़सिन्‍ता,

खोन्‍कि साम्‍कालिन्‌दाओ य़ङ तालाने निम्‍पाङ,

“अ़ङ्‌का वामित्‍मा सुवाङ” नि खोक्‍को म़य़ङा।

२९ मोदा सुन्‍ताङाओ अङ्‌गुरा माङ्‌वाआ भेप्‍ताओ ब़ युङाङा।

खोन्‍किना सुन्‍ताङाओ अङ्‌गुरा माङ्‌वाआ भेप्‍तुओ अ़क्‌तात याङ्‌पेन अ़क्‌तात हिसप्‌ओ अ़खेक्‌दा अ़युङ्‌सा खोन्‍कि मोचिआ खोक्‍कोसोओ अ़चुदोदु अ़तासाला।

३० येसुआ सुन्‍ताङाओ अङ्‌गुरा माङ्‌वा अ़दुङा,

खोन्‍कि खोक्‍को म़य़ङा,

“हान चिआ।”

खोन्‍कि खोक्‍कोसाआ अ़चुताङ अ़पोम्‍सा,

खोन्‍कि अ़चुसाक्‍मा खारा।

३१ अ़माङ्‌कोलेन अ़च़वाङ सावातोम्‍खा-लेन ओ,

खोन्‍कि मो लेन यहुदिचि मोसोओ निम्‍पाङ म़चुम्‍सान्‌यान्‍चिन।

देकिनालो यहुदिचिआ सावातोम्‍खा-लेन स़पोक्‌चि क्रुस्‌दा ऩयाक्‍निन्‍नेनि म़मिनाङा।

खोन्‌ओसा मोचिओ अ़चुलाङ्‌चि ओत्‍माचिकि मोचिओ अ़चुपोक लात्‍माखात्‍माचि निम्‍पाङ पिलातस अ़दोत्‍ता।

३२ खोन्‍किना रात्‍खामिचि म़ताकि खोक्‍कोएनान क्रुस्‌दा ख़न्‍ताङाचिओसो अ़चुलाङ्‌चि म़ओत्‍तुचि,

बुया अ़क्‍छाओ,

खोन्‍कि नितात ओ।

३३ खोन्‍किना मोचि येसुएदा म़ताकि अ़खाहिदा खोक्‍को आत्‍थुङा म़सुवादायुङ्‌सा,

खोन्‍कि खोक्‍कोसोओ अ़चुलाङ्‌चि मान्‌ओत्‌अ़दा।

३४ मेन रात्‍खामिचिएदाओ अ़क्‍छाआ खोक्‍कोसोओ अ़चुहेबेक्‌दा भेआ धुउ,

खोन्‍कि मोन्‍ग़रिङा ह़ खोन्‍कि चाक्‌वा लोन्‍ता।

३५ खानानिन ओछाङ साकोङ्‌छ़ङ मुमा रुवानिन निकिना ओ काखाङ्‌आ सालुम्‍स़ङ प़ओ,

खोन्‍कि खोसोओ अ़सालुम्‍स़ङ अ़नुछ्‍या ओ,

खोन्‍कि खोसाआ आप्‍पि अ़छ़ङ खालुसुङ्‌योङ निकिना सिन्‍तुङु।

३६ “खोक्‍कोसोओ अ़क्‌तात्‌छाङ अ़चुय़वा अ़ओत्‍निन्‍ने”नि साम्‍कालिन तालाने निकिना ओ य़ङ्‌चि म़लिसाओ।

३७ खोन्‍किना साम्‍कालिन्‌ओ नि अ़धाङ्‌दाछाङ य़ङ्‌याङ,

“साङ्‌चिआ खोक्‍को अ़धुवायुङ्‌सा,

मोचिआ खोक्‍को अ़खाङ।”

येसुओ अ़चुस़पोक खुम्‍मा काचि

३८ मोन्‍किना अरिमाथियादाओ योसेफ,

खो यहुदि बुसुवाचिओ क़माआ सुकुलादा ओन्‍ङा येसुओ अ़चुकाखेङ्‌पा लिसायुङ्‌सा।

मोसाआ पिलातस्‌एदा येसुओ अ़चुस़पोक खात्‍मा तोक्‍तुङ्‌ने निकिना दोत्‍तु।

पिलातस्‌आ खात्‍मा प़।

खोन्‍कि खो ताकि खोक्‍कोसोओ अ़चुस़पोक लारु खात्‍तु।

३९ खोन्‍किना बुया खोक्‍कोएदा अ़खाखुत काता निकोदेमस्‌आछाङ आप्‍फात: तेत्‍तिस किलो नाम्‍नुओ सुङ खोन्‍कि एलवा होन्‍माय़ङ्‌ओ तारुकि मोदा ता।

४० मोचिआ येसुओ अ़चुस़पोक अ़लाराचु,

खोन्‍कि यहुदिचिओ अ़चुओ खुम्‍माओ च़माथाङ्‌मावात्‍नि नाम्‍नुओ सुङ्‌एनान बाङ्‌गाय़ओ तित्‌दा अ़रिप्‍ताचु।

४१ खोक्‍को क्रुस्‌दा म़ख़न्‍ताओदा अ़क्‌तात स़ङ्‌सिबात्‍बुङ्‌खा याआङा।

मो स़ङ्‌सिबात्‍बुङ्‌खादा देम्‍खाछाङ साङ्‌छाङ मान्‌युङ्‌युक्‍ताओ अ़क्‌तात अ़ऩङ्‌वा एप्‍मा याआङा।

४२ देकिनालो ओ यहुदिचिओ चुम्‍मान्‍चिन्‌ओ लेन ओ,

खोन्‍कि मो एप्‍माछाङ अ़च़क्‌दाङा याआङा,

खोन्‌ओसा मोचिआ येसु मो एप्‍मादा अ़युङ्‌सा।

अ़होम्‍प़द़क एप्‍मा

मत्‍ति २८:१-८; मर्कुस १६:१-८; लुका २४:१-१२

२०

१ साताओ बुयाओ लेन अ़वाय़ङ खामान्‍दात्‌युक्‍ताहिदाङा मग्‍दला सहरादाओ मरियम एप्‍मादा ताला,

खोन्‍कि मोसाआ एप्‍माओ अ़दो दिप्‍खा लुङ्‌ताक ध़साखाइसायुङ्‌साओ धिरु।

२ खोन्‌ओसा मो सिमोन पत्रुस खोन्‍कि येसुआ सोमाअ़तुक्‍ताङाओ नि काखेङ्‌पाएदा लोराखाराकि मोचि लोचि,

“मोचिआ हाङ्‌पा एप्‍मादाङ्‌का अ़लाराखात्‍ताकि खोक्‍को खादा अ़युङ्‌सा,

मो आन्‍कान्‍का अ़सिन्‍तिमिन्‍का!”

३ खोन्‍किना पत्रुस खोन्‍कि येसुआ सोमाअ़तुक्‍ताङाओ नि काखेङ्‌पा एप्‍माह्‍यात्‍नि खाराचि।

४ खोचि ह़वाङ्‌माङ अ़क्‍नि लोराचि,

मेन नि काखेङ्‌पाआ पत्रुस क़प्‍तुखात्‍तुकि एप्‍माया बुया ताला।

५ एप्‍माहुत्‌दा पोम्‍साकि चोउखोहिदा खोसाआ अ़रिप्‍खा तित्‌चि ओन्‍ङा म़धुवाङाओ खाचि,

मेन खो एप्‍माहुत्‌या मान्‌वाङ।

६ सिमोन पत्रुस मोसोओ अ़देङ-अ़देङ खारा,

खोन्‍कि एप्‍माहुत्‌दा वाङा,

खोन्‍किना मोसाआछाङ रिप्‍माय़ङ तित्‌चि ओन्‍ङा म़धुवाङाओ खाचि।

७ खोक्‍कोसोओ अ़चुताङ्‌दु दिप्‍तायुङ्‌साओ तित रिप्‍माय़ङ तित्‌एनान मात्‍द़ङ्‌याङ,

मेन अ़चित अ़थाया भेक्‍ताकि युङ्‌सायुङ्‌सा।

८ खोन्‍किना एप्‍मादा बुया कातादि काखेङ्‌पाछाङ वाङाकि मो खोसाआ खाकिना साकोङ्‌छ़ङ मु।

९ मोचिआ खोक्‍को खोन्‍मालोन्‍मादोत्‌निओ साम्‍कालिन्‌दाओ य़ङ मोन्‍ग़रितारि मान्‍सिन्‌अ़युक्‍ताचु।

येसु मग्‍दलिनिदाओ मरियम्‌एदा खाङ्‌म़मुसान्‍चिन्‌ओ

मत्‍ति २८:९-१०; मर्कुस १६:९-११

१० खोन्‍किना मो काखेङ्‌पाचि अ़चुखिम लासाचि।

११ मेन मरियम एप्‍माओ बुङ्‌खालिप्‍पा खाप्‌याङ्‌सा एवाङा।

मोसाआ खाप्‌याङ्‌सा एप्‍माहुत्‌दा पोम्‍सान्‍चिन्‌कि चोउ।

१२ खोन्‍कि येसुओ अ़चुस़पोक युङ्‌साओदा छोक्‍छोक्‍छोक्‌वाओ तित हुम्‍साङाचिओ ह़वाङ निनाम्‍हाङ काफाचि,

अ़क्‌तात ताङ्‌लिप्‍पा खोन्‍कि नितात लाङ्‌लिप्‍पा युङाङाचिओ मोसाआ खाचि।

१३ खोचिआ मो अ़लोवाचु,

“मेत्‍छामा,

देकि त़खाप्‌याङ?”

मोसाआ खोचि लोचि,

“खोचिआ अ़ङ्‌हाङ्‌पाओ अ़चुस़पोक अ़खात्‍ता,

खोन्‍कि खोक्‍को खादा अ़युङ्‌सायुङ्‌सा,

अ़ङ्‌का अ़सिन्‍ऩङ।”

१४ ओ य़ङ य़ङाकि मो अ़देङ्‌ह्‍यात्‍नि हुसान्‍चिन,

खोन्‍कि मोसाआ येसु म़एवाङाओ खा,

मेन येसुङाओ निकिना मान्‍सिन्‍दो।

१५ येसुआ मो अ़सेना,

“मेत्‍छामा,

खाना देकि त़खाप्‌याङ?

खाना साङ त़लामुङु ओ?”

मोसाआ खो स़ङ्‌सिबात्‍बुङ काखाङ्‌नि मित्‍तुकिना लो,

“उवा,

खानानिन्‌आ खोक्‍को ओदाङ्‌का त़खात्‍तुम्‌ओनालो खादा त़युङ्‌सुम्‌युङ्‌सुम अ़ङ्‌का लोवाङ्‌ऩङ,

खोन्‍कि अ़ङ्‌का खोक्‍को खात्‍तुङ।”

१६ येसुआ मो अ़लोवा,

“मरियम!”

मोसाआ हुसान्‍चिन्‌कि हिब्रु य़ङ्‌दा खोक्‍को लो,

“रब्‍बोनि!”

मो निओ हिब्रु य़ङ्‌दा “काचिन्‍पो।”

१७ येसुआ मो अ़लोवा,

“अ़ङ्‌का मान्‍लाप्‌युङ्‌दाङ,

देकिनालो अ़ङ्‌का ओन्‍ग़रितारि निनाम्‍हाङ पापाएदु मान्‍खात्‌युक्‍ङा।

अ़ङ्‌निछाचिएदा खाराकि मोचि खाएत्‍तुचि,

‘अ़ङ्‌पापा खोन्‍कि आम्‍नुओ पापा खोन्‍कि अ़ङ्‌निनाम्‍हाङ खोन्‍कि आम्‍नुओ निनाम्‍हाङ्‌एदा खात्‍ङाङा।’”

१८ मग्‍दलिनिदाओ मरियम खाराकि अ़चुकाखेङ्‌पाचि खाएत्‍तुचि,

“अ़ङ्‌का हाङ्‌पा खाङ्‌युङ्‌सुङ।”

खोन्‍किना खोक्‍कोसाआ म़लोचिओ य़ङ्‌चि मोसाआ मोचि खाएत्‍तुचि।

येसु अ़चुकाखेङ्‌पाचिएदा खाङ्‌म़मुसान्‍चिन्‌ओ

मत्‍ति २८:१६-२०; मर्कुस १६:१४-१८; लुका २४:३६-४९

१९ मो लेन माङ्‌लो साताओ बुयाओ लेन्‌ओ अ़नाम्‍प़क,

मोदा यहुदिचिओ अ़चुक़माआ काखेङ्‌पाचि लाप्‍तिखोप्‌चि म़खोप्‍तुचिकि खिम्‍हुत्‌या म़युङाङा,

येसु म़ताकि मोचिओ अ़चुरादा म़एवाकि मोचि म़लोचि,

“खानानिन सेवाङ्‌नि लिसानिन!”

२० खोवात्‍नि म़य़ङाचिआकि खोक्‍कोसाआ मोचि अ़चुछुक खोन्‍कि अ़चुहेबेक्‌छाङ खाङ्‌म़मेत्‍तुचि।

खोन्‍किना हाङ्‌पा अ़खाकि अ़चुकाखेङ्‌पाचि अ़न्‍नुनु अ़चुऩङानुवा।

२१ खोन्‍कि येसुआ मोचि म़लासुलोचि,

“खानानिन सेवाङ्‌नि लिसानिन!

देत्‍नि पापा निनाम्‍हाङ्‌आ अ़ङ्‌का ऩछुत्‍ताङ,

मोवात्‍निङा अ़ङ्‌काछाङ खानानिन छुत्‍नानिन।”

२२ खोन्‍किना ओन म़य़ङाचिआकि खोक्‍कोसाआ मोचि म़मुत्‍तुचिकि म़लोचि,

“सेङ्‌लावा लोआनुम।

२३ साङ्‌को अ़हेवा खानानिन त़लेत्‍तुम्‌नालो मोसोओ अ़चुहेवा लेत,

खोन्‍कि साङ्‌चिओ अ़चुहेवा खानानिन त़लेत्‍तिन्‍चिमिन मोचिओ अ़चुहेवा ऩलेत्‍निन।”

येसु थोमाएदा खाङ्‌म़मुसान्‍चिन्‌ओ

२४ येसु म़ताहिदा बारकापाङ काखेङ्‌पाचिएदाओ अ़क्‍छा दिदुमस्‌नि लोवाङाओ थोमा मोचिएनान मात्‍द़ङ्‌याङ।

२५ खोन्‌ओसा नि काखेङ्‌पाचिआ मो अ़लोवा,

“आन्‍कान्‍का हाङ्‌पा खाम्‍का।”

मेन खोसाआ मोचि लोचि,

“अ़ङ्‌का खोक्‍कोसोओ अ़चुछुक्‌दा पेरेक्‌ओ थुपि अ़खाङ्‌ऩङ,

खोन्‍कि मोदा अ़ङ्‌छुक कुसिप अ़पाक्‍ऩङ,

खोन्‍कि खोक्‍कोसोओ अ़चुहेबेक्‌दा अ़ङ्‌छुक्‌आ अ़नोप्‍ऩङ्‌तारि अ़ङ्‌का साकोङ्‌छ़ङ अ़मुऩङ।”

२६ आथ्‌कालेन्‌कि खोक्‍कोसोओ अ़चुकाखेङ्‌पाचि खिम्‍हुत्‌या म़लासान्‍कोवान्‌युङ्‌सान्‍चिन।

थोमाछाङ मोचिएनान युङाङा।

लाप्‍तिखोप्‌चि म़छेक्‍ताङा,

मेन येसु म़ताकि अ़चुरादा म़एवा,

खोन्‍कि म़लोचि,

“खानानिन सेवाङ्‌नि लिसानिन!”

२७ खोन्‍किना खोक्‍कोसाआ थोमा अ़लोवा,

“आम्‍छुक कुसिप ओदा पाउ,

खोन्‍कि अ़ङ्‌छुक्‌चि खाचि।

आम्‍छुक बात्‍तुकि अ़ङ्‌हेबेक्‌दा पाउ।

मान्‍केङ मान्‍मुदा,

मेन साकोङ्‌छ़ङ मुवा।”

२८ थोमाआ खोक्‍को लो,

“अ़ङ्‌हाङ्‌पो,

खोन्‍कि अ़ङ्‌निनाम्‍हाङ!”

२९ येसुआ मो अ़लोवा,

“खाना अ़ङ्‌का खोन्‍ताङ्‌लोन्‍ताङ्‍ओ त़खाङ्‌युङ्‌साङ्‍ओसा साकोङ्‌छ़ङ अ़ङ्‌का त़मुवाङ्‌युङ्‌साङ्‌ओ।

मोचि आसिखा कातोक्‌चि ओ,

मोचिआ अ़ङ्‌का मान्‍खाङ्‌ऩयुक्‍ङा,

खोन्‍नुछाङ साकोङ्‌छ़ङ ऩमुङा।”

ओ छाप्‍लाखाओ अ़मित्‍चिऩङ

३० येसुआ नि ब़द्‍धे बुन्‌चि अ़चुकाखेङ्‌पाचिओ अ़चुबुदा म़मुचि,

मोचि ओ छाप्‍लाखादा मान्‍छाप्‍म़युक।

३१ मेन ओ य़ङ्‌चि म़छाप्‍तायुङ्‌सा खोन्‌ओसा खानानिन्‌आ येसु निनाम्‍हाङ्‌ओ अ़चुछा ख्रिस्‍तओ निकिना साकोङ्‌छ़ङ मुवानिन,

खोन्‍कि साकोङ्‌छ़ङ्‌लाम्‍पा खोक्‍कोसोओ अ़चुपाङ्‌दा खानानिन ह़ङ्‌म़ङ तोक्‍तानुम।

येसु सात्‌कापाङ अ़चुकाखेङ्‌पाचिएदा खाङ्‌म़मुसान्‍चिन्‌ओ

२१

१ आदेङ अ़चुकाखेङ्‌पाचिएदा तिबेरियास धियाङ्‌वामाओ अ़केम्‌दा येसु म़लासान्‍खाङ्‌म़मुसान्‍चिन।

ओवात्‍नि खोक्‍को आप्‍पि खाङ्‌म़मुसान्‍चिन।a

२ सिमोन पत्रुस,

दिदुमस्‌नि लोवाङाओ थोमा,

गालिल्‌दाओ काना सहरादाओ नथानेल,

जब्‍दियाओ ह़वाङ अ़छाचि खोन्‍कि खोक्‍कोसोओ अ़चुकाखेङ्‌पाचिएदाङ्‌काओ नि ह़वाङ अ़क्‍नि म़युङाङा।

३ सिमोन पत्रुस्‌आ मोचि लोचि,

“अ़ङ्‌का ङा लाप्‍सि खात्‍ङाङा।”

मोचिआ खो अ़लोवा,

“आन्‍कान्‍काछाङ खानाएनान खारिन्‍का।”

मोचि म़खाराकि वाप्‍तेलादा म़वाङा,

मेन मो खाखुत मोचिआ दित्‍छाङ मान्‍लाप्‌चि।

४ अ़वाय़ङ लिमामुवाङा,

येसु धियाङ्‌वामा केम्‌दा म़एवा।

मेन काखेङ्‌पाचिआ खोक्‍को येसु निकिना मान्‍सिन्‌अ़दा।

५ येसुआ मोचि म़लोचि,

“छाचि ओ,

खानानिन्‌एदा देम ङाचि म़युङ्‌याङ?”

मोचिआ खोक्‍को अ़लासालोवा,

“मात्‍द़ङ।”

६ खोक्‍कोसाआ मोचि म़लोचि,

“बोप्‍छ़क वाप्‍तेलाओ चुप्‍ताङ्‌लिप्‍पा वेत्‍तानुम,

खोन्‍कि अ़क्‍चित त़धिरिन।”

खोन्‍किना मोचिआ बोप्‍छ़क अ़वेत्‍ता,

खोन्‍कि ब़द्‍धे ङाचिओसा मोचिआ बोप्‍छ़क नावादा सात्‍मा मान्‍ऱअ़दा।

७ येसुआ सोमाअ़तुक्‍ताओ काखेङ्‌पाआ पत्रुस लो,

“खोक्‍को ना हाङ्‌पा ओ!”

“खोक्‍को ना हाङ्‌पा”निओ य़ङ एनुकि सिमोन पत्रुस्‌आ बुङ्‌खालिप्‍पाओ अ़तित अ़छुमाय़क्‌दा छ़सु,

देकिनालो खोसाआ अ़तित काचि मुमाओ निम्‍पाङ हुरुयुङ्‌सु,

खोन्‍कि धियाङ्‌वामादा छुक्‍तादिसाकि अ़केम्‌या लोन्‍ता।

८ नि काखेङ्‌पाचि नावादाङा म़युङाकि ङाआ भेप्‍तुओ बोप्‍छ़क सात्‌याङ्‌सा म़बाना।

मोचि धियाङ्‌वामा केम्‌दाङ्‌का अ़थाया माद़ङ्‌याङ्‌चि,

मेन आप्‍फात सये मितरादा म़युङाङा।

९ खोन्‍कि मोचि अ़केम्‌दा म़लोन्‍ताहिदा मोचिआ मि काक्‌दा ङा युङ्‌साओ खोन्‍कि पेम्‍पाक अ़खा।

१० येसुआ मोचि म़लोचि,

“खानानिन्‌आ ओन्‍ग़रि त़लाउम्‍च़म्‌ओ अ़क्‍चित ङाचि बात्‍तानुम्‍च़म।”

११ खोन्‍कि सिमोन पत्रुस नावादा वाङाकि अ़क सये तिरपन्‍न कातात अ़धिवो-अ़धिवो ङाआ भेप्‍तुओ बोप्‍छ़क अ़केम्‌दा सारुलोत्‍तु,

मेन ओन ब़द्‍धे ङाचि म़धानुछाङ बोप्‍छ़क मान्‍पेत्‍खात।

१२ येसुआ मोचि म़लोचि,

“बानानिन्‌कि अ़वाय़ङ्‌ओ चामायु चानुम।”

काखेङ्‌पाचिएदाओ खाक्‍कोसाआछाङ “खानानिन साङ ओ?”

निकिना सेन्‍मा राक मान्‍मुचि,

देकिनालो मोचिआ खोक्‍को हाङ्‌पा ओ निकिना अ़सिन्‍ताङा।

१३ येसु म़बाना खोन्‍कि पेम्‍पाक अ़कुवाकि मोचि म़प़चि,

खोन्‍कि मोवात्‍निङा ङाछाङ म़प़चि।

१४ म़सुवादाओदाङ्‌का म़खोन्‍तालोन्‍ताकि येसु अ़चुकाखेङ्‌पाचिएदा खाङ्‌म़मुसान्‍चिन्‌ओ ओ सुम्‌कादुओदु ओ।

पत्रुस आदेङ यायोक प़माय़ङ

१५ मोचिआ अ़चाचिआकिना येसुआ सिमोन पत्रुस अ़लोवा,

“युहन्‍नाओ अ़छा सिमोन,

दि खाना अ़ङ्‌का ओचिदाङ्‌का च़लोक सोमात़तुक्‍ङा?”

खोसाआ येसु लो,

“उवा हाङ्‌पो,

खानानिन त़सिन्‍तुम्‌योम,

अ़ङ्‌का खानानिन सोमातुक्‍नानिन्‌ओ।”

खोक्‍कोसाआ खो अ़लोवा,

“अ़चुप्‍पो अ़ङ्‌भेराचि चान्‍तुचि।”

१६ खोक्‍कोसाआ ह्‍वादुओदु मो अ़लासालोवा,

“युहन्‍नाओ अ़छा सिमोन,

दि खाना अ़ङ्‌का सोमात़तुक्‍ङा?”

खोसाआ खोक्‍को लासुलो,

“उवा हाङ्‌पो,

खानानिन त़सिन्‍तुम्‌योम,

अ़ङ्‌का खानानिन सोमातुक्‍नानिन।”

खोक्‍कोसाआ मो अ़लोवा,

“अ़ङ्‌भेराचि खाचि।”

१७ खोक्‍कोसाआ मो सुम्‌कादुओदु अ़लोवा,

“युहन्‍नाओ अ़छा सिमोन,

दि खाना अ़ङ्‌का सोमात़तुक्‍ङा?”

पत्रुस्‌ओ अ़राक सुवा,

देकिनालो खोक्‍कोसाआ सुम्‌कादुओदु “दि खाना अ़ङ्‌का सोमात़तुक्‍ङा?”

निकिना खो अ़सेना।

मोसाआ खोक्‍को लो,

“हाङ्‌पो,

खानानिन झारा त़सिन्‍तुम्‌योम,

अ़ङ्‌का सोमातुक्‍नानिन निकिना खानानिन त़सिन्‍तुम्‌योम।”

येसुआ खो अ़लोवा,

“अ़ङ्‌भेराचि चान्‍तुचि।

१८ अ़नुछ्‍या अ़ङ्‌का खाना लोना,

खाना सावाछा त़मुवाङाहिदा खाना आप्‍पिआ आम्‍छिप्‍माय़ङ त़छिउङु,

खोन्‍कि खादा खात्‍मानि त़मिना त़खाराङा।

मेन खाना देम्‍खा खोक्‍पा त़लि,

खाना आम्‍छुक त़फेसु खोन्‍कि निचिआ खाना ऩछ़,

खोन्‍कि खाना खादा खात्‍मा त़स़नान मोदा ऩखात।”

१९ खाक्‍को पाराओ स़मालाम्‍पा खोसाआ निनाम्‍हाङ्‌ओ अ़चुऩङ अ़लोङ्‍ओ,

मो खाङ्‌मुयाङ्‌सा खोक्‍कोसाआ ओ म़य़ङाओ।

खोन्‍किना ओन म़य़ङाकि खोक्‍कोसाआ खो अ़लोवा,

“अ़ङ्‌का त़ङ्‌ताङ।”

येसुआ अ़न्‍नुनु सोमाअ़तुक्‍ताङाओ अ़चुकाखेङ्‌पा

२० पत्रुस अ़देङ्‌ह्‍यात्‍नि हुसान्‍चिन्‌कि चोउहिदा येसुआ सोमाअ़तुक्‍ताओ अ़चुकाखेङ्‌पा खोचिओ अ़चुदेङ-देङ बानाङाओ खा।

खोसाआङा अ़नाम्‍प़क्‌ओ चा-चामा ग़रिदा खोक्‍कोसोओ अ़चुकोङ्‌कोम्‌दा नालान्‍चिन्‌कि,

“हाङ्‌पो,

खानानिन कालाप्‍प़पा साङ ओ?”

नि सेनुओ।

२१ खो खाकि पत्रुस्‌आ येसु सेनु,

“हाङ्‌पो,

ओ म़ना देत्‍नि लि?”

२२ येसुआ पत्रुस लासुलो,

“अ़ङ्‌का अ़ताऩङ्‌तारि खो ह़ङ्‌युङ्‌नेनि अ़ङ्‌का मिन्‍ङानुछाङ खाना देकात?

खाना अ़ङ्‌का त़ङ्‌ताङ।”

२३ खोन्‌ओसा मो काखेङ्‌पा अ़स़निन्‌निओ य़ङ साकोङ्‌छ़ङ कामुचिओ अ़चुरादा फेसा।

येसुआ मो अ़स़निन्‌नि म़य़ङाओ माआङ,

मेन “अ़ङ्‌का अ़ताऩङ्‌तारि मो ह़ङ्‌युङ्‌नेनि मिन्‍ङानुछाङ खाना देकात?”

नि म़य़ङाओ।

२४ ओ मो काखेङ्‌पाङा ओ,

खोसाआ ओ य़ङ्‌चिओ अ़तुक्‌वादा सालुम्‍स़ङ प़ङु,

खोन्‍कि ओ य़ङ छाप्‍तुयुङ्‌सु,

खोन्‍किना आन्‍कान्‍का सिन्‍तुम्‌योम्‍का खोसोओ अ़सालुम्‍स़ङ अ़नुछ्‍या मुयाङ।

२५ येसुआ निछाङ ब़द्‍धे काचिचि म़मुचि।

झारासो अ़तुक्‌वादा छाप्‍ताओनालो अ़ङ्‌का ओवात्‍नि लुङा,

मोसोओ अ़तुक्‌वादा छाप्‍माय़ङ्‍ओ छाप्‍लाखाचि हेन्‍खामा भेप्‍लोदाछाङ म़छ़त्‍ताओ।

a 

२१:१ ग्रिक्‌दा तिबेरियास धियाङ्‌वामानिओ, गालिलि धियाङ्‌वामाओ नितात अ़ऩङ ओ।

छाम्‍माय़ङ्‌चिओ अ़चुकाचिचि

छाप्‍लाखाओ अ़सिन्‍खा

ओ छाप्‍लाखा लुकाआ छाप्‍तुओ नुय़ङ्‌खान्‌एनान चोक्‌याङ।

ओ छाप्‍लाखा छाप्‍माओ अ़मित्‍चिऩङ सेङ्‌लावाआ देत्‍नि येसुओ बुयाओ अ़चुकाखेङ्‌पाचि म़तित्‍तुचिकि खोचिआ यरुसलेम्‌दा,

झारा यहुदिया खोन्‍कि सामरियादात्‍नि,

खोन्‍किना हेन्‍खामादाओ झारादात्‍नि येसुओ अ़चुनुय़ङ्‌खान थ़ङा निकिना खालुमाय़ङ ओ १:८ ।

ओ छाप्‍लाखा यहुदिचिओ अ़चुरादाङ्‌का पुङ्‌साकि हेन्‍खामा भेप्‍लो थ़ङाओ ख्रिस्‍तियान साम्‌योक कामुचिओ अ़चुच़माथाङ्‌माओ अ़तुक्‌वादा छाप्‍तुओ।

ओ छाप्‍लाखा ख्रिस्‍तियान्‌चि रोमि हाङ्‌होन्‌ओ अ़देङ्‌सालाप्‍पादा काचि मुमाओ निकि माआङ,

मेन ख्रिस्‍तियान साकोङ्‌छ़ङ्‍आ यहुदि साम्‌योक तासालाओ निकिना खाङ्‌मुसि छाप्‍तुओ।

ओ छाप्‍लाखा सुम्‌कारुहुप्‌दा हामा ऱम: (१) येसु निनाम्‍मादुत्‍नि म़खाराकि यरुसलेम्‌दा पुङ्‌माय़ङ ख्रिस्‍तियान च़माथाङ्‌मा,

(२) प्‌यालेस्‌ताइन्‌ओ नि अ़धाङ्‌चिदात्‍नि खालुमाय़ङ थ़ङाओ,

(३) हेन्‍खामा रादाओ धियाङ्‌वामाओ अ़केम्‌चिदात्‍निओ हेन्‍कोप्‌चिदा खोन्‍कि रोम्‌तारिङा खालुमाय़ङ थ़ङाओ।

ओ छाप्‍लाखा सेङ्‌लावाओ अ़काचिओ अ़तुक्‌वादा छाप्‍माय़ङ ओ।

खोक्‍को पेन्‍तिकोस्‌ओ लेन यरुसलेम्‌दाओ साकोङ्‌छ़ङ कामुचिएदा सावाएनान म़युवा।

साम्‍भुङ खोन्‍कि बुसुवाचि ओ छाप्‍लाखादा खालुमाय़ङ य़ङ्‌चिदा म़तित्‍तुचि।

खोन्‍कि खोचि साकोङ्‌छ़ङ्‌दा कालेकासिन म़मुचि।

बुयाओ ख्रिस्‍तियान चिन्‍माय़ङ्‌चि ब़द्‍धेकाखालाओ साम्‌योक्‍मि यायोक्‌चिदा म़प़युङ्‌सुचि।

साकोङ्‌छ़ङ कामुचिओ अ़चुह़ङ्‌म़ङ खोन्‍कि साम्‍भुङ्‌चिओ अ़चुयावायोक्‌दा मो चिन्‍माय़ङ्‌चि देम्‍तेका सावापोरि मुवाङा निकिना ओ छाप्‍लाखादा छाप्‌याङ।

थुत्‍मेत्‍लो अ़तुक्‌वा ऩङ

सालुम्‍स़ङ्‌ओ निकि चुम्‍मान्‍चिन १:१-२६

क) येसुओ आदेङ्‌माङ्‌ओ अ़चुलोमाय़ङ खोन्‍कि अ़चुहिप्‍माय़ङ १:१-१४

ख) यहुदाओ अ़फान्‌दा छेन्‍माय़ङ म़ना १:१५-२६

यरुसलेम्‌दा नुय़ङ्‌खान खाअ़लुसाओ २:१–८:३

यहुदिया खोन्‍कि सामरियादा नुय़ङ्‌खान खाअ़लुसाओ ८:४–१२:२५

पावल्‌आ नुय़ङ्‌खान खालुसुओ १३:१–२८:३१

क) पावल बुयाओदु नुय़ङ्‌खान खालुसा कोलाओ १३:१–१४:२८

ख) यरुसलेम्‌दा छाम्‍माय़ङ्‌चि म़कोवान्‍चिन्‌ओ १५:१-३५

ग) पावल ह्‍वादुओदु नुय़ङ्‌खान खालुसा कोलाओ १५:३६–१८:२२

घ) पावल सुम्‌कादुओदु नुय़ङ्‌खान खालुसा कोलाओ १८:२३–२१:१६

ङ) यरुसलेम,

कैसरिया खोन्‍कि रोम्‌दा पावल अ़छेक्‍ताओ २१:१७–२८:३१

छाम्‍माय़ङ्‌चिओ अ़चुकाचिचि

थियोफिलस्‌ओ निम्‍पाङ

१

१-२ थियोफिलस ओ,

येसुआ खोक्‍कोसोओ अ़चुकाचि अ़पुङ्‌साहिदाङ्‌का निनाम्‍मादुत्‍नि अ़खात्‍ताओ लेन्‌तारि खोक्‍कोसाआ दि-दि म़मुचिओ खोन्‍कि दि-दि म़चिन्‍तुचिओ अ़तुक्‌वादा बुयाओ छाप्‍लाखादा अ़ङ्‌का छाप्‍तुङ्‌युङ्‌सुङ।

खोक्‍को निनाम्‍मादुत्‍नि अ़चुखात्‍मा बुया खोक्‍कोसाआ म़छेन्‍तुचिओ अ़चुछाम्‍माय़ङ्‌चि दे च़मादोत्‌निओ अ़तुक्‌वादा सेङ्‌लावालाम्‍पा म़लोचि।

३ येसु क्रुस्‌दा म़सुवा खोन्‍कि खोक्‍को म़खोन्‍तालोन्‍ताकि चालिस्‌कालेन्‌तारि छाम्‍माय़ङ्‌चिएदा ब़द्‍धेकादु खाङ्‌म़मुसान्‍चिन।

मोन्‍ग़रि खोक्‍को खोचिएनान निनाम्‍हाङ्‌ओ अ़चुहाङ्‌होन्‌ओ अ़तुक्‌वादा म़चेवा।

खोक्‍कोसाआ मो म़नाचिएनान हान्‍छाङ ह़ङ्‌ङाङा निकिना ब़द्‍धे अ़नुछ्‍याओ सालुम्‍स़ङ्‌चि खाङ्‌अ़मुसा।

४ अ़क्‍दु येसु अ़चुछाम्‍माय़ङ्‌चिएनान चा-चासि म़युङाहिदा खोक्‍कोसाआ खोचि म़लोचि,

“खानानिन यरुसलेम मान्‍छित्‌दादानुम,

मेन अ़ङ्‌पापा निनाम्‍हाङ्‌आ य़सुङ निकिना ऩहिप्‍तिन्‌ओ सेङ्‌लावा ओदाङा हुङानुम।

मो य़ङ्‍ओ अ़तुक्‌वादा अ़ङ्‌का खानानिन बुयाङा लोनाचिन्‍नानिन्‌ओ।

५ देकिनालो युहन्‍नाआ ना चाक्‌वाआ ओन्‍ङा म़नाचि बप्‍तिस्‍मा प़चि,

मेन अ़क्‍चित्‌का लेन्‌कि निनाम्‍हाङ्‌आ खानानिन सेङ्‌लावाआ बप्‍तिस्‍मा ऩप़न।”

येसु निनाम्‍मादु म़खाराओ

६ खोन्‍किना aछाम्‍माय़ङ्‌चि आदेङ्‌माङ अ़क्‍नि म़कोवान्‍चिन्‌हिदा खोचिआ येसु अ़सेना,

“हाङ्‌पो,

दि खानानिन ओन्‍ग़रिङा हाङ त़लिसिन्‌किना bरोमिचिदाङ्‌का आन्‍काओ हेन्‍कोप आन्‍कान्‍का इस्राएलिचि त़लानिप़निङ्‌नि?”

७ येसुआ खोचि म़लासुलोचि,

“अ़ङ्‌पापा निनाम्‍हाङ्‌आ अ़ङ्‌का इस्राएलि म़नाचिओ अ़चुहाङ ऩमुङाओ अ़छ़ङ अ़मुवाओ ग़रि खोन्‍कि लेन्‌चि खानानिन सिन्‍मा अ़दोत्‍निन।

८ मेन सेङ्‌लावा खानानिन्‌एदा म़य़कि खानानिन सावा त़तोक्‍तुम,

खोन्‍किना खानानिन यरुसलेम्‌दा खोन्‍कि झारा यहुदियादा खोन्‍कि सामरियादाकिना झारा हेन्‍खामादाओ म़नाचि अ़ङ्‌तुक्‌वादा खात़एत्‍तुम्‍च़म।”

९ खोन्‍कि ओन म़य़ङाचिआकि मोचिआ येसु अ़खाङाहिदाङा निनाम्‍मादुत्‍नि निनाम्‍हाङ्‌आ अ़थेन्‍ताखात्‍ता,

खोन्‍कि माक्‍मुइवाआ दिप्‍तुखात्‍तुकि मोदाङ्‌का खोक्‍को मान्‍खाङ्‌अ़दा।

१० मोचिआ येसु नाम्‍चोक्‌दुत्‍नि म़खाराङाओ हुत्‍तुवारिरि अ़चोआयुङ्‌साङाहिदा छोक्‍छोक्‍छोक्‌वाओ तित हुम्‍साङाचिओ ह़वाङ म़नाचि म़प्‍च़क़क्‌दा मोचिओ अ़चुबुदा एवाताचि।

११ खोन्‍किना मोचिआ अ़लोवाचुचिन,

“गालिल्‌दाओ म़नाचिओ,

खानानिन देकि त़एविन्‌कि नाम्‍चोक्‌दुत्‍नि खात़चोविन्‌येन?

खानानिन्‌आ ओन्‍ग़रि ओ येसु आम्‍नुओ रादाङ्‌का निनाम्‍मादुत्‍नि देत्‍नि निनाम्‍हाङ्‌आ अ़थेन्‍ताखात्‍ताङाओ त़खाम्‌युङ्‌सुम,

मोवात्‍निङा खोक्‍को ओ हेन्‍खामादा म़लाय़।”

यहुदाओ अ़फान्‌दा नि छाम्‍माय़ङ अ़छेन्‍ताओ

१२ खोन्‍किना मो छाम्‍माय़ङ्‌चि जैतुन्‌निओ भ़ऱदुङ्‌का यरुसलेम्‌ह्‍यात्‍नि म़लासा।

मो भ़ऱ यरुसलेम्‌दाङ्‌का अ़क हजारा मितरा लेका अ़थाया छुक।

१३ यरुसलेम म़तालाकि मोचि म़युङाङाओ खिम्‌ओ धाउछान्‌दु म़वाङा,

मोदा बुया युङ्‌याङ्‌सा म़मुवाङा।

मोदा काकोप्‍नान्‍चिन्‌चि पत्रुस,

युहन्‍ना,

याकुब,

अन्‍द्रियास,

फिलिप,

थोमा,

बारथोलोमाइ,

मत्‍ति,

अल्‍फयस्‌ओ अ़छा याकुब,

हेन्‍कोप सोमाकातुक सिमोन खोन्‍कि याकुब्‌ओ अ़छा यहुदा म़याआङा।

१४ मो झारा छाम्‍माय़ङ्‌चि, मेत्‍छामाचि खोन्‍कि येसुओ अ़चुमा मरियम्‌किना येसुओ अ़चुनिछाचिएनान अ़धुन अ़क्‍नि म़कोवान्‍चिन्‌कि याम़मारायुङ्‌साङा।

१५ खोन्‍कि अ़क्‌लेन पत्रुस पुवालोन्‍ताकि साकोङ्‌छ़ङ कामुचिओ अ़चुरादा चेप्‍मा पुङ्‌सु,

मोदा आप्‍फात अ़क सये बिस्‌कापाङ हाङ्‌पा येसुदा साकोङ्‌छ़ङ कामु म़नाचि म़कोवान्‌युङ्‌सान्‍चिन।

१६ “ब़ब़,

नाना खोन्‍कि निछाचि ओ,

साम्‍कालिन्‌दा सेङ्‌लावाआ आराङ्‌ओ हाङ दाउद्‍लाम्‍पा ब़द्‍धे बुया यहुदाओ अ़तुक्‌वादा म़चेवायुङ्‌साओ मो य़ङ्‌चि तामालामाङा दोराङा।

खोन्‍कि खोसाआ रात्‍खामिचि निनाम्‍हाङ ब़क्‍खाखिम्‌दा येसु लाप्‍सि तित्‍तुचि।

१७ यहुदा हाङ्‌पाओ बारकापाङ अ़चुछाम्‍माय़ङ्‌चिएदाओ अ़क्‍छा याआङा।

येसुआ अ़चुकाचि मुसि खो आन्‍कान्‍काएनान अ़छेन्‍ता।

१८ यहुदाआ अ़त्‍लो काचिआ दुउओ छेन्‍बिआ व़क खिरु।

मो व़क्‌दाङा खो ताङ्‌कालेप्‍पा लिसाधाकि सुवादा,

खोन्‍कि खोसोओ अ़बुक केराकि अ़थोक्‌चि म़लोन्‍ताखारा।

१९ झारा यरुसलेम्‌दाओ म़नाचिआ ओ य़ङ्‍ओ अ़तुक्‌वादा अ़एना,

खोन्‌ओसा मोचिआ मो व़क्‌ओ अ़ऩङ अ़चुय़ङ्‌दा आखेल्‍दामा अ़पाक्‍ता।

मोसोओ अ़तुप्‍माय़ङ ‘ह़आ वापोक्‍ताओ व़क’ ओ।

२० देकिनालो साम्‍ऱङ छाप्‍लाखादा दाउद हाङ्‌आ यहुदाओ अ़तुक्‌वादा छाप्‍तुयुङ्‌सु,

‘मोसोओ अ़खिम अ़होम्‍प़द़क लिने,

मोदा साङ्‌छाङ अ़युङ्‌निन्‍ने।’

खोन्‍कि

‘मोसाआ मुमादोत्‌ओ काचिओ पाङ नितात्‍साआङा मुने।’

निकिनाछाङ छाप्‍तायुङ्‌सा।

२१-२२ खोन्‌ओसा येसु म़सुवादाओदाङ्‌का म़लासाखोन्‍तालोन्‍ताओसो अ़सालुम्‍स़ङ काप़ आन्‍रुहुप्‌दाङ्‌का यहुदाओ अ़फान्‌दा अ़क्‍छा छाम्‍माय़ङ छेन्‍मादोत।

खो म़नाचि युहन्‍नाआ बप्‍तिस्‍मा प़चिओ ग़रिदाङ्‌का हाङ्‌पा येसु निनाम्‍मादुत्‍नि निनाम्‍हाङ्‌आ अ़खात्‍ताओ लेन्‌तारि आन्‍कान्‍काएनान अ़धुन अ़क्‍नि युङाङाओने।”

२३ खोन्‍किना खोचिआ ह़वाङ म़नाचिओ अ़चुऩङ अ़युङ्‌सा: अ़क्‍छा योसेफ्‌निओ बारसाबास,

खो युस्‍तस निकिछाङ अ़सिन्‍ताङा,

खोन्‍कि नितात्‍सोओ अ़ऩङ मतियास।

२४ खोन्‍किना मोचि अ़नुवाक म़ना छेन्‍मा निकिना झारा याम़मारा।

मोचि म़य़ङा,

“हाङ्‌पो,

खानानिन झारा म़नाचिओ अ़चुसाकोङ्‌वा त़सिन्‍तुम्‌योम,

ओ ह़वाङ्‌दा खाक्‍को खानानिन त़छेन्‍तुम्‌ओ,

आन्‍कान्‍का खाङ्‌मेत्‍नि,

२५ खोन्‍कि खोसाआ यहुदाओ अ़फान्‌दा छाम्‍माय़ङ काचि मुमा ऱने,

देकिनालो यहुदाआ अ़छिरिन्‍दान्‍काकि खादा खात्‍मा खान्‍तुओ खोदाङा खारायुङ्‌सा।”

२६ खोन्‍किना मोचिआ मो ह़वाङ्‌दा छेन्‍मा निम्‍पाङ अ़चुऩङ्‌दा चित्‍था म़पाआ,

खोन्‍कि चित्‍था मतियास्‌ओ अ़ऩङ्‌दा छुक्‍ता,

खोन्‌ओसा खो एघारकापाङ छाम्‍माय़ङ्‌चिएदा तेप्‍ता।

a 

१:६ छाम्‍माय़ङ : अ़देङ्‌या य़ङ्‌सिवा अ़तुक्‌वाऩङ्‌दा ‘छाम्‍माय़ङ’ लामानुम।

b 

१:६ रोमिचि : मोन्‍ग़रि रोमि तोक्‍पोहाङ इस्राएल्‌दा खोन्‍कि नि ब़द्‍धे हेन्‍कोप्‌चिदा हाङ मुवाङा। खोन्‌ओसा येसुआ रोमिचि हारा म़चात्‍तुचिकिना यहुदिचिएदा हाङ्‌म़मु हे नि अ़मित्‍ताङा।

सेङ्‌लावा म़युवाओ

२

१ aपेन्‍तिकोस्‌नि अ़लोवाङाओ यहुदिचिओ अ़चुचानुचाओ लेन ताहिदा हाङ्‌पा येसुएदा साकोङ्‌छ़ङ कामुचि अ़क्‌तेप्‌दा म़कोवान्‍चिन।

२ खोन्‍कि मोदा म़प्‍च़क़क्‌दा नाम्‍चोक्‌दुङ्‌का अ़धिवाङ ह़क साप्‍तिन्‌वा साप्‍तुय़रु,

खोन्‍कि मो ह़क्‌ओ अ़साप्‍माआ मोचि म़युङाङाओ खिम्‌ङा झारा साप्‍तुखात्‍तु।

३ खोन्‍कि लेम्‌चिवात्‍नि म़काराङाओ मिओ अ़लाक्‌चि मोचिएदा खाङ्‌म़मुसान्‍चिन्‍किना मो मिओ अ़लाक्‌चि अ़धाङ-अ़धाङ म़लिसाकि मोदा म़युङाङाओ झारा साकोङ्‌छ़ङ कामुचिएदा म़युङा।

४ खोन्‍किना मोचि झारा सेङ्‌लावाआ भेप्‍तुचिकि लावाआ सावा म़प़चि,

खोन्‍कि मोचिआ नि य़ङ्‌चिदा चेप्‍मा अ़पुङ्‌सा।

५ मोन्‍ग़रि हेन्‍खामादाओ झारा हेन्‍कोप्‌चिदाङ्‌का निनाम्‍हाङ कामित यहुदिचि यरुसलेम्‌दा म़ताकि म़युङाङा।

६ ओवात्‍नि साकोङ्‌छ़ङ कामुचि नि य़ङ्‌चिदा म़चेवाङाओ म़एनुचिकि अ़धिवाङ म़ना मुक्‍ला साकोङ्‌छ़ङ कामुचि म़युङाङाओदा म़कोवान्‍चिन,

खोन्‍कि मोचि दोम्‍तुदोचि।

देकिनालो झाराकापाङ्‌आ खोचिओ अ़चुय़ङ्‌चिदा म़चेवाङाओ मो म़नाचिआ म़एनुचि।

७ मोचि अ़न्‍नुनु दोम्‍तुदोचिकि अ़क्‍छा निएदा सेन्‍कासेन म़मुवा,

“दि ओ झारा काचेप म़नाचि गालिलिचि माआङ कि?

८ खोन्‍नालो देत्‍नि आन्‍कान झारासा ओ म़नाचि आन्‌य़ङ्‌चिदा म़चेप्‌याङ्‍ओ एनुम्‌योम्‍च़म?

९ आन्‍कान ओदा खा-खाक्‍को पार्थिचि,

मादिचि,

एलामिचि,

खोन्‍कि मेसोपोतामियायाङ्‌काओ,

यहुदियायाओ,

कापादोकियायाओ,

पोन्‍तस,

खोन्‍कि एसियादाओ,

१० फ्रिगिया,

पाम्‍फिलिया,

मिस्र खोन्‍कि कुरेनिओ अ़च़क्‌दा छुक्‌ओ लिबिया धिखाहुप्‌चि खोन्‍कि रोम्‌दाङ्‌का हुसि बानिन्‌ओ यहुदि

११ खोन्‍कि यहुदि साम्‌योक्‌दा कावाङ निरावा याइन्‌येन। क्रेत खाम्‍दाक्‌दाओ खोन्‍कि अरब हेन्‍कोप्‌दाओ यहुदिचिछाङ याइन्‌येन्‌नुछाङ मोचिआ आन्‌य़ङ्‌चिदा निनाम्‍हाङ्‌आ अ़मुवाओ तोक्‍पो काचिचिओ अ़तुक्‌वादा मोचि अ़क्‍छा निएदा म़चेप्‌याङ्‍ओ आन्‍कान एनुम्‌योम।”

१२ खोन्‍कि मोदा खाङ्‌सि काता म़नाचि झारा दोम्‍तुदोचिकि ओहा ना मोहा म़लिसा,

“ओवाको म़दोम्‍दाओ काचि देत्‍निकि लिमा ऱ?”

निकिना अ़क्‍छा निएदा सेन्‍कासेन मुमा अ़पुङ्‌सा।

१३ मेन खा-खाक्‍कोचिआ येसुएदा साकोङ्‌छ़ङ कामुचि सुङ्‌याङ्‌सा म़लोचि,

“मोचि ना ब़द्‍धे अ़ऩङ्‌वा म़सेत्‌ओ दुङ्‌मायु म़दुङाकि सेरुङुचि!”

पत्रुस्‌ओ अ़यायोक

१४ खोन्‍किना पत्रुस एघारकापाङ छाम्‍माय़ङ्‌चिएनान एवाकि अ़धिवाङ य़ङ्‌आ मोचि लोचि,

“यहुदि अ़ङ्‌यावाचि खोन्‍कि झारा यरुसलेम्‌दा कायुङ्‌चि ओ,

खानानिन्‌आ त़खाम्‌योम्‍च़म्‌ओ खोन्‍कि त़एनुम्‌योम्‍च़म्‌ओ काचिओ अ़तुक्‌वादा अ़ङ्‌का खानानिन खाएत्‍नानिन।

हान नुलोक एनानुम।

१५ खानानिन त़मित्‍तुम्‍च़म्‌वा ओचि म़सेत्‌ओ दुङ्‌मायु म़दुङाकि सेरुङुचिओ माआङ,

देकिनालो ओन्‍ग़रि ना अ़वाय़ङ्‌ओ नौ ओन्‍ङा साङायुङ्‌सा।

१६ मेन ओचिएदा लियाङ्‌ओ म़दोम्‍दाओ काचिओ अ़तुक्‌वादा ब़द्‍धेकादोङ बुया योएल निनाम्‍हाङ्‌य़ङ खाकालुआ खालुसुओ ओ य़ङ तालायुङ्‌सा,

१७ ‘निनाम्‍हाङ म़य़ङ्‌याङ,

आदेङ्‌ओ लेन्‍चिदा,

झारा म़नाचि अ़ङ्‌का अ़ङ्‌लावा पाक्‍तुङ्‌प़ङ्‌च़ङ।

खोन्‍कि आम्‍नुओ दुवाछा छाचिकि मेत्‍छाछा छाचि निनाम्‍हाङ्‌य़ङ म़चेप,

खोन्‍कि आम्‍नुओ थाङाछाचिआ सेन्‍चिचि म़खाचि,

खोन्‍कि आम्‍नुओ खोक्‍पा म़नाचिआ सेन्‍माङ्‌चि म़खाचि।

१८ मो लेन्‍चिदा अ़ङ्‌हारुक्‌चिएदा

खोन्‍कि अ़ङ्‌हारुक्‍माचिएदा,

अ़ङ्‌लावा पाक्‍तुङ्‌प़ङ्‌च़ङ,

खोन्‍कि मोचि निनाम्‍हाङ्‌य़ङ म़चेप।

१९ अ़ङ्‌का नाम्‍छ़ऱदु म़दोम्‍दाओ काचिचि मुङ्‌च़ङ,

खोन्‍कि हेन्‍खामायु ह़, मि

खोन्‍कि धेक्‍धेक्‍धेक्‌वाओ तुङ्‌ऱक्‌ओ बुन्‌चि खाङ्‌मुसुङ्‌च़ङ।

२० हाङ्‌पाओ मो अ़च़वाङ खोन्‍कि अ़सावापोरि लेन तामा बुया,

नाम कुन्‍चियाधेक्‍धेक लिखात,

खोन्‍कि लादिप्‍मा ह़दा फान्‍नान्‍चिन।

२१ मेन झारा साङ्‌आ हाङ्‌पाओ अ़चुऩङ बुउ,

खो निनाम्‍हाङ्‌आ अ़लेन।’

२२ इस्राएल म़नाचि ओ,

ओ य़ङ्‌चि एनानुम्‍च़म!

नासरत्‌ओ येसु आम्‍नुओ बुदा निनाम्‍हाङ्‌आ सावा काचिचि,

म़दोम्‍दाओ काचिचि खोन्‍कि बुन्‍चिलाम्‍पा अ़य़साओ निकिना खाङ्‌अ़मुसा।

मो खानानिन नुलोक त़सिन्‍तुम्‌योम।

२३ निनाम्‍हाङ्‌आ अ़मुवाओ अ़चुमित्‍चिऩङ्‌वात्‍नि खोन्‍कि आदेङ लिओ काचि सिन्‍मा अ़चुतायालाम्‍पा ओ येसु ख्रिस्‍त खानानिन ऩप़न्‌युङ्‌सिन।

मेन खानानिन्‌आ निनाम्‍हाङ्‌ओ अ़य़ङ्‌हुप्‌वा मान्‍च़कादाचिओ अ़चुछुक्‌दा येसु त़पाक्‍तुम्‍प़म्‍च़म,

खोन्‍कि मोचि खोक्‍को क्रुस्‌दा ख़न्‍सेत्‍त़मेत्‍तुम्‍च़म।

२४ खोन्‍नुछाङ निनाम्‍हाङ्‌आ खोक्‍को स़मादामाओ अ़चाअ़त्‍मादाङ्‌का अ़फोङ्‌साकि म़सुवादाओदाङ्‌का अ़लासाखोन्‍तालोइसा,

देकिनालो खोक्‍को स़माओ अ़सावाआ लाप्‍मायुङ्‌मा मान्‍ऱदो।

२५ दाउद हाङ ब़द्‍धेकादोङ बुया येसुओ अ़तुक्‌वादा य़ङायुङ्‌सा,

‘अ़ङ्‌का अ़ङ्‌ङेङ्‌चिदाङ्‌का अ़क़ऩङ,

देकिनालो अ़ङ्‌हाङ्‌पा अ़धुन अ़ङ्‌बुदा म़युङ्‌याङ्‌ओ

अ़ङ्‌का खाङ्‌योङ। देकिनालो खोक्‍को अ़ङ्‌चुप्‍ताङ छुक्‌लिप्‍पा म़युयाङ।

२६ खोन्‌ओसा अ़ङ्‌साकोङ्‌वाओ ब़द्‍धे अ़ऩङा नुयाङ्‌कि मिन्‍मा चानुमाओ छाम लुङ्‌योङ,

खोन्‍कि अ़ङ्‌पोक तामित्‍मादा ह़ङ।

२७ देकिनालो खानानिन्‌आ अ़ङ्‌लावा सित्‍म़ङ्‌चि युङ्‌खादा त़छिरिन्‍दान्‍मिन,

खोन्‍कि खानानिन सेङ्‌याङ्‌ओ म़नाओ अ़चुपोक क़माखात्‍मा त़प़न्‍मिन।

२८ खानानिन अ़ङ्‌का ह़ङ्‌खालाम खाङ्‌त़मेत्‍नियुङ्‌नि।

खानानिन्‌आ अ़ङ्‌का आम्‍नुओ बुदा ब़द्‍धे अ़ङ्‌ऩङा त़नुङाऩङ।’

२९ यहुदि ब़ब़,

नाना खोन्‍कि निछाचि ओ,

आन्‍सुन्‍तुम दाउद्‌ओ अ़तुक्‌वादा अ़ङ्‌का खानानिन राक्‌एनान खाएत्‍मा ऱनानिन।

खो सुवादाकि अ़खुम्‍ता,

खोन्‍कि खोसोओ अ़एप्‍मा आय़ओ लेन्‌तारि ओदा आन्‍कान्‌एदाङा युङ्‌याङ।

३० मेन दाउद अ़क्‍छा निनाम्‍हाङ्‌य़ङ खाकालु ओ,

खोन्‌ओसा निनाम्‍हाङ्‌आ खोसोओ अ़छावारिदाङ्‌का अ़क्‍छा अ़चुहाङ्‌युङ्‌खादा अ़युङ निकिना निनाम्‍हाङ्‌आ हिप्‌याङ्‌सा किरे म़चाओ खोसाआ सिन्‍तुङु।

३१ निनाम्‍हाङ्‌आ मुमा अ़मुवाङाओ काचि दाउद्‌आ बुयाङा सिन्‍तुओसा ख्रिस्‍तओ अ़चुलामाखोन्‍मालोन्‍माओ अ़तुक्‌वादा खालुवा,

‘खोक्‍को निनाम्‍हाङ्‌आ सित्‍म़ङ्‌चि युङ्‌खादा मान्‍छित्‌दाअ़दा,

खोन्‍कि खोक्‍कोसोओ अ़चुपोक्‌छाङ एप्‍मादा क़मा मान्‍प़अ़दा।’

३२ ओ येसुङा निनाम्‍हाङ्‌आ म़सुवादाओदाङ्‌का अ़लासाखोन्‍तालोइसा,

खोन्‍कि ओ य़ङ्‍ओ आन्‍कान झारा अ़सालुम्‍स़ङ युङिन्‌येन।

३३ खोन्‌ओसा निनाम्‍हाङ्‌आ येसु अ़झोइसाकि तोक्‍पो अ़मुवा,

खोन्‍कि निनाम्‍हाङ्‌आ अ़हिप्‍ताओ सेङ्‌लावा येसु अ़पुवा,

खोन्‍किना येसुआ आन्‍कान सेङ्‌लावा च़लोक म़पुवायुङ्‌सा।

मो खानानिन ओन्‍ग़रि त़खाम्‌योम खोन्‍कि त़एनुम्‌योम।

३४ देकिनालो दाउद निनाम्‍मादुत्‍नि मान्‍खात्‌युक,

खोन्‍नुछाङ दाउद येसुओ अ़तुक्‌वादा य़ङायुङ्‌सा,

‘निनाम्‍हाङ्‌आ अ़ङ्‌हाङ्‌पा येसु म़लोचि,

“अ़ङ्‌चुप्‍ताङ्‌छुक्‌लिप्‍पा युङा,

३५ देम्‍खातारि अ़ङ्‌का आम्‍ङेङ्‌चि

आम्‍लाङ्‌थेम्‍भेन्‌यु अ़मुऩङ्‌च़ङ।”’

३६ खोन्‌ओसा झारा इस्राएलिचिआ ओ य़ङ अ़नुछ्‍या सिन्‍मादोत,

ओ येसु क्रुस्‌दा खानानिन्‌आ त़ख़न्‍तुम्‍सेरुम।

खोक्‍कोङा निनाम्‍हाङ्‌आ हाङ्‌पा खोन्‍कि ख्रिस्‍त अ़मुवायुङ्‌सा।”

३७ पत्रुस य़ङाओ य़ङ म़नाचिआ अ़एनाकिना अ़चुसाकोङ्‌वा अ़न्‍नुनु चाअ़त्‍सा,

खोन्‍किना मोचिआ पत्रुस खोन्‍कि नि छाम्‍माय़ङ्‌चि म़सेनुचि,

“ब़ब़-निछाचि ओ,

खोन्‍नालो आन्‍कान्‍का दे च़मादोत?”

३८ खोन्‍कि पत्रुस्‌आ मोचि लासुलोचि,

“खानानिन झारा आम्‍नुओ हेवाचिदाङ्‌का लासानिन्‌कि येसु ख्रिस्‍तओ अ़चुऩङ्‌दा बप्‍तिस्‍मा लोआनिन,

खोन्‍कि आम्‍नुओ हेवाचि लेत्‍लुवानिन।

खोन्‍नालो सेङ्‌लावा मोहाङा त़तोक्‍तुम।

३९ ओ हिप्‍माय़ङ आम्‍नुओ खोन्‍कि आम्‍नुओ छाचिओ निकिना ओ,

खोन्‍कि अ़थाया कायुङ्‌चि झारा साङ-साङ आन्‍हाङ्‌पा निनाम्‍हाङ्‌आ अ़चुम़ना लिसि म़बुत्‍तुचि,

खोक्‍कोसाआ मोचि सेङ्‌लावा म़प़चि।”

४० खोन्‍किना पत्रुस्‌आ नि ब़द्‍धे य़ङ्‌चिदा मोचि सालुम्‍स़ङ प़चिकि खोसाआ यायोक प़याङ्‌सा लोचि,

“ओ हेन्‍खामादाओ अ़अ़त्‍पा म़नाचिएदाङ्‌का खानानिन निनाम्‍हाङ्‌एदा रात्‍लुवानिन।”

४१ खोन्‍किना खा-खाक्‍कोचि पत्रुस्‌आ लोचिओ य़ङ्‌दा साकोङ्‌छ़ङ म़मुवा,

मोचि छाम्‍माय़ङ्‌चिआ बप्‍तिस्‍मा म़प़चि।

खोन्‍कि मो लेन अ़चुरुहुप्‌दा आप्‍फात सुम्‌काहजारालेका म़नाचि म़तेप्‍ता।

हाङ्‌पाएदा साकोङ्‌छ़ङ कामुचिओ अ़चुच़माथाङ्‌मा

४२ खोन्‍कि मोचि छाम्‍माय़ङ्‌चिआ म़चिन्‍तुचिओ य़ङ्‌चिवा म़चुवाङा,

यावायोक म़मुवाङा,

पेम्‍पाक म़हासाचाङा,

खोन्‍कि याम़माराङा।

४३ ख्रिस्‍तओ अ़चुछाम्‍माय़ङ्‌चिआ ब़द्‍धे म़दोम्‍दाओ काचिचि मुयाङ्‌सा बुन्‌चि खाङ्‌म़मुसुचि,

खोन्‍कि झारा यरुसलेम्‌दाओ म़नाचिआ निनाम्‍हाङ च़लोक अ़कित्‍ता।

४४ हाङ्‌पाएदा साकोङ्‌छ़ङ कामुचि झारा अ़क्‍नि म़कोवान्‌यान्‍चिन,

खोन्‍कि मोचिओ झारा अ़चुसामाचि अ़क्‍नि म़याङुङुचि।

४५ मोचिआ अ़चुचासुम्‍छेन्‍बिचि खोन्‍कि अ़चुसामाचि म़इनुचिकि खा-खाक्‍को म़हाप्‍तादिसाङा, खोचि म़हात्‍तुङुचि।

४६ मोचि अ़लेन्‍खिन्‍तुम निनाम्‍हाङ ब़क्‍खाखिम्‌दा अ़क्‍नि म़कोवान्‌यान्‍चिन,

खोन्‍कि म़तोङाकि अ़चुखिम्‌चिदा अ़चुऩङानुयाङ्‌सा खोन्‍कि अ़नुवाक साकोङ्‌वाआ पेम्‍पाक म़हासाचाङा,

४७ खोन्‍कि अ़धुन निनाम्‍हाङ्‌ओ अ़चुऩङ अ़चोन्‍ताङा खोन्‍कि झारा म़नाचिआ मोचि ऩङाम़नुसुङुचि।

खोन्‍कि हाङ्‌पाआ मोचिओ अ़चुरुहुप्‌दा अ़लेन्‍खिन्‍तुम साकोङ्‌छ़ङ कामु म़नाचि म़तेप्‍तुप़ङुचि।

a 

२:१ पेन्‍तिकोस : पेन्‍तिकोस य़ङ्‍ओ अ़तुप्‍माय़ङ पचास ओ। खोन्‍कि ओ य़ङ बुयाओ छाप्‍लाखादा ग्रिक य़ङ्‌लाम्‍पा ताओ ओ। ओसाआ इस्राएलिचिओ अ़चुओ अ़ऩङ्‌वा चाओ चानुचानि सिन्‍तुम। अ़देङ्‌या य़ङ्‌सिवा अ़तुक्‌वाऩङ्‌दा ‘पेन्‍तिकोस’ लामानुम।

अ़क्‍छा पेसोला नुवाओ

३

१ अ़क लेन पत्रुस खोन्‍कि युहन्‍ना यहुदिचिओ यामात्‍मा ग़रि लिसाकि अ़खोलेन सुम्‌काकोम साङाहिदा निनाम्‍हाङ ब़क्‍खाखिम्‌दु यामात्‍सि लोन्‍ताङाचि।

२ अ़माआ तोक्‍तुओ ग़रिदाङ्‌काङा अ़क्‍छा पेसोला म़ना युङाङा,

खो अ़लेन्‍खिन्‍तुम अ़म़नाचिआ अ़खुयाताराकि खान्‍नुओनि अ़लोवाङाओ निनाम्‍हाङ ब़क्‍खाखिम्‌ओ अ़वाङ्‌खा लाम्‌दा निनाम्‍हाङ ब़क्‍खाखिम्‌दा कावाङ म़नाचिएदा फेक्‌वा दोत्‍ने निकिना अ़युङ्‌सादाङा।

३ पत्रुस खोन्‍कि युहन्‍ना निनाम्‍हाङ ब़क्‍खाखिम्‌ओ अ़बुक्‍लुङ्‌दा वाङ्‌मा मुवाङाचिओ खाचिकि खोसाआ मोचि फेक्‌वा दोत्‍तुचि।

४ पत्रुस खोन्‍कि युहन्‍नाआ खो नुलोक अ़चोआदिसाचु,

खोन्‍कि पत्रुस्‌आ खो लो,

“आन्‍काच्‍याएदात्‍नि खाचोवा!”

५ खोन्‍किना खोसाआ दिदि अ़प़ङाच़ङ हे नि मिनाकि खोचि चोउचि।

६ खोन्‍किना पत्रुस्‌आ खो लो,

“अ़ङ्‌काएदा हाराक्‌वा खोन्‍कि रुपा ना मात्‍द़ङ,

मेन दि अ़ङ्‌काएदा युङ्‌याङ,

मो अ़ङ्‌का खाना प़ना।

नासरत्‌ओ येसु ख्रिस्‍तओ अ़चुऩङ्‌दा कोला!”

७ खोन्‍किना मो म़नाओ अ़चुप्‍ताङ्‌छुक्‌दा लाउकि पत्रुस्‌आ पुउलोइसु,

खोन्‍कि मोन्‍ग़रिङा मो म़नाओ अ़लाङ्‌चि खोन्‍कि अ़लाङ्‌म़क्‌चि म़नुवा।

८ खोन्‍किना खो पुवालोन्‍ताकि ओह्‍यात्‍नि-मोह्‍यात्‍नि कोन्‍मा पुङ्‌सु।

खोन्‍किना खो कोन्‌याङ्‌सा तान्‌याङ्‌सा निनाम्‍हाङ्‌ओ अ़चुऩङ चोन्‌याङ्‌सा खोचिएनान निनाम्‍हाङ ब़क्‍खाखिम्‌दा वाङा।

९ मोदाओ झारा म़नाचिआ खो कोलाङाओ खोन्‍कि निनाम्‍हाङ्‌ओ अ़चुऩङ चोन्‍तुङुओ अ़खा।

१० खोन्‍कि मोचिआ निनाम्‍हाङ ब़क्‍खाखिम्‌दाओ खान्‍नुओनि अ़लोवाङाओ वाङ्‌खा लाम्‌दा अ़धुन चा दोत्‌याङ्‌सा कायुङ ओ म़नाङा ओ निकिना अ़सिन्‍ता,

खोन्‍कि खो देत्‍निकि ओन्‍ग़रि कोन्‍मा रुवा निकिना मोचि झारा अ़न्‍नुनु दोम्‍तुदोचि।

निनाम्‍हाङ ब़क्‍खाखिम्‌दा पत्रुस्‌ओ अ़य़ङ्‌खान

११ खोन्‍किना मो चाकादोत्‌आ पत्रुस खोन्‍कि युहन्‍ना अ़ऩङानुमाआ मान्‍लेत्‌दोचिहिदा झारा मोदाओ म़नाचि दोम्‍तुदोचि,

खोन्‍किना सोलोमन सिकुवानि अ़लोवाङाओदा झारा म़नाचि खोचिएदा लोत्‌याङ्‌सा म़ता।

१२ पत्रुस्‌आ मो म़नाचि खाचिकि मोचि लोचि,

“इस्राएलि अ़ङ्‌यावाचि ओ,

ओ पेसोला म़ना नुवाओदा देकि खानानिन त़दोम्‍तिन्‍दान्‌येन?

खोन्‍कि खानानिन देकि आन्‍काच्‍याएदात्‍नि होन्‍नि त़चोप्‍निङ्‌नि?

आन्‍काच्‍या आन्‍चुवाओ सावा खोन्‍कि साम्‌योक्‌आ ओ काकोन मुवाचुवाओनि खानानिन त़मिनिन्‌येन?

१३ अब्राहाम्‌ओ अ़निनाम्‍हाङ,

इसहाक्‌ओ अ़निनाम्‍हाङ खोन्‍कि याकुब्‌ओ अ़निनाम्‍हाङ,

आन्‍सुन्‍तुम्‌चिओ अ़चुनिनाम्‍हाङ्‌आ अ़चुछा येसुओ अ़चुऩङ तोक्‍पो अ़मुवा।

खानानिन्‌आ ओ येसु रोमि हाङ्‌काचि कामुचि त़लाप्‍तुम्‍प़म्‍च़म,

खोन्‍कि पिलातस्‌आ खोक्‍को लेत्‍मा अ़छ़ङ मुनुछाङ खानानिन खोसोओ अ़बुदा मान्‍काङ्‌त़दान।

१४ मेन खानानिन सेङ्‌याङ्‌ओ खोन्‍कि साम्‌योक्‍मि येसु ऩङात़छिरुम्‌कि आम्‍नुओ निकि पिलातस्‌एदा अ़क्‍छा म़नाकासेत लेत्‍प़त़लुन।

१५ खोन्‍कि खानानिन्‌आ अ़लुक्‍निन्‌ओ ह़ङ्‌म़ङ काप़पा येसु रोमि रात्‍खामिचि सेत्‍त़मेत्‍तुम्‍च़म,

मेन निनाम्‍हाङ्‌आ खोक्‍को म़सुवादाओदाङ्‌का अ़लासाखोन्‍तालोइसा।

खोक्‍को म़खोन्‍तालोन्‍ताओ आन्‍काच्‍या खायुङ्‌साचुवा।

१६ येसुओ अ़चुऩङ्‌दा साकोङ्‌छ़ङ मुन्‍काओसा ओ पेसोला म़ना नुवायुङ्‌सा।

ओ पेसोला बुया देत्‍नि मुवाङाओ खानानिन त़खाम्‌ओङा ओ,

खोन्‍कि त़सिन्‍तुम्‌योम्‌ओङा ओ।

खो येसुएदा साकोङ्‌छ़ङ मुवाओसा खानानिन्‌आ त़खाम्‌योम्‌हिदाङा निनाम्‍हाङ्‌आ खो नुलोक अ़नुसा।

१७ हान,

ब़ब़,

नाना खोन्‍कि निछाचि ओ,

अ़ङ्‌का सिन्‍तुङ्‌योङ,

खानानिन खोन्‍कि आम्‍नुओ बुसुवाचिआ मान्‍सिन्‍त़दोम्‌ओसा येसु त़सेरुम्‌ओ।

१८ मेन ख्रिस्‍तआ दुखा आङ्‌मादोत निकिना निनाम्‍हाङ्‌आ ब़द्‍धे बुया झारा निनाम्‍हाङ्‌य़ङ खाकालुचिलाम्‍पा म़चेवाओ य़ङ खोक्‍कोसाआ अ़तासाला।

१९ खोन्‌ओसा हेवा मुमा छिरानुम्‌कि निनाम्‍हाङ्‌एदा लासानिन,

खोन्‍किना निनाम्‍हाङ्‌आ आम्‍नुओ हेवाचि ऩलेत्‍तिन्‍प़न।

२० खोन्‍किना निनाम्‍हाङ्‌आ खानानिन सावातोम्‍मा ऩप़न,

खोन्‍कि बुयाङा अ़छेन्‍ताओ कालेन्‍पा ख्रिस्‍त येसु निनाम्‍हाङ्‌आ खानानिन ऩछुत्‍तिन्‍छोक्‍तिन।

२१ येसु ओन्‍ग़रि निनाम्‍मादु म़युङ्‌याङ।

खोन्‍कि निनाम्‍हाङ्‌आ झारा सामाचि अ़ऩङ्‌वा अ़मुकि ओन्‍ङा खोक्‍को म़य़।

मो य़ङ आराङ्‌राङ निनाम्‍हाङ्‌आ म़सेङ्‌याङ्‌ओ निनाम्‍हाङ्‌य़ङ खाकालुचिलाम्‍पा म़चेवायुङ्‌सा।

२२ मोसा य़ङायुङ्‌सा,

‘हाङ्‌पा निनाम्‍हाङ्‌आ अ़ङ्‌का ऩछेन्‍ताङ्‌वात्‍नि आम्‍नुओ म़नाचिदाङ्‌का अ़ङ्‌कावाको अ़क्‍छा निनाम्‍हाङ्‌य़ङ खाकालु अ़छेन।

खोक्‍कोसाआ ऩलोन्‌ओ झारा य़ङ्‌चि खानानिन्‌आ नुलोक एन्‍मादोत।

२३ खा-खाक्‍कोचिआ निनाम्‍हाङ्‌य़ङ खाकालुओ अ़य़ङ ऩएनुन,

मोचि निनाम्‍हाङ्‌ओ अ़चुम़नाचिदाङ्‌का म़फेउचि।’

२४ समुएल्‌एदाङ्‌का ओह्‍यात्‍नि झारा निनाम्‍हाङ्‌य़ङ खाकालुचि देम्‍पाङ म़चेवा,

झारासा आइमित्‌ओ लेन्‍चिदा म़लियाङ्‌ओसो अ़तुक्‌वादा खाअ़लुसायुङ्‌सा।

२५ खानानिन निनाम्‍हाङ्‌य़ङ खाकालुचिओ अ़चुछाचि ओ,

खोन्‍कि निनाम्‍हाङ्‌आ आम्‍नुओ सुन्‍तुम्‌चिएनान अ़मुवाओ हिप्‍माय़ङ खानानिन्‌एदाछाङ अ़ताला।

देकिनालो निनाम्‍हाङ्‌आ अब्राहाम लो,

‘अ़ङ्‌का ओ हेन्‍खामादाओ झारा म़नाचि आम्‍छाचिलाम्‍पा आसिखा प़ङ्‌च़ङ।’

२६ खोन्‍कि खानानिन झारा इस्राएलिचि आम्‍नुओ अ़त्‍लो काचिचिदाङ्‌का लामाकि आसिखा प़मा निकिना निनाम्‍हाङ्‌आ अ़छेन्‍ताओ अ़चुछा येसु बुया खानानिन्‌एदा अ़य़सा।”

पत्रुस खोन्‍कि युहन्‍ना धियायोक्‍खाओ अ़बुदा

४

१ पत्रुस खोन्‍कि युहन्‍ना म़नाचिएनान हान्‍ताङाचिहिदा काब़क्‍पाचि खोन्‍कि निनाम्‍हाङ ब़क्‍खाखिम कारात्‍चिओ अ़चुकप्‍ताना खोन्‍कि सदुकिचि मोचिएदा म़ता।

२ मो म़नाचिओ चाअ़त्‍लो अ़चुमाइसुङ कारा,

देकिनालो मो ह़वाङ्‌सा देत्‍नि येसु म़सुवादाओदाङ्‌का अ़खोन्‍तालोइसा खोवात्‍निङा निनाम्‍हाङ्‌आ झारा म़स़दाओ म़नाचि म़लासुखोन्‍तुलोइसुचि निकिना अ़चिन्‍ताङाचुचिन,

खोन्‍कि खाअ़एत्‍ताङाचुचिन।

३ खोन्‍किना मोचिआ पत्रुस खोन्‍कि युहन्‍ना म़लाउचिकि अ़माङ्‌कोलेन्‌तारि छेक्‍खाखिम्‌दा म़छेक्‍तुचि,

देकिनालो मोन्‍ग़रि अ़नाम्‍प़क लिसाचिआयुङ्‌सा।

४ मेन मो निनाम्‍हाङ्‌य़ङ काएन्‍चिएदाङ्‌का ब़द्‍धेकापाङ्‌आ येसुदा साकोङ्‌छ़ङ म़मुवा,

खोन्‍कि साकोङ्‌छ़ङ कामुपाचिओ अ़चुखिप्‍मा पोयाकि आप्‍फात पाच हजारा म़लिसा।

५ अ़माङ्‌कोलेन झारा यहुदि बुसुवाचि,

अ़धुवाचि खोन्‍कि य़ङ्‌हुप काचिन्‍पाचि यरुसलेम्‌दा म़कोवान्‍चिन।

६ मो धियायोक्‍खादा मुलो काब़क्‍पा हन्‍नास खोन्‍कि कैयाफा,

युहन्‍ना,

अलेक्‍जेन्‍दर खोन्‍कि हन्‍नास्‌ओ झारा अ़द़क्‍छाचि म़याआङा।

७ मोचिआ पत्रुस खोन्‍कि युहन्‍ना अ़चुबुदा तात्‍म़मेत्‍तुचिकि मोचि म़सेनुचि,

“खानाचि साङ्‌आ नुखा सावा त़पुवाचि,

माङ्‌लो साङ्‌कोओ अ़ऩङ्‌दा ओ पेसोला त़नुसाचुओ?”

८ खोन्‍किना पत्रुस सेङ्‌लावाआ भेप्‍तुकि मोचि लासुलोचि,

“बुसुवाचि खोन्‍कि अ़धुवाचि ओ!

९ आय़ खानानिन्‌आ आन्‍कान्‍का ओ अ़क्‍छा पेसोला म़नाएदा अ़नुवाक काचि लिसाओ अ़तुक्‌वादा देत्‍नि नुवानि त़सेन्‍निनालो,

१० खानानिन खोन्‍कि इस्राएल्‌दाओ झारा म़नाचिआ सिन्‍तानुम,

खानानिन्‌आ क्रुस्‌दा त़ख़न्‍तुम्‍सेरुम्‌ओ नासरत्‌ओ येसु ख्रिस्‍त निनाम्‍हाङ्‌आ म़सुवादाओदाङ्‌का अ़ह़ङ्‌सालोइसा,

येसुओ अ़चुऩङ्‌दा ओ म़ना नुवाकि आम्‍नुओ बुदा एप्‌याङ।

११ खानानिन खिम कामुचिआ ऩङात़छिरुम्‍दोम्‌ओ लुङ्‌ताक येसुङा ओ,

मेन ओन्‍ग़रि खोक्‍को खुचुरोङ्‌दाओ मुलो लुङ्‌ताक म़लिसायुङ्‌सा।

१२ खोन्‍कि येसुएदाङ्‌का नि साङ्‌आछाङ लेन्‍मा म़ऱनिन,

देकिनालो ओ झारा हेन्‍खामादा आन्‍कान हेवादाङ्‌का लेन्‍मा निम्‍पाङ निनाम्‍हाङ्‌आ येसुओ अ़ऩङ ओन्‍ङा म़पुवायुङ्‌सा।”

१३ यहुदि बुसुवाचिआ पत्रुस खोन्‍कि युहन्‍ना मान्‍खिप्‍चिओ खोन्‍कि ताक्‍पेत्‍निओनि म़सिन्‍तुचि।

मोवात्‍नि खोचिओ अ़चुराक अ़खाकिना मोचि दोम्‍तुदोचि।

खोन्‍कि मोचि बुयादाङ्‌का येसुएनान अ़क्‍नि म़युङाङाओ खोचिआ म़सिन्‍तुचि,

१४ मेन मो नुवाओ म़ना पत्रुस खोन्‍कि युहन्‍नाओ अ़चुच़क्‌दा एवाङाओ अ़खाकि बुसुवाचिआ खोचिओ अ़चुदेङ्‌सालाप्‍पादा देत्‍छाङ लोमा मान्‍ऱम़दोचि।

१५ खोन्‌ओसा मोचिआ पत्रुस खोन्‍कि युहन्‍ना धियायोक्‍खादाङ्‌का बुङ्‌खाह्‍यात्‍नि लोन्‍म़मेत्‍तुचि,

खोन्‍किना बुसुवाचि खोचि-खोचि याम़योआ,

१६ “ओ म़नाचि हान आन्‍कान दे मुमा ऱम्‍च़म?

ओचिआ म़दोम्‍दाओ काचि अ़मुवाचुओ यरुसलेम्‌दाओ झारा म़नाचिआ अ़सिन्‍ताचिआयुङ्‌सा।

खोन्‍कि ओ काचि खोचिआ मान्‍मुअ़दाचुओनि आन्‍कान म़नाचि लोमा अ़ऱन्‍मिन्‍चिन।

१७ मेन ओ य़ङ म़नाचिओ अ़चुरादा च़लोक अ़थ़ङ्‌निन्‍खात्‍निन्‍ने निकिना आन्‍कान ओचि येसुओ अ़तुक्‌वादाओ दुम साङ्‌चिछाङ ओदाङ्‌का च़लोक खामान्‌एत्‌दाचुचिन्‌नि चाप्‍चेत्‍तुम्‍च़म्‍ने।”

१८ खोन्‍किना मो यहुदि बुसुवाचिआ पत्रुस खोन्‍कि युहन्‍ना लाबुत्‍म़मेत्‍तुचिकि “हान्‌दाङ्‌का येसुओ अ़ऩङ्‌दा देम्‍खाछाङ मान्‍चेप्‌दाचि माङ्‌लो मान्‍चिन्‍दाचुचिन!”नि मोचि म़लोचि।

१९ मेन पत्रुस खोन्‍कि युहन्‍नाआ मोचि अ़लासालोवाचुचिन,

“निनाम्‍हाङ्‌ओ अ़चुबुदा आम्‍नुओ य़ङ एन्‍मा अ़नुवाक हे,

निनाम्‍हाङ्‌ओ अ़चुय़ङ एन्‍मा अ़नुवाक?

खानानिन्‌ङा अ़छ़ङ मुवानुम।

२० देकिनालो येसुआ अ़मुवाओ काचि आन्‍काच्‍या खाचुवाओ खोन्‍कि एनाचुवाओ य़ङ म़नाचि खामान्‌एत्‍माङ आन्‍काच्‍या युङ्‌माङा अ़ऱचिन्‍का।”

२१ खोन्‍किना यहुदि बुसुवाचिआ पत्रुस खोन्‍कि युहन्‍ना दन्‍दा प़खा लाम दित्‍छाङ मान्‍धित्‌अ़दाकि च़लोक म़दुङ्‌तुचिकि खोचि म़लेरुखाइसुचि,

देकिनालो पेसोला म़ना नुवाओ अ़खाकि झारा म़नाचिआ निनाम्‍हाङ अ़चोन्‍ताङा।

२२ मो म़दोम्‍दाओ काचिलाम्‍पा नुवाओ म़ना चालिस्‌कादोङ्‌दाङ्‌का च़लोक बात्‍तुङु।

साकोङ्‌छ़ङ कामुचिओ अ़चुयामात्‍मा

२३ यहुदि बुसुवाचिआ पत्रुस खोन्‍कि युहन्‍ना म़लेरुङुचिवा मोचि साकोङ्‌छ़ङ कामुचिएदा खाराचि,

खोन्‍कि झारा मुलो काब़क्‍पाचि खोन्‍कि अ़धुवाचिआ म़लोचिओ य़ङ्‌चि खाअ़एत्‍ताचुचिन।

२४ खोन्‍किना ओ य़ङ अ़एनाकि मोचि झारा म़तोङाकि अ़धिवाङ य़ङ्‌आ निनाम्‍हाङ्‌एदा याम़मारा,

“झारासोओ अ़चुहाङ्‌पा निनाम्‍हाङ,

खानानिन्‌आङा निनाम्‍मा,

हेन्‍खामा,

धियाङ्‌वामा खोन्‍कि मोदा म़याक्‌याङ्‌ओ झारा त़मुयुम्‍च़म।

२५ खानानिन सेङ्‌लावालाम्‍पा आन्‍काओ सुन्‍तुम आम्‍नुओ हारुक दाउद हाङ्‌ओ अ़दोलाम्‍पा त़चेविन,

‘देकिना निरावाचिओ अ़चुमाइसुङ कात्‌याङ, खोन्‍कि इस्राएलि म़नाचि अ़ङ्‌देङ्‌सालाप्‍पादा सोज्‍जेओ थालि म़बाङ्‌याङ?

२६ हाङ्‌पा निनाम्‍हाङ्‌ओ अ़चुदेङ्‌सालाप्‍पादा खोन्‍कि ख्रिस्‍तओ अ़चुदेङ्‌सालाप्‍पादा हेन्‍खामादाओ हाङ्‌चि खोन्‍कि हाङ्‌काचि कामुचि अ़क्‍नि म़कोवान्‍चिन।’

२७ अ़नुछ्‍याङा खानानिन्‌आ त़छेन्‍तुम्‌ओ म़सेङ्‌याङ्‌ओ आम्‍नुओ हारुक येसुओ अ़चुदेङ्‌सालाप्‍पादा थालि बाङ्‌सि हाङ हेरोद खोन्‍कि पन्‍तियस पिलातस इस्राएलि म़नाचि खोन्‍कि निरावाचिएनान म़तोङाकि ओ सहरादा म़कोवान्‍चिन।

२८ खानानिन्‌आ बुयाङा अ़छ़ङ त़मुम्‌ओ आम्‍नुओ मिन्‍मा खोन्‍कि मित्‍चिऩङ्‌वात्‍नि मोचिआ झारा अ़मुवा।

२९ खोन्‍कि हान हाङ्‌पो,

मोचिओ अ़चुदुङ्‌तिम एन्‍निप़नि।

खोन्‍कि आन्‍कान्‍का आम्‍नुओ हारुक्‌चि आम्‍नुओ य़ङ राक्‌एनान खालुमा सावा प़नि।

३० खोन्‍कि सेङ्‌याङ्‌ओ हारुक येसुओ अ़चुऩङ्‌लाम्‍पा कातुक म़नाचि नुखा खोन्‍कि बुन्‌चि खोन्‍कि म़दोम्‍दाओ काचिचि मुमादा आम्‍नुओ सावा आन्‍कान्‍का प़नि।”

३१ याम़माराचिआकिना मोचि म़कोवान्‍चिन्‌ओदा ङाङ्‌सा,

खोन्‍कि मोचि झारा सेङ्‌लावाआ भेप्‍तुचिकि मोचिआ निनाम्‍हाङ्‌ओ अ़चुय़ङ राक्‌एनान खाअ़लुसा।

साकोङ्‌छ़ङ कामुचिआ अ़चुचासुम्‍छेन्‍बि अ़हा

३२ साकोङ्‌छ़ङ कामुचि झारा अ़क साकोङ्‌वा खोन्‍कि अ़क मिन्‍मा म़लिसायुङ्‌सा,

खोन्‍कि मोचिएदा युङाङाओ अ़चुचासुम्‍छेन्‍बिचि “अ़ङ्‌को ओन्‍ङा”नि मान्‌य़ङ्‌याङ्‌चि।

मेन मोचि झारासोओ अ़चुचासुम्‍छेन्‍बिचि अ़क्‍छा निएदा म़हासुङुचि।

३३ मो छाम्‍माय़ङ्‌चिआ तोक्‍पो सावाएनान हाङ्‌पा येसु म़खोन्‍तालोन्‍ताओ अ़चुसालुम्‍स़ङ अ़पुवाङा,

खोन्‍कि निनाम्‍हाङ्‌आ झारा साकोङ्‌छ़ङ कामुचि ब़द्‍धे आसिखा म़प़चि।

३४ मोचिएदा साङ्‌छाङ दिदाछाङ मान्‍हाप्‌याङ्‌चि,

देकिनालो साङ्‌चि व़क्‍स़ङ माङ्‌लो खिम म़तोक्‍ताङा,

मोचिआ अ़इनाकि,

३५ मोसोओ अ़लुङ छाम्‍माय़ङ्‌चिएदा अ़ताराङा।

खोन्‍कि मोचिआ खा-खाक्‍को म़हाप्‍तादिसाङा,

खोचि म़हात्‍तुङुचि।

३६ साइप्रस खाम्‍दाक्‌दाओ अ़क्‍छा लेबि भुङ्‌दाओ योसेफ अ़ऩङ मुवाङाओ म़ना युङाङा।

छाम्‍माय़ङ्‌चिआ खो बारनाबास्‌नि अ़ऩङ अ़वात्‍ता,

मोसोओ अ़तुप्‍माय़ङ राक काप़।

३७ खोसाआ अ़व़क इनुओ मो फेक्‌वा बात्‍तुकि छाम्‍माय़ङ्‌चिओ अ़चुबुदा युक्‍तुचि।

हननिया खोन्‍कि सफिरा

५

१ अ़क्‍छा हननिया अ़ऩङ मुवाङाओ म़नाआ मोसोओ अ़खिम्‍हाङ्‌मा सफिराएनान तोङाचिकि अ़क्‍चिलोक अ़चुव़क अ़इनाचु।

२ खोन्‍किना अ़खिम्‍हाङ्‌माआछाङ सिन्‍तुङुलो अ़चुव़क अ़इनाचुओ फेक्‌वादाङ्‌का अ़क्‍चिलोक कुम्‍सुयुङ्‌सु।

खोन्‍कि हेनाओ फेक्‌वा खात्‍तुकि छाम्‍माय़ङ्‌चिओ अ़चुबुदा युक्‍तुचि।

३ खोन्‍किना पत्रुस्‌आ लो,

“हननिया,

देकि सैताना आम्‍साकोङ्‌वा क़म्‍मा त़प़?

व़क त़इनुओ अ़क्‍चिलोक फेक्‌वा त़युक्‍तान्‍चिन्‌कि खाना सेङ्‌लावा त़म़प्‍तुयुङ्‌सु।

४ मो व़क इन्‍मा बुया दि आम्‍कोङा माआङ ओ कि?

खोन्‍कि त़इनुकिछाङ मो फेक्‌वा आम्‍कोङा ओ माआङ?

साङ्‌आ ओवाको काचि खाना आम्‍मिन्‍मादा मिन्‍त़मेत्‍ता?

खाना म़नाचि माआङ,

मेन निनाम्‍हाङ त़म़प्‍तुयुङ्‌सु।”

५ ओ य़ङ हननियाआ एनुङुवा बाखादा धुवाखाराकि सुवादा।

खोन्‍कि हननिया सुवादाओ य़ङ झारा काएन्‍चिओ अ़न्‍नुनु अ़चुक़माकारा।

६ खोन्‍किना थाङाछाचि म़ताकि हननियाओ अ़स़पोक तित्‌आ अ़रिप्‍ता,

खोन्‍कि सहराओ बुङ्‌खाया अ़खुयाखात्‍ताकि अ़खुम्‍ता।

७ आप्‍फात सुम्‌काकोम आदेङ हननियाओ अ़खिम्‍हाङ्‌मा खिम्‍हुत्‌या वाङा।

मेन सफिराआ अ़खिम्‍हाङ्‌पा सुवादाओ मान्‍सिन्‌युक्‍तु।

८ पत्रुस्‌आ सफिरा सेनु,

“अ़ङ्‌का लोवाङ्‌खाङ,

खानाचिआ व़क त़इनाचुकि त़तोक्‍ताचुओ अ़लुङ मोन्‍ङा ओ?”

मोसाआ लासुलो,

“उवा,

मोन्‍दाङा ओ।”

९ खोन्‍किना पत्रुस्‌आ मो लो,

“खानाचि देत्‍नि त़तोङाचिकि सेङ्‌लावा चिन्‍माखाङ्‌मा त़रुवाचु?

खाखो!

आम्‍खिम्‍हाङ्‌पा काखुम म़नाचि लाप्‍तिखोप्‌दा म़युङ्‌याङ,

खोन्‍कि मोचिआ खानाछाङ बुङ्‌खाया खुम्‍सि ऩलोत।”

१० मो मोन्‍ग़रिङा पत्रुस्‌ओ अ़बुदा धुवाखाराकि सुवादा।

खोन्‍किना थाङाछाचि खिम्‍हुत्‌या म़वाङाकि मो सुवादाचिआओ अ़खाकिना बुङ्‌खाया अ़खुयालोत्‍ता,

खोन्‍कि अ़खिम्‍हाङ्‌पाओ अ़च़क्‌दा अ़खुम्‍ता।

११ झारा साम्‍भुङ्‌दाओ म़नाचि खोन्‍कि ओ य़ङ्‍ओ अ़तुक्‌वादा काएन्‌चि झारासोओ अ़न्‍नुनु अ़चुक़माकारा।

छाम्‍माय़ङ्‌चिआ ब़द्‍धे म़नुसुचि

१२ छाम्‍माय़ङ्‌चिआ ब़द्‍धे बुन्‌चि खोन्‍कि म़दोम्‍दाओ काचिचि म़नाचिओ अ़चुरादा म़मुचि।

खोन्‍कि झारा साकोङ्‌छ़ङ कामुचि निनाम्‍हाङ ब़क्‍खाखिम्‌ओ सोलोमन्‌ओ अ़सिकुवादा अ़धुन अ़क्‍मिन्‍माआ म़कोवान्‌यान्‍चिन।

१३ येसुएदा साकोङ्‌छ़ङ मान्‍मुकादाचि साङ्‌छाङ मोचिएदा होन्‍मान्‍चिन राक मान्‍मुचि,

खोन्‍नुछाङ म़नाचिआ मो साकोङ्‌छ़ङ कामुचि च़लोक साया म़मेत्‍तुङुचि।

१४ खोन्‍कि ब़द्‍धेकापाङ दुवाछा खोन्‍कि मेत्‌छाछाचि हाङ्‌पा येसुएदा साकोङ्‌छ़ङ म़मुवाकि च़लोक अ़चुखिप्‍मा तेप्‍ता।

१५ छाम्‍माय़ङ्‌चिआ म़दोम्‍दाओ काचिचि म़मुङुचिओसा म़नाचिआ कातुक्‌चि मुलो लाम्‌चिदा म़तारुचिकि पत्रुस बान्‌याङ्‌हिदा अ़लावाछामित ओन्‍ङानुछाङ मोचिएदा छुक्‌कि म़नुने निकिना अ़चुइम्‍खाचिदा खोन्‍कि फेङ्‌लाचिदा म़युङ्‌सुदोङुचि।

१६ यरुसलेम च़क्‍चिदात्‍निओ तेन्‍चिदाङ्‌काछाङ ब़द्‍धे म़नाचिआ कातुक म़नाचि खोन्‍कि पोप्‍ताओ लावाचिआ म़लाउचिओचि म़तारुङुचि,

खोन्‍कि मोचि झारा निनाम्‍हाङ्‌आ म़नुसुचि।

छाम्‍माय़ङ्‌चिएदा दुखा ताओ

१७ खोन्‍किना मुलो काब़क्‍पा खोन्‍कि सदुकि रुहुप्‌दाओ खोसोओ झारा अ़यावाचिआ छाम्‍माय़ङ्‌चिओ अ़चुदेङ्‌सालाप्‍पादा च़लोक ऩङ्‌च़ म़मुवा।

१८ मोचिआ छाम्‍माय़ङ्‌चि म़लाउचिकि छेक्‍खाखिम्‌दा म़छेक्‍तुचि।

१९ मेन मो अ़खाखुत हाङ्‌पाओ अ़क्‍छा निनाम्‍हाङ काफाआ छेक्‍खाखिम्‌ओ लाप्‍तिखोप्‌चि होत्‍तुप़चि,

खोन्‍कि मोचि बुङ्‌खाया लोइसुचि।

खोन्‍किना खोसाआ मोचि लोचि,

२० “खारानिन्‌कि निनाम्‍हाङ ब़क्‍खाखिम्‌दा एवानिन,

खोन्‍कि झारा म़नाचि ओ ह़ङ्‌म़ङ्‌ओ अ़तुक्‌वादा खाएत्‍तानुम्‍च़म।”

२१ खोन्‍किना ओ अ़एनाकि मोचि अ़वाय़ङ निनाम्‍हाङ ब़क्‍खाखिम्‌दा म़वाङा,

खोन्‍कि म़नाचि चिन्‍मा म़पुङ्‌सुचि।

मुलो काब़क्‍पा खोन्‍कि खोसोओ अ़यावाचि म़तादिसा,

खोन्‍किना धियायोक्‍खादाओ इस्राएलिचिओ अ़चुबुसुवाचि म़बुत्‍तुचि।

मोचि झारा यहुदिचिओ अ़चुअ़धुवाचि ओ।

मोचिआ छाम्‍माय़ङ्‌चि छेक्‍खाखिम्‌दा लासि रात्‍खामिचि म़छुत्‍तुचि।

२२ मेन निनाम्‍हाङ ब़क्‍खाखिम्‌दाओ रात्‍खामिचि छेक्‍खाखिम्‌दा म़तालाहिदा मोचि मोदा मान्‍धित्‍म़दोचि।

खोन्‌ओसा मोचि म़लासाताकि धियायोक्‍खादाओ म़नाचि खाम़एत्‍तुचि।

२३ “आन्‍कान्‍का छेक्‍खाखिम नुलोक छेक्‍ताङाओ धिरुम्‍का,

खोन्‍कि रात्‍खामिचि लाप्‍तिखोप्‌दा म़एवाङा,

मेन लाप्‍तिखोप होरुम्‍काहिदा आन्‍कान्‍का मोहुत्‌या साङ्‌छाङ मान्‍धित्‌दोम्‍च़म्‍का!”

२४ ओ य़ङ निनाम्‍हाङ ब़क्‍खाखिम्‌दाओ अ़चुकप्‍ताना खोन्‍कि मुलो काब़क्‍पाचिआ अ़एनाकि छाम्‍माय़ङ्‌चिओ अ़चुतुक्‌वादा “हान दे लि?”निकिना मोचि ओहा ना मोहा म़लिसा।

२५ खोन्‍किना अ़क्‍छा म़ना ताकि मोचि लोचि,

“एनानुम,

खानानिन्‌आ छेक्‍खाखिम्‌दा त़छेक्‍तुम्‍च़म्‌ओ म़नाचिआ ना निनाम्‍हाङ ब़क्‍खाखिम्‌दा एप्‌चिकि म़नाचि अ़चिन्‍चुङ्‌चुचिन।”

२६ खोन्‍किना रात्‍खामिचिओ अ़चुकप्‍ताना अ़रात्‍खामिचिएनान अ़क्‍नि खाराकि छाम्‍माय़ङ्‌चि बात्‍तुचि।

खोन्‍नुछाङ राकाङ्‌थेत्‍नि मुमा मान्‍ऱम़दोचि,

देकिनालो म़नाचिआ लुङ्‍आ ऩवेरिन्‍का निकिना मोचिओ अ़चुक़माकारा।

२७ खोन्‍कि खोचिआ छाम्‍माय़ङ्‌चि धियायोक्‍खाओ अ़बुदा म़बात्‍तुचिकि एप्‍म़मेत्‍तुचि,

खोन्‍कि मुलो काब़क्‍पाआ मोचि सेनुचि,

२८ “आन्‍कान्‍का खानानिन येसुओ अ़ऩङ्‌दा म़नाचि चिन्‍माइ मान्‍चिन्‍दानुम्‍च़म्‌नि खानानिन लोनिओ।

मेन खानुम,

खानानिन्‌आ ना झारा यरुसलेम्‌दा त़चिन्‍तुम्‍चिउम्‍च़म,

खोन्‍कि ओ म़नाओ अ़ह़वा आन्‍कान्‍का पाक्‍मा त़लाप्‍निङ्‌नि!”

२९ मेन पत्रुस खोन्‍कि नि छाम्‍माय़ङ्‌चिआ म़लासुलोचि,

“म़नाचिआ लोमाय़ङ माआङ,

निनाम्‍हाङ्‌आ लोमाय़ङ आन्‍कान्‍का काङ्‌मादोत।

३० आन्‍सुन्‍तुम्‌चिओ अ़चुनिनाम्‍हाङ्‌आ खानानिन्‌आ त़लाउम्‌कि क्रुस्‌दा त़ख़न्‍तुम्‍सेरुम्‌ओ येसु म़सुवादाओदाङ्‌का अ़लासाखोन्‍तालोइसा।

३१ खोन्‍किना इस्राएलिचिआ हेवा मुमा अ़छित्‌कि अ़चुहेवा लेत्‍मा अ़तोक्‍ने निकिना निनाम्‍हाङ्‌आ खोक्‍को अ़चुचुप्‍ताङ्‌छुक्‌लिप्‍पा अ़झोइसाकि हाङ खोन्‍कि कालेन्‍पा अ़मुवा।

३२ आन्‍कान्‍का ओ य़ङ्‌चिओ अ़सालुम्‍स़ङ युङिन्‌येन्‍का,

खोन्‍कि सेङ्‌लावाछाङ ओ य़ङ्‌चिओ अ़सालुम्‍स़ङ म़युङ्‌याङ।

खोन्‍कि निनाम्‍हाङ्‌आ लोचिवा काच़चि सेङ्‌लावा म़प़युङ्‌सुचि।”

३३ ओ य़ङ धियायोक्‍खादाओ यहुदि बुसुवाचिआ अ़एनाकि मोचिओ चाअ़त्‍लो अ़चुमाइसुङ कारा,

खोन्‍किना मोचिआ छाम्‍माय़ङ्‌चि सेत्‍मा म़लाप्‍तुचि।

३४ मेन झारा म़नाचिआ ब़द्‍धे साया अ़मेत्‍ताओ य़ङ्‌हुप काचिन्‍पा गमलिएल अ़ऩङ मुवाङाओ अ़क्‍छा फरिसि aधियायोक्‍खादा पुवालोन्‍ताकि छाम्‍माय़ङ्‌चि धियायोक्‍खादाङ्‌का अ़क्‌दुओ निकि बुङ्‌खाह्‍यात्‍नि रात्‍खामिचि खात्‍मेत्‍तुचि।

३५ खोन्‍किना खोसाआ धियायोक्‍खादाओ म़नाचि लोचि,

“इस्राएलिचि अ़ङ्‌यावाचि ओ,

ओ म़नाचि खानानिन्‌आ दे मुमा त़मुम्‌योम्‍च़म्‌ओ,

मोसोओ अ़तुक्‌वादा चाप्‍चेत्‍तानिन्‍चिन!

३६ देकिनालो अ़चित्‌कादोङ बुया थुदास तोक्‍पो म़नानि लोनान्‍चिन्‍सा रोमिचिओ अ़चुदेङ्‌सालाप्‍पादा पुवालोन्‍ता।

खोन्‍कि आप्‍फात चार सये म़नाचिआ खो अ़त़ङ्‌ता।

खो रात्‍खामिचिआ अ़सेरा,

खोन्‍कि खो कात़ङ्‌चि झारा म़रिसाखारा,

खोन्‍कि मो म़नाचि देत्‍छाङ च़मा मान्‍ऱचि।

३७ खोन्‍किना आदेङ रोमि हाङ्‌काचि कामुआ म़नाचि खिप्‍मेतुङुचिओ ग़रिदा गालिल्‌दाओ यहुदानिओ म़ना खाङ्‌मुसान्‍चिन।

खोन्‍कि ब़द्‍धे म़नाचिआ खो अ़त़ङ्‌ता,

मेन मोछाङ अ़सेरा,

खोन्‍कि खो कात़ङ्‌चि म़रिसाखारा।

३८ खोन्‌ओसा ओन्‍ग़रि ओ काचिदा अ़ङ्‌का खानानिन यायोक प़नानिन,

ओ म़नाचिदाङ्‌का अ़थाया युङानिन,

खोन्‍कि मोचि मान्‍नेत्‌दानुम्‍च़म।

देकिनालो ओचिओ अ़चुमित्‍चिऩङ्‍आ मो काचिचि म़मुङुचिओनालो मो च़क्‍नि लुक।

३९ मेन ओ निनाम्‍हाङ्‌लाम्‍पाओनालो ना खानानिन ओ म़नाचि छेक्‍मा त़ऱन्‍चिमिन।

माङ्‌नालो ना खानानिन्‌ङा निनाम्‍हाङ्‌ओ अ़चुदेङ्‌सालाप्‍पादा फित्‍चि कामु त़लिसिन।” खोन्‍किना मो धियायोक्‍खादाओ म़नाचिआ गमलिएल्‌ओ अ़यायोक म़काङ्‌सा।

४० मोचिआ छाम्‍माय़ङ्‌चि धियायोक्‍खाहुत्‌दा म़बुत्‍तुचिकि य़हुप पाक्‍म़मेत्‍तुचि,

खोन्‍किना “येसुओ अ़तुक्‌वादा म़नाचि खामान्‌एत्‌दानुम्‍च़म!”

नि म़लोचिकि मोचि म़लेरुखाइसुचि।

४१ खोन्‍किना छाम्‍माय़ङ्‌चि येसुओ अ़चुऩङ्‌दा साया ऩपेप्‍तिन्‍काओ आङ्‌मा अ़खान्‍तिन्‍काओ लिसिन्‌युङ्‌सिन्‍का निकिना अ़चुऩङानुयाङ्‌सा धियायोक्‍खादाङ्‌का बुङ्‌खाया म़लोन्‍ताखारा।

४२ खोन्‍कि मोचि अ़लेन्‍खिन्‍तुम निनाम्‍हाङ ब़क्‍खाखिम्‌दा खोन्‍कि म़नाचिओ अ़चुखिम-खिम्‌चिदा म़खाराकि येसुङा ख्रिस्‍त ओ निकिना चिन्‍मा खोन्‍कि नुय़ङ्‌खान खालुमा मान्‍छित्‌अ़दा।

a 

५:३४ धियायोक्‍खा : धियायोक्‍खा अ़क्‌तात मोदाओ मुलो हाङ्‌काचि मुखा, खोन्‍कि यावायोक मुखा, खोन्‍कि म़नाचिन्‍खा युङाङा। अ़देङ्‌या य़ङ्‌सिवा अ़तुक्‌वाऩङ्‌दा ‘धियायोक्‍खा’ लामानुम।

सात्‌कापाङ साम्‍भुङ काफाचि म़छेन्‍तुचिओ

६

१ मो लेन्‍चिदा ख्रिस्‍त काखेङ्‌चिओ अ़चुखिप्‍मा च़लोक पोन्‌याङ्‌सा खाराङा।

खोन्‍कि हिब्रु य़ङ काचेप साकोङ्‌छ़ङ कामु यहुदिचिओ अ़चुदेङ्‌सालाप्‍पादा ग्रिक य़ङ काचेप साकोङ्‌छ़ङ कामु यहुदिचि छुऩङ्‌वा म़मुवा,

देकिनालो अ़लेन्‍खिन्‍तुम चामायु अ़हासाङाहिदा ग्रिक य़ङ काचेप यहुदिचिओ अ़चुमेन्‍मित्‍माचिआ तोक्‍मा दोराङाओ ओन चामायु मान्‍तोक्‌अ़दाङा।

२ खोन्‍कि बारकापाङ छाम्‍माय़ङ्‌चिआ झारा काखेङ्‌चि अ़क्‍नि म़बुत्‍तुचि खोन्‍कि म़लोचि,

“आन्‍कान्‍का निनाम्‍हाङ्‌ओ अ़चुय़ङ खालुमा छित्‍माकि चामायु हामा काचि मुमा अ़नुवाक अ़लिनिन।

३ खोन्‌ओसा अ़ङब़ब़,

नाना खोन्‍कि निछाचि ओ,

आम्‍नुओ रादाङ्‌का सेङ्‌लावाआ भेप्‍तुचिओचिकि खारु खोन्‍कि झारासाआ साया म़मेत्‍तुचिओचि सात्‌कापाङ म़नाचि छेन्‍तानुम्‍च़म। खोन्‍कि आन्‍कान्‍का मोचि ओ काचिदा पाउम्‍च़म्‍का।

४ खोन्‍किना आन्‍कान्‍का छाम्‍माय़ङ्‌चि यामात्‍मा खोन्‍कि निनाम्‍हाङ्‌य़ङ खालुमाकि चिन्‍मा काचिदा आन्‍काओ मिन्‍मा पाउम्‍का।”

५ खोन्‍कि मो अ़युङ्‌साओ य़ङ रुहुप्‌दाओ झारासाआ ऩङाअ़नुसा,

खोन्‍किना मोचिआ सेङ्‌लावाआ खोन्‍कि साकोङ्‌छ़ङ्‍आ भेप्‍तुचिओचि स्‍तिफनस,

फिलिप,

प्रखरस,

निकनोर,

तिमोन,

पर्मिनास,

खोन्‍किना एन्‍तिओखिया सहरादाओ निरावा निकोलाउस म़छेन्‍तुचि,

खो बुयाङे यहुदि साम्‌योक्‌दा वाङाचिआयुङ्‌सा।

६ मोचिआ मो म़छेन्‍तुचिओ म़नाचि छाम्‍माय़ङ्‌चिओ अ़चुबुदा म़तारुचि।

खोन्‍किना छाम्‍माय़ङ्‌चिआ यामात्‍प़याङ्‌सा अ़चुछुक मोचिओ अ़चुताङ्‌दु म़युक्‍तुप़चि।

७ खोन्‍कि निनाम्‍हाङ्‌ओ अ़चुय़ङ थ़ङ्‌याङ्‌सा खाराकि काखेङ्‌चिओ अ़चुखिप्‍मा यरुसलेम्‌दा अ़न्‍नुनु पोन्‌याङ्‌सा खारा।

खोन्‍कि ब़द्‍धे काब़क्‍पाचिआछाङ येसुएदा साकोङ्‌छ़ङ म़मुवा।

स्‍तिफनस अ़लावाओ

८ खोन्‍कि निनाम्‍हाङ्‌आ स्‍तिफनस च़लोक आसिखा अ़पुवाकि सावाआ भेप्‍तु,

खोन्‍कि म़नाचिओ अ़चुरादा अ़धिवा-अ़धिवा म़दोम्‍दाओ काचिचि खोन्‍कि बुन्‌चि मुचि।

९ मेन अ़क लेन कुरेनि,

अलेक्‍जेन्‍द्रिया,

किलिकिया खोन्‍कि एसियादाओ यहुदिचिओ अ़चुयावायोक्‍खिम्‌दाओ खा-खाक्‍को लेत्‍माय़ङ यहुदि रुहुप्‌नि म़लोङुचिओचि म़ताकि स्‍तिफनस्‌एनान दुम्‍तुमा अ़पुङ्‌सा।

१० मेन स्‍तिफनस सेङ्‌लावाआ अ़न्‍नुनु खारु अ़पुवा,

खोन्‍कि खो चेवाओ य़ङ मोचिआ क़प्‍मा मान्‍ऱअ़दा।

११ खोन्‍किना मोचिआ खा-खाक्‍को म़नाचि सुकुलादा म़थेन्‍तुचिकि य़ङ्‌म़मेत्‍तुचि,

“निनाम्‍हाङ्‌य़ङ खाकालु मोसा खोन्‍कि निनाम्‍हाङ्‌ओ अ़चुदेङ्‌सालाप्‍पादा साया पेप्‌याङ्‌सा स्‍तिफनस चेवाओ आन्‍कान्‍का एनुम्‍का।”

१२ खोन्‍किना मोचिआ म़ना मुक्‍लाचि,

अ़धुवाचि खोन्‍कि य़ङ्‌हुप काचिन्‍पाचि म़थेन्‍तुचिकिना स्‍तिफनस अ़थिलाखात्‍ता,

खोन्‍कि अ़लावाकि धियायोक्‍खादा अ़तारा।

१३ खोन्‍किना मोचिआ खोसोओ अ़तुक्‌वादा सोज्‍जे सालुम्‍स़ङ काप़चि म़तारुचिकिना मोचि म़य़ङा,

“ओ म़नाआ सेङ्‌याङ्‌ओ निनाम्‍हाङ ब़क्‍खाखिम्‌ओ खोन्‍कि निनाम्‍हाङ्‌य़ङ खाकालु मोसाओ अ़य़ङ्‌हुप्‌ओ अ़देङ्‌सालाप्‍पादा देम्‍खाछाङ चेप्‍मा मान्‍छित्‌युक्‍तु।

१४ देकिनालो ‘नासरत्‌ओ येसुआ ओ निनाम्‍हाङ ब़क्‍खाखिम अ़भुङ्‌खान,

खोन्‍कि निनाम्‍हाङ्‌य़ङ खाकालु मोसाआ आन्‍कान म़पुवाओ च़माथाङ्‌माचि म़फान्‍प़’नि खो य़ङाओ आन्‍कान्‍का एनुम्‌युङ्‌सुम्‍का।”

१५ मोन्‍ग़रि झारा धियायोक्‍खादा कायुङ्‌चिआ स्‍तिफनस्‌एह्‍यात्‍नि नुलोक अ़चोवाङा,

खोन्‍कि मोचिआ खोसोओ अ़ङाइवा निनाम्‍हाङ काफाओ अ़ङाइवावाङा लिसाओ अ़खा।

स्‍तिफनस चेवाओ

७

१ खोन्‍किना मुलो काब़क्‍पाआ स्‍तिफनस सेनु,

“दि खाना लाहि ऩपाक्‌याङ्‍ओ ओ य़ङ्‌चि अ़नुछ्‍या ओ?”

२ खोन्‍कि स्‍तिफनस्‌आ य़ङ्‌लासु,

“अ़ङ्‍ब़ब़चि खोन्‍कि अ़ङ्‌पापाचि ओ,

अ़ङ्‌का य़ङ्‌ङाङाओ एनानुम!

आन्‍सुन्‍तुम अब्राहाम हारान खात्‍मा बुया मेसोपोतामियादा युङाङाहिदा अ़चुऩङ्‌लोङ्‌मा खान्‍तुओ आन्‍निनाम्‍हाङ अब्राहाम्‌एदा खाङ्‌म़मुसान्‍चिन।

३ खोन्‍कि निनाम्‍हाङ्‌आ खो अ़लोवा,

‘खाना आम्‍हेन्‍कोप खोन्‍कि आम्‍दाक्‍मित्‌चि छिरुदोचिकि अ़ङ्‌का हान खाङ्‌मेत्‍नाओ हेन्‍कोप्‌दा खारा।’

४ खोन्‌ओसा खोसाआ कल्‍दिचिओ अ़चुहेन्‍कोप छिरुदो,

खोन्‍कि हारान्‌दा खाराकि युङा।

खोन्‍कि खोसोओ अ़पा सुवादाकि निनाम्‍हाङ्‌आ खो खानानिन आइमित त़युङिन्‌येन्‌ओ ओ हेन्‍कोप्‌दा अ़तारा।

५ निनाम्‍हाङ्‌आ अब्राहाम ओदा अ़क्‌छेप्‌छाङ थाम्‍पुक्‌ओ अ़हाङ्‌पा लिमा मान्‍प़अ़दा।

मेन अब्राहाम्‌ओ अ़छाचि मोन्‍ग़रि मात्‍द़ङ्‌याङ्‌चिनुछाङ ‘आम्‍छावारिचि माय़ङ ओ झारा थाम्‍पुक्‌ओ अ़हाङ्‌पा अ़धुन लिमा प़ङ्‌च़ङ’नि निनाम्‍हाङ्‌आ खो अ़हिप्‍ता।

६ निनाम्‍हाङ्‌आ अब्राहाम ओवात्‍नि अ़लोवा,

‘आम्‍छावारिचि निहेन्‍कोप्‌या म़खात्‌कि तालावा लिमाकि युङ्‌मादोत,

खोन्‍कि मो हेन्‍कोप्‌दाओ म़नाचिआ अ़चुहारुक म़मुचिकि मोचि चार सयेकादोङ्‌तारि चाअ़त्‍लो दुखा म़प़चि।’

७ निनाम्‍हाङ म़य़ङा,

‘मेन खानानिन हारुक कामुचि अ़ङ्‌का दन्‍दा प़ङ्‌च़ङ।

खोन्‍किना मोचि मो हेन्‍कोप्‌दाङ्‌का आदेङ म़लाबान्‌कि ओदाङा अ़ङ्‌का ऩब़क्‍ङा।’

८ खोन्‍किना निनाम्‍हाङ्‌आ अब्राहाम हिप्‍तुओ मित्‍तुने निकिना aसिप्‍मायाम्‍बुन पाक्‌अ़मेत्‍ता।

खोन्‍किना अब्राहाम इसहाक्‌ओ अ़पा लिसाकि इसहाक पुक्‍तान्‍चिन्‌ओ आथ्‌कालेन्‌ओलेन्‌दा अ़सिप्‍मायाम्‍बुन पाक्‍तु।

आदेङ इसहाक याकुब्‌ओ अ़पा लिसाकि मोवात्‍निङा मु,

खोन्‍कि याकुब बारकाभुङ्‌ओङा अ़चुपा लिसाकि मोवात्‍निङा मुचि।

९ याकुब्‌ओ अ़छाचिआ अ़चुनिछा योसेफ ऩङ्‌च़ अ़मेत्‍ताकि खो हारुक लिसि मिस्र हेन्‍कोप्‌या मोचिआ अ़इनाखाइसा।

मेन निनाम्‍हाङ खोएनान म़युङाङा।

१० खोन्‍कि खोसोओ झारा अ़दुखाचिदाङ्‌का अ़रात्‍ता।

निनाम्‍हाङ्‌आ योसेफ अ़नुवाक खारु अ़पुवाकि मिस्र हेन्‍कोप्‌दाओ हाङ फारोआ खो अ़ऩङानुसु।

खोन्‍किना खो मिस्र हेन्‍कोप्‌दाओ खोन्‍कि हाङ्‌ओ झारा अ़खिम्‍लुम्‍पादाओ हाङ्‌काचि कामु अ़मुवा।

११ खोन्‍किना झारा मिस्र हेन्‍कोप खोन्‍कि कनान्‌दा स़ङ्‌साक्‌वा लुवाकि म़नाचि चाअ़त्‍लो दुखा म़तोक्‍ता,

खोन्‍कि आन्‍सुन्‍तुम्‌चि चामायु मान्‍तोक्‌चि।

१२ मेन याकुब्‌आ मिस्र हेन्‍कोप्‌दा चासुम युङ्‌याङ्‌नि एनुकि आन्‍सुन्‍तुम्‌चि बुयाओदु चासुम खित्‍सि छुत्‍तुचि।

१३ मोचि ह्‍वादुओदु चासुम खित्‍सि म़खाराहिदा योसेफ्‌आ अ़बुवाचि खो साङ्‍ओ निकिना खाएत्‍तुचि,

खोन्‍कि योसेफ्‌ओ अ़खिम्‍लुम्‍पाओ अ़तुक्‌वादा मिस्रदाओ हाङ फारोआ सिन्‍तु।

१४ खोन्‍किना योसेफ्‌आ अ़पा याकुब खोन्‍कि खोसोओ अ़खिम्‍लुम्‍पाचि मिस्रदा युङ्‌सि बान्‍मा निकिना बुत्‍तुखाइसुचि।

मोचि झारा पचहत्‍तरकापाङ म़याआङा।

१५ खोन्‍किना याकुब मिस्र हेन्‍कोप्‌दा खाराकि मोयुङा सुवादा,

खोन्‍कि आन्‍सुन्‍तुम याकुब्‌ओ अ़छाचिछाङ मोयुङा म़सुवादा।

१६ खोन्‍कि मोचिओ आदेङ अ़चुस़पोक्‌चि सकेम्‌दा म़लासुखात्‍तुचिकि म़खुम्‍तुचि।

मो स़पोक खुम्‍खा हमोरओ अ़छाचिएदाङ्‌का अब्राहाम्‌आ रुपाआ खिरुयुङ्‌सुओ।

१७ मेन निनाम्‍हाङ्‌आ अब्राहाम अ़हिप्‍ताओ तामालामा ग़रि नेक्‍ताताहिदा मिस्र हेन्‍कोप्‌दा आन्‍म़नाचिओ अ़चुखिप्‍मा ब़द्‍धे पोयायुङ्‌सा।

१८ खोन्‍किना योसेफ्‌ओ अ़तुक्‌वादा दित्‍छाङ मान्‍सिन्‍कादा नितात अ़क्‍छा हाङ मिस्र हेन्‍कोप्‌दा हाङ मुमा पुङ्‌सु।

१९ खो आन्‍रावाचिएदा चाप्‍चा काचि मुवा,

खोन्‍कि आन्‍सुन्‍तुम्‌चिआ अ़ऩङ्‌वा म़तोक्‍तुचिओ अ़चुनुनुचि म़स़दाने निकिना बुङ्‌खाया राकाङ्‌थेत्‍नि युङ्‌दाम़मेत्‍तुङुचि।

२० मोन्‍ग़रिङा निनाम्‍हाङ्‌य़ङ खाकालु मोसा लिसा।

मो नुनु निनाम्‍हाङ्‌ओ अ़खाङ्‌मादा अ़न्‍नुनु खान्‍नुवाङा।

खोन्‍कि खो सुम्‌कादोङ्‌वात्‌तारि अ़पाअ़माचिआ अ़चुखिम्‌दा अ़केन्‍ताचु।

२१ खोन्‍किना खो बुङ्‌खाया अ़छिरादाचु,

मेन हाङ फारोओ अ़छा मेत्‍छाछाआ खो धिरुकि खात्‍तु,

खोन्‍कि अ़छावा केन्‍तु।

२२ खोन्‍कि मोसा मिस्रिचिआ झारा अ़लेसाङाओ ताया अ़चिन्‍ताकि खो चेप्‍मादा खोन्‍कि काचिचिदा ब़द्‍धे काले लिसा।

२३ मोसा चालिस्‌कादोङ बात्‍तुहिदा इस्राएलि अ़द़क्‍छाबुवाचिएनान तुप्‍मानि अ़मिन्‍मादा मिना।

२४ अ़क्‌लेन अ़क्‍छा मिस्रिआ अ़क्‍छा इस्राएलि रिम्‍तुङुओ मोसाआ खाकि इस्राएलि अ़म़ना रात्‍तुकि मिस्रि सेरुकिना अ़फान लात्‍तु।

२५ मोसाआ अ़द़क्‍छाबुवाचि मिस्रिचिएदाङ्‌का फोङ्‌सि निनाम्‍हाङ्‌आ अ़छुत्‍ताङ्‍ओ निकिना अ़तुप हे नि मिनाङा,

मेन मोचिआ मान्‍तुप्‌अ़दा।

२६ अ़माङ्‌कोलेन मोसाआ ह़वाङ इस्राएलिचि म्‍हुवाङाचिओ खाचि।

मोचि अ़क्‍छा निएदा तोङ्‌माचिनि मिनाकि खोसाआ लोचि,

‘एनाचु,

यावाचि ओ,

खानाचिना यहुदि-यहुदि ए,

देकि खानाचि ओवात्‍नि त़म्‍हुचिङ्‌चिओ?’

२७ मेन कारिम्‌आ मोसा ह्‍यात्‍नि तोलुखाइसुकि लो,

‘आन्‍कान्‍काएदा हाङ्‌काचि कामु खोन्‍कि छ़ङ्‌काछेन खाना साङ्‌आ त़मुवा?

२८ आखोमाङ खाना मो मिस्रि त़सेरुओवा अ़ङ्‌काछाङ सेत्‍मा त़लाप्‍ङाङा?’

२९ ओ य़ङ एनुकि मोसा मिस्र हेन्‍कोप्‌दाङ्‌का मिधान्‌दा फुङ्‌साखारा।

खोन्‍कि खो मो हेन्‍कोप्‌दा तालावा लिसाकि युङा।

मोदा खोसोओ ह़वाङ दुवाछा अ़छाचि लिसाचि।

३० चालिस्‌कादोङ क़प्‍तुकिना सिनै भ़ऱ च़क्‌दाओ लेक्‍लेक्‍लेक्‌वाओदा लेरायुङ्‌साङाओ स़ङ्‌फोम्‍सुवादाओ मिलाप्‌दा अ़क्‍छा निनाम्‍हाङ काफा मोसाएदा खाङ्‌मुसान्‍चिन।

३१ मोसाआ मो खाकि दोम्‍तुदो खोन्‍कि मो नुलोक खाङ्‌सि अ़च़क्‌दा खाराहिदा खोसाआ निनाम्‍हाङ्‌ओ अ़चुय़ङ एनु।

३२ ‘अ़ङ्‌का आम्‍सुन्‍तुम्‌चिओ अ़चुनिनाम्‍हाङ ओ।

अब्राहाम्‌ओ अ़निनाम्‍हाङ,

इसहाक्‌ओ अ़निनाम्‍हाङ खोन्‍कि याकुब्‌ओ अ़निनाम्‍हाङ ओ।’

खोन्‍कि मोसा अ़क़माआ धुन्‍मा पुक्‍तुकिना खाङ्‌मा राक मान्‍मुदो।

३३ खोन्‍किना निनाम्‍हाङ्‌आ मोसा अ़लोवा,

‘आम्‍लाङ्‌दाओ फेङ्‌ताचि हुरुचि,

देकिनालो खाना त़एप्‌याङ्‍ओ बाखा सेङ्‌याङ।

३४ मिस्रदा अ़ङ्‌म़नाचि चाअ़त्‍लो म़रिम्‍तुङुचिओ अ़ङ्‌का खाङ्‌युङ्‌सुङ,

खोन्‍कि दुखाआ ह़त्‍पा म़लुवाङाओ एनुङ्‌कि अ़ङ्‌का मोचि फोङ्‌सि निकिना युवाङ्‌युङ्‌साङ।

हान खारा,

अ़ङ्‌का खाना मिस्र हेन्‍कोप्‌दा लानाछुत्‍नाङ्‌ना।’

३५ ओ मोसाङा इस्राएलिचिआ ‘आन्‍कान्‍काएदा हाङ्‌काचि कामु खोन्‍कि छ़ङ्‌काछेन खाना साङ्‌आ त़मुवा?’

निकिना बुया ऩङाअ़छिराओ।

मेन निनाम्‍हाङ्‌आ लेराङाओ स़ङ्‌फोम्‍सुवादा खाङ्‌कामुनान्‍चिन निनाम्‍हाङ काफालाम्‍पा मो मोसाङा इस्राएलिचिओ अ़चुहाङ्‌काचि कामु खोन्‍कि काफोङ्‌लोन ह्‍वातात्‍माङ अ़मुवाकि अ़छुत्‍ता।

३६ खोसाआङा इस्राएलिचि मिस्र हेन्‍कोप्‌दा,

हालापाक्‍पाक्‌ओ धियाङ्‌वामादा खोन्‍कि लेक्‍लेक्‍लेक्‌वाओदा चालिस्‌कादोङ्‌तारि अ़न्‍नुनु म़दोम्‍दाओ काचिचि खोन्‍कि बुन्‌चि मुयाङ्‌सा तित्‍तुलोत्‍तुचि।

३७ ओ निनाम्‍हाङ्‌य़ङ खाकालु मोसाआ इस्राएलिचि लोचि,

‘निनाम्‍हाङ्‌आ अ़ङ्‌का ऩछेन्‍ताङ्‌वात्‍नि आम्‍नुओ आप्‍पिओ म़नाचिदाङ्‌का अ़क्‍छा आम्‍नुओ निम्‍पाङ निनाम्‍हाङ्‌य़ङ खाकालु अ़छेन।’

३८ ओ मोसाङा इस्राएलि म़नाचि लेक्‍लेक्‍लेक्‌वाओदा साम्‍भुङ्‌चिएदा निनाम्‍हाङ काफा खोन्‍कि आन्‍सुन्‍तुम्‌चिएनान सिनै भ़ऱदु म़चेवा,

खोन्‍कि निनाम्‍हाङ्‌य़ङ खाकालु मोसाआ आन्‍कान प़मा निम्‍पाङ अ़ह़ङ य़ङ्‌खान्‌चि निनाम्‍हाङ काफाएदाङ्‌का तोक्‍तुचि।

३९ मेन मोसाआ लोचिओ आन्‍सुन्‍तुम्‌चि मान्‍काङ्‌चि,

खोन्‍कि मोचिआ खो ऩङाअ़छिराकिना मिस्र हेन्‍कोप्‌याङा लामाखात्‍मानि म़मिना।

४० खोन्‍कि मोचिआ हारुन अ़लोवा,

‘आन्‍कान्‍का बुया कातित माङ्‌चि मेत्‍निप़नि,

देकिनालो आन्‍कान्‍का मिस्र हेन्‍कोप्‌दाङ्‌का कातित्‍बात मोसा दे लिसायुङ्‌सा,

आन्‍कान्‍का अ़सिन्‍तिमिन्‍का!’

४१ खोन्‍किना मोचिआ बोयोङ छावा काराओ अ़क्‌तात सेम्‍पोक अ़मुवाकि हेन्‍खोक्‌वा अ़धात्‍ता,

खोन्‍कि अ़चुछुक्‌आ अ़मुवाओ सामाओ अ़तुक्‌वादा अ़चुऩङाम़नुसान्‍चिन।

४२ खोन्‌ओसा निनाम्‍हाङ्‌आ मोचि निनाम्‍मादुओ नाम,

लादिप्‍मा खोन्‍कि साङ्‌केन्‍माचि अ़चुमाङ्‌चिवा म़ब़क्‍तुचिने निकिना म़छिरुखाइसुचि।

निनाम्‍हाङ्‌य़ङ खाकालुचिआ अ़चुछाप्‍लावादा अ़छाप्‍तायुङ्‌सा:

‘इस्राएलि म़नाचि ओ!

दि खानानिन्‌आ चालिस्‌कादोङ्‌तारि

लेक्‍लेक्‍लेक्‌वाओदा अ़ङ्‌का सायाम्‍पोक्‌ओ

हेन्‍खोक्‌वा त़प़नि?

४३ खानानिन्‌आ मोलोख माङ्‌ओ तित्‍खिम खोन्‍कि रेफन्‌निओ माङ साङ्‌केन्‍माओ अ़सेम्‍पोक

ब़क्‍मा निकिना त़मुम्‍च़म।

खोन्‌ओसा अ़ङ्‌का खानानिन बेबिलोन्‌दाङ्‌का अ़थायातारि ङेङ्‌चिलाम्‍पा लाप्‍खात्‍मेत्‍नानिन।’

४४ लेक्‍लेक्‍लेक्‌वाओदा आन्‍सुन्‍तुम्‌चिओ अ़चुसालुम्‍स़ङ प़खा तित्‍खिम युङाङा।

निनाम्‍हाङ्‌आ मोसा सिनै भ़ऱदु खाङ्‍अ़मेत्‍ताओ अ़मात्‍ऩङ्‌वाओ तित्‍खिम अ़मुवायुङ्‌सा।

४५ आदेङ आन्‍सुन्‍तुम्‌चिओ अ़चुफान्‌दा निरावाचि निनाम्‍हाङ्‌आ म़ऱसुखाइसुचिकि अ़चुहेन्‍कोप अ़चुपाङ्‌दा अ़मुवाहिदा यहोसुओ अ़तित्‍मादा मो तित्‍खिम अ़बात्‍ता।

खोन्‍किना मो दाउद हाङ्‌ओ अ़ग़रितारि मोदाङा अ़याङा।

४६ दाउद हाङ्‌आ निनाम्‍हाङ्‌ओ अ़चुऩङानुसु,

खोन्‍कि याकुब्‌ओ अ़निनाम्‍हाङ्‌ओ निम्‍पाङ अ़क्‌तात निनाम्‍हाङ ब़क्‍खाखिम मुखा खोसाआ दोत्‍तु।

४७ मेन निनाम्‍हाङ्‌ओ अ़चुब़क्‍खाखिम कामु हाङ सोलोमन ओ।

४८ खोन्‍नुछाङ,

झारादाङ्‌का तोक्‍पो निनाम्‍हाङ म़नाचिआ मुमाय़ङ ब़क्‍खाखिम्‌चिदा ऩयुङ्‌निन।

ओवात्‍नि निनाम्‍हाङ्‌य़ङ खाकालुचि म़य़ङायुङ्‌सा:

४९ ‘निनाम्‍मा अ़ङ्‌हाङ्‌युङ्‌खा ओ,

खोन्‍कि हेन्‍खामा अ़ङ्‌लाङ नेम्‍खा ओ।

खानानिन अ़ङ्‌को निम्‍पाङ दियाको खिम मुमा त़ऱम कि?

माङ्‌लो खानानिन अ़ङ्‌को निम्‍पाङ सावातोम्‍खा खिम मुमा त़ऱम कि?

५० निनाम्‍मा हेन्‍खामादाओ ओ झारा सामाचि अ़ङ्‌छुक्‌आङा मुयुङ्‌च़ङ्‍ओ माआङ कि?’

निकिना निनाम्‍हाङ्‌आ म़सेन्‌याङ।

५१ खानानिन लोमान्‍तेत म़नाचि ओ,

ऱक्‍भाक साकोङ्‌वा कामु खोन्‍कि निनाम्‍हाङ्‌ओ अ़चुय़ङ मान्‌एन्‍कादा खानानिन अ़धुन सेङ्‌लावाओ अ़चुदेङ्‌सालाप्‍पा त़च़न।

आम्‍नुओ सुन्‍तुम्‌चि देत्‍नि म़चुवा,

खानानिन्‌छाङ मोवात्‍निङा त़च़न।

५२ आम्‍नुओ सुन्‍तुम्‌चिआ दुखा मान्‍प़म़दोचिओ निनाम्‍हाङ्‌य़ङ खाकालुचि साङ्‌छाङ मात्‍द़ङ्‌चि।

आम्‍नुओ सुन्‍तुम्‌चिआ साम्‌योक्‍मि म़ना मसिह म़ताङाओ अ़तुक्‌वादा निनाम्‍हाङ्‌य़ङ खाकालुचि झारा म़सेरुचि।

आइमित खानानिन खोक्‍को मसिह साकोङ्‌छ़ङ्‌दा त़धान्‍तुम,

खोन्‍कि त़सेरुम।

५३ निनाम्‍हाङ काफाचिआ ऩप़न्‌ओ निनाम्‍हाङ्‌ओ अ़चुय़ङ्‌हुप त़तोक्‍तुम्‌नुछाङ खानानिन मो य़ङ्‌हुप्‌वा मान्‍च़त़दान।”

स्‍तिफनस लुङ्‌ताक्‌आ अ़वेरासेराओ

५४ धियायोक्‍खादाओ म़नाचिआ स्‍तिफनस्‌ओ अ़य़ङ अ़एनाकि अ़चुमाइसुङ कारा,

खोन्‍कि अ़चुच़ऱपाआ अ़चुक़ङ ऱक्‍मा अ़पुक्‍ता।

५५ मेन स्‍तिफनस सेङ्‌लावाआ भेप्‍तुकिना निनाम्‍मादुत्‍नि होन्‍नि खाचोवा,

खोन्‍कि निनाम्‍हाङ्‌ओ अ़चुसाम खोन्‍कि येसु निनाम्‍हाङ्‌ओ अ़चुचुप्‍ताङ्‌छुक्‌लिप्‍पा म़एवाङाओ खा।

५६ खोन्‍कि खो य़ङा,

“खा-खानुम!

अ़ङ्‌का निनाम्‍मा होराओ खोन्‍कि म़नाओ अ़छा निनाम्‍हाङ्‌ओ अ़चुचुप्‍ताङ्‌छुक्‌लिप्‍पा म़एप्‌याङ्‍ओ खाङ्‌योङ।”

५७ खोन्‍किना धियायोक्‍खादाओ म़नाचि अ़चुनाबाक अ़धेक्‍ता खोन्‍कि च़लोक म़पारालोन्‍ताकि अ़क्‍धुवा स्‍तिफनस अ़झोम्‍ता।

५८ मोचिआ स्‍तिफनस सहरादाङ्‌का बुङ्‌खाया अ़सारालोत्‍ता,

खोन्‍कि लुङ्‌ताक्‌आ अ़कोवा।

खोन्‍कि मोन्‍ग़रि सालुम्‍स़ङ्‌चिआ अ़चुबोप्‍खुचि म़हुरुचिकि सावल अ़ऩङ मुवाङाओ थाङाछाओ अ़लाङ च़क्‌दा म़युङ्‌सुचि।

५९ म़नाचिआ स्‍तिफनस लुङ्‌ताक्‌आ अ़कोआङाहिदा स्‍तिफनस यामारा,

“हाङ्‌पा येसु,

अ़ङ्‌लावा लोआनुम!”

६० खोन्‍किना खोसाआ अ़तुम्‍प़छ़क तोम्‍तुकि अ़धिवाङ य़ङ्‌आ पारा,

“हाङ्‌पो,

ओ अ़चुहेवाआ ओचि अ़धिरुन्‍चिन्‍ने!”

ओन य़ङाचिआकि खोसोओ अ़साक्‍मा खारा।

a 

७:८ सिप्‍मायाम्‍बुन : दुवाछाचिओ अ़चुछेन्‍खाओ अ़चोम्‍दुओ अ़होक्‌वा सिप्‍माखान्‍मा इस्राएलिचिओ च़माथाङ्‌मा। अ़देङ्‌या य़ङ्‌सिवा अ़तुक्‌वाऩङ्‌दा ‘सिप्‍मायाम्‍बुन’ लामानुम।

सावल्‌आ साकोङ्‌छ़ङ कामुचि दुखा प़चिओ

८

१ स्‍तिफनस लुङ्‌ताक्‌आ वेन्‍मासेत्‍मादा सावल काङ्‌सा।

मो लेन्‌ङा यरुसलेम्‌दा साम्‍भुङ्‍ओ अ़देङ्‌सालाप्‍पादा म़नाचिआ चाअ़त्‍लो दुखा प़मा म़पुक्‍तुचि।

खोन्‍कि छाम्‍माय़ङ्‌चिदाङ्‌का नि झारा साकोङ्‌छ़ङ कामुचि यहुदिया खोन्‍कि सामरिया धिखाहुप्‌चिदात्‍नि म़रिसाखारा।

२ खोन्‍कि खा-खाक्‍को निनाम्‍हाङ कामित्‍चिआ स्‍तिफनस अ़खुम्‍ता,

खोन्‍कि खोसोओ निम्‍पाङ ओत्‌ओत्‌ओत्‌वा म़खावा।

३ मेन सावल्‌आ साम्‍भुङ्‌चि लुक्‍मा लाप्‍तुङुचि।

खोसाआ खिम-खिम्‌दा खात्‌याङ्‌सा दुवाछाचि खोन्‍कि मेत्‍छामाचि सात्‍खात्‌याङ्‌सा छेक्‍खाखिम्‌दा छेक्‍तुङुचि।

सामरिया धिखाहुप्‌दा नुय़ङ्‌खान खालुमाय़ङ

४ खोन्‍किना मो यरुसलेम्‌दाङ्‌का म़रिसाखाराओ साकोङ्‌छ़ङ कामुचिआ झारादात्‍नि म़खाराकि येसुओ अ़चुतुक्‌वादा खाअ़लुसा।

५ फिलिप सामरिया सहरायु धाकि मोदा म़नाचि ख्रिस्‍तओ अ़तुक्‌वादा खाएत्‍तुचि।

६ म़ना मुक्‍लाचि फिलिप य़ङाओ य़ङ अ़एना खोन्‍किना खोसाआ मुओ म़दोम्‍दाओ बुन्‌चि अ़खाकि झारा अ़क्‍मिन्‍मा म़लिसाकि खोसोओ अ़य़ङ अ़एना।

७ देकिनालो ब़द्‍धे म़नाचिदाङ्‌का पोप्‍ताओ लावाचि चिल़क्‍ल़क्‌वा पात्‌याङ्‌सा म़लोन्‍ताखारा,

खोन्‍कि अ़चुलाङ्‌छुक्‌चि म़ख़न्‍ताखाराओ म़नाचि खोन्‍कि पेसोलाचि ब़द्‍धे म़नुवा।

८ खोन्‌ओसा सामरिया सहरादाओ म़नाचिओ अ़न्‍नुनु अ़चुऩङानुवा।

सिमोन म़क्‍फेङ कामु

९ मो सहरादा सिमोन अ़ऩङ मुवाङाओ अ़क्‍छा म़ना युङाङा।

खोसाआ बुयादाङ्‌काङा मो सहरादा म़क्‍फेङ मुवाकि सामरियादाओ म़नाचि दोम्‍तुदोचिलो मुचिकिना खो तोक्‍पोनि मित्‍तान्‌यान्‍चिन।

१० झारा अ़चुप्‍पो अ़धिवा म़नाचिआ मो म़नाओ अ़य़ङ्‌दा मिन्‍मा अ़पाक्‍ताकि अ़एना,

खोन्‍कि मोचि खोसोओ अ़तुक्‌वादा म़य़ङा,

“ओ म़ना निनाम्‍हाङ्‌एदाङ्‌का सावाकातोक ओ,

ओक्‍को तोक्‍पो सावानि लो।”

११ मोचिआ खोसोओ अ़य़ङ्‌दा मिन्‍मा अ़पाक्‍ताङा,

देकिनालो ब़द्‍धे बुयादाङ्‌काङा खोसाआ म़नाचि म़क्‍फेङ मुवाकि दोम्‍तुदोचिलो मुयुङ्‌सुचि।

१२ मेन फिलिप्‌आ निनाम्‍हाङ्‌ओ अ़चुहाङ्‌होन्‌ओ अ़तुक्‌वादा खोन्‍कि येसु ख्रिस्‍तओ अ़चुऩङ्‌दा नुय़ङ्‌खान खालुसु,

खोन्‍कि मोचि मो य़ङ्‌दा साकोङ्‌छ़ङ म़मुवाकि झारा दुवाछा खोन्‍कि मेत्‍छामाचि aबप्‍तिस्‍मा म़लोआ।

१३ सिमोन्‌छाङ साकोङ्‌छ़ङ मुवाकि बप्‍तिस्‍मा लोआ।

खोन्‍कि खो फिलिप्‌एनान अ़धुन युङा।

खोन्‍कि अ़धिवा बुन्‍चिकिना म़दोम्‍दाओ काचिचि मुचिओ खाचिकि खो दोम्‍तुदो।

१४ सामरिया सहरादाओ म़नाचिआ निनाम्‍हाङ्‌ओ अ़चुय़ङ्‌दा साकोङ्‌छ़ङ अ़मुवाओ अ़एनाकि यरुसलेम्‌दा म़युङाङाओ छाम्‍माय़ङ्‌चिआ पत्रुस खोन्‍कि युहन्‍ना मोचिएदा म़छुत्‍तुचि।

१५ खोचि मोदा तालाचिकिना सेङ्‌लावा मोचिआ अ़तोक्‍ने निम्‍पाङ याअ़मात्‍तापुवाचुचिन।

१६ देकिनालो मोन्‍ग़रितारि सामरिचि साङ्‌एदाछाङ सेङ्‌लावा मान्‍ताम़युक्‍ता,

मेन फिलिप्‌आ मोचि हाङ्‌पा येसुओ अ़चुऩङ्‌दा बप्‍तिस्‍मा ओन्‍ङा प़युङ्‌सुचि।

१७ खोन्‍किना पत्रुस खोन्‍कि युहन्‍नाआ अ़चुछुक मोचिएदा अ़युङ्‌साचु,

खोन्‍कि मोचिआ सेङ्‌लावा अ़तोक्‍ता।

१८ छाम्‍माय़ङ्‌चिआ अ़चुछुक म़युक्‍तुचिहिदा सेङ्‌लावा अ़तोक्‍ताओ सिमोन्‌आ खाकिना मोचि छेन्‍बि प़चि खोन्‍कि लोचि,

१९ “अ़ङ्‌काछाङ ओ सावा प़नि,

खोन्‍किना साङ्‌एदा अ़ङ्‌छुक युङ्‌सुङ,

मोसाआ सेङ्‌लावा तोक्‍तुने।”

२० मेन पत्रुस्‌आ खो लासुलो,

“खाना ना निनाम्‍हाङ्‌ओ अ़चुछुक्‍तुप्‍मा रुपाआ खित्‍मा ऱम्‌नि त़मिनाओसा खाना खोन्‍कि आम्‍रुपा अ़क्‍नि लुक्‍चिखात्‍चिने!

२१ ओ काचि खाना मुमा त़ऱनान,

देकिनालो निनाम्‍हाङ्‌ओ अ़चुबुदा आम्‍साकोङ्‌वा अ़नुवाक अ़मुनिनिन।

२२ खोन्‌ओसा ओ अ़अ़त्‍पा आम्‍मिन्‍मा त़लासुकि निनाम्‍हाङ्‌एदा यात़मात्‌नालो आम्‍साकोङ्‌वादा अ़त्‍लो त़मिनाओ निनाम्‍हाङ्‌आ ऩलेत्‍प़ हे।

२३ देकिनालो अ़ङ्‌का खाना खाङ्‌नाङ्‌ना,

खाना ब़द्‍धे निचिएदा ऩङ्‌च़ त़मुयाङ,

खोन्‍कि मान्‍साम्‌योक्‍मिआ त़छ़सायुङ्‌सा।”

२४ खोन्‍किना सिमोन्‌आ पत्रुस खोन्‍कि युहन्‍ना लोचि,

“खानाचिआङा अ़ङ्‌का हाङ्‌पाएदा यामात्‍ताङ्‌पुवाङ्‌च़ङ,

खानाचिआ त़लोवाङ्‌च़ङ्‍ओ खाक्‍कोछाङ य़ङ्‌चिआ अ़ङ्‌का अ़धित्‍ऩङ्‌ने।”

२५ पत्रुस खोन्‍कि युहन्‍नाआ अ़चुसालुम्‍स़ङ अ़पुवाचिआचु,

खोन्‍कि सामरि तेन्‍चिदा हाङ्‌पाओ अ़चुनुय़ङ्‌खान खालुयाङ्‌सा यरुसलेम लासाचि।

फिलिप खोन्‍कि इथियोपियादाओ छान्‍हाङ्‌पा

२६ खोन्‍किना हाङ्‌पाओ अ़क्‍छा निनाम्‍हाङ काफाआ फिलिप लो,

“चुम्‍सान्‍चिन्‌कि ह्‍युहोन ह्‍युत्‍निओ यरुसलेम्‌दाङ्‌का गाजा ह्‍युत्‍नि खात्‍खा लाम्‌दा खारा।

मो लेक्‍लेक्‍लेक्‌वाओ लाम ओ।”

२७ खोन्‍किना फिलिप चुम्‍सान्‍चिन्‌कि खाराङाहिदा इथियोपिया हेन्‍कोप्‌दाओ हाङ्‌मा कन्‍दाकिओ अ़क्‍छा अ़सावाऱक क़प्‍माय़ङ अ़धिवाङ bछान्‍हाङ्‌पा खोन्‍कि झारा अ़छेन्‍बि काखाङ धिरु।

खो यरुसलेम्‌दा निनाम्‍हाङ ब़क्‍सि खारायुङ्‌साओ,

२८ खोन्‍कि अ़रथादा युङाकि अ़खिम्‌ह्‍यात्‍नि लासाङाहिदा यसैया निनाम्‍हाङ्‌य़ङ खाकालुआ छाप्‍तुओ छाप्‍लाखा खिप्‍तुङु।

२९ खोन्‍कि सेङ्‌लावाआ फिलिप अ़लोवा,

“मो अ़रथाओ अ़च़क्‌या खारा,

खोन्‍कि खोएनान अ़क्‍नि कोला।”

३० खोन्‍किना फिलिप मोएदा लोराखाराकि अ़रथा च़क्‌दा ताला,

खोन्‍कि मो म़नाआ यसैया निनाम्‍हाङ्‌य़ङ खाकालुआ छाप्‍तुओ छाप्‍लाखा खिप्‍तुङुओ एनुकि मो सेनु,

“खानानिन त़खिप्‍तुम्‌योम्‌ओ ओ य़ङ त़तुप्‍तुम्‌योम?”

३१ खोन्‍कि मो म़नाआ लासुलो,

“अ़ङ्‌का काचिन साङ्‌छाङ मात्‍द़ङ,

देत्‍नि अ़ङ्‌का तुप्‍मा ऱङ कि?”

खोन्‍किना मो म़नाआ फिलिप अ़रथादा बुत्‍तुकि खोसोओ अ़च़क्‌दा युङ्‌मेत्‍तु।

३२ खोसाआ खिप्‍तुङुओ साम्‍कालिन्‌ओ अ़धाङ्‌दा ओवाको याआङा,

“खोक्‍को भेरावात्‍निङा सेत्‍सि अ़खात्‍ता।

खोन्‍कि देत्‍नि थुबाछा अ़मुवा काक़प्‍पाओ अ़बुदा वाइवेत युङ,

खोवात्‍निङा खोक्‍कोछाङ मान्‍चेप्‍माङ म़युङा।

३३ खोक्‍को अ़सुङ्‌ता,

खोन्‍कि नुलोक छ़ङ मान्‍छेन्‍प़अ़दा।

खोक्‍कोसोओ अ़छावारिओ अ़तुक्‌वादा साङ्‌आ खालुमा ऱ कि?

देकिनालो खोक्‍कोसोओ अ़चुह़ङ्‌म़ङ हेन्‍खामादाङ्‌का अ़खात्‍ता।”

३४ खोन्‍किना मो अ़सावाऱक क़प्‍माय़ङ्‍आ फिलिप सेनु,

“अ़ङ्‌का खाएत्‍नि,

निनाम्‍हाङ्‌य़ङ खाकालु यसैयाआ साङ्‌कोओ अ़तुक्‌वादा ओ य़ङ य़ङा ओ?

खोसोओ अ़तुक्‌वादाङा हे नि म़नाओ अ़तुक्‌वादा?”

३५ खोन्‍किना फिलिप्‌आ ओ साम्‍कालिन्‌ओ अ़धाङ्‌दाङ्‌का पुङ्‌सुकिना येसुओ अ़तुक्‌वादा नुय़ङ्‌खान खो खाएत्‍तु।

३६ खोन्‍कि खोचि लाम्‌दा खाराङाचिहिदाङा अ़क्‍चित चाक्‌वा याआङाओदा तालाचि,

खोन्‍कि मो अ़सावाऱक क़प्‍माय़ङ्‍आ फिलिप लो,

“खा-खानुम,

ओदा चाक्‌वा याक्‌याङ।

अ़ङ्‌का बप्‍तिस्‍मा लोक्‍मा दिसाआ अ़छेक्‍ङा कि?” [

३७ फिलिप्‌आ खो लासु लो,

“आम्‍साकोङ्‌वा हुत्‌याङ्‌का येसु ख्रिस्‍तएदा साकोङ्‌छ़ङ त़मुनालो खाना बप्‍तिस्‍मा लोक्‍मा त़ऱ।”

अ़सावाऱक क़प्‍माय़ङ्‍आ लो,

“येसु ख्रिस्‍त निनाम्‍हाङ्‌ओ अ़चुछा ओ निकिना अ़ङ्‌का साकोङ्‌छ़ङ मुङा।”]

३८ खोन्‍कि मोसाआ अ़रथा एम्‍मेत्‍तुकि फिलिप खोन्‍किना अ़सावाऱक क़प्‍माय़ङ ह़वाङ्‌माङ चाक्‌वा याआङाओदा धाचि।

खोन्‍कि फिलिप्‌आ मो बप्‍तिस्‍मा प़।

३९ खोन्‍किना खोचि चाक्‌वादाङ्‌का बुङ्‌खादा लोन्‍ताचि,

खोन्‍कि हाङ्‌पाओ अ़चुलावाआ फिलिप च़क्‍नि लाउखात्‍तु।

खोन्‍कि मो अ़सावाऱक क़प्‍माय़ङ्‍आ फिलिप देम्‍खाछाङ मान्‍लाखाङ्‌दो।

खोन्‍किना खो अ़ऩङानुयाङ्‌सा लाम वाङा।

४० मेन फिलिप अस्‍दोद सहरादा तालाओ सिन्‍तान्‍चिन।

खोन्‍कि खो कैसरिया सहरादा मान्‍तालायुक्‍तातारि झारा सहराचिदा नुय़ङ्‌खान खालुयाङ्‌सा खारा।

a 

८:१२ बप्‍तिस्‍मा : बप्‍तिस्‍मा मुमानिओ हेवादाङ्‌का लामान्‍चिन्‌कि अ़ऩङ्‌वा लिमाकि निनाम्‍हाङ्‌एह्‍यात्‍नि वाङ्‌मा ओ (छाम्‍माय़ङ २:३८)। बप्‍तिस्‍मा ख्रिस्‍तएदा साकोङ्‌छ़ङ कामुचिओ अ़चुबुन्‌छाङ ओ (गलाति ३:२६-२७)। अ़देङ्‌या य़ङ्‌सिवा अ़तुक्‌वाऩङ्‌दा ‘बप्‍तिस्‍मा’ लामानुम।

b 

८:२७ मो म़ना अ़सावाऱक क़प्‍ताओ निकिना ग्रिक य़ङ बाइबलादा छाप्‌याङ।

सावल्‌ओ अ़ह़ङ्‌म़ङ फान्‍ताओ

छाम्‍माय़ङ २२:६-१६; २६:१२-१८

९

१ मोन्‌हिदा हाङ्‌पाओ अ़काखेङ्‌चि सेत्‍माचि मिन्‍माआ दुङ्‌तिम मुयाङ्‌सा सावल मुलो काब़क्‍पाएदा खारा।

२ खोन्‍कि खोसाआ येसु ख्रिस्‍तदा साकोङ्‌छ़ङ कामु दुवाछानेकि मेत्‍छाछाने साङ धिरुचिनुछाङ लाप्‍माचिकि यरुसलेम्‌दा तात्‍माचि पाङ तोक्‍तुने निकिना खोसाआ दमस्‍कस्‌दाओ यावायोक्‍खिम्‌चिएदाओ बुसुवाचिओ अ़चुऩङ्‌दा छाप्‍लावा छाप्‍प़लुवा।

३ खोन्‍किना सावल कोन्‌याङ्‌सा दमस्‍कस सहराओ अ़च़क्‌दा तालाहिदा म़प्‍च़क़क्‌दा निनाम्‍मादुङ्‌का छोक्‍छोक्‍छोक्‌वाओ साम धाकि खोसोओ अ़ऱङ्‌कोप्‍नि उप्‍तुदिसु।

४ खो बाखादा धुवाधा,

खोन्‍कि खोसाआ ओवात्‍नि य़ङाङाओ अ़क्‌तात य़ङ एनु,

“सावल!

सावल!

खाना अ़ङ्‌का देकि दुखा त़प़ङाङा?”

५ खोन्‍किना खोसाआ सेनु,

“हाङ्‌पो,

खानानिन साङ ओ?”

खोन्‍कि खोक्‍कोसाआ ऩलोवाङ,

“अ़ङ्‌का येसु ओ, खोङा खाना दुखा त़प़ङु!

६ हान पुवालोन्‍ताकि सहरादा खारा,

खोन्‍कि खाना दि मुमादोत,

मोदा खाना खाऩएत।”

७ सावल्‌एनान काखात म़नाचिआ अ़क्‍छा चेवाङाओ ना अ़एना,

मेन साङ्‌छाङ मान्‍खाङ्‌अ़दाओसा मान्‍चेप्‍माङ म़एवायुङ्‌सा।

८ सावल बाखादाङ्‌का पुवालोन्‍ता,

मेन अ़म़क होउहिदा खो खाङामान्‍खाङ।

खोन्‌ओसा म़नाचिआ खोसोओ अ़छुक्‌दा अ़क़क्‍ताकि दमस्‍कस्‌दा अ़खात्‍ता।

९ खो सुम्‌कालेन्‌तारि खामान्‍खाङ्‌कादा लिसाकि ना चाङा चा,

ना चाक्‌वाङा दुङा।

१० हननिया अ़ऩङ मुवाङाओ येसुओ अ़क्‍छा अ़चुकाखेङ दमस्‍कस्‌दा युङाङा।

हाङ्‌पाआ खो सेन्‍चिदा “हननिया!”

नि अ़बुत्‍ता।

खोसाआ लो,

“ओदा युङ्‌ङाङा हाङ्‌पो।”

११ खोन्‍कि हाङ्‌पाआ खो अ़लोवा,

“पुवालोन्‍ताकि द़क्‍बानिओ अ़धिवा लाम्‌दा खारा,

खोन्‍कि यहुदाओ अ़खिम्‌दा सावल अ़ऩङ मुयाङ्‌ओ तार्सस सहरादाओ अ़क्‍छा म़ना सेनु,

देकिनालो खो ओन्‍ग़रि यामात्‌याङ।

१२ खोसाआ हननिया अ़ऩङ मुवाङाओ अ़क्‍छा म़ना ताकि खो लामाखाङ्‌मा ऱने निकिना खोएदा अ़छुक युङ्‌सुओ अ़सेन्‍चिदा अ़ङ्‌का खाङ्‌मेत्‍तुङ्‌युङ्‌सुङ।”

१३ मेन हननियाआ लासुलो,

“हाङ्‌पो,

मो म़नाआ यरुसलेम्‌दाओ आम्‍नुओ म़नाचि च़लोक अ़त्‍लो मुचिओ अ़ङ्‌का ब़द्‍धेकापाङ्‌दाङ्‌का ओसोओ अ़तुक्‌वादा एनुङ्‌युङ्‌सुङ।

१४ खोन्‍कि झारा खानानिन साकोङ्‌छ़ङ कामुचि लाप्‍माचि निकिना मुलो काब़क्‍पाचिदाङ्‌का पाङ तोक्‍तुकि ओदा तायुङ्‌सा।”

१५ मेन हाङ्‌पाआ हननिया अ़लोवा,

“खारा!

देकिनालो निरावाचि,

हाङ्‌चि खोन्‍कि इस्राएलि म़नाचिओ अ़चुबुदा अ़ङ्‌ऩङ खालुमा निकि खो अ़ङ्‌का छेन्‍तुङ्‌युङ्‌सुङ।

१६ देकिनालो अ़ङ्‌ऩङ्‌ओ निम्‍पाङ खोसाआ देम दुखा आङ्‌मादोत,

अ़ङ्‌का खो खाङ्‌मेत्‍तुङ।”

१७ खोन्‍किना हननिया खाराकि यहुदाओ अ़खिम्‌दा वाङा।

खोन्‍कि सावल्‌एदा अ़छुक युङ्‌सुकि लो,

“सावल निछा,

हाङ्‌पा येसु खाना त़बानाङाओ लाम्‌दा खानाएदा खाङ्‌म़मुसान्‍चिन,

खोसाआङा अ़ङ्‌का खाना लामाखाखाङ्‌मा त़ऱने खोन्‍कि सेङ्‌लावाआ त़भेप्‍ने निकिना अ़ङ्‌का ऩछुत्‍ताङ्‌युङ्‌साङ।”

१८ खोन्‍कि च़क्‍नि सावल्‌ओ अ़म़क्‌दाङ्‌का ङाओ अ़चिम्‌चिवाको दि-दिचि म़धा,

खोन्‍कि खो लामाखाखाङ्‌मा रुवा।

खोन्‍किना खो पुवालोन्‍ताकि बप्‍तिस्‍मा लोआ।

१९ खोन्‍कि चा-चाचिआकिना खोसाआ सावा तोक्‍तु।

सावल अ़क्‍चित लेन्‌तारि दमस्‍कस्‌दाओ काखेङ्‌चिएनान युङा।

सावल्‌आ दमस्‍कस्‌दा खालुमाय़ङ

सावल अ़क्‍चित लेन्‌तारि दमस्‍कस्‌दाओ काखेङ्‌चिएनान युङा।

२० खोसाआ मोन्‍ग़रिङा aयावायोक्‍खिम्‌चिदा “येसुङा निनाम्‍हाङ्‌ओ अ़चुछा ओ” निकिना खालुमा पुङ्‌सु।

२१ खोन्‍कि झारा खोसोओ अ़य़ङ काएन्‌चि दोम्‍तुदोचिकि मोचि,

“ओ म़ना येसुएदा साकोङ्‌छ़ङ कामुचि यरुसलेम्‌दा कालुक खोन्‍कि ओदाछाङ मोचि छ़माचिकि मुलो काब़क्‍पाचिएदा खात्‍माचि मिन्‍माआ बानाओ माआङ कि?”

नि म़य़ङा।

२२ मेन सावल्‌ओ अ़खालुमा च़लोक सावापोरि लियाङ्‌साखारा,

खोन्‍कि “येसुङा ख्रिस्‍त ओ” निकिना सालुम्‍स़ङ प़चिकि दमस्‍कस्‌दा कायुङ यहुदिचि दोम्‍पुवाचिचि मुचि।

२३ ब़द्‍धेकालेन खाराकिना सावल सेत्‍मा निकि यहुदिचि थालि म़बाङ्‌ता।

२४ मेन मोचिआ खो सेत्‍मा अ़लाप्‍ताङाओ य़ङ सावल्‌आ सिन्‍तु धिरु।

अ़खाखुत अ़खोलेन खो सेत्‍मा निकिना दमस्‍कस सहरादाओ वाङ्‌खा लाम्‌चिदा खोचिआ अ़सुक्‍तायुङ्‌साङा।

२५ खोन्‌ओसा खोसोओ अ़काखेङ्‌चिआ सावल अ़खाखुत्‌ङा अ़धिवा खेङ्‌दा अ़पाआकि कुदारिदुङ्‌का अ़धान्‍ता।

सावल यरुसलेम सहरादा

२६ सावल यरुसलेम्‌दा तालाकि काखेङ्‌चिएनान होन्‍मान्‍चिन लामा,

मेन मो काखेङ्‌चि सावल्‌दाङ्‌का म़क़सा,

देकिनालो मोचिआ खो अ़नुछ्‍याओ काखेङ निकिना साकोङ्‌छ़ङ मान्‍मुअ़दा।

२७ मेन बारनाबास्‌आ सावल छाम्‍माय़ङ्‌चिएदा खात्‍तु।

खोन्‍कि सावल्‌आ लाम्‌दा येसु देत्‍नि खाओ,

खोन्‍कि हाङ्‌पा खोएनान म़हान्‍ताओ,

खोन्‍कि खो दमस्‍कस्‌दा राक्‌एनान येसुओ अ़चुतुक्‌वादा खालुसुओ य़ङ मोचि खाएत्‍तुचि।

२८ खोन्‍किना सावल काखेङ्‌चिएनान अ़क्‍नि युङाकि झारा यरुसलेम्‌दा राक्‌एनान हाङ्‌पा येसुओ अ़चुतुक्‌वादा नुय़ङ्‌खान खालुवायुङ्‌साङा।

२९ सावल ग्रिक य़ङ काचेप यहुदिचिएनान चेप्‌याङ्‌सा दुम्‍तुसा,

खोन्‌ओसा मोचिआ खो सेत्‍मा अ़लाप्‍ताङा।

३० मेन हाङ्‌पाएदा साकोङ्‌छ़ङ कामुचिआ मो य़ङ्‍ओ अ़तुक्‌वादा अ़सिन्‍तातोक्‍ताकि खो कैसरिया सहराह्‍युत्‍नि अ़धान्‍ता,

खोन्‍कि मोदाङ्‌का तार्सस सहराह्‍यात्‍नि खो अ़छुत्‍ताखाइसा।

३१ खोन्‍किना झारा यहुदिया,

गालिल खोन्‍कि सामरियादाओ साम्‍भुङ्‌दा सेवाङ्‌नि लिसा।

साम्‍भुङ छोयाङ्‌सा खाराकि हाङ्‌पा सायामेत्‌याङ्‌सा म़युङाङाओसा सेङ्‌लावाआ सावा प़चिकिना अ़चुखिप्‍मा पोन्‌याङ्‌सा खारा।

पत्रुस लुद्‍दा खोन्‍कि योप्‍पा सहरादा

३२ अ़क्‍दु पत्रुस झारा साकोङ्‌छ़ङ कामुचि तुप्‌याङ्‌सा कोलालुक्‍ताङाहिदा लुद्‍दा सहरादा कायुङ निनाम्‍हाङ्‌ओ अ़चुम़नाचिछाङ तुप्‍सि धा।

३३ खोसाआ मोदा एनियास अ़ऩङ मुवाङाओ अ़क्‍छा म़ना धिरु।

मो आथ्‌कादोङ बुयादाङ्‌का अ़लाङ अ़छुक ख़न्‍माखात्‍मा सारिमाआ लाउयुङ्‌सुओसा अ़इम्‍खादाङा धुवायुङ्‌साङा।

३४ पत्रुस्‌आ खो लो,

“एनियास,

येसु ख्रिस्‍तआ खाना त़नु।

पुवालोन्‍ताकि आम्‌इम्‍खा ओक्‍तु।”

खोन्‍कि एनियास च़क्‍नि पुवालोन्‍ता।

३५ खोन्‍किना लुद्‍दाकिना सारोन्‌दा कायुङ झारा म़नाचिआ एनियास कोलाङाओ अ़खाकि हाङ्‌पाएदा साकोङ्‌छ़ङ म़मुवा।

३६ योप्‍पा सहरादा तबिता अ़ऩङ मुवाङाओ अ़क्‍छा काखेङ्‌मा युङाङा।

मोसोओ ग्रिक अ़ऩङ दोरकास ओ,

अ़तुप्‍माय़ङ “ख़स्‍सामा”।

मो अ़धुन निचिओ निकि अ़नुवाक काचि मुवाङा,

खोन्‍कि मान्‍तोक्‍कादाचि फासुङुचि।

३७ पत्रुस लुद्‍दा सहरादा युङाङाहिदा मो तबिता तुआकि सुवादा,

खोन्‍कि म़नाचिआ अ़स़पोक वाअ़सुवाकि धाक्‍को छान्‌दुओ अ़क खोप्‌दा अ़युङ्‌सा।

३८ लुद्‍दा योप्‍पाओ अ़च़क्‌दा छुक्‍ताङा,

खोन्‌ओसा काखेङ्‌चिआ पत्रुस मोदा युङ्‌याङ्‌नि अ़एनाकिना मोचिआ खोएदा ह़वाङ म़नाचि “आन्‍कान्‍काएदा च़क्‍नि बानानिन” निकिना छुक फाङ्‌सि म़छुत्‍तुचि।

३९ खोन्‍किना पत्रुस चुम्‍सान्‍चिन्‌कि मोचिएनान खारा।

मोया तालाकि म़नाचिआ खो खिम्‌ओ धाक्‍कोछान्‌दु अ़वाक्‍ता।

झारा मेन्‍मित्‍माचिआ खो अ़कोम्‍ताखात्‍ताकिना दोरकास खोचिएनान युङाङाहिदा बोचिओ बोप्‍खुचि खोन्‍कि नि तित्‌चि खाप्‌याङ्‌सा खो खाङ्‌अ़मेत्‍ता।

४० मेन पत्रुस्‌आ मोचि झारा बुङ्‌खाह्‍यात्‍नि लोइसुचि,

खोन्‍किना अ़तुम्‍प़छ़क तोम्‍तुकि यामारा।

खोन्‍कि मो स़पोक्‌ह्‍यात्‍नि हुसान्‍चिन्‌कि य़ङा,

“तबिता,

पुवालोन्‍ता!”

खोन्‍कि मोसाआ अ़म़क होउ,

खोन्‍कि पत्रुस खाकिना पुवालोन्‍ताकि युङा।

४१ खोन्‍कि पत्रुस्‌आ मोसोओ अ़छुक्‌दा लाउकि पुउलोइसु।

खोन्‍किना खोसाआ साकोङ्‌छ़ङ कामुचि खोन्‍कि मेन्‍मित्‍माचि बुत्‍तुचिकि मो लासाह़ङाओ मोचि खाङ्‌मेत्‍तुचि।

४२ ओ य़ङ झारा योप्‍पा सहरादा थ़ङा,

खोन्‍कि ब़द्‍धे म़नाचिआ हाङ्‌पा साकोङ्‌छ़ङ अ़मुवा।

४३ खोन्‍कि पत्रुस अ़क्‍छा साहोक्‌वाओ काचि कामु सिमोन्‌एनान योप्‍पादा ब़द्‍धेकालेन्‌तारि युङा।

a 

९:२० यावायोक्‍खिम : यहुदिचिओ अ़चुकोप्‍खान्‍चिन खिम। अ़देङ्‌या य़ङ्‌सिवा अ़तुक्‌वाऩङ्‌दा ‘यावायोक्‍खिम’ लामानुम।

कर्नेलियस्‌आ पत्रुस बुत्‍तुओ

१०

१ कैसरिया सहरादा कर्नेलियस अ़ऩङ मुवाङाओ अ़क्‍छा म़ना युङाङा।

खो aइतालिया रात्‍खामि रुहुप्‌नि अ़लोवाङाओदाओ अ़क्‍छा अ़चुकप्‍ताना याआङा।

२ खो खोन्‍कि खोसोओ अ़खिम्‌दाओचि झारासाआ निनाम्‍हाङ अ़मित्‍ताङा,

खोन्‍कि अ़कित्‍ताङा।

खोसाआ मान्‍तोक्‍कादा यहुदिचि सोमातुक्‍तुचिकि फासुङुचि,

खोन्‍कि खो अ़धुन निनाम्‍हाङ्‌एदा यामाराङा।

३ अ़खोलेन आप्‍फात सुम्‌काकोम साङाहिदा खोसाआ अ़सेन्‍चिदा निनाम्‍हाङ काफा खोएदा ताओ नुलोक खा,

खोन्‍कि मो निनाम्‍हाङ काफाआ “कर्नेलियस!”नि बुत्‍तु।

४ खोसोओ अ़क़मा काराकि खोएह्‍यात्‍नि होन्‍नि चोउदिसु,

खोन्‍कि “हाङ्‌पो,

दे त़य़ङिन्‌येन?”

नि लो।

खोन्‍कि निनाम्‍हाङ काफाआ खो लासुलो,

“निनाम्‍हाङ्‌आ आम्‌यामात्‍मा अ़एनायुङ्‌सा,

खोन्‍कि खाना मान्‍तोक्‍कादाचि मोहा त़प़चिओ अ़खायुङ्‌सा!

५ खोन्‍कि हान योप्‍पादा म़नाचि छुत्‍तुखाइसुचि,

खोन्‍कि सिमोन अ़ऩङ मुवाङाओ पत्रुस बुत्‍लामेत्‍तुचि।

६ खो अ़क्‍छा साहोक्‌वाओ काचि कामु सिमोन्‌ओ अ़खिम्‌दा युङ्‌याङ।

खोसोओ अ़खिम धियाङ्‌वामाओ अ़केम्‌दा छुक्‌याङ।”

७ खोन्‍किना कर्नेलियस्‌एनान काचेप निनाम्‍हाङ काफा खारालावाकिना खोसाआ अ़हारुक्‌चिएदाओ ह़वाङ,

खोन्‍कि खोसोओ अ़रात्‍खामिचिएदाओ अ़क्‍छा निनाम्‍हाङ कामित म़ना बुत्‍तु।

८ खोन्‍कि खोसाआ झारा म़लिसाओ य़ङ्‌चि मोचि खाएत्‍तुचिकि योप्‍पा छुत्‍तुखाइसुचि।

पत्रुस्‌ओ अ़सेन्‍चि

९ अ़माङ्‌कोलेन अ़खोलेन्‌ओ आप्‍फात बार साङाहिदा मोचि कोन्‌याङ्‌सा मो सहराओ अ़च़क्‌दा म़तादिसाङा।

पत्रुस मोन्‍ग़रि साहोक्‌वाओ काचि कामु सिमोन्‌ओ अ़खिम्‌ओ अ़छोङ्‌छान्‌दु यामात्‍सि वाङा।

१० खो सासुवा,

खोन्‍कि दि-दि चामानि मिना।

खोन्‍कि निचि चा म़कुक्‍ताङाओ ग़रि इम्‍सिन्‍दान्‌वा लिसाकि खोसाआ सेन्‍चि खा।

११ खोसाआ निनाम्‍मा होराओ खोन्‍कि मोदुङ्‌का चारकाचोम्‌दा अ़लावाकि अ़धिवाङ तित्‌वाको हेन्‍खामाह्‍युत्‍नि धाङाओ खा।

१२ मो तित्‌दा झाराकाखालाओ चारकालाङ्‍ओ साक्‍स़ङ्‌चि,

खोन्‍कि बाखादा कासात्‍नान्‍चिन्‌चि खोन्‍कि नाम्‍छ़ऱदुओ छोङ्‌वाचि म़याआङा।

१३ खोन्‍किना खोसाआ अ़क्‌तात य़ङ एनु,

“पत्रुस,

पुवालोन्‍ता,

खोन्‍कि सेरुचिकि चोचि!”

१४ मेन पत्रुस्‌आ लो,

“नुमाइ अ़नुनिन,

हाङ्‌पो!

देकिनालो अ़ङ्‌का देम्‍खाछाङ अ़सेङ्‌निनिन्‌ओ खोन्‍कि पोप्‍ताओ मान्‍चायुक्‍ङा।”

१५ मो य़ङ खोसाआ ह्‍वादुओदु लासुएनु,

“दि निनाम्‍हाङ्‌आ अ़सेङ्‌सायुङ्‌सा,

मो खाना पोप्‍ताओनि मान्‍लोदो।”

१६ ओ य़ङ सुम्‌कादुओदुतारि मोवात्‍निङा लिसा,

खोन्‍कि मो च़क्‍नि निनाम्‍मादुत्‍नि अ़लासाखात्‍ता।

१७ पत्रुस्‌आ खाओ सेन्‍चिओ अ़तुप्‍माय़ङ दि हे निकिना अ़मिन्‍मादा ओहा ना मोहा लिसायुङ्‌साहिदा कर्नेलियस्‌आ छुत्‍तुचिओ म़नाचि मोन्‍ग़रिङा सिमोन्‌ओ अ़खिम सेन्‌याङ्‌सा वाङ्‌खा लाम्‌ओ अ़बुदा म़तादिसा।

१८ खोन्‍कि “सिमोन्‌निओ पत्रुस ओदा युङ्‌याङ हे?”

नि य़ङ्‌सा अ़धिवा य़ङ्‌आ अ़सेना।

१९ मोन्‍ग़रितारि पत्रुस्‌आ सेन्‍चिओ अ़तुक्‌वादा मित्‍तुयुङ्‌सुङु,

खोन्‍कि सेङ्‌लावाआ खो अ़लोवा,

“एनु खो!

सुम्‍पाङ म़नाचिआ खाना ऩलाम्‌याङ।

२० पुवालोन्‍ताकि ह्‍युछान्‌यु धा,

खोन्‍कि आम्‍ऩङ्‌मान्‍छुन्‍माङ मोचिएनान अ़क्‍नि खारा,

देकिनालो अ़ङ्‌का मोचि छुत्‍तुङ्‌च़ङ्‌ओ।”

२१ खोन्‍किना पत्रुस ह्‍युना धान्‍तान्‍चिन्‌कि मो म़नाचि लोचि,

“खानानिन्‌आ त़लामुम्‌योम्‌ओ म़ना अ़ङ्‌काङा ओ।

खानानिन देकि त़तान ओ?”

२२ मो म़नाचिआ अ़लासालोवा,

“रोमि रात्‍खामिचिओ अ़चुकप्‍ताना कर्नेलियस्‌आ अ़बाइसिन्‍काओ।

खो साम्‌योक्‍मि म़ना खोन्‍कि निनाम्‍हाङ काकित खोन्‍कि झारा यहुदिचिआ अ़न्‍नुनु साया अ़मेत्‌याङ्‍ओ म़ना म़मुयाङ।

खोसोओ अ़खिम्‌दा खानानिन ऩबुत्‍तिन्‌येन,

खोन्‍कि खानानिन्‌एदाङ्‌का खोसाआ य़ङ्‌खान एन्‍मानि अ़क्‍छा निनाम्‍हाङ्‌ओ अ़चुकाफाआ लोयुङ्‌सु।”

२३ खोन्‍किना पत्रुस्‌आ मो म़नाचि खिम्‍हुत्‌दा बुत्‍तुचिकि साऩङ्‌वा मेत्‍तुचि।

कर्नेलियस्‌ओ अ़खिम्‌दा पत्रुस

खोन्‍कि अ़माङ्‌कोलेन पत्रुस चुम्‍सान्‍चिन्‌कि मोचिएनान खारा। खोन्‍कि योप्‍पादाओ साकोङ्‌छ़ङ कामुचिछाङ थोरेत खोएनान अ़क्‍नि म़खारा।

२४ अ़छिन्‍तुओ लेन मोचि कैसरियादा म़ताला।

कर्नेलियस्‌आ अ़दाक्‍मित्‌चि खोन्‍कि म़तोङाङाओ अ़यावाचि अ़क्‍नि बुत्‍तुचिकि पत्रुस अ़हुङाङा।

२५ पत्रुस तादिसाकिना कर्नेलियस्‌आ तुउ,

खोन्‍कि खोसोओ अ़लाङ्‌दा बोम्‍सान्‍चिन्‌कि साया मेत्‍तु।

२६ मेन पत्रुस्‌आ खो क़क्‍तुकि लो,

“पुवालोन्‍तानिन, अ़ङ्‌काछाङ म़ल़क म़नाङा ओ।”

२७ खोन्‍किना पत्रुस कर्नेलियस्‌एनान हान्‌याङ्‌सा खिम्‍हुत्‌दा वाङाचि,

पत्रुस्‌आ मोदा ब़द्‍धेकापाङ म़नाचि म़कोवान्‍चिन्‌ओ खाचि।

२८ खोन्‍कि खोसाआ मोचि लोचि,

“अ़क्‍छा यहुदिआ ओवात्‍नि निरावाचिएनान यावा मुमा खोन्‍कि अ़चुखिम्‌दा वाङ्‌मा आन्‍काओ य़ङ्‌हुप्‌ओ अ़देङ्‌सालाप्‍पा ओ निकिना खानानिन्‌आ नुलोक त़सिन्‍तुम्‌योम।

मेन निनाम्‍हाङ्‌आ साङ्‌छाङ अ़सेङ्‌निनिन्‌ओनि अ़मित्‍तिमिन निकिना अ़ङ्‌का खाङ्‌ऩमेत्‍ताङ्‌युङ्‌साङ।

२९ खोन्‌ओसा खानानिन्‌आ अ़ङ्‌का त़बुत्‍ताङ्‌याङ्‌ऩङ्‌वा देत्‍छाङ मान्‌य़ङ्‌माङ अ़ङ्‌का बानाङ।

हान अ़ङ्‌का लोनि,

देकि खानानिन्‌आ अ़ङ्‌का त़बुत्‍निओ?”

३० खोन्‍कि कर्नेलियस्‌आ लो,

“चारकालेन बुया,

अ़खोलेन आप्‍फात सुम्‌काकोम साङाहिदा अ़ङ्‌का अ़ङ्‌खिम्‌दा यामाराङ्‌याङ।

मोन्‍ग़रि छोक्‍छोक्‍छोक्‌वाओ तित हुम्‍साङाओ अ़क्‍छा म़ना अ़ङ्‌बुदा एवादिसा।

३१ खोसाआ अ़लोवाङ,

‘कर्नेलियस,

निनाम्‍हाङ्‌आ आम्‌यामात्‍मा अ़एनायुङ्‌सा,

खोन्‍कि खाना मान्‍तोक्‍कादाचि मोहा त़प़चिओ अ़खायुङ्‌सा।

३२ खोन्‌ओसा योप्‍पा सहरादा पत्रुस्‌निओ सिमोन बुत्‍सि म़नाचि छुत्‍तुखाइसुचि,

खो धियाङ्‌वामाओ अ़केम्‌दा साहोक्‌वाओ काचि कामु सिमोन्‌ओ अ़खिम्‌दा युङ्‌याङ।’

३३ खोन्‍किना च़क्‍नि अ़ङ्‌का खानानिन बुत्‍सि म़नाचि छुत्‍तुङ्‌च़ङ,

खोन्‍कि खानानिन ओदा त़बानिन्‌ओ नुलोक लिसा।

हान हाङ्‌पाआ खानानिन आन्‍काओ निम्‍पाङ ऩलोन्‌ओ य़ङ्‌चि एन्‍सि झारा आन्‍कान्‍का निनाम्‍हाङ्‌ओ अ़चुबुदा युङिन्‌येन्‍का।”

निरावाचिआ नुय़ङ्‌खान अ़एन

३४ खोन्‍किना पत्रुस्‌आ चेप्‍मा पुङ्‌सु,

“अ़नुछ्‍याङा अ़ङ्‌का नुलोक सिन्‍तुङ्‌योङ,

निनाम्‍हाङ साङ लिप्‍पाछाङ ऩवाङ्‌निन।

३५ मेन झारा रावादा साङ्‌आ खोक्‍को कित्‍तु,

खोन्‍कि निनाम्‍हाङ्‌ओ अ़मिन्‍मावा काचि मु,

मो निनाम्‍हाङ्‌आ अ़लोक।

३६ निनाम्‍हाङ्‌आ इस्राएलि म़नाचि म़हान्‍तुचिओ नुय़ङ्‌खान खानानिन त़सिन्‍तुम्‌योम।

खोसाआ येसु ख्रिस्‍तलाम्‍पा खानानिन सेवाङ्‌निओ नुय़ङ्‌खान खाऩएत्‍तिन्‌युङ्‌सिन।

खोक्‍कोङा झारासोओ आन्‍हाङ्‌पा ओ।

३७ येसुओ अ़चुकाचिचि युहन्‍नाओ बप्‍तिस्‍मा प़मा काचि चिआकिना गालिल धिखाहुप्‌दाङ्‌का पुङ्‌सुकि झारा यहुदिया धिखाहुप्‌दा म़लिसाओ निकिना खानानिन्‌आ त़सिन्‍तुम्‌योम्‍च़म।

३८ खोन्‍कि देत्‍नि निनाम्‍हाङ्‌आ सेङ्‌लावा खोन्‍कि सावा नासरत्‌ओ येसु अ़पुवा,

खोक्‍कोसोओ अ़तुक्‌वादा खानानिन्‌आ त़सिन्‍तुम्‌योम्‌ङा।

खोन्‍किना खोक्‍को अ़नुवाक काचि मुयाङ्‌सा खोन्‍कि सैतानाआ क़म्‍तुङुचिओचि नुयाङ्‌सा झारादात्‍नि म़कोला,

देकिनालो निनाम्‍हाङ खोक्‍कोएदा म़याआङा।

३९ खोक्‍कोसाआ यहुदियादा खोन्‍कि यरुसलेम्‌दा अ़मुवाओ झारा काचिचिओ आन्‍कान्‍का अ़सालुम्‍स़ङ युङिन्‌येन्‍का।

यहुदिचिआ खोक्‍को क्रुस्‌दा अ़ख़न्‍तासेरा।

४० मेन निनाम्‍हाङ्‌आ खोक्‍को म़सुवादाओदाङ्‌का सुम्‌कालेन्‌दा अ़खोन्‍तालोइसा,

खोन्‍किना खोक्‍को खाङ्‌अ़मुसा।

४१ निनाम्‍हाङ्‌आ खोक्‍को झारा म़नाचिएदा ना खाङ्‌मान्‍मुअ़दा,

मेन अ़चुसालुम्‍स़ङ्‌ओ निकि ऩछेन्‍तिन्‍काओ आन्‍कान्‍काएदा ओन्‍ङा खाङ्‌अ़मुसा।

येसु म़सुवादाओदाङ्‌का म़लासाखोन्‍तालोन्‍ताकि खोक्‍कोएनान काचा कादुङ आन्‍कान्‍काङा ओ।

४२ खोन्‍कि येसुआ आन्‍कान्‍का ऩलोन्‌युङ्‌सिन्‍का,

‘निनाम्‍हाङ्‌आ अ़ङ्‌का अ़ह़ङ्‌चि खोन्‍कि म़सुवादाओचिओ अ़चुछ़ङ्‌छेइसि अ़छेन्‍ताओ निकिना खालुसानुम खोन्‍कि सालुम्‍स़ङ पुवानुम।’

४३ झारा निनाम्‍हाङ्‌य़ङ खाकालुचिआ ओक्‍को येसुओ अ़तुक्‌वादा सालुम्‍स़ङ अ़पुवायुङ्‌सा,

‘खोक्‍कोसोओ अ़चुऩङ्‌दा साकोङ्‌छ़ङ कामुचि साङ्‌नुछाङ निनाम्‍हाङ्‌आ अ़चुहेवाचि म़लेत्‍तुप़चि।’”

४४ पत्रुस ओ य़ङ्‌चि चेवाङाहिदा झारा निनाम्‍हाङ्‌ओ अ़य़ङ काएन्‍चिएदा सेङ्‌लावा म़धान्‍तान्‍चिन।

४५ खोन्‍कि सेङ्‌लावाओ आसिखा निरावाचिछाङ निनाम्‍हाङ्‌आ म़प़चिओ अ़खाकि पत्रुस्‌एनान अ़क्‍नि काबान यहुदि साकोङ्‌छ़ङ कामुचि दोम्‍तुदोचि,

४६ देकिनालो मो निरावाचिआ नि य़ङ्‌चिदा म़चेवाङाओ खोन्‍कि निनाम्‍हाङ अ़चोन्‍ताङाओ खोचिआ अ़एना।

खोन्‍किना पत्रुस्‌आ लोचि,

४७ “आन्‍कान्‌वा सेङ्‌लावा कातोक ओचि चाक्‌वाओ बप्‍तिस्‍मा प़मादाङ्‌का साङ्‌आ छेक्‍मा ऱचि?”

४८ खोन्‌ओसा पत्रुस्‌आ मोचि “येसु ख्रिस्‍तओ अ़चुऩङ्‌दा बप्‍तिस्‍मा लोआनिन”नि लोचि।

मोचिआ पत्रुस “अ़क्‍चित लेन युङिन्‍ने”नि अ़लोवा।

a 

१०:१ इतालिया रात्‍खामि रुहुप : रोम तोक्‍पोहाङ्‌होन्‌ओ अ़क्‌तात रात्‍खामि रुहुप।

पत्रुस्‌आ यरुसलेम्‌ओ साम्‍भुङ्‌दा खालुसुओ

११

१ यहुदियादा कायुङ छाम्‍माय़ङ्‌चि खोन्‍कि नि साकोङ्‌छ़ङ कामुचिआ निरावाचिआछाङ निनाम्‍हाङ्‌ओ अ़चुय़ङ्‌दा साकोङ्‌छ़ङ म़मुवाओ अ़एना।

२ खोन्‍किना पत्रुस यरुसलेम्‌दा तालाकि सिप्‍मायाम्‍बुन कापाक यहुदि साकोङ्‌छ़ङ कामुचिआ खो याअ़सान्‍ता।

३ खोन्‍कि मोचिआ अ़लोवा,

“खाना सिप्‍मायाम्‍बुन मान्‍मुकादा निरावाचिओ अ़चुखिम्‌दा त़खाराकि मोचिएनान देकि त़चा?”

४ पत्रुस्‌आ दे-दे म़लिसाओ,

अ़स़वा मोचि खाएत्‍मा पुक्‍तुचि।

५ “अ़क लेन अ़ङ्‌का योप्‍पा सहरादा यामाराङ्‌याङ्‌हिदा इम्‍सिन्‍दान्‌वा लिसाङ्‌ओ ग़रि अ़ङ्‌का सेन्‍चि खाङ।

निनाम्‍मादुङ्‌का अ़क्‌तात अ़धिवाङ तित्‌वाको चारकाचोम्‌दा अ़लावाकि ह्‍युत्‍नि अ़धान्‍ताङाओ खाङ,

खोन्‍कि मो अ़ङ्‌च़क्‌दातारि अ़धान्‍ता।

६ अ़ङ्‌का मो तित्‌दा नुलोक खाङ्‌हिदा बाखादाओ चारकालाङ्‍ओ साक्‍स़ङ्‌चि खोक्‍लिदाओ साक्‍स़ङ्‌चि,

बाखादा कासात्‍नान्‍चिन्‌चि खोन्‍कि नाम्‍छ़ऱदुओ छोङ्‌वाचि खाङ्‌च़ङ।

७ खोन्‍किना अ़ङ्‌का ओवात्‍नि अ़लोवाङ्‌याङ्‍ओ अ़क्‌तात य़ङ एनुङ,

‘पत्रुस,

पुवालोन्‍ता,

खोन्‍कि मोचि सेरुचिकि चोचि!’

८ मेन अ़ङ्‌का लासुङ्‌लोङ,

‘नुमाइ अ़नुनिन,

हाङ्‌पो!

अ़सेङ्‌निनिन्‌ओ खोन्‍कि पोप्‍ताओ अ़ङ्‌का देम्‍खाछाङ मान्‍चायुक्‍ङा।’

९ मेन मो य़ङ निनाम्‍मादुङ्‌का ह्‍वादुओदु अ़ङ्‌का अ़लासाङ्‌लोवाङ,

‘दि निनाम्‍हाङ्‌आ अ़सेङ्‌सायुङ्‌सा,

मो खाना पोप्‍ताओनि मान्‍लोदो।’

१० सुम्‌कादुओदुतारि मोवात्‍निङा लिसा,

खोन्‍कि झारा निनाम्‍मादुत्‍नि अ़लासाखात्‍ता।

११ खोन्‍कि मोन्‍ग़रिङा कैसरियादाङ्‌का अ़ङ्‌काएदा म़बाइसुचिओ सुम्‌कापाङ म़नाचि अ़ङ्‌का युङाङ्‌याङ्‍ओ खिम्‌दा म़तादिसा।

१२ खोन्‍कि ‘आम्‍ऩङ्‌मान्‍छुन्‍माङ मोचिएनान अ़क्‍नि खारा’नि सेङ्‌लावाआ अ़ङ्‌का ऩलोवाङ।

ओ छकापाङ साकोङ्‌छ़ङ कामु निछाचिछाङ अ़ङ्‌काएनान म़खारा,

खोन्‍कि आन्‍कान्‍का कर्नेलियस्‌निओ म़नाओ अ़खिम्‌दा वाङिन्‍का।

१३ खोन्‍कि खोसोओ अ़खिम्‌दा देत्‍नि अ़क्‍छा निनाम्‍हाङ काफा खाङ्‌मुसान्‍चिन्‌ओ खाओ अ़तुक्‌वादा कर्नेलियस्‌आ आन्‍कान्‍का खाअ़एत्‍तिन्‍का।

खोन्‍किना मो निनाम्‍हाङ काफाआ,

‘योप्‍पादा सिमोन अ़ऩङ मुवाङाओ पत्रुस बुत्‍सि म़ना छुत्‍ता।

१४ खोसाआ खाना य़ङ्‌खान खात़एत,

खोलाम्‍पा खाना खोन्‍कि झारा आम्‍खिम्‌दाओचि त़लेरिन’नि य़ङाओछाङ आन्‍कान्‍का खाअ़एत्‍तिन्‍का।

१५ खोन्‍किना अ़ङ्‌का नुय़ङ्‌खान चेप्‍मा पुङ्‌सुङ्‌छाङ बुया आन्‍कान्‍काएदा म़धान्‍ताचिन्‌वात्‍निङा खोचिएदा सेङ्‌लावा म़धान्‍तान्‍चिन।

१६ खोन्‍किना हाङ्‌पा म़य़ङाओ य़ङ अ़ङ्‌का मित्‍तुङ,

‘युहन्‍नाआ ना चाक्‌वाआ बप्‍तिस्‍मा प़चि,

मेन अ़ङ्‌का खानानिन सेङ्‌लावाआ बप्‍तिस्‍मा प़नानिन।’

१७ खोन्‌ओसा आन्‍कान हाङ्‌पा येसु ख्रिस्‍तएदा साकोङ्‌छ़ङ मुन्‌हिदा निनाम्‍हाङ्‌आ दियाको आसिखा आन्‍कान म़पुवा,

मोवाको आसिखाङा निरावाचिछाङ म़प़चिनालो अ़ङ्‌का साङ ओ कि निनाम्‍हाङ्‌ओ अ़चुदेङ्‌सालाप्‍पादा पुक्‍मालोन्‍मा काऱ?”

१८ ओ य़ङ अ़एनाकि मोचि वाइवेत म़लिसा,

खोन्‍कि निनाम्‍हाङ्‌ओ अ़चुऩङ लोङ्‌याङ्‌सा,

“हान निरावाचिछाङ अ़चुहेवादाङ्‌का लामाकिना म़ह़ङ्‌ने निम्‍पाङ अ़वाखाम निनाम्‍हाङ्‌आ म़प़युङ्‌सुचि”नि म़य़ङा।

एन्‍तिओखिया सहरादाओ ख्रिस्‍तिय साम्‍भुङ

१९ स्‍तिफनस अ़सेराकि दुखा प़मा म़पुक्‍तुचिओ ग़रि साकोङ्‌छ़ङ कामुचि झारादात्‍नि म़रिसाखाराओचिआ यहुदिचिओ अ़चुरादा ओन्‍ङा नुय़ङ्‌खान खाएत्‌याङ्‌सा फोनिके,

साइप्रस खोन्‍कि एन्‍तिओखियातारि म़कोला।

२० मेन मोचिएदा खा-खाक्‍को साइप्रस खोन्‍कि कुरेनिदाओ साकोङ्‌छ़ङ कामुचि एन्‍तिओखियादा म़खाराकि ग्रिक्‌चिछाङ हाङ्‌पा येसुओ अ़चुनुय़ङ्‌खान खाम़एत्‍तुचि।

२१ खोन्‍कि हाङ्‌पाओ अ़सावा मोचिएदा याआङाओसा ब़द्‍धेकापाङ म़नाचि साकोङ्‌छ़ङ म़मुवाकि हाङ्‌पाएदात्‍नि म़लासा।

२२ ओ य़ङ्‌खान यरुसलेम्‌दाओ साम्‍भुङ्‌दा म़नाचिआ अ़एना,

खोन्‍कि मोचिआ बारनाबास एन्‍तिओखियादा अ़छुत्‍ताखाइसा।

२३ खो मोदा तालाकि निनाम्‍हाङ्‌आ मोचि आसिखा प़चिओ खाकिना ब़द्‍धे अ़ऩङानुवा।

खोन्‍कि खोसाआ झारा अ़चुमिन्‍माआ हाङ्‌पाएदा सोम्‍कुवा म़मुयुङ्‌ने निकिना मोचि झारा राक प़चि।

२४ बारनाबास सेङ्‌लावा खोन्‍कि साकोङ्‌छ़ङ्‍आ भेप्‍तुओ अ़नुवाक म़ना मुवाङा,

खोन्‌ओसा ब़द्‍धेकापाङ म़नाचि हाङ्‌पाएदा साकोङ्‌छ़ङ म़मुवा।

२५ खोन्‍किना बारनाबास सावल लाम्‍सि तार्सस सहराह्‍यात्‍नि खारा।

२६ खोन्‍कि खोसाआ सावल धिरुकि एन्‍तिओखिया सहरादा लासुतारु।

खोन्‍किना अ़क दोङ्‌तारि साम्‍भुङ्‌दाओ म़नाचिएनान मोचि यावायोक म़मुवायुङ्‌सा,

खोन्‍कि अ़धिवाङ म़ना रुहुप्‌चि अ़चिन्‍ताचुचिन।

खोन्‍कि एन्‍तिओखियादाओ म़नाचिआ काखेङ्‌चि बुयाओदु ख्रिस्‍तियान्‍चिनि म़लोचि।

२७ मोन्‍ग़रि खा-खाक्‍को निनाम्‍हाङ्‌य़ङ खाकालुचि यरुसलेम्‌दाङ्‌का एन्‍तिओखियायु म़धा।

२८ खोन्‍कि मोचिएदाओ अगाबस अ़ऩङ मुवाङाओ अ़क्‍छा पुवालोन्‍ताकि “झारा हेन्‍खामादा चाअ़त्‍लो स़ङ्‌साक्‌वा लुमा मुयाङ”नि सेङ्‌लावालाम्‍पा खालुसु।

मो स़ङ्‌साक्‌वा रोमि तोक्‍पोहाङ क्‍लौदियस हाङ मुवाङाओ ग़रिदा छुक्‍ता।

२९ खोन्‍किना एन्‍तिओखियादाओ झारा काखेङ्‌चिआ अ़चुतोक्‍मावा यहुदियादा कायुङ साकोङ्‌छ़ङ कामुचि फामा निकिना छेन्‍बि खान्‍मा अ़छ़ङ अ़मुवा।

३० खोन्‍कि मोचिआ छेन्‍बि अ़दुसाकि बारनाबास खोन्‍कि सावल्‌ओ अ़चुछुक्‌लाम्‍पा यरुसलेम्‌दाओ ताङ्‌पाचि म़हान्‍तुचि।

हेरोद हाङ्‌आ दुखा प़चिओ

१२

१ मोन्‍ग़रि हाङ हेरोद अग्रिपाआ साम्‍भुङ्‌दाओ खा-खाक्‍को म़नाचि दुखा प़मा मिन्‍माआ लाउचि।

२ खोसाआ युहन्‍नाओ अ़बुवा याकुब बान्‍छोन्‌आ सेत्‍मेत्‍तुचि।

३ खोन्‍कि ओ काचिआ यहुदि बुसुवाचिओ ब़द्‍धे अ़चुऩङानुवाओ सिन्‍तुकि खमिरा मान्‍पाक्‍माय़ङ पेम्‍पाक चामा चानुचाओ ग़रि पत्रुस्‌छाङ लाप्‍मेत्‍तुचि।

४ खोसाआ पत्रुस लाप्‍मेत्‍तुचिकि छेक्‍खाखिम्‌दा छेक्‍मेत्‍तुचि।

खोन्‍कि aकाक्‍माखात्‍मा चानुचा चिन्‌कि म़नाचिओ अ़चुबुदा खो तात्‍माकि सेन्‍मानि मिनाकि रात्‍खामिचि चारकारुहुप्‌दा चार-चारकापाङ खो हुङ्‌सि छाम्‍सुचि।

५ मोवात्‍नि पत्रुस छेक्‍खाखिम्‌दा अ़छेक्‍ता,

मेन खोसोओ निम्‍पाङ साम्‍भुङ्‍ओ म़नाचिआ निनाम्‍हाङ्‌एदा ब़द्‍धे मिन्‍मा पाक्‌याङ्‌सा याअ़मात्‍ता पुवायुङ्‌साङा।

छेक्‍खाखिम्‌दाङ्‌का पत्रुस अ़लेराओ

६ हेरोद्‌आ पत्रुस लोन्‍मा लाप्‍पुङुओसो बुयाओ अ़खाखुत पत्रुस ह्‍वातात काकाराओ चोक्‍माय़चिआ अ़छ़साकि ह़वाङ रात्‍खामिचिओ अ़चुकाप्‌दा इम्‍साङा।

खोन्‍कि नि रात्‍खामिचिआ छेक्‍खाखिम्‌ओ अ़बुदाओ वाङ्‌खा लाम्‌दा अ़हुङाङा।

७ म़प्‍च़क़क्‌दा अ़क्‍छा निनाम्‍हाङ काफा मोदा खाङ्‌मुसान्‍चिन,

खोन्‍कि मो युङ्‌खाखोप्‌दा छेङ्‌छेङ्‌छेङ्‌वा लिसा।

निनाम्‍हाङ काफाआ पत्रुस्‌ओ अ़हेबेक्‌दा धात्‍तुकि थिन्‍तुलोइसुकि,

“च़क्‍नि पुवालोन्‍ता!”

नि लो।

खोन्‍कि चोक्‍माय़चि खोसोओ अ़छुक्‌चिदाङ्‌का म़फ़न्‍ताधा।

८ खोन्‍किना निनाम्‍हाङ काफाआ,

“आम्‍तित हुम्‍सुकि फेङ्‌ता वारु!”

नि लो।

खोन्‍कि पत्रुस मोवात्‍निङा चुवा।

निनाम्‍हाङ काफाआ,

“हान आम्‍बोप्‍खु हुम्‍सुकि अ़ङ्‌का त़ङ्‌ताङ”नि लो।

९ खोन्‍कि पत्रुस्‌आ निनाम्‍हाङ काफाओ अ़देङ-अ़देङ त़ङ्‌तुकि छेक्‍खाखिम्‌दाङ्‌का लोन्‍ता।

मेन निनाम्‍हाङ काफाआ मुङुओ काचि अ़नुछ्‍या निकिना खोसाआ मान्‍सिन्‍दो।

खो ना सेन्‍चि खाङ्‌योङ्‌नि मिनाङा।

१० खोचिआ बुयाओ खोन्‍कि मोसोओ अ़देङ्‌दाओ छेक्‍खाखिम काहुङ रात्‍खामिचि अ़क़प्‍तालोत्‍ताचुचिकि सहरादा वाङ्‌खा काकाराओ वाङ्‌खा लाम्‌दा तालाचिहिदा मो वाङ्‌खा लाम आप्‍पि होरा।

खोन्‍कि खोचि मो लाम लोन्‍ताचिकि अ़क्‌तात अ़चुप्‍पो लाम लियाङ्‌सा खाराचि।

खोन्‍कि म़प्‍च़क़क्‌दा निनाम्‍हाङ काफाआ पत्रुस छिरुदो।

११ खोन्‍किना आदेङ्‌माङ पत्रुस्‌आ सिन्‍तुकि य़ङा,

“हान ए अ़नुछ्‍या अ़ङ्‌का सिन्‍तुङ,

हाङ्‌पाआ अ़चुकाफा अ़य़साकि हेरोद हाङ्‌ओ अ़छुक्‌दाङ्‌का खोन्‍कि यहुदिचिआ देत्‍नि मुमानि ऩमित्‍ताङ्‌याङ्‍ओ,

मो झारादाङ्‌का अ़ङ्‌का ऩरात्‍ताङ।”

१२ खोन्‍कि ओ य़ङ पत्रुस्‌आ सिन्‍तुकिना मर्कुस्‌नि लोवाङाओ युहन्‍नाओ अ़मा मरियम्‌ओ अ़खिम्‌दा खारा।

मोदा ब़द्‍धेकापाङ अ़क्‍नि म़कोवान्‍चिन्‌कि याम़माराङा।

१३ खोन्‍कि पत्रुस्‌आ बुक्‍लुङ्‌दाओ वाङ्‌खा लाम्‌ओ लाप्‍तिखोप मोउखोहिदा रोदा अ़ऩङ मुवाङाओ अ़क्‍छा हारुक्‍माछा मो होत्‍प़सि खारा।

१४ मोसाआ पत्रुस चेवाओ सिन्‍तुकिना मोसोओ ब़द्‍धे अ़ऩङानुवाकि वाङ्‌खा लाम्‌ओ लाप्‍तिखोप मान्‍होत्‍प़माङ खिम्‍हुत्‌ह्‍यात्‍निङा लासालोरादिसाकि,

“पत्रुस ना वाङ्‌खा लाम्‌दा एप्‌याङ!”

नि झारा खाएत्‍तुचि।

१५ मोचिआ मो अ़लोवा,

“खाना त़हिम्‌याङ!”

खोन्‍नुछाङ मोसाआ “पत्रुस्‌ङा ओ”नि क़रुओ क़रु।

खोन्‍कि मोचिआ “मो ना पत्रुस कारात निनाम्‍हाङ काफा ओन्‍दे!”

नि अ़लोवा।

१६ मेन पत्रुस्‌आ वाङ्‌खा लाम्‌ओ लाप्‍तिखोप मोउयुङ्‌सु,

खोन्‍कि मोचिआ लाप्‍तिखोप अ़होराहिदा खो अ़खाकि मोचि दोम्‍तुदोचि।

१७ मेन पत्रुस्‌आ मोचि “वाइवेत युङानिन”निकिना अ़छुक्‌चाला मेत्‍तुचि,

खोन्‍कि हाङ्‌पाआ देत्‍नि छेक्‍खाखिम्‌दाङ्‌का अ़लोइसाओ मो य़ङ मोचि खाएत्‍तुचि।

खोसाआ “ओवात्‍नि लिसाओ य़ङ याकुब खोन्‍कि नि साकोङ्‌छ़ङ कामुचि खाएत्‍तानुम्‍च़म”नि लोचि।

खोन्‍किना खो मोदाङ्‌का हासान्‍चिन्‌कि नि दात्‍नि खारा।

१८ अ़वाय़ङ लिसाकि पत्रुस्‌ओ अ़तुक्‌वादा दे लिसा निकिना रात्‍खामिचिओ अ़चुरादा ब़द्‍धे काचेङ्‌वा लिसा।

१९ खोन्‍कि हेरोद अग्रिपाआ रात्‍खामिचि खो लाम्‍मेत्‍तुचिकिछाङ मान्‍धित्‌अ़दा,

खोन्‍कि खोसाआ रात्‍खामिचि सेनुचिकि पत्रुस काहुङ रात्‍खामिचि सेत्‍मेत्‍तुचि।

खोन्‍किना हेरोद यहुदियादाङ्‌का कैसरियायु खाराकि मोयुङा युङा।

हेरोद हाङ सुवादाओ

२० हेरोद हाङ तुरोस खोन्‍कि सिदोन सहरादाओ म़नाचिएदा ब़द्‍धे अ़माइसुङ कारायुङ्‌सा।

मेन खोसोओ अ़हेन्‍कोप्‌दाङ्‌काङा तुरोस खोन्‍कि सिदोन्‌दाओ म़नाचिआ चामायु खात्‍मादोराङा।

खोन्‌ओसा खोचि अ़क रुहुप म़लिसाकि खो तुप्‍सि म़खारा।

बुया हाङ्‌आ सोम्‍कुवा मुओ अ़काचि काफा बलस्‍तस अ़सोन्‍ताकि तोङ्‌मा निकिना फाम़लुवा।

२१ खोन्‍कि मोचिएनान तुप्‍मा निकिना अ़छ़ङ मुओ लेन हाङ हेरोद्‌आ हाङ्‌आ हुम्‍मायु तित हुम्‍साकि हाङ्‌युङ्‌खादा युङा,

खोन्‍कि म़नाचि लोमा पुक्‍तुचि।

२२ म़नाचिआ “ओ ना म़नाओ अ़य़ङ माआङ,

मेन माङ्‌ओ अ़य़ङ ओ!”

नि य़ङ्‌याङ्‌सा म़पारा।

२३ हेरोद्‌आ निनाम्‍हाङ साया मान्‍मेत्‌दोओसा मोन्‍ग़रिङा अ़क्‌तात निनाम्‍हाङ काफाआ सारिमा पाक्‍तु प़,

खोन्‍कि खो भेवाचिआ अ़चाकि सुवादा।

२४ मेन निनाम्‍हाङ्‌ओ अ़य़ङ पोन्‌याङ्‌सा खोन्‍कि थ़ङ्‌याङ्‌सा खारा।

२५ बारनाबास खोन्‍कि सावल्‌आ अ़चुकाचि अ़चिआचुकि यरुसलेम्‌दाङ्‌का एन्‍तिओखिया लासाचि।

खोचिआ युहन्‍नानि लोवाङाओ मर्कुस्‌छाङ खोचिएनान अ़खात्‍ताचु।

a 

१२:४ काक्‍माखात्‍मा चानुचा : मिस्रिचिओ अ़चुहारुक म़लिसाओदाङ्‌का म़फोङ्‌सान्‍चिन्‌ओ मित्‍मादा इस्राएलिचिआ अ़दोङ्‌खिन्‍तुम अ़मुवाङाओ चानुचा। मो चानुचा सात्‌कालेन्‌तारि म़मुवाङा। अ़देङ्‌या य़ङ्‌सिवा अ़तुक्‌वाऩङ्‌दा ‘काक्‍माखात्‍मा चानुचा’ लामानुम।

बारनाबास खोन्‍कि सावल छेन्‍माय़ङ

१३

१ एन्‍तिओखिया सहरादाओ साम्‍भुङ्‌दा निनाम्‍हाङ्‌य़ङ खाकालुचि खोन्‍कि काचिन्‍पाचि म़याआङा।

मोचि बारनाबास,

माक़च़क्‍पानि लोवाङाओ सिमियोन,

कुरेनिदाओ लुकियस, हेरोद हाङ एन्‍तिपास्‌ओ अ़छायुङ्‌काओ अ़यावा मनेन खोन्‍कि सावल म़याआङा।

२ मोचिआ हाङ्‌पा ब़क्‌याङ्‌सा खोन्‍कि मान्‍चामाङ म़युङाङाओ ग़रि सेङ्‌लावाआ मोचि लोचि,

“खाक्‍को काचिओ निम्‍पाङ बारनाबास खोन्‍कि सावल अ़ङ्‌का बुत्‍तुङ्‌युङ्‌सुङ्‌च़ङ,

मो काचिदा पाआनुम्‍च़म।”

३ खोन्‍किना मोचि चा मान्‍चामाङ म़युङाकिना याम़माराचिआकि बारनाबास खोन्‍कि सावल्‌एदा अ़चुछुक म़युक्‍तुचिकि खोचि म़छुत्‍तुखाइसुचि।

साइप्रस खाम्‍दाक्‌दा

४ सेङ्‌लावाआ बारनाबास खोन्‍कि सावल अ़चुकाचिदा म़खाइसुचि,

खोन्‍कि खोचि सिलुकियादाओ वाप्‍तेला नान्‍खादा धाचि।

खोन्‍कि मोचि वाप्‍तेलादा वाङाचि,

खोन्‍कि मोदाङ्‌का साइप्रस खाम्‍दाक्‌ह्‍यात्‍नि खाराचि।

५ खोचि सलामिस सहरादा तालाचिकि यहुदिचिओ अ़चुयावायोक्‍खिम्‌चिदा खोचिआ निनाम्‍हाङ्‌ओ अ़चुय़ङ खाअ़एत्‍ताचुचिन।

खोचिओ अ़चुकाफा युहन्‍नानिओ मर्कुस्‌छाङ खोचिआ अ़खात्‍ताचु।

६ खोचिआ झारा साइप्रस खाम्‍दाक कोत्‌याङ्‌सा पाफोस्‌तारि तालाचि।

खोन्‍कि खोचिआ मोदा यहुदि म़क्‍फेङ कामु बार-येसु अ़ऩङ मुवाङाओ अ़क्‍छा सोज्‍जेओ य़ङ खाकालु अ़धिराचु।

७ मो म़क्‍फेङ कामु धिखाहुप्‌हाङ सर्गियस पावलस्‌एनान युङाङा।

सर्गियस पावलस खारु कातोक याआङा।

खो निनाम्‍हाङ्‌ओ अ़चुय़ङ एन्‍मानि मिनाङाओसा सावल खोन्‍कि बारनाबास बुत्‍तुचि।

८ मेन म़क्‍फेङ कामु एलुमास्‌आ (एलुमास ग्रिक य़ङ्‌दाओ मोसोओ अ़ऩङ ओ) सावल खोन्‍कि बारनाबास फित्‍चि मेत्‍तुचि,

खोन्‍कि धिखाहुप्‌हाङ सर्गियस पावलस येसु साकोङ्‌छ़ङ मुमादाङ्‌का लामालाप्‍तुङु।

९ खोन्‍किना पावल्‌निछाङ अ़लोवाङाओ सावल,

सेङ्‌लावाआ भेप्‍तु खोन्‍कि खोसाआ होन्‍नि एलुमास चोउदिसुकि लो,

१० “खाना सैतानाओ अ़छा खोन्‍कि झारा अ़नुवाक य़ङ्‍ओ अ़ङेङ ओ।

झारा म़प्‍मा खोन्‍कि अ़अ़त्‍पाआ त़भेप्‍ताओ!

दि हाङ्‌पाओ अ़छ़ङ लाम्‌चि खाना ऱक्‍मा त़छिरुन?

११ हान एनु!

हाङ्‌पाआ ओन्‍ग़रिङा खाना दन्‍दा त़प़,

खोन्‍कि खाना अ़क्‍चित्‌तारि नाम्‍साम खाङ्‌माछाङ मान्‍ऱकादा दोप्‍म़क त़लि।”

मोन्‍ग़रिङा माक्‍मुइवा खोन्‍कि कुइयामाआ खो भुक्‍तुखात्‍तु,

खोन्‍किना खो कातित म़ना लाम्‌याङ्‌सा ओह्‍यात्‍नि-मोह्‍यात्‍नि खासोप्‍मा पुक्‍तु।

१२ खोन्‍किना मो धिखाहुप्‌हाङ्‍आ एलुमास मोवात्‍नि लिसाओ खाकि हाङ्‌पादा साकोङ्‌छ़ङ मुवा,

देकिनालो हाङ्‌पाओ अ़चुचिन्‍माय़ङ्‌ओ अ़तुक्‌वादा खो अ़न्‍नुनु दोम्‍तुदो।

पिसिदिया धिखाहुप्‌दाओ एन्‍तिओखिया सहरादा

१३ पावल खोन्‍कि खोसोओ अ़यावाचि पाफोस सहरादाङ्‌का वाप्‍तेलादा म़वाङाकि पाम्‍फिलियाओ पर्गा सहरातारि म़खारा।

खोन्‍किना मर्कुस्‌नि अ़लोवाङाओ युहन्‍नाआ छिरुदोचिकि यरुसलेम लासाखारा।

१४ मेन खोचि पर्गादाङ्‌का पिसिदिया खाहुप्‌दाओ एन्‍तिओखिया सहरादा खाराचि,

खोन्‍कि सावातोम्‍खा-लेन खोचि यावायोक्‍खिम्‍हुत्‌दा वाङाचिकि युङाचि।

१५ निनाम्‍हाङ्‌य़ङ खाकालु मोसाओ अ़य़ङ्‌हुप खोन्‍कि निनाम्‍हाङ्‌य़ङ खाकालुचिओ अ़चुछाप्‍लाखादाङ्‌का अ़खिप्‍ताकि यावायोक्‍खिम्‌दाओ बुसुवाचिआ पावल खोन्‍कि बारनाबास बुत्‍सि म़छुत्‍तुचिकि य़ङ म़मेत्‍तुचि,

“यावाचि ओ,

खानाचिएदा म़नाचि राक प़मायु य़ङ्‌खान युङ्‌याङ्‌नालो य़ङाचि।”

१६ खोन्‍किना पावल पुवालोन्‍ताकि छुक्‌चालाआ वाइवेत युङ्‌मेत्‍तुचि,

खोन्‍कि चेप्‍मा पुङ्‌सु,

“इस्राएलि अ़ङ्‌द़क्‍छाबुवाचि ओ,

खोन्‍कि खानानिन निनाम्‍हाङ काब़क निरावाचि ओ,

अ़ङ्‌य़ङ एनानुम!

१७ इस्राएलि रावाओ अ़चुनिनाम्‍हाङ्‌आ आन्‍काओ सुन्‍तुम्‌चि म़छेन्‍तुचि,

खोन्‍कि मिस्र हेन्‍कोप्‌दा म़युङाङाहिदा खोचि अ़चुखिप्‍मादा खोन्‍कि अ़चुसावादा म़पोइसुचि,

खोन्‍कि खोक्‍कोसोओ तोक्‍पो अ़चुसावाआ मो हेन्‍कोप्‌दाङ्‌का म़लोइसुबात्‍तुचि।

१८ खोक्‍कोसाआ लेक्‍लेक्‍लेक्‌वाओदा आप्‍फात चालिस्‌कादोङ्‌तारि म़आङ्‌तुचि।

१९ खोन्‍किना निनाम्‍हाङ्‌आ कनान हेन्‍कोप्‌दाओ सात्‌कातात रावाचि हारा चात्‍म़मेत्‍तुचिकि मो हेन्‍कोप इस्राएलिचि पाङ मुमा म़प़चि।

२० मोन्‍ग़रितारि आप्‍फात चार सये पचास्‌कादोङ लिसायुङ्‌सा।

खोन्‍किना निनाम्‍हाङ्‌य़ङ खाकालु समुएल्‌तारि निनाम्‍हाङ्‌आ आन्‍सुन्‍तुम्‌चि कातित छ़ङ काछेन्‍पाचि म़प़चि।

२१ खोन्‍किना खोचि हाङ म़दोरा,

खोन्‍कि निनाम्‍हाङ्‌आ बेन्‌यामिन भुङ्‌ओ किस्‌ओ अ़छा सावल मोचि म़प़चिकिना खो चालिस्‌कादोङ्‌तारि मोचिएदा हाङ मुवा।

२२ खोन्‍कि निनाम्‍हाङ्‌आ सावल हाङ्‌दाङ्‌का अ़लोइसाकि दाउद खोचिओ अ़चुहाङ अ़मुवा।

खोसोओ अ़तुक्‌वादा निनाम्‍हाङ्‌आ सालुम्‍स़ङ अ़पुवा,

‘अ़ङ्‌का यिसैओ अ़छा दाउद धिरुङ्‌युङ्‌सुङ,

खो अ़ङ्‌मिन्‍माआ चोओ म़ना ओ।

अ़ङ्‌का मुमेत्‍तुङ्‍ओ झारा काचिचि खोसाआ मुचि।’

२३ खोन्‍कि ओ दाउद हाङ्‌ओ अ़छावारिचिलाम्‍पा निनाम्‍हाङ्‌आ म़हिप्‍तुचिवा इस्राएलिचिओ निम्‍पाङ अ़क्‍छा कालेन्‍पा येसु अ़तासा।

२४ येसु तामा बुया,

युहन्‍नाआ झारा इस्राएल्‌दाओ म़नाचि ‘हेवा मुमा छिरानुम्‌कि निनाम्‍हाङ्‌एदा लासानिन,

खोन्‍कि बप्‍तिस्‍मा लोआनिन’नि खाएत्‍तुचि।

२५ युहन्‍नाआ अ़काचि चिन्‍मा मुङुहिदा खोसाआ सेनुचि,

‘खानानिन अ़ङ्‌का साङ्‌नि त़मित्‍ङाङाऩङ?

अ़ङ्‌का ना मसिह माआङ!

मेन एनानुम,

अ़ङ्‌देङ्‌दा अ़क्‍छा म़तायाङ,

खोक्‍कोसोओ अ़चुलाङ्‌दाओ फेङ्‌ता हुत्‍माछाङ अ़ङ्‌का अ़खान्‍ऩङ।’

२६ अ़ङ्‍इस्राएलि ब़ब़,

नाना खोन्‍कि निछाचि ओ,

अब्राहाम्‌ओ अ़छावारिचि खोन्‍कि निनाम्‍हाङ काब़क निरावा यावाचि ओ, निनाम्‍हाङ्‌आ आन्‍कान लेन्‍माओ य़ङ्‌खान अ़तासायुङ्‌सा।

२७ मेन यरुसलेम्‌दा कायुङ म़नाचि खोन्‍कि खोचिओ अ़चुबुसुवाचिआ येसु कालेन्‍पा निकिना मान्‍सिन्‌अ़दा।

मोचिआ झारा सावातोम्‍खा-लेन्‌दा अ़खिप्‍ताङाओ निनाम्‍हाङ्‌य़ङ खाकालुचिओ अ़चुय़ङ मान्‍तुप्‌अ़दाकिना येसु स़माओ दन्‍दा अ़पुवा,

खोन्‍कि निनाम्‍हाङ्‌य़ङ खाकालुचि म़चेवाओ य़ङ अ़तासाला।

२८ येसु सेत्‍मा दन्‍दा प़माओ अ़तुक्‌वा दित्‍छाङ मान्‍धित्‌अ़दा,

खोन्‍नुछाङ खोचिआ येसु सेत्‍मादोत निकिना पिलातस अ़दोत्‍ता।

२९ खोन्‍कि खोक्‍कोसोओ अ़तुक्‌वादा म़छाप्‍ताओ झारा य़ङ्‌चि म़तासुलोचिकि खोचिआ येसु क्रुस्‌दाङ्‌का अ़धान्‍ता,

खोन्‍कि एप्‍मादा अ़युङ्‌सा।

३० खोन्‍नुछाङ निनाम्‍हाङ्‌आ येसु म़सुवादाओदाङ्‌का अ़लासाखोन्‍तालोइसा।

३१ खोन्‍कि खोक्‍कोएनान गालिल्‌दाङ्‌का यरुसलेम्‌दा काबान्‍चिआ खोक्‍को ब़द्‍धेकालेन्‌तारि अ़खा,

खोन्‍कि खोचि आइमित्‌ओ इस्राएलि आन्‍म़नाचिओ निम्‍पाङ खोक्‍कोसोओ अ़चुसालुम्‍स़ङ म़युङ्‌याङ।

३२ निनाम्‍हाङ्‌आ आन्‍सुन्‍तुम्‌चि म़हिप्‍तुचिओ अ़तुक्‌वादाओ नुय़ङ्‌खान आन्‍काच्‍या खानानिन खाएत्‍निङ्‌नि।

३३ निनाम्‍हाङ्‌आ येसु अ़खोन्‍तालोइसाकि मो य़ङ आन्‍कान खोक्‍कोसोओ अ़छाचिओ निकिना अ़तासालायुङ्‌सा।

ओवात्‍निङा ह्‍वातात्‌ओतात साम्‍ऱङ्‍ओ अ़धाङ्‌दाछाङ छाप्‍तायुङ्‌सा,

‘खाना अ़ङ्‌दुवाछा छा ओ,

अ़ङ्‌का आय़ आम्‍पा लिसाङ्‌युङ्‌साङ।’

३४ निनाम्‍हाङ्‌आ येसु ख्रिस्‍त देम्‍खाछाङ अ़लानिन्‍स़निन्‍दानिन्‍लो अ़खोन्‍तालोइसायुङ्‌सा,

ओसोओ अ़तुक्‌वादा निनाम्‍हाङ ओवात्‍नि म़य़ङायुङ्‌सा,

‘अ़ङ्‌का दाउद हिप्‍तुङ्‍ओ सेङ्‌याङ्‌ओ खोन्‍कि अ़च़ङ्‌पाङ्‌वा आसिखाचि खानानिन प़नानिन।’

३५ खोन्‌ओसा खो नितात साम्‍ऱङ्‌दाछाङ म़य़ङ्‌याङ,

‘खानानिन आम्‍नुओ सेङ्‌याङ्‌ओ म़नाओ अ़चुपोक क़माखात्‍मा त़प़न्‍मिन।’

३६ खो ह़ङाङाओ ग़रि निनाम्‍हाङ्‌ओ अ़चुमित्‍चिऩङ्‌वा खो काचि मुवा,

खोन्‍किना सुवादाकि अ़सुन्‍तुम्‌चिओ अ़चुच़क्‌दा दाउद अ़खुम्‍ता,

खोन्‍कि खोसोओ अ़पोक कुवाखारा।

३७ मेन निनाम्‍हाङ्‌आ म़सुवादाओदाङ्‌का अ़लासाखोन्‍तालोइसाओ येसुओ अ़याम मान्‍क़।

३८ खोन्‌ओसा अ़ङ्‌द़क्‍छाबुवाचि ओ,

खानानिन्‌आ सिन्‍तानुम,

ओ येसुलाम्‍पा निनाम्‍हाङ्‌आ आम्‍नुओ हेवा ऩलेत्‍तिन्‍प़न निकिना आन्‍काच्‍या खानानिन नुय़ङ्‌खान खाएत्‍निङ्‌नि।

३९ येसुएदा झारा साकोङ्‌छ़ङ कामुचि अ़चुहेवादाङ्‌का म़फोङ्‌सुचिकि निनाम्‍हाङ्‌आ साम्‌योक्‍मि म़काइसुचि।

मेन मोसाओ अ़य़ङ्‌हुप्‌आ खानानिन मो हेवादाङ्‌का फोङ्‌मा मान्‍ऱत़दान्‌येन।

४० खोन्‌ओसा चाप्‍चेत्‍तानिन्‍चिन,

निनाम्‍हाङ्‌य़ङ खाकालुचि म़चेवाओ य़ङ्‌चिवात्‍नि खानानिन त़लिसिमिन्‍ने:

४१ ‘एनानुम!

खानानिन म़ना कासुङ्‌चि ओ,

त़दोम्‍तिन्‍दान खोन्‍कि त़स़न्‍दान!

देकिनालो आम्‍नुओ ग़रिदा अ़ङ्‌का अ़क्‌तात अ़चाअ़त्‍मा काचि मुङाङा,

मो काचिओ अ़तुक्‌वादा खा-खाक्‍कोसाआ खानानिन खात़एत्‍तिन्‌नुछाङ

आम्‍नुओ कोङ्‌दा अ़खात्‍निन।’”

४२ पावल खोन्‍कि बारनाबास यावायोक्‍खिम छित्‍मादामा अ़मुवाङाचुहिदा “तायाङ्‍ओ साताओ सावातोम्‍खा-लेन्‌दा लासाताचिकि मो य़ङ्‌चिओ अ़तुक्‌वादा च़लोक लानिखाएत्‍नि।” निकिना म़नाचिआ खोचि म़बुउचि।

४३ अ़चुयायोक चिआकि ब़द्‍धे यहुदिचि खोन्‍कि यहुदि च़माथाङ्‌मावा काच़ निरावा निनाम्‍हाङ काब़क्‌चिआ पावल खोन्‍कि बारनाबास म़त़ङ्‌तुचि,

खोन्‍कि खोचिआ निनाम्‍हाङ्‌ओ अ़चुसोम्‍तुक्‍मादा युङायुङ्‌सानिन्‌नि लोयाङ्‌सा मो म़नाचि राक अ़पुवाचुचिन।

४४ यहुदिचिओ ताङाओ साताओ अ़चुसावातोम्‍खा-लेन्‌दा आप्‍फात झारा सहरादाओ म़नाचि निनाम्‍हाङ्‌ओ अ़चुय़ङ एन्‍सि म़कोआता।

४५ मेन यहुदि बुसुवाचिआ म़ना मुक्‍लाचि म़खाचिहिदा मोचि च़लोक ऩङ्‌च़ म़मुवा,

खोन्‍कि पावल चेवाङाओ य़ङ्‍ओ अ़देङ्‌सालाप्‍पादा याअ़सान्‍ता।

४६ मेन पावल खोन्‍कि बारनाबास्‌आ राक्‌एनान अ़लासालोवाचुचिन,

“निनाम्‍हाङ्‌ओ अ़चुय़ङ झारादाङ्‌का बुया खानानिन्‌ङा खाएत्‍मा दोराङाओ।

मेन खानानिन्‌आ ओ ऩङात़छिरुम,

खोन्‍कि खानानिन आप्‍पिङा अ़लुक्‍निन्‌ओ ह़ङ्‌म़ङ्‌आ त़खान्‍तिमिन्‌ओ त़काइसिन्‍चिन,

खोन्‌ओसा हान आन्‍काच्‍या निरावाचिएदा लाच्‍या।

४७ देकिनालो हाङ्‌पाआ आन्‍काच्‍या ओवात्‍नि ऩलोवायुङ्‌साच्‍या,

‘हेन्‍खामाओ अ़थायातारि म़नाचि लेन्‍मा निम्‍पाङ,

अ़ङ्‌का खाना निरावाचिओ अ़चुसाम लिसि छेन्‍नायुङ्‌ना।’”

४८ निरावाचिआ ओ य़ङ अ़एनाकिना मोचिओ अ़चुऩङानुवा,

खोन्‍कि निनाम्‍हाङ्‌ओ अ़चुय़ङ अ़चोन्‍ता,

खोन्‍कि अ़लुक्‍निन्‌ओ ह़ङ्‌म़ङ्‌ओ निम्‍पाङ निनाम्‍हाङ्‌आ म़छेन्‍तुचिओचि झारा साकोङ्‌छ़ङ म़मुवा।

४९ ओवात्‍नि हाङ्‌पाओ अ़चुय़ङ मो झारा धिखाहुप्‌दा थ़ङा।

५० मेन यहुदि बुसुवाचिआ निनाम्‍हाङ कामित सायाकातोक निरावा मेत्‍छामाचि खोन्‍कि सहरादाओ अ़चुऩङ ऱङाओ म़नाचि म़थेन्‍तुचिकि पावल खोन्‍कि बारनाबास्‌ओ अ़चुदेङ्‌सालाप्‍पादा दुखा म़प़चि,

खोन्‍कि अ़चुधिखाहुप्‌दाङ्‌का मोचि म़लोइसुखाइसुचि।

५१ निनाम्‍हाङ मोचिओ अ़चुदेङ्‌सालाप्‍पादा अ़चुमाइसुङ काराओ बुन्‌दा पावल खोन्‍कि बारनाबास्‌आ अ़चुलाङ्‌दाओ बाखा थुलि अ़धाम्‍साधान्‍तादाचुकि आइकोनियन्‌दा खाराचि।

५२ खोन्‍कि एन्‍तिओखियादाओ येसु काखेङ्‌चि अ़चुऩङानुमाआ खोन्‍कि सेङ्‌लावाआ म़भेप्‍ता।

आइकोनिया सहरादा

१४

१ आइकोनियन्‌दा पावल खोन्‍कि बारनाबास अ़धुन्‌वाङा यहुदिचिओ अ़चुयावायोक्‍खिम्‌दा वाङाचिकि निनाम्‍हाङ्‌ओ अ़चुय़ङ अ़चुमिन्‍मादा खारालो चेवाचि,

खोन्‌ओसा मोदा म़युङाङाओ ब़द्‍धे यहुदिचि खोन्‍कि ग्रिक्‌चिआ येसु ख्रिस्‍त साकोङ्‌छ़ङ अ़मुवा।

२ मेन साकोङ्‌छ़ङ मान्‍मुकादा यहुदिचिआ निरावाचि म़थेन्‍तुचिकि हाङ्‌पाएदा साकोङ्‌छ़ङ कामुचिओ अ़चुदेङ्‌सालाप्‍पादा अ़चुमिन्‍मा अ़त्‍लो म़मेत्‍तुप़चि।

३ खोन्‍नुछाङ पावल खोन्‍कि बारनाबास मो सहरादा ब़द्‍धेकालेन्‌तारि हाङ्‌पाओ अ़चुसोमातुक्‍मा य़ङ्‍ओ अ़तुक्‌वादा राक्‌एनान खालुयाङ्‌सा युङाचि।

हाङ्‌पा येसुआ खोचि म़दोम्‍दाओ बुन्‌चि खोन्‍कि काचिचि मुमा सावा म़प़चिकिना खोचिओ अ़चुय़ङ अ़छ़ङ मुयाङ निकिना खाङ्‌अ़मुसा।

४ मेन सहरादाओ म़नाचि ह्‍वा रुहुप्‌दा म़हासान्‍चिन।

देम्‍पाङ यहुदिचिएह्‍यात्‍नि खोन्‍कि देम्‍पाङ छाम्‍माय़ङ्‌चिएदात्‍नि म़वाङा।

५ खोन्‍किना निरावाचिकि यहुदिचि अ़क्‍नि अ़चुबुसुवाचिएनान म़तोङाकिना पावल खोन्‍कि बारनाबास म़सुङुचिकि लुङ्‍आ वेन्‍मा याम़योआ।

६ मेन खोचिआ ओ य़ङ अ़सिन्‍ताचु,

खोन्‍कि खोचि लुकोनिया धिखाहुप्‌दा छुक्‍ताङाओ लुस्‍त्रा खोन्‍कि दर्बि सहरादा फुङ्‌साखाराचिकि

७ मोदा खोचिआ नुय़ङ्‌खान खाअ़लुसायुङ्‌साचु।

लुस्‍त्रा खोन्‍कि दर्बि सहरादा

८ लुस्‍त्रा सहरादा अ़क्‍छा म़ना युङाङा।

खो अ़माआ तोक्‍तुओदाङ्‌काङा पेसोला मुवाङाओसा देम्‍खाछाङ मान्‍कोन्‌युक्‍ता।

९ पावल्‌आ हाङ्‌पाओ अ़चुय़ङ खालुसुङुओ ग़रि खोसाआ एनुङु।

पावल्‌आ होन्‍नि खोएह्‍यात्‍नि चोउदिसु,

खोन्‍कि खो नुमा अ़साकोङ्‌छ़ङ याआङाओ सिन्‍तुकिना,

१० पावल्‌आ अ़धिवा य़ङ्‌आ लो,

“आम्‍लाङ्‌दा चोप्‍नि एवा!”

खोन्‍किना मो पुवालोन्‍ताकि कोन्‍मा पुक्‍तु।

११ खोन्‍कि पावल्‌आ मो म़दोम्‍दाओ काचि मुओ म़ना मुक्‍लाचिआ अ़खाकिना मोचि लुकोनिया य़ङ्‌दा ओवात्‍नि म़य़ङा,

“माङ्‌चि म़नाचिवा आन्‍कान्‌एदा म़धान्‍तान्‌युङ्‌सान्‍चिन!”

१२ मोचिआ बारनाबास जिउस माङ खोन्‍कि पावल हर्मेस माङ्‌नि अ़लोवा,

देकिनालो खो मुलो काचेप्‍पा ओ।

१३ जिउस माङ्‌ओ माङ्‌खिम सहराओ अ़बुदा याआङा।

माङ काब़क्‍पा खोन्‍कि म़ना मुक्‍लाचिआ बोयोङ्‌चि खोन्‍कि बुङ्‌वात़क्‌चि म़तारुचिकि सहरा वाङ्‌खा लाम्‌दा छाम्‍माय़ङ्‌चि हेन्‍खोक्‌वा धान्‍माप़मा निकिना म़चुम्‍सान्‍चिन।

१४ मेन छाम्‍माय़ङ्‌चि बारनाबास खोन्‍कि पावल्‌आ ओ य़ङ्‍ओ अ़तुक्‌वादा अ़एनाचु,

खोन्‍कि खोचिआ अ़चुतित्‌चि अ़रेआचुचिकिना म़नाचिओ अ़चुरादा पात्‌याङ्‌सा लोराखाराचि,

१५ “यावाचि ओ,

खानानिन देकिना ओवाको काचि त़मुन्‌येन?

आन्‍काच्‍याछाङ खानानिन्‌वाको म़नाङा ओ।

आन्‍काच्‍या खानानिन ओ सोज्‍जेओ य़ङ्‌चिदाङ्‌का अ़ह़ङ निनाम्‍हाङ्‌एदात्‍नि लासानिन निकि नुय़ङ्‌खान खुत्‍निकि तायुङ्‌साच्‍या।

मोक्‍को निनाम्‍हाङ्‌आङा निनाम्‍मा,

हेन्‍खामा,

धियाङ्‌वामा खोन्‍कि मोदा म़याक्‌याङ्‌ओ झारा म़मुयुचि।

१६ आराङ्‌ओ झारा म़नाचि निनाम्‍हाङ्‌आ अ़चुताकावा च़मा म़प़चि।

१७ खोन्‍नुछाङ खोसाआ खोक्‍को देम सोमाकातुक म़युङ्‌याङ निकिना म़नाचि खाङ्‌म़मेत्‍तुयुङ्‌सुचि।

खोक्‍कोसाआ खानानिन निनाम्‍मादुङ्‌का वा खोन्‍कि अ़नुवाक चा खोन्‍कि चामायु ऩप़न्‌कि ऩङानुमाआ आम्‍नुओ साकोङ्‌वा कोङ्‌हाक्‍नि ऩमेत्‍तिन्‍प़न।”

१८ पावल खोन्‍कि बारनाबास्‌आ मोवात्‍नि अ़लोवाचुचिन्‌कि खोचि हेन्‍खोक्‌वा प़मादाङ्‌का राक्‍काभाला मोचि अ़थेङ्‌ताचुचिन।

१९ खोन्‍किना खा-खाक्‍को एन्‍तिओखिया खोन्‍कि आइकोनियन्‌याङ्‌का म़बानाओ यहुदिचिआ पावल्‌ओ अ़देङ्‌सालाप्‍पादा म़ना मुक्‍लाचि म़थेन्‍तुचि।

खोचिआ पावल लुङ्‍आ अ़वेरा,

खोन्‍कि खो सुवादानि अ़मित्‍ताकिना सहरादाङ्‌का बुङ्‌खाया अ़सारालोत्‍ता।

२० मेन काखेङ्‌चि म़ताकि पावल्‌ओ अ़ऱङ्‌कोप्‍नि म़एवा,

खोन्‍किना खो पुवालोन्‍ताकि सहराहुत्‌दा लासादिसा।

खोन्‍कि अ़माङ्‌कोलेन बारनाबास्‌एनान दर्बि सहरादा खाराचि।

सिरिया धिखाहुप्‌ओ एन्‍तिओखिया सहरादा लासाचिओ

२१ खोचिआ मो दर्बि सहरादा नुय़ङ्‌खान खाअ़एत्‍ताचुचिन,

खोन्‍कि हाङ्‌पाएदा ब़द्‍धे काखेङ्‌चि म़लिसा।

खोन्‍किना खोचि लुस्‍त्रा,

आइकोनियन खोन्‍कि एन्‍तिओखिया लासाचि।

२२ खोचिआ येसु काखेङ्‌चि “लावामि ह़ङ्‌म़ङ्‌दा सावा खोन्‍कि साकोङ्‌छ़ङ मुवायुङ्‌सानिन” निकिना राक अ़पुवाचुचिन।

“निनाम्‍हाङ्‌ओ अ़चुहाङ्‌होन्‌दा वाङ्‌मा आन्‍कान ब़द्‍धे दुखाचि आङ्‌माङादोत”नि खोचिआ अ़लोवाचुचिन।

२३ पावल खोन्‍कि बारनाबास्‌आ झारा साम्‍भुङ्‌चिओ निम्‍पाङ ताङ्‌पाचि अ़छेन्‍ताचुचिन।

खोन्‍कि खोचिओ निम्‍पाङ चा मान्‍चामाङ युङाचिकि याअ़मात्‍तापुवाचुचिन,

खोन्‍कि खोचिआ साकोङ्‌छ़ङ अ़मुवाचुओ हाङ्‌पाआ म़खाचिने निकिना मोचि अ़पुवालावाचुचिन।

२४ खोन्‍किना खोचि पिसिदिया लियाङ्‌सा पाम्‍फिलियादा लासाताचि।

२५ पर्गादा निनाम्‍हाङ्‌ओ अ़चुय़ङ खाअ़लुसाचिआचुकि खोचि अतालियादा धाचि।

२६ मोदाङ्‌का मोचि वाप्‍तेलादा वाङाचिकि एन्‍तिओखिया लासाखाराचि।

मोदाओ साकोङ्‌छ़ङ कामुचिआ पावल खोन्‍कि बारनाबास म़छेन्‍तुचिकि निनाम्‍हाङ्‌ओ अ़चुय़ङ खाअ़लुचुने निकिना मोचि निनाम्‍हाङओ अ़चुसोम्‍तुक्‍मादा म़प़लाउयुङ्‌सुचिओ, मो काचि खोचिआ ओन्‍ग़रि अ़चिआयुङ्‌साचु।

२७ खोचि एन्‍तिओखियादा लासाताचिकिना साम्‍भुङ अ़बुत्‍ताचु,

खोन्‍कि निनाम्‍हाङ्‌आ खोचिएदा अ़मुवाओ झारा काचिचिओ अ़तुक्‌वादा खोन्‍कि देत्‍नि निनाम्‍हाङ्‌आ निरावाचिछाङ साकोङ्‌छ़ङ मुखालाम म़होत्‍तुप़चिओ मो खाअ़एत्‍ताचुचिन।

२८ खोन्‍किना खोचि मोदा काखेङ्‌चिएनान ब़द्‍धेकालेन्‌तारि युङाचि।

यरुसलेम्‌ओ यायोक रुहुप

१५

१ खा-खाक्‍को म़नाचि यहुदियादाङ्‌का एन्‍तिओखियादा म़ताकि काखेङ्‌चि “निनाम्‍हाङ्‌य़ङ खाकालु मोसाओ अ़य़ङ्‌हुप्‌वा सिप्‍मायाम्‍बुन त़मुन्‍मिन्‌नालो ना खानानिन त़लेरिमिन”नि साकोङ्‌छ़ङ कामुचि म़चिन्‍तुचि।

२ पावल खोन्‍कि बारनाबास मो य़ङ्‌दा मोचिएनान मान्‍तोङ्‌चिकि चाअ़त्‍लो दुम तुसाचि।

खोन्‌ओसा मोदाओ साकोङ्‌छ़ङ कामुचिआ आदेङ पावल खोन्‍कि बारनाबास्‌किना निचिछाङ ओ सेन्‍माय़ङ्‌ओसो अ़तुक्‌वादा छाम्‍माय़ङ्‌चि खोन्‍कि ताङ्‌पाचिएनान यायोक्‍सि यरुसलेम खान्‍माचि निकिना म़छेन्‍तुचि।

३ खोन्‍किना साम्‍भुङ्‌दाओचिआ खोचि मोदाङ्‌का म़छुत्‍तुचि।

खोचि फोनिके खोन्‍कि सामरिया लियाङ्‌सा म़खाराङाहिदा निरावाचिआछाङ निनाम्‍हाङ अ़लोआओ य़ङ मोचि खाम़एत्‍तुचि।

मो य़ङ्‌आ मोदाओ झारा साकोङ्‌छ़ङ कामुचिओ अ़न्‍नुनु अ़चुऩङानुवा।

४ खोचि यरुसलेम सहरादा म़तालाहिदा झारा साम्‍भुङ्‌दाओचिआ खोन्‍कि छाम्‍माय़ङ्‌चिकिना ताङ्‌पाचिआ साऩङ्‌वा म़मेत्‍तुचि।

निनाम्‍हाङ्‌आ पावल खोन्‍कि बारनाबास्‌लाम्‍पा अ़मुवाओ झारा काचिचिओ अ़तुक्‌वा खोचिआ मोचि खाअ़एत्‍ताचुचिन।

५ मेन aफरिसि रुहुप्‌दाओ देम्‌कापाङ येसु साकोङ्‌छ़ङ कामुचि म़एवाकि,

“साकोङ्‌छ़ङ कामु निरावाचिआछाङ सिप्‍मायाम्‍बुन पाक्‍माङादोत।

खोन्‍कि खोचिआ निनाम्‍हाङ्‌य़ङ खाकालु मोसाओ अ़य़ङ्‌हुप्‌वा च़मादोत”नि म़य़ङा।

६ छाम्‍माय़ङ्‌चि खोन्‍कि ताङ्‌पाचि ओ य़ङ्‍ओ अ़तुक्‌वादा तुप्‍मा निकिना म़कोवान्‍चिन।

७ ब़द्‍धे दुम अ़तुसाचिआकि पत्रुस पुवालोन्‍ताकि मोचि लोचि,

“ब़ब़,

नाना खोन्‍कि निछाचि ओ,

खानानिन त़सिन्‍तुम्‌योम्‌ङा,

बुयाङा अ़ङ्‌दोदाङ्‌का निरावाचिआ नुय़ङ्‌खान अ़एन्‌कि साकोङ्‌छ़ङ म़मुने निकिना आम्‍नुओ रादाङ्‌का अ़ङ्‌का निनाम्‍हाङ्‌आ ऩछेन्‍ताङ।

८ आन्‍साकोङ्‌वादाओ य़ङ कासिन निनाम्‍हाङ्‌आ निरावाचिछाङ आन्‍कान म़पुवावाङा सेङ्‌लावा म़प़चिकि खोक्‍कोसा मोचि म़लोउचिओ काचि खाङ्‌अ़मुसा।

९ निनाम्‍हाङ्‌आ आन्‍कान यहुदिचि खोन्‍कि निरावाचि मान्‍हाम़दोचि,

देकिनालो येसुएदा साकोङ्‌छ़ङ म़मुवाकि मोचिओ अ़चुसाकोङ्‌वा म़सेङ्‌सुप़चि।

१० खोन्‌ओसा येसु साकोङ्‌छ़ङ कामु निरावाचिआ खुन्‍मा ऩऱन्‌ओ पाङ खानानिन खुन्‍त़मेत्‍तुम्‍च़म्‌कि देकि निनाम्‍हाङ्‌ओ अ़चुमाइसुङ त़काइसुम?

ना मो आन्‍सुन्‍तुम्‌चिआ खुन्‍मा अ़रुवा ना आन्‍कान्‌ङा खुन्‍मा ऱम।

११ आन्‍कान साकोङ्‌छ़ङ मुन्‌कि आन्‍हाङ्‌पा येसुओ अ़चुसोमातुक्‍मालाम्‍पा आन्‍कान लेरिन्‌युङ्‌सिन,

मोवात्‍निङा निरावाचिछाङ म़लेरायुङ्‌सा।”

१२ खोन्‍किना म़कोवान्‍चिन्‌ओ झारा म़नाचि वाइवेत म़युङा,

खोन्‍कि निरावाचिओ अ़चुरादा खोचिलाम्‍पा बुन्‌चि खोन्‍कि म़दोम्‍दाओ काचिचि निनाम्‍हाङ्‌आ अ़मुवाओ अ़तुक्‌वादा बारनाबास खोन्‍कि पावल्‌आ खाअ़लुसाचुओ खोचिआ अ़एना।

१३ खोचि चेवाचिआचिकिना याकुब पुवालोन्‍ताकि लासुलोचि,

“ब़ब़,

नाना खोन्‍कि निछाचि ओ,

अ़ङ्‌य़ङ एनानुम!

१४ निनाम्‍हाङ्‌आ बुयाओदु निरावाचि सोमाम़तुक्‍तुचिकि देत्‍नि मोचिएदाओचि खोसोओ निम्‍पाङ म़नाचि म़छेन्‍तुचि,

मोसोओ अ़तुक्‌वादा सिमोन्‌आ आन्‍कान खाम़एत्‍तायुङ्‌सा।

१५ खोन्‍कि निनाम्‍हाङ्‌य़ङ खाकालुचिओ अ़चुय़ङ्‌ओ य़ङ्‌एनान तोङ।

साम्‌योक्‍मि छाप्‍लाखादा ओवात्‍नि छाप्‌याङ:

१६ ‘माय़ङ अ़ङ्‌का लाङाय़ङा,

खोन्‍कि bदाउद्‌ओ धुवाखाराओ अ़हाङ्‌होन लासुङ्‌प़ङ,

खोन्‍कि भुङ्‌साखाराओदाङ्‌का लासुङ्‌मेत्‍तुङ्‌प़ङ।

१७ खोन्‍किना म़हेनाओ म़नाचिआ निनाम्‍हाङ पापा अ़लाम,

खोन्‍कि झारा निरावाचि अ़ङ्‌को लिसि बुत्‍तुङ्‌युङ्‌सुङ्‌च़ङ,

मो म़नाचिआ अ़ङ्‌का ऩलाम्‍ङा।

१८ निनाम्‍हाङ्‌आ ब़द्‍धे बुयाङा ओ य़ङ्‌चि खाअ़लुसायुङ्‌सा।’

१९ खोन्‌ओसा अ़ङ्‌का ओवात्‍नि मिन्‍ङाङा,

निनाम्‍हाङ्‌एदा काता निरावाचि आन्‍कान दुखा अ़प़न्‍चिमिन्‍ने।

२० मेन मोचि ‘सेम्‍पोक हेन्‍खोक्‌वा दात्‍माय़ङ चामायु चामा,

ताङ्‌लान मुमादाङ्‌का खोन्‍कि अ़पोत्‌दा पिन्‍मासेत्‍माय़ङ सायाम्‍पोक्‌ओ अ़सा चामा खोन्‍कि अ़ह़ चामादाङ्‌का अ़थाया युङानिन’निकिना आन्‍कान छाप्‍तुम हान्‍तुम्‍च़म्‍ने।

२१ देकिनालो निनाम्‍हाङ्‌य़ङ खाकालु मोसाओ अ़य़ङ्‌हुप ना आराङ्‌दाङ्‌काङा झारा सहरादाओ यहुदि यावायोक्‍खिम्‌चिदा झारा सावातोम्‍खा-लेन्‌दा अ़खिप्‍ताङा।”

साकोङ्‌छ़ङ कामु निरावाचिओ निकिना छाप्‍लावा

२२ खोन्‍किना छाम्‍माय़ङ्‌चिकि ताङ्‌पाचि खोन्‍कि यरुसलेम साम्‍भुङ्‌दाओ झारा म़नाचि म़तोङाकि अ़चुरादाङ्‌का पावल खोन्‍कि बारनाबास्‌एनान एन्‍तिओखियादा देम्‌कापाङ म़नाचि खान्‍मा अ़छ़ङ अ़मुवा।

खोचिआ बारसाबास्‌नि लोवाङाओ यहुदा खोन्‍कि सिलास म़छेन्‍तुचि।

खोचि मो साकोङ्‌छ़ङ कामुचिएदाओ बुसुवाचि ओ।

२३ खोन्‍कि खोचिआ मोचिलाम्‍पा ओवाको छाप्‍लावा अ़खाइसा:

“एन्‍तिओखिया,

सिरिया खोन्‍कि किलिकियादा कायुङ साकोङ्‌छ़ङ कामु निरावा ब़ब़,

नाना खोन्‍कि निछाचिएदा,

आन्‍कान्‍का आम्‍नुओ ब़ब़,

निछा छाम्‍माय़ङ्‌चि खोन्‍कि ताङ्‌पाचिदाङ्‌काओ नुकोङ्‌ला सेवा!

२४ आन्‍कान्‍का एनुम्‌युङ्‌सुम्‍का,

आन्‍कान्‍काएदाओ खा-खाक्‍कोचि खानानिन्‌एदा म़बानाकि दुखा अ़चुचिन्‍माय़ङ्‍आ आम्‍नुओ मिन्‍मा चाअ़त्‍सालो ऩमेत्‍तिन्‍प़न्‌नि।

मेन मोचि आन्‍कान्‍का मोवात्‍नि लोमेत्‍तुम्‍च़म्‍काओ माआङ।

२५ खोन्‌ओसा आन्‍कान्‍का झारा अ़क्‍नि तोङिन्‍का,

खोन्‍कि म़नाचि छेन्‍तुम्‍च़म्‍काकि मोचि आन्‍कान्‍का सोमातुक्‍तुम्‌योम्‍च़म्‍काओ यावाचि बारनाबास खोन्‍कि पावल्‌एनान अ़क्‍नि खानानिन्‌एदा बान्‍मा अ़छ़ङ मुम्‍का।

२६ बारनाबास खोन्‍कि पावल आन्‍हाङ्‌पा येसु ख्रिस्‍तओ निम्‍पाङ स़माछाङ मान्‍क़चिङ्‌चि।

२७ खोन्‌ओसा आन्‍कान्‍का यहुदा खोन्‍कि सिलास खानानिन्‌एदा बाइसुम्‌योम्‍च़म्‍का।

आन्‍कान्‍का छाप्‍तुम्‍च़म्‍काओ य़ङ्‌चि खोचिआ अ़चुदोआछाङ खाऩएत्‍तिन।

२८ ह्‍युना म़छाप्‌याङ्‌ओदाङ्‌का नि ब़द्‍धे पाङ खानानिन खुन्‍मेत्‍मा अ़नुनिन निकिना सेङ्‌लावा खोन्‍कि आन्‍कान्‍का अ़नुवाक लुन्‍का।

२९ खानानिन सेम्‍पोक हेन्‍खोक्‌वा दात्‍माय़ङ चामायु चामा खोन्‍कि अ़ह़ चामा खोन्‍कि अ़पोत्‌दा पिन्‍मासेत्‍माय़ङ सायाम्‍पोक्‌ओ अ़सा चामा खोन्‍कि ताङ्‌लान मुमादाङ्‌का अ़थाया युङानिन।

ओ य़ङ्‌हुप्‌चि त़मुम्‍च़म्‌नालो नुलोक खानानिन त़लिसिन।

हासिन्‍चिन्‍ने।”

३० खोन्‍किना खोचि म़हासान्‍चिन्‌कि मो चारकापाङ यरुसलेम्‌दाङ्‌का एन्‍तिओखियायु म़धा,

खोन्‍कि साम्‍भुङ्‌दाओ म़नाचि म़कोउचिकि मो छाप्‍लावा म़प़चि।

३१ मो छाप्‍लावादाओ राक प़माय़ङ य़ङ्‌खान अ़खिप्‍ताकि मोचिओ अ़चुऩङानुवा।

३२ यहुदा खोन्‍कि सिलास ह़वाङ्‌माङ निनाम्‍हाङ्‌य़ङ खाकालुचिओसा खोचिआ साकोङ्‌छ़ङ कामुचि ब़द्‍धे निनाम्‍हाङ्‌य़ङ्‌लाम्‍पा राक अ़पुवाचुचिन,

खोन्‍कि अ़चुसाकोङ्‌छ़ङ अ़पोइसापुवाचुचिन।

३३ खोचि एन्‍तिओखियादा अ़क्‍चित लेन युङाचि।

खोन्‍कि मो साकोङ्‌छ़ङ कामु म़नाचिआ “निनाम्‍हाङ्‌आ लाम्‌दा नुलोक ऩरात्‍चिखात्‍चिने”नि म़लोचिकि खोचि काबान्‍चिएह्‍यात्‍नि म़लासुखाइसुचि। [

३४ मेन सिलास मोदाङा युङ्‌मानि मिना।]

३५ पावल खोन्‍कि बारनाबास्‌आ हाङ्‌पाओ अ़चुय़ङ मोदाओ नि ब़द्‍धेकापाङ्‌चिएनान म़तोङाकि चिन्‌याङ्‌सा खोन्‍कि खालुयाङ्‌सा एन्‍तिओखियादाङा युङाचि।

पावल खोन्‍कि बारनाबास हासाचिचिन्‌ओ

३६ अ़क्‍चित्‌कालेन्‌कि पावल्‌आ बारनाबास लो,

“आन्‍काचि बुया हाङ्‌पाओ अ़नुय़ङ्‌खान खालुसाचुओ मो झारा सहराचिदात्‍नि लाचिखात्‍चिने,

खोन्‍किना अ़ऩङ्‌वा साकोङ्‌छ़ङ कामु ब़ब़,

निछाचि देत्‍नि म़मुयाङ, मोचि तुप्‍चुचिने।”

३७ बारनाबास काङ्‌सा खोन्‍कि खोसाआ मर्कुस्‌नि लोवाङाओ युहन्‍नाछाङ अ़क्‍नि खात्‍मानि मित्‍तु।

३८ मेन पावल मर्कुस अ़क्‍नि खात्‍मा छुन्‍ता,

देकिनालो खोसाआ पाम्‍फिलियादा काचि मान्‍चिन्‍माङ्‌ङा खोचि छिरुदोचिओ।

३९ पावल खोन्‍कि बारनाबास चाअ़त्‍लो दुम तुसाचि,

खोन्‌ओसा खोचि अ़क्‍छा निएदाङ्‌का फेआचिचिन।

बारनाबास्‌आ मर्कुस अ़क्‍नि खात्‍तुकि साइप्रस खारा।

४० मेन पावल्‌आ सिलास छेन्‍तु,

खोन्‍किना साकोङ्‌छ़ङ कामुचिआ निनाम्‍हाङ्‌ओ अ़चुछुक्‌दा म़लेत्‍तुछोक्‍तुचि,

खोन्‍कि खोचि म़छुत्‍तुखाइसुचि।

४१ खोन्‍किना खोचि सिरियाकिना किलिकिया लियाङ्‌सा खाराङाचिहिदा खोचिआ मोदाओ साम्‍भुङ्‌चि राक अ़पुवाचुचिन।

a 

१५:५ फरिसि : यहुदिचिओ अ़क रुहुप। ख्रिस्‍त युङाङाहिदा मोचि म़छोसाङा। मो यहुदिचि झारा य़ङ्‌हुप नुलोक याङ्‌मा म़लामाङा। खोन्‍किना मोचि आप्‍पि निनाम्‍हाङ्‌ओ अ़चुमिन्‍मावा काच़नि म़मित्‍तान्‌यान्‍चिन। अ़देङ्‌या य़ङ्‌सिवा अ़तुक्‌वाऩङ्‌दा ‘फरिसि’ लामानुम।

b 

१५:१६ दाउद्‌ओ धुवाखाराओ अ़हाङ्‌होन : ग्रिक बाइबलदा ‘दाउद्‌ओ तित्‍खिम’नि छाप्‍तायुङ्‌सा।

पावल खोन्‍कि सिलास्‌एनान तिमोथि काचिदा वाङाओ

१६

१ पावल खोन्‍कि सिलास दर्बिदा खोन्‍किना लुस्‍त्रादाछाङ खाराचि।

मोदा तिमोथि अ़ऩङ मुवाङाओ अ़क्‍छा येसु काखेङ युङाङा।

खो अ़क्‍छा साकोङ्‌छ़ङ कामुमा यहुदि मेत्‍छामाओ अ़दुवाछा छाओ,

मेन खोसोओ अ़पा ग्रिक ओ।

२ लुस्‍त्रा खोन्‍कि आइकोनियन्‌दाओ साकोङ्‌छ़ङ कामुचिआ तिमोथि अ़नुवाक म़नानि अ़लोवाङा।

३ पावल्‌आ तिमोथि अ़क्‍नि खात्‍मानि मित्‍तु,

खोन्‌ओसा खोसाआ मोचिदा कायुङ यहुदिचिआ फित्‍चि ऩमुन्‍ने निकिना खो सिप्‍मायाम्‍बुन पाक्‍तु।

देकिनालो मोचिदा कायुङ झारा यहुदिचिआ तिमोथिओ अ़पा ग्रिक ओ निकिना अ़सिन्‍ताङा।

४ खोन्‍किना खोचि सहरा-सहरा खाराचिकि खोचिआ यरुसलेम्‌दाओ छाम्‍माय़ङ्‌चिआ खोन्‍कि ताङ्‌पाचिआ अ़छ़ङ अ़मुवाओ य़ङ्‌हुप्‌चिवा निरावा साकोङ्‌छ़ङ कामुचिआ च़मादोत्‌नि खाअ़एत्‍ताचुचिन।

५ खोन्‌ओसा साम्‍भुङ्‌चिदाओ म़नाचिओ अ़चुसाकोङ्‌छ़ङ पोया,

खोन्‍कि अ़लेन्‍खिन्‍तुम अ़चुखिप तेप्‌याङ्‌सा खारा।

पावल्‌आ त्रोआस सहरादा खाओ सेन्‍चि

६ सेङ्‌लावाआ एसियादा नुय़ङ्‌खान खाएत्‍मा मान्‍प़म़दोचिओसा खोचि फ्रिगिया खोन्‍कि गलातिया धिखाहुप लियाङ्‌सा म़खारा।

७ माइसियाओ अ़च़क्‌दा म़तालाकि खोचि बिथिनिया धिखाहुप्‌ह्‍यात्‍नि खात्‍मानि म़मिना।

मेन येसुओ अ़चुलावाआ खोचि खात्‍मा मान्‍प़म़दोचि।

८ खोन्‌ओसा माइसिया लियाङ्‌सा खोचि त्रोआस सहरायु म़धा।

९ खोन्‍कि मो अ़खाखुत पावल्‌आ अ़सेन्‍चिदा खा,

माकेदोनियादाओ अ़क्‍छा म़ना एवाकि खो “माकेदोनियादा बानानिन्‌कि आन्‍कान्‍का फानि”नि बुत्‍तुङु।

१० पावल्‌आ सेन्‍चि खाचिउकि निनाम्‍हाङ्‌आ मोदा नुय़ङ्‌खान म़नाचि खाएत्‌सि निकिना ऩबुत्‍तिन्‌येन्‍काओ आन्‍कान्‍का अ़छ़ङ मुम्‍काओसा च़क्‍नि माकेदोनियाह्‍यात्‍नि खात्‍मा निकिना चुम्‍सिन्‍चिन्‍का।

लिदियाओ साकोङ्‌छ़ङ

११ त्रोआस्‌दा वाप्‍तेलादा वाङिन्‍काकि आन्‍कान्‍का सामोथ्राकेह्‍यात्‍नि खात्‍निछाङ मान्‌वाङ्‌माङ खारिन्‍का।

खोन्‍कि अ़माङ्‌कोलेन नियापोलिस सहरादा तालान्‍का।

१२ खोन्‍कि मोदाङ्‌का फिलिप्‍पिदा तान्‍लान्‍का।

ओ माकेदोनियाओ अ़मुलो सहराकिना रोमिचिओ अ़चुपाङ्‌दाछाङ याआङा।

आन्‍कान्‍का मो सहरादा अ़क्‍चित्‌कालेन युङिन्‍का।

१३ यहुदि सावातोम्‍खा-लेन सहरादा वाङ्‌खा लाम्‌ओ बुङ्‌खाया याङ्‌वामाओ अ़केम्‌दा आन्‍कान्‍का खारिन्‍का,

मोदा यामात्‍खा ओ हे नि आन्‍कान्‍का मिनिन्‍का।

खोन्‍कि आन्‍कान्‍का युङिन्‍काकि मोदा म़कोवान्‌युङ्‌सान्‍चिन्‌ओ मेत्‍छामाचिएनान येसुओ अ़चुतुक्‌वादा हान्‍मा पुक्‍तुम्‍का।

१४ मोचिएदाओ थिआतिरा सहरादा कायुङ्‌मा लिदिया अ़ऩङ मुवाङाओ अ़क्‍छा निरावा मेत्‍छामा याआङा,

मो ब़द्‍धे अ़लुङ छुक्‍ताङाओ तित इनाङा।

मोसाआ निनाम्‍हाङ ब़क्‍तुङु।

हाङ्‌पाआ मोसोओ अ़साकोङ्‌वा अ़होत्‍तापुवाओसा पावल चेवाङाओ य़ङ नुलोक तुप्‍तु।

१५ लिदिया खोन्‍कि अ़खिम्‌दाओ झारा बप्‍तिस्‍मा म़प़चि,

खोन्‍किना मोसाआ,

“खानानिन्‌आ अ़ङ्‌का हाङ्‌पा साकोङ्‌छ़ङ कामुमानि त़मित्‍ङाऩङ्‌नालो अ़ङ्‌खिम्‌दा बानानिन्‌कि युङानिन्‍नाङ”नि य़ङ्‌याङ्‌सा आन्‍कान्‍का अ़बुत्‍तिन्‍का।

खोन्‍कि मोसाआ आन्‍कान्‍का राकाङ्‌थेत्‍नि अ़मुन्‍खातिन्‍का।

पावल खोन्‍कि सिलास छेक्‍खाखिम्‌दा

१६ खोन्‍किना अ़क्‌लेन आन्‍कान्‍का यामात्‍खादा खारिन्‌येन्‍काहिदा आन्‍कान्‍का चाकावालावाआ लाउओ अ़क्‍छा हारुक्‍मा मेत्‍छाछाएनान तुइन्‍का।

मो खालाह़याङ्‌सा मोसोओ अ़हाङ्‌पाचि ब़द्‍धे फेक्‌वा दुप्‍तुप़ङुचि।

१७ मोसाआ पावल खोन्‍कि आन्‍कान्‍का आन्‍काओ देङ-देङ त़ङ्‌याङ्‌सा,

“ओ म़नाचि झारादाङ्‌का तोक्‍पो निनाम्‍हाङ काब़त्‍पचि ओ!

ओचिआ खानानिन लेत्‍खालाम खाऩएत्‍तिन”नि य़ङ्‌याङ्‌सा पारा।

१८ खोन्‍कि मो ब़द्‍धेकालेन्‌तारि मोवात्‍निङा चुवायुङ्‌सा।

मेन पावल्‌ओ अ़नाप्‍मा लुवाकि मो चाकावालावाआ लाउओएह्‍यात्‍नि हुसान्‍चिन्‌कि लो,

“येसु ख्रिस्‍तओ अ़चुऩङ्‌दा अ़ङ्‌का खाना लोनाङ्‌ना,

ओ मेत्‍छाछाएदाङ्‌का लोन्‍ताखारा!”

खोन्‍कि मोन्‍ग़रिङा चाकावालावाआ मो मेत्‍छाछा छिरुदो।

१९ मेन मोसोओ अ़हाङ्‌पाचिआ अ़चुछेन्‍बि दुप्‍खा लाम सुवाओ अ़खाकि पावल खोन्‍कि सिलास म़लाउचिकि सहरादाओ बजारादाओ छाप्‍छेन्‍मिचिओ अ़चुबुदा मोचि म़सारुखात्‍तुचि।

२० खोन्‍कि मोचिआ रोमि हाङ्‌काचि कामुचिएदा म़तारुचिकि,

“ओ म़नाचि ना यहुदिचि ओ,

खोन्‍कि ओचिआ आन्‍सहरादाओ म़नाचि अ़चोङ्‌चुङ्‌चुचिन।

२१ ओचिआ आन्‍कान रोमिचिओ च़माथाङ्‌माओ देङ्‌सालाप्‍पादा म़नाचि काचिचि मुमा अ़चिन्‍चुङ्‌चुचिन” आन्‍कान मो लोक्‍मा माङ्‌लो मो च़माथाङ्‌माचि मुमा अ़ऱन्‍मिन।

२२ खोन्‍कि म़ना मुक्‍लाचि म़तोङाकि पावल खोन्‍कि सिलास म़झोम्‍तुचि।

सहरादाओ हाङ्‌काचि कामुचिआ मोचि अ़चुकालाङ्‌द़क मुम़मेत्‍तुचिकि य़हुप पाक्‍म़मेत्‍तुचि।

२३ खोन्‍कि खोचिआ मोचि चाअ़त्‍लो म़धात्‍तुचि,

खोन्‍किना खोचि छेक्‍खाखिम्‌दा म़छेक्‍तुचि।

खोन्‍कि छेक्‍खाखिम काखाङ “ओचि नुलोक खाचि”नि अ़लोवा।

२४ ओवात्‍नि अ़लोवाकि खोसाआ खोचि छेक्‍खाखिम्‌ओ अ़कोङ्‌हुत्‌या वाक्‍तुचिकि मोचिओ अ़चुलाङ्‌दा थेङ्‌गुरि धाप्‍तुचिकि युङ्‌सुचि।

२५ अ़दाक्‌वा खाखुत्‌दात्‍नि पावल खोन्‍कि सिलास यामात्‌याङ्‌सा निनाम्‍हाङ्‌ओ अ़चुसाम्‍ऱङ अ़लुवाङाचु।

खोन्‍कि नि म़छेक्‍ताङाओ म़नाचिआ अ़एनाङा।

२६ खोन्‍कि म़प्‍च़क़क्‌दा अ़धिवा लुत्‍लि खाराकिना छेक्‍खाखिम्‌ओ अ़छ़ङ्‌चि म़ङाङ्‌सा।

मोन्‍ग़रिङा झारा लाप्‍तिखोप्‌चि म़होरा,

खोन्‍कि झारा म़छेक्‍ताङाओ म़नाचिओ अ़चुछुम्‍खाचि म़फोङ्‌साखारा।

२७ खोन्‍किना छेक्‍खाखिम काखाङ अ़दुखुप्‌दाङ्‌का थिन्‍तालोन्‍ता,

खोन्‍कि छेक्‍खाखिम्‌दाओ लाप्‍तिखोप्‌चि म़होराङाओ खाचिकि म़छेक्‍ताङाओ म़नाचि झारा म़फुङ्‌साचिआनि मिनाकिना आप्‍पि सेत्‍मान्‍चिन निम्‍पाङ खोसाआ अ़बान्‍छोन लारु।

२८ मेन पावल्‌आ पात्‌याङ्‌सा,

“खानानिन मान्‍सेत्‌दानिन्‍चिन!

देकिनालो आन्‍कान्‍का झारा ओदाङा युङिन्‌येन्‍का!”

नि लो।

२९ खोन्‍कि छेक्‍खाखिम काखाङ्‌आ खाउप्‍खा दोरुकि खो छेक्‍खाखिम्‍हुत्‌या लोरावाङा,

खोन्‍कि अ़क़माआ धुन्‌याङ्‌सा पावल खोन्‍कि सिलास्‌ओ अ़चुबुदा बोम्‍सान्‍चिन।

३० खोन्‍किना खोसाआ बुङ्‌खाया लोत्‍तुचिकि खोचि सेनुचि,

“अ़धुवाचि ओ,

अ़ङ्‌का लेत्‍मा दे च़मादोत?”

३१ खोन्‍कि खोचिआ अ़लासालोवाचु,

“हाङ्‌पा येसुएदा साकोङ्‌छ़ङ मुवा,

खाना खोन्‍कि आम्‍खिम्‌दाओचि त़लेरिन।”

३२ खोन्‍किना खोचिआ खो खोन्‍कि खोसोओ झारा अ़खिम्‌दा कायुङ्‌चि हाङ्‌पा येसुओ अ़चुय़ङ खाअ़एत्‍ताचुचिन।

३३ खोन्‍कि मो खाखुत्‌ङा खोसाआ मोचि खात्‍तुचिकि अ़चुखोवाचि वास़त्‍तुप़चि।

खोन्‍किना खोसोओ झारा अ़खिम्‌दाओचिआ मोन्‍ग़रिङा बप्‍तिस्‍मा म़लोआ।

३४ खोन्‍किना छेक्‍खाखिम काखाङ्‌आ पावल खोन्‍कि सिलास अ़खिम्‌दा खात्‍तुचिकि चामायु खोचिओ अ़चुबुदा युक्‍तुचि।

निनाम्‍हाङ्‌एदा साकोङ्‌छ़ङ मुवाओसा खो खोन्‍कि झारा अ़खिम्‌दाओचिओ अ़न्‍नुनु अ़चुऩङानुवा।

३५ मेन खादाराकि रोमिचिओ अ़चुहाङ्‌काचि कामुचिआ “मो म़नाचि लेराखाइसानुम्‍च़म!”

नि लोसि रात्‍खामि अ़धुवाचि छेक्‍खाखिम काखाङ्‌एदा म़छुत्‍तुचि।

३६ खोन्‍किना छेक्‍खाखिम काखाङ्‌आ पावल लो,

“खाना खोन्‍कि सिलास लेत्‍मा निकिना रोमि हाङ्‌काचि कामुचि म़य़ङाबाइसायुङ्‌सा।

खोन्‌ओसा हान नुलोक लोन्‍ताचिकि खाराचि।”

३७ मेन पावल्‌आ मो रात्‍खामिचि लोचि,

“आन्‍काच्‍या रोमि ताङ्‌युङ्‌नुछाङ खोचिआ छ़ङ मान्‍छेन्‍प़माङ म़नाचिओ अ़चुबुदा आन्‍काच्‍या ऩधात्‍ताच्‍या,

खोन्‍कि छेक्‍खाखिम्‌दा आन्‍काच्‍या ऩछेक्‍ताचिया।

खोन्‍कि ओन्‍ग़रि दि आन्‍काचिया वाइवेत लोन्‍मा ऩलाप्‍चिङ्‌च्‍या?

ओवात्‍नि अ़नुनिन!

हाङ्‌काचि कामुचिङा म़ताने खोन्‍कि आन्‍काच्‍या ऩलोन्‍चियाने।”

३८ पावल्‌आ लोचिओ य़ङ रात्‍खामिआ अ़चुहाङ्‌काचि कामुचि खाम़एत्‍तुचि।

पावल खोन्‍कि सिलास रोमि ताङ्‌युङ्‌चिनि अ़एनाकि मोचि म़क़सा।

३९ खोन्‍किना मोचि म़ताकि पावल खोन्‍कि सिलास्‌एदा लेत्‍प़म़लुवा।

खोन्‍कि खोचि छेक्‍खाखिम्‌दाङ्‌का बुङ्‌खाया म़लोत्‍तुचिकि “सहरा छित्‍निदानिप़नि”नि म़लोचि।

४० पावल खोन्‍कि सिलास छेक्‍खाखिम्‌दाङ्‌का बुङ्‌खाया लोन्‍ताचिकि लिदियाओ अ़खिम्‌दा खाराचि।

खोन्‍कि मोदा साकोङ्‌छ़ङ कामुचिएनान म़तुवाकि मोचि राक अ़पुवाचुचिन खोन्‍किना म़हासान्‍चिन।

थेसलोनिके सहरादा

१७

१ पावल खोन्‍कि सिलास अम्‍फिपोलिस खोन्‍कि अपोल्‍लोनियाओ सहरा लियाङ्‌सा थेसलोनिके सहरादा तालाचि।

मोदा यहुदिचिओ अ़क्‌तात यावायोक्‍खिम युङाङा।

२ पावल अ़धुन चुवाङावा यावायोक्‍खिम्‌दा वाङा।

खोसाआ सुम्‌कासातातारि साम्‍कालिन्‌ओ अ़तुक्‌वादा मोदाओ म़नाचिएनान दुम्‍म़तुसा।

३ खोसाआ साम्‍कालिन्‌दाङ्‌का खाएत्‌याङ्‌सा खोन्‍कि सालुम्‍स़ङ प़याङ्‌सा मोचि लोचि,

“ख्रिस्‍तआ दुखा आङ्‌मा खोन्‍कि म़सुवादाओदाङ्‌का खोन्‍मालोन्‍मादोरा।

ओक्‍को येसुओ अ़चुतुक्‌वादा अ़ङ्‌का खानानिन खाएत्‍नाङ्‌नानिन,

खोक्‍कोङा ख्रिस्‍त ओ।”

४ मोचिएदाओ देम्‌कापाङ यहुदिचि साकोङ्‌छ़ङ म़मुवाकि पावल खोन्‍कि सिलास म़त़ङ्‌तुचि।

निनाम्‍हाङ काब़क ब़द्‍धे ग्रिक म़नाचि खोन्‍कि अ़क्‍चित ब़द्‍धे बुसुवा मेत्‍छामाचिछाङ साकोङ्‌छ़ङ म़मुवाकि मोवात्‍निङा म़चुवा।

५ मेन यहुदिचि ऩङ्‌च़ म़मुवा,

खोन्‌ओसा हाताचिदाओ नामान्‍ल़क म़नाचि म़बुत्‍तुचिकिना रुहुप म़मुचि खोन्‍कि सहरादा अ़धिवाङ काचेङ्‌वा मुम़मेत्‍तुचि।

मोचिआ पावल खोन्‍कि सिलास म़ना मुक्‍लाचिएदा लाम्‍माकि सात्‍मातात्‍माचि निकिना यासोन्‌ओ अ़खिम्‌दा म़झोम्‍तुचि।

६ मेन मोचिआ पावल खोन्‍कि सिलास मोदा मान्‍धित्‍म़दोचिओसा मोचिआ यासोन खोन्‍कि साकोङ्‌छ़ङ कामु खा-खाक्‍कोचि सहरादाओ बुसुवाचिएदा म़सारुखात्‍तुचिकि पात्‌याङ्‌सा म़य़ङा,

“झारादात्‍नि काछ़ङ्‌चि ओन्‍ग़रि आन्‍सहरादाछाङ तादिसायुङ्‌साचि।

७ यासोन्‌आ खोचि अ़खिम्‌दा युङ्‌सुङुचि।

खोन्‍कि ‘येसु अ़ऩङ मुयाङ्‌ओ अ़क्‍छा नि हाङ युङ्‌याङ’नि य़ङ्‌याङ्‌सा कैसर तोक्‍पोहाङ्‌ओ अ़य़ङ्‌हुप्‌ओ अ़देङ्‌सालाप्‍पादा मोचि झारा काचि म़मुयाङ।”

८ ओ य़ङ अ़एनाकि म़ना मुक्‍लाचि खोन्‍कि सहरादाओ बुसुवाचि म़चोङालोन्‍ता

९ मेन आदेङ्‌माङ बुसुवाचिआ यासोन खोन्‍कि नि साकोङ्‌छ़ङ कामुचिएदाङ्‌का लोन्‍खा फेक्‌वा अ़लाराकि मोचि म़लेरुखाइसुचि।

बेरिया सहरादा

१० साकोङ्‌छ़ङ कामुचिआ खाखुत्‍ताङावा पावल खोन्‍कि सिलास बेरिया सहरादा म़छुत्‍तुखाइसुचि।

खोन्‍कि मोदा तालाचिकि खोचि यहुदिचिओ अ़चुयावायोक्‍खिम्‌दा खाराचि।

११ मोदाओ यहुदिचि थेसलोनिकेदाओ म़नाचिदाङ्‌का ब़द्‍धे कासिम्‍नान्‍चिन म़मुवाङा।

खोन्‍कि पावल्‌आ खालुसुओ निनाम्‍हाङ्‌य़ङ मोचिआ मिन्‍मा पाक्‍सा अ़एना।

पावल्‌आ चिन्‍तुङुचिओ य़ङ अ़नुछ्‍या हे माआङ निकिना मोचिआ अ़लेन्‍खिन्‍तुम साम्‍कालिन अ़खिप्‍ताकि नुलोक अ़तोङ्‌साखाङा।

१२ खोन्‌ओसा ब़द्‍धे यहुदिचि हाङ्‌पाएदा साकोङ्‌छ़ङ म़मुवा,

खोन्‍कि अ़चुऩङ ऱङाओ ब़द्‍धे ग्रिक मेत्‍छामाचिआकिना दुवाछाचिआछाङ हाङ्‌पाएदा साकोङ्‌छ़ङ म़मुवा।

१३ थेसलोनिकेदा म़युङाङाओ यहुदिचि बेरियादाछाङ म़तालाकि पावल्‌आ निनाम्‍हाङ्‌ओ अ़चुय़ङ खालुसुङुनिओ य़ङ अ़एनाकि पावल्‌ओ अ़देङ्‌सालाप्‍पादा मुक्‍लाचि म़चोङ्‌सुचि।

१४ खोन्‍किना साकोङ्‌छ़ङ कामुचिआ धियाङ्‌वामाओ अ़केम्‌दा च़क्‍नि पावल अ़छुत्‍ताखाइसा।

मेन सिलास खोन्‍कि तिमोथि बेरियादाङा युङालाराचि।

१५ पावल छोङ्‌दासि काखात्‌चिआ खो एथेन्‍स सहरादातारि अ़छोङ्‌सादा।

खोन्‍किना पावल्‌आ “सिलास खोन्‍कि तिमोथि ऱचि ओन च़क्‍नि बान्‍चिने”नि छोङ्‌सि काखात्‌चि लोबाइसुचि।

एथेन्‍स सहरादा

१६ एथेन्‍स सहरादा पावल्‌आ सिलास खोन्‍कि तिमोथि हुङुङुचिहिदा मो झारा सहरा सेम्‍पोक्‌चिआ भेप्‍ताओ खाकि खोसोओ ब़द्‍धे अ़मिन्‍मा चाअ़त्‍सा।

१७ खोन्‌ओसा यहुदिचिओ यावायोक्‍खिम्‌दा खाराकि यहुदिचि खोन्‍कि निनाम्‍हाङ काब़क ग्रिक्‌चिएनान खोन्‍कि अ़लेन्‍खिन्‍तुम हाता रादा तुउचिओ झारा म़नाचिएनान्‌छाङ खो दुम्‍तुसायुङ्‌साङा।

१८ खो देम्‌कापाङ इपिक्‌युरि खोन्‍कि स्‍तोइकि तायाहाङ्‌पाचिएनान्‌छाङ दुम्‍तुसा।

खोसाआ मोचि येसु म़खोन्‍तालोन्‍ताओसो अ़तुक्‌वादा खाएत्‍तुचिओसा “ओ याचेक्‌वा दे य़ङ्‌याङ?”

नि अ़लोवा।

निचि म़य़ङा,

“खोसाआ नि म़नाचिओ अ़चुमाङ्‌चिओ अ़तुक्‌वादा आन्‍कान खाम़एत्‌याङ।”

१९ खोन्‍किना मोचिआ पावल अरियोपागस यायोक्‍खादा अ़खात्‍ताकि अ़सेना,

“खानानिन्‌आ खात़लुसुम्‌योम्‌ओ अ़ऩङ्‌वा चिन्‍माय़ङ्‌ओ अ़तुक्‌वादा आन्‍कान्‍का अ़चित च़लोक खाएत्‍मा त़ऱनि हे?

२० खानानिन्‌आ आन्‍कान्‍का देम्‍खाछाङ मान्‌एन्‌युक्‍तुम्‍काओ य़ङ्‌चि खात़एत्‍निङ्‌नि,

खोन्‌ओसा आन्‍कान्‍का मोसोओ अ़तुक्‌वादा सिन्‍मा स़न्‌येन्‍का।”

२१ झारा एथेन्‍स्‌दाओ म़नाचि खोन्‍कि नि हेन्‍कोप्‌दाङ्‌का म़ताओ मोदा कायुङ म़नाचिआ अ़ऩङ्‌वा य़ङ्‌चि चेप्‌याङ्‌सा माङ्‌लो एन्‌याङ्‌सा अ़चुग़रि मोहा अ़खाइसाङा।

२२ खोन्‍किना पावल्‌आ अरियोपागस्‌ओ यायोक्‍खाओ अ़बुदा एवाकि लोचि,

“एथेन्‍स सहरादाओ म़नाचि ओ,

खानानिन माङ ब़क्‍मादा ब़द्‍धे मिन्‍मा कापाक्‌चि त़याइन्‌येन्‌ओ अ़ङ्‌का खाङ्‌नाङ्‌नानिन।

२३ देकिनालो सहरादा अ़ङ्‌का कोलाङ्‌याङ्‌हिदा आम्‍नुओ ब़क्‍खाचि अ़ङ्‌का नुलोक खाङ्‌च़ङ।

मोचिएदाओ अ़क्‌तात्‌दा ‘अ़सिन्‍निनिन्‌ओ माङ्‌ओ निम्‍पाङ’नि छाप्‍ताङाओ ब़क्‍खाछाङ धिरुङ।

खोन्‌ओसा खाक्‍को खानानिन्‌आ मान्‍सिन्‍माङ त़ब़क्‍तुम्‌योम,

खोक्‍कोसोओङा अ़तुक्‌वादा अ़ङ्‌का खानानिन खाएत्‍नाङ्‌नानिन।

२४ निनाम्‍हाङ्‌आ हेन्‍खामा खोन्‍कि मोदा म़याक्‌याङ्‌ओ झारा सामाचि म़मुयुचि।

निनाम्‍हाङ्‌ङा निनाम्‍मा खोन्‍कि हेन्‍खामाओ अ़हाङ्‌पाओसा खोक्‍को छुक्‌आ मुमाय़ङ्‌ओ ब़क्‍खाखिम्‌चिदा ऩयुङ्‌निन।

२५ निनाम्‍हाङ हाप्‍तिन्‍दिसिन्‌वा म़नाएदाङ्‌का फाऩलुनिन,

देकिनालो खोक्‍कोसाआङा ह़ङ्‌म़ङ,

साक्‍मा खोन्‍कि झारा सामाचि झारा म़नाचि म़प़चि।

२६ खोन्‍कि झारा हेन्‍खामादा म़युङ्‌ने निकिना निनाम्‍हाङ्‌आ अ़क्‍छा म़नाएदाङ्‌का झारा रावाचि म़मुयुचि।

खोक्‍कोसाआ बुयाङा अ़चुह़ङ्‌मा खोन्‍कि अ़चुस़माओ ग़रिकिना अ़चुयाक्‍खा युङ्‌खाओ अ़इन्‌चिछाङ अ़छ़ङ म़मेत्‍तुप़चि।

२७ मोचिआ निनाम्‍हाङ अ़लाम्‌कि अ़सोप्‌कि अ़धित्‍ने निकिना खोक्‍कोसाआ मो काचि अ़मुवा।

खोन्‍नुछाङ,

निनाम्‍हाङ आन्‍कान झाराएदाङ्‌का अ़थाया ऩयुङ्‌निनिन। देकिनालो,

२८ ‘आन्‍कान खोक्‍कोएदा ह़ङिन,

खोन्‍कि खोक्‍कोएदा कोलिन थाङिन,

खोन्‍कि खोक्‍कोएदा आन्‍कान युङिन।’

ओसोओ अ़तुक्‌वादा आम्‍नुओ अ़क्‍छा मित्‍माय़ङ काछाप्‌आछाङ छाप्‍तुयुङ्‌सु,

‘आन्‍कान खोक्‍कोसोओङा अ़छाचि ओ।’

२९ आन्‍कान निनाम्‍हाङ्‌ओ अ़छाचि लिसिन्‌ओसा,

आन्‍कान म़नाचिओ अ़चुमित्‍मा खोन्‍कि अ़चुसिकिआ मुमाय़ङ हाराक्‌वा,

रुपा माङ्‌नालो लुङ्‌ओ सेम्‍पोक्‌वाकोओनि मित्‍मा अ़नुनिन।

३० म़नाचिआ निनाम्‍हाङ मान्‍सिन्‍माङ बुया अ़मुवाओ काचिदा अ़चुम़क अ़सिप्‍ता।

मेन हान खोक्‍कोसाआ झारादात्‍निओ झारा म़नाचि अ़चुहेवादाङ्‌का म़लानेनि म़य़ङ्‌याङ।

३१ देकिनालो खोक्‍कोसाआ अ़छेन्‍ताओ अ़क्‍छा म़नालाम्‍पा हेन्‍खामादाओ झारा म़नाचि साम्‌योक्‍मि छ़ङ्‌छेन्‍मा निकिना खोक्‍कोसाआ अ़क्‌लेन अ़छ़ङ अ़मुवायुङ्‌सा।

खोक्‍कोसाआ मो म़ना म़सुवादाओदाङ्‌का अ़खोन्‍तालोइसाकि झारा म़नाचि ओसोओ अ़चुसालुम्‍स़ङ अ़पुवायुङ्‌सा।”

३२ स़दाओदाङ्‌का म़ना म़खोन्‍लोन्‌नि पावल य़ङाओ अ़एनाकि खा-खाक्‍कोचिआ खो अ़सुङ्‌ता।

मेन निचिआ अ़लोवा,

“आन्‍कान्‍का ओ य़ङ्‍ओ अ़तुक्‌वादा अ़क लेन खाना च़लोक लानिखाएत्‍नि।”

३३ खोन्‍किना पावल मो यायोक्‍खादाङ्‌का खारालावा।

३४ खा-खाक्‍को म़नाचि खोलिप्‍पा म़वाङाकि येसुएदा साकोङ्‌छ़ङ म़मुवा।

मोचिएदाओ अरियोपागस यायोक्‍खादाओ म़ना दियनुसियस खोन्‍कि दामारिस अ़ऩङ मुवाङाओ मेत्‍छामा युङाङा।

खोन्‍कि निचिछाङ साकोङ्‌छ़ङ म़मुवा।

कोरिन्‍थ सहरादा

१८

१ खोन्‍किना पावल्‌आ एथेन्‍स सहरा छिरुदोकि कोरिन्‍थ सहराह्‍यात्‍नि खारा।

२ मोदा खोसाआ पोन्‍तस्‌दा पुक्‍तान्‍चिन्‌ओ अकिलास अ़ऩङ मुवाङाओ अ़क्‍छा यहुदि धिरु।

खो आइमित्‍साऱङ अ़खिम्‍हाङ्‌मा प्रिस्‍किलाएनान इतालियायाङ्‌का बानायुङ्‌साचिओ।

देकिनालो रोम्‌दाओ तोक्‍पोहाङ क्‍लौदियस्‌आ झारा यहुदिचि रोम सहरादाङ्‌का लोन्‍माखान्‍माचिनि य़ङायुङ्‌सा।

पावल मोचि तुप्‍सि खारा।

३ मोचिओ अ़चुकाचि पावल्‌ओवात्‍निङा तित्‍खिम मुमाओसा पावल मोचिएनान्‍ङा युङाकि अ़क्‍नि काचि मुवा।

४ झारा सावातोम्‍खा-लेन पावल यहुदिचिओ अ़चुयावायोक्‍खिम्‌दा खाराकि यहुदिचि खोन्‍कि ग्रिक्‌चिएनान दुम्‍तुसाङा,

खोन्‍कि मोचि हाङ्‌पाएदा साकोङ्‌छ़ङ मुवानिन्‌नि लोङुचि।

५ खोन्‍किना सिलास खोन्‍कि तिमोथि माकेदोनिया धिखाहुप्‌दाङ्‌का तादिसाचि,

खोन्‍कि पावल्‌आ यहुदिचि येसुङा ख्रिस्‍त म़मुयाङ्‌नि य़ङ्‌याङ्‌सा निनाम्‍हाङ य़ङ खाएत्‍मा काचिदा झारा अ़ग़रि पाउ।

६ मेन यहुदिचिआ पावल ऩङाअ़छिरा,

खोन्‍कि अ़सुङ्‌ता।

खोसाआ अ़तित धाम्‍सुधान्‍तुकि मोचि लोचि,

“निनाम्‍हाङ्‌एदाङ्‌का ताओ दन्‍दा खानानिन्‌ङा त़सिन्‍तिन!

अ़ङ्‌का दित्‍छाङ अ़सिन्‍ऩङ!

हान्‌दाङ्‌का अ़ङ्‌का निरावाचिएदा खात्‍ङा!”

७ खोन्‍किना पावल्‌आ यावायोक्‍खिम छिरुदोकि निरावा निनाम्‍हाङ काब़क तितस युस्‍तस अ़ऩङ मुवाङाओ म़नाओ अ़खिम्‌दा खारा।

खोसोओ अ़खिम यावायोक्‍खिम च़क्‌दा छुक्‍ताङा।

८ यावायोक्‍खिम्‌दाओ बुसुवा क्रिस्‍पस खोन्‍कि खोसोओ झारा अ़खिम्‌दाओचिआ हाङ्‌पाएदा साकोङ्‌छ़ङ म़मुवा।

खोन्‍कि कोरिन्‍थिदाओचिआछाङ ब़द्‍धेसाआ पावल्‌ओ अ़य़ङ अ़एना खोन्‍कि साकोङ्‌छ़ङ म़मुवाकि बप्‍तिस्‍मा म़लोआ।

९ खोन्‍कि अ़क खाखुत सेन्‍चिदा हाङ्‌पाआ पावल अ़लोवा,

“मान्‍क़दा!

मेन नुय़ङ्‌खान म़नाचि खाएत्‍तुयुङ्‌सुचि,

खोन्‍कि वाइवेत मान्‌युङ्‌दा।

१० देकिनालो अ़ङ्‌का खानाएदा याक्‍ङाङा,

खोन्‍कि साङ्‌आछाङ खाना ऩझोम्‌कि देत्‍छाङ मुमा ऩऱनान,

देकिनालो ओ सहरादा ब़द्‍धे अ़ङ्‌म़नाचि म़युङ्‌याङ।”

११ खोन्‍किना पावल निनाम्‍हाङ्‌ओ अ़चुय़ङ चिन्‌याङ्‌सा अ़क दोङ खोन्‍कि छकादोङ्‌वात्‌तारि मोचिएनान कोरिन्‍थ सहरादा युङा।

१२ मेन गलियोन अखैया धिखाहुप्‌दाओ हाङ्‌काचि कामु लिसाहिदा यहुदिचि म़तोङाकि पावल अ़लावा,

खोन्‍कि खो छ़ङ्‌छेन्‍खादा अ़तारा।

१३ खोन्‍किना मोचि “ओ म़नाआ यहुदि य़ङ्‌हुप्‌ओ अ़देङ्‌सालाप्‍पादा म़नाचि निनाम्‍हाङ ब़क्‍मा चिन्‍तुङुचि”नि म़य़ङा।

१४ मेन पावल रात्‍मान्‍चिन निकिना चेप्‍मा मुवाङाहिदा गलियोन्‌आ यहुदिचि लोचि,

“यहुदिचि ओ,

ओ फिमाय़ङ काचि माङ्‌लो अ़न्‍नुनु अ़त्‍लो च़माय़ङ्‌नि ओ दे,

अ़ङ्‌का आम्‍नुओ तुवाऱक्‍मा एन्‍मादोराङाओ।

१५ मेन ओ दुम्‌चि,

य़ङ्‌सिवाचिओ अ़चुतुक्‌वादा खोन्‍कि ऩङ्‌चिकिना आम्‍नुओ यहुदि य़ङ्‌हुप्‌ओ दुम तुमाय़ङ्‌ओसा खानानिन्‌आङा ओ य़ङ्‌चि तोङ्‌सानुम्‍च़म। अ़ङ्‌का ओ य़ङ्‌चिओ छ़ङ अ़छेन्‍ऩङ।”

१६ खोन्‍किना गलियोन्‌आ मोचि छ़ङ्‌छेन्‍खादाङ्‌का छुत्‍तुखाइसुचि।

१७ खोन्‌ओसा झारा यहुदिचिआ यावायोक्‍खिम्‌दाओ बुसुवा सोस्‍थेनेस अ़लावाकि छ़ङ छेन्‍खाओ अ़बुदा अ़ब़ङ्‌सा।

मेन गलियोन्‌आ नेत्‍माइमान्‍नेत्‌दोचि।

पावल एन्‍तिओखिया सहरादा लासाखाराओ

१८ पावल ब़द्‍धेकालेन्‌तारि साकोङ्‌छ़ङ कामुचिएनान कोरिन्‍थदाङा युङा।

खोन्‍किना मोचिएनान हासान्‍चिन्‌कि खोसाआ प्रिस्‍किला खोन्‍कि अकिलास्‌छाङ खात्‍तुचिकि सिरियाह्‍यात्‍नि खारा।

वाप्‍तेलादा वाङ्‌मा बुया पावल्‌आ निनाम्‍हाङ्‌ओ अ़चुहिप्‍माय़ङ तालाओ खाङ्‌मुमा निकिना यहुदिचिओ अ़चुच़माथाङ्‌मावा किङ्‌क्रियादा अ़ताङ्‌मुवा खोसु।

१९ मोचि एफिसस सहरादा म़तालाकिना पावल्‌आ प्रिस्‍किला खोन्‍कि अकिलास वाप्‍तेला नान्‍खादाङा छिरुदोचि।

खोन्‍किना पावल यहुदिचिओ अ़चुयावायोक्‍खिम्‌दा वाङाकि मोचिएनान दुम्‍तुमा पुक्‍तु।

२० यहुदिचिआ पावल ब़द्‍धेतारि युङिन्‍नेनि अ़लोवा,

मेन खो छुन्‍ता।

२१ मेन पावल मोचिएनान हासान्‌यान्‍चिन्‌हिदा,

“निनाम्‍हाङ्‌ओ अ़मिन्‍मा याक्‌याङ्‌नालो अ़ङ्‌का माय़ङ लाङाताङा”नि लोचि।

खोन्‍किना खो वाप्‍तेलादा वाङाकि एफिसस सहरादाङ्‌का खारा।

२२ पावल कैसरिया सहरादाओ वाप्‍तेला नान्‍खादा लोन्‍ता,

खोन्‍कि खो यरुसलेम्‌दु लोन्‍ताकि मोदाओ साम्‍भुङ सेवा मेत्‍तु,

खोन्‍किना एन्‍तिओखियाह्‍युत्‍नि धा।

२३ खोन्‍कि खो मोदा अ़क्‍चित लेन्‌तारि युङा,

खोन्‍किना मोदाङ्‌का एन्‍तिओखिया छिरुदोकि गलातिया खोन्‍कि फ्रिगिया धिखाहुप्‌दाओ नि-निदात्‍नि कोन्‌याङ्‌सा झारा काखेङ्‌चि राक प़चि।

अपोल्‍लोस एफिसस सहरादा

२४ अलेक्‍जेन्‍द्रिया सहरादा पुक्‍तान्‍चिन्‌ओ अपोल्‍लोस अ़ऩङ मुवाङाओ अ़क्‍छा यहुदि एफिसस्‌दा ता।

खो अ़क्‍छा नुलोक काचेप खोन्‍कि साम्‍कालिन ब़द्‍धे लेसाङा।

२५ खो हाङ्‌पा येसुओ अ़तुक्‌वादा नुलोक चिन्‍तायुङ्‌सा,

खोन्‍कि राक्‌एनान येसुओ अ़तुक्‌वादाओ य़ङ्‌चि तोङ्‌लो म़नाचि चिन्‍तुङुचि।

खोन्‍नुछाङ खोसाआ युहन्‍नाओ अ़बप्‍तिस्‍मा ओन्‍ङा सिन्‍तुङु।

२६ अपोल्‍लोस यहुदिचिओ अ़चुयावायोक्‍खिम्‌दा राक्‌एनान चेप्‍मा पुङ्‌सु।

प्रिस्‍किला खोन्‍कि अकिलास्‌आ खोसाआ खालुसुङुओ अ़एनाचुकि खो अ़चुखिम्‌दा अ़बुत्‍ताखात्‍ताचु,

खोन्‍कि निनाम्‍हाङ्‌ओ अ़तुक्‌वादा च़लोक तोङालो खो खाअ़एत्‍ताचु।

२७ खोन्‍कि खोसाआ अखैया धिखाहुप खात्‍मा अ़छ़ङ मु,

खोन्‌ओसा एफिसस्‌दाओ हाङ्‌पाएदाओ काखेङ्‌चिआ खो राक अ़पुवा,

खोन्‍कि “अखैयाया अपोल्‍लोस साऩङ्‌वा मेत्‍तानुम”निकि मोदाओ काखेङ्‌चि छाप्‍लावा म़छाप्‍तुछोक्‍तुचि।

खो मोया तालाकि निनाम्‍हाङ्‌ओ अ़सोम्‍तुक्‍मालाम्‍पा साकोङ्‌छ़ङ कामुचि ब़द्‍धे फासुचि।

२८ देकिनालो खोसाआ साम्‍कालिन्‌दाओ य़ङ मोचि खाएत्‌याङ्‌सा,

“खानानिन्‌आ त़हुङुम्‌योम्‌ओ येसुङा ख्रिस्‍तओ”नि लोयाङ्‌सा सावाएनान झारा म़नाचिओ अ़चुबुदा यहुदिचिओ अ़चुदो ह़सुप़चि।

पावल एफिसस सहरादा

१९

१ अपोल्‍लोस कोरिन्‍थदा युङाङाहिदा पावल धाउलिप्‍पा लियाङ्‌सा धिखाहुप्‌ओ अ़रादात्‍नि लियाङ्‌सा एफिसस्‌दा तादिसा।

खोसाआ खा-खाक्‍को काखेङ्‌चि मोदा धिरुचि।

२ खोसाआ मोचि सेनुचि,

“दि खानानिन साकोङ्‌छ़ङ त़मुन्‌हिदा सेङ्‌लावा त़तोक्‍तुम?”

मोचिआ खो अ़लासालोवा,

“माआङ,

सेङ्‌लावा म़युङ्‌याङ निकिना आन्‍कान्‍का ना मान्‌एन्‍छाङ्‌युक्‍तुम्‍का।”

३ खोन्‍किना पावल्‌आ,

“खोन्‍नालो खानानिन दियाको बप्‍तिस्‍मा त़लोइन?”

नि मोचि सेनुचि।

खोन्‍कि मोचि “युहन्‍नाओ अ़बप्‍तिस्‍मा लोउम्‍का”नि म़य़ङा।

४ खोन्‍कि पावल्‌आ,

“युहन्‍नाआ प़चिओ अ़बप्‍तिस्‍मा हेवादाङ्‌का लामाओ बप्‍तिस्‍मा ओ।

खोसाआ ‘अ़ङ्‌काएदाङ्‌का आदेङ साङ म़तायाङ्‌ओ,

खो साकोङ्‌छ़ङ मुवानुम,

खोक्‍कोङा येसु ओ’नि म़नाचि लोचि।”

५ ओ य़ङ अ़एनाकिना मोचि हाङ्‌पा येसुओ अ़चुऩङ्‌दा बप्‍तिस्‍मा म़लोआ।

६ खोन्‍किना पावल्‌आ अ़छुक मोचिएदा युङ्‌सुहिदा सेङ्‌लावा मोचिएदा म़धा,

खोन्‍कि मोचि नि य़ङ्‌चिदा चेप्‍मा अ़पुङ्‌साकि निनाम्‍हाङ्‌य़ङ म़चेवा।

७ मोदा झारा बारकापाङ दुवाछाचि म़याआङा।

८ खोन्‍किना पावल यहुदिचिओ अ़चुयावायोक्‍खिम्‌दा खाराकि यहुदिचिएनान सुम्‌कादोङ्‌वात्‌तारि निनाम्‍हाङ्‌ओ अ़चुहाङ्‌होन्‌ओ अ़तुक्‌वादा राक्‌एनान दुम्‍चामेत्‌याङ्‌सा दुम्‍तुसा।

९ मेन खा-खाक्‍कोचि लुङ्‌ख़धेन म़मुवाकि साकोङ्‌छ़ङ मान्‍मुचि,

खोन्‍कि झारासोओ अ़चुबुदा मोचि हाङ्‌पाओ अ़चुदेङ्‌सालाप्‍पादा अ़त्‍लो दुम म़मुवा।

खोन्‌ओसा पावल्‌आ मोचि छिरुदोचि,

खोन्‍कि काखेङ्‌चि खात्‍तुचिकि तुरान्‍नस तायाखिम्‌दा अ़लेन्‍खिन्‍तुम खालुमा पुक्‍तु।

१० ओ चिन्‍मा काचि ह्‍वा दोङ्‌तारि पावल्‌आ मुयुङ्‌सु।

खोन्‌ओसा झारा एसियादा कायुङ्‌चि यहुदि खोन्‍कि ग्रिक ह्‍वा रुहुप्‌आङा हाङ्‌पाओ अ़चुय़ङ अ़एना।

११ निनाम्‍हाङ्‌आ पावल नि पाराओ म़दोम्‍दाओ काचिचि मुमा सावा अ़पुवा।

१२ खोन्‌ओसा पावल्‌आ याङुचिओ अ़मुन्‍जेत्‌चि माङ्‌लो अ़बुदा लेम्‍खातित म़नाचिआ म़खात्‍तुचिकि कातुक्‌चिएदा म़युक्‍तुङुचि।

खोन्‍कि कातुक्‌चि अ़चुसारिमाचिदाङ्‌का म़नुवाङा,

खोन्‍कि चाकावालावाचिछाङ मोचिएदाङ्‌का म़लोन्‍ताखाराङा।

१३ खोन्‍किना खा-खाक्‍को यहुदि काकोन्‍लुक म़क्‍फेङ कामुचिआ हाङ्‌पा येसुओ अ़चुऩङ्‌लाम्‍पा चाकावालावाचि लोन्‍माखान्‍मा लाम्‌याङ्‌सा चाकावालावाआ लाउओचिएदा ओवात्‍नि म़य़ङाङा,

“पावल्‌आ खालुसुङुओ येसुओ अ़चुऩङ्‌दा अ़ङ्‌का खाना लोन्‍ताखारानि लोना!”

१४ अ़क्‍छा स्‍केवास अ़ऩङ मुवाङाओ यहुदि मुलो काब़क्‍पाओ सात्‌कापाङ अ़दुवाछा-छाचि मोवात्‍नि म़चुवाङा।

१५ मेन चाकावालावाआ मोचि लासुलोचि,

“येसुओ अ़तुक्‌वादा अ़ङ्‌का सिन्‍तुङ्‌योङ,

खोन्‍कि पावल्‌छाङ अ़ङ्‌का सिन्‍तुङ्‌योङ,

मेन खानानिन साङ ओ?”

१६ खोन्‍किना मो चाकावालावाआ लाउओ म़ना मोचिएदा तान्‍ता बाना,

खोन्‍कि मोचि झारा क़म्‍तुचि,

खोन्‌ओसा मोसाआ चाअ़त्‍लो ब़ङ्‌सुचिकि मो खिम्‌दाङ्‌का अ़चुकालाङ्‌द़क खोन्‍कि खेन्‍बोम्‍चा म़लिसाकि मोचि म़फुङ्‌सा।

१७ ओ य़ङ एफिसस्‌दा कायुङ झारा यहुदि खोन्‍कि ग्रिक्‌चिआ अ़सिन्‍ता।

खोन्‍कि मोचि झारा म़क़साकि हाङ्‌पा येसुओ अ़चुऩङ अ़चोन्‍ता।

१८ येसुएदा साकोङ्‌छ़ङ म़मुवाओ ब़द्‍धे म़नाचि म़ताकि मोचिआ अ़मुवाओ अ़अ़त्‍पा अ़चुकाचिचि म़नाचिओ अ़चुबुदा खाअ़लुसा।

१९ मोचिएदाओ ब़द्‍धेकापाङ म़क्‍फेङ कामुचिआ अ़चुओ म़क्‍फेङ मुखा छाप्‍लाखाचि अ़क्‍नि म़कोउतारुचिकि झारासोओ अ़चुबुदा म़ह़त्‍तुखाइसुचि।

खोन्‍कि मोचिआ मो छाप्‍लाखाओ अ़लुङ अ़मुवाहिदा पचास हजारा रुपाओ फेक्‌वा लिसा।

२० ओवात्‍नि निनाम्‍हाङ्‌ओ अ़चुय़ङ सावादा पोन्‌याङ्‌सा ब़द्‍धे फेयाङ्‌सा खारा।

एफिसस सहरादा काचेङ्‌वा

२१ ओ झारा म़लिसाचिआकि पावल माकेदोनिया खोन्‍कि अखैया धिखाहुप्‌ओ लाम लियाङ्‌सा यरुसलेम खात्‍मा अ़छ़ङ मु।

खो य़ङा,

“अ़ङ्‌का मोदा ताङालाङाकि रोम सहराछाङ खात्‍मादोत।”

२२ खोन्‍किना खो काफाचि ह़वाङ तिमोथि खोन्‍कि इरास्‍तस खोसाआ माकेदोनिया छुत्‍तुचि,

खो ओन अ़क्‍चित्‌तारि एसियादाङा युङालारा।

२३ मेन मोन्‍ग़रि नुय़ङ्‌खान्‌ओ अ़तुक्‌वादा एफिसस सहरादा अ़धिवा काचेङ्‌वा लिसा।

२४ देकिनालो देमेत्रियस अ़ऩङ मुवाङाओ अ़क्‍छा रुपा कादुप्‌आ आर्तेमिस्‌ओ अ़चुप्‍पो-अ़चुप्‍पो रुपाओ माङ्‌खिम्‌चि दुउकि ब़द्‍धेकापाङ कादुप्‌चि काचि प़ङुचि।

२५ खोसाआ अ़काचि कामुचि खोन्‍कि झारा मोवाकोङा नि काचि कामुचि अ़क्‍नि बुत्‍तुचिकि लोचि,

“यावाचि ओ,

खानानिन्‌आ त़सिन्‍तुम्‌योम्‌ङा,

ओ काचिदाङ्‌का आन्‍कान नुलोक छेन्‍बि तोक्‍तुम्‌योम।

२६ मेन खानानिन त़खाम्‌योम खोन्‍कि त़एनुम्‌योम्‌ङा,

ओ एफिसस्‌दा ओन्‍ङा लिसाओ माआङ,

मेन झारा एसिया धिखाहुप्‌दा छुक्‌आ मुमाय़ङ माङ्‌चि माङ्‌चिङा माआङ्‌ओनि य़ङ्‌याङ्‌सा पावल्‌आ ब़द्‍धे म़ना रुहुप्‌चि सोन्‍तुखात्‍तुङुचि।

२७ खोन्‍कि आन्‍खित्‍मा-इन्‍मा अ़त्‍लो लिओ क़मा ओन्‍ङा माआङ,

मेन तोक्‍पो माङ्‌मा आर्तेमिस्‌ओ माङ्‌खिम्‌ओछाङ अ़सायापेप,

खोन्‍कि झारा एसियादाओ खोन्‍कि हेन्‍खामादाओ म़नाचिआ अ़ब़क्‍ताताराओ मोसोओ तोक्‍पो अ़ऩङ्‌छाङ माखात।”

२८ ओ य़ङ अ़एनाकि म़नाचि अ़चुमाइसुङ्‌आ पुन्‍तुदोचि,

खोन्‍कि मोचि पात्‍मा अ़पुक्‍ता,

“एफिसस्‌दाओ माङ्‌मा आर्तेमिस तोक्‍पो ओ!”

२९ खोन्‍कि झारा सहराङा काचेङ्‌वा लिसा,

खोन्‍कि म़नाचिआ माकेदोनियादाओ पावल्‌ओ अ़यावाचि गायस खोन्‍कि अरिस्‍तार्खस म़लाउचि,

खोन्‍कि हालिफुलि खाचोप्‍खाहुत्‌या अ़क्‍नि म़सारुवाक्‍तुचि।

३० पावल म़ना मुक्‍लाचिओ अ़चुबुदा खात्‍मालामा,

मेन काखेङ्‌चिआ खो खात्‍मा मान्‍प़अ़दा।

३१ एसिया धिखाहुप्‌दाओ खा-खाक्‍को बुसुवाचि पावल्‌ओ अ़यावाचि म़याआङा,

खोचिआ “खाचोप्‍खाहुत्‌या मान्‌वाङ्‌दानिन!”निकिना पावल यायोक अ़पुवा।

३२ खाचोप्‍खाहुत्‌या खा-खाक्‍कोचि अ़क्‌तात य़ङ्‌आ म़पाराङा,

खा-खाक्‍कोचि नि य़ङ्‌आ म़पाराङा।

खोन्‌ओसा झारा म़कोवान्‍चिन्‌ओ म़नाचि हाक्‍हाक्‍किरा म़लिसायुङ्‌सा।

खोन्‍कि मोदा देकि म़कोवान्‍चिन्‌ओ मोछाङ ब़द्‍धेकापाङ्‌आ मान्‍सिन्‌अ़दा।

३३ यहुदिचिआ मोदा लिसाङाओसोओ अ़तुक्‌वादा चेप्‍सि अलेक्‍जेन्‍दर बुया अ़खाइसा।

खोन्‍किना म़ना मुक्‍लादाओ खा-खाक्‍कोचिआ अलेक्‍जेन्‍दर यायोक अ़पुवा।

खोन्‍कि खोसाआ म़नाचि अ़छुक्‌चालाआ “मान्‍चेप्‌दानिन”नि मुचिकि खोचि रात्‍माचि निकिना म़नाचि खाएत्‍मालाप्‍तुचि।

३४ मेन खोचिआ खो यहुदिनि अ़सिन्‍ताकि मोचि झाराकापाङ अ़क्‌य़ङ्‌आ आफ्‍फात ह्‍वा कोम लेङ,

“एफिसस्‌दाओ आर्तेमिस माङ्‌मा तोक्‍पो ओ!”

नि य़ङ्‌याङ्‌सा म़पारायुङ्‌सा।

३५ आदेङ्‌माङ सहरादाओ काछाप्‍पाआ म़ना मुक्‍लाचि सोम्‍सुसेरुचिकि लोचि,

“एफिसस्‌दाओ म़नाचि ओ,

एफिसिचि तोक्‍पो माङ्‌मा आर्तेमिस्‌ओ अ़माङ्‌खिम काखाङ,

खोन्‍कि खोसोओ अ़सेम्‍पोक आन्‍काएदा निनाम्‍मादुङ्‌का धाओ य़ङ साङ्‌आ अ़सिन्‍तुन्‌योन कि?

३६ खोन्‌ओसा ओ अ़छ़ङ य़ङ्‌चि क़प्‍मा अ़ऱन्‍मिन्‍चिन्‌ओसा खानानिन वाइवेत युङ्‌मादोत,

खोन्‍कि मान्‍मिन्‍खाङ्‌माङ देत्‍छाङ मान्‍च़दानिन।

३७ खानानिन्‌आ ओदा त़तारुम्‍च़म्‌ओ ओ म़नाचिआ ना आन्‍माङ्‌खिम्‌दाङ्‌काङा अ़ख़सायुङ्‌साचु,

ना मोचिआ आन्‍माङ्‌माओ अ़तुक्‌वादा अ़त्‍लोङा चेवायुङ्‌साचि।

३८ खोन्‌ओसा देमेत्रियस खोन्‍कि खोसोओ अ़काचि कामुचि खा-खाक्‍कोसोओ अ़चुदेङ्‌सालाप्‍पादा तुवाऱक्‍मा युङ्‌याङ्‌नालो आन्‍छ़ङ्‌छेन्‍खाचि खोन्‍कि हाङ्‌काचि कामुचि म़युङ्‌याङ,

खोचिङा मोदा अ़क्‍छा निएदा ह़त्‍काह़त म़मुने।

३९ मेन खानानिन ओसोओ अ़तुक्‌वादा च़लोक दुम्‌चि युङ्‌मादोत्‌याङ्‌नालो मो दुम्‌चिओ अ़छ़ङ हाङ्‌छामि यायोक्‍खादा मुमादोत।

४० आय़ओ काचेङ्‌वाओ लाहि आन्‍कान्‌एदा रोमि हाङ्‌काचि कामुचिएदाङ्‌का तामा ऱ।

खोन्‍नालो ओ काचेङ्‌वाओ अ़तुक्‌वादा आन्‍कान देत्‍छाङ य़ङ्‌मा अ़ऱन्‍मिन।

देकिनालो ओ अ़तुक्‌वा मात्‍द़ङ्‌ओ य़ङ ओ।”

४१ खोन्‍किना खो ओन य़ङाचिआकि खोसाआ म़कोवान्‍चिन्‌ओ म़नाचि साम्‍तुचि।

ग्रिस खोन्‍कि माकेदोनिया धिखाहुप

२०

१ मो काचेङ्‌वा सेम्‍ताकि पावल्‌आ येसु काखेङ्‌चि बुत्‍तुचिकि मोचि राक प़चि।

खोन्‍किना खोचिएदाङ्‌का हासान्‍चिन्‌कि माकेदोनिया धिखाहुप्‌ह्‍यात्‍नि खारा।

२ मोदाओ धिखाहुप्‌चिदा खाराकिना येसु साकोङ्‌छ़ङ कामुचि ब़द्‍धे राक प़चि,

खोन्‍कि खो ग्रिस ताला।

३ खो सुम्‌कादोङ्‌वात मोदाङा युङा।

खोन्‍कि खो सिरियाह्‍यात्‍नि वाप्‍तेलालाम्‍पा खात्‍मा मुवाङाहिदा यहुदिचिआ खोसोओ अ़देङ्‌सालाप्‍पादा थालि म़बाङ्‌ताङाओ सिन्‍तुओसा खो माकेदोनिया लियाङ्‌सा लामाखात्‍मा अ़छ़ङ मु।

४ थोरेत्‌कापाङ म़नाचि पावल्‌एनान अ़क्‍नि म़कोला,

मोचि बेरिया सहरादाओ पुरसओ अ़छा सोपात्रोस,

थेसलोनिकेदाओ अरिस्‍तार्खस खोन्‍कि सिकन्‍दस खोन्‍कि दर्बिदाओ गायस खोन्‍कि तिमोथि खोन्‍किना एसिया धिखाहुप्‌दाङ्‌काओ तुखिकस खोन्‍कि त्रोफिमस म़याआङा।

५ मोचि बुयाङा म़खाराकि आन्‍काच्‍या त्रोआस सहरादा ऩहुङाङाच्‍या।

६ आन्‍काच्‍या खमिरा मान्‍पाक्‍माय़ङ पेम्‍पाक्‌ओ चानुचा चिआकि फिलिप्‍पि सहरादाङ्‌का धियाङ्‌वामा लाम लियाङ्‌सा खाराच्‍या।

खोन्‍कि पाच्‌कालेन्‌कि त्रोआस सहरादा मोचिएदा तालाच्‍या,

मोदा आन्‍कान्‍का सात्‌कालेन युङिन्‍का।

पावल आदेङ्‌माङ्‌ओदु त्रोआस सहरादा

७ साताओ बुयाओ लेन,

आन्‍कान्‍का पेम्‍पाक ओत्‍चासि कोविन्‍चिन्‍का।

पावल्‌आ मोचिएदा निनाम्‍हाङ्‌ओ अ़चुय़ङ चिन्‍तुचि।

अ़माङ्‌कोलेन खो खात्‍मानि मिनाङाओसा अ़दाक्‌वा खाखुत्‍तारि खो चेवायुङ्‌सा।

८ आन्‍कान्‍का कोविन्‍चिन्‍काओ धाक्‍को छान्‍दुओ खोप्‌दा ब़द्‍धे खाउप्‍खाचि म़लेराङा।

९ युतिकस अ़ऩङ मुवाङाओ अ़क्‍छा थाङाछा खा-खाङ्‌खा खोप्‌दा युङाङाहिदा पावल ब़द्‍धे चेवा युङ्‌साओसा खो अ़दुखुप्‍स़क्‍स़क्‌दा छुक्‍ता।

खोन्‍कि खो इम्‍सादाकिना सुम्‌काछान्‌दुङ्‌का बाखायु धाकि सुवादाओ अ़कुआ।

१० पावल ह्‍युना धान्‍तान्‍चिन्‌कि मोसोओ अ़दुङ्‌दु फेसान्‍चिन्‌कि खो हेप्‍तु,

खोन्‍कि “मान्‍क़दानिन!

ओ ह़ङ्‌याङ्‌ङा!”

नि लोचि।

११ खोन्‍किना मोचि झारा धाक्‍को छान्‌दु म़लासावाङाकि पेम्‍पाक म़ओराचा।

खोन्‍कि पावल खामान्‍दात्‌युक्‍तातारि मोचिएनान हान्‍तायाक्‍ता,

खोन्‍किना खो खारा।

१२ खोन्‍किना म़नाचि थाङाछा अ़ह़ङ्‌ङा अ़खिम्‌दा अ़खुयाखात्‍ता,

खोन्‍कि ब़द्‍धे सेवाङ्‌नि म़लिसा।

त्रोआस्‌दाङ्‌का मिलेतस्‌तारि

१३ आन्‍कान्‍का पावल्‌दाङ्‌का बुया वाप्‍तेलादा वाङिन्‍काकि अस्‍सोस सहरातारि खारिन्‍का,

मोदाङ्‌काङा आन्‍कान्‍का पावल वाप्‍तेलादा पाक्‍माखात्‍मानि मिनिन्‌येन्‍का।

त्रोआस्‌दाङ्‌का पावल अस्‍सोस्‌तारि कोन्‌याङ्‌सा खात्‍मानि मिनाओसा खोसाआ मोवात्‍निङा तोङ्‌सुओ।

१४ खोन्‍किना खोसाआ आन्‍कान्‍का अस्‍सोस्‌दा अ़धिरिन्‍का,

आन्‍कान्‍का खो वाप्‍तेलादा पाउम्‍काकि मितिलेने सहरा खारिन्‍का।

१५ खोन्‍कि अ़माङ्‌कोलेन आन्‍कान्‍का वाप्‍तेलालाम्‍पा खियस खाम्‍दाक्‌ओ अ़च़क्‌दा तान्‍लान्‍का।

खोन्‍कि अ़छिन्‍तुओ लेन सामोस्‌दा तान्‍लान्‍का,

खोन्‍कि अ़सुम्‍माक्‌ओ लेन मिलेतस सहरादा आन्‍कान्‍का तान्‍लान्‍का।

१६ एसियादा ग़रि मान्‍खान्‍दामा निकिना पावल एफिसस सहरादा मान्‌वाङ्‌माङ वाप्‍तेलादा खात्‍मा अ़छ़ङ मु,

देकिनालो अ़ऱमाओन पेन्‍तिकोस चानुचाओ निम्‍पाङ खो यरुसलेम्‌दा तामालामा हेङाङा।

एफिसस साम्‍भुङ्‌दाओ बुसुवाचिएनान पावल हासान्‍चिन्‌ओ

१७ पावल्‌आ मिलेतस सहरादाङ्‌का एफिसस साम्‍भुङ्‌दाओ ताङ्‌पाचि बुत्‍सि म़नाछुत्‍ता।

१८ मोचि खोएदा म़ताकि खोसाआ मोचि लोचि,

“एसियादा अ़ङ्‌का ताङ्‌ओ लेन्‌दाङ्‌का आम्‍नुओ रादा अ़ङ्‌का अ़धुन देत्‍नि युङाङ,

खानानिन्‌ङा त़सिन्‍तुम्‌योम।

१९ अ़ङ्‌का हाङ्‌पाओ अ़काचि सिम्‍नान्‍चिन्‍सा खोन्‍कि म़क्‌वा धान्‌याङ्‌सा मुङ्‌युङ्‌सुङ।

यहुदिचिलाम्‍पाओ थालि बाङ्‌माय़ङ चिन्‍माखाङ्‌माचि अ़ङ्‌काएदा तानुछाङ अ़ङ्‌का आङ्‌तुङ्‌युङ्‌सुङ्‌च़ङ।

२० खानानिन त़सिन्‍तुम्‌योम,

खाक्‍कोछाङ नुलोक म़मुओ य़ङ युङ्‌याङ्‌नालो झारासोओ अ़चुबुदा खोन्‍कि आम्‍नुओ खिम-खिम्‌दा चिन्‍मा अ़ङ्‌का देम्‍खाछाङ देङ्‌मान्‍दाङा।

२१ यहुदिचि खोन्‍कि ग्रिक्‌चि अ़चुहेवादाङ्‌का निनाम्‍हाङ्‌एदा लामादोत,

खोन्‍कि आन्‍हाङ्‌पा येसुएदा साकोङ्‌छ़ङ मुमादोत्‌निओसो अ़तुक्‌वादा अ़ङ्‌का खालुसुङ्‌युङ्‌सुङ।

२२ हान एनानुम,

अ़ङ्‌का सेङ्‌लावाओ अ़लोमाय़ङ काङ्‌साङ्‌कि यरुसलेम्‌ह्‍यात्‍नि खात्‍ङाङा।

मोदा दे लिङाओ अ़ङ्‌का अ़सिन्‍ऩङ्‌ऩङ।

२३ अ़ङ्‌का कोन्‍ङाओ झारा सहरादा छेक्‍खाआ खोन्‍कि दुखाचिआ अ़ङ्‌का ऩहुङ्‌ङाङाओ सेङ्‌लावाआ अ़ङ्‌का चाप्‍ऩचेत्‍ताङ्‌युङ्‌साङ,

ओन ओन्‍ङा अ़ङ्‌का सिन्‍तुङ्‌योङ।

२४ खोन्‍नुछाङ अ़ङ्‌का अ़ङ्‌ह़ङ्‌म़ङ देम्‌छाङ अ़लुङ छुक्‌ओ खोन्‍कि अ़ङ्‌को निम्‍पाङ दिसुवाछाङ अ़मित्‍ऩङ।

मेन हाङ्‌पा येसुआ ऩपुवाङ्‌ओ खालुमा काचि निनाम्‍हाङ्‌ओ अ़चुसोमातुक्‍माओ नुय़ङ्‌खान्‌ओ अ़सालुम्‍स़ङ प़मा अ़ङ्‌लोत्‍मा तामालामा ऱङ्‌ने।

२५ हान एनानुम,

अ़ङ्‌का निनाम्‍हाङ्‌ओ अ़चुहाङ्‌होन्‌ओ अ़तुक्‌वादा खाएत्‌याङ्‌सा झारासो आम्‍नुओ रादा कोलाङ्‌युङ्‌साङ,

अ़ङ्‌का सिन्‍तुङ्‌योङ,

खानानिन अ़ङ्‌का देम्‍खाछाङ त़लाऩङ्‌खाङ्‌ऩङ्‌ऩम़ङ।

२६ खोन्‌ओसा आय़ अ़ङ्‌का खानानिन लोनाङ्‌नानिन,

खानानिन्‌एदाओ खा-खाक्‍कोसा येसु साकोङ्‌छ़ङ मान्‍मुमाङ त़स़न्‍दान्‌नालो अ़ङ्‌का अ़सिन्‍ऩङ।

२७ देकिनालो निनाम्‍हाङ्‌ओ झारा अ़चुमित्‍चिऩङ खानानिन खाएत्‍मा अ़ङ्‌का देङ्‌मान्‍दाङा।

२८ खानानिन आम्‍नुओ निम्‍पाङ खोन्‍कि सेङ्‌लावाआ खाङ्‌मा ऩप़न्‌ओ साम्‍भुङ्‌दाओ झारा साकोङ्‌छ़ङ कामुचिओ निम्‍पाङ चाप्‍चेत्‍तानिन्‍चिन।

निनाम्‍हाङ्‌आ येसुओ अ़चुह़लाम्‍पा म़खिरुचिओ साम्‍भुङ काखाङ्‌चि लिसानिन।

२९ देकिनालो अ़ङ्‌का सिन्‍तुङ्‌योङ,

अ़ङ्‌का खात्‍ङालोन्‍ङाकिना खोक्‍लि कुतिवाचिवाको क़माकात्‍तुओ म़नाचि आम्‍नुओ रादा म़ता,

खोन्‍कि मोचिआ निनाम्‍हाङ्‌ओ अ़साम्‍भुङ दित्‍छाङ मान्‌युङ्‌माङ लुक्‍मा म़लाप।

३० आम्‍नुओ रुहुप्‌दाङ्‌काछाङ अ़छ़ङ्‌य़ङ काम़प म़नाचि म़लोन्‍किना काखेङ्‌चि खोचिएह्‍यात्‍नि म़तित्‍तुखात्‍तुचि।

३१ खोन्‌ओसा चाप्‍चेत्‍तानिन्‍चिन!

सुम्‌कादोङ्‌तारि अ़खोलेन अ़खाखुत म़क्‌वा धान्‌याङ्‌सा अ़ङ्‌का खानानिन झारा चिन्‍नानिन्‌ओ मित्‍तायुङ्‌सानुम।

३२ हान अ़ङ्‌का खानानिन निनाम्‍हाङ्‌ओ खोन्‍कि खोक्‍कोसोओ अ़चुसोम्‍तुक्‍माओ य़ङ्‌दा पाक्‍नाङ्‌नानिन।

निनाम्‍हाङ्‌ओ अ़चुय़ङ्‌आ खानानिन येसुएदा साकोङ्‌छ़ङ नुलोक मुमा त़ऱन्‍ने खोन्‍कि म़सेङ्‌सुचिओ झारा म़नाचिओ अ़चुरादा खानानिन आसिखा ऩप़न्‍ने।

३३ अ़ङ्‌का साङ्‌कोछाङ अ़हाराक्‌वा,

अ़रुपा माङ्‌लो अ़तित्‌ओ च़क्‍ख़य़ मान्‍मुङा।

३४ खानानिन त़सिन्‍तुम्‌योम,

अ़ङ्‌छुक्‌आङा काचि मुवाङ्‌कि अ़ङ्‌का दोराङाओ खोन्‍कि अ़ङ्‌काएनान्‌ओ अ़ङ्‌यावाचिओछाङ याङ्‌सुङ्‌प़ङ्‌योङ्‌च़ङ।

३५ अ़ङ्‌का खानानिन झारा य़ङ्‌चिदा मान्‍तोक्‍कादाचि आन्‍कान फामा चाअ़त्‍लो काचि मुमादोत निकिना खाङ्‌मेत्‍नायुङ्‌नानिन।

हाङ्‌पा येसु म़य़ङाओ य़ङ खानानिन्‌आ मित्‍मादोत,

‘कालोक्‌चिदाङ्‌का काप़चि ब़द्‍धे आसिखा कातोक म़लि।’”

३६ खो चेवाचिआकि अ़तुम्‍प़छ़क तोम्‍तु,

खोन्‍कि मोचिएनान यामारा।

३७ मोचि झारा चाअ़त्‍लो म़खावा,

खोन्‍कि पावल अ़हेप्‍ताकि चुप्‍मा अ़मेत्‍ता।

३८ “अ़ङ्‌का देम्‍खाछाङ त़लाऩङ्‌खाङ्‌ऩङ्‌ऩम़ङ”नि य़ङाओदा मोचि चाअ़त्‍लो अ़चुमिन्‍मा तुआ।

खोन्‍किना मोचिआ खो वाप्‍तेलायुतारि अ़छोङ्‌सादा।

पावल यरुसलेम खाराओ

२१

१ आन्‍कान्‍का एफिसस साम्‍भुङ्‌दाओ ताङ्‌पाचिएनान हासिन्‍चिन्‍काकि आन्‍कान्‍का कोस्‌निओ खाम्‍दाक्‌ह्‍यात्‍नि मान्‍हुमाङ खारिन्‍का।

अ़माङ्‌कोलेन रोदस्‌दा खोन्‍कि मोदाङ्‌का आन्‍कान्‍का पतारादा तान्‍लान्‍का।

२ मोदा आन्‍कान्‍का सिरिया धिखाहुप्‌दाओ फोनिके खाराङाओ वाप्‍तेला धिरुम्‍का,

खोन्‍कि आन्‍कान्‍का मोदा वाङिन्‍काकि खारिन्‍का।

३ खोन्‍किना आन्‍कान्‍का साइप्रस खाम्‍दाक खाम्‍का खोन्‍कि मो अ़बेङ्‌वा मुम्‍का खोन्‍कि आन्‍कान्‍का सिरिया धिखाहुप्‌ह्‍यात्‍नि खारिन्‍का खोन्‍कि तुरोस सहरादा धान्‍तिन्‍चिन्‍का।

देकिनालो वाप्‍तेलादाओ सामाचि मोदा धान्‍मा म़दोराङा।

४ मोदा कायुङ काखेङ्‌चि धिरुम्‍च़म्‍का खोन्‍कि अ़क सातातारि आन्‍कान्‍का खोचिएनान युङिन्‍का।

मोचिआ पावल “यरुसलेम मान्‍खात्‍दानिन”नि सेङ्‌लावालाम्‍पा अ़लोवा।

५ मेन आन्‍काओ ग़रि चिआकि आन्‍कान्‍का हासिन्‍चिन्‍का खोन्‍कि आन्‍कान्‍का लाम वाङिन्‍का।

झारा काखेङ्‌चिओ अ़चुओ खिम्‍हाङ्‌माचि खोन्‍कि अ़चुछाचि आन्‍कान्‍का सहरादाङ्‌का धियाङ्‌वामाओ अ़केम्‌तारि ऩछोङ्‌सिन्‍दान्‍का।

मोदा झारासा आन्‍काओ तुम्‍प़छ़क तोम्‍तुम्‍काकि यामारिन्‍का।

६ खोन्‍किना आन्‍कान्‍का अ़क्‍छा निएदा हासिन्‍चिन्‍का खोन्‍कि वाप्‍तेलादा आन्‍कान्‍का वाङिन्‍का,

खोन्‍कि खोचि अ़चुखिम म़लासा।

७ आन्‍कान्‍का तुरोस सहरादाङ्‌का वाप्‍तेलालाम्‍पा तोलेमाइस सहरादा तान्‍लान्‍का।

मोदा साकोङ्‌छ़ङ कामुचि आन्‍कान्‍का सेवा मेत्‍तुम्‍च़म्‍का खोन्‍कि अ़क लेन मोचिएनान आन्‍कान्‍का युङिन्‍का।

८ अ़माङ्‌कोलेन तोलेमाइस सहरा छिरुम्‍दोम्‍काकि आन्‍कान्‍का कैसरिया सहरादा तान्‍लान्‍का।

आन्‍कान्‍का मोदा नुय़ङ्‌खान खाकालु फिलिप्‌ओ अ़खिम्‌दा याइन्‍का।

खो सात्‌कापाङ साम्‍भुङ्‌काफाचिदाङ्‌का अ़क्‍छा ओ।

९ खोसोओ चारकापाङ सायामान्‍काम्‍म़युक्‍ताओ अ़मेत्‍छाछा छाचि म़युङाङा,

मोचि निनाम्‍हाङ्‌य़ङ म़चेवा।

१० खोन्‍कि आन्‍कान्‍का मोदा अ़क्‍चित्‌कालेन्‌तारि युङिन्‌येन्‍काहिदा अगाबस अ़ऩङ मुवाङाओ अ़क्‍छा निनाम्‍हाङ्‌य़ङ खाकालु यहुदिया धिखाहुप्‌दाङ्‌का आन्‍कान्‍काएदा धा।

११ खोन्‍कि खोसाआ पावल्‌ओ अ़छिप्‍माय़ङ क़क्‍तुकि अ़छुक खोन्‍कि अ़लाङ छ़सुकि य़ङा,

“सेङ्‌लावाआ,

‘ओ छिप्‍माय़ङ्‌ओ अ़हाङ्‌पा यहुदिचिआ ओवात्‍निङा यरुसलेम्‌दा अ़छ़ खोन्‍कि रोमिचिओ अ़चुछुक्‌दा अ़पाक’नि म़य़ङ्‌याङ।”

१२ ओ य़ङ आन्‍कान्‍का एनुम्‍काकि आन्‍कान्‍का खोन्‍कि मोदाओ साकोङ्‌छ़ङ कामुचिएनान पावल “यरुसलेम मान्‍खात्‍दानिन”नि छुक फाङ्‌याङ्‌सा लोम्‍का।

१३ मेन पावल्‌आ,

“खानानिन देकि त़खाविन्‍किना अ़ङ्‌साकोङ्‌वा चाअ़त्‍लो त़मेत्‍निप़निङ्‌नि?

अ़ङ्‌का छेक्‍खादा छेक्‍मा ओन्‍ङा माआङ,

मेन हाङ्‌पा येसुओ अ़चुऩङ्‌दा अ़ङ्‌का यरुसलेम्‌दा स़माछाङ चुम्‍ङान्‍च़ङ”नि लासुलोचि।

१४ पावल छुन्‍ताओसा आन्‍कान्‍का वाइवेत युङिन्‍काकि “निनाम्‍हाङ्‌ओ अ़मिन्‍मा तालाने”नि य़ङिन्‍का।

१५ अ़क्‍चित्‌कालेन्‌किना आन्‍कान्‍का चुम्‍सिन्‍चिन्‍का,

खोन्‍कि यरुसलेम्‌दुत्‍नि लोन्‍तिन्‍का।

१६ खोन्‍कि कैसरियादाङ्‌का थोरेत्‌कापाङ काखेङ्‌चि आन्‍कान्‍काएनान अ़क्‍नि म़खारा,

खोन्‍कि खोचिआ आन्‍कान्‍का साइप्रस्‌दाओ अ़क्‍छा बुयादाङ्‌का साकोङ्‌छ़ङ कामु मनासोन्‌ओ अ़खिम्‌दा ऩखातिन्‍का,

मोदा आन्‍कान्‍का याक्‍मादोराङा।

पावल्‌आ याकुब धिरुओ

१७ आन्‍कान्‍का यरुसलेम्‌दा तान्‍लान्‍काहिदा मोदाओ येसुदा साकोङ्‌छ़ङ कामुचिआ अ़चुऩङानुयाङ्‌सा साऩङ्‌वा आन्‍कान्‍का ऩमेत्‍तिन्‍का।

१८ अ़माङ्‌कोलेन पावल खोन्‍कि आन्‍कान्‍का याकुब तुप्‍सि खारिन्‍का,

खोन्‍कि यरुसलेम साम्‍भुङ्‌दाओ झारा ताङ्‌पाचि मोदा म़युङाङा।

१९ पावल्‌आ मोचि सेवा मेत्‍तुचिकि खोसोओ अ़काचिलाम्‍पा निनाम्‍हाङ्‌आ निरावाचिओ अ़चुरादा अ़मुवाओ झारा काचिचि अ़सिसिपेन खाएत्‍तुचि।

२० मोचिआ ओ य़ङ अ़एनाकि निनाम्‍हाङ्‌ओ अ़चुऩङ झारासा अ़लोङ्‌सा।

खोन्‍किना खोचिआ पावल अ़लोवा,

“एनाखानुम पावल निछा,

ओदाछाङ अ़हजारा-हजारा यहुदिचिआ हाङ्‌पा साकोङ्‌छ़ङ अ़मुवाकि निनाम्‍हाङ्‌य़ङ खाकालु मोसाओ अ़य़ङ्‌हुप्‌वा च़मादा अ़चुमिन्‍मा अ़पाक।

२१ खोन्‍किना खोचि आम्‍नुओ तुक्‌वादा खाम़एत्‍तुयुङ्‌सुचि।

खानानिन्‌आ निरावाचिओ अ़चुरादा कायुङ झारा यहुदिचि ‘निनाम्‍हाङ्‌य़ङ खाकालु मोसाओ अ़य़ङ्‌हुप छित्‍मादोत’नि त़चिन्‍तुम्‌योम्‍च़म्‌नि म़य़ङ्‌याङ।

मोचि खानानिन्‌आ ‘आम्‍नुओ छाचि सिप्‍मायाम्‍बुन पाक्‍मा अ़नुनिन,

माङ्‌लो यहुदि आन्‍च़माथाङ्‌मावा च़मा अ़दोत्‍निन’नि त़लोम्‌योम्‍च़म्‌नि म़य़ङ्‌याङ।

२२ हान आन्‍कान्‍का दे च़न्‍का?

खानानिन ओदा त़बानिन्‌युङ्‌सिन्‌ओ मोचिआ अ़नुछ्‍याङा अ़एन।

२३ खोन्‌ओसा आन्‍कान्‍का खानानिन दे लोनि,

मो मुवानुम।

ओदा आन्‍कान्‍काएदा चारकापाङ म़नाचि म़युङ्‌याङ, मोचिआ निनाम्‍हाङ अ़हिप्‍तायुङ्‌सा।

२४ ओ म़नाचि निनाम्‍हाङ ब़क्‍खाखिम्‌दा खात्‍तानुम्‍च़म्‌कि ओचिएनान अ़क्‍नि सेङ्‌मान्‍चिन थाप्‍स़ङ मुवानिन,

खोन्‍कि ओचिओ अ़चुताङ्‌मुवा खोमाय़ङ्‌ओसो अ़लुङ खानानिन्‌आङा छोत्‍तापुवानुम्‍च़म।

मोवात्‍नि मोचिआ अ़चुताङ अ़खोने।

खोन्‍किना आम्‍नुओ तुक्‌वादा अ़एनाओ य़ङ सोज्‍जेओ निकिना खानानिन आप्‍पि निनाम्‍हाङ्‌य़ङ खाकालु मोसाओ अ़य़ङ्‌हुप्‌वा त़च़न्‌येन्‌ओ झारासाआ अ़सिन्‍ने।

२५ हाङ्‌पा येसु ख्रिस्‍तएदा साकोङ्‌छ़ङ कामु निरावाचिओ अ़चुतुक्‌वादा अ़छ़ङ मुम्‍काकि आन्‍कान्‍का ‘सेम्‍पोक हेन्‍खोक्‌वा दात्‍माय़ङ अ़सा चामा,

अ़ह़ चामा,

अ़पोत्‌दा पिन्‍मासेत्‍माय़ङ सायाम्‍पोक्‌ओ अ़सा चामा खोन्‍कि ताङ्‌लान मुमादाङ्‌का अ़थाया युङ्‌मादोत’नि बुयाङा छाप्‍लावादा बाइसुम्‌युङ्‌सुम्‍का।”

२६ खोन्‍किना पावल्‌आ मो चारकापाङ म़नाचि अ़माङ्‌कोलेन निनाम्‍हाङ ब़क्‍खाखिम्‌दा खात्‍तुचिकि साम्‌योक्‍मि य़ङ्‌हुप्‌वा खोचिएनान सेङ्‌सान्‍चिन।

खोन्‍किना खो निनाम्‍हाङ ब़क्‍खाखिम्‌दा वाङाकि अ़चुहिप्‍माय़ङ लेन देम्‍खा तालाओ खोन्‍कि मोचि झारासोओ अ़चुहेन्‍खोक्‌वा प़मादोत्‌ओ खोसाआ काब़क्‍पा खाएत्‍तु।

पावल ब़क्‍खाखिम्‌दा अ़लावाओ

२७ म़सेङ्‌सान्‍चिन्‌ओ सात्‌कालेन तामालामा मुवाङाहिदा एसिया धिखाहुप्‌दाओ यहुदिचिआ पावल ब़क्‍खाखिम्‌दा अ़खा।

खोन्‍कि मोचिआ झारा म़ना मुक्‍लाचि खोसोओ अ़देङ्‌सालाप्‍पादा म़चोङ्‌सुचिकि खो अ़लावा।

२८ खोन्‍कि मोचि पात्‌याङ्‌सा म़य़ङा,

“इस्राएलि म़नाचि ओ,

आन्‍कान्‍का फानि!

झारादात्‍नि झारा आन्‍म़नाचिओ अ़चुदेङ्‌सालाप्‍पादा,

आन्‌य़ङ्‌हुप्‌ओ अ़देङ्‌सालाप्‍पादा,

खोन्‍कि निनाम्‍हाङ ब़क्‍खाखिम्‌ओ अ़देङ्‌सालाप्‍पादा काचिन ओ म़नाङा ओ।

खोन्‌ओन्‍ङा माआङ,

निरावाचि निनाम्‍हाङ ब़क्‍खाखिम्‍हुत्‌दा वाक्‍तुचिकि ओ ब़क्‍खाखिम्‌छाङ पोप्‍तुयुङ्‌सु।”

२९ (खोचिआ बुया एफिसस्‌दाओ त्रोफिमस पावल्‌एनान सहरादा म़खायुङ्‌सुचिओसा पावल्‌आ खोङा निनाम्‍हाङ ब़क्‍खाखिम्‍हुत्‌दा वाक्‍तुनि खोचिआ अ़मित्‍ता।)

३० खोन्‍किना सहरादाओ झारा म़नाचि पावल्‌ओ अ़देङ्‌सालाप्‍पादा म़पुवालोन्‍ता खोन्‍कि अ़क्‍धुवा म़लोरा ताकि मोचिआ पावल अ़लावाकि निनाम्‍हाङ ब़क्‍खाखिम्‌ओ अ़बुक्‍लुङ्‌दाङ्‌का बुङ्‌खादा अ़सारालोत्‍ता,

खोन्‍कि च़क्‍नि वाङ्‌खालाम्‌चि म़छेक्‍तुचि।

३१ मोचिआ पावल सेत्‍मा अ़लाप्‍ताङाहिदा झारा यरुसलेम सहरादा काचेङ्‌वा लिसाङाओ य़ङ रोमि रात्‍खामि रुहुप्‌ओ अ़चुमुकुधुम खाअ़एत्‍ता।

३२ खोन्‍किना खोसाआ च़क्‍नि रात्‍खामिचि खोन्‍कि कप्‍तानाचि खात्‍तुचिकि म़ना मुक्‍लायु लोराधा।

मोचिआ कप्‍तानाचि खोन्‍कि रात्‍खामिचि म़ताङाओ म़खाचिकिना पावल धात्‍मा अ़छिरा।

३३ खोन्‍किना मुकुधुम ताकि पावल लाउ,

खोन्‍कि ह्‍वातात काकाराओ चोक्‍माय़चिआ छुम्‍मेत्‍तुचि,

खोन्‍कि खोसाआ म़नाचि सेनुचि,

“ओ साङ ओ?

खोन्‍कि ओ दे चुवायुङ्‌सा?”

३४ मेन मुक्‍लादाओ खा-खाक्‍कोचि अ़क्‌तात य़ङ्‌आ म़पाराङा खोन्‍कि खा-खाक्‍कोचि नि य़ङ्‌दा म़पारा।

मोदाओ काचेङ्‌वाआ अ़छ़ङ य़ङ मुकुधुम्‌आ सिन्‍मा मान्‍ऱदोओसा खोसाआ पावल रात्‍खामिचिओ अ़चुयुङ्‌खादा खात्‍मेत्‍तुचि।

३५ रात्‍खामिचिआ पावल अ़चुलाम्‍चेक्‌दातारि अ़तारालाहिदा म़ना मुक्‍लाचिओ चाअ़त्‍लो अ़चुमाइसुङ काराओसा रात्‍खामिचिआ खो अ़खुयाखात्‍ता।

३६ झारा म़ना मुक्‍लाचिआ “ओ सेरानुम!”

नि पात्‌याङ्‌सा मोचि म़त़ङ्‌तुचि।

पावल्‌आ खोसोओ अ़तुक्‌वादा खालुसुओ

३७ रात्‍खामिचिआ पावल अ़चुयुङ्‌खाखिम्‌हुत्‌दा वाक्‍मा अ़मुवाङाहिदा पावल्‌आ मुकुधुम सेनु,

“अ़ङ्‌का खानानिन्‌एदा अ़क्‍चिलोक य़ङ युङ्‌मा ऱङ हे?”

मुकुधुम्‌आ दोम्‍दायाङ्‌सा लासुलो,

“दि खाना ग्रिक य़ङ त़ले?

३८ दि खाना हेन्‍कोप्‌ओ अ़देङ्‌सालाप्‍पादा बुया ङेन त़मुवाकि चार हजारकापाङ म़ना कासेत्‌चि लेक्‍लेक्‌लेक्‌वादा कातित्‍खात मो मिस्रि माआङ कि?”

३९ पावल्‌आ लासुलो,

“अ़ङ्‌का ना किलिकियादाओ तार्सस अ़च़वाङ सहरादाओ अ़क्‍छा ताङ्‌युङ यहुदि ओ।

अ़ङ्‌का खानानिन्‌एदा छुक फाङ्‌ङाङा,

ओदाओ म़नाचिएनान अ़ङ्‌का चेप्‍मा प़नि।”

४० मुकुधुम काङ्‌सा,

खोन्‌ओसा पावल लाम्‍चेक्‌दा एवाकि म़ना मुक्‍लाचि छुक्‌चाला मेत्‍तुचि।

म़नाचि वाइवेत म़लिसाहिदा खोसाआ हिब्रु य़ङ्‌दा मोचि लोचि।

२२

१ “अ़ङ्‌यहुदि ब़ब़,

नाना,

निछाचि खोन्‍कि अ़ङ्‌पाचि ओ,

हान अ़ङ्‌का आम्‍नुओ बुदा अ़ङ्‌लिप्‍पादा खालुसुङ्‌योङ्‍ओ य़ङ एनानुम।”

२ खोन्‍कि मोचिआ खो हिब्रु अ़चुय़ङ्‌दा चेवाओ अ़एनाकि च़लोक मोचि वाइवेत म़लिसा।

३ खोन्‍किना पावल्‌आ लोचि,

“अ़ङ्‌का किलिकियाओ तार्सस सहरादा पुक्‍ताङ्‌च़ङ्‍ओ अ़क्‍छा यहुदि ओ।

मेन अ़ङ्‌का ओ यरुसलेम सहरादा पोयाङ्‍ओ खोन्‍कि काचिन्‍पा गमलिएल्‌एदाङ्‌का आन्‍सुन्‍तुम्‌चिओ अ़चुय़ङ्‌हुप्‌वा तोङालो ताया तोक्‍तुङ्‌ओ।

खोन्‍कि आय़ झारा ओदा खानानिन्‌वाङा अ़ङ्‌काछाङ अ़ङ्‌मिन्‍मा पाक्‍तुङ्‌कि झारा काचिदा निनाम्‍हाङ ब़क्‍तुङ्‌योङ।

४ अ़ङ्‌का येसुओ अ़लाम कात़ङ म़नाचि म़सुवालो दुखा प़ङ्‌च़ङ।

अ़ङ्‌का दुवाछाचि खोन्‍कि मेत्‍छामाचि लाउङ्‌च़ङ्‌कि मोचि छेक्‍खाखिम्‌दा छेक्‍मेत्‍तुङ्‌च़ङ।

५ मुलो काब़क्‍पा खोन्‍कि धियायोक्‍खादाओ झारा अ़धुवाचिआछाङ अ़ङ्‌तुक्‌वादा अ़छ़ङ य़ङ खालुमा अ़ऱ।

खोचिआङा अ़ङ्‌का दमस्‍कस्‌दाओ आन्‌यहुदि ब़ब़ निछाचि लाप्‍खा छाप्‍लावा ऩपुवाङ,

खोन्‌ओसा मोदा येसु साकोङ्‌छ़ङ कामुचि लाप्‍माचिकि काछेक्‌चिवा यरुसलेम्‌दा तात्‍माचि खोन्‍कि दन्‍दा प़मेत्‍मा पाङ तोक्‍तुङ्‌कि दमस्‍कस खाराङ।

पावल्‌आ अ़फान्‍मान्‍चिन्‌ओ अ़तुक्‌वादा खालुसुओ

छाम्‍माय़ङ ९:१-१९; २६:१२-१८

६ आप्‍फात अ़खोलेन दमस्‍कस सहराओ अ़च़क्‌दा तामालामा मुवाङ्‌याङ्‌हिदा म़प्‍च़क़क्‌दा अ़क्‌तात अ़न्‍नुनु छाक्‍छाक्‍छाक्‌वाओ साम्‌आ नाम्‍चोक्‌दुङ्‌का अ़ङ्‌ऱङ्‌कोप्‍नि अ़उप्‍ताङ्‌दिसाङ।

७ खोन्‍किना अ़ङ्‌का बाखादा तेयाङ,

खोन्‍कि अ़ङ्‌का ओवात्‍नि य़ङाङाओ अ़क्‌तात य़ङ एनुङ,

‘सावल,

सावल!

देकि खाना अ़ङ्‌का दुखा त़प़ङाङा?’

८ खोन्‍कि अ़ङ्‌का सेनुङ,

‘हाङ्‌पो!

खानानिन साङ ओ?’

खोन्‍कि खोक्‍कोसाआ ऩलोवाङ,

‘अ़ङ्‌का नासरत्‌ओ येसु ओ,

खोङा खाना दुखा त़प़ङु।’

९ अ़ङ्‌काएनान कायुङ्‌चिआ साम ना अ़खा,

मेन अ़ङ्‌काएदा चेवाङाओसोओ अ़य़ङ मान्‌एन्‌अ़दा।

१० खोन्‍किना अ़ङ्‌का सेनुङ,

‘हाङ्‌पो,

अ़ङ्‌का दे च़ङा?’

खोन्‍कि हाङ्‌पाआ अ़ङ्‌का ऩलोवाङ,

‘पुवालोन्‍ताकि दमस्‍कस सहरादा खारा,

खोन्‍कि मोदा झारा मुमादोत्‌ओ काचिओ अ़तुक्‌वादा खाना खाऩएत।’

११ मो छाक्‍छाक्‍छाक्‌वाओ साम्‌आ अ़ङ्‌का दोप्‍म़क लिसाङ,

खोन्‌ओसा अ़ङ्‌यावाचिआ अ़ङ्‌छुक्‌दा ऩक़क्‍ताङ्‌कि दमस्‍कस्‌दा ऩखात्‍ताङ।

१२ हननिया अ़ऩङ मुवाङाओ अ़क्‍छा म़ना मोदा युङाङा।

खो निनाम्‍हाङ्‌य़ङ खाकालु मोसाओ अ़य़ङ्‌हुप्‌वा काच़ निनाम्‍हाङ कामित मुवाङा,

खोन्‍कि दमस्‍कस्‌दा कायुङ झारा यहुदिचिआ अ़न्‍नुनु साया अ़मेत्‍ताङा।

१३ खो अ़ङ्‌काएदा बाना,

खोन्‍कि अ़ङ्‌च़क्‌दा एवाकि अ़लोवाङ,

‘सावल निछा,

हान खाकाखाङ लिसा!’

खोन्‍कि अ़ङ्‌का मोन्‍ग़रिङा खो खाङ्‌मा काऱ लिसाङ!

१४ खोन्‍किना खोसाआ अ़ङ्‌का अ़लोवाङ,

‘खाना आन्‍सुन्‍तुम्‌चिओ अ़चुनिनाम्‍हाङ्‌आ अ़चुमिन्‍मा सिन्‍सि खोन्‍कि साम्‌योक्‍मि येसु खाङ्‌सि खोन्‍कि खोक्‍कोसोओ अ़चुय़ङ एन्‍सि खाना ऩछेन्‍तायुङ्‌सा।

१५ देकिनालो खाना त़खाओ खोन्‍कि त़एनुओ खोक्‍कोसोओ अ़चुय़ङ झारा म़नाचि खाना खाएत्‍माचिदोत।

१६ खोन्‍कि हान दि त़हुङुम?

पुवालोन्‍तानिन्‌कि हाङ्‌पा येसुएदा साकोङ्‌छ़ङ मुवानिन्‌कि बप्‍तिस्‍मा लोआनिन।

खोन्‍कि आम्‍नुओ हेवाचि सेङ्‌प़लुवानिन।’

१७ अ़क लेन अ़ङ्‌का यरुसलेम सहरादा लासाङ्‌बानाङ,

खोन्‍कि निनाम्‍हाङ ब़क्‍खाखिम्‌दा यामाराङ्‌याङ्‌हिदा इम्‍सिन्‍दान्‌वा लिसाङ्‌कि अ़क्‌तात सेन्‍चि खाङ।

१८ हाङ्‌पा अ़ङ्‌काएदा म़चेवा।

‘हेङाकि यरुसलेम च़क्‍नि छिरुदो,

देकिनालो अ़ङ्‌तुक्‌वादा त़प़ओ आम्‍सालुम्‍स़ङ ओदाओ म़नाचिआ साकोङ्‌छ़ङ ऩमुन।’

१९ मेन अ़ङ्‌का लासुङ्‌लोङ,

‘हाङ्‌पो,

अ़ङ्‌का झारा यावायोक्‍खिम्‌चिदा खाराङ्‌कि खानानिन साकोङ्‌छ़ङ कामुचि छेक्‍खाखिम्‌दा छेक्‍मेत्‍तुङ्‌च़ङ खोन्‍कि ब़ङ्‌सुङ्‌च़ङ्‍ओ मोचिआ नुलोक अ़सिन्‌याङ।

२० खोन्‍कि आम्‍नुओ सालुम्‍स़ङ काप़ स्‍तिफनस लुङ्‌ताक्‌आ अ़वेरासेराकि अ़ह़ सोलाङाहिदा अ़ङ्‌काछाङ काङ्‌साङ्‌कि मोदाङा एवाङ्‌याङ।

खोन्‍कि अ़ङ्‌का खो कासेत्‍चिओ अ़चुतित्‌चि हुङुङ्‌योङ्‌च़ङ।’

२१ खोन्‍किना हाङ्‌पाआ अ़ङ्‌का ऩलोवाङ,

‘खारा,

देकिनालो अ़ङ्‌का खाना अ़थायातारि अ़ङ्‌तुक्‌वादा निरावाचिएदा अ़ङ्‌सालुम्‍स़ङ प़सि खान्‍ना।’”

२२ म़ना मुक्‍लाचिआ ओन्‌तारि ओन्‍ङा पावल्‌ओ अ़य़ङ अ़एना,

खोन्‍किना अ़क्‍धुवा अ़धिवाङ य़ङ्‌आ मोचि म़पारालोन्‍ता,

“ओवाको म़ना हेन्‍खामादा सेत्‍माङादोत!

खो ह़ङ्‌मा अ़खान्‍तुन!”

२३ खोन्‍कि मोचिआ अ़चुतित्‌चि म़हुरुचिकि ह़क्‌याङ्‌सा खोन्‍कि नाम्‍चोक्‌दुत्‍नि बाखा थुलि वेन्‌याङ्‌सा म़पारालोन्‍ता।

२४ मुकुधुम्‌आ पावल रात्‍खामि युङ्‌खा खिम्‍हुत्‌दा वाक्‍मेत्‍तुचि खोन्‍कि खोसोओ अ़देङ्‌सालाप्‍पादा यहुदिचि देकि ओवात्‍नि अ़चुमाइसुङ काराओ सिन्‍मा निकिना “य़हुप पाक्‌याङ्‌सा सेनानुम”नि लोचि।

२५ रात्‍खामिचिआ पावल य़हुप पाक्‍माओ निकि साहोक्‌वाओ माक्‌य़आ अ़छ़साङाहिदा अ़च़क्‌दा एवाङाओ रात्‍खामिचिओ अ़चुकप्‍ताना पावल्‌आ सेनु,

“रोमि ताङ्‌युङ,

खोन्‍कि अ़लाहि मान्‍धित्‌ओ म़ना खानानिन्‌आ य़हुप पाक्‍मा य़ङ्‌हुप्‌आ त़प़न कि?”

२६ रात्‍खामिचिओ अ़चुकप्‍तानाआ मो य़ङ एनुकिना मुकुधुम्‌एदा खाराकि लो,

“खानानिन दे त़च़न?

ओ म़ना ना रोमि ताङ्‌युङ ए!”

२७ खोन्‌ओसा मुकुधुम्‌आ पावल्‌एदा खाराकि सेनु,

“अ़ङ्‌का लोवाङ,

दि खाना रोमि ताङ्‌युङ ओ?”

पावल्‌आ लासुलो,

“उवा,

अ़ङ्‌का रोमि ताङ्‌युङ्‌ङा ओ।”

२८ मुकुधुम्‌आ लासुलो,

“अ़ङ्‌का ना ब़द्‍धे छेन्‍बि छोरुङ्‌कि रोमि ताङ्‌युङ लिसाङ्‌ओ।”

मेन पावल्‌आ लो,

“अ़ङ्‌का ना पुक्‍ताङ्‌च़ङ्‍ओ रोमि ताङ्‌युङ ओ।”

२९ खोन्‌ओसा खो सेन्‍मा अ़मुवाङाओ रात्‍खामिचिआ खो अ़क्‍छा रोमि ताङ्‌युङ्‌नि अ़एनाकि च़क्‍नि देङ म़लासा,

खोन्‍कि मुकुधुम्‌ओछाङ अ़क़माकारा देकिनालो खोसाआ पावल छुम्‍मेत्‍तुचिओ।

यहुदि धियायोक्‍खाओ अ़बुदा पावल

३० अ़माङ्‌कोलेन मुकुधुम्‌आ देकि यहुदिचिआ पावल अ़ह़त्‍ताओ य़ङ सिन्‍मानि मिनाकिना खो हुरुलोइसु खोन्‍कि मुलो काब़क्‍पाचि खोन्‍कि झारा धियायोक्‍खादाओचि यायोक्‍सि बुत्‍तुचि।

खोन्‍कि खोसाआ पावल रात्‍खामिचिओ अ़चुयुङ्‌खा खिम्‌दाङ्‌का धान्‍तुकि मोचिओ अ़चुयायोक्‍खादा एप्‍मेत्‍तु।

२३

१ खोन्‍किना पावल्‌आ धियायोक्‍खादाओचि होन्‍नि चोउचिकि लोचि,

“अ़ङ्‍ब़ब़ निछाचि ओ,

आय़ओ लेन्‌तारि झारा अ़नुवाक साकोङ्‌वाआ निनाम्‍हाङ्‌ओ अ़चुबुदा अ़ङ्‌का ह़ङाङ्‌युङ्‌साङ।”

२ मोन्‍ग़रिङा मुलो काब़क्‍पा हननियाआ पावल्‌ओ अ़च़क्‌दा काएप्‍पा “मोसोओ अ़दोदा धात्‍तु”नि लो।

३ मेन पावल्‌आ हननिया लो,

“खाना कोङ्‌क़त्‌वा!

खानाछाङ निनाम्‍हाङ्‌आ ऩधात।

खाना य़ङ्‌हुप्‌वा अ़ङ्‌छ़ङ छेन्‍सि मोदा त़युङ्‌याङ ओ,

मेन ओचि अ़ङ्‌का धात्‍त़मेत्‍तुचिकि खानाङा य़ङ्‌हुप त़फिसुङु!”

४ खोन्‍किना पावल्‌ओ अ़च़क्‌दा काएप्‌चिआ खो अ़लोवा,

“दि खाना निनाम्‍हाङ्‌ओ मुलो काब़क्‍पा यात़सान्‍तुङु?”

५ पावल्‌आ लासुलोचि,

“ब़ब़ निछाचि ओ,

खो मुलो काब़क्‍पा निकिना अ़ङ्‌का मान्‍सिन्‍ङा।

साम्‍कालिन्‌दा ओवात्‍नि छाप्‌याङ,

‘खाना म़नाचिओ हाङ्‌काचि कामुओ अ़तुक्‌वादा अ़त्‍लो मान्‍चेप्‌दा।’”

६ मेन धियायोक्‍खादा अ़क रुहुप bसदुकिचि खोन्‍कि नि फरिसिचि म़याआङाओ सिन्‍तुकिना पावल अ़धिवाङ य़ङ्‌आ चेवा,

“अ़ङ्‍ब़ब़ निछाचि ओ,

अ़ङ्‌काछाङ फरिसिचिओ अ़चुछा फरिसिङा ओ।

अ़ङ्‌का म़सुवादाओ म़नाचि निनाम्‍हाङ्‌आ म़लासुखोन्‍तुलोइसुचिनिओ य़ङ्‌दा अ़ङ्‌का साकोङ्‌छ़ङ मुङाओसा ओदा सेन्‍खादा छुक्‍ङाङा।”

७ पावल्‌आ ओ य़ङ लोचिउचिकिना फरिसिचि खोन्‍कि सदुकिचि खोचि-खोचिएदा खिमा अ़पुक्‍ता,

खोन्‍कि ह्‍वा रुहुप म़लिसा।

८ (देकिनालो सदुकिचि “म़ना स़दाकि अ़लानिन्‍खोन्‍निन्‍लोन्‍निन,

खोन्‍किना निनाम्‍हाङ काफा ना लावाङा युङ्‌याङ।”

निकिना साकोङ्‌छ़ङ म़मु, मेन फरिसिचि ओ झारा य़ङ्‌चिदा साकोङ्‌छ़ङ म़मु।)

९ खोन्‌ओसा मोदा अ़धिवाङ काचेङ्‌वा लिसा,

खोन्‍कि फरिसि रुहुप्‌दाओ खा-खाक्‍को य़ङ्‌हुप काचिन्‍पाचि म़पुवालोन्‍ताकि चाअ़त्‍लो दुम्‍म़तुसा,

“ओ म़नाएदा आन्‍कान्‍का दित्‍छाङ अ़अ़त्‍पा य़ङ अ़खान्‍मिन्‍का।

मात्‌दे सेङ्‌लावा माङ्‌लो निनाम्‍हाङ काफा खोएदा म़चेवाओनालो आन्‍कान दे च़मा?”

१० खोन्‍कि अ़चुखिमा च़लोक पोन्‌याङ्‌सा खारा,

खोन्‌ओसा म़नाचिआ पावल अ़फुत्‍सेत हे निकिना मुकुधुम क़साकि खोसाआ रात्‍खामिचि पावल मोचिएदाङ्‌का रात्‍खामि युङ्‌खा खिम्‌दा खात्‍मेत्‍तुचि।

११ मो अ़खाखुत्‌ङा पावल्‌ओ अ़च़क्‌दा हाङ्‌पा म़एवाकि अ़लोवा,

“राक मुवा!

देत्‍नि खाना यरुसलेम्‌दा अ़ङ्‌तुक्‌वादा अ़ङ्‌सालुम्‍स़ङ म़नाचि त़प़युङ्‌सुचि,

मोवात्‍निङा खाना रोम्‌याछाङ अ़ङ्‌सालुम्‍स़ङ प़माचिदोत।”

पावल सेत्‍माओ थालि बाङ्‌माय़ङ

१२ अ़माङ्‌कोलेन अ़वाय़ङ यहुदिचि म़कोवान्‍चिन्‌कि पावल्‌ओ अ़देङ्‌सालाप्‍पादा थालि म़बाङ्‌ता।

खोन्‍कि मोचिआ पावल मान्‍सेत्‍माङ्‌तारि दित्‍छाङ मान्‍चादामाकिना मान्‍दुङ्‌दामा किरे म़चा।

१३ मो थालि काबाङ म़नाचि चालिस्‌कापाङ्‌दाङ्‌काछाङ च़लोक म़याआङा।

१४ खोन्‍कि मोचि मुलो काब़क्‍पाचि खोन्‍कि अ़धुवाचिएदा म़खाराकि म़लोचि,

“आन्‍कान्‍का पावल मान्‍सेत्‍माङ्‌तारि दित्‍छाङ मान्‍चादामाकिना मान्‍दुङ्‌दामा चात्‍लो किरे चान्‌युङ्‌सिन्‍का।

१५ खानानिन खोन्‍कि धियायोक्‍खादाओचि रात्‍खामि मुकुधुम्‌एदा खारानिन्‌कि पावल्‌ओ अ़तुक्‌वादा च़लोक नुलोक तुप्‍मा दोत्‌याङ्‌ओवा चुवानिन्‌कि धियायोक्‍खादा पावल लाबात्‍मेत्‍तानुम।

खो ओदा तामादिमा बुयाङा सेत्‍सि आन्‍कान्‍का चुम्‍सिन्‍चिन्‍का।”

१६ मेन पावल्‌ओ अ़छुछावाआ मो थालि बाङ्‌माय़ङ य़ङ एनुकिना रात्‍खामि युङ्‌खाखिम्‌दा वाङाकि पावल खाएत्‍तु।

१७ खोन्‍किना पावल्‌आ कप्‍तानाचिदाओ अ़क्‍छा बुत्‍तुकि लो,

“ओ थाङाछा आम्‍मुकुधुम्‌एदा छोङ्‌सुदो,

देकिनालो ओसाआ खो दि-दि खाएत्‍मादोत।”

१८ खोन्‌ओसा कप्‍तानाआ मो थाङाछा खात्‍तुकि मुकुधुम लो,

“छेक्‌याङ्‌ओ पावल्‌आ अ़ङ्‌का अ़बुत्‍ताङ्‌कि ओ थाङाछाआ खानानिन दि-दि खाएत्‍मादोत्‌याङ निकिना खानानिन्‌एदा छोङ्‌सि अ़छुत्‍ताङ्‌ओ।”

१९ मुकुधुम्‌आ मो थाङाछाओ अ़छुक्‌दा क़क्‍तुखात्‍तुकि सुकुलादा सेनु,

“खाना अ़ङ्‌का लोमादोत्‌याङ्‍ओ य़ङ दि ओ?”

२० पावल्‌ओ अ़छुछावाआ लासुलो,

“खा-खाक्‍को यहुदिचिआ पावल्‌ओ अ़तुक्‌वादा च़लोक सेन्‍मायु य़ङ्‌चि सेन्‍मा दोत्‌याङ्‌वा म़च़किना माङ्‌कोलेन धियायोक्‍खादा खो खानानिन्‌एदा खुत्‍लुमा निकिना याम़योआयुङ्‌सा।

२१ मेन मोचिआ ऩलोन्‌ओ खानानिन मान्‍काङ्‌दानिन!

देकिनालो चालिस्‌कापाङ्‌दाङ्‌का च़लोक यहुदिचिआ पावल सेत्‍सि निकि अ़सुक्‌याङ।

मोचिआ खो मान्‍सेत्‍माङ्‌तारि दित्‍छाङ मान्‍चादामा खोन्‍कि मान्‍दुङ्‌दामा निकिना किरे म़चायुङ्‌सा।

खोन्‍कि ओन्‍ग़रि म़चुम्‍सान्‍चिन्‌कि खोचिआ ऩलोन्‌ओ ओ त़काङ्‌सिन निकिना खानानिन ऩहुङिन्‌येन।”

२२ खोन्‍किना मुकुधुम्‌आ मो थाङाछा चाप्‍चेत्‍तुखाइसु,

“खाना खात़अ़एत्‍ताङ्‍ओ ओ य़ङ साङ्‌छाङ खामान्‌एत्‍दोचि।”

पावल हाङ्‌काचि कामु फेलिक्‍स्‌एदा अ़खाइसाओ

२३ खोन्‍किना मुकुधुम्‌आ ह़वाङ कप्‍तानाचि बुत्‍तुचिकि लोचि,

“आय़ अ़खाखुत नौकाकोम साङ्‌हिदा कैसरिया खात्‍मा ह्‍वा सयेकापाङ काकोन,

सत्‍तरिकापाङ युक्‌वा कायुक,

खोन्‍कि ह्‍वा सयेकापाङ भे काखुन रात्‍खामिचि चुम्‍सायुङ्‌साचुचिन।

२४ खोन्‍किना पावल रात्‌याङ्‌सा धिखाहुप काखाङ फेलिक्‍सएदा छोङ्‌सादानुम।

पावल्‌ओ निम्‍पाङ्‌छाङ युक्‌वाचि तोङ्‌सानुम्‍च़म।”

२५ खोन्‍कि खोसाआ ओवाको अ़क्‌तात छाप्‍लावा हाङ्‌काचि कामु छाप्‍तु:

२६ “सायाकातोक धिखाहुप काखाङ फेलिक्‍स,

अ़ङ्‌का क्‍लौदियस लुसियस्‌दाङ्‌का अ़ङ्‌सेवा!

२७ ओ म़ना यहुदिचिआ अ़लावाकि सेत्‍मा अ़मुवाङा,

मेन खो रोमि ताङ्‌युङ्‌नि अ़ङ्‌का सिन्‍तुङ्‌किना अ़ङ्‌रात्‍खामिचिएनान खाराङ्‌कि खो रात्‍तुङ।

२८ खोन्‍किना खो देकि अ़ह़त्‍ताओ अ़ङ्‌का सिन्‍मानि मिनाङ्‌किना खो यहुदिचिओ अ़चुधियायोक्‍खादा तारुङ।

२९ खोचिओ अ़चुयहुदि य़ङ्‌हुप सेन्‍मायुचिओ अ़तुक्‌वादा खो अ़ह़त्‍ताओ,

मेन ओसाआ ना सेत्‍मा दन्‍दा माङ्‌लो छेक्‍मादोत्‌ओ काचि दित्‍छाङ मान्‍फियुक्‍तुनि अ़ङ्‌का सिन्‍तुङ्‌लाउङ।

३० यहुदिचिआ ओ म़ना सेत्‍मा थालि म़बाङ्‌ताङाओ अ़ङ्‌का खाऩएत्‍ताङ्‌कि अ़ङ्‌का च़क्‍नि खो खानानिन्‌एदा बाइसुङ।

अ़ङ्‌का खोसोओ अ़देङ्‌सालाप्‍पादा काह़त यहुदिचि आम्‍नुओ बुदाङा खोसोओ अ़देङ्‌सालाप्‍पादाओ ह़त्‍माय़ङ्‌चि खालुसानुम्‍च़म्‌निछाङ लोङ्‌युङ्‌सुङ्‌च़ङ।”

३१ खोन्‌ओसा मुकुधुम्‌आ लोचिवाङा काकोन रात्‍खामिचिआ पावल अ़खाखुत्‌ङा अ़रात्‍ताखात्‍ताकि एन्‍तिपात्रिस सहरातारि अ़ताराला।

३२ अ़माङ्‌कोलेन मोचिआ युक्‌वा कायुक रात्‍खामिचि पावल खात्‍म़मेत्‍तुचिकि रात्‍खामि युङ्‌खा खिम म़लासा।

३३ मो युक्‌वा कायुक रात्‍खामिचि कैसरियादा म़तालाकि धिखाहुप काखाङ फेलिक्‍स छाप्‍लावा अ़पुवा,

खोन्‍कि पावल्‌छाङ खो अ़पुवा।

३४ हाङ्‌काचि कामुआ मो छाप्‍लावा खिप्‍तुचिउ,

खोन्‍किना खोसाआ पावल सेनु,

“खाना खाक्‍को धिखाहुप्‌दाओ?”

पावल्‌आ,

“अ़ङ्‌का किलिकियादाओ”नि लो।

३५ “खाना काह़त्‌चि म़तादिकि आम्‍तुक्‌वादाओ य़ङ अ़ङ्‌का एनुङ्‌ने”नि फेलिक्‍स्‌आ खो लो।

खोन्‍किना खोसाआ “ओ म़ना बुयाओ हेरोद्‌ओ अ़हाङ्‌युङ्‌खाखिम्‌दा युङ्‌सानुम्‌कि हुङानुम”नि अ़रात्‍खामिचि लोचि।

b 

२३:६ सदुकिचि : ख्रिस्‍त म़युङाङाओ ग़रिदा यहुदिचिओ अ़क रुहुप। यहुदिचिओ ब़द्‍धे मुलो काब़क्‍पाचि सदुकिचिङा ओ। सदुकिचि खोन्‍मालोन्‍मा खोन्‍कि अ़धुन्‌ओ ह़ङ्‌म़ङ्‌दा साकोङ्‌छ़ङ मान्‍मुयाङ्‌चि। अ़देङ्‌या य़ङ्‌सिवा अ़तुक्‌वाऩङ्‌दा ‘सदुकि’ लामानुम।

हाङ्‌काचि कामु फेलिक्‍स्‌ओ अ़बुदा पावल

२४

१ पाच्‌कालेन्‌कि मुलो काब़क्‍पा हननियाआ खा-खाक्‍को यहुदि अ़धुवाचि खोन्‍कि तर्तुल्‍लस अ़ऩङ मुवाङाओ अ़क्‍छा य़ङ्‌हुप काले यरुसलेम्‌दाङ्‌का खात्‍तुचिकि कैसरियादा म़ताला।

खोन्‍कि मोचिआ फेलिक्‍स धिखाहुप काखाङ्‌एदा पावल्‌ओ अ़देङ्‌सालाप्‍पादा अ़ह़त्‍ता।

२ पावल अ़बुत्‍ताकिना तर्तुल्‍लस्‌आ खोसोओ अ़देङ्‌सालाप्‍पादा ह़त्‍मा पुङ्‌सु,

“सायाकातोक फेलिक्‍स,

आम्‍नुओ अ़नुवाक हाङ्‌काचिआ ब़द्‍धेकादोङ्‌तारि आन्‍कान्‍का सेवाङ्‌नि युङिन्‌येन्‍का।

अ़थायातारि खाङ्‌मा आम्‍नुओ तायाआ आन्‍हेन्‍कोप्‌दा ब़द्‍धे अ़ऩङ्‌वा काचिचि म़लिसायुङ्‌सा।

३ आन्‍कान्‍का खादा युङिन्‍कानुछाङ फेलिक्‍स खानानिन ब़द्‍धे आलाङ प़निङ्‌नि।

४ मेन आम्‍नुओ ग़रि अ़ङ्‌का ब़द्‍धे अ़याङ्‌ऩङ,

खोन्‍नुछाङ,

अ़ङ्‌का लोनिओ आन्‍काओ य़ङ सोमातुक्‍निकि थुत्‍मेत्‍लो एन्‍निप़नि।

५ ओ म़ना चाअ़त्‍लो अ़त्‍सालो काच़पा खोन्‍कि झारा हेन्‍खामादाओ यहुदिचिओ अ़चुरादा काचोङ्‌किना काचेङ्‌वा कामु आन्‍कान्‍का धिरुम्‌युङ्‌सुम्‍का।

खोन्‍कि खो अ़क्‍छा नासरिनि लोयाङ्‌ओ फेआओ साम्‌योक्‌ओ बुसुवा ओ।

६ ओसाआ निनाम्‍हाङ ब़क्‍खाखिम्‌छाङ पोप्‍मा लाप्‍तुङु,

खोन्‌ओसा आन्‍कान्‍का खो लाउम्‍का।

(आन्‍कान्‍का आन्‍काओ य़ङ्‌हुप्‌वा ओ छ़ङ्‌छेन्‍मानि मिनिन्‌येन्‍काओ।

७ मेन रात्‍खामि मुकुधुम लुसियस ताकि राकाङ्‌थेत्‍नि आन्‍कान्‍काएदाङ्‌का खो अ़ङाप्‍तिन्‍खात्‍तिन्‍का।)

८ खोन्‍किना खानानिन्‌आङा ओक्‍को त़सेनुम्‌नालो आन्‍कान्‍का खो ह़त्‍तुम्‌योम्‍काओ झारा अ़छ़ङ य़ङ्‌चिओ अ़तुक्‌वादा खानानिन त़सिन्‍तुम्‍लाउम।”

९ मोदा म़युङाङाओ यहुदि बुसुवाचिआछाङ “तर्तुल्‍लस य़ङाओ झारा य़ङ्‌चि अ़नुछ्‍याङा ओ”नि म़य़ङा।

फेलिक्‍स्‌ओ अ़बुदा पावल रात्‍तान्‍चिन्‌ओ

१० हाङ्‌काचि कामु फेलिक्‍स्‌आ पावल चेप्‍माचाला प़,

खोन्‍कि पावल य़ङा,

“अ़ङ्‌का सिन्‍तुङ्‌योङ खानानिन ब़द्‍धेकादोङ्‌दाङ्‌का यहुदिचिओ अ़चुछ़ङ्‌काछेन त़लिसिन्‌युङ्‌सिन,

खोन्‌ओसा अ़ङ्‌देङ्‌सालाप्‍पादा ऩह़त्‍ताङ्‍ओ आम्‍नुओ बुदा अ़ङ्‌लिप्‍पादा अ़ङ्‌ऩङानुयाङ्‌सा रात्‍ङान्‍च़ङ।

११ अ़ङ्‌का यरुसलेम्‌या निनाम्‍हाङ ब़क्‍सि खाराङ्‍ओ बारकालेन्‌दाङ्‌का च़लोक मान्‍लियुक,

खानानिन्‌आ ओ य़ङ नुलोक सिन्‍मा त़ऱम।

१२ खोचिआ यहुदिचिएनान दुम छ़राङ्‌याङ्‍ओ अ़ङ्‌का काह़त साङ्‌आछाङ निनाम्‍हाङ ब़क्‍खाखिम्‌दा मान्‍धित्‍ऩदाङ,

ना यावायोक्‍खिम्‌चिदा ना सहरादा म़नाचि चोङ्‌सुङ्‌योङ्‌च़ङ्‌ओङा ऩधिराङ।

१३ ओचिआ अ़ङ्‌देङ्‌सालाप्‍पादा ओन्‍ग़रि ऩह़त्‍ताङ्‍ओ खानानिन सालुम्‍स़ङ प़माङा ऩऱनानिमिन।

१४ मेन अ़ङ्‌का ओ य़ङ खानानिन खाएत्‍नानिन,

मोचिआ ‘फेआओ साम्‌योक’नि लोवाङाओ साकोङ्‌छ़ङ कामु लिसाङ्‌कि आन्‍काओ सुन्‍तुम्‌चिओ अ़चुनिनाम्‍हाङ अ़ङ्‌का ब़क्‍तुङ।

खोन्‍कि निनाम्‍हाङ्‌य़ङ खाकालुचिआ छाप्‍लाखादा अ़छाप्‍ताओ झारा य़ङ्‌हुप अ़ङ्‌का साकोङ्‌छ़ङ मुङ।

१५ अ़ङ्‌का मो म़नाचिवाङा साम्‌योक्‍मि खोन्‍कि मान्‍साम्‌योक्‍मि ह्‍वातात्‍माङ म़स़दाओदाङ्‌का म़लाखोन्‍लोन निकिना निनाम्‍हाङ्‌एदा सोम्‍कुवा मुयाङ्‌सा हुङुङ्‌योङ।

१६ खोन्‌ओसा अ़ङ्‌का अ़धुन निनाम्‍हाङ्‌ओ अ़चुबुदा खोन्‍कि म़नाचिओ अ़चुबुदा दित्‍छाङ अ़अ़त्‍पा काचि मान्‍मुदामा लाम्‍ङाङा।

१७ खोन्‍किना ब़द्‍धेकादोङ्‌कि अ़ङ्‌का मान्‍तोक्‍कादा अ़ङ्‌रावाचि फाखा छेन्‍बि छोक्‍सि खोन्‍कि निनाम्‍हाङ छुक्‍दाम प़सि निकिना यरुसलेम बानाङ्‌ओ।

१८ अ़ङ्‌का काह़त्‍चिआ निनाम्‍हाङ ब़क्‍खाखिम्‌ओ अ़बुक्‍लुङ्‌दा ऩधिराङ्‌हिदा अ़ङ्‌का अ़ङ्‌सेङ्‌मान्‍चिन काचि चिउङ्‌युङ्‌सुङ।

मोदा म़ना मुक्‍ला अ़ङ्‌काएदा मात्‍द़ङ्‌याङ ना काचेङ्‌वाङा लिसाङा।

१९ मेन एसिया धिखाहुप्‌दाङ्‌का म़ताओ खा-खाक्‍को यहुदिचि मोदा म़युङाङा,

खोन्‍कि मोचिआ अ़ङ्‌देङ्‌सालाप्‍पादा ह़त्‍माय़ङ दि-दि युङाङानालो मोचि ओदा आम्‍नुओ बुदा तामादोराङाओ।

२० माङ्‌नालो धियायोक्‍खादा एवाङ्‌हिदा अ़ङ्‌देङ्‌सालाप्‍पादा अ़ङ्‌का दिसु काचि फिसुङ्‍ओ मोचिआ अ़धिरा,

ओदा ओ म़नाचिआङा खानानिन ऩलोन्‍ने।

२१ मोचिओ अ़चुबुदा एवाङ्‌कि पाराङ,

‘अ़ङ्‌का म़सुवादाओ म़नाचि निनाम्‍हाङ्‌आ म़लासुखोन्‍तुलोइसुचिनिओ य़ङ्‌दा साकोङ्‌छ़ङ मुङाओसा अ़ङ्‌का आय़ आम्‍नुओ बुदा सेन्‍खादा छुक्‍ङाङा’नि य़ङाङ्‍ओदाङ्‌का नि दित्‍छाङ मात्‍द़ङ।”

२२ फेलिक्‍स्‌आ येसुओ अ़तुक्‌वादा नुलोक सिन्‍तुओसा,

“रात्‍खामि मुकुधुम लुसियस ताकि काचि त़फिसुओ हे माआङ अ़ङ्‌का अ़छ़ङ मुङ्‌ने”नि लोकि ग़रि देङ्‌दा सोत्‍ता।

२३ खोन्‍किना खोसाआ अ़क्‍छा कप्‍ताना पावल हुङ्‌मेत्‍तु,

मेन “खो छेक्‍खाखिम्‌दा अ़ताकावा युङ्‌मा पुवानुम,

खोन्‍कि खो दोत्‌याङ्‌ओचि प़सि काता अ़यावाचि तुप्‍मा पुवानुम्‍च़म”नि लो।

फेलिक्‍स खोन्‍कि द्रुसिल्‍लाओ अ़बुदा पावल

२४ अ़क्‍चित लेन्‌कि फेलिक्‍स्‌आ यहुदिमा अ़खिम्‍हाङ्‌मा द्रुसिल्‍ला खात्‍तुकि पावल अ़युङ्‌साओदा खाराचि।

खोन्‍कि खो छेक्‍ताङाओदाङ्‌का खुत्‍लुवाकिना येसु ख्रिस्‍तएदाओ साकोङ्‌छ़ङ्‌ओ अ़तुक्‌वादा खोएदाङ्‌का अ़एनाचु।

२५ मेन पावल्‌आ साम्‌योक्‍मिओ अ़तुक्‌वादा,

क़म्‍मान्‍चिन्‌ओ अ़तुक्‌वादा खोन्‍कि तायाङ्‍ओ निनाम्‍हाङ्‌ओ अ़चुछ़ङ्‌छेन्‍मा लेन्‌ओ अ़तुक्‌वादा खाएत्‍तुहिदा फेलिक्‍स्‌ओ अ़क़माकारा।

खोन्‍कि खोसाआ लो,

“ओन्‍ग़रि खात्‍मा त़ऱ,

अ़ङ्‌का काङाओ ग़रि खाना बुत्‍नाने।”

२६ फेलिक्‍स्‌आ पावल्‌दाङ्‌का फेक्‌वा तोक्‍तुङ हे निकिनाछाङ तामित्‍मा मुवाङा,

खोन्‌ओसा खोसाआ अ़दु-अ़दु खो खुत्‍लुवाकि खोएनान हान्‍ताङाचि।

२७ खोन्‍किना ह्‍वा दोङ्‌कि फेलिक्‍स्‌ओ अ़फान्‌दा पर्किअस फेस्‍तस धिखाहुप काखाङ लिसा।

मेन फेलिक्‍स्‌आ यहुदिचिलाम्‍पा चोन्‍लुमा निकिना पावल छेक्‍खाखिम्‌दाङ्‌का मान्‍होत्‍लोन्‌दो।

पावल रोमि तोक्‍पोहाङ्‍एदा छ़ङ्‌छेन्‍प़लुवाओ

२५

१ फेस्‍तस धिखाहुप काखाङ लिसाओ सुम्‌कालेन्‌कि कैसरियादाङ्‌का यरुसलेम खारा।

२ मोदा मुलो काब़क्‍पाचि खोन्‍कि यहुदि बुसुवाचि खोएदा म़ताकि पावल्‌ओ अ़देङ्‌सालाप्‍पादा लाहि अ़पाक्‍ता।

३ मोचिआ पावल यरुसलेम छुत्‍निछोक्‍निनि फेस्‍तसएदा छुक म़फाङ्‌ता।

देकिनालो मोचिआ लाम्‌दाङा सुक्‍माकि पावल सेत्‍मा थालि म़बाङ्‌ताङा।

४ मेन फेस्‍तस्‌आ मोचि लासुलोचि,

“पावल कैसरियादाङा छेक्‌याङ खोन्‍कि अ़ङ्‌काछाङ च़क्‍नि मोह्‍यात्‍निङा लाङाखात्‍ङाङा।

५ आम्‍नुओ बुसुवाचिदा खा-खाक्‍कोचि अ़ङ्‌काएनान कैसरिया म़खात्‍ने खोन्‍कि खोसाआ दिसु काचि फिसुयुङ्‌सुनालो मोचिआ पावल्‌ओ अ़देङ्‌सालाप्‍पादा मोयाङा लाहि अ़पाक्‍ने।”

६ खोन्‍किना आथ-दस्‌कालेन्‌तारि ओन्‍ङा फेस्‍तस खोचिएनान यरुसलेम्‌दा युङाकि खो कैसरिया लासाखारा।

खोन्‍कि अ़माङ्‌कोलेन अ़छ़ङ्‌छेन्‍खादा युङाकि पावल मोदा तात्‍मेत्‍तुचि।

७ खोन्‍कि पावल तादिसाकिना यरुसलेम्‌दाङ्‌का म़ताओ यहुदिचिओ अ़चुबुसुवाचिआ खो अ़ऱङाखात्‍ता,

खोन्‍कि खोसोओ अ़देङ्‌सालाप्‍पादा अ़धिवा-अ़धिवा ह़त्‍माय़ङ्‌चि अ़पाक्‍ता।

मेन मोचिआ खाक्‍कोछाङ य़ङ्‍ओ सालुम्‍स़ङ प़मा मान्‍ऱअ़दा।

८ खोन्‍किना पावल्‌आ रात्‍नान्‍चिन्‍सा फेस्‍तस लो,

“अ़ङ्‌का यहुदि य़ङ्‌हुप्‌ओ अ़देङ्‌सालाप्‍पादा ना निनाम्‍हाङ ब़क्‍खाखिम्‌ओ अ़देङ्‌सालाप्‍पादा ना रोमि तोक्‍पोहाङ कैसरओ अ़देङ्‌सालाप्‌दाङा काचि फिसुङ्‌युङ्‌सुङ।”

९ यहुदिचि अ़चुऩङानुमाचिनि मिनाकिना फेस्‍तस्‌आ पावल सेनु,

“दि खाना यरुसलेम्‌या खात्‍माकिना आम्‍देङ्‌सालाप्‍पादा ऩपाक्‍ताओ ह़त्‍माय़ङ्‌चि मोया अ़ङ्‌का आम्‍छ़ङ छेन्‍नाप़नानेनि त़मिन्‌याङ?”

१० मेन पावल्‌आ लासुलो,

“अ़ङ्‌का रोमि तोक्‍पोहाङ कैसरओ अ़छ़ङ्‌छेन्‍खाओ अ़बुदा एप्‍ङाङा।

खोन्‌ओसा अ़ङ्‌को ओदाङा अ़ङ्‌छ़ङ्‌छेन्‍मादोत।

अ़ङ्‌का यहुदिचिओ अ़चुदेङ्‌सालाप्‍पादा दित्‍छाङ अ़त्‍लोकाचि मान्‍मुयुक्‍तुङ,

मो य़ङ खानानिन्‌आ नुलोक त़सिन्‍तुम्‌योम।

११ अ़ङ्‌का काचि फिसुङ्‌युङ्‌सुङ माङ्‌लो सेत्‍मा दन्‍दा तोक्‍मादोत्‌ओ काचि मुङ्‌युङ्‌सुङ्‌नालो,

अ़ङ्‌का स़मा अ़छुन्‍ऩङ।

मेन यहुदिचिआ अ़ङ्‌देङ्‌सालाप्‍पादा ऩपाक्‍ङाओ ह़त्‍माय़ङ्‌चि अ़छ़ङ ऩलिनिन्‌नालो अ़ङ्‌का मोचिओ अ़चुछुक्‌दा साङ्‌आछाङ पाक्‍मा ऩऱऩङ।

रोमि तोक्‍पोहाङ कैसरआङा अ़ङ्‌छ़ङ अ़छेन्‍ङाप़ङाने निकिना अ़ङ्‌का छुक फाङ्‌ङा।”

१२ खोन्‍किना फेस्‍तस्‌आ खोसोओ अ़यायोक काप़चिएनान यायोआचिआकिना पावल लासुलो,

“खाना रोमि तोक्‍पोहाङ कैसरएदाङा खान्‍निनि त़य़ङाओसा कैसरएदाङा खाना खान्‍ना।”

फेस्‍तस्‌आ हाङ अग्रिपाएदा यायोआओ

१३ अ़क्‍चित लेन्‌कि हाङ अग्रिपा खोन्‍कि खोसोओ अ़छेत्‍कुमा निछा बरनिकि फेस्‍तस अ़ऩङ्‌वा धिखाहुप काखाङ लिसाओदा साऩङ्‌वा मेत्‍सि कैसरियादा बानाचि।

१४ मोचि ब़द्‍धेकालेन कैसरियादा युङाचिओ लिसाहिदा फेस्‍तस्‌आ पावल्‌ओ अ़तुक्‌वादा लिसाओ दुम हाङ खाएत्‍तु,

“ओदा अ़क्‍छा म़ना युङ्‌याङ,

खो फेलिक्‍स्‌आ छेक्‍खादा छेक्‍तुदोयुङ्‌सु।

१५ अ़ङ्‌का यरुसलेम खाराङ्‌हिदा यहुदिचिओ अ़चुमुलो काब़क्‍पाचि खोन्‍कि नि अ़धुवाचिआ खोसोओ अ़देङ्‌सालाप्‍पादा लाहि अ़पाक्‍ता,

खोन्‍कि खो ‘स़मा दन्‍दा प़मादोत’नि ऩलोवाङ।

१६ मेन अ़ङ्‌का मोचि लोङ्‌च़ङ,

‘खाक्‍कोछाङ म़ना मान्‍चिन्‍खाङ्‌माङ्‌तारि रोमि य़ङ्‌हुप्‌आ दन्‍दा प़मा अ़प़ऩङ।

म़ह़त्‍तुचिओचिआ काह़त म़नाचिओ अ़चुदेङ्‌सालाप्‍पादा रात्‍मान्‍चिन्‌ओ निम्‍पाङ चेप्‍मा अ़वाखाम तोक्‍मादोत।’

१७ मो यहुदि अ़धुवाचि अ़ङ्‌काएनान ओदा म़बाना,

खोन्‍किना अ़ङ्‌का स़लेनि मान्‍च़माङ अ़माङ्‌कोलेन्‌ङा पावल छ़ङ्‌छेन्‍खादा तात्‍मेत्‍तुङ्‌च़ङ।

१८ खोन्‍कि खो काह़त्‌चि खोसोओ अ़देङ्‌सालाप्‍पादा ह़त्‍सि म़पुवालोन्‍ता।

मेन अ़ङ्‌का मित्‍तुङ्‌वा खोचिआ खो अ़त्‍लो चुवाओ दित्‍छाङ ह़त्‍माय़ङ्‌चि पाक्‍मा मान्‍ऱअ़दा।

१९ मेन खोचिओ अ़चुसाम्‌योक्‌ओ खोन्‍कि सुवादाओ येसुनि अ़लोवाङाओसो,

खोन्‍कि पावल्‌आ खो ह़ङ्‌याङ्‌नि क़रुओसो अ़तुक्‌वादा अ़खिसा।

२० खोन्‍किना ओवाको य़ङ्‌चिओ अ़तुक्‌वादा देत्‍नि अ़ङ्‌का सेन्‍मा निकिना ओहा ना मोहा लिसाङ,

खोन्‌ओसा अ़ङ्‌का खो ‘यरुसलेम्‌दुङा लोन्‍माकि ऩह़त्‍ताओ अ़तुक्‌वादा मोदुङा आम्‍छ़ङ्‌छेन्‍नाप़नानेनि त़मिन्‌याङ हे?’ नि सेनुङ।

२१ मेन रोमि तोक्‍पोहाङ्‌आ अ़छ़ङ मान्‍मुयुक्‍तुतारि छेक्‍खाखिम्‌दाङा युङ्‌साङ्‌ऩङ्‌नि पावल य़ङाओसा अ़ङ्‌का तोक्‍पोहाङ कैसरएदा मोक्‍को मान्‍छुत्‌युक्‍तुङ्‌तारि खो नुलोक रात्‍मेत्‍तुङ्‌च़ङ्‌कि ओदाङा युङ्‌मेत्‍तुङ्‌च़ङ।”

२२ खोन्‍किना अग्रिपाआ फेस्‍तस लो,

“अ़ङ्‌काङा मोसोओ अ़य़ङ एन्‍मा सुवाङ।”

खोन्‍कि फेस्‍तस्‌आ लासुलो,

“माङ्‌कोलेन खोसोओ अ़य़ङ खानानिन्‌आ एनानुम।”

पावल अग्रिपाओ अ़बुदा

२३ खोन्‍किना अ़माङ्‌कोलेन अग्रिपा खोन्‍कि अ़छेत्‍कुमा निछा बरनिकिएनान म़नाचिओ अ़धिवाङ साया मेत्‍मादा खोचि रात्‍खामि मुकुधुम्‌चि खोन्‍कि सहरादाओ ब़द्‍धे अ़चुऩङ ऱङाओ म़नाचिएनान तुप्‍खाखिम्‌दा वाङाचि।

खोन्‍किना फेस्‍तस्‌आ रात्‍खामिचि पावल तुप्‍खाखिम्‌दा तात्‍मेत्‍तुचि।

२४ खोन्‍किना फेस्‍तस्‌आ लोचि,

“हाङ अग्रिपा खोन्‍कि आन्‍कान्‌एनान ओदा काता झारा सायाकातोक म़नाचि ओ,

खानानिन त़खाम्‌ओ म़नाओ अ़तुक्‌वादाङा झारा यरुसलेम्‌दाओ यहुदिचि खोन्‍कि ओदा कैसरियादाओचिआ सेत्‍माङादोत्‌नि अ़ङ्‌का पात्‌याङ्‌सा ऩलोवाङ्‌याङ्‌ओ।

२५ मेन अ़ङ्‌का ओ म़नाएदा सेत्‍मा दन्‍दा प़मा खान्‍तुओ दित्‍छाङ काचि फिसुओ मान्‍धित्‌ङा।

खोन्‍कि खोसाआ तोक्‍पोहाङ्‌लाम्‍पा छ़ङ्‌छेन्‍प़लुवाओसा अ़ङ्‌का खो तोक्‍पोहाङ्‍एदाङा छुत्‍माखान्‍मा अ़छ़ङ मुङ।

२६ मेन अ़ङ्‌का ओसोओ अ़तुक्‌वादा तोक्‍पोहाङ्‍एदा छाप्‍माखान्‍मा अ़छ़ङ दुम दित्‍छाङ मात्‍द़ङ।

खोन्‌ओसा अ़ङ्‌का ओ झारासोओ आम्‍नुओ बुदा खोन्‍कि अ़च़वाङ खानानिन हाङ अग्रिपा आम्‍नुओ बुदा तारुङ्‌युङ्‌सुङ।

खोवात्‍नि आन्‍कान खो सेनुम्‍चिउम्‌किना ओसोओ अ़तुक्‌वादा दे-दे य़ङ अ़ङ्‌का छाप्‍मा तोक्‍तुङ हे।

२७ देकिनालो काछेक म़नाओ अ़देङ्‌सालाप्‍पादा ह़त्‍माय़ङ य़ङ खाङ्‌मान्‍मुमाङ तोक्‍पोहाङ्‍एदा छुत्‍माखान्‍मा अ़ङ्‌का नुलोक मान्‍लुङा।”

२६

१ खोन्‍किना हाङ अग्रिपाआ पावल लो,

“हान खाना आम्‍लिप्‍पादा चेप्‍मा त़ऱ।”

खोन्‌ओसा पावल्‌आ छुक्‌चाला मुवाकिना रात्‍नान्‍चिन्‍सा चेप्‍मा पुङ्‌सु,

२ “हाङ अग्रिपा ओ,

यहुदि बुसुवाचिआ अ़ङ्‌देङ्‌सालाप्‍पादा झारा ऩह़त्‍ताङ्‍ओ अ़तुक्‌वादा आय़ अ़ङ्‌का आम्‍नुओ बुदा रात्‍मान्‍चिन तोक्‍तुङ्‌ओदा अ़ङ्‌का आप्‍पि छाप्‍माछानि मित्‍ङान्‍च़ङ।

३ देकिनालो यहुदिचिओ झारा अ़चुच़माथाङ्‌मा खोन्‍कि दुम तुमाय़ङ्‌चिओ अ़तुक्‌वादा नुलोक खानानिन त़सिन्‍तुम्‌योम।

खोन्‌ओसा हान अ़ङ्‌य़ङ आम्‍नुओ नामान्‍धाप्‍माङ एन्‍निप़नि निकिना अ़ङ्‌का खानानिन्‌एदा छुक फाङ्‌ङाङा।

४ अ़ङ्‌का बुया अ़ङ्‌रावाचिओ अ़चुरादा खोन्‍कि यरुसलेम सहरादा अ़ङ्‌छायुङ्‌काङा देत्‍नि अ़ङ्‌ह़ङ्‌म़ङ क़प्‍तुङ,

मो झारा यहुदिचिआ अ़सिन्‌याङ।

५ मोचिआ अ़ङ्‌का झारादाङ्‌का प़क्‌याङ्‍ओ आन्‍काओ साम्‌योक फरिसि रुहुप्‌दाओ म़ना ओ निकिना बुयादाङ्‌का ऩसिन्‍ङाङा,

मोचि य़ङ्‌मा म़स़नालो ओ य़ङ आप्‍पिछाङ य़ङ्‌मा म़ऱ।

६ निनाम्‍हाङ्‌आ आन्‍काओ सुन्‍तुम्‌चि म़हिप्‍तुचिओ य़ङ माय़ङ ताला निकिना सोम्‍कुवा मुङ्‌ओसा अ़ङ्‌का आय़ ओदा खानानिन्‌लाम्‍पा सेन्‍लुङाङा।

७ हाङ अग्रिपा ओ,

आन्‍कान्‍का बारकाभुङ्‌दाओ म़नाचिआ मो हिप्‍माय़ङ माय़ङ तालाने निकिना सोम्‍कुवा मुन्‍काकि अ़खाखुत अ़खोलेन अ़क मिन्‍माआ निनाम्‍हाङ ब़क्‍तुम्‌योम्‍का।

अ़ङ्‌काछाङ मोङा साकोङ्‌छ़ङ मुङाओसा यहुदिचिआ अ़ङ्‌देङ्‌सालाप्‍पादा ऩह़त्‍ताङ।

८ निनाम्‍हाङ्‌आ म़सुवादाओचि लामाखोन्‍मालोन्‍मा म़ऱचिनिओ य़ङ्‌दा देकि खानानिन साङ्‌छाङ साकोङ्‌छ़ङ त़मुन्‍मिन्‌येन?

९ अ़ङ्‌काछाङ बुया नासरत्‌ओ येसु काखेङ्‌चिओ अ़चुदेङ्‌सालाप्‍पादा झारा य़ङ्‌चिदा फित्‍चि मुमादोत्‌नि मिनाङ्‌याङ।

१० अ़ङ्‌का मुलो काब़क्‍पाचिलाम्‍पा पाङ तोक्‍तुङ्‌कि यरुसलेम्‌दाओ ब़द्‍धे साकोङ्‌छ़ङ कामुचि छेक्‍खाखिम्‌दा छेक्‍सि खाइसुङ्‌च़ङ्‌ओ ओन्‍ङा माआङ,

मेन खोचि सेत्‍मादाछाङ काङ्‌साङ।

११ ब़द्‍धेकादु अ़ङ्‌का यावायोक्‍खिम-खिम्‌चिदा खाराङ्‌कि साकोङ्‌छ़ङ कामुचि दन्‍दा मुमेत्‍तुङ्‌च़ङ।

खोन्‍कि खोचिओ अ़चुसाकोङ्‌छ़ङ राकाङ्‌थेत्‍नि छित्‍मेत्‍तुङ्‌च़ङ।

खोन्‍कि अ़ङ्‌का खोचिएदाङ्‌का चाअ़त्‍लो अ़ङ्‌माइसुङ काराकिना खोचि दुखा प़माचि निम्‍पाङ निहेन्‍कोप्‌दाओ सहराचिदाछाङ खाराङ।

१२ ओवात्‍निङा अ़क लेन मुलो काब़क्‍पाचिलाम्‍पा पाङ खोन्‍कि काचि मुमा छाप्‍लावा तोक्‍तुङ्‌कि अ़ङ्‌का दमस्‍कस सहराह्‍यात्‍नि खाराङ्‌याङ।

१३ हाङ अग्रिपा ओ,

आप्‍फात अ़खोलेन लाम्‌दा खाराङ्‌याङ्‌हिदा निनाम्‍मादुङ्‌का नाम्‍साम्‌दाङ्‌काछाङ छाक्‍छाक्‍छाक्‌वाओ साम धाओ अ़ङ्‌का खाङ,

मो अ़ङ्‌ऱङ्‌कोप्‍नि खोन्‍कि अ़ङ्‌काएनान काखात अ़ङ्‌यावाचिएदा लेराङा।

१४ खोन्‍कि आन्‍कान्‍का झारा बाखादा ध़न्‍खारिन्‍का,

खोन्‍कि हिब्रु य़ङ्‌दा अ़ङ्‌का ओवात्‍नि य़ङाङाओ अ़क्‌तात य़ङ एनुङ,

‘सावल,

सावल!

देकि खाना अ़ङ्‌का दुखा त़प़ङाङा?

अ़ङ्‌काएनान त़म्‍हुनालो खाना आप्‍पि चाअ़त्‍लो त़लि।’

१५ खोन्‍किना अ़ङ्‌का सेनुङ ‘हाङ्‌पो,

खानानिन साङ ओ?’

खोन्‍कि हाङ्‌पाआ ऩलोवाङ,

‘अ़ङ्‌का येसु ओ,

खोङा खाना दुखा त़प़ङु।

१६ हान पुवालोन्‍ताकि एवा।

देकिनालो खाना अ़ङ्‌हारुक खोन्‍कि अ़ङ्‌सालुम्‍स़ङ काप़ छेन्‍मा निकिना अ़ङ्‌का खानाएदा खाङ्‌मुसाङ्‌युङ्‌साङ्‌च़ङ।

खाना आय़ अ़ङ्‌तुक्‌वादा त़खायुङ्‌सुओ काचिचि खोन्‍कि अ़ङ्‌का खाना माय़ङ खाङ्‌मेत्‍नाओ काचिचि म़नाचि खाएत्‍माचिदोत।

१७ अ़ङ्‌का खाना यहुदि आम्‍म़नाचि खोन्‍कि निरावाचिएदाङ्‌का रात्‍ना।

अ़ङ्‌का खाना मोचिएदाङा छुत्‍नाङ्‌ना।

१८ खाना मोचि निनाम्‍हाङ्‌ओ अ़चुय़ङ चिन्‍तुचि,

खोन्‍कि कुइयामादाङ्‌का उयाङ्‌ओदाकि सैतानाओ अ़सावादाङ्‌का निनाम्‍हाङ्‌एदा म़लाने।

खोन्‍किना मोचि अ़ङ्‌काएदा मोचिओ अ़चुहेवाचि निनाम्‍हाङ्‌आ म़लेत्‍तुप़चिकिना अ़ङ्‌काएदाओ साकोङ्‌छ़ङ्‌लाम्‍पा म़सेङाकि निनाम्‍हाङ्‌आ म़छेन्‍तुचिओ म़नाचिओ अ़चुरादा मोचिआ युङ्‌मा अ़तोक।’

१९ खोन्‌ओसा हाङ अग्रिपा,

येसुआ मुनि ऩलोवाङ्‍ओ निनाम्‍मादुओ सेन्‍चिदा अ़ङ्‌का काङ्‌साङ।

२० बुया दमस्‍कस्‌दा कायुङ यहुदिचि खोन्‍कि यरुसलेम्‌दाओचि खोन्‍कि झारा यहुदियादाओचि खोन्‍कि निरावाचिआछाङ ‘हेवा मुमा छिरानुम्‌कि निनाम्‍हाङ्‌एदा लासानिन,

खोन्‍कि हेवादाङ्‌का त़लासिन्‌ओ आम्‍नुओ अ़नुवाक काचिचिलाम्‍पा खाङ्‌मुसानुम।’ निकिना अ़ङ्‌का म़नाचि खाएत्‍तुङ्‌च़ङ।

२१ अ़ङ्‌का ओवात्‍नि निनाम्‍हाङ्‌य़ङ खालुसुङ्‌ओसा खा-खाक्‍को यहुदिचिआ निनाम्‍हाङ ब़क्‍खाखिम्‌दा अ़ङ्‌का ऩलावाङ्‌कि सेत्‍मा ऩलाप्‍ताङ।

२२ मेन आय़ओ लेन्‌तारि अ़ङ्‌का निनाम्‍हाङ्‌आ ऩफासाङ्‌युङ्‌साङ,

खोन्‌ओसा अ़ङ्‌का ओदा येसु ख्रिस्‍तओ अ़तुक्‌वादा झारा अ़चुप्‍पो अ़धिवा सालुम्‍स़ङ प़सि ह़ङ्‌ङाङा।

अ़ङ्‌का निनाम्‍हाङ्‌य़ङ खाकालुचि खोन्‍कि मोसाओ अ़य़ङ्‌चि म़तालानि य़ङाङ,

मोदाङ्‌का अ़ङ्‌का नि य़ङ देत्‍छाङ मान्‌य़ङ्‌युक्‍ङा।

२३ कालेन्‍पा हाङ्‌पा ख्रिस्‍तआ दुखा आङ्‌माकि स़मादोत,

खोक्‍को म़सुवादाओ म़नादाङ्‌का कालाखोन्‍लोन झारादाङ्‌का बुदाओ म़लि,

खोन्‍कि खोक्‍कोसा यहुदि अ़चुम़नाचि खोन्‍कि निरावाचिएदा निनाम्‍हाङ्‌ओ अ़चुय़ङ खाअ़लु।”

२४ पावल रात्‍नान्‍चिन्‍सा चेवाङाओ ग़रि फेस्‍तस्‌आ पावल अ़धिवाङ य़ङ्‌आ लो,

“पावल,

खाना त़हिम्‌याङओ!

ब़द्‍धे आम्‍चिन्‍मान्‍चिन्‌आ खाना हिम्‍सावा त़मुवायुङ्‌सा!”

२५ मेन पावल्‌आ लासुलो,

“सायाकातोक फेस्‍तस,

अ़ङ्‌का हिम्‍सावा माआङ,

अ़ङ्‌का अ़छ़ङ खोन्‍कि अ़नुवाक खारुआ चेप्‍ङाङा।

२६ हाङ अग्रिपाआ ओ य़ङ्‌चिओ अ़तुक्‌वादा नुलोक अ़सिन्‌याङ,

खोन्‍कि अ़ङ्‌का दिसुवा मान्‍मिन्‍माङ खोएनान हान्‍मा ऱङा।

अ़ङ्‌का सिन्‍तुङ्‌योङ खानानिन्‌आ ओ म़लिसाओ य़ङ्‌चि झारा त़सिन्‍तुम्‌युङ्‌सुम्‍च़म,

देकिनालो ओ य़ङ्‌चि अ़क्‌तात खुचुरोङ्‌दा म़लिसाओ माआङ।

२७ हाङ अग्रिपा ओ,

दि खानानिन निनाम्‍हाङ्‌य़ङ खाकालुचि साकोङ्‌छ़ङ त़मुम्‍च़म?

अ़ङ्‌का सिन्‍तुङ्‌योङ खानानिन साकोङ्‌छ़ङ त़मुम्‍च़म।”

२८ अग्रिपाआ पावल लासुलो,

“ओन च़क्‍नि दि खाना अ़ङ्‌का सोन्‍माकि ख्रिस्‍तियान मुमा ऱङ्‌नि त़मित्‍ङाङा?”

२९ पावल्‌आ लासुलो,

“च़क्‍निनेकि स़लेनिने खानानिन खोन्‍कि झारा आय़ अ़ङ्‌य़ङ काएन्‌चि अ़ङ्‌कावाङा लिसानिन,

मेन काकारा चोक्‍माय़आ ऩछुम्‍सिमिन्‍ने निकिना अ़ङ्‌का निनाम्‍हाङ्‌एदा यामात्‍ङा।”

३० खोन्‍किना हाङ अग्रिपा,

धिखाहुप काखाङ फेस्‍तस,

बरनिकि खोन्‍कि मोचिएनान म़युङाङाओ झारा म़पुवालोन्‍ता।

३१ खोन्‍कि तुप्‍खाखिम्‌दाङ्‌का म़हासान्‌यान्‍चिन्‌हिदा अ़क्‍छा निएदा म़य़ङा,

“ओ म़नाआ ना सेत्‍मा दन्‍दा प़मा माङ्‌लो छेक्‍मा खान्‍तुओ काचि दित्‍छाङ मान्‍मुयुक्‍तु।”

३२ अग्रिपाआ फेस्‍तस लो,

“ओ म़नाआ कैसरएदाङ्‌का छ़ङ्‌छेन्‍प़मान्‍लुओ खाङ्‌देना ओ त़लेरुखाइसुनुछाङ नुवाओ।”

पावल रोम खात

२७

१ खोन्‍किना आन्‍कान्‍का वाप्‍तेलालाम्‍पा इतालिया खात्‍माओ अ़छ़ङ लिसाकिना खोचिआ पावल खोन्‍कि खा-खाक्‍को नि काछेक्‌चि तोक्‍पोहाङ अगस्‍तस्‌ओ अ़रात्‍खामि अ़क्‍छा कप्‍ताना युलियस्‌ओ अ़पाङ्‌दा अ़पाक्‍तापुवा।

२ आन्‍कान्‍का द्रामितेनोस सहरादाङ्‌काओ अ़क्‌तात वाप्‍तेलादा वाङिन्‍काकि एसिया धिखाहुप्‌ओ ब़द्‍धे वाप्‍तेला नान्‍खाचिलाम्‍पा लियाङ्‌सा खात्‍मा मुवाङाओ वाप्‍तेला ओ।

थेसलोनिके सहरादाङ्‌का बानाओ अ़क्‍छा माकेदोनि अरिस्‍तार्खस्‌छाङ मो वाप्‍तेलादा आन्‍कान्‍काएनान याआङा।

३ अ़माङ्‌कोलेन आन्‍कान्‍का सिदोन सहरादा तान्‍लान्‍का।

कप्‍ताना युलियस्‌आ पावल सोमातुक्‍तुकि अ़यावाचि तुप्‍सि खात्‍ने खोन्‍कि खो दोत्‌याङ्‌ओ सामाचि अ़प़ने निकिना खो अ़वाखाम प़।

४ खोन्‍कि मोदाङ्‌का आन्‍कान्‍का वाप्‍तेलादाङ्‌का साइप्रस खाम्‍दाक्‌ओ अ़च़क-अ़च़क ह़क इप्‌याङ्‌सा खारिन्‍का,

देकिनालो ह़क्‌आ आन्‍काओ देङ्‌सालाप्‍पादा अ़वेरिन्‌येन्‍का।

५ खोन्‍किना आन्‍कान्‍का किलिकिया खोन्‍कि पाम्‍फिलिया धिखाहुप्‌ओ अ़च़क्‌दाओ धियाङ्‌वामा धेरुम्‍काकि आन्‍कान्‍का लुकिया धिखाहुप्‌दाओ माइरा सहरादा तान्‍दिसिन्‍का।

६ मोदा कप्‍ताना युलियस्‌आ अलेक्‍जेन्‍द्रिया सहरादाङ्‌का इतालिया खात्‍खा वाप्‍तेला धिरु,

खोन्‍कि खोसाआ आन्‍कान्‍का मो वाप्‍तेलादा अ़पाइन्‍का।

७ खोन्‍किना आन्‍कान्‍का ब़द्‍धेकालेन्‌तारि चोम्‍पे बुया खारिन्‍का,

खोन्‍कि राक्‍काभाला क्‍निदस सहरादा तान्‍लान्‍का।

ह़क आन्‍काओ देङ्‌सालाप्‍पालाम्‍पा बानाङाओसा आन्‍कान्‍का च़लोक बुया खात्‍मा मान्‍ऱदान्‍का,

खोन्‌ओसा आन्‍कान्‍का क्रेत खाम्‍दाक्‌दा इप्‍नान्‍चिन्‍सा सालमोनेओ अ़च़क लियाङ्‌सा खारिन्‍का।

८ राक्‍काभाला क्रेत खाम्‍दाक्‌ओ अ़केम-अ़केम लियाङ्‌सा आन्‍कान्‍का लासिया सहराओ अ़च़क्‌दाओ खान्‍नुओनि अ़लोवाङाओ वाप्‍तेला नान्‍खादा तान्‍लान्‍का।

९ ब़द्‍धे आन्‍काओ ग़रि खाराचिआयुङ्‌सा खोन्‍कि हेवा लेत्‍खा तोक्‍पो चानुचाओ लेन्‌छाङ खाराचिआकिना कुह़क्‍मा बान्‍मा ग़रि लिसाचिआओसा धियाङ्‌वामादा कोन्‍मा क़माकात्‍लो लिसायुङ्‌सा।

खोन्‌ओसा पावल्‌आ वाप्‍तेलादाओ पाङ्‌कातोक म़नाचि ओसोओ अ़तुक्‌वादा यायोक प़चि।

१० “यावाचि ओ,

अ़ङ्‌का खाङ्‌योङ,

ओन्‍ग़रि वाप्‍तेलादाङ्‌का आन्‍कान खारिन्‌नालो वाप्‍तेला खोन्‍कि ओदा म़याक्‌याङ्‌ओ सामाचि ओन्‍ङा ऩलुक्‍निन,

मेन आन्‍कान्‌छाङ लुक्‍तिन।”

११ मेन रात्‍खामि कप्‍ताना पावल्‌आ लोओ य़ङ मान्‌एन्‍दो,

खोसाआ वाप्‍तेलादाओ कप्‍ताना खोन्‍कि वाप्‍तेलाओ अ़हाङ्‌पाआ अ़लोवाचुओ य़ङ च़लोक एनु।

१२ खोन्‍कि चुङ्‌हिप खान्‍मा मो खान्‍नुओनि अ़लोवाङाओ वाप्‍तेला नान्‍खा अ़नुवाक मान्‍मुयाङ,

खोन्‌ओसा वाप्‍तेलादा काकोन ब़द्‍धे म़नाचि मोदाङ्‌का फोनिक्‍स सहरादा तामालामानि अ़छ़ङ अ़मुवा।

क्रेत खाम्‍दाक्‌दा याआङाओ मो फोनिक्‍स सहरादाओ वाप्‍तेला नान्‍खा ह्‍युहोन देङ्‌सुहोन खोन्‍कि धाउहोन देङ्‌सुहोन हुसाङा।

धियाङ्‌वामादा कुह़क्‍मा बानाओ

१३ खोन्‍किना ह्‍युहोन्‌युङ्‌का फुरुरुवा ह़क बान्‍मा पुङ्‌सु,

मोचिओ अ़चुमित्‍चिऩङ तालानि म़मिना।

खोन्‌ओसा मोचिआ वाप्‍तेलाओ अ़क़क्‍खा अ़सारालोइसा,

खोन्‍कि क्रेत खाम्‍दाक्‌ओ अ़केम-अ़केम वाप्‍तेला अ़खात्‍ता।

१४ मेन च़क्‍नि मो क्रेत खाम्‍दाक्‌दुङ्‌का “धाउबुसुहोन”निओ अ़फुक मेत्‍तुओ कुह़क्‍मा बाना।

१५ खोन्‍कि कुह़क्‍मा तेम्‌याङ्‌सा वाप्‍तेला खात्‍मा मान्‍ऱअ़दा,

खोन्‌ओसा वातेप्‍ला खात्‍नि कुह़क्‍माआ खात्‍तु,

मोह्‍यात्‍निङा आन्‍कान्‍का लेरुम्‍खाइसुम्‍का।

१६ क्‍लौदा अ़ऩङ मुवाङाओ अ़चुप्‍पो खाम्‍दाक्‌ओ ह्‍युहोन्‌यु आन्‍कान्‍का तान्‍लान्‍काकिना मो खाम्‍दाक्‌आ कुह़क्‍मा अ़चित इप्‍तु खोन्‍कि मोदा वाप्‍तेलाओ अ़देङ्‌या छ़साङाओ अ़चुप्‍पो नावा आन्‍कान्‍का राक्‍काभाला रात्‍तुम्‍का।

१७ खोन्‍किना नावा वाप्‍तेलाहुत्‌दा अ़सारावाक्‍ताकि माक्‌य़चिआ नुलोक अ़छ़सा।

वाप्‍तेला लिबियाओ अ़केम्‌ह्‍यात्‍नि खात्‌कि लुङ्‌च़क़य़क्‍लोरिदा हुप्‌दि हे निकिना अ़चुक़माकारा।

खोन्‌ओसा ह़क्‍मुत्‍खातित अ़धान्‍ता,

खोन्‍कि वाप्‍तेला ह़क्‌दा अ़लेराखाइसा।

१८ खोन्‍किना क़माकात्‍तुओ कुह़क्‍माआ आन्‍कान्‍का अ़मुत्‍तिन्‌युङ्‌सिन्‍काओसा चाअ़त्‍लो लिसिन्‍का,

खोन्‌ओसा अ़माङ्‌कोलेन मोचिआ वाप्‍तेलादा म़याआङाओ सामाचि केमा अ़पुङ्‌सा।

१९ खोन्‍कि अ़छिन्‍तुओ लेन वाप्‍तेलादाओ खाम्‍माचि अ़चुछुक्‌आङा म़वेइसुदिसुचि।

२० ब़द्‍धेकालेन्‌तारि आन्‍कान्‍का ना नाम ना साङ्‌केन्‍माङा खाङ्‌मा तोक्‍तुम्‍का।

खोन्‍कि कुह़क्‍माआ आन्‍कान्‍का चाअ़त्‍लो अ़मुत्‍तिन्‌युङ्‌सिन्‍काओसा आदेङ्‌माङ झारा ह़ङ्‌माङा ऩङ्‌पुक्‍तुम्‍का।

२१ म़नाचिआ चामायु मान्‍चाचिओ ब़द्‍धेकालेन लिसाखारायुङ्‌साओसा पावल्‌आ झारासोओ अ़चुबुदा एवाकि मोचि लोचि,

“अ़ङ्‌यावाचि ओ,

अ़ङ्‌यायोक खानानिन्‌आ त़एनुम्‌कि क्रेत्‌दाङ्‌का मान्‍बान्‍दामादोराङाओ।

मोन्‍ग़रि अ़ङ्‌का लोनानिन्‌ओ य़ङ त़एनुम्‌ओ खाङ्‌दे ओ केत्‍मा खोन्‍कि तुत्‍ता खानानिन्‌आ आङ्‌मा मान्‍दोत्‌याङ्‌ओ।

२२ मेन ओन्‍ग़रि अ़ङ्‌का यायोक प़नाङ्‌नानिन,

राक मुवानिन!

देकिनालो खानानिन्‌एदा साङ्‌छाङ त़स़न्‍मिन,

मेन वाप्‍तेला ओन्‍ङा योकोचेम्‍पा लि।

२३ अ़ङ्‌का निनाम्‍हाङ्‌ओ अ़चुम़ना ओ,

खोन्‍कि खोक्‍कोङा अ़ङ्‌का ब़क्‍तुङ।

निनाम्‍हाङ काफा आय़ अ़खाखुत अ़ङ्‌च़क्‌दा म़एवा,

२४ खोन्‍कि खोसाआ ऩलोवाङ,

‘पावल,

मान्‍क़दा।

खाना रोमि तोक्‍पोहाङ aकैसरओ अ़बुदा छ़ङ्‌छेन्‍प़लुसि खात्‍मादोत।

खोन्‍कि खानाएनान वाप्‍तेलादाङ्‌का काखात निनाम्‍हाङ्‌आ झारा म़रात्‍तुचि।’

२५ खोन्‌ओसा अ़ङ्‌यावाचि ओ,

आम्‍नुओ राक पोइसानुम!

देकिनालो अ़ङ्‌का निनाम्‍हाङ्‌एदा साकोङ्‌छ़ङ मुङा,

निनाम्‍हाङ काफाआ अ़ङ्‌का ऩलोवाङ्‌वात्‍निङा लि।

२६ खोन्‍नुछाङ,

हान आन्‍कान अ़क्‌तात खाम्‍दाक्‌दा धुङ्‌सिन।”

वाप्‍तेला योकोचेम्‍पा लिसाओ

२७ आन्‍काओ वाप्‍तेला एद्रियास धियाङ्‌वामादा थेम्‍सुङुओ कुह़क्‍मा बानाओ चौधकाखाखुत लिसायुङ्‌सा,

वाप्‍तेला कातुङ्‌चिआ आप्‍फात अ़दाक्‌वा खाखुत अ़क्‌तात थाम्‍पुक्‌ओ अ़च़क्‌दा तामालामा मुन्‌येन्‌वा मोचि म़लुवा।

२८ खोन्‌ओसा खोचिआ चाक्‌वाओ अ़ग़ङ्‌मा अ़हाक्‍ताहिदा अ़क सये बिस फुता याआङा।

अ़क्‍चित ह्‍यात्‍नि म़खाराकि अ़लासाहाक्‍ताहिदा नब्‍बे फुतालेका लिसाओ अ़धिरा।

२९ खोन्‍किना लुङ्‌छ़ङ्‌दा वाप्‍तेला धुङ हे निकि मोचिओ अ़चुक़माकारा,

खोन्‌ओसा वाप्‍तेलाओ चारकातात अ़क़क्‍खाचि अ़देङ्‌याङ्‌का म़धान्‍तुचिकि खादात्‍ने निकिना याम़मारा।

३० मेन वाप्‍तेला कातुङ्‌चिआ वाप्‍तेलाओ अ़बुयाङ्‌का वाप्‍तेलाओ अ़क़क्‍खाचि धान्‍माओ अ़ऩङ मुयाङ्‌सा अ़चुप्‍पो नावा वाप्‍तेलादाङ्‌का अ़धान्‍ताकि फुङ्‌मा म़लामा।

३१ मेन पावल्‌आ मोचि मोवात्‍नि म़चुवाङाओ सिन्‍तुकि रात्‍खामि कप्‍ताना खोन्‍कि रात्‍खामिचि लोचि,

“ओ वाप्‍तेला कातुङ्‌चि म़फुङ्‌नालो खानानिन साङ्‌छाङ त़ह़ङिमिन।”

३२ खोन्‍किना रात्‍खामिचिआ अ़चुप्‍पो नावा धाखात्‍ने निकिना अ़छ़खा माक्‌य़चि अ़क़प्‍ताखाइसा।

३३ अ़वाय़ङ खादात्‍मा मुवाङाओ ग़रि पावल्‌आ झारा म़नाचि चामायु चामा यायोक प़चि,

“खानानिन मिन्‍राक्‌आ चामायु मान्‍चात़युक्‍तिन्‌ओ चौधकालेन लिसाचिआयुङ्‌सा।

३४ खोन्‌ओसा अ़ङ्‌का खानानिन राक प़नाङ्‌नानिन,

अ़चिचित चामायु चानिन।

ओसाआ खानानिन सावा ऩप़न।

देकिनालो साङ्‌कोछाङ आम्‍नुओ ताङ्‌दुओ अ़क्‌तात ताङ्‌मुवाछाङ अ़मानिन्‍खात्‍निन।”

३५ ओन य़ङाचिआकि खोसाआ पेम्‍पाक क़क्‍तु,

खोन्‍कि झारासोओ अ़चुबुदा निनाम्‍हाङ आलाङ प़।

खोन्‍कि धाङ्‌सुकिना चामा पुङ्‌सु।

३६ खोन्‍किना झारासोओ अ़चुराक पोयाकि मोचिछाङ चामायु म़चा।

३७ आन्‍कान्‍का झारा मो वाप्‍तेलादा ह्‍वा सये छ्‍याहत्‍तराकापाङ याइन्‌येन्‍का।

३८ मोचिआ अ़चुबुक खासालो अ़चाचिआकि वाप्‍तेला याङ्‌लो मुमानिकिना धियाङ्‌वामादा छुमाचा अ़वेइसादिसा।

३९ खादाराकिना वाप्‍तेला कातुङ्‌चिआ मो खाम्‍दाक सिन्‍मा मान्‍ऱअ़दा,

मेन अ़क्‌तात धियाङ्‌वामा केम्‌दाओ लुङ्‌च़क़य़क अ़खा।

वाप्‍तेला मोह्‍यात्‍निङा खात्‍मा अ़छ़ङ अ़मुवा।

४० खोन्‍किना मोचिआ वाप्‍तेलाओ अ़क़क्‍खाचि म़क़प्‍तुचिकि धियाङ्‌वामादाङा अ़लेराखाइसा,

खोन्‍कि मोन्‍ग़रिङा वाप्‍तेलाओ अ़याप्‍खाचि म़छुम्‍साङाओ माक्‌य़चिछाङ अ़हुराखाइसा।

खोन्‍किना ह़क्‌आ मुत्‍खातित धात्‍नि अ़लोइसा,

खोन्‍कि ह़क्‌आ वाप्‍तेला खात्‍तुङुहिदा अ़केम्‌ह्‍यात्‍नि अ़खात्‍ता।

४१ मेन वातेप्‍ला लुङ्‌च़क़य़क्‌दा धुङ्‌याङ्‌सा खाराकिना अ़बुयाओ अ़ताङ बाखायु हुप्‍तादिसा,

खोन्‍कि तुङ्‌मा मान्‍ऱ।

अ़देङ्‌या चाक्‌वाओ अ़लोङ्‌वात्‌आ वेरुयुङ्‌सुओसा केत्‍मा पुङ्‌सु।

४२ मोन्‍ग़रि छेक्‍कालुचि वाप्‌याङ्‌सा अ़केम्‌या म़लोन्‍कि म़फुङ्‌खात हे नि म़मित्‍तुचिकि रात्‍खामिचिआ मोचि सेत्‍माचिनि याम़योआ।

४३ मेन रात्‍खामि कप्‍तानाआ पावल लेन्‍मानि मिनाङा,

खोन्‌ओसा खोसाआ साङ्‌छाङ सेत्‍मा मान्‍प़दोचि।

खोन्‍कि खोसाआ “वाप्‍मा काले बुयाङा वाप्‍तेलादाङ्‌का छुक्‍ताधानिन्‌कि वाप्‍सा अ़केम्‌दा लोन्‍तानिन”नि लोचि।

४४ खोन्‍कि खोसाआ निचि “फलेक्‌चि माङ्‌लो वाप्‍तेलादाङ्‌का म़केरालोन्‍ताओ अ़चेत्‌वाचि लावानुम्‍च़म्‌कि अ़ह्‍याउधेत्‌या लोन्‍तानिन”नि लोचि।

खोन्‍किना आन्‍कान्‍का झारा नुलोक अ़केम्‌दा लोन्‍तिन्‍का!

a 

२७:२४ कैसर : बुया अ़क्‌तात रोम्‌याओ खिम्‍लुम्‍पाओ अ़ऩङ्‌ओ। आदेङ्‌माङ रोम्‌याओ हाङ ओ य़ङ्‌आ साऩङ्‌वा अ़मेत्‍ताकि कैसरनि अ़लोवा। आदेङ काता हाङ्‌काचि कामुचिआ मोसोओ अ़ऩङ कैसर छान्‌वा अ़याङा (लुका ३:१) अ़ऩङ्‌वा छाप्‍लाखाओ ग़रिदा म़तालाहिदा रोम्‌दाओ हाङ ताक्‍पेत्‍निओ कैसरनि लोमा अ़पुङ्‌साचिआ युङ्‌सा। ओ कैसरआङा हेन्‍खामादाओ ब़द्‍धे हाङ्‌चिओ अ़चुहेन्‍कोप्‌चि ङाप्‍तुचिकि हाङ्‌काचि मुवा।

माल्‍ता खाम्‍दाक

२८

१ आन्‍कान्‍का नुलोक अ़केम्‌दा लोन्‍तिन्‍चिइन्‍काकिना मो खाम्‍दाक्‌ओ अ़ऩङ माल्‍तानि आन्‍कान्‍का सिन्‍तुम्‍का।

२ मो खाम्‍दाक्‌दाओ म़नाचिआ आन्‍कान्‍का अ़न्‍नुनु सोमाऩतुक्‍तिन्‍का।

मोन्‍ग़रि वा ताकि चुङा लुवाङाओसा मोचिआ मि म़तुम्‍ता खोन्‍कि आन्‍कान्‍का झारा भुक्‍सि ऩबुत्‍तिन्‍का।

३ खोन्‍किना पावल्‌आ अ़क भोङ स़ङ कोउकि मिदा पाउङुहिदा अ़क्‌तात अ़छ़क्‍स़रिओ प़ मिओ अ़कुमाआ मो स़ङ्‌दाङ्‌का लोन्‍ता खोन्‍कि पावल्‌ओ अ़छुक्‌दा धोक्‍तुकि क़ङ्‌सान्‍चिन।

४ मो खाम्‍दाक्‌दाओ म़नाचिआ पावल्‌ओ अ़छुक्‌दा प़ क़ङ्‌साङाओ अ़खाकिना अ़क्‍छा निएदा लोम़मुवा,

“अ़नुछ्‍याङा ओ म़ना ना म़ना कासेत्‌ङा ओ!

धियाङ्‌वामादाङ्‌का लेरानुछाङ छ़ङ्‌काछेन माङ्‌माआ ओ ह़ङ्‌मा अ़प़न।”

५ मेन पावल्‌आ प़ मिहुत्‌दा रेम्‍सुदिसु,

खोन्‍कि पावल देत्‍छाङ मान्‍लि।

६ खोन्‍कि म़नाचिआ पावल होम्‍लोन माङ्‌लो च़क्‍नि तेन्‌कि स़दा निकिना अ़हुङाङा।

मेन ब़द्‍धेतारि अ़हुङाकिछाङ खो देत्‍छाङ मान्‍लिओ अ़खाकिना मोचिआ अ़चुमिन्‍मा अ़फान्‍ताकि “ओ ना माङ ओ!”नि मोचि म़य़ङा।

७ आन्‍कान्‍का लोन्‍तिन्‍काओ मो खाम्‍दाक्‌ओ अ़च़क्‌दा अ़धुवाताङ पब्‍लियस अ़ऩङ मुवाङाओसो अ़व़क छुक्‍ताङा।

खोसाआ आन्‍कान्‍का सोमाअ़तुक्‍तिन्‍काकि अ़खिम्‌दा साऩङ्‌वा अ़मेत्‍तिन्‍का खोन्‍कि सुम्‌कालेन्‌तारि तावाङ अ़मुन्‍काकि आन्‍काओ ऩङाअ़नुसिन्‍का।

८ मोन्‍ग़रि पब्‍लियस्‌ओ अ़पा माङ्‌धिन खोन्‍कि कोङ्‌लेन्‍मा सारिमाआ तुआकि इम्‍साङा।

खोन्‍कि पावल खो तुप्‍सि खाराकि यामात्‍तु प़ खोन्‍कि अ़छुक खोएदा युङ्‌सुकि खो नुसु।

९ खोन्‍किना खो नुवाओ अ़सिन्‍ताकि झारा मो खाम्‍दाक्‌दाओ सारिमाआ लाउचिओ म़नाचि म़ताकि पावल्‌आ मोचिछाङ नुसुचि।

१० मोचिआ आन्‍कान्‍का ब़द्‍धे साया ऩमेत्‍तिन्‍का खोन्‍कि आन्‍कान्‍का वाप्‍तेलादा खात्‍मा ग़रि कोन्‍खादा दोराङाओ झारा सामाचि मोचिआ आन्‍कान्‍का ऩपाक्‍तिन्‍खाइसिन्‍का।

माल्‍तादाङ्‌का रोम

११ खोन्‍किना वाप्‍तेला केराओ सुम्‌कादोङ्‌वात्‌कि माल्‍ता खाम्‍दाक्‌दाङ्‌का अलेक्‍जेन्‍द्रिया सहरादाङ्‌का बानाकि चुङ्‌हिप क़प्‍तुओ “काप्‍छाले माङ्‌चि” अ़बुदा ऱमाय़ङ याआङाओ वाप्‍तेलालाम्‍पा आन्‍कान्‍का खारिन्‍का।

१२ आन्‍कान्‍का सुराकुसाइ सहरा तान्‍लान्‍काकि मोदा आन्‍कान्‍का सुम्‌कालेन्‌तारि युङिन्‍का।

१३ खोन्‍कि मोदाङ्‌का आन्‍कान्‍का रेगियन सहरादा तान्‍लान्‍का।

अ़माङ्‌कोलेन ह्‍युहोन्‌युङ्‌का ह़क थाङा खोन्‍कि अ़छिन्‍तु आन्‍कान्‍का पतिओलि सहरादा तान्‍लान्‍का।

१४ मोदा आन्‍कान्‍का अ़क्‍चित्‌कापाङ हाङ्‌पा येसुएदा साकोङ्‌छ़ङ कामुचि धिरुम्‍च़म्‍का।

आन्‍कान्‍का खोचिएनान अ़क्‍साता युङ्‌सि ऩबुत्‍तिन्‍का।

खोन्‍किना आन्‍कान्‍का रोम सहराह्‍यात्‍नि खारिन्‍का।

१५ खोन्‍कि रोम्‌दा कायुङ हाङ्‌पा येसुएदा साकोङ्‌छ़ङ कामुचिआ आन्‍कान्‍का तान्‌येन्‍काओ अ़एनाकिना अप्‍पियस बजारादा खोन्‍कि सुम्‌कायाक्‍खाखिम्‌निओदातारि आन्‍कान्‍का तुप्‍सि म़बाना।

मोचि खाचिकि पावल्‌आ निनाम्‍हाङ आलाङ प़ खोन्‍कि राक तोक्‍तु।

पावल रोम सहरादा

१६ आन्‍कान्‍का रोम्‌दा तान्‍लान्‍काकिना पावल अ़क्‍छा रात्‍खामि हुङ्‌अ़मेत्‍ताकि अ़क्‌तात खिम्‌दा युङ्‌मा अ़पुवा।

१७ पावल रोम्‌दा तालाओ सुम्‌कालेन्‌कि खोसाआ मोदाओ यहुदिचिओ अ़चुबुसुवाचि अ़क्‍नि बुत्‍तुचि।

खोन्‍कि मोचि म़कोवान्‍चिन्‌किना खोसाआ मोचि लोचि,

“अ़ङ्‍ब़ब़ निछाचि ओ,

अ़ङ्‌का आन्‍म़नाचिओ माङ्‌लो आन्‍सुन्‍तुम्‌चिओ अ़चुच़माथाङ्‌माओ अ़देङ्‌सालाप्‍पादा देत्‍छाङ मान्‍फिङानुछाङ यहुदि आन्‍म़नाचिआ अ़ङ्‌का यरुसलेम्‌दा ऩलावाङ्‌कि छेक्‍ताङाओ म़नावा रोमिचिओ अ़चुपाङ्‌दा ऩपाआङ।

१८ रोमि पाङ्‌कातोक्‌चिआ ऩसेनाङ्‌चिआङ्‌कि अ़ङ्‌का लेत्‍माखान्‍मानि ऩमित्‍ताङ,

देकिनालो मोचिआ अ़ङ्‌का सेत्‍मा दन्‍दा प़मा अ़खान्‍ताङ्‍ओ अ़ङ्‌देङ्‌सालाप्‍पादा दित्‍छाङ अ़तुक्‌वा मान्‍धित्‌अ़दा।

१९ मेन यरुसलेम्‌दा यहुदिचिआ अ़ङ्‌का मान्‍लेत्‌दामानि फित्‍चि म़मुवाओसा अ़ङ्‌का रोमि तोक्‍पोहाङ कैसरएदा छ़ङ्‌छेन्‍प़लुमाङादोरा।

अ़ङ्‌यहुदि म़नाचिओ अ़चुदेङ्‌सालाप्‍पादा दित्‍छाङ ह़त्‍मा मिन्‍माआ मोवात्‍नि चुवाङ्‍ओ माआङ।

२० खोन्‌ओसा खानानिन्‌एनान तुप्‍सि खोन्‍कि चेप्‍सि अ़ङ्‌का आय़ ओदा बुत्‍नानिन्‌ओ।

अ़ङ्‌का इस्राएलिचिआ अ़हुङाङाओ कालेन्‍पा म़ताचिआयुङ्‌सा निकिना अ़ङ्‌का साकोङ्‌छ़ङ मुङाओसा ओदा अ़क्‍छा काछेक्‌वा काकाराओ चोक्‍माय़आ ऩछ़साङ्‌युङ्‌साङ।”

२१ खोन्‍कि खोचिआ खो अ़लोवा,

“आन्‍कान्‍का यहुदिया धिखाहुप्‌दाङ्‌का अ़क्‌तात्‌छाङ छाप्‍लावा आम्‍नुओ तुक्‌वादा मान्‍तोक्‍दोम्‍का खोन्‍कि मोयाङ्‌का म़बानाओ खाक्‍कोछाङ आन्‍म़नाचिआ आम्‍नुओ तुक्‌वादा य़ङ्‌खान खामान्‌एत्‍ऩदान्‍का माङ्‌लो दित्‍छाङ एन्‌अ़त्‍साङाओ दुम खामान्‍लुचि।

२२ मेन आन्‍कान्‍का आम्‍मिन्‍माचि एन्‍मा स़न्‌येन्‍का,

देकिनालो ओ साम्‌योक रुहुप्‌ओ अ़तुक्‌वाओ अ़देङ्‌सालाप्‍पादा झारादात्‍नि म़नाचि म़चेप्‌याङ्‍ओ आन्‍कान्‍का सिन्‍तुम्‌योम्‍का।”

२३ खोन्‍किना खोचिआ पावल तुप्‍खालेन अ़तोङ्‌सा,

खोन्‍कि खो युङाङाओदा ब़द्‍धे यहुदिचि म़ता।

खोसाआ अ़वाय़ङ्‌दाङ्‌का अ़नाम्‍प़क्‌तारि निनाम्‍हाङ्‌ओ अ़चुहाङ्‌होन्‌ओ अ़तुक्‌वादा खाएत्‌याङ्‌सा खोन्‍कि मोसाओ अ़य़ङ्‌हुप खोन्‍कि निनाम्‍हाङ्‌य़ङ खाकालुचिओ अ़चुछाप्‍लाखादाङ्‌का येसुओ अ़तुक्‌वादा साकोङ्‌छ़ङ मुमा निम्‍पाङ सोन्‍तुचि।

२४ खोन्‍कि खा-खाक्‍को यहुदिचिआ खो य़ङाओ य़ङ्‌दा साकोङ्‌छ़ङ अ़मुवा,

मेन निचि साकोङ्‌छ़ङ मुमा म़छुन्‍ता।

२५ खोन्‍किना खोचि-खोचिएदा दुम मान्‍तोङ्‌कि मोचि हामान्‍चिन म़मुवाङाहिदा पावल्‌आ अ़क्‌तात य़ङ लोचि,

“सेङ्‌लावा आन्‍सुन्‍तुम्‌चिएदा यसैया निनाम्‍हाङ्‌य़ङ खाकालुलाम्‍पा म़चेवाओ य़ङ अ़नुछ्‍याङा ओ,

२६ ‘ओ म़नाचिएदा खाराकि लोचि,

“एन्‍मा ना खानानिन त़एनुम,

मेन देम्‍खाछाङ त़तुप्‍तिमिन,

चोप्‍मा ना त़चोउम,

मेन देम्‍खाछाङ त़खान्‍मिन।”

२७ देकिनालो ओ म़नाचिओ अ़चुओ मिन्‍माचि मान्‍तुप्‍कादा लिसायुङ्‌सा।

खोन्‍कि मोचिओ अ़चुओ नाबाक खामान्‌एन्‍कादा लिसायुङ्‌सा,

खोन्‍कि मोचिआ अ़चुओ म़क अ़सिप्‍तायुङ्‌सा।

माङ्‌नालो मोचिआ अ़चुओ म़क्‌आ खाङ्‌मा अ़रुवाओ,

खोन्‍कि अ़चुओ नाबाक्‌आ अ़एनाओ,

खोन्‍कि अ़चुसाकोङ्‌वाआ अ़तुप्‍ताओ।

खोन्‍कि अ़ङ्‌काएदात्‍नि म़लासाओ, खोन्‍कि अ़ङ्‌का मोचि नुसुङ्‌च़ङ्‌ओ।’

२८ खानानिन्‌छाङ सिन्‍मादोत,

निनाम्‍हाङ्‌ओ अ़लेन्‍मा निरावाचिएह्‍यात्‍नि अ़खाइसायुङ्‌सा,

खोन्‍कि मोचिआ अ़एन।” [

२९ खोन्‍कि पावल्‌आ ओ य़ङ्‌चि लोचिउचिकि यहुदिचि अ़क्‍छा निएदा चाअ़त्‍लो दुम तुयाङ्‌सा म़हासान्‍चिन।]

३० ह्‍वा दोङ्‌तारि पावल मो अ़लुङ छोरुङुओ खिम्‌दाङा युङा,

खोन्‍कि खो तुप्‍सि काता झारा साऩङ्‌वा मेत्‍तुचि।

३१ खोसाआ राक्‌एनान निनाम्‍हाङ्‌ओ अ़चुहाङ्‌होन खालुसुङु,

खोन्‍कि हाङ्‌पा येसु ख्रिस्‍तओ अ़तुक्‌वादा झारा चिन्‍तुङुचि,

खोन्‍कि साङ्‌आछाङ खो मान्‍छेक्‌अ़दाङा।

रोमिचिओ निम्‍पाङ पावल्‌आ छाप्‍तुओ छाप्‍लावा

छाप्‍लाखाओ अ़सिन्‍खा

पावल्‌आ ओ छाप्‍लावा रोम्‌दाओ साम्‍भुङ्‌चिओ निम्‍पाङ छाप्‍तुओ।

मोदाओचि येसुएदा साकोङ्‌छ़ङ कामुचि तुप्‍माचिकि मोचिएनान अ़क्‍चित लेन्‌तारि काचि मुमाकिना मोचिएदाङ्‌का फालुमा खोन्‍कि स्‍पेन खात्‍मा पावल्‌ओ अ़मित्‍चिऩङ याआङा।

ओ छाप्‍लावा खोसाआ ख्रिस्‍तियान ह़ङ्‌म़ङ्‌दा दोत्‌ओ य़ङ्‌चि तुप्‍मेत्‍माचि निम्‍पाङ छाप्‍तुओ।

ओ छाप्‍लावादा पावल्‌ओ अ़छ़ङ चिन्‍माय़ङ्‍ओसो अ़तुप्‍माय़ङ तोक्‍तुम।

पावल्‌आ रोम्‌दाओ साम्‍भुङ्‌चि सेवा मेत्‌याङ्‌सा खोचिओ निम्‍पाङ यामाराओ य़ङ खालुसुयुङ्‌सु।

खोन्‍किना खोसाआ छाप्‍लावाओ अ़तुक्‌वादा खालुसुङु,

“नुय़ङ्‌खान्‌आ म़ना निनाम्‍हाङ्‌आ अ़चुबुदा देत्‍नि अ़छ़ङ म़काइसुचिओ य़ङ खाङ्‌मुसु,

खोन्‍कि निनाम्‍हाङ्‌एदा अ़छ़ङ कान्‍माय़ङ य़ङ साकोङ्‌छ़ङ्‌लाम्‍पाङा पुङ,

खोन्‍कि साकोङ्‌छ़ङ्‍आ तासुला” १:१७ ।

खोन्‍किना पावल्‌आ ओसोओ अ़तुक्‌वा ओवात्‍नि फेसु: निनाम्‍हाङ्‌ओ अ़चुबुदा झारा म़नाचि यहुदिचिनेकि निरावाचिङाने अ़छ़ङ कान्‍मादोत।

देकिनालो झारा म़नाचि हेवाओ अ़सावादा अ़क्‍निवाको म़मुयाङ।

खोन्‍कि आप्‍पि अ़छ़ङ कान्‍मान्‍चिन,

झारासाआ येसु ख्रिस्‍तदा साकोङ्‌छ़ङ मुमादोत।

खोन्‍किना निनाम्‍हाङ्‌एनान्‌ओ तोङ्‌मादाङ्‌का ताओ येसु ख्रिस्‍तएदा याक्‌याङ्‍ओ अ़ऩङ्‌वा ह़ङ्‌म़ङ्‌ओ अ़तुक्‌वादा खालुसायुङ्‌सा।

साकोङ्‌छ़ङ कामु निनाम्‍हाङ्‌आ म़रात्‍तुचि।

खो निनाम्‍हाङ्‌ओ अ़चुलावाआ हेवा खोन्‍कि स़खाओ अ़सावादाङ्‌का म़लेइसुचि।

पाच्‌दाङ्‌का आथ्‌तारिओ अ़धाङ्‌चिदा साकोङ्‌छ़ङ कामुओ अ़ह़ङ्‌म़ङ्‌दा निनाम्‍हाङ्‌आ अ़चुय़ङ्‌हुप खोन्‍कि खोक्‍कोसोओ अ़चुलावाओ सावाआ दियाको काचि मु,

मोसोओ अ़तुक्‌वादा दुम छ़रायुङ्‌सा।

खोन्‍किना निनाम्‍हाङ्‌आ म़ना रावाचिओ निम्‍पाङ अ़मुवाओ अ़चुमित्‍चिऩङ्‌दा यहुदिचि खोन्‍कि निरावाचि देत्‍नि तामा म़ऱनिओ सेन्‍माय़ङ लासायुङ्‌सा।

पावल्‌आ अ़छाप्‍लावा ओवात्‍नि य़ङ्‌सा चिउयुङ्‌सु: यहुदिचिआ येसु देकिना मान्‍लोक्‌अ़दा ओसोओ अ़तुक्‌वा याक्‌याङ।

मो झारा म़ना रावाचि येसु ख्रिस्‍तलाम्‍पा निनाम्‍हाङ्‌ओ अ़चुसोम्‍तुक्‍माओ अ़चुच़क्‌दा तात्‍मालामा मित्‍चिऩङ ओ।

खोन्‍किना यहुदिचिआ अ़धुन येसु ऩङाऩछिरुन्‌नि पावल साकोङ्‌छ़ङ मु।

देङ्‌दा,

ख्रिस्‍तियान ह़ङ्‌म़ङ निचि सोम्‍तुक्‍मा खाङ्‌मेत्‌याङ्‌सा देत्‍नि ह़ङ्‌मादोत्‌निओ य़ङ पावल्‌आ छाप्‍तुयुङ्‌सु।

खोसाआ ओवाको अ़तुक्‌वाचि निनाम्‍हाङ ब़क्‍मा,

हेन्‍कोप खोन्‍कि अ़क्‍छा निएदा मुमायु ख्रिस्‍तियान्‌चिओ काचि खोन्‍कि छेन्‍खातायाओ सेन्‍माय़ङ्‌चि खाङ्‌मुसुचि।

आप्‍पिओ य़ङ्‌खान्‌चि खोन्‍कि निनाम्‍हाङ्‌ओ अ़चुऩङ्‌लोङ्‌मा य़ङ्‌एनान खोसाआ अ़छाप्‍लावा सेत्‍तुदिसु।

थुत्‍मेत्‍लो अ़तुक्‌वा ऩङ

अ़सिन्‍खा खोन्‍कि मित्‍चिऩङ्‌ओ अ़तुक्‌वा १:१-१७

म़ना लेन्‍मादोत्‌ओ १:१८–३:२०

लेन्‍माओ निम्‍पाङ निनाम्‍हाङ्‌ओ अ़चुलाम ३:२१–४:२५

ख्रिस्‍तएदा अ़ऩङ्‌वा ह़ङ्‌म़ङ ५:१–८:३९

निनाम्‍हाङ्‌ओ अ़चुमित्‍चिऩङ्‌दा यहुदिचि ९:१–११:३६

ख्रिस्‍तियान च़माथाङ्‌मा १२:१–१५:१३

अ़चिन्‍मा खोन्‍कि खोसोओ अ़सेवा १५:१४–१६:२७

रोमिचिओ निम्‍पाङ पावल्‌आ छाप्‍तुओ छाप्‍लावा

पावल्‌ओ अ़सेवा

१

१ अ़ङ्‌का पावल,

येसु ख्रिस्‍तओ अ़चुहारुक,

अ़क्‍छा छाम्‍माय़ङ लिसि ऩबुत्‍ताङ ओ,

खोन्‍कि निनाम्‍हाङ्‌ओ अ़चुनुय़ङ्‌खान खालुसि ऩछेन्‍ताङ्‌ओ।

२ ओ नुय़ङ्‌खान निनाम्‍हाङ्‌आ निनाम्‍हाङ्‌य़ङ खाकालुचिलाम्‍पा सेङ्‌याङ्‌ओ साम्‍कालिन्‌दा बुयाङा म़हिप्‍तायुङ्‌सा।

३ ओ नुय़ङ्‌खान निनाम्‍हाङ्‌ओ अ़चुछा आन्‍हाङ्‌पा येसु ख्रिस्‍तओ अ़तुक्‌वादाओ।

खोक्‍को म़ना म़लिसाकि दाउद हाङ्‌ओ अ़भुङ्‌दाङ्‌का म़पुक्‍तान्‍चिन।

४ खोन्‍कि सेङ्‌लावाआ खोक्‍को निनाम्‍हाङ्‌ओ अ़चुछा झारा सावापोरिओ निकिना खाङ्‌म़मेत्‍तुचि,

देकिनालो आन्‍हाङ्‌पा येसु ख्रिस्‍त म़सुवादाओदाङ्‌का म़खोन्‍तालोन्‍ता।

५ आन्‍हाङ्‌पा येसु ख्रिस्‍तलाम्‍पा निनाम्‍हाङ्‌आ आन्‍कान सोमाम़तुक्‍ताकि छाम्‍माय़ङ लिमाओ अ़वाखाम म़पुवायुङ्‌सा,

खोन्‌ओसा झारा रावाओ म़नाचि साकोङ्‌छ़ङ्‌दा खोन्‍कि लोमाय़ङ्‌दा तित्‍मा ऱम्‍च़म्‌कि निनाम्‍हाङ्‌ओ अ़चुऩङ अ़लोङ्‌ने।

६ खानानिन्‌छाङ म़नाचिओ अ़चुरादाङ्‌का येसु ख्रिस्‍तओ लिसि ऩबुत्‍तिन्‌युङ्‌सिन।

७ रोम्‌दा कायुङ खानानिन झारा अ़ङ्‌का छाप्‍नाङ्‌नानिन,

निनाम्‍हाङ्‌आ सोमाऩतुक्‍तिन्‌येन्‌ओचि,

खानानिन निनाम्‍हाङ्‌ओ अ़चुम़नाचि लिसि ऩबुत्‍तिन्‌युङ्‌सिन:

आन्‍पापा निनाम्‍हाङ खोन्‍कि हाङ्‌पा येसु ख्रिस्‍तएदाङ्‌का खानानिन्‌आ सोम्‍तुक्‍मा खोन्‍कि सेवाङ्‌नि त़तोक्‍तुम्‍ने।

आलाङ्‌मिओ यामात्‍मा

८ झारादाङ्‌का बुया,

अ़ङ्‌का अ़ङ्‌निनाम्‍हाङ येसु ख्रिस्‍तलाम्‍पा खानानिन झारासोओ निम्‍पाङ आलाङ प़ङ।

देकिनालो आम्‍नुओ साकोङ्‌छ़ङ्‌ओ अ़तुक्‌वादा झारा हेन्‍खामादा खालुसायुङ्‌सा।

९ अ़ङ्‌का झारा अ़ङ्‌साकोङ्‌वाआ खोक्‍कोसोओ अ़चुछाओ अ़चुनुय़ङ्‌खान खालुमादा खोक्‍को ब़रुङ,

खोन्‍कि अ़धुन अ़ङ्‌यामात्‍मादा अ़ङ्‌का खानानिन मित्‍नानिन्‌ओ य़ङ निनाम्‍हाङ अ़ङ्‌सालुम्‍स़ङ म़युङ्‌याङ।

१० खोन्‍कि अ़ङ्‌का ओ दोरुङ,

देत्‍निनुछाङ,

निनाम्‍हाङ्‌ओ अ़चुमिन्‍मालाम्‍पा,

आदेङ अ़ङ्‌का खानानिन तुप्‍सि बान्‍मा ऱङाने।

११ अ़ङ्‌का अ़न्‍नुनु खानानिन तुप्‍मा स़ङाङा,

देकिनालो अ़ङ्‌का खानानिन लावामि आसिखा प़माकि आम्‍नुओ साकोङ्‌छ़ङ छोयाङ्‌ओ लिनेनि मिन्‍ङाङा।

१२ अ़ङ्‌य़ङ्‍ओ अ़तुप्‍माय़ङ ओङा ओ,

आम्‍नुओ खोन्‍कि अ़ङ्‌को,

आन्‍साकोङ्‌छ़ङ्‌लाम्‍पा आन्‍कान अ़क्‍छा निएदा राक तोक्‍मा ऱम्‍ने।

१३ ब़ब़,

नाना खोन्‍कि निछाचि ओ,

अ़ङ्‌का खानानिन्‌आ सिन्‍तानुम्‌नि मिन्‍ङा,

अ़ङ्‌का खानानिन्‌एदा ब़द्‍धेकादु बान्‍मानि मिनाङ,

मेन आय़तारि अ़ङ्‌का दि-दिसाआ अ़छेक्‍ताङ्‌युङ्‌साङ।

देत्‍नि अ़ङ्‌का नि म़नाचिओ अ़चुरादा सिवा कोउङ,

मोवात्‍निङा आम्‍नुओ रादाछाङ कोप्‍मानि मिन्‍ङाङा।

१४ देकिनालो ग्रिक्‌वाकोचि काले खोन्‍कि मान्‍लेकादा,

ताया कातोक खोन्‍कि ताया मान्‍तोक्‍कादाचि झारासोओ निम्‍पाङ अ़ङ्‌का काचि मुमाङादोत।

१५ खोन्‌ओसा खानानिन रोम्‌दा कायुङ्‌चिओ निम्‍पाङ्‌छाङ ओ नुय़ङ्‌खान खाएत्‍मा अ़ङ्‌का अ़न्‍नुनु राक मुङाङा।

नुय़ङ्‌खान्‌ओ अ़सावा

१६ नुय़ङ्‌खान खालुमा अ़ङ्‌लेजो अ़कात्‍निन,

देकिनालो झारा साकोङ्‌छ़ङ कामु लेत्‍माओ निम्‍पाङ ओ निनाम्‍हाङ्‌ओ अ़चुसावा ओ: बुयाओदु यहुदिचि,

खोन्‍कि ग्रिक्‌चिओ निम्‍पाङ्‌छाङ ओ।

१७ देकिनालो नुय़ङ्‌खान्‌आ म़नाचि निनाम्‍हाङ्‌ओ अ़चुबुदा देत्‍नि साम्‌योक्‍मि कान्‌नि खाङ्‌मुसु।

मो साम्‌योक्‍मि आन्‍कान्‌एदा साकोङ्‌छ़ङ्‌लाम्‍पा झारा ता।

साम्‍कालिन्‌दा ओवात्‍नि छाप्‌याङ,

“साम्‌योक्‍मि साकोङ्‌छ़ङ्‌लाम्‍पा ह़ङ।”

म़नाचिओ अ़चुदेङ्‌सालाप्‍पादा निनाम्‍हाङ्‌ओ अ़चुच़ऱपा

१८ निनाम्‍हाङ्‌ओ अ़चुच़ऱपा झारा म़नाचिओ अ़चुहेवा खोन्‍कि अ़चुओ अ़अ़त्‍पाओ अ़देङ्‌सालाप्‍पादा निनाम्‍मादुङ्‌का खाङ्‌मुसायुङ्‌सा।

मो अ़चुओ अ़अ़त्‍पा काचिआ अ़छ़ङ तिमुयुङ्‌सु।

१९ मोचिआ निनाम्‍हाङ्‌ओ अ़छ़ङ्‌ओ अ़तुक्‌वादा अ़सिन्‌याङ,

देकिनालो निनाम्‍हाङ्‌आ ओ य़ङ मोचि खाङ्‌म़मेत्‍तुप़युङ्‌सुचि।

२० निनाम्‍हाङ्‌ओ अ़धुन्‌ओ अ़चुसावा खोन्‍कि अ़चुच़माथाङ्‌मा अ़खान्‍मिन।

मेन खोक्‍कोसाआ निनाम्‍मा हेन्‍खामा मुन्‍मा पुङ्‌माय़ङ्‌दाङ्‌काङा खोक्‍कोसाआ अ़मुयाओ सामाचिलाम्‍पा निनाम्‍हाङ्‌आ खाङ्‌अ़मुसायुङ्‌सा।

खोन्‌ओसा म़नाचिआ निनाम्‍हाङ ऩसिन्‍तुन्‌ओदा देम्‍खाछाङ ऩलेत्‍तुन्‍चिन।

२१ देकिनालो मोचिआ निनाम्‍हाङ अ़सिन्‍ताकिछाङ निनाम्‍हाङ्‌ओ अ़चुऩङ मान्‍लोङ्‌अ़दा,

ना मोचिआ आलाङ्‌ङा अ़पुवा,

मेन मोचिओ अ़चुमिन्‍मा सोज्‍जेओ लिसा,

खोन्‍कि मोचिओ खामान्‍सिन अ़चुसाकोङ्‌वा कुइयामा लिसा।

२२ मोचि “खारु तोक्‍ङाङा”नि म़य़ङानुछाङ,

मोचि खामान्‍सिन म़लिसा।

२३ मोचिआ स़दाओ म़ना,

छोङ्‌वाचि,

चारकालाङ्‍ओ साक्‍स़ङ्‌चि खोन्‍कि कासात्‍नान्‍चिन्‍चिएनान अ़लुक्‍निन्‌ओ निनाम्‍हाङ्‌ओ अ़चुऩङ्‌लोङ्‌मा अ़फान्‍ता।

२४ खोन्‌ओसा निनाम्‍हाङ्‌आ मोचिओ अ़चुसाकोङ्‌वादाओ हेवामि अ़चुमिन्‍माचिओ पोप्‍माय़ङ्‌दा मोचि म़लेरुखाइसुचि खोन्‍कि मोचिआ अ़क्‍छा निओ अ़चुपोक्‌दा सायापेप्‍माओ काचि म़मुवा।

२५ देकिनालो मोचिआ निनाम्‍हाङ्‌ओ अ़छ़ङ सोज्‍जेओएनान अ़फान्‍ता,

खोन्‍कि कामुन्‍पा ब़क्‍मा अ़छिराकि नि मुन्‍माय़ङ सामाचि साया म़मेत्‍तुचि खोन्‍कि म़ब़रुचि।

निनाम्‍हाङ ओन्‍ङा अ़धुन आलाङ प़मा खान्‍तुओ म़मुयाङ। मोवात्‍निङा लिने।

२६ ओवात्‍नि म़नाचिआ मो य़ङ्‌चि म़मुचिओसा,

निनाम्‍हाङ्‌आ लेजो कात्‌ओ पोक मित्‍माचिदा मोचि म़छिरुदोचि।

मोचिओ अ़चुरादा मेत्‍छामाचिआ दुवाछाएनान इम्‍मा अ़छिराकि मेत्‍छामाचिएनान इम्‍मा अ़पुङ्‌सा।

२७ खोन्‍कि मोवात्‍निङा दुवाछाचिआ मेत्‍छामाचिएनान इम्‍मा अ़छिराकि अ़क्‍छा निएदा पोक मित्‍माआ ह़त्‍तुङुचिओ ग़रि दुवाछा दुवाछाएनान लेजो काचिचि म़मुवा,

खोन्‍कि मोचिओ अ़चुफिमा काचिओ दन्‍दा आप्‍पिओ अ़चुपोक्‌दा अ़तोक्‍ता।

२८ खोन्‍कि मोचिआ निनाम्‍हाङ लोक्‍मा अ़खान्‍तुन्‍लो अ़खाओसा निनाम्‍हाङ्‌आ मोचिओ अ़त्‍लो अ़चुमिन्‍मा खोन्‍कि खान्‌अ़त्‍लो च़माथाङ्‌मादा मोचि म़लेरुखाइसुचि।

२९ मोचि झाराकापाराओ मान्‍साम्‌योक्‍मि,

अ़अ़त्‍पा,

च़क्‍ख़य़,

चिप्‍मा,

भेप्‍तुयुङ्‌सुचि।

मोचि ऩङ्‌च़,

सेत्‍मा,

खिमामुमा,

च़न्‍मा,

रुफोक्‍मा,

दुम्‍लुमा,

३० खोन्‍कि कासुङ,

निनाम्‍हाङ ऩङाकाछित,

ऱक्‍भाक,

ऱफोक्‌वा खोन्‍कि तोक्‍पो कालि,

अ़अ़त्‍पा काचि कामुचि,

अ़चुपामाचिआ म़लोचिवा मान्‍च़कादा,

३१ मोचि खामान्‍सिन,

साकोङ्‌छ़ङ काधान,

सोमामान्‍तुक्‍कादा खोन्‍कि सोमाऩतुक्‍निन्‌ओ म़मु।

३२ ओवाको काचि कामुचि स़मा खान्‍तुचि निकिना निनाम्‍हाङ्‌ओ अ़चुसाम्‌योक्‍मि य़ङ्‌हुप मोचिआ अ़सिन्‌याङ।

खोन्‍नुछाङ,

मोचिआ ओ काचिचि मुमा ओन्‍ङा माआङ,

मेन मोवाको काचिचि मुमा राक नि म़नाचिछाङ म़प़चि।

निनाम्‍हाङ्‌ओ अ़चुछ़ङ्‌छेन्‍मा

२

१ खोन्‌ओसा नि छ़ङ्‌काछेन म़ना,

खाना साङ्‌नुछाङ,

अ़ऩङ मुमा त़तोक्‍नान,

देकिनालो खाना नि छ़ङ्‌त़छेन्‍तुहिदा दिदा खाना छ़ङ्‌त़छेन्‍तु,

मो य़ङ्‌दा खाना छ़ङ्‌ऩछेन,

देकिनालो खाना छ़ङ्‌काछेन्‌छाङ मो काचि त़मु।

२ ओवाको काचिचि कामुचिएदा निनाम्‍हाङ्‌आ अ़छ़ङ अ़चुछ़ङ म़छेन्‍तुचि निकिना आन्‍कान सिन्‍तुम्‌योम।

३ खोन्‌ओसा ओवाको काचिचि कामुचि छ़ङ्‌त़छेन्‍तुचि,

खोन्‍कि खाना मोवाको काचिचिङा त़मुचिनालो दि खाना म़ना,

निनाम्‍हाङ्‌ओ अ़चुछ़ङ्‌छेन्‍मादाङ्‌का फुङ्‌ङानि त़मिन्‌याङ?

४ माङ्‌लो निनाम्‍हाङ्‌ओ अ़चुसोम्‍तुक्‍माआ खाना खोक्‍कोएदा लामान्‍चिन ऩतित्‌नि त़सिन्‍तुन कि,

दि खोक्‍कोसोओ तोक्‍पो अ़चुसोम्‍तुक्‍मा,

अ़चुआङ्‌मा खोन्‍कि अ़चुहुङ्‌मा त़सुङ्‌तुङु?

५ मेन खानानिन ऱक्‍भाक त़मुन्‌येन खोन्‍कि फान्‍मान्‍चिन त़छुन्‍तिन।

खोन्‌ओसा निनाम्‍हाङ्‌आ अ़चुओ माइसुङ खाङ्‌अ़मुओ लेन्‌दा खोक्‍कोसाआ खानानिन अ़न्‍नुनु चाअ़त्‍लो दन्‍दा ऩप़न।

मो लेन झारासाआ निनाम्‍हाङ्‌ओ अ़चुछ़ङ्‌छेन्‍मा नुलोक अ़खाङ।

६ देकिनालो निनाम्‍हाङ्‌आ “झारा म़ना खोसाआ मुओ अ़काचिवा छ़ङ म़छेन्‍तुचि।”

७ हुङ्‌याङ्‌सा अ़नुवाक काचि मुयाङ्‌सा साऩङ्‌वा,

साया खोन्‍कि अ़स़निन्‍दानिन्‌ओ ह़ङ्‌म़ङ कालाम्‌चि निनाम्‍हाङ्‌आ अ़लुक्‍निन्‌ओ ह़ङ्‌म़ङ म़प़चि।

८ मेन आप्‍पि खाङ्‌मान्‍चिन मिन्‍मा म़मुयाङ्‍ओचि,

अ़छ़ङ य़ङ मान्‍काङ्‌कादा खोन्‍कि अ़अ़त्‍पादा काकोन्‍चिएदा अ़चुच़ऱपा खोन्‍कि अ़चुमाइसुङ छुक।

९ अ़अ़त्‍पा काचि कामु झारा म़नाएदा दुखा खोन्‍कि अ़चाअ़त्‍मा ता,

बुया यहुदिचिएदा खोन्‍किना ग्रिक्‌चिएदा।

१० मेन साङ अ़नुवाक काचि मु,

बुया झारा यहुदिचि खोन्‍कि ग्रिक्‌चिआछाङ साऩङ्‌वा,

साया खोन्‍कि सेवाङ्‌नि अ़तोक।

११ देकिनालो निनाम्‍हाङ्‌आ लिप्‍पा खाङ्‌ऩमुसुन।

१२ देम्‍साआ मोसाओ अ़य़ङ्‌हुप मात्‍द़ङ हेवा म़मुवायुङ्‌सा,

मोचि य़ङ्‌हुप मात्‍द़ङ्‌ङा म़लुक्‍खात।

खोन्‍कि देम्‍साआ य़ङ्‌हुप्‌दा म़युङ्‌कि हेवा म़मु,

मोचिओ य़ङ्‌हुप्‌लाम्‍पाङा अ़चुछ़ङ्‌छेन।

१३ देकिनालो य़ङ्‌हुप काएन्‌चि निनाम्‍हाङ्‌ओ अ़चुबुदा साम्‌योक्‍मि ऩकान्‍निन,

मेन य़ङ्‌हुप्‌वा काच़चि अ़चुओ लिप्‍पादा साम्‌योक्‍मि म़काइसुचि।

१४ देकिनालो य़ङ्‌हुप मान्‍तोक्‍कादा निरावाचि अ़चुच़माथाङ्‌मालाम्‍पा अ़नुवाक खोन्‍कि अ़अ़त्‍पा अ़सिन्‌कि य़ङ्‌हुप्‌वात्‍नि काचि म़मुनालो मोचिओ अ़चुय़ङ्‌हुप मात्‍द़ङ्‌नुछाङ मो मुमाय़ङ य़ङ्‌चिआङा मोचिओ अ़चुओ साकोङ्‌वादा य़ङ्‌हुप याक्‌याङ निकिना खाङ्‌मुसु।

१५ मोचिओ अ़चुसाकोङ्‌वादा य़ङ्‌हुप्‌आ लामुचिओ य़ङ छाप्‍तायुङ्‌सा निकिना मोचिओ अ़चुच़माथाङ्‌माआ खाङ्‌मुसु,

खोन्‍कि मोचिओ अ़चुछेन्‍खातायाचिआछाङ सालुम्‍स़ङ प़चि,

खोन्‍कि मोचिओ अ़चुमिन्‍माचिआ अ़क्‌वावाक मोचि लाहि पाक्‍तुचि खोन्‍कि अ़क्‌वावाक मोचि रात्‍तुचि।

१६ ओ य़ङ निनाम्‍हाङ्‌आ येसु ख्रिस्‍तलाम्‍पा म़नाचिओ अ़चुसाकोङ्‌वादा याक्‌याङ्‍ओ सुकुलादाओ य़ङ छ़ङ्‌छेन्‍माओ लेन्‌दा लि।

ओ निनाम्‍हाङ्‌ओ अ़चुनुय़ङ्‌खान अ़ङ्‌का खालुसुङ्‌वाको ओ।

यहुदिचि खोन्‍कि य़ङ्‌हुप

१७ मेन खानानिन यहुदिचिओनि य़ङ्‌सा य़ङ्‌हुप्‌दा सोम्‍कुवा त़मुन,

खोन्‍कि निनाम्‍हाङ्‌एनान्‌ओ आम्‍नुओ तुम्‍मादा ऱक्‍भाक त़मुन्‌येन,

१८ खानानिन निनाम्‍हाङ्‌ओ अ़चुमित्‍चिऩङ त़सिन्‍तुम्‌योम,

दि अ़नुवाक मुयाङ मो छेन्‍मा खानानिन य़ङ्‌हुप्‌दाङ्‌का त़चिन्‍तिन्‍चिन।

१९ खानानिन अ़नुछ्‍या साकोङ्‌छ़ङ त़मुन,

खानानिन दोप्‍म़क्‌ओ अ़चुबुसुवा खोन्‍कि झारा कुइयामादा कायुङ्‌चिओ निम्‍पाङ साम्‌चि ओ।

२० खोन्‍कि खामान्‍सिन्‍कादाचि यायोक त़प़म्‍च़म,

खोन्‍कि मोचि छाचिवा त़मित्‍तुम्‍च़म्‌कि त़चिन्‍तुम्‍च़म,

देकिनालो खानानिन त़सिन्‍तुम्‌योम निनाम्‍हाङ्‌ओ अ़चुय़ङ्‌हुप्‌आ झारा ताया खोन्‍कि अ़छ़ङ खानानिन त़प़न।

२१ ओवात्‍नि निचि त़चिन्‍तुम्‌योम्‍च़म्‌नालो देकि खानानिन आप्‍पि त़चिन्‍तिमिन्‌येन्‍चिन?

ख़माओ अ़देङ्‌सालाप्‍पादा खात़लुसिन,

मेन दि खानानिन्‌ङा त़ख़सिन?

२२ खाना ताङ्‌लान मान्‍मुदानिन्‌नि त़य़ङ,

मेन दि खानाङा ताङ्‌लान त़मु?

खाना सेम्‍पोक आम्‍चिप्‍मा त़कात्‍तु,

मेन दि खानाङा माङ्‌खिम्‌चिदाङ्‌का सेम्‍पोक्‌चि त़ख़सुङुचि?

२३ खाना य़ङ्‌हुप्‌दा तोक्‍पो त़लि,

मेन दि खानाङा य़ङ्‌हुप त़काक्‍तुकि निनाम्‍हाङ्‌ओ अ़चुसाया त़पेप्‍तुङु?

२४ देकिनालो ओवात्‍नि साम्‍कालिन्‌दा छाप्‌याङ,

“आम्‍नुओ तुक्‌वाआ निरावाचिओ अ़चुरादा निनाम्‍हाङ्‌ओ अ़चुऩङ सुङ्‌तायुङ्‌सा।”

२५ निनाम्‍हाङ्‌ओ अ़चुय़ङ्‌हुप य़ङ्‌याङ्‌वात्‍नि त़च़न्‌नालो सिप्‍मायाम्‍बुन्‌दाङ्‌का नुलोक लि,

मेन य़ङ्‌हुप य़ङ्‌याङ्‌वात्‍नि त़च़न्‍मिन्‌नालो सिप्‍मायाम्‍बुन मान्‍मुकादा निरावाचिवा त़लिसिन।

२६ मोवात्‍नि अ़चुपोक्‌दा सिप्‍मायाम्‍बुन मान्‍मुदाकाचि य़ङ्‌हुप य़ङ्‌याङ्‌वात्‍नि म़च़नालो मोचि सिप्‍मायाम्‍बुन पाक्‍तिन्‌वात्‍नि म़लि।

२७ खोन्‍किना पोक्‌दा सिप्‍मायाम्‍बुन मान्‍पाक्‍कादानुछाङ य़ङ्‌हुप य़ङ्‌याङ्‌वात्‍नि काच़चिआ छाप्‍माय़ङ य़ङ्‌हुप कातोक्‌चि खोन्‍कि सिप्‍मायाम्‍बुन पाक्‍माय़ङ खानानिन लाहि ऩपाक्‍तिन,

देकिनालो खानानिन्‌आ य़ङ्‌हुप त़काक्‍तुम।

२८ देकिनालो अ़क्‍छा बुङ्‌खालिप्‍पा ओन्‍ङा यहुदि कालि अ़नुछ्‍या निनाम्‍हाङ कात़ङ यहुदि माआङ,

मोवात्‍निङा अ़नुछ्‍याओ सिप्‍मायाम्‍बुन्‌छाङ बुङ्‌खालिप्‍पाओ खोन्‍कि पोक्‌ओ माआङ,

२९ मेन साङ अ़कोङ्‌याङ्‌काओ यहुदि ओ,

मोङा यहुदि ओ।

खोन्‍कि साङ अ़साकोङ्‌वादा सेङ्‌लावालाम्‍पा मुवाओ सिप्‍मायाम्‍बुन्‌ङा अ़नुछ्‍याओ सिप्‍मायाम्‍बुन ओ,

छाप्‍माय़ङ य़ङ्‌हुप त़ङ्‌तुम्‌कि अ़नुनिन,

ओवाको म़नाओ अ़चोन्‍माय़ङ म़नाचिदाङ्‌का माआङ,

मेन निनाम्‍हाङ्‌दाङ्‌का लि।

निनाम्‍हाङ सोम्‍कुवा मुमा खान्‍तु

३

१ खोन्‍नालो यहुदिचिआ दि अ़तोक म़ल़क माङ्‌लो सिप्‍मायाम्‍बुन्‌आ दि अ़नुवाक मु?

२ झाराकापाराआ च़लोक अ़नुवाक मुयाङ।

झारादाङ्‌का बुया निनाम्‍हाङ्‌आ अ़चुओ य़ङ्‌चि यहुदिचिओ अ़चुछुक्‌दा म़पाक्‍तुचि।

३ मेन मोचिएदाङ्‌का खा-खाक्‍कोचि निनाम्‍हाङ्‌ओ अ़चुय़ङ सोम्‍कुवा मान्‍मुचिहिदा दि निनाम्‍हाङ्‌आ अ़चुहिप्‍माय़ङ अ़काक्‍ता?

४ मोवात्‍नि अ़लिनिन्‍ने!

निनाम्‍हाङ अ़छ़ङ खोन्‍कि झारा म़ना सोज्‍जेओ कान्‍ने।

“खानानिन आम्‍नुओ य़ङ्‌चिदा तोङ्‌लो काइसानिन्‍चिन,

खोन्‍कि छ़ङ्‌ऩछेन्‍तिन्‌हिदा खानानिन त़छोसिन”नि साम्‍कालिन्‌दा छाप्‍तायुङ्‌सा।

५ मेन आन्‍मान्‍साम्‌योक्‍मिआ निनाम्‍हाङ्‌ओ अ़चुसाम्‌योक्‍मि नुलोक खाङ्‌मुसुनालो आन्‍कान दे य़ङिन?

दि निनाम्‍हाङ्‌ओ अ़चुमाइसुङ आन्‍कान्‌एदा ताहिदा खा-खाक्‍को म़नाचि खोक्‍कोसाआ अ़फिसानि म़य़ङ।

मो अ़नुछ्‍या ओ?

६ देम्‍खाछाङ माआङ!

खोन्‍नालो निनाम्‍हाङ्‌आ हेन्‍खामा दन्‍दा प़मा देत्‍नि अ़रुवाओ कि?

७ खा-खाक्‍को म़नाचि य़ङ्‌मा म़ऱ,

मेन अ़ङ्‌को अ़ङ्‌म़प्‍माआ निनाम्‍हाङ देम अ़छ़ङ म़मुयाङ निकिना तोक्‍पो साऩङ्‌वा तारुनालो देकि अ़ङ्‌का हान्‍छाङ अ़क्‍छा हेवामिवात्‍नि छ़ङ्‌छेन्‍मादा छुक्‍ङायुङ्‌ङाङा?

८ मोवात्‍नि ओन्‍ङा माआङ,

खा-खाक्‍को म़नाचिआ “नुलोक लिने निकिना देकि अ़त्‍लो मान्‍च़दामा”नि आन्‍कान्‍का सुङ्‌याङ्‌सा लाहि ऩपाक्‍तिन्‌येन्‍का।

साङ-साङ्‌चि मोवात्‍नि म़य़ङ,

निनाम्‍हाङ्‌आ मोचि छ़ङ म़छेन्‍तुचि।

खाक्‍को म़नाछाङ साम्‌योक्‍मि मात्‍द़ङ

९ खोन्‍नालो दि आन्‍कान यहुदिचि निचिदाङ्‌का च़लोक अ़नुवाक मुन्‌येन म़ल़क?

देम्‍खाछाङ माआङ,

देकिनालो यहुदिचि खोन्‍कि ग्रिक्‌चि ह्‍वातात्‍माङ हेवाओ अ़क़म्‍मादा म़याक्‌याङ निकिना बुयाङा अ़ङ्‌का खाङ्‌मेत्‍नायुङ्‌नानिन।

१० साम्‍कालिन्‌दा ओवात्‍नि छाप्‌याङ,

“साम्‌योक्‍मि साङ्‌छाङ मात्‍द़ङ,

अ़क्‍छाछाङ मात्‍द़ङ।

११ कातुप साङ्‌छाङ मात्‍द़ङ,

निनाम्‍हाङ कालाम साङ्‌छाङ मात्‍द़ङ।

१२ झारासा निनाम्‍हाङ अ़छिरायुङ्‌सा,

मोचि झारा अ़चुकाचि मात्‍द़ङ्‌ओ म़लिसायुङ्‌सा।

साङ्‌छाङ नुलोक अ़च़निन,

नुलोक काच़ अ़क्‍छाछाङ मात्‍द़ङ।”

१३ “मोचिओ अ़चुचानाम्‍पोत्‌चि होत्‌याङ्‍ओ एप्‍माचि ओ,

मोचिओ अ़चुलेम्‌चिआ म़म़प्‍तुचि।”

“प़ओ अ़छ़क मोचिओ अ़चुदोसिवाचिदा याक्‌याङ।”

१४ “मोचिओ अ़चुदोचि माङ्‌हिम खोन्‍कि ख़क्‌याङ्‌ओ य़ङ्‌आ भेप्‍तुयुङ्‌सु।”

१५ “मोचिओ अ़चुओ लाङ्‌चिआ ह़ धान्‍मा च़क्‍नि म़मु।

१६ लुक्‍मा खोन्‍कि अ़चाअ़त्‍मा मोचिओ अ़चुलाम्‌चिदा म़युङ्‌याङ।

१७ खोन्‍कि सेवाङ्‌निओ लाम मोचिआ मान्‍सिन्‌अ़युक।”

१८ “मोचिओ अ़चुम़क बुदा निनाम्‍हाङ ऩकित्‍तुन।”

१९ हान आन्‍कान सिन्‍तुम्‌योम,

देत्‍नि य़ङ्‌हुप य़ङ्‌याङ,

ओसाआ य़ङ्‌हुप्‌दा कायुङ्‌चि लोचि,

खोन्‌ओसा झारा दोचि वाइवेत म़युङ्‌ने खोन्‍कि हेन्‍खामादाओ झारा म़नाचि निनाम्‍हाङ्‌आ अ़चुछ़ङ म़छेन्‍तुचि।

२० खोन्‌ओसा य़ङ्‌हुप्‌ओ काचिआ खाक्‍को म़नाछाङ खोक्‍कोसोओ अ़चुबुदा साम्‌योक्‍मि अ़कान्‍निन,

देकिनालो य़ङ्‌हुप्‌आङा आन्‍कान देम हेवामि मुन्‌येन्‌ओ खाङ्‌म़मु।

सोम्‍कुवालाम्‍पा साम्‌योक्‍मि

२१ मेन हान,

य़ङ्‌हुप मान्‍त़ङ्‌माङ निनाम्‍हाङ्‌आ म़नाचि साम्‌योक्‍मि म़मुचि निकिना आन्‍कान खाङ्‌म़मेत्‍तायुङ्‌सा।

मोसोओ अ़तुक्‌वादा य़ङ्‌हुप खोन्‍कि निनाम्‍हाङ्‌य़ङ खाकालुचिओ अ़चुओ छाप्‍लाखादा अ़सालुम्‍स़ङ अ़पुवायुङ्‌सा।

२२ येसु ख्रिस्‍तदा झारा साकोङ्‌छ़ङ कामुचिएदा निनाम्‍हाङ्‌दाङ्‌काओ साम्‌योक्‍मि साकोङ्‌छ़ङ्‌लाम्‍पा ता।

देकिनालो निनाम्‍हाङ्‌आ यहुदि खोन्‍कि निरावाचिओ अ़चुरादा लिप्‍पा ऩवाङ्‌निन,

२३ झारासाआ हेवा म़मुवायुङ्‌सा,

खोन्‍कि निनाम्‍हाङ्‌ओ अ़चुसाम्‌दा तामालामा मान्‍ऱम़युक।

२४ निनाम्‍हाङ्‌ओ अ़चुसोम्‍तुक्‍माओ आसिखाआ,

ख्रिस्‍त येसुओ अ़चुलेन्‍मादाङ्‌का मोचि मोहा साम्‌योक्‍मि म़काइसायुङ्‌सा।

२५ निनाम्‍हाङ्‌आ ख्रिस्‍तओ अ़चुह़लाम्‍पा हेवादाङ्‌का लेन्‍मा निम्‍पाङ खोक्‍कोसाआ हेन्‍खोक्‌वा लिसि ख्रिस्‍त म़पुवा।

मो लेन्‍माय़ङ साकोङ्‌छ़ङ्‌लाम्‍पा लोक्‍मादोत।

ओ काचि निनाम्‍हाङ्‌आ अ़चुसाम्‌योक्‍मि खाङ्‌मुमा निम्‍पाङ अ़मुवा ओ,

देकिनालो खोक्‍कोसोओ नुलोक अ़चुहुङ्‌मादा बुया म़मुवाओ आन्‍हेवाचिदा खोक्‍कोसाआ दन्‍दा मान्‍प़म़दा।

२६ निनाम्‍हाङ आप्‍पि साम्‌योक्‍मि म़मुयाङ्‌ओ खाङ्‌मुमा खोन्‍कि येसुएदा साकोङ्‌छ़ङ कामुचि साम्‌योक्‍मि मुमा,

निनाम्‍हाङ्‌आ अ़चुछा म़पुवा।

२७ खोन्‍नालो दिसोओ अ़तुक्‌वादा ऱक्‍भाक मुमा?

ऱक्‍भाक मुमायु दित्‍छाङ मात्‍द़ङ!

दि आन्‍कान य़ङ्‌हुप्‌वा च़न्‌ओसा ओ?

माआङ!

मेन ओ ना साकोङ्‌छ़ङ्‌ओ अ़तुक्‌वाआ ओ।

२८ खोन्‌ओसा य़ङ्‌हुप्‌आ लोमाय़ङ्‌वा मान्‍च़माङ साकोङ्‌छ़ङ्‌लाम्‍पाङा म़ना साम्‌योक्‍मि कान्‌नि आन्‍काओ मुलो अ़तुक्‌वा ओङा ओ।

२९ दि निनाम्‍हाङ यहुदिचिओ ओन्‍ङा अ़चुनिनाम्‍हाङ ओ कि?

माआङ!

दि खोक्‍को निरावाचिओछाङ अ़चुनिनाम्‍हाङ माआङ कि?

उवा,

खोक्‍को निरावाचिओछाङ अ़चुनिनाम्‍हाङ ओ।

३० देकिनालो निनाम्‍हाङ अ़क्‍छा ओन्‍ङा म़युङ्‌याङ।

खोन्‍कि खोक्‍कोसाआ सिप्‍मायाम्‍बुन म़मुवाओचिनेकि सिप्‍मायाम्‍बुन मान्‍मुकादाचिने,

मोचि मो अ़चुसाकोङ्‌छ़ङ्‌लाम्‍पाङा साम्‌योक्‍मि म़काइसुचि।

३१ खोन्‍नालो दि आन्‍कान ओ साकोङ्‌छ़ङ्‌लाम्‍पा य़ङ्‌हुप छित्‍मा?

अ़नुछ्‍या माआङ!

मेन,

आन्‍कान अ़य़ङ्‌हुप्‌ओ अ़सालुम्‍स़ङ य़ङ्‌याङ्‌वा च़न्‌येन।

अब्राहाम साकोङ्‌छ़ङ्‌लाम्‍पा साम्‌योक्‍मि काइसाओ

४

१ हान आन्‍कान यहुदिचिओ आन्‍सुन्‍तुम अब्राहाम्‌ओ अ़तुक्‌वादा आन्‍कान दे य़ङिन?

२ अब्राहाम अ़काचिचिलाम्‍पा साम्‌योक्‍मि काइसाओदे खो ऱक्‍भाक मुमा कालाम लिसाओ,

मेन निनाम्‍हाङ्‌ओ अ़चुबुदा ऱक्‍भाक मुखालाम मान्‍लि।

३ देकिनालो साम्‍कालिन्‌आ म़लोयाङ,

“अब्राहाम्‌आ निनाम्‍हाङ साकोङ्‌छ़ङ मु,

खोन्‍कि निनाम्‍हाङ्‌आ खो साम्‌योक्‍मि अ़काइसा।”

४ काचि कामुआ तोक्‍तुओ काचिलुङ मोहा प़माय़ङ माआङ,

मेन मो खोसाआ तोक्‍मादोत्‌ओ अ़पाङ ओ।

५ साङ काचि अ़मुनिन,

मेन मान्‍साम्‌योक्‍मि साम्‌योक्‍मि काकान निनाम्‍हाङ्‌एदा सोम्‍कुवा मुनालो मो सोम्‍कुवाआङा निनाम्‍हाङ्‌आ मो साम्‌योक्‍मि अ़कान।

६ काचि मान्‍मुमाङ्‌ङा निनाम्‍हाङ्‌आ साम्‌योक्‍मि अ़कान्‌ओ म़नाओ अ़आसिखाओ अ़तुक्‌वादा ओवात्‍नि हाङ दाउद म़य़ङ:

७ “साङ्‌चिओ अ़चुओ अ़अ़त्‍पा काचिचि म़लेत्‍तुप़युङ्‌सुचि,

खोन्‍कि निनाम्‍हाङ्‌आ अ़चुहेवाचि म़दिप्‍तुप़युङ्‌सुचि,

मोचि आसिखा कातोक्‌चि ओ।

८ साङ्‌कोओ अ़हेवाओ अ़लुङ निनाम्‍हाङ्‌आ ऩलोउन,

मो म़ना आसिखा कातोक ओ।”

९ दि ओ आसिखा सिप्‍मायाम्‍बुन म़मुवाओचिओ निम्‍पाङ ओन्‍ङा ओ?

हे सिप्‍मायाम्‍बुन मान्‍मुकादाचिओ निम्‍पाङ्‌छाङ ओ?

“अब्राहाम्‌ओ अ़साकोङ्‌छ़ङ्‌आ निनाम्‍हाङ्‌आ अब्राहाम साम्‌योक्‍मि अ़काइसा”नि आन्‍कान य़ङिन्‌येन।

१० खोन्‍नालो देम्‍खा खो साम्‌योक्‍मि काइसा?

खो बुया सिप्‍मायाम्‍बुन पाक्‍ताचिआकि हे आदेङ्‌माङ ओ?

खोसोओ अ़सिप्‍मायाम्‍बुन लिसाचिआकि माआङ मेन बुयाङा ओ।

११ सिप्‍मायाम्‍बुन्‍तात अब्राहाम्‌आ सिप्‍मायाम्‍बुन मुमादाङ्‌का बुयाङा साकोङ्‌छ़ङ मुवाओ,

खोन्‍कि निनाम्‍हाङ्‌आ बुयाङा साम्‌योक्‍मि अ़काइसाओसोओ बुन ओ।

मोवात्‍नि अब्राहाम सिप्‍मायाम्‍बुन मान्‍मुनुछाङ निनाम्‍हाङ्‌एदा साकोङ्‌छ़ङ कामु झारा म़नाचिओ अ़चुसुन्‍तुम लिसा।

मोचिआ अ़मुवाओ साकोङ्‌छ़ङ्‌ओ अ़तुक्‌वाआ निनाम्‍हाङ्‌आ मोचि साम्‌योक्‍मि म़काइसुचि।

१२ खोन्‍कि आन्‍पा अब्राहाम मो सिप्‍मायाम्‍बुन म़मुवाओचिओछाङ अ़चुपा ओ,

सिप्‍मायाम्‍बुन मुमा ओन्‍ङा माआङ,

मेन अब्राहाम्‌आ सिप्‍मायाम्‍बुन मुमा बुया देत्‍नि निनाम्‍हाङ्‌एदा साकोङ्‌छ़ङ मुवा,

मोवाको साकोङ्‌छ़ङ कामुचिओ अ़चुपा लिसा।

निनाम्‍हाङ्‌ओ अ़चुहिप्‍माय़ङ साकोङ्‌छ़ङ्‌लाम्‍पा लोउम

१३ हेन्‍खामादाओ पाङ्‌यि लिमाओ निम्‍पाङ अब्राहाम खोन्‍कि खोसोओ अ़भुङ्‌चि म़प़चिओ हिप्‍माय़ङ,

य़ङ्‌हुप्‌लाम्‍पा ताओ माआङ,

मेन साकोङ्‌छ़ङ्‌लाम्‍पा साम्‌योक्‍मि अ़काइसाओसा ताओ।

१४ य़ङ्‌हुप्‌वात्‍नि काच़चि ओन्‍ङा पाङ्‌यि कातोक म़लिनालो साकोङ्‌छ़ङ्‌ओ अ़लुङ अ़मेत्‍तुन,

खोन्‍कि निनाम्‍हाङ्‌ओ अ़चुहिप्‍माय़ङ सोज्‍जे लि।

१५ देकिनालो म़ना य़ङ्‌हुप्‌वा च़मा अ़ऱनिन खोन्‌ओसा निनाम्‍हाङ्‌ओ अ़चुमाइसुङ ता।

मेन य़ङ्‌हुप्‍ङा मात्‍द़ङ्‌नालो ना य़ङ्‌हुप फियाङ्‌सा हेवा मुमा काचिछाङ मान्‍लिओ।

१६ खोन्‌ओसा हिप्‍माय़ङ साकोङ्‌छ़ङ्‌लाप्‍मा ता।

ओ निनाम्‍हाङ्‌ओ अ़चुसोमातुक्‍मादा मोहा प़माय़ङ आसिखा ओ।

ओसाआ अब्राहाम्‌ओ झारा अ़भुङ्‌चिओ निकि अ़छ़ङ मु।

ओ हिप्‍माय़ङ य़ङ्‌हुप्‌वात्‍नि काच़चिओ निम्‍पाङ ओन्‍ङा माआङ,

मेन अब्राहाम्‌वात्‍नि साकोङ्‌छ़ङ कामुचिओ निम्‍पाङ्‌छाङ ओ,

देकिनालो अब्राहाम झारासोओ आन्‍लावामि आन्‍पा ओ।

१७ साम्‍कालिन्‌दा ओवात्‍नि छाप्‍तायुङ्‌सा,

“अ़ङ्‌का खाना ब़द्‍धे रावाचिओ अ़चुसुन्‍तुम मुनायुङ्‌ना।”

निनाम्‍हाङ्‌ओ अ़चुखाङ्‌मादा अब्राहाम आन्‍पा ओ,

देकिनालो म़सुवादाओचि काखोन्‍लोन खोन्‍कि म़चेप्‌हिदाङा मात्‍द़ङ्‍ओदाङ्‌का सामाचि कामुन्‌एदा अब्राहाम साकोङ्‌छ़ङ मुवा।

१८ “आम्‍छाचिछाङ ओवात्‍निङा ब़द्‍धे म़लि”निम्‍पाङ निनाम्‍हाङ म़य़ङावात्‍नि,

अ़क्‍छेप्‍छाङ सोम्‍कुवा मात्‍द़ङ्‌याङ्‌ओ ग़रि अब्राहाम साकोङ्‌छ़ङ मुवा खोन्‍कि खो ब़द्‍धे रावाचिओ अ़चुसुन्‍तुम लिसा।

१९ खोन्‍कि आप्‍फात अ़क सयेकादोङ बात्‍तुचिउओ अब्राहाम स़मादामा मुवाङाओ अ़पोक लिसाओ माङ्‌लो सारा छातोक्‍मा मान्‍ऱकादा लिसाओ सिन्‍तुकिछाङ अब्राहाम्‌आ साकोङ्‌छ़ङ मुमा छित्‍माइ मान्‍छित्‌दो।

२० निनाम्‍हाङ्‌ओ अ़चुहिप्‍माय़ङ्‌ओ अ़तुक्‌वादा मान्‍केङ्‍आ खो देत्‍छाङ मुमा मान्‍ऱदो,

मेन अ़साकोङ्‌छ़ङ्‌दा च़लोक पोन्‌याङ्‌सा खारा,

मोवात्‍नि खोसाआ निनाम्‍हाङ साया मेत्‍तु।

२१ खो अ़हिप्‍ताओ य़ङ निनाम्‍हाङ्‌आ झारा तामालामा अ़ऱ निकिना अब्राहाम अ़नुछ्‍या साकोङ्‌छ़ङ मुवाङा।

२२ खोन्‌ओसा खोसोओ अ़साकोङ्‌छ़ङ्‌आ निनाम्‍हाङ्‌आ खो साम्‌योक्‍मि अ़काइसा।

२३ खो साम्‌योक्‍मि काइसानिओ ओ य़ङ खोसोओ निम्‍पाङ ओन्‍ङा छाप्‍ताओ माआङ,

२४ मेन आन्‍को निम्‍पाङ्‌छाङ ओ।

आन्‍कान येसु आन्‍हाङ्‌पा म़सुदाओदाङ्‌का काखोन्‍लोन्‌एदा साकोङ्‌छ़ङ मुन्‍लो निनाम्‍हाङ्‌आ आन्‍कान्‌छाङ साम्‌योक्‍मि म़कान।

२५ येसु आन्‍हेवाचिओ निम्‍पाङ म़सुवा खोन्‍कि आन्‍कान साम्‌योक्‍मि कान्‍माओ निम्‍पाङ म़सुवादाओदाङ्‌का निनाम्‍हाङ्‌आ अ़लासाखोन्‍तालोइसा।

साकोङ्‌छ़ङ्‍आ ऩङानुमा तारु

५

१ मोवात्‍नि साकोङ्‌छ़ङ्‌लाम्‍पा निनाम्‍हाङ्‌आ आन्‍कान साम्‌योक्‍मि म़काइसायुङ्‌सा।

खोन्‌ओसा हान आन्‍हाङ्‌पा येसु ख्रिस्‍तलाम्‍पा निनाम्‍हाङ्‌एदा आन्‍कान सेवाङ्‌नि ह़ङिन।

२ खोक्‍कोएदाङ्‌का आन्‍कान ओ सोम्‍तुक्‍मादा साकोङ्‌छ़ङ्‌लाम्‍पा वाङ्‌मा तोक्‍तुम्‌युङ्‌सुम।

मो सोम्‍तुक्‍मादा आन्‍कान युङिन्‌येन,

खोन्‍कि निनाम्‍हाङ्‌ओ अ़चुसाम आन्‍कान्‌छाङ तोक्‍मा सोम्‍कुवादा आन्‍ऩङानुसिन्‍चिन्‍ने।

३ मोन ओन्‍ङा माआङ,

मेन आन्‍कान आन्‍दुखाचिदाछाङ ऩङानुसिन्‍चिन,

देकिनालो आन्‍कान सिन्‍तुम्‌योम दुखाआ आङ्‌मा सावा तारु।

४ आङ्‌मा सावाआ निनाम्‍हाङ्‌एदा देत्‍नि ह़ङ्‌मानिओ सावा पोइसु,

खोन्‍कि मोसाआ अ़छ़ङ सोम्‍कुवा आन्‍कान म़प़।

५ खोन्‍कि सोम्‍कुवाआ आन्‍कान लेजोदा म़पाक्‍निन,

देकिनालो आन्‍कान म़पुवाओ सेङ्‌लावालाम्‍पा निनाम्‍हाङ्‌ओ अ़चुसोमातुक्‍मा आन्‍साकोङ्‌वाचिदा म़पाक्‍तापुवायुङ्‌सा।

६ देकिनालो आन्‍कान मान्‍ऱदान्‌येन्‌्‌हिदाङा ख्रिस्‍त मान्‍साम्‌योक्‍मिचिओ निम्‍पाङ तोङाङाओ ग़रि म़सुवा।

७ अ़क्‍छा साम्‌योक्‍मि म़नाओ निम्‍पाङ अ़क्‍छा म़ना स़मा राक्‍काभालाओ य़ङ ओ,

खोन्‍नुछाङ अ़नुवाक म़नाओ निम्‍पाङ साङ्‌नुछाङ स़मा राक मुमा ऱ।

८ मेन निनाम्‍हाङ्‌आ आन्‍कान्‌एदा खोक्‍कोसोओ तोक्‍पो अ़चुसोम्‍तुक्‍मा ओवात्‍नि खाङ्‌अ़मुसा,

आन्‍कान हेवामि युङिन्‌येन्‌हिदाङा ख्रिस्‍त आन्‍को निम्‍पाङ म़सुवा।

९ खोक्‍कोसोओ अ़चुह़लाम्‍पा आन्‍कान साम्‌योक्‍मि काइसिन्‌ओसाआ अ़नुछ्‍याङा निनाम्‍हाङ्‌ओ अ़चुच़ऱपादाङ्‌का खोक्‍कोसाआ आन्‍कान म़लेन!

१० आन्‍कान निनाम्‍हाङ्‌ओ अ़चुङेङ्‌चि मुन्‌येन्‌नुछाङ मेन खोक्‍कोसाआ अ़चुछाओ अ़चुस़मालाम्‍पा आन्‍कान खोक्‍कोसोओ अ़चुयावाचि म़मुवा।

हान आन्‍कान निनाम्‍हाङ्‌ओ अ़चुयावाचि लिसिन्‌युङ्‌सिन्‌नालो अ़नुछ्‍याङा खोक्‍कोसोओ अ़चुछाओ अ़चुह़ङ्‌म़ङ्‌लाम्‍पा आन्‍कान म़ह़ङ।

११ ओन ओन्‍ङा माआङ,

मेन आन्‍हाङ्‌पा येसु ख्रिस्‍तलाम्‍पा निनाम्‍हाङ्‌एदा आन्‍ऩङानुसिन्‍चिन,

खोक्‍कोसाआ ओन्‍ग़रि आन्‍कान निनाम्‍हाङ्‌ओ अ़चुयावा म़मुवायुङ्‌सा।

आदम्‌लाम्‍पा स़मा खोन्‍कि ख्रिस्‍तलाम्‍पा ह़ङ्‌मा

१२ अ़क्‍छा म़नालाम्‍पा हेन्‍खामादा हेवा ता,

खोन्‍कि हेवादाङ्‌का स़मा। खोन्‍कि झारा म़नाचि हेवा म़मुवाओसा झारा म़नाचिएदा स़मा ता।

१३ अ़नुछ्‍याङा,

य़ङ्‌हुप प़मा बुया हेन्‍खामादा हेवा युङाङा।

मेन हेवाओ अ़तुक्‌वादा य़ङ्‌हुप्‍ङा मात्‍द़ङ्‌याङ्‌ओ ग़रि हेवाओ दन्‍दाछाङ मात्‍द़ङ्‌याङ।

१४ खोन्‍नुछाङ,

आदम्‌दाङ्‌का निनाम्‍हाङ्‌य़ङ खाकालु मोसातारिओ झारा म़नाचिएदा स़मा हाङ मुवा,

मेन आदम चुवावात्‍नि मोचिआ निनाम्‍हाङ्‌ओ अ़चुलोमाय़ङ अ़काक्‍ताकि हेवा मान्‍मुचि।

आदम आदेङ काता ख्रिस्‍तओ अ़मात्‍ऩङ्‌ओ अ़फान म़लिसा।

१५ मेन निनाम्‍हाङ्‌आ मोहा प़माय़ङ आसिखा आदम्‌ओ अ़हेवावाको माआङ।

देकिनालो अ़क्‍छा म़नाओ अ़हेवाआ ब़द्‍धेकापाङ म़सुवा।

च़लोक निनाम्‍हाङ्‌ओ अ़चुसोम्‍तुक्‍मा खोन्‍कि अ़क्‍छा म़ना येसु ख्रिस्‍तलाम्‍पा ताओ छुक्‍तुप्‍मा आसिखा ब़द्‍धेसोओ निम्‍पाङ च़लोक लिसा।

१६ खोन्‍कि मोहा प़माय़ङ आसिखा अ़क्‍छा म़नाओ अ़हेवाओ अ़सिवावात्‍नि माआङ।

देकिनालो अ़क्‌तात हेवाओ छ़ङ्‌छेन्‍माआ दन्‍दा तारु,

मेन ब़द्‍धेकादु आन्‍कान हेवा मुन्‌नुछाङ निनाम्‍हाङ्‌ओ मोहा प़माय़ङ अ़चुआसिखाआ खोक्‍कोएदा लोक्‍मा म़खान्‍ताओ आन्‍कान म़मुवा।

१७ देकिनालो अ़क्‍छा म़ना आदम्‌ओ अ़हेवाआ स़मा हाङ मुवानालो निनाम्‍हाङ्‌ओ तोक्‍पो अ़चुसोमातुक्‍मा खोन्‍कि खोक्‍कोसो साम्‌योक्‍मिओ छुक्‍तुप्‍मा कातोक्‌चिआ अ़क्‍छा म़ना येसु ख्रिस्‍तलाम्‍पाङा अ़धुन्‌ओ ह़ङ्‌म़ङ अ़तोक।

१८ खोन्‌ओसा अ़क्‍छा म़नाओ अ़हेवाआ झारा म़नाचि दन्‍दा कातोक म़लिसा,

मोवात्‍निङा अ़क्‍छा म़नाओ अ़साम्‌योक्‍मि काचिआ झारा म़नाचि साम्‌योक्‍मि काइसुचि खोन्‍कि झारा म़नाचि ह़ङ्‌म़ङ्‌दा तारुचि।

१९ देत्‍नि अ़क्‍छा म़नाओ लोमावा मान्‍च़दामाआ ब़द्‍धेकापाङ हेवामि मुचि,

मोवात्‍निङा अ़क्‍छा म़नाओ लोमाय़ङ्‌वा च़मालाम्‍पा ब़द्‍धेकापाङ साम्‌योक्‍मि म़मुचि।

२० झारा म़नाचिआ देम हेवा म़मुवायुङ्‌सा,

मो अ़सिन्‍ने निकिना निनाम्‍हाङ्‌आ अ़चुय़ङ्‌हुप म़पुवा,

मेन खादा हेवा पोया, मोदा सोमाम्‍तुक्‍माछाङ च़लोक पोया।

२१ खोन्‌ओसा देत्‍नि हेवाआ स़मादा हाङ मुवा,

मोवात्‍निङा येसु ख्रिस्‍त आन्‍हाङ्‌पालाम्‍पा सोमातुक्‍माआछाङ हाङ मुकिना साम्‌योक्‍मिलाम्‍पा अ़लुक्‍निन्‌ओ ह़ङ्‌म़ङ्‌दा म़तित।

स़मा खोन्‍कि ख्रिस्‍तदा ह़ङ्‌मा

६

१ खोन्‍नालो आन्‍कान दे य़ङिन?

दि निनाम्‍हाङ्‌ओ अ़चुसोम्‍तुक्‍मा पोन्‍ने निम्‍पाङ आन्‍कान हेवा मुमायुङ्‌मा म़ल़क?

२ देम्‍खाछाङ माआङ!

आन्‍कान्‌एदा हेवाओ अ़सावा मात्‍द़ङ,

देत्‍नि आन्‍कान हान्‍छाङ मोदाङा ह़ङ्‌मा?

३ आन्‍कान बप्‍तिस्‍मा लोउम्‌कि ख्रिस्‍त येसुएनान अक्‍निवा लिसिन्‌हिदा खोक्‍कोएनान अ़क्‍नि आन्‍कान स़न्‌युङ्‌सिन।

ओ य़ङ खानानिन त़सिन्‍तिमिन्‌येन?

४ खोन्‌ओसा बप्‍तिस्‍मालाम्‍पा आन्‍कान खोक्‍कोएनान अ़क्‍नि खुम्‍तिन।

देत्‍नि निनाम्‍हाङ पापाओ साम्‍स़रिओ अ़चुसावालाम्‍पा ख्रिस्‍त म़सुवादाओदाङ्‌का म़खोन्‍तालोन्‍ता,

मोवात्‍निङा आन्‍कान्‌छाङ अ़ऩङ्‌वा ह़ङ्‌म़ङ्‌ओ लाम्‌दा कोलिन्‍ने।

५ खोक्‍कोसोओ अ़चुस़मादा आन्‍कान खोक्‍कोएनान अ़क्‌तात लिसिन्‌युङ्‌सिन्‌ओसा अ़नुछ्‍याङा खोक्‍को म़खोन्‍तालोन्‍तावात्‍निङा आन्‍कान्‌छाङ खोन्‍तिन्‍लोन्‍तिन।

६ आन्‍कान सिन्‍तुम्‌योम बुयाओ हेवामि आन्‍ह़ङ्‌म़ङ क्रुस्‌दा ख्रिस्‍तएनान ख़न्‍तायुङ्‌सा।

खोन्‌ओसा आन्‍ह़ङ्‌म़ङ्‌चिदा हेवाओ अ़सावाआ अ़क़म्‍तुन्‍ने।

हान्‌दाङ्‌का ह्‍यात्‍नि आन्‍कान हेवाओ अ़हारुक माआङ।

७ देकिनालो साङ सुवादायुङ्‌सा, मो हेवादाङ्‌का लेइसायुङ्‌सा।

८ ख्रिस्‍तएनान आन्‍कान स़न्‌युङ्‌सिन्‌नालो ना खोक्‍कोएनान आन्‍कान ह़ङिन निकिना साकोङ्‌छ़ङ्‌छाङ आन्‍कान मुन।

९ आन्‍कान सिन्‍तुम्‌योम ख्रिस्‍त म़सुवादाओदाङ्‌का म़खोन्‍तालोन्‍तायुङ्‌साओसा खोक्‍को देम्‍खाछाङ ऩलानिन्‍स़निन।

हान्‌दाङ्‌का ह्‍यात्‍नि खोक्‍कोएदा स़मा सावाआ देम्‍खाछाङ हाङ अ़मुन।

१० खोक्‍को म़सुवाओसा,

हेवाओ अ़सावा खोक्‍कोएदा मात्‍द़ङ,

खोन्‍कि ओन्‍ग़रि खोक्‍को निनाम्‍हाङ्‌एनान्‌ओ यावायोक्‌दा म़युङ्‌याङ।

११ मोवात्‍नि खानानिन्‌एदाछाङ हेवाओ अ़सावा मात्‍द़ङ,

मेन ख्रिस्‍त येसुएदा निनाम्‍हाङ्‌ओ निम्‍पाङ अ़ह़ङ त़लिसिन्‌ओ मित्‍मान्‍चिन्‍दोत।

१२ खोन्‌ओसा पोक मित्‍मावात्‍नि तुङ्‌मा अ़दोत्‍निन्‍ने निकिना आम्‍नुओ स़दाओ पोक्‌दा हेवा हाङ मुमा मान्‍प़दानुम।

१३ आम्‍नुओ पोक्‌ओ खाक्‍कोछाङ अ़फुत्‌चि हेवा मुमा निम्‍पाङ अ़अ़त्‍पाओ मित्‍चिऩङ्‌चिदा मान्‌याङ्‌दानुम्‍च़म।

मेन स़मादाङ्‌का ह़ङ्‌म़ङ्‌दा काफान्‍नान्‍चिन म़नाचिवात्‍नि निनाम्‍हाङ्‌ओ अ़नुवाक अ़चुकाचि मुसि पुवालावानिन्‍चिन खोन्‍कि झारा आम्‍नुओ पोक्‍फुत्‌चि साम्‌योक्‍मिओ अ़मित्‍चिऩङ्‌चिओ निम्‍पाङ याङानुम्‍च़म।

१४ हेवा खानानिन्‌एदा हाङ अ़मुनिन,

देकिनालो खानानिन य़ङ्‌हुप्‌ओ अ़क़म्‍मादा त़याइमिन्‌येन,

मेन सोम्‍तुक्‍माओ अ़क़म्‍मादा त़याइन्‌येन।

साम्‌योक्‍मिओ अ़हारुक्‌चि

१५ हान दि म़ल़क?

दि आन्‍कान य़ङ्‌हुप्‌ओ अ़क़म्‍मादा अ़याइमिन्‌येन,

मेन सोम्‍तुक्‍माओ अ़क़म्‍मादा आन्‍कान याइन्‌येन्‌ओसा हेवा मुमा म़ल़क?

देम्‍खाछाङ माआङ।

१६ दि खानानिन त़सिन्‍तिमिन्‌येन,

लोमाय़ङ हारुक्‌चिवात्‍नि खानानिन साङ आप्‍पि त़प़न्‍लाविन्‍चिन,

खानानिन लोन्‌ओवा त़च़न्‌ओ आम्‍नुओ हाङ्‌पाओ अ़चुहारुक्‌चि ओ।

खानानिन हेवाओ अ़हारुक लिमा त़ऱन,

मोसाआ स़मादा त़खात्‍तिन।

माङ्‌लो खानानिन निनाम्‍हाङ्‌आ लोमाय़ङ छेन्‍मा त़ऱम, मोसाआ साम्‌योक्‍मि ह़ङ्‌म़ङ्‌दा त़खात्‍तिन।

१७ मेन निनाम्‍हाङ आलाङ्‌ने,

देकिनालो खानानिन अ़क्‍दु हेवाओ अ़हारुक त़मुन्‌येन,

हान खाक्‍को अ़छ़ङ चिन्‍माय़ङ खानानिन्‌आ त़तोक्‍तुम,

मो झारा साकोङ्‌वाआ त़लोउम्‌युङ्‌सुम।

१८ खानानिन हेवादाङ्‌का त़फोङ्‌सिन्‌युङ्‌सिन खोन्‍कि साम्‌योक्‍मिओ अ़हारुक त़लिसिन्‌युङ्‌सिन।

१९ खानानिन्‌आ तुप्‍मा त़ऱम्‍ने,

अ़ङ्‌का अ़मात्‍ऩङ्‌चिदा चेप्‍ङाङा।

खानानिन्‌आ अ़क्‍दु आम्‍नुओ पोक्‍फुत्‌चि पोप्‍माय़ङ खोन्‍कि च़लोक हेवाओ निम्‍पाङ त़याङुम्‍च़म,

हान मोवात्‍निङा खानानिन सेङ्‌लो त़लिनिन्‌ओसा झारा आम्‍नुओ पोक्‍फुत्‌चि साम्‌योक्‍मि काचिदा याङानुम्‍च़म।

२० खानानिन हेवाओ अ़हारुक त़मुन्‌येन्‌हिदा खानानिन निनाम्‍हाङ्‌ओ अ़चुसाम्‌योक्‍मि मित्‍मादा मान्‍प़त़दानिन्‍चिन।

२१ मोन्‍ग़रि त़मुम्‌ओ य़ङ्‌चिदा आइमित आम्‍नुओ लेजो कात,

मो य़ङ्‌चिदाङ्‌का खानानिन्‌आ दि त़तोक्‍तुम?

मोसोओ अ़सिवा स़मा ओ।

२२ मेन हान आम्‍नुओ हेवादाङ्‌का त़फोङ्‌सिन्‌किना निनाम्‍हाङ्‌ओ अ़चुहारुक त़लिसिन्‌युङ्‌सिन।

खोन्‍कि खानानिन्‌आ त़तोक्‍तुम्‌ओ काचि सिवाआ सेङ्‌माय़ङ्‌दा त़तित्‍तिन।

ओसोओ अ़सिवा अ़लुक्‍निन्‌ओ ह़ङ्‌म़ङ ओ।

२३ देकिनालो हेवाओ अ़लुङ स़मा ओ,

मेन निनाम्‍हाङ्‌आ मोहा प़माय़ङ्‌ओ अ़चुआसिखा ख्रिस्‍त येसु आन्‍हाङ्‌पाएदा अ़लुक्‍निन्‌ओ ह़ङ्‌म़ङ ओ।

सायाकाम्‍माओ अ़मात्‍ऩङ

७

१ ब़ब़,

नाना खोन्‍कि निछाचि ओ,

खानानिन य़ङ्‌हुप कासिन्‍चि,

दि म़ना ह़ङ्‌याङ्‌तारि ओन्‍ङा य़ङ्‌हुप्‌आ लाउ निकिना त़सिन्‍तिमिन्‌येन?

२ अ़मात्‍ऩङ्‌ओ निम्‍पाङ,

अ़क्‍छा साया काम्‍साओ मेत्‍छामा अ़खिम्‍हाङ्‌पा ह़ङ्‌याङ्‌तारि अ़खिम्‍हाङ्‌पाएनान य़ङ्‌हुप्‌आ क़म्‍तुचि,

मेन अ़खिम्‍हाङ्‌पा स़नालो सायाकाम्‍माय़ङ य़ङ्‌हुप्‌दाङ्‌का अ़खिम्‍हाङ्‌मा फोङ।

३ मोवात्‍निङा,

अ़खिम्‍हाङ्‌पा ह़ङ्‌याङ्‌हिदा,

मो नि दुवाछाएदा खात्‌नालो मो “ताङ्‌लान कामु”नि लो।

मेन अ़खिम्‍हाङ्‌पा स़नालो मो मेत्‍छामा य़ङ्‌हुप्‌दाङ्‌का फोङ खोन्‍कि नि दुवाछाएनान सायाकाम्‌नुछाङ,

मो ताङ्‌लान कामु अ़लिनिन।

४ खोन्‌ओसा अ़ङ्‍ब़ब़,

नाना खोन्‍कि निछाचि ओ,

खानानिन्‌छाङ ख्रिस्‍तओ अ़चुपोक्‌ओ अ़फुत्‌ओसा य़ङ्‌हुप्‌एदा त़स़न्‌युङ्‌सिन।

खोन्‍कि ओन्‍ग़रि खानानिन म़सुवादाओदाङ्‌का म़खोन्‍तालोन्‍ताओ ख्रिस्‍तएनान अ़क्‌तात त़लिसिन्‌युङ्‌सिन।

मोवात्‍निओसा,

आन्‍कान निनाम्‍हाङ्‌ओ निम्‍पाङ अ़नुवाक काचिओ अ़सिवा सिमा ऱम।

५ आन्‍कान हेवाओ अ़क़म्‍मादा ह़ङिन्‌येन्‌हिदा हेवा मित्‍माचिआ आन्‍पोक्‌चिदा काचि मुङु,

खोन्‍कि दि-दि मुमा अ़नुनिन्‌नि य़ङ्‌हुप य़ङायुङ्‌सा,

अ़अ़त्‍पा आन्‍मिन्‍माचिआ मो मुमा च़लोक अ़चुऩङानु। खोन्‍किना मो हेवामि काचिआ आन्‍कान स़माओ अ़सिवा सिसुम।

६ मेन ओन्‍ग़रि आन्‍कान काक़म य़ङ्‌हुप्‌ओ अ़सावा आन्‍कान्‌एदा मात्‍द़ङ,

देकिनालो मोदा स़न्‌कि आन्‍कान य़ङ्‌हुप्‌दाङ्‌का फोङ्‌सिन्‌युङ्‌सिन।

खोन्‌ओसा हान बुया छाप्‍ताओ य़ङ्‌हुप्‌दा काङ्‌याङ्‌सा माआङ, मेन सेङ्‌लावाओ अ़ऩङ्‌वा ह़ङ्‌म़ङ्‌दा आन्‍कान निनाम्‍हाङ ब़क्‍तुम।

य़ङ्‌हुप खोन्‍कि हेवा

७ खोन्‍नालो आन्‍कान दे य़ङिन म़ल़क?

य़ङ्‌हुप हेवा ओ?

देम्‍खाछाङ माआङ!

मेन य़ङ्‌हुप मात्‍द़ङ्‌याङ्‍ओदे,

हेवा दि ओ अ़ङ्‌का मान्‍सिन्‍ङाओ।

“खाना च़क्‍ख़य़ मान्‍मुदा”नि य़ङ्‌हुप मान्‌य़ङ्‌ओदे च़क्‍ख़य़ मुमा अ़अ़त्‍पाओ निकिना मान्‍सिन्‍ङाओ।

८ मेन हेवाआ लोमाय़ङ्‌दा अ़वाखाम तोक्‍तुकि अ़ङ्‌काएदा झाराकाखालाओ च़क्‍ख़य़ मिन्‍मा लोइसु।

य़ङ्‌हुप मात्‍द़ङ्‌याङ्‍ओदे,

अ़ङ्‌साकोङ्‌वादा हेवाओ अ़सावा मात्‍द़ङ, मिनिन्‍ने मो सुवादायुङ्‌सा।

९ अ़क्‍दु य़ङ्‌हुप्‌ओ अ़तुक्‌वादा मान्‍सिन्‌युक्‍तुङ्‌हिदा अ़ङ्‌का ह़ङाङ्‌याङ।

मेन लोमाय़ङ सिन्‍तुङ्‌किना अ़ङ्‌ह़ङ्‌म़ङ्‌दा हेवा ह़ङालोन्‍ता खोन्‍कि अ़ङ्‌का सुवाङ।

१० ह़ङ्‌म़ङ प़मादोत्‌ओ मो लोमाय़ङ्‍आ अ़ङ्‌को निम्‍पाङ स़मा तारु निकिना अ़ङ्‌का तुप्‍तुङ।

११ देकिनालो हेवाआ लोमाय़ङ्‌लाम्‍पा अ़वाखाम तोक्‍तुकि अ़ङ्‌का अ़म़प्‍ताङ,

खोन्‍कि मो लोमाय़ङ्‌लाम्‍पा अ़ङ्‌का अ़सेराङ।

१२ खोन्‍नुछाङ,

य़ङ्‌हुप सेङ्‌याङ, खोन्‍कि लोमाय़ङ सेङ्‌याङ खोन्‍कि तोङ्‌लो खोन्‍कि अ़नुवाक मुयाङ।

हेवाएनान म्‍हुमा

१३ खोन्‍नालो दि अ़नुवाक मुयाङ,

मोसाआ अ़ङ्‌को निम्‍पाङ स़मा तारु म़ल़क?

देम्‍खाछाङ माआङ!

मेन हेवा,

हेवावात्‍नि सिन्‍ने निम्‍पाङ अ़नुवाक य़ङ्‌लाम्‍पा हेवाआ अ़ङ्‌काएदा स़मा तारुयुङ्‌सु,

खोन्‌ओसा लोमाय़ङ्‌लाम्‍पा हेवा अ़न्‍नुनु हेवामि लिमा ऱने।

१४ आन्‍कान सिन्‍तुम्‌योम,

य़ङ्‌हुप लावामि ओ,

मेन अ़ङ्‌का मान्‍साम्‌योक्‍मि मुङाङा,

खोन्‍कि हेवाओ अ़हारुक्‌वात्‍नि अ़ङ्‌का इनाङ्‌युङ्‌साङ।

१५ अ़ङ्‌का दे च़ङा,

मो अ़ङ्‌का अ़तुप्‍ऩङ।

अ़ङ्‌का देत्‍नि मिन्‍ङा,

मोवात्‍नि अ़ङ्‌का अ़मुऩङ। मेन अ़ङ्‌का दि चिप्‍माकात्‍तुङ, मोङा अ़ङ्‌का मुङ।

१६ मेन अ़ङ्‌का दि मुङ्‌योङ मो फिसुङ्‌योङ्‌नि सिन्‍तुङ्‌योङ्‌नालो य़ङ्‌हुप अ़नुवाक मुयाङ निकिना अ़ङ्‌का काङ्‌ङाओ ओसाआ खाङ्‌मुसु।

१७ खोन्‌ओसा हान मो अ़त्‍लोकाच़ अ़ङ्‌का माआङ,

मेन अ़ङ्‌काएदा याक्‌याङ्‍ओ हेवामि मित्‍माओ।

१८ अ़ङ्‌का सिन्‍तुङ्‌योङ,

अ़ङ्‌काएदा याक्‌याङ्‍ओ हेवामि पोक्‌ओ मित्‍माचिआ दित्‍छाङ नुलोक च़मा ऩप़ऩङ।

दि अ़नुवाक मुयाङ,

मो मुमामिन्‍मा अ़ङ्‌काएदा याक्‌याङ,

मेन मो मुमा अ़ङ्‌का अ़ऱऩङ।

१९ देकिनालो अ़ङ्‌का दि अ़नुवाक मुमा स़ङा,

मो अ़ङ्‌का अ़मुऩङ,

मेन अ़ङ्‌का दि अ़अ़त्‍पा मुमानि अ़मिन्‍ऩङ,

मो अ़ङ्‌का मुङ।

२० हान अ़ङ्‌का दि मुमानि अ़मिन्‍ऩङ,

मो मुङ्‌नालो मो कामु देम्‍खाछाङ अ़ङ्‌का माआङ,

मेन अ़ङ्‌काएदा कायाक हेवा ओ।

२१ ओवात्‍नि ओ अ़छ़ङ य़ङ्‌आ काचि मुङुओ अ़ङ्‌का धिरुङ।

खाउग़रि अ़ङ्‌का नुलोक च़मा स़ङा,

मोन्‍ग़रि अ़अ़त्‍पा अ़ङ्‌च़क्‌दा युङ।

२२ देकिनालो अ़ङ्‌साकोङ्‌वा हुत्‌याङ्‌का निनाम्‍हाङ्‌ओ अ़चुय़ङ्‌हुप्‌दा अ़ङ्‌ऩङानु,

२३ मेन अ़ङ्‌पोक्‍फुत्‌चिदा नितात य़ङ्‌हुप्‌आ अ़ङ्‌मिन्‍मादा याक्‌याङ्‍ओ निनाम्‍हाङ्‌ओ अ़चुय़ङ्‌हुप्‌ओ अ़देङ्‌सालाप्‍पादा ङेङ मु।

खोन्‍कि अ़ङ्‌पोक्‍फुत्‌चिदा याक्‌याङ्‍ओ हेवाओ अ़य़ङ्‌हुप्‌आ अ़ङ्‌का अ़छुम्‍ङा।

२४ अ़ङ्‌का ना दियाको दुखा कातोक म़ना!

ओ अ़ङ्‌पोक कासेत हेवादाङ्‌का साङ्‌आ अ़ङ्‌का लेन्‍मा अ़ऱङा?

२५ निनाम्‍हाङ आलाङ्‌ने!

आन्‍हाङ्‌पा येसु ख्रिस्‍तलाम्‍पा खोक्‍कोसाआ अ़ङ्‌का ऩलेन्‍ङा!

खोन्‌ओसा,

आप्‍पि अ़ङ्‌मिन्‍माआ अ़नुछ्‍याङा निनाम्‍हाङ्‌ओ अ़चुय़ङ्‌हुप्‌वात्‍नि मुमा स़ङा,

मेन पोक्‌दा अ़ङ्‌का हेवाओ अ़य़ङ्‌हुप्‌ओ अ़हारुक मुङाङा।

सेङ्‌लावादाङ्‌काओ ह़ङ्‌म़ङ

८

१ खोन्‌ओसा हान ख्रिस्‍त येसुएनान अ़क्‍नि कालिचिएदा दन्‍दा मात्‍द़ङ।

२ देकिनालो ख्रिस्‍त येसुदाङ्‌का ताओ ह़ङ्‌म़ङ काप़ सेङ्‌लावाओ अ़य़ङ्‌हुप्‌आ हेवा खोन्‍कि स़माओ अ़सावादाङ्‌का खानानिन ऩफोङ्‌सिन।

३ आन्‍को हेवामि आन्‍मित्‍माचि मान्‍ऱकादा म़लिसाओसा य़ङ्‌हुप्‌आ दि मुमा मान्‍ऱदो,

मो निनाम्‍हाङ्‌आ अ़मुवा।

निनाम्‍हाङ्‌आ आप्‍पिओ अ़चुछा अ़याङाकि आन्‍कान्‌वाको हेवामिचिओ आन्‍हेवाचिओ निम्‍पाङ हेन्‍खोक्‌वा अ़पुवाकि हेवाओ अ़क़म्‍मा आन्‍कान्‌एदाङ्‌का अ़लुक्‍ता।

४ हेवामि मित्‍माचिदा काकोन माआङ,

मेन सेङ्‌लावादा काकोन्‌ओ निम्‍पाङ साम्‌योक्‍मिआ दोरुओ य़ङ्‌हुप नुलोक आन्‍कान्‌एदा तालाने निकिना निनाम्‍हाङ्‌आ ओ अ़मुवा।

५ हेवामि मित्‍मावात्‍नि काकोन्‍चिआ पोक्‌ओ य़ङ्‌चिदा अ़चुमिन्‍मा अ़पाक,

मेन सेङ्‌लावावात्‍नि काकोन्‍चिआ सेङ्‌लावाओ य़ङ्‌चिदा अ़चुमिन्‍मा अ़पाक।

६ हेवामि पोक मित्‍माचिदा मिन्‍मा पाक्‍मानिओ स़मा ओ,

मेन सेङ्‌लावादा मिन्‍मा पाक्‍मानिओ ह़ङ्‌म़ङ खोन्‍कि सेवाङ्‌नि ओ।

७ साङ्‌आ हेवामि मित्‍माचिदा अ़मिन्‍मा पाउ,

मो निनाम्‍हाङ्‌ओ अ़चुङेङ लि।

मो देम्‍खाछाङ निनाम्‍हाङ्‌ओ अ़चुय़ङ्‌हुप्‌दा अ़प़नान्‍लाप्‍नान्‍चिमिन,

खोन्‍कि अ़नुछ्‍याङा लिमा अ़ऱनिन।

८ हेवामि पोक मित्‍माचिओ अ़चुक़म्‍मादा कायुङ्‌चिआ निनाम्‍हाङ्‌ओ अ़चुऩङानुमा ऩऱन।

९ मेन खानानिन आम्‍नुओ हेवामि मित्‍माचिआ ऩक़म्‍तिमिन्‌येन।

खानानिन्‌एदा निनाम्‍हाङ्‌ओ अ़चुलावा म़युङ्‌याङ्‌नालो खानानिन सेङ्‌लावाआ ऩक़म्‍तिन्‌युङ्‌सिन।

मेन साङ्‍एदा ख्रिस्‍तओ अ़चुलावा ऩयाक्‍निन,

मो म़ना ख्रिस्‍तओ माआङ।

१० ख्रिस्‍त खानानिन्‌एदा म़युङ्‌याङ्‌नालो हेवाओ अ़तुक्‌वाआ खानानिन आम्‍नुओ पोक्‌दा त़स़न्‌नुछाङ आम्‍नुओ लावा साम्‌योक्‍मिओ अ़तुक्‌वाआ ह़ङ।

११ येसु म़सुवादाओदाङ्‌का अ़ह़ङ कामुओ अ़चुलावा खानानिन्‌एदा म़याक्‌नालो ख्रिस्‍त येसु म़सुवादाओदाङ्‌का काह़ङ्‌लोन्‌आ खानानिन्‌एदा कायाक खोक्‍कोसोओ अ़चुलावालाम्‍पा स़दाओ आम्‍नुओ पोक्‌छाङ ह़ङ्‌म़ङ अ़प़।

१२ खोन्‌ओसा ब़ब़,

नाना खोन्‍कि निछाचि ओ,

आन्‍कान मुमादोत्‌ओ काचि ना ब़द्‍धे युङ्‌याङ, मेन आन्‍कान हेवाओ काचि मुमादा राकाङ्‌थेत्‍नि मात्‍द़ङ।

१३ देकिनालो हेवामि मित्‍मावात्‍नि त़ह़ङिन्‌नालो खानानिन त़स़न,

मेन सेङ्‌लावालाम्‍पा पोक्‌ओ हेवामि काचिचि त़लुक्‍तुम्‍च़म्‌नालो खानानिन त़ह़ङिन।

१४ झारा साङ निनाम्‍हाङ्‌ओ अ़चुलावाआ म़तित्‍तुचि,

मोचि निनाम्‍हाङ्‌ओ अ़चुछाचि ओ।

१५ देकिनालो किन्‍माकि हारुक मुमा लावा खानानिन्‌आ मान्‍तोक्‍त़युक्‍तुम,

मेन तात्‍मा छा लिमाओ निम्‍पाङ निनाम्‍हाङ्‌ओ अ़चुलावा त़तोक्‍तुम्‌युङ्‌सुम।

खोन्‌ओसा निनाम्‍हाङ लावालाम्‍पा आन्‍कान निनाम्‍हाङ “अब्‍बा!

आपो!”

नि बुत्‍तुम।

१६ आन्‍कान निनाम्‍हाङ्‌ओ अ़चुछाचि ओ निकिना सेङ्‌लावाआ आन्‍लावाएनान अ़छ़ङ अ़मु।

१७ हान आन्‍कान अ़चुछाचि ओनालो आन्‍कान अ़चुपाङ्‌यिचिछाङ ओ।

अ़नुछ्‍याङा निनाम्‍हाङ्‌ओ अ़चुपाङ्‌यि खोन्‍कि ख्रिस्‍तएनान अ़क्‍नि पाङ्‌यिचि ओ।

खोक्‍कोएनान अ़क्‍नि आन्‍कान दुखा आङ्‌तुम्‌नालो आन्‍कान खोक्‍कोओसो अ़चुसाम्‌छाङ तोक्‍तुम।

तायाङ्‍ओ साम

१८ अ़ङ्‌का मिन्‍ङाङा,

आन्‍कान म़प़ओ साया आइमित्‌ओ आन्‍दुखाचिएनान तोङ्‌माखाङ्‌मा अ़खान्‍तुन्‍चिन।

१९ अ़नुछ्‍याओ निनाम्‍हाङ्‌ओ अ़चुछाचि साङ्‌चिओ निकिना खाङ्‌मुमा झारा मुन्‍माय़ङ्‌आ राक्‌एनान तायाङ्‍ओ लेन हुङुङु।

२० देकिनालो झारा मुन्‍माय़ङ सोज्‍जेओ लिसा,

मोसोओ आप्‍पि अ़मिन्‍माआ माआङ,

मेन निनाम्‍हाङ्‌आङा ओ मोवात्‍नि लिनेनि म़मिना।

२१ हान झारा मुन्‍माय़ङ्‌आ राक्‍स़रि खोन्‍कि निनाम्‍हाङ्‌ओ अ़चुछाचिएनान अ़क्‍नि साया तोक्‍माओ लेन अ़हुङ्‌याङ।

मोन्‍ग़रि मोचि अ़चुलुक्‍मा खोन्‍कि अ़चुस़मादाङ्‌का म़फोङ्‌लोन।

२२ आन्‍कान सिन्‍तुम्‌योम,

झारा मुन्‍माय़ङ्‌आ आइमित्‌तारि छातोक्‍मा सारिमाआ लाउओवात्‍नि ह़त्‍पा लुयाङ।

२३ खोन्‍कि मुन्‍माय़ङ्‌आ ओन्‍ङा माआङ,

मेन आन्‍कान आप्‍पि साङ्‍एदा सेङ्‌लावाओ बुयाओ अ़सिवा याक्‌याङ,

तात्‍माछावात्‍नि लोक्‍लुमा खोन्‍कि आन्‍पोक लेन्‍माओ निम्‍पाङ राक्‌एनान हुङ्‌याङ्‌सा आन्‍कान आप्‍पिछाङ आन्‍कोङ्‌हुत्‌या ह़त्‍पा लुन्‌येन।

२४ निनाम्‍हाङ्‌आ आन्‍कान म़लेइसादाङ्‌का ओ सोम्‍कुवा म़पुवा।

मेन ओ आइमित्‌तारि आन्‍कान मान्‍तोक्‌युक्‍तुम्‌ओसा आन्‍कान आन्‍मिन्‍मादा मो हुङुम्‌योम।

आन्‍कान तोक्‍तुम्‌ओखाङ्‌दे देकि हुङ्‌मादोराओ?

२५ मेन आन्‍कान दि अ़तोक्‍तिमिन,

मो आन्‍कान सोम्‍कुवा मुम्‌नालो आन्‍कान मो आङ्‌याङ्‌सा हुङुम।

२६ सेङ्‌लावाआछाङ आन्‍कान आन्‍मान्‍ऱदामादा म़फा।

आन्‍कान देत्‍नि यामात्‍मादोत्‌ओ आन्‍कान अ़लेसिमिन,

मेन य़ङ्‌सिवाचिदा य़ङ्‌मा अ़ऱन्‍मिन्‌ओ ह़त्‍पादा सेङ्‌लावाआङा आन्‍को निम्‍पाङ याम़मात प़।

२७ खोन्‍कि म़नाचिओ अ़चुसाकोङ्‌वा काखाङ निनाम्‍हाङ्‌आ सेङ्‌लावाओ अ़चुमिन्‍मा दि ओ,

मो अ़सिन,

देकिनालो निनाम्‍हाङ्‌ओ अ़चुमित्‍चिऩङ्‌वात्‍नि सेङ्‌लावाआ निनाम्‍हाङ्‌ओ अ़चुम़नाचिओ निम्‍पाङ याम़मात।

२८ आन्‍कान सिन्‍तुम्‌योम,

खोक्‍को सोमाकातुक्‌चि खोन्‍कि खोक्‍कोसोओ अ़चुमित्‍चिऩङ्‌वात्‍नि म़बुत्‍तुचिओचिओ निम्‍पाङ झारा य़ङ्‌चिदा निनाम्‍हाङ्‌आ नुलोक म़मुचि।

२९ साङ-साङ खोक्‍कोसाआ बुयाङा म़सिन्‍तुयुङ्‌सुचि,

निनाम्‍हाङ्‌आ मोचि आप्‍पिओ अ़चुछा ख्रिस्‍तवात्‍नि मुमा निम्‍पाङ म़छेन्‍तुचि।

खोक्‍कोसाआ ओ अ़मुवा,

खोन्‌ओसा ब़द्‍धे ब़ब़,

नाना खोन्‍कि निछाचिएदा ख्रिस्‍त झारादाङ्‌का ब़ब़ म़लिने।

३० साङ-साङ खोक्‍कोसाआ बुयाङा म़छेन्‍तुचि,

मोचि खोक्‍कोसाआ म़बुत्‍तुचिछाङ।

खोन्‍कि साङ्‌चि खोक्‍कोसाआ म़बुत्‍तुचि,

मोचि खोक्‍कोसाआ साम्‌योक्‍मिछाङ म़काइसुचि, खोन्‍कि साङ-साङ साम्‌योक्‍मि म़काइसुचि, मोचि खोक्‍कोसाआ साम्‍स़रिओछाङ म़मुचि।

निनाम्‍हाङ्‌ओ अ़चुसोम्‍तुक्‍मादाङ्‌का आन्‍कान दिसाआछाङ म़फेक्‍निन

३१ खोन्‍नालो आन्‍कान दे य़ङिन?

निनाम्‍हाङ आन्‍लिप्‍पादा म़युङ्‌याङ्‌नालो आन्‍देङ्‌सालाप्‍पादा साङ युङ्‌याङ कि?

३२ निनाम्‍हाङ्‌आ आप्‍पिओ अ़चुछा मान्‍लेत्‌अ़दा,

मेन आन्‍कान झारासोओ निम्‍पाङ अ़चुछा म़पुवालावा।

दि खोक्‍कोसाआ आन्‍कान म़हिप्‍ताओ झारा सामाचिछाङ अ़चुछाएनान अ़क्‍नि म़प़निन कि?

३३ निनाम्‍हाङ्‌आ म़छेन्‍तुचिओ म़नाचिओ अ़चुदेङ्‌सालाप्‍पादा साङ्‌आ लाहि पाक्‍तुचि?

साङ्‌आछाङ माआङ, देकिनालो निनाम्‍हाङ्‌आङा साम्‌योक्‍मि म़मुयुङ्‌सुचि।

३४ निनाम्‍हाङ्‌ओ अ़चुम़नाचि हेवामिचिओ निकिना लाहिपाक्‍मा काऱ साङ ओ?

साङ्‌छाङ मात्‍द़ङ,

देकिनालो ख्रिस्‍त आन्‍को निम्‍पाङ म़सुवा,

मोदाङ्‌का च़लोक, खो म़सुवादाओदाङ्‌का अ़ह़ङ म़लिसा खोन्‍कि निनाम्‍हाङ्‌ओ अ़चुचुप्‍ताङ्‌छुक्‍लिप्‍पा म़युङ्‌याङ खोन्‍कि आन्‍को निम्‍पाङ याम़मात्‌याङ।

३५ साङ्‌आ आन्‍कान ख्रिस्‍तओ अ़चुसोम्‍तुक्‍मादाङ्‌का म़फेक?

दि अ़चाअ़त्‍माआ माङ्‌लो दुखाआ,

ल़क्‍माआ,

माङ्‌लो स़ङ्‌साक्‌वाआ,

माङ्‌लो काल़ङ्‌द़क्‌आ,

माङ्‌लो क़माकात्‍माआ हे बान्‍छोन्‌आ?

३६ साम्‍कालिन्‌दा ओवात्‍नि छाप्‍तायुङ्‌सा,

“आम्‍नुओ निम्‍पाङ आन्‍कान्‍का नाम्‍प़क्‍लो स़मा तेम्‍मादोत,

धेत्‍मायु भेराचिवात्‍नि आन्‍कान्‍का ऩखान्‌युङ्‌सिन्‍का।”

३७ मेन ओ झारा य़ङ्‌चिदा आन्‍कान निनाम्‍हाङ्‌ओ अ़चुसोमातुक्‍मालाम्‍पा काछोचिदाङ्‌काछाङ आन्‍कान च़लोक मुन्‌येन।

३८ देकिनालो अ़ङ्‌का ओ अ़नुछ्‍या सिन्‍तुङ्‌योङ,

ना स़माआ ना ह़ङ्‌म़ङ्‌आ ना निनाम्‍हाङ काफाचिआ ना अ़खान्‍मिन्‌ओ सावाचिआ,

ना आइमित्‌ओ य़ङ्‌चिआ ना माय़ङ म़ताओ य़ङ्‌चिआ,

ना हेन्‍खामादाओ खाक्‍कोछाङ सावाचिआ,

३९ खोन्‍किना नाम्‍चोक्‌दुओ सावाचिआ ना हेन्‍खामा भेन्‌युओ सावाचिआ,

अ़नुछ्‍याङा,

झारा मुन्‍माय़ङ्‌दाओ खाक्‍कोछाङ य़ङ्‌आ,

ख्रिस्‍त येसु आन्‍हाङ्‌पा आन्‍कान्‌एदा म़युङ्‌याङ्‌ओसा आन्‍निनाम्‍हाङ्‌ओ अ़चुसोम्‍तुक्‍मादाङ्‌का आन्‍कान फेक्‍मा म़ऱनिन।

निनाम्‍हाङ खोन्‍कि अ़चुम़नाचि

९

१ ख्रिस्‍त अ़ङ्‌सालुम्‍स़ङ म़युङ्‌याङ,

अ़ङ्‌का अ़नुछ्‍या चेप्‍ङाङा।

अ़ङ्‌का अ़म़प्‍ऩङ।

सेङ्‌लावाआ अ़ङ्‌लावा सालुम्‍स़ङ प़ङु।

२ अ़ङ्‌साकोङ्‌वादा अ़न्‍नुनु सोखा खोन्‍कि अ़ङ्‌मिन्‍मादा अ़लुक्‍निन्‌ओ योक्‍मा याक्‌याङ।

३ अ़ङ्‌का अ़ङ्‌रावाचि,

आप्‍पिओ अ़ङ्‌दाक्‍मित्‍चिओ निम्‍पाङ अ़ङ्‌काङा माङ्‌हिम्‍ङाने, खोन्‍कि ख्रिस्‍तदाङ्‌का फेक्‍ङानेनि मिन्‍ङाङा।

४ मोचि इस्राएलिचि ओ,

खोन्‍कि मोचि निनाम्‍हाङ्‌आ म़छेन्‍तुचिओ अ़चुतात्‍मा छाचि ओ।

निनाम्‍हाङ्‌आ मोचि खोक्‍कोसोओ अ़चुसाम खाङ्‌म़मेत्‍तुचि।

खोक्‍कोसाआ मोचि अ़छ़ङ म़हिप्‍तुचि, खोन्‍कि य़ङ्‌हुप म़प़चि। खोक्‍कोसाआ खोक्‍को ब़क्‍मा खोन्‍कि हिप्‍माय़ङ्‌चि तोक्‍माओ अ़वाखाम म़प़चि।

५ अ़चुसुन्‍तुम्‌चि अब्राहाम,

इसाक खोन्‍कि याकुब ओ।

खोन्‍कि ख्रिस्‍त्‌छाङ पोक्‌दा मोचिओ अ़चुरावा ओ।

झारादाङ्‌का तोक्‍पो निनाम्‍हाङ्‌ओ अ़धुन अ़चुऩङ चोन्‍ने!

मोवात्‍निङा लिने।

६ खोन्‍नालो दि निनाम्‍हाङ्‌आ अ़चुओ हिप्‍माय़ङ यहुदिचिओ निम्‍पाङ मान्‍तालाअ़दा?

अ़तासाला!

ओ सिन्‍तानुम,

झारा इस्राएलि म़नाचि निनाम्‍हाङ्‌ओ अ़चुम़नाचि माआङ।

७ अब्राहाम्‌ओ अ़छाचि म़लिसाहिदा झारा खोसोओ अ़छाचि मान्‍लिचि।

देकिनालो निनाम्‍हाङ्‌आ अब्राहाम अ़लोवा,

“इसहाक्‌लाम्‍पाङा आम्‍छाचिओ अ़चुऩङ युङ।”

८ ओसोओ अ़तुप्‍माय़ङ,

पोक्‌दाङ्‌का म़लिसाओचि निनाम्‍हाङ्‌ओ अ़चुछाचि माआङ,

मेन हिप्‍माय़ङ्‌दाङ्‌का म़लिसाओचि अब्राहाम्‌ओ अ़छाचि ओ।

९ देकिनालो मो हिप्‍माय़ङ ओवात्‍नि य़ङ्‌याङ,

“तोङ्‌ओ ग़रिदा अ़ङ्‌का लाङाताङा खोन्‍कि साराओ अ़क्‍छा अ़छा लि।”

१० मोन ओन्‍ङा माआङ,

मेन रिबेकाआ अ़क्‍छा दुवाछा आन्‍सुन्‍तुम इसहाकदाङ्‌का बुक्‍खुया।

११ खोन्‍कि काप्‍छाले छाचि तोक्‍मा बुया,

मोचिआ अ़नुवाक माङ्‌लो अ़अ़त्‍पा च़मा बुयाङा,

काचिआ माआङ,

मेन खोक्‍कोसाआ म़बुत्‍तुचिवा निनाम्‍हाङ्‌आ म़छेन्‍तुचिओ कान्‍ने निम्‍पाङ,

१२ निनाम्‍हाङ्‌आ रिबेका ओवात्‍नि अ़लोवा,

“कुम्‍पाआ सिप्‍पा ब़त्‍मादोत।”

१३ ओवात्‍नि छाप्‍तायुङ्‌सा,

“याकुब अ़ङ्‌का सोमातुक्‍तुङ,

मेन एसाब ऩङाछिरुङ।”

१४ हान आन्‍कान दे य़ङिन म़ल़क?

दि निनाम्‍हाङ अ़अ़त्‍पा म़मुयाङ?

देम्‍खाछाङ माआङ!

१५ देकिनालो खोक्‍कोसाआ निनाम्‍हाङ्‌य़ङ खाकालु मोसा अ़लोवा,

“साङ अ़ङ्‌का सोमातुक्‍मा स़ङा,

मो अ़ङ्‌का सोमातुक्‍तुङ,

खोन्‍कि साङ अ़ङ्‌का खाङ्‌मा स़ङा,

मो अ़ङ्‌का खाङ।”

१६ खोन्‌ओसा ओ म़नाओ अ़मित्‍मा माङ्‌लो काचि मुमादा ओ अ़याक्‍निन,

मेन ओ निनाम्‍हाङ्‌ओ अ़चुसोम्‍तुक्‍मादा याक।

१७ साम्‍कालिन्‌आछाङ फारो लो,

“अ़ङ्‌को अ़ङ्‌सावा खानाएदा खाङ्‌मुमा मित्‍चिऩङ्‌आ खोन्‍कि झारा हेन्‍खामादा अ़ङ्‌ऩङ खालुने निम्‍पाङ अ़ङ्‌का खाना एम्‍ना।”

१८ खोन्‌ओसा खोक्‍कोसाआ साङ सोम्‍तुक्‍मानि म़मिन खोङा सोमाअ़तुक,

खोन्‍कि खोक्‍कोसाआ साङ्‌कोओ अ़साकोङ्‌वा छाक्‍लो मुमानि म़मिन,

खोसाआ छाक्‍लो म़मेत्‍तुप़चि।

निनाम्‍हाङ्‌ओ अ़चुमाइसुङ खोन्‍कि सोमातुक्‍मा

१९ खोन्‍कि खाना अ़ङ्‌का त़लोङा,

“खोन्‍नालो देकि आन्‍कान निनाम्‍हाङ्‌आ लाहि म़पाक्‌याङ?

देकिनालो खोक्‍कोसोओ अ़चुमित्‍चिऩङ्‌दा साङ्‌आ खोक्‍को छेक्‍मा अ़ऱ?”

२० मेन म़ना त़लिकि निनाम्‍हाङ्‌ओ अ़चुय़ङ काला खाना साङ ओ?

दि बाखाओ ब़आ मो काबोप्‍पा “अ़ङ्‌का देकि ओवात्‍नि त़बोआङ्‍ओ”नि लो कि?

२१ दि मो अ़क्‌तात्‌ङा बाखा बोप्‌दाङ्‌का अ़नुवाक मित्‍चिऩङ्‌ओ खोन्‍कि ताक्‍पेत्‍नि याङ्‌मा निम्‍पाङ ब़काबोप्‌आ बोप्‍मा अ़पाङ मात्‍द़ङ कि?

२२ निनाम्‍हाङ्‌आ अ़चुच़ऱपा खोन्‍कि अ़चुसावा खाङ्‌मुमा म़स़नालो खोक्‍कोसाआ खाङ्‌मुमा अ़ऱ।

मेन खाक्‍कोचि दन्‍दा प़मा खान्‍तुचिओ म़मुयाङ,

दि खोक्‍को मो म़नाचिओ निम्‍पाङ अ़न्‍नुनु काहुङ ऩमुनिनिन?

२३ उवा,

साम्‌ओ निम्‍पाङ बुया म़चुम्‍सुचिओ,

खोन्‍कि खोक्‍कोसाआ सोमा म़तुक्‍तुचिओचि,

ब़द्‍धे अ़चुऩङ्‌लोङ्‌मा खाङ्‌मेत्‍माचि निकिना खोक्‍कोसाआ ओवात्‍नि अ़मुवा।

२४ खोक्‍कोसाआ आन्‍कान्‌छाङ मो रुहुप्‌दा म़पाआ।

खोक्‍कोसाआ यहुदिचि ओन्‍ङा माआङ,

मेन निरावाचिछाङ म़बुत्‍तुयुङ्‌सुचि।

२५ ओवात्‍निङा होसेओ अ़छाप्‍लाखादाछाङ निनाम्‍हाङ म़य़ङ्‌याङ,

“साङ्‌चि अ़ङ्‌म़नाचि मान्‍मुयाङ्‌चि,

मोचि अ़ङ्‌का ‘अ़ङ्‌म़नाचि’नि बुत्‍तुङ्‌च़ङ।

खोन्‍कि अ़ङ्‌का साङ सोमामान्‍तुक्‍ङा,

मो अ़ङ्‌का ‘सोमातुक्‍नाओ’नि लोङ।”

२६ “खोन्‍किना,

खादा ‘खानानिन अ़ङ्‌म़नाचि माआङ’नि ऩलोन्‌ओ,

मोदाङा मोचि ‘अ़ह़ङ निनाम्‍हाङ्‌ओ अ़चुछाचि’नि म़लोचि।”

२७ इस्राएल्‌ओ अ़तुक्‌वादा यसैया खालु,

“इस्राएल्‌ओ अ़छाचिओ अ़चुखिप धियाङ्‌वामादाओ लुङ्‌च़क़य़क ओन्‍तेका मुयाङ्‌नुछाङ,

अ़चुप्‍पो रुहुप ओन्‍ङा म़लेत।

२८ देकिनालो हाङ्‌पाआ हेन्‍खामादा खोक्‍कोसोओ अ़चुदन्‍दाओ काचि चाअ़त्‍लो खोन्‍कि च़क्‍नि अ़ताला।”

२९ ओवात्‍नि यसैयाआ बुयाङा निनाम्‍हाङ्‌य़ङ खालुसुयुङ्‌सु,

“रात्‍खामिचिओ सावापोरिओ अ़चुओ हाङ्‌पा निनाम्‍हाङ्‌आ आन्‍छाचि मान्‍हेन्‍म़दोचिओदे,

आन्‍कान सदोम्‌वात्‍नि लिसिन्‌ओ,

खोन्‍कि गमोरावात्‍नि लिसिन्‌ओ।”

इस्राएल्‌ओ अ़साकोङ्‌छ़ङ मान्‍मुदामा

३० हान आन्‍कान दे य़ङिन म़ल़क?

साम्‌योक्‍मि मान्‍त़ङ्‌कादा निरावाचिआ साम्‌योक्‍मि अ़तोक्‍तायुङ्‌सा,

मो साकोङ्‌छ़ङ्‌लाम्‍पाओ साम्‌योक्‍मि ओ।

३१ मेन इस्राएल्‌आ,

य़ङ्‌हुप्‌दाओ साम्‌योक्‍मि त़ङ्‌तुनुछाङ,

मो मान्‍तोक्‌दो।

३२ देकि?

देकिनालो साम्‌योक्‍मि काचिचिदा याक्‌नि म़मिना खोन्‍कि मोचिआ साकोङ्‌छ़ङ्‌लाम्‍पा साम्‌योक्‍मि मान्‍लाम्‌अ़दा।

ख्रिस्‍त खोचिओ निम्‍पाङ लुङ्‌छ़ङ्‌वात्‍नि म़लिसा मोदा मोचि म़धुङ्‌सा।

३३ ओवात्‍नि छाप्‍तायुङ्‌सा,

“खानुम,

अ़ङ्‌का सियोन्‌दा अ़क्‌तात लुङ युङ्‌सुङ्‌योङ,

मोदा म़नाचि म़धुङ,

खोन्‍कि अ़क्‌तात लुङ्‌छ़ङ युङ्‌सुङ्‌योङ,

मोसाआ मोचि धाम्‍सुचि,

मेन खोक्‍कोएदा साङ सोम्‍कुवा मु,

मो लेजोदा अ़छुक्‍निन।”

१०

१ ब़ब़,

नाना खोन्‍कि निछाचि ओ,

अ़ङ्‌को अ़ङ्‌साकोङ्‌वादाओ अ़ङ्‌मित्‍मा खोन्‍कि इस्राएलिचिओ निम्‍पाङ निनाम्‍हाङ्‌एदा अ़ङ्‌यामात्‍मा ओङा ओ,

मोचि म़लेन्‍ने।

२ देकिनालो अ़ङ्‌का मोचिओ अ़चुतुक्‌वादा सालुम्‍स़ङ प़मा ऱनानिन,

निनाम्‍हाङ्‌एदा मोचि अ़चुराक्‍स़रि ना म़मुयाङ,

मेन मो राक अ़नुछ्‍याओ अ़चुतायावा अ़मुनिनिन।

३ देकिनालो निनाम्‍हाङ्‌दाङ्‌का ताओ साम्‌योक्‍मिओ अ़तुक्‌वादा मान्‍सिन्‌अ़दा खोन्‍कि मोचिआ आप्‍पिओ अ़चुकाचिआ अ़नुवाक लिमा म़लामा।

मोवात्‍नि मोचि निनाम्‍हाङ्‌एदा प़मान्‍चिन म़छुन्‍ता।

४ देकिनालो झारा साकोङ्‌छ़ङ कामु साम्‌योक्‍मि म़कान्‍ने निकिना ख्रिस्‍तआ य़ङ्‌हुप अ़तासाला।

५ य़ङ्‌हुप्‌वात्‍नि च़माकि साम्‌योक्‍मि लिमाओ निम्‍पाङ निनाम्‍हाङ्‌य़ङ खाकालु मोसाआ छाप्‍तुङु,

“खाक्‍को म़नाआ ओ काचिचि मुचि,

खो मोचि लाम्‍पाङा ह़ङ।”

६ मेन साकोङ्‌छ़ङ्‌लाम्‍पाओ साम्‌योक्‍मि ओवात्‍नि य़ङ,

“आम्‍मिन्‍मादा मान्‌य़ङ्‌दा (ख्रिस्‍त ह्‍युना धान्‍सि) निनाम्‍मादु साङ वाङ?

७ माङ्‌लो (म़सुवादाओचिदाङ्‌का ख्रिस्‍त धाना लोत्‍सि) सित्‍म़ङ युङ्‌खायु साङ धा?”

८ मेन ओसोओ अ़य़ङ्‌खान ओङा ओ,

“निनाम्‍हाङ्‌ओ अ़चुय़ङ आम्‍च़क्‌दाङा,

आम्‍दोदाङा खोन्‍कि आम्‍साकोङ्‌वादाङा याक्‌याङ।”

मो सोम्‍कुवाओ अ़तुक्‌वादाओ य़ङ्‌खान आन्‍कान्‍का खालुसुम्‍का।

९ मो खाना “येसु अ़ङ्‌हाङ्‌पा”नि य़ङ्‌सा आम्‍दोआ त़लोउ खोन्‍कि निनाम्‍हाङ्‌आ खोक्‍को म़सुवादाओदाङ्‌का अ़खोन्‍तालोइसा निकिना आम्‍साकोङ्‌वादा साकोङ्‌छ़ङ त़मुनालो खाना ऩलेन।

१० देकिनालो म़नाआ अ़साकोङ्‌वाआ साकोङ्‌छ़ङ मु,

खोन्‍कि मो खोप्‍लो कान, खोन्‍कि खोसाआ अ़दोआ लोउ खोन्‍कि मो अ़लेन।

११ देकिनालो साम्‍कालिन य़ङ्‌याङ,

“खोक्‍कोएदा साकोङ्‌छ़ङ कामु साङ्‌छाङ लेजोदा अ़छुक्‍निन।”

१२ यहुदि खोन्‍कि ग्रिक अ़क्‌तात्‌ओसा,

खोक्‍को झारासोओ अ़क्‌तात अ़चुहाङ्‌पा म़युङ्‌याङ।

खोन्‍कि खोक्‍को काबुक झारा च़लोक आसिखा म़प़चि।

१३ देकिनालो साम्‍कालिन य़ङ्‌याङ,

“झारा साङ्‌आ हाङ्‌पाओ अ़चुऩङ बुउ, खो निनाम्‍हाङ्‌आ अ़लेन।”

१४ मेन खोक्‍को साकोङ्‌छ़ङ मान्‍मुअ़युक,

खोक्‍को म़नाचिआ देत्‍नि अ़बुक?

खोन्‍कि खोक्‍कोसोओ अ़चुतुक्‌वादा देम्‍खाछाङ मान्‌एन्‌अ़युक,

खोक्‍को मोचिआ देत्‍नि साकोङ्‌छ़ङ अ़मु? खोन्‍कि खाकालु मात्‍द़ङ, मोचिआ देत्‍नि अ़एन?

१५ खोन्‍कि मोचि मान्‍खान्‍माङ्‌तारि मोचिआ देत्‍नि नुय़ङ्‌खान खालुमा?

ओवात्‍नि छाप्‌याङ,

“नुय़ङ्‌खान खाकालुचिओ अ़चुलाङ्‌चि देम खान्‍नुओ!”

१६ मेन झारा इस्राएलिचिआ नुय़ङ्‌खान मान्‍लोक्‌अ़दा,

देकिनालो निनाम्‍हाङ्‌य़ङ खाकालु यसैया य़ङ्‌याङ,

“हाङ्‌पो,

आन्‍कान्‍काएदाङ्‌का अ़एनाओ य़ङ साङ्‌आ साकोङ्‌छ़ङ मुयुङ्‌सु कि?”

१७ मोवात्‍निङा,

य़ङ्‌खान एन्‍माय़ङ्‌दाङ्‌का साकोङ्‌छ़ङ ता, खोन्‍कि य़ङ्‌खान ख्रिस्‍तओ अ़चुय़ङ एन्‍मादाङ्‌का ता।

१८ मेन अ़ङ्‌का खासेन्‍ङा,

दि मोचिआ मान्‌एन्‌अ़युक?

अ़नुछ्‍याङा मोचिआ अ़एनायुङ्‌सा,

देकिनालो

“मोचिओ अ़चुय़ङ्‌चि झारा हेन्‍खामादा तालायुङ्‌सा,

खोन्‍कि मोचिओ अ़चुय़ङ्‌खान्‌आ हेन्‍खामा भेप्‍तायुङ्‌सा।”

१९ अ़ङ्‌का लाङाखासेन्‍ङा,

दि इस्राएलि म़नाचिआ मान्‍तुप्‌अ़दा?

माआङ,

मोचिआ अ़तुप्‍ता।

निनाम्‍हाङ्‌य़ङ खाकालु मोसा य़ङ,

“खाक्‍को अ़क्‌तात रावाङा माआङ,

अ़ङ्‌का खानानिन मो म़नाचिदाङ्‌का ऩङ्‌च़ मुमेत्‍तुङ्‌च़ङ,

अ़क्‌तात खामान्‍सिन रावालाम्‍पा अ़ङ्‌का खानानिन आम्‍नुओ च़ऱपाकात्‍लो मुमेत्‍तुङ्‌च़ङ।”

२० खोन्‍किना,

यसैया राक्‌एनान य़ङ,

“अ़ङ्‌का मान्‍लाम्‍कादाचिआ अ़ङ्‌का ऩधिराङ्‌युङ्‌साङ,

साङ्‌चिआ अ़ङ्‌का मान्‍लाम्‍ऩदाङ,

मोचिएदा अ़ङ्‌का आप्‍पि खाङ्‌मुसाङ्‌युङ्‌साङ्‌च़ङ।”

२१ मेन इस्राएल्‌ओ अ़तुक्‌वादा यसैया म़य़ङ्‌याङ,

“नाम्‍प़क्‍लोङा नामान्‍ल़क खोन्‍कि फित्‍चि कामु म़नाचि अ़ङ्‌काएदा म़ताने निकिना अ़ङ्‌छुक फेयाङ्‌सा हुङुङ्‌युङ्‌सुङ्‌च़ङ।”

इस्राएलिचिएदा निनाम्‍हाङ्‌ओ अ़चुसोमातुक्‍मा

११

१ खोन्‌ओसा अ़ङ्‌का खासेन्‍ङा,

दि निनाम्‍हाङ्‌आ अ़चुम़नाचि ऩङाम़छिरुयुङ्‌सुचि?

देम्‍खाछाङ माआङ!

अ़ङ्‌का आप्‍पिछाङ अब्राहाम्‌ओ अ़छा,

बेन्‌यामिन भुङ्‌ओ अ़क्‍छा इस्राएलि ओ।

२ निनाम्‍हाङ्‌आ बुया म़छेन्‍तुचिओ अ़चुम़नाचि ऩङामान्‍छित्‍म़दोचि।

एलियाओ अ़तुक्‌वादा साम्‍कालिन दे य़ङ्‌याङ,

दि खानानिन त़सिन्‍तिमिन?

खोसाआ इस्राएल्‌ओ अ़देङ्‌सालाप्‍पादा निनाम्‍हाङ्‌एदा देत्‍नि यामात?

३ खो य़ङा,

“हाङ्‌पो,

मोचिआ आम्‍नुओ य़ङ खाकालुचि म़सेरुयुङ्‌सुचि,

मोचिआ आम्‍नुओ ब़क्‍खाचि म़भुङ्‌सुखाइसुयुङ्‌सुचि,

खोन्‍कि अ़ङ्‌का ओन्‍ङा अ़ङ्‌दाप्‍म़ङ ऩछिराङ्‌दाङ्‌युङ्‌साङ, खोन्‍कि मोचिआ अ़ङ्‌का सेत्‍मा ऩलाप्‍ङाङा।”

४ मेन मोसोओ निम्‍पाङ निनाम्‍हाङ्‌ओ अ़चुलामाय़ङ दि ओ?

“बाल सेम्‍पोक्‌ओ अ़बुदा अ़चुतुम्‍प़छ़क मान्‍तोम्‍कादा सात हजारा म़नाचि अ़ङ्‌को आप्‍पिओ निम्‍पाङ युङ्‌सुङ्‌युङ्‌सुङ्‌च़ङ।”

५ मोवात्‍निङा आइमित्‌छाङ सोम्‍तुक्‍मालाम्‍पा छेन्‍माय़ङ्‌चि म़हेनाओ अ़चुप्‍पो रुहुप म़युङ्‌याङ।

६ मेन ओ सोम्‍तुक्‍मालाम्‍पाओ ओ,

देम्‍खाछाङ काचिचिओ अ़तुक्‌वाआ माआङ। माङ्‌नालोना सोम्‍तुक्‍मा अ़नुछ्‍याओ सोम्‍तुक्‍माङा अ़लिनिन।

७ खोन्‍नालो दि?

इस्राएल्‌आ दि नुलोक लामुङुओ,

मो मान्‍तोक्‌दो।

मेन छेन्‍माय़ङ्‌ओचिआ मो अ़तोक्‍ता,

नि झारा ऱक्‍भाक म़लिसा।

८ ओवात्‍नि साम्‍कालिन य़ङ्‌याङ,

“निनाम्‍हाङ्‌आ मोचिओ अ़चुसाकोङ्‌वाचि खोन्‍कि खारुचि खामान्‍सिन्‍कादा म़मेत्‍तुप़युङ्‌सुचि।

ओवाको म़क म़प़युङ्‌सुचि,

मोसाआ खाऩखाङ्‌निन्‍ने।

खोन्‍कि ओवाको नाबाक म़प़युङ्‌सुचि,

मोसाआ खाऩएन्‍निन्‍ने,

खोन्‍कि आय़ओ लेन्‌तारिछाङ मोचि मोवात्‍निङा म़मुयाङ।”

९ खोन्‍कि दाउद य़ङ्‌याङ:

“मोचिओ अ़चुखाबाचा दाङ्‌वालि खोन्‍कि छ़क्‍नाम लिने,

मो वाय़ काधान लिकि दन्‍दा काप़ लिने।

१० मोचिओ अ़चुम़क खाऩखाङ्‌निन्‍लो थेम्‍बुवारिरि लिने,

खोन्‍कि मोचिओ अ़चुतोङ चात्‍लो काचिआ अ़धुन कुङ्‌खात्‍ने।”

क़प्‍मा चोक्‍माय़ङ खेत

११ खोन्‌ओसा अ़ङ्‌का य़ङ्‌ङा,

दि मोचि अ़धुन धाम्‍मा निम्‍पाङ म़धुङ्‌साओ?

देम्‍खाछाङ माआङ!

मेन इस्राएल हेवा मुवाओसा निरावाचिएदा लेन्‍मा ता,

देकिनालो इस्राएल्‌छाङ लेत्‍माओ निम्‍पाङ ऩङ्‌च़ मुने।

१२ हान मोचिओ अ़चुहेवा हेन्‍खामाओ निम्‍पाङ लेन्‍माओ तोक्‍पो आसिखा खोन्‍कि मोचिओ मान्‍ऱदामा निरावाचिओ निम्‍पाङ लावामि आसिखा लिओनालोना मोचि झारा साकोङ्‌छ़ङ म़मुनालो देम च़लोक आसिखापोरिओ लि!

१३ हान खानानिन निरावाचिओ निम्‍पाङ अ़ङ्‌का चेप्‍ङाङा।

अ़ङ्‌का निरावाचिओ निम्‍पाङ छाम्‍माय़ङ्‌ओसा अ़ङ्‌का अ़ङ्‌काचिदा झारा अ़ङ्‌मिन्‍मा पाक्‍तुङ।

१४ अ़ङ्‌का मिन्‍ङा,

मोवात्‍नि,

अ़ङ्‌यहुदि रावाचि ऩङ्‌च़ मुमेत्‍मा ऱङ्‌च़ङ्‌ने,

खोन्‍कि मोचिएदाओ खा-खाक्‍कोचि लेन्‍मा ऱङ्‌च़ङ्‌ने।

१५ देकिनालो इस्राएलिचिआ निनाम्‍हाङ ऩङाअ़छिराहिदा हेन्‍खामादाओ निरावाचि निनाम्‍हाङ्‌एनान म़तोङ।

मोवात्‍नि मोचिओ अ़चुलामालोक्‍मा सुवादाओ ह़ङ्‌म़ङ्‌दा लासिन्‍तान्‌ओवा लि।

१६ ओसोओ अ़तुक्‌वादा मित्‍तानुम,

होन्‍माय़ङ्‌ओ बुत्‍थ़ओ अ़धाङ बुयाओ सेङ्‌याङ्‌ओ अ़सिवावा निनाम्‍हाङ पुवायुङ्‌सानालो झारा अ़बोप सेङ।

स़ङ्‌ताङ्‌ओ अ़भेन सेङ्‌याङ्‌नालो अ़खेत्‌चिछाङ म़सेङ।

१७ इस्राएलि म़नाचि जैतुनाओ अ़खेत्‌चिवाकोचिओ खोन्‍कि अब्राहाम,

इसाक खोन्‍कि याकुब मो स़ङ्‌ताङ्‌ओ अ़भेन्‍चिवाको ओ।

देम अ़खेत्‌चि म़ओराखारावात्‍नि देम यहुदिचिछाङ निनाम्‍हाङ अ़छिरादाकि म़खारा।

मेन खाना निरावा खोक्‍लिदाओ स़ङ्‌ताङ्‌ओ अ़क्‌तात अ़खेत,

मो जैतुन्‌ओ अ़खेत्‌दा त़चोक्‍तायुङ्‌सा।

मोवात्‍नि हान खाना अ़क्‌तात अ़भेन्‌दाङ्‌का सावा खोन्‍कि ह़ङ्‌म़ङ्‌ओ आसिखा त़तोक्‍तु।

१८ मो म़ओराखाराओ खेत्‍चिओ अ़चुबुदा खाना च़लोक तोक्‍पो मान्‍लिदा।

तोक्‍पोङा त़मुनालो ओ मित्‍तु,

मो अ़भेन काक़क्‍क खाना माआङ,

मेन अ़भेन्‌आ खाना त़क़क्‍क।

१९ मेन खाना त़य़ङ,

“अ़ङ्‌का अ़खेत्‌दा चोक्‍मान्‍चिन ऱङाने निकिना अ़खेत्‌चि म़ओराओ।”

२० मो नुयाङ,

मोचिओ अ़चुसाकोङ्‌छ़ङ मान्‍मुदामाआङे खेत्‌चि म़ओराओ।

खाना आम्‍साकोङ्‌छ़ङ्‌आ ओन्‍ङा मो स़ङ्‌ताङ्‌दा त़चोक्‍तायुङ्‌सा।

खोन्‌ओसा ऱक्‍भाक मान्‍मुदा,

मेन क़याङ्‌सा युङा।

२१ देकिनालो निनाम्‍हाङ्‌आ अ़नुछ्‍याओ अ़चुखेत्‍चिङा मान्‍हेन्‍म़दोचिनालो खानाछाङ ऩहेन्‍नान।

२२ खोन्‌ओसा निनाम्‍हाङ्‌ओ अ़चुसोम्‍तुक्‍मा खोन्‍कि चाअ़त्‍लो छ़ङ्‌छेन्‍मा तुप्‍तु।

हेवा कामुचि चाअ़त्‍लो म़मुचि,

मेन निनाम्‍हाङ्‌ओ अ़चुसोम्‍तुक्‍मादा त़युङ्‌युङ्‌नालो खाना खोक्‍कोसाआ सोमाऩतुक,

माङ्‌नालो खानाछाङ ऩधेन्‍खान।

२३ खोन्‍कि यहुदिचिआछाङ साकोङ्‌छ़ङ मुमा अ़पुङ्‌नालो अ़खेत्‌दा म़लासुचोक्‍तुचि।

देकिनालो निनाम्‍हाङ्‌एदा मोचि अ़खेत्‌दा लामाचोक्‍मा सावा याक्‌याङ।

२४ देकिनालो खानानिन खोक्‍लिदाओ स़ङ्‌ताङ त़लिसिन्‌किछाङ त़ओरिन्‌युङ्‌सिन, खोन्‍कि मो स़ङ्‌ताङ्‌वाको त़मुन्‍मिन्‌येन्‌नुछाङ अ़क्‌तात लित्‍माय़ङ जैतुनाताङ्‌ओ अ़खेत्‌दा त़चोक्‍तिन्‌युङ्‌सिन्‌नालो, ओ अ़नुछ्‍याओ खेक्‌चि मो जैतुनाताङ्‌दा चोक्‍मा देम च़लोक नुसुम्‍पेन्‍ता लि।

झारा इस्राएल्‌एदा निनाम्‍हाङ्‌ओ अ़चुसोमातुक्‍मा

२५ ब़ब़,

नाना खोन्‍कि निछाचि ओ,

आम्‍नुओ आप्‍पिओ तोक्‍पोदा काले लिमा त़लामिन हे निकिना खानानिन्‌आ ओ अ़कोङ्‌दुम त़तुप्‍तुम्‍नेनि अ़ङ्‌का मिन्‍ङाङा।

तामादोत्‌ओ झारा निरावाचि ख्रिस्‍तदा ऩतानिन्‌तारि इस्राएलिचिओ अ़चुसाकोङ्‌वा छाक्‍लो लि।

२६ मोवात्‍नि झारा इस्राएल लेत,

ओवात्‍नि छाप्‌याङ,

“कालेन्‍पा सियोन्‌दाङ्‌का म़ता,

खोक्‍कोसाआ हेवादाङ्‌का याकुब अ़ला।

२७ खोन्‍कि मोचिएनान अ़ङ्‌हिप्‍माय़ङ ओङा लि,

मोन्‍ग़रि अ़ङ्‌का मोचिओ अ़चुहेवाचि खाइसुङ्‌प़ङ्‌च़ङ।”

२८ यहुदिचि नुय़ङ्‌खान लोक्‍मा म़छुन्‍ता।

खोन्‌ओसा मोचि निनाम्‍हाङ्‌ओ अ़चुङेङ्‌चि म़लिसा।

ओसाआ खानानिन निरावाचि नुलोक त़लिसिन।

मेन हान्‍छाङ यहुदिचि निनाम्‍हाङ्‌आ म़छेन्‍तुचिओ म़नाचिङा ओ खोन्‍कि निनाम्‍हाङ्‌आ ब़द्‍धे सोमाम़तुक्‍तुचि,

देकिनालो खोक्‍कोसाआ अ़चुसुन्‍तुम्‌चिएदा म़हिप्‍तुचिओ।

२९ देकिनालो निनाम्‍हाङ्‌ओ अ़चुआसिखा खोन्‍कि अ़चुबुत्‍माय़ङ देम्‍खाछाङ अ़फान्‍निन।

३० खानानिन निरावाचिछाङ अ़क्‍दु निनाम्‍हाङ्‌ओ अ़चुलोमाय़ङ मान्‍काङ्‌कादा त़मुन्‌येन,

मेन ओग़रि इस्राएलिचि लोमावा मान्‍च़चिओसा खानानिन्‌आ निनाम्‍हाङ्‌ओ अ़चुसोम्‍तुक्‍मा त़तोक्‍तुम्‌युङ्‌सुम।

३१ मोवात्‍निङा,

मोचि आइमित लोमान्‍तेत कालिचिआछाङ सोम्‍तुक्‍मा अ़तोक्‍ने निम्‍पाङ निनाम्‍हाङ्‌आ खानानिन सोमा ऩतुक्‍तिन्‌युङ्‌सिन।

३२ निनाम्‍हाङ्‌ओ अ़चुसोम्‍तुक्‍मा झारा म़नाचिएदा याक्‍ने निम्‍पाङ खोक्‍कोसाआ झारा लोमान्‍तेत म़मुचि।

निनाम्‍हाङ्‌ओ अ़चुऩङ्‌चोन्‍मा

३३ आगा!

निनाम्‍हाङ्‌ओ अ़चुतोक्‍मा,

खोन्‍कि अ़चुखारु खोन्‍कि ताया देम तोक्‍पो ओ!

खोक्‍कोसोओ अ़चुछ़ङ्‌छेन्‍माचि साङ्‌आ खालुमा ऱचि

खोन्‍कि खोक्‍कोसोओ अ़चुलाम साङ्‌आ तुप्‍मा ऱ!

३४ “साङ्‌आ हाङ्‌पाओ अ़चुमिन्‍मा सिन्‍तुयुङ्‌सु?

माङ्‌लो खोक्‍कोसोओ अ़चुयायोक काप़ साङ लिसायुङ्‌सा?”

३५ “माङ्‌लो,

साङ्‌आ खोक्‍को छुक्‍तुप्‍मा प़युङ्‌सु,

खोन्‌ओसा निनाम्‍हाङ्‌आ खोक्‍को लामाप़मादोत?”

३६ देकिनालो झारा सामाचि खोक्‍कोएदाङ्‌का,

खोक्‍कोलाम्‍पा खोन्‍कि खोक्‍कोसोओ निम्‍पाङ ओ।

खोक्‍कोसोओ अ़धुन-अ़धुन्‌तारि अ़चुऩङ्‌लोङ्‌ने!

मोवात्‍निङा लिने।

अ़ह़ङ हेन्‍खोक्‌वा

१२

१ खोन्‌ओसा अ़ङ्‍ब़ब़,

नाना खोन्‍कि निछाचि ओ,

निनाम्‍हाङ्‌ओ अ़चुतोक्‍पो सोम्‍तुक्‍माआ अ़ङ्‌का खानानिन यायोक प़नाङ्‌नानिन,

खानानिन आप्‍पि सेङ्‌लो खोन्‍कि निनाम्‍हाङ्‌ओ अ़चुऩङानुओ अ़ह़ङ हेन्‍खोक्‌वाचिवात्‍नि पुवालावानुम।

ओ खानानिन्‌आ प़मादोत्‌ओ अ़नुछ्‍याओ तोङ्‌लो ब़क्‍मायु ओ।

२ ओ हेन्‍खामादाओ अ़च़माथाङ्‌माचिवा मान्‍च़दानिन,

मेन आम्‍नुओ मिन्‍मादा अ़ऩङ्‌वा लिसानिन्‌कि झारा फान्‍तानिन्‍चिन।

खोन्‍किना निनाम्‍हाङ्‌ओ अ़नुवाक,

अ़चुऩङानुओ खोन्‍कि अ़छ़ङ अ़चुमिन्‍मा दि ओ,

मो खानानिन्‌आ सिन्‍मा त़ऱम।

३ निनाम्‍हाङ्‌आ ऩपुवाङ्‌ओ अ़चुपाङ्‌आ अ़ङ्‌का खानानिन झारा लोनानिन,

आप्‍पि खानानिन तोक्‍पोनि मान्‍मित्‌दानिन्‍चिन। मेन खानानिन निनाम्‍हाङ्‌आ देम च़लोक साकोङ्‌छ़ङ ऩप़न्‌युङ्‌सिन, खानानिन्‌छाङ मोन्‍तेकाङा नुलोक मित्‍माचिदोत।

४ देत्‍नि आन्‍को अ़क्‌तात ओ आन्‍पोक्‌दा ब़द्‍धे आन्‍पोक्‍फुत्‍चि म़याक खोन्‍कि झारा पोक्‍फुत्‍चिओ अ़क्‌तात्‌ङा अ़चुकाचि अ़मुनिन,

५ मोवात्‍निङा,

आन्‍कान ब़द्‍धे याइन्‌येन्‌नुछाङ आन्‍कान ख्रिस्‍तदा अ़क पोक मुन्‌येन,

खोन्‍कि झारा अ़क्‍छा निओ पोक्‍फुत्‌चि ओ।

६ आन्‍कान सोमातुक्‍माआ म़पुवाओ आन्‍कान्‌एदा ब़द्‍धेकाखालाओ लावामि सावाचि म़याक्‌याङ,

मोचि आन्‍कान याङुम्‍च़म्‍ने।

अ़क्‍छा म़नाओ निनाम्‍हाङ्‌य़ङ खालुमाओनालो साकोङ्‌छ़ङ्‌लाम्‍पा नुलोक चेप्‍ने।

७ ओ ब़त्‍मा काचि ओनालो मोसाआ ब़रुने,

चिन्‍मा काचि ओनालो मोसाआ चिन्‍तुचिने,

८ यायोक प़मा ओनालो मोसाआ यायोक प़चिने।

साङ्‌आ मोहा हासु,

मोसाआ अ़नुवाक मिन्‍माआ हासुने,

खो बुसुवा ओनालो खो चाअ़त्‍लो काचि मुने,

सोमातुक्‍मा खाङ्‌मुमाओनालो अ़ऩङानुयाङ्‌सा खाङ्‌मुसुने।

९ सोम्‍तुक्‍मा झारा अ़छ़ङ मुने।

खाक्‍को य़ङ अ़अ़त्‍पा मुयाङ,

मो ऩङाछिरानुम।

खाक्‍को य़ङ अ़नुवाक मुयाङ,

मो मुवायुङ्‌सानुम।

१० अ़क्‍छा निएदा ब़ब़,

नाना खोन्‍कि निछाचि सोमातुक्‍कातुक मुवानिन।

खानानिन्‌दाङ्‌का च़लोक निचि साया मेत्‍तानुम्‍च़म।

११ राक्‌दा देम्‍खाछाङ देङ्‌मान्‍लादानिन,

मेन हाङ्‌पा झारा साकोङ्‌वाआ ब़रानुम।

१२ आम्‍नुओ तामित्‍माआ खानानिन आम्‍नुओ ऩङानुने,

आम्‍नुओ दुखादा काआङ लिसानिन,

अ़धुन यामारायुङ्‌सानिन।

१३ निनाम्‍हाङ्‌ओ अ़चुम़नाचिओ अ़चुहाप्‍मादिमादा फासानुम्‍च़म खोन्‍कि तावाङ्‌चि साऩङ्‌वा मेत्‍तायुङ्‌सानुम्‍च़म।

१४ खानानिन काल़क्‌चि आसिखा पुवानुम्‍च़म,

माङ्‌मान्‍हिम्‍दानुम्‍च़म।

१५ ऩङाकानुचिएनान ऩङानुसानिन्‍चिन।

काखाप्‌चिएनान खावानिन।

१६ अ़क्‍छा निएदा तोङानिन्‌कि युङानिन।

तोक्‍पो मान्‍लिदानिन,

मेन कासिम्‍नान्‍चिन्‌एनान तोङानिन।

देम्‍खाछाङ ऱक्‍भाक मान्‍लिदानिन।

१७ खानानिन अ़त्‍लोओ अ़फान्‌दा अ़त्‍लो मान्‍च़दानिन।

खाक्‍को य़ङ झारा म़नाचिओ अ़चुबुदा अ़नुवाक मुयाङ,

मोदा मिन्‍मा पाक्‍तानुम।

१८ लिमा ऱनालो झाराएनान सेवाङ्‌नि युङ्‌मा लामानिन।

१९ निछाचि ओ,

देम्‍खाछाङ आप्‍पि अ़फान मान्‍लात्‌दानिन,

मेन निनाम्‍हाङ्‌ओ अ़चुमाइसुङ्‌दा लेत्‍तापुवानुम।

देकिनालो छाप्‍तायुङ्‌सा,

“अ़फान कालात अ़ङ्‌का ओ,

अ़ङ्‌का अ़फान लात्‍तुङ।” नि निनाम्‍हाङ म़य़ङायुङ्‌सा।

२० मोसोओ अ़फान्‌दा,

“आम्‍ङेङ सास़याङ्‌नालो मो चान्‍तु,

मो वामित्‍मास़याङ्‌नालो चाक्‌वा प़।

मोत्‍नि त़च़नालो खाना मोचि लेजोआ त़सेरुखाइसुचि।”

२१ अ़त्‍लोदाङ्‌का हारा मान्‍लिदानिन,

मेन अ़नुवाक्‌आ अ़अ़त्‍पा हारा चात्‍तानुम।

पाङ्‌कामुचि साया मेत्‍तानुम्‍च़म

१३

१ हाङ्‌काचि कामुचिओ अ़चुपाङ्‌दा झारा युङ्‌मादोत।

निनाम्‍हाङ्‌दाङ्‌का ताओ पाङ्‌दाङ्‌का नि खाक्‍कोछाङ पाङ मात्‍द़ङ।

खाक्‍को हाङ्‌काचि कामुचि म़युङ्‌याङ,

मोचि निनाम्‍हाङ्‌आ म़पाउचिओ।

२ खोन्‌ओसा साङ हाङ्‌काचि कामुचिओ अ़चुदेङ्‌सालाप्‍पादा फित्‍चि मु,

मोसाआ निनाम्‍हाङ्‌आ अ़युङ्‌साओसो अ़देङ्‌सालाप्‍पादा फित्‍चि मु,

खोन्‍कि साङ्‌चि फित्‍चि म़मु, मोचिआ दन्‍दा अ़तोक।

३ देकिनालो अ़नुवाक काचिओ निम्‍पाङ माआङ,

मेन अ़अ़त्‍पा काचि कामुचिआ हाङ्‌काचि कामुचि कित्‍तुम्‍च़म।

दि खाना हाङ्‌काचि कामुचिओ कित्‍मादा युङ्‌मा त़स़नानान?

खोन्‍नालो अ़नुवाक काचि मुवा खोन्‍कि खाना खोसाआ त़चोन।

४ देकिनालो खाना नुलोक मुमाओ निम्‍पाङ खो निनाम्‍हाङ्‌ओ अ़चुकाब़त्‍पा ओ।

मेन खाना अ़त्‍लो त़च़नालो क़सा,

देकिनालो मोसाआ बान्‍छोन मोहा अ़बित्‍तुन।

अ़त्‍लो काचि कामुचिएदा निनाम्‍हाङ्‌ओ अ़चुदन्‍दा कातात खो निनाम्‍हाङ्‌ओ अ़चुकाब़त्‍पा ओ।

५ खोन्‌ओसा,

निनाम्‍हाङ्‌एदाङ्‌का दन्‍दा मान्‍तोक्‍दामाओ निम्‍पाङ ओन्‍ङा माआङ,

मेन खानानिन त़सिन्‍तुम्‌योम दि मुमा तोङ्‌याङ मोसोओ निम्‍पाङ्‌छाङ खानानिन हाङ्‌काचि कामुचिओ अ़चुपाङ्‌दा युङ्‌मादोत।

६ खोन्‌ओसा खानाछाङ दाम्‍दु छोन्‍मादोत,

देकिनालो पाङ्‌कातोक्‌चि हाङ्‌काचिओ निम्‍पाङ अ़धुन काचिदा कावाङ्‌युङ निनाम्‍हाङ्‌ओ अ़चुकाब़त्‍पाचि ओ।

७ छोन्‍मादोत्‌ओ झारा छोरानुम्‍च़म।

दाम्‍दु छोन्‍मादोत्‌ओदा दाम्‍दु,

नि अ़लुङ्‌चि छोन्‍मादोत्‌ओदा नि अ़लुङ्‌चि छोरानुम्‍च़म,

सायामेत्‍मा दोत्‌ओचि साया मेत्‍तानुम्‍च़म खोन्‍कि साऩङ्‌वा मेत्‍मा दोत्‌ओचि साऩङ्‌वा मेत्‍तानुम्‍च़म।

लेन च़क्‌दा युङ्‌याङ सोमातुक्‍मुवानिन

८ अ़क्‍छा निएदा सोम्‌तुक मुमादाङ्‌का नि दिदाछाङ नाक्‌दा मान्‍छुक्‍दानिन।

देकिनालो साङ्‌आ नि म़नाचि सोमातुक्‍तुचि मोसाआ य़ङ्‌हुप तासुला।

९ देकिनालो य़ङ्‌हुप य़ङ्‌याङ,

“खाना ताङ्‌लान मान्‍मुदा,

खाना म़ना मान्‍सेत्‌दा,

खाना मान्‍ख़दा,

खाना च़क्‍ख़य़ मान्‍मुदा।”

ओ लोमाय़ङ्‌चिदा खोन्‍कि नि ब़द्‍धे लोमाय़ङ्‌चि म़याक्‌याङ,

मो झारासोओ अ़चुमुलोय़ङ्‌चि ओदाङा थुत्‍मेत्‍लोदा म़याक्‌याङ, “खाना आम्‍तेन्‍पाङ आप्‍पिवाङा सोमातुक्‍तु।”

१० सोमाकातुक्‌आ अ़तेन्‍पाङ अ़त्‍लो अ़मुन।

खोन्‌ओसा य़ङ्‌हुप्‌आ सोमातुक्‍मा तासुला।

११ ग़रि नेक्‍तातायुङ्‌सा,

मो खानानिन त़सिन्‍तुम्‌योम।

हान आम्‍नुओ निम्‍पाङ दुखुप्‌दाङ्‌का थिन्‍मा ग़रि तादिसायुङ्‌सा,

देकिनालो आन्‍कान बुया साकोङ्‌छ़ङ मुम्‌ओदाङ्‌का आइमित आन्‍लेन्‍मा च़लोक नेक्‍तातायुङ्‌सा।

१२ अ़खाखुत खाराचिआ खोन्‍कि लेन च़क्‌दा ताचिआ।

खोन्‌ओसा कुन्‌यामादाओ काचिचि छिरुम्‍च़म्‌कि आन्‍कान साम्‌ओ अ़बान्‍छुबिछु लोउम्‍ने।

१३ अ़खोलेन्‌वा आन्‍कान नुलोक च़न्‍ने।

ताकावा च़मा,

सेत्‍चावादा,

ताङ्‌लान्‌दा,

लुत्‍माचामादा,

खिमादा खोन्‍कि ऩङ्‌च़दा माआङ।

१४ मेन हाङ्‌पा येसु ख्रिस्‍तओ अ़मात्‍ऩङ त़ङ्‌तानुम खोन्‍कि हेवामि च़माथाङ्‌माओ मित्‍माचिदा देत्‍नि सोम्‍सेत्‍मान्‍चिन्‌ओ अ़तुक्‌वादा मिन्‍मा मान्‍पाक्‍दानुम।

निचि छ़ङ्‌मान्‍छेन्‍दानुम्‍च़म

१४

१ साकोङ्‌छ़ङ्‌दा नुलोक मान्‍पोन्‌युक्‌ओ म़ना लोआनुम,

खोन्‍कि मोचिओ अ़चुमिन्‍माओ अ़तुक्‌वादा दुम मान्‍तुदानिन।

२ अ़मात्‍ऩङ्‌ओ निम्‍पाङ,

अ़क्‍छा म़नाआ झारा चामायु चामा नु निकिना साकोङ्‌छ़ङ मु,

मेन साकोङ्‌छ़ङ्‌दा नुलोक मान्‍पोन्‌युक्‌ओ म़नाआ लिम्‍खान ओन्‍ङा चा।

३ काचाआ मान्‍चाकादा म़ना अ़सुङ्‌तुन्‍ने,

खोन्‍कि मान्‍चाकादाआ काचा छ़ङ्‍अ़छेन्‍तुन्‍ने। देकिनालो निनाम्‍हाङ्‌आ झारा म़लोउयुङ्‌सुचि।

४ निओ अ़हारुक्‌ओ अ़छ़ङ्‌काछेन खाना साङ ओ?

अ़हाङ्‌पाआ ए म़ल़क अ़हारुक नुलोक काचि मुवाओ हे फिसुओ,

अ़छ़ङ मु।

खोन्‍कि अ़हारुक तोङ्‌लो काचि मुमा ऱ,

देकिनालो अ़हाङ्‌पाआ मो फामा ऱ।

५ अ़क्‍छा म़नाआ अ़क लेन नि लेन्‌दाङ्‌का अ़च़वाङ लेन्‌नि मित्‍तु,

नि म़नाआ झारा लेन अ़क्‍निवा मित्‍तु।

मेन झारासाआ आप्‍पिओ मिन्‍मादा नुलोक अ़छ़ङ मुमादोत।

६ साङ्‌आ खाउ लेन अ़च़वाङ लेन्‌नि मित्‍तु,

मोसाआ हाङ्‌पा साया मेत्‍माओ निम्‍पाङ मु।

साङ्‌आ झारा चामायु चा,

मोसाआ हाङ्‌पा साया मेत्‍माओ निम्‍पाङ चा,

देकिनालो खोसाआ निनाम्‍हाङ आलाङ प़।

साङ्‌आ अ़चान,

खोसाआ निनाम्‍हाङ साया मेत्‍माओ निम्‍पाङ अ़चान खोन्‍कि निनाम्‍हाङ आलाङ प़।

७ आन्‍कान साङ्‌छाङ आप्‍पि ऩङानुमान्‍चिन्‌ओ निम्‍पाङ अ़ह़ङिमिन खोन्‍कि आन्‍कान साङ्‌छाङ आप्‍पिओ निम्‍पाङ अ़स़न्‍मिन।

८ आन्‍कान ह़ङिन्‌नुछाङ हाङ्‌पाओ निम्‍पाङ्‌ङा आन्‍कान ह़ङिन खोन्‍कि आन्‍कान स़न्‍दान्‌नुछाङ आन्‍कान हाङ्‌पाओ निम्‍पाङ स़न्‍दान।

आन्‍कान स़न्‍दान ने कि ह़ङिन्‍ने,

आन्‍कान निनाम्‍हाङ्‌ओङा ओ।

९ देकिनालो म़सुवादाओचि खोन्‍कि काह़ङ्‌चि ह्‍वातात्‍माङ्‌सोओ अ़चुहाङ्‌पा लिमा निम्‍पाङ ख्रिस्‍त म़सुवादा खोन्‍कि म़लासाखोन्‍तालोन्‍ता।

१० देकि खानाएनान्‌ओ साकोङ्‌छ़ङ कामुचिओ अ़चुछ़ङ त़छेन्‍तुङुचि?

माङ्‌लो देकि खाना मोचि त़सुङ्‌तुङुचि?

देकिनालो आन्‍कान झारा निनाम्‍हाङ्‌ओ अ़चुछ़ङ्‌छेन्‍खा बुदा एप्‍मादोत।

११ देकिनालो छाप्‍तायुङ्‌सा,

“हाङ्‌पा म़य़ङ्‌याङ,

‘देत्‍नि अ़ङ्‌का अ़ह़ङ मुङाङा,

झारा तुम्‍प़छ़क अ़ङ्‌बुदा तोम्‍मादोत,

खोन्‍कि झारा लेम्‌आ निनाम्‍हाङ्‌ओ अ़चुऩङ चोन्‍मादोत।’”

१२ खोन्‌ओसा आन्‍कान झारासाआ आ-आप्‍पि मुम्‌ओ आन्‍काचिओ अ़खिप निनाम्‍हाङ प़मादोत।

अ़क्‍छा निएदा धुङ्‌काधुङ मान्‍मुदानिन

१३ खोन्‌ओसा आन्‍कान अ़क्‍छा निएदा हान्‌दाङ्‌का छ़ङ अ़छेन्‍तिमिन्‍ने।

मेन आन्‍निछाओ अ़लाम्‌दा धुङ्‌मायु माङ्‌लो लाम काछेक य़ङ देम्‍खाछाङ मान्‌युङ्‌दामा अ़छ़ङ मुम्‍ने।

१४ अ़ङ्‌का सिन्‍तुङ्‌योङ खोन्‍कि हाङ्‌पा येसुआ अ़ङ्‌का अ़छ़ङ ऩमुवाङ्‌युङ्‌साङ,

खाक्‍कोछाङ चामायु आप्‍पि अ़पोप्‍निन,

मेन साङ्‌आ मो पोप्‍ताओनि मित्‍तुनालो मोसोओ निम्‍पाङ मो पोप्‌ओङा लि।

१५ खाना दि त़चा मोसाआ आम्‍निछाओ अ़मिन्‍मा त़तुक्‍तुप़नालो खाना सोम्‍तुक्‍मादा त़तुङ्‌नानान।

मो आम्‍निछाओ निम्‍पाङ ख्रिस्‍त म़सुवा,

आम्‍चामायुआ खो अ़लुक्‍निन्‍ने।

१६ खोन्‌ओसा खाना दि अ़नुवाक्‌नि त़मित्‍तु,

मोसाआ नि म़नाचि अ़त्‍लो चेप्‍माओ अ़लाम लिनालो मो मान्‍मुदो।

१७ देकिनालो निनाम्‍हाङ्‌ओ अ़चुहाङ्‌होन चामा खोन्‍कि दुङ्‌माओ अ़तुक्‌वा माआङ,

मेन सेङ्‌लावादा,

साम्‌योक्‍मि तोक्‍मायु,

सेवाङ्‌नि खोन्‍कि ऩङानुमान्‍चिन्‌ओ।

१८ साङ्‌आ ओवात्‍नि ख्रिस्‍त ब़रु,

मो य़ङ्‌आ निनाम्‍हाङ्‌ओ अ़चुऩङानु खोन्‍कि म़नाचिआ अ़नुवाक अ़कान।

१९ खोन्‌ओसा आन्‍कान दिसाआ सेवाङ्‌नि म़प़,

मो य़ङ्‌चि त़ङ्‌तुम्‍च़म्‍ने खोन्‍कि मोसाआ अ़क्‍छा निएदा सोम्‍कुवा पोइसु।

२० चामायुओ निम्‍पाङ निनाम्‍हाङ्‌ओ अ़चुकाचि मान्‍लुक्‍दो।

अ़नुछ्‍याङा झारा चामायु सेङ्‌याङ,

मेन खाना त़चाओसाआ निचि धुङ्‌मा अ़नुवाक माआङ।

२१ सा चामाआ,

अङ्‌गुरा माङ्‌वा दुङ्‌माआ,

माङ्‌लो खाक्‍कोछाङ चामायुआ आम्‍निछा धुङ्‌नालो मोचि मान्‍चादामा, मान्‍दुङ्‌दामाङा अ़नुवाक लि।

२२ खाना साकोङ्‌छ़ङ त़मुओ मो य़ङ्‌चिओ अ़तुक्‌वादा निनाम्‍हाङ खोन्‍कि खाना आप्‍पिदा युङ्‌सु।

आप्‍पि तोङ्‌नि काइसुओ य़ङ अ़त्‍लो मान्‍मित्‍कादा म़ना आसिखा कातोक ओ।

२३ मेन साङ मान्‍केङ मुकि चामायु चानालो मो निनाम्‍हाङ्‌आ लाहि अ़पाक,

देकिनालो मोसाआ साकोङ्‌छ़ङ्‌एनान मान्‍चायुक्‍तु।

साकोङ्‌छ़ङ्‍एदाङ्‌का अ़लोन्‍निन्‌ओ झारा य़ङ हेवा ओ।

निचि सोमातुक्‍मा

१५

१ आन्‍कान साकोङ्‌छ़ङ्‌दा नुलोक पोइन्‌ओचिआ मान्‍पोन्‍म़युक्‌ओ म़नाचि आङ्‌मादोत खोन्‍कि आन्‍कान आप्‍पि ओन्‍ङा ऩङानुमान्‍चिन अ़नुनिन।

२ आन्‍कान झारासाआ आन्‍तेन्‍पाङ मित्‍मादोत, खोन्‍कि अ़नुवाक य़ङ्‌चिआ खोसोओ साकोङ्‌छ़ङ पोन्‍मा फासु।

३ देकिनालो ख्रिस्‍तआ खोक्‍को आप्‍पि अ़चुऩङा मान्‍नुम़दान्‍चिन,

मेन ओवात्‍नि छाप्‌याङ,

“खानानिन कासुङ्‌चिओ अ़चुसुङ्‌मा अ़ङ्‌काएदा छुक्‍ता।”

४ बुया म़छाप्‍ताओ झारा य़ङ्‌चि आन्‍कान चिन्‍माओ निम्‍पाङ म़छाप्‍ता ओ,

खोन्‍कि साम्‍कालिन्‌आ आन्‍कान तामामित्‍मा म़प़,

खोन्‌ओसा नुलोक आन्‍कान निनाम्‍हाङ्‌आ म़हिप्‍ताओ य़ङ्‌चि हुङुम्‍च़म।

५ हुङ्‌मा खोन्‍कि राक काप़ निनाम्‍हाङ्‌आ खानानिन ख्रिस्‍त येसुएनान अ़क्‌तात लिमाकि अ़क्‍छा निएदा अ़क्‍मिन्‍मादा ह़ङ्‌मा ऩप़न्‍ने।

६ खोन्‍किना अ़क्‌मिन्‍माओ लियाङ्‌सा अ़क्‌य़ङ्‌आ आन्‍हाङ्‌पा येसु ख्रिस्‍तओ अ़चुनिनाम्‍हाङ पापाओ अ़चुऩङ लोङ्‌मा खानानिन रुवानुम।

नुय़ङ्‌खान निरावाचि खोन्‍कि यहुदिचिओ निम्‍पाङ

७ खोन्‌ओसा निनाम्‍हाङ्‌ओ अ़चुऩङ लोङ्‌माओ निम्‍पाङ ख्रिस्‍तआ खानानिन ऩलोइन्‌युङ्‌सिन्‌वा खानानिन्‌छाङ अ़क्‍छा निएदा लोक्‍मुवानिन।

८ अ़ङ्‌का खानानिन लोनानिन,

ख्रिस्‍त देकि सिप्‍मायाम्‍बुन म़लिसाओचिओ अ़चुहारुक म़लिसाओनालो, आन्‍सुन्‍तुम्‌चिएदा खोक्‍कोसाआ अ़मुवाओ हिप्‍माय़ङ्‌चिदा निनाम्‍हाङ अ़छ़ङ म़मुयाङ निकिना खाङ्‌मुमा ख्रिस्‍त सिप्‍मायाम्‍बुन म़लिसाओ।

९ खोन्‍कि खोक्‍कोसोओ अ़चुसोम्‍तुक्‍माआ निरावाचिआ निनाम्‍हाङ्‌ओ अ़चुऩङ अ़चोन्‍ने।

साम्‍कालिन्‌दा ओवात्‍नि छाप्‍तायुङ्‌सा,

“खोन्‌ओसा निरावाचिओ अ़चुरादा अ़ङ्‌का खानानिन चोन्‍नानिन,

खोन्‍कि आम्‍नुओ ऩङ्‌दा साम्‍ऱङ लुङा।”

१० खोन्‍कि ओवात्‍नि लाय़ङ्‌याङ,

“निरावाचि ओ,

खोक्‍कोसोओ अ़चुम़नाचिएनान ऩङानुसानिन्‍चिन।”

११ खोन्‍कि हान्‍छाङ,

“झारा निरावाचि ओ,

हाङ्‌पा चोन्‍तानुम,

खोन्‍कि झारा म़नाचिआ खोक्‍को अ़चोन्‍ने।”

१२ खोन्‍कि यसैया हान्‍छाङ य़ङ्‌याङ,

“यिसैओ अ़भुङ्‌दाङ्‌का अ़क्‍छा म़ता,

खोक्‍को निरावाचिदा हाङ्‌म़मु,

खोक्‍कोएदा निरावाचि सोम्‍कुवा म़मु।”

१३ सोम्‍कुवा मुमा खान्‍तुओ निनाम्‍हाङ्‌आ झारा मिन्‍माचानुमा खोन्‍कि सेवाङ्‌निआ ऩभेम्‍सिन्‍ने,

देकिनालो खानानिन खोक्‍को साकोङ्‌छ़ङ त़मुम।

खोन्‌ओसा सेङ्‌लावाओ अ़चुसावाआ आम्‍नुओ सोम्‍कुवा पोन्‌याङ्‌सा खात।

निरावाचिएदा पावल्‌ओ अ़काचि

१४ अ़ङ्‍ब़ब़,

नाना खोन्‍कि निछाचि ओ,

अ़ङ्‌का आप्‍पि आम्‍नुओ तुक्‌वादा अ़ङ्‌सोम सुवायुङ्‌सा,

खानानिन आप्‍पि अ़नुवाक नुमाआ त़भेप्‍तिन्‌युङ्‌सिन खोन्‍कि झारा ताया खानानिन्‌एदा याआयुङ्‌सा, खोन्‍कि अ़क्‍छा निएदा चिन्‍मा काऱ त़लिसिन्‌युङ्‌सिन।

१५ मेन निनाम्‍हाङ्‌ओ अ़चुआसिखा अ़ङ्‌का ऩपुवाङ्‌युङ्‌साङ्‍ओसा अ़ङ्‌का राक्‌एनान खानानिन देम य़ङ्‌चि मित्‍मेत्‍मा निम्‍पाङ छाप्‍तुङ्‌युङ्‌सुङ।

१६ निनाम्‍हाङ्‌ओ अ़चुआसिखालाम्‍पा अ़ङ्‌का येसु ख्रिस्‍तओ अ़चुतुक्‌वादा निरावा म़नाचि नुय़ङ्‌खान खाएत्‍तुङ्‌च़ङ।

ओवात्‍नि,

अ़ङ्‌का अ़क्‍छा काब़क्‍पा लिसाङ्‌किना निनाम्‍हाङ्‌ओ अ़चुऩङानुओ हेन्‍खोक्‌वा प़सि निरावाचि खोक्‍कोसोओ अ़चुबुदा बात्‍तुङ्‌च़ङ।

मोचि सेङ्‌लावाआ सेङ्‌लो म़मुयुङ्‌सुचिओ।

१७ निनाम्‍हाङ्‌ओ निम्‍पाङ ख्रिस्‍त येसुआ अ़ङ्‌काचिदा दे अ़मुवायुङ्‌सा, मोसोओ अ़तुक्‌वादा अ़ङ्‌ऩङानुयाङ।

१८ अ़ङ्‌का खालुसुङ्‌ओ य़ङ्‌चि खोन्‍कि मुङ्‌ओ काचिचिलाम्‍पा देत्‍नि ख्रिस्‍तआ निरावाचि लोमावा काच़चि म़मुयुङ्‌सुचि,

मो य़ङ्‌चिदाङ्‌का दित्‍छाङ चेप्‍मा अ़ङ्‌का राक अ़मुऩङ।

१९ ओ म़दोम्‍दाओ काचिचि,

सावापोरिओ बुन्‌चि,

सेङ्‌लावाओ अ़चुसावालाम्‍पा अ़ङ्‌का मुङ्‌युङ्‌सुङ।

ओवात्‍नि यरुसलेम्‌दाङ्‌का इल्‍लुरिकन भेप्‍लो झारादात्‍नि ख्रिस्‍तओ अ़चुनुय़ङ्‌खान अ़ङ्‌का खालुसुङ्‌युङ्‌सुङ।

२० नि म़नाचिआ नुय़ङ्‌खान खाअ़लुसाचिआओदा अ़ङ्‌का ख्रिस्‍तओ अ़चुऩङ खामान्‍लुदामा निम्‍पाङ मान्‌एन्‌अ़युक्‌ओदा नुय़ङ्‌खान खालुमानि अ़ङ्‌मिन्‍मा पाक्‍तुङ्‌युङ्‌सुङ।

२१ देकिनालो ओवात्‍नि छाप्‍तायुङ्‌सा,

“खोक्‍कोसोओ अ़चुतुक्‌वादा साङ्‌चि देम्‍खाछाङ खामान्‌एत्‍म़युक,

मोचिआ खोक्‍को अ़खाङ,

खोन्‍कि खोक्‍कोसोओ अ़तुक्‌वादा साङ्‌चिआ देम्‍खाछाङ मान्‌एन्‌अ़युक

मोचिआ अ़तुप।”

रोम खात्‍मा पावल्‌ओ अ़मित्‍चिऩङ

२२ खोन्‌ओसाआङा,

अ़ङ्‌का खानानिन्‌एदा बान्‍मा ब़द्‍धेकादु छेक्‍ताङ्‌युङ्‌साङ।

२३ मेन ओन्‍ग़रि ओ खाहुप्‌चिदा नुय़ङ्‌खान खालुमा अ़ङ्‌काचि अ़ङ्‌का चिउङ्‌युङ्‌सुङ।

ब़द्‍धेकादोङ्‌दाङ्‌का खानानिन्‌एदा बान्‍मानि मिनाङ्‌याङ्‌ओ।

२४ खोन्‍किना अ़ङ्‌का स्‍पेन खात्‍ङाङाहिदा खानानिन तुप्‍मानि मिन्‍ङाङा।

अ़चित लेन्‌तारि अ़ङ्‌का खानानिन्‌एनान यावायोक्‌दा ऩङानुङाचिन्‍ङान्‍च़ङ्‌कि खानानिन्‌आ अ़ङ्‌को अ़ङ्‌कोन्‍खादा त़फाङाऩङ्‌हेनि मिन्‍ङाङा।

२५ मेन हान,

निनाम्‍हाङ्‌ओ अ़चुम़नाचि फामायु छोक्‍सि अ़ङ्‌का यरुसलेम खात्‍ङाङा।

२६ देकिनालो यरुसलेम्‌दाओ निनाम्‍हाङ्‌ओ अ़चुम़नाचिओ रादा मान्‍तोक्‍कादाचिओ निम्‍पाङ माकेदोनिया खोन्‍कि अखैयादाओ साम्‍भुङ्‌चिआ अ़चिलोक छुक्‍दाम प़मा अ़छ़ङ अ़मुवायुङ्‌सा।

२७ ओ छुक्‍दाम निरावाचिआ अ़चुऩङानुयाङ्‌सा अ़कोआ खोन्‍कि मोचिआ अ़नुछ्‍याङा मो काचि मुमादोत,

देकिनालो निरावाचि यहुदिचिओ अ़चुलावामि आसिखाचिदा म़होलायुङ्‌सानालो निरावाचिआछाङ हेन्‍खामादाओ आसिखाचिलाम्‍पा यहुदिचि फामाचिदोत।

२८ खोन्‌ओसा देम्‍खा ओ काचि चिउङ,

मोचिओ निम्‍पाङ कोप्‍माय़ङ ओ फेक्‌वा प़ङ्‌चिउङ्‌च़ङ्‌कि खानानिन तुप्‍नानिन, खोन्‍कि अ़ङ्‌का स्‍पेन खात्‍ङा।

२९ अ़ङ्‌का सिन्‍तुङ्‌योङ,

अ़ङ्‌का खानानिन्‌एदा बान्‍ङाहिदा ख्रिस्‍तओ च़लोक अ़चुआसिखादा बान्‍ङा।

३० ब़ब़,

नाना खोन्‍कि निछाचि ओ,

आन्‍हाङ्‌पा येसु ख्रिस्‍त खोन्‍कि सेङ्‌लावाओ अ़चुसोम्‍तुक्‍मालाम्‍पा अ़ङ्‌को निम्‍पाङ निनाम्‍हाङ्‌एदा चात्‍लो यामारानिन खोन्‍कि अ़ङ्‌दुखादा वाङायुङ्‌सानिन्‌नि अ़ङ्‌का खानानिन यायोक प़नाङ्‌नानिन।

३१ यामारानिन खोन्‌ओसा अ़ङ्‌का यहुदियादाओ साकोङ्‌छ़ङ मान्‍मुकादाचिएदाङ्‌का रात्‍मान्‍चिन ऱङाने, खोन्‍कि यरुसलेम्‌दाओ अ़ङ्‌फामायु काचि निनाम्‍हाङ्‌ओ अ़चुम़नाचिआ लोक्‍माखान्‍तुओ लिने।

३२ मोवात्‍नि निनाम्‍हाङ्‌ओ अ़चुमिन्‍मालाम्‍पा अ़ङ्‌ऩङानुयाङ्‌सा खानानिन्‌एदा बान्‍माकि आम्‍नुओ यावायोक्‌दा अ़ङ्‌का अ़ऩङ्‌वा लामालिमा ऱङाने।

३३ सेवाङ्‌नि काप़ निनाम्‍हाङ खानानिन झाराएनान अ़धुन म़युङ्‌ने।

मोवात्‍निङा लिने।

पावल्‌ओ अ़सेवा

१६

१ किङ्‌क्रियादाओ साम्‍भुङ्‌दा काफा आन्‍निछामा फिबि आम्‍नुओ बुदा चोन्‍तुङ्‌योङ।

२ अ़ङ्‌का खानानिन लोनाङ्‌नानिन,

निनाम्‍हाङ्‌ओ अ़चुम़नाचि खान्‍तुचिवा मो निनाम्‍हाङ्‌दा लोआनुम खोन्‍कि खानानिन्‌एदाङ्‌का मो दि दोत,

झारा फासानुम, देकिनालो मो ब़द्‍धेकापाङ्‌सोओ काफा लिसायुङ्‌सा खोन्‍कि अ़ङ्‌काछाङ अ़फासाङ्‌युङ्‌साङ।

३ प्रिस्‍का खोन्‍कि अकिलास ख्रिस्‍त येसुदा अ़क्‍नि काचि कामु अ़ङ्‌यावाचि सेवानि लोत्‍निप़नि।

४ मोचिआ अ़चुह़ङ्‌म़ङ अ़ङ्‌को निम्‍पाङ क़माकात्‍तुओदा अ़पाआचु।

मोचि अ़ङ्‌का ओन्‍ङा आलाङ अ़प़न्‌ङ्‍च़ङ,

मेन झारा निरावा साम्‍भुङ्‌चिआछाङ आलाङ म़प़चि।

५ मोचिओ अ़चुखिम्‌दा म़कोप्‍नान्‍चिन्‌ओ साम्‍भुङ्‌चि सेवानि लोवानुम्‍च़म।

अ़ङ्‌का सोमातुक्‍तुङ्‌योङ्‌ओ इपेनितस सेवानि लोत्‍निप़नि।

खो ख्रिस्‍तओ निम्‍पाङ एसियादाओ बुयाओ साकोङ्‌छ़ङ कामु ओ।

६ आम्‍नुओ रादा चात्‍लो काचि कामुमा मरियम सेवानि लोत्‍निप़नि।

७ एन्‍द्रोनिकस खोन्‍कि युनियस यहुदि अ़ङ्‌दाक्‍मित्‌चि ओ,

मोचि अ़ङ्‌काएनान अ़क्‍नि छेक्‍खादा याआङाचि,

मोचि सेवानि लोत्‍निप़नि।

मोचि छाम्‍माय़ङ्‌चिओ अ़चुरादा अ़चुऩङ्‌ऱङाओचि ओ खोन्‍कि अ़ङ्‌कादाङ्‌का बुया मोचि ख्रिस्‍तदा साकोङ्‌छ़ङ मुवाचिओ।

८ हाङ्‌पादा अ़ङ्‌का सोमातुक्‍तुङ्‌योङ्‌ओ एम्‍प्‍लिआतस सेवानि लोत्‍निप़नि।

९ ख्रिस्‍तदा आन्‌यावा अ़क्‍नि काचि कामु अ़ङ्‌यावा उर्बनास खोन्‍कि अ़ङ्‌का सोमातुक्‍तुङ्‌योङ्‌ओ स्‍ताखुस सेवानि लोत्‍निप़नि।

१० ख्रिस्‍तएदा सोम्‍कुवा मुमा खान्‍तुओ कान्‍माय़ङ अपेल्‍लेस सेवानि लोत्‍निप़नि।

अरिस्‍तोबुलस्‌ओ अ़खिम्‍लुम्‍पादाओचि सेवानि लोत्‍निप़नि

११ यहुदि अ़ङ्‌दाक्‍मित हेरोदियस सेवानि लोत्‍निप़नि।

हाङ्‌पाएदा साकोङ्‌छ़ङ कामु नर्किसस्‌ओ अ़खिम्‍लुम्‍पादाओचि सेवानि लोत्‍निप़नि।

१२ हाङ्‌पादा अ़न्‍नुनु काचि कामुमाचि त्रुफेना खोन्‍कि त्रफोसा सेवानि लोत्‍निप़नि।

हाङ्‌पादा अ़न्‍नुनु अ़चुकाचि कामुमा अ़ङ्‌का सोमातुक्‍तुङ्‌योङ्‌ओ परसिस सेवानि लोत्‍निप़नि।

१३ हाङ्‌पाआ अ़छेन्‍ताओ रुफस खोन्‍कि मोसोओ अ़मा,

मो अ़ङ्‌कोछाङ अ़ङ्‌मा म़लिसाओ,

मोचि सेवानि लोत्‍निप़नि।

१४ असिङ्‌क्रितस,

फ्‍लेगन,

हर्मेस,

पत्रोबास,

हर्मास खोन्‍कि खोएनान्‌ओ नि झारा साकोङ्‌छ़ङ कामुचिछाङ अ़ङ्‌सेवानि लोत्‍निप़नि।

१५ फिलोलोगस,

युलिया,

नेरियस खोन्‍कि खोसोओ अ़निछामा खोन्‍कि ओलिम्‍पास खोन्‍कि खोचिएनान म़युङ्‌याङ्‌ओ झारा ख्रिस्‍तदा साकोङ्‌छ़ङ कामुचि अ़ङ्‌सेवानि लोत्‍निप़नि।

१६ अ़क्‍छाआ निएदा सेङ्‌याङ्‌ओ चुप्‍माआ सेवा मेत्‍मुवानिन।

ख्रिस्‍तओ झारा अ़चुसाम्‍भुङ्‌चिआ खानानिन सेवा ऩछोक्‍तिन्‌युङ्‌सिन।

आदेङ्‌ओ यायोक्‌चि

१७ ब़ब़,

नाना खोन्‍कि निछाचि ओ,

अ़ङ्‌का खानानिन यायोक प़नाङ्‌नानिन,

खानानिन चिन्‍माय़ङ साम्‌योक्‍मि लाम्‌ओ अ़देङ्‌सालाप्‍पादा काफेक्‌चि खोन्‍कि लाम्‍काछेक्‌चिदाङ्‌का चाप्‍चेत्‍तानिन्‍चिन, खोन्‍कि मोचिदाङ्‌का अ़थाया युङानिन!

१८ देकिनालो ओवाको म़नाचिआ आन्‍हाङ्‌पा ख्रिस्‍त ऩब़रुन,

मेन खोचिओ अ़चुमित्‍मावा आप्‍पि म़ब़त्‍नान्‍चिन।

मोचिओ चानुओ दोलेङ्‌वा य़ङ खोन्‍कि चानुओ य़ङ्‌चिआ सोत्‍सोत्‌वाओ म़नाचि म़धान्‍तुचि।

१९ झारा म़नाचिआ आम्‍नुओ लोमावा मुमाओ अ़तुक्‌वादा अ़एनायुङ्‌सा,

खोन्‌ओसा अ़न्‍नुनु अ़ङ्‌ऩङानुयाङ।

मेन दि अ़नुवाक मुयाङ,

मोसोओ अ़तुक्‌वादा खारु कातोक खानानिन लिसानिन,

खोन्‍कि दि अ़अ़त्‍पा मुयाङ,

मोसोओ अ़तुक्‌वादा लाहि मात्‍द़ङ्‌ओ लिसानिन्‌नि अ़ङ्‌का मिन्‍ङा।

२० सेवाङ्‌नि काप़ निनाम्‍हाङ्‌आ च़क्‍निङा सैताना आम्‍नुओ लाङ्‌थेम भेन्‌यु अ़नेप।

आन्‍हाङ्‌पा येसु ख्रिस्‍तओ अ़चुसोमातुक्‍मा खानानिन्‌एदा याक्‍ने।

२१ तिमोथि अ़ङ्‌काएनान अ़क्‍नि काचि कामु खोन्‍कि यहुदि अ़ङ्‌दाक्‍मित्‌चि,

लुकियस,

यासोन खोन्‍कि सोसिपात्रोस्‌आ खानानिन सेवा ऩछोक्‍तिन्‌युङ्‌सिन।

२२ ओ छाप्‍लावा छाप्‍मा काफा,

अ़ङ्‌का तर्तियस्‌आ हाङ्‌पाओ अ़चुऩङ्‌दा सेवानि लोनिङ्‌नि।

२३ अ़ङ्‌का गायस्‌ओ अ़खिम्‌दा युङ्‌ङाङा,

खोन्‍कि खोसाआ सेवा ऩछोक्‍तिन्‌येन,

खोन्‍कि झारा साम्‍भुङ्‌चि अ़खिम्‌दा म़कोप।

सहरादाओ याङ कायुङ इरास्‍तस खोन्‍कि आन्‍निछा क्‌वार्तस्‌आ खानानिन सेवा ऩछोक्‍तिन्‌येन।

[

२४ आन्‍हाङ्‌पा येसु ख्रिस्‍तओ अ़चुसोमातुक्‍मा झारा खानानिन्‌एदा युङ्‌ने।

मोवात्‍निङा लिने।]

२५ हान आन्‍कान झारासा निनाम्‍हाङ्‌ओ अ़चुऩङ्‌लोङ्‌सुम्‍ने!

अ़ङ्‌का येसु ख्रिस्‍तओ अ़चुतुक्‌वादा खालुसुङ्‌ओ नुय़ङ्‌खान्‌लाम्‍पा खोक्‍कोसाआ खानानिन आम्‍नुओ साकोङ्‌छ़ङ्‌दा सावापोरिओ मुमा ऩऱन।

मो नुय़ङ्‌खान्‌ओ अ़कोङ्‌दुम्‌ओ तुप्‍माय़ङ,

जुगा-जुगायुङ्‌का कुम्‍सायुङ्‌सा।

२६ मेन हान अ़धुन युङ्‌युङ्‌ओ निनाम्‍हाङ्‌ओ अ़चुलोमाय़ङ्‌वा निनाम्‍हाङ्‌य़ङ खाकालुचिओ अ़चुछाप्‍माचिलाम्‍पा खाङ्‌म़मेत्‍तुयुङ्‌सुचि खोन्‍कि झारा रावाचि सिन्‍म़मेत्‍तुयुङ्‌सुचि,

खोन्‌ओसा मोचि साकोङ्‌छ़ङ म़मुने, खोन्‍कि लोमावा च़मा म़ऱने।

२७ अ़क्‍छा ओन्‍ङाओ निनाम्‍हाङ झारा खारुहाङ्‌पा,

येसु ख्रिस्‍तलाम्‍पा अ़धुन-अ़धुन्‌तारि अ़चुऩङ्‌लोङ्‌युङ्‌ने!

मोवात्‍निङा लिने।

कोरिन्‍थिचि पावल्‌आ छाप्‍तुओ बुयाओ अ़छाप्‍लावा

छाप्‍लाखाओ अ़सिन्‍खा

ओ पावल्‌आ कोरिन्‍थिचिओ निम्‍पाङ छाप्‍तुओ बुयाओ अ़छाप्‍लावा ओ।

कोरिन्‍थिदा खोसाआ अ़क्‌तात साम्‍भुङ पुङ्‌सु।

ख्रिस्‍तियान ह़ङ्‌म़ङ्‌दा अ़चाअ़त्‍माचि खोन्‍कि साकोङ्‌छ़ङ्‌दा साम्‍भुङ्‌दा म़लोन्‍ताओ य़ङ्‌चिओ अ़चुतुक्‌वादा चिन्‍माचि निम्‍पाङ पावल्‌आ ओ छाप्‍लावा छाप्‍तुओ।

मोन्‍ग़रि कोरिन्‍थि झारा हेन्‍कोप्‌चिएनान तोङाओ अ़क्‌तात ग्रिक सहरा युङाङा।

मो सहरा रोमि धिहेन्‍कोप्‌दा छुक्‌ओ अखैया हेन्‍कोप्‌ओ हाङ्‌तेन मुवाङा।

मोसोओ इन्‍माअ़खित्‍मा काचि अ़न्‍नुनु नुवाङा खोन्‍कि रिदुम्‍पादुम्‌छाङ ब़द्‍धे पोयायुङ्‌सा।

झारादात्‍निङ्‌का अ़त्‍लो लिसाओ अ़अ़त्‍पा अ़च़माथाङ्‌मा खोन्‍कि अ़खाला-अ़खालाओ साम्‌योक्‌ओ निम्‍पाङ मोसोओ अ़ऩङ ऱङायुङ्‌सा।

झारादाङ्‌का च़लोक पावल ओ य़ङ्‌चिदा मिन्‍राक मुवाङा: साम्‍भुङ्‌दा लिओ फेक्‍मा खोन्‍कि अ़त्‍लो च़माथाङ्‌माचि,

सायाकाम्‍माओ अ़तुक्‌वादाओ सेन्‍माय़ङ्‌चि,

छेन्‍खाताया,

साम्‍भुङ्‌दाओ य़ङ्‌हुप,

सेङ्‌लावाओ अ़आसिखा,

स़मादामाकि लामाखोन्‍मालोन्‍मा य़ङ।

निनाम्‍हाङ्‌एदाङ्‌का तोक्‍तुओ अ़खारुलाम्‍पा ओ छाप्‍लावादाओ ओ सेन्‍माय़ङ्‌चिओ अ़तुक्‌वादा नुलोक खालु।

तेरकाअ़धाङ्‌दा निनाम्‍हाङ्‌आ अ़चुम़नाचि म़प़चिओ झारादाङ्‌का अ़नुवाक आसिखा सोम्‍तुक्‍मा ओ निकिना खालुसायुङ्‌सा,

खोन्‍कि ओ छाप्‍लावादा झारादाङ्‌का अ़ऩङ्‌ऱङाओ अ़धाङ ओक्‍कोङा ओ।

थुत्‍मेत्‍लो अ़तुक्‌वाचि

अ़सिन्‍खा १:१-९

साकोङ्‌छ़ङ कामुचिदा फेक्‍मा १:१०–४:२१

दुवाछा मेत्‍छाछा तोङ्‌मा खोन्‍कि ह़ङ्‌मा ५:१–७:४०

ख्रिस्‍तियान्‌चि खोन्‍कि सेम्‍पोक काब़क्‍पाचि ८:१–११:१

येसु साकोङ्‌छ़ङ कामुचिओ अ़चुह़ङ्‌म़ङ खोन्‍कि यावायोक ११:२–१४:४०

ख्रिस्‍त खोन्‍कि येसु साकोङ्‌छ़ङ कामुचिओ अ़चुखोन्‍मालोन्‍मा १५:१-५८

यहुदियादाओ ख्रिस्‍तियान्‌चि फामाय़ङ १६:१-४

आप्‍पिओ य़ङ्‌चि खोन्‍कि अ़चिन्‍माय़ङ १६:५-२४

कोरिन्‍थिचि पावल्‌आ छाप्‍तुओ बुयाओ अ़छाप्‍लावा

१

१ ओ छाप्‍लावा निनाम्‍हाङ्‌आ अ़चुमित्‍चिऩङ्‌लाम्‍पा ख्रिस्‍त येसुओ अ़चुछाम्‍माय़ङ लिसि ऩबुत्‍ताङ्‍ओ अ़ङ्‌का पावल,

खोन्‍कि आन्‍काओ निछा सोस्‍थेनेस्‌दाङ्‌का ओ।

२ अ़ङ्‌का ओ छाप्‍लावा खानानिन कोरिन्‍थ सहरादा कायुङ निनाम्‍हाङ्‌ओ अ़चुसाम्‍भुङ्‌चिदा छाप्‍नाङ्‌नानिन।

खानानिन निनाम्‍हाङ्‌आ अ़चुओ म़सेङ्‌याङ्‌ओ म़नाचि लिसि ऩबुत्‍तिन।

हाङ्‌पा येसु ख्रिस्‍तओ अ़चुऩङ काबुत झारादात्‍निओ म़नाचि खोक्‍कोसाआ म़सेङ्‌सुचिओवात्‍नि खानानिन्‌छाङ ख्रिस्‍त येसुलाम्‍पा सेङ्‌लो ऩमुन्‌युङ्‌सिन।

येसुङा मोचिओ खोन्‍कि आन्‍हाङ्‌पा म़युङ्‌याङ।

३ आन्‍पापा निनाम्‍हाङ खोन्‍कि हाङ्‌पा येसु ख्रिस्‍तदाङ्‌का खानानिन सोमातुक्‍मा खोन्‍कि सेवाङ्‌नि लिसानिन।

निनाम्‍हाङ आलाङ प़माय़ङ

४ ख्रिस्‍त येसुदा निनाम्‍हाङ्‌आ खानानिन सोमा ऩतुक्‍तिन्‌ओसा आम्‍नुओ निकि अ़ङ्‌का अ़धुन निनाम्‍हाङ आलाङ प़ङ।

५ ख्रिस्‍तदा खानानिन झाराकापाराआ झारा य़ङ चेप्‍मा खोन्‍कि झारा तायादा कातोक त़लिसिन्‌युङ्‌सिन।

६ देकिनालो ख्रिस्‍तओ अ़तुक्‌वादाओ आन्‍काओ सालुम्‍स़ङ खानानिन्‌एदा अ़छ़ङ मुवायुङ्‌सा।

७ खोन्‌ओसा आन्‍हाङ्‌पा येसु ख्रिस्‍त म़लाताओ य़ङ राक्‌एनान हुङ्‌मादा खानानिन खाक्‍कोछाङ लावामि सावाओ य़ङ्‌दा त़हाप्‍तिन्‍दिसिमिन।

८ आन्‍हाङ्‌पा येसु ख्रिस्‍तओ अ़चुलामातामा लेन्‌दा खानानिन ऩङ्‌छिन मान्‍मुमाङ युङ्‌मा खोक्‍कोसाआ खानानिन आदेङ्‌तारि साकोङ्‌छ़ङ्‌दा नुलोक ऩयुङ्‌सिन।

९ निनाम्‍हाङ साकोङ्‌छ़ङ मुमा खान्‍तुओ म़मुयाङ।

खोक्‍कोसोओ अ़चुछा आन्‍हाङ्‌पा येसु ख्रिस्‍तएनान यावायोक मुसि खोक्‍कोसाआ खानानिन ऩबुत्‍तिन।

साम्‍भुङ्‌दा मान्‍तोङ्‌दामा

१० ब़ब़,

नाना खोन्‍कि निछाचि ओ,

आन्‍हाङ्‌पा येसु ख्रिस्‍तओ अ़चुऩङ्‌लाम्‍पा खानानिन अ़ङ्‌का लोनाङ्‌नानिन,

खानानिन झारा अ़क्‍छा निएदा तोङानिन खोन्‍कि आम्‍नुओ रादा मान्‍फेक्‍दानिन,

मेन खानानिन अ़क्‍मिन्‍माओ खोन्‍कि अ़क्‍मित्‍चिऩङ्‍ओ लिसानिन।

११ अ़ङ्‍ब़ब़,

नाना खोन्‍कि निछाचि ओ,

आम्‍नुओ तुक्‌वादा क्‍लोएओ अ़खिम्‍लुम्‍पादाङ्‌का आम्‍नुओ रादा त़खिन्‌येन्‌निओ य़ङ अ़ङ्‌का एनुङ्‌युङ्‌सुङ।

१२ अ़ङ्‌का य़ङ्‌मा लाम्‍ङाङाओ य़ङ ओङा ओ,

खानानिन्‌एदा खा-खाक्‍कोसाआ “अ़ङ्‌का पावल्‌ओ ओ”,

“अ़ङ्‌का अपोल्‍लोस्‌ओ ओ”,

“अ़ङ्‌का केफास्‌ओ ओ” खोन्‍कि “अ़ङ्‌का ख्रिस्‍तओ ओ”नि त़य़ङिन्‌येन्‌नि।

१३ दि ख्रिस्‍त म़हासायुङ्‌सा?

दि पावल आम्‍नुओ निम्‍पाङ क्रुस्‌दा म़सुवायुङ्‌सा?

माङ्‌लो दि खानानिन पावल्‌ओ अ़ऩङ्‌दा बप्‍तिस्‍मा त़लोइन?

१४ निनाम्‍हाङ आलाङ्‌ने,

देकिनालो क्रिस्‍पस खोन्‍कि गायस्‌दाङ्‌का नि साङ्‌छाङ अ़ङ्‌का बप्‍तिस्‍मा मान्‍प़ङाच़ङ।

१५ खोन्‌ओसा अ़ङ्‌ऩङ्‌दा बप्‍तिस्‍मा त़लोइन्‌ओ निकिना खानानिन साङ्‌छाङ य़ङ्‌मा त़तोक्‍तिमिन।

१६ उवा,

अ़ङ्‌का स्‍तिफनास्‌ओ अ़खिम्‍लुम्‍पाछाङ बप्‍तिस्‍मा प़ङ।

मोदाङ्‌का नि साङ्‌छाङ बप्‍तिस्‍मा प़ङ्‍ओ अ़ङ्‌का अ़सिन्‍ऩङ्‌ऩङ।

१७ ख्रिस्‍तआ अ़ङ्‌का बप्‍तिस्‍मा प़सि माआङ,

मेन नुय़ङ्‌खान खालुसि ऩछाम्‍साङ्‌ओ।

हेन्‍खामादाओ तायाआ माआङ,

माङ्‌नालोना क्रुस्‌दाओ ख्रिस्‍तओ अ़चुसावा सोज्‍जे लि।

ख्रिस्‍त निनाम्‍हाङ्‌ओ अ़चुसावा खोन्‍कि अ़चुताया

१८ देकिनालो क्रुस्‌ओ नुय़ङ्‌खान म़लुक्‌याङ्‌ओचिओ निम्‍पाङ खामान्‍सिन य़ङ ओ,

मेन आन्‍कान म़लेन्‌याङ्‌ओचिओ निम्‍पाङ ओक्‍को ना निनाम्‍हाङ्‌ओ अ़चुसावा ओ।

१९ देकिनालो साम्‍कालिन्‌दा छाप्‍तायुङ्‌सा,

“अ़ङ्‌का खारु कातोक्‌चिओ अ़चुखारु लुक्‍तुङ,

खोन्‍कि चाप्‍चाचिओ अ़चुचाप्‍चा लारुङ्‌खाइसुङ।”

२० खारु कातोक म़ना खादा युङ्‌याङ?

य़ङ्‌हुप काचिन खादा युङ्‌याङ?

ओ जुगाओ दुम्‍कातु खादा युङ्‌याङ?

दि निनाम्‍हाङ्‌आ हेन्‍खामादाओ खारु खामान्‍सिन मान्‍मुअ़दाकि?

२१ हेन्‍खामादाओ म़नाचिआ आप्‍पि अ़चुतायाआ निनाम्‍हाङ सिन्‍मा मान्‍ऱअ़दाओसाआ निनाम्‍हाङ्‌ओ अ़चुतायालाम्‍पा आन्‍कान्‍का खालुसुम्‍काओ नुय़ङ्‌खान्‌ओ खामान्‍सिन्‌लाम्‍पा साकोङ्‌छ़ङ कामुचि लेन्‍मा निनाम्‍हाङ्‌आ अ़छ़ङ अ़मुवा।

२२ यहुदिचि बुन म़दोत खोन्‍कि ग्रिक्‌चि ताया म़लाम।

२३ मेन आन्‍कान्‍काआ ना क्रुस्‌दा ख़न्‍माय़ङ्‌ओ ख्रिस्‍त खालुसुम्‍का।

यहुदिचिओ निम्‍पाङ अ़चुधुङ्‌खा खोन्‍कि ग्रिक्‌चिओ निकिना खामान्‍सिन लिसा।

२४ मेन निनाम्‍हाङ्‌आ म़बुत्‍तुचिओ यहुदिचि खोन्‍कि ग्रिक्‌चिओ निकिना ख्रिस्‍तङा निनाम्‍हाङ्‌ओ अ़चुसावा खोन्‍कि निनाम्‍हाङ्‌ओ अ़चुखारु म़युङ्‌याङ।

२५ देकिनालो निनाम्‍हाङ्‌ओ अ़चुखामान्‍सिन्‍दामा म़नाचिओ अ़चुखारुदाङ्‌का तोक्‍पो मुयाङ, खोन्‍कि निनाम्‍हाङ्‌ओ अ़चुमान्‍ऱदामा म़नाचिओ अ़चुछोमादाङ्‌का सावापोरिओ मुयाङ।

२६ ब़ब़,

नाना खोन्‍कि निछाचि ओ,

निनाम्‍हाङ्‌आ खानानिन ऩबुत्‍तिन्‌ओ ग़रिदा देत्‍नि त़मुन्‌येन,

मो मित्‍तानुम।

हेन्‍खामादाओ पोक्‌दावात्‍नि खानानिन्‌एदा ब़द्‍धेकापाङ खारु कातोक मान्‍मुत़दान्‌येन ब़द्‍धेकापाङ सावापोरिओ मान्‍मुत़दान्‌येन खोन्‍कि ब़द्‍धेकापाङ अ़च़वाङ खिम्‍लुम्‍पादाओ माआङ।

२७ मेन निनाम्‍हाङ्‌आ ताया कातोक्‌चि लेजो मेत्‍माचि निकिना हेन्‍खामादाओ खामान्‍सिन य़ङ्‌चि म़छेन्‍तुचि,

खोन्‍कि काछोचि लेजो मेत्‍माचि निकि हेन्‍खामादाओ मान्‍ऱकादा य़ङ्‌चि म़छेन्‍तुचि।

२८ हेन्‍खामादाओ अ़मुलोनि कान्‍माय़ङ य़ङ्‌चि सोज्‍जे मुमाचि निम्‍पाङ हेन्‍खामाआ अ़चुप्‍पो खोन्‍कि चिप्‍मा म़कात्‍तुओ य़ङ्‌चि खोन्‍कि अ़काचि मात्‍द़ङ्‌ओ य़ङ्‌चि निनाम्‍हाङ्‌आ म़छेन्‍तुचि।

२९ खोन्‌ओसा निनाम्‍हाङ्‌ओ अ़चुबुदा साङ्‌छाङ ऱक्‍भाक अ़मुनिन्‍ने।

३० निनाम्‍हाङ्‌आ खानानिन ख्रिस्‍त येसुएनान अ़क्‌तात ऩमुन्‌युङ्‌सिन।

खोक्‍कोङा आन्‍को निम्‍पाङ निनाम्‍हाङ्‌एदाङ्‌काओ ताया माङ्‌लो आन्‍कान साम्‌योक्‍मि काकान,

आन्‍कान कासेङ खोन्‍कि आन्‍कान कालेन्‍पा म़लिसायुङ्‌सा।

३१ खोन्‌ओसा साम्‍कालिन्‌दा छाप्‌याङ,

“साङ तोक्‍पो लिमा लाम्‌नालो,

मो हाङ्‌पा तोक्‍तुओदा तोक्‍पो लिने।”

क्रुस्‌दा हेन्‍खोक्‌वा म़लिसाओ ख्रिस्‍त

२

१ ब़ब़,

नाना खोन्‍कि निछाचि ओ,

अ़ङ्‌का खानानिन्‌एदा ताङ्‌हिदा तोक्‍पो-तोक्‍पो य़ङ्‌चि माङ्‌लो तायादा निनाम्‍हाङ्‌ओ अ़चुकोङ्‌दुम्‌ओ अ़तुक्‌वादा खालुयाङ्‌सा मान्‍ताङा।

२ खानानिन्‌एनान युङाङ्‌याङ्‌हिदा अ़ङ्‌का येसु ख्रिस्‍त खोन्‍कि क्रुस्‌दा खोक्‍को ख़न्‍मासेत्‍मादाङ्‌का नि दित्‍छाङ मान्‍सिन्‍दामा अ़ङ्‌का अ़छ़ङ मुङ।

३ अ़ङ्‌का खानानिन्‌एदा ताङ्‌हिदा अ़ङ्‌मान्‍ऱदामाआ खोन्‍कि अ़न्‍नुनु अ़ङ्‌क़माआ अ़धुन्‍ताङ।

४ अ़ङ्‌का चेवाङ्‍ओ य़ङ खोन्‍कि खाएत्‍नानिन्‌ओ नुय़ङ्‌खान आम्‍नुओ कोङ्‌दा खात्‌ओ खोन्‍कि ताया याआङाओ य़ङ्‌चिदा मात्‍द़ङ्‌याङ,

मेन सेङ्‌लावाओ खोन्‍कि सावाओ अ़खाङ्‌मुमादा याआङा।

५ आम्‍नुओ सोम्‍कुवा म़नाओ तायादा माआङ,

मेन निनाम्‍हाङ्‌ओ अ़चुसावादा युङ्‌ने निकिना अ़ङ्‌का ओवात्‍नि चुवाङ।

सेङ्‌लावाओ अ़चुखारु

६ खोन्‍नुछाङ आन्‍कान्‍का कालेकासिन्‌चिओ अ़चुरादा तायाओ य़ङ खालुन्‍का,

मेन ओ जुगादाओ ताया माङ्‌लो ओ जुगादा हाङ्‌काचि कामुचिओ अ़चुतायादा माआङ।

मोचि ना म़माखात।

७ मेन आन्‍कान्‍का निनाम्‍हाङ्‌ओ अ़चुसुकुलादाओ खोन्‍कि कुम्‌याङ्‍ओ अ़चुखारुदा खालुसुम्‌योम्‍का।

मो आराङ्‌राङ बुया आन्‍ऩङ्‌लोङ्‌माओ निम्‍पाङ निनाम्‍हाङ्‌आ अ़छ़ङ म़मेत्‍तापुवा।

८ ओ जुगादाओ हाङ्‌काचि कामुचि साङ्‌आछाङ ओ य़ङ मान्‍तुप्‌अ़दा।

अ़तुप्‍ताओदे मोचिआ ऩङ्‌लोङ्‌मा खान्‍तुओ हाङ्‌पा क्रुस्‌दा मान्‍ख़न्‌अ़दाओ।

९ मेन ओवात्‍नि छाप्‌याङ,

“म़नाआ देम्‍खाछाङ मान्‍खाङ्‌युक्‍तुओ,

अ़नाबाक्‌आ मान्‌एन्‌युक्‍तुओ,

देम्‍खाछाङ मान्‍मित्‌दोओ य़ङ

निनाम्‍हाङ्‌आ खोक्‍को सोमाकातुक्‌चिओ निम्‍पाङ म़चुम्‍सुप़युङ्‌सुचि।”

१० मेन निनाम्‍हाङ्‌आ खोक्‍कोसोओ अ़चुलावालाम्‍पा आन्‍कान ओ अ़चुय़ङ खाङ्‌म़मेत्‍तायुङ्‌सा।

देकिनालो सेङ्‌लावाआ झारा य़ङ्‌चि म़लामुचि खोन्‍कि निनाम्‍हाङ्‌ओ तुप्‍मा अ़ऱन्‍चिमिन्‌ओ य़ङ्‌चिछाङ म़लामुचि।

११ म़नाएदा याक्‌याङ्‍ओ अ़लावाएदाङ्‌का नि साङ्‌आ म़नाओ अ़मिन्‍मा तुप्‍मा ऱ?

मोवात्‍निङा निनाम्‍हाङ्‌ओ अ़चुमिन्‍मा अ़चुलावादाङ्‌का नि साङ्‌आछाङ तुप्‍मा अ़ऱन।

१२ आन्‍कान हेन्‍खामाओ अ़लावा मान्‍तोक्‍दोम,

मेन निनाम्‍हाङ्‌एदाङ्‌का सेङ्‌लावा आन्‍कान तोक्‍तुम्‌युङ्‌सुम।

खोवात्‍निओसा आन्‍कान निनाम्‍हाङ्‌एदाङ्‌का मोहा म़पुवाओ य़ङ्‌चि तुप्‍मा ऱम्‍च़म।

१३ ओ य़ङ्‌चि आन्‍कान्‍का खाएत्‍तुम्‍च़म्‍का,

म़नाओ अ़खारुआ चिन्‍माय़ङ्‌ओ य़ङ्‌चिआ माआङ,

मेन सेङ्‌लावाआ ऩचिन्‍तिन्‍काओवा आन्‍कान्‍का लावामि अ़छ़ङ्‌चि लावामि य़ङ्‌चिदा खालुसुम्‍च़म्‍का।

१४ मान्‍लावामि म़नाआ निनाम्‍हाङ्‌ओ अ़चुलावादाङ्‌का म़ताओ य़ङ्‌चि अ़लोउन्‍चिन।

देकिनालो ओ य़ङ्‌चि मोसोओ निम्‍पाङ खामान्‍सिन मु,

खोन्‍कि खोसाआ मोचि तुप्‍मा अ़ऱन्‍चिन।

देकिनालो ओचि लावालाम्‍पा ओन्‍ङा तुप्‍मा ऱम्‍च़म।

१५ लावामि म़नाआ झारा य़ङ्‌चि छ़ङ्‌छेन्‍तुचि,

मेन खो साङ्‌आछाङ अ़छ़ङ अ़छेन्‍तुन।

१६ साम्‍कालिन्‌आ म़लो,

“साङ्‌आ हाङ्‌पाओ अ़चुमिन्‍मा सिन्‍तुयुङ्‌सु?

खोन्‍कि साङ्‌आ हाङ्‌पा यायोक प़मा ऱ?”

मेन आन्‍कान्‌एदा ना ख्रिस्‍तओ अ़चुमिन्‍मा याक्‌याङ।

साम्‍भुङ्‌दा फेक्‍मान्‍चिन

३

१ ब़ब़,

नाना खोन्‍कि निछाचि ओ,

अ़ङ्‌का खानानिन्‌एदा लावामि म़नाचिएनान्‌वात्‍नि चेप्‍मा मान्‍ऱङा,

मेन खानानिन्‌एनान हेन्‍खामादाओ म़नाचि,

ख्रिस्‍तदा अ़चुप्‍पो छाचिवात्‍नि अ़ङ्‌का चेप्‍मा रुवाङ।

२ अ़ङ्‌का खानानिन ओम्‍पिवा दुङ्‌नानिन,

कुन्‍दाङ्‌दाङ्‌वाओ चामायु माआङ।

देकिनालो मोसोओ निम्‍पाङ खानानिन मान्‍चुम्‍त़युक्‍तिन्‍चिन।

खोन्‍कि हान्‍छाङ खानानिन मान्‍चुम्‍त़युक्‍तिन्‍चिन।

३ हान्‍छाङ खानानिन हेन्‍खामादाओवात्‍निङा त़मुन्‌येन,

देकिनालो आम्‍नुओ रादा ऩङ्‌च़ खोन्‍कि खिमा युङ्‌याङ्‍ओसा दि खानानिन पोक्‌दाओ माआङ कि?

दि खानानिन ओ हेन्‍खामादाओ म़नाओ अ़च़माथाङ्‌मावा काच़ मान्‍लित़दान कि?

४ देकिनालो अ़क्‍छाआ “अ़ङ्‌का पावल ओ”नि य़ङ्‌मा खोन्‍कि नितात्‍साआ “अ़ङ्‌का अपोल्‍लोस्‌ओ”नि य़ङ्‌मा दि खानानिन ओ हेन्‍खामादाओ म़नाचिवा मान्‍लित़दान?

५ खोन्‍नालो अपोल्‍लोस साङ ओ?

खोन्‍कि पावल साङ ओ?

आन्‍कान्‍का झारा ना निनाम्‍हाङ्‌आ ऩप़न्‍काओ अ़चुकाचि कामुचि ओन्‍ङा ओ।

आन्‍कान्‍कालाम्‍पा खानानिन साकोङ्‌छ़ङ त़मुम।

६ अ़ङ्‌का विउ लित्‍तुङ,

अपोल्‍लोस्‌आ चाक्‌वा पाक्‍तु,

मेन निनाम्‍हाङ्‌आ ओ अ़पोइसा।

७ खोन्‌ओसा विउ कालित दित्‍छाङ माआङ,

चाक्‌वा कापाक्‌छाङ दित्‍छाङ माआङ,

मेन कापोन निनाम्‍हाङ ओन्‍ङा अ़च़वाङ ओ।

८ विउ कालित खोन्‍कि चाक्‌वा कापाक्‌ओ अ़चुमित्‍चिऩङ अ़क्‌तात्‌ङा मु,

खोन्‍कि निनाम्‍हाङ्‌आ अ़चुकाचिवा सिरिफा झारा म़प़चि।

९ देकिनालो आन्‍काच्‍या ना निनाम्‍हाङ्‌ओ निम्‍पाङ अ़क्‍नि अ़चुकाचि कामुचिओ।

खानानिन निनाम्‍हाङ्‌ओ अ़चुव़क ओ,

निनाम्‍हाङ्‌ओ अ़चुखिम्‌ओ।

१० निनाम्‍हाङ्‌आ अ़ङ्‌का ऩपुवाङ्‌ओ अ़चुसोम्‍तुक्‍माआ अ़न्‍नुनु काले खिम्‍कामुआवात्‍नि छ़ङ अ़ङ्‌का युङ्‌सुङ,

खोन्‍कि निचिआ मो दुङ्‌दा खिम मुयाङ्‌सा अ़खात। मेन झारा खिम कामुआ देत्‍नि मुमादोत खोसाआ मिन्‍मा पाक्‍मादोत।

११ देकिनालो निनाम्‍हाङ्‌आ खाक्‍को छ़ङ अ़युङ्‌सायुङ्‌सा,

मो येसु ख्रिस्‍तङा ओ।

मोदाङ्‌का साङ्‌आछाङ नितात अ़छ़ङ युङ्‌मा अ़ऱन।

१२ साङ्‌आ ओ छ़ङ दुङ्‌दा हाराक्‌वा,

रुपा,

अ़लुङ्‌छ़ओ लुङ्‌ताक,

स़ङ,

घासा माङ्‌लो पराला याङ्‌याङ्‌सा खिम अ़मुनालो,

१३ छ़ङ्‌छेन्‍मा लेन्‌दा झारासाआ अ़मुवाओ अ़चुकाचि मिलाम्‍पा नुलोक दात।

खाक्‍को म़नाआ दियाको काचि मुओ,

मो मिआ खाङ्‌मुसु।

१४ खाक्‍को म़नाआ मो छ़ङ्‌दा मुओ काचि युङ्‌युङ्‌नालो मोसाआ सिरिफा तोक्‍तु।

१५ खाक्‍को म़नाओ अ़काचि ह़त्‍खात्‌नालो मोसाआ तुत्‍ता आङ्‌मादोत,

मेन खो ओन मिदाङ्‌का फ़न्‍तिन्‍चिन्‌वात्‍नि ह़ङ।

१६ दि खानानिन निनाम्‍हाङ्‌ओ अ़चुब़क्‍खाखिम खोन्‍कि निनाम्‍हाङ्‌ओ अ़चुलावा खानानिन्‌एदा म़याक निकिना त़सिन्‍तिमिन्‌येन?

१७ खाक्‍कोसाआ निनाम्‍हाङ्‌ओ अ़चुब़क्‍खाखिम अ़लुक्‌नालो निनाम्‍हाङ्‌आ मो अ़लुक।

देकिनालो निनाम्‍हाङ्‌ओ अ़चुब़क्‍खाखिम सेङ्‌याङ खोन्‍कि मो ब़क्‍खाखिम खानानिन्‌ङा ओ।

१८ साङ्‌छाङ आप्‍पि अ़धान्‍नान्‍चिमिन्‍ने।

आम्‍नुओ रादा साङ्‌आ आप्‍पि ओ जुगादाओ ताया कातोक्‌नि मित्‍नान्‍चिन्‌नालो मो खामान्‍सिन लिने,

खोवात्‍निओसा खो ताया कातोक लिमा ऱ।

१९ देकिनालो हेन्‍खामाओ खारु निनाम्‍हाङ्‌ओ अ़चुबुदा खामान्‍सिन ओ।

साम्‍कालिन्‌दा ओवात्‍नि छाप्‌याङ,

“खोक्‍कोसाआ ताया कातोक्‌चि मोचिओ अ़चुचाप्‍चादा म़लाउचि।”

२० मोवात्‍निङा “ताया कातोक्‌चिओ अ़चुमिन्‍मा सोज्‍जेओ मुयाङ निकिना हाङ्‌पा निनाम्‍हाङ्‌आ अ़सिन्‌याङ।”

२१ खोन्‌ओसा साङ्‌छाङ म़नाओ अ़तुक्‌वादा ऱक्‍भाक अ़मुनिन्‍ने।

झारा य़ङ्‌चि आम्‍नुओङा ओ।

२२ पावल्‌ङाने माङ्‌लो अपोल्‍लोस्‌ङाने माङ्‌लो केफास्‌ङाने माङ्‌लो हेन्‍खामाङाने माङ्‌लो ह़ङ्‌म़ङ्‌ङाने माङ्‌लो स़माङाने माङ्‌लो आइमित्‌ओ ग़रिङाने खोन्‍कि माय़ङ्‌ओ ग़रि,

झारा य़ङ आम्‍नुओङा ओ,

२३ खोन्‍कि खानानिन ख्रिस्‍तओ,

खोन्‍किना ख्रिस्‍त निनाम्‍हाङओ म़युङ्‌याङ।

ख्रिस्‍तओ अ़चुछाम्‍माय़ङ्‌चि

४

१ खोन्‌ओसा खानानिन्‌आ आन्‍कान्‍का ख्रिस्‍तओ अ़चुकाचि कामुचि खोन्‍कि निनाम्‍हाङ्‌ओ अ़चुकोङ्‌य़ङ्‍ओ अ़तुप्‍माय़ङ म़नाचि खाकाएत पाङ कातोक्‌चि निकिना मित्‍मादोत।

२ मोन्‌ओन्‍ङा माआङ,

पाङ्‌कातोक्‌चि सोम्‍कुवा मुमा खान्‍तुओचि लिमादोत।

३ मेन खानानिन्‌दाङ्‌का माङ्‌लो खाक्‍कोछाङ म़नाचिओ अ़चुछ़ङ्‌छेन्‍खादाङ्‌का अ़ङ्‌छ़ङ छेन्‍मा ना अ़ङ्‌को निम्‍पाङ अ़चुप्‍पाङ दुम ओ।

अ़ङ्‌काछाङ अ़ङ्‌छ़ङ अ़छेन्‍ऩङ।

४ अ़ङ्‌को अ़ङ्‌देङ्‌सालाप्‍पादा दि-दि युङ्‌याङ निकिना अ़ङ्‌का अ़सिन्‍ऩङ्‌ऩङ,

मेन मोसाआ अ़ङ्‌का मान्‍ह़त्‍माय़ङ अ़कान्‍ऩङ।

अ़ङ्‌छ़ङ काछेन ना हाङ्‌पाङा म़युङ्‌याङ।

५ खोन्‌ओसा काइसाओ ग़रिदाङ्‌का बुया दित्‍छाङ छ़ङ्‌मान्‍छेन्‌दानिन।

हाङ्‌पा म़तालो हुङानुम।

दि कुइयामादा कुमायुङ्‌सा,

खोक्‍कोसाआ साम्‌दा म़तारुचि खोन्‍कि म़नाचिओ अ़चुसाकोङ्‌वादाओ अ़चुमित्‍चिऩङ्‌चि खाङ्‌म़मुसुचि। मोन्‍ग़रि झारा म़नाचिआ निनाम्‍हाङ्‌एदाङ्‌का अ़चुचोन्‍मा अ़तोक।

६ हान,

ब़ब़,

नाना खोन्‍कि निछाचि ओ,

अ़ङ्‌का खानानिन “तोङ-तोङ्‌लो य़ङ्‌हुप्‌वा च़मादोत”नि छाप्‍ताओ य़ङ तुप्‍मेत्‍माओ निम्‍पाङ अपोल्‍लोस खोन्‍कि अ़ङ्‌को अ़मात्‍ऩङ प़नायुङ्‌नानिन।

ओवात्‍नि अ़क्‍छालिप्‍पा वाङ्‌माकि नि ऩङाछित्‍मा काचि अ़नुवाक माआङ।

७ निचिदाङ्‌का खानानिन दिदा तोक्‍पो त़मुन्‌येन?

खानानिन्‌आ मान्‍तोक्‍त़युक्‍तुम्‌ओ दि युङ्‌याङ?

खोन्‍कि खानानिन मो निनाम्‍हाङ्‌दाङ्‌का त़तोक्‍तुम्‌युङ्‌सुम्‌नालो मो मोहा त़तोक्‍तुम्‌ओ माआङ्‌वा देकि खानानिन ऱक्‍भाक त़मुन्‌येन?

८ खानानिन दोराङाओ झारा य़ङ बुयाङा खानानिन्‌आ त़तोक्‍तुम्‌चिउम?

खानानिन कातोक त़लिसिन्‍चिइन्‌युङ्‌सिन?

आन्‍कान्‍का मात्‍द़ङ खानानिन हाङ त़लिसिन?

खानानिन हाङ काचि त़मुन्‌ओदे नुवाओ।

खोन्‍दे आन्‍कान्‍का खानानिन्‌एनान हाङ मुन्‍काओ।

९ अ़ङ्‌का देत्‍नि लुङाङानालो,

छोमाय़ङ खाङ्‌मुमाओ अ़देङ्‌दा काकोन स़माओ दन्‍दा कातोक छेक्‍मिचिवात्‍नि निनाम्‍हाङ्‌आ आन्‍कान्‍का छाम्‍माय़ङ्‌चि झारादाङ्‌का देङ्‌या ऩयुङ्‌सिन्‌युङ्‌सिन्‍का। खोन्‍किना आन्‍कान्‍का हेन्‍खामादा निनाम्‍हाङ काफाचि खोन्‍कि म़नाचिओ अ़चुबुदा चोप्‍मायु लिसिन्‌युङ्‌सिन्‍का।

१० ख्रिस्‍तओ निम्‍पाङ आन्‍कान्‍का खामान्‍सिन मुन्‌येन्‍का,

मेन खानानिन ना ख्रिस्‍तएदा खारु कातोक त़मुन्‌येन।

आन्‍कान्‍का मान्‍ऱकादा मुन्‌येन्‍का,

मेन खानानिन त़छोसिन्‌येन।

खानानिन साऩङ्‌वा ऩमेत्‍तिन,

मेन आन्‍कान्‍का ऩसुङ्‌तिन्‍का।

११ आइमित्‌छाङ आन्‍कान्‍का सास़न्‍का खोन्‍कि वामित्‍मा स़न्‍का,

आन्‍काओ कालाङ्‌द़क मुन्‌येन्‍का,

आन्‍कान्‍का धात्‍खावा चान्‌युङ्‌सिन्‍का खोन्‍कि आन्‍काओ खिम मात्‍द़ङ।

१२ आन्‍कान्‍का आन्‍काओ छुक्‌आङा चात्‍लो काचि मुन्‌युङ्‌सिन्‍का।

आन्‍कान्‍का ऩसुङ्‌तिन्‍काहिदा आसिखा प़म्‍च़म्‍का।

आन्‍कान्‍का दुखा ऩप़न्‍काहिदा आन्‍कान्‍का आङ्‌तुम्‍का।

१३ आन्‍कान्‍का ऩसुङ्‌तिन्‍काहिदा आन्‍कान्‍का नुलोक य़ङ्‌लासिन्‍का।

ओन्‍ग़रितारि आन्‍कान्‍का हेन्‍खामादाओ चिप्‍मानाम खोन्‍कि सिप्‍भाङ लिसिन्‌युङ्‌सिन्‍का।

१४ खानानिन लेजोदा धान्‍मा निकिना अ़ङ्‌का ओ छाप्‍तुङ्‌योङ्‌ओ माआङ,

मेन सोमातुक्‍तुङ्‌योङ्‌च़ङ्‍ओ अ़ङ्‌छाचिवात्‍नि खानानिन यायोक प़मा निम्‍पाङ ओ।

१५ देकिनालो ख्रिस्‍तदा आम्‍नुओ कातित्‌चि दस हजारा म़युङ्‌याङ्‌नुछाङ आम्‍नुओ लावामि पापा अ़क्‍छा ओन्‍ङा म़युङ्‌याङ।

देकिनालो नुय़ङ्‌खान खाएत्‍निकि ख्रिस्‍त येसुदा अ़ङ्‌का आम्‍नुओपा लिसाङ।

१६ खोन्‌ओसा अ़ङ्‌का काखेङ लिसानिन्‌नि खानानिन यायोक प़नानिन।

१७ खोवात्‍निओसा अ़ङ्‌का सोमातुक्‍तुङ्‌योङ्‌ओ अ़ङ्‌छा तिमोथि खानानिन्‌एदा बाइसुङ्‌योङ,

खो हाङ्‌पाएदा सोम्‍कुवा कामु मुयाङ।

अ़ङ्‌का झारादात्‍नि झारा साम्‍भुङ्‌दा दि चिन्‍तुङ्‌च़ङ,

ख्रिस्‍त येसुएदा अ़ङ्‌ह़ङ्‌म़ङ देत्‍नि मुयाङ निकिना तिमोथिआ खानानिन खाऩएत्‍तिन।

१८ खानानिन्‌एदाओ देम्‌कापाङ अ़ङ्‌का मोदा अ़बान्‍ऩङ्‌नि म़मिनाकिना ऱक्‍भाक म़लिसायुङ्‌सा।

१९ हाङ्‌पाओ अ़चुमिन्‍मा याक्‌याङ्‌नालो अ़ङ्‌का खानानिन्‌एदा च़क्‍नि बान्‍ङा,

खोन्‍किना मो ऱक्‍भाक म़नाचि देत्‍नि म़चेवाओ य़ङ्‌चि ओन्‍ङा माआङ,

मेन मोचिओ अ़चुसावा दियाको ओ अ़ङ्‌का सिन्‍तुङ।

२० देकिनालो निनाम्‍हाङ्‌ओ अ़चुहाङ्‌होन चेप्‍मादा माआङ,

सावादा याक्‌याङ।

२१ खानानिन दि त़छेन्‍तुम?

अ़ङ्‌का खानानिन्‌एदा तोप्‍मा बात्‍ङाकि बान्‍ङा हे,

सोम्‍तुक्‍मा खोन्‍कि सिम्‍मान्‍चिन लावा बात्‍ङाकि बान्‍ङा?

साम्‍भुङ्‌दा ताङ्‌लान

५

१ आम्‍नुओ रादा ताङ्‌लान लिसाओ अ़नुछ्‍या खाऩएत्‍ताङ्‌युङ्‌साङ,

अ़क्‍छाआ अ़पाओ अ़खिम्‍हाङ्‌मा युङ्‌सुयुङ्‌सु नि। ओवात्‍नि ना निरावाचिओ अ़चुरादाछाङ अ़लिनिन।

२ खानानिन ऱक्‍भाक त़मुन।

खानानिन ना सोखा मुमा मान्‍दोत्‌याङ्‌ओ कि?

ओवाको काचि कामु म़नाचि आम्‍नुओ यावायोक्‌दाङ्‌का लोइसाखाइसानुम्‍च़म।

३ अ़ङ्‌का खानानिन्‌एनान अ़ङ्‌पोक्‌दा अ़युङ्‌ऩङ्‌ऩङ्‌नुछाङ लावादा खानानिन्‌एनान युङ्‌ङाङा।

अ़ङ्‌का खानानिन्‌एनान युङिन्‌वात्‍नि ओ काचि कामु म़नाचिओ अ़चुछ़ङ अ़ङ्‌का छेन्‍तुङ्‌चिउङ्‌युङ्‌सुङ।

४ खानानिन आन्‍हाङ्‌पा येसुओ अ़चुऩङ्‌दा त़कोविन्‍चिन्‌हिदा अ़ङ्‌का लावादा खानानिन्‌एनान युङ्‌ङा खोन्‍कि आन्‍हाङ्‌पा येसुओ अ़चुसावा मोदा म़युङ।

५ मो म़ना सैतानाओ अ़छुक्‌दा पाक्‍तानुम,

ओवात्‍नि मोसोओ अ़पोक लुक्‍ने खोन्‍कि हाङ्‌पाओ अ़चुछ़ङ्‌छेन्‍मा लेन्‌दा मोसोओ अ़लावा लेत्‍ने।

६ आम्‍नुओ ऱक्‍भाक अ़नुवाक माआङ।

उन्‍नि खमिराआ झारा बुत्‍थ़ बोप होम्‍सुलोइसुनि दि खानानिन्‌आ त़सिन्‍तिमिन्‌येन?

७ आम्‍नुओ रादाङ्‌का बुयाओ खमिरा माङ्‌लो मो अ़अ़त्‍पा म़ना लोइसानुम।

खोन्‍किना खानानिन खमिरा मान्‍होन्‍माङ्‍ओ अ़ऩङ्‌वा बुत्‍थ़ बोप्‌वात्‍निङा त़लिसिन।

आन्‍को काक्‍माखात्‍मा चानुचाओ थुबाछा ख्रिस्‍त म़युङ्‌याङ,

खोन्‍किना खोक्‍कोसोओ अ़चुह़ अ़सोलाचिआयुङ्‌सा।

८ खोन्‌ओसा आन्‍कान बुयाओ खमिराआ माङ्‌लो अ़त्‍लो खोन्‍कि अ़अ़त्‍पा खमिराओ माआङ,

मेन खमिरा मान्‍पाक्‍माय़ङ अ़नुवाक मिन्‍मा खोन्‍कि अ़छ़ङ ओ पेम्‍पाक्‌ओ चानुचा चान्‍ने।

९ अ़ङ्‌का अ़ङ्‌छाप्‍लावादा ताङ्‌लान कामुचिएनान योक मान्‍मुदानिन्‌नि खानानिन छाप्‍नानिन्‌ओ।

१० मोसोओ अ़तुप्‍माय़ङ ओ हेन्‍खामादाओ ताङ्‌लान कामु,

च़क्‍ख़य़ कामु,

काङाप्‌चि माङ्‌लो सेम्‍पोक काब़क्‌चिएनान योक मान्‍मुदानिन्‌नि लोनानिन्‌ओ माआङ,

माङ्‌नालोना खानानिन ओ हेन्‍खामादाङ्‌का लोन्‍माखात्‍मा दोराओ।

११ अ़ङ्‌का छाप्‍तुङ्‌कि लोमा लाप्‍नाङ्‌नानिन्‌ओ य़ङ दिओनालो,

साङ आप्‍पि साकोङ्‌छ़ङ कामुनि लोनान्‍चिन,

मेन खो ताङ्‌लान कामु माङ्‌लो च़क्‍ख़य़ कामु माङ्‌लो सेम्‍पोक काब़क माङ्‌लो कासुङ माङ्‌लो खाबात सेत्‍चावा माङ्‌लो काङाप्‍खात ओ।

ओवाको म़नाएनान चासिछाङ मान्‌युङ्‌दानिन।

१२ देकिनालो साम्‍भुङ बुङ्‌खादाओचिओ साकोङ्‌छ़ङ मान्‍मुकादा म़नाचिओ अ़चुछ़ङ्‌छेन्‍मा अ़ङ्‌दिसु काचि कि?

खानानिन्‌आङा साम्‍भुङ्‌दाओ म़नाचिओ अ़चुछ़ङ्‌छेन्‍मा अ़दोत्‍निन कि?

१३ निनाम्‍हाङ्‌आङा साम्‍भुङ बुङ्‌खादाओचि अ़चुछ़ङ म़छेन्‍तुचि।

साम्‍कालिन य़ङ्‌याङ,

“अ़अ़त्‍पा म़ना आम्‍नुओ रादाङ्‌का लोइसाखाइसानुम।”

साकोङ्‌छ़ङ कामुचिएदाओ खिमाय़ङ

६

१ खानानिन्‌एदाओ अ़क्‍छा निएनान खिनालो दि छ़ङ्‌छेन्‍प़लुसि ख्रिस्‍तओ अ़चुसेङ्‌ताङ्‌पाचिएदा मान्‍खात्‍माङ मान्‍साम्‌योक्‍मिचिएदा खात्‍मा खो देत्‍नि राक मु?

२ ख्रिस्‍तओ अ़चुसेङ्‌ताङ्‌पाचिआ हेन्‍खामाओ छ़ङ्‌अ़छेन निकिना दि खानानिन मान्‍सिन्‍त़युक्‍तुम?

खानानिन्‌ङा हेन्‍खामाओ अ़छ़ङ छेन्‍मादोत्‌नालो दि अ़चुप्‍पो य़ङ्‌चिओ छ़ङ्‌छेन्‍मा त़ऱन्‍मिन कि?

३ आन्‍कान निनाम्‍हाङ काफाचिओ अ़चुछ़ङ छेन्‍तुम्‍च़म्‌नि दि खानानिन त़सिन्‍तिमिन्‌येन?

खोन्‌ओसा ओ ह़ङ्‌म़ङ्‌दाओ ताक्‍पेत्‍निओ य़ङ्‌चिओ छ़ङ्‌छेन्‍मा आन्‍कान च़लोक ऱम्‍च़म।

४ ओवाकोसोओ अ़तुक्‌वादा खिमा य़ङ्‌चि म़तानालो देकि खानानिन साम्‍भुङ्‌आ दिसुवाछाङ अ़मित्‍तुन्‍चिन्‌ओ मो म़नाचिएदा त़खात्‍तुम्‍च़म?

५ खानानिन लेजो मेत्‍माओ निम्‍पाङ अ़ङ्‌का ओवात्‍नि य़ङ्‌ङाङा।

दि साकोङ्‌छ़ङ कामुचिएदा खिमाय़ङ तोङ्‌मा काऱ ताया कातोक म़ना खानानिन्‌एदा साङ्‌छाङ मात्‍द़ङ?

६ मेन अ़क्‍छा साकोङ्‌छ़ङ कामु नि साकोङ्‌छ़ङ कामुओ अ़देङ्‌सालाप्‍पादा छ़ङ्‌छेन्‍खादा खात खोन्‍कि मोछाङ साकोङ्‌छ़ङ मान्‍मुकादाचिओ अ़चुबुदा!

७ अ़क्‍छा निएदाओ खिमाआ खानानिन अ़नुछ्‍याङा हारा त़लिसिन्‌युङ्‌सिन।

अ़त्‍लो मुमाय़ङ देकि मान्‌आङ्‌दामा?

माङ्‌लो देकि च़न्‍मान्‍लुदामा?

८ मेन खानानिन्‌ङा अ़त्‍लो त़च़न खोन्‍कि त़च़न्‍तुम्‍च़म,

मोछाङ आम्‍नुओ द़क्‍छा बुवाचि!

९ मान्‍साम्‌योक्‍मिचिआ निनाम्‍हाङ्‌ओ अ़चुहाङ्‌होन्‌दुओ पाङ ऩतोक्‍तुन्‌नि दि खानानिन त़सिन्‍तिमिन्‌येन?

धान्‍मादा मान्‍छुक्‍दानिन।

काचान्‍चाचि,

सेम्‍पोक काब़क्‌चि,

ताङ्‌लान कामुचि,

दुवाछा-दुवाछा काचान्‍चाचि,

१० काख़चि,

च़क्‍ख़य़ कामुचि,

खाबात सेत्‍चावाचि,

कासुङ्‌चि खोन्‍कि काङाप्‍खात्‍चिआ निनाम्‍हाङ्‌ओ अ़चुहाङ्‌होन्‌ओ पाङ ऩतोक्‍तुन।

११ खा-खाक्‍को खानानिन्‌छाङ ओवाकोङा त़मुन्‌येन।

मेन खानानिन वाऩस़न्‌युङ्‌सिन,

खानानिन त़सेङिन्‌युङ्‌सिन,

हाङ्‌पा येसु ख्रिस्‍तओ अ़चुऩङ्‌दा खोन्‍कि आन्‍निनाम्‍हाङ्‌ओ अ़चुलावालाम्‍पा खानानिन निनाम्‍हाङ्‌ओ अ़चुबुदा साम्‌योक्‍मि ऩकाइसिन्‌युङ्‌सिन।

ताङ्‌लान

१२ खानानिन त़य़ङिन,

“अ़ङ्‌का मिन्‍ङाओ झारा य़ङ मुमाछाङ तोक्‍तुङ”,

मेन झारा य़ङ्‌आ खानानिन नुलोक ऩमुन्‍मिन।

अ़ङ्‌का मिन्‍ङाओ झारा य़ङ मुमाछाङ तोक्‍तुङ,

मेन अ़ङ्‌का दिसु य़ङ्‌ओछाङ हारुक अ़लिऩङ।

१३ “चामायु बुक्‌ओ निम्‍पाङ ओ,

बुक चामायुओ निम्‍पाङ ओ।”

मेन निनाम्‍हाङ्‌आ ह्‍वातात्‍माङ म़लुक्‍तुचि।

पोक ताङ्‌लान्‌ओ निम्‍पाङ माआङ,

मेन हाङ्‌पाओ निम्‍पाङ ओ, खोन्‍कि हाङ्‌पा पोक्‌ओ निम्‍पाङ ओ।

१४ निनाम्‍हाङ्‌आ अ़चुसावालाम्‍पा हाङ्‌पा म़सुवादाओदाङ्‌का अ़खोन्‍तालोइसा,

खोन्‍कि खोक्‍कोसाआ आन्‍कान्‌छाङ अ़चुसावालाम्‍पा म़खोन्‍लोन।

१५ आम्‍नुओ पोक ख्रिस्‍तओ अ़चुधाङ्‌चिओ निकिना दि खानानिन त़सिन्‍तिमिन्‌येन?

खोन्‍नालो दि अ़ङ्‌का ख्रिस्‍तओ अ़चुधाङ खात्‍माकि काचान्‍चामाएनान अ़क्‌तात मुमा?

ओ देम्‍खाछाङ लिमा अ़ऱनिन!

१६ काचान्‍चामाएदा काखात म़ना खो मोएनान अ़क पोक लिचि निकिना दि खानानिन त़सिन्‍तिमिन्‌येन?

देकिनालो साम्‍कालिन्‌दा ओवात्‍नि छाप्‌याङ,

“मो ह़वाङ्‌माङ अ़क पोक लिचि।”

१७ मेन हाङ्‌पाएनान कातोङ म़ना खोक्‍कोएनान लावादा अ़क्‌तात लिचि।

१८ ताङ्‌लान्‌दाङ्‌का अ़थाया युङानिन।

म़नाआ खाक्‍कोछाङ हेवा मु,

मोसाआ अ़पोक्‌ओ अ़देङ्‌सालाप्‍पादा हेवा अ़मुन, मेन ताङ्‌लान कामु म़नाआ आप्‍पिओ अ़पोक्‌ओ अ़देङ्‌सालाप्‍पादा हेवा मु।

१९ आम्‍नुओ पोक निनाम्‍हाङ्‌ओ सेङ्‌लावाओ अ़चुब़क्‍खाखिम्‌ओ निकिना दि खानानिन त़सिन्‍तिमिन्‌येन?

मो सेङ्‌लावा खानानिन्‌आ निनाम्‍हाङ्‌दाङ्‌का त़तोक्‍तुम्‌युङ्‌सुम,

खोन्‍कि खोक्‍को खानानिन्‌एदा म़याक।

खानानिन्‌छाङ आम्‍नुओ माआङ।

२० खानानिन निनाम्‍हाङ्‌ओ अ़चुलुङ अ़छोराकि ऩखिरिन्‌ओ।

खोन्‌ओसा खानानिन्‌आ आम्‍नुओ पोक्‌दा निनाम्‍हाङ साया मेत्‍तानुम।

सायाकाम्‍माओ अ़तुक्‌वादाओ सेन्‍माय़ङ्‌चि

७

१ हान खानानिन्‌आ त़छाप्‍तुम्‍च़म्‌ओ य़ङ्‌चिओ अ़तुक्‌वादा खाम्‍ने।

म़ना साया मान्‍काम्‍माङ युङ्‌मा अ़नुवाक ओ।

२ मेन ब़द्‍धे ताङ्‌लान लियाङ्‌ओसा झारा म़नाओ अ़खिम्‍हाङ्‌मा युङ्‌मादोत,

खोन्‍कि झारा मेत्‍छामाओ अ़खिम्‍हाङ्‌पा युङ्‌मादोत।

३ अ़खिम्‍हाङ्‌पाआ खोसोओ अ़खिम्‍हाङ्‌माओ सायाकाम्‍माय़ङ्‍ओ अ़पाङ प़ने खोन्‍कि मोवात्‍निङा अ़खिम्‍हाङ्‌माआछाङ अ़खिम्‍हाङ्‌पा सायाकाम्‍माय़ङ अ़पाङ प़ने।

४ खिम्‍हाङ्‌माओ अ़पोक्‌दा मोसोओ ओन्‍ङा माआङ,

मेन मोसोओ अ़खिम्‍हाङ्‌पाओछाङ अ़पाङ याक।

मोवात्‍निङा अ़खिम्‍हाङ्‌पाओ अ़पोक्‌दा खोसोओ ओन्‍ङा माआङ,

मेन खोसोओ अ़खिम्‍हाङ्‌माओछाङ अ़पाङ याक।

५ खिम्‍हाङ्‌पा खिम्‍हाङ्‌मा अ़क्‍छा निएदा फेआनिन्‍चिन्‌कि मान्‌युङ्‌दानिन।

खानानिन यामात्‍मादा ग़रि पाक्‍मा त़ऱम्‍ने निकिना ह़वाङ्‌सोओ यायोक्‌आ ओन्‍ङा थुत्‍मेत्‍लो ग़रिओ निम्‍पाङ फेक्‍मान्‍चिन त़ऱन।

खोन्‍किना खानानिन अ़क्‍नि लासायुङानिन,

माङ्‌नालोना खानानिन्‌आ आम्‍नुओ मिन्‍मा क़म्‍मा त़ऱन्‍मिन्‌ओसा सैतानाआ खानानिन चिन्‍माखाङ्‌मादा धान्‍मा त़ऱन।

६ अ़ङ्‌का ओ य़ङ लोमाय़ङ्‌वा माआङ,

मेन यायोक प़मा निम्‍पाङ लोनाङ्‌नानिन।

७ झारा म़नाचि अ़ङ्‌कावात्‍निङा म़युङ्‌नेनि अ़ङ्‌का मिन्‍ङा।

मेन झारा म़नाआ नि-निपाराओ लावामि सावा निनाम्‍हाङ्‌दाङ्‌काङा तोक्‍तु,

अ़क्‍छाआ अ़क खालाओ खोन्‍कि निआ नि खालाओ।

८ हान साया मान्‍काम्‍कादा खोन्‍कि मेन्‍मित्‍माचि अ़ङ्‌का लोङ्‌च़ङ।

मोचि अ़ङ्‌कावात्‍नि साया मान्‍काम्‍माङ युङ्‌मा ना अ़नुवाक ओ।

९ मेन मोचिआ आप्‍पि अ़चुमिन्‍मा क़म्‍मा ऩऱन्‌नालो मोचि साया म़काम्‍ने,

देकिनालो अ़त्‍लो च़मा मिन्‍माआ ह़त्‍मादाङ्‌का ना साया काम्‍माङा अ़नुवाक ओ।

१० साया म़काम्‍साओचि अ़ङ्‌का लोङ्‌च़ङ,

ओ अ़ङ्‌को अ़ङ्‌लोमाय़ङ माआङ,

मेन हाङ्‌पाओ अ़चुलोमाय़ङ ओ।

खिम्‍हाङ्‌मा अ़खिम्‍हाङ्‌पाएदाङ्‌का अ़फेक्‍नान्‍चिमिन्‍ने।

११ मेन मो फेक्‍नान्‍चिन्‌नालो मो साया मान्‍काम्‍माङ युङ्‌ने माङ्‌लो मो अ़खिम्‍हाङ्‌पाएनान लातोङ्‌ने।

खोन्‍कि अ़खिम्‍हाङ्‌पाआ अ़खिम्‍हाङ्‌मा अ़छिरुन्‍ने।

१२ मेन निचि अ़ङ्‌का ओवात्‍नि लोङ्‌च़ङ,

ओ लोमाय़ङ अ़ङ्‌को ओ,

हाङ्‌पाओ माआङ।

ख्रिस्‍तदा साकोङ्‌छ़ङ कामु निछाओ साकोङ्‌छ़ङ मान्‍मुकादा अ़खिम्‍हाङ्‌मा युङ्‌याङ,

खोन्‍कि मोएनान युङ्‌मानि मिन्‌नालो मोसाआ अ़खिम्‍हाङ्‌मा अ़छिरुन्‍ने।

१३ खोन्‍कि अ़क्‍छा ख्रिस्‍तदा साकोङ्‌छ़ङ कामु मेत्‍छामाओ साकोङ्‌छ़ङ मान्‍मुकादा अ़खिम्‍हाङ्‌पा युङ्‌याङ,

खोन्‍कि मोएनान्‌ङा युङ्‌मानि मिन्‌नालो मोसाआ अ़खिम्‍हाङ्‌पा अ़छिरुन्‍ने।

१४ देकिनालो साकोङ्‌छ़ङ मान्‍मुकादा अ़खिम्‍हाङ्‌पा साकोङ्‌छ़ङ कामु अ़खिम्‍हाङ्‌मालाम्‍पा निनाम्‍हाङ्‌एदा लोक्‍माखान्‍तुओ मु खोन्‍कि साकोङ्‌छ़ङ मान्‍मुकादा अ़खिम्‍हाङ्‌मा मोसोओ साकोङ्‌छ़ङ कामु अ़खिम्‍हाङ्‌पालाम्‍पा निनाम्‍हाङ्‌एदा लोक्‍माखान्‍तुओ मु।

माङ्‌नालोना मोचिओ अ़चुछाचि म़पोप,

मेन अ़नुछ्‍याङा मोचि निनाम्‍हाङ्‌एदा लोक्‍मा खान्‍तुचिओ म़मुयाङ।

१५ मेन साकोङ्‌छ़ङ मान्‍मुकादाआ छित्‍मानि मिन्‌नालो छित्‍मा पुवानुम।

मोवात्‍नि ओ ग़रिदा साकोङ्‌छ़ङ कामुपा निछा माङ्‌लो निछामा फोङ।

निनाम्‍हाङ्‌आ आन्‍कान सेवाङ्‌नि युङ्‌मा निकि म़बुत्‍ताओ।

१६ खिम्‍हाङ्‌मो,

खाना दि त़सिन्‍तुङु,

आम्‍तुक्‌वाआ साकोङ्‌छ़ङ मान्‍मुकादा आम्‍खिम्‍हाङ्‌पा लेत्‍मा ऱहे?

माङ्‌लो खिम्‍हाङ्‌पो,

खाना दि त़सिन्‍तुङु आम्‍तुक्‌वाआ साकोङ्‌छ़ङ मान्‍मुकादामा आम्‍खिम्‍हाङ्‌मा लेत्‍मा ऱहे?

१७ देत्‍नि त़युङिन्‌येन्‌हिदा हाङ्‌पा येसुआ खानानिन ऩछेन्‍तिन खोन्‍कि अ़चुओ म़ना लिमा निनाम्‍हाङ्‌आ ऩबुत्‍तिन,

मोवात्‍निङा युङानिन।

झारा साम्‍भुङ्‌चिओ निम्‍पाङ अ़ङ्‌य़ङ्‌हुप ओङा ओ।

१८ खाक्‍को म़ना बुत्‍मा बुयाङा सिप्‍मायाम्‍बुन पाक्‍ताचिआयुङ्‌सा?

खोसाआ सिप्‍मायाम्‍बुन्‌ओ बुन खान्‍मा अ़लाप्‍तुन्‍ने।

खाक्‍को म़ना बुत्‍मा बुयाङा सिप्‍मायाम्‍बुन मान्‍पाक्‌युक्‍ता?

खो सिप्‍मायाम्‍बुन पाक्‍मा अ़दोत्‍निन।

१९ सिप्‍मायाम्‍बुन पाक्‍मा दित्‍छाङ माआङ खोन्‍कि सिप्‍मायाम्‍बुन मान्‍पाक्‍दामाछाङ दित्‍छाङ माआङ।

मेन निनाम्‍हाङ्‌ओ अ़चुलोमाय़ङ काङ्‌माङा अ़च़वाङ य़ङ ओ।

२० खानानिन देत्‍नि त़युङिन्‌येन्‌हिदा निनाम्‍हाङ्‌आ ऩबुत्‍तिन्‌ओ,

मोवात्‍निङा युङ्‌मादोत।

२१ निनाम्‍हाङ्‌आ खाना ऩबुत्‍ताओ ग़रि दि खाना हारुक त़मुवाङा?

हारुक त़मुवाङानालो ओ य़ङ्‌आ आम्‍मिन्‍मा चाअ़अ़त्‍निन्‍ने।

मेन फोङ्‌मान्‍चिन त़ऱनालो खाना फोङ्‌सान्‍चिन।

२२ देकिनालो हाङ्‌पाआ अ़बुत्‍ताहिदा खाक्‍को म़ना हारुक मुवाङा,

हान मो हाङ्‌पाओ अ़चुलेत्‌वा लिसायुङ्‌सा।

मोवात्‍निङा अ़बुत्‍ताहिदा खाक्‍को म़ना फोङ्‌साङा,

हान मो ख्रिस्‍तओ अ़चुहारुक लिसायुङ्‌सा।

२३ खानानिन निनाम्‍हाङ्‌आ आम्‍नुओ लुङ अ़छोराकि ऩखिरिन ओ,

म़नाचिओ अ़चुहारुक मान्‍लिदानिन।

२४ खोन्‌ओसा,

ब़ब़,

नाना खोन्‍कि निछाचि ओ,

देत्‍नि त़युङिन्‌येन्‌हिदा खानानिन निनाम्‍हाङ्‌आ ऩबुत्‍तिन,

मोवात्‍निङा निनाम्‍हाङ्‌एनान युङ्‌मादोत।

२५ हान वारिसाचिओ अ़चुतुक्‌वादा अ़ङ्‌का हाङ्‌पाएदाङ्‌का खाक्‍कोछाङ लोमाय़ङ मान्‍तोक्‌युक्‍तुङ।

मेन हाङ्‌पाओ अ़चुसोम्‍तुक्‍मालाम्‍पा अ़क्‍छा सोम्‍कुवा मुमा खान्‍तुओ लिसाङ्‌ओसा अ़ङ्‌का खानानिन अ़ङ्‌यायोक प़नानिन।

२६ आइमित्‌ओ दुखा खाम्‌हिदा खानानिन देत्‍नि त़युङिन्‌येन मोवात्‍निङा खानानिन युङ्‌मा अ़नुवाक लि हे नि अ़ङ्‌का मिन्‍ङाङा।

२७ दि खाना साया त़काम्‍सायुङ्‌सा?

खोन्‍नालो छित्‍मा मान्‍लाप्‌दो।

दि खाना साया मान्‍काम्‍त़युक?

खोन्‍नालो सायाकाम्‍मा मान्‍लाम्‌दा।

२८ मेन खाना साया त़काम्‍सानुछाङ हेवा मान्‍मुत़युक।

मोवात्‍निङा वारिसा सायाकाम्‌नुछाङ,

हेवा अ़मुनिन।

मेन साया काकाम्‌चि,

ओ हेन्‍खामादा दुखा म़तोक खोन्‍कि अ़ङ्‌का खानानिन मो दुखाचिदाङ्‌का रात्‍मानि मिन्‍ङाङा।

२९ ब़ब़,

नाना खोन्‍कि निछाचि ओ,

अ़ङ्‌का य़ङ्‌ङाङाओ ओङा ओ,

ग़रि दुन्‌याङ,

खोन्‍कि हान्‌दाङ्‌का खिम्‍हाङ्‌मा कातोक्‌चि खिम्‍हाङ्‌मा मात्‍द़ङ्‌वा म़लिकि म़युङ्‌ने।

३० काखाप्‌चि मान्‍खाप्‍कादाचिवात्‍नि अ़चुऩङाकानुचि अ़चुऩङामान्‍नुकादाचिवात्‍नि म़युङ्‌ने,

खोन्‍कि दि-दि काखित्‌चि,

खोचिएदा दित्‍छाङ मात्‍द़ङ्‌वात्‍नि म़युङ्‌ने।

३१ हेन्‍खामादाओ सामाचि कायाङ्‌चिआ मो सामाचिदा मिन्‍मा ऩपाक्‍तुन्‌ओवात्‍नि म़च़ने।

देकिनालो ओन्‍ग़रि ओ हेन्‍खामाओ अ़कात्‍मा माखात।

३२ खानानिन झारा मिन्‍राक मान्‍मुकादा लिसानिन्‌नि अ़ङ्‌का मिन्‍ङाङा।

सायामान्‍काम्‌युक्‌ओ म़नाआ देत्‍नि हाङ्‌पाओ अ़चुऩङा नुमानिओ काचिचिओ अ़तुक्‌वादा मिन्‍राक मु।

३३ मेन सायाकाम्‍साओ म़नाआ देत्‍नि अ़खिम्‍हाङ्‌माओ अ़ऩङानुमा निकिना हेन्‍खामादाओ काचिचिओ अ़तुक्‌वादा मिन्‍राक मु।

३४ ओवाको म़नाओ अ़मिन्‍मा हा।

मोवात्‍निङा सायामान्‍काम्‌युक्‌ओ मेत्‍छामाआ माङ्‌लो वारिसाआ अ़पोक खोन्‍कि अ़लावा ह्‍वातात्‍माङ्‌दा देत्‍नि सेङ्‌लो युङ्‌मा निकिना निनाम्‍हाङ्‌ओङा अ़तुक्‌वादा मिन्‍राक मुयुङ।

मेन सायाकाम्‍साओ मेत्‍छामाआ देत्‍नि अ़खिम्‍हाङ्‌पाओ अ़ऩङानुमा निकिना हेन्‍खामादाओ य़ङ्‌चिदा मिन्‍राक मु।

३५ अ़ङ्‌का ओ य़ङ खानानिन य़ङ्‌हुप्‌आ छुम्‍मा निकिना माआङ्‌ओ,

मेन आम्‍नुओ नुलोक्‌ओ निम्‍पाङ य़ङाङ्‌ओ।

खानानिन आम्‍नुओ झारा मिन्‍मा पाक्‍तानुम्‌कि हाङ्‌पाको अ़चुकाचि मुमायुङ्‌मा रुवानिन निकिना य़ङ्‌मा लाम्‍ङाङाओ।

३६ अ़क्‍छा म़नाआ दोरुओ वारिसाएनान नुलोक अ़च़निनिन्‌ओ खोसाआ मित्‍तु खोन्‍कि मो वारिसाओ अ़सायाकाम्‍मा ग़रिछाङ पाङ्‌खात्‌याङ्‌नालो मो म़ना सायाकाम्‍मा स़नालो सायाकाम्‍मा ऱ।

मो हेवा अ़लिनिन।

मोचि सायाकाम्‍मादोत।

३७ मेन खाक्‍को म़नाआ अ़साकोङ्‌वादा मित्‍तुयुङ्‌सु,

राकाङ्‌थेत्‍निदा मान्‍छुक्‌युक,

अ़मिन्‍मा क़म्‍मा ऱ,

खोन्‍कि खोसाआ वारिसाएनान सायामान्‍काम्‍दामाओ अ़साकोङ्‌वादा अ़छ़ङ मुयुङ्‌सुनालो मो अ़नुवाक य़ङ ओ।

३८ ओवात्‍नि साङ वारिसा सायाकाम,

मो अ़नुवाक य़ङ ओ,

मेन साङ सायाअ़काम्‍निन,

मोछाङ अ़नुवाक य़ङ ओ।

३९ अ़खिम्‍हाङ्‌पा ह़ङ्‌याङ्‌ओन अ़खिम्‍हाङ्‌मा अ़खिम्‍हाङ्‌पाओ अ़क़म्‍मादा युङ।

मेन अ़खिम्‍हाङ्‌पा स़दानालो मोसाआ अ़ऩङानुसुओ म़नाएनान सायाकाम्‍मा तोक्‍तु।

मेन खो हाङ्‌पाओङा अ़चुम़ना याक्‍मादोत।

४० मेन मो मोन्‍तेकाङा युङ्‌नालो च़लोक अ़ऩङानुनि अ़ङ्‌का मिन्‍ङाङा।

ओ ना अ़ङ्‌मिन्‍मा ओ, खोन्‍कि अ़ङ्‌का मिन्‍ङाङा अ़ङ्‌काएदाछाङ निनाम्‍हाङ्‌ओ अ़चुलावा म़याक्‌याङ।

सेम्‍पोक प़माय़ङ्‌ओ चामायु

८

१ हान सेम्‍पोक्‌चि प़माय़ङ चामायुओ अ़तुक्‌वादा खाम्‍ने।

आन्‍कान सिन्‍तुम्‌योम,

आन्‍कान झाराएदा आन्‍खारु याक्‌याङ।

खारुआ ऱक्‍भाक तारु,

मेन सोम्‍तुक्‍माआ उन्‍निज़ङ्‌नि मुयाङ्‌सा खात्‍तु।

२ साङ अ़ङ्‌का सिन्‍ङाङानि मिन्‌नालो खोसाआ दि सिन्‍मादोराङा ओ,

मो य़ङ दित्‍छाङ मान्‍सिन्‌युक्‍तु।

३ मेन निनाम्‍हाङ सोमाकातुक म़ना निनाम्‍हाङ्‌आ अ़सिन।

४ खोन्‌ओसा सेम्‍पोक प़माय़ङ्‌ओ चामायु चामाओ अ़तुक्‌वादा आन्‍कान सिन्‍तुम्‌योम,

ओ हेन्‍खामादा सेम्‍पोक्‌चिओ अ़चुदित्‍छाङ मात्‍द़ङ,

मेन अ़क्‍छा निनाम्‍हाङ्‌एदाङ्‌का नि मात्‍द़ङ।

५ मेन निनाम्‍मा माङ्‌लो हेन्‍खामादा अ़चुऩङ ओन्‍ङाओनुछाङ माङ्‌चि म़युङ्‌याङ।

अ़नुछ्‍याङा ब़द्‍धे “माङ्‌चि” खोन्‍कि “हाङ्‌पाचि” म़युङ्‌याङ।

६ मेन आन्‍को निम्‍पाङ अ़क्‍छा ओन्‍ङा निनाम्‍हाङ पापा म़युङ्‌याङ।

खोक्‍कोङा झारासोओ कामुन्‍पा म़युङ्‌याङ खोन्‍कि खोक्‍कोसोओ निम्‍पाङ आन्‍कान ह़ङिन।

अ़क्‍छा ओन्‍ङा आन्‍हाङ्‌पा,

येसु ख्रिस्‍त म़युङ्‌याङ।

खोक्‍कोलाम्‍पाङा झारा य़ङ्‌चि अ़मुया खोन्‍कि खोक्‍कोलाम्‍पाङा आन्‍कान ह़ङिन।

७ मेन झारा साकोङ्‌छ़ङ कामुचिआ ओ अ़छ़ङ य़ङ ऩसिन्‍तुन।

देम म़नाचि सेम्‍पोक ब़क्‍मा अ़चुओ च़माथाङ्‌मा युङायुङ्‌साओसा मोचि चामायु म़चायाङ्‌हिदा अ़नुछ्‍याङा सेम्‍पोक प़माय़ङ चामायु चोम्‍काओनि म़मिन।

खोन्‍कि मोचिओ अ़चुछेन्‍खाताया मान्‍ऱओसा “अ़ङ्‌का पोप्‍ताङ”नि म़मिन।

८ मेन चामायुआ आन्‍कान निनाम्‍हाङ्‌ओ अ़चुच़क्‌दा म़तात्‍निन्‍लानिन।

आन्‍कान अ़चान्‍मिनुछाङ अ़त्‍लो अ़लिसिमिन,

आन्‍कान चाम्‌नुछाङ नुलोक अ़लिसिमिन।

९ मेन चाप्‍चेत्‍तानिन्‍चिन,

आम्‍नुओ ओ ताकावा च़माआ साकोङ्‌छ़ङ्‌दा मान्‍ऱकादाचिओ निम्‍पाङ धुङ्‌खा अ़लिनिन्‍ने।

१० देकिनालो मान्‍ऱकादा छेन्‍खाताया कातोक साकोङ्‌छ़ङ कामुआ खाना कासिन कातुप्‌आ सेम्‍पोक ब़क्‍खा माङ्‌खिम्‌दा चासि त़युङ्‌ओ त़खाङ्‌नालो दि मोसाआ सेम्‍पोक प़माय़ङ चामायु चामा राक अ़मुनिन कि?

११ खोन्‍कि आम्‍खारुआ मो मान्‍ऱकादा साकोङ्‌छ़ङ कामु लुक,

मोसोओ निकिनाछाङ ख्रिस्‍त म़सुवाओ।

१२ ओवात्‍नि खानानिन आम्‍नुओ साकोङ्‌छ़ङ कामुचिओ अ़चुदेङ्‌सालाप्‍पादा हेवा त़मुन खोन्‍कि मोचिओ मान्‍ऱकादा छेन्‍खातायादा खेन त़वाइसुम्‍च़म्‌नालो खानानिन ख्रिस्‍तओ अ़चुदेङ्‌सालाप्‍पादा हेवा त़मुन।

१३ खोन्‌ओसा अ़ङ्‌का चाङ्‍ओ साआ साकोङ्‌छ़ङ कामु हेवादा धाखा लाम लिनालो अ़ङ्‌का देम्‍खाछाङ सा अ़चाऩङ,

मोवात्‍नि अ़ङ्‌का साकोङ्‌छ़ङ कामु हेवादा अ़धान्‍ऩङ।

छाम्‍माय़ङ पाङ

९

१ दि अ़ङ्‌का अ़ङ्‌ताकावा च़मा अ़ऱऩङ कि?

दि अ़ङ्‌का छाम्‍माय़ङ माआङ?

दि अ़ङ्‌का आन्‍हाङ्‌पा येसु मान्‍खाङ्‌युक्‍तुङ?

दि खानानिन हाङ्‌पाओ निम्‍पाङ अ़ङ्‌का मुङ्‌ओ काचि सिवा माआङ कि?

२ अ़ङ्‌का निचिओ निम्‍पाङ अ़चुछाम्‍माय़ङ माआङ्‌नुछाङ आम्‍नुओ ना अ़नुछ्‍याङा छाम्‍माय़ङ ओ!

देकिनालो हाङ्‌पाओ अ़चुछाम्‍माय़ङ लिमा अ़ङ्‌को अ़ङ्‌बुत्‍माय़ङ्‌ओ अ़सालुम्‍स़ङ खानानिन त़याइन्‌येन।

३ अ़ङ्‌का काह़त्‍चिएदा अ़ङ्‌रात्‍खान्‍चिन ओङा ओ।

४ दि आन्‍कान्‍का चामा खोन्‍कि दुङ्‌मा पाङ मात्‍द़ङ?

५ दि नि छाम्‍माय़ङ्‌चिवात्‍नि हाङ्‌पाओ अ़चुनिछाचि खोन्‍कि केफास्‌आवात्‍नि आन्‍काच्‍याछाङ साकोङ्‌छ़ङ कामु खिम्‍हाङ्‌मा तित्‍माकि अ़क्‍नि कोन्‍मा आन्‍चुवाओ पाङ मात्‍द़ङ कि?

६ माङ्‌लो दि अ़ङ्‌का खोन्‍कि बारनाबास्‌आ ओन्‍ङा ह़ङ्‌माओ निकिना काचि मुमादोत्‌ओ कि?

७ आप्‍पिओ अ़फेक्‌वाआ खाक्‍को रात्‍खामि काचि मु?

अङ्‌गुरा कालित्‌आ मोसोओ अ़सिवा अ़चान कि?

भेरा काखाङ्‌आ मोसोओ अ़ओम्‍पिवा अ़दुङुन कि?

८ दि अ़ङ्‌का म़नाओ अ़मिन्‍माआ ओन्‍ङा ओ य़ङ्‌ङाङाओ कि?

दि य़ङ्‌हुप्‌छाङ ओवात्‍नि य़ङ्‌याङ माआङ कि?

९ देकिनालो मोसाओ अ़य़ङ्‌हुप्‌दा छाप्‌याङ,

“चा नुक्‌याङ्‌ओ गोङ्‌दोक्‌चि अ़दो बोप्‌योङ्‍आ मान्‍बोप्‌दानुम।”

दि निनाम्‍हाङ गोङ्‌दोक्‌ओ अ़तुक्‌वादा ओन्‍ङा मिन्‍राक म़मु कि?

१० खोक्‍कोसाआ अ़नुछ्‍याङा आन्‍को निम्‍पाङ म़य़ङाओ माआङ कि?

उवा,

आन्‍को निम्‍पाङ्‌ङा छाप्‍ताओ।

देकिनालो बोयोङ काछोआ तोक्‍मामिन्‍माआङा छोसु खोन्‍कि चा कानुक्‌आ चा तोक्‍मा मिन्‍माआङा नुउ।

११ आन्‍कान्‍का आम्‍नुओ रादा लावामिओ बिउ वेत्‍तुम्‌युङ्‌सुम्‍कानालो आन्‍कान्‍का खानानिन्‌एदाङ्‌का हेन्‍खामादाओ सामाचि कोउम्‍च़म्‍कानालो दि ओ ब़द्‍धे लामुम्‌योम्‌ओ कि?

१२ निचिआ खानानिन्‌एदाङ्‌का सामाचि तोक्‍मा पाङ अ़तोक्‍तायुङ्‌सानालो आन्‍कान्‍काआ अ़क्‍चित च़लोक पाङ तोक्‍मादोत्‌ओ माआङ कि?

खोन्‍नुछाङ आन्‍कान्‍का ओ पाङ मान्‌याङ्‌युक्‍तुम्‍का,

मेन ख्रिस्‍तओ अ़चुनुय़ङ्‌खान खालुमादा लाम अ़छेक्‍निन्‍ने निकिना आन्‍कान्‍का झारा य़ङ आङ्‌तुम्‍का।

१३ दि खानानिन त़सिन्‍तिमिन्‌येन,

निनाम्‍हाङ ब़क्‍खाखिम्‌दा काचि कामुआ निनाम्‍हाङ ब़क्‍खाखिम्‌दाङ्‌काङा चामायु अ़तोक, खोन्‍कि हेन्‍खोक्‌वा धान्‍खादा काचि कामुचिआ हेन्‍खोक्‌वा धान्‍खादाङ्‌काङा अ़चुलोक अ़तोक?

१४ मोवात्‍निङा नुय़ङ्‌खान खाकालुआछाङ नुय़ङ्‌खान्‍लाम्‍पाङा अ़ह़ङ्‌खालाम तोक्‍मादोत निकिना हाङ्‌पा म़य़ङायुङ्‌सा।

१५ मेन अ़ङ्‌का ओ पाङ्‌चिदाङ्‌का खाक्‍कोछाङ मान्‌याङ्‌युक्‍तुङ्‌च़ङ।

खोन्‍कि अ़ङ्‌को निकिना ओवाको सामाचि त़मेत्‍नि प़निने निम्‍पाङ छाप्‍तुङ्‌योङ्‌च़ङ्‍ओ माआङ।

अ़ङ्‌का तोक्‍पो लिमाओ य़ङ्‌दाङ्‌का साङ्‌आछाङ छेक्‍मादाङ्‌का ना अ़ङ्‌का स़मा नुयाङ।

१६ अ़ङ्‌का नुय़ङ्‌खान खालुसुङ्‌नुछाङ अ़ङ्‌का ऱक्‍भाक अ़मुऩङ,

देकिनालो अ़ङ्‌का खालुमाङादोत।

नुय़ङ्‌खान खाअ़लुऩङ्‌नालो अ़ङ्‌का चाअ़त्‍लो लिङाने!

१७ ओ काचि अ़ङ्‌मिन्‍माआङा मुङ्‌नालो अ़ङ्‌का सिरिफा तोक्‍तुङ,

मेन अ़ङ्‌मिन्‍मादाङ्‌का माआङ्‌नुछाङ अ़ङ्‌का अ़क्‌तात पाङ्‌खुन ऩपुवाङ्‌युङ्‌साङ।

१८ खोन्‍नालो अ़ङ्‌सिरिफा दि ओ?

अ़ङ्‌सिरिफा ओङा ओ,

अ़ङ्‌का मोहाङा नुय़ङ्‌खान खालुमा तोक्‍मा। नुय़ङ्‌खान खालुमादा झारा पाङ अ़ङ्‌का तोक्‍मादोत्‌नि मान्‌य़ङ्‌ङा।

१९ देकिनालो अ़ङ्‌का झारा म़नाचिदाङ्‌का अ़ङ्‌ताकावा च़मा ऱङानुछाङ ब़द्‍धे तात्‍मा ऱङ्‌च़ङ्‌ने निकिना अ़ङ्‌का झारासोओ अ़चुहारुक मुवाङ्‌च़ङ।

२० यहुदिचि तात्‍माचि निम्‍पाङ अ़ङ्‌का यहुदिचिएदा यहुदिचिवाङा लिसाङ।

य़ङ्‌हुप्‌ओ अ़क़म्‍मादा कायुङ्‌चि तात्‍माचि निम्‍पाङ अ़ङ्‌का य़ङ्‌हुप्‌ओ अ़क़म्‍मादा मात्‍द़ङ्‌ङाङानुछाङ य़ङ्‌हुप्‌ओ अ़क़म्‍मादा म़याआङाओचि तात्‍माचि निम्‍पाङ य़ङ्‌हुप्‌ओङा अ़क़म्‍मादा याइन्‌वाङा लिसाङ।

२१ य़ङ्‌हुप्‌दा मान्‌युङ्‌कादाचि तात्‍माचि निम्‍पाङ अ़ङ्‌का य़ङ्‌हुप्‌दा मान्‌युङ्‌कादाचिवाङा लिसाङ,

खोन्‍नुछाङ निनाम्‍हाङ्‌ओ अ़चुय़ङ्‌हुप्‌दाङ्‌का अ़ङ्‌का अ़फोङ्‌ऩङ्‌ऩङ।

मेन अ़ङ्‌का ख्रिस्‍तओ अ़चुय़ङ्‌हुप्‌ओ अ़चुक़म्‍मादा याक्‍ङाङा।

२२ मान्‍ऱकादाचि तात्‍माचि निम्‍पाङ अ़ङ्‌का मान्‍ऱकादाचिएदा मान्‍ऱकादाचिवाङा लिसाङ।

झाराकापाराआ झारा म़नाचि लेन्‍मा ऱङ्‌च़ङ्‌ने निम्‍पाङ अ़ङ्‌का झाराकापारा चुवाङ।

२३ नुय़ङ्‌खान्‌ओ आसिखाचिदा वाङ्‌मा ऱङाने निकिना नुय़ङ्‌खान्‌ओ निम्‍पाङ अ़ङ्‌का ओ झारा मुङ्‌च़ङ।

२४ दि खानानिन त़सिन्‍तिमिन्‌येन,

लोत्‍मा होरादा झारा कालोत्‌चि म़लोत,

मेन सिरिफा अ़क्‍छाआ ओन्‍ङा तोक्‍तु?

मोवात्‍निङा खानानिन्‌छाङ सिरिफा तोक्‍मा निम्‍पाङ लोरानिन।

२५ होरा मेत्‍मादा कावाङ झारा क़म्‍मान्‍चिन्‍दोत।

मोचि लुक्‍खात्‌ओ ताङ्‌बोप्‍खा तोक्‍माओ निम्‍पाङ ओवात्‍नि म़च़याङ,

मेन आन्‍कान देम्‍खाछाङ अ़लुक्‍निन्‍खात्‍निन्‌ओ ताङ्‌बोप्‍खा तोक्‍माओ निम्‍पाङ ओवात्‍नि च़न्‌येन।

२६ खोन्‌ओसा अ़ङ्‌का अ़मित्‍चिऩङ मात्‍द़ङ्‌ओ म़नावात्‍नि अ़लोत्‍ऩङ।

अ़ङ्‌का अ़क्‍छा ह़क काधात्‌वा अ़मुऩङ।

२७ मेन अ़ङ्‌याम चाअ़त्‍लो क़म्‍तुङ खोन्‍कि ओ अ़ङ्‌हारुक मुङ।

खोन्‌ओसा निचि नुय़ङ्‌खान खाएत्‍तुङ्‌च़ङ्‌नुछाङ अ़ङ्‌का आप्‍पि सिरिफाओ निम्‍पाङ अ़खान्‍ऩङ्‌लो अ़लिऩङ्‌ने।

इस्राएल्‌ओ बुयाओ य़ङ्‌दाङ्‌का चाप्‍चेत्‍माय़ङ

१०

१ ब़ब़,

नाना खोन्‍कि निछाचि ओ,

खानानिन ओ य़ङ सिन्‍तानुम्‌नि अ़ङ्‌का मिन्‍ङाङा,

आन्‍सुन्‍तुम्‌चि झारा य़वारि भेन्‌दा म़युङाङा,

खोन्‍कि झारा धियाङ्‌वामा लाम लियाङ्‌सा म़खारा।

२ खोन्‍कि निनाम्‍हाङ्‌य़ङ खाकालु मोसाएदा मोचि झारासा य़वारि खोन्‍कि धियाङ्‌वामादा बप्‍तिस्‍मा अ़तोक्‍ता।

३ मोचि झारासा अ़क्‍खालाओङा लावामि चामायु अ़चा,

४ खोन्‍कि झारासा अ़कनिवाओङा लावामि चाक्‌वा अ़दुङा।

देकिनालो मोचिआ अ़क्‍नि कोन्‍माओ लावामि लुङ्‌छ़ङ्‌दाओ चाक्‌वा अ़दुङा खोन्‍कि मोक्‍को लुङ्‌छ़ङ ख्रिस्‍त म़युङाङा।

५ खोन्‍नुछाङ मोचिएदाओ ब़द्‍धेकापाङ्‌एनान निनाम्‍हाङ्‌ओ अ़चुऩङा मान्‍नु,

खोन्‌ओसा मोचि लेक्‍लेक्‍लेक्‌वाओदा म़सुवादा।

६ खोचिआवात्‍निङा आन्‍कान अ़त्‍लो काचि अ़मुन्‍मिन्‍ने निकिना आन्‍चाप्‍चेत्‍माओ निम्‍पाङ मोवात्‍नि अ़मात्‍ऩङ लिसाओ।

७ मोचिएदाओ देम्‌कापाङ्‌चिवात्‍नि खानानिन सेम्‍पोक काब़क्‌चि मान्‍लिदानिन।

देकिनालो ओवात्‍नि छाप्‌याङ, “म़नाचि म़युङाकि म़चा म़दुङा, खोन्‍किना म़पुवालोन्‍ताकि म़थोमा।”

८ आन्‍कान ताङ्‌लान मुमा अ़नुनिन,

देत्‍नि मोचिएदा देम्‌कापाङ ताङ्‌लान म़मुवा,

खोन्‍कि अ़क लेन्‌दाङा मोचिएदाओ तेइस हजारा म़सुवादा।

९ आन्‍कान ख्रिस्‍त चिन्‍माखाङ्‌मा अ़नुनिन,

मोचिएदाओ देम्‍पाङ मोवात्‍नि म़चुवाहिदा प़चिआ म़धोक्‍तुसेरुचि।

१० आन्‍कान छुऩङ्‌वा मुमा अ़नुनिन,

देत्‍नि मोचिएदाओ देम्‌कापाङ छुऩङ्‌वा म़मुवा,

खोन्‍कि कालुक्‌एदाङ्‌का म़लुक्‍ता।

११ ओ य़ङ्‌चि आन्‍को अ़मात्‍ऩङ्‌ओ निम्‍पाङ मोचिएदा म़लिसाओ।

साङ जुगाओ अ़लुक्‍मातारि ह़ङ,

मो य़ङ्‌चि आन्‍कान चाप्‍चेत्‍माओ निम्‍पाङ म़छाप्‍ताओ।

१२ खोन्‌ओसा,

साङ नुलोक एप्‍ङाङानि मित्‍नान्‍चिन,

मो चाप्‍चेत्‍नान्‍चिन्‍ने माङ्‌नालोना मो धाम।

१३ म़नाएदा ताओ चिन्‍माखाङ्‌मादाङ्‌का खानानिन नि चिन्‍माखाङ्‌मादा मान्‍छुक्‍त़युक्‍तिन।

निनाम्‍हाङ सोम्‍कुवा मुमा खान्‍तुओ म़मुयाङ खोन्‍कि आङ्‌मा त़ऱम्‌ओदाङ्‌का च़लोक चिन्‍माखाङ्‌मादा छुक्‍मा ऩप़न्‍मिन,

मेन चिन्‍माखाङ्‌माएनान फुङ्‌खा लाम्‌छाङ ऩमेत्‍तिन्‍प़न खोन्‍कि मोवात्‍नि खानानिन मो आङ्‌मा त़ऱम।

सेम्‍पोक ब़क्‍माय़ङ्‍ओ खाबाचा खोन्‍कि हाङ्‌पाओ अ़चुखाबाचा

१४ खोन्‌ओसा,

सोमातुक्‍नाङ्‌नानिन्‌ओ ब़ब़,

नाना खोन्‍कि निछाचि ओ,

सेम्‍पोक ब़क्‍मादाङ्‌का अ़थाया युङानिन।

१५ अ़ङ्‌का खारु कातोक म़नाचिएनान्‌वा चेप्‍ङाङा,

खानानिन्‌ङा अ़ङ्‌का य़ङ्‌ङाओदा छ़ङ्‌छेन्‍तानुम।

१६ आसिखाओ लाङ्‌चोक्‍खुङ्‍ओ निम्‍पाङ आन्‍कान आसिखा दोरिन।

दि मो ख्रिस्‍तओ अ़चुह़दा होन्‍मान्‍चिन माआङ कि?

खोन्‍कि आन्‍कान पेम्‍पाक ओरुम,

दि मो ख्रिस्‍तओ अ़चुयाम्‌दा होन्‍मान्‍चिन माआङ कि?

१७ मोदा पेम्‍पाक अ़क्‌तात्‌ङा युङ्‌याङ,

आन्‍कान ब़द्‍धेकापाङ्‌नुछाङ अ़क्‌याम्‌ङा ओ,

देकिनालो आन्‍कान झारासाआ अ़क्‌तात पेम्‍पाक्‌दाङ्‌का चान।

१८ इस्राएलि म़नाचि मित्‍तानुम्‍च़म,

प़माय़ङ हेन्‍खोक्‌वा काचाचि,

दि ब़क्‍खादा मान्‍होन्‍म़दान्‍चिन कि?

१९ अ़ङ्‌का दे य़ङ्‌ङाङा म़ल़क?

सेम्‍पोक हेन्‍खोक्‌वा प़माओ अ़काचि याक्‌याङ? माङ्‌लो सेम्‍पोक अ़नुछ्‍याओ माङ्‌चि ओ?

२० खोवात्‍नि माआङ,

मेन अ़ङ्‌का ओवात्‍नि य़ङ्‌ङाङा,

सेम्‍पोक काब़क्‌चिआ चाकावालावाचि हेन्‍खोक्‌वा अ़प़,

निनाम्‍हाङ माआङ। खोन्‍कि खानानिन चाकावालावाचिएनान त़होलिन्‍चिन्‍नेनि अ़ङ्‌का अ़मिन्‍ऩङ।

२१ खानानिन हाङ्‌पाओ अ़चुलाङ्‌चोक्‍खुङ्‌दाङ्‌का दुङ्‌मा खोन्‍कि चाकावालावाचिओ अ़चुलाङ्‌चोक्‍खुङ्‌दाङ्‌काछाङ दुङ्‌मा त़ऱन्‍मिन।

खानानिन हाङ्‌पाओ अ़चुतेबलादाङ्‌का चामा खोन्‍कि चाकावालावाचिओ अ़चुतेबलादाङ्‌का अ़क्‍धुवा चामा त़ऱन्‍मिन।

२२ दि आन्‍कान हाङ्‌पाओ अ़चुऩङ्‌च़ काइसुम्‌योम?

दि आन्‍कान खोक्‍कोएदाङ्‌का सावापोरि मुन्‌येन?

साकोङ्‌छ़ङ कामुचिओ अ़चुलेत्‍माय़ङ

२३ खाना त़य़ङ,

“देनुछाङ च़मा नु।”

मेन झारा य़ङ्‌आ नुलोक म़मुनिन।

खाना त़य़ङ, “देनुछाङ च़मा नु।” मेन झारा य़ङ्‌आ म़फानिन।

२४ साङ्‌आछाङ खोसोओ नुलोक अ़लामुन्‍ने,

मेन निचिओ नुलोक लामुने।

२५ बजारादा त़खिरुम्‌ओ सा छेन्‍खातायाओ निम्‍पाङ दित्‍छाङ मान्‍सेन्‍माङ चानुम।

२६ देकिनालो “हेन्‍खामा खोन्‍कि मोदा म़याक्‌याङ्‌ओ झारा सामा हाङ्‌पा निनाम्‍हाङ्‌ओङा ओ।”

२७ साकोङ्‌छ़ङ मान्‍मुकादाचिएदाङ्‌का अ़क्‍छाआ खानानिन चा-चासि ऩबुत्‍तिन्‌हिदा खानानिन खात्‍मा त़स़न्‌नालो खारानिन,

मेन आम्‍नुओ बुदा दि ऩयुक्‍तिन,

छेन्‍खातायाओ निम्‍पाङ दित्‍छाङ मान्‍सेन्‍माङ चानुम।

२८ मेन खाक्‍को म़नाआ खानानिन “ओ ना हेन्‍खोक्‌वा धान्‍ताओ”नि त़लोन्‌नालो खाकाएत्‌ओ निम्‍पाङ खोन्‍कि खोसोओ अ़छेन्‍खातायाओ निम्‍पाङ मो मान्‍चादानुम।

२९ आम्‍नुओ माआङ,

मोसोओ अ़छेन्‍खातायाओ निम्‍पाङ ओ।

खानानिन त़य़ङिन ओन्‍दे, “देकि नि म़नाओ छ़ङ्‌छेन्‍खा तायाओ निम्‍पाङ अ़ङ्‌को अ़ङ्‌ताकावा च़मा अ़तोक्‍ऩङ कि?”

३० अ़ङ्‌का आलाङ प़ङ्‌कि चासि युङ्‌ङानालो निनाम्‍हाङ आलाङ प़ङ्‍ओ चामायुदा देकि अ़ङ्‌का निआ सुङ्‌मा?

३१ मोवात्‍नि माआङ,

खानानिन चानिन माङ्‌लो दुङानिन माङ्‌लो आम्‍नुओ ताकावा चुवानिन,

ओ झारा निनाम्‍हाङ्‌ओ अ़चुऩङ लोङ्‌माओ निम्‍पाङ मुवानुम।

३२ साङ्‌छाङ धुङ्‌खा मान्‍लिदानिन,

यहुदिने,

ग्रिक्‌ने माङ्‌लो निनाम्‍हाङ्‌ओ अ़चुसाम्‍भुङ्‌ङाने।

३३ अ़ङ्‌काछाङ झाराकापाराआ झारासोओ अ़चुऩङानुमा काचि मुङाङा।

अ़ङ्‌नुलोक अ़ङ्‌का अ़लाम्‍ऩङ,

मेन ब़द्‍धेसोओ नुलोक लामुङ,

खोन्‌ओसा मोचि म़लेन्‍ने।

११

१ अ़ङ्‌का ख्रिस्‍त त़ङ्‌तुङ्‌वा खानानिन्‌छाङ अ़ङ्‌का कात़ङ लिसानिन।

मेत्‍छामाचिआ अ़चुताङ दिप्‍मादोत्‌ओ

२ अ़ङ्‌का खानानिन चोन्‍नाङ्‌नानिन,

देकिनालो झारा य़ङ्‌दा खानानिन्‌आ अ़ङ्‌का त़मित्‍ताङ्‌ऩङ खोन्‍कि अ़ङ्‌का खानानिन प़नानिन्‌ओ च़माथाङ्‌माचि त़मुम्‌युङ्‌सुम्‍च़म।

३ हान खानानिन ख्रिस्‍तङा झारा म़नाचिओ अ़चुहाङ्‌पा म़युङ्‌याङ निकिना त़तुप्‍तुम्‍नेनि अ़ङ्‌का मिन्‍ङा खोन्‍कि खिम्‍हाङ्‌माओ अ़मुलो अ़खिम्‍हाङ्‌पा ओ, खोन्‍कि ख्रिस्‍तओ अ़चुमुलो निनाम्‍हाङ म़युङ्‌याङ।

४ खाक्‍को म़ना यामात्‌याङ्‌हिदा माङ्‌लो निनाम्‍हाङ्‌य़ङ खालुयाङ्‌हिदा अ़ताङ कादिप म़नाआ अ़हाङ्‌पाओ अ़साया पेप्‍तु।

५ मेन अ़ताङ मान्‍दिप्‍माङ याकामात माङ्‌लो निनाम्‍हाङ्‌य़ङ खाकालु खिम्‍हाङ्‌माआ अ़खिम्‍हाङ्‌पाओ अ़साया पेप्‍तु।

ओ ना मोसोओ अ़ताङ्‌मुवा खोसिन्‍खाइसिन्‌वात्‍निङा ओ।

६ देकिनालो अ़क्‍छा खिम्‍हाङ्‌माआ अ़ताङ अ़दिप्‍तुन्‌नालो मोसाआ अ़ताङ्‌मुवा क़प्‍तुखाइसुने!

मेन मो खिम्‍हाङ्‌माओ निम्‍पाङ अ़ताङ्‌मुवा खोमा अ़साया पेप्‌नालो मोसाआ अ़ताङ मुन्‍जेत्‌आ दिप्‍मादोत।

७ अ़खिम्‍हाङ्‌पाआ अ़ताङ दिप्‍मा अ़दोत्‍निन,

देकिनालो खो निनाम्‍हाङ्‌ओ अ़चुकात्‍मा खोन्‍कि साऩङ्‌वा ओ।

अ़खिम्‍हाङ्‌मा अ़खिम्‍हाङ्‌पाओ अ़साऩङ्‌वा ओ।

८ देकिनालो मेत्‍छामाएदाङ्‌का दुवाछा मुवाओ माआङ,

मेन दुवाछाएदाङ्‌का मेत्‍छामा मुवाओ।

९ मेत्‍छामाओ निम्‍पाङ दुवाछा मुन्‍माय़ङ्‌ओ माआङ,

मेन दुवाछाओ निम्‍पाङ मेत्‍छामा मुन्‍माय़ङ ओ।

१० खोन्‌ओसा निनाम्‍हाङ काफाचिओ निम्‍पाङ्‌छाङ खिम्‍हाङ्‌मा मुन्‍जेत्‌आ अ़ताङ दिप्‍मादोत।

११ खोन्‍नुछाङ,

हाङ्‌पाओ अ़चुम़नाचिओ अ़चुरादा खिम्‍हाङ्‌माओ निम्‍पाङ खिम्‍हाङ्‌पा दोत, खोन्‍कि खिम्‍हाङ्‌पाओ निम्‍पाङ खिम्‍हाङ्‌मा दोत।

१२ देकिनालो देत्‍नि दुवाछाएदाङ्‌का मेत्‍छामा मुवा,

मोवात्‍निङा दुवाछा मेत्‍छामाएदाङ्‌का लि।

मेन झारा य़ङ्‌चि निनाम्‍हाङ्‌दाङ्‌का ओ।

१३ आप्‍पि छ़ङ्‌छेन्‍तानुम,

दि मेत्‍छामाआ अ़ताङ मान्‍दिप्‍माङ निनाम्‍हाङ्‌एदा यामात्‍मा खान्‍तु कि?

१४ दुवाछाआ किलो अ़ताङ्‌मुवा केन्‍तुनालो मो मोसोओ निम्‍पाङ सायापेप्‍माय़ङ निकिना दि रियोङ्‍आछाङ खानानिन त़चिन्‍तिमिन कि?

१५ मेन मेत्‍छामाओ अ़ताङ्‌मुवा कियाङ्‌नालोना मो मोसोओ निम्‍पाङ अ़साऩङ्‌वा ओ।

देकिनालो मेत्‍छामाओ अ़ताङ्‌मुवा अ़ताङ दिप्‍माओ निम्‍पाङ पुवाओ।

१६ मेन साङ ओसोओ अ़तुक्‌वादा दुम्‍छ़न्‍मानि मिन्‌याङ्‌नालो आन्‍कान्‍काएदा नि च़माथाङ्‌मा मात्‍द़ङ,

ना निनाम्‍हाङ्‌ओ अ़चुसाम्‍भुङ्‌चिएदाङा युङ्‌याङ।

हाङ्‌पाओ अ़चुखाबाचा

मत्‍ति २६:२६-२९; मर्कुस १४:२२-२५; लुका २२:१४-२०

१७ मेन ओवात्‍नि अ़ङ्‌का लोनाङ्‌नानिन्‌हिदा अ़ङ्‌का अ़चोन्‍नानिमिन,

देकिनालो आम्‍नुओ कोप्‍मान्‍चिन्‌आ अ़नुवाक्‌दाङ्‌का च़लोक अ़त्‍लो लि।

१८ देकिनालो बुया खानानिन साम्‍भुङ्‌दा अ़क्‍नि त़कोइन्‍चिन्‌हिदा आम्‍नुओ रादा त़हासिन्‌येन्‍चिन्‌नि अ़ङ्‌का एनुङ्‌योङ खोन्‍कि अ़क्‍चिचित ना अ़ङ्‌का अ़नुछ्‍यानि मिन्‍ङा।

१९ आम्‍नुओ रादाओ साङ सोम्‍कुवा मुमा खान्‍तुओ सिन्‍मा निम्‍पाङ खानानिन्‌एदा हामान्‍चिन्‍ङादोत।

२० खानानिन अ़क्‍नि त़कोइन्‍चिन्‌कि त़चाम्‌ओ मो हाङ्‌पाओ अ़चुखाबाचा माआङ।

२१ देकिनालो खानानिन त़चान्‌हिदा झारासाआ आप्‍पिओ आम्‍नुओ चामायु चामा त़पुक्‍तुम,

खोन्‍कि अ़क्‍छा मान्‍चा लि,

खोन्‍कि अ़क्‍छा सेत्‍मायुआ सेरु।

२२ चामा खोन्‍कि दुङ्‌माओ निकिना दि आम्‍नुओ खिम्‌चि मात्‍द़ङ्‌चि कि?

माङ्‌लो दि खानानिन निनाम्‍हाङ्‌ओ अ़चुसाम्‍भुङ्‌चि त़सुङुम्‍च़म खोन्‍कि मान्‍तोक्‍कादाचि अ़चुसाया त़पेप्‍तुम्‍च़म?

अ़ङ्‌का खानानिन दे लोमा?

दि अ़ङ्‌का खानानिन ओसोओ निम्‍पाङ चोन्‍मा?

माआङ,

अ़ङ्‌का अ़चोन्‍नानिमिन।

२३ देकिनालो हाङ्‌पाएदाङ्‌का अ़ङ्‌का दि तोक्‍तुङ,

मो खानानिन प़नायुङ्‌नानिन।

लाप्‍खावा म़चाओ अ़खाखुत हाङ्‌पा येसुआ पेम्‍पाक अ़क़क्‍ता,

२४ खोन्‍कि आलाङ अ़पुवाकि मो अ़धाङ्‌साकि अ़चुकाखेङ्‌पाचि प़याङ्‌सा म़लोचि,

“ओ आम्‍नुओ निम्‍पाङ अ़ङ्‌पोक ओ,

ओ अ़ङ्‌मित्‍मादा मुयाङ्‌सा मुवानुम।”

२५ मोवात्‍निङा चा म़चाकि खोक्‍कोसाआ लाङ्‌चोक्‍खुङ अ़क़क्‍ताकि म़लोचि,

“ओ लाङ्‌चोक्‍खुङ्‌दाओ अङ्‌गुरा माङ्‌वा अ़ङ्‌ह़दाओ अ़ऩङ्‌वा य़ङ्‌छ़ङ ओ।

दे-देम्‍खा खानानिन ओ त़दुङुम,

अ़ङ्‌मित्‍मादा ओ मुयाङ्‌सा मुवानुम।”

२६ दे-देम्‍खा खानानिन ओ पेम्‍पाक त़चाम,

खोन्‍कि ओ लाङ्‌चोक्‍खुङ्‌दाङ्‌का त़दुङिन,

खोक्‍को मान्‍ताम़युक्‌तारि खानानिन हाङ्‌पाओ अ़चुस़मा खात़लुसुम।

२७ खोन्‌ओसा,

साङ्‌आ चामा अ़नुनिनिन्‌हिदा हाङ्‌पाओ अ़पेम्‍पाक चा,

माङ्‌लो लाङ्‌चोक्‍खुङ्‌दाङ्‌का दुङु,

मो हाङ्‌पाओ अ़चुपोक खोन्‍कि अ़चुह़ पोप्‍तुओदा काफि लि।

२८ झारा म़ना आप्‍पि चिन्‍मान्‍खाङ्‌मान्‍चिन्‌दोत,

खोन्‍किना खोसाआ पेम्‍पाक चाने,

खोन्‍कि लाङ्‌चोक्‍खुङ्‌दाङ्‌का दुङुने।

२९ देकिनालो साङ्‌आ हाङ्‌पाओ अ़चुपोक मान्‍सिन्‍माङ चा,

खोन्‍कि दुङु,

खोसाआ मो चोओ खोन्‍कि दुङुओदा खोएदा दन्‍दा ता।

३० खोन्‌ओसा खानानिन्‌एदाङ्‌काओ ब़द्‍धेकापाङ मान्‍ऱकादा खोन्‍कि कातुक त़याइन्‌येन,

खोन्‍कि देम्‌कापाङ म़सुवादायुङ्‌सा।

३१ मेन अ़नुछ्‍याङा आन्‍कान आप्‍पि चिन्‍तिन्‍खान्‌युङ्‌सिन्‍चिन्‌नालो आन्‍कान छ़ङ्‌छेन्‍मादा अ़छुक्‍तिमिन।

३२ मेन आन्‍कान हेन्‍खामाएनान अ़क्‍नि लाहि म़पाक्‍निन्‍ने निकिना आन्‍कान हाङ्‌पाआ छ़ङ म़छेन,

खोन्‍कि आन्‍कान दन्‍दा म़प़।

३३ खोन्‌ओसा,

ब़ब़,

नाना खोन्‍कि निछाचि ओ,

खानानिन अ़क्‍नि चासि त़कोइन्‍चिन्‌हिदा अ़क्‍छा नि हुङ्‌मुवानिन।

३४ साङ सास़याङ्‌नालो मोसाआ अ़खिम्‌दाङा चाने,

माङ्‌नालोना अ़क्‍नि त़कोइन्‍चिन्‌हिदा छ़ङ्‌छेन्‍मादा त़छुक्‍तिन।

खोन्‍कि अ़ङ्‌का बान्‍ङाहिदा नि य़ङ्‌चिओ अ़चुतुक्‌वादा लोनानिन।

सेङ्‌लावादाङ्‍ओ लावामि सावा

१२

१ ब़ब़,

नाना खोन्‍कि निछाचि ओ,

सेङ्‌लावाओ आसिखाचिओ अ़तुक्‌वादा खानानिन मान्‍सिन्‍माङ युङानिन्‌नि अ़ङ्‌का अ़मित्‍नानिमिन।

२ खानानिन त़सिन्‍तुम्‌योम,

खानानिन साकोङ्‌छ़ङ मान्‍मुत़युक्‍तिन्‌हिदाछाङ,

आम्‍नुओ मिन्‍मा सारुकिना खानानिन अ़चेप्‍निन्‌ओ सेम्‍पोक्‌चिदात्‍नि त़थेमिन्‍खारिन।

३ खोन्‌ओसा खानानिन्‌आ ओ य़ङ तुप्‍तानुम्‌नि अ़ङ्‌का मिन्‍ङा,

निनाम्‍हाङ्‌ओ अ़चुलावालाम्‍पा काचेप साङ्‌आछाङ “येसु माङ्‌हिम्‍ने”नि अ़य़ङ्‌निन,

खोन्‍कि सेङ्‌लावालाम्‍पा ओन्‍ङा “येसुङा हाङ्‌पा ओ”नि य़ङ्‌मा ऱ।

४ लावामि सावाचि अ़खाला-अ़खालाओ म़मुयाङ,

मेन सेङ्‌लावा अ़क्‍छा म़युङ्‌याङ।

५ च़माथाङ्‌मा काचिचि ब़द्‍धेकाखालाओ म़याक्‌याङ,

मेन अ़क्‍छा ओन्‍ङा हाङ्‌पा ब़क्‍तुम।

६ काचिचि ब़द्‍धेकाखालाओ म़याक्‌याङ,

मेन आन्‍कान झाराएदा काचि कामु निनाम्‍हाङ अ़क्‍छा ओन्‍ङा म़युङ्‌याङ।

७ आन्‍कान झारासोओ नुलोक्‌ओ निम्‍पाङ झारा म़ना सेङ्‌लावाओ आसिखा म़पुवायुङ्‌सा।

८ सेङ्‌लावालाम्‍पा खा-खाक्‍को खारुओ य़ङ चेप्‍मा,

खा-खाक्‍को मो सेङ्‌लावालाम्‍पाङा तायाओ य़ङ चेप्‍मा,

९ खा-खाक्‍को मोक्‍को सेङ्‌लावालाम्‍पाङा सोम्‍कुवा मुमा,

खा-खाक्‍को अ़क्‌तात सेङ्‌लावालाम्‍पाङा नुमा सावाचि म़पुवायुङ्‌सा।

१० खा-खाक्‍को म़दोम्‍दाओ काचिचि मुमा सावा,

खा-खाक्‍को निनाम्‍हाङ्‌य़ङ खालुमा,

खा-खाक्‍को लावाचि छेन्‍मा,

खा-खाक्‍को अ़खाला-अ़खालाओ निय़ङ्‌चि चेप्‍मा,

खोन्‍कि खा-खाक्‍को मो य़ङ्‌चिओ अ़चुतुप्‍माय़ङ्‌चि फान्‍मा लावामि सावा म़प़।

११ ओ झारा अ़क्‌तात सेङ्‌लावाओ अ़चुकाचिचि ओ।

खोन्‍कि खोक्‍कोसाआ झारा अ़चुमिन्‍मावा लावामि सावा म़प़।

अ़क्‌तात्‌ङा पोक्‌दा ब़द्‍धे याम्‍फुत्‌चि

१२ पोक अ़क्‌तात मुयाङ्‌नुछाङ ओसोओ ब़द्‍धे अ़‍फुत्‌चि म़याक्‌याङ,

खोन्‍कि पोक्‌ओ ब़द्‍धे अ़फुत्‌चि म़याक्‌नुछाङ पोक अ़क्‌तात्‌ङा मु।

ख्रिस्‍तओ अ़चुपोक्‌छाङ मोवात्‍निङा म़मुयाङ।

१३ अ़क्‌तात सेङ्‌लावालाम्‍पाङा आन्‍कान झारासा अ़क्‌तात पोक्‌दा बप्‍तिस्‍मा तोक्‍तुम्‌युङ्‌सुम,

यहुदि माङ्‌लो ग्रिक,

हारुक माङ्‌लो फोङ्‌माय़ङ,

आन्‍कान झारा अ़क्‌तात सेङ्‌लावा म़पाक्‍तापुवायुङ्‌सा।

१४ देकिनालो पोक अ़क्‌तात ओन्‍ङा पोक्‍फुत्‌आ मुवाओ माआङ,

मेन ब़द्‍धेकापोक्‍फुत्‌चिआ मुवायुङ्‌सा।

१५ लाङ्‌आ “अ़ङ्‌का छुक माआङ,

खोन्‌ओसा अ़ङ्‌का याम्‌ओ अ़पोक्‍फुत माआङ”नि य़ङ्‌नालो, दि मो पोक्‌ओ अ़पोक्‍फुत अ़लिनिन कि?

१६ खोन्‍कि नाबाक्‌आ “अ़ङ्‌का म़क माआङ,

खोन्‌ओसा अ़ङ्‌का याम्‌ओ अ़पोक्‍फुत माआङ”नि य़ङ्‌नालो मो पोक्‍फुत अ़लिनिन कि?

१७ झारा पोक म़क लिसाओदे देत्‍नि एन्‍मा ऱम्‌ओ?

खोन्‍कि झारा पोक नाबाक लिसाओदे देत्‍नि नाम्‍मा ऱम्‌ओ?

१८ मेन अ़नुछ्‍याङा,

निनाम्‍हाङ्‌आ अ़चुमित्‍मावा पोक्‌दा झारा मो पोक्‍फुत्‌चि म़तोङ्‌सुचिकि म़युङ्‌सुयुङ्‌सुचि।

१९ मो झारा पोक्‍फुत अ़क्‌तात ओन्‍ङा लिसाओदे पोक खादा याआओ?

२० मेन पोक्‍फुत्‌चि ब़द्‍धे म़याक्‌याङ्‌नुछाङ पोक अ़क्‌तात्‌ङा।

२१ म़क्‌आ छुक “अ़ङ्‌का खाना अ़दोत्‍निन”नि लोमा अ़ऱन,

ना ताङ्‌आ लाङ “अ़ङ्‌का खाना अ़दोत्‍निन”नि लोमा ऱ।

२२ मेन पोक्‌दाओ मान्‍ऱकादा मित्‍तुम्‌ओ पोक्‍फुत्‍चिङा अ़च़वाङ म़लि।

२३ खोन्‍कि पोक्‌दाओ खाक्‍को पोक्‍फुत्‌चि आन्‍कान थोरेत साया मेत्‍मादोत्‌ओनि मित्‍तुम्‌ओचि आन्‍कान मोचिङा च़लोक साया मेत्‍तुम्‍च़म।

खाङ्‌मुमा अ़नुनिन्‌ओ पोक्‍फुत्‌चि ब़द्‍धे नुलोक युङ्‌सुम्‍च़म।

२४ मेन खाङ्‌मुमा ऱम्‌ओ आन्‍पोक्‍फुत्‌चि मोवात्‍नि नुलोक खाङ्‌मा अ़दोत्‍निन।

मेन च़लोक अ़चुप्‍पा साऩङ्‌वा अ़पुवाकि निनाम्‍हाङ्‌आ आन्‍पोक ओवात्‍नि अ़तोङ्‌सायुङ्‌सा।

२५ खोन्‌ओसा पोक्‌दा अ़तोङ्‌निन्‍लो अ़लिनिन्‍ने,

मेन पोक्‍फुत्‌चिआ अ़क्‌तात निएदा अ़क्‍निवा खाङ्‌काखाङ म़मुने।

२६ अ़क्‌तात पोक्‍फुत तुक्‌नालो झारासा अ़क्‍नि आङ्‌मादोत,

अ़क्‌तात पोक्‍फुत्‌ओ अ़साऩङ्‌वा लिनालो झारा पोक्‍फुत अ़क्‍नि अ़चुऩङाम़नुनान्‍चिन।

२७ खोन्‌ओसा खानानिन झारा ख्रिस्‍तओ अ़चुपोक ओ,

खोन्‍कि खानानिन झाराकापाङ खोक्‍कोसोओ अ़चुओ पोक्‍फुत्‍चि ओ।

२८ निनाम्‍हाङ्‌आ साम्‍भुङ्‌दा बुयाओ छाम्‍माय़ङ्‌चि,

ह्‍वातात्‌ओतात निनाम्‍हाङ्‌य़ङ खाकालुचि,

सुम्‌कातात्‌ओतात काचिन्‌चि,

खोन्‍किना म़दोम्‍दाओ काचि कामुचि,

खोन्‍कि नुमा सावा कातोक्‌चि,

निचि काफाचि,

बुसुवाओ सावा कातोक्‌चि,

खोन्‍कि अ़खाला-अ़खालाओ य़ङ्‌चि काचेप्‌चि म़छेन्‍तुचि।

२९ दि झारा छाम्‍माय़ङ्‌चि ओ?

दि झारा निनाम्‍हाङ्‌य़ङ खाकालुचि ओ?

दि झारा काचिन्‌चि ओ?

दि झारा म़दोम्‍दाओ काचिचि कामुचिओ?

३० दि झाराएदा नुमा सावाचि म़याक?

दि झारा अ़खाला-अ़खालाओ य़ङ्‌चि म़चेप?

दि झारासा य़ङ फान्‍मा अ़ऱ कि?

३१ मेन अ़धिवाङ सावाचि च़लोक तोक्‍मानि मिनानिन।

खोन्‍कि अ़ङ्‌का खानानिन च़लोक अ़नुवाक लाम खाएत्‍नानिन।

सोम्‍तुक्‍मा

१३

१ अ़ङ्‌का म़नाचि खोन्‍कि निनाम्‍हाङ काफाचिओ अ़चुय़ङ्‌चिदा चेप्‍ङानुछाङ,

मेन अ़ङ्‌काएदा सोम्‍तुक्‍मा मात्‍द़ङ्‌नालो अ़ङ्‌का किङ्‌किलिङ्‌लिङ साङ्‍ओ घन्‍ता माङ्‌लो झेम-झेम साङ्‍ओ मानि ओन्‍ङा लिङा।

२ अ़ङ्‌काएदा निनाम्‍हाङ्‌य़ङ खालुमा सावा याक्‌याङ खोन्‍कि झारा अ़कोङ्‌दुम्‌चि खोन्‍कि झारा ताया तुप्‍मा ऱङ्‌च़ङ,

खोन्‍कि भ़ऱचि सोत्‍मातारिओ झारा सोम्‍कुवा अ़ङ्‌काएदा याक्‌याङ्‌नुछाङ अ़ङ्‌काएदा सोम्‍तुक्‍मा मात्‍द़ङ्‌नालो अ़ङ्‌का दित्‍छाङ माआङ।

३ अ़ङ्‌काएदा युङ्‌याङ्‌ओ झारा अ़ङ्‌चासुम्‍छेन्‍बि हात्‍तुङ्‌च़ङ,

खोन्‍कि अ़ङ्‌याम्‌छाङ ह़त्‍मा प़ङ्‌च़ङ,

मेन अ़ङ्‌काएदा सोम्‍तुक्‍मा मात्‍द़ङ्‌नालो अ़ङ्‌का दित्‍छाङ अ़तोक्‍ऩङ।

४ सोम्‍तुक्‍मा हुङ्‌मा काऱ खोन्‍कि फामामिन्‍मा मु,

सोम्‍तुक्‍मा ऩङ्‌च़ अ़मुनिन,

ना ऱक्‍भाक्‌ङा मु ना तोक्‍पो लि।

५ सोम्‍तुक्‍मा चाप्‍चिरोङ अ़मुनिन,

अ़नुलोक अ़लामुन,

अ़नाप्‍मा अ़लुनिन,

अ़अ़त्‍पा य़ङ्‌चि अ़मित्‍तुन्‌युङ्‌सुन्‍चिन।

६ सोम्‍तुक्‍मा अ़अ़त्‍पादा अ़ऩङाअ़नुनिन,

मेन अ़छ़ङ य़ङ्‌दा अ़ऩङानु।

७ सोम्‍तुक्‍माआ झारा य़ङ्‌चि दिप्‍तुचि,

झारा य़ङ्‌चिदा साकोङ्‌छ़ङ मु,

झारा य़ङ्‌चिदा सोम्‍कुवा मु,

झारा य़ङ्‌चि आङ्‌तुचि।

८ सोम्‍तुक्‍मा देम्‍खाछाङ अ़लुक्‍निन।

निनाम्‍हाङ्‌य़ङ खालुमा सावाचि म़लुक्‍खात,

निय़ङ्‌चि म़छेक्‍खात,

तायाचि म़माखात।

९ आन्‍ताया मान्‌याक्‌युक,

आन्‍निनाम्‍हाङ्‌य़ङ् चेप्‍मा मान्‌याक्‌युक।

१० मेन याक्‌ओ खाउग़रि म़ता,

खोन्‍कि मान्‌याक्‌युक्‌ओ माखात।

११ अ़ङ्‌का छा युङाङ्‌याङ्‌हिदा छाआवात्‍निङा चेवाङ,

छावात्‍निङा मिनाङ,

छावात्‍निङा दुम तुसाङ,

अ़ङ्‌का थाङाछा लिसाङ्‌किना छावात्‍नि च़मा छिरुङ।

१२ ओन्‍ग़रि आन्‍कान दर्पनादावा थेम्‍बुवारिरि खाम,

मेन मोन्‍ग़रि छेङ्‌छेङ्‌छेङ्‌वा खाङ्‌मुन।

ओन्‍ग़रि अ़ङ्‌का अ़क्‍चिलोक ओन्‍ङा तुप्‍तुङ,

देत्‍नि निनाम्‍हाङ्‌आ अ़ङ्‌का नुलोक ऩसिन्‍ताङ्‌युङ्‌साङ मोवात्‍नि मोन्‍ग़रि अ़ङ्‌का झारा तुप्‍तुङ।

१३ साकोङ्‌छ़ङ मुमा,

तामामित्‍मा,

खोन्‍कि सोम्‍तुक्‍मा,

ओचि सुम्‌कातात अ़धुन्‌तारि म़युङ्‌युङ।

मेन ओचिदाओ तोक्‍पो सोम्‍तुक्‍मा ओ।

निनाम्‍हाङ्‌य़ङ खालुमाय़ङ खोन्‍कि नि य़ङ्‌दा चेप्‍मा सावा

१४

१ सोम्‍तुक्‍मा आम्‍नुओ मित्‍चिऩङ मुवानुम।

मेन लावामि सावाचिदाछाङ आम्‍नुओ मिन्‍मा पाक्‍तानुम। मोचिदाङ्‌का च़लोक अ़काचि याक्‌ओ लावामि सावा निनाम्‍हाङ्‌य़ङ खालुमाओ।

२ देकिनालो साङ नि य़ङ्‌दा चेप खो म़नाचिएनान माआङ,

मेन निनाम्‍हाङ्‌एनान चेप।

खो दे य़ङ साङ्‌आछाङ अ़तुप्‍तुन,

सेङ्‌लावादा खो अ़कोङ्‌य़ङ्‌चि चेप।

३ मेन निनाम्‍हाङ्‌य़ङ खाकालु मो म़नाचिएनान्‌ङा चेप।

मोचिओ सावा पोन्‍मा,

राक पोन्‍मा खोन्‍कि सोम्‍सेत्‍माओ निम्‍पाङ खो चेप।

४ साङ नि य़ङ चेप खोसाआ अ़सावा पोइसु।

मेन निनाम्‍हाङ्‌य़ङ खाकालुआ साम्‍भुङ्‍ओ अ़सावा पोइसु।

५ खानानिन झारा निय़ङ्‌चि चेवानिन्‌नि अ़ङ्‌का मिन्‍ङा,

मेन मोदाङ्‌का च़लोक निनाम्‍हाङ्‌य़ङ खालुसानिन्‌नि अ़ङ्‌का मिन्‍ङा।

साम्‍भुङ्‍ओ लावामि पोन्‍मा निम्‍पाङ अ़क्‍छाआ अ़तुप्‍माय़ङ अ़फान्‍तुन्‌नालो नि य़ङ्‌दा काचेप्‌दाङ्‌का निनाम्‍हाङ्‌य़ङ खाकालु अ़च़वाङ ओ।

६ हान,

ब़ब़,

नाना खोन्‍कि निछाचि ओ,

अ़ङ्‌का खानानिन्‌एदा निय़ङ्‌चि चेप्‌याङ्‌सा ताङा,

मेन खानानिन्‌एदा दियाकोछाङ कोङ्‌दुम खाङ्‌मुमा माङ्‌लो ताया माङ्‌लो निनाम्‍हाङ्‌य़ङ खालुमा माङ्‌लो चिन्‍माय़ङ अ़तात्‍ऩङ्‌नालो अ़ङ्‌काएदाङ्‌का खानानिन दि त़तोक्‍तुम?

७ बासुरि खोन्‍कि वाकेन्‌वाको अ़साक्‍मा मात्‍द़ङ्‌ओ केन एन्‍नुलो अ़साङ्‌निन्‌नालो दि साङ्‌याङ्‍ओ देत्‍नि सिन्‍मा ऱम?

८ खोन्‍कि थुथुरि नुलोक अ़साङ्‌निन्‌नालो ङेन्‌ओ निम्‍पाङ साङ चुम्‍नान्‍चिन कि?

९ खानानिन्‌छाङ ओवात्‍निङा त़लिसिन।

म़नाचिआ तुप्‍मा ऩऱन्‌ओ य़ङ्‌सिवाचि त़चेविन्‌नालो खानानिन्‌आ त़चेविन्‌येन्‌ओ य़ङ्‌चि खोचिआ देत्‍नि अ़सिन कि?

खानानिन ह़क्‌दा चेविन्‌येन्‌वात्‍नि त़लिसिन।

१० अ़नुछ्‍याङा हेन्‍खामादा ब़द्‍धेकाखालाओ य़ङ्‌चि म़युङ्‌याङ।

मोचिएदा खाक्‍कोछाङ अ़तुप्‍माय़ङ मात्‍द़ङ्‌ओ ऩमुनिनिन।

११ मेन अ़क्‍छा चेप्‌याङ्‍ओ य़ङ्‍ओ अ़तुप्‍मायु अ़ङ्‌का अ़तुप्‍ऩङ्‌नालो काचेप्‌ओ निम्‍पाङ अ़ङ्‌का निहेन्‍कोप्‌याओ लिङा,

खोन्‍कि खो अ़ङ्‌को निम्‍पाङ निहेन्‍कोप्‌याओ लि।

१२ खोन्‌ओसा खानानिन्‌छाङ ओवात्‍निङा लिसानिन।

खानानिन सेङ्‌लावाओ सावाचि तोक्‍मा अ़न्‍नुनु आम्‍नुओ छेमाकात्‌याङ्‌ओसा साम्‍भुङ पोन्‍माओ निम्‍पाङ अ़न्‍नुनु नुलोक मुमा लामानिन।

१३ खोन्‌ओसा,

नि य़ङ काचेप्‌आ मोसोओ अ़तुप्‍माय़ङ फान्‍मा ऱमाओ निम्‍पाङ यामात्‍ने।

१४ देकिनालो अ़ङ्‌का नि य़ङ्‌दा यामात्‍ङानालो अ़ङ्‌लावा यामात,

मेन अ़ङ्‌खारुआ अ़सिन्‍तुन।

१५ खोन्‍नालो अ़ङ्‌का दे च़मा म़ल़क?

अ़ङ्‌का अ़ङ्‌लावाआ यामात्‍ङा,

खोन्‍कि अ़ङ्‌खारुआछाङ यामात्‍ङा।

अ़ङ्‌लावाआ छाम्‍लु,

खोन्‍कि अ़ङ्‌खारुआछाङ छाम्‍लु।

१६ माङ्‌नालोना खाना आम्‍लावादा निनाम्‍हाङ त़चोन्‍तुङुहिदा मान्‍तुप्‌युक्‍तुओ म़नाआ आलाङ्‌ओ यामात्‍मादा “आमेन”नि देत्‍नि य़ङ?

मोन्‍ग़रि खाना दे त़य़ङ्‌याङ्‌ओ मो खोसाआ अ़तुप्‍तुन।

१७ खाना ना नुलोक्‌ङा आलाङ त़प़ ओन्‍दे,

मेन ओसाआ नि म़ना अ़फासुन।

१८ अ़ङ्‌का निनाम्‍हाङ आलाङ प़ङ,

देकिनालो खानानिन झाराएदाङ्‌का च़लोक अ़ङ्‌का नि य़ङ्‌चिदा चेप्‍ङा।

१९ खोन्‍नुछाङ,

साम्‍भुङ्‌दा नि य़ङ्‌दा दस हजाराकाय़ङ्‌चिदा चेप्‍मादाङ्‌का ना तुप्‍तुम्‌ओ पाच्‌का य़ङ्‌आ निचि चिन्‍माचि अ़ङ्‌का चेप्‍मा स़ङा।

२० ब़ब़,

नाना खोन्‍कि निछाचि ओ,

मिन्‍मादा छाचिवात्‍नि मान्‍लिदानिन।

अ़अ़त्‍पाओ निम्‍पाङ छाचिवात्‍नि लिसानिन,

मेन मिन्‍मा काचिदा काले लिसानिन।

२१ य़ङ्‌हुप्‌दा छाप्‍तायुङ्‌सा,

“निय़ङ्‌चि काचेप म़नाचिएदाङ्‌का

खोन्‍कि हेन्‍कोप्‌चिदाओ म़नाचिओ अ़चुदोलाम्‍पा

ओ म़नाचिएनान अ़ङ्‌का चेप्‍ङा,

खोन्‍नुछाङ मोचिआ अ़ङ्‌य़ङ ऩएनुन”नि

हाङ्‌पा निनाम्‍हाङ म़य़ङ्‌याङ।

२२ खोन्‌ओसा निय़ङ्‌चि चेप्‍मा साकोङ्‌छ़ङ कामुचिओ निम्‍पाङ माआङ,

मेन साकोङ्‌छ़ङ मान्‍मुम़युक्‌ओचिओ निम्‍पाङ बुन ओ।

मेन निनाम्‍हाङ्‌य़ङ खालुमा,

साकोङ्‌छ़ङ मान्‍मुकादाचिओ निम्‍पाङ माआङ,

मेन साकोङ्‌छ़ङ कामुचिओ निम्‍पाङ ओ।

२३ मोवात्‍नि झारा साम्‍भुङ म़कोप्‍नान्‍चिन खोन्‍कि झारा निय़ङ्‌दा म़चेप,

खोन्‍कि साकोङ्‌छ़ङ मान्‍मुकादाचि खोन्‍कि मान्‍तुप्‍कादाचि म़तानालो दि मोचिआ खानानिन हिम्‍साले नि ऩलोन्‍मिन कि?

२४ मेन झारासा निनाम्‍हाङ्‌य़ङ खाम़लुयाङ्‌हिदा अ़क्‍छा साकोङ्‌छ़ङ मान्‍मुकादा माङ्‌लो बुङ्‌खायाओ म़ना मोदा तानालो मोन्‍ग़रि खोसाआ एनुकि हेवामि कान्‍नान्‍चिन खोन्‍कि एनुओ य़ङ्‌चिआ खो छ़ङ्‌छेन्‍नान्‍चिन।

२५ मोसोओ अ़साकोङ्‌वा हुत्‌याओ य़ङ्‌चि खाङ्‌म़मुनान्‍चिन,

खोन्‍कि बोम्‍नान्‍चिन्‌कि मोसाआ निनाम्‍हाङ ब़क्‍तु,

खोन्‍कि मोसाआ “निनाम्‍हाङ आम्‍नुओ रादा म़युङ्‌याङ”नि खालुसु।

तोङ्‌लो ब़क्‍मा

२६ खोन्‍नालो ब़ब़,

नाना खोन्‍कि निछाचि ओ,

आन्‍कान्‍का दे य़ङिन्‍का?

खानानिन अ़क्‍नि त़कोविन्‍चिन्‌हिदा झाराकापाङ्‌एनान साम्‍ऱङ लुमा,

चिन्‍मा,

कोङ्‌दुम खालुमा,

निय़ङ चेप्‍मा खोन्‍कि य़ङ्‌फान्‍मा लावामि सावा याक।

ओ झारा य़ङ्‌चि साम्‍भुङ पोन्‍माओ निम्‍पाङ म़मुने।

२७ खाक्‍को निय़ङ्‌दा चेप्‌नालो ह़वाङ्‌साआ ओन्‍ङा माङ्‌लो ब़द्‍धेलो सुम्‍पाङ्‌साआ अ़क्‍छा चेप्‍चिन्‌कि नि चेप्‍ने,

खोन्‍कि अ़क्‍छाआ फान्‍तुने।

२८ मेन काफान मोदा साङ्‌छाङ मात्‍द़ङ्‌नालो काचेप म़ना साम्‍भुङ्‌दा वाइवेत युङ्‌ने,

खोन्‍कि खो आप्‍पिएनान खोन्‍कि निनाम्‍हाङ्‌एनान चेप्‍ने।

२९ निनाम्‍हाङ्‌य़ङ खाकालुचि ह़वाङ माङ्‌लो सुम्‍पाङ म़चेप्‍ने,

खोन्‍कि निचिआ मोचि म़चेप्‌ओ य़ङ नुलोक छ़ङ अ़छेन्‍ने।

३० मेन मोदा युङ्‌याङ्‌ओ अ़क्‍छाएदा कोङ्‌दुम खाङ्‌मुमा तानालो बुदा काचेप वाइवेत युङ्‌ने।

३१ खानानिन अ़क्‍छा चिन खोन्‍कि नि निनाम्‍हाङ्‌य़ङ खालुमा त़ऱन,

खोवात्‍निओसा झारासा खेङ्‌मा अ़ऱ,

खोन्‍कि झारासा राक अ़तोक।

३२ निनाम्‍हाङ्‌य़ङ खालुमा सावा कातोक्‌चि निनाम्‍हाङ्‌य़ङ खाकालुचिओ अ़चुक़म्‍मादा युङ्‌मादोत।

३३ देकिनालो निनाम्‍हाङ कापुप्‍खान निनाम्‍हाङ ऩमुनिनिन,

मेन सेवाङ्‌निओ म़मुयाङ।

निनाम्‍हाङ्‌ओ अ़चुम़नाचिओ झारा साम्‍भुङ्‌दावात्‍नि,

३४ मेत्‍छामाचि साम्‍भुङ्‌चिदा वाइवेत म़युङ्‌ने।

मोचि चेप्‍मा मान्‍प़म़युक,

मेन य़ङ्‌हुप य़ङ्‌याङ्‌वा मोचि क़म्‍मादा म़युङ्‌ने।

३५ दि-दिसोओ अ़तुक्‌वादा मोचि सिन्‍मा म़स़याङ्‌नालो खिम्‌दा अ़चुखिम्‍हाङ्‌पाचि म़सेनुचिने।

देकिनालो साम्‍भुङ्‌दा मेत्‍छामा चेप्‍मा लेजो ओ।

३६ दि निनाम्‍हाङ्‌ओ अ़चुय़ङ खानानिन्‌एदाङ्‌का पुङ्‌सा ओ?

माङ्‌लो दि खानानिन्‌एदा ओन्‍ङा ता ओ?

३७ अ़क्‍छाआ निनाम्‍हाङ्‌य़ङ खाकालु माङ्‌लो लावामि म़नानि मित्‍नान्‍चिन्‌नालो दि अ़ङ्‌का छाप्‍तुङ्‌योङ, मो हाङ्‌पाओ अ़चुलोमाय़ङ्‍ओ निकिना मोसाआ लोउने।

३८ मेन खोसाआ ओ अ़सिन्‍तुन्‌नालो खोछाङ अ़सिन्‍निन।

३९ खोन्‌ओसा,

ब़ब़,

नाना खोन्‍कि निछाचि ओ,

निनाम्‍हाङ्‌य़ङ खालुमानि अ़न्‍नुनु मिनानिन,

खोन्‍कि निय़ङ काचेप्‌चि मान्‍छेक्‍दानुम्‍च़म।

४० मेन झारा य़ङ नुलोक खोन्‍कि तोङ्‌लो लिमादोत।

येसु म़खोन्‍तालोन्‍ताओ

१५

१ हान ब़ब़,

नाना खोन्‍कि निछाचि ओ,

अ़ङ्‌का खानानिन खाएत्‍नानिन्‌ओ नुय़ङ्‌खान अ़ङ्‌का खानानिन मित्‍मेत्‍नानिन।

मो नुय़ङ्‌खान खानानिन्‌आ त़लोउम,

खोन्‍कि मोदा खानानिन त़युङिन।

२ अ़ङ्‌का खानानिन खाएत्‍नानिन्‌ओ य़ङ्‌दा नुलोक त़युङिन्‌नालो ओ नुय़ङ्‌खान्‌लाम्‍पा खानानिन त़लेरिन्‌युङ्‌सिन।

माङ्‌नालोना खानानिन मोहाङा साकोङ्‌छ़ङ त़मुम।

३ देकिनालो साम्‌योक छाप्‍लावावात्‍नि ख्रिस्‍त आन्‍हेवाचिओ निम्‍पाङ म़सुवानिओ नुय़ङ्‌खान अ़ङ्‌का तोक्‍तुङ,

मो अ़ङ्‌का झारादाङ्‌का तोक्‍पो अ़च़वाङ्‌वा खानानिन प़नानिन।

४ खोक्‍को म़खुम्‍ता,

खोन्‍कि साम्‍कालिन्‌वा सुम्‌कालेन्‌दा खोक्‍को म़लासाखोन्‍तालोन्‍ता।

५ खोन्‍कि खोक्‍को केफास्‌एदा,

खोन्‍किना झारा बारकापाङ्‌माङ्‌एदा खाङ्‌म़मुसान्‍चिन।

६ खोन्‍कि आदेङ्‌माङ,

खोक्‍को अ़क्‍धुवा पाच सयेकापाङ्‌दाङ्‌का च़लोक ब़ब़,

नाना खोन्‍कि निछाचिएदा खाङ्‌म़मुसान्‍चिन।

मोचिएदाओ खा-खाक्‍कोचि म़सुवादाचिआनुछाङ ब़द्‍धेकापाङ आइमित्‌तारि म़युङ्‌याङ।

७ खोन्‍किना याकुब खोन्‍कि झारा छाम्‍माय़ङ म़नाचिएदा खोक्‍को खाङ्‌म़मुसान्‍चिन।

८ खोन्‍कि झारादाङ्‌का आदेङ अ़ग़रि मान्‍तामाङ पुक्‍तान्‍चिन्‌ओ म़नावाको अ़ङ्‌काएदाछाङ खोक्‍को खाङ्‌म़मुसान्‍चिन।

९ छाम्‍माय़ङ म़नाचिएदाङ्‌काओ अ़ङ्‌का अ़चुप्‍पाङ ओ।

अ़ङ्‌का छाम्‍माय़ङ म़नानि लोमा अ़खान्‍ऩङ,

देकिनालो अ़ङ्‌का निनाम्‍हाङ्‌ओ अ़चुसाम्‍भुङ दुखा प़ङ।

१० मेन अ़ङ्‌का देत्‍नि मुङाङा,

मो निनाम्‍हाङ्‌ओ अ़चुसोमातुक्‍मालाम्‍पा मुङाङा,

खोन्‍कि निनाम्‍हाङ्‌आ अ़ङ्‌का सोमा ऩतुक्‍ताङ्‌ओ सोज्‍जे मान्‍लि।

मेन अ़ङ्‌का ना मोचि झाराएदाङ्‌का च़लोक काचि मुवाङ।

खोन्‍नुछाङ ओवाको च़लोक काचि मुमा ऱङाओ ना अ़ङ्‌सावाआ माआङ,

मेन अ़ङ्‌काएदा कायुङ निनाम्‍हाङ्‌ओ अ़चुसोम्‍तुक्‍माआ ओ।

११ खोन्‌ओसा अ़ङ्‌कानुछाङ माङ्‌लो खोचिआनुछाङ आन्‍कान्‍का दि खालुसुम्‍का, मो नुय़ङ्‌खान्‌दा खानानिन साकोङ्‌छ़ङ त़मुम्‌युङ्‌सुम।

स़मादाङ्‌का खोन्‍मालोन्‍मा

१२ म़सुवादाओदाङ्‌का ख्रिस्‍त म़खोन्‍तालोन्‍तानि खालुसुम्‌कानालो खानानिन्‌एदाङ्‌का खा-खाक्‍को देत्‍नि म़सुवादाओचि ऩखोन्‍निन्‍लोन्‍निन्‌नि य़ङ्‌मा त़ऱन?

१३ म़सुवादाओचि ऩखोन्‍निन्‍लोन्‍निन्‌नालो ना ख्रिस्‍त्‌छाङ म़सुवादाओदाङ्‌का म़खोन्‍तालोन्‍ताओ माआङ।

१४ ख्रिस्‍त म़सुवादाओदाङ्‌का मान्‍खोन्‍लोन्‍चिओदे आन्‍काओ खालुमाय़ङ सोज्‍जे लि,

खोन्‍कि आम्‍नुओ साकोङ्‌छ़ङ्‌छाङ मोहा लि।

१५ मोदाङ्‌का च़लोक,

आन्‍कान्‍का निनाम्‍हाङ्‌ओ अ़चुतुक्‌वादा सोज्‍जेओ सालुम्‍स़ङ काप़ लिसिन्‍का देकिनालो ख्रिस्‍त म़सुवादाओदाङ्‌का म़खोन्‍तालोन्‍ताओ आन्‍कान्‍का निनाम्‍हाङ्‌ओ अ़चुतुक्‌वादा सालुम्‍स़ङ प़म्‌युङ्‌सुम्‍का।

मेन अ़नुछ्‍याङा म़सुवादाओचि ऩखोन्‍निन्‍लोन्‍निन्‌नालो निनाम्‍हाङ्‌आ ख्रिस्‍त मान्‍खोन्‍लोन्‌अ़दा।

१६ म़सुवादाओचि ऩखोन्‍निन्‍लोन्‍निन्‌नालो ना ख्रिस्‍त्‌छाङ म़सुदाओदाङ्‌का मान्‍खोन्‍लोन।

१७ ख्रिस्‍त मान्‍खोन्‍लोन्‌ओनालो आम्‍नुओ साकोङ्‌छ़ङ सोज्‍जेओ मुयाङ,

खोन्‍कि खानानिन हान्‍छाङ आम्‍नुओ हेवाचिदाङा त़याइन्‌येन्‌ओ।

१८ खोन्‍नालो खा-खाक्‍को ख्रिस्‍तदा म़सुवादाओचिछाङ म़लुक्‍ताखाराओ।

१९ ओ ह़ङ्‌म़ङ्‌ओ निम्‍पाङ ओन्‍ङा आन्‍कान ख्रिस्‍तएदा सोम्‍कुवा मुन्‌येन्‌ओनालो आन्‍कान झारा म़नाचिदाङ्‌का च़लोक दुखा तोक्‍तिन्‌ओ।

२० अ़नुछ्‍याङा ख्रिस्‍त म़सुवादाओदाङ्‌का म़खोन्‍तालोन्‍तायुङ्‌सा।

स़मादा म़इम्‍सादाओचिएदाओ खोक्‍कोङा बुयाओ अ़सिवा म़मुयाङ।

२१ अ़क्‍छा म़नाएदाङ्‌का स़मा ताओसाआ,

म़सुवादाओचिओ अ़चुखोन्‍मालोन्‍माछाङ अ़क्‍छा म़नाएदाङ्‌काङा ता।

२२ देकिनालो देत्‍नि आदम्‌एदा झारा म़स़,

मोवात्‍निङा ख्रिस्‍तदा झारा म़लाह़ङ।

२३ मेन झाराकापाङ आ-आप्‍पिओ अ़स़वा ख्रिस्‍त झारादाङ्‌का बुया म़खोन्‍तालोन्‍ता,

खोन्‍कि खोक्‍को म़लाय़हिदा खोक्‍कोसोओ अ़चुम़नाचि म़खोन्‍लोन।

२४ खोन्‍किना अ़लुक्‍मा ता,

खोन्‍कि खोक्‍कोसाआ झारा हाङ्‌काचिचि,

पाङ्‌चि खोन्‍कि सावाचि म़लुक्‍तुचिकिना पापा निनाम्‍हाङ हाङ्‌होन अ़प़।

२५ देकिनालो खोक्‍कोसाआ झारा अ़चुङेङ्‌चि अ़चुलाङ्‌थेम्‌यु मान्‍मुम़युक्‍तुचितारि खोक्‍कोसाआ हाङ मुमादोत।

२६ झारादाङ्‌का आदेङ अ़लुक्‌ओ ङेङ स़माओ।

२७ देकिनालो “निनाम्‍हाङ्‌आ झारा य़ङ्‌चि खोक्‍कोसोओ अ़चुलाङ भेन्‌यु अ़क़म्‍तायुङ्‌सा”नि छाप्‍तायुङ्‌सा।

मेन ओ छेङ्‌छेङ्‌छेङ्‌वा मुयाङ,

“झारा य़ङ्‌चि खोक्‍कोसोओ अ़चुपाङ्‌दा म़युङ्‌सायुङ्‌सा”निओ य़ङ्‌दाङ्‌का आन्‍कान छेङ्‌छेङ्‌छेङ्‌वा सिन्‍तुम्‌योम: झारा य़ङ्‌चि ख्रिस्‍तओ अ़चुपाङ्‌दा अ़युक्‍तायुङ्‌साओ निनाम्‍हाङ मोसोओ अ़पाङ्‌दा ऩयाक्‍निनिन।

२८ झारा य़ङ्‌चि निनाम्‍हाङ्‌ओ अ़चुपाङ्‌दा म़तात्‌हिदा अ़चुछा ख्रिस्‍त्‌छाङ खोक्‍कोसोओ अ़चुपाङ्‌दा म़युङ,

देकिनालो निनाम्‍हाङ्‌आ झारा य़ङ्‌चि खोक्‍कोसोओ अ़चुपाङ्‌दा म़युङ्‌सुचि,

मोवात्‍नि निनाम्‍हाङ्‌ङा झारा य़ङ्‌चिओ झारादाङ्‌का तोक्‍पो म़लिने।

२९ हान म़सुवादाओचि ऩखोन्‍निन्‍लोन्‍निन्‌नालो ना म़सुवादाओचिओ निम्‍पाङ बप्‍तिस्‍मा म़लोआओदाङ्‌का दि अ़तोक?

म़सुवादाओचि ऩखोन्‍निन्‍लोन्‍निन्‌ओङानालो म़नाचि मोचिओ निम्‍पाङ देकिना बप्‍तिस्‍मा म़लोक्‌याङ?

३० खोन्‍किना आन्‍कान्‍का आप्‍पि देकिना अ़धुन क़माकात्‍तुओदा छुक्‍तिन्‌येन्‍का?

३१ ब़ब़,

नाना खोन्‍कि निछाचि ओ,

देम च़लोक आन्‍हाङ्‌पा ख्रिस्‍त येसुएदा आम्‍नुओ तुक्‌वाआ अ़ङ्‌ऩङानुङान्‍च़ङ,

खोन च़लोक सोम्‍कुवाएनान अ़ङ्‌का य़ङ्‌ङा,

अ़लेन्‍खिन्‍तुम अ़ङ्‌का स़ङा!

३२ म़नाओङा अ़मित्‍चिऩङ्‌दा एफिसस्‌दाओ खोक्‍लि सायाम्‍पोक्‌चिएनान ङेन मुवाङ्‌कि अ़ङ्‌का दि तोक्‍तुङ कि?

म़सुवादाओचि ऩखोन्‍निन्‍लोन्‍निन्‌ओनालो ना “आन्‍कान चान्‍ने,

दुङिन्‍ने,

देकिनालो माङ्‌कोलेन ना आन्‍कान स़न्‍दान्‍लाविन!”

३३ धान्‍मादा मान्‍छुक्‍दानिन।

“अ़अ़त्‍पा यावायोक्‌आ अ़नुवाक च़माथाङ्‌मा लुक्‍तु।”

३४ नुलोक आम्‍नुओ खारुच़ङ्‌तानुम,

खोन्‍कि हेवा मुमा छिरानुम।

खानानिन्‌एदा देम्‌कापाङ्‌आ ना निनाम्‍हाङ्‌ङा मान्‍सिन्‍त़युक्‍तुम्‌ओसा खानानिन लेजो मेत्‍मा निम्‍पाङ अ़ङ्‌का ओवात्‍नि य़ङाङ्‌ओ।

खोन्‍मालोन्‍माय़ङ पोक

३५ मेन खाक्‍को अ़क्‍छा खासेन,

“म़सुवादाओचि देत्‍नि म़लाखोन्‍लोन,

खोन्‍कि मोचि दियाको अ़चुपोक्‌दा म़ता?”

३६ खाना खामान्‍सिन म़ना!

खाना दि त़लित्‍तु,

मो मान्‍स़दामाङ्‌तारि अ़ह़ङ अ़लिनिन।

३७ खाना छुमाचा माङ्‌लो नि चा त़लित्‍तुहिदा मो आदेङ लिओ पोक माआङ,

मेन बिउ ओन्‍ङा त़लित्‍तु।

३८ मेन खोक्‍कोसोओ अ़चुऩङानुओवा निनाम्‍हाङ्‌आ मो अ़क्‌तात पोक अ़प़,

खोन्‍कि झाराकाखालाओ बिउओ मोसोओङा अ़पोक खोक्‍कोसाआ अ़प़।

३९ झारा पोक अ़क खालाओङा अ़मुनिन।

म़नाचिओ अ़चुपोक अ़क खालाओ खोन्‍कि सायाम्‍पोचिओ नि खालाओ,

छोङ्‌वाचिओ नि खालाओ,

खोन्‍किना ङाचिओ नि खालाओ अ़चुपोक मु।

४० खोन्‍कि पोक्‌चिछाङ निनाम्‍मादुओ खोन्‍कि हेन्‍खामादाओ पोक्‌चि म़युङ।

मेन निनाम्‍मादुओ पोक्‌ओ अ़लेत्‍मा अ़क खालाओ,

खोन्‍कि हेन्‍खामादाओ पोक्‌ओ अ़लेत्‍मा अ़क खालाओ मु।

४१ नाम्‌ओ अ़छुवाक अ़क खालाओ,

लादिप्‍माओ अ़छुवाक नि खालाओ,

खोन्‍कि साङ्‌केन्‍माचिओ अ़चुछुवाक नि खालाओ मु।

खोन्‍कि अ़क्‌तात साङ्‌केन्‍मा नि साङ्‌केन्‍मादाङ्‌का नि पाराओ अ़छुवाक मु।

४२ खोन्‌ओसा म़सुवादाओचिओ अ़चुखोन्‍मालोन्‍माछाङ मोवात्‍निङा लि।

मो पोक लुक्‍माखात्‍मादा खुम,

मो देम्‍खाछाङ अ़लुक्‍निन्‍खात्‍निन्‌ओदा अ़ह़ङ लि।

४३ सायापेप्‍मादा मो खुम,

साम्‌दा मो ह़ङ्‌लोन।

मान्‍ऱदामादा मो खुम,

सावादा मो अ़ह़ङ लि।

४४ हेन्‍खामादाओ पोक्‌दा मो खुम,

लावामि पोक्‌दा मो खोन्‍लोन।

मोवात्‍नि हेन्‍खामादाओ पोक युङ्‌नालो लावामि पोक्‌छाङ युङ।

४५ खोन्‌ओसा ओवात्‍नि छाप्‌याङ: “बुयाओ म़ना आदम अ़ह़ङ म़ना लिसा।”

आदेङ्‌ओ आदम ह़ङ्‌म़ङ काप़ लावा म़लिसा।

४६ बुयाओ लावामि माआङ ओ,

मेन पोक्‌दा ओ,

खोन्‍किना आदेङ्‌ओ लावामि ओ।

४७ बुयाओ म़ना बाखादाङ्‌का अ़मुवाओसा हेन्‍खामादाओ ओ।

आदेङ्‌ओ म़ना निनाम्‍मादुङ्‌काओ ओ।

४८ बाखाआ मुवाओ म़ना दियाको मुवाङा,

बाखाआ म़मुवाओचिछाङ मोवात्‍निङा म़मु।

खोन्‍कि निनाम्‍मादुङ्‌काओ म़ना दियाको मुयाङ,

निनाम्‍मादुओ म़नाचिछाङ मोवाकोङा म़मु।

४९ आन्‍कान देत्‍नि बाखादाओ म़नाओ अ़कात्‍मा लोउम्‌युङ्‌सुम,

मोवात्‍निङा निनाम्‍मादुङ्‌काओ म़नाओ अ़कात्‍मा आन्‍कान्‌छाङ लोउम।

५० हान ब़ब़,

नाना खोन्‍कि निछाचि ओ,

अ़ङ्‌का खानानिन ओवात्‍नि लोनानिन,

सा खोन्‍कि ह़ निनाम्‍हाङ्‌ओ अ़चुहाङ्‌होन्‌दुओ पाङ्‌यि लिमा अ़ऱनिन।

ओ म़स़दाओ पोक्‌चिआ अ़धुन युङ्‌युङ्‌ओ पाङ्‌यि तोक्‍मा ऩऱन।

५१ एनानुम,

अ़ङ्‌का अ़क्‌तात अ़कोङ्‌दुम खानानिन खाएत्‍नानिन,

आन्‍कान झारा अ़इम्‍सिन्‍दान्‍मिन,

५२ मेन आदेङ्‌ओ थुथुरि साङ्‌हिदा अ़क्‍म़प्‍च़क़क्‌दा खोन्‍कि अ़क्‍चिम़क्‌दा आन्‍कान झारा फान्‍तिन।

थुथुरि साङ,

खोन्‍कि म़सुवादाओचि देम्‍खाछाङ ऩलुक्‍निन्‍खात्‍निन्‌ओ म़लिकि म़खोन्‍लोन।

खोन्‍किना आन्‍कान फान्‍तिन।

५३ देकिनालो ओ लुक्‍खात्‌ओ पोक्‌आ अ़लुक्‍निन्‍खात्‍निन्‌ओ खोन्‍कि ओ स़दाओ पोक्‌आ अ़स़निन्‍दानिन्‌ओ लोक्‍मादोत।

५४ मोन्‍ग़रि लुक्‍खात्‌ओसाआ अ़लुक्‍निन्‍खात्‍निन्‌ओ खोन्‍कि स़दाओसाआ अ़स़निन्‍दानिन्‌ओ लोउ,

खोन्‍कि “स़मा छोमाआ ख़ङ्‌सुखात्‍तु”नि साम्‍कालिन्‌दा छाप्‍तायुङ्‌साओ य़ङ ताला।

५५ “स़मा,

आम्‍छोमा खादा?

स़मा,

आम्‍केप्‍खा सावा खादा?”

५६ स़माओ अ़केप्‍खा हेवा ओ,

खोन्‍कि हेवाओ अ़सावा य़ङ्‌हुप ओ।

५७ मेन निनाम्‍हाङ आलाङ्‌ने!

खोक्‍कोसाआ आन्‍हाङ्‌पा येसु ख्रिस्‍तलाम्‍पा आन्‍कान छोमा म़प़।

५८ खोन्‌ओसा,

अ़ङ्‌का सोमातुक्‍नाङ्‌नानिन्‌ओ अ़ङ्‍ब़ब़,

नाना खोन्‍कि निछाचि ओ,

नुलोक युङानिन।

दिसाआछाङ ओह्‍यात्‍नि-मोह्‍यात्‍नि त़मुन्‍मिन्‍ने।

हाङ्‌पाओ अ़चुकाचिदा अ़धुन पोइसा खारानिन।

देकिनालो खानानिन त़सिन्‍तुम्‌योम,

निनाम्‍हाङ्‌एदा आम्‍नुओ काचि सोज्‍जे अ़लिनिन।

निनाम्‍हाङ्‌ओ अ़चुम़नाचिओ निम्‍पाङ छुक्‍दाम

१६

१ हान निनाम्‍हाङ्‌ओ अ़चुम़नाचिओ निम्‍पाङ कोप्‍माय़ङ छेन्‍बिओ अ़तुक्‌वादा, गलातियाओ साम्‍भुङ्‌चि अ़ङ्‌का लोङ्‌च़ङ्‍ओवा चुवानिन।

२ झाराका साताओ बुयाओ लेन खानानिन झारासाआ आ-आप्‍पि त़दुउम्‌ओ अ़चित छेन्‍बि फेआनुम्‌कि कोवायुङ्‌सानुम।

खोन्‌ओसा अ़ङ्‌का बान्‍ङाओ ग़रि कोप्‍मा अ़दोत्‍निन्‍ने।

३ खोन्‍किना अ़ङ्‌का बान्‍ङाकि खानानिन अ़छ़ङ त़मुम्‍च़म्‌ओ म़नाचि सिन्‍खा छाप्‍लावा अ़ङ्‌का प़ङ्‌च़ङ,

खोन्‍कि आम्‍नुओ छुक्‍तुप्‍मा यरुसलेम खुन्‍मेत्‍तुङ्‌खाइसुङ्‌च़ङ।

४ खोन्‍किना अ़ङ्‌काछाङ खात्‍मा नुलोक लिनालो मोचि अ़ङ्‌काएनान अ़क्‍नि म़खात।

पावल्‌ओ अ़मित्‍चिऩङ

५ माकेदोनियादा कोन्‍ङाचिन्‍ङाकि खानानिन्‌एनान अ़ङ्‌का तुप्‍सि ताङा,

देकिनालो अ़ङ्‌का माकेदोनिया लियाङ्‌साङा खात्‍ङाङा।

६ मात्‌दे,

खानानिन्‌एनान अ़क्‍चित्‍कालेन युङ्‌ङा माङ्‌लो चुङ्‌हिप्‌छाङ क़प्‍तुङ।

खोन्‍कि अ़ङ्‌का खादा खात्‍ङानुछाङ खानानिन्‌आ अ़ङ्‌कोन्‍खा तोङ्‌माप़मा त़ऱङाऩङ्‌ने।

७ देकिनालो अ़ङ्‌का खानानिन्‌एनान अ़क ग़रिओ निम्‍पाङ ओन्‍ङा तुप्‍मानि अ़मिन्‍ऩङ।

हाङ्‌पाआ ऩप़ङानालो खानानिन्‌एनान अ़क्‍चित्‍कालेन युङ्‌मानि मिन्‍ङाङा।

८ मेन पेन्‍तिकोस्‌तारि अ़ङ्‌का ओदा एफिसस्‌दा युङ्‌ङा।

९ देकिनालो अ़च़वाङ काचिओ अ़क्‌तात अ़धिवा लाप्‍तिखोप अ़ङ्‌को निम्‍पाङ ओदा होरायुङ्‌सा,

मेन ओदा ब़द्‍धे रुकाफोक्‌चिछाङ म़युङ्‌याङ।

१० तिमोथि खानानिन्‌एदा बान्‌हिदा अ़क़मा मान्‍कात्‍माङ खानानिन्‌एनान अ़क्‍नि युङ्‌मा पुवानुम।

देकिनालो खोछाङ अ़ङ्‌कावात्‍निङा हाङ्‌पाओ अ़चुकाचि मुयाङ।

११ खोन्‌ओसा साङ्‌आछाङ खो ऩङाऩछिरुन्‍ने,

मेन खो अ़कोन्‍खा लाम्‌दा सेवाङ्‌नि बाइसानुम,

खोन्‍किना खो अ़ङ्‌काएदा बान्‍ने।

देकिनालो ब़ब़,

निछाचिएनान म़बान निकिना अ़ङ्‌का खो हुङुङ्‌योङ।

१२ हान निछा अपोल्‍लोस्‌ओ अ़तुक्‌वादा,

नि ब़ब़,

नाना खोन्‍कि निछाचिएनान खानानिन्‌एदा बान्‍मा निम्‍पाङ अ़ङ्‌का खो ब़द्‍धे राक प़ङ्‌युङ्‌सुङ।

मेन आइमित बान्‍मा खोसोओ अ़न्‍नुनु अ़मिन्‍मा मात्‍द़ङ।

अ़वाखाम तोक्‍तुहिदा खो बान।

देङ्‌दाओ य़ङ

१३ चाप्‍चेप्‍तानिन्‍चिन,

आम्‍नुओ साकोङ्‌छ़ङ्‌दा नुलोक युङानिन।

राक्‍स़रिओ म़ना लिसानिन।

सावापोरिओ मुवानिन।

१४ खोन्‍कि झारा काचि सोमातुक्‍मादा मुवानुम।

१५ हान ब़ब़,

नाना खोन्‍कि निछाचि ओ,

खानानिन त़सिन्‍तुम्‌योम,

स्‍तिफनास्‌ओ अ़खिम्‍लुम्‍पाचि अखैयादा बुयाओदु साकोङ्‌छ़ङ कामुचिओ,

खोन्‍कि निनाम्‍हाङ्‌ओ अ़चुम़नाचिओ अ़चुकाचिदा खोचिङा म़वाङायुङ्‌सा।

१६ ओवाको खोन्‍कि ओवात्‍निङा झारा काचि कामु आम्‍नुयावाओ अ़क़म्‍मादा युङानिन्‌नि अ़ङ्‌का खानानिन राक प़नानिन।

१७ स्‍तिफनास,

फोर्तुनातस खोन्‍कि अखाइकस म़बानाहिदा सेवाङ्‌नि लुवाङ,

देकिनालो आम्‍नुओ मान्‌युङ्‌दामा खोचिआ युङिन्‌येन्‌वा ऩमेत्‍ताङ्‌पुवाङ।

१८ मोचिआ अ़ङ्‌को खोन्‍कि आम्‍नुओ लावा राक अ़पुवा।

ओवाको म़नाचि साऩङ्‌वा मेत्‍तानुम्‍च़म।

देङ्‌दाओ सेवा

१९ एसियादाओ साम्‍भुङ्‌चिआ खानानिन सेवा ऩछोक्‍तिन्‌युङ्‌सिन।

अकिलास,

प्रिस्‍का खोन्‍कि मोचिओ अ़चुखिम्‌दाओ साम्‍भुङ्‌आ खानानिन हाङ्‌पाएदा साकोङ्‌वाहुत्‌याङ्‌काङा सेवा ऩछोक्‍तिन्‌युङ्‌सिन।

२० झारा ब़ब़,

नाना खोन्‍कि निछाचिआ खानानिन सेवा ऩछोक्‍तिन्‌युङ्‌सिन।

अ़क्‍छाआ निएदा सेङ्‌याङ्‌ओ चुप्‍माआ सेवा मेत्‍मुवानिन।

२१ अ़ङ्‌का पावल,

अ़ङ्‌छुक्‌आङा सेवा छाप्‍तुङ्‌योङ।

२२ साङ्‌आ हाङ्‌पा सोमाअ़तुक्‍तुन्‌नालो मो माङ्‌हिम्‍ने!

आन्‍काओ हाङ्‌पो,

तानिन!

२३ हाङ्‌पा येसु ख्रिस्‍तओ अ़चुसोमातुक्‍मा खानानिन्‌एदा याक्‍ने।

२४ ख्रिस्‍त येसुदा अ़ङ्‌सोम्‍तुक्‍मा खानानिन झाराएदा याक्‍ने।

मोवात्‍निङा लिने।

कोरिन्‍थिचि पावल्‌आ छाप्‍तुओ ह्‍वातात्‌ओतात छाप्‍लावा

छाप्‍लाखाओ अ़सिन्‍खा

ओ पावल्‌आ कोरिन्‍थिदा पुङ्‌सुओ साम्‍भुङ्‌चिओ निम्‍पाङ छाप्‍तुओ ह्‍वातात्‌ओतात छाप्‍लावा ओ।

साम्‍भुङ्‌एनान खो मान्‍तोङ्‌दाङाओ ग़रि छाप्‍तुओ ओ छाप्‍लावा ओ।

खोन्‍ग़रि खो खोन्‍कि साम्‍भुङ्‌एनान नुलोक मान्‍तोङ्‌याङ।

साम्‍भुङ्‌दाओ खा-खाक्‍को पाङ्‌यिचिआ खो अ़न्‍नुनु अ़त्‍लो अ़मुवायुङ्‌सा।

खोन्‍नुछाङ,

खोसाआ मोचिएनान तोङ्‌मानिङा मिनाङा,

खोन्‍कि मो अ़मिन्‍मा तालानालो खोसोओ अ़न्‍नुनु अ़ऩङानु।

ओ छाप्‍लावाओ बुया छाप्‌याङ्‌ओसाआ पावल खोन्‍कि कोरिन्‍थिदाओ साम्‍भुङ्‌चिओ अ़चुरादा लिसाओ अ़तुक्‌वादा खाम़एत।

खोन्‍नुछाङ,

खोसाआ साम्‍भुङ्‌चिआ अ़त्‍लो अ़मुवाओ खोन्‍कि फित्‍चि अ़मुवाओसोओ य़ङ चाअ़त्‍लो म़लासुप़चि।

खोन्‍कि ओवाको लामाय़ङ्‍आ साम्‍भुङ्‌दा हेवादाङ्‌का लामा खोन्‍कि तोङ्‌मादा खो अ़ऩङानुवा।

खोन्‍किना पावल्‌आ साम्‍भुङ्‌दा यहुदियादा म़युङाङाओ मान्‍तोक्‍कादा ख्रिस्‍तियान्‌चिओ निम्‍पाङ तोक्‍पो मिन्‍माआ फाम़मेत्‍तुचि।

आदेङ्‌ओ अ़धाङ्‌चिदा पावल्‌आ खो अ़क्‍छा अ़नुवाक छाम्‍माय़ङ्‍ओनि लोनान्‍चिन।

देकिनालो कोरिन्‍थिदा नि म़नाचिछाङ अ़नुवाक छाम्‍माय़ङ्‌नि म़लोवान्‌यान्‍चिन।

मेन पावल सोज्‍जेओ छाम्‍माय़ङ म़नानि अ़लोवाङा।

थुत्‍मेत्‍लो अ़तुक्‌वा ऩङ

अ़सिन्‍खा १:१-११

पावल खोन्‍कि कोरिन्‍थिदाओ साम्‍भुङ १:१२–७:१६

यहुदियादा म़युङाङाओ ख्रिस्‍तियान्‌चिओ निम्‍पाङ फामा ८:१–९:१५

पावल्‌आ खो छाम्‍माय़ङ्‌नि लोवान्‍चिन्‌ओ १०:१–१३:१०

अ़चिन्‍मा १३:११-१३

कोरिन्‍थिचि पावल्‌आ छाप्‍तुओ ह्‍वातात्‌ओतात छाप्‍लावा

१

१ निनाम्‍हाङ्‌ओ अ़चुमिन्‍मालाम्‍पा ख्रिस्‍त येसुओ अ़चुछाम्‍माय़ङ पावल,

खोन्‍कि आन्‍निछा तिमोथिएदाङ्‌का कोरिन्‍थदा कायुङ निनाम्‍हाङ्‌ओ अ़चुसाम्‍भुङ,

खोन्‍कि झारादात्‍नि अखैयादा कायुङ झारा निनाम्‍हाङ्‌ओ अ़चुम़नाचि।

२ आन्‍निनाम्‍हाङ पापा खोन्‍कि हाङ्‌पा येसु ख्रिस्‍तएदाङ्‌का खानानिन सोम्‍तुक्‍मा खोन्‍कि सेवाङ्‌नि लिसानिन।

झारा सोम्‍कासेत निनाम्‍हाङ

३ आन्‍हाङ्‌पा येसु ख्रिस्‍तओ अ़चुपापा निनाम्‍हाङ्‌ओ अ़चुऩङ चोन्‍ने।

खोक्‍को सोमाकातुक पापा,

खोन्‍कि झारा सोम्‍कासेत निनाम्‍हाङ म़युङ्‌याङ।

४ खोक्‍कोसाआ आन्‍कान झारा आन्‍दुखाचिदा आन्‍सोम्‍म़सेत।

खोन्‌ओसा आन्‍कान्‌छाङ निनाम्‍हाङ्‌एदाङ्‌का तोक्‍तुम्‌ओ मो सोम्‍सेत्‍मालाम्‍पा दियाकोछाङ दुखादा म़छुक्‍ताओचि अ़चुसोम्‍सेत्‍मा ऱम्‍च़म।

५ देत्‍नि आन्‍कान ख्रिस्‍तओ अ़चुदुखादा च़लोक वाङिन,

मोवात्‍निङा ख्रिस्‍तलाम्‍पा सोम्‍सेत्‍मादाछाङ च़लोक्‌ङा आन्‍कान वाङिन।

६ आन्‍कान्‍का दुखा आङ्‌तुम्‍कानालो मो आम्‍नुओ सोम्‍सेत्‍मा खोन्‍कि लेन्‍मा निम्‍पाङ ओ।

आन्‍कान्‍का सोम्‍सेत्‍मा तोक्‍तुम्‍कानालो मो आम्‍नुओ सोम्‍सेत्‍माओ निम्‍पाङ ओ।

दियाको दुखाचि आन्‍कान्‍का आङ्‌तुम्‍च़म्‍का मोवाको दुखाचि खानानिन्‌आछाङ हुङ्‌याङ्‌सा त़आङ्‌तुम्‌हिदा खानानिन्‌आछाङ मो सोम्‍सेत्‍मा त़सिन्‍तुम।

७ खोन्‍कि आम्‍नुओ निम्‍पाङ आन्‍काओ सोम्‍कुवा अ़छ़ङ मुयाङ,

देकिनालो आन्‍कान्‍का सिन्‍तुम्‌योम्‍का,

देत्‍नि खानानिन आन्‍काओ दुखाचिदा त़वाङिन,

मोवात्‍निङा आन्‍काओ सोम्‍सेत्‍मादाछाङ खानानिन त़वाङिन।

८ ब़ब़,

नाना खोन्‍कि निछाचि ओ,

आन्‍कान्‍का एसियादा आङ्‌तुम्‍च़म्‍काओ दुखाचिओ अ़तुक्‌वादा खानानिन मान्‍सिन्‍दानुम्‌नि आन्‍कान्‍का अ़मिनिमिन्‍का।

देकिनालो आन्‍कान्‍का आङ्‌माङा मान्‍ऱदोम्‍कालो अ़न्‍नुनु चात्‍लो ऩतिमिन्‍काओसा आन्‍काओ ह़ङ्‌म़ङ्‌दा आन्‍काओ मिन्‍माङा सुवा।

९ अ़नुछ्‍याङा आन्‍कान्‍का ना स़माओ दन्‍दा तोक्‍तिन्‌ओवाङा लुन्‍का।

ओवात्‍नि लिसाओ ना आन्‍कान्‍का आप्‍पिएदा सोम्‍कुवा मुन्‍काने निम्‍पाङ माआङ,

मेन म़सुवादाओचि काखोन्‍लोन निनाम्‍हाङ्‌एदा सोम्‍कुवा मुन्‍काने निकिना ओ।

१० खोक्‍कोसाआ आन्‍कान्‍का ओवाको स़मादोराङाओ क़माकात्‍तुओदाङ्‌का ऩलेइसिन्‍का,

खोन्‍कि खोक्‍कोसाआ आन्‍कान्‍का ऩलेइसिन्‍का।

खोक्‍कोएदा आन्‍कान्‍का सोम्‍कुवा मुन्‌युङ्‌सिन्‍का, मोवात्‍नि खोक्‍कोसाआ आन्‍कान्‍का ऩलासिन्‍लेइसिन्‌युङ्‌सिन्‍का।

११ खानानिन्‌आछाङ आन्‍कान्‍का यामात्‍मालाम्‍पा फामादोत।

खोन्‍कि ब़द्‍धे यामात्‍माओ अ़लामाय़ङ्‌दा आन्‍कान्‍का तोक्‍तुम्‍काओ आसिखाओ निम्‍पाङ ब़द्‍धे म़नाचिआ आन्‍लिप्‍पादा आलाङ अ़प़।

पावल्‌आ अ़मित्‍चिऩङ फान्‍तुओ

१२ हेन्‍खामादा खोन्‍कि च़लोक्‌वा खानानिन्‌एनान्‌ओ आन्‍काओ तुप्‍मादा आन्‍कान्‍का काचि मुम्‍काहिदा ओ हेन्‍खामादाओ चाप्‍चाआ माआङ,

मेन सेङ्‌लो खोन्‍कि अ़छ़ङ्‌दा आन्‍कान्‍का मुम्‍का।

ओ य़ङ्‌दा आन्‍काओ ऩङानु,

खोन्‍किना आन्‍काओ छेन्‍खातायाआछाङ मोसोओ अ़सालुम्‍स़ङ प़।

१३-१४ खानानिन्‌आ खिप्‍मा खोन्‍कि तुप्‍मा त़ऱन्‍मिन्‌ओ दित्‍छाङ आन्‍कान्‍का खानानिन अ़छाप्‍तिमिन्‍का। खोन्‍कि खानानिन्‌आ आन्‍कान्‍का अ़चित त़तुप्‍नियुङ्‌निनुछाङ आदेङ खानानिन झारासा नुलोक त़तुप्‍तुम निकिना अ़ङ्‌का सोम्‍कुवा मुङा। ओवात्‍निङा आन्‍हाङ्‌पा येसुओ अ़चुलेन्‌दा खानानिन्‌आ आन्‍कान्‍का झारा त़तुप्‍नि, खोन्‍कि खानानिन आन्‍काओ निम्‍पाङ ऩङानुमान्‍चिन त़ऱन, देत्‍नि आन्‍कान्‍का आम्‍नुओ निम्‍पाङ ऩङानुमा ऱन्‍का।

१५ ओ य़ङ्‌दा अ़ङ्‌का अ़छ़ङ मुङाङाओसा,

खानानिन ह्‍वास़रो आसिखा त़तोक्‍तुम्‍ने निकिना खानानिन्‌एदा बुया बान्‍मानि अ़ङ्‌का मिनाङ।

१६ माकेदोनिया खात्‍ङाहिदा खानानिन्‌एदा बान्‍माकि तुप्‍मा खोन्‍कि माकेदोनियादाङ्‌का खानानिन्‌एदा लामाबान्‍माकि यहुदियादाओ अ़ङ्‌कोन्‍मादा खानानिन्‌आ अ़ङ्‌का खान्‍मा त़ऱङाऩङ्‌नि अ़ङ्‌का मिनाङ।

१७ ओ मित्‍चिऩङ मुङ्‌हिदा दि अ़ङ्‌ऩङ्‌छुन्‍ता कि?

अ़ङ्‌का अ़ङ्‌मित्‍चिऩङ मुङ्‌हिदा हेन्‍खामादाओ म़नावात्‍नि ओ अ़ङ्‌दोआङा “अ़नुछ्‍याओ”नि य़ङ्‌याङ्‌सा अ़ङ्‌मिन्‍मादा “माआङ”निछाङ य़ङाङ्‌ओ कि?

१८ अ़नुछ्‍याङा निनाम्‍हाङ सोम्‍कुवा मुमा खान्‍तुओ म़मुयाङ्‍ओसा आन्‍काओ य़ङ “अ़नुछ्‍याओ”नि य़ङ्‌याङ्‌सा “माआङ”नि अ़लिनिन।

१९ देकिनालो सिलास,

तिमोथि खोन्‍कि अ़ङ्‌का आम्‍नुओ रादा आन्‍कान्‍का खालुसुम्‍काओ निनाम्‍हाङ्‌ओ अ़चुओ छा येसु ख्रिस्‍त “अ़नुछ्‍या” खोन्‍कि “माआङ”ओ मान्‍मुयाङ।

मेन खोक्‍कोएदा अ़धुन “अ़नुछ्‍या” ओन्‍ङा मुवाङा।

२० देकिनालो निनाम्‍हाङ्‌ओ झारा अ़चुहिप्‍माय़ङ्‌चि खोक्‍कोएदा “अ़नुछ्‍या” म़मु।

खोन्‌ओसा खोक्‍कोलाम्‍पा निनाम्‍हाङ्‌ओ अ़चुऩङ्‌लोङ्‌माओ निम्‍पाङ आन्‍कान “आमेन”नि य़ङिन।

२१ खोन्‍कि आन्‍कान्‍का खानानिन्‌एनान ख्रिस्‍तदा काछो कामु खोन्‍कि आन्‍कान काछेन निनाम्‍हाङ म़युङ्‌याङ।

२२ खोक्‍कोसाआ आन्‍कान्‌एदा अ़चुसेप्‍मा म़पाक्‍तायुङ्‌सा,

खोन्‍कि आन्‍साकोङ्‌वादा चिनोयाङ्‌वात्‍नि खोक्‍कोसोओ अ़चुलावा म़पुवायुङ्‌सा।

२३ अ़ङ्‌सालुम्‍स़ङ्‍ओ निम्‍पाङ अ़ङ्‌का निनाम्‍हाङ्‌एदा फालुङा,

खानानिन च़लोक दन्‍दा प़मा अ़दोत्‍निन्‍ने निम्‍पाङ अ़ङ्‌का कोरिन्‍थदा मान्‍लाङाबान्‍ङा।

२४ आम्‍नुओ सोम्‍कुवादा आन्‍कान्‍का हाङ अ़मुन्‍मिन्‍का।

मेन आम्‍नुओ सेवाङ्‌निओ निम्‍पाङ खानानिन्‌एनान तोङ्‌याङ्‌सा काचि आन्‍कान्‍का मुन्‍का।

देकिनालो आम्‍नुओ सोम्‍कुवादा खानानिन काछो त़मुन्‌येन।

२

१ खानानिन दुखा मान्‍प़दामा निम्‍पाङ मान्‍लामाबान्‍मा अ़ङ्‌का अ़छ़ङ मुङ।

२ देकिनालो अ़ङ्‌का आम्‍नुओ राक स़लो मुनानिन्‌नालो अ़ङ्‌का अ़राक स़लो मुङ्‌ओ मो म़नाएदाङ्‌का नि साङ्‌आ अ़ङ्‌का अ़ङ्‌ऩङानुलो अ़मुङा कि?

३ मेन अ़ङ्‌का दिसु य़ङ छाप्‍तुङ,

मो ओ मिन्‍माआ छाप्‍तुङ,

अ़ङ्‌का बान्‍ङाहिदा साङ्‌चिलाम्‍पा अ़ङ्‌का सेवाङ्‌नि लिमा दोराङा,

मोचिलाम्‍पा अ़ङ्‌राक अ़स़निन्‍ने।

देकिनालो अ़ङ्‌सेवाङ्‌नि खानानिन झारासोओ सेवाङ्‌नि लि निकिना खानानिन झाराएदा अ़ङ्‌सोम्‍कुवा याआङा।

४ आम्‍नुओ राक सेत्‍मा माआङ,

मेन खानानिन्‌एदा याक्‌याङ्‍ओ अ़ङ्‌को च़लोक अ़ङ्‌सोमातुक्‍मा खानानिन सिन्‍तानुम निकिना अ़ङ्‌साकोङ्‌वादाओ ब़द्‍धे दुखा खोन्‍कि अ़ङ्‌योक्‍मा खोन्‍कि ब़द्‍धे अ़ङ्‌म़क्‌वाएनान अ़ङ्‌का खानानिन छाप्‍नानिन्‌ओ।

हेवा लेत्‍मा

५ खोन्‍कि साङ्‌आ खाक्‍कोसोओ अ़राक सेत्‍तुयुङ्‌सु,

खोसाआ अ़ङ्‌का अ़ङ्‌राक अ़सेत्‍ताङ्‌ओ माआङ,

मेन खोसाआ खानानिन झारा अ़चित आम्‍नुओ राक त़सेत्‍तिन्‌युङ्‌सिन। अ़न्‍नुनु चाअ़त्‍लो अ़य़ङ्‌ऩङ्‌ने निम्‍पाङ अ़ङ्‌का उन्‍नि य़ङ्‌ङाङा।

६ ब़द्‍धेसाआ खो फित्‍चि अ़मुवा, खोन्‍कि मोङा दन्‍दाओ निम्‍पाङ थात्‍तुलो लिसायुङ्‌सा।

७ खोन्‌ओसा हान,

खानानिन्‌आ मो लेत्‍माकि अ़सोम्‍सेत्‍मादोत,

माङ्‌नालोना मोसोओ चात्‍लो अ़राक स़।

८ खोन्‌ओसा अ़ङ्‌का खानानिन यायोक प़नाङ्‌नानिन,

खानानिन मो सोमालासातुक्‍तानुम।

९ खानानिन चिन्‍माखाङ्‌मा खोन्‍कि झारा य़ङ्‌दा लोमाय़ङ्‌वा त़च़न्‌येन हे माआङ्‌नि सिन्‍मा निम्‍पाङ अ़ङ्‌का खानानिन छाप्‍नानिन्‌ओ।

१० साङ खानानिन्‌आ त़लेत्‍तुम,

अ़ङ्‌काछाङ लेत्‍तुङ।

अ़ङ्‌का खाक्‍को य़ङ्‌दा लेत्‍तुङ्‌युङ्‌सुङ्‌नालो आम्‍नुओ निम्‍पाङ अ़ङ्‌का ख्रिस्‍तओ अ़चुबुदा लेत्‍तुङ्‌युङ्‌सुङ।

११ खोन्‌ओसा सैतानाआ आन्‍कान म़धान्‍निन्‍ने।

देकिनालो मोसोओ अ़मित्‍चिऩङ्‌चि आन्‍कान मान्‍सिन्‍कादा अ़मुन्‍मिन्‌येन।

ख्रिस्‍तलाम्‍पा छोमा

१२ ख्रिस्‍तओ अ़चुनुय़ङ्‌खान खालुसि त्रोआस्‌दा खाराङ्‌हिदा हाङ्‌पाएदा अ़ङ्‌को निम्‍पाङ अ़क्‌तात लाम ऩहोत्‍ताङ्‌पुवाङ्‌युङ्‌साङ।

१३ मेन अ़ङ्‌निछा तितस मोदा मान्‍धित्‌ङा,

खोन्‌ओसा अ़ङ्‌मिन्‍मा चाअ़त्‍सा।

खोन्‍किना मोचिदाङ्‌का हासाङ्‌च़ङ्‌कि अ़ङ्‌का माकेदोनियाह्‍यात्‍नि खाराङ।

१४ मेन निनाम्‍हाङ आलाङ्‌ने,

खोक्‍कोसाआ आन्‍कान्‍का ख्रिस्‍तदा अ़धुन छोमादा म़तित,

खोन्‍कि खोक्‍कोसोओ अ़चुताया आन्‍कान्‍कालाम्‍पा झारादात्‍नि अ़फे।

१५ म़लेन्‌याङ्‍ओचि खोन्‍कि म़लुक्‍खात्‌याङ्‍ओचिओ अ़चुरादा निनाम्‍हाङ प़माय़ङ आन्‍कान्‍का ख्रिस्‍तओ नाम्‍नुओ अ़चुसुङ ओ।

१६ देकिनालो साङ्‌चि म़लुक्‍खात्‌याङ,

आन्‍कान ओ अ़क्‌तात क़माकात्‍तुओ नाम्‍छ़ओ सुङ ओ,

मोसाआ सेरुचि,

मेन साङ्‌चि म़लेत्‌याङ,

मोचिओ निम्‍पाङ आन्‍कान ओ अ़क्‌तात नाम्‍नुओ सुङ ओ,

मोसाआ ह़ङ्‌सुचि।

ओवाको काचिचि मुमा काऱ साङ युङ्‌याङ?

१७ देकिनालो ब़द्‍धे निचिवा आन्‍कान्‍का निनाम्‍हाङ्‌ओ अ़चुय़ङ काखित काइन्‌चि माआङ,

मेन निनाम्‍हाङ्‌आ ऩछुत्‍तिन्‍काओ अ़चुमिन्‍मा सेङ्‌याङ्‌ओ म़नाचिवा आन्‍कान्‍का निनाम्‍हाङ्‌ओ अ़चुबुदा ख्रिस्‍तओ अ़चुतुक्‌वादा चेविन्‍का।

३

१ दि आन्‍कान्‍का आप्‍पि लासिन्‍चोन्‍तिन्‌येन्‍चिन्‍का?

माङ्‌लो दि खा-खाक्‍को म़नाचिवा खानानिन्‌एदा माङ्‌लो खानानिन्‌एदाङ्‌का आन्‍कान्‍का कान्‍माय़ङ छाप्‍लावा दोत कि?

२ खानानिन आप्‍पिङा आन्‍काओ कान्‍माय़ङ छाप्‍लावाचि ओ।

झारा म़नाचिआ लेमा खोन्‍कि खिप्‍मा निम्‍पाङ aआम्‍नुओ साकोङ्‌वाचिदा मो छाप्‍तायुङ्‌सा।

३ खानानिन ख्रिस्‍तआ आन्‍काओ काचिलाम्‍पा ऩछाप्‍तिन्‌ओ अ़चुछाप्‍लावाचिओ निओ य़ङ छेङ्‌छेङ्‌छेङ्‌वा मुयाङ।

ओ छाप्‍लावा च़क्‍मावाआ माआङ,

मेन अ़ह़ङ निनाम्‍हाङ्‌ओ अ़चुलावालाम्‍पा छाप्‍ताओ।

लुङ्‌ओ छाप्‍खाचिदा माआङ,

मेन म़नाओ अ़चुसाकोङ्‌वाचिदाओ छाप्‍खाचिदा।

४ आन्‍काओ ओवाको सोम्‍कुवा ख्रिस्‍तलाम्‍पा निनाम्‍हाङ्‌एदा याक्‌याङ।

५ आन्‍कान्‍का आप्‍पिआ ओवाको काचि मुमा अ़खान्‍तिन्‍कानि मित्‍मै अ़मित्‍तिमिन्‍चिन्‍का,

मेन ओवाको काचि मुमा आन्‍काओ पाङ निनाम्‍हाङ्‌एदाङ्‌का ता।

६ अ़ऩङ्‌वा हिप्‍माय़ङ्‌दा खोक्‍कोसाआ आन्‍कान्‍का काचि मुमा काऱ काब़त्‌वा ऩमुन्‌युङ्‌सिन्‍का।

छाप्‍माय़ङ य़ङ्‌हुप्‌आ माआङ,

मेन सेङ्‌लावादा।

देकिनालो छाप्‍माय़ङ य़ङ्‌हुप्‌आ ना म़सेत,

मेन सेङ्‌लावाआ ह़ङ्‌म़ङ म़प़।

अ़ऩङ्‌वा हिप्‍माय़ङ्‌ओ साम

७ लुङ्‌ओ छाप्‍खाचिदा छाप्‍तुओ मो य़ङ्‌हुप ओवात्‍नि साम लिसा ताकिना मो साम्‌आ निनाम्‍हाङ्‌य़ङ खाकालु मोसाओ अ़ङाइवा लेराङाओसा इस्राएलिचिआ खाङ्‌मा मान्‍ऱअ़दा।

खोन्‍नुछाङ मो साम माखात्‌याङ्‌सा खाराङा।

स़मा कातात य़ङ्‌हुप्‌नुछाङ ओवाको साम लिसा तानालो ना,

८ दि सेङ्‌लावाओ अ़चुकाचि ओदाङ्‌का च़लोक साम्‍स़रिओ अ़लिनिन कि?

९ काह़त य़ङ्‌हुप साम्‍स़रिओ मुवाङानालो साम्‌योक्‍मि काकान काचि मोदाङ्‌का च़लोक साम्‍स़रिओ मु।

१० अ़नुछ्‍याङा खाक्‍को अ़क्‍दु साम्‍स़रिओ मुवाङा,

मोदाङ्‌का काछो साम ताओसाआ हान मो बुयाओ साम मात्‍द़ङ।

११ देकिनालो थुत्‍मेत्‍लो युङाओ साम्‌दा मोवात्‍नि लेराङानालो अ़धुन युङ्‌युङ्‍ओदा देम च़लोक साम्‍स़रिओ मु।

१२ खोन्‌ओसा,

आन्‍काओ ओवाको सोम्‍कुवा मुयाङ्‌ओसा अ़न्‍नुनु आन्‍काओ राक याक्‌याङ।

१३ आन्‍कान मोसावाको माआङ,

खोसोओ माखात्‌याङ्‌सा खाराङाओ अ़साम इस्राएलिचिआ आदेङ्‌ओदु ऩखान्‍ने निकिना अ़ङाइवादा मुन्‍जेत्‌आ दिप्‍तुङु।

१४ मेन मोचिओ अ़चुसाकोङ्‌वा छाक्‍ताखारायुङ्‌सा,

आय़ओ लेन्‌तारि बुयाओ हिप्‍माय़ङ खिप्‌हिदा मो मुन्‍जेत मान्‍होङ्‌माङ युङ्‌युङ।

देकिनालो मो मुन्‍जेत ख्रिस्‍तलाम्‍पा ओन्‍ङा लात्‍खान।

१५ उवा,

आइमित्‌तारि मोसाओ अ़य़ङ्‌हुप मोचिआ अ़खिप्‌हिदा अ़चुओ साकोङ्‌वाचिदा मुन्‍जेत्‌आ दिप्‍तुङु।

१६ मेन अ़क्‍छा म़ना हाङ्‌पाएदात्‍नि लानान्‍चिन्‌हिदा अ़मुन्‍जेत लात्‍खान।

१७ हान हाङ्‌पा लावा म़मुयाङ,

खोन्‍कि खादा निनाम्‍हाङ्‌ओ अ़चुलावा म़युङ्‌याङ,

मोदा हाङ्‌पाओ अ़चुलावाआ आन्‍कान म़फोङ।

१८ खोन्‍कि आन्‍कान झारा मुन्‍जेत लाराखाइसाओ ङाइवाचिआ हाङ्‌पाओ अ़चुसाम खाङ्‌मुसुम।

खोन्‍कि आन्‍कान खोक्‍कोसोओ अ़चुसाम्‌दा च़लोक्‌वा फान्‌याङ्‌सा खारिन।

ओ हाङ्‌पाएदाङ्‌का ता,

खोक्‍को सेङ्‌लावा ओ।

a 

३:२ खाखाक्‍को बुयाओ छाप्‍लाखाचिदा ‘आन्‍काओ साकोङ्‌वाचिदा’नि छाप्‌याङ।

खाम्‍बाखाओ ब़दा छेन्‍बि

४

१ निनाम्‍हाङ्‌ओ अ़चुसोम्‍तुक्‍मालाम्‍पा ओ काचि आन्‍कान्‍का ऩप़न्‍काओसा आन्‍काओ राक अ़स़निन।

२ आन्‍कान्‍का लेजोकात्‌ओ खोन्‍कि कुम्‌याङ्‌सा मुमायु काचिचि ऩङाछिरुम्‍च़म्‌का।

आन्‍कान्‍का चाप्‍चा मुमा माङ्‌लो निनाम्‍हाङ्‌ओ अ़चुय़ङ ऱक्‍मा छुन्‍तिन्‍का।

मेन अ़छ़ङ्‌य़ङ नुलोक खालुयाङ्‌सा निनाम्‍हाङ्‌ओ अ़चुबुदा आन्‍कान्‍का झारा म़नाओ छेन्‍खातायादा लोक्‍मा अ़खान्‍तिन्‍काओ मुन्‍चिन्‍का।

३ आन्‍काओ नुय़ङ्‌खान मुन्‍जेत्‌आ दिप्‍तायुङ्‌साओनालो ओ म़लुक्‌याङ्‌ओचिओ निम्‍पाङ ओन्‍ङा दिप्‍तायुङ्‌सा।

४ ओ हेन्‍खामादाओ माङ्‌आ साकोङ्‌छ़ङ मान्‍मुकादाचिओ अ़चुमिन्‍माचि दोप्‍म़क म़मेत्‍तुप़युङ्‌सुचिओसा ख्रिस्‍तओ साम्‍स़रिओ अ़चुनुय़ङ्‌खान खाङ्‌मादाङ्‌का म़छेक्‍तुचि।

ख्रिस्‍त निनाम्‍हाङ्‌ओ अ़चुकात्‍मावा म़कात्‌याङ।

५ आन्‍कान्‍का आन्‍काओ तुक्‌वादा खाअ़लुसिमिन्‍का,

मेन येसुओ निम्‍पाङ आन्‍कान्‍का आम्‍नुओ हारुक्‌चिवा लिसिन्‍काकिना येसु ख्रिस्‍तङा हाङ्‌पा म़युङ्‌याङ्‌नि खालुसुम्‍का।

६ निनाम्‍हाङ्‌आ “कुन्‍चियाधेक्‍धेक्‌ओदा साम लेत्‍ने!”

नि म़य़ङा। मो निनाम्‍हाङ्‌आङा येसु ख्रिस्‍तओ अ़चुङाइवादा निनाम्‍हाङ्‌ओ अ़चुसाम आन्‍कान सिन्‍मा ऱम्‍ने निकिना आन्‍साकोङ्‌वादा खोक्‍कोसोओ अ़चुसाम अ़लेइसायुङ्‌सा।

७ झारादाङ्‌का तोक्‍पो सावा आन्‍कान्‍काएदाङ्‌का माआङ,

मेन निनाम्‍हाङ्‌एदाङ्‌काओनि नुलोक खाङ्‌मुमाओ निम्‍पाङ ओ अ़लुङ छ़ओ छेन्‍बि आन्‍कान्‍का खाम्‍बाखावाको ब़चिदा याक्‌याङ।

८ आन्‍कान्‍का झारादात्‍निङ्‌का चाअ़त्‍लो लिसिन्‍कानुछाङ मान्‍पेम्‍ऩयुक्‍तिन्‍का।

हाक्‍हाक्‍किरा लिसिन्‍कानुछाङ,

मेन आन्‍काओ राक मान्‍स़युक।

९ आन्‍कान्‍का दुखाऩप़न्‍कानुछाङ,

निनाम्‍हाङ्‌आ मान्‍छित्‍ऩयुक्‍तिन्‍का।

आन्‍कान्‍का ऩवेरिन्‍तेइसिन्‍कानुछाङ मान्‍लुक्‍खात्‌युक्‍तिन्‍का।

१० येसुओ अ़चुह़ङ्‌म़ङ आन्‍काओ पोक्‌दा दात्‍ने निकिना आन्‍कान्‍का खोक्‍कोसोओ अ़चुस़मा अ़धुन आन्‍काओ पोक्‌दा खुयुम्‍लुक्‍तुम्‍का।

११ देकिनालो आन्‍कान अ़ह़ङ युङिन्‌येन्‌हिदाछाङ येसुओ निम्‍पाङ अ़धुन स़माओ क़माकात्‍मादा छुक्‍तिन्‌युङ्‌सिन,

खोन्‌ओसा येसुओ अ़चुह़ङ्‌म़ङ स़दाओ आन्‍पोक्‌दा दात्‍ने।

१२ ओवात्‍नि आन्‍कान्‍का स़माओ अ़बुदा ह़ङिन्‍का,

मेन खानानिन्‌आ अ़लुक्‍निन्‌ओ ह़ङ्‌म़ङ त़तोक्‍तुम।

१३ साम्‍कालिन्‌दा “अ़ङ्‌का साकोङ्‌छ़ङ मुवाङ,

खोन्‌ओसा अ़ङ्‌का चेवाङ”नि काय़ङ्‌ओ अ़चुलावा आन्‍कान्‍काएदा याक्‌याङ्‌ओसा आन्‍कान्‍काछाङ साकोङ्‌छ़ङ मुन्‍का,

खोन्‍कि आन्‍कान्‍का चेविन्‍का।

१४ आन्‍कान्‍का सिन्‍तुम्‌योम्‍का,

हाङ्‌पा येसु अ़ह़ङ कामुआ,

आन्‍कान्‍काछाङ येसुएनान अ़ह़ङ ऩमुन्‍का, खोन्‍कि खोक्‍कोसाआङा आन्‍कान्‍का खानानिन्‌एनान खोक्‍कोसोओ अ़चुबुदा ऩतारिन्‍का।

१५ देकिनालो ओ झारा आम्‍नुओ निम्‍पाङ्‌ङा म़लिसाओ ओ,

खोन्‌ओसा सोम्‍तुक्‍मा ब़द्‍धे म़नाचिएदा फेकि आलाङ प़माय़ङ पोन्‌याङ्‌सा खात्‌कि निनाम्‍हाङ्‌ओ अ़चुऩङ अ़लोङ्‌ने।

साकोङ्‌छ़ङ्‌लाम्‍पा ह़ङ्‌मा

१६ खोन्‌ओसा देम्‍खाछाङ आन्‍काओ राक अ़स़निन।

आन्‍काओ बुङ्‌खालिप्‍पाओ पोक लुक्‌याङ्‌सा खात्‌याङ,

खोन्‍नुछाङ आन्‍काओ लावामि ह़ङ्‌म़ङ अ़लेन्‍खिन्‍तुम अ़ऩङ्‌वा लियाङ्‌सा खात्‌याङ।

१७ देकिनालो आन्‍काओ अ़क्‍दुओ खोन्‍कि अ़चुप्‍पो अ़चाअ़त्‍माआ आन्‍काओ निम्‍पाङ तोङ्‌माखाङ्‌का अ़ऱन्‍मिन्‌ओ खोन्‍कि अ़धुन्‌ओ तोक्‍पो ऩङ्‌लोङ्‌मा चुम्‍सुयुङ्‌सुङु।

१८ खोन्‌ओसा,

आन्‍कान्‍का दात्‌याङ्‍ओ सामाचि अ़खान्‍मिन्‍चिन्‍का,

मेन ऩदात्‍निनिन्‌ओ सामाचि आन्‍कान्‍का खाम्‍च़म्‍का।

देकिनालो दात्‌ओ सामा अ़क्‍दुओ ओन्‍ङा मु,

मेन अ़दात्‍निन्‌ओ अ़धुन युङ्‌युङ।

निनाम्‍मादुओ आन्‌युङ्‌खा

५

१ खोन्‍कि आन्‍कान सिन्‍तुम्‌योम,

आन्‍को ओ हेन्‍खामादाओ आन्‍पोक लुक्‍खात्‌नुछाङ निनाम्‍मादु निनाम्‍हाङ्‌आ म़पुवाओ आन्‍खिम,

माङ्‌लो अ़धुन्‌तारि युङ्‌युङ्‌ओ आन्‍पोक युङ्‌याङ, मो छुक्‌आ मुवाओ माआङ।

२ ओदा अ़नुछ्‍या आन्‍कान ह़त्‍पा लुन्‌येन,

खोन्‍कि निनाम्‍मादुओ खिम तोक्‍मा स़न।

३ देकिनालो ओसाआ आन्‍कान म़दिप,

खोन्‌ओसा आन्‍लावा पोक मात्‍द़ङ्‌ओवाको अ़कालाङ्‌द़क अ़मुनिन।

४ देकिनालो आन्‍कान्‍का ओ पोक्‌दा युङिन्‌येन्‍काहिदा मिन्‍मा चाअ़त्‍माआ आन्‍कान्‍का ह़त्‍पा लुन्‍का,

आन्‍कान्‍का आन्‍काओ कालाङ्‌द़क लिसिन्‍काने निम्‍पाङ माआङ,

मेन च़लोक दिप्‍तिन्‍चिन्‍काने निकिना ओ।

खोन्‌ओसा दि स़दाओ मुयाङ,

मो ह़ङ्‌म़ङ्‌दा फान्‍नान्‍चिन्‍ने।

५ आन्‍कान्‍का ओ स़दाओ पोक्‌दाङ्‌का अ़स़निन्‍दानिन्‌ओ ह़ङ्‌म़ङ काचुम्‍प़ निनाम्‍हाङ ओ।

खोक्‍कोसाआ चिनोयाङ्‌वात्‍नि सेङ्‌लावा आन्‍कान्‍का ऩप़न्‌युङ्‌सिन्‍का।

६ खोन्‌ओसा आन्‍कान्‍का सिन्‍तुम्‌योम्‍का,

आन्‍कान्‍का देम्‍खातारि आन्‍काओ पोक्‌दा युङिन्‍का,

खो बेन्‌तारि हाङ्‌पाएनान अ़तुइमिन्‍का।

खोन्‍नुछाङ आन्‍कान्‍का अ़धुन नुलोक सोम्‍कुवा मुन्‍का।

७ देकिनालो आन्‍कान्‍का सोम्‍कुवालाम्‍पा कोलिन्‍का,

दात्‌याङ्‍ओलाम्‍पा माआङ।

८ आन्‍कान्‍काएदा झारा सोम्‍कुवा याक्‌याङ,

हान पोक्‌दाङ्‌का फेक्‍मान्‍चिन्‌कि हाङ्‌पाएनान युङ्‌मा आन्‍कान्‍का स़न्‍का।

९ खोन्‌ओसा आन्‍कान्‍का आन्‍काओ पोक्‌दाङा युङिन्‍काने माङ्‌लो अ़थाया युङिन्‍काने,

खोक्‍कोसोओ अ़चुऩङानुमा आन्‍काओ मित्‍चिऩङ मु।

१० देकिनालो आन्‍कान झारा ख्रिस्‍तओ अ़चुछ़ङ्‌छेन्‍खाओ अ़बुदा एप्‍माङादोत,

ओवात्‍नि आन्‍पोक्‌दा युङिन्‌येन्‌हिदा आन्‍कान मुम्‌ओवा झारासाआ अ़नुवाक माङ्‌लो अ़अ़त्‍पाओ अ़सिवा तोक्‍तुम।

ख्रिस्‍तलाम्‍पा निनाम्‍हाङ्‌एनान तोङ्‌मा

११ खोन्‌ओसा,

निनाम्‍हाङ्‌एनान देत्‍नि क़मादोत्‌नि आन्‍कान्‍का सिन्‍तुम्‌काकिना आन्‍कान्‍का म़नाचि काङ्‌मेत्‍तुम्‍च़म्‍का।

मेन आन्‍कान्‍का देत्‍नि मुन्‌येन्‍का निनाम्‍हाङ्‌आ अ़सिन्‌याङ,

खोन्‍कि अ़ङ्‌का सोम्‍कुवा मुङा,

मो आम्‍नुओ छेन्‍खातायाआछाङ नुलोक्‌ङा सिन्‍तुङु।

१२ आन्‍कान्‍का आप्‍पि आम्‍नुओ बुदा अ़लासिन्‍चोन्‍तिन्‍चिमिन्‍का,

मेन खानानिन आन्‍कान्‍काएदा आम्‍नुओ ऩङानुमान्‍चिन्‌ओ अ़वाखाम प़निङ्‌नि।

खोवात्‍निओसा खानानिन्‌आ साकोङ्‌वाहुत्‌दाओ य़ङ्‌दा माआङ,

मेन बुङ्‌खालिप्‍पादा दात्‌ओ काचिदा तोक्‍पो कालिचिओ अ़चुय़ङ लामा त़ऱम्‍च़म।

१३ आन्‍कान्‍का हिम्‍सावानि ऩमित्‍तिन्‍कानालो मो निनाम्‍हाङ्‌ओ निम्‍पाङ ओ,

खोन्‍कि आन्‍कान्‍का अ़हिम्‍सिमिन्‌येन्‍कानालो ओ आम्‍नुओ निम्‍पाङ ओ।

१४ ख्रिस्‍तओ अ़चुसोम्‍तुक्‍माआ आन्‍कान्‍का अ़क़म्‍तिन्‍का।

आन्‍कान्‍का ओ सिन्‍तुम्‌युङ्‌सुम्‍का।

झारासोओ निम्‍पाङ अ़क्‍छा म़सुवा,

खोन्‌ओसा,

झारा म़सुवायुङ्‌सा।

१५ ओवात्‍नि,

ख्रिस्‍त आन्‍कान झारासोओ निम्‍पाङ म़सुवा।

खोन्‌ओसा साङ आप्‍पिओ निम्‍पाङ ह़ङ,

मो हान्‌दाङ्‌का आप्‍पिओ निम्‍पाङ माआङ,

मेन आन्‍कान झारासोओ निकिना कास़ खोन्‍कि म़सुवाओदाङ्‌का म़लासाखोन्‍तालोन्‍ताओसो निम्‍पाङ आन्‍कान ह़ङ्‌मादोत।

१६ खोन्‌ओसा हान्‌दाङ्‌का आन्‍कान्‍का साङ्‌आछाङ म़नाओ अ़मिन्‍मावा अ़खान्‍मिन्‍का।

आन्‍कान्‍का ख्रिस्‍त अ़क्‍दु म़नाओ अ़मिन्‍माआ खाम्‍का ओ,

हान्‌दाङ्‌का ओवात्‍नि अ़खान्‍मिन्‍का।

१७ देकिनालो साङ ख्रिस्‍तदा युङ्‌याङ,

खो अ़ऩङ्‌वा मुन्‍माय़ङ ओ।

बुयाओ खाराचिआयुङ्‌सा,

खानुम,

अ़ऩङ्‌वा तायुङ्‌सा।

१८ ओ झारा निनाम्‍हाङ्‌एदाङ्‌का ओ।

खोक्‍कोसाआ आन्‍कान ख्रिस्‍तलाम्‍पा खोक्‍कोएनान म़लासातोङ्‌सा,

खोन्‍कि आन्‍कान्‍का नि म़नाचिएनान खोक्‍कोएदा लामातोङ्‌माओ काचि ऩप़न्‍का।

१९ ओवात्‍नि,

निनाम्‍हाङ ख्रिस्‍तएदा म़लिसाकि हेन्‍खामादाओ म़नाचि खोक्‍कोएदा म़लासुतोङ्‌सुतारुङुचि।

मोचिओ अ़चुहेवाओ अ़फान मान्‍लात्‍माङ,

लामातोङ्‌मा काचिओ य़ङ्‌खान खोक्‍कोसाआ आन्‍कान्‍का ऩप़न्‌युङ्‌सिन्‍का।

२० खोन्‌ओसा आन्‍कान्‍का ख्रिस्‍तओ अ़चुओ हाङ्‌कोङ्‌पिचि ओ,

खोन्‍कि निनाम्‍हाङ आन्‍कान्‍कालाम्‍पा म़य़ङ्‌याङ।

आन्‍कान्‍का ख्रिस्‍तओ अ़चुलिप्‍पालाम्‍पा खानानिन लोनिङ्‌नि,

निनाम्‍हाङ्‌एनान लासातोङानिन।

२१ खोन्‌ओसा आन्‍कान खोक्‍कोएदा निनाम्‍हाङ्‌आ अ़नुवाक कान्‍मा म़ऱने निम्‍पाङ हेवाङा मान्‍मुकादा ख्रिस्‍त निनाम्‍हाङ्‌आ आन्‍को निम्‍पाङ हेवाओ हेन्‍खोक्‌वा अ़मुवा।

६

१ निनाम्‍हाङ्‌एनान अ़क्‍नि काचि कामुओसा आन्‍कान्‍का खानानिन लोनिङ्‌नि,

निनाम्‍हाङ्‌ओ अ़चुसोम्‍तुक्‍मा त़तोक्‍तुम्‌युङ्‌सुम,

हान निनाम्‍हाङ काचि मुमा खानानिन्‌एदा पुवानुम।

२ देकिनालो खोक्‍को म़य़ङ्‌याङ,

“तोङाङाओ ग़रिदा अ़ङ्‌का आम्‍बुत्‍माय़ङ एनुङ,

खोन्‍कि लेन्‍माओ लेन्‌दा अ़ङ्‌का खाना फाना।”

खाखो,

तोङ्‌ओ ग़रि ओन्‍ग़रिङा ओ,

लेन्‍माओ लेन ओन्‍ग़रिङा ओ।

पावल्‌ओ अ़दुखाचि

३ आन्‍काओ काचिदा फिमाय़ङ ऩधिरुन्‍ने निकिना आन्‍कान्‍का साङ्‌कोछाङ अ़लाम अ़छेक्‍तिमिन्‍का।

४ मेन निनाम्‍हाङ्‌ओ अ़चुकाब़त्‍पाचिओसा झाराकापाराआ आन्‍कान्‍का आप्‍पि निनाम्‍हाङ्‌ओ अ़नुवाक म़नाचि निकिना आन्‍कान्‍का च़लोक आङ्‌मादा,

दुखाचिदा,

मान्‍ऱदामाचिदा,

छ़ङ्‌मादिमाचिदा खाङ्‌मुसिन्‍चिन्‍का।

५ आन्‍कान्‍का धात्‍खावाचिदा,

छेक्‍खावाचिदा,

ङेन्‍चिदा,

चात्‍लो काचि मुमाचिदा,

मान्‌इम्‍माङ युङ्‌मादा,

सास़मादा युङिन्‍का।

६ आन्‍कान्‍का सेङ्‌मादा,

तायादा,

हुङ्‌मादा,

सोम्‍तुक्‍मादा,

सेङ्‌लावादा,

अ़नुछ्‍याओ सोम्‍तुक्‍मादा,

७ अ़छ़ङ य़ङ्‌दा,

खोन्‍कि निनाम्‍हाङ्‌ओ अ़चुसावादा,

चुप्‍ताङ खोन्‍कि बेङ्‌वा छुक्‌दा साम्‌योक्‍मिओ बान्‍छुबिछु खुयिन्‍का।

८ साया तोक्‍मादा खोन्‍कि साया मान्‍तोक्‍दामादा,

अ़अ़त्‍पा ऩङ्‌दा खोन्‍कि अ़नुवाक ऩङ्‌दा,

आन्‍कान्‍का म़नाकाच़न्‍चिवात्‍नि ऩमुन्‍का,

खोन्‍नुछाङ अ़नुछ्‍याओ मुन्‌येन्‍का।

९ आन्‍कान्‍का ऩसिन्‍तिन्‍कानुछाङ ऩसिन्‍तिमिन्‌येन्‍कावा म़च़।

स़मादामा मुन्‌येन्‍कानुछाङ आन्‍कान्‍का ह़ङिन्‌येन्‍का।

दन्‍दा काआङ्‌नुछाङ मान्‍सेत्‍ऩयुक्‍तिन्‍का।

१० आन्‍काओ राक स़याङ,

खोन्‍नुछाङ अ़धुन आन्‍काओ ऩङानुसिन्‍चिन्‍का।

मान्‍तोक्‍कादानुछाङ,

ब़द्‍धेकापाङ कातोक मुम्‍च़म्‍का,

दित्‍छाङ मात्‍द़ङ्‌नुछाङ आन्‍कान्‍काएदा झारा सामाचि म़याक्‌याङ।

११ कोरिन्‍थिदाओचि ओ,

आन्‍कान्‍का खानानिन छेङ्‌छेङ्‌छेङ्‌वा लोनियुङ्‌नि,

आन्‍काओ साकोङ्‌वा आम्‍नुओ निम्‍पाङ होत्‌याङ।

१२ खानानिन्‌एदाओ आन्‍काओ सोम्‍तुक्‍मा मान्‍चुक्‍खात्‌युक,

मेन आम्‍नुओ सोम्‍तुक्‍माए चुक्‍ताखारायुङ्‌सा।

१३ हान ओसोओ अ़फान्‌दा अ़ङ्‌छाचिवा लोनाङ्‌नानिन,

खानानिन्‌आछाङ आम्‍नुओ साकोङ्‌वा होरानुम।

साकोङ्‌छ़ङ कामु खोन्‍कि मान्‍मुकादा

१४ साकोङ्‌छ़ङ मान्‍मुकादाचिएनान अ़क्‌तात कोम्‌दा मान्‍नाप्‌दानिन्‍चिन।

साम्‌योक्‍मि खोन्‍कि अ़अ़त्‍पा देत्‍नि होन्‍मान्‍चिन।

माङ्‌लो कुइयामाएनान साम्‌ओ दिसु काचि?

१५ ख्रिस्‍त सैतानाएनान देत्‍नि तोङ्‌मा?

माङ्‌लो साकोङ्‌छ़ङ कामुओ साकोङ्‌छ़ङ मान्‍मुकादाएनान देत्‍नि होन्‍मान्‍चिन?

१६ सेम्‍पोक्‌एनान निनाम्‍हाङ्‌ओ अ़चुब़क्‍खाखिम देत्‍नि तोङ्‌मा?

देकिनालो आन्‍कान अ़ह़ङ निनाम्‍हाङ्‌ओ अ़चुब़क्‍खाखिम ओ।

निनाम्‍हाङ ओवात्‍नि म़य़ङायुङ्‌सा,

“‘अ़ङ्‌का मोचिएदा याक्‍ङा,

खोन्‍कि मोचिओ अ़चुरादा कोन्‍ङा,

खोन्‍कि अ़ङ्‌का मोचिओ अ़चुनिनाम्‍हाङ लिङा,

खोन्‍किना मोचि अ़ङ्‌म़ना म़लि।’

१७ खोन्‌ओसा निनाम्‍हाङ म़य़ङ्‌याङ,

‘मोचिओ अ़चुरादाङ्‌का लोन्‍ताबानानिन,

खोन्‍कि मोचिएदाङ्‌का खानानिन फेआनिन्‍चिन,

अ़सेङ्‌निनिन्‌ओ दित्‍छाङ मान्‍नोप्‌दानुम,

खोन्‍कि अ़ङ्‌का खानानिन लोक्‍नानिन।’

१८ ‘खोन्‍कि अ़ङ्‌का आम्‍नुओ पापा लिङा,

खोन्‍कि खानानिन अ़ङ्‌दुवाछा छाचि खोन्‍कि अ़ङ्‌मेत्‍छाछा छाचि त़लिसिन’नि

झारा सावापोरिओ निनाम्‍हाङ म़य़ङ्‌याङ।”

७

१ खोन्‌ओसा सोमातुक्‍निङ्‌निओ यावाचि ओ,

आन्‍कान्‌एदाओ हिप्‍माय़ङ्‌चि म़युङ्‌याङ्‌ओसा आन्‍पोक खोन्‍कि आन्‍लावा झारा पोप्‍मादाङ्‌का आन्‍कान आप्‍पि सेङ्‌सिन्‍चिन्‍ने,

खोन्‍कि निनाम्‍हाङ्‌ओ अ़चुकित्‍मादा झारा सेङिन्‍ने।

पावल्‌ओ अ़ऩङानुमा

२ आन्‍काओ निम्‍पाङ आम्‍नुओ साकोङ्‌वाचि होत्‍निप़नि।

आन्‍कान्‍काआ साङ्‌छाङ अ़त्‍लो मान्‍मुयुक्‍तुम्‍का।

आन्‍कान्‍काआ साङ्‌छाङ अ़अ़त्‍पादा मान्‍तित्‌युक्‍तुम्‍का।

आन्‍कान्‍काआ साङ्‌छाङ मान्‍च़न्‌युक्‍तुम्‍का।

३ खानानिन लाहिपाक्‍मा निम्‍पाङ अ़ङ्‌का ओ लोनानिन्‌ओ माआङ।

देकिनालो अ़ङ्‌का बुयाङा लोनायुङ्‌नानिन,

आन्‍काओ साकोङ्‌वाचिदा खानानिन त़याइन्‌येन।

आन्‍कान्‍का स़न्‍का, खोन्‍कि ह़ङिन्‍कानुछाङ खानानिन्‌एनान युङिन्‍का।

४ खानानिन्‌एदा अ़ङ्‌को अ़धिवा सोम्‍कुवा याक्‌याङ।

खानानिन्‌एदा ब़द्‍धे अ़ङ्‌ऩङानुङाङान्‍च़ङ।

अ़न्‍नुनु अ़ङ्‌सोम्‍सुवायुङ्‌सा।

झारा आन्‍काओ दुखादा च़लोक अ़ङ्‌ऩङानुवायुङ्‌सा।

५ आन्‍कान्‍का माकेदोनियादा बानिन्‍काहिदा आन्‍कान्‍का सावातोम्‍मा मान्‍तोक्‍दोम्‍का।

मेन झारादात्‍निङ्‌का आन्‍कान्‍काएदा दुखा तायुङ्‌सा,

बुङ्‌खादा ङेन खोन्‍कि साकोङ्‌वाहुत्‌दा क़मा।

६ मेन अ़चुराक सुवाओचि सोम्‍कासेत निनाम्‍हाङ्‌आ तितस्‌ओ अ़तामालाम्‍पा आन्‍कान्‍का राक ऩप़न्‌युङ्‌सिन्‍का।

७ खोसोओ अ़तामाआ ओन्‍ङा माआङ,

मेन सोम्‍सेत्‍माआछाङ,

मो सोम्‍सेत्‍मा खोसाआ खानानिन्‌एदाङ्‌का तोक्‍तुओ।

अ़ङ्‌का तुप्‍मा आम्‍नुओ अ़धिवा मिन्‍माओ अ़तुक्‌वादा खोसाआ आन्‍कान्‍का अ़लोन्‍का।

अ़ङ्‌को निम्‍पाङ आम्‍नुओ सोखाओ अ़तुक्‌वादा खोन्‍कि अ़ङ्‌काएदाओ आम्‍नुओ ब़द्‍धे सोम्‍तुक्‍माओ अ़तुक्‌वादाछाङ खोसाआ खाअ़एत्‍तिन्‍का।

खोन्‌ओसा अ़ङ्‌का च़लोक अ़ऩङानुवायुङ्‌सा।

८ अ़ङ्‌छाप्‍लावालाम्‍पा आम्‍नुओ मिन्‍मा तुआ,

खोन्‍नुछाङ अ़ङ्‌मिन्‍मा मान्‍तुक्‌युक।

बुयाना अ़ङ्‌मिन्‍मा तुआओङा ओ।

मेन ओन्‍ग़रि मो अ़ङ्‌छाप्‍लावाआ अ़क्‍चित लेन्‌तारि ओन्‍ङा आम्‍नुओ मिन्‍मा तुआओ अ़ङ्‌का सिन्‍तुङ।

९ आम्‍नुओ राक सेत्‍नानिन निकिना अ़ङ्‌का अ़ऩङानुवाओ माआङ,

मेन आम्‍नुओ राक सुवाओसाआ खानानिन निनाम्‍हाङ्‌एदा त़लासिन्‍लो त़मुन निकिना ओ।

देकिनालो निनाम्‍हाङ्‌ओ अ़चुमिन्‍मावाङा आम्‍नुओ राक सेरा ओ,

खोन्‌ओसा आन्‍कान्‍काएदाङ्‌का खानानिन्‌आ दित्‍छाङ तुत्‍ता आङ्‌मा मान्‍दोत।

१० देकिनालो निनाम्‍हाङ्‌आ तारुओ राक स़माआ लेन्‍माओ निम्‍पाङ मिन्‍मालामादा म़तित,

खोन्‌ओसा मिन्‍मालामा अ़दोत्‍निन,

मेन हेन्‍खामादाओ राक स़माआ स़खादा म़खात।

११ खानुम,

हान खानानिन्‌एदा ताओ दुखादा निनाम्‍हाङ्‌आ दे ऩमुन्‌युङ्‌सिन,

मित्‍तानुम।

ओ य़ङ्‌आ खानानिन अ़छ़ङ काचि मुमा राक ऩप़न्‌युङ्‌सिन,

ओ यङ्‌आ खानानिन्‌आ दित्‍छाङ मान्‍फित़युक्‍तुम्‌नि अ़छ़ङ खाङ्‌मुसु।

खानानिन आम्‍नुओ माइसुङ्‌कात्‍लो ऩमुन्‌युङ्‌सिन।

देम सोखा, दियाको मिन्‍मा, दियाको ब़क्‍मामिन्‍मा लोइसु। हेवा कामुएदा आम्‍नुओ माइसुङ्‌कारायुङ्‌सा। ओ झारादा फिमा मात्‍द़ङ्‌निओ य़ङ खानानिन्‌आ त़काइसुम।

१२ अ़ङ्‌का मो छाप्‍लावा काफिचि लाहि पाक्‍माचिओ निम्‍पाङ माङ्‌लो काफिएदाङ्‌का मिन्‍मातुक्‍मा तोक्‍माओ निम्‍पाङ छाप्‍तुङ्‌ओ माआङ। खानानिन्‌आ ना निनाम्‍हाङ्‌ओ अ़चुबुदा आन्‍काओ निम्‍पाङ अ़नुछ्‍याङा देम खान्‍नुलो त़ब़त्‍निङ्‌निनिओ य़ङ नुलोक खाङ्‌मुमा छाप्‍तुङ्‌ओ।

१३ खोन्‌ओसा आन्‍कान्‍का ओ झारालाम्‍पा राक तोक्‍तुम्‌युङ्‌सुम्‍का।

आन्‍कान्‍का तोक्‍तुम्‍काओ राक्‌दाङ्‌का च़लोक तितस्‌ओ अ़सेवाङ्‌निदा आन्‍काओ ऩङानुवा।

देकिनालो खानानिन झारालाम्‍पा खोसोओ अ़मिन्‍मा चानुवायुङ्‌सा।

१४ देकिनालो खोसोओ अ़बुदा आम्‍नुओ तुक्‌वादा तोक्‍पो लिसाङ्‌नुछाङ,

अ़ङ्‌का खानानिन्‌आ लेजो मान्‍मेत्‍त़दाङ्‌ऩङ।

मेन देत्‍नि आन्‍कान्‍का खानानिन लोनिओ झारा य़ङ्‌चि अ़छ़ङ म़मुवाङा,

मोवात्‍निङा तितस्‌ओ अ़बुदा आम्‍नुओ तुक्‌वादा आन्‍कान्‍का तोक्‍पो लिसिन्‍काओ य़ङ्‌छाङ अ़छ़ङ लिसायुङ्‌सा।

१५ खानानिन झारासा लोमावा त़च़न्‌ओ खोन्‍कि खानानिन्‌आ कित्‌याङ्‌सा खोन्‍कि सायामेत्‌याङ्‌सा खो साऩङ्‌वा त़मेत्‍तुम्‌ओ मित्‍तुहिदा खोसोओ अ़साकोङ्‌वादाओ सोम्‍तुक्‍मा खानानिन्‌एदा च़लोक पोन्‍ता।

१६ अ़ङ्‌को अ़ङ्‌ऩङानु,

देकिनालो खानानिन्‌एदा झारा अ़ङ्‌सोम्‍कुवा याक्‌याङ।

मोहा प़मा

८

१ ब़ब़,

नाना खोन्‍कि निछाचि ओ,

माकेदोनियादाओ साम्‍भुङ्‌चिदा निनाम्‍हाङ्‌आ सोम्‍तुक्‍मा खाङ्‌म़मेत्‍तुचिओ अ़तुक्‌वादा आन्‍कान्‍का खानानिन खाएत्‍मा स़न्‌येन्‍का।

२ मोचि अ़चाअ़त्‍माओ तोक्‍पो चिन्‍माखाङ्‌मादाछाङ च़लोक सेवाङ्‌नि म़मुवाङा,

खोन्‍कि अ़न्‍नुनु मान्‍तोक्‍कादा म़मुवाङानुछाङ मोचि प़मा मिन्‍मादा अ़न्‍नुनु अ़चुमिन्‍मा सेङाङा।

३ देकिनालो अ़ङ्‌का सालुम्‍स़ङ प़मा ऱङ,

खोचिआ अ़चुओ ऱमाओन खोन्‍कि ऱमादाङ्‌काछाङ च़लोक अ़चुओ मिन्‍मावा म़प़चि।

४ मोचिआ निनाम्‍हाङ्‌ओ अ़चुम़नाचि ब़त्‍मा निम्‍पाङ लोक्‌ओ अ़वाखाम तोक्‍तुम्‍काने निकिना आन्‍कान्‍का अ़दु-अ़दु ऩलोन्‌युङ्‌सिन्‍का।

५ आन्‍कान्‍का मिनिन्‍काओदाङ्‌का च़लोक मोचिआ अ़मुवा,

मेन मोचि बुया आप्‍पि हाङ्‌पाएदा म़पुवान्‍चिन,

खोन्‍कि निनाम्‍हाङ्‌ओ अ़चुमिन्‍मावा आन्‍कान्‍का ऩप़न्‍का।

६ खोन्‌ओसा तितस्‌आ खानानिन्‌एदा बुया मोवात्‍नि च़मा यायोक त़प़न्‌ओसा मो अ़नुवाक काचि मुमाचिन्‍मा त़फासिन्‍ने निकिना खो आन्‍कान्‍का लोम्‍का।

७ हान देत्‍नि खानानिन सोम्‍कुवादा,

चेप्‍मादा,

तायादा,

राक्‌दा खोन्‍कि आन्‍कान्‍काएदाओ आम्‍नुओ सोम्‍तुक्‍मादा देत्‍नि नुलोक त़च़न्‌येन,

मोवात्‍निङा प़मा काचिदाछाङ च़लोक पोन्‌याङ्‌सा खारानिन।

८ अ़ङ्‌का खानानिन लोमाय़ङ्‌वा लोनाङ्‌नानिन्‌ओ माआङ,

मेन निचिओ अ़चुराक्‌एनान तोङ्‌खाङ्‌याङ्‌सा आम्‍नुओ सोम्‍तुक्‍माछाङ अ़छ़ङ मुयाङ्‌नि खाङ्‌मुमाओ निम्‍पाङ अ़ङ्‌का लोनानिन्‌ओ।

९ देकिनालो आन्‍हाङ्‌पा येसु ख्रिस्‍तओ अ़चुसोमातुक्‍मा खानानिन त़सिन्‍तुम्‌योम।

खोक्‍को कातोक म़मुवाङानुछाङ आम्‍नुओ निम्‍पाङ खोक्‍को मान्‍तोक्‍कादा म़लिसा,

खोन्‌ओसा खोक्‍कोसोओ अ़मान्‍तोक्‍दामादाङ्‌का खानानिन कातोक लिमा रुवानिन।

१० ओ य़ङ्‌दा अ़ङ्‌का यायोक प़नानिन,

खानानिन्‌आ दि अ़क दोङ बुया त़पुङ्‌सुम्‌ओ,

ओन्‍ग़रिङा चिन्‍मा अ़नुवाक मु,

प़मा ओन्‍ङा माआङ,

मेन मुमामिन्‍माछाङ तासालानुम।

११ आम्‍नुओ मिन्‍मादा चुम्‍मान्‍चिन देत्‍नि मुवाङा,

मोवात्‍निङा आम्‍नुओ ऱमावा पुवानुम्‌कि ओ काचि तासालानुम।

१२ प़मा मिन्‍मा याक्‌याङ्‌नालो म़नाएदा युङ्‌याङ्‍ओवात्‍नि छुक्‍तुप्‍मा लोक्‍मा खान्‍तु,

खोएदा मात्‍द़ङ्‍ओदाङ्‌का माआङ।

१३ खानानिन चाअ़त्‍लो त़लिसिन्‍ने,

खोन्‍कि निचि म़फोङ्‌नेनि अ़ङ्‌मिन्‍मा माआङ, मेन झाराकापाङ अ़क्‍निवा लिने निकिना ओ।

१४ आइमित्‌ओ आम्‍नुओ च़लोक तोक्‍मादाङ्‌का मोचिओ अ़चुमान्‍तोक्‍दामादा त़फासुम्‍च़म,

खोन्‍किना मोचिओ च़लोक अ़चुतोक्‍माआ आम्‍नुओ मान्‍तोक्‍दामादा ऩफासिन।

खोन्‍किना मोदा अ़क्‍निवा लिने।

१५ ओवात्‍नि छाप्‍तायुङ्‌सा:

“साङ्‌आ ब़द्‍धे कोउ,

खोसोओ ब़द्‍धे मान्‍लि,

खोन्‍कि चुक्‍लो काकोप मान्‍तोक्‍कादा मान्‍लि।”

तितस कोरिन्‍थदा

१६ मेन निनाम्‍हाङ आलाङ्‌ने,

खोक्‍कोसाआ तितस्‌ओ अ़साकोङ्‌वादा आम्‍नुओ निम्‍पाङ मो अ़ङ्‌काएदाओ राक अ़पाक्‍तापुवा।

१७ देकिनालो खोसाआ आन्‍काओ यायोक काङ्‌साओ ओन्‍ङा माआङ,

मेन खोछाङ अ़न्‍नुनु अ़राक्‌एनान खोन्‍कि खोसोओङा अ़मिन्‍माआ खानानिन्‌एदा बान्‌याङ।

१८ खोन्‍कि आन्‍कान्‍का खोएनान अ़क्‍छा निछा बाइसुम्‌योम्‍का,

खो नुय़ङ्‌खान खालुमादा झारा साम्‍भुङ्‌चिदा अ़ऩङ ऱङाओ ओ।

१९ मोन ओन्‍ङा माआङ,

खो ना कोप्‍माय़ङ छुक्‍दाम यरुसलेम्‌दा आन्‍कान्‍काएनान छोङ्‌सि काखात साम्‍भुङ्‌आ छेन्‍माय़ङ म़ना ओ।

ओ काचि हाङ्‌पाओ अ़चुओ ऩङ्‌लोङ्‌माओ निम्‍पाङ खोन्‍कि आन्‍कान्‍काएदा म़नाचि फामा मिन्‍मा याक्‌याङ्‌निओ खाङ्‌मुमाओ निकिना मुम्‍काओ।

२० तोक्‍पो छुक्‍तुप्‍मा कोप्‌कि खात्‌याङ्‌हिदा मोसोओ अ़तुक्‌वादा साङ्‌आछाङ लाहि ऩपाक्‍तिमिन्‍कानेनि आन्‍कान्‍का मिनिन्‍का।

२१ देकिनालो आन्‍कान्‍का हाङ्‌पाओ अ़चुखाङ्‌मादा ओन्‍ङा माआङ,

मेन म़नाचिओ अ़चुखाङ्‌मादाछाङ दि सायामेत्‍मा खान्‍तुओ मुयाङ,

मो मुमा मित्‍चिऩङ मुन्‍का।

२२ मोचिएनान आन्‍काओ निछा बाइसुम्‌योम्‍का,

खो आन्‍कान्‍का ब़द्‍धेकादु चिन्‍तुम्‍खोम्‍का,

खोन्‍कि ब़द्‍धे य़ङ्‌चिदा अ़राक्‌एनान्‌ओ आन्‍कान्‍का खो धिरुम्‌युङ्‌सुम्‍का।

खानानिन्‌एदाओ अ़धिवा अ़सोम्‍कुवाआ खो च़लोक राक्‌एनान्‌ओ लिसायुङ्‌सा।

२३ तितस अ़ङ्‌काएनान काचि कामु,

खोन्‍कि खानानिन फामा अ़ङ्‌काएनान काचि मु,

खोन्‍कि आन्‍काओ नि निछाचि साम्‍भुङ्‌चिआ बान्‍माय़ङ खोन्‍कि ख्रिस्‍तओ अ़चुऩङ कालोङ्‌चिओ।

२४ खोन्‌ओसा,

आम्‍नुओ सोम्‍तुक्‍मा खोन्‍कि आम्‍नुओ तुक्‌वादा आन्‍काओ ऩङानुमाओ अ़सालुम्‍स़ङ साम्‍भुङ्‌चिओ अ़चुबुदा ओ म़नाचि खाङ्‌मेत्‍तानुम्‍च़म।

९

१ निनाम्‍हाङ्‌ओ अ़चुम़नाचि छुक्‍दाम प़माय़ङ्‌ओ अ़तुक्‌वादा अ़ङ्‌का खानानिन छाप्‍मा अ़दोत्‍निन।

२ देकिनालो अ़ङ्‌का आम्‍नुओ मिन्‍मा सिन्‍तुङ्‌योङ।

खोन्‍कि आनेम्‍ऩङ्‌दाङ्‌का अखैया धिखाहुप्‌दाओ म़नाचि छुक्‍दाम प़मा म़चुम्‍सान्‌यान्‍चिन निकिना आम्‍नुओ तुक्‌वादा माकेदोनियादाओ म़नाचि अ़ङ्‌ऩङानुयाङ्‌सा मोचि अ़ङ्‌का लोङ्‌च़ङ्‌ओ।

आम्‍नुओ राक्‌आ मोचिएदाओ ब़द्‍धेकापाङ अ़चुचोङ्‌माङ काइसुयुङ्‌सुचि।

३ मेन ओ य़ङ्‌दा आम्‍नुओ तुक्‌वादा आन्‍काओ ऩङानुमा सोज्‍जे अ़कान्‍निन्‍ने निकिना,

अ़ङ्‌का लोनानिन्‌वा खानानिन चुम्‍सायुङ्‌सानिन्‍चिन निम्‍पाङ निछाचि अ़ङ्‌का बाइसुङ्‌योङ्‌च़ङ।

४ खा-खाक्‍को माकेदोनियादाओचि अ़ङ्‌काएनान म़बान्‌कि खानानिन मान्‍चुम्‍त़युक्‍तिन्‍चिन्‌ओ ऩधिरिन्‌नालो आन्‍कान्‍का लेजोदा छुक्‍तिन्‍का,

खोन्‍कि खानानिन ओन्‍ङा माआङ,

मेन आन्‍कान्‍काछाङ लेजोदा त़छुक्‍तिन, देकिनालो आन्‍कान्‍का खानानिन ब़द्‍धे सोम्‍कुवा मुनिओ।

५ खोन्‌ओसा खानानिन्‌आ त़हिप्‍तुम्‌ओ छुक्‍तुप्‍मा बुयाङा तोङ्‌मा निकिना अ़ङ्‌कादाङ्‌का बुया निछाचि खानानिन्‌एदा बान्‍माचि दोत्‌नि अ़ङ्‌का मिनाङ।

खोन्‍किना ओ छुक्‍तुप्‍मा राकाङ्‌थेत्‍निआ अ़चुम्‍निन्‍ने,

मेन मिन्‍मादाओ छुक्‍तुप्‍मावा लिने।

अ़नुवाक मिन्‍माआ वेत्‍मा

६ य़ङ ओङा ओ: “अ़क्‍चिलोक कापाक्‌आ अ़क्‍चिलोक्‌ङा कोउ,

खोन्‍कि च़लोक कापाक्‌आ च़लोक्‌ङा कोउ।”

७ झारा म़नाआ अ़साकोङ्‌वादा अ़छ़ङ मुओवा प़ने,

अ़ऩङाछित्‍सा माआङ ना राकाङ्‌थेत्‍नि।

देकिनालो अ़ऩङानुयाङ्‌सा काप़ निनाम्‍हाङ्‌आ सोमाअ़तुक।

८ निनाम्‍हाङ्‌आ खानानिन झारा आसिखा च़लोक प़मा ऩऱन।

खोन्‌ओसा खानानिन्‌एदा अ़धुन झारा य़ङ च़लोक युङ्‌ने,

खोन्‍कि झारा अ़नुवाक काचिओ निम्‍पाङ च़लोक प़मा रुवानिन।

९ ओवात्‍नि छाप्‌याङ,

“साङ्‌आ पाक्‍तु,

खोन्‍कि मान्‍तोक्‍कादाचि प़चि,

खोसोओ अ़साम्‌योक्‍मि अ़धुन युङ्‌युङ।”

१० कापाक्‌ओ निकि बिउ खोन्‍कि चामाओ निकि चा काप़आ खानानिन बिउ ऩप़न,

खोन्‍कि आम्‍नुओ ताखालाम ऩपोइसिन्‍प़न,

खोन्‍कि आम्‍नुओ साम्‌योक्‍मिओ अ़सिवा अ़पोन।

११ आम्‍नुओ तोक्‍पो सोमातुक्‍माओ निम्‍पाङ झारा य़ङ्‌दा खानानिन कातोक ऩमुन,

मो सोमातुक्‍माआ आन्‍कान्‍कालाम्‍पा यरुसलेम्‌दाओ मान्‍तोक्‍कादा म़नाचिआ निनाम्‍हाङ आलाङ अ़प़।

१२ ओ काचिआ निनाम्‍हाङ्‌ओ अ़चुम़नाचिओ मान्‍तोक्‍दामा तेम्‍तु ओन्‍ङा माआङ,

मेन च़लोक निनाम्‍हाङ आलाङ प़मायु चोङ्‌माङ्‌छाङ लोइसु।

१३ खानानिन्‌आ त़मुम्‌ओ ओ काचि सिवाआ मोचिआ निनाम्‍हाङ अ़लोङ।

देकिनालो मोचिआ अ़नुवाक मिन्‍माआ मोचि खोन्‍कि झारा साकोङ्‌छ़ङ कामुचि त़फासुम्‍च़म्‌ओ काचिआ ख्रिस्‍तओ अ़चुनुय़ङ्‌खान्‌दा साकोङ्‌छ़ङ त़मुम्‌ओ य़ङ खोन्‍कि निनाम्‍हाङ्‌ओ अ़चुलोमाय़ङ्‌वा त़च़न्‌ओ अ़छ़ङ मुयुङ्‌सुयुङ्‌सु।

१४ खोन्‍कि निनाम्‍हाङ्‌ओ च़लोक अ़चुसोमातुक्‍मा खानानिन्‌एदा याक्‌याङ्‌ओसा,

मोचिआ खानानिन च़लोक सोम्‍ऩतुक्‍तिन खोन्‍कि आम्‍नुओ निकिना याऩमात्‍तिन्‍प़न।

१५ अ़लुङ छाम्‍मा अ़ऱन्‍मिन्‌ओ छुक्‍तुप्‍मा निम्‍पाङ निनाम्‍हाङ आलाङ्‌ने!

पावल्‌आ अ़सेवा काचि रात्‍तु

१०

१ खा-खाक्‍को म़नाचि म़य़ङ,

अ़ङ्‌का पावल,

आम्‍नुओ बुदा खोन्‍कि सिम्‍ङान्‍च़ङ,

मेन अ़थाया लिङाहिदा खानानिन्‌एदा छाक्‍लो लिङा!

ख्रिस्‍तओ अ़चुसिम्‍मान्‍चिन खोन्‍कि अ़चुसोम्‍तुक्‍मालाम्‍पा अ़ङ्‌का खानानिन लोनाङ्‌नानिन।

२ खानानिन्‌एदा अ़ङ्‌का ताङाहिदा आन्‍कान्‍का हेन्‍खामादाओ च़माथाङ्‌माआ काचि मुन्‍कानि काय़ङ्‌चिएदा अ़ङ्‌का छाक्‍लो लिमा मित्‍चिऩङ मुङा।

अ़ङ्‌का खानानिन लोनानिन,

अ़ङ्‌का ताङाहिदा मोवात्‍नि खानानिन चात्‍लो रेन्‍मा अ़दोत्‍निन्‍ने।

३ आन्‍कान्‍का हेन्‍खामादा युङिन्‌येन्‍का,

मेन हेन्‍खामादाओवा ङेन अ़मुन्‍मिन्‍का।

४ देकिनालो ङेन्‌ओ आन्‍काओ बान्‍छुबिछुचि हेन्‍खामादाओ माआङ,

मेन कुम्‍खा भुङ्‌मा आन्‍कान्‍का निनाम्‍हाङ्‌ओ अ़चुसावा याङुम्‍का।

५ निनाम्‍हाङ्‌ओ अ़चुतायाओ अ़देङ्‌सालाप्‍पा म़लोन्‌ओ दुम्‍छ़न्‍माचि खोन्‍कि ऱक्‍भाक्‌एनान लाम्‍काछेक य़ङ्‌चि आन्‍कान्‍का लुक्‍तुम्‍च़म्‍का,

खोन्‍कि आन्‍कान्‍का झारा मिन्‍मा क़म्‍तुम्‍का खोन्‍कि मो ख्रिस्‍तओ अ़चुलोमाय़ङ्‌वा मुमेत्‍तुम्‍च़म्‍का।

६ खाउग़रि आम्‍नुओ लोमाय़ङ त़तासुम्‍लाम,

मोन्‍ग़रि झारा लोमावा मान्‍च़कादाचि दन्‍दा प़सि आन्‍कान्‍का चुम्‍सिन्‍चिन्‍का।

७ खानानिन अ़नुछ्‍याओ य़ङ्‌चि खानुम्‍च़म।

साङ अ़ङ्‌का ख्रिस्‍तओ निकिना सोम्‍कुवा मुनालो खोसाआ मित्‍मादोत,

देत्‍नि खो ख्रिस्‍तओ ओ,

मोवात्‍नि आन्‍कान्‍काछाङ ख्रिस्‍तओङा ओ।

८ आन्‍काओ पाङ्‍ओ अ़तुक्‌वादा अ़ङ्‌का अ़क्‍चित च़लोक ऱक्‍भाक मुवाङ्‌नुछाङ अ़ङ्‌का लेजोदा अ़छुक्‍ऩङ,

देकिनालो खानानिन लुक्‍माओ निम्‍पाङ माआङ,

मेन आम्‍नुओ नुलोक्‌ओ निम्‍पाङ हाङ्‌पाआ आन्‍कान्‍का ओ पाङ ऩप़न्‌युङ्‌सिन्‍का।

९ अ़ङ्‌का अ़ङ्‌छाप्‍लावाचिआ खानानिन किन्‍मा लाप्‍नाङ्‌नानिन्‌ओ माआङ।

१० खा-खाक्‍कोचि म़य़ङ,

“खोसोओ अ़छाप्‍लावाचि च़लोक छाक्‍लो खोन्‍कि सावापोरि मुयाङ,

मेन खो ताहिदा खो मान्‍ऱकादा लि,

खोन्‍कि खोसोओ अ़चेप्‍मा अ़काचि मात्‍द़ङ्‌ओ लि।”

११ मोवाको म़नाचिआ तुप्‍मादोत आन्‍कान्‍का अ़युङिमिन्‍काहिदा आन्‍काओ छाप्‍लावाचिलाम्‍पा दे य़ङिन्‍का,

आन्‍कान्‍का तान्‍काहिदा मो काचिङा आन्‍कान्‍का मुम्‍का।

१२ आप्‍पि काचोन्‍नान्‍चिन्‌चि खा-खाक्‍को म़नाचिएनान आन्‍कान्‍का अ़क छान्‌दा युङ्‌मा माङ्‌लो मोचिएनान तोङ्‌माखाङ्‌मान्‍चिन आन्‍कान्‍का राक अ़मुन्‍मिन्‍का।

मोचि आप्‍पि अ़क्‍छा निएदा म़हाक्‍नान्‍चिन माङ्‌लो म़तोङ्‌नान्‍खाङ्‌नान्‍चिन। मोचि देम खामान्‍सिन्‌चि!

१३ आन्‍कान्‍का इन काक्‌याङ्‌सा तोक्‍पो अ़लिसिमिन्‍का,

मेन खानानिन्‌एदा तामालामा निनाम्‍हाङ्‌आ आन्‍काओ निम्‍पाङ अ़युङ्‌साओ खाहुप्‌दाङा युङिन्‍का।

१४ खानानिन्‌एदा आन्‍कान्‍का मान्‍तादान्‍काओवा आन्‍कान्‍का च़लोक तोक्‍पो अ़लिसिमिन्‍का,

देकिनालो ख्रिस्‍तओ अ़चुनुय़ङ्‌खान तारुम्‍काकि खानानिन्‌एदा बुयाओदु काता आन्‍कान्‍काङा ओ।

१५ आन्‍कान्‍का नि म़नाचिओ अ़चुकाचिचिदा तोक्‍पो अ़लिसिमिन्‍का,

मेन आन्‍काओ सोम्‍कुवा ओङा ओ,

आम्‍नुओ साकोङ्‌छ़ङ पोन्‌याङ्‌सा आम्‍नुओ रादा खात्‌याङ्‌हिदा मोसाआ आन्‍काओ काचि मुखा खाहुप पोइसु।

१६ खोन्‌ओसा आन्‍कान्‍का खा-खाक्‍कोचिओ अ़चुकाचि मुखादा बुयाङा लिसाचिआओ काचिदा तोक्‍पो मान्‍लिमाङ खानानिन्‌एदाङ्‌का नि तेप्‌दात्‍नि निचिआ काचि मान्‍मुदाओदा खारिन्‍काकि नुय़ङ्‌खान खालुमा ऱम्‍काने।

१७ देकिनालो साम्‍कालिन य़ङ्‌याङ,

“साङ तोक्‍पो लिमालाम्‌नालो मो हाङ्‌पा तोक्‍तुओदा तोक्‍पो लिने।”

१८ देकिनालो आप्‍पि काचोन्‍नान्‍चिन म़ना ऩलोउन,

मेन हाङ्‌पाआ अ़चोन्‌ओ अ़लोक।

पावल खोन्‍कि सोज्‍जेओ छाम्‍माय़ङ्‌चि

११

१ खानानिन्‌आ उन्‍नि अ़ङ्‌खामान्‍सिन त़आङ्‌ङाप़ङाऩङ्‌नि मिन्‍ङाङा!

अ़नुछ्‍या खानानिन्‌आ अ़ङ्‌का आङ्‌निप़नि।

२ निनाम्‍हाङ्‌वात्‍निङा अ़ङ्‌का खानानिन खाङ्‌नायुङ्‌नानिन।

अ़क्‍छा खिम्‍हाङ्‌पाओ सेङ्‌याङ्‌ओ वारिसावात्‍नि खानानिन खाङ्‌मुमाओ निकि अ़ङ्‌का ख्रिस्‍तओ निम्‍पाङ खानानिन दोत्‍नाप़नायुङ्‌नानिन।

३ मेन देत्‍नि प़ओ अ़चाप्‍चाआ हब्‍बा म़प्‍तु,

मोवात्‍निङा ख्रिस्‍तएदा आम्‍नुओ अ़छ़ङ खोन्‍कि सेङ्‌याङ्‌ओ ब़क्‍मालाम्‍पा आम्‍नुओ मिन्‍माचि फेन्‍मादा म़छुक हे निकिना अ़ङ्‌क़मा कात्‌याङ।

४ देकिनालो अ़क्‍छा म़ना ताकि आन्‍कान्‍का खालुसुम्‍काओ येसुदाङ्‌का नि येसुओ अ़चुनुय़ङ्‌खान खालुसु माङ्‌लो खानानिन्‌आ त़तोक्‍तुम्‌ओ लावादाङ्‌का नि लावा मोचिआ खानानिन लोक्‍ऩमेत्‍तिन माङ्‌लो खानानिन्‌आ त़लोउम्‌ओ नुय़ङ्‌खान्‌दाङ्‌का नि नुय़ङ्‌खान मोचिआ खानानिन लोक्‍ऩमेत्‍निन्‌नालो खानानिन नुसुम्‍पेन्‍ताङा त़आङ्‌तुम।

५ मेन अ़ङ्‌का मिन्‍ङाङा,

खाक्‍कोछाङ य़ङ्‌दा अ़ङ्‌का मो अ़छोङ्‌दुओ छाम्‍माय़ङ्‌चिदाङ्‌का देम्‌छाङ अ़चुक्‍ऩङ्‌ऩङ।

६ अ़ङ्‌का चेप्‍मादा ब़द्‍धे काले माआङ्‌नुछाङ तायादा ना अ़चुक्‍ऩङ्‌ऩङ।

आन्‍कान्‍का ओ य़ङ खानानिन झाराकापाराआ छेङ्‌छेङ्‌वा खाङ्‌मेत्‍नियुङ्‌नि।

७ अ़ङ्‌का आप्‍पि सिम्‍नान्‍चिन्‍सा खानानिन सायामेत्‍मा निम्‍पाङ निनाम्‍हाङ्‌ओ अ़चुनुय़ङ्‌खान अ़ङ्‌का खानानिन मोहा खाएत्‍नानिन्‌ओसा दि अ़ङ्‌का हेवा मुवाङ?

८ अ़ङ्‌का खानानिन ब़त्‍नाङ्‌नानिनहिदा नि साम्‍भुङ्‌चिदाङ्‌का छेन्‍बि लोउङ्‌कि फानानिन। ओ ना खानानिन फामाओ निम्‍पाङ नि साम्‍भुङ्‌चि छेन्‍बि ङाप्‍तिन्‌वा लिसा।

९ खानानिन्‌एनान युङाङ्‌याङ्‌हिदा अ़ङ्‌का मान्‍तोक्‍ङानुछाङ अ़ङ्‌का साङ्‌छाङ दुखा मान्‍प़ङा,

देकिनालो माकेदोनियादाङ्‌का म़बानाओ ब़ब़,

नाना खोन्‍कि निछाचिआ अ़ङ्‌मान्‍तोक्‍दामादा ऩफासाङ।

खोन्‌ओसा खानानिन दुखा त़तोक्‍तिमिन्‍ने निकिना अ़ङ्‌का क़म्‍ताङ्‌च़ङ,

खोन्‍कि माय़ङ्‌छाङ मोवात्‍निङा च़ङा।

१० देत्‍नि ख्रिस्‍त अ़छ़ङ म़चेवा,

खोन्‍कि खोक्‍को अ़ङ्‌काएदा म़युङ्‌याङ,

मोवात्‍निङा अखैयाओ धिखाहुप्‌चिदाओ अ़ङ्‌तोक्‍पो लिमा साङ्‌आछाङ छेक्‍मा अ़ऱन।

११ देकि खानानिन्‌एदाङ्‌का छेन्‍बि अ़लोक्‍ऩङ?

दि अ़ङ्‌का खानानिन सोमाअ़तुक्‍नान्‍निमिन निकिना ओ?

निनाम्‍हाङ्‌आ अ़सिन्‌याङ,

अ़ङ्‌का खानानिन सोमातुक्‍नानिन!

१२ अ़ङ्‌का खाक्‍को काचि मुङ्‌योङ,

मो मुङ्‌युङ्‌सुङ।

खोन्‌ओसा तोक्‍पो लियाङ्‌सा अ़मुवाओ अ़चुकाचि आन्‍काओएनान अ़क्‍निवा मुयाङ्‌नि काय़ङ मो म़नाचिओ अ़चुय़ङ क़प्‍मा ऱङ्‌ने।

१३ देकिनालो ओवाको म़नाचि सोज्‍जेओ छाम्‍माय़ङ्‌चि खोन्‍कि काम़प्‌चि ओ,

खोन्‍कि मोचि आप्‍पि ख्रिस्‍तओ अ़चुछाम्‍माय़ङ्‌चिवात्‍नि काफान्‍नान्‍चिन्‍चिओ।

१४ खोन्‍कि ओ म़दोम्‍दाओ काचि माआङ,

देकिनालो सैतानाछाङ साम्‍स़रिओ निनाम्‍हाङ काफाचिवात्‍नि फान्‍नान्‍चिन।

१५ खोन्‌ओसा ओ म़दोम्‍दाओ य़ङ माआङ,

मोसोओ अ़हारुक्‌चिआछाङ साम्‌योक्‍मि म़नाचिओ अ़चुकात्‍मावात्‍नि म़फान्‍नान्‍चिन।

मोचिओ अ़चुलुक्‍मा मोचिओ अ़चुकाचिवात्‍निङा लि।

पावल्‌ओ अ़दुखाचि

१६ अ़ङ्‌का लाङाय़ङ्‌ङा,

साङ्‌आछाङ अ़ङ्‌का खामान्‍सिन्‌नि अ़मित्‍ऩङ्‌ने।

मेन खानानिन मोवात्‍नि त़मित्‍ङाऩङ्‌नुछाङ खामान्‍सिन्‌वात्‍नि अ़ङ्‌का लोआङ्‌ऩङ,

खोन्‌ओसा अ़ङ्‌का अ़क्‍चित तोक्‍पो लियाङ्‌सा चेप्‍मा ऱङाने।

१७ अ़नुछ्‍याङा,

ओ अ़ङ्‌तोक्‍पो लिमादा,

अ़ङ्‌का हाङ्‌पाओ अ़चुपाङ्‌दाङ्‌का चेप्‍ङाङाओ माआङ,

मेन खामान्‍सिन्‌वा चेप्‍ङाङा।

१८ ब़द्‍धे म़नाचि हेन्‍खामादाओ य़ङ्‌चिदा तोक्‍पो म़मुयाङ्‍ओसा अ़ङ्‌काछाङ ओन्‍ग़रि तोक्‍पो लिङा।

१९ खानानिन देत्‍निङा खारु कातोक त़लिसिन्‌युङ्‌सिन,

देकिनालो आम्‍नुओ ऩङानुयाङ्‌सा खामान्‍सिन्‌चि त़आङ्‌तुम्‍च़म!

२० खाक्‍को अ़क्‍छा म़नाआ खानानिन हारुक त़मुन माङ्‌लो खानानिन ऩच़न्‍तिन माङ्‌लो खानानिन त़लुत्‍तिन माङ्‌लो खो आप्‍पि ऱक्‍भाक मु माङ्‌लो आम्‍नुओ खोम्‍ताङ्‌मादा त़फेङ्‌सिन्‌नुछाङ खानानिन्‌आ झारा त़आङ्‌तुम।

२१ अ़ङ्‌का लेजो कात्‌याङ्‌सा लोक्‍मादोत,

आन्‍कान्‍काएदा मो य़ङ्‌चि मुमा राक मात्‍द़ङ्‌याङ!

मेन साङ दिसु य़ङ्‌दा तोक्‍पो लिमा राक मुनालो अ़ङ्‌काछाङ मो य़ङ्‌दा तोक्‍पो लिमा राक मुङा।

उवा,

अ़ङ्‌का खामान्‍सिन्‌वा चेप्‍ङाङा!

२२ दि मोचि हिब्रुचि ओ?

अ़ङ्‌काछाङ हिब्रुङा ओ।

दि मोचि इस्राएलिचि ओ?

अ़ङ्‌काछाङ ओ।

दि मोचि अब्राहाम्‌ओ अ़छाचि ओ?

अ़ङ्‌काछाङ ओ।

२३ दि मोचि ख्रिस्‍तओ अ़चुकाफाचि ओ?

अ़ङ्‌का च़लोक अ़नुवाक अ़चुकाफापा ओ।

अ़ङ्‌का हिम्‍सालेवा चेप्‍ङाङा।

अ़ङ्‌का च़लोक काचि मुङ्‌युङ्‌सुङ।

छेक्‍खादा ब़द्‍धेकादु छुक्‍ताङ्‌युङ्‌साङ।

खिप्‌दि मान्‍तेत य़हुप चोङ्‌युङ्‌सुङ।

स़माओ अ़दोदा अ़दु-अ़दु छुक्‍ताङ्‌युङ्‌साङ।

२४ पाच्‌कादु अ़ङ्‌का यहुदिचिआ अ़क्‍दु चुक्‍लो चालिस य़हुप ऩपाक्‍ताङ।

२५ सुम्‌कादुतारि अ़ङ्‌का रोलाआ ऩधात्‍ताङ।

अ़क्‍दु अ़ङ्‌का सेत्‍मा निम्‍पाङ लुङ्‌ताक्‌आ ऩवेराङ।

सुम्‌कादु अ़ङ्‌का वाङाङ्‍ओ वाप्‍तेला भुङ्‌साखारा।

अ़क लेन अ़क्‍खाखुत अ़ङ्‌का धियाङ्‌वामादाङा अ़ङ्‌का क़प्‍तुङ।

२६ अ़ङ्‌का अ़दु-अ़दु अ़ङ्‌कोन्‍खादा याङ्‌वामाचिओ क़मादा,

काङाप्‌चिओ क़मादा,

यहुदि आप्‍पि अ़ङ्‌म़नाचिदा खोन्‍कि निरावाचिओ क़मादा छुक्‍मादोरा।

मोवात्‍निङा अ़ङ्‌ह़ङ्‌म़ङ सहराओ क़मादा,

लेक्‍लेक्‍लेक्‌वाओ क़मादा,

धियाङ्‌वामाओ क़मादा,

सोज्‍जेओ ब़ब़,

नाना खोन्‍कि निछाचिएदाङ्‌काओ क़मादा छुक्‍ताङ।

२७ अ़ङ्‌का ब़द्‍धे काचि मुमादा,

दुखादा,

ब़द्‍धे मान्‌इम्‍माङ युङ्‌मादा,

सास़मादा खोन्‍कि वामित्‍मादा, ब़द्‍धेकादु मान्‍चादा खोन्‍कि चुङादा तित मात्‍द़ङ्‌ओदा छुक्‍मादोरा।

२८ खोन्‍कि ओ य़ङ्‌चिदाङ्‌का नि अ़लेन्‍खिन्‍तुम झारा साम्‍भुङ्‌चि खाङ्‌माओ पाङ खोन्‍कि मिन्‍राक,

अ़ङ्‌काएदा याक्‌याङ।

२९ साङ सोम्‍कुवादा मान्‍ऱकादा मुयाङ,

खोन्‍कि अ़ङ्‌का मान्‍ऱकादा अ़मुऩङ्‌ऩङ?

साङ हेवादा धान्‍तायुङ्‌सा,

खोन्‍कि अ़ङ्‌का अ़ङ्‌माइसुङ्‌आ अ़ह़त्‍ऩङ?

३० अ़ङ्‌का तोक्‍पो लिमाङादोत्‌नालो अ़ङ्‌मान्‍ऱदामा य़ङ्‌चि खाङ्‌मुमादा तोक्‍पो लिङा।

३१ हाङ्‌पा येसुओ अ़चुनिनाम्‍हाङ पापा,

खो अ़धुन-अ़धुन म़चोन्‍ने।

खोक्‍कोसाआ अ़सिन्‌याङ,

अ़ङ्‌का अ़म़प्‍ऩङ।

३२ दमस्‍कस्‌दा अरितस हाङ्‌ओ अ़हाङ्‌काचि कामुआ अ़ङ्‌का लाप्‍सि सहरा काहुङ्‌चि हुङ्‌मेत्‍तुयुङ्‌सुचि।

३३ मेन कुदारिओ अ़क्‌तात अ़जस्‍केलिदाङ्‌का अ़धिवा खेङ्‌दा ऩयुङ्‌साङ्‌कि कुदारिदुङ्‌का ह्‍युना ऩधान्‍ताङ्‍ओसा अ़ङ्‌का मोसोओ अ़छुक्‌दाङ्‌का लेराङ।

पावल्‌ओ अ़सेन्‍चि खोन्‍कि साम

१२

१ अ़ङ्‌का अ़ङ्‌चेप्‍मादा तोक्‍पो लिमायुङ्‌माङादोत।

मेन ओदाङ्‌का दित्‍छाङ अ़तोक्‍तिमिन्‌नुछाङ,

हाङ्‌पाआ तुप्‍मा ऩपुवाङ्‌ओ सेन्‍चिचि खोन्‍कि साम्‌चिओ अ़चुतुक्‌वादा अ़ङ्‌का य़ङ्‌ङा।

२ ख्रिस्‍त कात़ङ अ़ङ्‌का अ़क्‍छा म़ना सिन्‍तुङ्‌योङ,

खो चौधकादोङ बुया सुम्‌कातात्‌ओतात निनाम्‍मादुतारि थेन्‍ताखात्‍ता।

खो अ़पोक्‌दा खात्‍ता हे अ़पोक्‌दा माआङ,

मो अ़ङ्‌का अ़सिन्‍ऩङ,

निनाम्‍हाङ्‌आ अ़सिन्‌याङ।

३ खोन्‍कि अ़ङ्‌का ओ म़ना सिन्‍तुङ्‌योङ,

अ़पोक्‌दाङा हे अ़पोक्‌दा माआङ,

मो अ़ङ्‌का अ़सिन्‍ऩङ्‌ऩङ,

ओ य़ङ निनाम्‍हाङ्‌आ अ़सिन्‌याङ।

४ मेन मो म़ना निनाम्‍मादुतारि थेन्‍ताखात्‍ता।

खोसाआ खालुमा अ़ऱन्‍मिन्‌ओ य़ङ्‌चि एनुचि। म़नाआ मो य़ङ्‌चि य़ङ्‌माङा अ़नुनिन।

५ ओ म़नाओ अ़तुक्‌वादा अ़ङ्‌का तोक्‍पो लिङा,

मेन अ़ङ्‌तुक्‌वादा अ़ङ्‌मान्‍ऱदामादाङ्‌का नि य़ङ्‌दा अ़ङ्‌का तोक्‍पो अ़लिऩङ।

६ मोवात्‍नि अ़ङ्‌का तोक्‍पो लिमा स़ङानालो अ़ङ्‌का खामान्‍सिन अ़लिऩङ,

देकिनालो अ़ङ्‌का अ़छ़ङ चेप्‍ङायुङ्‌ङा।

मेन म़नाचिआ अ़ङ्‌काएदा अ़खाओ खोन्‍कि अ़ङ्‌काएदाङ्‌का अ़एनाओदाङ्‌का साङ्‌आछाङ अ़ङ्‌का च़लोक ऩमित्‍ऩङ्‌ने निकिना तोक्‍पो लिमादाङ्‌का अ़ङ्‌का अ़थाया युङ्‌ङा।

७ मेन च़लोक म़दोम्‍दाओ साम्‌चिओ अ़तुक्‌वाआ तोक्‍पो लिमाआ अ़पुन्‍ऩङ्‌दाऩङ्‌ने निकिना अ़ङ्‌का दुखा प़सि खोन्‍कि तोक्‍पो लिमादाङ्‌का अ़ङ्‌छेक्‍सि सैतानाओ अ़य़ङ काखुन्‌वाको अ़क्‌तात त़ङ्‌खोक्‌वा अ़ङ्‌पोक्‌दा ऩपुवाङ।

८ ओ अ़ङ्‌काएदाङ्‌का माङ्‌खात्‍ने निकिना अ़ङ्‌का सुम्‌कादु हाङ्‌पा लोङ।

९ मेन खोक्‍कोसाआ अ़ङ्‌का ऩलोवाङ,

“अ़ङ्‌सोम्‍तुक्‍मा आम्‍को निम्‍पाङ च़लोक युङ्‌याङ,

देकिनालो खाना मान्‍ऱकादा त़मुयाङ्‌हिदा म़नाचिआ अ़ङ्‌सावा नुलोक अ़खाङ।”

खोन्‌ओसा ख्रिस्‍तओ अ़चुसावा अ़ङ्‌काएदा याक्‍ने निकिना अ़ङ्‌का अ़ङ्‌मान्‍ऱदामादा अ़न्‍नुनु अ़ङ्‌ऩङानुयाङ्‌सा तोक्‍पो लिङा।

१० खोन्‌ओसा ख्रिस्‍तओ निम्‍पाङ अ़ङ्‌मान्‍ऱदामाचिदा,

सुङ्‌माचिदा,

चाअ़त्‍लो लिमाचिदा,

दुखा प़माय़ङ्‌चिदा,

हाप्‍मादिमाचिदा अ़ङ्‌का अ़ङ्‌सोम्‍सेत्‍ङान्‍च़ङ।

देकिनालो खाउग़रि अ़ङ्‌का अ़ऱऩङ,

मोन्‍ग़रि अ़ङ्‌का सावापोरि मुङा।

कोरिन्‍थिचिओ निम्‍पाङ पावल्‌ओ अ़मिन्‍राक

११ अ़ङ्‌का खामान्‍सिन्‍कादा लिसाङ्‌युङ्‌साङ!

खानानिन्‌आ अ़ङ्‌का ओवात्‍नि च़मा राकाङ्‌थेत्‍नि त़मुवाङ्‌ऩङ,

देकिनालो खानानिन्‌आ अ़ङ्‌ऩङ्‌चोन्‍मा दोराङाओ।

देकिनालो अ़ङ्‌का दित्‍छाङ माआङ्‌नुछाङ “अ़धिवा छाम्‍माय़ङ्‌चि”नि काय़ङ्‌चिदाङ्‌का अ़ङ्‌का अ़चुप्‍पो अ़मुऩङ्‌ऩङ।

१२ अ़ङ्‌का खानानिन्‌एनान युङाङ्‌याङ्‌हिदा अ़ङ्‌का हुङ्‌याङ्‌सा म़दोम्‍दाओ काचिचि,

खोन्‍कि सावाओ काचिचि मुङ्‌च़ङ्‌किना अ़ङ्‌का अ़क्‍छा अ़छ़ङ छाम्‍माय़ङ ओ निकिना खानानिन्‌एदा बुन्‌चि खाङ्‌मुसुङ्‌च़ङ।

१३ नि साम्‍भुङ्‌चिदाङ्‌का खानानिन्‌आ दिसु य़ङ्‌दा चुक्‍लो सोम्‍तुक्‍मा त़तोक्‍तुम?

अ़क्‌तात य़ङ्‌दा ओन्‍ङा खानानिन्‌आ अ़ङ्‌का लेत्‍मादोत,

अ़ङ्‌का खानानिन छेन्‍बिदा दुखा मान्‍प़दानानिन।

१४ हान सुम्‌कादुओदु खानानिन्‌एदा बान्‍मा निकिना अ़ङ्‌का चुम्‍साङ्‌युङ्‌साङ्‌च़ङ।

अ़ङ्‌का खानानिन दुखा अ़प़नानिमिन,

देकिनालो अ़ङ्‌का आम्‍नुओ चासुम्‍छेन्‍बि माआङ,

मेन अ़ङ्‌का खानानिन लाम्‍नानिन।

देकिनालो अ़चुमामा-पापाचिओ निम्‍पाङ अ़चुछाचिआ च़क्‍मा अ़दोत्‍निन,

मेन अ़चुछाचिओ निम्‍पाङ अ़चुमापाचिआ च़क्‍मादोत।

१५ अ़ङ्‌का आम्‍नुओ निम्‍पाङ अ़न्‍नुनु अ़ङ्‌ऩङानुयाङ्‌सा अ़ङ्‌सामाचि याङुङ्‌च़ङ,

खोन्‍कि अ़ङ्‌का आप्‍पि अ़ङ्‌ह़ङ्‌म़ङ्‌छाङ प़नानिन।

अ़ङ्‌का खानानिन च़लोक सोमातुक्‍नानिन्‌नालो दि खानानिन्‌आ अ़ङ्‌का चुक्‍लो सोमात़तुक्‍ङाऩङ?

१६ मेन खानानिन काङ्‌मादोत,

अ़ङ्‌का खानानिन दुखा मान्‍प़दानानिन।

खोन्‍नुछाङ अ़ङ्‌का चाप्‍चा मुवाङ्‌कि धान्‍नानिन्‌नि खानानिन्‌एदाओ साङ-साङ त़य़ङिन्‌येन।

१७ अ़ङ्‌का खानानिन्‌एदा बाइसुङ्‌च़ङ्‍ओ म़नाचिलाम्‍पा अ़ङ्‌का खानानिन्‌एदाङ्‌का दि तोक्‍तुङ कि?

१८ तितस खानानिन्‌एदा खारानि अ़ङ्‌का लोङ,

खोन्‍कि आन्‍निछा खोएनान अ़क्‍नि बाइसुङ।

तितस्‌आ खानानिन्‌एदाङ्‌का दि तोक्‍माओ निम्‍पाङ त़म़प्‍तिन म़ल़क?

दि आन्‍कान्‍का अ़क लावादा मान्‍तुङ्‌दान्‍का?

दि आन्‍कान्‍का अ़क याङ्‌युप्‌दा मान्‍कोन्‍दान्‍का?

१९ दि खानानिन त़मित्‍तुम्‌युङ्‌सुम्‌योम,

ओन्‌तारि आन्‍कान्‍का आम्‍नुओ बुदा आन्‍कान्‍का आप्‍पि रात्‍तिन्‌येन्‍चिन्‍का ओ?

सोमातुक्‍नाङ्‌नानिन्‌ओ यावाचि ओ,

आन्‍कान्‍का निनाम्‍हाङ्‌ओ अ़चुबुदा ख्रिस्‍तओ अ़चुपाङ्‌आ चेविन्‌येन्‍का,

खोन्‍कि झारा खानानिन काछो मुमा निम्‍पाङ ओ।

२० देकिनालो अ़ङ्‌का ताङाहिदा अ़ङ्‌का मिन्‍ङावात्‍नि खानानिन अ़धित्‍नान्‍निमिन हे,

खोन्‍कि खानानिन्‌आछाङ त़मिनिन्‌येन्‌वा अ़ङ्‌का त़धित्‍नाङ्‌ऩम़ङ हे निकिना अ़ङ्‌का क़ङाङा।

आम्‍नुओ रादा खिमा,

ऩङ्‌च़,

माइसुङ,

फेक्‍मान्‍चिन,

सुङ्‌मा,

दुम्‍लुमा,

ऱक्‍भाक खोन्‍कि ङेन लि हे निकिना अ़ङ्‌क़मा कात्‌याङ।

२१ अ़ङ्‌का लाङाबान्‍ङाहिदा अ़ङ्‌निनाम्‍हाङ्‌आ अ़ङ्‌का आम्‍नुओ तुक्‌वाआ लेजो ऩमुङा हे निम्‍पाङ खोन्‍कि साङ्‌चि बुया हेवा म़मुवा ओ,

खोचि ब़द्‍धेकापाङ्‌आ अ़चुपोप्‍मान्‍चिन,

ताङ्‌लान,

हेवा खोन्‍कि राकादाङ्‌का मान्‍लाम़युक्‍नान्‍चिन्‌ओसा अ़ङ्‌का सोखा मुमादोत हे निकिना अ़ङ्‌क़माकात्‌याङ।

आदेङ्‌ओ चाप्‍चेत्‍माय़ङ

१३

१ ओ सुम्‌कादुओदु अ़ङ्‌का खानानिन्‌एदा बान्‍ङाङाओ।

साम्‍कालिन य़ङ्‌याङ,

“झारा लाहि ह़वाङ माङ्‌लो सुम्‍पाङ सालुम्‍स़ङ्‌चिओ अ़चुसालुम्‍स़ङ्‌लाम्‍पा झारा य़ङ अ़छ़ङ कान्‍मादोत।”

२ ह्‍वादुओदु आम्‍नुओ रादा युङाङ्‌याङ्‌हिदा अ़ङ्‌का खानानिन चाप्‍चेत्‍नानिन्‌वात्‍नि हान आम्‍नुओ रादा अ़ङ्‌का अ़युङ्‌ऩङ्‌ऩङ्‌हिदाछाङ खानानिन चाप्‍चेत्‍नाङ्‌नानिन।

अ़ङ्‌का लाङाताङाहिदा बुया हेवा कामुचि खोन्‍कि नि साङ्‌चिछाङ अ़लेत्‍ऩङ्‌च़ङ।

३ मोन्‍ग़रि ओ य़ङ्‌आ अ़ङ्‌का ख्रिस्‍तओ अ़चुपाङ्‌लाम्‍पा चेप्‍ङाङाओ सालुम्‍स़ङ खानानिन ऩप़न।

आम्‍नुओ च़माथाङ्‌मादा ख्रिस्‍त मान्‍ऱकादा ऩमुनिनिन,

मेन खोक्‍को आम्‍नुओ रादा सावापोरिओ म़मुयाङ।

४ अ़नुछ्‍याङा,

मान्‍ऱदामादा खोक्‍को क्रुस्‌दा म़ख़न्‍तानुछाङ खोक्‍को निनाम्‍हाङ्‌ओ अ़चुसावादा ओन्‍ग़रि म़ह़ङ्‌याङ।

मोवात्‍निङा,

आन्‍कान्‍काछाङ ख्रिस्‍त मान्‍ऱकादा म़मुवाङावात्‍निङा मुन्‌येन्‍का,

मेन ओन्‍ग़रि आन्‍कान्‍का खोक्‍कोएनान ह़ङिन्‍का,

खोन्‌ओसा खानानिन्‌एनान आन्‍काओ च़माथाङ्‌मादा निनाम्‍हाङ्‌ओ अ़चुसावा आन्‍कान्‍का तोक्‍तुम्‍का।

५ खानानिन साकोङ्‌छ़ङ्‌दा त़युङिन्‌येन हे माआङ निकिना खानानिन आप्‍पिङा चिन्‍ताखानिन्‍चिन।

आप्‍पि चिन्‍तानिन्‍चिन।

येसु ख्रिस्‍त खानानिन्‌एदा म़युङ्‌याङ्‌नि खानानिन य़ङ्‌मा त़ऱन्‍मिन्‌नालो ओसोओ अ़तुम्‍माय़ङ,

खानानिन चिन्‍माखाङ्‌मादा त़धान्‍खारिन्‌युङ्‌सिन।

६ अ़ङ्‌का साकोङ्‌छ़ङ मुङाङा,

आन्‍कान्‍का मान्‍धान्‍खारिन्‌युक्‍तिन्‍काओ खानानिन्‌आ त़सिन्‍तुम।

७ मेन खानानिन दित्‍छाङ अ़त्‍लो मान्‍च़दानिन निकिना आन्‍कान्‍का निनाम्‍हाङ्‌एदा यामारिन्‌येन्‍का।

आन्‍काओ नुलोक लिओ खाङ्‌मुमा निम्‍पाङ माआङ,

मेन आन्‍काओ पाङ खाङ्‌मुमा मान्‍ऱदोम्‍कावा दात्‌नुछाङ दि तोङ्‌लो मुयाङ मो मुमा रुवानिन निम्‍पाङ ओ।

८ देकिनालो आन्‍कान्‍का अ़छ़ङ्‌ओ अ़देङ्‌सालाप्‍पादा देत्‍छाङ च़मा अ़ऱन्‍मिन्‍का,

अ़छ़ङ्‌ओ निम्‍पाङ ओन्‍ङा मुमा ऱम्‍का।

९ आन्‍कान्‍का मान्‍ऱकादा मुन्‌येन्‍कानुछाङ खोन्‍कि खानानिन काछो त़लिसिन्‌हिदा आन्‍काओ ऩङानु।

खानानिन उन्‍निज़ङ्‌नि लिसानिन निम्‍पाङ आन्‍कान्‍का यामारिन्‍का।

१० खोन्‌ओसा,

खानानिन्‌एदाङ्‌का अ़थाया युङ्‌ङाङाहिदा अ़ङ्‌का ओ छाप्‍तुङ्‌योङ,

मोवात्‍नि खानानिन्‌एदा लाङाताङाहिदा हाङ्‌पाआ अ़ङ्‌का ऩपुवाङ्‌ओ पाङ चाअ़त्‍लो अ़ङ्‌का याङ्‌मा अ़दोत्‍निन्‍ने।

ओ पाङ खोक्‍कोसाआ अ़ङ्‌का खानानिन काऱ मुमा निम्‍पाङ ऩपुवाङ ओ,

भुङ्‌माखान्‍माओ निम्‍पाङ माआङ।

पावल्‌ओ देङ्‌दाओ अ़सेवा

११ देङ्‌दा,

ब़ब़,

नाना खोन्‍कि निछाचि ओ,

हासिन्‍चिन्‍ने।

अ़च़वाङ्‍ओ निम्‍पाङ मित्‍चिऩङ मुवानिन।

अ़ङ्‌य़ङ एनानुम!

अ़क्‍छा निएदा तोङानिन।

सेवाङ्‌नि युङानिन।

खोन्‍कि निनाम्‍हाङ्‌ओ अ़चुसोमातुक्‍मा खोन्‍कि सेवाङ्‌नि खानानिन्‌एनान युङ।

१२ अ़क्‍छाआ निएदा सेङ्‌याङ्‌ओ चुप्‍माआ सेवा मेत्‍मुवानिन।

१३-१४ झारा निनाम्‍हाङ्‌ओ अ़चुम़नाचिआ खानानिन सेवा ऩछोक्‍तिन्‌युङ्‌सिन। हाङ्‌पा येसु ख्रिस्‍तओ अ़चुसोमातुक्‍मा, निनाम्‍हाङ्‌ओ अ़चुसोम्‍नुमा खोन्‍कि सेङ्‌लावाओ अ़चुयावायोक खानानिन झाराएदा युङ्‌युङ्‌ने।

गलातिचि पावल्‌आ छाप्‍तुओ छाप्‍लावा

छाप्‍लाखाओ अ़सिन्‍खा

येसुओ अ़तुक्‌वादा नुय़ङ्‌खान खालुमा पुङ्‌सादाङ्‌का ओ नुय़ङ्‌खान्‌दा मान्‌यहुदि म़नाचि साकोङ्‌छ़ङ म़मुवा।

खोन्‍किना अ़छ़ङ ख्रिस्‍तियान लिमाओ निम्‍पाङ निनाम्‍हाङ्‌य़ङ खाकालु मोसाओ अ़य़ङ्‌हुप्‌वात्‍नि च़मादोत हे अ़दोत्‍निन निकिना सेन्‍माय़ङ लोन्‍ता।

पावल्‌आ मोवात्‍नि च़मा अ़दोत्‍निन्‌नि य़ङ्‌सा दुम्‍छ़रा।

देकिनालो ख्रिस्‍तएदा तोक्‍तुम्‌ओ ह़ङ्‌म़ङ्‌ओ अ़छ़ङ साकोङ्‌छ़ङ ओन्‍ङा ओ।

साकोङ्‌छ़ङ्‌लाम्‍पा झारा म़नाचि निनाम्‍हाङ्‌ओ अ़चुबुदा साम्‌योक्‍मि म़कान।

मेन एसिया माइनरदाओ गलातिनि लोयाङ्‌ओ रोमि धिखाहुप्‌दाओ साम्‍भुङ्‌चिदा देम म़नाचि म़तायुङ्‌सा।

मोचिआ पावल्‌ओ अ़य़ङ क़प्‌याङ्‌सा निनाम्‍हाङ्‌य़ङ खाकालु मोसाओ अ़य़ङ्‌हुप्‌वात्‍नि मान्‍च़माङ ना साङ्‌छाङ निनाम्‍हाङ्‌ओ अ़चुबुदा साम्‌योक अ़कान्‍निन्‌नि म़य़ङा।

पावल्‌आ ओ छाप्‍लावा सोज्‍जेओ नुय़ङ्‌खान खालुमाआ म़थेमाङाओ गलातिचि अ़छ़ङ साकोङ्‌छ़ङ्‌दा लामाचि निम्‍पाङ छाप्‍तुओ।

खोसाआ ओ छाप्‍लावादा ख्रिस्‍तआ अ़छेन्‍ताङ्‍ओ अ़ङ्‌का छाम्‍माय़ङ्‌ओ निकिना अ़छाम्‍माय़ङ पाङ नुलोक खाङ्‌मुसुयुङ्‌सु।

खोन्‍किना खो छाम्‍माय़ङ लिमाओ निम्‍पाङ निनाम्‍हाङ पापाआ अ़बुत्‍ताओ।

खाक्‍कोछाङ हेन्‍खामादाओ पाङ्‌यिदाङ्‌का माआङ,

खोन्‍कि खोसाआ खालुसुओ नुय़ङ्‌खान मान्‌यहुदिचिओ निम्‍पाङ्‍ओनि खो य़ङ।

खोन्‍कि साकोङ्‌छ़ङ्‌लाम्‍पा ओन्‍ङा म़नाचि निनाम्‍हाङ्‌ओ अ़चुबुदा साम्‌योक्‍मि म़कान्‌नि य़ङ्‌सा खोसाआ दुम्‍छ़रु।

देङ्‌दाओ अ़धाङ्‌चिदा पावल्‌आ ख्रिस्‍तियान च़माथाङ्‌मा ख्रिस्‍तदाओ साकोङ्‌छ़ङ्‌दाङ्‌का पुक्‍तुओ सोम्‍तुक्‍मालाम्‍पा आप्‍पिदात्‍नि खाङ्‌मुसु।

थुत्‍मेत्‍लो अ़तुक्‌वाचि

अ़सिन्‍खा १:१-१०

पावल्‌ओ अ़छेन्‍माय़ङ पाङ १:११–२:२१

निनाम्‍हाङ सोम्‍तुक्‍माओ नुय़ङ्‌खान ३:१–४:३१

ख्रिस्‍तियान फोङ्‌मा खोन्‍कि पाङ ५:१–६:१०

अ़चिन्‍माय़ङ ६:११-१८

गलातिचि पावल्‌आ छाप्‍तुओ छाप्‍लावा

१

१ अ़ङ्‌का पावल,

ख्रिस्‍तओ अ़क्‍छा अ़चुछाम्‍माय़ङ,

खोक्‍को म़नाचिएदाङ्‌का माङ्‌लो खोक्‍को म़नालाम्‍पा अ़छुत्‍ताओ माआङ,

मेन येसु ख्रिस्‍त खोन्‍कि आन्‍निनाम्‍हाङ पापा, साङ्‌आ येसु ख्रिस्‍त म़सुवादाओदाङ्‌का अ़खोन्‍तालोइसा खोक्‍कोसाआङा ऩछुत्‍ताङ्‌ओ।

२ अ़ङ्‌का खोन्‍कि अ़ङ्‌काएनान कायुङ झारा साकोङ्‌छ़ङ कामुचिआ गलातियादाओ साम्‍भुङ्‌चिओ निम्‍पाङ ओ छाप्‍तुङ्‌योङ।

३ निनाम्‍हाङ पापा खोन्‍कि आन्‍हाङ्‌पा येसु ख्रिस्‍तदाङ्‌का खानानिन सोम्‍तुक्‍मा खोन्‍कि सेवाङ्‌नि लिसानिन।

४ आन्‍निनाम्‍हाङ पापाओ अ़चुमिन्‍मावा येसु ख्रिस्‍तआ आइमित्‌ओ अ़अ़त्‍पा हेन्‍खामादाङ्‌का आन्‍कान फोङ्‌लोइसि आन्‍हेवाचिओ अ़फान्‌दा खोक्‍को आप्‍पि म़पुवान्‍चिन।

५ अ़धुन-अ़धुन्‌तारि निनाम्‍हाङ्‌ओ अ़चुऩङ्‌लोङ्‌ने।

ओवात्‍निङा लिने।

अ़क्‌तात नुय़ङ्‌खान

६ अ़ङ्‌का अ़दोम्‍ताङ्‌दाङ,

ख्रिस्‍तओ अ़चुसोम्‍तुक्‍मादा खानानिन काबुत ओन च़क्‍नि त़छिरुम्‌कि नि य़ङ्‌खान्‌चिह्‍यात्‍नि खानानिन त़वाङिन्‌येन।

७ अ़नुछ्‍याङा नि नुय़ङ्‌खान खाक्‍कोछाङ मात्‍द़ङ,

मेन खा-खाक्‍को म़नाचिआ खानानिन ऩथेम्‍सिन्‍खाइसिन्‌येन खोन्‍कि मोचिआ ख्रिस्‍तओ अ़चुनुय़ङ्‌खान अ़हुखान्‌याङ।

८ मेन आन्‍कान्‍का माङ्‌लो निनाम्‍मादुङ्‌का काय़ निनाम्‍हाङ काफाआङा आन्‍कान्‍का खालुसुम्‍काओ नुय़ङ्‌खान्‌एनान अ़तोङ्‌निन्‌ओ नि नुय़ङ्‌खान खालुसुनालो मो म़ना माङ्‌हिम्‍ने।

९ आन्‍कान्‍का बुयाङा लोनियुङ्‌नि,

खोन्‍किना हान्‍छाङ अ़ङ्‌का लाङाय़ङ्‌ङा।

खानानिन्‌आ खाक्‍को नुय़ङ्‌खान त़लोउम्‌युङ्‌सुम,

मो नुय़ङ्‌खान्‌एनान अ़तोङ्‌निन्‌ओ नि नुय़ङ्‌खान साङ्‌आ खानानिन खाऩएत्‍तिन्‌येन,

मो माङ्‌हिम्‍ने।

१० दि अ़ङ्‌का म़नाचिओ अ़चुचोन्‍मा लामुङ्‌योङ ओ,

हे निनाम्‍हाङ ओ?

माङ्‌लो दि अ़ङ्‌का म़नाचिओ अ़चुऩङानुमा लाप्‍तुङ्‌योङ्‌च़ङ?

मोवात्‍नि च़लोक हान्‍छाङ म़नाचिओ अ़चुऩङानुमा लाप्‍तुङ्‌योङ्‌च़ङ्‌नालो अ़ङ्‌का ख्रिस्‍तओ अ़चुहारुक मान्‍लिङा ओ।

निनाम्‍हाङ्‌आ पावल अ़छेन्‍ताओ

११ ब़ब़,

नाना खोन्‍कि निछाचि ओ,

खानानिन्‌आ ओ सिन्‍मादोत्‌नि अ़ङ्‌का मिन्‍ङा,

अ़ङ्‌का खालुसुङ्‌ओ नुय़ङ्‌खान म़नाओ अ़नुय़ङ्‌खान माआङ।

१२ देकिनालो ओ दिवापाचिदाङ्‌का अ़ङ्‌का तोक्‍तुङ्‌ओ माआङ,

ना ओ अ़ङ्‌का खाक्‍कोसाआ अ़चिन्‍ताङ्‌ओङा ओ,

मेन ओ अ़ङ्‌का येसु ख्रिस्‍तओ अ़चुसाम्‌लाम्‍पा तोक्‍तुङ्‌ओ।

१३ अ़ङ्‌का यहुदि साम्‌योक्‌दा याआङ्‌याङ्‌हिदा बुया अ़ङ्‌का द्‍याक्‍को मुवाङ्‌याङ्‌निओ य़ङ्‌ओ अ़तुक्‌वादा खानानिन्‌आ त़एनुम्‌युङ्‌सुम,

देत्‍नि अ़ङ्‌का निनाम्‍हाङ्‌ओ अ़चुसाम्‍भुङ्‌चि चाअ़त्‍लो दुखा प़ङ्‌च़ङ,

खोन्‍कि मोचि लुक्‍मा लाप्‍तुङ्‌च़ङ।

१४ आन्‍काओ रावादा,

अ़ङ्‌काएनान अ़क्‍निओचि ब़द्‍धेकापाङ्‌दा अ़ङ्‌का यहुदि साम्‌योक्‌दा बुया पोयाङ,

खोन्‍किना अ़ङ्‌सुन्‍तुम्‌चिओ अ़चुच़माथाङ्‌मादा अ़ङ्‌का अ़न्‍नुनु राक़स़रिओ मुवाङ्‌याङ।

१५ मेन अ़ङ्‌लिमा बुयाङा अ़ङ्‌का काछेन,

खोन्‍कि अ़चुओ सोमातुक्‍मालाम्‍पा काबुत निनाम्‍हाङ,

१६ निरावाचिओ अ़चुरादा खोक्‍कोसोओ अ़चुनुय़ङ्‌खान खालुमा निम्‍पाङ अ़चुछा अ़ङ्‌काएदा खाङ्‌मुमा खोक्‍कोसोओ अ़चुऩङानुवा।

मोन्‌हिदा अ़ङ्‌का खाक्‍कोछाङ म़नाएनान यायोक मान्‍मुङा,

१७ ना अ़ङ्‌कादाङ्‌का बुया छाम्‍माय़ङ म़लिसाओचिएदा यरुसलेम्‌दाङा खाराङ,

मेन अ़ङ्‌का च़क्‍नि अरब हेन्‍कोप्‌दा खाराङ,

खोन्‍कि आदेङ दमस्‍कस्‌दा लासाङ्‌ताङ।

१८ खोन्‍किना सुम्‌कादोङ्‌कि केफास तुप्‍सि अ़ङ्‌का यरुसलेम्‌दा खाराङ,

खोन्‍कि खोएनान पन्‍द्रकालेन्‌तारि युङाङ।

१९ मेन हाङ्‌पाओ अ़चुनिछा याकुब्‌एदाङ्‌का नि खाक्‍कोछाङ छाम्‍माय़ङ्‌चि अ़ङ्‌का मान्‍धित्‍ङाच़ङ।

२० निनाम्‍हाङ्‌ओ अ़चुबुदा अ़ङ्‌का खानानिन दि छाप्‍नाङ्‌नानिन्‌ओ सोज्‍जे माआङ।

२१ खोन्‍किना अ़ङ्‌का सिरिया खोन्‍कि किलिकियाओ धिखाहुप्‌चिदा खाराङ।

२२ मोन्‍ग़रितारि यहुदियादाओ ख्रिस्‍तओ अ़चुसाम्‍भुङ्‌चिआ अ़ङ्‌का मान्‍खाङ्‌ऩयुक्‍ताङ।

२३ मोचिआ ओन ओन्‍ङा अ़एनायुङ्‌सा,

“बुया आन्‍कान चाअ़त्‍लो कामु म़ना,

खोसाआ अ़क्‍दु दि लुक्‍मा लाप्‍तुङुओ मो साकोङ्‌छ़ङ ओन्‍ग़रि मो खालुसुङु!”

२४ खोन्‍कि अ़ङ्‌का फान्‍ताङ्‍ओदा मोचिआ निनाम्‍हाङ अ़लोङ्‌सा।

छाम्‍माय़ङ्‌चिआ पावल साऩङ्‌वा अ़मेत्‍ताओ

२

१ चौधकादोङ्‌कि बारनाबास्‌एनान यरुसलेम खाराच्‍या।

तितस्‌छाङ अ़ङ्‌का अ़क्‍नि खात्‍तुङ।

२ निनाम्‍हाङ्‌आ खाङ्‌ऩमेत्‍ताङ्‌वा अ़ङ्‌का मोदा खाराङ,

खोन्‍कि मोचिओ अ़चुबुदा मो नुय़ङ्‌खान खालुसुङ,

मो अ़ङ्‌का निरावाचिओ अ़चुरादा खाएत्‍तुङ्‌युङ्‌सुङ्‌योङ्‌च़ङ्‌ओ।

मेन साम्‍भुङ्‌दाओ बुसुवावाको म़काराङाओचिओ अ़चुबुदा अ़ङ्‌का मो सुकुलादा खालुसुङ,

देकिनालो अ़ङ्‌का खाक्‍को लोत्‍मा लोराङ माङ्‌लो लोत्‍ङाङा,

मो सोज्‍जे अ़लिनिन्‍ने।

३ मेन अ़ङ्‌काएनान अ़क्‍नि कायुङ तितस ग्रिक्‌नुछाङ सिप्‍मायाम्‍बुन लिमादोत निकिना साङ्‌आछाङ राकाङ्‌थेत्‍नि मान्‍मुअ़दा।

४ देम्‌कापाङ सोज्‍जेओ साकोङ्‌छ़ङ कामुचिएदाङ्‌का सिप्‍मायाम्‍बुन्‌ओ अ़तुक्‌वादा खा-खाक्‍कोचिआ ओ य़ङ अ़लोइसा।

मोचि आन्‍रुहुप्‌दा मान्‍सिन्‍माङ म़वाङाकि आन्‍कान हारुक मुमा निम्‍पाङ ख्रिस्‍तएदाओ आन्‍फोङ्‌माय़ङ्‌दा म़सुक्‍ताखा।

५ नुय़ङ्‌खान्‌ओ अ़छ़ङ आम्‍नुओ निम्‍पाङ रात्‌युङ्‌ने निकिना मोचिओ अ़चुबुदा आन्‍कान्‍का अ़क्‍दुछाङ मान्‍काङ्‌दान्‍का।

६ खा-खाक्‍को अ़चुऩङ्‌ऱङाओ तोक्‍पो बुसुवाचिनि म़लोवाङाओ म़नाचि म़युङाङानुछाङ ओसाआ अ़ङ्‌का देत्‍छाङ अ़सिन्‍ऩङ।

निनाम्‍हाङ्‌आ म़नाओ अ़ङाइवा अ़खाङ्‌कि छ़ङ ऩछेन्‍निन।

अ़ङ्‌का य़ङ्‌ङा,

मोचिआ अ़ङ्‌य़ङ्‌खान्‌दा दित्‍छाङ मान्‍तेप्‌अ़दा।

७ मेन च़लोक देङ्‌सा,

देत्‍नि सिप्‍मायाम्‍बुन कापाक्‌चि नुय़ङ्‌खान खाएत्‍मा पाङ निनाम्‍हाङ्‌आ पत्रुस अ़पुवायुङ्‌साओ,

मोवात्‍नि सिप्‍मायाम्‍बुन मान्‍पाक्‍कादाचि नुय़ङ्‌खान खालुमा पाङ अ़ङ्‌का निनाम्‍हाङ्‌आ ऩपुवाङ्‌युङ्‌साङ्‌नि मोचिआ अ़खा।

८ देकिनालो देत्‍नि निनाम्‍हाङ पत्रुस्‌ओ अ़छाम्‍माय़ङ अ़काचिदा यहुदिचिओ अ़चुरादा काचि म़मुवा,

मोवात्‍निङा अ़ङ्‌छाम्‍माय़ङ काचिदाछाङ निरावाचिओ अ़चुरादा निनाम्‍हाङ काचि म़मुवा।

९ साम्‍भुङ्‌दाओ सायाकातोक खाबोचिनि मित्‍माय़ङ्‌चि याकुब,

केफास खोन्‍कि युहन्‍ना,

म़मित्‍तुचिकिना मोचिआ अ़ङ्‌का प़माय़ङ अ़च़वाङ काचि अ़सिन्‍ताकि अ़ङ्‌का खोन्‍कि बारनाबास यावायोक्‌ओ चुप्‍ताङ्‌छुक ऩपुवाच्‍या।

ओवात्‍नि आन्‍काच्‍या निरावाचिएदा खात्‍मा खोन्‍कि खोचि यहुदिचिएदा खात्‍मा म़काङ्‌सा।

१० खोचिओ अ़चुय़ङ्‌मा “मान्‍तोक्‍कादाचि मित्‍मायुङ्‌माचिदोत”नि ओन्‍ङा ओ।

मो मुमा अ़ङ्‌कोछाङ अ़ङ्‌राक याआङा।

पावल्‌आ पत्रुस यासान्‍तुओ

११ मेन अ़क लेन केफास एन्‍तिओखियादा ता,

खोन्‍कि अ़ङ्‌का खोसोओ अ़बुदाङा रुफोक्‍तुङ,

देकिनालो खोसाआ काचि फिसुयुङ्‌सु।

१२ याकुब्‌आ खाइसुचिओ म़नाचि तामा बुया खो निरावाचिएनान अ़क्‍नि चाङा।

मेन मोचि म़तालाकि निरावाचिएनान चामा छिरु खोन्‍कि खो आप्‍पि हासान्‍चिन,

देकिनालो खो सिप्‍मायाम्‍बुन पाक्‍माय़ङ रुहुप्‌दाङ्‌का अ़क़माकारा।

१३ खोन्‍कि नि यहुदिचिछाङ खोसोओ अ़कोङ्‌क़त्‌वादा म़वाङा।

खोन्‌ओसा मोचिओ अ़चुकोङ्‌क़त्‌वाआ बारनाबास्‌छाङ धा।

१४ मोदा नुय़ङ्‌खान्‌ओ अ़छ़ङ्‌वा मोचि मान्‍च़याङ्‌चिओ अ़ङ्‌का खाङ्‌च़ङ,

खोन्‍किना मोचि झारासोओ अ़चुबुदा अ़ङ्‌का केफास लोङ,

“खानानिन अ़क्‍छा यहुदि त़लिसिन खोन्‍नुछाङ निरावावात्‍नि त़च़न्‌येन,

देत्‍नि निरावाचि यहुदिचिवात्‍नि ह़ङ्‌मा राकाङ्‌थेत्‍नि त़मुम्‍च़म?”

१५ आन्‍कान लिसिन्‌हिदाङा मोसाओ अ़य़ङ्‌हुप कातोक यहुदिचि ओ,

खोन्‌ओसा आन्‍कान निरावाचिवाको हेवामिचि माआङ।

१६ खोन्‍नुछाङ आन्‍कान सिन्‍तुम्‌योम,

य़ङ्‌हुप्‌ओ काचिलाम्‍पा म़ना साम्‌योक्‍मि अ़कान्‍निन,

मेन येसु ख्रिस्‍तएदाओ साकोङ्‌छ़ङ्‌लाम्‍पा साम्‌योक्‍मि कान।

खोन्‌ओसा आन्‍कान्‌छाङ आन्‍साकोङ्‌छ़ङ ख्रिस्‍त येसुएदा युङ्‌सुम,

मोवात्‍नि आन्‍कान य़ङ्‌हुप्‌ओ काचिलाम्‍पा माआङ,

मेन येसु ख्रिस्‍तएदाओ साकोङ्‌छ़ङ्‌लाम्‍पा साम्‌योक्‍मि कान्‍मा ऱन्‍चिन्‍ने।

देकिनालो य़ङ्‌हुप्‌ओ काचिलाम्‍पा साङ्‌छाङ साम्‌योक्‍मि अ़कान्‍निन।

१७ मेन ख्रिस्‍तएदा आन्‍कान यहुदि म़नाचिआ साम्‌योक्‍मि कान्‍मान्‍चिन लामिन्‌येन्‌हिदा आन्‍कान आप्‍पि हेवामिनि म़मित्‌नालो ख्रिस्‍तआ आन्‍कान हेवा मुमादात्‍नि म़तित्‍ताओ कि?

देम्‍खाछाङ माआङ!

१८ मेन अ़ङ्‌का छिरुङ्‌ओ य़ङ अ़ङ्‌का लासुङ त़ङ्‌तुङ्‌नालो अ़ङ्‌का आप्‍पिङा हेवामिओनि खाङ्‌मुसुङ।

१९ निनाम्‍हाङ्‌ओ निम्‍पाङ अ़ङ्‌का ह़ङ्‌मा ऱङाने निकिना य़ङ्‌हुप्‌ओ अ़तुक्‌वादा,

अ़ङ्‌का य़ङ्‌हुप छिरुङ्‌चिउङ।

२० अ़ङ्‌का ख्रिस्‍तएनान क्रुस्‌दा ख़न्‍ताङ्‌युङ्‌साङ।

हान्‌दाङ्‌का काह़ङ अ़ङ्‌का माआङ,

मेन ख्रिस्‍त अ़ङ्‌काएदा म़ह़ङ।

ओन्‍ग़रि अ़ङ्‌का पोक्‌दा ह़ङ्‌ङाङा,

मो ह़ङ्‌म़ङ निनाम्‍हाङ्‌ओ अ़चुछाएदा सोम्‍कुवालाम्‍पा ह़ङ्‌ङा।

खोक्‍कोसाआ अ़ङ्‌का सोमाऩतुक्‍ताङ खोन्‍कि अ़ङ्‌को निम्‍पाङ खोक्‍को आप्‍पि म़पुवान्‍लावान्‍चिन।

२१ निनाम्‍हाङ्‌ओ अ़चुसोम्‍तुक्‍मा अ़ङ्‌का सोज्‍जेनि अ़मित्‍ऩङ,

देकिनालो य़ङ्‌हुप्‌लाम्‍पा साम्‌योक्‍मि कान्‌ओदेना ख्रिस्‍त सोज्‍जेङा म़सुवा।

य़ङ्‌हुप्‌लाम्‍पा साम्‌योक्‍मि हे सोम्‍कुवालाम्‍पा?

३

१ खामान्‍सिन गलातिचि ओ!

साङ्‌आ खानानिन ऩधान्‍तिन?

आम्‍नुओ म़क्‌ओ अ़बुदाङा येसु ख्रिस्‍त क्रुस्‌दा म़ख़न्‍ताओ छेङ्‌छेङ्‌छेङ्‌वा खालुसाओ।

२ ओ ओन्‍ङा अ़ङ्‌का खानानिन सेन्‍मा स़ङाङा,

खानानिन्‌आ सेङ्‌लावा य़ङ्‌हुप्‌ओ काचिलाम्‍पा त़तोक्‍तुम हे त़एनुम्‌ओ य़ङ्‌दा साकोङ्‌छ़ङ त़मुन कि?

३ दि खानानिन अ़न्‍नुनु खामान्‍सिन त़मुन्‌येन?

सेङ्‌लावालाम्‍पा त़पुङ्‌सुम्‌कि दि आम्‍नुओ पोक्‌दा त़लुक्‍तुम्‌योम?

४ दि खानानिन्‌आ ओन ब़द्‍धे दुखा सोज्‍जेङा त़आङ्‌तुम?

ओवात्‍नि ना देम्‍खाछाङ माआङ!

५ साङ्‌आ खानानिन सेङ्‌लावा ऩप़न,

खोन्‍कि आम्‍नुओ रादा म़दोम्दाओ काचिचि म़मुचि,

दि ओ झारा खोक्‍कोसाआ य़ङ्‌हुप्‌दाओ आम्‍नुओ काचिओ अ़तुक्‌वाआ अ़मुवा ओ?

हे त़एनुम्‌ओ य़ङ्‌दा खानानिन्‌आ साकोङ्‌छ़ङ त़मुम्‌ओसा ओ?

६ मोवात्‍निङा अब्राहाम्‌आ “निनाम्‍हाङ साकोङ्‌छ़ङ मु,

खोन्‍कि निनाम्‍हाङ्‌आ खो साम्‌योक्‍मि अ़काइसा।”

७ खोन्‌ओसा खानानिन्‌आ तुप्‍मादोत,

साङ्‌चि साकोङ्‌छ़ङ म़मु,

मोचिङा अब्राहाम्‌ओ अ़छाचि ओ।

८ निनाम्‍हाङ्‌आ निरावाचि साकोङ्‌छ़ङ्‌लाम्‍पाङा साम्‌योक्‍मि म़काइसुचिनि साम्‍कालिन्‌आ बुया खाकिना अब्राहाम “खानालाम्‍पाङा झारा रावाचिआ आसिखा अ़तोक” नि बुयाङा नुय़ङ्‌खान खाअ़एत्‍ता।

९ खोन्‌ओसा साकोङ्‌छ़ङ कामु म़नाचिआ साकोङ्‌छ़ङ कामु अब्राहाम्‌एनान अ़क्‍नि आसिखा अ़तोक।

१० य़ङ्‌हुप्‌दा सोम्‍कुवा कामु झारा माङ्‌म़हिम,

देकिनालो साम्‍कालिन्‌दा ओवात्‍नि छाप्‍तायुङ्‌सा,

“य़ङ्‌हुप छाप्‍लाखादा छाप्‍ताओ झारा य़ङ्‌चिदा मान्‌युङ्‌कादा खोन्‍कि मो मान्‍मुकादाचि झारा माङ्‌म़हिम।”

११ निनाम्‍हाङ्‌ओ अ़चुबुदा य़ङ्‌हुप्‌लाम्‍पा खाक्‍कोछाङ म़ना साम्‌योक्‍मि अ़कान्‍निन्‌ओ य़ङ छेङ्‌छेङ्‌छेङ्‌वा मुयाङ।

देकिनालो “साम्‌योक्‍मि साकोङ्‌छ़ङ्‌लाम्‍पा ह़ङ।”

१२ मेन य़ङ्‌हुप सोम्‍कुवाओ य़ङ माआङ,

“खाक्‍को म़नाआ ओ काचिचि मुचि,

खो मोचि लाम्‍पाङा ह़ङ।”

१३ आन्‍को निम्‍पाङ माङ्‌हिम म़लिसाकि fय़ङ्‌हुप्‌आ तारुओ माङ्‌हिम्‌दाङ्‌का ख्रिस्‍तआ आन्‍कान म़लेइसा,

देकिनालो “स़ङ्‌दा क़ङ्‌माय़ङ झारा माङ्‌हिम लि”नि छाप्‌याङ।

१४ खोक्‍कोसाआ आन्‍को आन्‍लुङ अ़छोराकि म़लेइसा,

खोन्‌ओसा अब्राहाम प़माय़ङ आसिखा ख्रिस्‍त येसुलाम्‍पा निरावाचिएदा ताने,

मोवात्‍नि आन्‍कान सोम्‍कुवालाम्‍पा हिप्‍माय़ङ्‌ओ सेङ्‌लावा तोक्‍मा ऱम्‍ने।

य़ङ्‌हुप खोन्‍कि हिप्‍माय़ङ

१५ ब़ब़,

नाना खोन्‍कि निछाचि ओ,

अ़लेन्‍खिन्‍तुम्‌ओ ह़ङ्‌म़ङ्‌दाङ्‌का अ़क्‌तात अ़मात्‍ऩङ खाङ्‌मेत्‍नानिन्‍ने।

अ़क्‍दु अ़छ़ङ लिसाचिआओ म़नाओ हिप्‍माय़ङ्‌दा साङ्‌आछाङ क़प्‍मा अ़ऱन,

ना मोदा अ़क्‍चित तेप्‍माङा ऱ।

१६ निनाम्‍हाङ्‌आ अब्राहाम खोन्‍कि अ़छाओ निम्‍पाङ हिप्‍माय़ङ्‌चि म़प़चिओ।

साम्‍कालिन्‌आ “आम्‍छाचि”नि अ़य़ङ्‌निन,

ओसाआ ना ब़द्‍धे म़नाचि खाङ्‌मुसुचि,

मेन साम्‍कालिन्‌आ “आम्‍छा”नि य़ङ,

ओसाआ अ़क्‍छा म़ना ओन्‍ङा खाङ्‌मुसु,

खोक्‍को ख्रिस्‍त ओ।

१७ अ़ङ्‌य़ङ्‌माओ अ़तुप्‍माय़ङ ओङा ओ,

निनाम्‍हाङ्‌आ अ़छ़ङ अ़मुवाओ हिप्‍माय़ङ चार सये तिस्‌कादोङ आदेङ्‌ओ य़ङ्‌हुप्‌आ अ़क़प्‍तुन,

माङ्‌लोना हिप्‍माय़ङ सोज्‍जे लिसाओ।

१८ देकिनालो पाङ्‌यि य़ङ्‌हुप त़ङ्‌तुम्‌कि तानालो हिप्‍माय़ङ्‌लाम्‍पा ओ देम्‍खाछाङ अ़तोक्‍तिमिन।

मेन निनाम्‍हाङ्‌आ हिप्‍माय़ङ्‌लाम्‍पाङा अब्राहाम पाङ्‌यि अ़पुवा।

१९ खोन्‍नालो य़ङ्‌हुप्‌ओ अ़मित्‍चिऩङ दि ओ?

खाक्‍को छा अ़हिप्‍तायुङ्‌साओ,

खोक्‍को मान्‍ताम़युक ओन म़नाचिआ हेवा अ़खाङ्‌ने निकिना म़तेप्‍तुप़चिओ।

खोन्‍कि अ़क्‍छा कातुम्‌आ निनाम्‍हाङ काफाचिलाम्‍पा य़ङ्‌हुप अ़युङ्‌सा।

२० अ़क्‍छा कातुम्‌आ अ़क लिप्‍पा ओन्‍ङा अ़तित्‍तुन,

मेन निनाम्‍हाङ्‌आ अब्राहाम कातुम मात्‍द़ङ्‌ङा अ़हिप्‍ता।

य़ङ्‌हुप्‌ओ अ़मित्‍चिऩङ

२१ खोन्‍नालो दि य़ङ्‌हुप निनाम्‍हाङ्‌ओ अ़चुहिप्‍माय़ङ्‌चिओ अ़देङ्‌सालाप्‍पा मुयाङ कि?

देम्‍खाछाङ अ़मुनिनिन!

अ़ह़ङ मुमा काऱ य़ङ्‌हुप म़पुवाओदे,

साम्‌योक्‍मि अ़नुछ्‍याङा य़ङ्‌हुप्‌लाम्‍पा ताओ।

२२ मेन साम्‍कालिन्‌आ खालुसु,

झारा हेन्‍खामा हेवाआ क़म्‍तुयुङ्‌सु,

खोन्‌ओसा खाक्‍को हिप्‍माय़ङ येसु ख्रिस्‍तएदा साकोङ्‌छ़ङ्‌लाम्‍पा प़माय़ङ्‌ओ,

मो साकोङ्‌छ़ङ कामुचि म़प़ने।

२३ मेन साकोङ्‌छ़ङ तामा बुया आन्‍कान य़ङ्‌हुप्‌ओ अ़क़म्‍मादा याइन्‌येन,

खोन्‍कि साकोङ्‌छ़ङ खाङ्‌मान्‍मुयुक्‍तान्‍चिन्‌तारि आन्‍कान छेक्‍तिन्‌युङ्‌सिन।

२४ साकोङ्‌छ़ङ्‌लाम्‍पा आन्‍कान साम्‌योक्‍मि कान्‍मान्‍चिन ऱन्‍ने निकिना य़ङ्‌हुप आन्‍कान कारात लिसाकि आन्‍कान ख्रिस्‍तएदातारि म़तित्‍ता।

२५ मेन हान साकोङ्‌छ़ङ ताओसा हान्‌दाङ्‌का आन्‍कान य़ङ्‌हुप्‌ओ पाङ्‌दा अ़याइमिन्‌येन।

निनाम्‍हाङ्‌ओ अ़चुछाचि

२६ देकिनालो साकोङ्‌छ़ङ्‌लाम्‍पा खानानिन झारा येसु ख्रिस्‍तएदा निनाम्‍हाङ्‌ओ अ़चुछाचि ओ।

२७ देकिनालो खानानिन्‌एदाओ देम्‍पाङ्‌साआ ख्रिस्‍तदा बप्‍तिस्‍मा त़लोउम,

खानानिन झारासाआ अ़ऩङ्‌वा तित त़हुम्‍सिन्‌येन्‌वा ख्रिस्‍तवाको त़लिसिन्‌युङ्‌सिन।

२८ खोन्‌ओसा हान ना यहुदि ना ग्रिक,

ना हारुक ना लेत्‌वा,

ना दुवाछा ना मेत्‍छाछा निकिना अ़फेक्‍निन,

देकिनालो ख्रिस्‍त येसुएदा खानानिन झारा अ़क्‌तात्‌ङा ओ।

२९ मोवात्‍नि खानानिन ख्रिस्‍तदाओनालो ना,

खानानिन अब्राहाम्‌ओ अ़छाचि ओ,

खोन्‍कि हिप्‍माय़ङ्‌वा पाङ कातोक्‌चिओ।

f 

३:१३ य़ङ्‌हुप्‌आ तारुओ माङ्‌हिम : य़ङ्‌हुप्‌ओ माङ्‌हिम्‍निओ, साङ्‌चि य़ङ्‌हुप्‌वा च़मा म़लाम मोचि माङ्‌म़हिम। देकिनालो झारा य़ङ्‌हुप य़ङ्‌याङ्‌वा आन्‍कान साङ्‌आछाङ तामालामा अ़ऱन्‍मिन।

४

१ अ़ङ्‌का य़ङ्‌ङाङाओसो अ़तुप्‍माय़ङ ओङा ओ,

पाङ्‌कातोक देम्‍खातारिछाङा मु,

खो झारा सामाओ अ़चुहाङ्‌पानुछाङ हारुक्‌दाङ्‌का निवात्‍नि अ़मुनिन।

२ खोन्‍कि अ़पाआ अ़छ़ङ मुओ ग़रितारि खो कातित खोन्‍कि कारात्‌ओ अ़पाङ्‌दा युङ।

३ ओवात्‍निङा आन्‍कान्‌छाङ ख्रिस्‍त तामा बुया छाचिवा मुन्‌येन,

आन्‍कान हेन्‍खामादाओ माङ्‌चिओ अ़चुहारुक्‌दा याइन्‌येन।

४ मेन ग़रि तालाकि निनाम्‍हाङ्‌आ अ़चुछा अ़य़सा।

खोक्‍को अ़क्‍छा मेत्‍छामाएदाङ्‌का म़पुक्‍तान्‍चिन,

खोन्‍कि यहुदि य़ङ्‌हुप्‌ओ अ़पाङ्‌दा म़पुक्‍तान्‍चिन।

५ य़ङ्‌हुप्‌ओ अ़पाङ्‌दा कायुङ्‌चिओ अ़चुलुङ छोन्‍माकि लेन्‍माचि निकिना खोक्‍को अ़य़सा,

खोन्‌ओसा आन्‍कान अ़चुछाचि लिमा ऱन्‍ने।

६ खानानिन निनाम्‍हाङ्‌ओ अ़चुछाचि त़लिसिन्‌ओसा,

निनाम्‍हाङ्‌आ अ़चुछाओ अ़चुलावा आन्‍साकोङ्‌वादा म़पाक्‍तापुवा,

मो लावाआ “अब्‍बा,

आपो!”

नि य़ङ्‌सा अ़बुत।

७ खोन्‌ओसा खानानिन हान्‌दाङ्‌का हारुक्‌चि माआङ,

मेन खोक्‍कोसोओ अ़चुछाचि ओ,

खोन्‍कि अ़चुछाचिओनालो खानानिन पाङ्‌कातोक्‌चिछाङ ओ।

८ बुया,

खानानिन्‌आ निनाम्‍हाङ मान्‍सिन्‍त़युक्‍तुम,

मोन्‍ग़रि खानानिन माङ्‌चिओ अ़चुहारुक त़मुन्‌येन,

मोचि अ़ह़ङ माङ्‌चि माआङ।

९ मेन हान ना खानानिन्‌आ निनाम्‍हाङ त़सिन्‍तुम्‌युङ्‌सुम,

माङ्‌लो ब़द्‍धे अ़च़वाङ निनाम्‍हाङ्‌आ खानानिन ऩसिन्‍तिन्‌युङ्‌सिन।

हान देत्‍नि खानानिन मान्‍ऱकादा खोन्‍कि बुयाओ अ़चुप्‍पो लाम्‌चिदा त़लासिन?

दि खानानिन हान्‍छाङ मोचिओ अ़चुहारुक लिमा त़स़न्‌येन?

१० खानानिन लेन्‌चि,

दोङ्‌वात्‌चि,

हिप्‌चि खोन्‍कि दोङ्‌चि त़मुम्‌योम्‍च़म।

११ आम्‍नुओ निम्‍पाङ अ़ङ्‌का मुङ्‌ओ अ़ङ्‌काचि सोज्‍जे लिसा निकिना अ़ङ्‌का अ़ङ्‌क़मा कात्‌याङ।

१२ ब़ब़,

नाना खोन्‍कि निछाचि ओ,

अ़ङ्‌कावाङा य़ङ्‌हुप्‌दाङ्‌का फोङ्‌सानिन्‌नि लोनाङ्‌नानिन,

देकिनालो अ़ङ्‌काछाङ खानानिन्‌वाङा लिसाङ्‌युङ्‌साङ।

खानानिन्‌आ अ़ङ्‌का दित्‍छाङ अ़त्‍लो मान्‍मुत़युक्‍नि।

१३ खानानिन त़सिन्‍तुम्‌योम,

बुयाओदु अ़ङ्‌का नुय़ङ्‌खान खाएत्‍नानिन्‌हिदा अ़ङ्‌पोक मान्‍ऱयाङ।

१४ अ़ङ्‌मान्‍ऱदामा आम्‍नुओ निम्‍पाङ अ़क्‌तात चिन्‍माखाङ्‌मा ओ,

खोन्‍नुछाङ खानानिन्‌आ अ़ङ्‌का ऩङामान्‍छित्‍त़दाङ्‌ऩङ ना आम्‍नुओ चिप्‍माङा त़कात्‍ताङ्‌ऩङ,

मेन निनाम्‍हाङ्‌ओ अ़क्‍छा अ़चुकाफा माङ्‌लो ख्रिस्‍त येसुवात्‍नि अ़ङ्‌का त़लोआङ्‌ऩङ।

१५ मोन्‍ग़रिओ आम्‍नुओ ऩङानुमा दे लिसा?

देकिनालो अ़ङ्‌का सालुम्‍स़ङ प़मा ऱङ,

लिमा रुवाओनालो खानानिन्‌आ आम्‍नुओ म़क्‌छाङ त़लारुम्‌कि मो अ़ङ्‌का त़पुवाङ्‌ऩङ्‍ओ।

१६ खोन्‍नालो खानानिन अ़छ़ङ लोनानिन्‌ओसा दि अ़ङ्‌का आम्‍नुओ ङेङ लिसाङ कि?

१७ खानानिन्‌एदा मो म़नाचिआ अ़न्‍नुनु राक खाङ्‌अ़मु,

अ़नुवाक मिन्‍माआ माआङ।

खानानिन च़लोक आम्‍नुओ राक्‌एनान मोचि त़लोउम्‍च़म्‍ने निकिना मोचिआ आन्‍कान्‍काएदाङ्‌का फेक्‍मा ऩलाप्‍तिन।

१८ अ़नुवाक मित्‍चिऩङ्‌ओ निम्‍पाङ अ़धुन राक मुमा खान्‍नु,

मेन अ़ङ्‌का आम्‍नुओ रादा युङाङ्‌याङ्‌हिदा ओन्‍ङा राक मुमा अ़नुवाक अ़लिनिन।

१९ सोमातुक्‍निङ्‌निओ अ़ङ्‌छाचि ओ,

ख्रिस्‍तओ अ़चुच़माथाङ्‌मा खानानिन्‌एदा मान्‍पोन्‌युक्‌तारि हान्‍छाङ छातोक्‍मा सारिमाआ लाउओ अ़क्‍छा मेत्‍छामावात्‍नि अ़ङ्‌का दुखा तोक्‍ङा।

२० ओन्‍ग़रि खानानिन्‌एनान अ़क्‍नि युङ्‌ङाकि खानानिन्‌एनान अ़ङ्‌चेप्‍मा फान्‍मा ऱङ्‌दे देम अ़नुवाक लिसाओ,

देकिनालो आम्‍नुओ तुक्‌वादा अ़ङ्‌का हाक्‍हाक्‍किरा लिसाङ्‌युङ्‌साङ।

हागार खोन्‍कि सारा

२१ खानानिन य़ङ्‌हुप्‌ओ अ़क़म्‍मादा युङ्‌मा कालाम्‌आ,

अ़ङ्‌का लोवाङ्‌ऩङ,

य़ङ्‌हुप दे य़ङ दि खानानिन त़सिन्‍तिमिन्‌येन?

२२ देकिनालो छाप्‍तायुङ्‌सा,

अब्राहाम्‌ओ ह़वाङ दुवाछा अ़छाचि युङाङाचि,

अ़क्‍छा अ़हारुक्‍मालाम्‍पा,

खोन्‍कि नि अ़खिम्‍हाङ्‌मालाम्‍पा ओ।

२३ अ़हारुक्‍मालाम्‍पाओ अ़छा म़नाओ मिन्‍मावात्‍नि लिसा,

मेन अ़खिम्‍हाङ्‌मालाम्‍पा लिसाओ अ़छा निनाम्‍हाङ्‌ओ अ़चुहिप्‍माय़ङ्‌लाम्‍पा।

२४ ओ य़ङ अ़मात्‍ऩङ्‌वात्‍नि तुप्‍तुम।

मो मेत्‍छामाचिआ ह्‍वा हिप्‍माय़ङ्‌चि खाङ्‌अ़मुचु।

अ़क्‍छा सिनै भ़ऱदुङ्‌का हारुक्‌ओ निम्‍पाङ छा कातोक हागार ओ।

२५ हागार अरब हेन्‍कोप्‌ओ सिनै भ़ऱ ओ,

खोन्‍कि आइमित्‌ओ यरुसलेम्‌एनान तोङ्‌माखाङ्‌मा ऱम।

देकिनालो मो अ़छाचिएनान हारुक्‌दा याक्‌याङ।

२६ मेन फोङ्‌याङ्‍ओ मेत्‍छामा साराआ निनाम्‍मादुओ यरुसलेम खाङ्‌मुसु,

मो आन्‍मा ओ।

२७ देकिनालो छाप्‍तायुङ्‌सा,

“छा मात्‍द़ङ्‌ओ मेत्‍छामा,

सेवाङ्‌नि लुवा,

छातोक्‍मा सारिमा मान्‍सिन्‍कादा,

आम्‍ऩङानुयाङ्‌सा पारा,

देकिनालो अ़खिम्‍हाङ्‌पा युङ्‌याङ्‌ओ मेत्‍छामादाङ्‌का

छित्‍माय़ङ मेत्‍छामाओ अ़छाचि ब़द्‍धे म़युङ्‌याङ।”

२८ हान,

ब़ब़,

नाना खोन्‍कि निछाचि ओ,

आन्‍कान्‌छाङ इसहाक्‌वात्‍निङा हिप्‍माय़ङ्‌ओ अ़छाचि ओ।

२९ मेन मोन्‍ग़रि देत्‍नि पोक्‌दाङ्‌का कापुक्‍नान्‍चिन्‌आ लावालाम्‍पा कापुक्‍नान्‍चिन्‌चि दुखा म़प़ङुचि,

आइमित्‌छाङ मोवात्‍निङा मुयाङ।

३० मेन साम्‍कालिन दे य़ङ?

ओवात्‍नि य़ङ,

“हारुक्‍मा खोन्‍कि मोसोओ अ़छा लोइसाखाइसानुम्‍च़म,

देकिनालो हारुक्‍माओ अ़छा लेत्‌वा मेत्‍छामाओ अ़छाएनान पाङ्‌कातोक अ़लिनिन।”

३१ खोवात्‍निओसा,

ब़ब़,

नाना खोन्‍कि निछाचि ओ,

आन्‍कान हारुक्‍माओ अ़चुछाचि माआङ,

मेन लेत्‌वा मेत्‍छामाओ अ़चुछाचि ओ।

फोङ्‌मा रात्‍तायुङ्‌सानुम

५

१ ख्रिस्‍तआ आन्‍कान म़फोङ्‌साओ।

खोन्‌ओसा खानानिन नुलोक एवानिन,

खोन्‍कि देम्‍खाछाङ हारुक्‌ओ कोम्‌दा मान्‍लानाप्‌दानिन्‍चिन।

२ एनानुम,

अ़ङ्‌का पावल्‌आ खानानिन लोनाङ्‌नानिन,

खानानिन सिप्‍मायाम्‍बुन त़मुन्‍चिन्‌नालो ख्रिस्‍तआ आम्‍नुओ निम्‍पाङ अ़मुवाओ काचि अ़काचि मात्‍द़ङ्‌ओ लि।

३ सिप्‍मायाम्‍बुन कामु झारा म़नाओ निम्‍पाङ अ़ङ्‌का लासुङ्‌खालुसुङ,

झारा य़ङ्‌हुप मुमा मो राकाङ्‌थेत्‍नि लि।

४ खानानिन य़ङ्‌हुप्‌लाम्‍पा साम्‌योक्‍मि कान्‍मा त़लामिन्‌येन्‌ओचि,

ख्रिस्‍तएदाङ्‌का खानानिन त़लोइसिन्‍खाइसिन्‌युङ्‌सिन्‍चिन।

खोन्‍कि खानानिन निनाम्‍हाङ्‌ओ अ़चुसोम्‍तुक्‍मादाङ्‌का त़धान्‍खारिन्‌युङ्‌सिन।

५ मेन आन्‍कान्‍का सेङ्‌लावालाम्‍पा साकोङ्‌छ़ङ्‌दाङ्‌का निनाम्‍हाङ्‌आ आन्‍कान्‍का ऩहिप्‍तिन्‍काओ साम्‌योक्‍मि राक्‌एनान हुङुम्‍का।

६ ख्रिस्‍त येसुएदा सिप्‍मायाम्‍बुन पाक्‍तुम्‌नुछाङ अ़पाक्‍तिमिन्‌नुछाङ मो अ़च़वाङ य़ङ माआङ।

मेन साकोङ्‌छ़ङ सोमातुक्‍मालाम्‍पा खाङ्‌मु।

७ खानानिन नुलोक त़लोरिन्‌येन्‌ओ,

साङ्‌आ खानानिन अ़छ़ङ लोमाय़ङ मुमादाङ्‌का ऩछेक्‍तिन?

८ नुछयाङा निनाम्‍हाङ्‌आ ना माआङ,

देकिनालो खोक्‍कोसाआङा छुम्‍माय़ङ्‌दाङ्‌का खानानिन ऩबुत्‍तिन्‌ओ।

९ अ़क्‍चिलोक abखमिराआ झारा होन्‍माय़ङ्‌ओ बुत्‍थ़ झारा होम्‍सुलोइसु।

१० अ़ङ्‌का हाङ्‌पाएदा सोम्‍कुवा मुङाङा,

खानानिन सोज्‍जेओ चिन्‍माय़ङ त़त़ङ्‌तिमिन।

खानानिन दुखा काप़ साङ्‌आनुछाङ दन्‍दा आङ्‌मादोत।

११ ब़ब़,

नाना खोन्‍कि निछाचि ओ,

अ़ङ्‌का सिप्‍मायाम्‍बुन मुमादोत निकिना हान्‍छाङ खालुङाङाओ खाङ्‌देना अ़ङ्‌का यहुदिचिआ दुखा मान्‍प़ऩदाङ्‌ओ।

मोवात्‍नि क्रुस्‌ओ अ़तुक्‌वादा खाअ़लुऩङ्‌ओ खाङ्‌दे ना अ़ङ्‌का फित्‍चि ऩमुऩङ्‍ओ।

१२ खानानिन काफोम्‌चिआ ना अ़चुयाम्‌ङे अ़सिप्‌नुछाङ नुओ।

१३ ब़ब़,

नाना खोन्‍कि निछाचि ओ,

खानानिन ना य़ङ्‌हुप्‌दाङ्‌का फोङ्‌माओ निम्‍पाङ ऩबुत्‍तिन्‌ओ।

मेन ओ फोङ्‌माय़ङ पोक्‌ओ हेवामि च़माथाङ्‌मादा मान्‌याङ्‌दानुम।

मेन सोम्‍तुक्‍मादा अ़क्‍छा निएदा खानानिन ब़त्‍काब़त मुवानिन।

१४ देकिनालो झारा य़ङ्‌हुप अ़क्‌तात य़ङ्‌आङा तालायुङ्‌सा,

“खाना आम्‍तेन्‍पाङ आप्‍पिवात्‍निङा सोमातुक्‍तु।”

१५ मेन खानानिन अ़क्‍छाआ नि धेक्‍काधेक,

ख़ङ्‌का-ख़ङ त़मुन्‌नालो ना चाप्‍तेत्‍तानिन्‍चिन,

खानानिन अ़क्‍छा निएदाङ्‌काङा लुक्‍मा अ़दोत्‍निन्‍ने।

सेङ्‌लावालाम्‍पा ह़ङ्‌म़ङ

१६ मेन अ़ङ्‌का य़ङ्‌ङा,

सेङ्‌लावालाम्‍पा कोलानिन,

खोन्‍कि पोक्‌ओ हेवामि च़माथाङ्‌माओ मिन्‍माचि त़तासिन्‍लान्‍मिन्‍चिन।

१७ हेवामि च़माथाङ्‌मा मिन्‍माचि सेङ्‌लावाओ अ़चुदेङ्‌सालाप्‍पादा म़मु,

खोन्‍कि सेङ्‌लावाओ अ़चुमिन्‍मा हेवाओ अ़देङ्‌सालाप्‍पादा।

खानानिन दे च़मा त़स़न्‌येन,

मोचिएदाङ्‌का खानानिन छेक्‍मा निम्‍पाङ ओचि अ़क्‌तात निओ अ़चुदेङ्‌सालाप्‍पादा याक्‌चि।

१८ मोवात्‍नि खानानिन सेङ्‌लावाआ ऩतित्‍तिन्‌ओनालो खानानिन य़ङ्‌हुप्‌ओ अ़पाङ्‌दा त़याइमिन।

१९ पोक्‌ओ हेवामि च़माथाङ्‌माओ काचिचि छेङ्‌छेङ्‌छेङ्‌वा म़मुयाङ।

मोचि ताङ्‌लान,

पोप्‍मा, हात्‍मा,

२० सेम्‍पोक ब़क्‍मा,

म़क्‍फेङ,

ङेङ,

खिमा,

ऩङ्‌च़,

च़ऱपा,

आप्‍पि नुलोक कामित्‍नान्‍चिन,

फेक्‍मा,

रुहुप-रुहुप लिमा,

२१ माइसुङ,

सेत्‍चावा,

ताकावा काच़ खोन्‍कि नि ओवाको य़ङ्‌चि ओवाको निचि ओचिओ अ़तुक्‌वादा अ़ङ्‌का खानानिन चाप्‍चेत्‍नानिन।

खोन्‍कि बुयाछाङ चाप्‍चेत्‍नानिन्‌ओ।

साङ्‌आ ओवाको काचिचि मुचि,

निनाम्‍हाङ्‌ओ अ़चुहाङ्‌होन्‌ओ आसिखाओ पाङ्‌यि अ़लिनिन।

२२ मेन सेङ्‌लावाओ अ़चुसिवा सोम्‍तुक्‍मा,

मिन्‍माचानुमा,

सेवाङ्‌नि,

हुङ्‌मा,

सोम्‍तुक्‍मा खाङ्‌मुमा,

नुलोक मुमायु,

सोम्‍कुवामुमायु,

२३ सिम्‍मान्‍चिन,

क़म्‍मान्‍चिन ओ।

ओवाको य़ङ्‌चिओ अ़चुदेङ्‌सालाप्‍पादा य़ङ्‌हुप मात्‍द़ङ।

२४ खोन्‍कि साङ्‌चि ख्रिस्‍त येसुओचि ओ,

मोचिआ हेवामि च़माथाङ्‌मा मोसोओ अ़पोक मित्‍माचि खोन्‍कि अ़मिन्‍माचि क्रुस्‌दा अ़ख़न्‍तायुङ्‌सा।

२५ आन्‍कान सेङ्‌लावालाम्‍पा ह़ङिन्‌नालो सेङ्‌लावाओ अ़चुतित्‍मावाङा कोलिन्‍ने।

२६ आन्‍कान ऱक्‍भाक अ़मुन्‍मिन्‍ने।

अ़क्‍छा निएदा माइसुङ खोन्‍कि ऩङ्‌च़ मेत्‌अ़मुन्‍मिन्‍ने।

a 

५:९ खमिरा : ओसाआ होन्‍माय़ङ बुत्‍थ़ झारा होम्‍सुलोइसु। पेम्‍पाक अ़होवाङाहिदा ओ अ़याङाङा। अ़ऩङ्‌वा य़ङ्‌छ़ङ्‌दा हिब्रुचिओ अ़चुसाप्‍तेन्‌दा ओ अ़क्‌तात अ़च़वाङ बुन ओ।

b 

५:९ देत्‍नि अ़क्‍चिलोक खमिरा होन्‍माय़ङ बुत्‍थ़ झारा होम्‍सुलोइसु, मोवात्‍निङा, सोज्‍जेओ चिन्‍माय़ङ्‌आ आम्‍नुओ अ़नुवाक सोम्‍कुवा अ़अ़त्‍पा मु।

अ़क्‍छाआ निओ अ़पाङ खुन्‍माफामा

६

१ ब़ब़,

नाना खोन्‍कि निछाचि ओ,

खाक्‍को म़ना अ़त्‍लोदा लाप्‍खावाचानालो खानानिन साङ लावामि त़याइन्‌येन,

सिम्‍नान्‍चिन्‍सा मो अ़नुवाक लासामुवानुम।

खानानिन आप्‍पि खानिन्‍चिन माङ्‌लो खानानिन्‌छाङ चिन्‍माखाङ्‌मादा त़छुक्‍तिन।

२ अ़क्‍छा निएदा पाङ खुन्‍मा फामुवानिन,

खोन्‍कि ओवात्‍नि ख्रिस्‍तओ अ़चुलोमाय़ङ तासालानुम।

३ मेन दित्‍छाङ माआङ्‌ओ अ़ङ्‌का अ़च़वाङ्‌ओनि मित्‍नान्‍चिन्‌नालो मो आप्‍पि धान्‍नान्‍चिन।

४ झारासाआ आप्‍पिओ अ़काचि चिन्‍तुखाने,

खोन्‍कि ओन्‍ङा खोसाआ निचिएनान मान्‍तोङ्‌खाङ्‌माङ खोएदाङा आप्‍पि तोक्‍पो लिमा ऱ।

५ देकिनालो आन्‍कान झारासाआ आप्‍पिओ काचि मुमादोत।

६ साङ्‌आ निनाम्‍हाङ य़ङ ऩचिन्‍तिन,

मोसाआ अ़नुवाक सामाचि काचिन्‌एनान हामाचिदोत।

७ आप्‍पि मान्‍धान्‍दानिन्‍चिन,

निनाम्‍हाङ धान्‍मा अ़ऱन्‍मिन।

देकिनालो म़नाआ दि लित्‍तु खोसाआ मोङा कोउ।

८ साङ्‌आ अ़हेवामि च़माथाङ्‌मा अ़ऩङानुमाओ निम्‍पाङ लित्‍तु,

मोसाआ अ़हेवामि च़माथाङ्‌मादाङ्‌काङा लुक्‍माखात्‍माओ अ़सिवा कोउ।

मेन साङ्‌आ सेङ्‌लावाओ निम्‍पाङ लित्‍तु,

मोसाआ सेङ्‌लावालाम्‍पाङा अ़लुक्‍निन्‌ओ ह़ङ्‌म़ङ कोउ।

९ अ़नुवाक काचि मुमाआ आन्‍कान म़होत्‍निन्‍ने,

देकिनालो मोवात्‍नि आन्‍राक अ़स़निन्‌नालो तोङ्‌ओ अ़ग़रिदा आन्‍कान कोउम।

१० खोन्‌ओसा आन्‍कान ग़रि तोक्‍तुम्‌वा झारा म़नाचि नुलोक मुम्‍च़म्‍ने,

च़लोक्‌वा आन्‍साकोङ्‌छ़ङ्‌लुम्‍पादाओचि।

पावल्‌ओ आदेङ्‌ओ अ़यायोक

११ खानुम,

अ़ङ्‌का देम अ़धिवा छाप्‍मा सिवाचिआ आप्‍पि अ़ङ्‌छुक्‌आङा खानानिन छाप्‍नाङ्‌नानिन।

१२ ख्रिस्‍तओ अ़चुक्रुस्‌ओ अ़तुक्‌वाआ दुखादा ऩछुक्‍निन्‍ने निम्‍पाङ पोक्‌दा नुलोक खाङ्‌मुमान्‍चिन कालाम्‌चिआ खानानिन सिप्‍मायाम्‍बुन पाक्‍मा राकाङ्‌थेत्‍नि ऩमुन।

१३ देकिनालो सिप्‍मायाम्‍बुन कामुचिछाङ य़ङ्‌हुप्‌वा ऩच़निन।

मेन आम्‍नुओ पोक्‌ओ अ़तुक्‌वादा तोक्‍पो खोन्‍कि खानानिन अ़चुओ कात़ङ्‌चिनि य़ङ्‌माओ निम्‍पाङ खानानिन सिप्‍मायाम्‍बुन त़मुन्‍नेनि मोचि म़मिन।

१४ मेन आन्‍हाङ्‌पा येसु ख्रिस्‍तओ अ़चुक्रुस्‌दाङ्‌का नि खाक्‍कोछाङ य़ङ्‌दा तोक्‍पो लिमा अ़ङ्‌काएदाङ्‌का अ़थाया लिने।

मो क्रुस्‌लाम्‍पा हेन्‍खामाओ अ़तुक्‌वादा अ़ङ्‌का सुवाङ। हेन्‍खामा अ़ङ्‌काएदा अ़सावा मात्‍द़ङ लिसायुङ्‌सा।

१५ सिप्‍मायाम्‍बुन पाक्‍तुम्‌नुछाङ अ़पाक्‍तिमिन्‌नुछाङ,

मेन अ़ऩङ्‌वा लावामि ह़ङ्‌म़ङ तोक्‍मा अ़च़वाङ ओ।

१६ हान देम ओ चिन्‍माय़ङ्‌दा म़कोन,

मोचिएदा सेवाङ्‌नि खोन्‍कि सोमातुक्‍मा युङ्‌ने,

मोचि निनाम्‍हाङ्‌ओ इस्राएलि अ़चुरावाचि ओ।

१७ हान्‌दाङ्‌का साङ्‌आछाङ अ़ङ्‌का दुखा ऩप़ऩङ्‌ने,

देकिनालो अ़ङ्‌पोक्‌दा येसुओ अ़चुथुपिचि अ़ङ्‌का खुयुङ्‌योङ्‌च़ङ।

१८ ब़ब़,

नाना खोन्‍कि निछाचि ओ,

आन्‍हाङ्‌पा येसु ख्रिस्‍तओ अ़चुसोम्‍तुक्‍मा आम्‍नुओ लावाएनान युङ्‌ने।

मोवात्‍निङा लिने।

एफिसिचि पावल्‌आ छाप्‍तुओ छाप्‍लावा

छाप्‍लाखाओ अ़सिन्‍खा

ओ छाप्‍लावा पावल्‌आ एफिसि सहरादाओ साकोङ्‌छ़ङ कामुचिओ निम्‍पाङ छाप्‍तुओ।

झारादाङ्‌का बुया मोचि निनाम्‍हाङ्‌ओ अ़चुलाम खाएत्‍माचि खोसोओ अ़मिन्‍मा याआङा।

मो लाम निनाम्‍हाङ्‌आ ख्रिस्‍त अ़छोङ अ़मुवाकि झारा अ़मुया माङ्‌लो निनाम्‍मा खोन्‍कि हेन्‍खामा झारा सामाचि खोसोओ अ़चुपाङ्‌दा तात्‍मा ओ छाप्‍लावा निनाम्‍हाङ्‌ओ अ़चुम़नाचिएदा पावल्‌ओ अ़लोमाय़ङ ओ।

मोचि ख्रिस्‍तदा अ़क्‍भोम लिमाकि रावाचि अ़क्‍भोम मुमा,

मो तोक्‍पो लाम अ़तुप्‍माय़ङ्‌स़रिओ मुमा निम्‍पाङ ओ।

ओ छाप्‍लावाओ बुयाओ अ़धाङ्‍आ अ़क्‍भोम्‌ओ अ़तुक्‌वादा ओवात्‍नि म़लो: निनाम्‍हाङ पापाआ खोक्‍कोसोओ अ़चुम़नाचि म़छेन्‍तुचि,

खोन्‍कि मोचि अ़चुछा येसु ख्रिस्‍तलाम्‍पा अ़चुहेवा म़लेत्‍तुचिकि म़फोङ्‌सुचि।

खोन्‍किना निनाम्‍हाङ्‌ओ तोक्‍पो अ़चुहिप्‍माय़ङ सेङ्‌लावालाम्‍पा अ़छ़ङ अ़मुवा।

नितात अ़धाङ,

ओ छाप्‍लावा काखिप्‌चि ओवात्‍नि ह़ङ्‌मा दोत्‌नि म़लो,

देकिनालो ख्रिस्‍तदाओ मोचिओ अ़क्‍भोम्‌आ मोचि म़तोङाकि म़ह़ङाओ अ़चुह़ङ्‌म़ङ अ़छ़ङ लिने।

निनाम्‍हाङ्‌ओ अ़चुम़नाचि अ़क्‍भोम म़मुचिओ खाङ्‌मुमा ओवाको दोय़ङ्‌लाचि म़प़युङ्‌सुचि: साम्‍भुङ पोक्‌वाको ओ,

मोसोओ अ़छोङ ख्रिस्‍त म़युङ्‌याङ।

साम्‍भुङ मो खिम्‌वाको ओ,

मोसोओ अ़खुचुरोङ्‍ओ अ़छोङ लुङ ख्रिस्‍त म़युङ्‌याङ माङ्‌लो साम्‍भुङ अ़क्‍छा साया काकाम्‍मावाको ओ।

मोसोओ अ़साया काकाम्‍पा ख्रिस्‍त म़युङ्‌याङ।

ओ छाप्‍लावादा अ़तुप्‌य़ङ्‌भोम्‌ओ चिन्‍माय़ङ्‌चि,

मोवात्‍निङा हेन्‍खोक्‌वा,

लेत्‍मा,

सोमातुक्‍मा,

पोप्‍माय़ङ खोन्‍कि ख्रिस्‍तओ अ़चुसोम्‍तुक्‍माओ साम याक्‌याङ।

थुत्‍मेत्‍लो अ़तुक्‌वा ऩङ

अ़सिन्‍खा १:१-२

ख्रिस्‍त खोन्‍कि साम्‍भुङ १:३–३:२१

ख्रिस्‍तएदा याक्‌याङ्‍ओ अ़ऩङ्‌वा ह़ङ्‌म़ङ ४:१–६:२०

अ़चिन्‍मा ६:२१-२४

एफिसिचि पावल्‌आ छाप्‍तुओ छाप्‍लावा

१

१ निनाम्‍हाङ्‌ओ अ़चुमिन्‍मालाम्‍पा ख्रिस्‍त येसुओ अ़चुछाम्‍माय़ङ अ़ङ्‌का पावल्‌दाङ्‌का एफिसस्‌दाओ ख्रिस्‍त येसुदा साकोङ्‌छ़ङ कामु निनाम्‍हाङ्‌ओ अ़चुम़नाचि,

२ आन्‍निनाम्‍हाङ पापा खोन्‍कि आन्‍हाङ्‌पा येसु ख्रिस्‍तदाङ्‌का सोमातुक्‍मा खोन्‍कि सेवाङ्‌नि लिसानिन।

ख्रिस्‍तदा लावामि आसिखा

३ आन्‍हाङ्‌पा येसु ख्रिस्‍तओ अ़चुनिनाम्‍हाङ खोन्‍कि अ़चुपाओ अ़चुऩङ चोन्‍ने,

खोक्‍कोसाआ आन्‍कान निनाम्‍मादुओ युङ्‌खाचिदा झारा लावामि आसिखा ख्रिस्‍तदा म़पुवायुङ्‌सा।

४ निनाम्‍हाङ्‌ओ अ़चुबुदा सेङ्‌याङ्‌ओ खोन्‍कि थुपि मात्‍द़ङ्‌ओ लिसिन्‍ने निकिना हेन्‍खामा मुन्‍मा बुयाङा आन्‍कान सोमाम़तुक्‍ताकि ख्रिस्‍तएदा आन्‍कान म़छेन्‍ता।

५ निनाम्‍हाङ्‌ओ अ़चुमिन्‍माओ मित्‍चिऩङ्‌वात्‍नि खोक्‍कोसाआ आन्‍कान ख्रिस्‍त येसुलाम्‍पा आन्‍कान अ़चुछाचि लिमा निम्‍पाङ बुयाङा अ़छ़ङ अ़मुवा।

६ खोन्‌ओसा खोक्‍कोसाआ सोमाअ़तुक्‍ताङाओ अ़चुछालाम्‍पा आन्‍कान मोहा म़पुवाओ साम्‍स़रिओ अ़चुसोमातुक्‍माओ निम्‍पाङ आन्‍कान निनाम्‍हाङ चोन्‍तुम्‍ने।

७ निनाम्‍हाङ्‌ओ अ़न्‍नुनु अ़चुसोम्‍तुक्‍माआ ख्रिस्‍तओ अ़चुहेन्‍खोक्‌वालाम्‍पा खोक्‍कोसाआ म़फोङ्‌सा खोन्‍कि आन्‍हेवाचि म़लेत्‍ता।

८ झारा खारु खोन्‍कि तुप्‍माय़ङ्‌दा खोक्‍कोसाआ आन्‍कान मो सोमातुक्‍मा च़लोक म़पुवा।

९ खोन्‍कि निनाम्‍हाङ्‌आ ख्रिस्‍तदा अ़युङ्‌साओ अ़चुमित्‍चिऩङ्‌वात्‍नि खोक्‍कोसाआ अ़चुकोङ्‌दुम आन्‍कान सिन्‍मा म़पुवायुङ्‌सा।

१० ग़रि तालाकिना निनाम्‍मा खोन्‍कि हेन्‍खामादाओ झारा य़ङ्‌चि ख्रिस्‍तओ अ़चुपाङ्‌दा म़ता।

११ खोक्‍कोसोओ अ़चुमित्‍चिऩङ्‌वा झारा य़ङ्‌चि खोक्‍कोसोओ अ़चुमिन्‍माओ यायोक्‌वा म़तासुलाचि।

१२ आन्‍कान ख्रिस्‍तदा बुयादाङ्‌का सोम्‍कुवा कामुचि खोक्‍कोसाआ अ़चुसाम चोन्‍माओ निम्‍पाङ ह़ङ्‌मा ऱन्‍काने निम्‍पाङ खोक्‍कोएदा बुया अ़छ़ङ अ़मुवायुङ्‌सा खोन्‍कि ऩछेन्‍तिन्‌युङ्‌सिन्‍का।

१३ खोन्‍कि खानानिन्‌आछाङ खोक्‍कोएदा अ़छ़ङ य़ङ आम्‍नुओ लेन्‍माय़ङ नुय़ङ्‌खान त़एनुम,

खोन्‍कि खोक्‍कोएदा साकोङ्‌छ़ङ त़मुन।

खोक्‍कोएदाङा खानानिन हिप्‍माय़ङ सेङ्‌लावाआ ऩसेप्‍तिन।

१४ निनाम्‍हाङ्‌ओ अ़चुचासुम्‍छेन्‍बि माङ्‌लो आन्‍लेन्‍मा मान्‍तोक्‌युक्‍तुम्‌ओन खोक्‍कोसोओ अ़चुसाम चोन्‍माओ निम्‍पाङ सेङ्‌लावा आन्‍पाङ्‌यिओ अ़छ़ङ चिनोयाङ ओ।

आलाङ खोन्‍कि यामात्‍मा

१५ हाङ्‌पा येसुदा याक्‌याङ्‍ओ आम्‍नुओ साकोङ्‌छ़ङ खोन्‍कि झारा निनाम्‍हाङ्‌ओ अ़चुम़नाचिएदाओ आम्‍नुओ सोमातुक्‍माओ अ़तुक्‌वादा अ़ङ्‌का एनुङ्‌युङ्‌सुङ ओसाआङा,

१६ अ़ङ्‌यामात्‍मादा खानानिन मित्‌याङ्‌सा आम्‍नुओ निम्‍पाङ आलाङ प़मा अ़ङ्‌का अ़छित्‍ऩङ।

१७ अ़ङ्‌का यामात्‍ङा,

आन्‍हाङ्‌पा येसु ख्रिस्‍तओ अ़चुनिनाम्‍हाङ,

साम्‍स़रिओ निनाम्‍हाङ पापाआ खानानिन खोक्‍कोसोओ झारा अ़चुतायादा लावामि खारु खोन्‍कि साम ऩप़न्‍ने,

खोन्‌ओसा खानानिन्‌आ खोक्‍को नुलोक सिन्‍मा त़ऱम्‍ने।

१८ अ़ङ्‌का ओसोओ निम्‍पाङ्‌छाङ यामात्‍ङा,

आम्‍नुओ साकोङ्‌वादाओ म़क छेङ्‌छेङ्‌छेङ्‌वा लिने,

खोन्‍कि दिसु सोम्‍कुवाओ निम्‍पाङ खोक्‍कोसाआ खानानिन ऩबुत्‍तिन्‌युङ्‌सिन,

खोन्‍कि निनाम्‍हाङ्‌ओ अ़चुम़नाचिएदा खोक्‍कोसोओ साम्‍स़रिओ पाङ्‌यि तोक्‍माओ चासुम्‍छेन्‍बि दि ओ,

मो खानानिन्‌आ सिन्‍मा त़ऱम।

१९ खोन्‍कि आन्‍कान साकोङ्‌छ़ङ कामुचिओ निम्‍पाङ खोक्‍कोसोओ तोङ्‌माखाङ्‌मा अ़ऱन्‍मिन्‌ओ तोक्‍पो अ़चुसावा दि ओ,

खानानिन सिन्‍मा रुवानुम।

मो सावाङा आन्‍कान्‌एदा तोक्‍पो सावापोरिओवात्‍नि काचि म़मुयाङ,

२० मो सावा खोक्‍कोसाआ ख्रिस्‍तदा अ़तासाला,

देम्‍खा खोक्‍कोसाआ ख्रिस्‍त म़सुवादाओदाङ्‌का अ़खोन्‍तालोइसा,

खोन्‍कि निनाम्‍मादुओ युङ्‌खाचिदा अ़चुचुप्‍ताङ्‌छुक्‍लिप्‍पा अ़युङ्‌सा।

२१ झारा हाङ्‌काचि,

पाङ,

सावा खोन्‍कि हाङ्‌होन्‌दा खोन्‍कि ओ जुगादा ओन्‍ङा माआङ,

मेन तायाङ्‍ओ जुगादाछाङ देम ऩङ्‌चि म़युङ्‌याङ,

झारादा खोक्‍को अ़न्‍नुनु तोक्‍पो ऩङ ओ।

२२ खोन्‍कि निनाम्‍हाङ्‌आ झारा य़ङ्‌चि खोक्‍कोसोओ अ़चुक़म्‍मादा म़युङ्‌सुयुङ्‌सुचि खोन्‍कि साम्‍भुङ्‍ओ निम्‍पाङ खोक्‍को झारा य़ङ्‌चिओ अ़छोङ अ़मुवा।

२३ मो साम्‍भुङ खोक्‍कोसोओ अ़चुपोक ओ,

मो खोक्‍कोसोओ अ़चुह़ङ्‌म़ङ्‌आ अ़भेम,

खोन्‍कि खोक्‍कोसाआङा झारा य़ङ झाराकापाराआ अ़ताला।

स़मादाङ्‌का ह़ङ्‌म़ङ्‌दा

२

१ खोन्‍किना आम्‍नुओ लोमान्‍तेत खोन्‍कि हेवाचिआ खानानिन त़स़न्‌युङ्‌सिन।

२ मोन्‍ग़रि खानानिन ओ हेन्‍खामादाओ अ़अ़त्‍पा लाम्‌दा त़कोलिन्‌येन।

खानानिन्‌आ नाम्‍छ़ऱदुओ सावाओ अ़हाङ्‌पा त़त़ङ्‌तुम्‌योम,

मो लावाङा निनाम्‍हाङ्‌आ लोमाय़ङ्‌वा मान्‍च़कादा छाचिएदा आइमित काचि मुयाङ।

३ अ़नुछ्‍या झारा आन्‍कान्‌छाङ मोचिओ अ़चुरादा अ़क्‍दु आन्‍पोक्‌ओ हेवामि च़माथाङ्‌मा च़क्‍ख़य़चिदा आन्‍ऩङानुवाङा,

खोन्‍कि आप्‍पि आन्‍मित्‍माचि खोन्‍कि मिन्‍माचिवात्‍नि च़न्‌येन।

नि म़नाचिवात्‍नि आन्‍कान च़माथाङ्‌माआ हेवामि लिसिन्‌ओसा आन्‍कान निनाम्‍हाङ्‌ओ अ़चुलोमा मान्‍काङ्‌दान्‌येन।

४ मेन निनाम्‍हाङ्‌ओ अ़चुसोमातुक्‍मा ब़द्‍धे याक्‌याङ,

खोन्‍कि खोक्‍कोओ अ़चुसोमातुक्‍मा आन्‍कान्‌एदा अ़न्‍नुनु तोक्‍पो मुयाङ।

५ खोन्‌ओसा आन्‍कान हेवादा स़न्‌दान्‌ओनुछाङ खोक्‍कोसाआ आन्‍कान ख्रिस्‍तएनान अ़क्‍नि अ़ह़ङ म़मुवा।

निनाम्‍हाङ्‌ओ अ़चुसोमातुक्‍मालाम्‍पाङा खानानिन ऩलेइसिन्‌युङ्‌सिन।

६ खोन्‍कि खोक्‍कोएनान आन्‍कान म़खोन्‍तालोइसाकि निनाम्‍मादुओ युङ्‌खाचिदा येसु ख्रिस्‍तएनान आन्‍कान म़युङ्‌सा।

७ येसु ख्रिस्‍तआ ओ आन्‍कान्‌एदाओ खोक्‍कोसोओ अ़चुसोम्‍तुक्‍मादा अ़न्‍नुनु तोक्‍पो अ़चुसोमातुक्‍मा तायाङ्‍ओ जुगादा खाङ्‌मुमा निम्‍पाङ ओ।

८ देकिनालो सोमातुक्‍मादाङ्‌का साकोङ्‌छ़ङ्‌लाम्‍पा खानानिन त़लेरिन्‌युङ्‌सिन।

खोन्‍कि ओ खानानिन आप्‍पिएदाङ्‌का माआङ,

ओ ना निनाम्‍हाङ्‌आ मोहा प़माय़ङ ओ।

९ आन्‍कान मुम्‌ओ अ़नुवाक काचिचिलाम्‍पा तोक्‍तुम्‌ओ माआङ्‌ओसाआ साङ्‌छाङ ओसोओ अ़तुक्‌वादा तोक्‍पो लिमा अ़ऱनिन।

१० देकिनालो आन्‍कान अ़नुवाक काचिचिओ निम्‍पाङ ख्रिस्‍त येसुदा मुन्‍माय़ङ खोक्‍कोसोओ अ़चुसिकि ओ।

आन्‍कान अ़नुवाक काचि मुन्‍ने निम्‍पाङ निनाम्‍हाङ्‌आ बुयाङा अ़चुम्‍सायुङ्‌सा ओ।

ख्रिस्‍तदा झारा अ़क्‌तात

११ खोन्‌ओसा मित्‍तानुम,

बुया खानानिन आम्‍नुओ पोक्‌दा निरावाचि त़मुन्‌येन्‌हिदा अ़चुपोक्‌दा सिप्‍मायाम्‍बुन पाक्‍माय़ङ्‌चिआ खानानिन सिप्‍मायाम्‍बुन मान्‍पाक्‍कादानि ऩसुङ्‌तिन्‌येन।

१२ मित्‍तानुम,

मोन्‍ग़रि खानानिन ख्रिस्‍त मात्‍द़ङ त़युङिन्‌येन।

इस्राएल्‌दाओ ताङ्‌युङ्‌दाङ्‌का ऩलोइसिन्‍खाइसिन,

खोन्‍कि हिप्‍माय़ङ्‌ओ अ़छ़ङ दुम्‌चिदाङ्‌का तावाङ्‌चि,

सोम्‍कुवा मात्‍द़ङ्‌ओ खोन्‍कि ओ हेन्‍खामादा निनाम्‍हाङ मात्‍द़ङ त़लिसिन्‌युङ्‌सिन।

१३ मेन खानानिन,

मोन्‍ग़रि साङ्‌चि येसु ख्रिस्‍तदाङ्‌का अ़थाया त़युङिन्‌येन,

हान ख्रिस्‍त येसुएनान अ़क्‍नि त़लिसिन्‌ओसा खोक्‍कोसोओ अ़चुह़आ अ़चुच़क्‌दा ऩतारिन्‌युङ्‌सिन।

१४ देकिनालो खोक्‍को आन्‍सेवाङ्‌नि म़मुयाङ।

खोक्‍कोसाआ ह्‍वा रुहुप अ़क रुहुप म़मुवायुङ्‌सा,

खोन्‍कि काहा ङेङ्‌ओ कुदारि अ़भुङ्‌साखाइसायुङ्‌सा।

१५ खोन्‍कि खोक्‍कोसाआ यहुदि य़ङ्‌हुप,

मोसोओ अ़लोमाय़ङ्‌चि खोन्‍कि साम्‌योक्‍मि य़ङ्‌हुप्‌चि अ़चुस़मालाम्‍पा अ़लुक्‍ता।

खोक्‍कोसोओ अ़चुमित्‍चिऩङ आप्‍पि खोक्‍कोएदाङा ह्‍वा रुहुप म़नाचि अ़क रुहुप अ़ऩङ्‌वा म़ना मुमा दोराङा, ओवात्‍नि खोक्‍कोसाआ अ़चुरादा सेवाङ्‌नि म़मुचि।

१६ खोन्‍कि खोक्‍कोसाआ क्रुस्‌दाओ अ़चुस़मालाम्‍पा आन्‍कान ह्‍वा रुहुप अ़क पोक्‌दाङा निनाम्‍हाङ्‌एनान म़तोङ्‌साकि ङेङ अ़लुक्‍ता।

१७ खोक्‍को म़ताकि खानानिन खाक्‍को अ़थाया त़लिसिन्‌ओचि सेवाङ्‌निओ नुय़ङ्‌खान खोन्‍कि अ़चुच़क्‌दाओचि सेवाङ्‌नि खाऩएत्‍तिन।

१८ देकिनालो ख्रिस्‍तलाम्‍पाङा आन्‍कान झारा यहुदि खोन्‍कि निरावा अ़क्‌तात सेङ्‌लावालाम्‍पा आन्‍निनाम्‍हाङ पापाएदा तामालामा ऱन।

१९ खोन्‌ओसा खानानिन हान्‌दाङ्‌का तावाङ्‌चि खोन्‍कि प़न्‍थादाओचि माआङ,

मेन निनाम्‍हाङ्‌ओ अ़चुम़नाचिएनान खानानिन यावा-ताङ्‌युङ्‌चि खोन्‍कि निनाम्‍हाङ्‌ओ अ़चुखिम्‍लुम्‍पादाओ पाङ्‌यिचि त़लिसिन्‌युङ्‌सिन।

२० देकिनालो खानानिन छाम्‍माय़ङ्‌चि खोन्‍कि निनाम्‍हाङ्‌य़ङ खाकालुचिओ अ़चुछ़ङ्‌दा त़लिसिन्‌युङ्‌सिन,

खोन्‍कि ख्रिस्‍त आप्‍पि मुलो खुचुरोङ लुङ म़लिसायुङ्‌सा।

२१ खोक्‍कोएदा झारा खिम नुलोक अ़क्‍नि काम,

खोन्‍कि हाङ्‌पाएदा अ़क्‌तात सेङ्‌याङ्‌ओ निनाम्‍हाङ ब़क्‍खाखिम लिसि पोन।

२२ खोन्‍किना सेङ्‌लावादा निनाम्‍हाङ्‌ओ अ़चुयुङ्‌खा लिसि खानानिन्‌छाङ खोक्‍कोएदा अ़क्‍नि त़लिसिन्‌येन।

निरावाचिओ निम्‍पाङ पावल्‌ओ अ़काचि

३

१ ओसोओ अ़तुक्‌वादा,

अ़ङ्‌का पावल,

खानानिन निरावाचिओ लिप्‍पादा ख्रिस्‍त येसुओ निम्‍पाङ छेक्‍माय़ङ्‌ओ।

२ आम्‍नुओ निम्‍पाङ अ़ङ्‌का ऩपुवाङ्‌ओ निनाम्‍हाङ्‌ओ अ़चुसोमातुक्‍माओ काचिओ अ़तुक्‌वादा खानानिन्‌आ अ़नुछ्‍याङा त़एनुम्‌युङ्‌सुम्‌नि मिन्‍ङाङा।

३ निनाम्‍हाङ्‌आ अ़ङ्‌का मो अ़कोङ्‌दुम सिन्‍ऩमेत्‍ताङ्‍ओ।

ओसोओ अ़तुक्‌वादा अ़ङ्‌का खानानिन बुयाङा थुत्‍मेत्‍लो छाप्‍नानिन्‌ओ।

४ खानानिन्‌आ ओ त़खिप्‍तुम्‌कि ख्रिस्‍तओ अ़चुकोङ्‌दुम्‌ओ अ़तुक्‌वादा अ़ङ्‌का तुप्‍तुङ्‍ओ अ़तुक्‌वा सिन्‍मा त़ऱम।

५ मो य़ङ खोक्‍कोसोओ म़सेङ्‌याङ्‌ओ छाम्‍माय़ङ्‌चि खोन्‍कि निनाम्‍हाङ्‌य़ङ खाकालुचि सेङ्‌लावालाम्‍पा आइमित खाङ्‌अ़मुसायुङ्‌सा,

मो बुयाओ दुङ्‌चिदाओ म़नाचि सिन्‍मान्‍मेत्‌चि।

६ निनाम्‍हाङ्‌ओ अ़चुमित्‍चिऩङ ओङा ओ,

नुय़ङ्‌खान्‌लाम्‍पा निरावाचि अ़क्‍नि यहुदिचिएनान पाङ्‌यि कातोक्‌चि ओ,

अ़क्‌तात पोक्‌ओ पोक्‍फुत्‌चि ओ,

खोन्‍कि ख्रिस्‍त येसुदाओ हिप्‍माय़ङ अ़क्‍नि कातोक्‌चि ओ।

७ खोक्‍कोसोओ अ़चुसावाओ काचिवा अ़ङ्‌का प़माय़ङ निनाम्‍हाङ्‌ओ मो सोमातुक्‍माओ छुक्‍तुप्‍मावा ओ नुय़ङ्‌खान्‌ओ अ़ङ्‌का अ़क्‍छा अ़हारुक लिसाङ।

८ झारा निनाम्‍हाङ्‌ओ अ़चुम़नाचिएदा अ़ङ्‌का अ़न्‍नुनु अ़चुप्‍पा लिसाङ्‌नुछाङ ख्रिस्‍तओ तुप्‍माङा अ़ऱन्‍मिन्‌ओ अ़चुआसिखाओ नुय़ङ्‌खान निरावाचि खाएत्‍मा निम्‍पाङ अ़ङ्‌का ओ अ़वाखाम ऩपुवाङ्‌ओ।

९ झारा य़ङ्‌चि कामुन्‍पा निनाम्‍हाङ्‌एदा जुगा-जुगायुङ्‌का कुम्‍माय़ङ अ़कोङ्‌दुम्‌ओ अ़मित्‍चिऩङ दि ओ,

मो झारा म़नाचि खाएत्‍माओ सोमातुक्‍मा अ़ङ्‌का ऩपुवाङ।

१० खोन्‍कि खोक्‍कोसोओ अ़चुमित्‍चिऩङ साम्‍भुङ्‌लाम्‍पा निनाम्‍हाङ्‌ओ ब़द्‍धेकाखालाओ ताया निनाम्‍मादुओ युङ्‌खाचिदा हाङ्‌काचि कामुचि खोन्‍कि पाङ्‌कातोक्‌चिओ अ़चुरादा खाङ्‌मुमा दोराङा।

११ ओ येसु ख्रिस्‍त आन्‍हाङ्‌पाएदा खोक्‍कोसाआ अ़तासालाओ अ़धुन्‌ओ अ़चुमित्‍चिऩङ्‌वा मुवाङा।

१२ खोक्‍कोएदा मुम्‌ओ आन्‍साकोङ्‌छ़ङ्‌लाम्‍पा राक खोन्‍कि सोम्‍कुवादा आन्‍कान निनाम्‍हाङ्‌एदा खात्‍मा तोक्‍तुम।

१३ खोन्‌ओसा अ़ङ्‌का खानानिन लोनाङ्‌नानिन,

आम्‍नुओ निम्‍पाङ अ़ङ्‌का आङ्‌तुङ्‌योङ्‍ओ अ़चाअ़त्‍मादा आम्‍नुओ राक अ़स़निन्‍ने।

ओ ना आम्‍नुओ साऩङ्‌वा ओ।

एफिसिचिओ निम्‍पाङ यामात्‍मा

१४ खोन्‌ओसा अ़ङ्‌का निनाम्‍हाङ पापाओ अ़चुबुदा अ़ङ्‌तुम्‍प़छ़क तोम्‍तुङ्‌योङ।

१५ खोक्‍कोलाम्‍पा निनाम्‍मादुओ खोन्‍कि हेन्‍खामादाओ झारा खिम्‍लुम्‍पाओ अ़नुछ्‍याओ अ़चुह़ङ्‌म़ङ अ़तोक।

१६ अ़ङ्‌का यामात्‍ङा,

निनाम्‍हाङ्‌ओ अ़न्‍नुनु तोक्‍पो सायाआ अ़चुलावाओ सावालाम्‍पा आम्‍नुओ कोङ्‌हुत्‌दा त़छोसिन्‍लो ऩमुन्‍ने।

१७ खोन्‍कि साकोङ्‌छ़ङ्‌लाम्‍पा ख्रिस्‍त आम्‍नुओ साकोङ्‌वाचिदा म़याक्‍ने,

खोन्‍कि सोम्‍तुक्‍मादा आम्‍नुओ भेन पाक्‍तुओ खोन्‍कि छ़ङ युङ्‌सानुम निम्‍पाङ अ़ङ्‌का यामात्‍ङा।

१८ झारा निनाम्‍हाङ्‌ओ अ़चुम़नाचिएनान अ़क्‍नि ख्रिस्‍तओ अ़चुसोम्‍तुक्‍माओ अ़दाप,

अ़मेत,

अ़झोन खोन्‍कि अ़ग़ङ दि ओ, मो तुप्‍मा सावा तोक्‍मा रुवानिन।

१९ खोन्‍कि म़नाओ अ़तायाआ अ़तुप्‍तुन्‌ओ ख्रिस्‍तओ अ़चुसोम्‍तुक्‍मा सिन्‍मा रुवानुम,

खोन्‌ओसा निनाम्‍हाङ्‌ओ झारा अ़चुच़माथाङ्‌माआ खानानिन भेप्‍तानिन।

२० हान खोक्‍कोसोओ निम्‍पाङ आन्‍कान्‌एदा काचि मुमा खोक्‍कोसोओ अ़चुसावाओ काचिवा आन्‍कान दोरुम्‌ओ माङ्‌लो मित्‍तुम्‌ओदाङ्‌का अ़न्‍नुनु च़लोक मुमा अ़ऱ।

२१ खोक्‍कोसोओ अ़धुन-अ़धुन्‌तारि साम्‍भुङ खोन्‍कि ख्रिस्‍त येसुदा अ़धुन अ़चुऩङ्‌लोङ्‌ने!

ओवात्‍निङा लिने।

ख्रिस्‍तओ अ़चुपोक्‌दा अ़क्‌तात

४

१ खोन्‌ओसा अ़ङ्‌का हाङ्‌पाओ निम्‍पाङ अ़क्‍छा छेक्‍माय़ङ्‍आ,

खानानिन राक प़नाङ्‌नानिन,

खानानिन त़तोक्‍तुम्‌ओ बुत्‍माय़ङ खान्‍तुओ ह़ङ्‌म़ङ ह़ङानिन।

२ अ़धुन सिम्‍नान्‍चिन्‍सा,

सोत्‍सोत्‌वालिसा खोन्‍कि हुङ्‌याङ्‌सा अ़क्‍छाआ नि सोमातुक्‍मादा आङ्‌याङ्‌सा,

३ सेवाङ्‌निओ अ़छुम्‍मादा सेङ्‌लावाएनान अ़क्‍भोम लिमा लामानिन।

४ पोक अ़क्‌तात्‌ङा ओ,

खोन्‍कि सेङ्‌लावाछाङ अ़क्‌तात्‌ङा म़मुयाङ,

मोवात्‍निङा खानानिन ऩबुत्‍तिन्‌हिदा अ़क्‌तात तामामिन्‍मादा ऩबुत्‍तिन्‌ओ।

५ अ़क्‌तात्‌ङा हाङ्‌पा,

अ़क्‌तात्‌ङा साकोङ्‌छ़ङ खोन्‍कि अ़क्‌तात्‌ङा आन्‍बप्‍तिस्‍मा मुयाङ।

६ आन्‍कान झारासोओ अ़क्‌तात आन्‍निनाम्‍हाङ खोन्‍कि आन्‍पापा,

खोक्‍को आन्‍कान झाराएदा हाङ म़मु खोन्‍कि झाराएदा काचि म़मु खोन्‍कि झाराएदा म़याक।

७ मेन ख्रिस्‍तओ छुक्‍तुप्‍मा अ़चुहाक्‍मावा आन्‍कान झारा सोमातुक्‍मा म़पुवायुङ्‌सा।

८ खोन्‌ओसा ओवात्‍नि म़य़ङायुङ्‌सा,

“खोक्‍को झोन्‌याङ्‌ओदु म़वाङाखाराहिदा

काछेक्‌चि म़छेक्‍तुखात्‍तुचि,

खोन्‍कि म़नाचि आसिखा म़प़चि।”

९ हान ओ “झोन्‌याङ्‌ओदु म़वाङाखारा”निओ अ़तुप्‍माय़ङ,

खोक्‍को हेन्‍खामाओ अ़ह्‍युक्‍को छान्‌युछाङ म़धान्‍तान्‍चिन्‌ओ माआङ?

१० खोक्‍को,

ह्‍युना म़धान्‍तान्‍चिन,

खोक्‍को झारा निनाम्‍माचिदाङ्‌का झोन्‌याङ्‌ओदु म़वाङाखारा,

खोन्‌ओसा झारा हेन्‍खामा खोक्‍कोसाआ अ़भेप्‍ने।

११ खोन्‍कि खोक्‍कोसोओ अ़चुओ मोहामाय़ङ्‌चि ओचिङा ओ,

खा-खाक्‍को छाम्‍माय़ङ्‌चि,

खा-खाक्‍को निनाम्‍हाङ्‌य़ङ खाकालुचि,

खा-खाक्‍को नुय़ङ्‌खान खाकालुचि,

खा-खाक्‍को साम्‍भुङ्‌दाओ काखाङ्‌चि खोन्‍कि खा-खाक्‍को काचिन्‌चि म़छेन्‍तुचि।

१२ खोन्‌ओसा,

ख्रिस्‍तओ अ़चुपोक पोन्‍ने खोन्‍कि ब़त्‍माओ काचिचि कामु निनाम्‍हाङ्‍ओ अ़चुम़नाचि म़चुम्‍नान्‍चिन्‍ने निकिना खोक्‍कोसाआ ओवात्‍नि अ़मुवा।

१३ मोवात्‍नि आन्‍कान झारा साकोङ्‌छ़ङ खोन्‍कि निनाम्‍हाङ्‌ओ अ़चुछाओ अ़चुतायादा अ़क्‍भोम लिसिन,

खोन्‍कि म़ना साकोङ्‌छ़ङ्‌दा पोयिन खोन्‍कि ख्रिस्‍तओ झारा अ़चुकात्‍मादा तान्‍लान।

१४ खोन्‌ओसा आन्‍कान लोङ्‌वात्‌आ देङ्‌सा बुसा तोन्‍माय़ङ,

मोचिओ झारा सोज्‍जेओ चिन्‍माय़ङ्‌ओ अ़ह़क्‌आ खोन्‍कि म़नाचिओ अ़चुथालिआ,

अ़चुचाप्‍चाआ खोन्‍कि अ़चुनामान्‍ल़क्‌आ ओह्‍यात्‍नि-मोह्‍यात्‍नि मुत्‍माखात्‍माय़ङ छाचिवात्‍नि अ़लिसिमिन्‍ने।

१५ माङ्‌लो,

सोम्‍तुक्‍माएनान अ़छ़ङ चेप्‌याङ्‌सा,

झारा य़ङ्‌दा आन्‍कान खोक्‍कोएदातारि माङ्‌लो ख्रिस्‍तएदातारि पोयिन्‍ने,

खोक्‍कोङा अ़छोङ ओ।

१६ खोक्‍कोलाम्‍पाङा झारा आन्‍पोक काम्‍साओ खोन्‍कि छुम्‍साओ झारा अ़धाङ्‍आ तोङ्‌लो काचि मुयाङ्‌सा पोक्‌दा पोन खोन्‍कि सोमातुक्‍मादा पोन्‌याङ्‌सा खात।

ख्रिस्‍तदा अ़ऩङ्‌वा ह़ङ्‌म़ङ

१७ हान अ़ङ्‌का हाङ्‌पाओ अ़चुओ ऩङ्‌दा क़न्‍नान्‍चिन्‍सा य़ङ्‌ङा,

खोन्‍कि हाङ्‌पादा सालुम्‍स़ङ प़ङ,

निरावाचि देत्‍नि मोचिओ अ़चुमित्‍माचिओ सोज्‍जेदा म़ह़ङ, मोवात्‍नि खानानिन हान्‌दाङ्‌का मोह्‍यात्‍नि मान्‍ह़ङ्‌दानिन।

१८ मोचिओ अ़चुसाकोङ्‌वाओ अ़छाक्‍माआ तारुओ अ़चुखामान्‍सिन्‍दामाआ मोचि निनाम्‍हाङ्‌ओ अ़चुह़ङ्‌मादाङ्‌का अ़थाया म़लिसायुङ्‌सा,

खोन्‍कि मोचिओ अ़चुछेन्‍खाताया कुइयामा लिसायुङ्‌सा।

१९ मोचिओ अ़चुलेजो अ़कात्‍निन्‌ओ म़लिसायुङ्‌सा,

खोन्‍कि झाराकापाराओ पोप्‍माय़ङ काचि मुमा च़क्‍ख़य़दा मोचि आप्‍पि म़लासाकि अ़चुताकावा काच़ म़लिसायुङ्‌सा।

२० मेन ख्रिस्‍तओ अ़तुक्‌वादा खानानिन्‌आ मोवात्‍नि मान्‍सिन्‍त़युक्‍तुम।

२१ येसुएदाओ अ़छ़ङ्‌वात्‍नि खोक्‍कोसोओ अ़चुतुक्‌वादा खानानिन्‌आ त़एनुम्‌ओ खोन्‍कि खोक्‍कोएदा ऩचिन्‍तिन्‌युङ्‌सिन्‍चिन्‌नि मिन्‍ङाङा।

२२ म़प्‍मा मित्‍माआ अ़त्‍लो लिसाओ आम्‍नुओ बुयाओ ह़ङ्‌म़ङ्‌ओ च़माथाङ्‌माओ अ़तुक्‌वादा बुयाओ आम्‍नुओ ह़ङ्‌म़ङ छिरानुम,

२३ खोन्‍कि निनाम्‍हाङ्‌ओ अ़चुलावाआ आम्‍नुओ मिन्‍मादा अ़ऩङ्‌वा लिसानिन।

२४ खोन्‍कि निनाम्‍हाङ्‌ओ अ़चुकात्‍मादा अ़नुछ्‍याओ साम्‌योक्‍मि खोन्‍कि सेङ्‌माय़ङ्‌दा मुयाओ अ़ऩङ्‌वा च़माथाङ्‌मा लोआनुम।

२५ खोन्‌ओसा खानानिन झारासा म़प्‍मा छिरानुम,

खोन्‍कि आम्‍नुओ तेन्‍पाङ्‌चिएनान अ़छ़ङ चेवानिन,

देकिनालो आन्‍कान झारा अ़क्‌तात पोक्‌ओ अ़फुत्‍चि ओ।

२६ माइसुङ त़मुन्‌नुछाङ,

हेवा मान्‍मुदानिन।

नाम लुन्‍मा बुयाङा आम्‍नुओ माइसुङ सेम्‍ने,

२७ खोन्‍कि सैताना अ़वाखाम मान्‍प़दानुम।

२८ काख़पाआ हान्‌दाङ्‌का अ़ख़निन्‍ने,

मेन खो काचि मुने।

खोसोओ अ़छुक्‌आ काचि मुने,

खोन्‌ओसा म़हाप्‌दिओचि प़मा ऱचिने।

२९ आम्‍नुओ दोदाङ्‌का यासान्‍मा य़ङ अ़लोन्‍निन्‍ने,

मेन ग़रिएनान तोङ्‌ओ खोन्‍कि अ़नुवाक यायोक अ़तोक्‌ओ ओन्‍ङा चेवानिन,

ओ य़ङ्‌आ काएन्‌चिआ सोमातुक्‍मा अ़तोक्‍ने।

३० खोन्‍कि निनाम्‍हाङ्‌ओ अ़चुसेङ्‌लावा दुखा मान्‍प़दानुम,

खोक्‍कोएदा लेन्‍माय़ङ लेन्‌ओ निम्‍पाङ खानानिन ऩसेप्‍तिन्‌युङ्‌सिन।

३१ झारा ख़क्‍लेप्‍पा य़ङ,

माइसुङ,

च़ऱपा, काचेङ्‌वा, सुङ्‌मा खोन्‍किना झाराकाखालाओ ऩङ्‌च़ छिरानुम।

३२ निनाम्‍हाङ्‌आ ख्रिस्‍तदा खानानिन ऩलेत्‍तिन्‌वात्‍निङा अ़क्‍छा निएदा लेत्‍मुवानिन,

खोन्‍कि खानानिन अ़क्‍छा निएदा अ़नुवाक साकोङ्‌वा खोन्‍कि सोमाकातुक लिसानिन।

साम्‌दा ह़ङ्‌मा

५

१ खानानिन सोम्‍तुक्‍माय़ङ निनाम्‍हाङ्‌ओ अ़चुछाचि त़लिसिन्‌ओसा निनाम्‍हाङ म़च़याङ्‌वा चुवानिन।

२ देत्‍नि ख्रिस्‍तआ आन्‍कान सोमाम़तुक्‍ता खोन्‍कि निनाम्‍हाङ्‌ओ निम्‍पाङ नाम्‍नुयाङ्‌ओ छुक्‍दाम खोन्‍कि हेन्‍खोक्‌वावात्‍नि म़लिसाकि खोक्‍को आप्‍पि आन्‍को निम्‍पाङ म़सुवा,

मोवात्‍नि खानानिन्‌छाङ सोमातुक मुवानिन।

३ मेन आम्‍नुओ रादा पोप्‍मुमा खोन्‍कि झाराकाखालाओ अ़सेङ्‌निनिन्‌ओ माङ्‌लो च़ख़य़ओ अ़ऩङ्‌छाङ अ़बुत्‍निन्‍ने।

मो निनाम्‍हाङ्‌ओ अ़चुम़नाचिएदा लिमा अ़खान्‍तुन।

४ खाक्‍कोछाङ चिप्‍माकात्‍तुओ य़ङ,

खामान्‍सिन चेप्‍मा माङ्‌लो सोज्‍जेओ चुत्‍माय़ङ अ़मुन्‍मिन्‍ने।

ओ य़ङ्‌चिआ खानानिन त़खान्‍तिमिन,

मेन खानानिन्‌आ निनाम्‍हाङ आलाङ प़मादोत।

५ देकिनालो खानानिन्‌आ ओ अ़नुछ्‍या सिन्‍तानुम,

खाक्‍कोछाङ ताङ्‌लान कामु खोन्‍कि अ़सेङ्‌निनिन्‌ओ म़ना माङ्‌लो च़क्‍ख़य़ कामु म़ना (मो अ़क्‍छा सेम्‍पोक काब़क ओ),

ख्रिस्‍तओ खोन्‍कि निनाम्‍हाङ्‌ओ अ़चुहाङ्‌होन्‌दा देम्‍खाछाङ पाङ्‌यि अ़तोक्‍तुन।

६ साङ्‌आछाङ खानानिन सोज्‍जेओ य़ङ्‌आ ऩधान्‍तिमिन्‍ने,

देकिनालो मो य़ङ्‍ओ अ़तुक्‌वाआ लोमान्‍तेत्‍चिएदा निनाम्‍हाङ्‌ओ अ़चुच़ऱपा छुक।

७ खोन्‌ओसा मोचिएनान मान्‍होन्‍दानिन्‍चिन।

८ देकिनालो अ़क्‍दु खानानिन कुइयामादा त़युङिन्‌येन्‌ओ,

मेन हान हाङ्‌पाएदा खानानिन त़उसिन्‌युङ्‌सिन।

खोन्‌ओसा साम्‌ओ अ़छाचिवात्‍नि कोलानिन।

९ देकिनालो झारा अ़नुवाक य़ङ,

साम्‌योक्‍मि खोन्‍कि अ़छ़ङ्‌दा साम्‌ओ अ़सिवा तोक्‍तुम।

१० खोन्‍कि हाङ्‌पा दिसाआ अ़चुऩङानु, मो चिन्‍मान्‍चिन लामानिन।

११ कुइयामादाओ अ़अ़त्‍पा काचिचिदा मान्‌वाङ्‌दानिन,

मेन मोचि खाङ्‌मेत्‍तानुम्‍च़म।

१२ देकिनालो मोचिआ कुम्‌याङ्‌सा अ़मुवाओ य़ङ्‌चिओ अ़तुक्‌वादा य़ङ्‌माछाङ लेजो ओ।

१३ मेन साम्‍लाम्‍पा खाङ्‌मुमाय़ङ झारा नुलोक दात।

१४ खाक्‍को य़ङ नुलोक दात,

मोङा साम ओ।

खोन्‌ओसा साम्‍कालिन ओवात्‍नि य़ङ्‌याङ:

“दुखुप्‌दा त़छुक्‍ता ओ,

थिन्‍ता।

खोन्‍कि त़सुवादाओदाङ्‌का पुवालोन्‍ता,

खोन्‍कि ख्रिस्‍तआ खाना साम ऩप़।”

१५ खोन्‌ओसा देत्‍नि त़कोलिन,

नुलोक मिन्‍मा पाक्‍तानुम्‌कि खानुम।

अ़खारु मात्‍द़ङ्‌ओ म़नावात्‍नि माआङ,

मेन खारुकातोक्‌वात्‍नि चुवानिन।

१६ खोन्‍कि झारा अ़वाखाम्‌चि नुलोक याङानुम्‍च़म,

देकिनालो लेन्‌चि अ़अ़त्‍पा म़मुयाङ।

१७ खोन्‌ओसा खामान्‍सिन मान्‍लिदानिन,

मेन हाङ्‌पाओ अ़चुमिन्‍मा दि ओ, मो तुप्‍मा लामानिन।

१८ अङ्‌गुरा माङ्‌वाआ त़सेरिमिन्‍ने,

देकिनालो मोसाआ खानानिन त़लुक्‍तिन,

मेन सेङ्‌लावाआ भेप्‍तानिन।

१९ अ़क्‍छा निएदा चोन्‍मा छाम,

साम्‍ऱङ,

खोन्‍कि लावामि छाम लुवानिन।

खोन्‍कि आम्‍नुओ झारा साकोङ्‌वाचिआ हाङ्‌पाओ अ़चुसाम्‍ऱङ लुयाङ्‌सा चोन्‍तानुम।

२० अ़धुन झारा य़ङ्‌चिओ निम्‍पाङ आन्‍हाङ्‌पा येसु ख्रिस्‍तओ अ़चुऩङ्‌दा निनाम्‍हाङ पापा आलाङ पुवानुम।

२१ ख्रिस्‍तओ अ़चुसाऩङ्‌वादा अ़क्‍छा निओ अ़पाङ्‌दा युङानिन।

खिम्‍हाङ्‌पा खोन्‍कि खिम्‍हाङ्‌मा

२२ खिम्‍हाङ्‌माचि ओ, हाङ्‌पाओ अ़चुक़म्‍मादा त़युङिन्‌येन्‌वात्‍नि आ-आप्‍पिओ आम्‍नुओ खिम्‍हाङ्‌पाचिओ अ़चुक़म्‍मादा युङानिन।

२३ देत्‍नि ख्रिस्‍त साम्‍भुङ्‍ओ अ़मुलो म़युङ्‌याङ,

मोवात्‍नि खिम्‍हाङ्‌पा खिम्‍हाङ्‌माओ अ़मुलो ओ।

मो साम्‍भुङ खोक्‍कोसोओ अ़चुपोक ओ,

खोन्‍कि खोक्‍कोङा मोसोओ अ़कालेन्‍पा ओ।

२४ देत्‍नि साम्‍भुङ ख्रिस्‍तओ अ़चुपाङ्‌दा युङ्‌याङ,

मोवात्‍निङा खिम्‍हाङ्‌माचिछाङ झारा य़ङ्‌चिदा अ़चुखिम्‍हाङ्‌पाचिओ अ़चुक़म्‍मादा म़युङ्‌ने।

२५ खिम्‍हाङ्‌पाचि ओ,

देत्‍नि ख्रिस्‍तआ साम्‍भुङ सोमाअ़तुक्‍ता खोन्‍कि मोसोओ निम्‍पाङ खोक्‍को आप्‍पि म़सुवा,

मोवात्‍नि खानानिन्‍छाङ आम्‍नुओ खिम्‍हाङ्‌माचि सोमातुक्‍तानुम्‍च़म।

२६ खोक्‍कोसाआ साम्‍भुङ अ़च़क़ल़क मुमा निम्‍पाङ चाक्‌वाआ वाअ़स़कि निनाम्‍हाङ्‌य़ङ्‌लाम्‍पा सेङ्‌मा अ़ऱने,

२७ खोन्‍कि खोक्‍कोसाआ थुपि मात्‍द़ङ्‌ओ खोन्‍कि मान्‍चुन्‌युक्‍तुओ माङ्‌लो दियाकोछाङ मान्‍फिकादा साम्‍स़रिओ साम्‍भुङ खोक्‍कोसाआ आप्‍पि खाङ्‌मुमा निम्‍पाङ ओ,

खोन्‍किना मो सेङ्‌याङ्‌ओ खोन्‍कि थुपि मात्‍द़ङ्‌ओ लिने।

२८ मोवात्‍निङा खिम्‍हाङ्‌पाचिआछाङ अ़चुखिम्‍हाङ्‌माचि खोचिओ आप्‍पि अ़चुपोक्‌वाङा सोमातुक्‍माचिदोत।

खोन्‍कि अ़चुखिम्‍हाङ्‌माचि सोमा कातुक्‌चिआ खोचि आप्‍पि सोमाम़तुक्‍नान्‍चिन।

२९ देकिनालो खाक्‍कोछाङ म़नाआ देम्‍खाछाङ आप्‍पि अ़पोक अ़चिप्‍मा अ़कात्‍तुन,

मेन मोसाआ चामायु प़,

खोन्‍कि मो खा खोन्‍कि मोवात्‍निङा ख्रिस्‍तआछाङ अ़चुसाम्‍भुङ्‍ओ निम्‍पाङ अ़मु।

३० देकिनालो आन्‍कान खोक्‍कोसोओ अ़चुपोक्‌ओ अ़चुफुत्‌चि ओ।

३१ साम्‍कालिन्‌दा ओवात्‍नि छाप्‌याङ,

“खोन्‌ओसा दुवाछाआ अ़पा खोन्‍कि अ़मा छिरुदाचिकि अ़खिम्‍हाङ्‌माएनान युङ। खोन्‍किना मो ह़वाङ्‌माङ अ़क पोक लिचि”

३२ ओ तोक्‍पो अ़कोङ्‌दुम य़ङ ओ।

खोन्‍कि ओ य़ङ अ़ङ्‌का ख्रिस्‍त खोन्‍कि साम्‍भुङ्‍ओ अ़तुक्‌वादा चेप्‍ङा।

३३ देत्‍निनुछाङ खानानिन झारासाआ आम्‍नुओ खिम्‍हाङ्‌माचि खानानिन्‌वात्‍निङा सोमातुक्‍माचिदोत,

खोन्‍कि खिम्‍हाङ्‌माचिआछाङ अ़चुखिम्‍हाङ्‌पाचि साया मेत्‍माचिदोत।

छाचि खोन्‍कि अ़चुमापाचि

६

१ छाचि ओ,

हाङ्‌पाएदा आम्‍नुओ मामा-पापाचिआ ऩलोन्‌ओ य़ङ्‌दा काङ्‌सानिन,

देकिनालो ओ अ़नुवाक य़ङ ओ।

२ “आम्‍नुओ पापा खोन्‍कि मामाचि साया मेत्‍तानुम्‍च़म।”

(मो हिप्‍माय़ङ्‌एनान्‌ओ बुयाओ लोमाय़ङ ओ),

३ खोन्‌ओसा “खानानिन नुलोक लिसानिन,

खोन्‍कि हेन्‍खामादा खानानिन ब़द्‍धे ह़ङानिन।”

४ खोन्‍कि पापाचि ओ,

आम्‍नुओ छाचिओ अ़चुमाइसुङ मान्‍कान्‍दानुम्‍च़म,

मेन मोचि हाङ्‌पाओ यायोक्‌दा खोन्‍कि चिन्‍मादा पोइसानुम्‍च़म।

हारुक्‌चि खोन्‍कि हाङ्‌पाचि

५ हारुक्‌चि ओ,

साऩङ्‌वा खोन्‍कि क़माएनान अ़नुवाक साकोङ्‌वाआ ख्रिस्‍तओ अ़चुलोमाय़ङ्‌दा त़काङ्‌सिन्‌येन्‌वात्‍नि,

ओ हेन्‍खामादाओ आम्‍नुओ हाङ्‌पाचिआ ऩलोन्‌ओवात्‍नि चुवानिन।

६ म़नाचिओ अ़चुऩङाकानुचिवात्‍नि म़क्‍साम्‌दा ओन्‍ङा खाङ्‌मुमा काचि मान्‍मुदानिन,

मेन ख्रिस्‍तओ अ़हारुक्‌चिवात्‍नि झारा आम्‍नुओ साकोङ्‌वाआ निनाम्‍हाङ्‌ओ अ़चुमिन्‍मावा चुवानिन।

७ म़नाचिओ निम्‍पाङ माआङ,

मेन हाङ्‌पाओवात्‍नि अ़नुवाक मिन्‍माआ काचि मुवानिन।

८ ओ सिन्‍तानुम,

मो हारुक्‍ने माङ्‌लो लेत्‌वाङाने,

झारा साङ अ़नुवाक काचि मु,

हाङ्‌पाआ मोवात्‍निङा खो सिरिफा अ़प़।

९ खोन्‍कि हाङ्‌पाचि ओ,

आम्‍नुओ हारुक्‌चिएनान मोवात्‍निङा चुवानिन,

खोन्‍कि दुङ्‌तिम मुमा छिरानुम,

देकिनालो खानानिन त़सिन्‍तुम्‌योम,

ह़वाङ्‌माङ्‍ओ आम्‍नुओ हाङ्‌पा निनाम्‍मादु म़युङ्‌याङ,

खोन्‍कि खोक्‍को लिप्‍पा ऩवाङ्‌निन।

निनाम्‍हाङ्‌ओ अ़चुबान्‍छुबिछु

१० हान,

हाङ्‌पा खोन्‍कि खोक्‍कोसोओ अ़चुसावाओ ऱमादा काछो लिसानिन।

११ सैतानाओ अ़मित्‍चिऩङ्‌ओ अ़देङ्‌सालाप्‍पादा पुक्‍मालोन्‍मा ऱमा निम्‍पाङ निनाम्‍हाङ्‌ओ झारा अ़चुबान्‍छुबिछुचि बित्‍तानुम्‍च़म।

१२ देकिनालो आन्‍ङेन पोक खोन्‍कि ह़ओ अ़देङ्‌सालाप्‍पादा माआङ,

मेन अ़तोक्‍पोचिओ अ़चुदेङ्‌सालाप्‍पादा,

सावाचिओ अ़चुदेङ्‌सालाप्‍पादा,

आइमित्‌ओ कुइयामा हेन्‍खामादाओ हाङ्‌काचि कामुचिओ अ़चुदेङ्‌सालाप्‍पा खोन्‍कि निनाम्‍मादुओ युङ्‌खाचिदाओ अ़अ़त्‍पा लावामि सावाचिओ अ़चुदेङ्‌सालाप्‍पादा ओ।

१३ खोन्‌ओसा निनाम्‍हाङ्‌ओ झारा अ़चुबान्‍छुबिछु बित्‍तानुम्‍च़म।

मोवात्‍नि अ़अ़त्‍पा लेन तेम्‍मा रुवानुम,

खोन्‍कि झारा काचि मुवानुम्‌कि पुक्‍मालोन्‍मा रुवानिन।

१४ खोन्‌ओसा आम्‍नुओ छुमाय़क अ़छ़ङ्‌आ छुम्‍सानुम,

खोन्‍कि साम्‌योक्‍मिओ कोङ्‌कोम रात्‍खा वारानुम्‌कि पुवालोन्‍तानिन।

१५ खोन्‍कि आम्‍नुओ लाङ्‌दा सेवाङ्‌निओ नुय़ङ्‌खान्‌ओ लाङ्‌सुप्‌वात्‍नि वारानुम्‌कि चुम्‍सानिन्‍चिन।

१६ मोन्‌ओङा माआङ,

साकोङ्‌छ़ङ्‌ओ बान्‍छेक्‍खा क़क्‍तानुम, मोलाम्‍पा खानानिन सैतानाओ म़लेत्‌याङ्‍ओ अ़भेचि सेत्‍मा त़ऱम्‍च़म।

१७ लेन्‍माओ ताङ्‌बोप्‍खा बोम्‍सानिन,

खोन्‍कि सेङ्‌लावाओ बान्‍छोन क़क्‍तानुम,

मो निनाम्‍हाङ्‌ओ अ़चुय़ङ ओ।

१८ अ़धुन यामात्‍मा खोन्‍कि निनाम्‍हाङ्‌एदा फालुयाङ्‌सा सेङ्‌लावादा यामारानिन।

ओ मित्‍चिऩङ्‌ओ निम्‍पाङ,

चाप्‍चाप्‍चाप्‌वा युङानिन, खोन्‍कि झारा निनाम्‍हाङ्‌ओ अ़चुम़नाचिओ निम्‍पाङ यामारायुङ्‌सानिन।

१९ अ़ङ्‌को निम्‍पाङ्‌छाङ यामात्‍निप़नि,

खोन्‍कि खाउग़रि अ़ङ्‌का चेप्‍मा चुम्‍ङान्‍च़ङ मोन्‍ग़रि अ़ङ्‌का य़ङ्‌चि ऩप़ङाने,

खोन्‍कि अ़ङ्‌का राक्‌एनान नुय़ङ्‌खान्‌ओ अ़कोङ्‌दुम खालुमा ऱङ्‌ने।

२० देकिनालो ओसोओ निम्‍पाङ अ़ङ्‌का चोक्‍माय़आ छुम्‍माय़ङ अ़क्‍छा हाङ्‌य़ङ्‌काखुन ओ,

खोन्‍कि अ़ङ्‌का देत्‍नि चेप्‍मादोत ओ,

मोवात्‍नि अ़ङ्‌का मो राक्‌एनान चेप्‍मा ऱङाने।

देङ्‌दाओ सेवा

२१ अ़ङ्‌का दियाको मुङाङा खोन्‍कि दे च़ङाङा,

मो खानानिन्‌आछाङ त़सिन्‍तुम्‍ने निकिना सोमातुक्‍तुङ्‌योङ्‌ओ निछा खोन्‍कि हाङ्‌पाएदा सोम्‍कुवा मुमा खान्‍तुओ हाङ्‌पाओ काचि कामु तुखिकस्‌आ झारा य़ङ्‌चि खानानिन खात़एत्‍तिन।

२२ आन्‍काओ तुक्‌वादा खानानिन्‌आ सिन्‍मा त़ऱम्‍ने,

खोन्‍कि खोसाआ आम्‍नुओ साकोङ्‌वाचिदा राक त़प़न्‍नेनिओ मिन्‍माआ अ़ङ्‌का खो खानानिन्‌एदा बाइसुङ्‍ओ।

२३ निनाम्‍हाङ आन्‍पापा खोन्‍कि हाङ्‌पा येसु ख्रिस्‍तदाङ्‌का ब़ब़,

नाना खोन्‍कि निछाचिओ सेवाङ्‌नि,

खोन्‍कि साकोङ्‌छ़ङ्‍एनान्‌ओ सोम्‍तुक्‍मा युङ्‌ने!

२४ आन्‍हाङ्‌पा येसु ख्रिस्‍त अ़धुन अ़लुक्‍निन्‍लो सोमाकातुक्‌चि झाराएदा सोमातुक्‍मा युङ्‌ने।

फिलिप्‍पिचि पावल्‌आ छाप्‍तुओ छाप्‍लावा

छाप्‍लाखाओ अ़सिन्‍खा

ओ छाप्‍लावा पावल्‌आ युरोप्‌ओ फिलिप्‍पि सहरादाओ बुयाओ साम्‍भुङ्‌चिओ निम्‍पाङ छाप्‍तुओ।

फिलिप्‍पि माकेदोनियानि लोवाङाओ रोमि धिखाहुप्‌ओ अ़क्‌तात सहरा याआङा।

ओ छाप्‍लावा छाप्‍तुङुहिदा पावल छेक्‍खादा छुक्‍तायुङ्‌सा।

देम ख्रिस्‍तियान्‌चिआ खोसोओ अ़देङ्‌सालाप्‍पादा फित्‍चि अ़मेत्‍ताकि खोसोओ अ़मिन्‍मा अ़तुक्‍तापुवा।

मोन्‍ग़रि फिलिप्‍पि सहरादाओ साम्‍भुङ्‌दा सोज्‍जेओ चिन्‍माय़ङ्‌चि खाअ़लुसाङा।

खोन्‌ओसा खो चाअ़त्‍लो लिसाङा।

मेन ओ छाप्‍लावाआ ऩङानुमा खोन्‍कि साकोङ्‌छ़ङ पोइसुओ ना पावल्‌आ ख्रिस्‍तएदा याआङाओ अ़धुन्‌ओ अ़साङ्‌कोङ्‌छ़ङ्‌आनि य़ङ्‌मा ऱन।

ओ छाप्‍लावा फिलिप्‍पि सहरादाओ ख्रिस्‍तियान्‌चि आलाङ प़माचि निम्‍पाङ छाप्‍माय़ङ ओ।

पावल हाप्‍तादिसाहिदा मोचिआ मोहा अ़फासा।

मोवात्‍नि पावल खोन्‍कि मोचिएदा ताओ दुखादा मोचि राक खोन्‍कि सोम्‍कुवा प़माचिओ निम्‍पाङ ओ छाप्‍लावा छाप्‍तुओ।

मोचि आप्‍पि नुलोक मुमान्‍चिन खोन्‍कि ऱक्‍भाक ह़ङ्‌म़ङ ह़ङ्‌मादाङ्‌का येसुओ अ़चुच़माथाङ्‌मा म़चिन्‍नान्‍चिन्‍ने निम्‍पाङ पावल्‌आ यायोक प़ङुचि।

ख्रिस्‍तएदा मोचिओ अ़चुह़ङ्‌म़ङ निनाम्‍हाङ्‌ओ अ़चुआसिखा ओ।

मो खोचिआ ओ यहुदि साम्‌योक य़ङ्‌हुप्‌चि म़मुचिओसा माआङ,

मेन मोचिओ अ़चुसाकोङ्‌छ़ङ्‌लाम्‍पा अ़तोक्‍ताओ निम्‍पाङ पावल्‌आ मित्‍मेतुचि।

ख्रिस्‍तदा काह़ङ्‌चि निनाम्‍हाङ्‌एदाङ्‌का ताओ ऩङानुमा खोन्‍कि सेवाङ्‌निओसोओ अ़तुक्‌वादा छाप्‍तुयुङ्‌सु।

ओ छाप्‍लावाआ ख्रिस्‍तियान साकोङ्‌छ़ङ खोन्‍कि ह़ङ्‌म़ङ्‌दाओ ऩङ्‌नुमा,

सोम्‍कुवा,

अ़क्‍भुङ लिमा खोन्‍कि काचिदा अ़क्‍सुसुवा लिमादा क़रुओसा ओ छाप्‍लावा नि छाप्‍लावाचिदाङ्‌का निवा मुयाङ।

ओदा पावल्‌आ फिलिप्‍पि सहरादाओ साम्‍भुङ्‌चि देम सोमातुक्‍तुयुङ्‌सुचि,

मोसोओ अ़तुक्‌वादा खाङ्‌मुसुयुङ्‌सु।

थुत्‍मेत्‍लो अ़तुक्‌वा ऩङ

अ़सिन्‍खा १:१-११

पावल्‌ओ अ़आङ्‌मा १:१२-२६

ख्रिस्‍तदाओ ह़ङ्‌म़ङ १:२७–२:१८

तिमोथि खोन्‍कि इपाफ्रोदाइतस्‌ओ निम्‍पाङ अ़मित्‍चिऩङ २:१९-३०

देङ्‌सालाप्‍पा काच़चि खोन्‍कि क़माचिदाङ्‌का रात्‍मान्‍चिन चाप्‍चेत्‍माय़ङ ३:१–४:९

पावल खोन्‍कि फिलिप्‍पि अ़यावाचि ४:१०-२०

अ़चिन्‍मा ४:२१-२३

फिलिप्‍पिचि पावल्‌आ छाप्‍तुओ छाप्‍लावा

१

१ ओ छाप्‍लावा ख्रिस्‍त येसुओ अ़चुहारुक्‌चि पावल खोन्‍कि तिमोथिदाङ्‌का ओ।

ख्रिस्‍त येसुदा अ़क्‍भोम त़लिसिन्‌ओ फिलिप्‍पिदा कायुङ धिताङ्‌पाचि खोन्‍कि साम्‍भुङ काफापाचि झारा निनाम्‍हाङ्‌ओ अ़चुम़नाचि अ़ङ्‌का छाप्‍तुङ्‌योङ्‌ओ।

२ आन्‍पापा निनाम्‍हाङ पापा खोन्‍कि हाङ्‌पा येसु ख्रिस्‍तआ खानानिन सोमाऩतुक्‍तिन्‍ने खोन्‍कि सेवाङ्‌नि लिसानिन।

पावल्‌ओ अ़आलाङ प़माय़ङ खोन्‍कि अ़यामात्‍मा

३ अ़ङ्‌का खानानिन झारा मित्‍नानिन्‌ओ ग़रि अ़ङ्‌का अ़ङ्‌निनाम्‍हाङ आलाङ प़ङ।

४ खानानिन झारासोओ निम्‍पाङ अ़धुन झारा अ़ङ्‌यामात्‍मादा अ़ङ्‌का ऩङानुमाआ यामात्‍ङा,

५ देकिनालो बुयाओ लेन्‌दाङ्‌का आइमित्‌तारि नुय़ङ्‌खान काचिदा खानानिन्‌आ अ़ङ्‌का त़फानियुङ्‌नि।

६ खोन्‍कि अ़ङ्‌का सोम्‍कुवा मुङा,

निनाम्‍हाङ्‌आ खानानिन्‌एदा अ़क्‌तात अ़नुवाक काचि अ़पुङ्‌साओ,

खोक्‍कोसाआ येसु ख्रिस्‍त म़लाताओ लेन्‌तारि मो अ़ताला।

७ अ़ङ्‌का खानानिन झारा अ़ङ्‌साकोङ्‌वादा युङ्‌नानिन।

खानानिन झारासोओ निम्‍पाङ अ़ङ्‌का ओवात्‍नि मित्‍मा तोङ्‌नि मिनाङ,

देकिनालो अ़ङ्‌छेक्‍मादा खोन्‍कि अ़छ़ङ नुय़ङ्‌खान्‌ओ अ़रात्‍मादा खोन्‍कि नुय़ङ्‌खान अ़छ़ङ मुयाङ्‌नि खाङ्‌मुमा ह्‍वातात्‍माङ्‌दा खानानिन अ़ङ्‌काएनान्‌ओ सोमातुक्‍मादा फासि त़वाङिन्‌युङ्‌सिन।

८ येसु ख्रिस्‍तआ खानानिन देत्‍नि सोमाऩतुक्‍तिन,

मोवात्‍निङा अ़ङ्‌काछाङ खानानिन झारा सोमातुक्‍नाङ्‌नानिन निकिना निनाम्‍हाङ अ़ङ्‌सालुम्‍स़ङ म़युङ्‌याङ।

९ अ़ङ्‌यामात्‍मा ओङा ओ: अ़नुछ्‍याओ ताया खोन्‍कि तुप्‍मा सावादा आम्‍नुओ सोमातुक्‍मा च़लोक पोन्‌याङ्‌सा खात्‍ने।

१० खोन्‌ओसा खानानिन्‌आ अ़नुवाक य़ङ छेन्‍मा त़ऱम्‍ने।

खोन्‍किना ख्रिस्‍त म़लाताओ लेन्‌दा अ़च़क़ल़क खोन्‍कि लाहि मात्‍द़ङ्‌ओ त़लिसिन्‍ने।

११ निनाम्‍हाङ्‌ओ अ़चुसाऩङ्‌वा खोन्‍कि अ़चुऩङ्‌चोन्‍माओ निम्‍पाङ येसु ख्रिस्‍तलाम्‍पा ताओ अ़नुवाक काचि सिवाआ खानानिन भेप्‌याङ्‌सा त़खारिन्‍ने।

पावल्‌ओ अ़छुम्‍मादाङ्‌का नुय़ङ्‌खान फेमा

१२ ब़ब़,

नाना खोन्‍कि निछाचि ओ,

खानानिन ओ सिन्‍तानुम्‌नि अ़ङ्‌का मिन्‍ङा,

अ़ङ्‌काएदा म़ताओ य़ङ्‌चिआ अ़नुछ्‍याङा नुय़ङ्‌खान फेमा म़फासायुङ्‌सा।

१३ अ़ङ्‌का ख्रिस्‍त खालुसुङ्‌ओसा अ़ङ्‌का छेक्‍खादा छुक्‍ताङ्‌ओनिओ हाङ्‌युङ्‌खादाओ झारा रात्‍खामिचि खोन्‍कि नि म़नाचिआ अ़सिन्‍तायुङ्‌सा।

१४ ब़द्‍धेकापाङ ब़ब़,

नाना खोन्‍कि निछाचि,

अ़ङ्‌छेक्‍माआ हाङ्‌पाआ राक्‌एनान्‌ओ खोन्‍कि निनाम्‍हाङ्‌ओ अ़चुय़ङ अ़चुक़मा मान्‍कात्‍माङ चेप्‍मा च़लोक अ़चुराक्‍स़रिओ म़मुयुङ्‌सुचि।

१५ ओ अ़छ़ङ ओ,

खा-खाक्‍कोचिआ ऩङ्‌च़ खोन्‍कि होराआ ख्रिस्‍तओ अ़तुक्‌वादा खाअ़लुयाङ,

मेन निचिआ अ़नुवाक मिन्‍माआ खाअ़लु।

१६ नुय़ङ्‌खान रात्‍माओ निम्‍पाङ अ़ङ्‌का ओदा युङ्‌ङाङाओ मोचिआ अ़सिन्‍तायुङ्‌सा।

खोन्‌ओसा खा-खाक्‍कोचिआ अ़नुवाक मिन्‍माआ खाअ़लुसायुङ्‌सा,

मोचिआ अ़चुसोमातुक्‍माआ अ़मुयाङ।

१७ मेन होरा कामुचिआ सेङ्‌याङ्‌ओ मिन्‍माआ माआङ,

अ़ङ्‌का छेक्‍ङाङाओदा अ़चाअ़त्‍मा तेप्‍मा प़मानि म़मिन्‌कि अ़अ़त्‍पा मिन्‍माआ ख्रिस्‍त खाअ़लु।

१८ अ़ताकावाने!

मुलो य़ङ ओङा ओ,

अ़अ़त्‍पा मिन्‍माआङाने माङ्‌लो अ़नुवाक मिन्‍माआङाने झाराकापाराआ ख्रिस्‍त खालुने।

१९ उवा,

अ़ङ्‌का अ़ङ्‌ऩङानुयुङ!

देकिनालो अ़ङ्‌का सिन्‍तुङ्‌योङ,

आम्‍नुओ यामात्‍मा खोन्‍कि येसु ख्रिस्‍तओ अ़चुलावाओ अ़चुफामाआ अ़ङ्‌का फोङ्‌मा तोक्‍तुङ।

२० अ़ङ्‌को अ़न्‍नुनु अ़ङ्‌हुङ्‌मा खोन्‍कि सोम्‍कुवा ओङा ओ,

अ़ङ्‌का देम्‍खाछाङ लेजो अ़लिऩङ,

मेन अ़ङ्‌को च़लोक अ़ङ्‌राक पोन,

खोन्‍कि अ़धुन्‌वा आइमित्‌छाङ अ़ङ्‌पोक्‌आ ख्रिस्‍त साया मेत्‍तु,

ह़ङ्‌ङानेकि स़ङादाङाने।

२१ देकिनालो अ़ङ्‌का ख्रिस्‍तओ निम्‍पाङ ह़ङ्‌ङाङा,

खोन्‍कि स़मा अ़नुवाक ओ।

२२ मेन पोक्‌दाङा ह़ङ्‌माओनालो अ़ङ्‌का ख्रिस्‍तओ निम्‍पाङ ब़द्‍धे अ़सिवा सिओ काचि मुमा ऱङा।

खोन्‌ओसा अ़ङ्‌का खाक्‍को छेन्‍मादोत ओ,

मो अ़ङ्‌का य़ङ्‌मा अ़ऱऩङ।

२३ अ़ङ्‌का ना हाक्‍हाक्‍किरा लिसाङ्‌युङ्‌साङ।

हामान्‍चिन्‌कि ख्रिस्‍तएनान युङ्‌मा स़ङाङा,

देकिनालो ओ ब़द्‍धे अ़नुवाक मुयाङ।

२४ मेन आम्‍नुओ निम्‍पाङ पोक्‌दा युङ्‌मा च़लोक अ़च़वाङ मुयाङ।

२५ अ़ङ्‌का ओ य़ङ अ़नुछ्‍या सिन्‍तुङ्‌योङ।

साकोङ्‌छ़ङ्‌दा आम्‍नुओ पोन्‍मा खोन्‍कि सेवाङ्‌निओ निम्‍पाङ अ़ङ्‌का ह़ङ्‌ङायुङ्‌ङा,

खोन्‍कि खानानिन झाराएनान युङ्‌ङा।

२६ खोन्‌ओसा अ़ङ्‌का खानानिन्‌एदा लाङाताङाहिदा अ़ङ्‌तुक्‌वाआ खानानिन्‌आ ख्रिस्‍त येसु चोन्‍माओ च़लोक अ़तुक्‌वा लि।

२७ अ़च़वाङ य़ङ ओङा ओ,

आम्‍नुओ ह़ङ्‌म़ङ्‌ओ च़माथाङ्‌माआ ख्रिस्‍तओ अ़चुनुय़ङ्‌खान खान्‍तुओ मुने।

अ़ङ्‌का बान्‍ङाकि तुप्‍नानिन्‌नुछाङ माङ्‌लो अ़ङ्‌का अ़युङ्‌ऩङ्‌ऩङ्‌ङाने,

अ़ङ्‌का ओ य़ङ आम्‍नुओ तुक्‌वादा एन्‍मा स़ङा,

खानानिन अ़क्‌तात लावादा अ़क्‍नि त़लिसिन्‌कि त़एविन्‌ओ खोन्‍कि अ़क्‍मिन्‍माओ त़लिसिन्‌कि नुय़ङ्‌खान्‌ओ साकोङ्‌छ़ङ्‌ओ निम्‍पाङ अ़क्‍नि त़मुन्‌येन्‌ओ अ़ङ्‌का एन्‍मा तोक्‍तुङ्‌ने।

२८ खोन्‍कि आम्‍नुओ फित्‍चि कामुचिदाङ्‌का दियाको य़ङ्‌दाछाङ मान्‍क़दानिन।

ओ निनाम्‍हाङ्‌आ मोचि म़लुक्‍ने निम्‍पाङ खाङ्अ़मुयाङ ओ,

मेन खानानिन त़लेरिन।

२९ देकिनालो ख्रिस्‍तओ निम्‍पाङ खानानिन ब़क्‍मा अ़वाखाम ऩप़न्‌युङ्‌सिन,

खोक्‍को साकोङ्‌छ़ङ मुमा ओन्‍ङा माआङ,

मेन खोक्‍कोसोओ निम्‍पाङ दुखा आङ्‌माछाङ ओ।

३० खोन्‍कि मो मुमा खानानिन्‌आ अ़ङ्‌काएदा त़खाम,

खोन्‍कि अ़ङ्‌काएदा युङ्‌याङ निकिना आइमित त़एनुम्‌योम,

मो य़ङ्‌दाङा खानानिन त़वाङिन्‌युङ्‌सिन।

ख्रिस्‍तओ अ़चुसिम्‍मान्‍चिन

२

१ मोवात्‍नि ख्रिस्‍तएदा अ़क्‍भोम लिमादा अ़क्‍चित राक याक्‌याङ्‌नालो, खोक्‍कोसोओ अ़चुसोमातुक्‍मादाङ्‌काओ अ़क्‍चित सोम्‍सेत्‍मा याक्‌याङ्‌नालो, निनाम्‍हाङ लावाएनान्‌ओ अ़क्‍चित यावायोक युङ्‌याङ्‌नालो, अ़क्‍छा निएदा सोमातुक्‍मा खोन्‍कि सोम्‍मासेत्‍माय़ङ अ़क्‍चित युङ्‌याङ्‌नालो,

२ खानानिन अ़क्‍मिन्‍माओ लिसानिन्‌कि,

अ़क्‍छा निएदा सोमातुक्‍कातुक मुयाङ्‌सा,

झारा तोङानिन्‌कि अ़क्‍साकोङ्‌वाओ मुवानिन्‍चिन खोन्‍कि अ़ङ्‌ऩङानुमा तासालानुम।

३ देम्‍खाछाङ आप्‍पि खानानिन खाङ्‌मान्‍चिन माङ्‌लो तोक्‍पो लिमाओ निम्‍पाङ देत्‍छाङ माच़दानिन,

मेन सिम्‍नान्‍चिन्‍सा निचि खानानिन आप्‍पिदाङ्‌का अ़धिवा मित्‍तानुम्‍च़म।

४ खानानिन झारासाआ आम्‍नुओ आप्‍पिओ ओन्‍ङा मित्‍मा मान्‍लाम्‍दानुम,

मेन निचिओ अ़चुमित्‍माछाङ लामानुम।

५ झारा आम्‍नुओ रादा येसु ख्रिस्‍तदा याआङावाको मिन्‍मा याक्‍ने।

६ ख्रिस्‍त अ़नुछ्‍याङा निनाम्‍हाङ म़मुवाङानुछाङ,

खोक्‍कोसाआ निनाम्‍हाङ्‌एनान अ़क्‍निवा लिमा अ़क्‌तात लाप्‍मायुङ्‌मादोत्‌ओ सामावात्‍नि मान्‍मित्‌अ़दा।

७ मेन खोक्‍कोसाआ झारा म़छिरुचि,

खोन्‍कि हारुक म़मुवान्‍चिन्‌किना म़नावा म़लिसा।

८ अ़चुकात्‍मादा म़नावात्‍नि म़लिसाकि आप्‍पि म़सिम्‍सान्‍चिन,

खोन्‍कि अ़चुस़मादामातारि निनाम्‍हाङ्‌ओ अ़चुलोमाय़ङ अ़मुवाकि क्रुस्‌दाछाङ म़सुवा।

९ खोन्‌ओसा निनाम्‍हाङ्‌आ खोक्‍को अ़न्‍नुनु अ़झोइसा,

खोन्‍कि खोक्‍को मो अ़क्‌तात ऩङ अ़पुवा,

मो झारा ऩङ्‌दाङ्‌का झोन्‌याङ,

१० मोवात्‍नि निनाम्‍मादु,

हेन्‍खामादा माङ्‌लो हेन्‍खामा हुत्‌युओ झारासाआ,

येसुओ अ़चुऩङ्‌दा अ़चुतुम्‍प़छ़क तोम्‍मादोत,

११ खोन्‍कि झारा लेम्‌आ निनाम्‍हाङ पापाओ अ़चुऩङ्‌लोङ्‌माओ निम्‍पाङ,

येसु ख्रिस्‍त हाङ्‌पाओ निकिना लोक्‍मादोत।

हेन्‍खामादा कालेत साम

१२ खोन्‌ओसा सोमातुक्‍नाङ्‌नानिन्‌ओ यावाचि ओ,

देत्‍नि खानानिन्‌आ अ़धुन निनाम्‍हाङ्‌ओ अ़चुलोमाय़ङ त़काङ्‌सिन,

अ़ङ्‌का खानानिन्‌एदा युङाङ्‌याङ्‌हिदा ओन्‍ङा मुन्‌वा माआङ,

मेन च़लोक अ़ङ्‌का मात्‍द़ङ्‌हिदाछाङ क़माआ धुन्‌याङ्‌सा आम्‍नुओ लेन्‍माय़ङ्‌आ खानानिन झारासाआ चात्‍लो काचि मुवायुङ्‌सानिन।

१३ देकिनालो खानानिन्‌एदा निनाम्‍हाङ आप्‍पि काचि म़मुयाङ।

खोक्‍कोसाआ खानानिन अ़चुओ अ़नुवाक मित्‍चिऩङ तामालामा मिन्‍मा खोन्‍कि सावा ऩप़न।

१४ छुऩङ्‌वा माङ्‌लो दुम मान्‍तुमाङ झारा य़ङ मुयाङ्‌सा खारानिन।

१५ खोन्‍किना खानानिन मान्‍फिकादा खोन्‍कि सोत्‍सोत्‌वाओ लिसानिन्‌किना ऱक्‌याङ्‌ओ खोन्‍कि वाऱनान्‍चिन्‌ओ म़नाचिओ दुङ्‌ओ अ़रादा निनाम्‍हाङ्‌ओ थुपि मात्‍द़ङ्‌ओ अ़चुछा लिसानिन।

ओ दुङ्‌ओ अ़रादा हेन्‍खामादा खानानिन साङ्‌केन्‍माचिवा लेरानिन।

१६ ह़ङ्‌म़ङ्‌ओ नुय़ङ्‌खान नुलोक लावायुङ्‌सानुम।

मोवात्‍नि अ़ङ्‌का सोज्‍जेङा मान्‍लोत्‍ङा माङ्‌लो अ़ङ्‌का सोज्‍जेङा काचि मान्‍मुङा निकिना ख्रिस्‍तओ अ़चुलामातामा लेन्‌दा अ़ङ्‌का तोक्‍पो लिमा ऱङाने।

१७ मेन मोवात्‍नि आम्‍नुओ साकोङ्‌छ़ङ्‌ओ हेन्‍खोक्‌वादा अ़ङ्‌कोछाङ ह़ हेन्‍खोक्‌वावात्‍नि सोन्‌नुछाङ,

अ़ङ्‌का अ़ङ्‌ऩङानु,

खोन्‍कि खानानिन झाराएनान अ़ङ्‌सोम्‍स़।

१८ मोवात्‍निङा खानानिन्‌छाङ अ़ङ्‌काएनान आम्‍नुओ ऩङानुमादोत खोन्‍कि सोम्‍सेत्‍मान्‍चिन्‍दोत।

तिमोथि खोन्‍कि इपाफ्रोदितस

१९ हाङ्‌पा येसुओ अ़चुमिन्‍मा याक्‌याङ्‌नालो खानानिन्‌एदा च़क्‍नि तिमोथि बान्‍मानि मिन्‍ङाङा,

मोवात्‍नि आम्‍नुओ य़ङ्‌खान्‌आ अ़ङ्‌काछाङ अ़ङ्‌ऩङानुमान्‍चिन ऱङाने।

२० खोवाको अ़छ़ङ मिन्‍माआ आम्‍नुओ नुलोक कामित अ़ङ्‌काएदा नि साङ्‌छाङ मात्‍द़ङ।

२१ येसु ख्रिस्‍तओ अ़चुतुक्‌वादा मान्‍मिन्‍माङ,

नि म़नाचि झारा आप्‍पि मित्‍मान्‍चिन म़लाम।

२२ मेन तिमोथि दियाको म़ना ओ,

खानानिन्‌आ त़सिन्‍तुम्‌योम,

देत्‍नि अ़छाआ अ़पा ब़रु,

मोवात्‍निङा खोसाआ अ़ङ्‌का नुय़ङ्‌खान खालुमा अ़फासाङ।

२३ खोन्‌ओसा अ़ङ्‌को निम्‍पाङ दि देत्‍नि लि,

मो तुप्‍तुङ्‌योङ्‌वा अ़ङ्‌का खो खानानिन्‌एदा बान्‍मानि मिन्‍ङाङा।

२४ खोन्‍किना अ़ङ्‌काछाङ च़क्‍नि बान्‍मा ऱन्‍ङाने निम्‍पाङ हाङ्‌पाएदा सोम्‍कुवा मुङाङा।

२५ इपाफ्रोदितस,

खो अ़ङ्‌निछा,

अ़ङ्‌काएनान अ़क्‍नि नुय़ङ्‌खान खालुमा काचि कामु खोन्‍कि नुय़ङ्‌खान कारात अ़क्‍निओ रात्‍खामि खोन्‍कि खानानिन्‌आ त़बाइसुम्‌ओ य़ङ्‌काखुन खोन्‍कि अ़ङ्‌का हाप्‍ङाहिदा काफा ओ,

खो खानानिन्‌एदा लामाबान्‍मानि मिन्‍ङाङा।

२६ खोसाआ खानानिन झारा अ़न्‍नुनु तुप्‍मा स़याङ।

खो तुआओ य़ङ्‌खान खानानिन्‌आ त़एनुम्‌ओसा खो चाअ़त्‍लो लिसायुङ्‌सा।

२७ खो अ़नुछ्‍याङा सुवालो तुआकि आप्‍फात सुवादा,

मेन निनाम्‍हाङ्‌आ खो सोमाअ़तुक्‍ता।

खो ओन्‍ङा माआङ,

मेन सोखादुङ्‌दा सोखा अ़तेप्‍निन्‍ने निम्‍पाङ अ़ङ्‌काछाङ सोमाऩतुक्‍ताङ।

२८ खोन्‌ओसा अ़ङ्‌का खो बान्‍मा च़लोक अ़ङ्‌ऩङानुयाङ,

मोवात्‍नि खो त़लासुम खाम खोन्‍किना खानानिन आम्‍नुओ ऩङानु,

खोन्‍कि अ़ङ्‌योक्‍माछाङ अ़क्‍चित सेम।

२९ खोन्‌ओसा अ़न्‍नुनु ऩङानुयाङ्‌सा हाङ्‌पाएदा खो लोआनुम,

खोन्‍कि ओवाको म़नाचि साया मेत्‍तानुम्‍च़म।

३० देकिनालो ख्रिस्‍तओ अ़चुकाचिओ निम्‍पाङ खो आप्‍फात सुवादाओ। खोन्‍कि अ़ङ्‌काएदाओ आम्‍नुओ ब़त्‍मा तामालामा निम्‍पाङ खोसाआ अ़ह़ङ्‌म़ङ चाअ़त्‍लोदा पाउ।

अ़छ़ङ साम्‌योक्‍मि

३

१ अ़सेत्‍मादिमादा,

अ़ङ्‍ब़ब़,

नाना खोन्‍कि निछाचि ओ,

हाङ्‌पाएदा ऩङानुसानिन्‍चिन!

खानानिन मो य़ङ्‌चि छाप्‍मायुङ्‌मा अ़ङ्‌का अ़ङ्‌नाप्‍मा अ़लुनिन,

खोन्‍कि मो आम्‍नुओ रात्‍मा निम्‍पाङ ओ।

२ कुतिवाचिदाङ्‌का चाप्‍चेत्‍तानिन्‍चिन,

अ़त्‍लो काचि कामुएदाङ्‌का चाप्‍चेत्‍तानिन्‍चिन,

पोक काक़प्‌चिएदाङ्‌का चाप्‍चेत्‍तानिन्‍चिन।

३ देकिनालो सेङ्‌लावालाम्‍पा काब़क आन्‍कान्‌ङा ओ,

खोन्‍कि ख्रिस्‍त येसुआ दि अ़मुवायुङ्‌सा मोदा आन्‍कान तोक्‍पो कालि खोन्‍कि च़माथाङ्‌मादा सोम्‍कुवा मान्‍मुकादा अ़नुछ्‍याओ सिप्‍मायाम्‍बुन कापाक आन्‍कान्‌ङा ओ।

४ मेन अ़ङ्‌का आप्‍पि पोक्‌दा सोम्‍कुवा मुमाओ अ़तुक्‌वा युङ्‌याङ।

खाक्‍को म़नाआ अ़पोक्‌दा सोम्‍कुवा मुमाओ अ़तुक्‌वा युङ्‌याङ्‌नि मिन्‌नालो अ़ङ्‌को अ़क्‍चित च़लोक अ़तुक्‌वा पोक्‌दा सोम्‍कुवामुमायु युङ्‌याङ।

५ देकिनालो अ़ङ्‌का ना लिसाङ्‌ओ आथ्‌कालेन्‌दा सिप्‍मायाम्‍बुन ऩपाक्‍ताङ्‌ओ।

अ़ङ्‌का इस्राएलि रावाओ बेन्‌यामिन भुङ्‌दाओ ओ,

अ़ङ्‌का खाक्‍कोछाङ हिब्रुचिदाङ्‌का च़लोक हिब्रु ओ।

य़ङ्‌हुप अ़तुक्‌वादाओनालो अ़क्‍छा फरिसि ओ।

६ राक्‌ओ अ़तुक्‌वादाओनालो साम्‍भुङ दुखाकाप,

साम्‌योक्‍मिओ अ़तुक्‌वादाओनालो य़ङ्‌हुप्‌वात्‍नि लाहि मात्‍द़ङ्‌ओ अ़ङ्‌का मुवाङ्‌याङ।

७ मेन देम य़ङ्‌चि अ़ङ्‌को निम्‍पाङ अ़च़वाङ म़मुवाङा,

मोचि अ़ङ्‌का ख्रिस्‍तओ निम्‍पाङ अ़काचि मात्‍द़ङ्‌ओ मित्‍तुङ्‌च़ङ।

८ अ़नुछ्‍या ख्रिस्‍त येसु अ़ङ्‌हाङ्‌पा निकिना सिन्‍मा तोक्‍पो अ़वाखाम तोक्‍तुङ्‌ओदा नि झारा य़ङ्‌चि अ़काचि मात्‍द़ङ्‌ओनि मित्‍तुङ्‌च़ङ।

ख्रिस्‍त तोक्‍मा ऱङ्‌ने निकिना खोक्‍कोसोओ निम्‍पाङ अ़ङ्‌का झारा य़ङ्‌चि छिरुङ्‌युङ्‌सुङ्‌च़ङ,

खोन्‍किना झारा मोचि सिप्‍भाङ्‌वा मित्‍तुङ्‌च़ङ,

९ खोन्‌ओसा अ़ङ्‌का झारा खोक्‍कोएदा अ़क्‍नि मुमान्‍चिन ऱङाने।

य़ङ्‌हुप मुयाङ्‌सा अ़ङ्‌का साम्‌योक्‍मि लिमा अ़ऱऩङ,

मेन अ़ङ्‌साम्‌योक्‍मि ओङा ओ,

मो ख्रिस्‍तएदा याक,

मो साकोङ्‌छ़ङ्‌लाप्‍मा निनाम्‍हाङ्‌एदाङ्‌का ताओ साम्‌योक्‍मि ओ।

१० अ़ङ्‌का ख्रिस्‍त खोन्‍कि खोक्‍कोसोओ अ़चुलामाखोन्‍मालोन्‍मा सावा सिन्‍मानि मिन्‍ङा,

खोन्‍कि खोक्‍कोसोओ अ़चुस़मादा खोक्‍कोवात्‍निङा लिङाकि खोक्‍कोसोओ अ़चुदुखा आङ्‌मादा वाङ्‌मा ऱङाने,

११ खोन्‌ओसा लिमा ऱनालो स़मादाङ्‌का अ़ङ्‌का लामाखोन्‍मालोन्‍मा ऱङाने।

मित्‍चिऩङ्‌दा लोत्‍मा

१२ अ़ङ्‌का मो मित्‍चिऩङ्‌चि झारा बुयाङा तोक्‍तुङ्‌चिउङ्‌युङ्‌सुङ्‌च़ङ माङ्‌लो अ़ङ्‌का बुयाङा तासुङ्‌लोङ्‌युङ्‌सुङ्‌च़ङ निकिना माआङ,

मेन मो मित्‍चिऩङ्‌चि लाप्‍माचिओ निकिना अ़ङ्‌का बुया खात्‍ङाङा।

मो मित्‍चिऩङ्‌चिओ निकिना ख्रिस्‍तआ अ़ङ्‌का ऩलावाङ!

१३ अ़ङ्‍ब़ब़,

नाना खोन्‍कि निछाचि ओ,

मो अ़ङ्‌का झारा तोक्‍तुङ्‌चिउङ्‌युङ्‌सुङ्‌च़ङ्‌नि अ़ङ्‌का अ़मिन्‍ऩङ,

मेन अ़ङ्‌का ओ मुङ,

मेन देङ्‌याओ य़ङ्‌चि मान्‍तुङ्‌केसुङ्‌च़ङ्‌कि बुयाओ य़ङ्‌चिह्‍यात्‍नि तामालामा लाम्‍ङा।

१४ खोन्‌ओसा निनाम्‍मादुओ सिरिफा तोक्‍मा मित्‍चिऩङ्‌आ बुया लोत्‍ङाङा।

निनाम्‍हाङ्‌आ ओसोओ निम्‍पाङ ख्रिस्‍त येसुलाम्‍पा निनाम्‍मादुत्‍नि ऩबुत्‍ताङ्‌ओ।

१५ आन्‍कान लावामिदा पोयिन्‌ओचि झारा ओवाको मिन्‍माओ मुन्‍ने।

मेन खानानिन दि-दिसु य़ङ्‌दा नि मिन्‍माओ त़मुन्‌येन्‌नालो निनाम्‍हाङ्‌आ खानानिन मोछाङ नुलोक तुप्‍मा ऩप़न।

१६ दि आन्‍कान निनाम्‍हाङ्‌आ खाङ्‌म़मेत्‍तायुङ्‌सा,

मो नुलोक क़क्‍तुम्‌युङ्‌सुम्‍ने।

१७ ब़ब़,

नाना खोन्‍कि निछाचि ओ,

खानानिन अ़ङ्‌मात्‍ऩङ त़ङ्‌तानुम।

खा-खाक्‍कोचिआ आन्‍काओ अ़मात्‍ऩङ अ़त़ङ खानानिन्‌आ मोचिएदाङ्‌का चिन्‍तानिन्‍चिन।

१८ अ़ङ्‌का ब़द्‍धेकादु खाएत्‍नानिन्‌ओ म़नाचिओ अ़तुक्‌वादा हान्‍छाङ खानानिन खाप्‌याङ्‌सा लानालोनाङ्‌नानिन,

ब़द्‍धे म़नाचि ख्रिस्‍तओ अ़चुक्रुस्‌ओ ङेङ्‌चिवात्‍नि म़ह़ङ।

१९ आदेङ्‌माङ निनाम्‍हाङ्‌आ मोचि म़लुक्‍तुचि,

अ़चुबुक मोचिओ अ़चुमाङ ओ,

खोन्‍कि मोचि लेजो य़ङ्‌चि म़मुओदा तोक्‍पो म़लि,

खोन्‍कि मोचिओ अ़चुमिन्‍मा हेन्‍खामादाओ य़ङ्‌चिदा याक्‌याङ।

२० मेन आन्‍ताङ्‌युङ निनाम्‍मादु युङ्‌याङ।

खोन्‍कि मोदाङ्‌का म़ताओ आन्‍कालेन्‍पा,

हाङ्‌पा येसु ख्रिस्‍त आन्‍कान राक्‍स़रि हुङुम।

२१ खाक्‍को सावालाम्‍पा झारा खोक्‍कोसोओ अ़चुक़म्‍मादा तात्‍मा म़ऱचि,

आन्‍को अ़ऱनिन्‌ओ स़दाओ पोक खोक्‍कोसो आप्‍पिओ अ़चुसाम्‍स़रिओ पोक्‌वात्‍नि लिसि अ़फान।

४

१ खोन्‌ओसा अ़ङ्‌का सोमातुक्‍नानिन्‌ओ खोन्‍कि खाङ्‌मा स़ङाङाओ अ़ङ्‍ब़ब़,

नाना खोन्‍कि निछाचि ओ,

खानानिन अ़ङ्‌ऩङानुमा खोन्‍कि अ़ङ्‌तोक्‍पो लिखा ओ।

अ़ङ्‌का सोमातुक्‍नाङ्‌नानिन्‌ओचि ओ,

ओवात्‍निङा हाङ्‌पाएदा नुलोक युङानिन।

यायोक्‌चि

२ अ़ङ्‌का इयोदिया खोन्‍कि सुन्‍तुखे हाङ्‌पादा अ़क्‍छा निएदा तोङाचिनि लोनाङ्‌नाचि।

३ अ़ङ्‌सोम्‍कुवाओ यावा,

अ़ङ्‌का खानाछाङ लोनाङ्‌ना,

ओ मेत्‍छामाचि फासुचि,

देकिनालो मोचिआ अ़ङ्‌काएनान अ़क्‍नि नुय़ङ्‌खान खालुमा,

क्‍लेमेसएनान खोन्‍कि नि यावाचिएनान अ़क्‍नि चात्‍लो काचि मुवायुङ्‌साचि।

मोचिओ अ़चुऩङ ह़ङ्‌म़ङ्‌ओ छाप्‍लाखादा याक्‌याङ।

४ हाङ्‌पाएदा अ़धुन आम्‍नुओ ऩङानुसानिन्‍चिन।

अ़ङ्‌का लाङाय़ङ्‌ङा आम्‍नुओ ऩङानुसानिन्‍चिन!

५ आम्‍नुओ अ़नुवाक च़माथाङ्‌मा झारा म़नाचिआ अ़सिन्‍ने।

हाङ्‌पा च़क्‍निङा म़ता।

६ खाक्‍कोछाङ य़ङ्‌दा मिन्‍राक मान्‍मुदानिन,

मेन झारा य़ङ्‌दा आम्‍नुओ यामात्‍मा खोन्‍कि दोत्‍माय़ङ्‌लाम्‍पा आलाङ्‌एनान खानानिन दोत्‌ओचि निनाम्‍हाङ दोत्‍तानुम।

७ साङ्‌आछाङ तुप्‍मा अ़ऱन्‍मिन्‌ओ निनाम्‍हाङ्‌ओ अ़चुसेवाङ्‌निआ आम्‍नुओ साकोङ्‌वाचि खोन्‍कि आम्‍नुओ मिन्‍माचि रात्‍तुचि देकिनालो खानानिन ख्रिस्‍त येसुएदा त़याइन्‌येन।

८ देङ्‌दा ब़ब़,

नाना खोन्‍कि निछाचि ओ,

दि अ़छ़ङ मुयाङ,

दि सायामेत्‍मायु मुयाङ,

दि साम्‌योक्‍मि मुयाङ,

दि सेङ्‌याङ,

दि सोमा तुक्‍मायु मुयाङ,

दि चोन्‍मायु मुयाङ,

मोवात्‍नि दि-दिचि अ़नुवाक खोन्‍कि चोन्‍मा खान्‍तुओ म़मुयाङ्‌नालो, मो य़ङ्‌चिओ अ़तुक्‌वादा मित्‍तानुम्‍च़म।

९ खानानिन्‌आ दि अ़ङ्‌काएदाङ्‌का त़चिन्‍तिन्‍चिन,

खोन्‍कि त़लोउम खोन्‍कि त़एनुम खोन्‍कि त़खाम,

मोवात्‍निङा चुवानिन।

खोन्‍किना सेवाङ्‌नि काप़ निनाम्‍हाङ खानानिन्‌एनान म़युङ।

अ़चुछुक्‍दाम्‌ओ निम्‍पाङ आलाङ

१० हान ब़द्‍धेकालेन्‌कि अ़ङ्‌काएदा आम्‍नुओ सोम्‍तुक्‍मा खाङ्‌त़मुसुम्‌युङ्‌सुम्‌ओदा निनाम्‍हाङ्‌एदा अ़ङ्‌को अ़न्‍नुनु अ़ङ्‌ऩङानुवायुङ्‌सा।

अ़नुछ्‍या,

खानानिन अ़ङ्‌का अ़धुन फामा त़स़न्‌येन्‌ओ,

मेन खानानिन्‌आ मो फामा अ़वाखाम मान्‍तोक्‍त़दोम।

११ दोराङाओदा हाप्‍ताङ निकिना अ़ङ्‌का हिदुक मुङाङाओ माआङ,

देकिनालो दियाको ग़रिदानुछाङ मोदा अ़ङ्‌सोम्‍सेत्‍मान्‍चिन अ़ङ्‌का चिन्‍ताङ्‌युङ्‌साङ्‌च़ङ।

१२ अ़ङ्‌काएदा दित्‍छाङ मात्‍द़ङ्‌याङ्‌ओ ग़रि खोन्‍कि च़लोक युङाङाओ ग़रि देत्‍नि ह़ङ्‌मादोत,

मो अ़ङ्‌का झारा सिन्‍तुङ्‌युङ्‌सुङ।

खाङाहिदानेकि सास़ङाङाहिदाने,

च़लोक युङ्‌याङ्‌हिदानेकि मात्‍द़ङ्‌हिदाने, झारा ग़रिदा सोम्‍सेत्‍मान्‍चिन्‌ओ अ़कोङ्‌दुम अ़ङ्‌का चिन्‍ताङ्‌युङ्‌साङ्‌च़ङ।

१३ साङ्‌आ अ़ङ्‌का सावा ऩप़ङा,

खोक्‍कोलाम्‍पाङा अ़ङ्‌का झारा य़ङ मुमा ऱङ।

१४ खोन्‍नुछाङ,

अ़ङ्‌चाअ़त्‍माचिदा खानानिन त़फानिकिना ब़द्‍धे नुलोक त़च़न।

१५ अ़नुछ्‍या खानानिन फिलिप्‍पिचि आप्‍पिछाङ त़सिन्‍तुम्‌योम,

बुयाओदु खानानिन्‌एदा अ़ङ्‌का नुय़ङ्‌खान तारुङ,

खोन्‍किना अ़ङ्‌का माकेदोनियादाङ्‌का हासाङ्‌च़ङ्‌हिदा प़मा खोन्‍कि लोक्‍मा काचिदा खानानिन्‌एदाङ्‌का नि खाक्‍कोछाङ साम्‍भुङ्‌चि अ़ङ्‌काएदा मान्‌वाङ्‌चि।

१६ देकिनालो aअ़ङ्‌का थेसलोनिकेदा युङाङ्‌याङ्‌हिदाछाङ खानानिन्‌आ अ़क्‍दुदाङ्‌का च़लोक्‌ङा अ़ङ्‌को निम्‍पाङ फामायु त़बाइसुम्‌कि त़फानि।

१७ अ़ङ्‌का छुक्‍तुप्‍मा लाम्‍ङाङाओ माआङ,

मेन अ़ङ्‌का ना खानानिन्‌आ च़लोक आसिखा तोक्‍तानुम्‌नि मिन्‍ङाङा।

१८ अ़ङ्‌का तोक्‍मादोत्‌ओदाङ्‌का च़लोक्‌ङा तोक्‍तुङ्‌युङ्‌सुङ।

इपाफ्रोदितस्‌लाम्‍पा त़छोक्‍निओ आम्‍नुओ छुक्‍तुप्‍मा अ़ङ्‌का तोक्‍तुङ्‌युङ्‌सुङ।

मो निनाम्‍हाङ्‌ओ अ़चुऩङानुओ नाम्‍नुओ अ़सुङ अ़क्‌तात लोक्‍माखान्‍तुओ हेन्‍खोक्‌वा ओ।

१९ अ़ङ्‌निनाम्‍हाङ्‌आ खोक्‍कोसोओ अ़चुओ अ़न्‍नुनु च़लोक अ़चुचासुम्‍छेन्‍बिवा आम्‍नुओ झारा दोत्‌ओ ख्रिस्‍त येसुदा त़याइन्‌येन्‌ओसा ऩतासिन्‍लान्‍प़न।

२० हान आन्‍निनाम्‍हाङ खोन्‍कि आन्‍पापाओ अ़धुन-अ़धुन्‌तारि अ़चुऩङ्‌लोङ्‌ने!

मोवात्‍निङा लिने।

देङ्‌दाओ सेवा

२१ ख्रिस्‍त येसुदा झारा निनाम्‍हाङ्‌ओ अ़चुम़नाचि सेवा मेत्‍तानुम्‍च़म।

अ़ङ्‌काएनान्‌ओ ब़ब़,

नाना खोन्‍कि निछाचिआ सेवा अ़बान्‌याङ।

२२ झारा निनाम्‍हाङ्‌ओ अ़चुम़नाचिआ खोन्‍कि च़लोक्‌वा कैसर हाङ्‌ओ अ़हाङ्‌मुखादाओचिआ खानानिन सेवा अ़बान्‌याङ।

२३ हाङ्‌पा येसु ख्रिस्‍तओ अ़चुसोम्‍तुक्‍मा आम्‍नुओ लावाएनान युङ्‌ने।

a 

४:१६ थेस्‍लोनिका, माकेदोनियाओ धिखाहुप्‌दाङा छुक। फिलिपिदाओ साकोङ्‌छ़ङ कामुचिआ पावल्‌आ मो अ़चुओ धिखाहुप छित्‍मादामा बुयाङा अ़फासा।

कलस्‍सिचि पावल्‌आ छाप्‍तुओ छाप्‍लावा

छाप्‍लाखाओ अ़सिन्‍खा

पावल्‌आ ओ छाप्‍लावा कलस्‍सिदाओ साकोङ्‌छ़ङ कामुचिओ निम्‍पाङ छाप्‍तुओ।

कलस्‍सि रोमि धिहाङ्‌होन्‌दाओ एसिया धिखाहुप्‌दा छुक्‌ओ अ़क्‌तात सहरा याआङा।

मो सहरा एफिसस्‌ओ बुसुहोन्‌लिप्‍पा छुक।

पावल्‌लाम्‍पा मोदाओ साम्‍भुङ पुङ्‌साओ ना माआङ,

मेन मोदाओ पाङ्‌खुन पावल आप्‍पिनि मित्‍तान्‌यान्‍चिन,

देकिनालो पावल्‌आ एफिसस्‌दाङ्‌का काफापाचि कलस्‍सिदाओ साम्‍भुङ्‌दा छुत्‍तुखाइसुचि।

कलस्‍सिदाओ साकोङ्‌छ़ङ कामुचिआ निनाम्‍हाङ सिन्‍माकि खोक्‍कोएदाङ्‌का लेन्‍मा तोक्‍मानि “लावाओ हाङ्‌कामु खोन्‍कि सावाचि” ब़क्‍माचिदोत निकिना सोज्‍जेओ काचिन्‍पाचिआ राकाङ्‌थेत्‍नि म़मुङुचि।

ओ य़ङ पावल्‌आछाङ सिन्‍तुङु।

ओ काचिन्‍पाचिआ अ़सिप्‍मायाम्‍बुन पाक्‍मादोत,

चामायु खोन्‍कि नि य़ङ्‌चिदाछाङ अ़खाला-अ़खालाओ थाप्‍स़ङ्‌वा च़मादोत्‌नि य़ङ्‌सा म़चिन्‍तुङुचि।

सोज्‍जेओ चिन्‍माय़ङ्‌ओ फित्‍चिदा अ़छ़ङ ख्रिस्‍तियान तायालाम्‍पा मुवानिन्‌नि य़ङ्‌सा पावल्‌आ कलस्‍सिचि छाप्‍लावा छाप्‍तु।

खोसाआ लासुओ य़ङ ओवात्‍नि मुयाङ: येसु ख्रिस्‍तआ ओन्‍ङा लेन्‍मा म़ऱ,

खोन्‍कि दित्‍छाङ निय़ङ्‌चि अ़दोत्‍निन।

सोज्‍जेओ काचिन्‍पाचिओ अ़चुथाप्‍स़ङ्‌चिआ म़ना निनाम्‍हाङ्‌दाङ्‌का अ़थाया म़खात।

निनाम्‍हाङ्‌आ हेन्‍खामा ख्रिस्‍तलाम्‍पा अ़मुया,

खोन्‍कि खोक्‍कोलाम्‍पाङा हेन्‍खामा खोक्‍कोसाआ आप्‍पिएदा अ़तात।

ख्रिस्‍तएदाङ्‌का ओन्‍ङा हेन्‍खामाआ लेन्‍मा तोक्‍तु।

पावल्‌आ साकोङ्‌छ़ङ कामुचिओ अ़चुह़ङ्‌म़ङ्‌दा ओ तोक्‍पो चिन्‍माय़ङ्‌वात्‍नि देत्‍नि ह़ङ्‌म़ङ्‌दा च़मादोत निकिना खालुसु।

थुत्‍मेत्‍लो अ़तुक्‌वा ऩङ

अ़सिन्‍खा १:१-८

ख्रिस्‍तओ अ़चुकात्‍मा खोन्‍कि अ़चुकाचि १:९–२:१९

ख्रिस्‍तएदा याक्‌याङ्‌ओ अ़ऩङ्‌वा ह़ङ्‌म़ङ २:२०–४:६

अ़चिन्‍मा ४:७-१८

कलस्‍सिचि पावल्‌आ छाप्‍तुओ छाप्‍लावा

१

१ निनाम्‍हाङ्‌ओ अ़चुमिन्‍मालाम्‍पा ख्रिस्‍त येसुओ अ़चुछाम्‍माय़ङ लिसाङ्‌ओ अ़ङ्‌का पावल खोन्‍कि आन्‍निछा तिमोथिआ,

२ कलस्‍सेदा कायुङ निनाम्‍हाङ्‌ओ अ़चुम़नाचि खोन्‍कि ख्रिस्‍त मान्‍छित्‍माङ कात़ङ्‌युङ्‌चिएदा ओ छाप्‍लावा छाप्‍चुङ्‌चुवा।

आन्‍पापा निनाम्‍हाङ्‌आ खानानिन सोम्‍तुक्‍मा खोन्‍कि सेवाङ्‌नि ऩमुन्‍ने।

आलाङ्‌ओ यामात्‍मा

३ आम्‍नुओ निम्‍पाङ आन्‍काच्‍या यामात्‍च्‍याहिदा आन्‍हाङ्‌पा येसु ख्रिस्‍तओ अ़चुपापा निनाम्‍हाङ अ़धुन आलाङ प़चुवा।

४ देकिनालो ख्रिस्‍त येसुएदाओ आम्‍नुओ साकोङ्‌छ़ङ खोन्‍कि झारा निनाम्‍हाङ्‌ओ अ़चुम़नाचिएदाओ आम्‍नुओ सोमातुक्‍माओ अ़तुक्‌वादा आन्‍काच्‍या एनायुङ्‌साचुवा।

५ निनाम्‍हाङ्‌आ आम्‍नुओ निम्‍पाङ निनाम्‍मादु अ़युङ्‌साओ आसिखा अ़नुछ्‍याङा त़तोक्‍तुम निकिना त़मित्‍तुम्‌युङ्‌सुम्‌योम्‌ओसा खानानिन्‌आ मोवात्‍नि सोमात़तुक्‍तुम्‌युङ्‌सुम्‌योम्‌ओ।

मो आसिखाओ अ़तुक्‌वादा खानानिन बुयाङा अ़छ़ङ्‌य़ङ माङ्‌लो नुय़ङ्‌खान्‌दा त़एनुम्‌युङ्‌सुम।

६ निनाम्‍हाङ्‌ओ अ़नुछ्‍याओ अ़चुसोम्‍तुक्‍मा खानानिन्‌आ त़एनुम्‌कि त़तुप्‍तुम्‌ओ लेन्‌दाङ्‌का नुय़ङ्‌खान्‌आ आम्‍नुओ रादा अ़सिवा सिसुङु।

मोवात्‍निङा ओ नुय़ङ्‌खान्‌आ झारा हेन्‍खामादा फेयाङ्‌सा काचि मुङु।

७ मो नुय़ङ्‌खान आन्‍कान्‍का सोमातुक्‍तुम्‌योम्‍काओ काफापा यावा इपाफ्रास्‌आ खानानिन त़चिन्‍तिन।

मो आन्‍काओ लिप्‍पादा ख्रिस्‍तओ अ़क्‍छा सोम्‍कुवा मुमा खान्‍तुओ काब़त्‍पा ओ।

८ सेङ्‌लावाआ खानानिन ऩप़न्‌ओ सोमातुक्‍माओ अ़तुक्‌वादा खोसाआ आन्‍कान्‍का खाअ़एत्‍तिन्‌युङ्‌सिन्‍का।

९ खोन्‌ओसा आम्‍नुओ तुक्‌वादा आन्‍कान्‍का एनुम्‍काओ लेन्‌दाङ्‌का झारा लावामि खारु खोन्‍कि तुप्‍माआ निनाम्‍हाङ्‌ओ अ़चुमिन्‍मा नुलोक तुप्‍मा त़ऱम्‍ने निकिना आम्‍नुओ निम्‍पाङ आन्‍कान्‍का यामात्‍मा मान्‍छित्‌युक्‍तुम्‍का।

१० खोन्‍किना खानानिन हाङ्‌पाओ अ़चुमिन्‍मावाको ह़ङ्‌म़ङ त़ह़ङिन्‌कि अ़धुन खोक्‍कोसोओ अ़चुऩङानुमा त़ऱम।

मोवात्‍नि त़ह़ङिन्‌नालो आम्‍नुओ ह़ङ्‌म़ङ्‌आ झाराकापाराओ अ़नुवाक सिवा सिसु,

खोन्‍कि खानानिन निनाम्‍हाङ्‌ओ अ़चुतायादा पोइसा त़खारिन।

११ खोन्‍कि खोक्‍कोसोओ अ़चुसाम्‍स़रिओ सावावात्‍नि खानानिन दियाकोछाङ दुखादा ऩङानुमाआ हुङ्‌याङ्‌सा आङ्‌मा सावा ऩप़न।

१२ खोन्‍कि साम्‌ओ हाङ्‌होन्‌दा आन्‍कान निनाम्‍हाङ्‌ओ अ़चुम़नाचि लिमा काऱ कामु निनाम्‍हाङ पापा आलाङ पुवानुम।

१३ खोक्‍कोसाआ आन्‍कान कुन्‌यामाओ अ़सावादाङ्‌का म़फोङ्‌सा,

खोन्‍कि सोमाअ़तुक्‍ताङाओ अ़चुओछाओ अ़चुहाङ्‌होन्‌दा म़खाइसायुङ्‌सा।

१४ खोक्‍कोसाआ म़फोङ्‌सा खोन्‍कि आन्‍हेवाचि म़लेत्‍ता।

ख्रिस्‍तओ अ़चुतोक्‍पो

१५ ख्रिस्‍त अ़दात्‍निन्‌ओ निनाम्‍हाङ्‌ओ दात्‌ओ अ़चुकात्‍मा खोन्‍कि झारा मुन्‍माय़ङ्‌चिओदाङ्‌का बुयाङा म़युङाङा।

खोन्‍कि खोक्‍को झारादाङ्‌का तोक्‍पो म़मुवाङा

१६ देकिनालो निनाम्‍मादुओ खोन्‍कि हेन्‍खामादाओ,

म़दात्‌याङ्‌ओ खोन्‍कि ऩदात्‍निनिन्‌ओ झारा सामाचि खोक्‍कोलाम्‍पाङा म़मुयाओ।

लावामि सावाचि,

हाङ्‌युङ्‌मिताङ्‌चि,

हाङ्‌काचि कामुचि,

खोन्‍कि पाङ्‌चि, ओ झारा य़ङ्‌चि खोक्‍कोलाम्‍पा खोन्‍कि खोसोओ निम्‍पाङ अ़मुयाओ।

१७ झारा य़ङ्‌चिदाङ्‌का बुया खोक्‍को म़युङाङा खोन्‍कि झारा य़ङ्‌चि खोक्‍कोसाआ म़तोङ्‌सुयुङ्‌सुचि।

१८ खोक्‍को साम्‍भुङ्‌ओ अ़छोङ म़मुयाङ,

खोन्‍कि मो साम्‍भुङ खोक्‍कोसोओ अ़चुपोक ओ।

खोक्‍को अ़पुङ्‌चिपुक ओ,

म़सुवादाओचिदाङ्‌का काखोन्‍लोन खोक्‍को बुयाओ म़मुयाङ।

खोन्‌ओसा झारा य़ङ्‌चिदाङ्‌का खोक्‍को अ़छोङ्‌दुओ म़लिने।

१९ देकिनालो निनाम्‍हाङ्‌ओ झारा अ़चुयाक्‍मा ख्रिस्‍तदा याक्‌याङ,

खोन्‍कि मो निनाम्‍हाङ्‌ओ अ़चुमिन्‍मावा मुयाङ।

२० खोन्‍कि निनाम्‍हाङ्‌आ अ़चुछालाम्‍पा क्रुस्‌दाओ हेन्‍खोक्‌वाआ सेवाङ्‌नि अ़मुवाकि हेन्‍खामादाओने कि निनाम्‍मादुओङाने,

खोक्‍कोलाम्‍पाङा झारा य़ङ्‌चि खोक्‍कोएदा तोङ्‌सि म़तारुचि।

२१ खाराओ ग़रिदा खानानिन निनाम्‍हाङ्‌एदाङ्‌का अ़थाया त़मुन्‌येन।

खानानिन अ़त्‍लो त़मिनिन, खोन्‍कि अ़त्‍लो काचि त़मुन्‌ओसा खोक्‍कोसोओ अ़चुङेङ त़लिसिन।

२२ मेन खोक्‍कोसोओ अ़चुछाओ अ़चुपोक्‌ओ हेन्‍खोक्‌वालाम्‍पा निनाम्‍हाङ्‌ओ अ़चुयावा ऩमुन्‌युङ्‌सिन।

खोन्‌ओसा ख्रिस्‍तआ खानानिन निनाम्‍हाङ्‌ओ अ़चुबुदा ऩतारिन्‌हिदा सेङ्‌लो,

थुपि मात्‍द़ङ्‌ओ खोन्‍कि मान्‍फिकादा त़लिसिन्‍ने।

२३ मोवात्‍नि लिमाओ निम्‍पाङ खानानिन आम्‍नुओ साकोङ्‌छ़ङ्‌दा ओह्‍यात्‍नि-मोह्‍यात्‍नि मान्‍लिमाङ युङ्‌मादोत,

खोन्‍कि खानानिन्‌आ नुय़ङ्‌खान त़एनुम्‌हिदा निनाम्‍हाङ्‌आ ऩहिप्‍तिन्‌ओ य़ङ खोसाआ ऩप़न्‌निओ य़ङ्‌दा अ़छ़ङ लिमाकि युङ्‌मायुङ्‌मादोत।

मो नुय़ङ्‌खान हेन्‍खामादाओ झारा म़नाचि खाम़एत्‍तायुङ्‌सा।

अ़ङ्‌का पावल मो नुय़ङ्‌खान खाकालु हारुक लिसाङ्‌युङ्‌साङ।

साम्‍भुङ्‌ओ निप्‍माङ पावल्‌ओ अ़काचि

२४ हान आम्‍नुओ निम्‍पाङ अ़ङ्‌का दुखा आङ्‌मादा अ़ङ्‌ऩङानुङान्‍च़ङ।

खोन्‍कि ख्रिस्‍तओ अ़चुलिप्‍पादा म़युङ्‌याङ्‌ओ चाअ़त्‍माचि खोक्‍कोसोओ अ़चुपोक माङ्‌लो साम्‍भुङ्‌ओ निम्‍पाङ अ़ङ्‌का अ़ङ्‌पोक्‌दा तासुङ्‌लाङ।

२५ निनाम्‍हाङ्‌आ आम्‍नुओ निम्‍पाङ अ़ङ्‌का ऩपुवाङ्‌ओ पाङ्‌खुन्‌एनान खान्‍तुलो काचि मुङाकि निनाम्‍हाङ्‌ओ झारा अ़चुय़ङ खालुमा निम्‍पाङ अ़ङ्‌का साम्‍भुङ्‌ओ अ़हारुक लिसाङ।

२६ निनाम्‍हाङ्‌ओ मो य़ङ जुगा-जुगा खोन्‍कि दुङ-दुङ बुयादाङ्‌का अ़कोङ्‌दुम्‌वा म़कुम्‍सायुङ्‌साओ,

हान खोक्‍कोसोओ अ़चुम़नाचि खाङ्‌म़मेत्‍तुयुङ्‌सुचि।

२७ झारा रावाचिओ निम्‍पाङ खोक्‍कोसोओ ओ ब़द्‍धे तोक्‍पो अ़चुकोङ्‌दुम खोसोओ अ़चुम़नाचिआ अ़तुप्‍नेनि निनाम्‍हाङ म़मिन।

अ़कोङ्‌दुम ओक्‍कोङा ओ,

ख्रिस्‍त खानानिन्‌एदा म़याक्‌याङ।

ओ य़ङ्‌आ खानानिन्‌छाङ निनाम्‍हाङ्‌ओ अ़चुसाम त़तोक्‍तुम्‌नि मिन्‍मा ऩप़न।

२८ ख्रिस्‍त कात़ङ झारा म़नाचि आन्‍कान्‍का निनाम्‍हाङ्‌ओ अ़चुबुदा खात्‍तुम्‌योम्‍च़म्‍काहिदा खोचि म़पोन्‍चिन्‍ने निकिना आन्‍कान्‍का झारा म़नाचि चाप्‍चेत्‌याङ्‌सा खोन्‍कि झारा खारुदा चिन्‌याङ्‌सा ख्रिस्‍तओ अ़तुक्‌वादा खालुसुम्‍का।

२९ मो काचिओ निम्‍पाङ अ़ङ्‌कोङ्‌दा काचि म़मुयाङ्‌ओ ख्रिस्‍तओ तोक्‍पो अ़चुसावाआ अ़ङ्‌का अ़न्‍नुनु चात्‍लो काचि मुङा।

२

१ अ़नुछ्‍याङा आम्‍नुओ निम्‍पाङ,

लाउदिकियादाओ साम्‍भुङ्‌ओ निम्‍पाङ,

खोन्‍कि अ़ङ्‌का मान्‍सिन्‍कादा झारासोओ निम्‍पाङ अ़ङ्‌का देम चात्‍लो दुखा मुवाङ्‌युङ्‌साङ्‌ओ खानानिन त़सिन्‍तुम्‍नेनि अ़ङ्‌का मिन्‍ङा।

२ मोचिआ अ़चुसाकोङ्‌वादा राक अ़तोक्‍ने,

खोन्‍कि सोम्‍तुक्‍मादा अ़क्‍नि म़लिने निकिना अ़ङ्‌का ओ दुखा मुङ्‌योङ्‌ओ।

मोचिआ निनाम्‍हाङ्‌ओ अ़चुकोङ्‌दुम्‌ओ ताया सिन्‍मादा मोचि नुछ्‍याङा अ़छ़ङ म़लिनेनि मिन्‍ङाङा।

मो कोङ्‌दुम ख्रिस्‍त आप्‍पि ओ।

३ निनाम्‍हाङ्‌ओ झारा अ़चुखारु खोन्‍कि अ़चुताया ख्रिस्‍तएदा कोआयुङ्‌सा।a

४ साङ्‌आछाङ सोज्‍जेओ चाप्‍चाय़ङ्‌चिआ खानानिन ऩधान्‍तिमिन्‍ने निकिना अ़ङ्‌का खानानिन ओ लोनानिन।

५ पोक्‌दा अ़ङ्‌का अ़थादा युङ्‌ङाङानुछाङ लावादा ना अ़ङ्‌का खानानिन्‌एनान युङ्‌ङाङा।

खानानिन देत्‍नि ह़ङ्‌मादोरा,

मोवात्‍नि त़ह़ङिन्‌येन्‌ओ खोन्‍कि ख्रिस्‍तएदाओ आम्‍नुओ साकोङ्‌छ़ङ नुलोक मुयाङ्‌ओ अ़ङ्‌का तुप्‍तुङ्‌किना ब़द्‍धे अ़ङ्‌ऩङानुवायुङ्‌सा।

ख्रिस्‍तआ अ़छ़ङ ह़ङ्‌म़ङ म़प़

६ खोन्‌ओसा देत्‍नि खानानिन्‌आ येसु ख्रिस्‍त हाङ्‌पा निकिना त़लोउम,

मोवात्‍निङा खानानिन खोक्‍कोएदा ह़ङायुङ्‌सानिन।

७ खानानिन ऩचिन्‍तिन्‌वात्‍नि खोक्‍कोएदा आम्‍नुओ भेन नुलोक पाक्‍तानुम,

खोन्‍कि खोक्‍कोएदा आम्‍नुओ ह़ङ्‌म़ङ पोइसानुम खोन्‍कि सोम्‍कुवादा काछो लिसानिन्‌किना च़लोक आलाङ काप़ लिसानिन।

८ चाप्‍चेत्‍तानिन्‍चिन,

साङ्‌आछाङ खानानिन म़नाचिएदाङ्‌का ताओ सोज्‍जेओ खोन्‍कि अ़होम्‍पा चिन्‍माय़ङ्‌दाङ्‌का ऩथेम्‍सिन्‍खात्‍तिमिन्‍ने।

मो य़ङ्‌चि ख्रिस्‍तदाङ्‌का माआङ,

मेन म़नाचिओ अ़चुच़माथाङ्‌मा खोन्‍कि हेन्‍खामादाओ तायादाङ्‌का म़ताओ य़ङ्‌चि ओ।

९ देकिनालो निनाम्‍हाङ्‌ओ अ़चुयाक्‍मा झारा ख्रिस्‍तओ अ़चुपोक्‌दा म़याक्‌याङ,

१० खोन्‍कि खानानिन ख्रिस्‍तआ त़भेप्‍तिन्‌युङ्‌सिन।

खोक्‍कोङा झारा हाङ्‌काचि कामु अ़अ़त्‍पा लावा खोन्‍कि पाङ्‌कातोक अ़अ़त्‍पा लावाचिओ अ़चुछोङ म़युङ्‌याङ।

११ खानानिन ख्रिस्‍तदा तामाङा सिप्‍मायाम्‍बुन पाक्‍तिन्‌वाको ओ।

म़नाओ अ़छुक्‌आ पाक्‍माय़ङ सिप्‍मायाम्‍बुन माआङ,

मेन ख्रिस्‍तआ पाक्‍माय़ङ सिप्‍मायाम्‍बुन्‌आ हेवा मुमा सावादाङ्‌का म़फोङ।

१२ खानानिन बप्‍तिस्‍मा त़लोइन्‌हिदा ख्रिस्‍तएनान अ़क्‍नि त़खुम्‍तिन्‌ओसा,

खानानिन्‌छाङ ख्रिस्‍तएनान अ़क्‍नि ऩह़ङ्‌सिन देकिनालो म़सुवादाओदाङ्‌का ख्रिस्‍त काह़ङ्‌लोन निनाम्‍हाङ्‌ओ अ़चुसावादा खानानिन्‌आ साकोङ्‌छ़ङ त़मुन।

१३ आम्‍नुओ हेवाचिआ खोन्‍कि ख्रिस्‍तआ पाक्‍मा सिप्‍मायाम्‍बुन मान्‍पाक्‍त़युक्‍तिन्‌ओसा खानानिन अ़क्‍दु स़न्‍दान्‌वा त़मुन्‌येन्‌ओ।

मेन निनाम्‍हाङ्‌आ झारा आन्‍हेवाचि म़लेत्‍तापुवाओसा ओन्‍ग़रि निनाम्‍हाङ्‌आ खानानिन ख्रिस्‍तएनान ऩखोन्‍तिन्‍लोइसिन।

१४ खोन्‍कि आन्‍देङ्‌सालाप्‍पादाओ ह़त्‍माय़ङ छाप्‍लावाचि अ़काचि मात्‍द़ङ्‌ओ अ़मुवा।

खोन्‍कि मो क्रुस्‌दा पेरेक धाप्‍माय़ङ्‌लाम्‍पा म़सुवाकि अ़लुक्‍ता।

१५ निनाम्‍हाङ्‌आ हाङ्‌काचि कामु अ़अ़त्‍पा लावा खोन्‍कि पाङ्‌कातोक अ़अ़त्‍पा लावाचि अ़चुसावा मात्‍द़ङ्‌ओ म़मुचिकि क्रुस्‌दा म़छोसाकि झारासोओ अ़चुबुदा लेजो म़मेत्‍तुचि।

१६ खोन्‌ओसा चामादुङ्‌मा,

माङ्‌लो चानुचाओ लेन माङ्‌लो अउसि माङ्‌लो सावातोम्‍खा-लेन्‌ओ अ़तुक्‌वादा खाक्‍कोछाङ म़नाआ खानानिन लाहि पाक्‍मा ऩतोक्‍तिमिन्‍ने।

१७ ओचि ना म़तायाङ्‌ओ य़ङ्‌चिओ अ़लावाछामित ओन्‍ङा ओ।

मेन अ़नुछ्‍या ना ख्रिस्‍त ओ।

१८ सिम्‍सिन्‍चिन्‌वा च़सा खाङ्‌कामु म़नाचि खोन्‍कि निनाम्‍हाङ काफाचि काब़क म़नाचिआ खानानिन ऩसुङ्‌तिमिन्‍ने।

मोचिआ ओचिओ सेन्‍चि खाम्‌योम्‍कानि म़य़ङ,

मेन ओ झारा सोज्‍जे ओ,

देकिनालो मोचिओ अ़चुमिन्‍माचि हेवामि मित्‍माआ भेप्‍तुकि ऱक्‍भाक लिसायुङ्‌सा।

१९ ख्रिस्‍त ताङ्‌ओनुछाङ मोचि खोक्‍कोएनान मान्‍चोक्‍म़युक।

खोसाआ सावाऱक खोन्‍कि अ़तुम्‌चिलाम्‍पा पोक्‌दा दोत्‌याङ्‌ओ झारा खाइसुकि झारा पोक्‍फुत्‍चि अ़क्‍नि लाउचि।

खोन्‍कि मो पोक निनाम्‍हाङ्‌ओ अ़चुमिन्‍मावा पोन।

ख्रिस्‍तएनान स़न, ख्रिस्‍तएनान्‌ङा ह़ङिन

२०-२१ खानानिन ख्रिस्‍तएनान त़स़न्‌ओसा हेन्‍खामादाओ लावाचिओ तायाओ अ़क़म्‍मादा त़याइमिन्‌येन।

खोवात्‍निनालो देकि मोचिओ अ़चुतायाआ त़क़म्‍तिन्‌येन्‌वा हान्‍छाङ “मान्‍लाप्‌दानुम,

मान्‍छेम्‍दानुम,

मान्‍नोप्‌दानुम”नि म़य़ङ्‌याङ्‌ओ मोचिओ अ़चुथाप्‍स़ङ्‌चि त़त़ङ्‌तुम्‌योम्‍च़म?

२२ ओ झारा थाप्‍स़ङ्‌चि थुत्‍मेत्‍लो म़याङ्‌कि म़लुक्‍खात।

देकिनालो ओ य़ङ्‌चि म़नाचिआ म़मुचिओ लोमाय़ङ्‌चि खोन्‍कि चिन्‍माय़ङ्‌चि ओन्‍ङा ओ।

२३ ओ थाप्‍स़ङ्‌चि नुलोक दात्‍मा म़ऱ,

देकिनालो मोचिआ म़नाचि साम्‌योक्‍मि खाङ्‌म़मुसुचि,

सिम्‍सिन्‍चिन्‌वा खाङ्‌म़मुसुचि,

खोन्‍कि अ़चुपोक्‌चि दुखा प़मा म़चिन्‍तुचि।

खोन्‍नुछाङ ओ थाप्‍स़ङ्‌चिआ म़नाचिओ अ़चुअ़त्‍लो मित्‍माचि क़म्‍मा अ़फासुन्‍चिन।

a 

२:३ माङ्‌नालो ‘निनाम्‍हाङ्‌ओ अ़चुखारु खोन्‍कि अ़चुतायाओ झारा कुम्‍माय़ङ छेन्‍बि खोक्‍कोएदा आन्‍कान धिरुम।’

३

१ खोन्‌ओसा खानानिन ख्रिस्‍तएनान त़खोन्‍तिन्‍लोन्‍तिन्‌ओसाआ,

निनाम्‍मादुओ य़ङ्‌चि लामानुम।

मोदा निनाम्‍हाङ्‌ओ अ़चुचुप्‍ताङ्‌छुक्‌लिप्‍पा ख्रिस्‍त म़युङ्‌याङ।

२ निनाम्‍मादुओ य़ङ्‌चिओ अ़तुक्‌वादा मिन्‍मा पाक्‍तानुम,

हेन्‍खामादाओ सामाचिदा माआङ।

३ देकिनालो ख्रिस्‍त म़सुवाहिदा खानानिन अ़क्‍नि त़स़न्‌युङ्‌सिन,

खोन्‍कि हान निनाम्‍हाङ्‌आ आम्‍नुओ ह़ङ्‌म़ङ ख्रिस्‍तएनान अ़रात्‍तायुङ्‌सा।

४ ख्रिस्‍तआ आम्‍नुओ ह़ङ्‌म़ङ खानानिन ऩप़न।

खोन्‍कि खोक्‍को खाङ्‌म़मुनान्‍चिन्‌हिदा खानानिन्‌छाङ खोक्‍कोएनान सायादा खाङ्‌त़मुसिन्‍चिन।

बुयाओ खोन्‍कि अ़ऩङ्‌वा ह़ङ्‌म़ङ

५ खोन्‌ओसा खानानिन्‌एदा म़युङ्‌याङ्‌ओ हेन्‍खामादाओ मिन्‍माचि सेरानुम्‍च़म।

मोचि पोप्‍मुमा,

मान्‍सेङ्‌दामा,

राका मित्‍मा,

अ़त्‍लो मित्‍मा ओ।

च़क्‍ख़य़ मान्‍मुदानिन,

देकिनालो मो सेम्‍पोक ब़क्‍मावाको ओ।

६ ओ अ़अ़त्‍पा य़ङ्‌चिओ अ़तुक्‌वाआ निनाम्‍हाङ्‌ओ अ़चुच़ऱपा लोमावा मान्‍च़कादाचिएदा तायाङ।

७ खानानिन आप्‍पिछाङ बुया अ़क्‍दु अ़अ़त्‍पा लावाचिओ तायाओ अ़क़म्‍मादा त़युङिन्‌येन्‌हिदा ओवाको लाम्‌चिदा त़कोलिन्‌येन।

८ मेन हान खानानिन आप्‍पि ओवाको झारा य़ङ्‌चि छिरानुम्‍च़म: माइसुङ,

च़ऱपा,

ऩङ्‌च़,

सुङ्‌मा खोन्‍किना आम्‍नुओ दोदाङ्‌का लोन्‌ओ चिप्‍मानाम य़ङ।

९ अ़क्‍छा निएदा म़प्‍मान्‍मुदानिन,

देकिनालो बुयाओ हेवामि आम्‍नुओ ह़ङ्‌म़ङ खोन्‍कि मोसोओ अ़च़माथाङ्‌माछाङ खानानिन्‌आ त़छिरुम्‌युङ्‌सुम।

१० खोन्‍कि ओन्‍ग़रि अ़ऩङ्‌वा ह़ङ्‌म़ङ त़लोउम्‌युङ्‌सुम।

खानानिन च़लोक आम्‍नुओ कामुन्‍पाओ अ़चुकात्‍मावा लियाङ्‌सा त़खारिन्‌येन,

खोन्‍कि खोक्‍को नुलोक त़तुप्‍तुम।

११ ओक्‍को य़ङ्‌दा ग्रिक माङ्‌लो यहुदि,

सिप्‍मायाम्‍बुन पाक्‍माय़ङ माङ्‌लो सिप्‍मायाम्‍बुन मान्‍पाक्‍कादा,

मान्‍लेकादा माङ्‌लो खोक्‍लिदा कायुङ्‌चि,

हारुक माङ्‌लो लेत्‌वा हान्‌दाङ्‌का ऩफेक्‍निन।

मेन ख्रिस्‍तङा झारादाङ्‌का तोक्‍पो म़मुयाङ खोन्‍कि खोक्‍को खानानिन झारादा म़युङ।

१२ ओवात्‍नि निनाम्‍हाङ्‌आ ऩछेन्‍तिन्‌ओ सेङ्‌याङ्‌ओकि सोमा ऩतुक्‍तिन्‌ओ म़नाचि त़लिसिन्‌ओसा खानानिन नोत्‍चिचिवाओ,

सोमाकातुक,

अ़नुवाक,

कासिम्‍नान्‍चिन खोन्‍कि काहुङ लिसानिन।

१३ अ़क्‍छा निएदा आङ्‌मुवानिन,

म़नाचिओ अ़चुदेङ्‌सालाप्‍पादा दिदि दुम पाक्‍माय़ङ याक्‌याङ्‌नालो अ़क्‍छा निएदा लेत्‍कालेत मुवानिन।

देत्‍नि हाङ्‌पाआ खानानिन ऩलेत्‍तिन्‌युङ्‌सिन,

मोवात्‍नि खानानिन्‌आछाङ लेत्‍माचिदोत।

१४ ओ झारादाङ्‌का च़लोक सोम्‍तुक्‍मा लोआनुम,

मोसाआ खानानिन झारा अ़क्‌तात लिमादा अ़क्‍नि म़छुम।

१५ अ़नुछ्‍या,

खानानिन सेवाङ्‌निओ निम्‍पाङ अ़क्‌तात पोक्‌दा त़बुत्‍तिन्‌ओ।

ख्रिस्‍तआ प़माय़ङ सेवाङ्‌निआ आम्‍नुओ साकोङ्‌वादा हाङ मुने।

खोन्‍कि आलाङ्‌मि लिसानिन।

१६ ख्रिस्‍तओ अ़चुय़ङ खानानिन्‌एदा च़लोक याक्‍ने।

झारा खारुएनान अ़क्‍छानिएदात्‍नि चिन्‍मुवानिन खोन्‍कि चाप्‍चेत्‍मुवानिन।

चोन्‍मा छाम,

साम्‍ऱङ,

खोन्‍कि लावामि छाम लुवानिन।

आम्‍नुओ साकोङ्‌वादाओ आलाङ्‌एनान निनाम्‍हाङ्‌एदा छाम लुवानिन।

१७ दे-दे त़य़ङिन,

दे-दे त़च़न,

मो झारा हाङ्‌पा येसुओ अ़चुऩङ्‌दा खोक्‍कोलाम्‍पा निनाम्‍हाङ पापा आलाङ प़याङ्‌सा मुवानुम।

ख्रिस्‍तियान खिम्‍लुम्‍पादाओ यायोक

१८ खिम्‍हाङ्‌माचि ओ,

हाङ्‌पाओ अ़चुबुदा त़खान्‍तिन्‍लो अ़धुन आम्‍नुओ खिम्‍हाङ्‌पाचिओ अ़चुक़म्‍मादा युङानिन।

१९ खिम्‍हाङ्‌पाचि ओ,

आम्‍नुओ खिम्‍हाङ्‌माचि सोमातुक्‍तानुम्‍च़म खोन्‍कि मोचिएदा छाक्‍लो मान्‍लिदानिन।

२० छाचि ओ,

झारा य़ङ्‌चिदा आम्‍नुओ मामा-पापाचिआ ऩलोन्‌ओ य़ङ्‌दा काङ्‌सानिन।

देकिनालो ओ य़ङ्‌आ हाङ्‌पाओ अ़चुऩङानुसु।

२१ मामा,

पापाचि ओ,

आम्‍नुओ छाचिओ अ़चुमाइसुङ मान्‍कान्‍दानुम्‍च़म, मोवात्‍नि त़मुम्‍च़म्‌नालो मोचिओ अ़चुराक स़।

२२ हारुक्‌चि ओ,

झारा य़ङ्‌चिदा ओ हेन्‍खामादाओ आम्‍नुओ हाङ्‌पाचिआ ऩलोन्‌वा चुवानिन।

अ़चुओ म़क्‍साम्‌दा ओन्‍ङा खाङ्‌मुमा काचि मान्‍मुदानिन,

मेन अ़नुछ्‍याओ साकोङ्‌वाआ अ़धुन अ़चुओ ऩङानुसानुम्‍च़म। मोवात्‍नि हाङ्‌पा निनाम्‍हाङ्‌ओ अ़चुसाया मेत्‍तानुम।

२३ खानानिन दे त़च़न,

म़नाओ निम्‍पाङ मुयाङ्‌ओवा माआङ,

मेन हाङ्‌पाओ अ़चुकाचि मुन्‌येन्‌वा आम्‍नुओ मिन्‍मा पाक्‍तानुम्‌कि मुवानिन।

२४ खानानिन त़सिन्‍तुम्‌योम,

निनाम्‍हाङ्‌आ आप्‍पिओ अ़चुम़नाचिओ निम्‍पाङ अ़युङ्‌साओ सिरिफा त़तोक्‍तुम।

मित्‍तानुम,

खानानिन्‌आ हाङ्‌पा येसु ख्रिस्‍त त़ब़रुम्‌योम।

२५ खोन्‍कि आप्‍पि मुमाय़ङ अ़अ़त्‍पा काचिओ अ़सिवा अ़त्‍लो काच़चिआ अ़लातोक,

देकिनालो निनाम्‍हाङ्‌लिप्‍पा मान्‌वाङ्‌माङ छ़ङ म़छेन।

४

१ हाङ्‌पाचि ओ,

आम्‍नुओछाङ निनाम्‍मादु आम्‍नुओ हाङ्‌पा युङ्‌याङ्‌नि सिन्‍तानुम्‌कि आम्‍नुओ हारुक्‌चिएनान नुलोक खोन्‍कि खान्‍तुलो चुवानिन।

च़लोक यायोक्‌चि

२ यामारायुङ्‌सानिन।

चाप्‍चेत्‍नान्‍चिन्‍सा निनाम्‍हाङ आलाङ पुवानुम,

खोन्‍कि यामारानिन।

३ आन्‍काओ निम्‍पाङ्‌छाङ ओवात्‍नि यामारानिन: ख्रिस्‍तओ अ़चुतुक्‌वादाओ मो अ़कोङ्‌दुम खालुमा अ़वाखाम निनाम्‍हाङ्‌आ आन्‍कान्‍का लाम ऩहोत्‍तिन्‍प़न्‍काने।

मोसोओ निम्‍पाङ अ़ङ्‌का छेक्‍खादा छुक्‍ताङ्‌युङ्‌साङ।

४ अ़ङ्‌का खालुमादोत्‌ओ य़ङ नुलोक चेप्‍मा ऱङाने निकिना यामात्‍निप़नि।

५ साकोङ्‌छ़ङ मान्‍मुकादाचिएनान खारुएनान काचि मुवानिन,

खोन्‍कि झारा अ़वाखाम्‌चि नुलोक याङानुम्‍च़म।

६ युम्‌आ चामायु चानुलो मुन्‌वात्‍नि आम्‍नुओ हान्‍मा चेप्‍मा अ़धुन सोमातुक्‍माओ मुवानुम्‌कि झारा देत्‍नि तोङ्‌लो य़ङ्‌लामाचिदोत्‌ओ,

मो खानानिन सिन्‍तानुम।

देङ्‌दाओ सेवा

७ अ़ङ्‌तुक्‌वादाओ झारा य़ङ्‌चि सोमातुक्‍तुङ्‌योङ्‌ओ निछा सोम्‍कुवा मुमा खान्‍तुओ काचि कामु खोन्‍कि हाङ्‌पाएदाओ यावा हारुक तुखिकस्‌आ खानानिन खात़एत्‍तिन।

८ आन्‍काओ तुक्‌वादा खानानिन्‌आ सिन्‍मा त़ऱम्‍ने,

खोन्‍कि खोसाआ आम्‍नुओ साकोङ्‌वाचिदा राक त़प़न्‍नेनिओ मिन्‍माआ अ़ङ्‌का खो खानानिन्‌एदा बाइसुङ्‍ओ।

९ खोएनान ओनेसिमस बान्‌याङ।

खो खानानिन्‌एदाओ अ़क्‍छा ओ,

खोन्‍कि खो आन्‍कान्‍का साकोङ्‌छ़ङ मुमायु खोन्‍कि सोमातुक्‍तुम्‌योम्‍काओ निछा ओ।

खोचिआ ओदाओ झारा म़लियाङ्‌ओ य़ङ्‌चि खानानिन खाऩएत्‍तिन।

१० अ़क्‍नि छेक्‍चिङ्‌च्‍याओ अ़ङ्‌यावा अरिस्‍तार्खस्‌आ खानानिन सेवा ऩछोक्‍तिन्‌युङ्‌सिन।

बारनाबास्‌ओ अ़छोक्‍छा मर्कुस्‌ओछाङ अ़सेवा।

खोसोओ अ़तुक्‌वादा खानानिन लोनायुङ्‌नानिन्‌वा खो खानानिन्‌एदा तानालो खो साऩङ्‌वा मेत्‍तानुम।

११ युस्‍तस अ़ऩङ मुयाङ्‌ओ येसुआछाङ खानानिन सेवा ऩछोक्‍तिन्‌युङ्‌सिन।

निनाम्‍हाङ्‌ओ अ़चुहाङ्‌होन्‌ओ निम्‍पाङ काचि कामु यावाचिएदाङ्‌काओ यहुदि साकोङ्‌छ़ङ कामुचि ओचि सुम्‌कापाङ ओ।

ओचिआ अ़ङ्‌का अ़न्‍नुनु अ़ङ्‌सोम ऩसेत्‍ताङ्‌युङ्‌साङ।

१२ खानानिन्‌एदाओ अ़क्‍छा,

ख्रिस्‍त येसुओ अ़चुहारुक इपाफ्रास्‌आछाङ सेवा ऩछोक्‍तिन्‌युङ्‌सिन।

खोसाआ अ़धुन आम्‍नुओ निम्‍पाङ राक्‌एनान ओवात्‍नि यामात: निनाम्‍हाङ्‌आ खानानिन त़छोसिन्‍लो ऩमुन्‍ने खोन्‍कि नुलोक काऱ ऩमुन्‌कि खानानिन्‌आ निनाम्‍हाङ्‌ओ झारा अ़चुमिन्‍मावा काचि त़मुन्‌येन्‌निओ य़ङ्‌दा अ़छ़ङ त़लिसिन्‍ने।

१३ आम्‍नुओ निम्‍पाङ,

लाउदिकिया खोन्‍कि हिरापोलिस्‌दा कायुङ्‌चिओ निम्‍पाङ खो ब़द्‍धे काचि मुवायुङ्‌सा निकिना अ़ङ्‌का मोसोओ निम्‍पाङ सालुम्‍स़ङ प़ङ।

१४ आन्‍कान्‍का सोमातुक्‍तुम्‌योम्‍काओ ओक्‍तोकामेत दाक्‍तरा लुका खोन्‍कि देमास्‌आछाङ खानानिन सेवा ऩछोक्‍तिन्‌युङ्‌सिन।

१५ लाउदिकियादाओ ब़ब़,

नाना खोन्‍कि निछाचि खोन्‍कि नुम्‍फास खोन्‍कि खोसोओ अ़खिम्‌दाओ साम्‍भुङ अ़ङ्‌सेवानि लोत्‍निप़नि।

१६ आम्‍नुओ रादा ओ छाप्‍लावा खिप्‍चिन्‌किना लाउदिकियाओ साम्‍भुङ्‌दाछाङ खिप्‍मेत्‍तानुम्‍च़म।

खोन्‍कि मोचिओ निम्‍पाङ अ़ङ्‌का छाप्‍तुङ्‌ओ छाप्‍लावाछाङ खिप्‍तानुम।

१७ “खाना हाङ्‌पाएदाङ्‌का त़तोक्‍तुओ ब़त्‍मा काचि तासुलो”नि अर्खिप्‍पस लोवानुम।

१८ अ़ङ्‌का पावल्‌आ ओ सेवाओ य़ङ अ़ङ्‌छुक्‌आ छाप्‍तुङ्‌योङ।

अ़ङ्‌का छेक्‍खादा चोक्‍माय़चिआ छ़साङ्‌ओ मित्‍तानुम्‍च़म।

खानानिन्‌एदा निनाम्‍हाङ्‌ओ अ़चुसोमातुक्‍मा याक्‍ने।

थेसलोनिकिचि पावल्‌आ छाप्‍तुओ बुयाओ छाप्‍लावा

छाप्‍लाखाओ अ़सिन्‍खा

थेसलोनिकि रोमि धिहाङ्‌होन्‌दाओ माकेदोनिया धिखाहुप्‌ओ हाङ्‌युङ्‌खा ओ।

फिलिप्‍पि छिरुदोकि पावल्‌आ मो सहरादा साम्‍भुङ पुङ्‌सुयुङ्‌सु।

मेन मोदा यहुदिचिआ पावल फित्‍चि अ़मुवा।

मोचि यहुदि साम्‌योक ऩङाकानु मान्‌यहुदिचिआ पावल्‌आ खाएत्‍तुचिओ ख्रिस्‍तियान नुय़ङ्‌खान्‌दा साकोङ्‌छ़ङ कामुचि खाङ्‌मा मान्‍ऱम़दोङुचि।

ओवात्‍नि मोचि फित्‍चि म़मुवाओसा पावल्‌आ थेसलोनिकि छिरुदोकि बेरिया खारा।

आदेङ कोरिन्‍थदा तादिसाहिदा खोएनान्‌ङा काचि कामु तिमोथिएदाङ्‌का थेसलोनिकेदाओ साम्‍भुङ्‌ओ अ़तुक्‌वादा य़ङ्‌खान एनु।

ओ बुदाओ छाप्‍लावा पावल्‌आ थेसलोनिकेदाओ साकोङ्‌छ़ङ कामुचि सोम्‍कुवा म़मुने निकिना छाप्‍तुओ।

पावल्‌आ मोचिओ अ़चुसाकोङ्‌छ़ङ खोन्‍कि अ़चुसोम्‍तुक्‍माओ अ़तुक्‌वादा एनुओ य़ङ्‌खान्‌ओ निकि आलाङ प़चि।

पावल मोचिएनान अ़क्‍नि युङाङाहिदा अ़ह़ङ्‌म़ङ्‌दा दियाको अ़च़माथाङ्‌मा मुवाङा,

मो मित्‍मेत्‍तुचिकि पावल्‌आ साम्‍भुङ्‌दा ख्रिस्‍त म़लाताओ अ़तुक्‌वाओ सेन्‍माय़ङ्‌चिओ अ़सिन्‍खा प़चि।

दि ख्रिस्‍त लामातामा बुया कास़ साकोङ्‌छ़ङ कामुआ ख्रिस्‍त म़लाताओ ग़रिदा अ़लुक्‍निन्‌ओ ह़ङ्‌म़ङ तोक्‍मा ऱ?

ख्रिस्‍त देम्‍खा म़लाता?

खोन्‍कि ख्रिस्‍तओ अ़लामातामा हुङुम्‌योम्‌हिदा वाइवेत खानानिन खोक्‍कोसोओ अ़चुकाचि मुवायुङ्‌सानुम्‌नि पावल्‌आ लोचि।

थुत्‍मेत्‍लो अ़तुक्‌वा ऩङ

अ़सिन्‍खा १:१

आलाङ्‌मि खोन्‍कि चोन्‍मा १:२–३:१३

ख्रिस्‍तियान च़माथाङ्‌माओ निकि ताया ४:१-१२

ख्रिस्‍तओ अ़लातामाओ अ़तुक्‌वादा ताया ४:१३–५:११

आदेङ्‌ओ यायोक ५:१२-२२

अ़चिन्‍मा ५:२३-२८

थेसलोनिकिचि पावल्‌आ छाप्‍तुओ बुयाओ छाप्‍लावा

१

१ पावल,

सिलास खोन्‍कि तिमोथिएदाङ्‌का निनाम्‍हाङ पापा खोन्‍कि हाङ्‌पा येसु ख्रिस्‍तएदा साकोङ्‌छ़ङ कामु थेसलोनिकेदाओ साम्‍भुङ्‌एदा ओ छाप्‍लावा छाप्‍तुम्‌योम्‍का।

निनाम्‍हाङ्‌आ खानानिन आसिखा ऩप़न्‍ने खोन्‍कि सेवाङ्‌नि ऩमुन्‍ने!

थेसलोनिकिचिओ साकोङ्‌छ़ङ्‌ओ निम्‍पाङ आलाङ प़माय़ङ

२ आन्‍कान्‍का अ़धुन खानानिन झारासोओ निम्‍पाङ निनाम्‍हाङ आलाङ प़म्‌योम्‍का,

खोन्‍कि आन्‍काओ यामात्‍माचिदा खानानिन मित्‍नियुङ्‌निङ्‌नि।

३ आन्‍निनाम्‍हाङ पापाओ अ़चुबुदा आम्‍नुओ साकोङ्‌छ़ङ्‌दाङ्‌का त़मुम्‌ओ काचि,

खोन्‍कि सोमातुक्‍माआ त़मुम्‌ओ काचि खोन्‍कि आन्‍हाङ्‌पा येसु ख्रिस्‍तएदा त़मुम्‌ओ सोम्‍कुवाआ खानानिन त़छोसिन्‌ओ आन्‍कान्‍का अ़धुन मित्‍तुम्‌युङ्‌सुम्‍का।

४ ब़ब़,

नाना खोन्‍कि निछाचि ओ,

निनाम्‍हाङ्‌आ सोमाऩतुक्‍तिन्‌युङ्‌सिन,

खोक्‍कोओसो अ़चुम़नाचि लिमा निम्‍पाङ ऩछेन्‍तिन्‌ओ आन्‍कान्‍का सिन्‍तुम्‌योम्‍का।

५ देकिनालो आन्‍कान्‍का खानानिन्‌एदा नुय़ङ्‌खान तारुम्‍काहिदा य़ङ्‌चिदा ओन्‍ङा माआङ,

मेन सावा खोन्‍कि सेङ्‌लावादाछाङ अ़नुछ्‍या तारुम्‍काओ त़सिन्‍तुम्‌युङ्‌सुम।

आम्‍नुओ निम्‍पाङ आन्‍कान्‍का आम्‍नुओ रादा देत्‍नि युङिन्‍काओ खानानिन नुलोक त़सिन्‍तुम्‌योम।

६ खानानिन आन्‍कान्‍का खोन्‍कि हाङ्‌पा काखेङ त़लिसिन,

देकिनालो ब़द्‍धे दुखा त़आङ्‌तुम्‌किछाङ सेङ्‌लावाआ ऩप़न्‌ओ ऩङानुयाङ्‌सा खानानिन्‌आ य़ङ्‌खान त़लोउम।

७ खोन्‌ओसा माकेदोनिया खोन्‍कि अखैयादाओ झारा साकोङ्‌छ़ङ कामुचिएदा खानानिन अ़मात्‍ऩङ त़लिसिन।

८ देकिनालो खानानिन्‌एदाङ्‌का निनाम्‍हाङ्‌ओ अ़य़ङ माकेदोनिया खोन्‍कि अखैयादा ओन्‍ङा थ़ङाओ माआङ,

मेन निनाम्‍हाङ्‌एदाओ आम्‍नुओ साकोङ्‌छ़ङ झारासाआ अ़सिन्‍तायुङ्‌सा,

खोन्‌ओसा आन्‍कान्‍का ओसोओ अ़तुक्‌वादा देत्‍छाङ य़ङ्‌मा अ़दोत्‍निन।

९ देकिनालो देत्‍नि आन्‍कान्‍का खानानिन तुप्‍निहिदा साऩङ्‌वा त़मेत्‍निओ,

खोन्‍कि देत्‍नि सेम्‍पोक्‌चिदाङ्‌का अ़ह़ङ खोन्‍कि अ़छ़ङ निनाम्‍हाङ ब़त्‍सि त़लासिन्‌ओ, मोसोओ अ़तुक्‌वादा झारादात्‍निओ म़नाचिआ खाअ़लु।

१० खोन्‍कि निनाम्‍मादुङ्‌का काय़ निनाम्‍हाङ्‌ओ अ़चुछा येसु त़हुङुम्‌योम्‌निछाङ मोचि म़य़ङ्‌याङ।

खोक्‍को निनाम्‍हाङ्‌आ म़सुवादाओदाङ्‌का अ़लासाखोन्‍तालोइसा,

खोक्‍कोसाआङा तामा मुयाङ्‌ओ निनाम्‍हाङ्‌ओ अ़चुमाइसुङ्‌दाङ्‌का आन्‍कान म़लेन।

थेसलोनिकादा पावल्‌ओ अ़काचि

२

१ अ़ङ्‍ब़ब़,

नाना खोन्‍कि निछाचि ओ,

खानानिन्‌एनान आन्‍काओ तुप्‍मा सोज्‍जे मान्‍लिओ खानानिन्‌आ त़सिन्‍तुम्‌योम।

२ आन्‍कान्‍का बुयाङा फिलिप्‍पिदा चाअ़त्‍लो दुखा आङ्‌तुम्‍काओ खोन्‍कि आन्‍काओ साया ऩपेप्‍तिन्‍काओ य़ङ ना खानानिन त़सिन्‍तुम्‌योम।

मेन अ़न्‍नुनु फित्‍चि ऩमुन्‍कानुछाङ आन्‍निनाम्‍हाङ्‌लाम्‍पा आन्‍कान्‍का राक तोक्‍तुम्‍काकिना खोक्‍कोसोओ अ़नुय़ङ्‌खान मान्‍क़माङ खानानिन खाएत्‍नि।

३ देकिनालो आन्‍कान्‍का खानानिन लोनिओ य़ङ फेलाओ माङ्‌लो पोप्‍ताओ मित्‍चिऩङ्‌दाङ्‌का माआङ ना आन्‍कान्‍का खानानिन म़प्‍माङा लाप्‍निङ्‌निओ।

४ मेन निनाम्‍हाङ्‌आ आन्‍कान्‍का अ़चुनुय़ङ्‌खान प़मा अ़खान्‍तिन्‍काओ अ़काइसिन्‌युङ्‌सिन्‍का।

खोन्‌ओसा आन्‍कान्‍का ओ य़ङ खालुसुम्‍का,

म़नाचि अ़चुऩङानुमा निकिना माआङ,

मेन निनाम्‍हाङ्‌ओ अ़चुऩङानुमा निकिना ओ,

खोक्‍कोसाआ आन्‍काओ साकोङ्‌वा अ़धुन अ़खाङ्‌युङ।

५ खानानिन त़सिन्‍तुम्‌योम आन्‍कान्‍का देम्‍खाछाङ खानानिन्‌एदा दोलेङ्‌वा मान्‍मुदान्‍का,

ना आन्‍कान्‍का आम्‍नुओ सामाचि तोक्‍मा च़क्‍ख़य़ मुन्‍का।

आन्‍काओ अ़सालुम्‍स़ङ निनाम्‍हाङ्‌ङा म़युङ्‌याङ।

६ आन्‍कान्‍का देम्‍खाछाङ म़नाचिएदाङ्‌का साऩङ्‌वा मेत्‍मान्‍लुदान्‍का,

ना खानानिन्‌एदाङ्‌का ना निचिएदाङ्‌काङा।

७ ख्रिस्‍तओ अ़चुछाम्‍माय़ङ्‌चि लिसिन्‍काओसा खानानिन्‌एदाङ्‌का आन्‍कान्‍का फालुमा ऱन्‍काओ।

मेन आन्‍कान्‍का आम्‍नुओ रादा अ़चुप्‍पो अ़छाचि नुलोक काखाङ कासिम्‍नान्‍चिन अ़चुमावात्‍नि लिसिन्‍का।

८ आन्‍कान्‍का खानानिन ब़द्‍धे सोमातुक्‍निकिना निनाम्‍हाङ्‌ओ अ़नुय़ङ्‌खान ओन्‍ङा माआङ,

मेन आन्‍काओ ह़ङ्‌म़ङ्‌छाङ खानानिन प़मा आन्‍काओ ऩङानुवा,

देकिनालो आन्‍कान्‍का खानानिन अ़न्‍नुनु सोमातुक्‍नियुङ्‌नि।

९ अ़नुछ्‍या,

अ़ङ्‍ब़ब़,

नाना खोन्‍कि निछाचि ओ,

आन्‍काओ काचि खोन्‍कि दुखा खानानिन त़मित्‍तुम। आन्‍कान्‍का खानानिन साङ्‌छाङ दुखा मान्‍प़दामा निकिना अ़खाखुत खोन्‍कि अ़खोलेन काचि मुयाङ्‌सा आन्‍कान्‍का निनाम्‍हाङ्‌ओ अ़चुनुय़ङ्‌खान खानानिन खाएत्‍नि।

१० खानानिन साकोङ्‌छ़ङ कामुचिएदा देत्‍नि आन्‍काओ च़माथाङ्‌मा सेङाङा,

साम्‌योक्‍मि खोन्‍कि लाहि मात्‍द़ङ मुवाङा,

मो य़ङदा खानानिन खोन्‍कि निनाम्‍हाङ्‌छाङ आन्‍काओ सालुम्‍स़ङ ओ।

११ देकिनालो खानानिन त़सिन्‍तुम्‌योम,

आन्‍कान्‍का खानानिन झारा अ़चुपाआ अ़छाचि मुङुचिवात्‍निङा खानानिन मुनि।

१२ आन्‍कान्‍का खानानिन निनाम्‍हाङ्‌ओ अ़चुऩङानुओ ह़ङ्‌म़ङ ह़ङानिन निम्‍पाङ यायोक प़नि खोन्‍कि राक प़ निकिना लोनि।

खोक्‍कोसाआ खानानिन खोक्‍कोसोओ अ़चुसाम्‍स़रिओ अ़चुहाङ्‌होन्‌दा ऩबुत्‍तिन।

१३ खोन्‌ओसा आन्‍कान्‍का अ़धुन निनाम्‍हाङ आलाङ प़म्‍का,

देकिनालो खानानिन्‌आ आन्‍कान्‍काएदाङ्‌का त़एनुम्‌ओ निनाम्‍हाङ्‌ओ अ़चुय़ङ खानानिन्‌आ म़नाओ अ़य़ङ्‌वा मान्‍लोक्‍त़दोम,

मेन अ़नुछ्‍या निनाम्‍हाङ्‌ओ अ़चुय़ङ्‌वात्‍तिङा त़लोउम।

मो य़ङ्‌आ खानानिन साकोङ्‌छ़ङ कामुचिएदा काचि मुङु।

१४ देकिनालो अ़ङ्‍ब़ब़,

नाना खोन्‍कि निछाचि ओ,

ख्रिस्‍त येसुदा साकोङ्‌छ़ङ कामु यहुदियादाओ निनाम्‍हाङ्‌ओ अ़चुसाम्‍भुङ्‌चि कात़ङ खानानिन त़लिसिन्‌युङ्‌सिन।

देत्‍नि यहुदि साम्‍भुङ्‌चिआ अ़चुम़नाचिदाङ्‌का दुखा अ़आङ्‌ता, मोवात्‍निङा खानानिन्‌आ आम्‍नुओ हेन्‍कोप्‌दाओ म़नाचिलाम्‍पा दुखा त़आङ्‌तुम।

१५ मो यहुदिचिआङा हाङ्‌पा येसु ख्रिस्‍त खोन्‍कि निनाम्‍हाङ्‌य़ङ खाकालुचि म़सेरुचि,

खोन्‍कि आन्‍कान्‍का ऩऱसिन्‍का।

खोन्‍कि मोचि निनाम्‍हाङ्‌ओ अ़चुऩङाछिरालो म़चुवा,

खोन्‍कि झारा म़नाचि फित्‍चि म़मेत्‍तुचि।

१६ मोचिआ आन्‍कान्‍का निरावाचि लेन्‍माओ नुय़ङ्‌खान खाएत्‍मा मान्‍प़ऩदान्‍का।

मोवात्‍नि अ़धुन मोचिआ अ़चुहेवाचि पोन्‌याङ्‌सा अ़खात्‌याङ।

मेन आदेङ मोचिएदा निनाम्‍हाङ्‌ओ अ़चुमाइसुङ छुक्‍तायुङ्‌सा!

थेसलोनिकिचि तुप्‍मा पावल्‌ओ तोक्‍पो अ़मिन्‍मा

१७ मेन अ़ङ्‍ब़ब़,

नाना खोन्‍कि निछाचि ओ,

आन्‍कान्‍का अ़क्‍दुओ निम्‍पाङ आन्‍काओ पोक्‌दा हासिन्‍चिन्‍काओ,

मेन आन्‍काओ मिन्‍मादा माआङ।

आन्‍कान्‍का खानानिन लामाखाङ्‌मा अ़न्‍नुनु स़न्‍काओसा आन्‍कान्‍का खानानिन्‌एदा लामाबान्‍माकि तुप्‍मानि ब़द्‍धे लामिन्‍का।

१८ खोन्‌ओसा आन्‍कान्‍का खानानिन्‌एदा बान्‍मानि मिनिन्‍का।

अ़ङ्‌का पावल अ़दु-अ़दु लामाबान्‍मा लामाङ,

मेन सैतानाआ आन्‍कान्‍का मान्‍प़अ़दान्‍का।

१९ आन्‍हाङ्‌पा येसु म़य़हिदा खोक्‍कोसोओ अ़चुबुदा आन्‍काओ सोम्‍कुवा खोन्‍कि आन्‍काओ ऩङानुमा माङ्‌लो सिरिफाओ तोक्‍पो लिमा खानानिन्‌ङा माआङ कि?

२० देकिनालो आन्‍काओ ऩङ्‌चोन्‍मा खोन्‍कि ऩङानुमा खानानिन्‌ङा ओ।

तिमोथि थेसलोनिकेदा खान्‍माय़ङ

३

१ खोन्‍किना आन्‍कान्‍का खानानिन मान्‍खाङ्‌माङ आङ्‌माङा मान्‍ऱदोम्‍का।

खोन्‌ओसा आन्‍कान्‍का एथेन्‍स सहरादा आप्‍पि युङ्‌मालात्‍मा अ़छ़ङ मुम्‍का,

२ खोन्‍कि खानानिन तुप्‍सि तिमोथि छुत्‍तुम्‍का।

खो आन्‍निछा ख्रिस्‍तओ अ़चुनुय़ङ्‌खान खालुमा काफा निनाम्‍हाङ्‌ओ अ़चुकाचि कामु ओ।

आन्‍कान्‍का खो खानानिन नुलोक साकोङ्‌छ़ङ मुमेत्‍मा फासि खोन्‍कि आम्‍नुओ सोम्‍कुवादा राक प़सि छुत्‍तुम्‍का।

३ खोन्‌ओसा दुखाचिआ आम्‍नुओ साङ्‌कोछाङ राक अ़स़निन्‍ने।

खानानिन्‌ङा त़सिन्‍तुम्‌योम,

ओवाको दुखाचि ना आन्‍कान आङ्‌माङादोत।

४ खोन्‍कि आन्‍कान्‍का खानानिन्‌एनान युङिन्‌येन्‍काहिदाछाङ बुयाङा आन्‍कान्‍का खानानिन दुखाचि आङ्‌माचि दोत्‌नि लोनि ओ,

खोन्‍कि मो लिसालावायुङ्‌सा,

मो खानानिन नुलोक त़सिन्‍तुम।

तिमोथिओ राक्‌एनान्‌ओ य़ङ्‌खान

५ खोन्‌ओसा,

अ़ङ्‌का च़लोक आङ्‌मा मान्‍ऱङाकिना आम्‍नुओ साकोङ्‌छ़ङ्‌ओ अ़तुक्‌वादा सिन्‍मा निकिना अ़ङ्‌का तिमोथि छुत्‍तुङ।

सैतानाआ खानानिन चिन्‍माखाङ्‌मादा ऩधान्‍तिन्‌कि आन्‍कान्‍का मुम्‍काओ काचि सोज्‍जे लिसा हे निकिना अ़ङ्‌क़माकारा।

६ मेन तिमोथि खानानिन्‌एदाङ्‌का आन्‍कान्‍काएदा लासाबानायुङ्‌सा,

खोन्‍कि आम्‍नुओ साकोङ्‌छ़ङ खोन्‍कि आम्‍नुओ सोमातुक्‍माओ अ़तुक्‌वादा नुय़ङ्‌खान आन्‍कान्‍काएदा बात्‍तुयुङ्‌सु।

खानानिन्‌आ आन्‍कान्‍का अ़धुन सोमातुक्‌याङ्‌सा त़मित्‍निङ्‌निओ खोन्‍कि खानानिन आन्‍कान्‍का खाङ्‌मा स़न्‌येन्‍कावात्‍निङा खानानिन्‌छाङ आन्‍कान्‍का खाङ्‌मा त़स़न्‌येन्‌ओ य़ङ आन्‍कान्‍का खाअ़एत्‍तिन युङ्‌सिन्‍का,।

७ खोन्‌ओसा,

ब़ब़,

नाना खोन्‍कि निछाचि ओ,

आन्‍काओ झारा दुखा खोन्‍कि अ़चाअ़त्‍माओ ग़रिचिदा आम्‍नुओ सोम्‍कुवालाम्‍पा आन्‍कान्‍का राक तोक्‍तुम्‌युङ्‌सुम्‍का।

८ देकिनालो खानानिन हाङ्‌पा येसुएदा सोम्‍कुवा नुलोक त़मुन्‌नालो आन्‍कान्‍का ऩङानुयाङ्‌सा ह़ङ्‌मा ऱन्‍का।

९ आम्‍नुओ सोम्‍कुवाओ निम्‍पाङ आन्‍निनाम्‍हाङ्‌ओ अ़चुबुदा ब़द्‍धे आन्‍काओ ऩङानुवायुङ्‌सा।

खोन्‍कि मोसोओ निकिना आन्‍कान्‍का निनाम्‍हाङ दियाको आलाङ प़मा ऱम्‍का?

१० खानानिन्‌एनान आन्‍कान्‍का तुप्‍मा ऱन्‍ने खोन्‍कि आम्‍नुओ सोम्‍कुवादा दि-दि मान्‌याक्‌युक, मो तामालामा ऱम्‍काने निकिना आन्‍कान्‍का अ़खाखुत अ़खोलेन झारा मिन्‍माआ यामारिन्‌येन्‍का।

११ हान आन्‍निनाम्‍हाङ पापाआङा खोन्‍कि आन्‍हाङ्‌पा येसुआ खानानिन्‌एनान आन्‍काओ तुप्‍खालाम आन्‍कान्‍का ऩहोत्‍तिन्‍प़न्‍काने।

१२ खोन्‍कि आन्‍कान्‍का खानानिन सोमातुक्‍निवा हाङ्‌पाआ खानानिन खोन्‍कि झारा म़नाचिएनान अ़क्‍छा निएदा सोम्‍तुक्‍मुमादा च़लोक ऩपोइसिन्‍ने।

१३ खोन्‌ओसा खोक्‍कोसोओ झारा अ़चुसेङ्‌ताङ्‌पाचिएनान आन्‍हाङ्‌पा येसु ख्रिस्‍त म़लाय़हिदा खोक्‍कोसाआ आन्‍निनाम्‍हाङ पापाओ अ़चुबुदा सेङ्‌याङ्‌ओ खोन्‍कि लाहि मात्‍द़ङ्‌ओ लिमा आम्‍नुओ साकोङ्‌वा छोओ ऩमेत्‍तिन्‍प़न्‍ने।

निनाम्‍हाङ्‌ओ अ़चुऩङानुओ ह़ङ्‌म़ङ

४

१ हान अ़चिन्‍मादा,

ब़ब़,

नाना खोन्‍कि निछाचि ओ,

आन्‍कान्‍का हाङ्‌पा येसुएदा खानानिन लोनियुङ्‌नि खोन्‍कि यायोक प़नियुङ्‌नि।

खानानिन्‌आ देत्‍नि ह़ङ्‌माकि निनाम्‍हाङ्‌ओ अ़चुऩङानुमादोत्‌निओ य़ङ आन्‍कान्‍काएदाङ्‌का त़चिन्‍तिन्‌युङ्‌सिन्‍चिन।

खानानिन मोवात्‍निङा त़च़न्‌येन,

खोन्‍कि मोवात्‍निङा च़लोक च़याङ्‌सा खारानिन निकिना आन्‍कान्‍का खानानिन राक प़नि।

२ देकिनालो आन्‍कान्‍का हाङ्‌पा येसुओ अ़चुपाङ्‌लाम्‍पा दि-दि चिन्‍नियुङ्‌नि मो खानानिन त़सिन्‍तुम्‌योम्‍च़म।

३ खानानिन सेङ्‌लो लिमा निनाम्‍हाङ्‌ओ अ़चुमिन्‍मा ओ,

खोन्‌ओसा खानानिन ताङ्‌लान्‌दाङ्‌का अ़थाया युङानिन।

४ खानानिन झारासाआ आम्‍नुओ खिम्‍हाङ्‌माएनान सेङ्‌लो खोन्‍कि सायादा देत्‍नि काचि मुमादोत्‌ओ चिन्‍तानिन्‍चिन,

५ निनाम्‍हाङ मान्‍सिन्‍कादा निरावाचिवात्‍नि पोक मित्‍मादा माआङ।

६ खोन्‍कि ओसोओ अ़तुक्‌वादा साङ्‌आछाङ ख्रिस्‍तियान अ़निछाओ अ़खिम्‍हाङ्‌माएनान ताङ्‌लान अ़मुनिन्‍ने माङ्‌लो अ़त्‍लो अ़च़निन्‍ने,

देकिनालो ओवाको झारा हेवाचिओ अ़फान कालात हाङ्‌पा म़युङ्‌याङ,

आन्‍कान्‍काआ खानानिन बुयाछाङ लोनियुङ्‌नि खोन्‍कि चात्‍लो चाप्‍चेत्‍नियुङ्‌नि।

७ देकिनालो निनाम्‍हाङ्‌आ आन्‍कान पोप्‍नान्‍चिन्‍सि माआङ,

मेन सेङ्‌याङ्‌ओ च़माथाङ्‌मादा ह़ङ्‌माओ निम्‍पाङ म़बुत्‍ताओ ओ।

८ खोन्‌ओसा साङ्‌आ ओ चिन्‍माय़ङ ऩङाछिरु,

मोसाआ म़ना माआङ,

मेन निनाम्‍हाङ ऩङाछिरु,

खोक्‍कोसाआङा खानानिन अ़चुसेङ्‌लावा ऩप़न।

९ मेन साकोङ्‌छ़ङ कामुचिएदा सोमातुक्‍मुमाओ अ़तुक्‌वादा आन्‍कान्‍का खानानिन दित्‍छाङ छाप्‍मा अ़दोत्‍निन,

देकिनालो अ़क्‍छा निएदा सोमातुक्‍मुमाओ निनाम्‍हाङ्‌आङा खानानिन ऩचिन्‍तिन्‌युङ्‌सिन।

१० खोन्‍कि अ़नुछ्‍याङा खानानिन्‌आ झारा माकेदोनियादाओ साकोङ्‌छ़ङ कामु ब़ब़,

नाना खोन्‍कि निछाचि सोमात़तुक्‍तुम्‌योम्‍च़म।

मेन ब़ब़,

नाना खोन्‍कि निछाचि ओ,

आन्‍कान्‍का खानानिन मोवात्‍निङा च़लोक चुवायुङ्‌सानिन निकिना राक प़निङ्‌नि।

११ आन्‍कान्‍का खानानिन यायोक प़निवा मान्‍खिमाङ युङानिन,

खोन्‍कि आम्‍नुओ काचिदा मिन्‍मा पाक्‍तानुम,

खोन्‍कि आम्‍नुओ छुक्‌आ काचि मुवाचानिन।

१२ खोन्‌ओसा हाङ्‌पाएदा साकोङ्‌छ़ङ मान्‍मुकादा म़नाचिआ खानानिन साया ऩमेत्‍तिन,

खोन्‍कि निचिएदा देम्‍खाछाङ दोत्‍मा अ़दोत्‍निन।

हाङ्‌पाओ अ़चुलामातामा

१३ ब़ब़,

नाना खोन्‍कि निछाचि ओ,

म़सुवादाओचिओ अ़चुतुक्‌वादा खानानिन मान्‍सिन्‍कादा त़लिसिन्‌ओ आन्‍कान्‍का अ़मिनिमिन्‍का,

माङ्‌लो अ़चुतामित्‍मा मान्‍द़ङ्‍ओ म़नाचिवात्‍नि खानानिन सोखा मुमा अ़दोत्‍निन।

१४ देकिनालो येसु म़सुवादा खोन्‍कि म़लासाखोन्‍तालोन्‍ता निकिना आन्‍कान साकोङ्‌छ़ङ मुन्‌नालो मोवात्‍निङा,

येसुलाम्‍पा निनाम्‍हाङ्‌आ साङ-साङ म़सुवादाओ खोक्‍कोएदा म़तारुचि।

१५ हाङ्‌पाओ अ़चुय़ङ्‌वा आन्‍कान्‍का खानानिन लोनिङ्‌नि,

आन्‍कान साङ-साङ ह़ङिन्‌येन हाङ्‌पा म़लाय़याङ्‌तारि काह़ङ,

अ़नुछ्‍याङा कास़दाचिदाङ्‌का बुया अ़खारिमिन।

१६ देकिनालो हाङ्‌पा अ़धिवो अ़मुक्‍माएनान,

मुलो निनाम्‍हाङ काफाओ य़ङ्‌दा खोन्‍कि निनाम्‍हाङ्‌ओ अ़चुथुथुरिओ अ़ऱङ्‌माएनान निनाम्‍मादुङ्‌का म़य़,

खोन्‍कि ख्रिस्‍तदा म़सुवादाओचि बुया म़खोन्‍लोन।

१७ खोन्‍किना आन्‍कान साङ-साङ ह़ङिन्‌येन खोन्‍कि ओ हेन्‍खामादा अ़ह़ङ कायुङ्‌चि नाम्‍छ़ऱदु हाङ्‌पा तुप्‍सि मोचिएनान अ़क्‍नि माक्‍मुन्‌वादा च़क्‍नि म़थेन्‌खात।

खोन्‍कि अ़धुन आन्‍कान हाङ्‌पाएनान युङिन।

१८ खोन्‌ओसा ओ य़ङ्‌चिआ अ़क्‍छा निएदा राक प़काप़ मुवानिन।

हाङ्‌पाओ अ़चुतामा लेन्‌ओ निकिना चुम्‍सानिन्‍चिन

५

१ हान ब़ब़,

नाना खोन्‍कि निछाचि ओ,

ओ झारा य़ङ्‌चि देम्‍खा म़लिनिओसो अ़तुक्‌वादा आन्‍कान्‍का खानानिन छाप्‍मायुङ्‌मा अ़दोत्‍निन।

२ देकिनालो खानानिन्‌आङा नुलोक त़सिन्‍तुम्‌योम,

हाङ्‌पाओ अ़चुलेन ना अ़खाखुत काख़पा तान्‌वा ता।

३ म़नाचि “झारा सेवाङ्‌नि खोन्‍कि रात्‍पाला आन्‍कान्‌एदा युङ्‌याङ”नि म़य़ङ्‌याङ्‌हिदा मोग़रिङा बुक्‍खुन्‍दिमाचि छा दाप्‍मा दुखाआ लाउचिवात्‍नि च़क्‍नि मोचिएदा अ़चुलुक्‍मा ता।

खोन्‍कि मोचि मोदाङ्‌का फुङ्‌मा ऩऱनिन।

४ मेन ब़ब़,

नाना खोन्‍कि निछाचि ओ,

खानानिन कुन्‌यामादा त़याइमिन्‌येन,

खोन्‌ओसा हाङ्‌पा म़ताओ लेन आम्‍नुओ निम्‍पाङ काख़पा तान्‌वा त़दोम्‍तिन्‍दान्‍मिन।

५ देकिनालो झारा खानानिन साम खोन्‍कि अ़खोलेन्‌ओ अ़छाचि ओ।

आन्‍कान अ़खाखुत माङ्‌लो कुन्‌यामाओ अ़छाचि माआङ।

६ खोन्‌ओसा आन्‍कान निचिवा अ़इम्‍सिमिन्‍ने,

मेन चाप्‍चाप्‍चाप्‌वा खोन्‍कि क़म्‍नान्‍चिन्‍सा युङिन्‍ने।

७ देकिनालो काइम्‌चि अ़खाखुत्‌ङा म़इम,

खोन्‍कि खाबात कादुङ्‌चि म़दुङ्‌कि अ़खाखुत्‌ङा सेरुचि।

८ मेन आन्‍कान अ़खोलेन्‌ओ म़ना लिसिन्‌ओसा चाप्‍चेत्‍तिन्‍चिन्‍ने,

खोन्‍कि सोम्‍कुवा खोन्‍कि सोमातुक्‍माओ कोङ्‌कोम रात्‍खा,

खोन्‍कि ताङ्‌बोप्‍खावा लेन्‍माय़ङ्‌ओ सोम्‍कुवा आन्‍कान बोम्‍सिन्‍ने।

९ देकिनालो निनाम्‍हाङ्‌आ आन्‍कान दन्‍दा प़मा निम्‍पाङ माआङ,

मेन आन्‍हाङ्‌पा येसु ख्रिस्‍तलाम्‍पा लेन्‍मा तोक्‍तुम्‍ने निम्‍पाङ बुयाङा म़छेन्‍ता।

१० खोक्‍को म़लाय़हिदा आन्‍कान स़न्‍दान्‌नुछाङ ह़ङिन्‌येन्‌नुछाङ खोक्‍को आन्‍कान्‌एनान अ़क्‍नि युङ्‌मा निकिना हाङ्‌पा येसु आन्‍को निम्‍पाङ म़सुवा।

११ खोन्‌ओसा अ़क्‍छा निएदा राक प़काप़ मुवानिन खोन्‍कि अ़क्‍छा निएदा निनाम्‍हाङ साकोङ्‌छ़ङ मुमादा फाकाफा मुवानिन,

अ़नुछ्‍या मोवात्‍निङा खानानिन त़च़न्‌येन्‌छाङ।

आदेङ्‌ओ यायोक खोन्‍कि हामान्‍चिन

१२ मेन ब़ब़,

नाना खोन्‍कि निछाचि ओ,

आन्‍कान्‍का खानानिन लोनिङ्‌नि,

आम्‍नुओ रादा काचि कामु आम्‍नुओ बुसुवाचि साङ्‌आ खानानिन हाङ्‌पाएदा ऩतित्‍तिन खोन्‍कि ऩरेन्‍तिन,

मोचि साया मेत्‍तानुम्‍च़म।

१३ मोचिआ अ़मुवाओ अ़चुकाचिओ निकिना सोमातुक्‌याङ्‌सा तोक्‍पो साया मेत्‍तानुम्‍च़म।

खोन्‍किना खानानिन अ़क्‍छा निएदा तोङानिन्‌कि युङानिन।

१४ ब़ब़,

नाना खोन्‍कि निछाचि ओ,

आन्‍कान्‍काआ खानानिन यायोक प़निङ्‌नि,

कासोचि चाप्‍चेत्‍तानुम्‍च़म।

अ़चुराक सुवाओचि,

मान्‍ऱकादाचि फासानुम्‍च़म।

झाराचिएनान नुलोक चेवानिन।

१५ खानुम,

साङ्‌छाङ अ़त्‍लोओ अ़फान्‌दा अ़त्‍लो अ़च़निन्‍ने,

मेन अ़क्‍छा निएदा खोन्‍कि झारा म़नाचिएनान अ़धुन नुलोक च़मालामानिन।

१६ अ़धुन आम्‍नुओ ऩङानुने,

१७ अ़धुन यामारायुङ्‌सानिन,

१८ झारा ग़रिचिदा निनाम्‍हाङ आलाङ पुवानुम।

देकिनालो ख्रिस्‍त येसुलाम्‍पा आम्‍नुओ निम्‍पाङ निनाम्‍हाङ्‌ओ अ़चुमिन्‍मा ओङा ओ।

१९ सेङ्‌लावाओ अ़काचि मान्‍छेक्‍दानुम।

२० निनाम्‍हाङ्‌य़ङ ऩङामान्‍छित्‌दानुम।

२१ झारा य़ङ्‌चि चिन्‍ताखानुम्‍च़म।

खाक्‍को य़ङ अ़नुवाक मुयाङ,

मो य़ङ लावायुङ्‌सानुम।

२२ खोन्‍कि झारा अ़अ़त्‍पा य़ङ्‌चिदाङ्‌का अ़थाया युङानिन।

२३ सेवाङ्‌निओ निनाम्‍हाङ्‌आङा खानानिन झारा ऩसेङ्‌सिन्‍ने,

खोन्‍कि झारा आम्‍नुओ लावा,

साक्‍मा खोन्‍कि पोक आन्‍हाङ्‌पा येसु ख्रिस्‍त म़लाय़याङ्‌हिदा लाहि मात्‍द़ङ्‌ओ लिने।

२४ निनाम्‍हाङ्‌आ ओ झारा य़ङ्‌चि अ़मु,

देकिनालो खानानिन काबुत निनाम्‍हाङ सोम्‍कुवा मुमा खान्‍तुओ म़मुयाङ।

२५ ब़ब़,

नाना खोन्‍कि निछाचि ओ,

आन्‍काओ निम्‍पाङ्‌छाङ यामारानिन।

२६ झारा ब़ब़,

नाना खोन्‍कि निछाचि सेङ्‌याङ्‌ओ चुप्‍माआ सेवा मेत्‍मुवानिन।

२७ अ़ङ्‌का खानानिन हाङ्‌पाओ अ़चुऩङ्‌दा लोनाङ्‌नानिन,

ओ छाप्‍लावा झारा ब़ब़,

नाना खोन्‍कि निछाचि खिप्‍तापुवानुम्‍च़म।

२८ आन्‍हाङ्‌पा येसु ख्रिस्‍तओ अ़चुसोमातुक्‍मा खानानिन्‌एदा युङ्‌ने!

थेसलोनिकिचि पावल्‌आ छाप्‍तुओ ह्‍वातात्‌ओतात छाप्‍लावा

छाप्‍लाखाओ अ़सिन्‍खा

थेसलोनिकेदाओ साम्‍भुङ्‌दा ख्रिस्‍त म़लाताओ अ़तुक्‌वादा दुम म़छ़राङा।

ओ दुम्‍छ़न्‍मा पोन्‌याङ्‌सा खाराकि मोदा ब़द्‍धे पोप्‍तुखाइसुचि।

ख्रिस्‍त तामा ग़रिना बुयाङा लिसाचिआ निकिना मोचि साकोङ्‌छ़ङ म़मुवाङा।

पावल्‌आ मोचिओ ओवाको अ़चुसाकोङ्‌छ़ङ्‌ओ अ़तुक्‌वादा दुम क़प्‌याङ्‌सा ओ ह्‍वातात्‌ओतात छाप्‍लावा छाप्‍तु।

छाप्‍लावादा खोसाआ ख्रिस्‍त लामातामा बुया खोसोओ अ़देङ्‌सालाप्‍पादा फित्‍चि कामु “साम्‌योक्‍मि य़ङ्‌हुप काभुङ्‌खान” अ़कोङ्‌दुम सिन्‍मा अ़ऱन्‍मिन्‌ओ म़नाओ लाम तित्‍मादा मान्‍साम्‌योक्‍मि खोन्‍कि अ़अ़त्‍पा काचिचि अ़न्‍नुनु म़पोन निकिना नुलोक खालुसु।

पावल्‌आ ओ छाप्‍लावा काखिप्‌चि दियाको दुखा खोन्‍कि अ़चाअ़त्‍मादानुछाङ आन्‍साकोङ्‌छ़ङ्‌दा ओह्‍यात्‍नि-मोह्‍यात्‍नि मान्‍लिमाङ युङ्‌मादोत।

आन्‍ह़ङ्‌खालाम्‌ओ निकि खोसोओ अ़यावाचि म़चुवावा च़मादोत।

खोन्‍किना अ़नुवाक काचि अ़क्‍सुसुवा मुमायुङ्‌मादोत्‌नि लोचि।

थुत्‍मेत्‍लो अ़तुक्‌वा ऩङ

अ़सिन्‍खा १:१-२

चोन्‍मा खोन्‍कि कान्‍माय़ङ्‌छाप १:३-१२

ख्रिस्‍तओ अ़लामातामाओ अ़तुक्‌वादा यायोक २:१-१७

ख्रिस्‍तियान च़माथाङ्‌माओ निकिना यायोक ३:१-१५

अ़चिन्‍मा ३:१६-१८

थेसलोनिकिचि पावल्‌आ छाप्‍तुओ ह्‍वातात्‌ओतात छाप्‍लावा

ख्रिस्‍तओ अ़चुछ़ङ्‌छेन्‍मा

१

१ पावल,

सिलास खोन्‍कि तिमोथिएदाङ्‌का आन्‍निनाम्‍हाङ पापा खोन्‍कि हाङ्‌पा येसु ख्रिस्‍तदा साकोङ्‌छ़ङ कामु थेसलोनिकेदाओ साम्‍भुङ्‌एदा ओ छाप्‍लावा छाप्‍तुम्‍का।

२ आन्‍निनाम्‍हाङ पापा खोन्‍कि हाङ्‌पा येसु ख्रिस्‍तएदाङ्‌का सोम्‍तुक्‍मा खोन्‍कि सेवाङ्‌नि लिसानिन!

आलाङ खोन्‍कि यामात्‍मा

३ ब़ब़,

नाना खोन्‍कि निछाचि ओ,

आम्‍नुओ निकिना अ़धुन आन्‍कान्‍का निनाम्‍हाङ आलाङ प़माङादोत,

देकिनालो आम्‍नुओ सोम्‍कुवा च़लोक पोन्‌याङ,

खोन्‍कि अ़क्‍छा निएदा झारासोओ आम्‍नुओ सोम्‍तुक्‍मा पोन्‌याङ।

४ खोन्‌ओसा खानानिन्‌आ आङ्‌माय़ङ खोन्‍कि झारा दुखाचिदाओ सोम्‍कुवा मुमाय़ङ खोन्‍कि अ़चाअ़त्‍माचि खानानिन्‌आ त़आङ्‌तुम्‌योम्‌ओ अ़तुक्‌वादा तोक्‍पो लियाङ्‌सा निनाम्‍हाङ्‌ओ नि अ़चुसाम्‍भुङ्‌चि आन्‍कान्‍का खाएत्‍तुम्‍च़म्‍का।

५ ओ झारासा निनाम्‍हाङ्‌ओ अ़चुछ़ङ्‌छेन्‍मा साम्‌योक्‍मि मुयाङ्‌ओ खाङ्‌मुसु।

खोन्‌ओसा निनाम्‍हाङ्‌ओ अ़चुहाङ्‌होन्‌दा खानानिन अ़नुवाक ऩकाइसिन,

मोसोओ निम्‍पाङ खानानिन्‌आ दुखाछाङ त़आङ्‌तुम्‌योम।

६ निनाम्‍हाङ अ़धुन तोङ्‌लो छ़ङ म़छेन,

खानानिन दुखा काप़चि खोक्‍कोसाआ दन्‍दा म़प़चि,

७ खोन्‍कि खानानिन दुखा कातोक्‌चि आन्‍कान्‍काएनान अ़क्‍नि सावा त़तोम्‍सिन।

हाङ्‌पा येसु ख्रिस्‍त अ़चुसावापोरिओ निनाम्‍हाङ काफाचिएनान लेत्‌याङ्‌ओ मिदा निनाम्‍मादुङ्‌का खाङ्‌म़मुनान्‍चिन्‌हिदा खोक्‍कोसाआ ओ अ़मु।

८ निनाम्‍हाङ मान्‍सिन्‍कादाचि खोन्‍कि आन्‍हाङ्‌पा येसु ख्रिस्‍तओ अ़चुनुय़ङ्‌खान मान्‍लोक्‍कादाचि खोक्‍कोसाआ दन्‍दा म़प़चि।

९ मोचिआ अ़धुन अ़लुक्‍निन्‌ओ दन्‍दा अ़आङ,

खोन्‍कि हाङ्‌पाओ अ़चुबुदाङ्‌का खोन्‍कि खोक्‍कोसोओ अ़चुसावाओ साम्‌दाङ्‌का म़लोइसुखाइसुचि।

१० मो लेन खोक्‍कोसोओ अ़चुम़नाचिएदाङ्‌का साया मेत्‍लुसि खोन्‍कि खोक्‍कोएदा साकोङ्‌छ़ङ कामुचिएदाङ्‌का चोन्‍लुसि म़ता।

खोन्‍कि खानानिन्‌छाङ मो साकोङ्‌छ़ङ कामुचिएदा त़याइन,

देकिनालो आन्‍काओ सालुम्‍स़ङ्‌दा खानानिन साकोङ्‌छ़ङ त़मुम।

११ खोन्‌ओसा आम्‍नुओ निकि आन्‍कान्‍का अ़धुन यामारिन्‍का,

आन्‍निनाम्‍हाङ्‌आ खानानिन ऩबुत्‍तिन्‌ओदा अ़नुवाक ह़ङ्‌म़ङ ह़ङ ऩमेत्‍तिन्‍ने।

खोन्‍कि झारा आम्‍नुओ अ़नुवाक मित्‍चिऩङ खोन्‍कि साकोङ्‌छ़ङ्‌ओ काचि खोक्‍कोसोओ अ़चुसावालाम्‍पा ऩयाङ्‌सिन्‍प़न्‍ने।

१२ खोवात्‍निओसा आन्‍निनाम्‍हाङ खोन्‍कि आन्‍हाङ्‌पा येसु ख्रिस्‍तओ अ़चुओ सोम्‍तुक्‍मालाम्‍पा आन्‍हाङ्‌पा येसु ख्रिस्‍तओ अ़चुऩङ खानानिन्‌एदा लोङ्‌ने,

खोन्‍कि आम्‍नुओ ऩङ्‌छाङ ख्रिस्‍तएदा लोङ्‌ने।

हेवाओ म़ना

२

१ हान ब़ब़,

नाना खोन्‍कि निछाचि ओ,

आन्‍हाङ्‌पा येसु ख्रिस्‍त म़य़ओ खोन्‍कि अ़क्‍नि म़कोप्‌कि खोक्‍को तुप्‍माओ अ़तुक्‌वादा आन्‍कान्‍का खानानिन लोनिङ्‌नि।

२ हाङ्‌पाओ अ़लेन बुयाङा ताचिआयुङ्‌सा निकिना खा-खाक्‍कोचि म़य़ङ्‌नुछाङ,

खानानिन च़क्‍नि त़दोम्‍तिन्‍दान्‍मिन्‍ने माङ्‌लो मान्‍क़दानिन।

मोचिआ सेङ्‌लावादाङ्‌काओ माङ्‌लो खालुमाय़ङ्‌दाङ्‌काओ माङ्‌लो आन्‍कान्‍कालाम्‍पाओ छाप्‍लावावाको मुयाङ्‌नि म़य़ङ्‌नुछाङ खानानिन साकोङ्‌छ़ङ मान्‍मुदानुम।

३ साङ्‌आछाङ खानानिन देत्‍निकिछाङ ऩधान्‍तिमिन्‍ने।

देकिनालो बुया ङेन मान्‍लिमाङ्‌तारि माङ्‌लो य़ङ्‌हुप्‌वा मान्‍च़कादा,

लुक्‍मादा काखात म़ना खाङ्‌मान्‍मुयुक्‍नान्‍चिन्‌तारि मो लेन अ़तानिन।

४ खोसाआ निनाम्‍हाङ खोन्‍कि झारा म़नाचिआ म़ब़क्‍तुङुचिओचिओ अ़चुदेङ्‌सालाप्‍पादा फित्‍चि मुचि खोन्‍कि मोचिदाङ्‌का आप्‍पि तोक्‍पो मुनान्‍चिन।

खोन्‌ओसा,

आप्‍पिङा निनाम्‍हाङ नि झारा खाएत्‌याङ्‌सा निनाम्‍हाङ्‌ओ अ़चुब़क्‍खाखिम्‌दा मो युङ।

५ अ़ङ्‌का खानानिन्‌एनान युङाङ्‌याङ्‌हिदाङा ओ य़ङ्‌चि लोयाङ्‌सा मुनाङ्‌नानिन ओ,

दि खानानिन्‌आ त़मित्‍तुम्‌योम?

६ मो अ़त्‍लोकाच़ दिसाआ अ़त्‍लो च़मादाङ्‌का छेक्‍तुयुङ्‌सुओ खानानिन त़सिन्‍तुम्‌योम। मेन, खानानिन त़सिन्‍तुम्‌योम्‌ओसा खो अ़ग़रिदा खाङ्‌मुनान्‍चिन।

७ देकिनालो मो साम्‌योक्‍मि य़ङ्‌हुप काभुङ्‌खान्‌आ बुयादाङ्‌काङा मान्‍सिन्‍माङ अ़काचि मुङु।

मेन साङ्‌आ ओन्‍ग़रितारि मो अ़छेक,

खोक्‍कोसाआङा ऩलेरुन्‌तारि मो छेक्‌युङ।

८ खोन्‍किना य़ङ्‌हुप काभुङ्‌खान खाङ्‌मुनान्‍चिन,

खोन्‍कि हाङ्‌पा येसु साम्‌एनान म़य़याङ्‌हिदा अ़चुदोदाओ अ़चुसाक्‍माआ मो अ़लुक।

९ य़ङ्‌हुप काभुङ्‌खान सैतानाओ अ़सावाएनान ता,

मोसाआ झाराकापाराओ सोज्‍जेओ सावा खोन्‍कि बुन्‌चि खोन्‍कि म़दोम्‍दाओ काचिचि मुचि।

१० खोन्‍कि खोसाआ खा-खाक्‍कोचि लुक्‍मा म़मुयाङ,

मोचि झाराकापाराआ म़प्‍तुचि,

देकिनालो मोचिआ कालेन अ़छ़ङ य़ङ सोमातुक्‍मा ऩङाअ़छिरा।

११ खोन्‌ओसा मोचि सोज्‍जेओ य़ङ्‌दा साकोङ्‌छ़ङ म़मुने निकिना निनाम्‍हाङ्‌आ मोचिएदा सावापोरिओ काम़प अ़य़।

१२ खोन्‌ओसा अ़छ़ङ य़ङ्‌दा साकोङ्‌छ़ङ मान्‍मुमाङ मान्‍साम्‌योक्‍मिदा सेवाङ्‌नि कालि झाराकापाङ ह़त्‍मादा म़छुक।

लेत्‍माओ निकि म़छेन्‍ताओचि

१३ हाङ्‌पाआ सोमाऩतुक्‍तिन्‌ओ ब़ब़,

नाना खोन्‍कि निछाचि ओ,

आम्‍नुओ निकि आन्‍कान्‍का अ़धुन निनाम्‍हाङ आलाङ मान्‍प़माङ अ़ऱन्‍मिन्‍का,

देकिनालो बुयादाङ्‌काङा सेङ्‌लावाओ सेङ्‌मा काचिलाम्‍पा खोन्‍कि अ़छ़ङ्‌दाओ साकोङ्‌छ़ङ्‌लाम्‍पा ह़ङ्‌म़ङ प़मा निम्‍पाङ निनाम्‍हाङ्‌आ खानानिन ऩछेन्‍तिन।

१४ खोन्‌ओसा आन्‍कान्‍का खालुसुम्‍काओ नुय़ङ्‌खान्‌लाम्‍पा आन्‍हाङ्‌पा येसु ख्रिस्‍तओ अ़चुऩङ्‌चोन्‍मा खानानिन्‌आछाङ तोक्‍तानुम निम्‍पाङ खोक्‍कोसाआ खानानिन ऩबुत्‍तिन।

१५ खोन्‌ओसा ब़ब़,

नाना खोन्‍कि निछाचि ओ,

आम्‍नुओ साकोङ्‌छ़ङ्‌दा ओह्‍यात्‍नि-मोह्‍यात्‍नि मान्‍लिमाङ युङानिन,

खोन्‍कि आन्‍कान्‍का लोनिओ य़ङ्‌दा माङ्‌लो आन्‍काओ छाप्‍लावादाङ्‌का खानानिन्‌आ दियाको ताया त़तोक्‍तुम्‌युङ्‌सुम,

मो लावायुङ्‌सानुम।

१६ हान आन्‍कान सोमाकातुक खोन्‍कि खोक्‍कोसोओ अ़चुसोम्‍तुक्‍मालाम्‍पा अ़लुक्‍निन्‌ओ राक खोन्‍कि झारादाङ्‌का अ़नुवाक सोम्‍कुवा काप़ आन्‍हाङ्‌पा येसु ख्रिस्‍त खोन्‍कि निनाम्‍हाङ,

१७ आम्‍नुओ साकोङ्‌वादा राक ऩप़न्‍ने।

खोन्‍कि खोक्‍कोएदाङ्‌काओ झारा अ़नुवाक काचि खोन्‍कि य़ङ्‌चिदा खानानिन्‌आ राक खोन्‍कि सावा तोक्‍तानुम।

आन्‍काओ निम्‍पाङ यामारानिन

३

१ हान अ़लुक्‍मादा,

ब़ब़,

नाना खोन्‍कि निछाचि ओ,

हाङ्‌पाओ अ़चुय़ङ च़क्‍नि फेयाङ्‌साखात्‍ने निम्‍पाङ आन्‍कान्‍का यामात्‍निप़नि,

देत्‍नि आम्‍नुओ रादाछाङ फेसायुङ्‌सा।

२ खोन्‍कि झारा म़नाचि साकोङ्‌छ़ङ ऩमुनिन्‌ओसा अ़अ़त्‍पा खोन्‍कि अ़त्‍लोकाच़ म़नाचिएदाङ्‌का निनाम्‍हाङ्‌आ आन्‍कान्‍का ऩफोङ्‌सिन्‍काने निम्‍पाङ यामारिन्‍का।

३ मेन निनाम्‍हाङ साकोङ्‌छ़ङ मुमा खान्‍तुओ म़मुयाङ।

खोक्‍कोसाआ लावामि सावा ऩप़न,

खोन्‍कि अ़अ़त्‍पादाङ्‌का ऩरात्‍तिन।

४ आन्‍कान्‍का लोनिओवा खानानिन त़च़न्‌युङ्‌सिन्‌येन,

खोन्‍कि त़च़न्‌युङ्‌सिन निकिना आम्‍नुओ तुक्‌वादा आन्‍कान्‍का हाङ्‌पाएदा सोम्‍कुवा मुन्‍का।

५ हाङ्‌पाआ आम्‍नुओ साकोङ्‌वा निनाम्‍हाङ्‌ओ अ़चुसोम्‍तुक्‍मा खोन्‍कि ख्रिस्‍तओ अ़चुहुङ्‌मा नुलोक तुप्‍मादा ऩतित्‍तिन्‍ने।

झारासा काचि मुमादोत

६ ब़ब़,

नाना खोन्‍कि निछाचि ओ,

आन्‍हाङ्‌पा येसु ख्रिस्‍तओ अ़चुऩङ्‌दा आन्‍कान्‍का खानानिन लोनिङ्‌नि,

आन्‍कान्‍का खानानिन चिन्‍माय़ङ्‌वा मान्‍काङ्‌कादा झारा कासो साकोङ्‌छ़ङ कामुचिदाङ्‌का अ़थाया युङानिन।

७ देकिनालो खानानिन्‌आ देत्‍नि आन्‍कान्‍का खेङ्‌मादोत्‌ओ,

मो खानानिन्‌आ त़सिन्‍तुम्‌योम।

आन्‍कान्‍का खानानिन्‌एनान अ़क्‍नि युङिन्‌येन्‍काहिदा मान्‍सोदान्‌येन्‍का।

८ आन्‍कान्‍का साङ्‌कोओछाङ अ़चामायु मोहा मान्‍चात्‍प़दोम्‍का।

मेन खानानिन साङ्‌छाङ दुखा अ़लिनिन्‍ने निकिना आन्‍कान्‍का अ़लेन्‍खिन्‍तुम काचि मुन्‍का।

९ आन्‍कान्‍का फामा तोक्‍मा पाङ मात्‍द़ङ्‌ओसा माआङ,

मेन खानानिन्‌आ आन्‍कान्‍का खेङ्‌मा अ़मात्‍ऩङ लिने निकिना मोत्‍नि आन्‍कान्‍का च़न्‍का।

१० आन्‍कान्‍का खानानिन्‌एनान अ़क्‍नि युङिन्‌येन्‍काहिदा आन्‍कान्‍का खानानिन “साङ काचि अ़मुनिन,

मोसाआ चा चामा अ़नुनिन”नि लोनियुङ्‌नि।

११ मेन आम्‍नुओ रादा देम्‌कापाङ कासोचि म़युङ्‌याङ्‌नि आन्‍कान्‍का एनुम्‌योम्‍का।

मोचि काचि मुमा अ़चुऩङाछित,

खोन्‍कि नि म़नाचिओ अ़चुकाचिदा सोज्‍जे छुक अ़पाक।

१२ हान आन्‍कान्‍का ओवाको म़नाचि हाङ्‌पा येसु ख्रिस्‍तओ अ़चुऩङ्‌दा लोम्‍च़म्‍का,

खोन्‍कि यायोक प़म्‍च़म्‍का,

मोचि चामा ह़ङ्‌माओ निम्‍पाङ वाइवेत काचि म़मुने।

१३ ब़ब़,

नाना खोन्‍कि निछाचि ओ,

खानानिन अ़नुवाक काचि मुमा देम्‍खाछाङ त़होत्‍तिमिन्‍ने।

१४ ओ छाप्‍लावादाओ आन्‍काओ लोमाय़ङ्‌वा साङ मुमा छुन्‌नालो मो म़ना सिन्‍तायुङ्‌सानुम।

मोचिएनान मान्‍तोङ्‌दानिन,

खोन्‌ओसा मोचि लेजो म़लिने।

१५ खोन्‍नुछाङ मोचि ङेन्‍चिवा मान्‍मित्‌दानुम्‍च़म,

मेन ब़ब़ नाना निछावा यायोक पुवानुम्‍च़म।

आदेङ्‌ओ सेवा

१६ हान सेवाङ्‌निओ हाङ्‌पाआ खानानिन अ़धुन खोन्‍कि झाराकापाराआ सेवाङ्‌नि ऩमुन्‍ने।

हाङ्‌पा खानानिन झाराएदा म़युङ्‌ने।

१७ अ़ङ्‌का पावल,

अ़ङ्‌छुक्‌आङा नुकोङ्‌ला सावा छाप्‍तुङ्‌योङ।

झारा अ़ङ्‌छाप्‍लावाओ अ़सिन्‍खा ओङा ओ।

ओवात्‍निङा अ़ङ्‌का छाप्‍ङाङा।

१८ आन्‍हाङ्‌पा येसु ख्रिस्‍तओ अ़चुसोम्‍तुक्‍मा खानानिन झाराएदा युङ्‌ने।

तिमोथिओ निम्‍पाङ पावल्‌आ छाप्‍तुओ बुयाओ छाप्‍लावा

छाप्‍लाखाओ अ़सिन्‍खा

तिमोथि एसिया माइनरदाओ अ़क्‍छा सावाछा ख्रिस्‍तियान याआङा।

मोसोओ अ़मा यहुदि खोन्‍कि मोसोओ अ़पा ग्रिक ओ।

नुय़ङ्‌खान खालुमा काचिदा मो पावल्‌एनान अ़क्‍नि-अ़क्‍नि कोलाचिकि खो काफा म़ना लिसा।

ओ बुयाओ छाप्‍लावा पावल्‌आ मो मुलो य़ङ मित्‍तुकि खोसोओ निकि छाप्‍तुयुङ्‌सु।

ओ छाप्‍लावा झारादाङ्‌का बुया साम्‍भुङ्‌दा लिसाओ सोज्‍जेओ तायाओ अ़देङ्‌सालाप्‍पादा चाप्‍चेत्‍माय़ङ ओ।

ओवाको सोज्‍जेओ ताया यहुदि मिन्‍मा खोन्‍कि निरावाचिओ मित्‍मा होलाकि लिसाओ सोज्‍जेओ साकोङ्‌छ़ङ्‌दा नालाओ ताया ओ।

मो सोज्‍जेओ ताया ओवात्‍नि मुयाङ: ओ हेन्‍खामा हेवाआ भेप्‍तुयुङ्‌सु।

म़नाआ देम्‍खातारि अ़नुछ्‍याओ सुकुलाताया अ़तोक्‍तुन,

देम चामायुचिदा ऩछेक्‍तुन,

सायाकाम्‍मा ऩछिरुन,

खोन्‌तारि मोसाआ लेन्‍मा अ़तोक्‍तुन।

ओ छाप्‍लावादा देत्‍नि साम्‍भुङ्‌दा हाङ्‌काचि मुमादोत,

देत्‍नि सेवा मुमादोत,

मोसोओ अ़बुसुवाचि खोन्‍कि मोचि काफाचिएदा दियाको च़माथाङ्‌मा याक्‍मादोत,

मो झारा यायोक्‌चि म़याक्‌याङ।

आदेङ तिमोथि साकोङ्‌छ़ङ कामु रुहुप्‌चिओ निकि खोसोओ अ़पाङ्‌खुन्‌ओ अ़तुक्‌वादा खोन्‍कि देत्‍नि येसु ख्रिस्‍तओ अ़नुवाक अ़चुकाचि कामु लिमादोत निकिना यायोक अ़पुवायुङ्‌सा।

थुत्‍मेत्‍लो अ़तुक्‌वा ऩङ

अ़सिन्‍खा १:१-२

साम्‍भुङ्‌ओ अ़तुक्‌वादा खोन्‍कि मोहा प़माओ अ़तुक्‌वादा यायोक्‌चि १:३–३:१६

तिमोथिओ अ़काचिओ अ़तुक्‌वादा यायोक्‌चि ४:१–६:२१

तिमोथिओ निम्‍पाङ पावल्‌आ छाप्‍तुओ बुयाओ छाप्‍लावा

१

१ आन्‍कालेन्‍पा निनाम्‍हाङ खोन्‍कि आन्‍सोम्‍कुवा येसु ख्रिस्‍तओ अ़चुलोमाआ येसु ख्रिस्‍तओ अ़चुछाम्‍माय़ङ अ़ङ्‌का पावल्‌आ,

२ ओ छाप्‍लावा साकोङ्‌छ़ङ्‌दा अ़नुछ्‍याओ अ़ङ्‌छा तिमोथिओ निम्‍पाङ ओ छाप्‍लावा छाप्‍तुङ्‌योङ।

निनाम्‍हाङ पापा खोन्‍कि आन्‍ख्रिस्‍त येसुआ खाना नुलोक ऩमुने,

सोमाऩतुक्‍ने खोन्‍कि सेवाङ्‌नि ऩमुने।

सोज्‍जेओ चिन्‍माय़ङ्‌चिदाङ्‌का चाप्‍चेत्‍तानिन्‍चिन

३ अ़ङ्‌का माकेदोनिया खाराङ्‌याङ्‌हिदा खाना यायोक प़नादानाओ वात्‍नि,

खाना एफिसस्‌दा युङा, खोन्‍कि सोज्‍जे काचिन्‌चि देत्‍निकिछाङ मोदा मान्‍चिन्‍दानुम्‍च़म्‌नि लोचि।

४ खाना मोचि सोज्‍जेओ दोय़ङ्‌ला खोन्‍कि अ़चुसुन्‍तुम्‌चिओ अ़लुक्‍निन्‌ओ अ़चुसुन्‍तुम य़ङ्‌चिदा वान्‍मान्‍चिन मान्‍प़दोचि।

ओसाआ निनाम्‍हाङ्‌ओ अ़चुकाचि माआङ दुम्‍तुमा य़ङ्‌चि ओन्‍ङा लोइसुचि,

मोसाआ म़नाचि साकोङ्‌छ़ङ्‌दा निनाम्‍हाङ्‌ओ अ़चुमित्‍चिऩङ्‌वाको ह़ङ्‌म़ङ ह़ङ्‌मा अ़प़न्‍चिन।

५ अ़ङ्‌को ओ लोमाय़ङ्‌ओ मित्‍चिऩङ ओवाको ओ: सेङ्‌याङ्‌ओ साकोङ्‌वा,

अ़नुवाक छेन्‍खाताया खोन्‍कि अ़नुछ्‍याओ साकोङ्‌छ़ङ्‌लाम्‍पा ताओ सोमातुक्‍माआ म़भेप्‍तुचिने।

६ मेन खा-खाक्‍को म़नाचि ओ झारा य़ङ्‌चिदाङ्‌का म़थेमायुङ्‌सा खोन्‍कि अ़काचिमाद़ङ्‌ओ दुम्‍छ़न्‍मादा म़लासायुङ्‌सा।

७ मोचि मोसाओ अ़य़ङ्‌हुप काचिन्‍पाचि लिमा म़लाम,

मेन आप्‍पि म़चेप्‌ओ य़ङ मोचिआ ऩतुप्‍तुन माङ्‌लो राक्‌एनान अ़छ़ङ अ़मुओ अ़तुक्‌वादाछाङ मोचिआ ऩतुप्‍तुन।

८ आन्‍कान सिन्‍तुम्‌योम,

साङ्‌आ य़ङ्‌हुप नुलोक याङुनालो मो अ़नुवाक ओ।

९ आन्‍कान ओछाङ सिन्‍तुम्‌योम,

य़ङ्‌हुप साम्‌योक्‍मिचिओ निम्‍पाङ मुवाओ माआङ,

मेन य़ङ्‌हुप काकाक्‌चि,

लोमावा मान्‍च़कादाचिओ निम्‍पाङ,

निनाम्‍हाङ साया मान्‍मेत्‍कादा खोन्‍कि हेवामि,

ऩसेङ्‌निनिन्‌ओ,

मान्‍साम्‌योक्‍मि खोन्‍कि अ़चुपाचि माङ्‌लो अ़चुमाचि कासेत्‌चि,

म़नाकासेत्‌चिओ निम्‍पाङ,

१० ताङ्‌लान कामुचिओ निम्‍पाङ,

दुवाछा-दुवाछा अ़त्‍लोकाच़चिओ निम्‍पाङ,

हारुक काइन्‌चिओ निम्‍पाङ,

म़ना काम़प्‌चिओ निम्‍पाङ,

सोज्‍जे सालुम्‍स़ङ काप़चि खोन्‍कि अ़छ़ङ चिन्‍माय़ङ्‌ओ अ़देङ्‌सालाप्‍पादा दियाकोछाङ काचि कामुचिओ निम्‍पाङ मुवा ओ।

११ ओ अ़ङ्‌का ऩपुवाङ्‌ओ चिन्‍माय़ङ साम्‍स़रिओ नुय़ङ्‌खान चोन्‍मा खान्‍तुओ निनाम्‍हाङ्‌ओवात्‍निओ मुयाङ।

निनाम्‍हाङ्‌ओ अ़चुसोम्‍तुक्‍माओ निम्‍पाङ पावल्‌ओ अ़आलाङ

१२ अ़ङ्‌का सावा काप़ आन्‍हाङ्‌पा येसु ख्रिस्‍त आलाङ प़ङ।

देकिनालो खोक्‍कोसाआ अ़ङ्‌का सोम्‍कुवा ऩमुवाङ्‌कि अ़चुकाचिदा ऩपाआङ्‌युङ्‌साङ।

१३ बुया अ़ङ्‌का ख्रिस्‍त रुकाफोक,

काल़क खोन्‍कि खोक्‍को कासुङ मुवाङ्‌याङ्‌नुछाङ अ़ङ्‌का ओ मान्‍सिन्‍ङाङा खोन्‍कि साकोङ्‌छ़ङ मान्‍मुयुक्‍तुङ्‌हिदा मुङ्‌ओसा अ़ङ्‌का निनाम्‍हाङ्‌आ सोमाऩतुक्‍ताङ।

१४ खोन्‍कि येसु ख्रिस्‍तएदाओ अ़ङ्‌साकोङ्‌छ़ङ खोन्‍कि अ़ङ्‌सोमातुक्‍माआ अ़ङ्‌को निम्‍पाङ आन्‍हाङ्‌पा येसुओ अ़चुसोम्‍तुक्‍मा च़लोक खाङ्‌ऩमेत्‍ताङ्‌युङ्‌साङ।

१५ ओ य़ङ अ़छ़ङ खोन्‍कि लोक्‍माखान्‍तुओ मुयाङ,

हेवामिचि लेइसि येसु ख्रिस्‍त हेन्‍खामादा म़ता।

खोन्‍कि मो हेवामिचिदाङ्‌का अ़ङ्‌का मुलो ओ।

१६ मेन अ़ङ्‌का निनाम्‍हाङ्‌आ सोमाऩतुक्‍ताङ,

देकिनालो हेवामिचिदाङ्‌का मुलो लिसाङ्‌किछाङ येसु ख्रिस्‍तओ अ़धिवाङ अ़चुहुङ्‌माआ अ़ङ्‌का अ़मात्‍ऩङ्‌वात्‍नि खाङ्‌मुमा अ़ऱङाने।

खोन्‌ओसा निचिआ अ़सिन्‌कि खोक्‍कोएदा मोचिछाङ साकोङ्‌छ़ङ म़मुने खोन्‍कि अ़धुन्‌ओ ह़ङ्‌म़ङ अ़तोक्‍ने।

१७ हान दुङ-दुङ्‌तारिओ हाङ,

अ़लुक्‍निन्‌ओ खोन्‍कि अ़खान्‍मिन्‌ओ अ़क्‍छा ओन्‍ङा निनाम्‍हाङ्‌ओ अ़धुन-अ़धुन्‌तारि साया खोन्‍कि अ़चुऩङ लोङ्‌ने।

मोवात्‍निङा लिने।

१८ अ़ङ्‌छा तिमोथि,

आम्‍को निम्‍पाङ अ़ङ्‌लोमाय़ङ्‌चि ओदा म़याक्‌याङ,

आम्‍तुक्‌वादा बुया निनाम्‍हाङ्‌य़ङ खालुमाय़ङ्‌वात्‍नि साकोङ्‌छ़ङ खोन्‍कि अ़नुवाक छेन्‍खाताया युङ्‌याङ्‌सा खाना अ़नुवाक ङेन मुमा रुवा।

१९ साकोङ्‌छ़ङ खोन्‍कि अ़नुवाक छेन्‍खाताया मान्‍लेत्‌दो।

खा-खाक्‍को म़नाचिआ छेन्‍खाताया ऩङाअ़छिराकि अ़चुसाकोङ्‌छ़ङ अ़लुक्‍तायुङ्‌सा।

२० मोचिएदाओ हुमेनियस खोन्‍कि अलेक्‍जेन्‍दर ओ।

मोचिआ निनाम्‍हाङ रुमान्‍फोक्‍दामा चिन्‍चिचिन्‍ने निम्‍पाङ अ़ङ्‌का मोचि सैतानाओ अ़छुक्‌दा पाक्‍तुङ्‌प़ङ्‌युङ्‌सुङ्‌च़ङ।

यावायोक्‌ओ निम्‍पाङ यामात्‍मा

२

१ झारादाङ्‌का बुया अ़ङ्‌का यायोक प़नाङ्‌नानिन,

झारा म़नाचिओ निम्‍पाङ यामारानिन।

निनाम्‍हाङ्‌आ मोचि म़फासुचिने निकिना यामात्‍तापुवानुम्‍च़म, निनाम्‍हाङ्‌ओ खोन्‍कि म़नाओ अ़चुरादा काचेप्‍प़ लिसानिन।

२ हाङ्‌चि खोन्‍कि अ़छोङ्‌छान्‌दु कायुङ हाङ्‌काचि कामुचिओ निम्‍पाङ्‌छाङ यामारानिन,

खोन्‌ओसा आन्‍कान वाइवेत खोन्‍कि सेवाङ्‌निओ ह़ङ्‌म़ङ्‌आ झारा ग़रि साम्‌योक्‍मि खोन्‍कि निनाम्‍हाङ साया मेत्‍मादा ह़ङ्‌मा ऱन्‍ने।

३ आन्‍कान कालेन्‍पा निनाम्‍हाङ्‌ओ अ़चुखाङ्‌मादा ओ अ़नुवाक खोन्‍कि लोक्‍माखान्‍तुओ मुयाङ।

४ झारा म़नाचि म़लेन्‍ने,

खोन्‍कि मोचि अ़छ़ङ चिन्‍माय़ङ्‌दा म़तानेनि खोक्‍को म़मिन।

५ देकिनालो निनाम्‍हाङ अ़क्‍छा ओन्‍ङा म़युङ्‌याङ,

निनाम्‍हाङ खोन्‍कि म़नाचिओ अ़चुरादा कातुम अ़क्‍छा ओन्‍ङा म़युङ्‌याङ,

म़ना ख्रिस्‍त येसु।

६ झारा म़नाचि फोङ्‌माओ निम्‍पाङ खोक्‍को आप्‍पि म़पुवान्‍लावान्‍चिन,

मो य़ङ्‍ओ सालुम्‍स़ङ तोङाङाओ ग़रिदा निनाम्‍हाङ्‌आ अ़पुवा।

७ ओ सालुम्‍स़ङ्‌ओ निम्‍पाङ साकोङ्‌छ़ङ खोन्‍कि अ़छ़ङ्‌ओ अ़तुक्‌वादा निरावाचि नुय़ङ्‌खान खाएत्‍माचि निम्‍पाङ अ़ङ्‌का खाकालु खोन्‍कि छाम्‍माय़ङ्‌दा ऩछेन्‍ताङ्‌ओ।

अ़ङ्‌का अ़नुछ्‍या य़ङ्‌ङाङा,

अ़ङ्‌का अ़म़प्‍ऩङ्‌ऩङ!

८ खोन्‌ओसा झारादाओ दुवाछाचिआ सेङ्‌याङ्‌ओ अ़चुछुक अ़थेन्‌कि अ़चुमाइसुङ मान्‍कात्‍माङ खोन्‍कि दुम मान्‍छ़न्‍माङ याम़मात्‍नेनि अ़ङ्‌का मिन्‍ङा।

९ मोवात्‍निङा मेत्‍छामाचिछाङ खान्‍तुचिलो ताक्‍पेत्‍निओ तित म़हुम्‍नेनि अ़ङ्‌का मिन्‍ङा।

अ़चुताङ्‌मुवा अ़न्‍नुनु अ़चोङ्‌कि हाराक्‌वा माङ्‌लो वाचेत्‍लुङ्‌चि खोन्‍कि ब़द्‍धे अ़लुङ्‌छुक्‌ओ तित्‌चि म़हुम्‌कि माआङ,

१० मेन निनाम्‍हाङ्‌ओ अ़नुवाक काचिचिलाम्‍पा म़चोङ्‌नान्‍चिन्‍ने,

ओसाआ निनाम्‍हाङ काब़क मेत्‍छामाचि खान्‍तुचि।

११ अ़क्‍छा मेत्‍छामा साऩङ्‌वाएनान खोन्‍कि वाइवेत युङ्‌कि खेङ्‌सुने।

१२ मेन मेत्‍छामाआ दुवाछाएदा पाङ मुमा खोन्‍कि चिन्‍मा अ़ङ्‌का अ़प़ऩङ,

मो मेत्‍छामा वाइवेत युङ्‌ने।

१३ देकिनालो निनाम्‍हाङ्‌आ बुया आदम अ़मुया,

खोन्‍किना आदेङ हव्‍वा।

१४ आदम धान्‍ताओ माआङ,

मेन मेत्‍छामाङा धान्‍ताकि हेवा कामु लिसाओ।

१५ खोन्‍नुछाङ,

मो नुलोक साकोङ्‌छ़ङ्‌दा,

सोमातुक्‍मादा खोन्‍कि सेङ्‌लो युङ्‌नालो मो छा तोक्‍मादा लेन।

धिकाखाङ्‌पाचि खोन्‍कि साम्‍भुङ काफाचि

३

१ ओ य़ङ अ़छ़ङ मुयाङ,

खाक्‍को धिकाखाङ्‌पा काचि मुमा स़नालो खो अ़नुवाक काचि मुमानि मिन।

२ खोन्‌ओसा धिकाखाङ्‌पा साङ्‌आछाङ लाहि पाक्‍मा ऩऱन्‌ओ,

अ़क्‍छा खिम्‍हाङ्‌माओ ओन्‍ङा अ़खिम्‍हाङ्‌पा,

काक़म्‍नान्‍चिन,

खारु कातोक,

सायाकातोक,

तावाङ साऩङ्‌वा कामेत, खोन्‍कि चिन्‍मा काऱ मुमादोत।

३ खाबात सेत्‍चावा खोन्‍कि ङेन कामु माआङ,

मेन वाइवेत कायुङ,

मान्‍खिकादा,

छेन्‍बि च़क्‍ख़य़ मान्‍मुकादा मुमादोत।

४ खोसाआ अ़खिम्‍लुम्‍पा नुलोक तोङ्‌मा ऱमादोत खोन्‍कि अ़छाचिआ नुलोक साऩङ्‌वाएनान खोसाआ लोचिओ काकाङ मुमादोत।

५ अ़क्‍छा म़नाआ आप्‍पि अ़खिम्‍लुम्‍पा तोङ्‌मा अ़लेसुन्‍लो निनाम्‍हाङ्‌ओ अ़चुसाम्‍भुङ देत्‍नि खोसाआ खाङ्‌मा ऱ?

६ खो अ़ऩङ्‌वा साकोङ्‌छ़ङ कामु माआङ्‌ने,

देकिनालो खो ऱक्‍भाक लिकिना सैतानाआ तोक्‍माओ दन्‍दादा छुक।

७ साम्‍भुङ्‌दाङ्‌का बुङ्‌खादाओ म़नाचिओ अ़चुखाङ्‌मादाछाङ नुलोक सायाकातोक मुमादोत,

माङ्‌नालोना खो लाहिदा खोन्‍कि सैतानाओ अ़वाय़दा छुक।

साम्‍भुङ काफाचि

८ मोवात्‍निङा साम्‍भुङ काफाचिछाङ साऩङ्‌वा मेत्‍मा खान्‍तुचिओ खोन्‍कि सोत्‍सोत्‌वाओ मुमादोत।

मोचि ब़द्‍धे अङ्‌गुरा माङ्‌वा कादुङ खोन्‍कि अ़त्‍लो च़याङ्‌सा छेन्‍बि कादुप लिमा अ़नुनिन।

९ मेन मोचि साकोङ्‌छ़ङ्‌ओ अ़छ़ङ अ़तुप्‍माय़ङ अ़च़क़ल़क छेन्‍खातायादा कालाप्‌युङ मुमादोत।

१० बुया मोचि चिन्‍माखाङ्‌माचिदोत।

खोन्‍किना मोचिआ आप्‍पि लाहि मात्‍द़ङ्‌ओ खाङ्‌मुमा अ़ऱनालो मोचि साम्‍भुङ काफाचि म़लिने।

११ ओवात्‍निङा अ़चुखिम्‍हाङ्‌माचिछाङ सोत्‍सोत्‌वाओ,

नि म़ना मान्‍सुङ्‌कादा,

मेन झारा य़ङ्‌दा काक़म्‍नान्‍चिन खोन्‍कि सोम्‍कुवा मुमा खान्‍तुओ मुमादोत।

१२ साम्‍भुङ काफाचिओ अ़क्‍छाओ ओन्‍ङा खिम्‍हाङ्‌माओ अ़खिम्‍हाङ्‌पा मुमादोत।

खोन्‍कि आप्‍पि मोचिओ अ़चुछाचि खोन्‍कि अ़चुखिम्‍लुम्‍पा नुलोक कातोङ मुमादोत।

१३ देकिनालो साङ्‌चि साम्‍भुङ काफाचिवात्‍नि नुलोक काचि म़मु,

मोचिआ आप्‍पिओ निम्‍पाङ तोक्‍पो साऩङ्‌वा खोन्‍कि ख्रिस्‍त येसुदाओ साकोङ्‌छ़ङ्‌ओ अ़तुक्‌वादा राक्‌एनान चेप्‍मा म़ऱ।

अ़धिवाङ कोङ्‌दुम

१४ अ़ङ्‌का च़क्‍नि खानाएदा बान्‍माकि तुप्‍मानि मिन्‍ङाङा,

खोन्‍नुछाङ अ़ङ्‌का ओ खाना छाप्‍नाङ्‌ना।

१५ मेन अ़ङ्‌का बान्‍मा छ़ङानालो निनाम्‍हाङ्‌ओ अ़चुखिम्‍लुम्‍पादा देत्‍नि तुङ्‌मादोत मो खानानिन सिन्‍मादोत।

ओ खिम्‍लुम्‍पा अ़ह़ङ निनाम्‍हाङ्‌ओ अ़चुसाम्‍भुङ ओ,

खोन्‍कि अ़नुछ्‍याओ अ़तोम्‍खा खोन्‍कि छ़ङ ओ।

१६ आन्‍कान काङ्‌सिन,

आन्‍साकोङ्‌छ़ङ्‌ओ अ़तुप्‍माय़ङ अ़न्‍नुनु तोक्‍पो मुयाङ:

खोक्‍को पोक्‌दा खाङ्‌म़मुसान्‍चिन,

सेङ्‌लावालाम्‍पा खोक्‍को साम्‌योक्‍मि अ़काइसा।

निनाम्‍हाङ काफाचिआ खोक्‍को अ़खा,

खोक्‍कोसोओ अ़चुतुक्‌वादा रावा-रावाचिओ अ़चुरादा खालुसा।

खोक्‍को झारा हेन्‍खामादाओ म़नाचिआ साकोङ्‌छ़ङ अ़मुवा,

खोन्‍कि खोक्‍को साम्‌दा निनाम्‍मादु अ़थेन्‍ताखात्‍ता।

तिमोथि यायोक प़माय़ङ

४

१ सेङ्‌लावा नुलोक म़य़ङ्‌याङ,

माय़ङ तायाङ्‌ओ ग़रिदा काम़प लावाचि खोन्‍कि चाकावालावाचिओ अ़चुलाम अ़त़ङ खोन्‍कि खा-खाक्‍कोचिआ अ़चुसाकोङ्‌छ़ङ अ़छित।

२ ओवाको चिन्‍माय़ङ्‌चि चाचाचाकाच़ सोज्‍जे काचेप्‌चिएदाङ्‌का ता,

मोचिओ अ़चुछेन्‍खाताया कुयाङ्‌ओ काकाराआ ङेप्‍तिन्‌वात्‍नि लिसायुङ्‌सा।

३ मोचिआ म़नाचि सायाकाम्‍मा ऩप़न्‍चिन,

खोन्‍कि साकोङ्‌छ़ङ कामुचि खोन्‍कि अ़छ़ङ कासिन्‌चिआ आलाङ्‌एनान लोक्‍मादोत्‌ओ निनाम्‍हाङ्‌आ अ़मुयाओ चामायुदाङ्‌का अ़थाया युङ्‌म़मेत्‍तुचि।

४ निनाम्‍हाङ्‌आ अ़मुयाओ झारा सामाचि अ़नुवाक म़मुयाङ,

खोन्‍कि निनाम्‍हाङ आलाङ प़याङ्‌सा ओ लोउम्‌नालो दित्‍छाङ ऩङाछित्‍मा अ़दोत्‍निन।

५ देकिनालो निनाम्‍हाङ्‌ओ अ़चुय़ङ खोन्‍कि यामात्‍माआ मो सेङ।

६ ओ य़ङ्‌चि खाना येसु ख्रिस्‍तएदा साकोङ्‌छ़ङ कामुचि त़चिन्‍तुचिनालो खाना त़खेङ्‌सुओ साकोङ्‌छ़ङ्‌ओ अ़छ़ङ य़ङ खोन्‍कि अ़नुवाक चिन्‍माय़ङ्‌दा त़पोन्‌कि खाना नुलोक ख्रिस्‍त येसु काब़त त़लि।

७ मान्‍साम्‌योक्‍मि खोन्‍कि अ़तुम्‍माय़ङ मात्‍द़ङ्‌ओ दोदुम्‌चिदाङ्‌का अ़थाया युङानिन।

मेन,

आप्‍पि साम्‌योक्‍मिओ निम्‍पाङ चिन्‍तान्‍चिन।

८ पोक्‌योक्‍मा थोरेत नुलोक लि,

मेन लावामि योक्‍मादा झारादाङ्‌का अ़नुवाक मु,

देकिनालो ओसाआ आइमित्‌ओ खोन्‍कि माय़ङ तोक्‍तुम्‌ओ ह़ङ्‌म़ङ ह्‍वातात्‍माङ्‌दा म़हिप।

९ ओ य़ङ सोम्‍कुवा मुमा खान्‍तुओ मुयाङ खोन्‍कि झारासा लोक्‍माकि साकोङ्‌छ़ङ मुमादोत।

१० खोत्‍निओसा आन्‍कान ओ मित्‍चिऩङ्‌आ चात्‍लो काचि खोन्‍कि दुखा मुन।

देकिनालो झारा म़नाचिओ अ़चुकालेन्‍पा खोन्‍कि च़लोक्‌वा खोक्‍को साकोङ्‌छ़ङ कामुचि अ़ह़ङ निनाम्‍हाङ्‌दा आन्‍कान आन्‍सोम्‍कुवा युङ्‌सुम।

११ ओ य़ङ्‌चि खाना लोचि खोन्‍कि चिन्‍तुचि।

१२ सावाछा त़मुयाङ्‌ओसा साङ्‌आछाङ खाना आम्‍साया ऩपेप्‍नान्‍ने।

मेन साकोङ्‌छ़ङ कामुचिएदा आम्‍हान्‍मा,

च़माथाङ्‌मा खोन्‍कि सोमातुक्‍मा,

साकोङ्‌छ़ङ खोन्‍कि सेङ्‌मादा खाना अ़क्‍छा अ़मात्‍ऩङ लिसा।

१३ अ़ङ्‌का मान्‍बान्‌युक्‍ङातारि खाना साम्‍कालिन झारासोओ अ़चुबुदा खिप्‍मा,

राक प़मा खोन्‍कि चिन्‍मादा मिन्‍मा पाक्‍तु।

१४ खानाएदा याक्‌याङ्‌ओ लावामि सावा मान्‍मान्‍केदो,

मो सावा ताङ्‌पाचिआ खोचिओ अ़चुछुक खानाएदा अ़युङ्‌साहिदा निनाम्‍हाङ्‌य़ङ खालुमालाम्‍पा खाना त़तोक्‍तुओ।

१५ ओ काचिचि मुचि।

मो य़ङ्‌चिएदा आम्‍मिन्‍मा पाक्‍तुयुङ्‌सु,

खोन्‌ओसा झारासाआ आम्‍ऱमा पोन्‌याङ्‍ओ अ़खाङ्‌ने।

१६ आम्‍ह़ङ्‌म़ङ्‌ओ अ़तुक्‌वादा खोन्‍कि खाना त़चिन्‍तुचिओ अ़तुक्‌वादा चाप्‍चेत्‍तान्‍चिन।

मोचि मुयुङ्‌सुचि।

देकिनालो ओवात्‍नि त़च़नालो खाना आप्‍पि खोन्‍कि आम्‌य़ङ काएन्‌चिछाङ त़लेइसुचि।

मेन्‍मित्‍मा, धिताङ्‌पा, हारुक्‌चिओ अ़चुतुक्‌वादा यायोक

५

१ बुवा म़ना चाअ़त्‍लो मान्‍रेन्‍दो,

मो आप्‍पि आम्‍पापावात्‍नि यायोक प़।

निछा सावाछाचि आम्‍निछाचिवात्‍नि मुचि।

२ नाना मेत्‍छामाचि आम्‍मामाचिवात्‍नि खोन्‍कि निछा मेत्‍छामाचि झारा सेङ्‌याङ्‌ओ मिन्‍माआ आम्‍निछाचिवात्‍नि मुचि।

३ साङ्‌चि अ़नुछ्‍याओ मेन्‍मित्‍माचि ओ, मोचि साया मेत्‍तानुम्‍च़म।

४ अ़क्‍छा मेन्‍मित्‍माओ अ़छाचि माङ्‌लो अ़छुन्‍छाचि म़युङ्‌याङ्‌नालो मोचिआ बुया अ़चुखिम्‍लुम्‍पादा अ़चुओ साम्‌योक्‍मि काचि मुमा म़चिन्‍नान्‍चिन्‍ने,

खोन्‍कि मोवात्‍नि अ़चुमा पाचिओ खोन्‍कि अ़चुदिवादिमाचिओ अ़चुनाक अ़लाछोन्‍ने,

देकिनालो ओ निनाम्‍हाङ्‌ओ अ़चुखाङ्‌मादा लोक्‍मा खान्‍तुओ मुयाङ।

५ मेन साङ अ़नुछ्‍या मेन्‍मित्‍मा ओ,

खोन्‍कि मोसोओ साङ्‌छाङ मात्‍द़ङ्‍ओनालो मो निनाम्‍हाङ्‌दा सोम्‍कुवा मु,

खोन्‍कि अ़खाखुत अ़खोलेन यामात्‌युङ खोन्‍कि निनाम्‍हाङ्‌एदा फालु।

६ मेन मोवात्‍नि मेन्‍मित्‍मा अ़ताकावा च़सा युङ्‌नालो मो ह़ङ्‌याङ्‌नुछाङ स़न्‍दान ओन्‍तेका ओ।

७ साम्‍भुङ्‌दा ओ यायोक्‌चि प़चि,

खोन्‌ओसा मोचि साङ्‌छाङ लाहि पाक्‍ऩमुनिन्‍ने।

८ साङ्‌आ अ़म़नाचिओ खोन्‍कि च़लोक्‌वा अ़खिम्‍लुम्‍पा अ़खान्‍चिन्‌नालो मोसाआ अ़साकोङ्‌छ़ङ ऩङाछिरु,

खोन्‍कि साकोङ्‌छ़ङ मान्‍मुकादादाङ्‌का अ़अ़त्‍पा लि।

९ साथिकादोङ्‌दाङ्‌का धात्‍निओ मेन्‍मित्‍मा मोसोओ अ़क्‍दु ओन्‍ङा अ़साया काम्‍सायुङ्‌साओनालो मो ओन्‍ङा मेन्‍मित्‍मा रुहुप्‌दा पाआनुम।

१० मो अ़नुवाक काचि मुवाओसा झारासाआ साया अ़मेत्‍ताओ मुमादोत।

अ़छाचि नुलोक पोइसुचिओ,

तावाङ्‌चि साऩङ्‌वा मेत्‍तुचिओ,

निनाम्‍हाङ्‌ओ अ़चुम़नाचिओ अ़चुलाङ वास़त्‍तुचिओ,

दुखा कातोक्‌चि फासुचिओ खोन्‍कि झारा अ़नुवाक काचिदा अ़मिन्‍मा कापाक काइसाओ मुमादोत।

११ मेन साथिकादोङ्‌दाङ्‌का अ़खुक्‌दाओ मेन्‍मित्‍माचि मो रुहुप्‌दा मान्‌युङ्‌दानुम्‍च़म,

देकिनालो मोचिओ अ़चुपोक मित्‍माआ मोचि ख्रिस्‍तदाङ्‌का अ़थाया म़लि,

खोन्‍कि मोचि साया लामाकाम्‍मा म़स़।

१२ ओवात्‍नि मोचिआ बुयाओ अ़चुहिप्‍माय़ङ अ़भुङ्‌खान्‌ओसा मोचि दन्‍दादा म़छुक।

१३ मोन्‌ओन्‍ङा माआङ,

मोदाङ्‌का च़लोक मोचि खिम-खिम्‌दा काकोन म़लिकि सोसे लिमा म़चिन्‍नान्‍चिन।

खोन्‍कि सोसे लिमा ओन्‍ङा माआङ,

मेन दुम्‍कालु खोन्‍कि नि म़नाओ अ़काचिदा छुक कापाक, चेप्‍मा अ़नुनिन्‌ओ य़ङ्‌चि म़चेप।

१४ खोन्‌ओसा साथिकादोङ्‌दाङ्‌का अ़खुक्‌दाओ मेन्‍मित्‍माचि साया म़लाकाम्‍ने,

छा म़तोक्‍ने,

खोन्‍कि अ़चुखिम्‌चि म़खाचिनेनि अ़ङ्‌का यायोक प़ङ्‌च़ङ।

मोवात्‍नि आन्‍ङेङ्‌चिआ आन्‍कान सुङ्‌मा अ़वाखाम ऩतोक्‍तुन।

१५ देकिनालो खा-खाक्‍को मेन्‍मित्‍माचि बुयाङा सैतानाह्‍यात्‍नि म़लासायुङ्‌सा।

१६ अ़क्‍छा साकोङ्‌छ़ङ कामुमा मेत्‍छामाओ खा-खाक्‍को अ़म़नाचि मेन्‍मित्‍मा म़युङ्‌याङ्‌नालो मोसाआ मोचि फामाचिदोत।

खोन्‌ओसा साम्‍भुङ्‌आ पाङ्‌खुन्‍मा अ़दोत्‍निन्‍ने,

खोन्‍कि साम्‍भुङ्‌आ अ़नुछ्‍याओ मेन्‍मित्‍माचि खाङ्‌मा ऱचिने।

१७ साम्‍भुङ नुलोक कातित ताङ्‌पाचि ह्‍वास़रो सायामेत्‍मा खान्‍तुचि।

साङ्‌आ नुय़ङ्‌खान खालुमा खोन्‍कि चिन्‍मादा च़लोक काचि मु, खो च़लोक्‌वा साया मेत्‍मा खान्‍तु।

१८ देकिनालो साम्‍कालिन य़ङ्‌याङ,

“चा नुक्‌याङ्‌ओ गोङ्‌दोक्‌ओ अ़दो बोप्‌योङ्‍आ मान्‍बोप्‌दानुम,”

खोन्‍कि “काचि कामुआ अ़काचिलुङ तोक्‍मा खान्‍तु।”

१९ ह़वाङ माङ्‌लो सुम्‍पाङ सालुम्‍स़ङ्‌चि मात्‍द़ङ साम्‍भुङ्‌दाओ ताङ्‌पाओ अ़देङ्‌सालाप्‍पादाओ लाहि मान्‌एन्‍दानुम।

२० हेवा कामुचि,

झारा साम्‍भुङ्‌ओ अ़बुदा रेन्‍तानुम्‍च़म,

खोन्‌ओसा निचिछाङ म़क़ने।

२१ निनाम्‍हाङ खोन्‍कि ख्रिस्‍त येसु खोन्‍कि छेन्‍माय़ङ निनाम्‍हाङ काफाचिओ अ़चुबुदा अ़ङ्‌का खाना चात्‍लो लोना,

ओ झारा यायोक्‌चि लिप्‍पा मान्‌वाङ्‌माङ माङ्‌लो साङ्‌छाङ नुलोक अ़त्‍लो मान्‍मुमाङ मुचि।

२२ साङ्‌एदाछाङ छुक युङ्‌मादा मान्‍हेङ्‌दा,

खोन्‍कि साङ्‌कोछाङ अ़हेवादा मान्‍होन्‍दान्‍चिन।

खाना आप्‍पि अ़च़क़ल़क लिसा।

२३ बुयावात्‍नि चाक्‌वा ओन्‍ङा मान्‍दुङ्‌दा,

मेन आम्‍बुक्‌ओ निम्‍पाङ खोन्‍कि अ़धुन तुक्‌युङ्‌याङ्‌ओसा अ़चिचित अङ्‌गुरा माङ्‌वा दुङा।

२४ खा-खाक्‍को म़नाचिओ अ़चुहेवाचि छेङ्‌छेङ्‌छेङ्‌वा म़दात,

खोन्‍कि मोचि बुयाङा छ़ङ म़छेन,

मेन निचिओ अ़चुहेवाचि आदेङ्‌माङ ओन्‍ङा म़दात।

२५ मोवात्‍निङा,

खा-खाक्‍को म़नाचिओ अ़नुवाक काचिचि छेङ्‌छेङ्‌छेङ्‌वा म़मु,

खोन्‍कि खाक्‍कोचि छेङ्‌छेङ्‌छेङ्‌वा ऩमुनिन मोचि कुम्‍मायुङ्‌मा ऩऱनिन।

६

१ हारुक्‌ओ कोम्‌दा कायाक झारासाआ आ-आप्‍पि अ़चुहाङ्‌पाचि ब़द्‍धे सायामेत्‍मा खान्‍तुचिओनि मित्‍माचिदोत। मोवात्‍नि निन्‍माहाङ्‌ओ अ़चुऩङ खोन्‍कि आन्‍चिन्‍माय़ङ ऩसुङ्‌तुन।

२ हारुक्‌चिआ साकोङ्‌छ़ङ कामु अ़चुहाङ्‌पाचि मोचि साकोङ्‌छ़ङ्‌दा बुवा,

नाना खोन्‍कि निछाचिओसा सायामेत्‍मा ऩङाछित्‍मा अ़नुनिन।

मेन खोचिआ मोचिओ नुलोक अ़चुकाचि मेत्‍माप़माचिदोत,

देकिनालो मोचिआ अ़मुवाओ अ़चुकाचिओ अ़सिवा खोचिआ सोमाअ़तुक्‍ताओ साकोङ्‌छ़ङ कामु अ़चुहाङ्‌पाआङा तोक्‍तु।

ओ य़ङ्‌चि मुमा खाना चिन्‍तुचि खोन्‍कि यायोक प़चि।

चासुम्‍छेन्‍बि सोमातुक्‍मा

३ साङ्‌आ सोज्‍जेओ य़ङ्‌चि चिन्‍तुचि खोन्‍कि आन्‍हाङ्‌पा येसु ख्रिस्‍तओ अ़छ़ङ य़ङ्‌चि खोन्‍कि साम्‌योक्‍मिवात्‍निओ चिन्‍माय़ङ्‌एनान अ़तोङ्‌निन्‌नालो,

४ खो ऱक्‍भाक ओ,

खोन्‍कि दित्‍छाङ अ़तुप्‍तुन।

खो दुम्‍तुमादा अ़ऩङानु,

खोन्‍कि य़ङ्‌सिवाचिओ अ़तुक्‌वादा दुम्‍छ़न।

मोसाआ माइसुङ,

खिमा,

सुङ्‌मा खोन्‍कि अ़अ़त्‍पा मान्‍केङ्‌चि लोइसुचि।

५ ओ म़नाचिआ अ़धुन खिखा अ़लोन।

अ़चुओ मिन्‍मा अ़ओङ्‌सायुङ्‌सा,

खोन्‍कि मोचिआ अ़छ़ङ देङ्‍अ़ह़त्‍तायुङ्‌सा।

मोचिओ निम्‍पाङ साम्‌योक काचि ना दुप्‍खा लाम ओन्‍ङा ओनि म़मिन।

६ मेन सोम्‍स़माएनान्‌ओ साम्‌योक्‍मिङा आप्‍पिदा तोक्‍पो चासुम्‍छेन्‍बि ओ।

७ देकिनालो आन्‍कान ओ हेन्‍खामादा दित्‍छाङ मान्‍तात्‌दोम,

खोन्‍कि आन्‍कान ओदाङ्‌का दित्‍छाङ अ़खात्‍तिमिन।

८ मेन आन्‍कान्‌एदा चामायु खोन्‍कि हुम्‍मायु युङ्‌याङ्‌नालो आन्‍कान मोदाङा आन्‍सोम्‍सेत्‍तिन्‍चिन्‍ने।

९ मेन खाक्‍को म़नाचि कातोक लिमा म़लाम,

मोचि चिन्‍माखाङ्‌मादा म़छुक,

खोन्‍कि वाय़दा म़धा खोन्‍कि ब़द्‍धे खामान्‍सिन खोन्‍कि क़माकात्‍तुओ मिन्‍मादा म़वाङ।

मोसाआ म़नाचि चिन्‍मा खोन्‍कि लुक्‍मादा सारुचि।

१० देकिनालो याङ सोमातुक्‍माङा झारापाराओ अ़अ़त्‍पाओ अ़भेन ओ।

याङ्‍ओ च़क्‍ख़य़दा म़छुक्‍ताकि खा-खाक्‍कोचि साकोङ्‌छ़ङ्‌दाङ्‌का नि लाम्‌दा म़वाङायुङ्‌सा,

खोन्‍कि ब़द्‍धे दुखाचिआ मोचिओ अ़चुसाकोङ्‌वाचि धुउयुङ्‌सु।

तिमोथिओ लोमाय़ङ

११ मेन खाना निनाम्‍हाङ्‌ओ अ़चुम़ना,

ओ झारादाङ्‌का अ़थाया युङा,

खोन्‍कि साम्‌योक,

निनाम्‍हाङ ब़क्‍मा,

साकोङ्‌छ़ङ,

सोमातुक्‍मा,

हुङ्‌मा,

खोन्‍कि सिम्‍मान्‍चिन्‌ओ मित्‍चिऩङ मुवा।

१२ साकोङ्‌छ़ङ्‌ओ अ़नुवाक ङेन मुवा।

अ़लुक्‍निन्‌ओ ह़ङ्‌म़ङ लाउयुङ्‌सु।

ओ य़ङ्‌दाङा खाना निनाम्‍हाङ्‌आ ऩबुत्‍ताओ,

खाना ब़द्‍धे सालुम्‍स़ङ्‌चिओ अ़चुबुदा साकोङ्‌छ़ङ्‌ओ अ़नुवाक सालुम्‍स़ङ त़प़चिओ।

१३ झारा ह़ङ्‌म़ङ काप़ निनाम्‍हाङ खोन्‍कि पन्‍तियस पिलातस्‌ओ अ़बुदा अ़नुवाक सालुम्‍स़ङ काप़ ख्रिस्‍त येसुओ अ़चुबुदा अ़ङ्‌का खाना लोनाङ्‌ना,

१४ आन्‍हाङ्‌पा येसु ख्रिस्‍त खाङ्‌मान्‍मुयुक्‍नान्‍चिन्‌तारि ओ लोमाय़ङ्‌वा नुलोक चुवा,

खोन्‍कि थुपि माङ्‌लो लाहिदाङ्‌का अ़थादा युङ्‌सु।

१५ ऩङ्‌चोन्‍मा खान्‍तुओ निनाम्‍हाङ खोन्‍कि अ़क्‍छा ओन्‍ङा तोक्‍पोहाङ,

हाङ्‌चिओ अ़चुहाङ,

हाङ्‌पाचिओ अ़चुहाङ्‌पाआ खोक्‍कोओसो तोङ्‌ओ अ़चुग़रिदा आन्‍हाङ्‌पा येसु ख्रिस्‍त खाङ्‌अ़मु।

१६ खोक्‍को ओन्‍ङा अ़धुन काह़ङ्‌युङ म़युङ्‌याङ,

खोन्‍कि खोक्‍को साम्‌दा म़याक,

खोक्‍कोसोओ अ़चुसाम्‌दा साङ्‌छाङ खात्‍मा अ़ऱन्‍मिन।

खोक्‍को साङ्‌आछाङ देम्‍खाछाङ मान्‍खाङ्‌युक्‍तु माङ्‌लो साङ्‌आछाङ खोक्‍को खाङ्‌मा अ़ऱन।

खोक्‍कोसोओ अ़चुसाऩङ्‌वा लिने खोन्‍कि खोक्‍को अ़धुन सावापोरिओ म़मुने!

मोवात्‍निङा लिने।

१७ ओ हेन्‍खामादाओ कातोक्‌चि ऱक्‍भाक मान्‍लिदानिन्‌नि लोचि।

अ़छ़ङ मात्‍द़ङ्‌ओ चासुम्‍छेन्‍बिदा माआङ,

मेन आन्‍कान ऩङानुमान्‍चिन्‌ओ निम्‍पाङ झारा सामा ब़द्‍धे याङ्‌मा काप़ निनाम्‍हाङ्‌एदा मोचि सोम्‍कुवा म़मुने।

१८ मोचि अ़नुवाक काचि मुमा,

खोन्‍कि अ़नुवाक काचिचिदा कातोक लिमा,

फामामिन्‍माओ खोन्‍कि निचिएनान हामाचामा मिन्‍माओ लिसानिन्‌नि लोचि।

१९ ओवात्‍नि आप्‍पिओ निम्‍पाङ माय़ङ्‌ओ अ़नुवाक छ़ङ युङ्‌मा अ़ऱने,

खोन्‍किना मोचिआ अ़नुछ्‍याओ ह़ङ्‌म़ङ अ़लाप्‌युङ्‌ने।

मो अ़नुछ्‍याओ ह़ङ्‌म़ङ ओ।

२० तिमोथि,

दि खाना खाङ्‌मा ऩपुवायुङ्‌सा,

मो रात्‍तुयुङ्‌सु।

मान्‍साम्‌योक्‍मि चेप्‍मा खोन्‍कि दुम क़प्‍माय़ङ्‌चिदाङ्‌का अ़थाया युङा।

मोचिआ मो य़ङचि “ताया”नि म़य़ङ,

मेन मो सोज्‍जेओ ताया ओ।

२१ ओ खामान्‍सिन य़ङ कात़ङ देम्‍पाङ म़नाचि अ़चुसाकोङ्‌छ़ङ्‌दाङ्‌का म़थेमाखारायुङ्‌सा।

खानानिन झाराएदा सोम्‍तुक्‍मा युङ्‌ने।

तिमोथिओ निम्‍पाङ पावल्‌आ छाप्‍तुओ ह्‍वातात्‌ओतात छाप्‍लावा

छाप्‍लाखाओ अ़सिन्‍खा

ओ ह्‍वातात्‌ओतात छाप्‍लावा पावल्‌आ खाएत्‍मा काचिदा खोएदाङ्‌का निछा तिमोथिओ निम्‍पाङ छाप्‍तुओ अ़यायोक ओ।

ओ छाप्‍लावाओ मुलो अ़तुक्‌वा “आङ्‌मा” ओ।

ओदा तिमोथिआ ख्रिस्‍त येसु सायामेत्‌याङ्‌सा सालुम्‍स़ङ प़मादोत,

खोन्‍कि खोक्‍कोसोओ अ़चुऩङानुमाओ य़ङ्‌खान खालुमादोत्‌नि छाप्‍तुयुङ्‌सु।

खोन्‍कि बुयाओ छाप्‍लावादा अ़नुछ्‍याओ तायादा युङ्‌मायुङ्‌मा,

दुखा खोन्‍कि फित्‍चि ताहिदा काचिन्‍पा खोन्‍कि खाकालुओ काचि मुमायुङ्‌मा यायोक प़युङ्‌सु।

तिमोथिओ निम्‍पाङ ओ छाप्‍लावादा हेन्‍खामादाओ खामान्‍सिन य़ङ्‌चिदाङ्‌का रात्‍मान्‍चिन चाप्‍चेत्‍तुयुङ्‌सु।

ओवाको खामान्‍सिन दुम्‍छ़न्‍मा काएन्‌चि नुलोक अ़मुन्‍चिन,

मेन ओसाआ लुक्‍तुचि।

ओ झारासो अ़तुक्‌वादा पावल्‌आ तिमोथि खोसोओ अ़ह़ङ्‌म़ङ खोन्‍कि अ़मित्‍चिऩङ्‌ओ अ़मात्‍ऩङ खोसोओ अ़साकोङ्‌छ़ङ,

अ़आङ्‌मा,

अ़सोमातुक्‍मा खोन्‍कि दुखा प़माय़ङ मित्‍म़मेत।

थुत्‍मेत्‍लो अ़तुक्‌वा ऩङ

अ़सिन्‍खा १:१-२

चोन्‍मा खोन्‍कि छुक फाङ्‌मा १:३–२:१३

यायोक खोन्‍कि चाप्‍चेत्‍मा २:१४–४:५

पावल्‌ओ अ़लिमाओ खालुमाय़ङ ४:६-१८

अ़चिन्‍मा ४:१९-२२

तिमोथिओ निम्‍पाङ पावल्‌आ छाप्‍तुओ ह्‍वातात्‌ओतात छाप्‍लावा

१

१ ख्रिस्‍त येसुदा याक्‌याङ्‌ओ ह़ङ्‌म़ङ्‌ओ हिप्‍माय़ङ्‌वा निनाम्‍हाङ्‌ओ अ़चुमित्‍मालाम्‍पा ख्रिस्‍त येसुओ अ़चुछाम्‍माय़ङ पावल्‌दाङ्‌का,

२ अ़ङ्‌का अ़ङ्‌छावात्‍नि सोमातुक्‍नाङ्‌नाओ तिमोथि खाना ओ छाप्‍लावा छाप्‍नाङ्‌ना।

आन्‍पापा निनाम्‍हाङ खोन्‍कि आन्‍हाङ्‌पा येसु ख्रिस्‍तआ खाना सोमातुक्‍मा,

फामामिन्‍मा खोन्‍कि सेवाङ्‌नि ऩप़ने।

आलाङ खोन्‍कि राक

३ अ़ङ्‌का खाना अ़धुन अ़ङ्‌यामात्‍माचिदा मित्‍नाहिदा अ़ङ्‌का निनाम्‍हाङ आलाङ प़ङ।

खोक्‍को अ़ङ्‌सुन्‍तुम्‌चिआ अ़ब़क्‍ताओवात्‍नि अ़ङ्‌का सेङ्‌याङ्‌ओ अ़ङ्‌छेन्‍खातायाआ ब़क्‍तुङ।

४ आम्‍म़क्‌वा मित्‍तुङ्‌हिदा अ़ङ्‌का खाना अ़न्‍नुनु तुप्‍मा स़ङाङा,

मोवात्‍नि अ़ङ्‌को ब़द्‍धे अ़ङ्‌ऩङानुने।

५ अ़ङ्‌का आम्‍को अ़छ़ङ साकोङ्‌छ़ङ मित्‍तुङ।

मो साकोङ्‌छ़ङ,

बुया आम्‍दिमा लोइस्‌दा याआङा,

खोन्‍कि आम्‍मा युनिस्‌दा,

खोन्‍कि अ़ङ्‌का अ़नुछ्‍या सिन्‍तुङ्‌योङ,

मो साकोङ्‌छ़ङ खानाएदाछाङ याक्‌याङ।

६ खोन्‌ओसा अ़ङ्‌का खाना मित्‍मेत्‍ना,

अ़ङ्‌का खानाएदा अ़ङ्‌छुक युङ्‌सुङ्‌हिदा खाना त़तोक्‍तुओ निनाम्‍हाङ्‌ओ लावामि सावा लेइसुयुङ्‌सु।

७ देकिनालो निनाम्‍हाङ्‌आ आन्‍कान क़माओ लावा माआङ,

मेन सावा,

सोम्‍तुक्‍मा खोन्‍कि आप्‍पि क़म्‍मान्‍चिन्‌ओ लावा म़पुवायुङ्‌सा।

८ खोन्‌ओसा आन्‍हाङ्‌पाओ अ़चुसालुम्‍स़ङ प़मा आम्‍लेजो अ़कात्‍निन्‍ने,

ना अ़ङ्‌का,

ख्रिस्‍तओ निम्‍पाङ छेक्‍ङाङाओसो निम्‍पाङ आम्‍लेजो कात्‍ने।

मेन निनाम्‍हाङ्‌ओ अ़चुसावादा नुय़ङ्‌खान्‌ओ निम्‍पाङ दुखा आङ्‌मादा अ़ङ्‌काएनान वाङा।

९ खोक्‍कोसाआ आन्‍कान म़लेइसा,

खोन्‍कि सेङ्‌याङ्‌ओ ह़ङ्‌म़ङ ह़ङ्‌सि आन्‍कान म़बुत्‍ता।

आन्‍कान अ़नुवाक काचिचि मुन्‌ओसा माआङ,

मेन खोक्‍कोसोओ आप्‍पिओ अ़नुवाक मित्‍चिऩङ खोन्‍कि सोमातुक्‍माआ ओ।

मो सोमातुक्‍मा खोक्‍कोसा ख्रिस्‍त येसुलाम्‍पा अ़पुङ्‌चिपुक्‌दाङ्‌का बुयाङा आन्‍कान म़पुवा।

१० मेन मो सोमातुक्‍मा ओन्‍ग़रि आन्‍कालेन्‍पा येसु ख्रिस्‍तओ अ़चुतामालाम्‍पा आन्‍कान खाङ्‌म़मेत्‍तायुङ्‌सा।

खोक्‍को स़मादा म़छोसा,

खोन्‍कि नुय़ङ्‌खान्‌लाम्‍पा अ़लुक्‍निन्‌ओ ह़ङ्‌म़ङ साम्‌दा अ़तारा।

११ खोन्‍कि ओ नुय़ङ्‌खान्‌ओ निम्‍पाङ अ़ङ्‌का अ़क्‍छा खाकालु,

खोन्‍कि छाम्‍माय़ङ खोन्‍कि काचिन ऩछेन्‍ताङ।

१२ खोवात्‍निओसा अ़ङ्‌का ओ य़ङ्‌चिदा छेक्‍खादा दुखा आङ्‌तुङ्‌योङ,

खोन्‍नुछाङ अ़ङ्‌का ओ य़ङ्‌दा अ़ङ्‌लेजो अ़कात्‍निन।

देकिनालो अ़ङ्‌का साङ्‌एदा साकोङ्‌छ़ङ मुङ्‌युङ्‌सुङ,

अ़ङ्‌का सिन्‍तुङ्‌योङ खोन्‍कि अ़छ़ङ मुङ्‌युङ्‌सुङ,

दि अ़ङ्‌का खोक्‍कोसोओ अ़चुलामाय़मातारि प़ङ्‌युङ्‌सुङ,

मो रात्‍मा काऱ खोक्‍को म़युङ्‌याङ।

१३ ख्रिस्‍त येसुएदा याक्‌याङ्‌ओ साकोङ्‌छ़ङ खोन्‍कि सोम्‍तुक्‍मादा अ़ङ्‌का चिन्‍नाओ अ़नुछ्‍याओ य़ङ्‌चि खाना त़ङ्‌मा अ़मात्‍ऩङ्‌ओ निम्‍पाङ रात्‍तुयुङ्‌सु।

१४ खाना ऩपुवाओ अ़नुवाक य़ङ्‌चि आन्‍कान्‌एदा कायाक सेङ्‌लावाओ अ़सावाआ रात्‍तुयुङ्‌सु।

१५ एसियादा कायुङ झारासा अ़ङ्‌का ऩछिराङ्‌दाङ्‌युङ्‌साङ्‌ओ खाना त़सिन्‍तुङुङा,

मोचिएदाओ फुगेलस खोन्‍कि हर्मोगेनस्‌आछाङ अ़छिराङ्‌दाङ्‌युङ्‌साङ्‌च़ङ।

१६ हाङ्‌पाआ ओनेसिफरस्‌ओ अ़खिम्‍लुम्‍पा सोमाअ़तुक्‍ने।

देकिनालो खोसाआ अ़ङ्‌का अ़धुन राक अ़पुवाङ,

खोन्‍कि अ़ङ्‌का छेक्‍खादा छुक्‍ताङ्‌हिदा देम्‍खाछाङ खोसोओ अ़लेजो मान्‍कात।

१७ खो रोम्‌दा बानाकिना झारादात्‍नि अ़ङ्‌का मान्‍धित्‌अ़दाङ्‌तारि राक्‌एनान अ़लामाङ।

१८ हाङ्‌पा येसु म़लाय़ओ लेन हाङ्‌पाआ खो सोमातुक्‍मा खाङ्‌अ़मेत्‍ने!

खाना नुलोक त़सिन्‍तुङु,

एफिसस्‌दा खोसाआ अ़ङ्‌का ब़द्‍धे अ़फासाङ्‌ओ।

येसु ख्रिस्‍तओ अ़नुवाक रात्‍खामि

२

१ खोन्‌ओसा,

अ़ङ्‌छा तिमोथि,

ख्रिस्‍त येसुओ अ़चुसोम्‍तुक्‍मादा खाना काछो लिसा।

२ ब़द्‍धेकापाङ सालुम्‍स़ङ्‌चिओ अ़चुबुदा खाना अ़ङ्‌काएदाङ्‌का त़एनुओ य़ङ,

निचिछाङ चिन्‍मा काऱ सोम्‍कुवा त़मुचिओ म़नाचि चिन्‍तुचि।

३ ख्रिस्‍त येसुओ अ़नुवाक रात्‍खामिवा लिसाकि खानाछाङ आन्‍कान्‍काएनान दुखा आङ्‌तु।

४ रात्‍खामि काचिदा वाङाओ रात्‍खामि निकाचिदा अ़वाङ्‌निन।

देकिनालो खोसाआ खो कापाक अ़अ़धुवाओ अ़ऩङानुमाङा अ़मित्‍चिऩङ मु।

५ खेलादा य़ङ्‌हुप्‌वा अ़च़निन्‌नालो खाक्‍कोछाङ कालोत्‌आ सिरिफा अ़तोक्‍तुन।

६ चात्‍लो काचि कामुआ चा सिवाओ बुयाओ अ़लोक तोक्‍मादोत।

७ अ़ङ्‌का दे य़ङ्‌ङाङाओ मो मित्‍तु।

ओ झारा य़ङ्‌चि हाङ्‌पाआ खाना तुप्‍मा ऩफाने।

८ म़सुवादाओदाङ्‌का म़खोन्‍तालोन्‍ताओ दाउद भुङ्‌दाओ येसु ख्रिस्‍त मित्‍तु,

अ़ङ्‌का खालुसुङ्‌ओ नुय़ङ्‌खान ओक्‍कोङा ओ।

९ मो नुय़ङ्‌खान्‌ओ निम्‍पाङ अ़ङ्‌का दुखा आङ्‌तुङ्‌योङ,

खोन्‍कि य़ङ्‌हुप काफिवात्‍नि चोक्‍माय़आ अ़ङ्‌का छ़साङ्‌युङ्‌साङ।

मेन निनाम्‍हाङ्‌ओ अ़चुय़ङ चोक्‍माय़आ अ़छुम्‍निन।

१० खोन्‌ओसा निनाम्‍हाङ्‌आ म़छेन्‍तुचिओचिओ निम्‍पाङ झारा य़ङ अ़ङ्‌का आङ्‌तुङ,

मोवात्‍नि मोचिआछाङ अ़धुन साम्‌एनान येसु ख्रिस्‍तएदा याक्‌याङ्‌ओ लेन्‍मा अ़तोक्‍ने।

११ ओ य़ङ्‌मा सोम्‍कुवा मुमा खान्‍तुओ मुयाङ,

आन्‍कान खोक्‍कोएनान स़न्‌युङ्‌सिन्‌नालो

आन्‍कान्‌छाङ खोक्‍कोएनान ह़ङिन।

१२ आन्‍कान आङ्‌तुम्‌युङ्‌सुम्‌नालो

आन्‍कान्‌छाङ खोक्‍कोएनान हाङ मुन।

खोक्‍को आन्‍कान ऩङाछिरुम्‌नालो

खोक्‍कोसाआछाङ आन्‍कान ऩङाम़छित।

१३ आन्‍कान सोम्‍कुवा मान्‍मुकादा मुन्‌येन्‌नुछाङ

खोक्‍को आन्‍कान्‌एदा सोम्‍कुवा कामु म़मुयाङ।

देकिनालो खोक्‍कोसाआ आप्‍पि म़हिप्‍ताओ य़ङ ऩङाऩछिरुन।

निनाम्‍हाङ्‌लाम्‍पा काचि कामु पाआओ

१४ ओ य़ङ्‌चि साकोङ्‌छ़ङ कामुचि मित्‍मेतुचि।

निनाम्‍हाङ्‌ओ अ़चुबुदा य़ङ्‌सिवाचिओ अ़तुक्‌वादा दुम मान्‍छ़न्‍दामा चाप्‍चेत्‍तुचि।

मोसाआ नुलोक म़मुनिन,

मेन काएन्‌चि ओन लुक्‍तुचि।

१५ लेजोकात्‍मा अ़दोत्‍निन्‌ओ खोन्‍कि अ़नुछ्‍याओ य़ङ नुलोक कायाङ काचि कामुचिवात्‍नि खाना आप्‍पि निनाम्‍हाङ्‌दा लोक्‍मा त़खान्‍लो खाङ्‌मुमान्‍चिन अ़न्‍नुनु काचि मुवा।

१६ मान्‍साम्‌योक्‍मि खोन्‍कि खामान्‍सिन दुम कालुदाङ्‌का अ़थाया युङा।

देकिनालो ओसाआ म़नाचि च़लोक मान्‍साम्‌योक्‍मिदा तित्‍तुखात्‍तुचि।

१७ मोचिओ अ़चुचिन्‍माय़ङ क़सावाङ्‌खात्‌ओ खोवावात्‍नि फे।

मोचिएदाओ हुमेनियस खोन्‍कि फिलेतस ओ।

१८ बुया लामाखोन्‍मालोन्‍मा लिसाचिआयुङ्‌सा निकिना ओचि अ़छ़ङ्‌दाङ्‌का फेलाखारायुङ्‌साचि।

देम्‍पाङ्‌सोओ अ़चुसाकोङ्‌छ़ङ मोचिआ अ़भुङ्‌चुखान्‍चुङ्‌चु।

१९ मेन निनाम्‍हाङ्‌ओ अ़चुम़नाचि अ़तुङ्‌निन्‌ओ छ़ङ्‌वात्‍नि म़युङ्‌युङ,

खोन्‍कि मो छ़ङ्‌दा ओ ह्‍वातात य़ङ्‌चि म़छाप्‍तायुङ्‌सा।

“हाङ्‌पाआ अ़चुम़नाचि म़सिन्‍तुचि,”

खोन्‍कि “साङ-साङ अ़ङ्‌का हाङ्‌पाओ अ़म़नानि य़ङ, खो अ़त्‍लो काचिदाङ्‌का अ़थाया युङ्‌ने।”

२० अ़धिवा खिम्‌दा हाराक्‌वाओ खोन्‍कि रुपाओ ओन्‍ङा खाम्‍माचि ऩयुङ्‌निन,

मेन स़ङ्‌ओ खोन्‍कि बाखाओछाङ म़युङ,

खा-खाक्‍को साऩङ्‌वाओ मित्‍चिऩङ्‌ओ निम्‍पाङ खोन्‍कि खा-खाक्‍को साऩङ्‌वा मान्‍मेत्‌दामाओ निम्‍पाङ।

२१ खाक्‍को साऩङ्‌वा मान्‍मेत्‌दामायु मुयाङ,

साङ मोदाङ्‌का आप्‍पि सेङ्‌नान्‍चिन्‌नालो खो साऩङ्‌वा मित्‍चिऩङ्‌ओ निम्‍पाङ अ़क्‍छा खाम्‍मा लि,

खोन्‍कि खिम्‌दाओ खिम्‍हाङ्‌पाओ निम्‍पाङ सेङ्‌साओ,

याङ्‌मा खान्‍तुओ लि,

खोन्‍कि खाक्‍कोछाङ अ़नुवाक काचिओ निम्‍पाङ चुम्‌युङ।

२२ खोन्‌ओसा सावाछादाओ अ़अ़त्‍पा मिन्‍माचि छिरुचि,

खोन्‍कि सेङ्‌याङ्‌ओ साकोङ्‌वाआ हाङ्‌पाओ अ़चुऩङ काब़क्‌चिएनान अ़क्‍नि साम्‌योक्‍मि,

साकोङ्‌छ़ङ,

सोमातुक्‍मा खोन्‍कि सेवाङ्‌निओ मित्‍चिऩङ्‌दा वाङा।

२३ मेन खामान्‍सिन खोन्‍कि सोज्‍जेओ दुम्‍छ़न्‍माचि छिरुचि,

देकिनालो खाना त़सिन्‍तुङु ओचिआ खिखा पुक्‍तु।

२४ हाङ्‌पाओ अ़चुकाब़त्‍पा खिमा अ़नुनिन।

मेन खो झारा सोमाकातुक,

चिन्‍मा काऱ,

खोन्‍कि काआङ लिमादोत।

२५ खोन्‍कि सिम्‍नान्‍चिन्‍सा अ़चुमिन्‍मालामाकिना फित्‍चि कामुचि यायोक काप़ लिमादोत।

मोवात्‍नि निनाम्‍हाङ्‌आ मोचि अ़छ़ङ तुप्‍मा मिन्‍मा म़प़चि हे।

२६ सैतानाआ मोचि अ़मिन्‍मावा मुमा छेक्‍तुयुङ्‌सुचिओ,

मेन मोचि अ़नुवाक मिन्‍मादा म़लाताकि सैतानाओ अ़वाय़दाङ्‌का म़लेत।

आदेङ्‌ओ लेन्चिदाओ क़माचि

३

१ मेन ओ सिन्‍तुयुङ्‌सु,

आदेङ्‌ओ लेन्‍चिदा क़माकात्‍तुओ ग़रिचि म़ता।

२ मनाचि आप्‍पि ओन्‍ङा सोमाकातुक्‍नान्‍चिन,

फेक्‌वा च़क्‍ख़य़ कामु,

ऱफोक्‌वा,

राखाङ्‌थेत,

कासुङ,

अ़चुमापाआ लोमावा मान्‍च़कादा,

मान्‌आलाङ्‌मि खोन्‍कि ऩसेङ्‌निनिन्‌ओ म़मु।

३ मोचि सोमामान्‍तुक्‍कादा,

मान्‍लेत्‍कादा,

नि कासुङ,

मान्‍क़म्‍कादान्‍चिन,

ऱक्‍ऱक्‍ऱक्‌वा काच़,

अ़नुवाक य़ङ ऩङाकाछित,

४ काधान्‌चि,

मान्‍मित्‍माङ कामु,

तोक्‍पो कालि,

निनाम्‍हाङ सोमातुक्‍माओ अ़फान्‌दा ऩङानुमा सोमाकातुक्‌चि,

५ साम्‌योक्‍मिवात्‍नि लिमा म़लाम,

मेन मोसोओ अ़सावा ऩङाअ़छित।

ओवाको म़नाचिदाङ्‌का अ़थाया युङा।

६ देकिनालो मोचिदाओ खा-खाक्‍को खिम-खिम्‌दा म़वाङ्‌कि हेवाआ तिमुङुचिओ खोन्‍कि झाराकापाराओ मिन्‍माचिआ लाउचिओ मान्‍ऱकादा मेत्‍छामाचि म़क़म्‍तुचि।

७ मो मेत्‍छामाचि अ़धुन म़चिन्‍नान्‍चिन,

मेन देम्‍खाछाङ अ़छ़ङ य़ङ लोक्‍मा ऩऱन।

८ यान्‍नेस खोन्‍कि याम्‍ब्रेस्‌आ मोसा फित्‍चि अ़मुवाचुवात्‍नि,

ओ म़नाचिआछाङ अ़छ़ङ फित्‍चि अ़मु।

ओ म़नाचिओ अ़चुखारु पोप्‍ताओ खोन्‍कि सोज्‍जेओ अ़चुसाकोङ्‌छ़ङ मुयाङ।

९ मेन मोचि ब़द्‍धे ऩयुङ्‌निन,

देकिनालो मो ह़वाङ म़नाचिवात्‍नि मोचिओ अ़चुखामान्‍सिन झाराएदा छेङ्‌छेङ्‌छेङ्‌वा लि।

पावल्‌आ तिमोथि अ़लोवाओ

१० हान खाना अ़ङ्‌चिन्‍माय़ङ,

अ़ङ्‌च़माथाङ्‌मा,

अ़ङ्‌ह़ङ्‌म़ङ्‌ओ मित्‍चिऩङ,

अ़ङ्‌साकोङ्‌छ़ङ,

अ़ङ्‌आङ्‌मा,

अ़ङ्‌सोम्‍तुक्‍मा,

अ़ङ्‌हुङ्‌मा त़खायुङ्‌सु।

११ खाना त़सिन्‍तुङु देम च़लोक अ़चाअ़त्‍माचि खोन्‍कि दुखाप़माय़ङ्‌चि एन्‍तिओखियादा,

आइकोनियन्‌दा खोन्‍कि लुस्‍त्रादा अ़ङ्‌काएदा म़छुक्‍ता, खोन्‍कि दियाको अ़चाअ़त्‍माचि अ़ङ्‌का आङ्‌तुङ्‌च़ङ्‌नुछाङ मो झारादाङ्‌का हाङ्‌पाआ अ़ङ्‌का ऩलेइसाङ।

१२ अ़नुछ्‍याङा ख्रिस्‍त येसुएदा साम्‌योक्‍मि ह़ङ्‌म़ङ ह़ङ्‌मा कालाम्‌चि झारा दुखादा म़छुक।

१३ मेन अ़अ़त्‍पा म़नाचि खोन्‍कि काधान्‍चिआ निचि म़धान्‍तुचि खोन्‍कि मोचि आप्‍पि म़धान्‍नान्‍चिन्‌कि च़लोक अ़अ़त्‍पा लियाङ्‌सा म़खात।

१४ मेन आम्‍तुक्‌वादा,

त़चिन्‍तान्‍चिन्‌ओ खोन्‍कि नुलोक साकोङ्‌छ़ङ त़मुओ य़ङ्‌चि मुयुङ्‌सुचि।

मो साङ्‌एदाङ्‌का त़चिन्‍तान्‍चिन्‌ओ,

मो खाना आप्‍पि त़सिन्‍तुङु।

१५ खाना आम्‍छायुङ्‌काङा सेङ्‌याङ्‌ओ साम्‍कालिन त़लेसुयुङ्‌सु,

मोसाआ ख्रिस्‍त येसुदा त़मुओ साकोङ्‌छ़ङ्‌लाम्‍पा लेन्‍माओ निम्‍पाङ खाना ताया प़मा त़ऱ।

१६ झारा सेङ्‌याङ्‌ओ साम्‍कालिन,

निनाम्‍हाङ्‌ओ अ़चुराक्‌लाम्‍पा लिसाओ,

खोन्‍कि ओ चिन्‍मा,

यासान्‍मा,

लाखाङ्‌मेत्‍मा,

साम्‌योक्‍मिदा चिन्‍मा अ़नुवाक मु।

१७ ओसाआ निनाम्‍हाङ्‌ओ अ़चुम़नाचि झारा अ़नुवाक काचिदा नुलोक मुमाओ निम्‍पाङ म़चुम्‍सुचि।

नुय़ङ्‌खान खाएत्‍मा पाङ्‌खुन

४

१ निनाम्‍हाङ्‌ओ अ़चुबुदा खोन्‍कि अ़ह़ङ खोन्‍कि म़स़दाओचि छ़ङ्‌काछेन ख्रिस्‍त येसुओ अ़चुबुदा, खोन्‍कि खोक्‍कोसोओ अ़चुलामातामा खोन्‍कि अ़चुहाङ्‌होन मित्‌याङ्‌सा अ़ङ्‌का खाना चाप्‍चेत्‌याङ्‌सा लोना:

२ नुय़ङ्‌खान खालुसु, ग़रिदा खोन्‍कि मान्‍ग़रिदा चुम्‍सान्‌युङ्‌सान्‍चिन। हुङ्‌याङ्‌सा नुलोक चिन्‌याङ्‌सा यायोक प़चि, यासान्‍तुचि, खोन्‍कि राक प़चि।

३ देकिनालो ग़रि तायाङ, मोन ग़रि मोचिआ अ़नुवाक चिन्‍माय़ङ ऩआङ्‌तुन, मेन मोचिआ अ़चुऩङानुओ चिन्‍माय़ङ ओन्‍ङा एन्‍मा म़लाम खोन्‍कि मोचिआ आप्‍पि अ़चुऩङानुओ य़ङ खाकाएत ब़द्‍धे काचिन्‍पाचि म़कोउचि।

४ मोचि अ़छ़ङ य़ङ एन्‍मा ऩङाअ़छित, खोन्‍कि दोय़ङ्‌लादात्‍नि म़लाखात।

५ मेन खाना झारा ग़रि क़म्‍तान्‍चिन। दुखा आङ्‌तु, नुय़ङ्‌खान खालुमा काचि मुवा, खोन्‍कि आम्‍ब़क्‍मा काचि तासुलो।

६ देकिनालो अ़ङ्‌का ना निनाम्‍हाङ्‌ओ निम्‍पाङ अङ्‌गुरा माङ्‌वा थोइन्‌ओवा ब़क्‍खादा हेन्‍खोक्‌वा लिमा मुङाङा, खोन्‍कि अ़ङ्‌हामान्‍चिन ग़रि तायुङ्‌सा।

७ अ़ङ्‌का अ़नुवाक ङेन मुवाङ्‌युङ्‌साङ, अ़ङ्‌का अ़ङ्‌लोत्‍मा चिउङ्‌युङ्‌सुङ। अ़ङ्‌का अ़ङ्‌साकोङ्‌छ़ङ्‌ओ य़ङ रात्‍तुङ्‌युङ्‌सुङ।

८ हान्‌दाङ्‌का मोह्‍यात्‍नि अ़ङ्‌को निम्‍पाङ साम्‌योक्‍मिओ सिरिफा युङ्‌सायुङ्‌सा। मो साम्‌योक्‍मिओ छ़ङ्‌काछेन हाङ्‌पाआ मो लेन अ़ङ्‌का ऩप़ङा, खोन्‍कि अ़ङ्‌का ओन्‍ङा माआङ, मेन खोक्‍कोसोओ अ़चुलामातामा सोमाकातुक झारा म़प़चि।

आप्‍पिओ अ़य़ङ्‌चि

९ अ़ङ्‌काएदा अ़न्‍नुनु च़क्‍नि बान्‍मा लामा।

१० देकिनालो देमास्‌आ, ओ आइमित्‌ओ हेन्‍खामा सोमातुक्‍तुकि अ़ङ्‌का अ़छिराङ्‌दाङ्‌युङ्‌साङ, खोन्‍कि खो थेसलोनिके खारायुङ्‌सा। क्रेसेन्‍स गलातिया खारायुङ्‌सा, खोन्‍कि तितस दलमातियादा।

११ लुका ओन्‍ङा अ़ङ्‌काएनान युङ्‌याङ। मर्कुस खानाएनान अ़क्‍नि बात्‍तु, देकिनालो खो अ़ङ्‌काचिदा फामा अ़न्‍नुनु अ़नुवाक मुयाङ।

१२ तुखिकस अ़ङ्‌का एफिसस्‌दा खाइसुङ्‌युङ्‌सुङ।

१३ त्रोआस्‌दा कारपस्‌एदा अ़ङ्‌का छिरुङ्‌दोङ्‌ओ बोप्‍खु खोन्‍कि छाप्‍लाखा भोङ्‌चि, च़लोक्‌वा साहोक्‌वाओ छाप्‍लावाचि, खाना त़बान्‌याङ्‌हिदा बात्‍तुचिकि बाना।

१४ ताबो कादुप्‍पा अलेक्‍जेन्‍दरआ अ़ङ्‌का ब़द्‍धे अ़त्‍लो अ़मुवाङ। निनाम्‍हाङ्‌आ खो खोसाआ मुओ अ़काचिवा दन्‍दा अ़प़।

१५ खोएदाङ्‌का खानाछाङ चाप्‍चेतान्‍चिन, देकिनालो खोसाआ आन्‍चुओ नुय़ङ्‌खान चात्‍लो फित्‍चि मुयुङ्‌सु।

१६ अ़ङ्‌का बुयाओदु छ़ङ्‌छेन्‍खादा खाराङ्‌हिदा आप्‍पि रात्‍ताङ्‌च़ङ, साङ्‌छाङ अ़ङ्‌लिप्‍पा मान्‌वाङ्‌चि, मेन झारासा अ़ङ्‌का ऩछिराङ। ओ य़ङ्‌आ मोचि अ़धिरुन्‍चिन्‍ने।

१७ मेन झारा निरावाचिआ नुय़ङ्‌खान एन्‍मा अ़ऱने निकिना हाङ्‌पा अ़ङ्‌काएनान म़युङा, खोन्‍कि अ़ङ्‌का सावा ऩपुवाङ। मोवात्‍नि खोक्‍कोसाआ अ़ङ्‌का धिनाराओ अ़दोदाङ्‌का अ़लेइसाङ।

१८ हाङ्‌पाआ अ़ङ्‌का झारा अ़अ़त्‍पाचिदाङ्‌का ऩलेन्‍ङा, खोन्‍कि खोक्‍कोसोओ निनाम्‍मादुओ अ़चुहाङ्‌होन्‌ओ निम्‍पाङ अ़ङ्‌का ऩलेन्‍ङा। खोक्‍कोसोओ अ़धुन-अ़धुन्‌तारि अ़चुऩङ लोङ्‌युङ्‌ने। मोवात्‍निङा लिने।

देङ्‌दाओ सेवा

१९ प्रिस्‍किला, अकिलास खोन्‍कि ओनेसिफरस्‌ओ अ़चुखिम्‍लुम्‍पाचि सेवानि लोत्‍निप़नि।

२० इरास्‍तस कोरिन्‍थिदा युङालारा, त्रोफिमस तुआङाओ ग़रि अ़ङ्‌का मिलेतस्‌दा छिरुङ्‌दोङ।

२१ चुङ्‌हिप्‍पा बुयाङा बान्‍मा अ़न्‍नुनु लामा। युबुलस्‌आ खाना सेवा ऩछोक्‍तायुङ्‌सा, खोन्‍कि मोवात्‍निङा पुदेस, लिनस, क्‍लौदिया खोन्‍कि झारा ब़ब़, नाना खोन्‍कि निछाचिआछाङ।

२२ हाङ्‌पा आम्‍लावाएनान म़युङ्‌ने। खानानिन झाराएदा निनाम्‍हाङ्‌ओ अ़चुसोमातुक्‍मा युङ्‌ने।

तितस्‌ओ निकि पावल्‌आ छाप्‍तुओ छाप्‍लावा

छाप्‍लाखाओ अ़सिन्‍खा

ओ पावल्‌आ तितस्‌ओ निकि छाप्‍तुओ छाप्‍लावा ओ।

तितस निरावाचिदाङ्‌का ख्रिस्‍तियान लिसाओ,

खोन्‍कि खो पावल नुय़ङ्‌खान खाएत्‍मा काचिदा काफा सावाछा म़ना मुवाङा।

पावल्‌आ मो साम्‍भुङ्‌दाओ काचिचि खाङ्‌सि क्रेतदा छिरुदोओ ओ।

ओक्‍को छाप्‍लावाआ सुम्‌कातात मुलो य़ङ्‌चि खाङ्‌मुसु।

बुयाओ,

अ़नुछ्‍या ब़द्‍धे क्रेतदा कायुङ्‌चि अ़त्‍लो म़चुवाओसा पावल्‌आ तितस साम्‍भुङ्‌दाओ बुसुवाचिदा खाउपाराओ च़माथाङ्‌मा लिमादोत,

मोसोओ अ़तुक्‌वादा मित्‍मेत्‍तुचि।

ह्‍वातात्‌ओतात,

खोसाआ तितस साम्‍भुङ्‌दा म़याआङाओ रुहुप्‌चि,

खोक्‍पाचि खोन्‍कि खोक्‍मा मेत्‍छामाचि,

सावाछा म़नाचि खोन्‍कि हारुक्‌चि चिन्‍माय़ङ्‌चिओ यायोक म़प़चि।

आदेङ्‌माङ,

पावल्‌आ तितस कासिम्‍नान्‍चिन खोन्‍कि कातोङ लिमादोत्‌ओ ख्रिस्‍तियान च़माथाङ्‌मा काच़,

मेन ङेङ्‌कामु,

खिमामुमा खोन्‍कि साम्‍भुङ्‌दा लिओ फेक्‍मादाङ्‌का अ़थाया युङ्‌मा यायोक प़युङ्‌सु।

थुत्‍मेत्‍लो अ़तुक्‌वा ऩङ

अ़सिन्‍खा १:१-४

साम्‍भुङ्‌दाओ पाङ्‌यिचि १:५-१६

साम्‍भुङ्‌दाओ अ़पारा-पाराओ रुहुप्‌चिदाओ पाङ्‌खुन २:१-१५

यायोक खोन्‍कि चाप्‍चेत्‍मा ३:१-११

अ़चिन्‍मा ३:१२-१५

तितस्‌ओ निकि पावल्‌आ छाप्‍तुओ छाप्‍लावा

१

१ अ़ङ्‌का पावल निनाम्‍हाङ्‌ओ अ़चुहारुक खोन्‍कि ख्रिस्‍त येसुओ छाम्‍माय़ङ्‌आ ओ छाप्‍लावा छाप्‍तुङ्‌योङ।

निनाम्‍हाङ्‌आ म़छेन्‍तुचिओचिओ अ़चुसाकोङ्‌छ़ङ पोइसि खोन्‍कि निनाम्‍हाङ्‌ओ अ़ऩङानुओ अ़छ़ङ य़ङ म़नाचिआ तुप्‍मा निकि फासि निनाम्‍हाङ्‌आ अ़ङ्‌का ऩछाम्‍साङ।

२ ओ साकोङ्‌छ़ङ्‌लाम्‍पा आन्‍कान अ़लुक्‍निन्‌ओ ह़ङ्‌म़ङ तोक्‍तुम निकिना तामामित्‍मा मुन।

देम्‍खाछाङ सोज्‍जेओ मान्‍चेप्‍कादा निनाम्‍हाङ्‌आ निनाम्‍मा हेन्‍खामा मुन्‍मा बुयाङा आन्‍कान ओ ह़ङ्‌म़ङ प़नानिन निकिना म़हिप्‍तायुङ्‌साओ।

३ खोन्‍किना तोङ्‌ओ ग़रिदाङा निनाम्‍हाङ्‌आ खोक्‍कोसोओ मो य़ङ खाङ्‌अ़मुसा।

ओक्‍को नुय़ङ्‌खान खाएत्‍मा पाङ्‌खुन आन्‍कालेन्‍पा निनाम्‍हाङ्‌ओ अ़लोमावा अ़ङ्‌का ऩपुवाङ।

४ अ़ङ्‌काएनान अ़क्‍निवाओ साकोङ्‌छ़ङ कामु अ़ङ्‌को अ़नुछ्‍याओ अ़ङ्‌छावाको तितस ओ छाप्‍लावा छाप्‍तुङ्‌योङ।

आन्‍पापा निनाम्‍हाङ खोन्‍कि आन्‍कान कालेन्‍पा ख्रिस्‍त येसुआ खाना सोमातुक्‍मा खोन्‍कि सेवाङ्‌नि ऩप़ने।

क्रेतदा तितस्‌ओ अ़काचि

५ मोदा छिरादाओ काचिचि त़चिउचिने निकिना अ़ङ्‌का खाना क्रेतदा छित्‍नादानाओ।

खोन्‍कि झारा सहराचिदाओ साकोङ्‌छ़ङ कामुचिएदा ताङ्‌पाचि त़छेन्‍तुचिने निकिना अ़ङ्‌का खाना मोदा छित्‍नादाना।

६ साम्‍भुङ्‌दाओ ताङ्‌पा साङ्‌आछाङ ह़त्‍मा ऩऱन्‍लो लिमादोत,

अ़क्‍छासो ओन्‍ङा ओ अ़खिम्‍हाङ्‌पा लिमादोत,

खोसोओ अ़छाचि साकोङ्‌छ़ङ कामु खोन्‍कि अ़अ़त्‍पा च़माथाङ्‌मा मात्‍दङ्‍ओ,

खोन्‍कि लोमाय़ङ काकाङ लिमादोत।

७ धिकाखाङ्‌पा निनाम्‍हाङ्‌ओ अ़काचि कामु ओ।

खोन्‌ओसा मो खोक्‍कोछाङ ह़त्‍माय़ङ मात्‍द़ङ्‌ओ म़ना लिमादोत।

खोन्‍कि अ़ताकावा काच़,

च़क्‍नि अ़माइसुङ्‌कात्‌ओ,

खाबात सेत्‍चाले,

धात्‍काधात कामु खोन्‍कि म़प्‌याङ्‌सा छेन्‍बि कादुप लिमा अ़नुनिन।

८ खोक्‍को तावाङ्‌चि साऩङ्‌वा कामेत खोन्‍कि अ़नुवाक य़ङ ऩङाकानु खोन्‍किना अ़खारु च़ङ्‌तुकि काचि कामु,

अ़नुवाक काचि कामु,

निनाम्‍हाङ कामित खोन्‍कि आप्‍पि क़म्‍मान्‍चिन काऱ लिमादोत।

९ आन्‍कान्‍काआ चिन्‍तुम्‍च़म्‍काओ अ़नुछ्‍याओ तायादा युङ्‌युङ्‌ओ खोन्‍कि नि म़नाचिछाङ ओ ताया प़चिकि राक प़मा काऱ लिमादोत।

ओ ताया आन्‍कान्‍काआ चिन्‍निओवात्‍नि लिमादोत।

खोन्‍किना ओसोओ देङ्‌सा काच़चिओ अ़चुफिमाछाङ खाङ्‌मेत्‍मा काऱ लिमादोत।

१० देकिनालो ब़द्‍धे म़नाचि कोङ्‌क़त्‌वा,

सोज्‍जेओ दुम कालु,

म़ना काधान्‌चि ओ।

ओवाकोचिएदा ना अ़नुछ्‍या सिप्‍मायाम्‍बुन पाक्‍मादोत नि कायुङ्‌चि ओचिङा ओ।

११ मोचिओ अ़चुदोदा मान्‍ह़माङ अ़नुनिन।

देकिनालो मोचिआ ना चिन्‍माङा अ़नुनिन्‌ओ य़ङ्‌चि म़चिन्‍तुचिकि झारा खिम्‍लुम्‍पादा अ़चुताकावा च़मा अ़बान्‍खान्‌याङ।

अ़धुन फेक्‌वा दुप्‍मा ओन्‍ङा मोचि ओवात्‍नि म़च़याङ्‌ओ।

१२ क्रेतदाओ अ़क्‍छा खालाकाह़ ओवात्‍नि य़ङायुङ्‌सा,

“क्रेतदाओ म़नाचि झारा सोज्‍जे काचेप,

अ़त्‍लोकाच़ साक्‍स़ङ खोन्‍कि सोसे बुक्‍ध़राक्‌चि ओ।”

१३ ओ य़ङ अ़नुछ्‍या ओ।

खोन्‌ओसा मोचि चात्‍लो रेन्‍तुचि खोन्‍कि मोचि अ़छ़ङ साकोङ्‌छ़ङ मुमा म़ऱने,

१४ खोन्‍कि यहुदिचिओ सोज्‍जेओ दोय़ङ्‌ला खोन्‍कि अ़नुछ्‍याओ य़ङ ऩङाकाछित म़नाचिओ अ़चुय़ङ्‌चि एन्‍माइ ऩएनुन्‍ने।

१५ म़सेङ्‌याङ्‌ओ म़नाचिओ निकि झारा सामाचि म़सेङ्‌याङ्‌ङा,

मेन ऩसेङ्‌निन्‌ओ खोन्‍कि साकोङ्‌छ़ङ मान्‍मुकादाचिओ निकि दिचिछाङ ऩसेङ्‌निनिन देकिनालो मोचिओ अ़चुमिन्‍मा खोन्‍कि साकोङ्‌वाङा अ़सेङ्‌निन्‍लो मुयाङ।

१६ मोचि “निनाम्‍हाङ सिन्‍तुङ्‌योङ”नि ना म़य़ङ,

मेन मोचिओ अ़चुकाचिआ ओन निनाम्‍हाङ ऩङाअ़छित निकिना खाङ्‌मुसु।

मोचि ना चिप्‍माकात्‍तुचिओ,

लोमान्‍तेत खोन्‍कि खाक्‍कोछाङ अ़नुवाक काचि मुमा खान्‍तुओचि मात्‍द़ङ्‌चि।

अ़नुछ्‍याओ ताया

२

१ मेन खाना ओन अ़नुछ्‍याओ तायादा म़याक्‌याङ्‌ओ य़ङ्‌चि चिन्‌याङ्‌सा मुचि।

२ खोक्‍पा म़नाचि म़क़म्‍नान्‍चिन्‌ओ,

साया तोक्‍मा खान्‍तुचिओ,

खोप्‍लो कामिन लिमादोत,

खोन्‍कि साकोङ्‌छ़ङ,

सोम्‍तुक्‍मा,

आङ्‌मा सावादा काछो लिमादोत निकिना चिन्‍तुचि।

३ मोवात्‍निङा खोक्‍मा मेत्‍छामाचि सायाकातोक लिमा चिन्‍तुचि।

म़नाचिओ अ़त्‍लो दुम लुमा अ़नुनिन्‌नि मोचि चिन्‍तुचि।

मोचि हेङ्‌मावाओ अ़क़म्‍मादा मान्‍छुक्‍कादा लिमादोत,

खोन्‍कि अ़नुवाक य़ङ्‌चि काचिन लिमादोत।

४-५ मोवात्‍निनालो मो खोक्‍माचिआ कामेत्‍छा खिम्‍हाङ्‌माचि अ़चुखिम्‍हाङ्‌पाचिकि अ़चुओ छाचि सोम्‍तुक्‍मा,

मोचि आप्‍पि क़म्‍मान्‍चिन,

सेङ्‌लो मिन्‍मा याक्‌याङ्‌ओ लिमा,

सोम्‍तुक्‍मा,

नुलोक खिम्‍लुम्‍पा तोङ्‌मा,

खोन्‍कि अ़खिम्‍हाङ्‌पाओ अ़क़म्‍मादा युङ्‌मा चिन्‍मा म़ऱचि।

मोवात्‍नि लिनालो निनाम्‍हाङ्‌ओ अ़चुय़ङ अ़त्‍लो लिमा अ़तोक्‍तुन।

६ मोवात्‍निङा फान्‍ताचिछाङ आप्‍पि क़म्‍मान्‍चिन काऱ लिमा चिन्‍तुचि।

७ खानाङा झारा य़ङ्‌दा अ़नुवाक काचिओ अ़मात्‍ऩङ लिसाकि मोचि खाङ्‌मेत्‍तुचि खोन्‍कि सोत्‍सोत्‌वाकि ताङ्‌च़क्‍तान्‍चिन्‌ओ लिसाकि ताया प़चि।

८ अ़छ़ङ य़ङ चिन्‍तुचि,

खोन्‍कि साङ्‌आछाङ मो य़ङ क़प्‍मा ऩऱन्‍ने।

मोवात्‍निनालो ङेङ्‌चिछाङ आन्‍तुक्‌वादा देत्‍छाङ य़ङ्‌मा ऩऱनिन्‌कि आप्‍पि लेजोदा म़छुक।

९ हारुक्‌चिछाङ अ़चुहाङ्‌पाचिओ अ़चुक़म्‍मादा म़युङ्‌कि झारा काचिदा अ़चुऩङा म़नुसुचिने,

अ़चुदोदो ऩचिप्‍तुन्‍दिसुन्‍चिन्‍ने।

१० खोन्‍कि खाक्‍को सामाछाङ ऩख़सुन्‍ने।

मेन अ़धुन्‌ङा मिन्‍माआ चाओ खोन्‍कि अ़नुवाक म़लिकिना म़युङ्‌ने।

मोवात्‍नि म़च़नालो म़नाचि दियाको य़ङ्‌दाछाङ आन्‍कान कालेन्‍पा निनाम्‍हाङ्‌ओ अ़चुचिन्‍मा एन्‍मा म़स़।

११ देकिनालो निनाम्‍हाङ्‌आ झारा म़नाचि लेन्‍मा खोक्‍कोसोओ अ़चुसोम्‍तुक्‍मा खाङ्‌अ़मुसा।

१२ ओ सोम्‍तुक्‍माआ आन्‍कान खान्‌अ़त्‌ओ ह़ङ्‌म़ङ खोन्‍कि हेन्‍खामादाओ च़क्‍ख़य़ छित्‍म़मेत,

खोन्‍कि ओ सोम्‍तुक्‍माआ आन्‍कान आप्‍पि क़म्‍तिन्‍चिन्‌कि ओ हेन्‍खामादा निनाम्‍हाङ्‌ओ अ़चुमिन्‍मावा च़मा खोन्‍कि निनाम्‍हाङ्‌एनान तोङ्‌ओ ह़ङ्‌म़ङ क़प्‍मा ऱम।

१३ ओवात्‍निङा तामामित्‍मा मुन्‌येन्‌ओ य़ङ तामालामा लेन्‌ओ अ़लाम आन्‍कान खाम्‌योम।

मो लेन तोक्‍पो निनाम्‍हाङ येसु ख्रिस्‍त आन्‍कालेन्‍पा अ़धिवा साम्‌दा म़य़याङ्‌ओ खाङ्‌म़मुनान्‍चिन।

१४ झाराकापाराओ आन्‍हेवादाङ्‌का आन्‍कान फोङ्‌सि,

आन्‍कान सेङ्‌सि,

खोन्‍कि अ़नुवाक काचि मुमा कास़ आप्‍पिओ अ़चुम़ना मुसि येसु ख्रिस्‍तआ आन्‍को निकि अ़चुह़ङ्‌म़ङ म़पुवा।

१५ खाना ओ य़ङ त़चिन्‍तुङुचिहिदा झारा पाङ्‌एनान राक प़चि खोन्‍कि रेन्‌याङ्‌सा मुचि।

मोवात्‍नि त़च़नालो साङ्‌आछाङ खाना हेलाङ मुमा ऩतोक्‍नान।

अ़नुवाक च़माथाङ्‌मा

३

१ हाङ्‌काचि कामुचि खोन्‍कि पाङ कातोक्‌चिओ अ़चुक़म्‍मादा युङ्‌मादोत निकिना मोदाओ म़नाचि मित्‍मेत्‍तुचि।

मोचि लोमावा म़च़ने,

खोन्‍कि झाराकापाराआ नुलोक च़सि म़चुम्‍नान्‌युङ्‌नान्‍चिन्‍ने।

२ मोचिआ साङ्‌कोछाङ अ़देङ्‌सालाप्‍पादा सोज्‍जे ऩचेप्‍निन्‍ने,

खोन्‍किना ऩखिनिन्‍ने मेन झारा म़नाचिएनान कासिम्‍नान्‍चिन खोन्‍कि कातोङ म़लिने।

३ देकिनालो आन्‍कान आप्‍पिछाङ अ़क्‍दु खामान्‍सिन,

लोमावा मान्‍च़कादा खोन्‍कि लाम मान्‍तुम्‍केसुम्‌युङ्‌सुम।

आन्‍कान झाराकापाराओ राका खोन्‍कि ताकावा च़माओ अ़हारुक्‌चि मुन्‌येन।

आन्‍ह़ङ्‌म़ङ अ़त्‍लो मित्‍मा खोन्‍कि छुन्‌दा खाइसुम्‌योम,

चिप्‍माकात्‍लो मुन्‌येन,

खोन्‍कि अ़क्‍छा निआ चिप्‍मा कात्‍काकात मुन्‌येन।

४-५ मेन आन्‍कालेन्‍पा निनाम्‍हाङ्‌आ खोक्‍कोसोओ अ़चुनुलोक मुमा खोन्‍कि म़नाचिदात्‍निओ अ़चुसोम्‍तुक्‍मा आन्‍कान खाङ्‌म़मेत्‍ताकि खोक्‍कोसाआ आन्‍कान म़लेइसा।

आन्‍कान आप्‍पि अ़नुवाक काचि मुम्‌ओसा खोक्‍कोसाआ आन्‍कान म़लेइसाओ ना माआङ,

मेन खोक्‍कोसाआ आन्‍कान सोमाम़तुक्‍ताकि आन्‍हेवा वाम़स़त्‍तापुवाकि अ़ऩङ्‌वा ह़ङ्‌म़ङ म़पुवा खोन्‍कि निनाम्‍हाङ्‌ओ अ़चुलावालाम्‍पा आन्‍कान अ़ऩङ्‌वा म़मुवा।

६ आन्‍कालेन्‍पा येसु ख्रिस्‍तओ अ़चुतुक्‌वाआ निनाम्‍हाङ्‌आ खोक्‍कोसोओ अ़चुलावा आन्‍कान्‌एदा च़लोक म़पाक्‍तापुवा।

७ ओवात्‍नि निनाम्‍हाङ्‌ओ अ़चुसोम्‍तुक्‍माआ आन्‍कान खोक्‍कोसोओ अ़चुबुदा अ़नुवाक म़काइसायुङ्‌सा,

खोन्‍किना अ़नुछ्‍याङा अ़लुक्‍निन्‌ओ ह़ङ्‌म़ङ तोक्‍तुम निकिना मित्‍चिऩङ कामु पाङ्‌कातोक लिसिन।

८ ओ अ़नुछ्‍याओ य़ङ ओ।

निनाम्‍हाङ्‌एदा साकोङ्‌छ़ङ कामु झारासा अ़नुवाक काचि मुमादा मिन्‍मा अ़पाक्‍ने निकिना खाना त़छ़म्‍तुचिनेनि अ़ङ्‌का लोना।

ओवाको काचिचि अ़नुवाक म़मु खोन्‍कि झारा म़नाचिओ निकि अ़नुवाक य़ङ ओ।

९ मेन अ़काचि मात्‍द़ङ्‌ओ दुम्‍छ़न्‍मा,

सुन्‍तुम्‌चिओ ओन्‍दादाभान्‍को छाप्‍माय़ङ अ़चुऩङ्‌चि खोन्‍कि मोसाओ य़ङ्‌हुप्‌ओ अ़तुक्‌वादा खिमाम्‍हुमा छिरानुम।

मोचि सोज्‍जेओ खोन्‍कि अ़काचि मात्‍द़ङ्‌ओ य़ङ्‌चि ओ।

१० काफेक म़नाचि अ़क्‍दु-ह्‍वादु चाप्‍चेत्‍तुचि,

खोन्‍कि ऩकाङ्‌निन्‌नालो तुप्‍मै मान्‍तुप्‌दोचि।

११ ओवाको म़नाचि म़पोप्‍ताओ खोन्‍कि हेवा मुयाङ्‌सा अ़चुकाचिलाम्‍पा आप्‍पि हेवामिओनि खाङ्‌अ़मु निकिना खाना त़सिन्‍तुङुङा।

आदेङ्‌ओ यायोक

१२ अर्तिमास माङ्‌लो तुखिकस अ़ङ्‌का खानाएदा बाइसुङ्‌योङ्‌वा खाना निकोपोलिस्‌दा अ़ङ्‌का तुप्‍सि देत्‍निकिनुछाङ बाना।

देकिनालो अ़ङ्‌का मोदाङा चुङ्‌हिप ओन युङ्‌मानि मिनाङ्‌युङ्‌साङ।

१३ य़ङ्‌हुप काले जेनास खोन्‍कि अपोल्‍लोस्‌ओ अ़चुकोन्‍खा लाम्‌ओ निकि नुलोक फासुचि, खोन्‍कि मोचि दोत्‌याङ्‌ओ सामाचि झारा लाप्‍तुप़चि।

१४ आन्‍म़नाचिआ अ़नुवाक काचि मुमादा अ़चुमिन्‍मा अ़पाक्‍ने,

खोन्‍किना अ़न्‍नुनु दोत्‌याङ्‌ओ सामाचि कोप्‍मा अ़ऱने।

मोवात्‍नि म़च़नालो आन्‍म़नाचिआ सोज्‍जेओ ह़ङ्‌म़ङ ऩखाइसुन।

१५ ओदा अ़ङ्‌काएनान कायुङ झारासाआ खानाएदा सेवा अ़बाइसायुङ्‌सा।

आन्‍कान सोमाकातुक मोदाओ साकोङ्‌छ़ङ कामुचि आन्‍काओ सेवाय़ङ खाएत्‍तुचि।

निनाम्‍हाङ्‌ओ अ़चुसोमातुक्‍मा खानानिन झाराकापाङ्‌एदा युङ्‌ने।

पावल्‌आ फिलेमोन छाप्‍तुओ छाप्‍लावा

छाप्‍लाखाओ अ़सिन्‍खा

फिलेमोन अ़क्‍छा अ़ऩङ ऱङाओ ख्रिस्‍तियान ओ।

खो मात्‌दे कलस्‍सिदा त़युङिन्‌येन्‌ओ साम्‍भुङ्‌दाओ म़ना म़मुवाङा खोन्‍कि ओनेसिमस अ़ऩङ मुवाङाओ हारुक्‌ओ अ़हाङ्‌पा ओ।

ओनेसिमस अ़हाङ्‌पाओ अ़खिम्‌दाङ्‌का फुङ्‌सायुङ्‌सा।

मोन्‍ग़रि मोसाआ पावल छेक्‍खाखिम्‌दा धिरु।

पावल्‌लाम्‍पाङा ओनेसिमस ख्रिस्‍तियान लिसाओ।

ओ छाप्‍लावा पावल्‌आ फिलेमोन्‌एदा खोसोओ अ़हारुक ओनेसिमस लासुबाइसुङुकि मोसाआ मो लेत्‍माय़ङ्‌ओ अ़हारुक्‌वात्‍नि ओन्‍ङा माआङ,

मेन अ़क्‍छा ख्रिस्‍तियान निछावात्‍निङा साऩङ्‌वा मेत्‍तानुम निकिना छाप्‍तुओ छुक फाङ्‌माय़ङ ओ।

थुत्‍मेत्‍लो अ़तुक्‌वा ऩङ

अ़सिन्‍खा १-३

फिलेमोन्‌ओ निकिना चोन्‍माय़ङ ४-७

ओनेसिमस्‌ओ निकिना छुक फाङ्‌माय़ङ ८-२२

अ़चिन्‍मा २३-२५

पावल्‌आ फिलेमोन छाप्‍तुओ छाप्‍लावा

१

१-२ येसु ख्रिस्‍तओ निकि छेक्‍ङाङाओ अ़ङ्‌का पावल खोन्‍कि तिमोथि निछाएदाङ्‌का ओ छाप्‍लावा आन्‍कान सोमातुक्‍तुम्‌ओ अ़क्‍निओ आन्‌यावा फिलेमोन,

आन्‍कान निछा अप्‍फिया,

आन्‍कान काफा रात्‍खामि अर्खिप्‍पस खोन्‍कि आम्‍को आम्‍खिम्‌दा कातुप साम्‍भुङ्‌ओ निकिना ओ।

३ आन्‍पापा निनाम्‍हाङ खोन्‍कि हाङ्‌पा येसु ख्रिस्‍तआ खानानिन सोमातुक्‍मा खोन्‍कि सेवाङ्‌नि ऩप़न्‍ने।

फिलेमोन्‌ओ अ़सोम्‍तुक्‍मा खोन्‍कि अ़साकोङ्‌छ़ङ

४ फिलेमोन निछा,

अ़ङ्‌का देम्‍खा यामात्‍ङा,

मोन्‌हिदा खाना मित्‍नाकिना अ़ङ्‌का अ़ङ्‌निनाम्‍हाङ अ़धुन आलाङ प़ङ।

५ देकिनालो निनाम्‍हाङ्‌ओ अ़म़नाचिएदा आम्‍सोम्‍तुक्‍मा खोन्‍कि हाङ्‌पा येसुएदा आम्‍साकोङ्‌छ़ङ याक्‌याङ्‌ओ एनुङ्‌योङ।

६ साकोङ्‌छ़ङ कामुचिएनान यावायोक त़मुकि आन्‍कान येसु ख्रिस्‍तदाङ्‌का तोक्‍तुम्‌ओ झारा अ़नुवाक य़ङ्‌चि खाना नुलोक तुप्‍मा त़ऱने निकिना यामात्‍ङा।

७ निछा ओ,

खानाआ सोमात़तुक्‍तुचिओसा ब़द्‍धे अ़ङ्‌ऩङानुवायुङ्‌सा खोन्‍कि ब़द्‍धे अ़ङ्‌सोम सुवायुङ्‌सा,

देकिनालो खानाआ निनाम्‍हाङ्‌ओ अ़म़नाचिओ अ़चुसाकोङ्‌वा चानुलो त़मेत्‍तुप़युङ्‌सुचि।

ओनेसिमस्‌ओ निकि छुक फाङ्‌मा

८ खोवात्‍निओसा ख्रिस्‍तआ अ़ङ्‌का ऩपुवाङ्‌ओ अ़धिवा राक्‌आ खाना दि मुमादोत्‌नि लोमाछाङ ऱनाओ,

९-१० मेन सोमातुक्‍नाओसा मोवात्‍नि मान्‍लोमाङ खानाएदा छुक फाङ्‌ङाङा।

हान अ़ङ्‌का पावल खोक्‍पा म़ना खोन्‍कि आइमित येसु ख्रिस्‍तओ निकि छेक्‍ताङ्‌ओ म़ना लिसाङ्‌कि ओनेसिमस्‌ओ निकि खानाएदा छुक फाङ्‌ङाङा।

अ़ङ्‌का छेक्‍खाखिम्‌दा युङाङ्‌याङ्‌हिदा खो येसुएदा साकोङ्‌छ़ङ मुमेत्‍तुङ्‌कि अ़ङ्‌छावात्‍नि मुङ्‌युङ्‌सुङ।

११ खोक्‍को बुया आम्‍को निकि काचि मात्‍द़ङ्‌ओ लिसाओ,

मेन आइमित खाना खोन्‍कि अ़ङ्‌का ह़वाङ्‌माङ्‌सोओ निकि काचि मुमा काऱ लिसायुङ्‌सा।

१२ अ़ङ्‌का खोक्‍को खानाएदा लासुङ्‌बाइसुङ्‌योङ।

खोक्‍को अ़ङ्‌चोवाओ अ़धाङ्‌ङा ओ।

१३ नुय़ङ्‌खान खालुवाङ्‌ओसा अ़ङ्‌का छेक्‍खाखिम्‌दा छेक्‍ङाङाहिदा ओन आम्‍फान्‌दा खोक्‍कोङा अ़ङ्‌काएनान युङ्‌माकि अ़ङ्‌का काफा मुमानि मिनाङ।

१४ मेन खाना मान्‍काङ्‌माङ ओवात्‍नि च़मा नुलोक मान्‍लुङा,

देकिनालो खाना अ़नुवाक काचि मुमा राकाङ्‌थेत्‍नि अ़लिनिन्‍ने,

मेन आम्‍ताकावा लिने।

१५ खो अ़क्‍चित्‌तारिओ निकि खानादाङ्‌का फेआन्‍चिन्‌ओ मेन मोवात्‍निओसा खो अ़धुन आम्‍म़ना मुमा निकि निनाम्‍हाङ्‌ओ अ़चुमित्‍चिऩङ याआङा हे?

१६ खाना खोक्‍को आम्‍सोमात़तुक्‍तुङुओ आम्‍निछावा त़मित्‍तुओसा हान खोक्‍को हारुक ना माआङ मेन हारुक्‌दाङ्‌का अ़नुवाक म़ना ओ।

खोक्‍को अ़ङ्‌को निकि ओन ब़द्‍धे अ़ङ्‌सोम्‍तुक्‍लो मुयाङ्‌नालो खो आम्‍म़नानि त़मित्‍तुङुहिदा खोन्‍कि येसुएदा अ़क्‍नि साकोङ्‌छ़ङ कामु निछानि त़मित्‍तुङुहिदा देम ब़द्‍धे खाना सोमात़तुक्‍तुङु हे?

१७ खोत्‍निओसा अ़ङ्‌का आम्‌यावानि त़मित्‍ङानालो अ़ङ्‌का त़लोक्‍ङावात्‍नि ओनेसिमस्‌छाङ लोउ।

१८ खोसाआ फिसुयुङ्‌सुनालो माङ्‌लो छोन्‍मादोत्‌याङ्‌ओ अ़नाक युङ्‌याङ्‌नालो अ़ङ्‌ऩङ्‌दा पाक्‍निप़नि।

१९ अ़ङ्‌का पावल अ़ङ्‌छुक्‌आ छाप्‍तुङ्‌कि हिप्‍नाङ्‌ना,

मो अ़नाक अ़ङ्‌काङा छोरुङ।

मेन खानाआ देत्‍नि अ़ऩङ्‌वा ह़ङ्‌म़ङ त़तोक्‍तुओ,

मो मान्‍मान्‍केदो।

२० खाना अ़ङ्‌निछा त़लिसाओसा अ़ङ्‌का लोनाओ ओ य़ङ मेत्‍निप़नि खोन्‍कि ख्रिस्‍तदा अ़ङ्‌को अ़ङ्‌साकोङ्‌वा सेवाङ्‌नि लिने।

२१ अ़ङ्‌का लोनिओ खाना त़मेत्‍निप़नि खोन्‍कि हान च़लोक्‌छाङ त़मेत्‍निप़निनि सोम्‍कुवा मुयाङ्‌सा ओ छाप्‍लावा छाप्‍तुङ्‌योङ।

२२ खोन्‍कि अ़ङ्‌को निकि युङ्‌खाछाङ तोङ्‌निप़नि।

निनाम्‍हाङ्‌आ आम्‍नुओ यामात्‍मा अ़एन्‍कि अ़ङ्‌का खानानिन्‌एदा बान्‍मा तोक्‍तुङ्‌नेनिओ तामित्‍मा मुङाङा।

२३ येसु ख्रिस्‍तओ निकि अ़ङ्‌काएनान छेक्‌याङ्‌ओ इपाफ्रास्‌आ खानानिन सेवा ऩमेत्‍तिन्‌येन।

२४ अ़ङ्‌काएनान काचि कामुचि मर्कुस,

अरिस्‍तार्खस,

देमास खोन्‍कि लुकाओछाङ अ़चुसेवानि।

२५ हाङ्‌पा येसु ख्रिस्‍तओ अ़चुसोम्‍तुक्‍मा खानानिन्‌एदा युङ्‌ने।

हिब्रुचिओ निम्‍पाङ छाप्‍माय़ङ छाप्‍लावा

छाप्‍लाखाओ अ़सिन्‍खा

ओ हिब्रुचिओ छाप्‍लावा अ़क रुहुप ख्रिस्‍तियान्‌चिओ निम्‍पाङ छाप्‍ताओ।

पोयाङाओ तिम्‍माय़ङ तेम्‍मादोराङाओसाआ मोचिआ येसुएदा अ़मुवाओ साकोङ्‌छ़ङ अ़छित हे निकिना क़मादोराङा।

ओ छाप्‍लावा काछाप्‌आ निनाम्‍हाङ देत्‍नि म़मुयाङ,

येसुछाङ मोवात्‍निङा म़मुयाङ निकिना राक प़ङुचि।

ओवात्‍नि च़मा खोसाआ सुम्‌कातात अ़छ़ङ य़ङ्‌चि खाङ्‌मुसुचि:

बुयाओतात,

येसु निनाम्‍हाङ्‌ओ अ़धुन्‌ओ अ़चुछा म़युङ्‌याङ,

खोक्‍कोसाआ अ़आङ्‌ताओ दुखालाम्‍पा देत्‍नि अ़चुपापाओ अ़चुलोमाय़ङ अ़नुछ्‍या मुमादोत ओ,

मो म़चिन्‍तान्‍चिन।

येसु निनाम्‍हाङ्‌ओ अ़चुछाओसा बुयाओ य़ङ्‌हुप्‌ओ निनाम्‍हाङ्‌य़ङ खाकालुचि,

निनाम्‍हाङ काफाचि खोन्‍कि मोसादाङ्‌काछाङ तोक्‍पो म़मुयाङ।

ह्‍वातात्‌ओतात,

निनाम्‍हाङ्‌आ येसु बुयाओ य़ङ्‌हुप्‌दाओ काब़क्‍पाचिदाङ्‌काछाङ अ़धुन युङ्‌युङ्‌ओ मुलो काब़क्‍पा म़युङ्‌याङ निकिना खाअ़लुसायुङ्‌सा।

सुम्‌कातात्‌ओतात,

खोक्‍कोएदा साकोङ्‌छ़ङ कामु म़ना येसुलाम्‍पा हेवा,

क़मा खोन्‍कि स़मादाङ्‌का लेन।

मोवात्‍निङा खो अ़धिवा काब़क्‍पा म़मुयाङ्‌ओसाआ खोक्‍कोसाआ अ़नुछ्‍या म़लेन।

ओ अ़छ़ङ लेन्‍मा यहुदि साम्‌योक्‌ओ च़माथाङ्‌मा खोन्‍कि साक्‍स़ङ्‌ओ हेन्‍खोक्‌वा लावाछामित्‌वा खालुसायुङ्‌सा।

एघार अ़धाङ्‌दा काछाप्‌आ ओ छाप्‍लावा काखिप्‌चि इस्राएल्‌ओ साम्‍कालिन्‌दा अ़चुऩङ ऱङाओ म़नाचिआ अ़मुवाओ साकोङ्‌छ़ङ्‌ओ अ़मात्‍ऩङ प़सा साकोङ्‌छ़ङ मुमायुङ्‌मादोत्‌नि लोङुचि।

बार अ़धाङ्‌दा,

खोसाआ मोचि येसु खाङ्‌सा आदेङ्‌तारि खोक्‍कोएदा साकोङ्‌छ़ङ मुमायुङ्‌मा खोन्‍कि दियाको दुखा खोन्‍कि तिम्‍माय़ङ तानुछाङ मो झारा आङ्‌मादोत निकिना राक प़ङुचि।

ओ छाप्‍लावा यायोक खोन्‍कि चाप्‍चेत्‍माओ य़ङ्‌चिदा सेत्‍तायुङ्‌सा।

थुत्‍मेत्‍लो अ़तुक्‌वा ऩङ

अ़सिन्‍खा: ख्रिस्‍त निनाम्‍हाङ्‌ओ अ़नुछ्‍याओ अ़चुकात्‍मा १:१-३

निनाम्‍हाङ काफाचिदाङ्‌का ख्रिस्‍त तोक्‍पो म़मुयाङ १:४–२:१८

मोसा खोन्‍कि यहोसुदाङ्‌का ख्रिस्‍त तोक्‍पो म़मुयाङ ३:१–४:१३

ख्रिस्‍तओ अ़चुब़क्‍मापाओ अ़चुतोक्‍पो ४:१४–७:२८

ख्रिस्‍तओ अ़चुहिप्‍माय़ङ्‌ओ अ़चुतोक्‍पो ८:१–९:२२

ख्रिस्‍तओ अ़चुहेन्‍खोक्‌वाओ अ़चुतोक्‍पो ९:२३–१०:३९

साकोङ्‌छ़ङ्‌ओ अ़मुलो ११:१-४०

निनाम्‍हाङ्‌ओ अ़चुऩङानुमा १३:१-१९

आदेङ्‌ओ यामात्‍मा १३:२०-२१

आदेङ्‌ओ य़ङ्‌चि १३:२२-२५

हिब्रुचिओ निम्‍पाङ छाप्‍माय़ङ छाप्‍लावा

तोक्‍पो निनाम्‍हाङ्‌ओ अ़चुछा

१

१ आराङ आन्‍सुन्‍तुम्‌चिएनान निनाम्‍हाङ्‌य़ङ खाकालुचिलाम्‍पा ब़द्‍धेकादु खोन्‍कि अ़पारा-अ़पाराआ निनाम्‍हाङ म़चेवा।

२ मेन ओ आदेङ्‌ओ लेन्‍चिदा खोक्‍को अ़चुछालाम्‍पा आन्‍कान्‌एनान म़चेवायुङ्‌सा।

अ़चुछाङा खोक्‍कोसाआ झारा य़ङ्‌चिओ पाङ्‌यि कातोक अ़मुवायुङ्‌सा,

खोक्‍कोलाम्‍पाङा हेन्‍खामाछाङ अ़मुया।

३ येसुङा निनाम्‍हाङ्‌ओ अ़चुसाम्‌ओ अ़लेत्‍माओ,

खोन्‍कि निनाम्‍हाङ देत्‍नि म़मुयाङ येसुछाङ मोवात्‍निङा म़मुयाङ।

झारा हेन्‍खामा आप्‍पि अ़चुसावापोरिओ य़ङ्‌आ अ़क़क्‌याङ।

आन्‍हेवाचि येसुआ वाअ़सुवाचिआकि साम्‍स़रिओ निनाम्‍हाङ्‌ओ अ़चुचुप्‍ताङ्‌छुक्‌लिप्‍पा निनाम्‍मादु खोक्‍को म़युङा।

४ देत्‍नि खोक्‍कोसाआ अ़तोक्‍ताओ ऩङ निनाम्‍हाङ काफाचिदाङ्‌का अ़नुवाक मुयाङ,

मोवात्‍निङा खोक्‍को मोचिदाङ्‌का च़लोक म़झोन्‌याङ्‌ओ म़काइसान्‌युङ्‌सान्‍चिन।

५ “खाना अ़ङ्‌दुवाछा छा ओ,

अ़ङ्‌का आय़ आम्‍पा लिसाङ्‌युङ्‌साङ।”

निकिना खाक्‍को निनाम्‍हाङ काफा निनाम्‍हाङ्‌आ देम्‍खा अ़लोवायुङ्‌सा कि?

खोन्‍कि

“अ़ङ्‌का मोसोओ अ़पा लिङा,

खोन्‍कि खो अ़ङ्‌छा लि।”

निकिना खोक्‍कोसाआ खाक्‍को निनाम्‍हाङ काफा देम्‍खा अ़लोवायुङ्‌सा कि?

६ निनाम्‍हाङ्‌आ बुया लिसाओ अ़चुछा हेन्‍खामादा अ़ताराहिदा खोक्‍को म़य़ङा,

“निनाम्‍हाङ्‌ओ झारा अ़चुकाफाचिआ खोक्‍कोङा अ़ब़क्‍ने।”

७ निनाम्‍हाङ काफाचिओ अ़तुक्‌वादा खोक्‍को म़य़ङ,

“खोक्‍कोसाआ अ़चुकाफाचि ह़क्‌वात्‍नि,

खोन्‍कि अ़चुहारुक्‌चि मिओ अ़लाप म़मुचि।”

८ मेन अ़चुछाओ अ़तुक्‌वादा खोक्‍को म़य़ङ,

“अ़ङ्‌निनाम्‍हाङ,

आम्‍नुओ हाङ्‌युङ्‌खा अ़धुन-अ़धुन्‌तारिओ निम्‍पाङ युङ्‌युङ,

खोन्‍कि खानानिन साम्‌योक छ़ङ्‌त़छेन्‍तिन।

९ खानानिन्‌आ साम्‌योक सोमात़तुक्‍तुम्‌युङ्‌सुम,

खोन्‍कि अ़त्‍लो ऩङात़छिरुम्‌युङ्‌सुम।

खोन्‌ओसा निनाम्‍हाङ,

आम्‍नुओ निनाम्‍हाङ्‌आ खानानिन

आम्‍नुओ यावाचिदाङ्‌का च़लोक ऩङानुमाओ आक्‌वाआ ऩथोक्‍तिन्‌कि ऩछेन्‍तिन्‌युङ्‌सिन।”

१० खोक्‍को म़लाय़ङ्‌याङ,

“अ़ङ्‌निनाम्‍हाङ्‌पो,

खानानिन्‌आ अ़पुङ्‌चिपुक्‌दा हेन्‍खामाओ अ़भेन त़युङ्‌सुम,

खोन्‍कि निनाम्‍माचि आम्‍नुओ छुक्‌ओ अ़काचि ओ।

११ मोचि ना म़लुक्‍खात,

मेन खानानिन त़युङिन्‌युङ्‌सिन।

झारा मोचि तित्‌वा अ़पेत्‌वा म़लिलाप,

१२ बोप्‍खुवात्‍नि मोचि खानानिन त़रिप्‍तुम्‍च़म,

खोन्‍कि तित्‌वात्‍नि मोचि म़फान।

मेन खानानिन अ़धुन त़फान्‍तिमिन,

खोन्‍कि आम्‍नुओ ह़ङ्‌म़ङ देम्‍खाछाङ अ़लुक्‍निन्‍खात्‍निन।”

१३ मेन निनाम्‍हाङ्‌आ खाक्‍कोछाङ निनाम्‍हाङ काफा,

“खाना अ़ङ्‌चुप्‍ताङ्‌छुक्‌लिप्‍पा युङा,

देम्‍खातारि आम्‍ङेङ्‌चि आम्‍लाङ्‌थेम्‍भेन्‌यु अ़मुऩङ्‌च़ङ”नि

देम्‍खा अ़लोवा कि?

१४ खोन्‍नालो निनाम्‍हाङ काफाचिनिओ दि ओ?

मोचि म़लेन्‌याङ्‌ओचिओ निम्‍पाङ ब़त्‍सि म़छुत्‍तुचिओ काब़त लावाचि ओ।

चाप्‍चेत्‍मा

२

१ खोन्‌ओसा आन्‍कान दि एनुम्‌युङ्‌सुम,

मोदा आन्‍कान च़लोक मिन्‍मा पाक्‍मादोत। मोवात्‍निनालो आन्‍कान मोदाङ्‌का अ़थेमिन्‍खारिमिन।

२ निनाम्‍हाङ काफाचिआ आन्‍सुन्‍तुम्‌चि खाम़एत्‍तुचिओ य़ङ्‌खान अ़छ़ङ लिसा,

खोन्‍कि झारा हेवा कामु खोन्‍कि झारा लोमावा मान्‍च़कादाआ खान्‍तुओ दन्‍दा तोक्‍तु।

३ हान आन्‍कान ओन तोक्‍पो लेन्‍मा ऩङाछिरुम्‌नालो आन्‍कान देत्‍नि निनाम्‍हाङ्‌ओ अ़चुदन्‍दादाङ्‌का फुङ्‌मा ऱन?

अ़ऱन्‍मिन!

देकिनालो ओ लेन्‍मा बुयाओदु हाङ्‌पाआङा खाअ़लुसा ओ,

खोन्‍कि खोक्‍कोसोओ अ़चुय़ङ काएन म़नाचि आन्‍कान अ़छ़ङ सालुम्‍स़ङ म़पुवा।

४ निनाम्‍हाङ्‌आछाङ बुन्‌चि खोन्‍कि म़दोम्‍दाओ काचिचि,

अ़पारा-अ़पाराओ सावाओ दोम्‍मादामायुचि खोन्‍कि खोक्‍कोसोओ अ़चुमित्‍मावा सेङ्‌लावाओ आसिखाचि अ़हासाकि ओ य़ङ्‌ओ सालुम्‍स़ङ अ़पुवा।

ख्रिस्‍त कालेन्‍पा

५ आन्‍कान्‍का य़ङिन्‌येन्‌ओ अ़तुक्‌वादा मो माय़ङ ताओ हेन्‍खामा निनाम्‍हाङ्‌आ निनाम्‍हाङ काफाचिओ अ़चुपाङ्‌दा मान्‍प़म़दोचि।

६ साम्‍कालिन्‌ओ अ़क्‍तेप्‌दा ओवात्‍नि सालुम्‍स़ङ पुवायुङ्‌सा,

“म़ना दि ओ कि,

खानानिन मोचिओ अ़चुतुक्‌वादा त़मिनिन?

म़नाओ अ़छा साङ ओ कि

खानानिन मोचि त़मित्‍तुम्‍च़म?

७ खानानिन्‌आ खोक्‍को अ़क्‍दुओ निम्‍पाङ निनाम्‍हाङ काफाचिदाङ्‌का अ़क्‍चित अ़चुप्‍पो त़मुम।

खानानिन्‌आ खोक्‍को साम खोन्‍कि सायाओ ताङ्‌बोप्‍खा त़बोप्‍तुम्‌युङ्‌सुम।

८ खानानिन्‌आ झारा य़ङ्‌चि खोक्‍कोसोओ अ़चुपाङ्‌दा त़युङ्‌सुम।”

म़नाओ अ़पाङ्‌दा झारा सामाचि त़युङ्‌सुम्‌हिदा खोक्‍कोसोओ अ़चुपाङ्‌दाङ्‌का बुङ्‌खादा दित्‍छाङ मान्‌युङ्‌त़दोम।

मेन ओन्‍ग़रि झारा य़ङ्‌चि म़नाओ अ़पाङ्‌दा युङ्‌याङ्‌ओ आन्‍कान अ़खान्‍मिन।

९ मेन आन्‍कान येसु खाम।

खोक्‍को अ़क्‍दुओ निम्‍पाङ निनाम्‍हाङ काफाचिदाङ्‌का अ़क्‍चित ह्‍युना अ़युङ्‌साकि निनाम्‍हाङ्‌ओ अ़चुसोम्‍तुक्‍माआ झारा म़नाचिओ निम्‍पाङ खोक्‍को स़मादोरा।

मोवात्‍निङा खोक्‍कोसाआ आन्‍को निम्‍पाङ स़माओ अ़चाअ़त्‍मा अ़आङ्‌ता।

खोन्‌ओसा खोक्‍को साम खोन्‍कि साऩङ्‌वाओ ताङ्‌बोप्‍खाआ अ़बोप्‍तायुङ्‌सा।

१० झारा सामाचि निनाम्‍हाङ्‌आ अ़मुया ओ,

खोन्‍कि मोचि निनाम्‍हाङ्‌ओङा ओ।

ब़द्‍धे म़नाचि साम्‌दा तात्‍मा निम्‍पाङ निनाम्‍हाङ्‌आ येसु स़मा आङ्‍अ़मेत्‍ताकि अ़च़क़ल़क अ़मुवाओ तोङा।

देकिनालो म़नाचि लेन्‍मादा कातित येसुङा ओ।

११ हेवादाङ्‌का म़ना कासेङ येसु खोन्‍कि म़सेङ्‌सुओचि झारासोओ अ़चुपा अ़क्‍छाङा ओ।

खोन्‌ओसा येसुआ मोचि निछानि लोमादा अ़चुलेजो अ़कात्‍निन।

१२ खोक्‍को म़य़ङ्‌याङ,

“अ़ङ्‍ब़ब़,

नाना खोन्‍कि निछाचिओ अ़चुबुदा आम्‍नुओ काचि अ़ङ्‌का खालुसुङ,

आम्‍नुओ म़नाचिओ रुहुप्‌ओ अ़चुरादा अ़ङ्‌का आम्‍नुओ ऩङ्‌चोन्‍तुङ।”

१३ खोन्‍कि खोक्‍को म़लाय़ङ्‌याङ,

“अ़ङ्‌का निनाम्‍हाङ्‌एदा सोम्‍कुवा मुङा।”

खोन्‍कि खोक्‍को म़लाय़ङ्‌याङ,

“खानुम,

अ़ङ्‌का निनाम्‍हाङ्‌आ ऩपुवाङ्‌ओ ओ छाचिएनान युङ्‌ङाङा।”

१४ मो छाचिएदा सा खोन्‍कि ह़ओ पोक याक्‌याङ्‌ओसा,

येसुछाङ सा खोन्‍कि ह़ओ पोक म़लिसा।

मोवात्‍नि खोक्‍कोसोओ अ़चुस़मालाम्‍पा स़मा सावाकातोक मो सैताना खोक्‍कोसाआ लुक्‍मा अ़ऱने।

१५ खोन्‍किना स़माओ क़माआ ह़ङ्‌म़ङ भेप्‍लो हारुक म़लिसाओचि खोक्‍कोसा म़फोङ्‌सुलोइसुचि।

१६ अ़नुछ्‍याङा येसु निनाम्‍हाङ काफाचि फासि माआङ,

मेन अब्राहाम्‌ओ अ़छाचि फासि म़ताओ।

१७ खोन्‌ओसा खोक्‍को सोमाकातुक खोन्‍कि सोम्‍कुवा मुमायु मुलो काब़क्‍पा म़लिसाकि निनाम्‍हाङ अ़ब़क्‍ने निकिना झारा य़ङ्‌चिदा अ़चुनिछाचिवात्‍नि लिमादोरा।

मोवात्‍नि म़लिसाकिना खोक्‍को म़नाचिओ अ़चुहेवाचि लेत्‍मा हेन्‍खोक्‌वा काप़ म़लिसा।

१८ खोक्‍कोसाआ अ़चाअ़त्‍मा अ़आङ्‌ता खोन्‍कि चिन्‍ताखा,

खोन्‌ओसा चिन्‍माखाङ्‌मादा काछुक्‌चि खोक्‍कोसाआ फामा म़ऱचि।

मोसादाङ्‌का येसु तोक्‍पो

३

१ खोन्‌ओसा निनाम्‍हाङ्‌आ ऩबुत्‍तिन्‌ओ त़सेङियेन्‌ओ अ़ङ्‍ब़ब़,

नाना,

खोन्‍कि निछाचि ओ, निनाम्‍हाङ्‌आ अ़छाम्‍साओ खोन्‍कि मुलो काब़क्‍पानि आन्‍कान य़ङिन्‌ओ येसु मित्‍तानुम।

२ खोक्‍को कापाक निनाम्‍हाङ्‌एदा येसु अ़चुकाचिदा सोम्‍कुवा मुमा खान्‍तुओ म़मुवाङा,

मोवात्‍निङा निनाम्‍हाङ्‌य़ङ खाकालु मोसाछाङ निनाम्‍हाङ्‌ओ अ़चुम़नाचिएदा अ़काचि मुमादा सोम्‍कुवा मुमा खान्‍तुओ मुवाङा।

३ देत्‍नि खिम्‌दाङ्‌का खिम कामु च़लोक साया मेत,

मोवात्‍नि मोसादाङ्‌का येसु च़लोक सायाकातोक काइसायुङ्‌सा।

४ देत्‍नि झारा खिम अ़क्‍छा खाक्‍को म़नाएदाङ्‌का मु,

मोवात्‍निङा झारा सामा कामुपा निनाम्‍हाङ म़युङ्‌याङ।

५ मोसा निनाम्‍हाङ्‌ओ अ़चुखिम्‌दा काब़त लिसाकि अ़नुछ्‍या सोम्‍कुवा मुमा खान्‍तुओ मुवाङा।

खोसोओ अ़काचि निनाम्‍हाङ्‌आ माय़ङ खाङ्‌अ़मुओ अ़छ़ङ ओ अ़मात्‍ऩङ मुवाङा।

६ मेन ख्रिस्‍त निनाम्‍हाङ्‌ओ अ़चुखिम्‌दा पाङ कामु छावात्‍नि सोम्‍कुवा मुमा खान्‍तुओ म़मुयाङ।

खोन्‍कि आन्‍कान तोक्‍पो लिमायु आन्‍राक खोन्‍कि ख्रिस्‍तएदाओ आन्‍सोम्‍कुवा क़क्‍तुम्‌युङ्‌सुम्‌नालो आन्‍कान खोक्‍कोसोओ अ़चुखिम्‌दाओ म़नाचि ओ।

साकोङ्‌छ़ङ मान्‍मुदामाओ अ़देङ्‌सालाप्‍पादा चाप्‍चेत्‍माय़ङ

७ खोन्‌ओसा सेङ्‌लावा म़य़ङ्‌याङ,

“खानानिन्‌आ खोक्‍कोसोओ अ़चुय़ङ त़एनुम्‌नालो

८ आम्‍नुओ सुन्‍तुम्‌चिआ अ़चुय़ङ एन्‍मा ऩङाअ़छिराकि अ़चुओ साकोङ्‌वा छाक्‍लो अ़मुवावात्‍नि मान्‍लिदानिन।

मो लेन मोचिआ लेक्‍लेक्‍लेक्‌वाओदा निनाम्‍हाङ अ़चिन्‍ताखा।

९ मोदा आम्‍नुओ सुन्‍तुम्‌चिआ चालिस्‌कादोङ्‌तारि अ़ङ्‌काचिचि अ़खानुछाङ,

मोचिआ अ़ङ्‌का ऩचिन्‍ताङ्‌खाङ।

१० खोन्‌ओसा मो दुङ्‌एनान अ़ङ्‌को अ़ङ्‌च़ऱपाकारा खोन्‍कि य़ङाङ,

‘मोचिओ अ़चुसाकोङ्‌वा अ़धुन अ़ङ्‌कादाङ्‌का थेम्‍खात,

मोचिआ अ़ङ्‌लाम मान्‍सिन्‌अ़युक।’

११ खोन्‌ओसा अ़ङ्‌का अ़ङ्‌च़ऱपादा ओवात्‍नि किरे चोङ,

‘अ़ङ्‌सावा तोम्‍खादा मोचि देम्‍खाछाङ ऩवाङ्‌निन।’”

१२ ब़ब़,

नाना खोन्‍कि निछाचि ओ,

चाप्‍चेत्‍तानिन्‍चिन!

खानानिन खा-खाक्‍कोएदा याक्‌याङ्‌ओ अ़अ़त्‍पा खोन्‍कि साकोङ्‌छ़ङ मान्‍मुदामा साकोङ्‌वाआ खानानिन अ़ह़ङ निनाम्‍हाङ्‌एदाङ्‌का अ़थाया ऩखात्‍तिमिन्‍ने।

१३ मेन “आय़ओ लेन”निओ य़ङ युङ्‌याङ्‌तारि अ़लेन्‍खिन्‍तुम अ़क्‍छा निएदा राक प़मुवानिन,

खोन्‌ओसा हेवाओ म़प्‍माआ आम्‍नुओ साङ्‌कोछाङ साकोङ्‌वा छाक्‍लो अ़लिनिन्‍ने।

१४ ओवात्‍नि आन्‍कान बुयाओदु अ़चुम़नाचि लिसिन्‌दाङ्‌का आन्‍सोम्‍कुवा देङ्‌दातारि नुलोक क़क्‍तुम्‌युङ्‌सुम्‌नालो आन्‍कान ख्रिस्‍तओ अ़चुयावाचि ओ।

१५ साम्‍कालिन्‌दा छाप्‍ताचिआयुङ्‌सा,

“खानानिन्‌आ खोक्‍कोसोओ अ़चुय़ङ त़एनुम्‌नालो

आम्‍नुओ सुन्‍तुम्‌चिआ अ़चुय़ङ एन्‍मा ऩङाअ़छिराकि अ़चुओ साकोङ्‌वा छाक्‍लो अ़मुवावात्‍नि मान्‍लिदानिन।”

१६ निनाम्‍हाङ्‌ओ अ़चुय़ङ अ़एनाकिछाङ एन्‍मा ऩङाअ़छिराओचि साङ्‌चि ओ?

दि मोचि निनाम्‍हाङ्‌य़ङ खाकालु मोसाआ तित्‍तुचिकि मिस्र हेन्‍कोप्‌दाङ्‌का झारा लोइसुबात्‍तुचि माआङ?

१७ खोन्‍कि साङ्‌एनान खोक्‍को चालिस्‌कादोङ्‌तारि अ़चुच़ऱपाकारा?

दि मोचि हेवा म़मुवाकि लेक्‍लेक्‍लेक्‌वाओदा म़सुवादाओचि माआङ?

१८ निनाम्‍हाङ्‌ओ अ़चुसावातोम्‍खादा देम्‍खाछाङ वाङ्‌मा ऩतोक्‍तुन निकिना साङ्‌एदा खोक्‍कोसाआ किरे म़चाओ?

दि लोमावा मान्‍च़कादा म़नाचिओ निम्‍पाङ माआङ?

१९ खोन्‌ओसा आन्‍कान खाम,

अ़चुसाकोङ्‌छ़ङ मान्‍मुदामाआ मोचि सावातोम्‍खादा वाङ्‌मा मान्‍ऱचि।

निनाम्‍हाङ्‌ओ अ़चुम़नाचिओ अ़चुसावातोम्‍मा

४

१ निनाम्‍हाङ्‌ओ अ़चुसावातोम्‍खादा वाङ्‌माओ हिप्‍माय़ङ हान्‍छाङ युङ्‌याङ।

खोन्‌ओसा आन्‍कान चाप्‍चेत्‍मान्‍चिन्‍दोत खोन्‍कि खानानिन्‌एदाङ्‌का साङ्‌छाङ मो हिप्‍माय़ङ सावातोम्‍खादा मान्‍तालामादामादा त़छुक्‍तिमिन्‍ने।

२ देकिनालो आन्‍कान्‌छाङ मोचिवात्‍निङा नुय़ङ्‌खान एनुम।

मोचिआ अ़एनाओ य़ङ्‌लाम्‍पा मोचिआ दित्‍छाङ मान्‍तोक्‌अ़दा,

देकिनालो काएन्‌चिआ ओ साकोङ्‌छ़ङ मान्‍मुअ़दा।

३ मेन आन्‍कान साकोङ्‌छ़ङ कामुचि मो सावातोम्‍खादा वाङिन।

मेन नि म़नाचिओ अ़चुतुक्‌वादा निनाम्‍हाङ ओवात्‍नि म़य़ङायुङ्‌सा,

“अ़ङ्‌का अ़ङ्‌च़ऱपादा ओवात्‍नि किरे चोङ,

‘अ़ङ्‌सावातोम्‍खादा मोचि देम्‍खाछाङ ऩवाङ्‌निन’।”

निनाम्‍हाङ्‌आ हेन्‍खामा अ़मुयाहिदा सावातोम्‍खा मोदा युङाङा,

४ आन्‍कान ओ सिन्‍तुम देकिनालो साम्‍कालिन्‌दा सात्‌कालेन्‌ओ अ़तुक्‌वादा ओवात्‍नि छाप्‍तायुङ्‌सा,

“निनाम्‍हाङ झारा अ़चुकाचिचिदाङ्‌का सात्‌कालेन्‌ओ लेन सावा म़तोम्‍सा।”

५ खोन्‍कि ओ अ़धाङ्‌दाङा खोक्‍को म़य़ङायुङ्‌सा,

“अ़ङ्‌सावा तोम्‍खादा मोचि देम्‍खाछाङ ऩवाङ्‌निन।”

६ बुयाङा ऩङानुमाओ य़ङ्‌खान काएन्‌चिआ लोमावा मान्‍च़चिओसा निनाम्‍हाङ्‌ओ अ़चुसावातोम्‍खादा हान्‍छाङ मान्‌वाङ्‌म़युक।

मेन नि म़नाचिओ निम्‍पाङ निनाम्‍हाङ्‌ओ अ़चुसावातोम्‍खा तोक्‍मा अ़वाखाम म़प़युङ्‌सुचि।

७ खोन्‌ओसा निनाम्‍हाङ्‌आ निलेन “आय़” निकिना अ़लोवायुङ्‌सा,

खोक्‍कोसाआ ब़द्‍धे आदेङ्‌माङ दाउद्‍लाम्‍पा बुया म़य़ङाओ य़ङ म़लासाय़ङा,

“आय़ खानानिन्‌आ खोक्‍कोसोओ अ़चुय़ङ त़एनुम्‌नालो

आम्‍नुओ साकोङ्‌वा छाक्‍लो मान्‍मुदानुम।”

८ देकिनालो यहोसुआ इस्राएलिचि सावातोम्‍खादा वाक्‍तुचिओदे निनाम्‍हाङ्‌आ आदेङ्‌माङ नि लेन्‌ओ अ़तुक्‌वादा मान्‌य़ङ्‌चिओ।

९ मोवात्‍निङा निनाम्‍हाङ्‌ओ अ़चुम़नाचिओ निम्‍पाङ सावातोम्‍खा-लेन हान्‍छाङ युङ्‌याङ।

१० मो लेन निनाम्‍हाङ्‌ओ अ़चुसावातोम्‍खादा कावाङ साङ्‌आनुछाङ अ़काचिदाङ्‌का सावातोम,

देत्‍नि निनाम्‍हाङ्‌आ अ़चुकाचिदाङ्‌का सावा म़तोम्‍सा।

११ खोन्‌ओसा मो सावातोम्‍खादा वाङ्‌मा आन्‍कान अ़न्‍नुनु लामिन्‍ने,

खोन्‍कि मोवाको लोमावा मान्‍च़दामादाङ्‌का साङ्‌छाङ अ़धानिन्‍खात्‍निन्‍ने।

१२ देकिनालो निनाम्‍हाङ्‌ओ अ़चुय़ङ अ़ह़ङ खोन्‍कि सावापोरिओ मुयाङ।

ओ ह्‍वालिप्‍पा अ़हायाक्‌ओ बान्‍छोन्‌दाङ्‌काछाङ च़लोक अ़हायाक।

खोक्‍कोसोओ अ़चुय़ङ्‌आ साक्‍मा खोन्‍कि लावा मोचिओ अ़चुतुप अ़तुप्‌दा खोन्‍कि य़वाओ अ़दुङ्‌कुछुत्‌तारि अ़धाङ-अ़धाङ मुलो लेनुखात्‍तु, खोन्‍कि साकोङ्‌वादाओ मित्‍मा खोन्‍कि मिन्‍माचि छ़ङ्‌छेन्‍तुचि।

१३ निनाम्‍हाङ्‌ओ अ़चुखाङ्‌मादाङ्‌का मुन्‍माय़ङ दित्‍छाङ अ़कुम्‍निन।

खोक्‍कोसोओ अ़चुबुदा झारा य़ङ्‌चि ऩदिप्‍निनिन,

खोन्‍कि छेङ्‌छेङ्‌छेङ्‌वा म़मुयाङ।

आन्‍कान मुम्‌ओ अ़छ़ङ य़ङ खोक्‍को खाएत्‍मादोत।

येसु झारादाङ्‌का मुलो काब़क्‍पा

१४ मोवात्‍नि निनाम्‍मादु काखात निनाम्‍हाङ्‌ओ अ़चुछा येसु आन्‍को झारादाङ्‌का तोक्‍पो मुलो काब़क्‍पा म़युङ्‌याङ्‌ओसा आन्‍कान लोउम्‌ओ ओ साकोङ्‌छ़ङ नुलोक आन्‍कान क़क्‍तुम्‌युङ्‌सुम्‍ने।

१५ आन्‍काओ मुलो काब़क्‍पा आन्‍माऱदामाचिदा सोमामान्‍तुक्‍कादा ऩमुनिनिन।

मेन आन्‍कान्‌वात्‍नि खोक्‍को झारा य़ङ्‌दा हेवादा धान्‍मा अ़लाप्‍ताहिदाछाङ खोक्‍को हेवादा मान्‍धान्‍दान्‍चिन।

१६ खोन्‌ओसा आन्‍कान राक्‌एनान सोम्‍तुक्‍माओ हाङ्‌युङ्‌खादा खारिन्‍ने।

मोदा निनाम्‍हाङ्‌आ सोम्‍तुक्‍मा दोत्‌ओ ग़रिदा आन्‍कान फामा तोक्‍तुम।

५

१ झारा मुलो काब़क्‍पा अ़चुओ म़नाचिदाङ्‌का म़छेन्‍तुचि।

खोन्‍कि म़नाचिओ लिप्‍पादा हेवाओ निम्‍पाङ निनाम्‍हाङ्‌एदा छुक्‍दाम खोन्‍कि हेन्‍खोक्‌वाचि प़सि म़पाउचि।

२ खोसाआ खामान्‍सिन खोन्‍कि लाम काथेम्‌चि सिम्‍नान्‍चिन्‍सा काचि मुमा ऱ,

देकिनालो खो आप्‍पिछाङ मान्‍ऱदामाआ कोम्‍तुयुङ्‌सु।

३ मोवात्‍निओसा म़नाचिओ अ़चुहेवाचिओ निम्‍पाङ ओन्‍ङा माआङ,

मेन आप्‍पि अ़हेवाओ निम्‍पाङ्‌छाङ हेन्‍खोक्‌वा धान्‍मादोत।

४ साङ्‌आछाङ आप्‍पि मुलो काब़क्‍पा लिमा साया अ़लामुन,

मेन हारुन बुत्‍तावात्‍नि खो निनाम्‍हाङ्‌आ बुत्‍मादोत।

५ मोवात्‍निङा ख्रिस्‍तआछाङ मुलो काब़क्‍पा लिमा खोक्‍को आप्‍पि मान्‍झोन्‍म़दान्‍चिन।

मेन निनाम्‍हाङ्‌आ खोक्‍को अ़लोवा,

“खाना अ़ङ्‌दुवाछा छा ओ,

अ़ङ्‌का आय़ आम्‍पा लिसाङ्‌युङ्‌साङ।”

६ निदाछाङ निनाम्‍हाङ म़य़ङ्‌याङ,

“मल्‍किसेदेक्‌ओ अ़छान्‌वा

खाना अ़धुन्‌तारिओ निम्‍पाङ काब़क्‍पा ओ।”

७ येसु अ़चुपोक्‌दा म़युङाङाहिदा खोक्‍को स़मादाङ्‌का साङ्‌आ लेन्‍मा अ़ऱ,

खोक्‍कोएदा अ़न्‍नुनु पात्‌याङ्‌सा खोन्‍कि अ़चुम़क्‌वाएनान याम़मारा।

खोन्‍किना खोक्‍कोसाआ सिम्‍नान्‍चिन्‍सा निनाम्‍हाङ साया अ़मेत्‍ताओसाआ अ़चुयामात्‍मा अ़एना।

८ खोक्‍को निनाम्‍हाङ्‌ओ अ़चुछा म़मुवाङा,

खोन्‍नुछाङ खोक्‍कोसाआ अ़आङ्‌ताओ चाअ़त्‍मालाम्‍पा निनाम्‍हाङ्‌ओ अ़चुलोमाय़ङ मुमा खोक्‍को म़चिन्‍तान्‍चिन।

९ मो दुखा अ़आङ्‌ताचिआकि अ़चुलोमाय़ङ काकाङ्‌चि झारासोओ निम्‍पाङ खोक्‍को अ़धुन्‌ओ लेन्‍खालाम म़लिसा।

१० खोन्‍कि मल्‍किसेदेक्‌वात्‍निङा मुलो काब़क्‍पाओ अ़छान्‌दा निनाम्‍हाङ्‌आ खोक्‍को अ़छेन्‍ता।

धामाखात्‍माओ अ़तुक्‌वादा चाप्‍चेत्‍मा

११ ओसोओ अ़तुक्‌वादा आन्‍कान्‍का य़ङ्‌मा ना ब़द्‍धे युङ्‌याङ,

मेन खानानिन नुलोक खाएत्‍मा अ़ऱन्‍मिन्‍का,

देकिनालो खानानिन चोम्‍पिया त़तुप्‍तुम।

१२ अ़ङ्‌य़ङ्‌मा ओक्‍को ओ,

ओन्‍ग़रितारि ना खानानिन काचिन लिमाचिन्‍मा दोराङाओ,

मेन हान्‍छाङ खानानिन निनाम्‍हाङ्‌ओ अ़चुतुक्‌वादाओ ताक्‍पेत्‍निओ य़ङ्‌चि चिन्‍मा म़दोत्‌याङ।

खानानिन छाक्‌याङ्‌ओ चामायु चामा माआङ,

मेन ओम्‍पिवा दुङ्‌मा दोत्‌याङ।

१३ ओम्‍पिवा ओन्‍ङा दुङ्‌कि ह़ङ्‌ओ म़ना साम्‌योक्‍मि य़ङ अ़लेनिन।

देकिनालो मोछाङा मुयुङ।

१४ छाक्‌याङ्‌ओ चामायु काचा ना म़पोयाओ म़नाचिओ निम्‍पाङ ओ।

ओचिओ अ़धुन अ़चुचिन्‍मान्‍चिन्‍लाम्‍पा साम्‌योक्‍मि काचि खोन्‍कि अ़अ़त्‍पा काचि सिन्‍मा काऱ म़लि।

६

१ खोन्‌ओसा ख्रिस्‍तओ अ़चुतुक्‌वादाओ ताक्‍पेत्‍निओ चिन्‍माय़ङ्‌चिदा अ़युङिन्‌युङ्‌सिमिन्‍ने,

मेन आन्‍कान आन्‍तुप्‍मादा चात्‌याङ्‌सा खारिन्‍ने।

आन्‍कान स़मादा कालाखात काचिचिओ अ़तुक्‌वादा खोन्‍कि निनाम्‍हाङ्‌दा साकोङ्‌छ़ङ्‌ओ अ़तुक्‌वादा चिन्‍माय़ङ अ़लासिन्‍पुङ्‌सिमिन्‍ने।

२ वास़मा थाप्‍स़ङ्‌चि,

छुक युङ्‌मा थाप्‍स़ङ,

म़सुवादाओचिओ अ़चुलामाखोन्‍मालोन्‍मा खोन्‍कि अ़लुक्‍निन्‌ओ दन्‍दाओ अ़तुक्‌वादा अ़दु-अ़दु मान्‍चिन्‌युङ्‌दानिन्‍चिन।

३ निनाम्‍हाङ्‌ओ अ़चुमिन्‍मा याक्‌याङ्‌नालो हान आन्‍कान चात्‌याङ्‌सा खारिन्‍ने!

४ देकिनालो साङ्‌चिआ अ़क्‍दु साम अ़तोक्‍ताकि निनाम्‍मादुओ छुक्‍तुप्‍मा अ़छेम्‍सायुङ्‌साओ,

खोन्‍कि सेङ्‌लावाओ काचिदा म़वाङायुङ्‌साओ,

५ निनाम्‍हाङ्‌ओ अ़नुवाक य़ङ अ़एनायुङ्‌साओ खोन्‍कि तायाङ्‌ओ ग़रिओ सावापोरिओ काचिचि अ़खायुङ्‌साओ,

६ खोन्‍नुछाङ अ़चुओ साकोङ्‌छ़ङ अ़छित्‌नालो मो म़नाचिओ अ़चुमिन्‍मा लामा अ़ऱन्‍चिमिन।

देकिनालो मोचिआ आप्‍पिङा निनाम्‍हाङ्‌ओ अ़चुछा क्रुस्‌दा अ़लाख़न्‌याङ,

खोन्‍कि निचिआ खोक्‍कोसोओ अ़चुसाया पेप्‍खालाम अ़मुयाङ।

७ अ़ङ्‌का अ़क्‌तात अ़मात्‍ऩङ खाएत्‍नानिन्‍ने: हेन्‍खामादा वाताओसाआ बाखा वापोक्‍तु,

खोन्‍कि व़क काचि कामुचिओ निम्‍पाङ अ़नुवाक चा सिसु।

अ़नुछ्‍याङा ओवाको व़क निनाम्‍हाङ्‌आ आसिखा अ़प़।

८ मेन मोसाआ त़ङ्‌खोक्‌वाचि खोन्‍कि सुइधाचि लोइसुचिनालो मो अ़काचि मात्‍द़ङ्‌ओ लि,

खोन्‍कि ओवाको व़क्‌दा निनाम्‍हाङ्‌ओ अ़चुमाङ्‌हिम छुक्‍मा ऱ।

आदेङ मो ह़त्‍खान।

९ सोमातुक्‍निङ्‌निओ यावाचि ओ,

आन्‍कान्‍का ओवात्‍नि आम्‍नुओ तुक्‌वादा य़ङिन्‍कानुछाङ आम्‍नुओ लेन्‍माएनान च़लोक अ़नुवाक य़ङ्‌चि खानानिन्‌एदा म़तानि आन्‍कान्‍का सोम्‍कुवा मुन्‍का।

१० निनाम्‍हाङ नुलोक छ़ङ्‌काछेन म़मुयाङ।

खोक्‍कोसाआ आम्‍नुओ काचि खोन्‍कि निनाम्‍हाङ्‌ओ अ़चुम़नाचि ब़त्‍मा काचिलाम्‍पा खानानिन्‌आ निनाम्‍हाङ खाङ्‌त़मुसुम्‌ओ खोन्‍कि खाङ्‌त़मुसुम्‌योम्‌ओ सोम्‍तुक्‍मा ऩमान्‍तुन्‍केसुन।

११ आन्‍काओ तोक्‍पो मिन्‍मा ओङा ओ,

खानानिन झारासा आदेङ्‌तारि मो आम्‍नुओ राक खाङ्‌मुसानुम खोन्‍कि दि खानानिन्‌आ त़हुङुम्‌योम्‌ओ,

मो अ़छ़ङ मुवानुम।

१२ खानानिन त़सोसिन्‍नेनि आन्‍कान्‍का अ़मिनिमिन्‍का,

मेन साकोङ्‌छ़ङ खोन्‍कि हुङ्‌मालाम्‍पा निनाम्‍हाङ्‌ओ अ़चुहिप्‍माय़ङ कातोक्‌चि म़चुवावात्‍नि लिसानिन।

निनाम्‍हाङ्‌ओ अ़छ़ङ अ़चुहिप्‍माय़ङ

१३ निनाम्‍हाङ्‌आ अब्राहाम अ़हिप्‍ताङाहिदा किरे चामा खोक्‍कोएदाङ्‌का तोक्‍पो नि साङ्‌छाङ मात्‍द़ङ्‌याङ्‌ओसा आप्‍पि अ़चुऩङ्‌दा किरे म़चा।

१४ खोक्‍को म़य़ङा,

“अ़ङ्‌का अ़नुछ्‍या खाना आसिखा प़ना,

खोन्‍कि खाना ब़द्‍धे छाचि पोन्‍नाप़ना।”

१५ खोन्‍किना अब्राहाम आङ्‌याङ्‌सा खाहुङाकि निनाम्‍हाङ्‌आ अ़हिप्‍ताओ तोक्‍तु।

१६ म़नाचि खोचिदाङ्‌का तोक्‍पोचिओ अ़चुऩङ्‌दा किरे म़चा,

खोन्‍कि मोचिओ झारा अ़चुदुम तुमा किरेआ अ़छ़ङ मु।

१७ निनाम्‍हाङ्‌आ म़हिप्‍तुचिओ पाङ्‌यि कातोक्‌चि खोक्‍कोसाआ अ़मुवाओ हिप्‍माय़ङ ऩफान्‍तुन निकिना अ़छ़ङ मुमाओ निम्‍पाङ किरे म़चा।

१८ निनाम्‍हाङ्‌आ ह्‍वातात ऩफान्‍निन्‌ओ य़ङ्‌चि अ़मुवा।

ओसोओ अ़तुक्‌वादा निनाम्‍हाङ देम्‍खाछाङ ऩम़प्‍निन।

खोन्‌ओसा आन्‍कान खोक्‍कोएदा रात्‍लुसि काखात्‌चि आन्‍बुदा म़युक्‍ताओ सोम्‍कुवा नुलोक लाप्‍मा तोक्‍पो राक आन्‍कान तोक्‍तुम्‌युङ्‌सुम।

१९ ओ सोम्‍कुवा आन्‍लावाओ निम्‍पाङ अ़तुङ्‌निन्‌ओ क़क्‍खावाको मुयाङ।

ओ सोम्‍कुवाआ आन्‍कान अ़चुथेम्‍खातित हुत्‌दाओ सेङ्‌याङ्‌ओदा म़तित।

२० येसु आन्‍को निम्‍पाङ आन्‍कान्‌दाङ्‌का बुया मोदा म़वाङायुङ्‌सा।

खोक्‍को मल्‍किसेदेक्‌ओ छान्‌वा आन्‍को अ़धुन्‌ओ मुलो काब़क्‍पा म़लिसायुङ्‌सा।

मुलो काब़क्‍पा मल्‍किसेदेक

७

१-३ ओ मल्‍किसेदेक सालेम सहरादाओ हाङ खोन्‍कि झारादाङ्‌का तोक्‍पो निनाम्‍हाङ काब़क्‍पा ओ।

मल्‍किसेदेक अ़ऩङ्‌ओ अ़तुप्‍माय़ङ “साम्‌योक्‍मिओ हाङ” खोन्‍किना सालेम्‌ओ हाङ्‌निओ,

“सेवाङ्‌निओ हाङ”छाङ ओ।

खोसोओ अ़पा,

अ़मा,

मात्‍द़ङ ना अ़सुन्‍तुम ना अ़पुङ्‌चिपुक ना ह़ङ्‌म़ङ्‌ओ अ़लुक्‍मा याक्‌याङ।

मेन निनाम्‍हाङ्‌ओ अ़चुछाओ अ़चुकात्‍मावा खो अ़धुन्‌तारि काब़क्‍पा लियुङ।

अब्राहाम हाङ्‌चिओ अ़चुदेङ्‌सालाप्‍पादा ङेन मुवा खोन्‍कि हाराचात्‍तुचिकि लासाङाहिदा मल्‍किसेदेक्‌आ अब्राहाम तुउ,

खोन्‍कि आसिखा प़।

खोन्‍कि अब्राहाम्‌आ ङेन्‌दा छोसाकि तारुचिओ झारा सामाओ दस्‌कालोक्‌दा अ़क लोक खो प़।

४ हान मिनानिन,

मल्‍किसेदेक देम तोक्‍पो मुवाङा!

अब्राहाम आन्‍सुन्‍तुम्‌आछाङ ङेन्‌दा छोसाकि तोक्‍तुओ सामाचिओ दस्‌कालोक्‌ओ अ़क लोक खो प़।

५ लेबि भुङ्‌दाओ काब़क म़नाचिआ अ़चुद़क्‍छाबुवा इस्राएचिदाङ्‌का दस्‌कालोक्‌ओ अ़क लोक लात्‍मा य़ङ्‌हुप्‌आ लोमाय़ङ अ़तोक्‍ता,

खोन्‍नुछाङ मोचि अब्राहाम्‌ओ अ़छाचि ओ।

६ मेन मल्‍किसेदेक लेबि भुङ्‌दा मान्‌याक्‌याङ्‌नुछाङ अब्राहाम्‌एदाङ्‌का दस्‌कालोक्‌ओ अ़क लोक लारु,

खोन्‍कि खोसाआ निनाम्‍हाङ्‌ओ अ़चुहिप्‍माय़ङ कातोक अब्राहाम आसिखा प़।

७ खोन्‍कि दुम्‍तुमाओ य़ङ दित्‍छाङ मात्‍द़ङ,

अ़धिवाएदाङ्‌का अ़चुप्‍पाङ्‌आ आसिखा तोक्‍तु।

८ काब़क्‌चिआ कास़खात म़नाचिदाङ्‌का दस्‌कालोक्‌ओ अ़क लोक अ़कोप।

मेन मल्‍किसेदेक मोचिदाङ्‌का तोक्‍पो मुवाङा,

देकिनालो साम्‍कालिन य़ङ्‌याङ,

अ़धुन काह़ङ मल्‍किसेदेक्‌आ दस्‌कालोक्‌ओ अ़क लोक कोउ।

९ आन्‍कान ओवात्‍निछाङ य़ङ्‌मा ऱन,

दस्‌कालोक्‌ओ अ़क लोक अब्राहाम्‌आ मल्‍किसेदेक प़हिदा लेबिआछाङ दस्‌कालोक्‌ओ अ़क लोक मल्‍किसेदेक अ़पुवा।

१० देकिनालो मल्‍किसेदेक्‌आ अब्राहाम धिरुहिदा लेबि अ़सुन्‍तुम्‌ओ अ़पोक्‌दाङा याआङा।

येसु मल्‍किसेदेक्‌वाको

११ मोवात्‍नि मोसाओ अ़य़ङ्‌हुप्‌आ लेबिओ अ़छाचि काब़क लिमादोत्‌नि य़ङ्‌नुछाङ मो काब़क्‌चिआ साङ्‌छाङ सेङ्‌मा ऩऱन।

खोन्‌ओसा हारुन्‌ओa अ़खिम्‍लुम्‍पादाङ्‌का काब़क ताओ माआङ,

आन्‍कान मल्‍किसेदेक्‌ओ छान्‌वा नि काब़क दोत।

१२ मोवात्‍नि काब़क्‍पा फान्‌नालो य़ङ्‌हुप्‌छाङ फान्‍मादोत।

१३ साङ्‌कोओ अ़तुक्‌वादाओ य़ङ्‌चि य़ङ्‌माय़ङ्‌ओ,

खोक्‍को ना नि भुङ्‌दा ओ।

नि भुङ्‌दाङ्‌का देम्‍खाछाङ ब़क्‍खादा ब़त्‍मा काचि मान्‍मुयुक।

१४ देकिनालो मो छेङ्‌छेङ्‌छेङ्‌वा मुयाङ,

आन्‍हाङ्‌पा यहुदाओ अ़भुङ्‌दाङ्‌का म़ताओ।

खोन्‍कि ओ भुङ्‌दाङ्‌का काब़क्‍पा ताओ अ़तुक्‌वादा निनाम्‍हाङ्‌य़ङ खाकालु मोसा देत्‍छाङ मान्‌य़ङ्‌युक।

१५ मल्‍किसेदेक्‌वाको नि काब़क्‍पा खाङ्‌मुनान्‍चिन्‌नालो ओ य़ङ च़लोक छेङ्‌छेङ्‌छेङ्‌वा लि।

१६ खोक्‍को सुन्‍तुम्‌चिओ य़ङ्‌हुप खोन्‍कि च़माथाङ्‌मालाम्‍पा काब़क्‍पा म़लिसाओ माआङ,

मेन देम्‍खाछाङ अ़लुक्‍निन्‌ओ ह़ङ्‌म़ङ्‌ओ सावालाम्‍पा काब़क्‍पा म़लिसायुङ्‌सा।

१७ देकिनालो खोक्‍कोसोओ अ़चुतुक्‌वादा साम्‍कालिन य़ङ्‌याङ,

“मल्‍किसेदेक्‌ओ अ़छान्‌वा

खाना अ़धुन्‌तारिओ निम्‍पाङ काब़क्‍पा ओ।”

१८ मो बुयाओ लोमाय़ङ मान्‍खोप्‌याङ खोन्‍कि अ़काचि मात्‍द़ङ्‌याङ्‌ओसा लाराखाइसायुङ्‌सा,

१९ देकिनालो मोसाओ अ़य़ङ्‌हुप्‌आ दित्‍छाङ मान्‍तालादो।

मेन मोदाङ्‌का च़लोक तामित्‍मा आन्‍कान्‌एदा याक्‌याङ खोन्‍कि ओलाम्‍पा आन्‍कान निनाम्‍हाङ्‌ओ अ़चुच़क्‌दा तामालामा ऱन।

२० ओ किरेलाम्‍पा मुमाय़ङ ओ। निनाम्‍हाङ्‌आ किरे म़चाकि बुयाओचि काब़क म़मुचिओ माआङ,

२१ मेन किरे म़चाकि येसु काब़क अ़मुवाओ।

निनाम्‍हाङ्‌आ खोक्‍को अ़लोवा,

“हाङ्‌पा निनाम्‍हाङ किरे म़चायुङ्‌सा,

खोन्‍कि खोक्‍कोसाआ अ़चुमिन्‍मा ऩफान्‍तुन,

‘खाना अ़धुन्‌तारिओ काब़क्‍पा ओ।’”

२२ ओ किरेआ येसुआ निनाम्‍हाङ्‌एनान अ़नुवाक य़ङ्‌छ़ङ आन्‍कान अ़छ़ङ म़मेत्‍प़।

२३ मोदा बुयाओ ब़द्‍धे काब़क्‍पाचि म़याआङा,

खोन्‍कि मोचि झारा म़सुवादाओसा अ़चुकाचि मुमायुङ्‌मा मान्‍ऱअ़दा।

२४ मेन येसु अ़धुन्‌तारि म़ह़ङ्‌ओसा खोक्‍को अ़धुन काब़क्‍पा म़लियुङ।

२५ खोन्‌ओसा खोक्‍कोलाम्‍पा निनाम्‍हाङ्‌ओ अ़चुच़क्‌दा काताचि खोक्‍कोसाआ ओन्‍ग़रि खोन्‍कि अ़धुन्‌तारि लेन्‍मा म़ऱचि।

देकिनालो मोचिओ अ़चुलिप्‍पादा निनाम्‍हाङ्‌एदा यामात्‍सि खोक्‍को अ़धुन म़ह़ङ्‌युङ।

२६ आन्‍कान दोत्‌ओ मुलो काब़क्‍पा येसुङा ओ।

खोक्‍को म़सेङ्‌याङ्‌ओ,

थुपि मात्‍द़ङ्‌ओ,

अ़च़क़ल़क,

हेवामिचिदाङ्‌का अ़फेआकि निनाम्‍माचिदाङ्‌का धाना अ़झोइसा।

२७ नि मुलो काब़क्‍पाचिआ बुया अ़चुहेवाचिओ निम्‍पाङ खोन्‍कि म़नाचिओ अ़चुहेवाओ निम्‍पाङ अ़लेन्‍खिन्‍तुम हेन्‍खोक्‌वा प़मायुङ्‌मा दोराङा।

मेन येसुआ मान्‍दोत।

खोक्‍को आप्‍पि हेन्‍खोक्‌वा म़लिसाकि म़नाचिओ अ़चुहेवाचिओ निम्‍पाङ खोक्‍कोसाआ मो काचि अ़धुन्‌ओ निम्‍पाङ अ़क्‍धुवा अ़मुवा।

२८ य़ङ्‌हुप्‌आ मान्‍ऱकादा म़नाचि मुलो काब़क्‍पादा म़पाउचि।

मेन य़ङ्‌हुप्‌दाङ्‌का आदेङ निनाम्‍हाङ किरे म़चा खोन्‍कि मो किरेलाम्‍पा खोक्‍कोसाआ अ़चुछा अ़धुन्‌तारिओ निम्‍पाङ तोक्‍पो अ़च़क़ल़क काब़क्‍पा अ़मुवा।

a 

७:११ हारुन : लेबिओ अ़छाचिएदाओ अ़क्‍छा। मोसाओ अ़य़ङ्‌हुप्‌दा छाप्‍तायुङ्‌सा हारुन्‌ओ अ़छाचिआ ओन्‍ङा काब़क्‌ओ काचि मुमा अ़ऱ।

अ़ऩङ्‌वा य़ङ्‌छ़ङ्‌दाओ मुलो काब़क्‍पा

८

१ आन्‍कान्‍का य़ङिन्‌येन्‍काओसो अ़मुलो य़ङ ओङा ओ,

आन्‍को ओवाको मुलो काब़क्‍पा म़युङ्‌याङ,

खोक्‍को निनाम्‍मादुओ तोक्‍पो निनाम्‍हाङ्‌ओ हाङ्‌युङ्‌खाओ अ़चुचुप्‍ताङ्‌छुक्‌लिप्‍पा म़युङ्‌याङ।

२ म़नाआ मुमाय़ङ माआङ,

मेन निनाम्‍हाङ्‌आ अ़मुवाओ तोक्‍पो सेङ्‌याङ्‌ओदा अ़नुछ्‍याओ सेङ्‌याङ्‌ओ तित्‍खिम्‌दा खोक्‍को काब़क्‍पा म़मुयाङ।

३ झारा मुलो काब़क्‍पाचि छुक्‍दाम खोन्‍कि हेन्‍खोक्‌वा प़सि म़छेन्‍तुचि,

मोवात्‍निङा आन्‌येसु मुलो काब़क्‍पा म़मुयाङ,

खोक्‍कोसाआछाङ छुक्‍दाम प़मा दोराङा।

४ खोक्‍को ओ हेन्‍खामादाङा म़युङाङाओदे ना खोक्‍को काब़क्‍पा मान्‍लिचिओ।

देकिनालो यहुदि य़ङ्‌हुप्‌दा याक्‌याङ्‌वा छुक्‍दाम काप़ काब़क्‍पाचि ना म़युङ्‌याङ्‌ङा।

५ मोचिआ सेङ्‌याङ्‌ओदाओ ब़त्‍मायु काचि निनाम्‍मादुओ अ़छ़ङ य़ङ्‌ओ अ़मात्‍ऩङ खोन्‍कि अ़इप्‍नाम्‍मा ओ।

देकिनालो निनाम्‍हाङ्‌य़ङ खाकालु मोसाआ सेङ्‌याङ्‌ओ तित्‍खिम मुङुहिदा निनाम्‍हाङ्‌आ ओवात्‍नि अ़लोवा,

“भ़ऱदु खाना खाङ्‌मेत्‍नाओ अ़मात्‍ऩङ्‌वा खाना झारा नुलोक मुचि।”

६ मेन येसुआ अ़तोक्‍ताओ ब़क्‍मा काचि नि तोक्‍पो काब़क्‌चिदाङ्‌का च़लोक तोक्‍पो मुयाङ।

मोवात्‍निङा निनाम्‍हाङ खोन्‍कि खोक्‍कोसोओ अ़चुम़नाचिएदा येसुआ तुम्‍माय़ङ अ़ऩङ्‌वा य़ङ्‌छ़ङ अ़मुवाओ बुया मुमाय़ङ य़ङ्‌छ़ङ्‌दाङ्‌का तोक्‍पो मुयाङ।

देकिनालो ओ य़ङ्‌छ़ङ्‌चिदा अ़नुवाक हिप्‍माय़ङ्‌चि म़याक्‌याङ।

७ बुयाओ य़ङ्‌छ़ङ लाहि मात्‍द़ङ्‌ओ मुवाङा खाङ्‌देना ह्‍वादुओदु य़ङ्‌छ़ङ मुमा मान्‍दोत्‌ओ।

८ देकिनालो निनाम्‍हाङ्‌आ म़नाचिदा लाहि अ़धिरा खोन्‍कि म़य़ङा,

“हाङ्‌पा म़य़ङ्‌याङ,

मो लेन्‌चि म़तायाङ,

मोन्‍ग़रि इस्राएल्‌दाओ म़नाचि खोन्‍कि यहुदादाओ म़नाचिएनान

अ़ङ्‌का अ़क्‌तात अ़ऩङ्‌वा य़ङ्‌छ़ङ मुङ।”

९ ओ य़ङ्‌छ़ङ मोचिओ अ़चुसुन्‍तुम्‌चिएनान अ़ङ्‌का मुङ ओ

य़ङ्‌छ़ङ्‌वात्‍नि अ़लिनिन,

मोन्‍ग़रि अ़ङ्‌का मोचि अ़चुछुक्‌दा क़क्‍तुङ्‌च़ङ खोन्‍कि

मिस्र हेन्‍कोप्‌दाङ्‌का तित्‍तुङ्‌बात्‍तुङ्‌च़ङ्‌ओ।

मोचि अ़ङ्‌य़ङ्‌छ़ङ मान्‍काङ्‌चि,

खोन्‌ओसा अ़ङ्‌का मोचि मान्‍खाङ्‌ङाच़ङ।

१० हाङ्‌पा निनाम्‍हाङ म़य़ङ्‌याङ,

मो लेन अ़ङ्‌का इस्राएल्‌दाओ म़नाचिएनान ओ य़ङ्‌छ़ङ मुङ,

मोचिओ अ़चुमिन्‍माचिदा अ़ङ्‌य़ङ्‌हुप युङ्‌सुङ,

खोन्‍कि अ़चुओ साकोङ्‌वाचिदा मोचि छाप्‍तुङ्‌प़ङ्‌च़ङ,

खोन्‍कि अ़ङ्‌का मोचिओ अ़चुनिनाम्‍हाङ लिङा,

खोन्‍कि मोचि अ़ङ्‌म़नाचि म़लि।

११ हान्‌दाङ्‌का “हाङ्‌पा निनाम्‍हाङ सिन्‍तानुम”निकिना खाक्‍कोछाङ म़नाआ अ़तेन्‍पाङ माङ्‌लो अ़द़क्‍छाबुवाचि अ़चिन्‍तुन्‍चिन।

देकिनालो अ़चुप्‍पोदाङ्‌का अ़धिवातारिओचिआ झारासा अ़ङ्‌का ऩसिन्‍ङा।

१२ मोचिओ अ़चुफिमा काचि अ़ङ्‌का लेत्‍तुङ्‌प़ङ्‌च़ङ,

खोन्‍कि मोचिओ अ़चुओ हेवाचि देम्‍खाछाङ अ़ङ्‌का अ़लाऩङ मित्‍ऩङ्‌च़ङ।

१३ ओ य़ङ्‌छ़ङ “अ़ऩङ्‌वा”नि म़य़ङाओसा बुयाओ निनाम्‍हाङ्‌आ अ़काचि मात्‍द़ङ्‌ओ अ़मुवा।

खोन्‍कि खाक्‍को अ़पेत्‌वा खोन्‍कि अ़काचि मात्‍द़ङ्‌ओ लि, मो यात्‌याङ्‌सा माखात।

हेन्‍खामादाओ निनाम्‍हाङ लोङ्‌खा

९

१ बुयाओ य़ङ्‌छ़ङ्‌दा निनाम्‍हाङ ब़क्‍खाओ य़ङ्‌हुप खोन्‍कि हेन्‍खामादा सेङ्‌याङ्‌ओ निनाम्‍हाङ ब़क्‍खा याआङा।

२ अ़क्‌तात तित्‍खिम मुवायुङ्‌सा।

मो तित्‍खिम्‌दा ह्‍वा खोप याआङा।

मो खोप्‌चिदाओ बुदाओ खोप सेङ्‌याङ्‌ओ खोप्‌नि लोवाङा।

मोदा कुपि,

तेबला खोन्‍कि म़सेङ्‌साओ पेम्‍पाक्‌चि म़युङ्‌सायुङ्‌सा।

३ मो ह्‍वा खोप्‌ओ अ़चुकाप्‌दा अ़क्‌तात थेम्‍खातित क़ङ्‌सायुङ्‌सा।

मोसोओ अ़देङ्‌लिप्‍पा तोक्‍पो सेङ्‌याङ्‌ओ खोप्‌नि लोवाङा।

४ मोदा हाराक्‌वाओ धुपा पाक्‍खा खोन्‍कि अ़दुङ-अ़कोङ्‌लिप्‍पा हाराक्‌वाआ स़प्‍ताओ य़ङ्‌छ़ङ्‌ओ सन्‍दुका याआङा।

सन्‍दुकाहुत्‌दा मन्‍ना पाआओ हाराक्‌वाओ ब़,

अ़छ़क्‌वा पाक्‍तुओ हारुन्‌ओ अ़तोप्‍मा खोन्‍कि दस्‌कातात लोमाय़ङ्‌चि म़छाप्‍ताङाओ ह्‍वातात थेप्‍पुचिवा लुङ्‌चि याआङाचि।

५ य़ङ्‌छ़ङ सन्‍दुका दुङ्‌दा निनाम्‍हाङ मोदा म़युङ्‌याङ्‌निओ खाङ्‌मुमा ह़वाङ साम्‍स़रिओ निनाम्‍हाङ काफाचि याआङाचि।

मोचिओ अ़चुलाप्‌चिआ य़ङ्‌छ़ङ सन्‍दुका अ़थेम्‍ताङाचु,

मोदा मुलो काब़क्‍पा ताकि निनाम्‍हाङ्‌एदा हेवाचि लेत्‍लुवाङा।

मेन ओ य़ङ्‌ओ अ़तुक्‌वादा ओन्‍ग़रि आन्‍कान्‍का अ़स़वा खालुमा अ़ऱन्‍मिन्‍का।

६ हान ओ य़ङ्‌चि म़तोङ्‌साचिआकि काब़क्‍पाचि बुदाओ खोप यावायोक मुखादा ब़क्‍मा काचि मुसि अ़धुन म़वाङाङा।

७ मेन थेम्‍खातित्‌ओ अ़देङ्‌दाओ खोप्‌दा मुलो काब़क्‍पा ओन्‍ङा अ़क दोङ्‌दा अ़क्‍दु वाङाङा।

ह़ मात्‍द़ङ देम्‍खाछाङ मान्‌वाङ्‌याङ।

खोन्‍कि मो ह़ खोसोओ निम्‍पाङ खोन्‍कि म़नाचि मान्‍सिन्‍माङ अ़मुवाओ अ़चुहेवाचिओ निम्‍पाङ अ़पुवाङा।

८ ओ य़ङ लाम्‍पाङा सेङ्‌लावाआ खाङ्‌अ़मु: देम्‍खातारि बुयाओ सेङ्‌याङ्‌ओ खोप युङ्‌युङ,

मोन्‌तारि तोक्‍पो सेङ्‌याङ्‌ओ खोप्‌हुत्‌दा वाङ्‌खा लाम अ़होत्‍निन।b

९ ओ ना आइमित्‌ओ ग़रिओ निम्‍पाङ अ़क्‌तात अ़मात्‍ऩङ ओ।

ओसाआ ओ खाङ्‌मुसु,

प़माय़ङ छुक्‍दाम खोन्‍कि हेन्‍खोक्‌वाचिआ काब़क्‌चिओ छेन्‍खाताया सेङ्‌मा अ़ऱन।

१० मो चामायु,

दुङ्‌मायु खोन्‍कि अ़खाला-खालाओ सेङ्‌मान्‍चिन च़माथाङ्‌माचि बुङ्‌खालिप्‍पाओ य़ङ्‌हुप ओन्‍ङा ओ।

ओवाको बुयाओ य़ङ्‌हुप्‌चि अ़ऩङ्‌वा य़ङ्‌हुप अ़तानिन्‌तारि ओन्‍ङा अ़काचि याक।

ख्रिस्‍तओ अ़चुह़

११ मेन ख्रिस्‍त आइमित साऱङ म़ताचिआओ अ़नुवाक य़ङ्‌चिओ मुलो काब़क्‍पा म़लिसा।

खोक्‍को निनाम्‍मादुओ च़लोक तोक्‍पो खोन्‍कि अ़च़क़ल़क तित्‍खिम्‌दा म़खारा।

मो छुक्‌आ मुमाय़ङ्‌ओ माआङ खोन्‍कि ओ मुन्‍माय़ङ हेन्‍खामाओ अ़धाङ माआङ।

१२ मेनेत्‍पा माङ्‌लो बोयोङ्‌ओ अ़ह़आ माआङ,

मेन आप्‍पिओ अ़चुह़आ आन्‍कान अ़धुन्‌ओ निम्‍पाङ लेइसि अ़क्‍धुवा तोक्‍पो सेङ्‌याङ्‌ओ खोप्‌हुत्‌दा खोक्‍को म़वाङा।

१३ मेनेत्‍पा खोन्‍कि बोयोङ्‌चिओ अ़चुह़ खोन्‍कि बाछिओ अ़थाबुत म़नाचिएदा थोत्‌हिदा अ़चुच़माथाङ्‌मावा म़नाचिओ अ़चुपोक्‌चि अ़सेङ्‌निनिन्‌ओदाङ्‌का सेङ।

१४ ओ अ़छ़ङ य़ङ ओनालो,

ख्रिस्‍तओ अ़चुह़आ देम च़लोक आन्‍छेन्‍खाताया हेवा काचिचिदाङ्‌का सेङ,

खोन्‌ओसा आन्‍कान अ़ह़ङ निनाम्‍हाङ ब़क्‍मा ऱम।

देकिनालो खोक्‍कोसाआ अ़धुन्‌ओ लावाओ सावाआ आप्‍पि अ़च़क़ल़क हेन्‍खोक्‌वा म़लिसाकि निनाम्‍हाङ अ़पुवालावा।

१५ खोन्‌ओसा खोक्‍को निनाम्‍हाङ खोन्‍कि म़नाओ अ़चुरादाओ अ़ऩङ्‌वा य़ङ्‌छ़ङ कातुम म़मुयाङ।

मोवात्‍नि म़बुत्‍तुचिओचिआ निनाम्‍हाङ्‌आ म़हिप्‍तुचिओ अ़धुन्‌ओ आसिखाचि तोक्‍मा अ़ऱ।

देकिनालो बुयाओ य़ङ्‌छ़ङ्‌दा मोचिआ अ़फिसाओ हेवाओ दन्‍दादाङ्‌का फोङ्‌सि येसु म़सुवाचिआयुङ्‌सा।

१६ मिन्‍माछाप्‍लावा साङ्‌आ मुओ,

मो कामु सुवादायुङ्‌साओ खाङ्‌मुमादोत।

१७ खो स़दाकि ओन्‍ङा मिन्‍माछाप्‍लावा काचिदा पाक्‍मा ऱम,

मिन्‍माछाप्‍लावा काप़ ह़ङ्‌याङ्‌ओन मो काचिदा पाक्‍मा अ़ऱन्‍मिन।

१८ खोन्‌ओसा बुयाओ हिप्‍माय़ङ्‌छाङ साक्‍स़ङ्‌ओ अ़ह़ मात्‍द़ङ काचिदा पाक्‍मा मान्‍ऱ।

१९ निनाम्‍हाङ्‌य़ङ खाकालु मोसाआ य़ङ्‌हुप्‌ओ लोमाय़ङ झारा म़नाचि खाएत्‍तुचिउचि खोन्‍किना खोसाआ पित छाचि खोन्‍कि मेनेत्‍पाचिओ अ़चुह़ चाक्‌वादा होलुकि हालापाक्‍पाक्‌ओ भेराओ अ़मुवा खोन्‍कि हिसप्‌ओ अ़खाङ वालुम्‍तुकि य़ङ्‌हुप छाप्‍लाखादा खोन्‍कि झारा म़नाचिएदा रेप्‍तुचि।

२० खोन्‍किना खोसाआ ओवात्‍नि लोचि,

“निनाम्‍हाङ्‌आ खानानिन्‌एनान अ़मुवाओ य़ङ्‌छ़ङ ओ ह़आ अ़छ़ङ मु।”

२१ मोवात्‍निङा खोसाआ सेङाङाओ तित्‍खिम्‌दा खोन्‍कि ब़क्‍मादा याङ्‌मायु झारा खाम्‍माचिदा ह़ रेप्‍तु।

२२ अ़नुछ्‍या य़ङ्‌हुप य़ङ्‌याङ्‌वा ह़आ आप्‍फात झारा सेङ्‌सु,

खोन्‍कि ह़ सोन्‍कि ओन्‍ङा हेवा लेत।

२३ मोवात्‍नि निनाम्‍मादुओ अ़नुछ्‍याओ य़ङ्‌चिओ अ़मात्‍ऩङ सायाम्‍पोक हेन्‍खोक्‌वालाम्‍पा सेङ्‌मा दोराङानालो, निनाम्‍मादुओ अ़नुछ्‍याओ य़ङ्‌चि सेङ्‌मा च़लोक अ़नुवाक हेन्‍खोक्‌वा दोरा।

२४ ख्रिस्‍त म़नाओ अ़छुक्‌आ मुमाय़ङ सेङ्‌याङ्‌ओदा मान्‌वाङ्‌चि।

मो अ़नुछ्‍या निनाम्‍मादुओ अ़मात्‍ऩङ ओन्‍ङा ओ।

मेन खोक्‍को निनाम्‍मादुङा म़वाङा,

खोन्‍कि खोक्‍को आन्‍लिप्‍पादा निनाम्‍हाङ्‌ओ अ़चुबुदा म़खारायुङ्‌सा।

२५ मुलो काब़क्‍पा अ़दोङ्‌खिन्‍तुम साक्‍स़ङ्‌चिओ अ़ह़ खुयुकि तोक्‍पो सेङ्‌याङ्‌ओ हुत्‌दा वाङ।

मेन येसुआ खोक्‍को आप्‍पि अ़दु-अ़दु हेन्‍खोक्‌वा प़सि म़वाङाओ माआङ।

२६ माङ्‌नालोना हेन्‍खामाओ अ़पुङ्‌चिपुक्‌दाङ्‌काङा खोक्‍कोसाआ अ़दु-अ़दु अ़चाअ़त्‍मा आङ्‌मादोराओ।

मेन ओ जुगाओ अ़देङ्‌दा खोक्‍कोसोओङा अ़चुहेन्‍खोक्‌वालाम्‍पा हेवा चुम्‍खाइसि खोक्‍को अ़धुन्‌ओ निम्‍पाङ अ़क्‍धुवा खाङ्‌म़मुसान्‌युङ्‌सान्‍चिन।

२७ देत्‍नि म़नाचि अ़क्‍दु स़माङादोत,

खोन्‍कि आदेङ निनाम्‍हाङ्‌आ छ़ङ म़छेन्‍तुचि,

२८ मोवात्‍नि ख्रिस्‍त्‌छाङ ब़द्‍धेकापाङ्‌सोओ अ़चुहेवा चुम्‍खाइसि अ़क्‍दु हेन्‍खोक्‌वा म़लिसा,

खोन्‍कि खोक्‍को ह्‍वादुओदु हेवा चुम्‍खाइसि माआङ,

मेन अ़चुऩङानुयाङ्‌सा खोक्‍को काहुङ्‌चि लेइसिओ निम्‍पाङ खाङ्‌म़मुनान्‍चिन।

b 

९:८ ‘बुयाओ सेङ्‌याङ्‌ओ निनाम्‍हाङ ब़क्‍खा’ओ अ़तुप्‍माय़ङ ‘सेङ्‌याङ्‌ओ निनाम्‍हाङ ब़क्‍खाओ बुदाओ खोप’नि तुप्‍माछाङ ऱम।

ख्रिस्‍तओ अ़चुहेन्‍खोक्‌वा अ़धुन्‌ओ निम्‍पाङ

१०

१ निनाम्‍हाङ्‌य़ङ खाकालु मोसाओ य़ङ्‌हुप तामा म़मुयाङ्‌ओ अ़नुवाक य़ङ्‌चिओ अ़इप्‍नाम्‍मा ओन्‍ङाओसा मो अ़छ़ङ माआङ।

खोन्‌ओसा अ़धुन अ़दोङ्‌खिन्‍तुम्‌ओ हेन्‍खोक्‌वालाम्‍पा निनाम्‍हाङ्‌ओ अ़चुच़क्‌दा ब़क्‍सि काता म़नाचि ओसाआ अ़नुछ्‍याङा सेङ्‌मा अ़ऱन्‍चिन।

२ माङ्‌नालो हेन्‍खोक्‌वा धान्‍मा काचि छेक्‍ताओ,

देकिनालो काब़क्‌चि अ़क्‍दुदाङा म़सेङाओदे मोचिआ देम्‍खाछाङ हेवाओ लाहि मान्‍मित्‌अ़दाओ।

३ मेन मो हेन्‍खोक्‌वाचिआ अ़दोङ्‌खिन्‍तुम हेवा मित्‍म़मेत।

४ देकिनालो बोयोङ्‌चि खोन्‍कि मेनेत्‍पाचिओ अ़चुह़आ हेवा खान्‍मा अ़ऱन।

५ खोन्‌ओसा हेन्‍खामादा ख्रिस्‍त म़ताहिदा म़य़ङा,

हेन्‍खोक्‌वा खोन्‍कि छुक्‍दाम खानानिन मान्‍लाम्‍त़दान,

मेन खानानिन्‌आ अ़ङ्‌को निम्‍पाङ अ़क्‌तात पोक त़चुम्‍सुम्‌युङ्‌सुम।

६ होमाय़ङ हेन्‍खोक्‌वा खोन्‍कि हेवा हेन्‍खोक्‌वाचिदा

खानानिन आम्‍नुओ ऩङामान्‍नु।

७ खोन्‍किना अ़ङ्‌का य़ङाङ,

“खानुम,

अ़ङ्‌निनाम्‍हाङ्‌पो,

छाप्‍लाखाओ अ़भोङ्‌दा अ़ङ्‌तुक्‌वादा छाप्‍तिन्‌येन्‌वाङा

आम्‍नुओ मिन्‍मावा च़सि अ़ङ्‌का ताङ्‌युङ्‌साङ।”

८ बुया खोक्‍को म़य़ङा,

“हेन्‍खोक्‌वा खोन्‍कि छुक्‍दाम्‌चि,

होमाय़ङ हेन्‍खोक्‌वा खोन्‍कि हेवा हेन्‍खोक्‌वा खानानिन मान्‍लाम्‍त़दोम माङ्‌लो मोचिएदा आम्‍नुओ ऩङामान्‍नु।”

मोचि मोसाओ अ़य़ङ्‌हुप्‌वात्‍नि म़प़।

९ खोन्‍किना ख्रिस्‍त म़य़ङा,

“खानुम,

आम्‍नुओ मिन्‍मावा च़सि अ़ङ्‌का ताङ्‌युङ्‌साङ।”

आदेङ्‌ओ काचि पाक्‍मा निम्‍पाङ बुयाओ य़ङ्‌छ़ङ खोक्‍कोसाआ अ़लोइसाखाइसा।

१० खोन्‍कि मो निनाम्‍हाङ्‌ओ अ़चुमिन्‍मावात्‍नि येसु ख्रिस्‍तआ अ़चुपोक्‌ओ हेन्‍खोक्‌वालाम्‍पा अ़धुन्‌ओ निम्‍पाङ आन्‍कान म़सेङ्‌सायुङ्‌सा।

११ मोसाओ अ़य़ङ्‌हुप्‌वात्‍नि काब़क्‍पाआ अ़क्‍निवाको हेन्‍खोक्‌वा अ़दु-अ़दु प़याङ्‌सा अ़लेन्‍खिन्‍तुम ब़क्‍खादा एप्‌कि ब़रुचि,

मो हेन्‍खोक्‌वाआ देम्‍खाछाङ हेवा खान्‍मा अ़ऱन।

१२ मेन ख्रिस्‍तआ ना हेवाचि अ़धुन चुम्‍माखान्‍माओ निम्‍पाङ अ़क्‌तात्‌ङा हेन्‍खोक्‌वा अ़पुवा,

खोन्‍किना खोक्‍को निनाम्‍हाङ्‌ओ अ़चुचुप्‍ताङ्‌लिप्‍पा म़युङायुङ्‌सा।

१३ खोन्‍कि निनाम्‍हाङ्‌आ अ़चुङेङ्‌चि अ़चुलाङ्‌भेन्‌यु मान्‍मुम़युक्‍तुचितारि खोक्‍कोसाआ मोदाङा म़हुङुयुङ्‌सुचि।

१४ देकिनालो साङ्‌आ निनाम्‍हाङ्‌एदा म़नाचि तारुचि,

अ़क्‌तात्‌ङा हेन्‍खोक्‌वालाम्‍पा खोक्‍कोसाआ अ़धुन्‌ओ निम्‍पाङ अ़नुछ्‍या म़सेङ्‌सुचि।

१५ सेङ्‌लावाआछाङ आन्‍कान सालुम्‍स़ङ म़प़।

बुया खोक्‍को म़य़ङ,

१६ “मोचिएनान ओ य़ङ्‌छ़ङ अ़ङ्‌का मुङ,

हाङ्‌पा निनाम्‍हाङ म़य़ङ्‌याङ,

मो लेन अ़ङ्‌का मोचिओ अ़चुमिन्‍माचिदा अ़ङ्‌य़ङ्‌हुप युङ्‌सुङ,

खोन्‍कि अ़चुओ साकोङ्‌वाचिदा मोचि छाप्‍तुङ्‌प़ङ्‌च़ङ।”

१७ खोन्‍किना खोक्‍को म़य़ङ्‌याङ,

“मोचिओ अ़चुहेवाचि खोन्‍कि अ़चुअ़त्‍लो काचिचि देम्‍खाछाङ

अ़ङ्‌का अ़लाऩङ मित्‍ऩङ्‌च़ङ।”

१८ खोन्‌ओसा झारा हेवाचि म़लेत्‍चिन्‌कि हान मोदा खाक्‍कोछाङ हेन्‍खोक्‌वा अ़दोत्‍निन।

निनाम्‍हाङ्‌ओ अ़चुच़क्‌दा तान्‍ने

१९ खोन्‌ओसा ब़ब़,

नाना खोन्‍कि निछाचि ओ,

येसुओ अ़चुह़लाम्‍पा तोक्‍पो सेङ्‌याङ्‌ओदा वाङ्‌मा आन्‍कान राक लोक्‍मा ऱम।

२० खोक्‍कोसोओ अ़चुस़मालाम्‍पा आन्‍को निम्‍पाङ अ़क्‌तात अ़ऩङ्‌वा लाम म़होत्‍तापुवायुङ्‌सा मोसाआ ह़ङ्‌म़ङ्‌दा म़तित।

ओ लाम्‌आ आन्‍कान थेम्‍खातित लियाङ्‌सा तोक्‍पो सेङ्‌याङ्‌ओदा म़तात्‍ला।

२१ खोन्‍कि निनाम्‍हाङ्‌ओ अ़चुखिम काखाङ आन्‍कान्‌एदा अ़क्‍छा मुलो काब़क्‍पा म़युङ्‌याङ।

२२ खोन्‌ओसा आन्‍कान सेङ्‌याङ्‌ओ साकोङ्‌वा खोन्‍कि अ़छ़ङ साकोङ्‌छ़ङ मुन्‌कि निनाम्‍हाङ्‌ओ अ़चुबुदा खारिन्‍ने।

देकिनालो आन्‍छेन्‍खातायाचि ख्रिस्‍तओ अ़चुह़आ सेङ्‌माचि निकिना म़रेप्‍तायुङ्‌सा,

खोन्‍कि आन्‍पोक्‌चि सेङ्‌याङ्‌ओ चाक्‌वाआ वाम़स़त्‍तापुवायुङ्‌सा।

२३ आन्‍कान लोउम्‌ओ तोक्‍मामिन्‍मा ऱक़क्‍क़क्‌वा लाउम्‌युङ्‌सुम्‍ने,

देकिनालो आन्‍कान काहिप सोम्‍कुवा मुमा खान्‍तुओ म़मुयाङ।

२४ आन्‍कान अ़क्‍छा निएदा सोमातुक्‍मा खोन्‍कि अ़नुवाक काचि मुमादा राक प़मुमाओ अ़तुक्‌वादा मिनिन्‍ने।

२५ खा-खाक्‍कोचिओ अ़चुच़मावा आन्‍कान यावायोक्‌दा अ़क्‍नि कोप्‍मान्‍चिन अ़छिरिमिन्‍ने।

मेन हाङ्‌पाओ अ़चुलेन च़क्‌दा तायाङ्‌ओ खानानिन त़खाम्‌ओसा अ़क्‍छाआ नि च़लोक राक प़काप़ मुवानिन।

२६ देकिनालो अ़छ़ङ्‌ओ ताया तोक्‍तुम्‌किछाङ आन्‍कान सिन्‌याङ्‌सा हेवा मुन्‌युङ्‌सिन्‌नालो हेवाओ निम्‍पाङ हान्‌दाङ्‌का नि खाक्‍कोछाङ हेन्‍खोक्‌वा मात्‍द़ङ।

२७ मेन मोचिओ निम्‍पाङ क़माकात्‍तुओ निनाम्‍हाङ्‌ओ अ़चुछ़ङ्‌छेन्‍मा खोन्‍कि ङेङ्‌चि च़ऱप्‍पाओ मिआ राङ्‌माखान्‍मा ओन्‍ङा याक।

२८ निनाम्‍हाङ्‌य़ङ खाकालु मोसाओ अ़य़ङ्‌हुप याङ्‌मा ऩङाकाछित म़ना ह़वाङ माङ्‌लो सुम्‍पाङ सालुम्‍स़ङ्‌चिओ अ़चुसालुम्‍स़ङ्‌दा सोमामान्‍तुक्‍माङ सेत।

२९ खानानिन मित्‍तानुम,

निनाम्‍हाङ्‌ओ अ़चुछा अ़लाङ्‌थेम भेन्‌यु कानेप्‌चि,

खाक्‍को ह़आ म़सेङ खोन्‍कि निनाम्‍हाङ्‌ओ अ़चुय़ङ्‌छ़ङ अ़छ़ङ मु,

मो ख्रिस्‍तओ अ़चुह़ दिसुवा मान्‍मित्‍कादा खोन्‍कि सोमाकातुक सेङ्‌लावा कासुङ्‌चिआ देम चात्‍लो दन्‍दा अ़तोक?

३० देकिनालो

“अ़फान कालात अ़ङ्‌का ओ,

अ़ङ्‌का अ़फान लात्‍तुङ।”

नि काय़ङ्‌पा आन्‍कान सिन्‍तुम्‌योम।

ओवात्‍निछाङ म़य़ङायुङ्‌सा,

“हाङ्‌पा निनाम्‍हाङ्‌आ अ़चुओ म़नाचिओ अ़चुछ़ङ म़छेन्‍तुचि।”

३१ अ़ह़ङ निनाम्‍हाङ्‌ओ अ़चुछुक्‌दा छुक्‍मा क़माकात्‌ओ य़ङ ओ।

३२ मो बुयाओ लेन्‌चि मित्‍तानुम्‍च़म।

मोन्‍ग़रि अ़छ़ङ्‌य़ङ त़सिन्‍तुम्‌किछाङ खानानिन ब़द्‍धे अ़चाअ़त्‍माचिएनान दुखा आङ्‌मा दोरा,

खोन्‍नुछाङ खानानिन नुलोक त़युङिन।

३३ खानानिन झारा म़नाचिओ अ़चुबुदा ऩसुङ्‌तिन खोन्‍कि ऩधात्‍तिन,

खोन्‍कि अ़क्‌वावाक दुखादा म़छुक्‍ताओचि त़फासुम्‍च़म।

३४ म़छेक्‍ताङाओचि खानानिन सोमात़तुक्‍तुम्‍च़म।

आम्‍नुओ चासुम्‍छेन्‍बि ऩङाप्‍तिन्‌हिदाछाङ आम्‍नुओ ऩङानुयाङ्‌सा त़आङ्‌तुम,

देकिनालो खानानिन त़सिन्‍तुम्‌योम आम्‍नुओ झारासोओ अ़नुवाक चासुम्‍छेन्‍बि युङ्‌याङ,

मो अ़धुन्‌तारि युङ्‌युङ।

३५ खोन्‌ओसा अ़ङ्‌का चाप्‍चेत्‍नानिन,

आम्‍नुओ सोम्‍कुवा मान्‍छित्‌दानुम,

ओसाआ अ़धिवा सिरिफा तारु।

३६ निनाम्‍हाङ्‌ओ अ़चुमिन्‍मा तामालामा खोन्‍कि हिप्‍माय़ङ्‌ओसो अ़सिवा तोक्‍मा खानानिन दुखा आङ्‌मादोत।

३७ देकिनालो साम्‍कालिन्‌दा छाप्‍तायुङ्‌सा,

हान “च़क्‍निङा,

काता म़तालाप,

खोन्‍कि स़लेनि ऩच़निन।

३८ मेन अ़ङ्‌साम्‌योक्‍मि म़ना

साकोङ्‌छ़ङ्‌लाम्‍पा ह़ङ।

खोन्‍कि खो देङ्‌सालानालो

अ़ङ्‌का खोएदा अ़ङ्‌ऩङा अ़नुनिन।”

३९ आन्‍कान देङ्‌साकाला खोन्‍कि कालुक म़नाचि माआङ,

मेन साकोङ्‌छ़ङ कामु खोन्‍कि लेन्‍माय़ङ्‌चिओ।

साकोङ्‌छ़ङ

११

१ हान साकोङ्‌छ़ङ मुमानिओ निनाम्‍हाङ्‌आ म़हिप्‍ताओ अ़नुछ्‍या आन्‍कान तोक्‍तुम निकिना अ़छ़ङ मुमा,

खोन्‍कि आन्‍कान अ़खान्‍मिन्‌ओ य़ङ्‌ओ अ़नुछ्‍याओ सोम्‍कुवा मुमा ओ।

२ ओ साकोङ्‌छ़ङ्‌लाम्‍पाङा आराङ्‌ओ म़नाचि निनाम्‍हाङ्‌आ ऩङानुयाङ्‌सा म़लोउचि।

३ साकोङ्‌छ़ङ्‌लाम्‍पा आन्‍कान तुप्‍तुम झारा हेन्‍खामा निनाम्‍हाङ्‌ओ अ़चुय़ङ्‌लाम्‍पा मुया।

खोन्‍कि ओ म़दात्‌याङ्‌ओचि अ़दात्‍निनिन्‌ओ य़ङ्‌दाङ्‌का मुया।

४ साकोङ्‌छ़ङ्‌लाम्‍पा हाबिल्‌आ कयिन्‌दाङ्‌का अ़नुवाक हेन्‍खोक्‌वा निनाम्‍हाङ प़।

साकोङ्‌छ़ङ्‌लाम्‍पाङा हाबिल साम्‌योक्‍मि काइसा,

देकिनालो खोसोओ अ़हेन्‍खोक्‌वा निनाम्‍हाङ्‌आ ऩङाअ़नुसा।

खोन्‍कि खो सुवादानुछाङ साकोङ्‌छ़ङ्‌ओ अ़मात्‍ऩङ्‌लाम्‍पा खो हान्‍छाङ चेप्‌याङ।

५ साकोङ्‌छ़ङ्‌लाम्‍पा मान्‍स़माङ हनोक निनाम्‍मादु थेन्‍ताखात्‍ता,

खोन्‍कि खो खात्‍निछाङ मान्‍धित,

देकिनालो निनाम्‍हाङ्‌आ खो अ़थेन्‍ताखात्‍ता।

खो थेन्‍माखात्‍मा बुया खोसाआ निनाम्‍हाङ अ़ऩङानुसुओ य़ङ साम्‍कालिन्‌आ खालुसु।

६ साकोङ्‌छ़ङ मान्‍मुमाङ निनाम्‍हाङ्‌ओ अ़चुऩङानुमा अ़ऱन्‍मिन।

देकिनालो साङ निनाम्‍हाङ्‌ओ अ़चुच़क्‌दा ता,

खोसाआ निनाम्‍हाङ म़युङ्‌याङ खोन्‍कि खोक्‍को कालाम्‌चि खोक्‍कोसाआ सिरिफा म़प़चि निकिना अ़नुछ्‍या साकोङ्‌छ़ङ मुमादोत।

७ मान्‍लियुक्‍ताओ य़ङ्‌ओ अ़तुक्‌वादा निनाम्‍हाङ्‌आ चाप्‍चेत्‍तुहिदा नोआआ साकोङ्‌छ़ङ्‌लाम्‍पा मो य़ङ काङ्‌सा खोन्‍कि अ़खिम्‍लुम्‍पा वाधुप्‌दाङ्‌का लेन्‍मा निम्‍पाङ अ़क्‌तात तोक्‍पो वाप्‍तेला मु।

मोवात्‍नि नोआआ हेन्‍खामादाओ म़नाचि लाहि पाक्‍तुचिकि निनाम्‍हाङ्‌दाङ्‌का ताओ साम्‌योक्‍मि साकोङ्‌छ़ङ्‌लाम्‍पा तोक्‍तु।

८ साकोङ्‌छ़ङ्‌लाम्‍पा अब्राहाम लोमावा चुवा,

खोन्‍कि खारानि लोवाओदात्‍नि खारा।

मो युङ्‌खा आदेङ खोसाआ पाङ्‌यिवा तोक्‍मा दोराङाओ।

खादात्‍नि खाराङाओ मो मान्‍सिन्‍दोङुनुछाङ खो खारा।

९ साकोङ्‌छ़ङ्‌लाम्‍पा खो अ़क्‍छा प़न्‍था काकोन्‌वा मान्‍सिन्‍माय़ङ्‌ओ हिप्‍माय़ङओ हेन्‍कोप्‌दा तित्‍खिम ख़न्‍तुकि याआ।

इसहाक खोन्‍कि याकुब्‌आछाङ मो हिप्‍माय़ङ्‌ङा अ़तोक्‍ताचुकि मो हेन्‍कोप्‌दा युङाचि।

१० अब्राहाम्‌आ ओ मु,

देकिनालो निनाम्‍हाङ्‌आ मित्‍चिऩङ अ़मुवाओ खोन्‍कि अ़धुन युङ्‌युङ्‌ओ छ़ङ्‌दा मुमाय़ङ सहरा खोसाआ हुङुङु।

११ साराआछाङ अ़न्‍नुनु खोक्‍मा लिसाकि छा दाप्‍मा मान्‍ऱकादा लिसायुङ्‌सानुछाङ साकोङ्‌छ़ङ्‌लाम्‍पाङा छा दाप्‍मा रुवा।

देकिनालो निनाम्‍हाङ्‌आ अ़मुवाओ हिप्‍माय़ङ अ़ताला निकिना खो साकोङ्‌छ़ङ मुवायुङ्‌सा।

१२ अब्राहाम छातोक्‍मा मान्‍ऱकादा अ़न्‍नुनु खोक्‍पा लिसाओनुछाङ अ़क्‍छा म़नादाङ्‌का नाम्‍छ़ऱदुओ साङ्‌केन्‍माचि ओन्‍तेकाङा खोन्‍कि धियाङ्‌वामाओ अ़केम्‌दाओ खिप्‍मा अ़ऱन्‍मिन्‌ओ लुङ्‌च़क़य़क ओन्‍तेकाङा छाचि पुक्‍तुचि।

१३ ओ झारा म़नाचि निनाम्‍हाङ्‌आ प़नानिन निकिना म़हिप्‍तुचिओ य़ङ मान्‍तोक्‍माङ निनाम्‍हाङ साकोङ्‌छ़ङ मुयाङ्‌सा म़सुवादा।

खोन्‍नुछाङ निनाम्‍हाङ्‌आ म़हिप्‍तुचिओ य़ङ मोचिआ अ़थायाङ्‌काङा अ़खाकि अ़चुऩङानुवा।

मोवात्‍नि मोचिआ खोचि ओ हेन्‍खामादा तावाङ्‌चि खोन्‍कि काहुलुक्‌चि म़मित्‍तान्‍चिन।

१४ ओवाको य़ङ काय़ङ म़नाचिआ अ़चुओ आप्‍पिओ निम्‍पाङ अ़क्‌तात हेन्‍कोप अ़लाम्‌याङ्‌ओ य़ङ छेङ्‌छेङ्‌छेङ्‌वा मुयाङ।

१५ खाक्‍को हेन्‍कोप्‌दाङ्‌का मोचि म़लोन्‍ताओ, मोचिआ मो हेन्‍कोप्‌ओ अ़तुक्‌वादा म़मिनाओदे मोचिआ लामाखात्‍मा अ़वाखाम तोक्‍मा अ़रुवाओ।

१६ मेन मोचिआ अ़क्‌तात च़लोक अ़नुवाक हेन्‍कोप निनाम्‍मादुओ खिम अ़लामाङा।

खोन्‌ओसा निनाम्‍हाङ मोचिओ अ़चुनिनाम्‍हाङ्‌नि लोलुमा अ़चुलेजो अ़कात्‍निन।

खोन्‍कि खोक्‍कोसाआ मोचिओ निकिना अ़क्‌तात सहरा म़चुम्‍सुप़युङ्‌सुचि।

१७ निनाम्‍हाङ्‌आ अब्राहाम अ़चिन्‍ताखाहिदा खोसाआ साकोङ्‌छ़ङ्‌लाम्‍पा अ़क्‍छा ओन्‍ङा ओ अ़छा इसहाक हेन्‍खोक्‌वा प़सि चुम्‍सान्‍चिन।

१८ निनाम्‍हाङ्‌आ इसहाक्‌ओ अ़तुक्‌वादा ओवात्‍नि खो अ़हिप्‍ता,

“इसहाक्‌लाम्‍पाङा आम्‍छाचिओ अ़चुऩङ युङ।”

१९ निनाम्‍हाङ्‌आ म़नाचि म़सुवादाओदाङ्‌काछाङ लामाखोन्‍मालोन्‍मा म़ऱचि निकिना अब्राहाम मिना,

खोन्‍कि अब्राहाम्‌आ इसहाक सुवादाओदाङ्‌का लासिन्‍तोक्‍तिन्‌वा लिसा।

२० निनाम्‍हाङ्‌एदा सोम्‍कुवा मुयाङ्‌सा हिप्‍माय़ङ य़ङ अ़ताला निकिना साकोङ्‌छ़ङ्‌लाम्‍पा इसहाक्‌आ याकुब खोन्‍कि एसाब माय़ङ्‌ओ अ़तुक्‌वादा आसिखा प़चि।

२१ याकुब्‌आ अ़स़मादामा बुया अ़तोप्‍मालिओ अ़चोम्‌दा बोम्‍सान्‍चिन्‌कि निनाम्‍हाङ ब़क्‍तु,

खोन्‍कि योसेफ्‌ओ ह़वाङ अ़छाचि साकोङ्‌छ़ङ्‌लाम्‍पा आसिखा प़चि।

२२ साकोङ्‌छ़ङ्‌लाम्‍पा योसेफ्‌आ स़मादामा बुया इस्राएलिचिआ मिस्र छित्‍मादामाओ अ़तुक्‌वादा खालुसु।

खोन्‍कि लोचि देम्‍खा खानानिन ओ हेन्‍कोप त़छिरुम्‍दाम, मोग़रि अ़ङ्‌य़वाचिछाङ खात्‍तानुम्‍च़म।

२३ निनाम्‍हाङ्‌य़ङ खाकालु मोसा लिसाहिदा खोसोओ अ़मा-अ़पाचिआ खो खान्‍नुवाङाओ अ़खाचु,

खोन्‍कि साकोङ्‌छ़ङ्‌लाम्‍पा सुम्‌कादोङ्‌वात्‌तारि खो अ़कुम्‍सायुङ्‌साचु,

खोन्‍कि हाङ्‌ओ अ़य़ङ्‌दा मोचि मान्‍क़चि।

२४ सावाछा लिसाकि साकोङ्‌छ़ङ्‌लाम्‍पा निनाम्‍हाङ्‌य़ङ खाकालु मोसा मिस्रदाओ हाङ फारोओ अ़मेत्‍छाछा छाओ अ़छानि लोलुमा छुन्‍ता।

२५ मोसाआ अ़क ग़रि हेवादा ऩङानुयाङ्‌सा युङ्‌मादाङ्‌का निनाम्‍हाङ्‌ओ अ़चुम़नाचिएनान तिम्‍माछ़न्‍मादा छुक्‍मा छेन्‍तु।

२६ मिस्र हेन्‍कोप्‌दाओ चासुम्‍छेन्‍बिदाङ्‌का ख्रिस्‍तओ निम्‍पाङ सुङ्‌लुमा मोसाआ तोक्‍पो अ़लुङ्‌ओ चासुम्‍छेन्‍बिनि मित्‍तु।

देकिनालो ओ खोसाआ सिरिफादात्‍नि खा।

२७ हाङ्‌ओ अ़माइसुङ्‌दा मान्‍क़माङ साकोङ्‌छ़ङ्‌लाम्‍पा खोसाआ मिस्र हेन्‍कोप छिरुदो।

देकिनालो खोसाआ अ़दात्‍निन्‌ओ निनाम्‍हाङ खान्‌वात्‍नि खो लामान्‍चिन छुन्‍ता।

२८ साकोङ्‌छ़ङ्‌लाम्‍पा खोसाआ काक्‍माखात्‍मा चानुचाओ च़माथाङ्‌मावा चुवा।

कुम्‍पा म़लिसाओ छाचि कासेत निनाम्‍हाङ काफाआ मोचि अ़सेरुन्‍चिन्‍ने निकिना मोसाआ सायाम्‍पोक्‌चिओ अ़चुह़आ लाप्‍तिखोप्‌चिदा रेप्‍मेत्‍तुचि।

२९ साकोङ्‌छ़ङ्‌लाम्‍पा हाङ्‌साङाओ बाखादा कोलिन्‌वा मोचिआ हालापाक्‌वा धियाङ्‌वामा अ़धेरा।

मेन मिस्रिचि मोवात्‍नि च़मा म़लामाहिदा मोचि वाम़लुम्‍तासुवा।

३० साकोङ्‌छ़ङ्‌लाम्‍पा सात्‌कालेन्‌तारि यरिहोदाओ कुदारि अ़ऱत्‍ताचिआकिना मो तिया।

३१ काचान्‍चामा राहाब्‌ओ अ़साकोङ्‌छ़ङ्‌आङा चिवा कामुचि नुलोक साऩङ्‌वा मेत्‍तुचिओसा लोमान्‍तेत्‍चिएनान मान्‍सेत।

३२ ओदाङ्‌का च़लोक अ़ङ्‌का य़ङ्‌मादोत कि?

गिदोन,

बाराक,

सिमसोन,

यिप्‍ता,

दाउद,

समुएल खोन्‍कि निनाम्‍हाङ्‌य़ङ खाकालुचिओ अ़चुतुक्‌वादा य़ङ्‌मायुङ्‌मा अ़ङ्‌ग़रि मात्‍द़ङ।

३३ खोचिओ अ़चुसाकोङ्‌छ़ङ्‌लाम्‍पा हेन्‍कोप्‌चिदा म़छोसा,

तोङालो छ़ङ म़छेन्‍ताकि म़हिप्‍तुचिओचि म़तोक्‍तुचि।

मोचिआ धिनाराचिओ अ़चुदोचि म़ह़सुप़चि।

३४ मिलाप्‌चिआ मोचि ह़त्‍मा मान्‍ऱदोचि।

खोन्‍कि अ़चुङेङ्‌चिओ अ़चुबान्‍छोन्‌ओ अ़हादाङ्‌का म़फुङ्‌सा।

मोचि मान्‍ऱकादा म़मुवाङानुछाङ काऱ म़लिसा।

मोचि ङेन्‌दा सावापोरिओ म़मुवाङा खोन्‍कि निहेन्‍कोप्‌दाओ रात्‍खामिचि म़ऱसुखाइसुचि।

३५ मेत्‍छामाचिआ अ़चुओ साकोङ्‌छ़ङ्‌लाम्‍पा म़सुवादाओ अ़चुओ म़नाचि ह़ङ्‌म़ङ्‌दा म़खोन्‍तालोन्‍ताओ म़तोक्‍तुचि।

नि खा-खाक्‍कोचिआ फोङ्‌माय़ङ ऩङाअ़छिरा खोन्‍कि च़लोक अ़नुवाक ह़ङ्‌म़ङ तोक्‍मा निम्‍पाङ अ़चाअ़त्‍मा अ़आङ्‌ता।

३६ खा-खाक्‍कोचि म़सुङ्‌तुचि,

य़हुप म़पाक्‍तुचिकि म़छ़सुचि खोन्‍कि छेक्‍खादा म़छेक्‍तुचि।

३७ मोचि लुङ्‌आ म़वेरुसेरुचि।

मोचि आरिआ म़हेक्‍तुसेरुचि।

मोचि बान्‍छोन्‌आ म़धेरुसेरुचि।

भेरा खोन्‍कि मेनेत्‌चिओ अ़चुहोक्‌वाचि म़हुम्‍सा खोन्‍कि मान्‍तोक्‍कादा म़लिसा,

म़ल़क्‍तुचि खोन्‍कि अ़त्‍लो म़मुचि खोन्‍कि मोचि ओह्‍यात्‍नि-मोह्‍यात्‍नि म़कोलालुक्‍ता।

३८ मोचि लेक्‍लेक्‍लेक्‌वाओचिदा खोन्‍कि भ़ऱचिदा हुमालुक्‍मादोरा,

खोन्‍कि मोचि बुक्‍ताङ्‌चि खोन्‍कि बाखादाओ हुत्‌चिदा युङ्‌मालुक्‍मादोरा।

हेन्‍खामा मोचिओ निम्‍पाङ खान्‍तुचिओ मान्‍मुयाङ।

३९ मोचि झारा साकोङ्‌छ़ङ म़मुवाओसा निनाम्‍हाङ्‌ओ अ़चुऩङाअ़नुसा।

मेन साङ्‌आछाङ म़हिप्‍तुचिओ य़ङ मान्‍तोक्‌अ़दा।

४० निनाम्‍हाङ्‌आ आन्‍को निम्‍पाङ च़लोक अ़नुवाक मित्‍चिऩङ अ़मुवा।

अ़क्‍धुवा आन्‍कान खोन्‍कि मोचि अ़क्‍नि अ़च़क़ल़क म़मुनि खोक्‍कोसोओ अ़चुमित्‍चिऩङ मुवाङा।

आन्‍पापा निनाम्‍हाङ

१२

१ आन्‍ऱङ्‌कोप्‌नि ओन ब़द्‍धे म़ना मुक्‍लाओ सालुम्‍स़ङ्‌चि म़युङ्‌याङ,

खोन्‌ओसा आन्‍कान झारा बुया खात्‍मा काछेक झारा य़ङ्‌चिदाङ्‌का खोन्‍कि हेवाओ वाय़दाङ्‌का फोङ्‌सिन्‍चिन्‍ने,

खोन्‍कि आन्‍बुदा म़युक्‍ताओ लोत्‍मा राक मान्‍सेत्‍माङ लोरिन्‍ने।

२ आन्‍साकोङ्‌छ़ङ कापुङ खोन्‍कि काताला येसु नुलोक आन्‍म़क्‌आ खाम्‍ने।

खोक्‍कोसाआ आदेङ तोक्‍माय़ङ अ़चुऩङ्‌नुमा अ़मित्‍ताकि सायापेप्‍माय़ङ क्रुस्‌दा स़माओ अ़तुक्‌वादा दित्‍छाङ मान्‍मित्‌अ़दा।

खोन्‌ओसा ओन्‍ग़रि खोक्‍को निनाम्‍हाङ्‌ओ अ़चुहाङ्‌युङ्‌खाओ अ़चुचुप्‍ताङ्‌छुक्‌लिप्‍पा म़युङ्‌याङ।

३ अ़चुदेङ्‌सालाप्‍पादाओ हेवामिचिओ च़लोक फित्‍चि खोक्‍कोसाआ अ़आङ्‌ताओ मित्‍तानुम।

खोन्‍नालो खानानिन त़होत्‍तिमिन खोन्‍कि आम्‍नुओ राक अ़स़निन।

४ हेवाओ अ़देङ्‌सालाप्‍पादा आम्‍नुओ ङेन मुमादा खानानिन्‌आ हान्‌तारि ह़ मान्‍सोन्‍त़युक्‍तुम।

५ दि खानानिन्‌आ मो राक प़माय़ङ य़ङ त़मान्‍तुम्‍केसुम?

खोक्‍कोसाआ खानानिन खोक्‍कोसोओ अ़चुछाचिवा ऩबुत्‍तिन्‌येन।

“अ़ङ्‌छा ओ,

निनाम्‍हाङ्‌ओ अ़चुचिन्‍मा ऩङामान्‍छित्दो,

खोन्‍कि खोक्‍कोसाआ त़रेन्‌हिदा आम्‍राक मान्‍सेत्‌दो।

६ देकिनालो झारा साङ निनाम्‍हाङ्‌आ सोमाअ़तुक,

मो चाप्‍चेत्‌याङ्‌सा म़चिन्‍तुचि।

खोन्‍कि खोक्‍कोसाआ साङ अ़चुछावा अ़लोक,

मो सुच़क़ल़क अ़पाक।”

७ निनाम्‍हाङ्‌ओ अ़चुचिन्‍मा तोक्‍माओ निम्‍पाङ खानानिन अ़चाअ़त्‍मा त़आङ्‌तुम।

निनाम्‍हाङ खानानिन्‌एदा अ़चुछाचिवा काचि म़मु।

अ़पाआ अ़चिन्‍तुन्‌ओ खाक्‍को अ़छा युङ कि?

८ निनाम्‍हाङ्‌आ झारा अ़चुछाचि म़चिन्‍तुचि।

खानानिन दुखा मान्‌आङ्‌माङ चिन्‍माय़ङ त़तोक्‍तिमिन्‌नालो खानानिन अ़नुछ्‍याओ अ़चुछाचि माआङ।

खानानिन अ़पा-अ़मा मात्‍द़ङ्‌ओसोओ अ़चुछाचि ओ।

९ हेन्‍खामादाओ आन्‍पापाचिआ अ़चुओ मिन्‍मावा च़मा आन्‍कान म़चिन,

खोन्‍कि आन्‍कान खोचि साया मेत्‍तुम्‍च़म।

ओदाङ्‌का च़लोक आन्‍लावामि पापा निनाम्‍हाङ्‌ओ अ़चुक़म्‍मादा आन्‍कान अ़धुन्‌तारि ह़ङिन।

१० आन्‍पापाचिआ अ़लेयाङ ओन थुत्‍मेत्‍लो म़चिन,

मेन निनाम्‍हाङ्‌आ आन्‍को आन्‍नुलोक्‌ओ निम्‍पाङ म़चिन,

खोन्‌ओसा आन्‍कान खोक्‍कोवात्‍नि सेङ्‌लो लिमा ऱन्‍ने।

११ दुखा आङ्‌मालाम्‍पाओ ओ चिन्‍माय़ङ अ़नुछ्‍याङा साङ्‌कोछाङ अ़ऩङाअ़नुनिन।

मेन साङ्‌चि ओ दुखालाम्‍पा म़चिन्‍तान्‌युङ्‌सान्‍चिन, आदेङ साम्‌योक्‍मि ह़ङ्‌म़ङ्‌दा सेवाङ्‌निओ अ़सिवा अ़तोक।

१२ खोन्‌ओसा आम्‍नुओ होत्‍तुचिओ छुक्‌चि थेन्‍तानुम्‍च़म,

खोन्‍कि मान्‍ऱकादा आम्‍नुओ तुम्‍प़छ़क्‌चि म़छोलो मुवानुम्‍च़म।

१३ आम्‍नुओ लाङ्‌चिओ निम्‍पाङ लाम्‌चि ऩऱक्‍निन्‍लो मुवानुम्‍च़म,

खोन्‌ओसा पेसोला लाङ्‌चि ऩलुक्‍निन्‍खात्‍निन्‍ने,

मेन मोचि म़नुने।

निनाम्‍हाङ ऩङामान्‍छित्‌दामाओ चाप्‍चेत्‍माय़ङ

१४ झारा म़नाचिएनान नुलोक तोङानिन्‌कि युङानिन।

सेङ्‍ओ ह़ङ्‌म़ङ ह़ङानिन।

सेङ्‌लो मान्‍ह़ङ्‌माङ साङ्‌आछाङ हाङ्‌पा अ़खान।

१५ मिन्‍मा पाक्‍तानुम,

खाक्‍कोछाङ म़ना निनाम्‍हाङ्‌ओ अ़चुसोम्‍तुक्‍मा तोक्‍मादाङ्‌का देङ्‌सा अ़लानिन्‍ने।

मोवात्‍नि खाक्‍कोछाङ ख़क्‌याङ्‌ओ छ़क्‌ओ अ़ताङ लित्‌किना मोसाआ झारा खान्‌अ़त्‍लो त़मुन खोन्‍कि मोसाआ ब़द्‍धेकापाङ त़पोप्‍तिन।

१६ साङ्‌छाङ काचान्‍चा अ़लिनिन्‍ने।

निनाम्‍हाङ कित्‌याङ्‌सा ह़ङानिन,

एसाब्‌वात्‍नि माआङ,

खोसाआ अ़क्‍खुङ चामायुदा खोसोओ अ़कुम्‍पा पाङ इनुचो।

१७ खानानिन्‌आ त़सिन्‍तुम्‌योम,

आदेङ्‌माङ,

अ़पादाङ्‌का आसिखा तोक्‍मा लामाहिदा खो मान्‍प़अ़दा।

खोसाआ अ़म़क्‌वा सोन्‌याङ्‌सा मो लामुनुछाङ खोसाआ मासुओ अ़पाङ मान्‍लातोक्‍दो।

१८ खानानिन त़तान्‍लान्‌ओ सिनै भ़ऱवाको माआङ।

मो सिनै अ़क्‌तात नोप्‍मा ऱम्‌ओ भ़ऱ ओ।

मोदा मि लेराङा,

कुन्‍चियाधेक्‍धेक्‌ओ माक्‍मुन्‌वाआ दिप्‍तुङु,

कुन्‌यामा लिसाङा,

कुह़क्‍मा बानाङा,

१९ थुथुरि साङाङा,

खोन्‍कि निनाम्‍हाङ्‌ओ अ़चुय़ङ ऱङाङा।

मो य़ङ काएन्‌चिआ निनाम्‍हाङ “हान नि च़लोक मान्‍चेप्‌दानिन”नि अ़लोवा।

२० देकिनालो “साक्‍स़ङ्‌आछाङ मो भ़ऱ नोप्‍तुनालो मो लुङ्‌आ वेन्‍मासेत्‍मादोत”नि लोमाय़ङ मोचिआ आङ्‌मा मान्‍ऱअ़दा।

२१ मो दाराङाओ अ़न्‍नुनु क़माकात्‍तुओ मुवाङाकि “अ़ङ्‌का अ़ङ्‌क़माआ अ़धुन्‍ङाङा”नि निनाम्‍हाङ्‌य़ङ खाकालु मोसा य़ङा।

२२ मेन खानानिन सियोन भ़ऱदा त़तान्‌युङ्‌सिन।

मो अ़ह़ङ निनाम्‍हाङ्‌ओ अ़चुसहरा,

खोन्‍कि निनाम्‍मादुओ यरुसलेम ओ।

मोदा खिप्‌दिअ़तेत्‍निन्‌ओ निनाम्‍हाङ काफाचि ऩङानुयाङ्‌सा म़कोप्‍नान्‍चिन।

२३ खानानिन बुया म़लिसाओचिओ निनाम्‍मादुओ अ़चुयायोक्‍खादा त़तान्‌युङ्‌सिन।

मोचिओ अ़चुऩङ निनाम्‍मादु छाप्‍तायुङ्‌सा।

मोचि अ़च़क़ल़क मुमाय़ङ साम्‌योक्‍मि म़नाचिओ अ़चुलावा ओ।

खानानिन झारा म़नाचि छ़ङ्‌काछेन निनाम्‍हाङ्‌एदा त़तान्‌युङ्‌सिन।

२४ खानानिन अ़ऩङ्‌वा य़ङ्‌छ़ङ कातुम येसुएदा त़तान्‌युङ्‌सिन।

रेम्‍माय़ङ खोक्‍कोसोओ अ़चुह़ हाबिल्‌ओ अ़ह़दाङ्‌का च़लोक अ़नुवाक य़ङ खालुसु।

२५ चाप्‍चेत्‍तानिन्‍चिन!

साङ म़चेप्‌याङ,

खोक्‍को खानानिन्‌आ ऩङामान्‍छित्‌दानुम।

निनाम्‍हाङ्‌आ हेन्‍खामादा चाप्‍म़चेत्‍तुचिओ अ़चुय़ङ आम्‍नुओ सुन्‍तुम्‌चिआ एन्‍मा ऩङाअ़छिराहिदा निनाम्‍हाङ्‌ओ अ़चुमाइसुङ्‌दाङ्‌का फुङ्‌मा मान्‍ऱचि।

मोवात्‍नि साङ्‌आ निनाम्‍मादुङ्‌का चाप्‍म़चेत्‌याङ,

आन्‍कान खोक्‍कोसोओ अ़चुय़ङ ऩङाछिरुम्‌नालो आन्‍कान्‌छाङ अ़नुछ्‍याङा फुङ्‌मा अ़ऱन्‍मिन।

२६ खोक्‍कोसोओ अ़चुय़ङ्‌आ मोन्‍ग़रि हेन्‍खामा धुन्‍तु,

मेन ओन्‍ग़रि खोक्‍कोसाआ ओवात्‍नि म़हिप्‍तायुङ्‌सा,

“हेन्‍खामाओन्‍ङा माआङ,

मेन निनाम्‍माछाङ अ़ङ्‌का हान अ़क्‍दु ङाङ्‌सुङ।”

२७ “हान अ़क्‍दु”निओ य़ङ्‌आ ओ नुलोक खाङ्‌मुसु,

मुन्‍माय़ङ य़ङ्‌चि म़ङाङ्‌खान खोन्‍कि म़चुम्‍खान,

मेन ऩङाङ्‌निन्‌ओ य़ङ्‌चि म़युङ्‌युङ।

२८ खोन्‌ओसा अ़ङाङ्‌निन्‌ओ हेन्‍कोप आन्‍कान तोक्‍तुम्‌ओदा आन्‍कान आलाङ्‌मिओ लिसिन्‍ने,

खोन्‍किना कित्‌याङ्‌सा खोन्‍कि सायामेत्‌याङ्‌सा निनाम्‍हाङ्‌ओ अ़चुऩङानुलो ब़क्‍तुम्‍ने।

२९ देकिनालो आन्‍निनाम्‍हाङ काराङ्‌खान मिवा म़मुयाङ!

देत्‍नि निनाम्‍हाङ्‌ओ अ़चुऩङानुमा

१३

१ बुवा निछा नाना खोन्‍कि निछामावा अ़क्‍छानिेएदा सोमातुक्‍कातुक मुवायुङ्‌सानिन।

२ प़न्‍था काकोत्‌चि ब़त्‍मा ऩङामान्‍छित्‌दानुम्‍च़म।

ओवात्‍निङा खा-खाक्‍कोचिआ मान्‍सिन्‍माङ निनाम्‍हाङ काफाचि साऩङ्‌वा म़मेत्‍तुयुङ्‌सुचि।

३ खानानिन्‌छाङ छेक्‍खादा मोचिएनान त़याइन्‌येन्‌वा काछेक्‌चि फासानुम्‍च़म।

खोन्‍कि खानानिन्‌आछाङ दुखा त़आङ्‌तुम्‌योम्‌वा दुखादा म़छुक्‍ताओचि फासानुम्‍च़म।

४ झारासाआ सायाकाम्‍माय़ङ साया मेत्‍मादोत खोन्‍कि खिम्‍हाङ्‌मा खिम्‍हाङ्‌पा सोम्‍कुवा मुकामु लिमादोत,

देकिनालो काचान्‍चाचि खोन्‍कि ताङ्‌लान कामुचि निनाम्‍हाङ्‌आ छ़ङ म़छेन्‍तुचि।

५ आम्‍नुओ ह़ङ्‌म़ङ फेक्‌वा च़क्‍ख़य़ मुमादाङ्‌का अ़थाया युङ्‌सानुम,

खोन्‍कि खानानिन्‌एदा युङ्‌याङ्‌ओदाङा आम्‍नुओ सोम्‍सेत्‍तानिन्‍चिन।

देकिनालो खोक्‍को आप्‍पि म़य़ङायुङ्‌सा,

“अ़ङ्‌का खानानिन देम्‍खाछाङ अ़लेत्‍नानिमिन,

माङ्‌लो

अ़ङ्‌का खानानिन देम्‍खाछाङ अ़छित्‍नान्‍निमिन।”

६ खोन्‌ओसा राक्‌एनान आन्‍कान य़ङिन,

“हाङ्‌पा अ़ङ्‌काफापा म़युङ्‌याङ,

अ़ङ्‌का अ़क़ऩङ,

म़नाचिआ अ़ङ्‌का दे मुमा ऩऱङा कि?”

७ आम्‍नुओ बुयाओ बुसुवाचि मित्‍तानुम्‍च़म,

खोचिआ खानानिन निनाम्‍हाङ्‌ओ अ़चुय़ङ खाऩएत्‍तिन।

खोचि देत्‍नि अ़नुवाक ह़ङ्‌म़ङ म़ह़ङाओ मित्‍तानुम,

खोन्‍कि मोचिओ अ़चुसाकोङ्‌छ़ङ्‌ओ अ़मात्‍ऩङ त़ङ्‌तानुम।

८ येसु ख्रिस्‍त आखोमाङ,

आय़ खोन्‍कि अ़धुन अ़क्‍निवा म़मुयाङ।

९ अ़खाला-खालाओ मान्‍सिन्‍माय़ङ्‌ओ चिन्‍माय़ङ्‌चिआ खानानिन ऩतित्‍तिन्‍खातिमिन्‍ने।

देकिनालो चामायु दुङ्‌मायुओ य़ङ्‌हुप्‌आ माआङ,

मेन निनाम्‍हाङ्‌ओ अ़चुसोमातुक्‍माआ साकोङ्‌वा छोलो मुमादा अ़नुवाक मु।

चामायु दुङ्‌मायुओ य़ङ्‌हुप्‌आ मो य़ङ्‌हुप कात़ङ्‌चि नुलोक मान्‍मुयुक्‍तुचि।

१० आन्‍को अ़क्‌तात ब़क्‍खाb युङ्‌याङ,

यहुदिचिओ तित्‍खिम्‌दा काब़त्‌चिआ मोदा हेन्‍खोक्‌वा प़माय़ङ चामा पाङ मात्‍द़ङ।

११ यहुदिचिओ अ़चुमुलो काब़क्‍पाआ हेवा हेन्‍खोक्‌वाओ निम्‍पाङ साक्‍स़ङ्‌चिओ अ़चुह़ तोक्‍पो सेङ्‌याङ्‌ओ खोप्‌दा तारुङु।

मेन मोचिओ अ़चुपोक्‌चि याक्‍साचिदाङ्‌का बुङ्‌खाया म़खात्‍तुचिकि म़ह़त्‍तुखाइसुङुचि।

१२ मोवात्‍निओसा येसुआछाङ खोक्‍कोसोओ अ़चुह़लाम्‍पा म़नाचि अ़चुहेवादाङ्‌का सेङ्‌सि सहराओ अ़वाङ्‌खालाम्‌ओ बुङ्‌खालिप्‍पादा दुखा अ़आङ्‌ता।

१३ खोन्‌ओसा आन्‍कान्‌छाङ याक्‍साओ अ़बुङ्‌खालिप्‍पा खोक्‍कोएदा खारिन्‍ने,

खोन्‍कि खोक्‍कोसाआ अ़आङ्‌ताओ सुङ्‌माय़ङ आन्‍कान्‌छाङ आङ्‌तुम्‍ने।

१४ देकिनालो ओदा आन्‍को निम्‍पाङ अ़धुन युङ्‌युङ्‌ओ सहरा मात्‍द़ङ,

मेन तायाङ्‌ओ सहरा आन्‍कान हुङुम्‌योम।

१५ मोवात्‍नि येसुओ अ़चुऩङ्‌दा निनाम्‍हाङ चोन्‍माओ हेन्‍खोक्‌वा अ़धुन आन्‍कान प़म्‍ने।

ओ ना हाङ्‌पानि काबुत म़नाचिआ दोसिवादाङ्‌का चोन्‍माय़ङ य़ङ ओ।

१६ नुलोक च़मा खोन्‍कि खानानिन्‌एदा युङ्‌याङ्‌ओ निचिएदा हामा मान्‍मान्‍केदानुम,

देकिनालो ओवाको हेन्‍खोक्‌वाचिआ निनाम्‍हाङ्‌ओ अ़चुऩङानु।

१७ आम्‍नुओ बुसुवाचिआ ऩलोन्‌ओवा चुवानिन,

खोन्‍कि मोचिओ अ़चुपाङ्‌दा युङानिन।

देकिनालो मोचिओ अ़चुकाचि खानानिन खाङ्‌मा ओ,

मोचिआ निनाम्‍हाङ खाएत्‍मादोत।

खोन्‌ओसा ओ काचि मोचिआ अ़चुऩङानुयाङ्‌सा अ़मुने,

खोन्‍कि ह़त्‍पादा माआङ।

माङ्‌नालो खानानिन नुलोक त़लिसिमिन।

१८ आन्‍काओ निम्‍पाङ यामारानिन।

आन्‍कान्‍का सिन्‍तुम्‌योम्‍का आन्‍काओ छेन्‍खाताया सेङ्‌याङ,

खोन्‍कि अ़धुन झारा य़ङ्‌चि नुलोक मुमानि आन्‍कान्‍का मिनिन्‌येन्‍का।

१९ अ़ङ्‌का यामात्‍निप़नि निकिना राक प़नाङ्‌नानिन।

खोन्‌ओसा अ़ङ्‌का खानानिन्‌एदा च़क्‍नि लामातामा ऱङाने।

अ़सेत्‍मादिमाओ यामात्‍मा

२० आन्‍हाङ्‌पा येसु ख्रिस्‍त काखोन्‍लोन निनाम्‍हाङ्‌आ सेवाङ्‌नि ऩमुन्‍ने।

येसु तोक्‍पो भेरा काखाङ्‌पावा म़मुयाङ,

खोक्‍कोसोओ अ़चुह़लाम्‍पा अ़चुभेराचिएनान अ़धुन्‌ओ य़ङ्‌छ़ङ्‌दा सेप्‍तायुङ्‌सा।

२१ खोक्‍कोसोओ अ़चुमिन्‍मा तामालामा रुवानुम निकिना झारा अ़नुवाक य़ङ्‌चिआ ऩयाङ्‌सिन्‍प़न्‍ने।

दिसु य़ङ्‌आ निनाम्‍हाङ्‌ओ अ़चुऩङानुयाङ,

येसु ख्रिस्‍तलाम्‍पा खोक्‍कोसाआ खानानिन्‌एदा ओ अ़मुने।

अ़धुन-अ़धुन्‌तारि खोक्‍कोसोओ अ़चुऩङ्‌लोङ्‌ने!

मोवात्‍निङा लिने।

२२ ब़ब़,

नाना खोन्‍कि निछाचि ओ,

अ़ङ्‌का खानानिन राक प़नाङ्‌नानिन,

खानानिन अ़ङ्‌यायोक्‌चिदा मिन्‍मा पाक्‍तानुम।

देकिनालो ओ छाप्‍लावादा खानानिन अ़ङ्‌का थुत्‍मेत्‍लो ओन्‍ङा छाप्‍तुङ्‌युङ्‌सुङ।

२३ आन्‍निछा तिमोथि छेक्‍खादाङ्‌का लोन्‍तायुङ्‌सानि खानानिन सिन्‍मेत्‍मा स़ङाङा।

खो च़क्‍नि बान्‌नालो अ़ङ्‌का खोक्‍कोएनान अ़क्‍नि खानानिन तुप्‍सि बान्‍ङा।

२४ झारा आम्‍नुओ बुसुवाचि खोन्‍कि झारा निनाम्‍हाङ्‌ओ अ़चुम़नाचि सेवानि लोवानुम्‍च़म।

इतालियादाओचिआ खानानिन सेवा ऩछोक्‍तिन्‌युङ्‌सिन।

२५ खानानिन झारादा निनाम्‍हाङ्‌ओ अ़चुसोमातुक्‍मा युङ्‌ने!

b 

१३:१० आन्‍को अ़क्‌तात ब़क्‍खा युङ्‌याङ, मो ब़क्‍खा क्रुस ओ। मोदा येसु हेन्‍खोक्‌वा म़लिसा।

याकुब्‌ओ अ़छाप्‍लावा

छाप्‍लाखाओ अ़सिन्‍खा

ओ छाप्‍लावा याकुब्‌आ हेन्‍खामादा झारादात्‍नि कायुङ ख्रिस्‍तियान्‌चिओ निम्‍पाङ छाप्‍तुओ।

ओदा ख्रिस्‍तियान मिन्‍मा खोन्‍कि च़माथाङ्‌मादा दोत्‌ओ खारु खोन्‍कि तित्‍माओ अ़तुक्‌वादा यायोक्‌चि छाप्‍तुयुङ्‌सुचि।

ओ यायोक्‌चि याकुब्‌आ खालुसुङुचिहिदा अ़पारा-अ़पाराओ दोय़ङ्‌लाचि खालुसुयुङ्‌सुचि।

खोसाआ ख्रिस्‍तियान च़माथाङ्‌माओ अ़तुक्‌वादा नि-निपाराओ अ़तुक्‌वाचि खालुसुचि: चासुम्‍छेन्‍बि खोन्‍कि मान्‍तोक्‍कादा,

चिन्‍माखाङ्‌मा,

अ़नुवाक च़माथाङ्‌मा,

लिप्‍पावाङ्‌मा,

साकोङ्‌छ़ङ खोन्‍कि काचिचि,

क़म्‍मादोत्‌ओ लेम,

खारु,

खिमा,

तोक्‍पो लिमा खोन्‍कि सायापेप्‍मानिओ अ़दुम क़प्‍मा,

ऱक्‍भाक,

सिम्‍मान्‍चिन खोन्‍कि यामात्‍मा।

ओ छाप्‍लावाआ ख्रिस्‍तियान य़ङ्‌हुप्‌वा च़न्‌हिदा साकोङ्‌छ़ङ्‌एनान काचिछाङ मुमादोत्‌नि छाप्‌याङ।

थुत्‍मेत्‍लो अ़तुक्‌वा ऩङ

अ़सिन्‍खा १:१

साकोङ्‌छ़ङ खोन्‍कि खारु १:२-८

मान्‍तोक्‍दामा खोन्‍कि चासुम्‍छेन्‍बि १:९-११

खाङ्‌मा खोन्‍कि चिन्‍माखाङ्‌मा १:१२-१८

एन्‍मा खोन्‍कि मुमा १:१९-२७

लिप्‍पावाङ्‌माओ अ़तुक्‌वादा चाप्‍चेत्‍मा २:१-१३

साकोङ्‌छ़ङ खोन्‍कि काचिचि २:१४-२६

ख्रिस्‍तियान खोन्‍कि खोसोओ अ़लेम ३:१-१८

ख्रिस्‍तियान खोन्‍कि हेन्‍खामा ४:१–५:६

नि यायोक्‌चि ५:७-२०

याकुब्‌ओ अ़छाप्‍लावा

१

१ निनाम्‍हाङ खोन्‍कि हाङ्‌पा येसु ख्रिस्‍तओ अ़हारुक याकुब्‌दाङ्‌का हेन्‍खामादा रावा-रावाचिओ अ़चुरादा त़रिसिन्‍चिन्‌ओ बारकाभुङ्‌चिएदा अ़ङ्‌सेवा!

साकोङ्‌छ़ङ खोन्‍कि खारु

२ ब़ब़,

नाना खोन्‍कि निछाचि ओ,

खानानिन्‌एदा अ़पारा-अ़पाराओ चिन्‍माखाङ्‌माचि म़ताहिदा आम्‍नुओ अ़न्‍नुनु ऩङानुने।

३ देकिनालो खानानिन त़सिन्‍तुम्‌योम,

आम्‍नुओ सोम्‍कुवाओ चिन्‍माखाङ्‌माआ हुङ्‌मा सावा पोइसु।

४ आम्‍नुओ हुङ्‌मा सावा काचि मुमाचिन्‍मा पुवानुम।

खोन्‍किना खानानिन काले खोन्‍कि कासिन त़लिसिन्‌किना दिदाछाङ त़हाप्‍तिमिन।

५ खानानिन्‌एदा साङ खारु अ़तोक्‍निनिन्‌नालो निनाम्‍हाङ्‌एदा दोत्‍ने,

खोन्‍कि खोक्‍कोसाआ तोक्‍पो मिन्‍माआ यामान्‍सान्‍माङ मो अ़प़।

६ मेन मोसाआ साकोङ्‌छ़ङ्‌एनान मान्‍केङ मान्‍मुमाङ दोरुने।

मान्‍केङ कामु म़ना ना ह़क्‌आ मुत्‍तुकि लोङ्‌लुक्‌याङ्‌ओ धियाङ्‌वामाओ अ़लोङ्‌वात्‌वा लि।

७ मोवाको म़नाआ ना हाङ्‌पाएदाङ्‌का दित्‍छाङ तोक्‍तुङ्‌नि अ़मिन्‍निन्‍ने।

८ देकिनालो अ़मिन्‍मादा ह्‍वालिप्‍पा कामिन म़नाओ झारा अ़च़माथाङ्‌मा चाप्‍चिरोङ मु।

मान्‍तोक्‍कादा खोन्‍कि चासुम्‍छेन्‍बि

९ मान्‍तोक्‍कादा साकोङ्‌छ़ङ कामुचिओ,

आम्‍नुओ ऩङानुसानिन्‍चिन,

देकिनालो निनाम्‍हाङ्‌आ खानानिन ऩझोइसिन।

१० कातोक साकोङ्‌छ़ङ कामुचिओ,

आम्‍नुओ ऩङानुसानिन्‍चिन,

देकिनालो निनाम्‍हाङ्‌आ ऩसिम्‍सिन्‌युङ्‌सिन।

कातोक्‌चि खोक्‍लिदाओ बुङ्‌वावात्‍निङा म़युन्‍खात।

११ देकिनालो अ़राङ्‌खाखान्‍खा उप्‍लाक्‌वाएनान नाम लोन खोन्‍कि चाच़ङ युलुखाइसु।

बुङ्‌वा धाखात खोन्‍कि मोसोओ अ़खान्‍नुमा लुक्‍खात।

मोवात्‍निङा कातोक म़नाछाङ अ़काचिचि मुङुचिहिदाङा युन्‍खात।

१२ चिन्‍माखाङ्‌मा काआङ म़नाआङा आसिखा तोक्‍तु।

देकिनालो चिन्‍माखाङ्‌मा खोसाआ आङ्‌तुओसा खोसाआ ह़ङ्‌म़ङ्‌ओ मो ताङ्‌बोप्‍खा तोक्‍तु,

निनाम्‍हाङ्‌आ खोक्‍को सोमाकातुक्‌चि मो प़माचि निम्‍पाङ म़हिप्‍तुयुङ्‌सुचि।

१३ साङ्‌छाङ चिन्‍माखाङ्‌मादा छुक्‌ओ ग़रि “निनाम्‍हाङ्‌लाम्‍पा अ़ङ्‌चिन्‍माखाङ्‌मा लिसाओ”नि अ़य़ङ्‌निन्‍ने।

देकिनालो निनाम्‍हाङ्‌ओ अ़चुचिन्‍माखाङ्‌मा अ़अ़त्‍पालाम्‍पा अ़लिनिन,

खोन्‍कि खोक्‍कोसाआछाङ खाक्‍कोछाङ म़ना ऩचिन्‍तुन्‍खान।

१४ मेन झारा म़नाचि अ़चुअ़अ़त्‍पा मित्‍माओ च़क्‍ख़य़लाम्‍पा चिन्‍माखाङ्‌मादा म़छुक।

१५ खोन्‍किना अ़अ़त्‍पा मित्‍माआ हेवा म़मेत्‍तुचि,

खोन्‍कि हेवा पोन्‍किना स़खादा तित्‍तुचि।

१६ अ़ङ्‌का सोमातुक्‍नाङ्‌नानिन्‌ओ ब़ब़,

नाना खोन्‍कि निछाचि ओ,

मान्‍धादानिन।

१७ झारा अ़नुवाक प़मायु खोन्‍कि अ़छ़ङ आसिखा निनाम्‍मादुङ्‌काओ,

मो आसिखा निनाम्‍मादुओ साम कामुन्‍पा निनाम्‍हाङ्‌आ म़प़।

खोक्‍को सोत्‍नान्‍लुक्‍नान्‍चिन्‌ओ लावाछामित्‌वात्‍नि अ़फान्‍नान्‍चिमिन।

१८ खोक्‍कोसोओ तोक्‍पो अ़चुमित्‍चिऩङ्‌ओ अ़छ़ङ य़ङ्‌लाम्‍पा आन्‍कान म़मुया।

खोवात्‍निओसा आन्‍कान खोक्‍कोसोओ झारा अ़चुमुन्‍माय़ङ्‌चिदाओ बुयाओ अ़सिवा लिसिन्‌युङ्‌सिन।

एन्‍मा खोन्‍कि मुमा

१९ अ़ङ्‌का सोमातुक्‍नाङ्‌नानिन्‌ओ अ़ङ्‍ब़ब़,

नाना खोन्‍कि निछाचि ओ,

ओ य़ङ तुप्‍तानुम,

झारा म़ना एन्‍मादा च़क्‍नि,

चेप्‍मादा स़लेनि खोन्‍कि माइसुङ्‌कात्‍मादा स़लेनि लिमादोत।

२० देकिनालो म़नाओ अ़माइसुङ्‌आ निनाम्‍हाङ्‌आ अ़मित्‌ओ अ़साम्‌योक्‍मि ह़ङ्‌म़ङ ह़ङ्‌मा अ़ऱनिन।

२१ खोन्‌ओसा झारा अ़त्‍लो य़ङ खोन्‍कि झारा अ़अ़त्‍पादाङ्‌का फेआनिन्‍चिन,

आम्‍नुओ साकोङ्‌वादा लित्‍ताओ निनाम्‍हाङ्‌ओ अ़चुय़ङ सिम्‍नान्‍चिन्‍सा लोआनुम।

देकिनालो निनाम्‍हाङ्‌ओ अ़चुय़ङ्‌आ आम्‍नुओ ह़ङ्‌म़ङ रात्‍तु।

२२ निनाम्‍हाङ्‌ओ अ़चुय़ङ काएन ओन्‍ङा मान्‍लिदानिन्‌किना आप्‍पि मान्‍धान्‍दानिन्‍चिन।

मेन मो य़ङ्‌वात्‍नि चुवानिन।

२३ साङ्‌आ निनाम्‍हाङ्‌य़ङ एनुकि मो य़ङ्‌वात्‍नि अ़च़निन,

मो ना दर्पनादा अ़ङाइवा काखाङ म़नावाकोङा ओ।

२४ देकिनालो मोसाआ दर्पनादा अ़ङाइवा खाकि खात्‍लाप खोन्‍कि खो देत्‍नि काराङाओ च़क्‍नि मान्‍तुखाइसु।

२५ मेन साङ्‌आ काफोङ ब़द्‍धे अ़नुवाक य़ङ्‌हुप नुलोक खाकि मो मुयुङ्‌सु,

खोन्‍किना एनुओ य़ङ अ़मान्‍तुन्‍खाइसुन्‌किना काचि मु,

मेन काचि मुनालो खोसाआ मुओ अ़काचिदा आसिखा तोक्‍तु।

२६ साङ साम्‌योक्‍मिनि मित्‍नान्‍चिन्‌कि अ़लेम अ़क़म्‍तुन्‌नालो खोङा धान्‍नान्‍चिन,

खोन्‍कि खोसोओ अ़साम्‌योक सोज्‍जेओ लि।

२७ आन्‍निनाम्‍हाङ पापाओ अ़चुबुदा सेङ्‌याङ्‌ओ खोन्‍कि मान्‍पोप्‌ओ साम्‌योक ओङा ओ: अ़चाअ़त्‍मादा म़छुक्‍ताओ हेत्‍छाकुवाचि खोन्‍कि मेन्‍मित्‍माचि खाङ्‌माचि खोन्‍कि हेन्‍खामादाओ अ़अ़त्‍पा य़ङ्‌चिदाङ्‌का मान्‍पोप्‌दामान्‍चिन ओ।

लिप्‍पावाङ्‌माओ अ़देङ्‌सालाप्‍पादा चाप्‍चेत्‍मा

२

१ अ़ङ्‍ब़ब़,

नाना खोन्‍कि निछाचि ओ,

साम्‍स़रिओ आन्‍हाङ्‌पा येसु ख्रिस्‍तएदा साकोङ्‌छ़ङ कामु त़लिसिन्‌ओसा खानानिन साङ्‌लिप्‍पाछाङ मान्‌वाङ्‌दानिन।

२ आम्‍नुओ यावायोक्‍खिम्‌दा अ़क्‍छा म़ना हाराक्‌वाओ छोक्‌वेन्‍मा खोन्‍कि खान्‍नुओ तित हुम्‌कि ता,

खोन्‍कि अ़क्‍छा मान्‍तोक्‍कादाछाङ अ़पेत्‌वा तित हुम्‌कि तानालो

३ खानानिन्‌आ मो खान्‍नुओ तित काहुम म़ना साऩङ्‌वा मेत्‌याङ्‌सा,

“ओदा आम्‍नुओ निम्‍पाङ अ़नुवाक युङ्‌खादा युङानिन”नि त़लोम,

मेन मान्‍तोक्‍कादा म़ना “खाना मोदाङा एवा” माङ्‌लो “बाखायु अ़ङ्‌लाङ च़क्‌दा युङा”नि त़लोम्‌नालो,

४ दि खानानिन्‌आ आम्‍नुओ रादाङा लिप्‍पावाङ्‌मा खाङ्‌मान्‍मुत़दोम,

खोन्‍कि अ़त्‍लोकामिन छ़ङ्‌काछेन मान्‍लित़दान कि?

५ अ़ङ्‌का सोमातुक्‍नाङ्‌नानिन्‌ओ ब़ब़,

नाना खोन्‍कि निछाचि ओ,

एनानुम,

दि निनाम्‍हाङ्‌आ हेन्‍खामादाओ मान्‍तोक्‍कादाचि साकोङ्‌छ़ङ्‌दा कातोक मुसि म़छेन्‍तुचिओ माआङ कि?

खोक्‍को सोमाकातुक्‌चि निनाम्‍हाङ्‌आ म़हिप्‍तुचिओ हेन्‍कोप्‌ओ पाङ्‌यि दि मोचिआ ऩतोक्‍तुन कि?

६ मेन खानानिन्‌आ मान्‍तोक्‍कादा म़नाचि अ़चुसाया त़पेप्‍तुम्‌युङ्‌सुम्‍च़म।

दि कातोक म़नाचिआ खानानिन ऩतिमिमिन्‌कि मोचिआ खानानिन छ़ङ्‌छेन्‍खादा ऩसारिन्‍खात्‍तिमिन कि?

७ येसु ख्रिस्‍तओ अ़नुवाक अ़चुऩङ कासुङ दि मोचिङा माआङ?

खोक्‍कोसोओ अ़चुऩङ्‌लाम्‍पा खानानिन ऩबुत्‍तिन्‌युङ्‌सिन।

८ “खाना आम्‍तेन्‍पाङ आप्‍पिवाङा सोमातुक्‍तु”निओ साम्‍कालिन्‌दाओ आन्‍काओ हाङ्‌ओ अ़चुय़ङ्‌हुप अ़नुछ्‍याङा त़तासुम्‍लाम्‌योम्‌नालो खानानिन नुलोक्‌ङा त़च़न्‌येन।

९ मेन खानानिन्‍लिप्‍पा त़वाङिन्‌येन्‌नालो हेवा त़मुन्‌येन,

खोन्‍कि य़ङ्‌हुप्‌आ य़ङ्‌हुप काफि त़काइसिन।

१० साङ्‌आ झारा य़ङ्‌हुप्‌चि मुचि,

मेन अ़क्‌तात य़ङ्‌हुप ओन्‍ङा फिसुनालो झारा य़ङ्‌हुप्‌चि काफि कान।

११ देकिनालो साङ “ताङ्‌लान मान्‍मुदा”नि म़य़ङा,

खोक्‍कोसाआ “म़ना मान्‍सेत्‌दा”निछाङ म़य़ङा।

खाना ताङ्‌लान त़मुनान मेन म़ना त़सेत्‌नालो खाना य़ङ्‌हुप काफि त़लिसायुङ्‌सा।

१२ खोन्‌ओसा खानानिन दि त़चेविन खोन्‍कि दि काचि त़मुन,

खानानिन काफोङ य़ङ्‌हुप्‌लाम्‍पा आम्‍नुओ छ़ङ्‌छेन।

१३ देकिनालो साङ्‌आ सोमातुक्‍मा खाङ्‌मान्‍मुयुक्‍तु,

निनाम्‍हाङ्‌आ खो छ़ङ्‌अ़छेन्‌हिदा सोमा ऩतुक्‍तुन। मेन सोमातुक्‍मा छ़ङ्‌छेन्‍माएदा छो।

साकोङ्‌छ़ङ खोन्‍कि काचि

१४ अ़ङ्‍ब़ब़,

नाना खोन्‍कि निछाचि ओ,

अ़क्‍छा म़ना “अ़ङ्‌का साकोङ्‌छ़ङ मुङा”नि य़ङ,

मेन काचि अ़नुनिन्‌नालो मोदाङ्‌का दि तोक्‍तु कि?

खोसोओ अ़साकोङ्‌छ़ङ्‌आ खो लेन्‍मा ऱ?

१५ खाक्‍को अ़क्‍छा साकोङ्‌छ़ङ कामु दुवाछा माङ्‌लो मेत्‍छाछा तित अ़तोक्‍निनिन खोन्‍कि अ़लेन्‍खिन्‍तुम चामायु मो अ़तोक्‍निनिन्‌नालो

१६ खानानिन्‌एदाओ अ़क्‍छाआ खो,

“नुलोक खारा,

हाक्‍लो युङा,

आम्‍बुक खालो चा”नि ओन्‍ङा लो,

मेन खोसोओ अ़पोक्‌ओ निकि दोत्‌ओ सामाचि अ़प़न्‌नालो खोसाआ दि तोक्‍तु कि?

१७ मोवात्‍निङा साकोङ्‌छ़ङ्‌छाङ काचिदा खाङ्‍अ़मुनान्‍चिमिन्‌नालो मो साकोङ्‌छ़ङ ना स़न्‍दान्‌वा लि।

१८ मेन अ़क्‍छा म़ना य़ङ्‌मा ऱ,

“खानाएदा साकोङ्‌छ़ङ याक्‌याङ,

अ़ङ्‌काएदा काचिचि।

काचि मात्‍द़ङ्‌ओ आम्‍साकोङ्‌छ़ङ अ़ङ्‌का खाङ्‌मेत्‍ताङ,

खोन्‍कि काचि मुङाकि अ़ङ्‌साकोङ्‌छ़ङ खाना खाङ्‌मेत्‍ना।”

१९ खानानिन अ़क्‌तात निनाम्‍हाङ म़युङ्‌याङ निकिना साकोङ्‌छ़ङ त़मुन।

मो अ़नुवाक ओ!

चाकावालावाचिछाङ साकोङ्‌छ़ङ म़मु,

खोन्‍कि अ़चुक़माआ सिन्‍लुक्‍लुक्‌वा धुन्‍तुचि।

२० खामान्‍सिन्‌चि ओ,

काचि मात्‍द़ङ्‌ओ साकोङ्‌छ़ङ सोज्‍जेओ य़ङ्‌ओ निम्‍पाङ अ़सालुम्‍स़ङ खानानिन दोत्‌याङ?

२१ आन्‍सुन्‍तुम अब्राहाम्‌आ अ़छा इसहाक ब़क्‍खादा प़किना खो अ़काचिलाम्‍पा साम्‌योक्‍मि काइसाओ माआङ कि?

२२ खोसोओ अ़साकोङ्‌छ़ङ खोन्‍कि अ़काचिचि अ़क्‍नि काचि म़मुवाङाओ खाना त़खा।

खोन्‍कि अ़काचिचिलाम्‍पा अ़साकोङ्‌छ़ङ ताला।

२३ “अब्राहाम्‌आ निनाम्‍हाङ साकोङ्‌छ़ङ मु,

खोन्‍कि खो साम्‌योक्‍मि अ़काइसा”निओ साम्‍कालिन्‌दाओ य़ङ ताला।

खोन्‍कि अब्राहाम निनाम्‍हाङ्‌ओ अ़यावानि म़य़ङ।

२४ खानानिन्‌आ त़खाम,

म़ना अ़काचिलाम्‍पा साम्‌योक्‍मि अ़काइसाओ,

मेन साकोङ्‌छ़ङ्‌लाम्‍पा ओन्‍ङा माआङ।

२५ मोवात्‍निङा काचान्‍चा राहाब्‌आछाङ खाकातुप्‌चि साऩङ्‌वा मेत्‌याङ्‌सा नि लाम खाइसुचि,

खोन्‍कि अ़काचिलाम्‍पा साम्‌योक्‍मि काइसाओ माआङ कि?

२६ देत्‍नि याम लावादाङ्‌का फेक्‌हिदा स़दा,

मोवात्‍निङा साकोङ्‌छ़ङ्‌छाङ काचिदाङ्‌का फेक्‌हिदा स़दा।

लेम क़म्‍मा

३

१ ब़ब़,

नाना खोन्‍कि निछाचि ओ,

खानानिन ब़द्‍धेकापाङ काचिन्‌चि मान्‍लिदानिन।

देकिनालो खानानिन त़सिन्‍तुम्‌योम,

आन्‍कान्‍का काचिन्‍चिओ आन्‍काओ छ़ङ्‌छेन्‍मा ब़द्‍धे चाअ़त्‍लो लि।

२ देकिनालो आन्‍कान झारासा ब़द्‍धे फिसुम्‍च़म।

साङ चेप्‌ओ य़ङ्‌दा देम्‍खाछाङ अ़फिसुन्‌नालो खोसाआ झारा अ़याम क़म्‍मा ऱ,

खोन्‍कि खो लाहि मात्‍द़ङ्‌ओ म़ना लि।

३ युक्‌वाचि क़म्‍माचिओ निकि आन्‍कान मोचिओ अ़चुदोदा काक्‍माय़ङ काकारा पाक्‍तुम्‍च़म्‌नालो मोचि झारा अ़चुपोक खादात्‍नि खात्‍मा स़न, मोह्‍यात्‍निङा आन्‍कान खात्‍मा ऱम्‍च़म।

४ वाप्‍तेलाचिछाङ खानुम्‍च़म।

ह़क्‌ओ अ़सावाआ मुत्‍तु खात्‍तुङुचिहिदा वाप्‍तेला हुखाआ अ़क्‌तात अ़चुप्‍पो वाप्‍तेला हुखालाम्‍पा खादात्‍नि खात्‍मानि मिन, मोह्‍यात्‍निङा खात्‍तु।

५ मोवात्‍निङा लेम उन्‍चित्‍को मुयाङ्‌नुछाङ अ़धिवो य़ङ्‌चिदा ऱक्‍भाक मु।

अ़क्‌तात अ़चुप्‍पो मि छेन्‌वाआ अ़धिवो खोक्‍लिछाङ राङ्‌तुखाइसु।

६ लेम्‌छाङ अ़क्‌तात मिङा ओ।

ओ आन्‍पोक्‌ओ अ़फुत्‌चिदा झारादाङ्‌का ब़द्‍धे अ़अ़त्‍पा ओ।

ओसाआ झारा पोक पोप्‍तु खोन्‍कि झारा ह़ङ्‌म़ङ्‌दा मि लोङ्‌सुलोइसुकि मिराक्‌युओ मिदा मो राङ्‌खात।

७ झाराकाखालाओ साक्‍स़ङ्‌चि,

छोङ्‌वाचि,

कासात्‍नान्‍चिन्‌चि खोन्‍कि धियाङ्‌वामादाओ सायाम्‍पोक्‌चि म़क़म,

खोन्‍कि मोचि म़नाचिआङा म़क़म्‍तुयुङ्‌सुचि।

८ मेन साङ्‌आछाङ लेम क़म्‍मा अ़ऱन।

मो लेम ना क़म्‍मा अ़ऱन्‍मिन्‌ओ अ़अ़त्‍पा ओ,

खोन्‍कि स़मादामादा म़तात्‍लाओ अ़छ़क्‌आ भेप्‍तुओ।

९ ओ लेम्‌आ आन्‍कान हाङ्‌पा खोन्‍कि निनाम्‍हाङ पापा चोन्‍तुम्‌योम,

खोन्‍कि ओ लेम्‌आङा आन्‍कान निनाम्‍हाङ्‌ओ अ़चुकात्‍मादा म़मुयुचिओ म़नाचि माङ्‌हिम्‍सुम्‍च़म।

१० अ़क्‌तात दोदाङ्‌का चोन्‍मा खोन्‍कि माङ्‌हिम लोन।

अ़ङ्‍ब़ब़,

नाना खोन्‍कि निछाचि ओ, ओवात्‍नि लिमा अ़नुनिन।

११ दि अ़क्‌तात बोन्‌वादाङ्‌काङा ख़क्‌याङ्‌ओ खोन्‍कि चानुयाङ्‌ओ चाक्‌वा लोन कि?

१२ अ़ङ्‍ब़ब़,

नाना खोन्‍कि निछाचि ओ,

दि वासिताङ्‌आ जैतुन,

माङ्‌लो अङ्‌गुरा अ़ताङ्‌आ वासि सिसु कि?

ख़क्‌ओ चाक्‌वा लोन्‍खादाङ्‌का चानुओ चाक्‌वा लोन्‍मा अ़ऱनिन।

निनाम्‍मादुङ्‌काओ खारु

१३ खानानिन्‌एदा खारु कातोक खोन्‍कि कातुप साङ युङ्‌याङ?

खोसोओ अ़खारुदाङ्‌का ताओ अ़सिम्‍मान्‍चिन्‌आ अ़काचिचि मुचिकि अ़नुवाक अ़च़माथाङ्‌मा खाङ्‌मुसुचिने।

१४ मेन आम्‍नुओ साकोङ्‌वादा चात्‍लो ऩङ्‌च़ खोन्‍कि आप्‍पि ओन्‍ङा तोक्‍मामिन्‍मा याक्‌याङ्‌नालो आम्‍नुओ खारुदा ऱफोक्‌वा मान्‍मुदानिन,

खोन्‍कि अ़छ़ङ य़ङ सोज्‍जेओ मान्‍मुदानुम।

१५ ओवाको खारु निनाम्‍मादुङ्‌का अ़य़निन।

मेन ओ ना हेन्‍खामादाङ्‌काओ,

मान्‍साम्‌योक्‍मि खोन्‍कि सैतानादाङ्‌का ओ।

१६ खादा ऩङ्‌च़ खोन्‍कि आप्‍पि ओन्‍ङा तोक्‍मामिन्‍मा याक,

मोदा म़पुप्‍खात,

खोन्‍कि झारा अ़अ़त्‍पा काचि लि।

१७ मेन निनाम्‍मादुङ्‌का य़ओ खारु बुयाङा अ़च़क़ल़क खोन्‍कि मो तोङ्‌मा काऱ मु,

हुङ्‌मा काऱ मु,

लोमावा काकाङ मु,

सोमाकातुक मु,

अ़नुवाक सिवा कासि मु,

लिप्‍पा मान्‌वाङ्‌कादा मु खोन्‍कि कोङ्‌क़त्‌वा अ़मुनिन।

१८ कातोङ्‌चिआ सेवाङ्‌निदा अ़वेत,

खोन्‍कि मोचिआ साम्‌योक्‍मिओ अ़सिवा अ़कोप।

निनाम्‍हाङ्‌ओ अ़चुच़क्‌दा खात्‍मा

४

१ आम्‍नुओ रादा खिमा खोन्‍कि म्‍हुमा खादाङ्‌का ता?

दि मो झारा आम्‍नुओ पोक्‍फुत्‍चिहुत्‌दा काम्‌युङ पोक मित्‍माचिदाङ्‌का ता ओ माआङ कि?

२ खानानिन मित्‍मा ना त़स़न,

मेन त़तोक्‍तिमिन।

खानानिन म़ना त़सेरिन खोन्‍कि च़क्‍ख़य़ ना त़मुन,

मेन त़तोक्‍तिमिन।

खानानिन त़खिन खोन्‍कि त़म्‍हुन।

खानानिन दोत्‌ओ खानानिन्‌एदा मात्‍द़ङ,

देकिनालो खानानिन निनाम्‍हाङ त़दोत्‍तिमिन।

३ खानानिन त़दोरुम्‌नुछाङ त़तोक्‍तिमिन,

देकिनालो आम्‍नुओ पोक मित्‍माओ निम्‍पाङ अ़त्‍लो मिन्‍माआ त़दोरुम।

४ ताङ्‌लान कामु म़नाचि ओ,

हेन्‍खामाएनान यावाकामु ना निनाम्‍हाङ्‌ओ अ़चुङेङ्‌ओनि दि खानानिन त़सिन्‍तिमिन्‌येन?

खोन्‌ओसा साङ हेन्‍खामाओ अ़यावा लिमा लाम,

मो निनाम्‍हाङ्‌ओ अ़चुङेङ लि।

५ “निनाम्‍हाङ्‌आ आन्‍कान्‌एदा म़पाक्‍तापुवाओ लावा अ़न्‍नुनु ऩङ्‌च़आ भेप्‍तुयुङ्‌सु”नि साम्‍कालिन्‌दा छाप्‌याङ्‌ओ य़ङ खानानिन्‌आ सोज्‍जेनि त़मित्‍तुम्‌योम?

६ मेन खोक्‍कोसाआ अ़न्‍नुनु च़लोक सोमाम़तुक।

खोन्‌ओसा साम्‍कालिन ओवात्‍नि य़ङ,

“निनाम्‍हाङ्‌आ ऱफोक्‌वा,

फित्‍चि अ़मु,

मेन कासिम्‍नान्‍चिन्‌चि सोमाअ़तुक।”

७ खोन्‌ओसा खानानिन निनाम्‍हाङ्‌ओ अ़चुक़म्‍मादा युङानिन।

सैताना फित्‍चि मुवानुम,

खोन्‍कि मो खानानिन्‌एदाङ्‌का फुङ।

८ निनाम्‍हाङ्‌ओ अ़चुच़क्‌दा तानिन,

खोन्‍कि खोक्‍को आम्‍नुओ च़क्‌दा म़ता।

खानानिन हेवामिचि ओ!

आम्‍नुओ छुक वासुवानुम।

कोङ्‌क़त्‌वा म़नाचि ओ!

आम्‍नुओ साकोङ्‌वा सेङ्‌सानुम।

९ ओत्‌ओत्‌ओत्‌वा खावानिन,

खोन्‍कि सोखा मुवानिन्‍किना घुक्‍स़क्‍नि खावानिन।

खोन्‍कि आम्‍नुओ इमा सोखादा खोन्‍कि आम्‍नुओ ऩङानुमा राक्‍स़मादा फान्‍ने।

१० हाङ्‌पाओ अ़चुबुदा सिम्‍सानिन्‍चिन,

खोन्‍कि खोक्‍कोसाआ खानानिन ऩझोइसिन।

रुफोक्‍माओ देङ्‌सालाप्‍पादा चाप्‍चेत्‍मा

११ ब़ब़,

नाना खोन्‍कि निछाचि ओ,

अ़क्‍छा निओ अ़देङ्‌सालाप्‍पादा रुफोक्‍काफोक मान्‍मुदानिन।

खानानिन साकोङ्‌छ़ङ कामुओ अ़देङ्‌सालाप्‍पादा रुत़फोक्‍तुम्‍च़म माङ्‌लो लाहि त़पाक्‍तुम्‍च़म्‌नालो खानानिन य़ङ्‌हुप्‌ओ अ़देङ्‌सालाप्‍पादा त़चेविन,

खोन्‍कि य़ङ्‌हुप्‌ओ छ़ङ्‌त़छेन्‍तुम।

खानानिन य़ङ्‌हुप्‌ओ छ़ङ्‌त़छेन्‍तुम्‌नालो खानानिन य़ङ्‌हुप्‌वा काच़ मान्‍लित़दान,

मेन य़ङ्‌हुप्‌ओ छ़ङ्‌काछेन्‌ए त़लिसिन।

१२ य़ङ्‌हुप काप़ खोन्‍कि छ़ङ्‌काछेन ना निनाम्‍हाङ ओन्‍ङा म़युङ्‌याङ।

खोक्‍कोसाआ लेन्‍मा खोन्‍कि लुक्‍माछाङ अ़ऱ।

मेन आम्‍नुओ तेन्‍पाङ लाहि कापाक खानानिन साङ ओ?

तोक्‍पो लिमाओ अ़तुक्‌वादा चाप्‍चेत्‍मा

१३ हान एनानुम,

“आय़ माङ्‌लो माङ्‌कोलेन आन्‍कान अ़क्‌तात सहरादा खारिन्‍ने,

मोदा अ़क दोङ युङिन्‍ने खोन्‍कि खित्‍मा, इन्‍मा काचि मुन्‌कि ब़द्‍धे छेन्‍बि दुइन्‍ने”नि खानानिन त़य़ङिन।

१४ माङ्‌कोलेन दे लिओ खानानिन त़सिन्‍तिमिन।

आम्‍ह़ङ्‌म़ङ दियाको मुयाङ?

खानानिन ना साम्‌वाको ओ।

अ़क्‍दु दात खोन्‍कि माखात।

१५ खानानिन ना “निनाम्‍हाङ्‌ओ अ़चुमिन्‍मा याक्‌याङ्‌नालो आन्‍कान्‍का ह़ङिन्‍काकि ओक्‍को मुम्‍का माङ्‌लो मो मुम्‍का”नि य़ङ्‌मा दोराङाओ।

१६ मेन खानानिन तोक्‍पो त़लिसिन्‌कि ऱक्‍भाक त़मुन,

खोन्‍कि झारा ओवाको तोक्‍पो लिमा अ़अ़त्‍पा ओ।

१७ खोन्‌ओसा साङ नुलोक च़मा लेकिछाङ अ़च़निन,

खो हेवा मु।

कातोक्‌चि चाप्‍चेत्‍माय़ङ

५

१ कातोक म़नाचि ओ!

एनानुम,

खानानिन्‌एदा तायाङ्‌ओ दुखाचिओ निकि घुक्‍स़क्‍निकिना ओत्‌ओत्‌ओत्‌वा खावानिन।

२ आम्‍नुओ चासुम्‍छेन्‍बिचि म़कुवाखारायुङ्‌सा,

खोन्‍कि आम्‍नुओ तित्‌चि भेवाचिआ म़चोखात्‍तुयुङ्‌सुचि।

३ आम्‍नुओ रुपा खोन्‍कि हाराक्‌वाचिदा अ़ख़आ एत्‍तुयुङ्‌सु।

मो अ़ख़ आम्‍नुओ देङ्‌सालाप्‍पादा सालुम्‍स़ङ लि,

खोन्‍कि मिआवात्‍नि आम्‍नुओ याम चा।

खानानिन्‌आ आदेङ्‌ओ लेन्‍चिदा चासुम्‍छेन्‍बि त़कोउम्‌युङ्‌सुम।

४ एनानुम!आम्‍नुओ व़क्‌चिदा काचि कामुचि त़च़न्‍तुम्‍च़म्‌कि अ़चुकाचिलुङ मान्‍प़त़दोम्‍च़म्‌किना आम्‍नुओ देङ्‌सालाप्‍पादा मोचि म़पात्‌याङ।

मो काचि कामुचिओ अ़चुपात्‍मा सावापोरि निनाम्‍हाङ्‌ओ अ़चुनाबाक्‌दा तालायुङ्‌सा।

५ खानानिन ओ हेन्‍खामादा आम्‍नुओ ताकावा युङ्‌माचामादा खोन्‍कि आम्‍नुओ मिन्‍मावा च़याङ्‌सा त़युङिन्‌येन।

खानानिन हेन्‍खोक्‌वाओ लेन्‌ओ निम्‍पाङ खानानिन पुन्‍दुक्‍दुक्‌वाओ त़मुन्‌युङ्‌सिन्‍चिन।

६ खानानिन फित्‍चि मान्‍मुकादा साम्‌योक्‍मि म़नाचि खानानिन्‌आ लाहि त़पाक्‍तुम्‍च़म्‌कि त़सेरुम युङ्‌सुम्‍च़म।

हुङ्‌मा खोन्‍कि यामात्‍मा

७ खोन्‌ओसा ब़ब़,

नाना खोन्‍कि निछाचि ओ,

हाङ्‌पा ऩलानिन्‍तानिन्‌तारि हुङायुङ्‌सानुम।

खानुम,

व़क काचि कामुआ अ़नुवाक अ़सिवा तोक्‍मा निकिना बुयाओ खोन्‍कि देङ्‌दाओ वामान्‍तायुक्‌ओन हुङुयुङ्‌सु।

८ खानानिन्‌छाङ हुङायुङ्‌सानुम खोन्‍कि आम्‍नुओ साकोङ्‌वादा राक मुवानिन,

देकिनालो हाङ्‌पाओ अ़चुतामा नेक्‌याङ।

९ ब़ब़,

नाना खोन्‍कि निछाचि ओ,

अ़क्‍छा निओ अ़देङ्‌सालाप्‍पादा छुऩङ्‌वा मान्‍मुदानिन।

माङ्‌लोना खानानिन छ़ङ्‌छेन्‍मादा त़छुक्‍तिन।

खानुम,

छ़ङ्‌काछेन आम्‍नुओ लाप्‍तिखोप्‌दाङा म़एप्‌याङ!

१० ब़ब़,

नाना खोन्‍कि निछाचि ओ,

दुखा आङ्‌मा खोन्‍कि हुङ्‌माओ अ़मात्‍ऩङ्‌ओ निकिना हाङ्‌पाओ अ़चुऩङ्‌दा निनाम्‍हाङ्‌य़ङ खाकालुचि मित्‍तानुम्‍च़म।

११ खानानिन त़सिन्‍तुम्‌योम,

काहुङ्‌चि आन्‍कान आलाङ्‌मिओनि लोम्‍च़म।

खानानिन्‌आ अय्‍युब्‌ओ अ़हुङ्‌माय़ङ खोन्‍कि हाङ्‌पाओ अ़चुमित्‍चिऩङ त़एनुम्‌युङ्‌सुम।

आदेङ हाङ्‌पाआ देत्‍नि नुलोक अ़मुवा मो त़सिन्‍तुम्‌योम।

देकिनालो हाङ्‌पा अ़न्‍नुनु नुलोक कामित खोन्‍कि सोमाकातुक म़मुयाङ।

१२ अ़ङ्‍ब़ब़,

नाना खोन्‍कि निछाचि ओ,

झारादाङ्‌का अ़च़वाङ्‌य़ङ निनाम्‍माओ अ़चुऩङ्‌दा किरे चामाइ मान्‍चादानिन ना हेन्‍खामाओ अ़ऩङ्‌दा ना नि दिसोओ अ़ऩङ्‌दाङा किरे चानिन।

मेन आम्‍नुओ “अ़नुछ्‍या” अ़नुछ्‍याङाने,

“माआङ”ओ माआङ्‌ङाने खोवात्‍निनालो खानानिन छ़ङ्‌छेन्‍मादा त़छुक्‍तिमिन।

१३ खानानिन्‌एदा साङ दुखा तोक्‌याङ?

खो यामात्‍ने।

साङ्‌को अ़ऩङानुयाङ?

खोसाआ निनाम्‍हाङ चोन्‍मा साम्‍ऱङ लुने।

१४ खानानिन्‌एदा साङ तुक्‌याङ?

खोसाआ साम्‍भुङ्‌दाओ ताङ्‌पाचि बुत्‍तुचिने।

खोचिआ हाङ्‌पाओ अ़चुऩङ्‌दा आक्‌वा अ़सोप्‌कि खोसोओ निकि याम़मात्‍ने।

१५ खोन्‍कि साकोङ्‌छ़ङ्‌ओ यामात्‍माआ कातुक नु,

खोन्‍कि हाङ्‌पाआ खो अ़नु।

खोन्‍कि खोसाआ हेवाङा मुओनुछाङ खो लेत्‍प़।

१६ खोन्‌ओसा अ़क्‍छा निएदा आम्‍नुओ हेवा खालुसानुम,

खोन्‍कि अ़क्‍छा निओ निम्‍पाङ यामारानिन,

खोवात्‍निनालो खानानिन त़नुन।

साम्‌योक्‍मि म़नाओ अ़यामात्‍मा सावापोरि खोन्‍कि नुलोक काचि मु।

१७ एलिया आन्‍कान्‌वाकोङा अ़क्‍छा म़ना ओ।

वा अ़तानिन्‍ने निकिना खो निनाम्‍हाङ्‌एदा अ़साकोङ्‌वाहुत्‌याङ्‌काङा यामारा,

खोन्‍कि सुम्‌कादोङ छकादोङ्‌वात्‌तारि हेन्‍खामादा वा मान्‍ता।

१८ खोन्‍किना खो लासा यामारा,

खोन्‍कि निनाम्‍मादुङ्‌का वा ताकि थाम्‍पुक्‌आ चासुम सिसु।

१९ अ़ङ्‍ब़ब़,

नाना खोन्‍कि निछाचि ओ,

खानानिन्‌एदाओ अ़क्‍छा अ़छ़ङ्‌दाङ्‌का वाऱनान्‍खात्‍नान्‍चिन्‌नालो खो अ़क्‍छाआ लामातात्‍मादोत।

२० खानानिन मित्‍तानुम,

साङ्‌आ मो हेवामि वाऱनान्‍खात्‍नान्‍चिन्‌ओ लाम्‌दाङ्‌का लासुतारु,

खोसाआ स़मादाङ्‌का मो म़नाओ अ़लावा लेइसु,

खोन्‍कि खोसोओ ब़द्‍धे अ़हेवाचि निनाम्‍हाङ्‌आ अ़लेत्‍प़।

पत्रुस्‌ओ बुयाओ अ़छाप्‍लावा

छाप्‍लाखाओ अ़सिन्‍खा

ओ छाप्‍लावा पत्रुस्‌आ एसिया माइनरओ धाउहोन खाहुप्‌दु कायुङ झारा ख्रिस्‍तदा साकोङ्‌छ़ङ कामुचिओ निकि छाप्‍तुओ।

मोचि “निनाम्‍हाङ्‌आ म़छेन्‍तुचिओ म़नाचि”नि म़लोयुङ्‌सुचि।

ओ छाप्‍लावाओ अ़मित्‍चिऩङ काखिप्‌चिओ अ़चुराक पोन्‍मा निकिना ओ।

देकिनालो मोचि ख्रिस्‍तदा साकोङ्‌छ़ङ म़मुवाओसा दुखा खोन्‍कि चाअ़त्‍मादा म़छुक्‍ता।

ओवात्‍नि मोचिओ अ़चुराक पोइसुप़ङुचिहिदा पत्रुस्‌आ येसु ख्रिस्‍तओ अ़चुनुय़ङ्‌खान खोक्‍को म़सुवाओ खोक्‍को म़खोन्‍तालोन्‍ता खोन्‍किना खोक्‍को म़लाताओ हिप्‍माय़ङ मित्‍मेत्‌याङ्‌सा खाम़एत्‍तुचि।

दुखा खोन्‍कि अ़चाअ़त्‍मा ना मोचिओ अ़छ़ङ अ़चुचिन्‍माखाङ्‌मा ओ,

खोन्‍कि ख्रिस्‍त म़लातायाङ्‌ओ लेन्‌दा सिरिफा म़प़ निकिना अ़छ़ङ मुयाङ्‌सा मो दुखा खोन्‍कि अ़चाअ़त्‍मा मोचिआ आङ्‌मादोत।

ओ छाप्‍लावा काखिप्‌चिआ दुखाओ ग़रिदा पत्रुस्‌आ राक प़चि खोन्‍कि ख्रिस्‍तओ अ़चुकाखेङ्‌पाचिवात्‍नि ह़ङानिन्‌नि मोचि म़लोचि।

थुत्‍मेत्‍लो अ़तुक्‌वा ऩङ

अ़सिन्‍खा १:१-२

निनाम्‍हाङ्‌ओ अ़चुलेन्‍माओ मित्‍मा १:३-१२

सेङ्‌याङ्‌ओ ह़ङ्‌म़ङ ह़ङ्‌मायु यायोक १:१३–२:१०

दुखाओ ग़रिदा ख्रिस्‍तएदा साकोङ्‌छ़ङ कामुचिओ अ़चुपाङ २:११–४:१९

ख्रिस्‍तियान सिम्‍मान्‍चिन खोन्‍कि फामुमा ५:१-११

अ़चिन्‍मा ५:१२-१४

पत्रुस्‌ओ बुयाओ अ़छाप्‍लावा

१

१ येसु ख्रिस्‍तओ अ़चुछाम्‍माय़ङ पत्रुस्‌दाङ्‌का,

पोन्‍तस,

गलातिया,

कापादोकिया,

एसिया खोन्‍कि बिथिनियादा कायुङ लोन्‍माखान्‍माय़ङ फात्‍ताफेला म़लिसाओचि निनाम्‍हाङ्‌आ म़छेन्‍तुचिओचिओ निम्‍पाङ ओ छाप्‍लावा छाप्‍तुङ्‌योङ।

२ निनाम्‍हाङ पापाआ बुयादाङ्‌का खानानिन ऩसिन्‍तिन्‌कि ऩछेन्‍तिन,

खोन्‍कि अ़चुलावालाम्‍पा खानानिन सेङानिन।

खोन्‌ओसा निनाम्‍हाङ्‌ओ अ़चुलोमाय़ङ्‌वा खानानिन चुवानिन,

खोन्‍कि येसु ख्रिस्‍तओ अ़चुह़आ रेप्‍तानिन्‍चिन।

खानानिन्‌एदा सोम्‍तुक्‍मा खोन्‍कि सेवाङ्‌नि च़लोक पोन्‌याङ्‌सा खात्‍ने।

अ़ह़ङ सोम्‍कुवा निम्‍पाङ निनाम्‍हाङ्‌ओ अ़चुऩङ्‌चोन्‍मा

३ आन्‍हाङ्‌पा येसु ख्रिस्‍तओ अ़चुपा,

निनाम्‍हाङ्‌ओ अ़चुऩङ्‌लोङ्‌ने!

खोक्‍कोसोओ तोक्‍पो अ़चुसोम्‍तुक्‍माआ म़सुवादाओदाङ्‌का येसु ख्रिस्‍तओ अ़चुलामाखोन्‍मालोन्‍मालाम्‍पा आन्‍कान अ़ऩङ्‌वा ह़ङ्‌म़ङ तोक्‍तुम। हान आन्‍कान अ़ह़ङ सोम्‍कुवादा आन्‍कान अ़क्‌तात लिसिन्‌युङ्‌सिन।

४ आम्‍नुओ निकि देम्‍खाछाङ अ़लुक्‍निन्‍खात्‍निन्‌ओ खोन्‍कि मान्‍पोप्‌ओ खोन्‍कि अ़युन्‍निन्‍खात्‍निन्‌ओ पाङ्‌यि निनाम्‍मादु युङ्‌सायुङ्‌सा।

५ खानानिन्‌आ आम्‍नुओ साकोङ्‌छ़ङ्‌लाम्‍पा अ़चुसावादा लेन्‍मा मान्‍तोक्‍त़युक्‍तुम्‌तारि निनाम्‍हाङ्‌आ खानानिन ऩरात्‍तिन।

मो लेन्‍मा आदेङ्‌माङ्‌ओ लेन्‌दा खाङ्‌मेत्‍मा निम्‍पाङ खोक्‍कोसाआ अ़चुम्‍सायुङ्‌सा।

६ ओन्‍ग़रि थुत्‍मेत्‍लोतारि खानानिन्‌आ अ़खाला-अ़खालाओ चिन्‍माखाङ्‌माचि त़आङ्‌तुम्‍च़म्‌नुछाङ ओ य़ङ्‌चिदा अ़न्‍नुनु ऩङानुसानिन्‍चिन।

७ ओ चिन्‍माखाङ्‌माचिआ आम्‍नुओ साकोङ्‌छ़ङ अ़नुछयाओनि अ़छ़ङ अ़मु,

खोन्‍कि मिलाम्‍पा हेङ्‌नुछाङ लुक्‍खात्‌ओ हाराक्‌वादाङ्‌काछाङ च़लोक अ़च़वाङ निकिना खाङ्‌म़मु।

ओ येसु ख्रिस्‍त खाङ्‌म़मुनान्‍चिन्‌हिदा ऩङ्‌चोन्‍मा,

ऩङ्‌लोङ्‌मा खोन्‍कि साया तोक्‍मा खान्‍तुओ लिने।

८ खानानिन्‌आ खोक्‍को मान्‍खाङ्‌त़युक्‍तुम्‌नुछाङ सोमात़तुक्‍तुम।

खोन्‍कि ओन्‍ग़रि खानानिन त़खान्‍मिन्‌नुछाङ खोक्‍कोएदा साकोङ्‌छ़ङ त़मुन,

खोन्‍किना य़ङ्‌मा अ़ऱन्‍मिन्‌ओ खोन्‍कि साम्‍स़रिओ छेमाआ आम्‍नुओ ऩङानु।

९ देकिनालो आदेङ आम्‍नुओ साकोङ्‌छ़ङ्‌ओ सिरिफा, माङ्‌नालो आम्‍नुओ लावा लेन्‍मा त़तोक्‍तुम।

१० खानानिन्‌आ त़तोक्‍तुम्‌ओ लेन्‍माओ अ़तुक्‌वादा निनाम्‍हाङ्‌य़ङ खाकालुचिआ नुलोक अ़लामा खोन्‍कि अ़सेना,

खोन्‍किना खानानिन ऩप़न्‌ओ निनाम्‍हाङ्‌ओ अ़चुसोम्‍तुक्‍माओ अ़तुक्‌वादा बुयाङा खाअ़लुसायुङ्‌सा।

११ ख्रिस्‍तआ दुखा आङ्‌मादोत खोन्‍कि आदेङ साया अ़तोक निकिना बुयादाङ्‌काङा ख्रिस्‍तओ अ़चुलावाआ मोचि खाङ्‌म़मेत्‍तुङुचिहिदा,

देम्‍खा खोन्‍कि देत्‍नि मोवात्‍नि लि निकिना सिन्‍मा खोचि म़लामा।

१२ खोचि ओ य़ङ खाम़एत्‍ताओ आप्‍पि मोचि ब़त्‍मान्‍चिन निकिना माआङ,

मेन खानानिन ऩब़रिन्‌येन निकिना निनाम्‍हाङ्‌आ खोचि तुप्‍म़मेत्‍तुचि।

ओ य़ङ्‌चि निनाम्‍मादुङ्‌का अ़य़साओ सेङ्‌लावाओ अ़सावादा खानानिन खाऩएत्‍तिन्‌ओ नुय़ङ्‌खान खाकालुचिआ खाअ़लुसाओ य़ङ खानानिन खाऩएत्‍तिन्‌युङ्‌सिन।

निनाम्‍हाङ काफाचिछाङ ओ य़ङ्‌चि खाङ्‌मा अ़न्‍नुनु अ़चुऩङानुयाङ।

सेङानिन

१३ खोन्‌ओसा आम्‍नुओ मिन्‍मा चुम्‍सानुम,

क़म्‍तानिन्‍चिन,

खोन्‍कि हाङ्‌पा येसु ख्रिस्‍त खाङ्‌म़मुनान्‍चिन्‌हिदा खानानिन सोमाऩतुक्‍तिन्‌ओदा झारा सोम्‍कुवा मुवानिन।

१४ खानानिन लोमावा काच़ छाचिओसा बुया मान्‍सिन्‍त़दोम्‌योम्‌हिदाओ अ़अ़त्‍पा मिन्‍माचिदा मान्‌वाङ्‌दानिन।

१५ मेन खानानिन काबुत सेङ्‌लो म़मुयाङ्‌वा खानानिन्‌छाङ झारा आम्‍नुओ च़माथाङ्‌मादा सेङानिन।

१६ देकिनालो ओवात्‍नि छाप्‍तायुङ्‌सा,

“खानानिन सेङानिन,

देकिनालो अ़ङ्‌का सेङ्‌ङाङा।”

१७ साङ्‌लिप्‍पाछाङ मान्‌वाङ्‌माङ झारासोओ काचिदा छ़ङ्‌काछेन निनाम्‍हाङ खानानिन्‌आ “आपो”नि य़ङ्‌सा त़ब़क्‍तुम्‌नालो ओ हेन्‍खामादा निहेन्‍कोप्‌दाओवा त़युङिन्‌येन्‌हिदा आम्‍नुओ च़माथाङ्‌मादा खोक्‍को साया मेत्‍तानुम।

१८ खानानिन त़सिन्‍तुम्‌योम,

आम्‍नुओ सुन्‍तुम्‌चिदाङ्‌का त़तोक्‍तुम्‌ओ सोज्‍जेओ च़माथाङ्‌मादाङ्‌का खानानिन ऩफोङ्‌सिन।

ओ फोङ्‌मा ना हाराक्‌वा खोन्‍कि रुपावाको लुक्‍खात्‌ओ सामालाम्‍पा आम्‍नुओ लुङ अ़छोराकि त़तोक्‍तुम्‌ओ माआङ।

१९ मेन खेन मान्‌वान्‍माय़ङ खोन्‍कि थुपि मात्‍द़ङ्‌ओ अ़क्‌तात थुबाछावाको ख्रिस्‍तओ छ़ओ अ़चुह़आ खानानिन ऩफोङ्‌सिन्‌ओ।

२० खोक्‍को हेन्‍खामा मुन्‍मादाङ्‌का बुयाङा निनाम्‍हाङ्‌आ अ़छेन्‍तायुङ्‌सा,

मेन आम्‍नुओ निकिना आदेङ्‌माङ खोक्‍को खाङ्‌अ़मुसा।

२१ येसुलाम्‍पा खानानिन निनाम्‍हाङ साकोङ्‌छ़ङ त़मुम।

निनाम्‍हाङ्‌आ येसु ख्रिस्‍त म़सुवादाओदाङ्‌का अ़खोन्‍तालोइसा खोन्‍कि खोक्‍को साया अ़मेत्‍ता।

खोन्‌ओसा आम्‍नुओ साकोङ्‌छ़ङ खोन्‍कि सोम्‍कुवा निनाम्‍हाङ्‌एदा याक्‌याङ।

२२ हान खानानिन अ़छ़ङ य़ङ्‌दा लोमाय़ङ्‌वा त़च़न्‌किना आम्‍नुओ मिन्‍मा त़सेङ्‌सुम्‌ओसा आम्‍नुओ साकोङ्‌छ़ङ कामु यावाचि सोमातुक्‍तानुम्‍च़म।

अ़क्‍छा निएदा साकोङ्‌वादाङ्‌का राक्‌एनान सोम्‍तुक्‍मुवानिन।

२३ निनाम्‍हाङ्‌ओ अ़ह़ङ खोन्‍कि अ़धुन युङ्‌युङ्‌ओ अ़चुय़ङ्‌लाम्‍पा,

लुक्‍खात्‌ओ माआङ,

मेन देम्‍खाछाङ अ़लुक्‍निन्‌ओ बिउलाम्‍पा खानानिन अ़ऩङ्‌वा त़लासिन्‍पुक्‍तिन्‌युङ्‌सिन्‍चिन।

२४ देकिनालो,

“झारा म़नाचि घासावात्‍नि म़मुयाङ,

खोन्‍कि मोसोओ अ़खान्‍नुमाछाङ घासाओ अ़बुङ्‌वावात्‍निङा मुयाङ।

घासा युन्‍खात खोन्‍कि अ़बुङ्‌वा धाखात,

२५ मेन हाङ्‌पाओ अ़चुय़ङ अ़धुन युङ्‌याक।”

खोन्‍कि ओ य़ङ नुय़ङ्‌खान ओ,

मो खानानिन खाएत्‍निओ।

अ़ह़ङ लुङ खोन्‍कि छेन्‍माय़ङ रावा

२

१ खोन्‌ओसा झारा अ़त्‍लो च़मा,

झारा म़प्‍मा कोङ्‌क़त्‌वा,

ऩङ्‌च़ मुमा खोन्‍कि झारा सुङ्‌मा य़ङ्‌चि छिरानुम्‍च़म।

२ अ़ऩङ्‌वा म़पुक्‍तान्‍चिन्‌ओ छाचिवात्‍नि अ़च़क़ल़क लावामि ओम्‍पिवा अ़न्‍नुनु मित्‍मा सुवानिन,

खोन्‌ओसा खानानिन ओलाम्‍पा लेन्‍मादा पोन्‌याङ्‌सा खात्‍मा त़ऱन्‍ने।

३ देकिनालो हाङ्‌पाओ अ़चुसोमातुक्‍मा खानानिन्‌आ त़छेम्‍सुम्‌युङ्‌सुम।

४ येसु ख्रिस्‍तएदा तानिन,

खोक्‍को अ़ह़ङ लुङ्‌ताक म़युङ्‌याङ।

म़नाचिआ ऩङाअ़छिराओ,

मेन निनाम्‍हाङ्‌आ खोक्‍को अ़छेन्‍ताओ खोन्‍कि खोक्‍कोसोओ निम्‍पाङ अ़चुलुङ अ़लुङ्‌छ़ओ म़मुयाङ।

५ खोन्‍कि खानानिन्‌छाङ येसु ख्रिस्‍तलाम्‍पा निनाम्‍हाङ्‌आ लोक्‍माखान्‍तुओ लावामि हेन्‍खोक्‌वाचि काधान सेङ्‌याङ्‌ओ काब़क्‍पा लिमा निम्‍पाङ अ़ह़ङ लुङ्‌चिवात्‍नि लावामि खिम लियाङ्‌सा त़खारिन।

६ देकिनालो साम्‍कालिन्‌दा याक्‌याङ:

“खानुम,

सियोन्‌दा

अ़क्‌तात छेन्‍माय़ङ्‌ओ खोन्‍कि अ़लुङ्‌छ़ओ खुचुरोङ्‌दाओ लुङ अ़ङ्‌का युङ्‌सुङ,

खोन्‍कि साङ खोक्‍कोएदा साकोङ्‌छ़ङ मु,

खो देम्‍खाछाङ लेजोदा अ़छुक्‍निन।”

७ खोन्‌ओसा खानानिन साकोङ्‌छ़ङ कामुचिओ निकिना खोक्‍को अ़लुङ्‌छ़ओ म़मुयाङ,

मेन साकोङ्‌छ़ङ मान्‍मुकादाचिओ निकिना,

“खिम कामुचिआ अ़काचि मात्‍द़ङ्‌ओ निकिना ऩङाअ़छिराओ लुङ्‌ताक

मो खुचुरोङ्‌दाओ मुलो लुङ्‌ताक म़लिसायुङ्‌सा।”

८ खोन्‍कि,

“मोक्‍को अ़क्‍ताक लुङ्‌ताक्‌आङा म़नाचि धुङ्‌म़मेत्‍तुचि,

खोन्‍कि मोक्‍को लुङ्‌छ़ङ्‌आङा म़नाचि काधाम म़मुचि।”

देकिनालो मोचि निनाम्‍हाङ्‌ओ अ़चुय़ङ ऩङाअ़छित,

मोचिओ निकि ओवात्‍नि लिमाङा निनाम्‍हाङ्‌ओ अ़चुमिन्‍मा याआङा।

९ मेन खानानिन छेन्‍माय़ङ रावा ओ,

हाङ्‌ओ अ़चुकाब़क्‍पाचि,

त़सेङिन्‌येन्‌ओ म़नाचि,

निनाम्‍हाङ्‌ओ आप्‍पिओ अ़चुम़नाचि ओ।

खोक्‍कोसाआ खानानिन कुन्‌यामादाङ्‌का म़दोम्‍दाओ साम्‌दा ऩबुत्‍तिन,

खोन्‌ओसा खोक्‍कोसोओ म़दोम्‍दाओ अ़चुकाचिचि खानानिन्‌आ खात़लुसुम्‍ने।

१० बुया खानानिन निनाम्‍हाङ्‌ओ अ़चुम़नाचि माआङ्‌ओ,

मेन हान खानानिन निनाम्‍हाङ्‌ओ अ़चुम़नाचि ओ।

बुया खानानिन्‌आ निनाम्‍हाङ्‌ओ अ़चुसोम्‍तुक्‍मा मान्‍तोक्‍त़दोम,

मेन हान खानानिन्‌आ निनाम्‍हाङ्‌ओ अ़चुसोम्‍तुक्‍मा त़तोक्‍तुम्‌युङ्‌सुम।

निनाम्‍हाङ काब़क

११ ओ हेन्‍खामादा निहेन्‍कोप्‌दाओचि खोन्‍कि तावाङ्‌चिवात्‍नि त़मुन्‌येन्‌ओ सोमातुक्‍नाङ्‌नानिन्‌ओ अ़ङ्‌यावाचि ओ,

अ़ङ्‌का खानानिन यायोक प़नाङ्‌नानिन,

आम्‍नुओ लावाओ अ़देङ्‌सालाप्‍पादा ङेन कामु पोक मित्‍माचिदाङ्‌का अ़थाया युङानिन।

१२ निरावाचिओ अ़चुरादा आम्‍नुओ च़माथाङ्‌मा अ़नुवाक मुवानुम।

मोचिआ खानानिन अ़त्‍लो काच़चिनि आम्‍नुओ देङ्‌सालाप्‍पादा म़चेप्‌नुछाङ मोचिआ आम्‍नुओ अ़नुवाक काचिचि म़खाचिकि हाङ्‌पा म़ताओ लेन मोचिआ निनाम्‍हाङ्‌ओ अ़चुओ ऩङ अ़चोन्‍ने।

पाङ्‌यि कातोक्‌चि खोन्‍कि हाङ्‌पाचि सायामेत्‍मा

१३ हाङ्‌पाओ निम्‍पाङ झारा पाङ्‌यिचिआ ऩलोन्‌ओ काङ्‌सानिन।

खो झारा पाङ्‌यि कातोक तोक्‍पोहाङ्‌ङाने,

१४ माङ्‌लो हाङ्‌कामुचिङाने,

निनाम्‍हाङ्‌आ मोचि अ़अ़त्‍पा काचि कामुचि दन्‍दा प़सि खोन्‍कि अ़नुवाक काचि कामुचि चोइसि म़छुत्‍तुचिओ।

१५ देकिनालो निनाम्‍हाङ्‌ओ अ़चुमित्‍चिऩङ ओङा ओ,

खानानिन अ़नुवाक काचि मुवानिन्‌कि ऱक्‍भाक म़नाचिओ अ़चुखामान्‍सिन्‍दामा वाइवेत मुमाचिदोत।

१६ लेत्‌वाचिवात्‍नि युङानिन।

खोन्‍नुछाङ लत्‌वाओ अ़ऩङ त़मुम्‌कि अ़अ़त्‍पा काचि मान्‍मुदानिन,

मेन निनाम्‍हाङ्‌ओ अ़चुहारुक लिसानिन।

१७ झारा म़नाचि साया मेत्‍तानुम्‍च़म।

साकोङ्‌छ़ङ कामु ब़ब़,

नाना खोन्‍कि निछाचि सोमातुक्‍तानुम्‍च़म।

निनाम्‍हाङ कित्‍तानुम। हाङ साया मेत्‍तानुम।

ख्रिस्‍तआ दुखा अ़आङ्‌ताओ अ़मात्‍ऩङ

१८ हारुक्‌चिओ,

झारा सायाएनान आम्‍नुओ हाङ्‌पाचिआ ऩलोन्‌ओ काङ्‌सानिन।

खानानिन सोमाकातुक खोन्‍कि नुलोक कामुचि ओन्‍ङा माआङ मेन सोमामान्‍तुक्‍कादाचिआ ऩलोन्‌ओदाछाङ काङ्‌सानिन।

१९ देकिनालो खाक्‍कोसाआ निनाम्‍हाङ मित्‍तुकिना अ़त्‍लो मुमाय़ङ दुखा आङ्‌तुनालो मो चोन्‍मा खान्‍तु।

२० अ़त्‍लो काचि त़मुन्‌किना धात्‍खावा त़चान्‌येन्‌हिदा दिसुवा मान्‍मिन्‍माङ त़आङ्‌तुम्‌नालो खानानिन दि त़तोक्‍तुम?

मेन खानानिन अ़नुवाक काचि त़मुन्‌कि दुखा त़आङ्‌तुम्‌नालो निनाम्‍हाङ्‌आ खानानिन ऩचोन्‍तिन।

२१ देकिनालो ओसोओ निकिना निनाम्‍हाङ्‌आ खानानिन ऩबुत्‍तिन्‌ओ।

ख्रिस्‍तआछाङ आम्‍नुओ निम्‍पाङ दुखा अ़आङ्‌ताकि अ़क्‌तात अ़मात्‍ऩङ ऩछित्‍तिन्‍दान,

खोन्‍कि खोक्‍कोसोओ अ़चुलाम्‌दा खानानिन्‌छाङ कोन्‍मादोत।

२२ “खोक्‍को ना हेवाङा म़मुवा,

ना खोक्‍कोसोओ अ़चुदोदाङ्‌का म़प्‍मा य़ङ्‌ङा लोन्‍ता।”

२३ मोचिआ खोक्‍को अ़सुङ्‌ताङाहिदा खोक्‍कोसाआ अ़फान मान्‍लात्‌अ़दा।

दुखा अ़आङ्‌ताङाहिदा खोक्‍कोसाआ मान्‍किन्‍म़दोचि।

मेन नुलोक छ़ङ्‌काछेन निनाम्‍हाङ्‌एदा खोक्‍को सोम्‍कुवा म़मुवा।

२४ हेवाओ अ़सावा आन्‍कान्‌एदा दित्‍छाङ अ़युङ्‌निन्‍ने,

खोन्‍कि साम्‌योक्‍मिओ निम्‍पाङ ह़ङिन्‍ने निकिना क्रुस्‌दा खोक्‍कोसाआ आप्‍पि आन्‍हेवा अ़खुया। खोक्‍कोसोओ अ़चुखेन्‍चिलाम्‍पा खानानिन त़नुन्‌युङ्‌सिन।

२५ देकिनालो खानानिन म़थेमाखाराओ भेराचिवात्‍नि त़मुन्‌येन,

मेन हान खानानिन आम्‍नुओ लावाचि काखाङ्‌पा खोन्‍कि कारात्‍पाएदा त़लासिन्‍तान्‌युङ्‌सिन।

खिम्‍हाङ्‌पा खोन्‍कि खिम्‍हाङ्‌मा

३

१ मोवात्‍निङा खिम्‍हाङ्‌माचि ओ,

खानानिन्‌छाङ आम्‍नुओ खिम्‍हाङ्‌पाचिओ अ़चुक़म्‍मादा युङानिन।

खोन्‍नालो मोचि निनाम्‍हाङ्‌ओ अ़चुय़ङ्‌दा साकोङ्‌छ़ङ ऩमुनिन्‌नुछाङ,

आम्‍नुओ च़माथाङ्‌माआ मोचि देत्‍छाङ मान्‍लोमाङ फान्‍मा त़ऱम्‍च़म।

२ आम्‍नुओ अ़नुवाक च़माथाङ्‌मा खोन्‍कि साऩङ्‌वा अ़खाङ्‌कि खोचिओ अ़चुमिन्‍मा फान।

३ ताङ्‌मुवा चोङ्‌मा,

हाराक्‌वाओ चोङ्‌खान्‍चिन खोन्‍कि खान्‍नुओ तित्‌चि आम्‍नुओ बुङ्‌खालिप्‍पाओ चोङ्‌खान्‍चिन ऩलिनिन्‍ने।

४ आम्‍नुओ साकोङ्‌वा सिम्‍माय़ङ्‌आ खोन्‍कि सेवाङ्‌निओ लावाओ अ़लुक्‍निन्‌ओ चोङ्‌मायुआ चोङ्‌सानुम,

मो निनाम्‍हाङ्‌ओ अ़चुबुदा अ़न्‍नुनु ब़द्‍धे अ़लुङ्‌ओ मुयाङ।

५ ओवात्‍नि निनाम्‍हाङ्‌एदा साकोङ्‌छ़ङ कामु बुयाओ म़सेङाङाओ मेत्‍छामाचि निनाम्‍हाङ्‌एदा सोम्‍कुवा म़मुवाकि खान्‍कानुमा म़मुवान्‍चिन,

खोन्‍कि अ़चुओखिम्‍हाङ्‌पाचिओ अ़चुक़म्‍मादा म़युङा।

६ मोवात्‍नि,

सारा देत्‍नि अब्राहाम्‌आ लोओ काङ्‌सा,

खोन्‍कि “हाङ्‌पो”नि लोङु।

खानानिन अ़नुवाक काचि त़मुन, खोन्‍कि खाक्‍कोछाङ य़ङ्‌दा त़क़सिमिन्‌नालो खानानिन साराओ अ़मेत्‍छाछा छाचिवात्‍निओचि ओ।

७ मोवात्‍निङा खिम्‍हाङ्‌पाचिआछाङ आम्‍नुओ खिम्‍हाङ्‌माचि मान्‍ऱकादा मेत्‍छामाचिनि तुप्‍तानुम्‍च़म्‌कि सायामेत्‌याङ्‌सा अ़क्‍नि युङानिन,

देकिनालो खानानिन खोन्‍कि मोचिआ अ़क्‍नि निनाम्‍हाङ्‌ओ अ़चुसोमातुक्‍माओ ह़ङ्‌म़ङ्‌ओ पाङ त़तोक्‍तुम।

खोन्‌ओसा आम्‍नुओ यामात्‍मा दिसाआछाङ अ़छेक्‍तुन्‍ने निकिना आम्‍नुओ खिम्‍हाङ्‌माचि नुलोक मुवानुम्‍च़म।

अ़नुवाक काचिदा दुखा आङ्‌मा

८ अ़चिन्‍मादिमादा,

खानानिन झारा साकोङ्‌वादा अ़क्‌तात लिसानिन,

अ़क्‍छा निएदा फामुवानिन,

अ़क्‍छा निएदा सोमातुक्‍कातुक मुवानिन,

अ़नुवाक साकोङ्‌वा खोन्‍कि कासिम्‍नान्‍चिन मिन्‍माओ लिसानिन।

९ अ़त्‍लोओ अ़फान्‌दा अ़त्‍लो मान्‍च़दानिन,

माङ्‌लो रुफोक्‍माओ अ़फान्‌दा रुमान्‍फोक्‍दानिन,

मेन मोसोओ अ़फान्‌दा आसिखा पुवानुम्‍च़म।

देकिनालो ओसोओ निम्‍पाङ निनाम्‍हाङ्‌आ खानानिन ऩबुत्‍तिन्‌ओ,

खोन्‌ओसा आसिखा तोक्‍तानुम।

१० देकिनालो साम्‍कालिन य़ङ्‌याङ,

“साङ्‌आ अ़ह़ङ्‌म़ङ सोमातुक्‍तु

खोन्‍कि अ़नुवाक लेन्‌चि खाङ्‌मानि मिन,

मोसाआ अ़लेम अ़त्‍लो चेप्‍मा

खोन्‍कि अ़दोसिवा म़प्‍माय़ङ्‌दाङ्‌का अ़थाया युङ्‌सुने।

११ मो अ़अ़त्‍पादाङ्‌का लाने,

खोन्‍कि अ़नुवाक काचि मुने।

मोसाआ सेवाङ्‌नि लामुने खोन्‍कि मोङा त़ङ्‌तुने।

१२ देकिनालो निनाम्‍हाङ पापाओ अ़चुखाङ्‌मा साम्‌योक्‍मि म़नाचिएदा युङ,

खोन्‍कि खोक्‍कोसोओ अ़चुनाबाक्‌आ मोचिओ अ़चुयामात्‍मा अ़एन।

मेन निनाम्‍हाङ पापाओ अ़चुङाइवा अ़त्‍लो काचि कामुचिओ अ़चुदेङ्‌सालाप्‍पादा याक।”

१३ खानानिन अ़नुवाक काचि मुमा त़छेसिन्‌येन्‌नालो खानानिन साङ्‌आ दुखा ऩप़न कि?

१४ मेन अ़नुछ्‍या साम्‌योक्‍मिओ निम्‍पाङ्‌छाङ दुखा आङ्‌मादोत्‌नालो खानानिन देम आसिखा कातोक ओ।

मोचिएदाङ्‌का मान्‍क़दानिन ना आन्‍नुओ मिन्‍माङा स़ने।

१५ मेन आम्‍नुओ साकोङ्‌वादा ख्रिस्‍त हाङ्‌पा निकिना साया मेत्‍तानुम।

खानानिन्‌एदा याक्‌याङ्‌ओ आम्‍नुओ सोम्‍कुवाओ अ़तुक्‌वादा नि म़नाचिआ ऩसेनिन्‌नालो मोसोओ अ़तुक्‌वादा खालुमाओ निकि अ़धुन चुम्‍सान्‌युङ्‌सानिन्‍चिन।

१६ मेन मो सिम्‍नान्‍चिन्‍सा खोन्‍कि साऩङ्‌वाएनान मुवानुम।

आम्‍नुओ छेन्‍खाताया सेङ्‌लो मुवानुम, खोन्‌ओसा आम्‍नुओ देङ्‌सालाप्‍पादा सुङ्‌याङ्‌सा काचेप खोन्‍कि ख्रिस्‍तदाओ आम्‍नुओ च़माथाङ्‌मादा रुकाफोक्‌चि लेजोदा म़छुक्‍ने।

१७ निनाम्‍हाङ्‌ओ अ़चुमित्‍चिऩङ ओवाकोङानालो अ़त्‍लो काचि मुमाकि दुखा आङ्‌मादाङ्‌का अ़नुवाक काचि मुमाकि दुखा आङ्‌मा देम अ़नुवाक ओ।

१८ देकिनालो ख्रिस्‍त्‌छाङ आन्‍कान निनाम्‍हाङ्‌एदा तात्‍मा निम्‍पाङ साम्‌योक्‍मि म़ना मान्‍साम्‌योक्‍मिचिओ निकि खोक्‍को अ़धुन्‌ओ निम्‍पाङ हेवामिचिओ अ़चुफान्‌दा अ़क्‍दु म़सुवा।

खोक्‍को पोक्‌दा म़सुवा,

मेन लावादा म़खोन्‍तालोन्‍ता।

१९ मो लावादा म़खाराकि छेक्‍खादा म़छुक्‍ताओ लावाचि खोक्‍कोसाआ नुय़ङ्‌खान खाम़एत्‍तुचि।

२० मो लावाचि बुया निनाम्‍हाङ्‌ओ अ़चुलोमावा मान्‍च़चि खोन्‍कि नोआओ अ़ग़रिदा वाप्‍तेला मुङुहिदा हेवादाङ्‌का म़ला हे निकिना निनाम्‍हाङ्‌आ आङ्‌याङ्‌सा म़हुङुङुचि।

मो वाप्‍तेलादा अ़क्‍चिलोक म़नाचि माङ्‌लो आथ्‌कापाङ ओन्‍ङा चाक्‌वादाङ्‌का म़ह़ङा।

२१ ओसाआ चाक्‌वाओ बप्‍तिस्‍मा खाङ्‌मुसु,

खोन्‍कि ओसाआ खानानिन ऩलेइसिन्‌छाङ।

ओ पोक्‌दाओ सिप्‍भाङ वालेक्‍तिन्‍खाइसिन्‌वात्‍नि माआङ,

मेन ओसोओ अ़तुप्‍माय़ङ अ़च़क़ल़क छेन्‍खातायाएनान निनाम्‍हाङ्‌एदा लामा ओ।

येसु ख्रिस्‍तओ अ़चुलामाखोन्‍मालोन्‍मालाम्‍पा ओसाआ खानानिन ऩलेइसिन।

२२ खोक्‍को निनाम्‍मादु म़खारायुङ्‌सा खोन्‍कि निनाम्‍हाङ काफाचि,

पाङ्‌चि खोन्‍कि सावाकातोक लावाचि म़क़म्‍तुचि खोन्‍कि निनाम्‍हाङ्‌ओ अ़चुचुप्‍ताङ्‌छुक्‌लिप्‍पा म़युङ्‌याङ।

निनाम्‍हाङ्‌ओ निम्‍पाङ ह़ङ्‌मा

४

१ ख्रिस्‍तआ अ़चुपोक्‌दा दुखा अ़आङ्‌ताओसा खानानिन्‌छाङ येसुआवात्‍नि मिनानिन।

देकिनालो साङ्‌आ अ़पोक्‌दा दुखा आङ्‌तुयुङ्‌सु,

मोसाआ हेवा मुमा छिरुयुङ्‌सु।

२ खोवात्‍निओसा खो अ़पोक्‌दा ह़ङ्‌याङ्‌तारि हान्‌दाङ्‌का म़नाओ अ़अ़त्‍पा मिन्‍मावा माआङ,

मेन निनाम्‍हाङ्‌ओ अ़चुमिन्‍मावा ह़ङ।

३ खाराओ लेन्‍चिदा निरावाचिआवात्‍नि खानानिन्‌आ ताङ्‌लान,

अ़अ़त्‍पा मिन्‍मा,

खाबात्‍सेत्‍चाले,

ताकावा च़मा,

खाबात्‌दुङ्‌खा रुहुप्‌दा खोन्‍कि चिप्‍माकात्‍तुओ सेम्‍पोक ब़क्‍मादा आम्‍नुओ ग़रि च़लोक त़क़प्‍तुम्‌युङ्‌सुम।

४ खानानिन मोचिएनान अ़क्‍नि अ़अ़त्‍पा काचिदा मान्‍कोन्‍त़दान्‌ओ ऩखान्‌कि मोचि दोम्‍तुदाङुचि,

खोन्‍कि खानानिन रुऩफोक्‍तिन।

५ मेन अ़ह़ङ खोन्‍कि म़सुवादाओचिओ अ़चुछ़ङ्‌काछेन निनाम्‍हाङ्‌ओ अ़चुबुदा,

मोचिआ अ़मुवाओ अ़चुकाचिओ अ़तुक्‌वादा खाएत्‍मादोत।

६ खोन्‌ओसा पोक्‌दा मोचि म़नाचिवात्‍नि छ़ङ्‌छेन्‍मादा म़छुक्‍तानुछाङ लावादा मोचि निनाम्‍हाङ्‌वात्‍नि म़ह़ङ्‌ने निम्‍पाङ म़सुवादाओचिओ निकिछाङ नुय़ङ्‌खान खाअ़लुसाओ।

७ झारा य़ङ्‌चिओ अ़चुलुक्‍माखात्‍मा च़क्‌दा ताचिआयुङ्‌सा।

खोन्‌ओसा खारुच़ङ्‌तानुम खोन्‍कि आम्‍नुओ यामात्‍माओ निम्‍पाङ चाप्‍चेत्‍तानिन्‍चिन।

८ झारादाङ्‌का बुया आम्‍नुओ रादा अ़क्‍छा निएदा साकोङ्‌वादाङ्‌का सोम्‍तुक्‍मुवानिन।

देकिनालो सोम्‍तुक्‍माआङा खिप्‍मा अ़ऱन्‍मिन्‌ओ हेवाचि दिप्‍तुचि।

९ छुऩङ्‌वा मान्‍मुमाङ अ़क्‍छाआ नितावाङ्‌चि ब़रानुम्‍च़म।

१० झारासा दियाको सावा त़तोक्‍तुम्‌युङ्‌सुम,

अ़नुवाक कातोङ्‌पावा निनाम्‍हाङ्‌ओ अ़चुसोमातुक्‍माओ अ़खाला-अ़खालाओ अ़चुआसिखा अ़क्‍छा निएदा मो नुलोक याङानुम।

११ साङ चेप्‌नालो निनाम्‍हाङ्‌ओ अ़चुय़ङ खालुसिन्‌वा चेप्‍ने।

काब़त निनाम्‍हाङ्‌आ प़माय़ङ्‌ओ सावालाम्‍पा ब़रुने।

ओवात्‍नि झारा य़ङ्‌दा येसु ख्रिस्‍तलाम्‍पा निनाम्‍हाङ्‌ओ अ़चुऩङ चोन्‍ने।

तोक्‍पो सावा खोन्‍कि अ़चुऩङ्‌चोन्‍मा अ़धुन-अ़धुन्‌तारि खोक्‍कोसोओ लियुङ्‌ने।

मोवात्‍निङा लिने!

ख्रिस्‍तियान लिमादा दुखा आङ्‌मा

१२ सोमातुक्‍निङ्‌निओ यावाचि ओ,

अ़न्‍नुनु अ़चाअ़त्‍मा चिन्‍माखाङ्‌मा खानानिन्‌एदा ताहिदा मान्‍सिन्‍त़युक्‍तुम्‌ओ य़ङ लियाङ्‌वात्‍नि खानानिन त़दोम्‍तिन्‍दान्‍मिन्‍ने।

१३ मेन ख्रिस्‍तओ अ़चुदुखा आङ्‌मादा खानानिन त़वाङिन्‌येन्‌हिदा ऩङानुसानिन्‍चिन।

खोन्‍नालो खोक्‍कोसोओ अ़चुसाम दात्‌हिदा खानानिन्‌छाङ अ़न्‍नुनु आम्‍नुओ ऩङानुने खोन्‍कि छेमाकात्‍ने।

१४ ख्रिस्‍तओ अ़चुऩङ्‌दा खानानिन ऩसुङ्‌तिन्‌नालो खानानिन आसिखा कातोक ओ!

देकिनालो निनाम्‍हाङ्‌ओ साम्‍स़रिओ अ़चुलावा खानानिन्‌एदा म़याक।

१५ मेन खानानिन साङ्‌आछाङ म़नाकासेत माङ्‌लो काख़,

माङ्‌लो अ़अ़त्‍पा काचि कामु माङ्‌लो नि म़नाओ अ़काचिदा छुक कापाक्‌आवात्‍नि दुखा आङ्‌मा अ़दोत्‍निन्‍ने।

१६ मेन साङ ख्रिस्‍तियान लिकि दुखा आङ्‌तुङुनालो मोसोओ अ़लेजो अ़कात्‍निन्‍ने।

मेन म़नाचिआ ख्रिस्‍तओ अ़चुऩङ्‌लाम्‍पा खानानिन ऩबुत्‍तिन्‌ओदा निनाम्‍हाङ्‌ओ अ़चुऩङ चोन्‍तानुम।

१७ देकिनालो छ़ङ्‌छेन्‍मा निनाम्‍हाङ्‌ओ अ़चुम़नाचिदाङ्‌का पुङ्‌मा ग़रि ताचिआयुङ्‌सा।

खोन्‍कि ओ छ़ङ्‌छेन्‍मा आन्‍कान्‌एदाङ्‌काङा पुङ्‌नालो निनाम्‍हाङ्‌ओ अ़चुनुय़ङ्‌खान्‌दा लोमावा मान्‍च़कादाचिओ अ़चुछ़ङ्‌छेन्‍मा देत्‍नि लि?

१८ खोन्‍कि,

“साम्‌योक्‍मि म़ना राक्‍काभाला लेत्‌नालो

मान्‍साम्‌योक्‍मि खोन्‍कि हेवामि दे लि?”

१९ खोन्‌ओसा निनाम्‍हाङ्‌ओ अ़चुमिन्‍मावा दुखा काआङ्‌चि नुलोक म़च़ने,

खोन्‍कि मोचिआ अ़चुलावा साकोङ्‌छ़ङ मुमा खान्‍तुओ कामुन्‍पा अ़प़ने।

ताङ्‌पाचि खोन्‍कि सावाछाचि

५

१ अ़ङ्‌काछाङ अ़क्‍छा ताङ्‌पाओसा ख्रिस्‍तओ दुखाओ सालुम्‍स़ङ खोन्‍कि आन्‍कान खाङ्‌म़मेत्‌ओ साम्‌दा कावाङ्‌चिओसा हान आम्‍नुओ रादाओ ताङ्‌पाचि अ़ङ्‌का राक प़ङ्‌योङ्‌च़ङ।

२ आम्‍नुओ रादाओ निनाम्‍हाङ्‌ओ अ़लोकाचि नुलोक खानुम्‍च़म।

राकाङ्‌थेत्‍निआ माआङ,

मेन ऩङानुयाङ्‌सा,

छेन्‍बिओ च़क्‍ख़य़आ माआङ,

मेन राक्‌एनान फासानुम्‍च़म।

३ खानानिन खाङ्‌मा ऩप़न्‌ओचि तिम्‌याङ्‌सा माआङ,

मेन अ़लोकाचिओ अ़मात्‍ऩङ लिसानिन।

४ खोन्‍कि मुलो काखाङ्‌पा खाङ्‌म़मुनान्‍चिन्‌हिदा देम्‍खाछाङ अ़युन्‍निन्‍खात्‍निन्‌ओ ऩङ्‌लोङ्‌माओ सिरिफा त़तोक्‍तुम।

५ मोवात्‍निङा सावाछाचि ओ,

ताङ्‌पाचिओ अ़चुक़म्‍मादा युङानिन।

खानानिन झारा सिम्‍सानिन्‍चिन्‌कि अ़क्‍छा निएदा फाकाफा मुवानिन,

देकिनालो,

“निनाम्‍हाङ्‌आ ऱक्‍भाक्‌चि फित्‍चि म़मुचि,

मेन कासिम्‍नान्‍चिन्‌चि खोक्‍कोसाआ सोमाम़तुक्‍तुचि।”

६ खोन्‌ओसा निनाम्‍हाङ्‌ओ अ़चुसावापोरिओ अ़चुछुक्‌दा युङ्‌याङ्‌सा सिम्‍सानिन्‍चिन,

खोन्‍कि अ़चुग़रिदा खोक्‍कोसाआ खानानिन ऩझोइसिन।

७ झारा आम्‍नुओ मिन्‍राक्‌चि खोक्‍को पुवानुम,

देकिनालो खोक्‍कोसाआ खानानिन ऩखान।

८ चाप्‍चेत्‍तानिन्‍चिन खोन्‍कि चाप्‍चाप्‍चाप्‌वा युङानिन!

आम्‍नुओ ङेङ सैताना काङुन धिनारावात्‍नि साङ धित्‍माकि चामा निकिना खालाम्‍सा हुलुक।

९ साकोङ्‌छ़ङ्‌दा काछो लिसानिन खोन्‍कि सैतानाओ फित्‍चि मुवानुम,

देकिनालो खानानिन त़सिन्‍तुम्‌योम,

झारा हेन्‍खामादा साकोङ्‌छ़ङ कामुचिआछाङ ओवाको दुखा अ़दुत्‌याङ।

१० झारा सोमाकातुक निनाम्‍हाङ्‌आ ख्रिस्‍तदा अ़धुन अ़चुऩङ्‌चोन्‍माओ निम्‍पाङ खानानिन ऩबुत्‍तिन्‌युङ्‌सिन।

खानानिन्‌आ अ़क्‍चित्‌तारि दुखा त़आङ्‌तुम्‍चिउम्‌कि खोक्‍कोसाआ खानानिन अ़ऩङ्‌वा ऩलासिन्‍मुन,

ऩतोङ्‌सिन, सावापोरिओ ऩमुन, खोन्‍कि ऩतुङ्‌निन्‌ओ छ़ङ्‌दा खानानिन ऩयुङ्‌सिन।

११ खोक्‍कोसोओ अ़चुसावा अ़धुन-अ़धुन्‌तारि युङ्‌युङ्‌ने।

मोवात्‍निङा लिने।

पत्रुस्‌ओ देङ्‌दाओ अ़सेवा

१२ सोम्‍कुवा मुमा खान्‍तुओ निछा सिलास्‌ओ अ़फामालाम्‍पा ओ थुत्‍मेत्‍लो छाप्‍लावा अ़ङ्‌का छाप्‍तुङ्‌योङ।

खानानिन राक प़नानिन खोन्‍कि खाएत्‍नानिन,

निनाम्‍हाङ्‌ओ अ़छ़ङ अ़चुसोमातुक्‍मा ओङा ओ।

ओदाङा खानानिन युङायाक्‍तानिन।

१३ बेबिलोन्‌दा कायुङ खानानिन्‌एनान छेन्‍ताओसाआ खोन्‍कि लावामि अ़ङ्‌छा मर्कुस्‌आछाङ खानानिन सेवा ऩछोक्‍तिन्‌युङ्‌सिन।

१४ अ़क्‍छा निएदा सोमातुक्‍माओ सेवा मेत्‍मुवानिन।

ख्रिस्‍तदा कायुङ खानानिन झाराएदा सेवाङ्‌नि लिने।

पत्रुस्‌ओ ह्‍वातात्‌ओतात अ़छाप्‍लावा

छाप्‍लाखाओ अ़सिन्‍खा

ओ छाप्‍लावा झारादात्‍नि कायुङ बुयाओ ख्रिस्‍तियान्‌चिओ निकि पत्रुस्‌आ छाप्‍तुओ।

ओसोओ अ़छ़ङ अ़मित्‍चिऩङ सोज्‍जेओ काचिन्‍पाचिआ अ़मुवाओ अ़चुकाचिचि खोन्‍कि मोचिआ म़चिन्‍तुचिओ अ़चुचिन्‍मादाङ्‌का पुक्‍तुओ अ़अ़त्‍पा य़ङ्‌चि तेम्‍मा निम्‍पाङ ओ।

ख्रिस्‍त काखाङ्‌चिआ खोन्‍कि खोक्‍कोसाआ म़चिन्‍तुचिओ य़ङ काएन्‌चिआ म़चिन्‍तुचिओ अ़छ़ङ खारुदा युङ्‌माकि ओ झारा अ़अ़त्‍पा य़ङ्‌चि तेम्‍मा ऱम्‍च़म।

सोज्‍जेओ य़ङ काचिन्‍पाचिआ म़चिन्‍तुचिहिदा ख्रिस्‍त देम्‍खाछाङ ऩलानिन्‍तानिन्‌नि म़लोङुचि।

पत्रुस ओ य़ङ्‌दा च़लोक मिन्‍राक मुवाङा।

मोचिओ अ़चुचिन्‍मा य़ङ्‌चि क़प्‌याङ्‌सा ख्रिस्‍तओ अ़चुलामातामा स़लेनि लिसाओ अ़तुक्‌वा ओङा ओ,

“साङ्‌छाङ ऩस़निन्‍ने”नि निनाम्‍हाङ म़मिन्‌याङ्‌नि म़लोचि।

खोन्‍किना झारासाआ अ़चुहेवा अ़छित्‍नेनि खोक्‍को म़मिन्‌याङ।

थुत्‍मेत्‍लो अ़तुक्‌वा ऩङ

अ़सिन्‍खा १:१-२

ख्रिस्‍तियान्‌चि बुत्‍माय़ङ १:३-२१

सोज्‍जेओ काचिन्‌चि २:१-२२

ख्रिस्‍तओ अ़चुलामातामा ३:१-१८

पत्रुस्‌ओ ह्‍वातात्‌ओतात अ़छाप्‍लावा

पत्रुस्‌दाङ्‌का सेवा

१

१ येसु ख्रिस्‍तओ अ़चुहारुक खोन्‍कि छाम्‍माय़ङ सिमोन पत्रुस्‌दाङ्‌का,

आन्‍निनाम्‍हाङ खोन्‍कि कालेन्‍पा येसु ख्रिस्‍तओ अ़चुसाम्‌योक्‍मिदा आन्‍काओवाको अ़लुङ छुक्‌ओ अ़क्‍निवा सोम्‍कुवा कामुचिएदा ओ छाप्‍लावा छाप्‍तुङ्‌योङ।

२ निनाम्‍हाङ्‌ओ खोन्‍कि आन्‍हाङ्‌पा येसुओ अ़चुतायादा सोमातुक्‍मा खोन्‍कि सेवाङ्‌नि खानानिन्‌एदा च़लोक पोन्‌याङ्‌सा खात्‍ने।

ख्रिस्‍तओ अ़चुबुत्‍मा खोन्‍कि अ़चुछेन्‍मा

३ खोक्‍कोसोओ अ़चुसावालाम्‍पा आन्‍कान ह़ङ्‌म़ङ खोन्‍कि साम्‌योक्‍मिदा दोत्‌ओ झारा सामाचि आन्‍कान म़पुवायुङ्‌सा।

खोक्‍कोसोओ आप्‍पिओ अ़चुसाम खोन्‍कि अ़च़वाङ्‌लाम्‍पा आन्‍कान म़बुत्‍तायुङ्‌साओ निनाम्‍हाङ आन्‍कान सिन्‍तुम्‌ओसा ओ झारा सामाचि तोक्‍तुम।

४ ओलाम्‍पाङा अ़लुङ्‌स़रिओ खोन्‍कि तोक्‍पो अ़चुहिप्‍माय़ङ्‌चि आन्‍कान म़पुवायुङ्‌सा,

खोन्‌ओसा ओ हेन्‍खामादाओ पोप्‍माय़ङ अ़अ़त्‍पा मित्‍माचिदाङ्‌का फुङ्‌सानिन खोन्‍किना खानानिन निनाम्‍हाङ्‌ओ अ़चुच़माथाङ्‌मादा वाङानिन।

५ मोवात्‍निओसाआङा,

झाराकापाराओ मुमालाम्‍पा आम्‍नुओ साकोङ्‌छ़ङ्‌दा अ़नुवाक नुमा खोन्‍कि अ़नुवाक नुमादा ताया तेप्‍तानुम।

६ तायादा क़म्‍तानिन्‍चिन खोन्‍कि क़म्‍मान्‍चिन्‌दा आङ्‌मा,

आङ्‌मादा साम्‌योक्‍मि,

७ साम्‌योक्‍मिदा साकोङ्‌छ़ङ कामुचि सोम्‌योक्‍मा,

साकोङ्‌छ़ङ कामुचि सोम्‌योक्‍मादा सोम्‍तुक्‍मा तेप्‍तानुम।

८ देकिनालो ओ य़ङ्‌चि खानानिन्‌एदा च़लोक म़युङ्‌याङ्‌नालो आन्‍हाङ्‌पा येसु ख्रिस्‍त सिन्‍मा काचिदा खानानिन कासो त़लिमिन माङ्‌नालो अ़सिवा मान्‍सिकादा त़लिमिन।

९ मेन साङ्‌एदा ओ य़ङ्‌चि मात्‍द़ङ्‌चि,

खोसाआ बुयाओ अ़हेवाचिदाङ्‌का सेङाओ य़ङ मान्‍तुकेसुकि दोप्‍म़क माङ्‌लो अ़थाया मान्‍खाङ्‌कादा लि।

१० खोन्‌ओसा,

ब़ब़,

नाना खोन्‍कि निछाचि ओ,

खानानिन बुत्‍माय़ङ खोन्‍कि छेन्‍माय़ङ अ़छ़ङ मुमाओ निम्‍पाङ च़लोक राक मुवानिन,

देकिनालो खानानिन मोवात्‍नि त़च़न्‌नालो खानानिन देम्‍खाछाङ त़धाम्‍सिमिन।

११ खोन्‍नालो खानानिन आन्‍हाङ्‌पा खोन्‍कि कालेन्‍पा येसु ख्रिस्‍तओ अ़धुन्‌ओ अ़चुहाङ्‌होन्‌दा अ़धिवो साऩङ्‌वाएनान वाङ्‌मा त़तोक्‍तुम।

साम्‍कालिन्‌ओ निनाम्‍हाङ्‌य़ङ खालुमा

१२ खोन्‌ओसा खानानिन ओ झारा त़सिन्‍तुम्‌योम,

खोन्‍किना खानानिन्‌आ त़तोक्‍तुम्‌ओ अ़छ़ङ्‌दा त़युङिन्‌येन्‌नुछाङ अ़ङ्‌का ओ य़ङ्‌चि अ़धुन खानानिन मित्‍मेत्‍नानिन।

१३ अ़ङ्‌का ओ अ़ङ्‌पोक्‌दा युङ्‌ङाङाओन खानानिन अ़धुन मित्‍मेत्‍मायुङ्‌मा नुलोक लिनि अ़ङ्‌का मिन्‍ङा।

१४ देकिनालो अ़ङ्‌का सिन्‍तुङ्‌योङ,

आन्‍हाङ्‌पा येसु ख्रिस्‍तआ अ़ङ्‌पोक छित्‍मा ग़रि च़क्‍निङा तायाङ निकिना खाङ्‌ऩमेत्‍ताङ्‌युङ्‌साङ।

१५ अ़ङ्‌का स़ङाकिछाङ ओ य़ङ्‌चि अ़धुन मित्‍मा रुवानुम्‍च़म निकिना अ़ङ्‌का चाअ़त्‍लो काचि मुङा।

ख्रिस्‍तओ अ़चुसाम्‌ओ अ़सालुम्‍स़ङ

१६ देकिनालो आन्‍कान्‍का खानानिन आन्‍हाङ्‌पा येसु ख्रिस्‍तओ अ़चुसावा खोन्‍कि म़लातायाङ्‌ओ नुय़ङ्‌खान खाएत्‍निङ्‌निहिदा चाप्‍चाएनान मुमाय़ङ वाहिराङ्‌मित्‌चि आन्‍कान्‍का मान्‍त़ङ्‌दोम्‍च़म्‍का,

मेन खोक्‍कोसोओ तोक्‍पो अ़चुसावा काखाङ आन्‍कान्‍का सालुम्‍स़ङ युङिन्‌येन्‍का।

१७ मो तोक्‍पो सावापोरिओ निनाम्‍हाङ्‌आ “ओक्‍को अ़ङ्‌का सोमातुक्‍तुङ्‌योङ्‌ओ अ़ङ्‌छा ओ,

खोक्‍कोएदा च़लोक अ़ङ्‌ऩङानुवायुङ्‌सा”नि येसु म़य़ङाहिदा खोक्‍कोसाआ निनाम्‍हाङ पापाएदाङ्‌का साया खोन्‍कि ऩङ्‌चोन्‍मा अ़तोक्‍ता।

१८ मो सेङ्‌याङ्‌ओ भ़ऱदु खोक्‍कोएनान आन्‍कान्‍का युङिन्‌येन्‍काहिदा निनाम्‍मादुङ्‌का ताओ ओ य़ङ्‌छाम आन्‍कान्‍का आप्‍पिङा एनुम्‍काओ।

१९ खोन्‍कि निनाम्‍हाङ्‌य़ङ खाकालुचिओ अ़चुय़ङ आन्‍कान्‌एदा च़लोक सोम्‍कुवा मुमा खान्‍तुओ मुयाङ।

देकिनालो फ़ऱऱवा खादात्‌याङ्‌ओ लेन मान्‍तायुक्‌तारि खोन्‍कि आम्‍नुओ साकोङ्‌वादा अ़वाय़ङ्‌ओ साङ्‌केन्‍मा मान्‍लोन्‌युक्‌तारि कुन्‌यामादा लेत्‌याङ्‌ओ कुपिवा खानानिन्‌आ ओ य़ङ्‌दा नुलोक मिन्‍मा पाक्‍तानुम।

२० झारादाङ्‌का बुया खानानिन्‌आ ओ य़ङ तुप्‍मादोत,

झारा साम्‍कालिन्‌दाओ निनाम्‍हाङ्‌य़ङ खालुमाय़ङ म़नाआ आप्‍पि खालुसुओ माआङ।

२१ देकिनालो म़नाओ अ़मिन्‍मादाङ्‌का देम्‍खाछाङ निनाम्‍हाङ्‌य़ङ मान्‍ता,

मेन सेङ्‌लावाआ म़नाचि म़तित्‍तुचि खोन्‍कि निनाम्‍हाङ्‌दाङ्‌का म़चेवा।

सोज्‍जेओ काचिन्‍पाचि खोन्‍कि मोचिओ अ़चुलुक्‍मा

२

१ देत्‍नि म़नाचिओ अ़चुरादाछाङ सोज्‍जेओ निनाम्‍हाङ्‌य़ङ खाकालुचि म़युङाङा,

मोवात्‍निङा आम्‍नुओ रादाछाङ सोज्‍जेओ काचिन्‍पाचि म़याक।

मोचिआ मान्‍सिन्‍माङ सोज्‍जेओ लुक्‍खा ताया ऩचिन्‍तिन।

ओदातारि हे तोक्‍पो अ़चुहाङ्‌पाछाङ मोचिआ ऩङाअ़छित,

खोन्‍कि आप्‍पिएदा च़क्‍नि लुक्‍मा अ़तात।

२ खोन्‍कि ब़द्‍धेकापाङ्‌आ मोचिओ अ़चुअ़अ़त्‍पालाम अ़त़ङ,

खोन्‍किना मो सोज्‍जेओ काचिन्‍चिओसा म़नाचिआ अ़छ़ङ लाम अ़सुङ।

३ च़क्‍ख़य़दा म़छुक्‌किना मो सोज्‍जेओ काचिन्‍पाचिआ सोज्‍जेओ य़ङ्‌चिलाम्‍पा आम्‍नुओ छेन्‍बि ऩच़न्‍तिन।

मोचिओ अ़चुछ़ङ्‌छेन्‍मा निनाम्‍हाङ्‌आ अ़छ़ङ लिसायुङ्‌सा,

खोन्‍कि मोचि अ़नुछ्‍याङा म़लुक।

४ निनाम्‍हाङ काफाचि हेवा म़मुवाहिदा निनाम्‍हाङ्‌आ मोचि मान्‍लेत्‍म़दोचि,

मेन मोचि सित्‍म़ङ्‌चि दुखा तोक्‍खायु म़वेइसुदिसुचि,

खोन्‍कि छ़ङ्‌छेन्‍माओ लेन्‌तारिओ निम्‍पाङ हेन्‍खामा भेन्‌युओ कुन्‍चियाधेक्‍धेक्‌ओहुत्‌दा म़छ़सुयुङ्‌सुचि।

५ निनाम्‍हाङ्‌आ बुयाओ हेन्‍खामाछाङ मान्‍लेत्‌अ़दा,

मेन निनाम्‍हाङ मान्‍लोक्‍कादाचिएदा वाधुप अ़ताराहिदा साम्‌योक्‍मि खाकालु नोआ खोन्‍कि नि सात्‌कापाङ म़रात्‍तुचि।

६ निनाम्‍हाङ्‌आ सदोम खोन्‍कि गमोरा सहराचिओ दित्‍छाङ मान्‌युङ्‌माङ मिआ म़राङ्‌तुखाइसुचि,

खोन्‍कि निनाम्‍हाङ मान्‍लोक्‍कादाचिओ अ़चुबुदा मोचि अ़क्‌तात अ़मात्‍ऩङ म़मुचि।

७ खोन्‍कि खोक्‍कोसाआ अ़त्‍लोकाच़चिओ अ़चुहात्‍मादाङ्‌का चाअ़त्‍लो दुखादा छुक्‍ताओ साम्‌योक्‍मि लोत अ़लेइसा।

८ खो म़नाचिओ अ़चुरादा युङाङाहिदा खोन्‍कि अ़लेन्‍खिन्‍तुम मोचिओ अ़त्‍लो अ़चुकाचि खा,

खोन्‍कि एनुकि खोसोओ अ़साम्‌योक्‍मि लावादा अ़कोङ चाअ़त्‍साङा।

९ ओवात्‍नि निनाम्‍हाङ काब़क्‌चि चिन्‍माखाङ्‌मादाङ्‌का लेइसि खोन्‍कि मान्‍साम्‌योक्‍मिचि दन्‍दा प़माचि निम्‍पाङ छ़ङ्‌छेन्‍माओ लेन्‌तारि देत्‍नि रात्‍मायुङ्‌माओ,

हाङ्‌पा म़लेयाङ।

१० खा-खाक्‍कोचि अ़चुपोक मित्‍माआ म़पोप्‍नान्‍चिन,

खोन्‍कि निनाम्‍हाङ्‌ओ अ़चुपाङ ऩङाअ़छित,

निनाम्‍हाङ्‌आ झारादाङ्‌का मोचि अ़च़वाङ दन्‍दा म़प़चि।

ओवाको सोज्‍जेओ ताया काचिन्‌चि खामान्‍सिन खोन्‍कि ऱक्‍भाक म़मु, खोन्‍किना निनाम्‍मादु कायुङ्‌चि सुङ्‌मा अ़चुक़मा अ़कात्‍निन।

११ निनाम्‍हाङ काफाचि सोज्‍जेओ काचिन्‍पाचिदाङ्‌का ब़द्‍धे सावापोरिओ खोन्‍कि तोक्‍पो म़मुयाङ,

खोन्‍नुछाङ हाङ्‌पाओ अ़चुबुदा मोचिआ सोज्‍जेओ काचिन्‍पाचि सुङ्‌मा राक ऩमुनिन।

१२ मेन ओ म़नाचिआ ऩतुप्‍तुन्‌ओ य़ङ्‌चि म़सुङ्‌तुचि।

ओचि अ़चुखारु मात्‍द़ङ्‌ओ सायाम्‍पोक्‌चिवात्‍नि म़मुयाङ,

ओचि लाप्‍माकि सेत्‍मा निम्‍पाङ म़लिसाओवा म़मुयाङ।

खोन्‍कि ओचिछाङ सायाम्‍पोक्‌चिवाङा म़लुक्‍खात।

१३ मोचिआ नि म़नाचि दुखा म़प़चिवात्‍नि मोचिआछाङ दुखा आङ्‌मादोत।

मोचिओ अ़चुमिन्‍मादा अ़खोलेन्‌ङा कुक्‍भुक्‍नि चामा खोन्‍कि दुङ्‌मा अ़चुऩङानु।

आम्‍नुओ रादा मोचि लेजो खोन्‍कि सायापेप्‍माय़ङ ओ।

मोचि आम्‍नुओ यावायोक खाबाचादा चासि त़युङिन्‌हिदाछाङ धान्‍मा अ़चुऩङानु।

१४ मोचिओ अ़चुम़क अ़धुन्‌ङा काचान्‍चा चेत्‍छामाचिएदा अ़पाक खोन्‍कि हेवा मुमादाङ्‌का देम्‍खाछाङ अ़चुसोम अ़स़निन।

मोचिआ चाप्‍चिरोङ म़नाचि थालिदा म़धान्‍तुचि।

मोचिओ अ़चुसाकोङ्‌वा च़क्‍ख़य़ मुमा म़चिन्‍तुयुङ्‌सुचि।

मोचिएदा निनाम्‍हाङ्‌ओ अ़चुमाङ्‌हिम छुक।

१५ मोचिआ अ़नुवाक लाम अ़छिराकि अ़अ़त्‍पा लाम्‌दा म़वाङायुङ्‌सा।

अ़अ़त्‍पादाङ्‌का तोक्‍माय़ङ काचिलुङ अ़नुवाक कामित बओरओ अ़छा बालाम मोचिआ अ़त़ङ्‌तायुङ्‌सा।

१६ मेन खोसोओ अ़हेवाआ खो पात्‍चालुवा।

मान्‍चेप्‍कादा गधा म़नाओ अ़य़ङ्‌दा चेवाकि मो खालाकाह़ अ़हिम्‍मा छेक्‍तु प़।

१७ मोचि सिप्‍तुदोओ चाक्‌वाओ अ़लोन्‍खावा म़मुयाङ।

मोचि कुह़क्‍माआ मुत्‍तुखात्‍तुओ य़वारिवाको म़मुयाङ।

मोचिओ निम्‍पाङ निनाम्‍हाङ्‌आ कुन्‍चियाधेक्‍धेक्‌ओ कुन्‌यामा अ़च़क्‍तायुङ्‌सा।

१८ मोचि ऱक्‍भाक्‌एनान तोक्‍पो-तोक्‍पो खामान्‍सिन य़ङ म़मु,

खोन्‍कि राक्‍काभाला अ़अ़त्‍पा लाम्‌दाङ्‌का म़लासाताओचि मोचिआ पोक मित्‍माय़ङ थालिदा म़धान्‍तुचि।

१९ मो सोज्‍जे काचिन्‍पाचिआ म़नाचि “फोङ”नि ना म़हिप्‍तुचि,

मेन मोचि आप्‍पिङा अ़अ़त्‍पा च़माथाङ्‌माओ अ़हारुक म़मुयाङ।

देकिनालो खाक्‍को य़ङ्‌आ म़ना क़म्‍तु,

मो म़ना मोसोओङा अ़हारुक लि।

२० मेन मोचि आन्‍हाङ्‌पा खोन्‍कि कालेन्‍पा येसु ख्रिस्‍त अ़सिन्‌किछाङ हेन्‍खामादाओ अ़अ़त्‍पा य़ङ्‌चिदाङ्‌का म़फ़न्‍नान्‍चिन्‌कि हेवादा म़लावाङ खोन्‍कि मोसाआ क़म्‍तुचिनालो मोचि बुयाओदाङ्‌का आदेङ च़लोक अ़त्‍लो म़लि।

२१ देकिनालो मोचि म़प़चिओ सेङ्‌याङ्‌ओ लोमाय़ङ अ़सिन्‍ताकिछाङ देङ्‌सा लामादाङ्‌का ना मोचिआ साम्‌योक्‍मि लाम देम्‍खाछाङ मान्‍सिन्‌अ़दाओ खाङ्‌दे नुलोक लिसाओ।

२२ ओ मोचिएदा अ़नुछ्‍याओ दोय़ङ्‌लावा तालायुङ्‌सा,

“कुतिवाआ अ़पेत्‍मा लासुचा” खोन्‍कि “वाचाङ्‌साओ भाक्‍मामा लेतेतेवाओ बाखादाङा लाताकि पुलिनाम्‍ताङ मेत।”

हाङ्‌पाओ अ़चुतामा लेन

३

१ सोमातुक्‍नाङ्‌नानिन्‌ओ अ़ङ्‌यावाचि ओ,

अ़ङ्‌का आम्‍नुओ निम्‍पाङ ओ ह्‍वातात्‌ओतात छाप्‍लावा छाप्‍तुङ्‌युङ्‌सुङ।

ओ ह्‍वातात्‍माङ छाप्‍लावादा अ़ङ्‌का मो य़ङ्‌चि मित्‍मेत्‌याङ्‌सा खानानिन नुलोक मिन्‍मा राक प़नायुङ्‌नानिन।

२ बुया सेङ्‌याङ्‌ओ निनाम्‍हाङ्‌य़ङ खाकालुचिआ खोन्‍कि आम्‍नुओ छाम्‍माय़ङ्‌चिलाम्‍पा खाअ़लुसाओ आन्‍हाङ्‌पा खोन्‍कि कालेन्‍पाओ अ़चुलोमाय़ङ खानानिन्‌आ मित्‍मादोत।

३ झारादाङ्‌का बुया खानानिन्‌आ ओ तुप्‍माङादोत,

आदेङ्‌ओ लेन कासुङ्‌चि सुङ्‌याङ्‌सा मोचिओ अ़चुअ़त्‍लो मित्‍मादा म़ता।

४ मोचि म़य़ङ,

“खोक्‍कोसोओ अ़चुलामातामाओ हिप्‍माय़ङ खात्‍नि खारा?

आन्‍दिवापाचि म़सुवादादाङ्‌काङा झारा य़ङ्‌चि हेन्‍खामा मुन्‍माय़ङ्‌ओ अ़पुङ्‌चिपुक्‌दाङ्‌काङा मोवात्‍निङा म़मुयाङ।”

५ मोचिआ सिन्‌याङ्‌साङा ओ अ़छ़ङ य़ङ अ़मान्‍के: निनाम्‍हाङ्‌ओ अ़चुय़ङ्‌लाम्‍पाङा निनाम्‍मा ब़द्‍धे बुयाङा युङाङा,

खोन्‍कि हेन्‍खामा चाक्‌वादाङ्‌का खोन्‍कि चाक्‌वालाम्‍पाङा अ़मुया।

६ मो चाक्‌वालाम्‍पाङा मोन्‍ग़रिओ हेन्‍खामा वाधुप्‌आ लुक्‍ता।

७ मेन मो य़ङ्‌आ निनाम्‍हाङ मान्‍ब़क्‍कादा म़नाचिओ छ़ङ्‌छेन्‍मा खोन्‍कि लुक्‍मा लेन्‌तारिओ निकिना आइमित्‌ओ नाम्‍छ़ऱ खोन्‍कि हेन्‍खामा मिओ निम्‍पाङ अ़च़क्‍तायुङ्‌सा।

८ मेन सोमातुक्‍नाङ्‌नानिन्‌ओ अ़ङ्‌यावाचि ओ,

अ़क्‌तात य़ङ मान्‍मान्‍केदानुम: हाङ्‌पा निनाम्‍हाङ्‌ओ निम्‍पाङ अ़क लेन अ़क हजाराकादोङ्‌वा,

खोन्‍कि अ़क हजाराकादोङ अ़क लेन्‌वात्‍नि मु।

९ खोक्‍कोसोओ अ़चुहिप्‍माय़ङ्‌ओ अ़तुक्‌वादा स़लेनि म़च़नि खा-खाक्‍कोचि म़य़ङ्‌नुछाङ खोक्‍को स़लेनि ऩच़निन।

मेन साङ्‌छाङ ऩलुक्‍निन्‍ने,

मेन झाराकापाङ्‌आ हेवा मुमा अ़छित्‍नेनि म़मिन्‌कि खोक्‍कोसाआ खानानिन ऩहुङिन्‌येन।

१० मेन हाङ्‌पाओ अ़चुलेन ना काख़पा अ़सिन्‍तिमिन्‌ओ ग़रि तान्‌वा ता।

खोन्‍किना मो लेन नाम्‍छ़ऱ अ़धिवो य़ङ्‌आ माखात।

नाम्‍छ़ऱदुओ झारा सामाचि नाम,

लादिप्‍मा खोन्‍कि साङ्‌केन्‍माचि मिआ म़योङ्‌खात खोन्‍कि हेन्‍खामाकिना मो दुङ्‌दाओ काचिचि म़ह़त्‍खात।

११ ओ झारा य़ङ्‌चि ओवात्‍नि म़ह़त्‍खात्‌ओसा खानानिन दियाको म़ना लिमादोत?

आम्‍नुओ ह़ङ्‌म़ङ निनाम्‍हाङ्‌ओ निम्‍पाङ सेङ्‌याङ्‌ओ खोन्‍कि साम्‌योक्‍मि च़माथाङ्‌मादा प़मादोत।

१२ ओवात्‍निओसा खानानिन्‌आ निनाम्‍हाङ्‌ओ अ़चुलेन च़क्‍नि तानेनि मिन्‍मादोत।

मो लेन नाम्‍छ़ऱ मिआ ह़त्‌कि योङ्‌खात,

खोन्‍कि नाम,

लादिप्‍मा खोन्‍कि साङ्‌केन्‍माचि म़ह़त्‌कि म़योङ्‌खात।

१३ मेन खोक्‍कोसोओ अ़चुहिप्‍माय़ङवात्‍नि आन्‍कान अ़ऩङ्‌वा हेन्‍खामा खोन्‍कि अ़ऩङ्‌वा निनाम्‍माओ अ़चुलाम खाम,

मोदा साम्‌योक्‍मि ओन्‍ङा म़यु।

१४ खोन्‌ओसा सोमातुक्‍नाङ्‌नानिन्‌ओ अ़ङ्‌यावाचि ओ,

ओ य़ङ्‌चि काहुङ्‌चिओसा निनाम्‍हाङ्‌ओ अ़चुखाङ्‌मादा खानानिन थुपि खोन्‍कि ह़त्‍माय़ङ मात्‍द़ङ्‌ओ सेवाङ्‌निओ ह़ङ्‌म़ङ ह़ङानिन।

१५ आन्‍हाङ्‌पाआ म़नाचि हेवादाङ्‌का लेन्‍मा अ़वाखाम म़प़चिहिदा खोक्‍कोसाआ देम अ़हुङा मो य़ङ मित्‍तानुम।

मोवात्‍निङा आन्‍कान सोमातुक्‍तुम्‌योम्‌ओ निछा पावल्‌आछाङ निनाम्‍हाङ्‌आ अ़पुवाओ तायावात्‍नि खानानिन मो य़ङ्‌चि त़छाप्‍तिन।

१६ खोसोओ झारा अ़छाप्‍लावाचिदाछाङ खोसाआ ओ य़ङ्‌चिओ अ़चुतुक्‌वादा छाप्‍तुयुङ्‌सुचि।

मोदा खा-खाक्‍को य़ङ्‌चि तुप्‍मा अ़ऱन्‍चिमिन,

मान्‍खिप्‍कादा खोन्‍कि चाप्‍चिरोङ म़नाचिआ ओ य़ङ्‌चि नि साम्‍कालिन छाप्‍लाखाचिवात्‍नि खोचिआ देङ्‌सा बुसा म़मुचि,

खोन्‍कि अ़चुलुक्‍मा अ़तात।

१७ खोन्‌ओसा सोमातुक्‍नाङ्‌नानिन्‌ओ अ़ङ्‌यावाचि ओ,

खानानिन ओ झारा य़ङ बुयाङा सिन्‍तानुम्‍च़म्‌कि चाप्‍चेत्‍तानिन्‍चिन।

अ़अ़त्‍पा म़नाचिओ अ़चुफिमादा ऩतित्‍तिन्‍खात्‍तिन्‌कि आम्‍नुओ अ़छ़ङ साकोङ्‌छ़ङ अ़मानिन्‍ने।

१८ मेन आन्‍हाङ्‌पा खोन्‍कि कालेन्‍पा येसु ख्रिस्‍तओ अ़चुताया खोन्‍कि अ़चुसोम्‍तुक्‍मादा पोन्‌याङ्‌सा खारानिन।

ओन्‍ग़रि खोन्‍कि अ़धुन हाङ्‌पाओ अ़चुऩङ्‌लोङ्‌ने।

मोवात्‍निङा लिने!

युहन्‍नाओ बुयाओ अ़छाप्‍लावा

छाप्‍लाखाओ अ़सिन्‍खा

युहन्‍नाआ ओ बुयाओ अ़छाप्‍लावा ह्‍वातात मित्‍चिऩङ्‌आ छाप्‍तुओ।

बुया,

ओ छाप्‍लावा काखिप्‌चि निनाम्‍हाङ खोन्‍कि खोक्‍कोसोओ अ़चुछा,

येसु ख्रिस्‍तओ अ़चुयावायोक्‌दा ह़ङ्‌मा निम्‍पाङ राक प़माय़ङ ओ।

ह्‍वातात्‌ओतात,

यावायोक काफोम सोज्‍जेओ चिन्‍माय़ङ मान्‍लोक्‍दामा मोचि प़माय़ङ चाप्‍चेत्‍माय़ङ ओ।

मो सोज्‍जेओ चिन्‍माय़ङ ओवाको मुयाङ: ओ हेन्‍खामादाओ य़ङ्‌चि झारा अ़त्‍लो मुयाङ।

हेन्‍खामादाओ अ़त्‍लो काच़चिएनान तोङ्‌मादाङ्‌का अ़त्‍लो च़मा पुक्‍तु।

निनाम्‍हाङ्‌ओ अ़चुछा येसु ओ अ़त्‍लो हेन्‍खामादा अ़नुछ्‍या म़ना लिमा ऩऱनिन्‌ओ।

मो काचिन्‍चिआ ह़ङ्‌मा ओ हेन्‍खामादाओ ह़ङ्‌म़ङ्‌ओ मिन्‍राक्‌दाङ्‌का फेक्‍मान्‍चिन्‌दोत्‌नि म़य़ङाङा।

खोन्‍कि येसुएदा साकोङ्‌छ़ङ कामुचि अ़नुवाक च़मा खोन्‍कि सोम्‍तुक्‍मुमा अ़दोत्‍निन्‌नि य़ङ्‌सा म़चिन्‍तुङुचि।

युहन्‍नाआ ओवाको सोज्‍जेओ चिन्‍माय़ङ्‌दा फित्‍चि मु।

खोसाआ येसु ख्रिस्‍त म़नाङा निकिना नुलोक खालुसु।

खोन्‍किना येसुएदा साकोङ्‌छ़ङ कामु खोन्‍कि निनाम्‍हाङ सोमाकातुक झारासाआ अ़क्‍छा निएदा सोमातुक्‍कातुक मुमादोत्‌निछाङ य़ङायुङ्‌सा।

अ़तुक्‌वा-ऩङ

अ़सिन्‍खा १:१-४

साम खोन्‍कि कुन्‌यामा १:५–२:२९

निनाम्‍हाङ्‌ओ अ़चुछा खोन्‍कि सैतानाओ अ़छा ३:१-२४

अ़छ़ङ खोन्‍कि सोज्‍जे ४:१-६

सोम्‍तुक्‍माओ पाङ ४:७-२१

छोमा साकोङ्‌छ़ङ ५:१-२१

युहन्‍नाओ बुयाओ अ़छाप्‍लावा

ह़ङ्‌म़ङ्‌ओ य़ङ

१

१ अ़पुङ्‌चिपुक्‌दाङ्‌का युङाङाओ,

मो आन्‍कान्‍का एनुम्‍काओ,

आन्‍काओ म़क्‌आङा आन्‍कान्‍का खाम्‍का ओ,

खोन्‍कि आन्‍काओ छुक्‌आ नोप्‍तुम्‍काओ,

मोक्‍को ह़ङ्‌म़ङ य़ङ्‌ओ अ़तुक्‌वादा आन्‍कान्‍का छाप्‍तुम्‌योम्‍का।

२ अ़नुछ्‍याङा मो ह़ङ्‌म़ङ खाङ्‌म़मुसान्‍चिन,

खोन्‍कि आन्‍कान्‍का मो खाम्‍काकि सालुम्‍स़ङ प़म्‍का,

खोन्‍किना खानानिन अ़लुक्‍निन्‌ओ ह़ङ्‌म़ङ आन्‍कान्‍का खाएत्‍नि,

मो निनाम्‍हाङ पापाएदा याआङा खोन्‍कि आन्‍कान्‍का खाङ्‌ऩमेत्‍तिन्‌युङ्‌सिन्‍का।

३ मो आन्‍कान्‍का खाम्‍काओ खोन्‍कि एनुम्‌युङ्‌सुम्‍काओ,

आन्‍कान्‍का खानानिन्‌छाङ खाएत्‍निङ्‌नि,

खोवात्‍निओसा आन्‍कान्‍काएनान आम्‍नुओ यावायोक लिने।

खोन्‍कि आन्‌यावायोक निनाम्‍हाङ पापा खोन्‍कि खोक्‍कोसोओ अ़चुछा येसु ख्रिस्‍तएनान ओ।

४ आन्‍ऩङानुसिन्‍चिन्‍ने निकिना आन्‍कान्‍का ओ य़ङ्‌चि छाप्‍तुम्‌योम्‍च़म्‍का।

साम्‌दा कोन्‍मा

५ आन्‍कान्‍का निनाम्‍हाङ्‌ओ अ़चुछाएदाङ्‌का एनुम्‍काओ य़ङ्‌खान ओङा ओ,

खोन्‍कि आन्‍कान्‍का खानानिन खाएत्‍निङ्‌नि,

मेन निनाम्‍हाङ साम म़युङ्‌याङ खोन्‍कि खोक्‍कोएदा कुन्‌यामा मात्‍माइमात्‍द़ङ।

६ आन्‍कान खोक्‍कोसोओ अ़चुयावायोक्‌दा युङिन्‌येन्‌नि य़ङिन,

मेन कुन्‌यामादाङा युङिन्‌युङ्‌सिन्‌नालो ना आन्‍कान सोज्‍जेओ चेविन,

खोन्‍कि अ़छ़ङ य़ङ्‌वात्‍नि अ़कोलिमिन।

७ मेन खोक्‍को साम्‌दा म़मुयाङ्‌वात्‍निङा आन्‍कान्‌छाङ साम्‌दा कोलिन्‌नालो अ़क्‍छा निएदा आन्‌यावायोक लि,

खोन्‍कि निनाम्‍हाङ्‌ओ अ़चुछा येसुओ अ़चुह़आ झारा आन्‍हेवादाङ्‌का म़सेङ।

८ आन्‍कान्‌एदा हेवा मात्‍द़ङ्‌नि य़ङिन्‌नालो ना आन्‍कान आप्‍पि धान्‍तिन्‍चिन,

खोन्‍कि आन्‍कान्‌एदा अ़छ़ङ अ़याक्‍निन।

९ आन्‍कान आन्‍हेवाचि निनाम्‍हाङ्‌ओ अ़चुबुदा लोउम्‍च़म्‌नालो खोक्‍कोसाआ आन्‍हेवाचि आन्‍कान म़लेत प़,

खोन्‍कि झारा मान्‍साम्‌योक्‍मिचिदाङ्‌का म़सेङ,

देकिनालो खोक्‍को साकोङ्‌छ़ङ मुमा खान्‍तुओ खोन्‍कि साम्‌योक्‍मि म़मुयाङ।

१० आन्‍कान हेवा मान्‍मुयुक्‍तिन्‌नि य़ङिन्‌नालो आन्‍कान निनाम्‍हाङ काम़प्‍पा मुम,

खोन्‍कि खोक्‍कोसोओ अ़चुय़ङ आन्‍कान्‌एदा अ़याक्‍निन।

ख्रिस्‍त आन्‍काफापा

२

१ सोमातुक्‍नाङ्‌नानिन्‌ओ अ़ङ्‌छाचि ओ,

खानानिन हेवा मान्‍मुदानिन निकिना अ़ङ्‌का ओ य़ङ छाप्‍तुङ्‌योङ।

मेन साङ हेवा मुनुछाङ निनाम्‍हाङ पापाएदा आन्‍लिप्‍पादा काचेप अ़क्‍छा साम्‌योक्‍मि येसु ख्रिस्‍त म़युङ्‌याङ।

२ खोक्‍को आन्‍हेवा लेत्‍मा निकिना हेन्‍खोक्‌वा म़लिसा,

खोन्‍कि आन्‍को निम्‍पाङ ओन्‍ङा माआङ,

मेन झारा हेन्‍खामादाओ म़नाचिओ निकिनाछाङ ओ।

३ आन्‍कान खोक्‍कोसोओ अ़चुलोमाय़ङ्‌चिवा च़न्‌नालो अ़नुछ्‍याङा आन्‍कान खोक्‍को सिन्‍तुम्‌योम निकिना ओ य़ङ्‌दाङ्‌काङा आन्‍कान सिन्‍मा ऱम।

४ साङ्‌आ “खोक्‍को अ़ङ्‌का सिन्‍तुङ्‌योङ”नि य़ङ,

मेन खोक्‍कोसोओ अ़चुलोमाय़ङ अ़लोउन्‌नालो मो सोज्‍जे ओ,

खोन्‍किना मोएदा अ़छ़ङ मात्‍द़ङ।

५ मेन साङ्‌आ खोक्‍कोसोओ अ़चुय़ङ लोउ,

खोएदा निनाम्‍हाङ्‌लिप्‍पाओ अ़चुसोम्‍तुक्‍मा अ़नुछ्‍याङा ताला।

ओ य़ङ्‌दाङ्‌काङा आन्‍कान खोक्‍कोएदा याइन्‌येन्‌निओ य़ङ्‌दा आन्‍कान अ़छ़ङ लिसिन।

६ साङ निनाम्‍हाङ्‌एदा युङ्‌ङानि य़ङ, खो ख्रिस्‍तओ अ़चुच़माथाङ्‌मावात्‍नि कोन्‍मादोत।

अ़ऩङ्‌वा लोमाय़ङ

७ सोमातुक्‍नाङ्‌नानिन्‌ओ अ़ङ्‌यावाचि ओ,

अ़ङ्‌का अ़ऩङ्‌वा लोमाय़ङ छाप्‍तुङ्‌योङ्‌ओ माआङ,

मेन बुयाओ लोमाय़ङ्‌ङा ओ,

मो अ़पुङ्‌चिपुक्‌दाङ्‌काङा खानानिन्‌एदा युङाङा।

८ खोन्‍नुछाङ अ़क्‌तात अ़ऩङ्‌वा लोमाय़ङ अ़ङ्‌का आम्‍नुओ निम्‍पाङ छाप्‍तुङ्‌योङ।

ओसोओ अ़छ़ङ ख्रिस्‍तदा खोन्‍कि खानानिन्‌एदाछाङ दात,

देकिनालो कुन्‌यामा माखात्‌याङ खोन्‍कि अ़छ़ङ साम बुयादाङ्‌काङा लेत्‌याङ।

९ साङ साम्‌दा युङ्‌ङाङानि य़ङ,

मेन अ़द़क्‍छाबुवाचि ऩङाछिरुचिनालो हान्‍छाङ मो कुन्‌यामादाङा युङ्‌याङ।

१० साङ्‌आ अ़निछा सोमातुक्‍तु,

मो साम्‌दा युङ,

खोन्‍कि खो मोदा धुङ्‌माओ अ़तुक्‌वाङा मात्‍द़ङ।

११ मेन साङ्‌आ अ़निछा ऩङाछिरु,

मो कुन्‌यामादा युङ्‌याङ,

खोन्‍कि कुन्‌यामादा कोन,

खोन्‍कि खो खादात्‍नि खात्‌याङ मोसाआ अ़सिन्‍तुन्‌योन,

देकिनालो कुन्‌यामाआ मोसोओ अ़म़क दोप्‍म़क मुयुङ्‌सु।

१२ सोमातुक्‍नाङ्‌नानिन्‌ओ अ़ङ्‌छाचि ओ,

अ़ङ्‌का खानानिन छाप्‍नाङ्‌नानिन,

देकिनालो ख्रिस्‍तओ अ़चुऩङ्‌दा आम्‍नुओ हेवाचि ऩलेत्‍तिन्‍प़न्‌युङ्‌सिन।

१३ आपाचि ओ,

अ़ङ्‌का खानानिन छाप्‍नाङ्‌नानिन,

देकिनालो खोक्‍को अ़पुङ्‌चिपुक्‌दाङ्‌काङा कायुङ खानानिन्‌आ त़सिन्‍तुम्‌योम।

सावाछाचि ओ,

अ़ङ्‌का खानानिन छाप्‍नाङ्‌नानिन,

देकिनालो खानानिन अ़त्‍लो काच़एदा त़छोसिन्‌युङ्‌सिन।

अ़चुप्‍पो छाचि ओ,

अ़ङ्‌का खानानिन छाप्‍नाङ्‌नानिन,

देकिनालो खानानिन्‌आ निनाम्‍हाङ पापा त़सिन्‍तुम्‌योम।

१४ आपाचि ओ,

अ़ङ्‌का खानानिन छाप्‍नाङ्‌नानिन,

देकिनालो खोक्‍को अ़पुङ्‌चिपुक्‌दाङ्‌काङा कायुङ खानानिन्‌आ त़सिन्‍तुम्‌योम।

सावाछाचि ओ,

अ़ङ्‌का खानानिन छाप्‍नाङ्‌नानिन,

देकिनालो खानानिन काछो त़मुन्‌येन,

खोन्‍कि निनाम्‍हाङ्‌ओ अ़चुय़ङ खानानिन्‌एदा याक,

खोन्‍कि खानानिन अ़त्‍लो काच़एदा त़छोसिन्‌युङ्‌सिन।

हेन्‍खामा सोमामान्‍तुक्‍दानुम

१५ हेन्‍खामा सोमामान्‍तुक्‍दानुम ना हेन्‍खामादाओ सामाचिङा सोमातुक्‍तानुम्‍च़म।

साङ्‌आ हेन्‍खामा सोमातुक्‍तुनालो निनाम्‍हाङ पापाआ मो सोमाअ़तुक्‍तुन।

१६ देकिनालो हेन्‍खामादाओ झारा सामाचि माङ्‌लो पोक मित्‍मा,

म़क्‌ओ खाङ्‌मामिन्‍मा,

ह़ङ्‌म़ङ्‌ओ ऱक्‍भाक निनाम्‍हाङ पापाएदाङ्‌का म़ताओ माआङ,

मेन हेन्‍खामादाङ्‌का म़ताओ।

१७ हेन्‍खामा खोन्‍कि हेन्‍खामादाओ अ़अ़त्‍पा मिन्‍माचि म़लुक्‍खात,

मेन निनाम्‍हाङ्‌ओ अ़चुमिन्‍मावात्‍नि काच़ अ़धुन्‌तारि युङ्‌युङ।

ख्रिस्‍तओ अ़चुदेङ्‌सालाप्‍पादा काचिन्‌चि चाप्‍चेत्‍माय़ङ

१८ सोमातुक्‍नाङ्‌नानिन्‌ओ छाचि ओ,

आदेङ्‌ओ ग़रि ओङा ओ।

ख्रिस्‍तओ अ़चुङेङ तायाङ निकिना खानानिन्‌आ त़एनुम्‌युङ्‌सुम।

ओन्‍ग़रिछाङ ख्रिस्‍तओ अ़चुङेङ्‌चि ब़द्‍धे म़ताचिआयुङ्‌सा।

खोन्‌ओसा ओ आदेङ्‌ओ ग़रिओ निम्‍पाङ आन्‍कान सिन्‍तुम्‌योम।

१९ मोचि आन्‍कान्‌एदाङ्‌का म़फेआन्‍खात्‍तान्‍चिन,

देकिनालो मोचि आन्‍कोचि माआङ।

मोचि आन्‍कोचिओदे आन्‍कान्‌एनान अ़क्‍नि म़युङाओ,

मेन मोचि झारा आन्‍कोचि माआङ्‌निओ य़ङ खाङ्‌मुमा निम्‍पाङ मोचि म़लोन्‍ताखाराओ।

२० मेन खानानिन सेङ्‌याङ्‌ओ निनाम्‍हाङ्‌लाम्‍पा ऩछेन्‍तिन्‌युङ्‌सिन,

खोन्‍कि खानानिन झारासा अ़छ़ङ त़सिन्‍तुम्‌योम।

२१ खानानिन अ़छ़ङ त़सिन्‍तिमिन्‌येन निकिना अ़ङ्‌का छाप्‍तुङ्‌ओ माआङ,

मेन खानानिन्‌आ अ़छ़ङ त़सिन्‍तुम्‌योम निकिना छाप्‍तुङ्‌ओ।

देकिनालो अ़छ़ङ्‌दा म़प्‍मा अ़याक्‍निन निकिना खानानिन्‌आ त़सिन्‍तुम्‌योम।

२२ काम़प साङ ओ?

साङ्‌आ येसुङा ख्रिस्‍तओ निकिना ऩङाछिरु खोङा ओ।

साङ्‌आ निनाम्‍हाङ पापा खोन्‍कि अ़चुछा ऩङाअ़छित,

ओङा ख्रिस्‍तओ अ़चुङेङ ओ।

२३ निनाम्‍हाङ्‌ओ अ़चुछा ऩङाकाछित्‌एदा निनाम्‍हाङ पापा ऩयुङ्‌निन।

साङ्‌आ निनाम्‍हाङ्‌ओ अ़चुछा लोउ, मोएदा निनाम्‍हाङ पापाछाङ म़युङ।

२४ खानानिन्‌आ बुयादाङ्‌का दि त़एनुम्‌युङ्‌सुम,

मो खानानिन्‌एदा युङ्‌युङ्‌ने।

बुयादाङ्‌काङा त़एनुम्‌ओ मो य़ङ खानानिन्‌एदा युङ्‌युङ्‌नालो खानानिन निनाम्‍हाङ्‌ओ अ़चुछा खोन्‍कि निनाम्‍हाङ पापाएदा त़युङिन।

२५ खोन्‍कि येसुआ आन्‍कान दि म़हिप्‍ताओ,

मो अ़लुक्‍निन्‌ओ ह़ङ्‌म़ङ ओ।

२६ ओ झारा य़ङ्‌चि खानानिन साङ्‌चिआ धान्‍मा ऩलाप्‍तिन्‌येन, मोसोओ अ़तुक्‌वादा अ़ङ्‌का खानानिन छाप्‍नाङ्‌नानिन।

२७ मेन खानानिन्‌आ ख्रिस्‍तलाम्‍पा सेङ्‌लावा त़तोक्‍तुम्‌युङ्‌सुम,

खोक्‍को खानानिन्‌एदा म़युङ,

साङ्‌आछाङ खानानिन चिन्‍मा अ़दोत्‍निन,

देकिनालो खानानिन सेङ्‌लावाआङा झारा य़ङ्‌ओ अ़तुक्‌वादा ऩचिन्‍तिन।

खोक्‍कोसाआ ऩचिन्‍तिन्‌ओ य़ङ अ़छ़ङ मु,

खोन्‍कि सोज्‍जेओ अ़मुनिन।

खानानिन ऩचिन्‍तिन्‌वात्‍नि ख्रिस्‍तदा युङायाक्‍तानिन।

निनाम्‍हाङ्‌ओ अ़चुछाचि

२८ खोन्‍कि हान अ़चुप्‍पो सोमातुक्‍निङ्‌निओ छाचि ओ,

खोक्‍कोएदा युङायाक्‍तानिन,

खोन्‌ओसा खोक्‍को खाङ्‌म़मुनान्‍चिन्‌ओ ग़रि आन्‍कान राक तोक्‍तुम्‍ने,

खोन्‍कि खोक्‍कोसोओ अ़चुबुदा आन्‍कान लेजोदा अ़छुक्‍तिमिन्‍ने।

२९ ख्रिस्‍त साम्‌योक्‍मि म़मुयाङ निकिना खानानिन त़सिन्‍तुम्‌नालो खानानिन सिन्‍मादोत झारा नुलोक काच़चि निनाम्‍हाङ्‌एदाङ्‌का म़लिसाओ।

निनाम्‍हाङ्‌ओ अ़चुछाचि

३

१ खानुम,

निनाम्‍हाङ पापाआ आन्‍कान देम ब़द्‍धे सोमाम़तुक्‍तायुङ्‌सा!

खोन्‌ओसा आन्‍कान निनाम्‍हाङ्‌ओ अ़चुछाचिनि लोमादोत,

खोन्‍कि अ़नुछ्‍याछाङ ओ।

हेन्‍खामादाओ म़नाचिआ आन्‍कान मान्‍सिन्‍दामाङा मोचिआ निनाम्‍हाङ मान्‍सिन्‍दामा ओ।

२ सोमातुक्‍नाङ्‌नानिन्‌ओ यावाचि ओ,

ओन्‍ग़रि आन्‍कान निनाम्‍हाङ्‌ओ अ़चुछाचि ओ,

खोन्‍कि आन्‍कान माय़ङ देलिसिन ओ,

मो ओन्‍ग़रितारि मान्‍सिन्‌युक्‍तुम।

मेन आन्‍कान सिन्‍तुम्‌योम,

ख्रिस्‍त खाङ्‌म़मुनान्‍चिन्‌ओ ग़रि आन्‍कान्‌छाङ खोक्‍कोवाकोङा लिसिन,

देकिनालो खोक्‍को देत्‍नि म़कात्‌याङ, आन्‍कान मोवात्‍निङा खोक्‍को खाम।

३ खोन्‍कि खोक्‍को म़सेङ्‌याङ्‌वात्‍निङा खोक्‍कोएदा सोम्‍कुवा कामुचि झारा आप्‍पि म़सेङ्‌नान्‍चिन।

४ हेवा कामु झारासाआ य़ङ्‌हुप्‌ओ अ़देङ्‌सालाप्‍पादा फित्‍चि म़मु,

हेवा मुमाङा य़ङ्‌हुप फिमा ओ।

५ आन्‍हेवा लेत्‍सि ख्रिस्‍त म़ताओ य़ङ खानानिन त़सिन्‍तुम्‌योम,

खोन्‍कि खोक्‍कोएदा हेवा मात्‍द़ङ।

६ खोक्‍कोएदा कायुङ साङ्‌छाङ हेवा अ़मुनिन्‌युङ्‌निन।

हेवा कामुयुङ्‌आ ना खोक्‍को खायुङ्‌सु ना सिन्‍तुयुङ्‌सु।

७ सोमातुक्‍नाङ्‌नानिन्‌ओ अ़चुप्‍पो छाचि ओ,

खाक्‍कोछाङ म़नाआ खानानिन ऩधान्‍तिमिन्‍ने!

साङ अ़नुवाक काचि मु,

मोङा साम्‌योक्‍मि ओ, येसु साम्‌योक्‍मि म़मुयाङ।

८ साङ हेवा मु,

खो सैतानादाङ्‌का ओ,

देकिनालो सैतानाआ ना अ़पुङ्‌चिपुक्‌दाङ्‌काङा हेवा मुवायुङ्‌सा। निनाम्‍हाङ्‌ओ अ़चुछा खाङ्‌मुमान्‍चिन्‌ओ अ़तुक्‌वा ना सैतानाओ अ़काचिचि लुक्‍मा दोराङाओ।

९ झारा निनाम्‍हाङ्‌दाङ्‌का म़लिसाओचिआ हेवा ऩमुनिन्‌युङ्‌निन,

देकिनालो खोक्‍कोएदा निनाम्‍हाङ्‌ओ अ़चुच़माथाङ्‌मा याक,

खोन्‍कि खो हेवा मुमायुङ्‌माङा अ़ऱनिन,

देकिनालो खो निनाम्‍हाङ्‌एदाङ्‌का लिसाओ।

१० निनाम्‍हाङ्‌ओ अ़चुछाचि साङ्‌चि ओ,

खोन्‍कि सैतानाओ अ़छाचि साङ्‌चि ओ,

ओदाङ्‌काङा आन्‍कान सिन्‍तुम, साङ नुलोक काचि अ़मुनिन माङ्‌लो साङ्‌आ खोसोओ ख्रिस्‍तियान अ़यावाचि सोमाअ़तुक्‍तुन्‍चिन।

अ़क्‍छा निएदा सोमातुक्‍मुवानिन

११ खानानिन्‌आ बुयादाङ्‌काङा त़एनुम्‌ओ य़ङ्‌खान ओङा ओ,

“अ़क्‍छा निएदा आन्‍कान सोमातुक्‍मुमादोत।”

१२ आन्‍कान कयिन्‌वाको लिमा अ़नुनिन,

खो अ़अ़त्‍पा लिसाकि अ़निछा हाविल सेरु।

कयिन्‌आ देकि अ़निछा सेरु?

देकिनालो मोसोओ अ़काचिचि अ़अ़त्‍पा म़याआङा,

खोन्‍कि अ़निछाओ अ़काचिचि साम्‌योक्‍मि म़मुवाङा।

१३ ख्रिस्‍तियान यावाचि ओ,

हेन्‍खामादाओ म़नाचिआ खानानिन ऩङाऩछिरिन्‌हिदा त़दोम्‍तिन्‍दान्‍मिन्‍ने।

१४ आन्‍कान सिन्‍तुम्‌योम,

आन्‍कान स़मादाङ्‌का ह़ङ्‌म़ङ्‌दा सोत्‍तिन्‌युङ्‌सिन्‍चिन,

देकिनालो आन्‍कान ख्रिस्‍तियान यावाचि सोमातुक्‍तुम्‌योम्‍च़म।

साङ खासोमाअ़तुक्‍निन, मो स़मादा याक।

१५ ख्रिस्‍तियान अ़यावा ऩङाकाछित झारा म़ना कासेत ओ,

खोन्‍कि खाक्‍कोछाङ म़नाकासेत्‌एदा अ़लुक्‍निन्‌ओ ह़ङ्‌म़ङ अ़याक्‍निन्‌नि खानानिन त़सिन्‍तुम्‌योम।

१६ ओदाङ्‌काङा सोम्‍तुक्‍मा दि ओ निकिना आन्‍कान सिन्‍तुम,

देकिनालो ख्रिस्‍तआ आन्‍को निकिना अ़चुह़ङ्‌म़ङ म़पुवा।

खोन्‌ओसा आन्‍कान्‌छाङ ख्रिस्‍तियान आन्‌यावाचिओ निम्‍पाङ आन्‍ह़ङ्‌म़ङ प़मादोत।

१७ मेन हेन्‍खामादाओ चासुम्‍छेन्‍बि कातोक्‌आ साकोङ्‌छ़ङ कामु हाप्‍ताओ खाकिछाङ अ़साकोङ्‌वा खोएदा छाक्‍लो मुनालो निनाम्‍हाङ्‌ओ अ़चुसोम्‍तुक्‍मा मोएदा देत्‍नि याक?

१८ अ़चुप्‍पो सोमातुक्‍नाङ्‌नानिन्‌ओ छाचि ओ,

य़ङ्‌सिवा खोन्‍कि हान्‍माआ ओन्‍ङा आन्‍कान सोमातुक्‌अ़मुन्‍मिन्‍ने,

मेन काचि खोन्‍कि अ़छ़ङ्‌आ सोमातुक्‍मुन्‍ने।

निनाम्‍हाङ्‌ओ अ़चुबुदा राक

१९ आन्‍कान ओदाङ्‌काङा अ़छ़ङ्‌दाओ निकिना आन्‍कान सिन्‍तुम,

खोन्‍कि निनाम्‍हाङ्‌ओ अ़चुबुदा आन्‍साकोङ्‌वा सेवाङ्‌नि लु,

२० खाउग़रि आन्‍साकोङ्‌वाआ आन्‍कान लाहि म़पाक,

देकिनालो निनाम्‍हाङ आन्‍साकोङ्‌वादाङ्‌का तोक्‍पो म़मुयाङ,

खोन्‍कि खोक्‍कोसाआ झारा अ़सिन्‌याङ।

२१ सोमातुक्‍नाङ्‌नानिन्‌ओ यावाचि ओ,

आन्‍साकोङ्‌वाआ आन्‍कान लाहि म़पाक्‍निन्‌नालो निनाम्‍हाङ्‌ओ अ़चुबुदा खात्‍मा आन्‍कान राक तोक्‍तुम।

२२ खोन्‍कि आन्‍कान दि दोत्‍तुम,

खोक्‍कोएदाङ्‌का तोक्‍तुम,

देकिनालो आन्‍कान खोक्‍कोसोओ अ़चुलोमाय़ङ्‌चि काङ्‌सिन, खोन्‍कि खोक्‍कोसोओ अ़चुऩङानुलो काचि मुन।

२३ खोक्‍कोसोओ अ़चुलोमाय़ङ ओङा ओ,

खोक्‍कोसोओ अ़चुछा येसु ख्रिस्‍तओ अ़चुऩङ्‌दा आन्‍कान साकोङ्‌छ़ङ मुमादोत,

खोन्‍कि खोक्‍कोसाआ म़लोवाओवात्‍नि आन्‍कान अ़क्‍छा निएदा सोमातुक्‍मुमादोत।

२४ झारा निनाम्‍हाङ्‌ओ अ़चुलोमाय़ङ्‌चि काकाङ निनाम्‍हाङ्‌एदा म़युङ,

खोन्‍कि मोचिएदा निनाम्‍हाङ म़याक।

खोक्‍कोसाआ आन्‍कान म़पुवाओ सेङ्‌लावालाम्‍पाङा निनाम्‍हाङ आन्‍कान्‌एदा म़युङ्‌याङ्‌ओ य़ङ आन्‍कान सिन्‍तुम्‌योम।

अ़नुछ्‍याओ खोन्‍कि सोज्‍जेओ लावा

४

१ सोमातुक्‍नाङ्‌नानिन्‌ओ यावाचि ओ,

झारा लावाचि साकोङ्‌छ़ङ मान्‍मुदानुम्‍च़म,

मेन लावाचि निनाम्‍हाङ्‌दाङ्‌का म़ताओ हे माआङ,

मोचि सिन्‍मा निम्‍पाङ चिन्‍ताखानुम्‍च़म, देकिनालो सोज्‍जेओ निनाम्‍हाङ्‌य़ङ खाकालुचि ओ हेन्‍खामादा झारादात्‍नि म़खारायुङ्‌सा।

२ ओदाङ्‌काङा खानानिन निनाम्‍हाङ्‌ओ अ़चुलावा सिन्‍मा त़ऱम, झारा लावाआ येसु ख्रिस्‍त म़ना म़लिसाकि म़तायुङ्‌सानि कालोक्‌ङा निनाम्‍हाङ्‌दाङ्‌काङा ओ।

३ खोन्‍कि येसु मान्‍लोक्‍कादा झारा लावा निनाम्‍हाङ्‌दाङ्‌काओ माआङ।

मेन मो लावा ना ख्रिस्‍तओ अ़चुङेङ्‌दाङ्‌का ओ।

मो तायाङ्‌ओ अ़तुक्‌वादा खानानिन्‌आ त़एनुम्‌युङ्‌सुम,

खोन्‍कि ओन्‍ग़रि मो हेन्‍खामादा ताचिआयुङ्‌सा।

४ सोमातुक्‍नाङ्‌नानिन्‌ओ छाचि ओ,

खानानिन निनाम्‍हाङ्‌दाङ्‌का ओ,

खोन्‍कि सोज्‍जेओ निनाम्‍हाङ्‌य़ङ खाकालुचिएदा त़छोसिन्‌युङ्‌सिन।

देकिनालो खानानिन्‌एदा कायुङ सेङ्‌लावा हेन्‍खामादाओ लावादाङ्‌का तोक्‍पो म़मुयाङ।

५ मोचि हेन्‍खामादाङ्‌काओचि ओ,

खोन्‌ओसा हेन्‍खामादाओ य़ङ म़चेप,

खोन्‍कि मोचि म़चेप्‌ओ य़ङ हेन्‍खामादाओ म़नाचिआ अ़एन।

६ आन्‍कान ना निनाम्‍हाङ्‌दाङ्‌का ओ।

साङ्‌आ निनाम्‍हाङ सिन्‍तु मोसाआ आन्‌य़ङ एनु,

खोन्‍कि साङ निनाम्‍हाङ्‌दाङ्‌काओ माआङ,

मोसाआ आन्‌य़ङ अ़एनुन।

ओदाङ्‌काङा आन्‍कान अ़छ़ङ लावा खोन्‍कि सोज्‍जेओ लावा सिन्‍मा ऱम।

निनाम्‍हाङ सोमाकातुक म़मुयाङ

७ सोमातुक्‍नाङ्‌नानिन्‌ओ यावाचि ओ,

आन्‍कान अ़क्‍छा निएदा सोमातुक्‍मुन्‍ने,

देकिनालो सोम्‍तुक्‍मा निनाम्‍हाङ्‌एदाङ्‌का ता।

खोन्‍कि झारा साङ खासोमातुक,

खो निनाम्‍हाङ्‌एदाङ्‌का लिसाओ, खोन्‍कि मोसाआ निनाम्‍हाङ सिन्‍तु।

८ साङ खासोमाअ़तुक्‍निन,

मोसाआ निनाम्‍हाङ अ़सिन्‍तुन,

देकिनालो निनाम्‍हाङ सोमाकातुक म़मुयाङ।

९ ओवात्‍नि निनाम्‍हाङ्‌आ अ़चुसोमातुक्‍मा आन्‍रादा खाङ्‌अ़मुसा, आन्‍कान येसुलाम्‍पा ह़ङिन्‍ने निकिना खोक्‍कोसाआ अ़क्‍छा ओन्‍ङा ओ अ़चुछा हेन्‍खामादा अ़य़सा।

१० सोमातुक्‍मानिओ ओङा ओ,

आन्‍कान निनाम्‍हाङ सोमातुक्‍तुम्‌ओ माआङ,

मेन खोक्‍कोसाआ आन्‍कान सोमाम़तुक्‍ता ओ,

खोन्‍कि आन्‍हेवा लेत्‍मा निम्‍पाङ हेन्‍खोक्‌वा लिसि अ़चुछा अ़य़सा।

११ सोमातुक्‍नाङ्‌नानिन्‌ओ यावाचि ओ,

ओवात्‍नि निनाम्‍हाङ्‌आ ओन च़लोक आन्‍कान सोमाम़तुक्‍तानालो आन्‍कान्‌छाङ अ़क्‍छा निएदा सोमातुक्‍मुमादोत।

१२ साङ्‌आछाङ निनाम्‍हाङ देम्‍खाछाङ मान्‍खाङ्‌युक्‍तु।

मेन आन्‍कान अ़क्‍छा निएदा सोमातुक्‍मुन्‌नालो निनाम्‍हाङ आन्‍कान्‌एदा म़युङ,

खोन्‍कि खोक्‍कोसोओ अ़चुसोम्‍तुक्‍मा आन्‍कान्‌एदा ताला।

१३ ओदाङ्‌काङा आन्‍कान सिन्‍तुम,

आन्‍कान खोक्‍कोएदा युङिन,

खोन्‍कि खोक्‍को आन्‍कान्‌एदा म़युङ। देकिनालो खोक्‍कोसाआ अ़चुओ लावा आन्‍कान म़पुवायुङ्‌सा।

१४ निनाम्‍हाङ पापाआ अ़चुओ छा हेन्‍खामादाओ म़नाचि लेइसि अ़य़साओ आन्‍कान्‍का खाम्‍का खोन्‍कि अ़चुसालुम्‍स़ङ प़म्‌योम्‍च़म्‍का।

१५ साङ्‌आ येसु निनाम्‍हाङ्‌ओ अ़चुछा निकिना लोउ,

मोएदा निनाम्‍हाङ म़युङ,

खोन्‍कि मो निनाम्‍हाङ्‌एदा युङ।

१६ खोन्‍कि ओवात्‍नि निनाम्‍हाङ्‌आ आन्‍कान सोमाम़तुक्‍ताओ आन्‍कान सिन्‍तुम्‌योम,

खोन्‍कि साकोङ्‌छ़ङ मुन्‌येन।

निनाम्‍हाङ सोमाकातुक म़युङ्‌याङ,

खोन्‍कि साङ सोमातुक्‍मादा युङ,

मो निनाम्‍हाङ्‌एदा युङ,

खोन्‍कि निनाम्‍हाङ मोएदा म़युङ।

१७ छ़ङ्‌छेन्‍माओ लेन्‌दा आन्‍कान क़मा अ़दोत्‍निन निकिना ओवात्‍निङा आन्‍कान्‌एदा अ़छ़ङ सोम्‍तुक्‍मा अ़तासाला,

देकिनालो ख्रिस्‍त दियाको म़मुयाङ आन्‍कान्‌छाङ ओ हेन्‍खामादा मोवाकोङा मुन्‌येन।

१८ सोम्‍तुक्‍मादा क़मा अ़याक्‍निन,

मेन अ़छ़ङ सोम्‍तुक्‍माआ क़मा माङ्‌सुखाइसु।

देकिनालो क़मादा दन्‍दा याक,

खोन्‍किना काक़ म़नाएदा अ़छ़ङ सोम्‍तुक्‍मा अ़याक्‍निन।

१९ आन्‍कान सोमातुक्‍मुन्‌येन,

देकिनालो बुया निनाम्‍हाङ्‌आ आन्‍कान सोमाम़तुक्‍ता।

२० साङ “अ़ङ्‌का निनाम्‍हाङ सोमातुक्‍तुङ”नि य़ङ,

मेन अ़निछा अ़ऩङाछिरुनालो मो काम़प ओ,

देकिनालो खोसाआ खाओ अ़निछाङा सोमामान्‍तुक्‍कादाआ मान्‍खाङ्‌युक्‍तुओ निनाम्‍हाङ सोमातुक्‍मा अ़ऱन।

२१ खोन्‍कि आन्‍कान खोक्‍कोएदाङ्‌का ओ लोमाय़ङ तोक्‍तुम्‌युङ्‌सुम,

साङ्‌आ निनाम्‍हाङ सोमातुक्‍तु, मोसाआ अ़निछाछाङ सोमातुक्‍मादोत।

निनाम्‍हाङ्‌ओ अ़चुछाएदा साकोङ्‌छ़ङ

५

१ येसुङा ख्रिस्‍त म़युङ्‌याङ निकिना साकोङ्‌छ़ङ कामु झारा निनाम्‍हाङ्‌ओ अ़चुछा ओ।

साङ्‌आ निनाम्‍हाङ पापा सोमातुक्‍तु, मोसाआ अ़चुछाछाङ सोमातुक्‍तु।

२ आन्‍कान निनाम्‍हाङ सोमातुक्‍तुम खोन्‍कि अ़चुओ लोमाय़ङ्‌चि काङ्‌सिन,

ओदाङ्‌काङा आन्‍कान सिन्‍तुम, आन्‍कान निनाम्‍हाङ्‌ओ अ़चुछाचि सोमातुक्‍तुम्‍च़म।

३ निनाम्‍हाङ्‌ओ अ़चुसोम्‍तुक्‍माओ अ़तुप्‌य़ङ ओङा ओ,

आन्‍कान खोक्‍कोसोओ अ़चुओ लोमाय़ङ्‌चि काङ्‌सिन।

खोन्‍कि खोक्‍कोसोओ अ़चुलोमाय़ङ्‌चिआ म़तिम्‍निन।

४ देकिनालो झारा निनाम्‍हाङ्‌दाङ्‌का म़लिसाओचिआ हेन्‍खामादा म़छो,

खोन्‍कि हेन्‍खामादा काछो आन्‍सोम्‍कुवा ओ।

५ हेन्‍खामादा छोमा काऱ साङ ओ?

येसु निनाम्‍हाङ्‌ओ अ़चुछा निकिना साकोङ्‌छ़ङ कामुङा हेन्‍खामादा काछो ओ।

येसु ख्रिस्‍तओ अ़चुतुक्‌वादाओ अ़चुसालुम्‍स़ङ्‌चि

६ मो खोक्‍कोङा ओ,

येसु ख्रिस्‍त चाक्‌वा खोन्‍कि ह़लाम्‍पा म़ता।

खोक्‍को चाक्‌वादा ओन्‍ङा माआङ,

मेन चाक्‌वा खोन्‍कि ह़लाम्‍पा म़ता।

७ खोन्‍कि सालुम्‍स़ङ काप़ ना सेङ्‌लावाङा म़युङ्‌याङ,

देकिनालो सेङ्‌लावा अ़छ़ङ म़मुयाङ।

८ देकिनालो सालुम्‍स़ङ काप़चि सुम्‌कातात म़युङ्‌याङ: सेङ्‌लावा,

चाक्‌वा खोन्‍कि ह़,

खोन्‍कि सुम्‌कातात्‍माङ अ़क्‌तात्‌ङा म़मुयाङ।

९ आन्‍कान म़नाओ अ़सालुम्‍स़ङ लोउम्‌नालो निनाम्‍हाङ्‌आ म़पुवाओ अ़चुसालुम्‍स़ङ तोक्‍पो मुयाङ।

देकिनालो ओ निनाम्‍हाङ्‌ओ अ़चुसालुम्‍स़ङ ओ,

खोक्‍कोसाआ अ़चुछाओ अ़तुक्‌वादा सालुम्‍स़ङ अ़पुवायुङ्‌सा।

१० साङ निनाम्‍हाङ्‌ओ अ़चुछाएदा साकोङ्‌छ़ङ मु,

मोसोओ अ़साकोङ्‌वादा ओ सालुम्‍स़ङ याक।

साङ्‌आ निनाम्‍हाङ साकोङ्‌छ़ङ अ़मुन,

मोसाआ निनाम्‍हाङ काम़प काइसु।

देकिनालो निनाम्‍हाङ्‌आ अ़चुछाओ अ़तुक्‌वादा अ़पुवाओ अ़चुसालुम्‍स़ङ्‌दा मोसाआ साकोङ्‌छ़ङ मान्‍मुयुक्‍तु।

११ खोन्‍कि सालुम्‍स़ङ ओक्‍कोङा ओ,

निनाम्‍हाङ्‌आ आन्‍कान अ़लुक्‍निन्‌ओ ह़ङ्‌म़ङ म़पुवायुङ्‌सा,

खोन्‍कि ओ ह़ङ्‌म़ङ खोक्‍कोसोओ अ़चुछाएदा याक्‌याङ।

१२ साङ्‌एदा निनाम्‍हाङ्‌ओ अ़चुछा म़याक्‌याङ,

मोएदा ह़ङ्‌म़ङ याक्‌याङ,

साङ्‌एदा निनाम्‍हाङ्‌ओ अ़चुछा ऩयाक्‍निनिन,

मोएदा ह़ङ्‌म़ङ मात्‍द़ङ।

अ़लुक्‍निन्‌ओ ह़ङ्‌म़ङ

१३ खानानिन्‌एदा अ़लुक्‍निन्‌ओ ह़ङ्‌म़ङ याक्‌याङ्‌ओ सिन्‍तानुम निकिना निनाम्‍हाङ्‌ओ अ़चुछाएदा साकोङ्‌छ़ङ कामु खानानिन ओ य़ङ्‌चि छाप्‍नायुङ्‌नानिन।

१४ खोक्‍कोएदा याक्‌याङ्‌ओ ओ आन्‍सोम्‍कुवाआ निनाम्‍हाङ्‌ओ अ़चुमिन्‍मावा आन्‍कान दि दोरुम्‌नुछाङ खोक्‍कोसाआ आन्‌य़ङ अ़एन।

१५ खोन्‍कि आन्‍कान दि दोत्‍तुम्‌ओ,

निनाम्‍हाङ्‌आ अ़एन निकिना आन्‍कान सिन्‍तुम्‌नालो ओछाङ आन्‍कान सिन्‍तुम,

आन्‍कान खोक्‍को दि दोत्‍तुम्‌युङ्‌सुम, मो आन्‍कान तोक्‍तुम्‌युङ्‌सुम।

१६ साङ्‌आ ख्रिस्‍तियान अ़यावा हेवा मुयाङ्‌ओ खा,

मो हेवाआ स़मादा अ़खात्‍तुन्‌ओ मुयाङ्‌नालो खोसाआ यामात्‍तुप़ने,

खोन्‍कि मोसोओ अ़हेवाआ स़मादा अ़खात्‍तुन्‌ओ मुयाङ्‌नालो निनाम्‍हाङ्‌आ खो ह़ङ्‌म़ङ अ़प़।

मेन ओवाको हेवाछाङ युङ्‌याङ,

मोसाआ स़मादा तारुलाचि,

अ़ङ्‌का मोसोओ अ़तुक्‌वादा खानानिन यामारानिन्‌नि अ़लोनान्‍निमिन।

१७ झारा अ़अ़त्‍पा काचि हेवा ओ।

मेन मो झारा हेवाआ स़मादा अ़खात्‍तुन्‍चिन।

१८ आन्‍कान सिन्‍तुम्‌योम,

आन्‍कान निनाम्‍हाङ्‌एदाङ्‌का लिसिन्‌ओ साङ्‌छाङ हेवा अ़मुनिन,

मेन निनाम्‍हाङ्‌आङा मो अ़रात,

खोन्‍कि सैतानाआ मो नोप्‍मा अ़ऱन।

१९ आन्‍कान सिन्‍तुम्‌योम आन्‍कान निनाम्‍हाङ्‌ओ अ़चुछाचि ओ,

खोन्‍कि झारा हेन्‍खामा सैतानाओ अ़क़म्‍मादा याक्‌याङ।

२० आन्‍कान सिन्‍तुम्‌योम निनाम्‍हाङ्‌ओ अ़चुछा म़तायुङ्‌सा,

खोन्‍कि अ़छ़ङ निनाम्‍हाङ आन्‍कान खाङ्‌म़मेत्‍तायुङ्‌सा।

मोवात्‍नि आन्‍कान निनाम्‍हाङ अ़छ़ङ म़मुयाङ निकिना सिन्‍तुम्‍ने।

खोन्‍कि ओन्‍ग़रि आन्‍कान अ़छ़ङ निनाम्‍हाङ्‌एनान अ़क्‍नि याइन्‌येन, देकिनालो खोक्‍कोसोओ अ़चुओ छा येसु ख्रिस्‍तएनान आन्‍कान यावायोक्‌दा अ़क्‍नि याइन्‌येन। खोक्‍को अ़छ़ङ निनाम्‍हाङ खोन्‍कि अ़लुक्‍निन्‌ओ ह़ङ्‌म़ङ म़युङ्‌याङ।

२१ अ़चुप्‍पो छाचि ओ,

सेम्‍पोक्‌चिदाङ्‌का खानानिन अ़थाया युङानिन।

युहन्‍नाओ ह्‍वातात्‌ओतात अ़छाप्‍लावा

छाप्‍लाखाओ अ़सिन्‍खा

ओ युहन्‍नाओ ह्‍वातात्‌ओतात अ़छाप्‍लावा ख्रिस्‍तिय साम्‍भुङ्‌दाओ काचिन्‍पाआ मेत्‍छामा खोन्‍कि मोसोओ अ़छाचिओ निम्‍पाङ छाप्‍तुचिओ।

मोसाआ ओ य़ङ्‌लाम्‍पा मोदाओ साम्‍भुङ खोन्‍कि मोदाओ पाङ्‌कातोक्‌चि लोचिओनि सिन्‍मा ऱम।

ओ थुत्‍मेत्‌ओ नुय़ङ्‌खान अ़क्‍छा निएदा सोमातुक्‍मुवानिन्‌नि लोचिओ।

सोज्‍जेओ काचिन्‌चि खोन्‍कि मोचिओ अ़चुचिन्‍माय़ङ्‌ओ देङ्‌सालाप्‍पादा चाप्‍चेत्‍माय़ङ ओ।

थुत्‍मेत्‍लो अ़तुक्‌वा ऩङ

अ़सिन्‍खा १-३

सोम्‍तुक्‍माओ मुलो य़ङ ४-६

सोज्‍जे चिन्‍माय़ङ्‌ओ अ़देङ्‌सालाप्‍पादाओ चाप्‍चेत्‍माय़ङ ७-११

अ़चिन्‍मा १२-१३

युहन्‍नाओ ह्‍वातात्‌ओतात अ़छाप्‍लावा

अ़नुछ्‍या सोम्‍तुक्‍मा

१

१ ताङ्‌पाएदाङ्‌का छेन्‍माय़ङ मेत्‍छामा खोन्‍कि अ़छाचि,

अ़ङ्‌का खानानिन अ़नुछ्‍या सोमातुक्‍नाङ्‌नानिन खोन्‍कि अ़ङ्‌का ओन्‍ङा माआङ,

मेन अ़छ़ङ कासिन निचिआछाङ खानानिन सोमाऩतुक्‍तिन्‌येन।

२ देकिनालो अ़छ़ङ आन्‍कान्‌एदा याक्‌याङ,

खोन्‍कि अ़धुन युङ्‌युङ।

३ निनाम्‍हाङ पापा खोन्‍कि अ़चुछा येसु ख्रिस्‍तदाङ्‌का सोमातुक्‍मा,

सोम्‍कुवा खोन्‍कि सेवाङ्‌नि आन्‍कान्‌एदा अ़छ़ङ्‌दा खोन्‍कि सोमातुक्‍मादा युङ्‌ने।

अ़छ़ङ्‌य़ङ्‌दा युङानिन

४ आम्‍छाचिएदा खा-खाक्‍कोचि निनाम्‍हाङ पापालाम्‍पा आन्‍कान म़लोवाओवा अ़छ़ङ्‌दा म़कोलाङाओ धिरुङ्‌च़ङ्‌कि अ़न्‍नुनु अ़ङ्‌ऩङानुवा।

५ खोन्‍कि मेत्‍छामा,

अ़ङ्‌का खाना अ़क्‌तात अ़ऩङ्‌वा लोमाय़ङ छाप्‍तुङ्‌योङ्‌ओ माआङ,

मेन मो बुयादाङ्‌काङा आन्‍कान्‌एदा युङाङा,

आन्‍कान अ़क्‍छा निएदा सोमातुक्‍मुमादोत।

६ खोक्‍कोसोओ अ़चुलोमाय़ङ्‌वात्‍नि आन्‍कान च़माङा सोम्‍तुक्‍मा ओ।

ओ लोमाय़ङ खानानिन्‌आ बुयादाङ्‌का त़एनुम्‌ओसा खानानिन अ़क्‍छा निएदा सोमातुक्‍मुमादोत।

७ देकिनालो हेन्‍खामादा ब़द्‍धेकापाङ काधान्‌चि झारादात्‍नि म़खारायुङ्‌सा,

मोचिआ येसु ख्रिस्‍त अ़चुपोक्‌दा म़ताओनि ऩय़ङ्‌निन।

मोवाको म़नाङा काधान खोन्‍कि ख्रिस्‍तओ अ़चुङेङ ओ।

८ खोन्‌ओसा चाप्‍चेत्‍तानिन्‍चिन,

दिसु य़ङ्‌ओ निम्‍पाङ आन्‍कान काचि मुम्‌ओ मो मान्‍मादानुम,

मेन झारा सिरिफा कातोक त़लिसिन्‍ने।

९ ख्रिस्‍तओ अ़चुचिन्‍मादा मान्‌युङ्‌कादा खोन्‍कि साङ अ़थाया खात,

खोएदा निनाम्‍हाङ ऩयुङ्‌निन।

मेन खोक्‍कोसोओ अ़चुचिन्‍मादा कायुङ निनाम्‍हाङ पापा खोन्‍कि अ़चुछा ह़वाङ्‌माङ युङ्‌चि।

१० खोन्‌ओसा साङ खानानिन्‌एदा ताकि ख्रिस्‍तओ अ़चुचिन्‍माय़ङ अ़तारुन्‌नालो खिम्‌दा खो मान्‍लोक्‍दानुम माङ्‌लो साया मान्‍मेत्‌दानुम।

११ देकिनालो मो साया मेत्‍माङा मोसोओ अ़अ़त्‍पा अ़काचिदा वाङ्‌माओ।

१२ अ़ङ्‌का खानानिन छाप्‍मायु य़ङ्‌चि ना ब़द्‍धे म़याक्‌याङ,

मेन छाप्‍लावा खोन्‍कि च़क्‍मावाआ अ़ङ्‌का छाप्‍मा मान्‍स़ङा।

मेन अ़ङ्‌का खानानिन तुप्‍माकि आम्‍नुओ बुदाङा हान्‍मा स़ङाङा,

खोन्‌ओसा आन्‍कान झारासोओ आन्‍ऩङानुमा तालाने।

१३ निनाम्‍हाङ्‌आ अ़छेन्‍ताओ आम्‍निछामाओ अ़छाचिआछाङ खाना सेवा ऩछोक्‍तायुङ्‌सा।

युहन्‍नाओ सुम्‌कातात्‌ओतात अ़छाप्‍लावा

छाप्‍लाखाओ अ़सिन्‍खा

ओ युहन्‍नाओ सुम्‌कातात्‌ओतात छाप्‍लावा ख्रिस्‍तिय साम्‍भुङ्‌दाओ काचिन्‍पाआ साम्‍भुङ्‌दाओ गायस अ़ऩङ मुवाङाओ बुसुवाओ निम्‍पाङ छाप्‍तुओ।

मोसाआ गायस चोन्‍तु,

देकिनालो गायस्‌आ ख्रिस्‍तियान्‌चि फासुयुङ्‌सुचि।

मोसाआ देमेत्रियस अ़ऩङ मुवाङाओ म़नाओ अ़देङ्‌सालाप्‍पादा चाप्‍चेत्‍तु।

थुत्‍मेत्‍लो अ़तुक्‌वा ऩङ

अ़सिन्‍खा १-४

गायस चोन्‍माय़ङ ५-८

दियोत्रिफस लाहि पाक्‍माय़ङ ९-१०

देमेत्रियस्‌ओ अ़तुक्‌वादा सालुम्‍स़ङ ११-१२

अ़चिन्‍मा १३-१५

युहन्‍नाओ सुम्‌कातात्‌ओतात अ़छाप्‍लावा

साम्‍भुङ्‌दाओ अ़चाअ़त्‍मा

१

१ साम्‍भुङ्‌दाओ ताङ्‌पाएदाङ्‌का,

सोमातुक्‍नाओ अ़ङ्‌यावा गायस,

अ़ङ्‌का खाना अ़नुछ्‍या सोमातुक्‍नाङ्‌ना।

२ सोमातुक्‍नाओ अ़ङ्‌यावा,

झारा य़ङ्‌दा नुलोक त़लिने खोन्‍कि आम्‍पोक चानुने निकिना अ़ङ्‌का खाना यामात्‍नाप़नाङ्‌ना,

अ़ङ्‌का सिन्‍तुङ्‌योङ,

आम्‍लावामि ह़ङ्‌म़ङ्‌छाङ नुयाङ।

३ देम्‍कापाङ ब़ब़,

नाना खोन्‍कि निछाचि म़ताकि आम्‍ह़ङ्‌म़ङ्‌ओ अ़छ़ङ्‌ओ अ़तुक्‌वादा सालुम्‍स़ङ अ़पुवाहिदा अ़न्‍नुनु अ़ङ्‌ऩङानुवा।

खाना अ़नुछ्‍याङा अ़छ़ङ त़त़ङ।

४ अ़ङ्‌छाचि अ़छ़ङ्‌दा म़कोन्‌याङ्‌निओ य़ङ एन्‍माओन्‍तेका तोक्‍पो अ़ऩङानुमा अ़ङ्‌को निकि दित्‍छाङ मात्‍द़ङ?

५ सोम्‍तुक्‍नाओ अ़ङ्‌यावा,

खाना ब़ब़,

नाना खोन्‍कि निछाचिओ निम्‍पाङ दिसु काचि त़मुनुछाङ सोम्‍कुवालुलो त़मु,

च़लोक्‌वा तावाङ्‌चि ओ।

६ खोचिआ साम्‍भुङ्‌ओ अ़बुदा खाना सोमात़तुक्‍तुचिओ अ़तुक्‌वादा खाअ़लुसायुङ्‌सा।

निनाम्‍हाङ्‌ओ अ़चुऩङानुओ पाराआ खाना खोचि अ़चुकोन्‍खादा त़खाइसुचिनालो खाना नुलोक त़च़।

७ देकिनालो मोचिआ निरावाचिएदाङ्‌का दित्‍छाङ मान्‍लोक्‍माङ हाङ्‌पाओ अ़चुऩङ्‌ओ निकिना कोइसि म़लोन्‍ताओ।

८ खोन्‌ओसा आन्‍कान ओवाको म़नाचि फामाचिदोत।

मोवात्‍नि आन्‍कान अ़छ़ङ ओ निकि अ़क्‍नि काचि मुन।

९ अ़ङ्‌का साम्‍भुङ्‌दा अ़चिलोक य़ङ छाप्‍तुङ्‌युङ्‌सुङ।

मेन आम्‍नुओ रादा तोक्‍पो लिमाकालाम दियोत्रिफस्‌आ आन्‍कान्‍का अ़लोइमिन्‍का।

१० खोन्‌ओसा अ़ङ्‌का मोदा बान्‍ङाहिदा खोसाआ आन्‍काओ देङ्‌सालाप्‍पादा अ़अ़त्‍पा दुम मुयाङ्‌ओ काचिचिओ अ़तुक्‌वादा नुलोक खाएत्‍नानिन।

खोन्‍कि मो काचिआ ओन्‍ङा अ़सोम अ़स़निन्‌कि खोसाआ ब़ब़,

नाना खोन्‍कि निछाचि साऩङ्‌वा मेत्‍मा छुन,

खोन्‍कि साऩङ्‌वा मेत्‍मा कालाम्‌चिछाङ अ़प़न्‍चिन,

खोन्‍कि मोचि साम्‍भुङ्‌दाङ्‌का लोइसुखाइसुचि।

११ सोमातुक्‍नाङ्‌नाओ यावा,

अ़अ़त्‍पा य़ङ मान्‍खेङ्‌दो,

मेन अ़नुवाक य़ङ ओन्‍ङा खेङ्‌सु।

साङ नुलोक च़,

मो निनाम्‍हाङ्‌दाङ्‌का ओ,

साङ अ़त्‍लो च़,

मोसाआ निनाम्‍हाङ मान्‍सिन्‌युक्‍तु।

१२ झारासा देमेत्रियस्‌ओ अ़तुक्‌वादा अ़सालुम्‍स़ङ अ़प़,

खोन्‍कि अ़छ़ङ्‌आछाङ खाङ्‌मुसु।

आन्‍कान्‍काछाङ खोसोओ अ़सालुम्‍स़ङ नुलोक प़म्‍का।

खोन्‍कि खानानिन त़सिन्‍तुम्‌योम आन्‍काओ सालुम्‍स़ङ अ़छ़ङ मुयाङ।

१३ अ़ङ्‌का खानानिन छाप्‍मायु य़ङ्‌चि ना ब़द्‍धे म़याक्‌याङ,

मेन छाप्‍लावा खोन्‍कि च़क्‍मावाआ अ़ङ्‌का छाप्‍मा मान्‍स़ङा।

१४ अ़ङ्‌का खाना च़क्‍नि तुप्‍मा स़ङाङा,

खोन्‍कि अ़क्‍नि आन्‍चुओ दोआङा हान्‍चिने।

१५ खाना सेवाङ्‌नि लिसा।

ओदाओ यावाचिआ खाना सेवा ऩछोक्‍तायुङ्‌सा।

मोदाओ यावाचि झारा सेवानि लोनिप़नि।

यहुदाओ अ़छाप्‍लावा

छाप्‍लाखाओ अ़सिन्‍खा

यहुदा,

याकुब्‌ओ अ़निछा ओ।

खो यरुसलेम साम्‍भुङ्‌दाओ अ़क्‍छा बुसुवा याआङा,

(छाम्‍माय़ङ १५:१३)।

यहुदा खोन्‍कि याकुब ह़वाङ्‌माङ हाङ्‌पा येसुओ अ़चुनिछाचि ओ।

मत्‍ति १३:५५ खोन्‍कि मर्कुस ६:३ दा छाप्‌याङ।

येसुओ अ़चुस़मादामा बुया खोक्‍कोसोओ अ़चुनिछाचिआ खोक्‍को कालेन्‍पा खोन्‍कि निनाम्‍हाङ्‌ओ अ़चुछाओनि मान्‍मित्‌अ़दाङा।

खोचिआ खोक्‍को हिम्‍सावानि अ़मित्‍ताङा (मर्कुस ३:२०-२१ युहन्‍ना ७:५)।

येसु म़खोन्‍तालोन्‍तादाङ्‌का ओन्‍ङा खोचिआ साकोङ्‌छ़ङ मुमा अ़पुक्‍ता।

ओ छाप्‍लावा खा-खाक्‍को ख्रिस्‍तियान्‌चिओ निम्‍पाङ छाप्‍ताओ,

खोन्‍नुछाङ ओ ख्रिस्‍तियान्‌चि खादाओचिओ निकिना आन्‍कान अ़सिन्‍तिमिन।

साम्‍भुङ्‌दा म़वाङाओ सोज्‍जेओ काचिन्‌चि फित्‍चि मुमा निकिना यहुदाआ ओ छाप्‍लावा छाप्‍तुओ।

थुत्‍मेत्‍लो अ़तुक्‌वा ऩङ

अ़सिन्‍खा १-२

सोज्‍जेओ काचिन्‍पाचिओ अ़चुच़माथाङ्‌मा,

चिन्‍माय़ङ खोन्‍कि लुक्‍मा ३-१६

साकोङ्‌छ़ङ रात्‍मायुङ्‌माओ निकिना चाप्‍चेत्‍माय़ङ १७-२३

आसिखा २४-२५

यहुदाओ अ़छाप्‍लावा

यहुदाओ अ़सेवा

१

१ अ़ङ्‌का येसु ख्रिस्‍तओ अ़चुहारुक खोन्‍कि याकुब्‌ओ अ़निछा यहुदा ओ।

याकुब्‌ओ अ़निछा ओ।

निनाम्‍हाङ्‌आ खा-खाक्‍कोचि म़बुत्‍तुचि,

निनाम्‍हाङ पापाओ अ़चुसोमातुक्‍मादा कायुङ्‌चि खोन्‍कि येसु ख्रिस्‍तआ म़रात्‍तुचिओचिओ निम्‍पाङ अ़ङ्‌का ओ छाप्‍लावा छाप्‍तुङ्‌योङ।

२ सोमातुक्‍मा खोन्‍कि सेवाङ्‌नि खानानिन्‌एदा च़लोक पोन्‌याङ्‌सा खात्‍ने।

सोज्‍जेओ काचिन्‌चि

३ सोमातुक्‍नाङ्‌नानिन्‌ओ यावाचि ओ,

आन्‍कान झारासोओ लेन्‍माओ अ़तुक्‌वादा छाप्‍मा अ़न्‍नुनु लामाङ्‌युङ्‌सा।

मेन हान मोसोओ अ़फान्‌दा, निनाम्‍हाङ्‌आ अ़चुओ म़नाचि अ़धुन्‌ओ निकिना म़प़चिओ साकोङ्‌छ़ङ रात्‍माओ निम्‍पाङ चात्‍लो काचि मुमाओ राक प़मा छाप्‍लावा छाप्‍मादोत्‌नि मिनाङ।

४ मोचिआ तोक्‍मा दन्‍दाओ अ़तुक्‌वादा ना ब़द्‍धे बुयादाङ्‌काङा छाप्‍तायुङ्‌सा।

खा-खाक्‍को म़नाचि मान्‍सिन्‍मान्‍तोक आम्‍नुओ रादा म़ताचिआयुङ्‌सा।

मोचि निनाम्‍हाङ मान्‍ब़क्‍कादा म़नाचि ओ,

मोचिआ आन्‍निनाम्‍हाङ्‌ओ अ़चुसोमातुक्‍मा ताङ्‌लान्‌दा अ़फान्‍तायुङ्‌सा।

आन्‍को अ़क्‍छा ओन्‍ङा ओ आन्‍हाङ्‌काचि कामु खोन्‍कि हाङ्‌पा येसु ख्रिस्‍त ऩङाअ़छित। मोचिआ तोक्‍मा दन्‍दाओ अ़तुक्‌वादा ना ब़द्‍धे बुयादाङ्‌काङा छाप्‍तायुङ्‌सा।

५ खानानिन्‌आ ओ झारा य़ङ्‌चि अ़क्‍दु त़सिन्‍तुम्‍च़म्‌ओङा ओ,

खोन्‍नुछाङ ओन्‍ग़रि खानानिन अ़ङ्‌का मित्‍मेत्‍मा स़ङाङा।

मिस्र हेन्‍कोप्‌याङ्‌का अ़क्‍दु झारा म़लेइसुचिकि म़बात्‍तुचिओ म़नाचिएदाओ साकोङ्‌छ़ङ मान्‍मुकादाचि निनाम्‍हाङ्‌आ आदेङ म़लुक्‍तुचि।

६ खोन्‍कि निनाम्‍हाङ काफाचि अ़चुपाङ्‌ओ छान्‌वा मान्‍च़चि,

मेन खान्‍तुचिओ अ़चुयुङ्‌खा काछित्‌चि खोक्‍कोसाआ मो तोक्‍पो छ़ङ्‌छेन्‍माओ लेन्‌तारिओ निम्‍पाङ अ़धुन्‌तारि चोक्‍माय़आ कुन्‍चियाधेक्‍धेक्‌ओहुत्‌दा म़छ़सुयुङ्‌सुचि।

७ मोवात्‍निङा सदोम खोन्‍कि गमोरा खोन्‍कि मोसोओ अ़च़क्‍चिदात्निओ सहराचि आन्‍को निम्‍पाङ अ़मात्‍ऩङ म़लिसायुङ्‌सा।

मोचि अ़चुताकावा ताङ्‌लान म़मुवाकि पोक मित्‍मादा म़धा।

मोवात्‍नि लिसाओसा मो सहराचि अ़धुन अ़लुक्‍निन्‌ओ मिआ म़लुक्‍तुचि।

८ मोवात्‍निङा सेन्‍मुयु काखाङ सोज्‍जेओ काचिन्‍चिआ अ़चुपोक अ़पोप,

निनाम्‍हाङ्‌ओ अ़चुपाङ ऩङाअ़छित खोन्‍कि निनाम्‍मादुओ अ़ह़ङ्‌चि म़सुङ्‌तुचि।

९ मेन अ़धिवा निनाम्‍हाङ काफा मिखाएल्‌आछाङ निनाम्‍हाङ्‌य़ङ खाकालु मोसाओ अ़स़पोक्‌ओ अ़तुक्‌वादा सैतानाएनान दुम्‍तुसाङाचिहिदा मोसोओ अ़देङ्‌सालाप्‍पादा सुङ्‌याङ्‌सा लाहिपाक्‍मा राक मान्‍मु,

मेन खोसाआ “निनाम्‍हाङ्‌आ खाना ऩरेन्‍ने”नि लो।

१० मेन मोचिआ दि ऩतुप्‍तुन,

मो य़ङ्‌चि म़सुङ्‌तुचि।

मोचि अ़चुखारु मात्‍द़ङ्‌ओ सायाम्‍पोक्‌चिवात्‍नि म़मुयाङ,

खोन्‍कि मोचि दि म़मिन,

मोवात्‍निङा मोचि म़च़,

खोन्‌ओसा मोचि म़लुक।

११ मोचि दन्‍दादा म़छुक!

देकिनालो मोचिआ कयिन कोलाओ लाम अ़त़ङ्‌तायुङ्‌सा,

खोन्‍कि मोचिआ तोक्‍माओ निम्‍पाङ खोचि बालाम फेलाओदा म़धा,

खोन्‍कि मोवात्‍नि कोरहआ निनाम्‍हाङ्‌ओ अ़चुदेङ्‌सालाप्‍पादा मुओ ङेन्‌दा म़लुक्‍खात।

१२ ओचि सोमातुक्‍माओ आम्‍नुओ यावायोक खाबाचादा थुपि कापाक अ़अ़त्‍पा म़नाचि ओ।

देकिनालो खोचि ओन्‍ङा म़खाङ्‌नान्‍चिन्‌कि दिसुवा मान्‍लु ब़द्‍धे म़चा खोन्‍कि म़दुङ।

मोचि ह़क्‌आ मुत्‍तुखात्‍तुचिओ चाक्‌वा मात्‍द़ङ्‌ओ य़वारिवाको म़मुयाङ,

अ़सिवा सिमा ग़रिदा अ़सिवा मात्‍द़ङ्‌ओ स़ङ्‌ताङ्‌वात्‍नि मोचि अ़धुन म़सुवादाचिआओ,

खोन्‍कि अ़चुभेन्‌एनान म़धेलाखाइसाओचि ओ।

१३ मोचि क़म्‍मा अ़ऱन्‍मिन्‌ओ धियाङ्‌वामाओ अ़लोङ्‌वात्‌वाकोचि ओ,

मोचिआ लेजोकात्‌ओ अ़चुकाचिओ च़माथाङ्‌मा छोम्‍पुत्‍नुङ्‌वावा अ़लोन।

ओचि म़हुलुक्‌ओ साङ्‌केन्‍माचिवा म़मुयाङ,

मोचिओ निम्‍पाङ निनाम्‍हाङ्‌आ स़लावाचि दन्‍दा प़खा अ़लुक्‍निन्‌ओ कुन्‍चियाधेक्‍धेक्‌ओ कुन्‌यामा अ़च़क्‍तायुङ्‌सा।

१४ आदम्‌दाङ्‌का सात्‌कादुङ आदेङ्‌ओ हनोक्‌आछाङ ओ म़नाचिओ अ़चुतुक्‌वादा ओवात्‍नि निनाम्‍हाङ्‌य़ङ खालुसु,

“एनानुम!

खिप्‍मा अ़ऱन्‍मिन्‌ओ म़सेङ्‌याङ्‌ओ अ़चुम़नाचिएनान

१५ झारा म़नाचिओ अ़चुछ़ङ्‌छेइसि हाङ्‌पा म़तायाङ।

झारा मान्‍साम्‌योक्‍मिचिआ अ़मुवायुङ्‌साओ झारा मान्‍साम्‌योक्‍मि अ़अ़त्‍पा काचिचि खोन्‍कि हाङ्‌पाओ अ़चुदेङ्‌सालाप्‍पादा म़चेवायुङ्‌साओ चाअ़त्‍लो य़ङ्‌चि ह़त्‍सि हाङ्‌पा म़तायाङ।”

१६ छुऩङ्‌वा कामु म़नाचि,

काऱक्‌चि,

अ़चुअ़त्‍लो मित्‍मादा काकोन्‌चि,

ऱफोक्‌वा य़ङ काचेप्‌चि खोन्‍कि अ़चुओ तोक्‍माओ निम्‍पाङ नि म़नाचि वाकालेङ ओचिङा ओ।

चाप्‍चेत्‍मा खोन्‍कि यायोक

१७ मेन सोमातुक्‍नाङ्‌नानिन्‌ओ यावाचि ओ,

खानानिन्‌आ आन्‍हाङ्‌पा येसु ख्रिस्‍तओ अ़चुछाम्‍माय़ङ म़नाचिआ बुया खाअ़लुसाओ य़ङ्‌चि मित्‍तानुम्‍च़म।

१८ मोचिआ खानानिन ऩलोन्‌युङ्‌सिन ओ,

“आदेङ्‌ओ ग़रिदा निनाम्‍हाङ कासुङ्‌चि म़ताकि अ़चुओ मान्‍साम्‌योक्‍मि अ़त्‍लो मिन्‍मादा म़वाङ।”

१९ म़ना काफेक्‌चि,

हेन्‍खामादाओ मिन्‍माआ क़म्‍तुचिओ खोन्‍कि सेङ्‌लावा मात्‍द़ङ्‌ओ म़नाचि ओचिङा ओ।

२० मेन सोमातुक्‍नाङ्‌नानिन्‌ओ यावाचि ओ,

आम्‍नुओ अ़न्‍नुनु सेङ्‌याङ्‌ओ साकोङ्‌छ़ङ्‌दा आप्‍पि खानानिन पोयानिन,

खोन्‍कि सेङ्‌लावाओ अ़चुक़म्‍मादा यामारानिन।

२१ खानानिन निनाम्‍हाङ्‌ओ अ़चुसोमातुक्‍मादा नुलोक युङ्‌सानिन्‍चिन,

खोन्‍कि अ़लुक्‍निन्‌ओ ह़ङ्‌म़ङ्‌ओ निम्‍पाङ आन्‍हाङ्‌पा येसु ख्रिस्‍तओ सोम्‌योक्‍मा हुङानुम।

२२ मान्‍केङ कामुचि सोमातुक्‍तानुम्‍च़म।

२३ खा-खाक्‍कोचि मिओ दन्‍दादाङ्‌का लावालोत्‍तानुम्‍च़म्‌कि लेइसानुम्‍च़म।

खा-खाक्‍कोचि सोमात़योक्‍तुम्‌योम्‍च़म्‌हिदा चाप्‍चेत्‍तानिन्‍चिन,

हेवा काचिलाम्‍पा म़पोप्‍ताओचिओ अ़चुतित्‌छाङ चिप्‍माकात्‍तानुम।

चोन्‍माओ यामात्‍मा

२४ निनाम्‍हाङ्‌आ खानानिन धाम्‍मादाङ्‌का लेन्‍मा ऩऱन,

खोन्‍कि खोक्‍कोसोओ अ़चुसाम्‍स़रि थुपिमात्‍द़ङ्‌ओ तोक्‍पो ऩङानुमाएनान अ़चुबुदा एप्‍ऩमेत्‍तिन।

२५ खोक्‍को अ़क्‍छा ओन्‍ङा निनाम्‍हाङ आन्‍कालेन्‍पा म़युङ्‌याङ,

मो येसु ख्रिस्‍त आन्‍हाङ्‌पालाम्‍पा म़लेन।

निनाम्‍हाङ्‌ओ अ़चुऩङ्‌लोङ्‌मा,

तोक्‍पो ऩङ,

सावा खोन्‍कि पाङ आराङ्‌राङ्‌दाङ्‌का ओन्‍ग़रि खोन्‍कि अ़धुन्‌तारि युङ्‌युङ्‌ने!

मोवात्‍निङा लिने!

युहन्‍ना प़माय़ङ खाङ्‌मुमा

छाप्‍लाखाओ अ़सिन्‍खा

युहन्‍नाआ तोक्‍तुओ साम ओवाको ग़रि छाप्‍ताओ,

मोन्‍ग़रि ख्रिस्‍तियान्‌चि चात्‍लो दुखा खोन्‍कि ल़क्‍मादा म़छुक्‍तायुङ्‌सा,

देकिनालो मोचिआ येसु ख्रिस्‍त आन्‍काओ हाङ्‌पा निकिना खोक्‍कोएदा साकोङ्‌छ़ङ म़मुवायुङ्‌सा।

काछाप्‌आ अ़छाप्‍लाखा काखिप्‌चि तोक्‍मामिन्‍मा खोन्‍कि राक प़माचि खोन्‍कि मोचि दुखा खोन्‍कि ल़क्‍माओ ग़रिदा सोम्‍कुवादा युङ्‌मायुङ्‌मा यायोक प़ङुचि।

ओ छाप्‍लाखाओ ब़द्‍धेकातेप्‌दा साम्‌चि खोन्‍कि सेन्‍चिचिओ देम्‍कातात काचिचि बुन्‍चिओ य़ङ्‌दा खाङ्‌म़मुसायुङ्‌सा।

मोवाको बुन्‌चि मोन्‍ग़रिओ ख्रिस्‍तियान्‌चिआ तुप्‍मा अ़रुवाङा,

मेन निचिआ तुप्‍मा मान्‍ऱअ़दाङा।

ओ छाप्‍लाखाओ अ़तुक्‌वा य़ङ्‌ओ अ़य़चिवा अ़खाला-अ़खालाओ सेन्‍चिचिओ काचिचिलाम्‍पा नि-नि पाराआ अ़दु-अ़दु लासाखालुसायुङ्‌सा।

मेन ब़द्‍धेसाआ ओ छाप्‍लाखाओ अ़कोङ्‌दुम नि पाराआ खाअ़लु,

खोन्‍नुछाङ मुलो अ़तुक्‌वा छेङ्‌छेङ्‌छेङ्‌वा मुयाङ।

मो हाङ्‌पा ख्रिस्‍तलाम्‍पा निनाम्‍हाङ्‌आ सैताना खोन्‍किना येसुओ झारा अ़चुङेङ्‌चि अ़धुन्‌ओ निम्‍पाङ हाराम़चात्‍तुचि खोन्‍कि देम्‍खा ओ छोमा ताला,

मोन्‍ग़रि खोक्‍कोसाआ खोक्‍कोएदा साकोङ्‌छ़ङ कामु म़नाचि अ़ऩङ्‌वा निनाम्‍मा खोन्‍कि अ़ऩङ्‌वा हेन्‍खामा आसिखाओ सिरिफा म़प़चि।

थुत्‍मेत्‍लो अ़तुक्‌वा ऩङ

अ़सिन्‍खा १:१-८

बुयाओ सेन्‍चि खोन्‍कि सात्‌कातात साम्‍भुङ्‌चि छाप्‍लाखा छाप्‍माय़ङ १:९–३:२२

सात्‌कातात सेप्‍खाचि खोन्‍कि छाप्‍लाखा भोङ्‌चि ४:१–८:१

सात्‌कातात थुथुरिचि ८:२–११:१९

अ़धिवाङ प़ खोन्‍कि ह्‍वातात सायाम्‍पोक्‌चि १२:१–१३:१८

अ़पारा-अ़पाराओ सेन्‍चिचि १४:१–१५:८

निनाम्‍हाङ्‌ओ अ़चुमाइसुङ्‌ओ सात्‌कातात खुङ्‌चि १६:१-२१

बेबिलोन्‌ओ अ़लुक्‍मा,

सायाम्‍पोक्‌ओ अ़मान्‍छोदामा,

सोज्‍जेओ य़ङ्‌काचेप खोन्‍कि सैताना १७:१–२०:१०

देङ्‌दाओ छ़ङ्‌छेन्‍मा २०:११-१५

अ़ऩङ्‌वा निनाम्‍मा,

अ़ऩङ्‌वा हेन्‍खामा खोन्‍कि अ़ऩङ्‌वा यरुसलेम २१:१–२२:५

अ़चिन्‍मा २२:६-२१

युहन्‍ना प़माय़ङ खाङ्‌मुमा

१

१ ओ निनाम्‍हाङ्‌आ येसु ख्रिस्‍त खाङ्‍अ़मेत्‍ताओ य़ङ ओ,

खोन्‌ओसा खोक्‍कोसाआ अ़चुकाब़त्‍पाचि च़क्‍नि लिसि तामा म़मुयाङ्‌ओ य़ङ्‌चि खाङ्‌मेत्‍मा म़ऱचि।

ख्रिस्‍तआ अ़चुकाफा अ़छुत्‍ताकि ओ य़ङ अ़चुकाब़त्‍पा युहन्‍ना खाङ्‌अ़मेत्‍ता।

२ युहन्‍नाआ खाओ झारा य़ङ खोसाआ खालुसुयुङ्‌सु।

खोसाआ खालुसुओ य़ङ निनाम्‍हाङ्‌दाङ्‌काओ य़ङ ओ,

खोन्‍कि येसु ख्रिस्‍तओ अ़चुसालुम्‍स़ङ ओ।

३ साङ्‌आ निनाम्‍हाङ्‌य़ङ खालुमा य़ङ्‌चि खिप्‍तुचि,

एनुचि खोन्‍कि मोदा छाप्‌याङ्‌ओ य़ङ्‌वा च़,

मो आसिखा कातोक ओ,

देकिनालो ग़रि च़क्‌दा युङ्‌याङ।

सात्‌कातात साम्‍भुङ्‌चि सेवा

४ एसियादाओ सात्‌कातात साम्‍भुङ्‌चिएदा युहन्‍नाओ अ़सेवा।

खोक्‍कोसोओ अ़चुहाङ्‌मुखा बुदाओ सात्‌कातात लावादाङ्‌का खानानिन सोमातुक्‍मा खोन्‍कि सेवाङ्‌नि लिसानिन।

खोक्‍को म़युङ्‌याङ,

म़युङाङा,

खोन्‍कि म़तायाङ।

५ ओ य़ङ्‌चिओ साकोङ्‌छ़ङ मुमा खान्‍तुओ सालुम्‍स़ङ खोन्‍कि म़सुवादाओचिदाङ्‌का बुदा म़खोन्‍तालोन्‍ताओ खोन्‍कि हेन्‍खामादाओ झारा हाङ्‌चिएदा हाङ्‌काचि कामु येसु ख्रिस्‍तलाम्‍पाछाङ खानानिन सोमातुक्‍मा खोन्‍कि सेवाङ्‌नि।

खोक्‍कोसाआ आन्‍कान सोमाम़तुक,

खोन्‍कि खोक्‍कोसोओ अ़चुस़मा हेन्‍खोक्‌वाआ आन्‍कान आन्‍हेवादाङ्‌का म़फोङ्‌सायुङ्‌सा।

६ खोक्‍कोसाआ आन्‍कान अ़चुहाङ्‌होन्‌ओ म़नाचि म़मुवायुङ्‌सा,

खोन्‍कि निनाम्‍हाङ खोन्‍कि अ़चुपाओ काब़क्‌चि म़मुवायुङ्‌सा।

येसु ख्रिस्‍तओ झारा अ़चुऩङ्‌लोङ्‌मा खोन्‍कि सावा अ़धुन-अ़धुन्‌तारि युङ्‌युङ्‌ने!

ओवात्‍निङा लिने।

७ खानुम,

खोक्‍को य़वारिदा म़तायाङ!

खोन्‍कि झारा म़क्‌चिआ खोक्‍को अ़खाङ,

साङ्‌चिआ खोक्‍को अ़धुवायुङ्‌सा,

खोचिआछाङ अ़खाङ।

हेन्‍खामादाओ झारा म़नाचि खोक्‍कोसोओ अ़चुतुक्‌वाआ म़खाप।

उवा,

मो लिलाप! मोवात्‍निङा लिने।

८ “अ़पुङ्‌चिपुक खोन्‍कि अ़लुक्‍माb अ़ङ्‌काङा ओ” नि झारा सावाकातोक हाङ्‌पा निनाम्‍हाङ म़य़ङ्‌याङ।

खोक्‍को म़युङ्‌याङ,

खोक्‍को म़युङाङा खोन्‍कि खोक्‍को म़तायाङ।

ख्रिस्‍तओ सेन्‍चि

९ अ़ङ्‌का युहन्‍ना,

आम्‍नुओ बुवा,

येसुएदा साकोङ्‌छ़ङ मुवाङ्‌ओसा खानानिन्‌एनान अ़क्‍नि हुङ्‌याङ्‌सा अ़चाअ़त्‍मा आङ्‌तुङ्‌योङ।

मो दुखा खोक्‍कोसोओ अ़चुहाङ्‌होन्‌दा कावाङ्‌चिएदा ता।

निनाम्‍हाङ्‌ओ अ़चुय़ङ खालुसुङ खोन्‍कि येसु ख्रिस्‍तओ अ़चुसालुम्‍स़ङ प़ङ्‌ओसा अ़ङ्‌का पत्‍मोस्‌निओ खाम्‍दाक्‌दा ऩखाइसाङ।

१० हाङ्‌पाओ अ़चुलेन्‌दाc अ़ङ्‌का अ़चुलावाओ अ़क़म्‍मादा याआङ्‌याङ,

खोन्‍कि अ़ङ्‌देङ्‌या थुथुरिवाको अ़क्‌तात अ़धिवा य़ङ साङाओ एनुङ।

११ मो य़ङ्‌आ लो,

“खाना दि त़खा,

मो अ़क्‌तात छाप्‍लाखा भोङ्‌दा छाप्‍तु,

खोन्‍किना ओ सात्‌कातात्‍माङ साम्‍भुङ्‌चि छोक्‍तुचि: एफिसस,

स्‍मुर्ना,

पर्गामम,

थिआतिरा,

सार्दिस,

फिलादेल्‍फिया खोन्‍कि लाउदिकिया।”

१२ खोन्‍किना अ़ङ्‌काएनान काचेप य़ङ्‌एह्‍यात्‍नि खाङ्‌सि अ़ङ्‌का हुसाङ्‌च़ङ्‌हिदा सात्‌कातात हाराक्‌वाओ कुपियुङ्‌खाचि खाङ्‌च़ङ।

१३ खोन्‍कि कुपि युङ्‌खाचिओ अ़चुरादा म़नाओ अ़छावा काराङाओसाआ अ़लाङ्‌युतारि तालालो तित हुम्‍साङा खोन्‍कि अ़कोङ्‌कोम्‌दा हाराक्‌वाओ पेति मोसाआ छ़सुङु।

१४ खोक्‍कोसोओ अ़चुताङ खोन्‍कि अ़चुताङ्‌मुवा भेराओ अ़मुवावाको ओम्‍पुवाचिचिओ मुवाङा,

खोन्‍कि खोक्‍कोसोओ अ़चुम़क मिलाप्‌वा मुवाङा।

१५ खोक्‍कोसोओ अ़चुलाङ्‌चि मिराक्‌दा पाआकि छोक्‍छोक्‍छोक्‌वा लेन्‍माय़ङ कासावाको मुवाङा,

खोन्‍कि खोक्‍कोसोओ अ़चुय़ङ वाधाङ्‌चिओ अ़चुसाप्‍मावाको म़मुवाङा।

१६ खोक्‍कोसोओ अ़चुचुप्‍ताङ्‌छुक्‌आ सात्‌कातात साङ्‌केन्‍माचि म़क़क्‍तुङुचि,

खोन्‍कि खोक्‍कोसोओ अ़चुदोदाङ्‌का ह्‍वालिप्‍पा अ़हायाआङाओ बान्‍छोन लोन्‍तायुङ्‌सा।

खोक्‍कोसोओ अ़चुङाइवा अ़खोलेन लेराङाओ नाम्‌वा मुवाङा।

१७ खाउग़रि खोक्‍को अ़ङ्‌का खाङ,

मोन्‍ग़रि अ़ङ्‌का सुवादाओ म़ना ओन्‍तेका लिसाङ्‌कि खोक्‍कोसोओ अ़चुलाङ्‌दा छुक्‍ताङ।

मेन खोक्‍कोसाआ अ़चुचुप्‍ताङ्‌छुक ओवात्‍नि य़ङ्‌सा अ़ङ्‌काएदा अ़युङ्‌सा,

“मान्‍क़दा!

अ़पुङ्‌चिपुक खोन्‍कि अ़लुक्‍मा अ़ङ्‌काङा ओ।

१८ अ़ङ्‌काङा अ़ह़ङ ओ।

अ़ङ्‌का सुवाङ्‌दाङ्‌ओ,

खानुम,

अ़ङ्‌का अ़धुन-अ़धुन्‌तारिओ निम्‍पाङ ह़ङ्‌ङाङा।

खोन्‍कि स़माओ खोन्‍कि सित्‍म़ङ दुखा तोक्‍खायुओ अ़होत्‍खाचि अ़ङ्‌काएदाd म़युङ्‌याङ।

१९ खोन्‌ओसा खाना दि त़खायुङ्‌सु,

खोन्‍कि आइमित दे लियाङ,

खोन्‍कि माय़ङ दे लि,

मो छाप्‍तु।

२० खाना त़खाओ अ़ङ्‌चुप्‍ताङ्‌छुक्‌दाओ ओ सात्‌कातात साङ्‌केन्‍माचि खोन्‍कि हाराक्‌वाओ सात्‌कातात कुपि युङ्‌खाओ अ़कोङ्‌दुम्‌ओ अ़तुप्‍मा ओङा ओ: सात्‌कातात साङ्‌केन्‍माचि सात्‌कातात साम्‍भुङ्‌चिओ निनाम्‍हाङ काफाचि ओ,

खोन्‍कि सात्‌कातात कुपियुङ्‌खाचि सात्‌कातात साम्‍भुङ्‌चि ओ।”

b 

१:८ मुलो ग्रिक य़ङ्‌दा ‘अल्‍फा’ खोन्‍कि ‘ओमेगा’ छाप्‌याङ।

c 

१:१० ‘हाङ्‌पाओ अ़चुलेन’निओ हाङ्‌पाओ अ़चुब़क्‍मा लेन ओ।

d 

१:१८ स़माओ खोन्‍कि सित्‍म़ङ दुखा तोक्‍खायुओ अ़होत्‍खाचि अ़ङ्‌काएदा : ओसोओ अ़तुप्‌य़ङ अ़ङ्‌काएदा स़माओ पाङ याक्‌याङ।

एफिसस्‌दाओ साम्‍भुङ्‌ओ निम्‍पाङ य़ङ्‌खान

२

१ “एफिससदाओ साम्‍भुङ्‌ओ निनाम्‍हाङ काफा खाना ओ य़ङ छाप्‍तु। ओ य़ङ्‌खान सात्‌कातात साङ्‌केन्‍माचि अ़चुचुप्‍ताङ्‌छुक्‌दा काक़क्‍क खोन्‍कि सात्‌कातात हाराक्‌वाओ कुपि युङ्‌खाचिओ अ़चुरादा काकोन म़य़ङ्‌याङ।

२ खाना त़मुचिओ य़ङ्‌चि,

आम्‍काचिचि खोन्‍कि खाना देत्‍नि त़आङ्‌तुओचि अ़ङ्‌का सिन्‍तुङ्‌योङ।

खोन्‍कि खाना अ़अ़त्‍पा म़नाचि आङ्‌मा त़ऱन्‍चिन,

मोचि आप्‍पि ‘छाम्‍माय़ङ्‌ओचि’नि ना म़लोनान्‍चिन,

मेन माआङ।

खोन्‍कि खाना मोचि त़चिन्‍तुखोचिहिदा सोज्‍जेओ त़धिरुचिओ अ़ङ्‌का सिन्‍तुङ्‌योङ।

३ अ़ङ्‌का सिन्‍तुङ्‌योङ,

खानानिन्‌आ त़हुङुम्‌कि त़आङ्‌तुम्‌युङ्‌सुम,

खोन्‍कि अ़ङ्‌ऩङ्‌ओ अ़तुक्‌वाआ अ़चाअ़त्‍मा त़आङ्‌तुम्‌युङ्‌सुम,

खोन्‍कि खानानिन मान्‍होत्‍त़युक्‍तिन।

४ मेन आम्‍नुओ देङ्‌सालाप्‍पादा अ़ङ्‌काएदा ओ य़ङ युङ्‌याङ,

खानानिन्‌आ बुयाओ आम्‍नुओ सोमातुक्‍मा त़छिरुम्‌युङ्‌सुम।

५ खोन्‌ओसा निनाम्‍हाङ्‌ओ अ़चुखाङ्‌मादाङ्‌का खाना त़धाखाराओ,

मो मित्‍तु,

खोन्‍कि अ़ङ्‌काएदा लासाता,

खोन्‍कि खाना बुया त़मुङुओ काचिचि मुचि।

खाना अ़ङ्‌काएदा त़लानान्‍तानान्‌नालो अ़ङ्‌का खानाएदा ताङाकि आम्‍कुपियुङ्‌खा मोसोओ अ़युङ्‌खादाङ्‌का चुमुङ।

६ मेन खानानिन्‌आ अ़क्‌तात य़ङ तोङ्‌लो त़मुम्‌योम,

अ़ङ्‌का ऩङाछिरुङ्‌वात्‍निङा खानानिन्‌आ निकोलाइतस्‌चिaओ अ़चुकाचिचि ऩङात़छिरुम्‍च़म।

७ साङ्‌को अ़एन्‍खा नाबाक याक्‌याङ,

मोसाआ एनुने,

सेङ्‌लावाआ साम्‍भुङ्‌चि दे म़लोङुचि।

साङ छो,

अ़ङ्‌का खो निनाम्‍हाङ्‌ओ अ़चुस़ङ्‌सिबात्‍बुङ्‌खादाओ ह़ङ्‌म़ङ्‌ओ स़ङ्‌ताङ्‌ओ अ़सिवा चामा पाङ प़ङ।

स्‍मुर्नादाओ साम्‍भुङ्‌ओ निम्‍पाङ य़ङ्‌खान

८ स्‍मुर्नादाओ साम्‍भुङ्‌ओ निनाम्‍हाङ काफा खाना ओ य़ङ छाप्‍तु।

साङ सुवादा खोन्‍कि लासाह़ङा,

ओ य़ङ्‌खान खोक्‍कोसोओ ओ, खोक्‍को अ़पुङ्‌चिपुक खोन्‍कि अ़लुक्‍मा म़युङ्‌याङ।

९ अ़ङ्‌का आम्‍दुखाचि खोन्‍कि आम्‍मान्‍तोक्‍दामाचि सिन्‍तुङ्‌योङ्‌च़ङ।

मेन खाना कातोक त़मुयाङ!

साङ आप्‍पि यहुदिनि म़लोनानान्‍चिन,

मोचिआ खानानिन ऩसुङ्‌तिन्‌येन्‌ओ अ़ङ्‌का सिन्‍तुङ्‌योङ।

मोचि यहुदिचि माआङ,

मेन सैतानाओ अ़रुहुप्‌चि ओ।

१० खानानिन अ़चाअ़त्‍मादा छुक्‍मा त़मुन्‌येन्‌ओदा मान्‍क़दानिन।

खानुम!

सैतानाआ खानानिन्‌एदाङ्‌का देम्‍कापाङ आम्‍नुओ चिन्‍माखाङ्‌माओ निम्‍पाङ छेक्‍खादा छेक्‍मा त़मुन्‌येन,

खोन्‍कि खानानिन दस्‌कालेन दुखा त़तोक्‍तिन।

खानानिन आम्‍नुओ स़मादामातारि साकोङ्‌छ़ङ मुमा त़खान्‍तिन्‍लो त़लिसिन्‌नालो अ़ङ्‌का खानानिन ह़ङ्‌म़ङ्‌ओ सिरिफा प़नानिन।

११ साङ्‌को अ़एन्‍खा नाबाक याक्‌याङ,

मोसाआ एनुने,

सेङ्‌लावाआ साम्‍भुङ्‌चि दे म़लोङुचि।

साङ छो,

ह्‍वादुओदुओ स़माcआ खो देत्‍छाङ अ़मुन।

पर्गामम्‌दाओ साम्‍भुङ्‌ओ निम्‍पाङ य़ङ्‌खान

१२ पर्गामम्‌दाओ साम्‍भुङ्‌ओ निनाम्‍हाङ काफा खाना ओ य़ङ छाप्‍तु।

ओ य़ङ्‌खान ह्‍वालिप्‍पा अ़हा याक्‌याङ्‌ओ बान्‍छोन काखुन्‌दाङ्‌का ओ।

१३ खानानिन खादा त़युङिन्‌येन,

अ़ङ्‌का सिन्‍तुङ्‌योङ।

मोदा सैतानाओ अ़हाङ्‌युङ्‌खा युङ्‌याङ।

खोन्‍नुछाङ अ़ङ्‌ऩङ्‌दा खानानिन नुलोक त़युङिन।

सोम्‍कुवा मुमा खान्‍तुओ अ़ङ्‌सालुम्‍स़ङ काप़पा एन्‍तिपास्‌ओ अ़ग़रिदाछाङ अ़ङ्‌काएदा साकोङ्‌छ़ङ मुमा मान्‍छित्‍त़दोम,

खो सैतानाओ अ़युङ्‌खादा आम्‍नुओ रादा सेरायुङ्‌सा।

१४ मेन आम्‍नुओ देङ्‌सालाप्‍पादा अ़ङ्‌काएदा दि-दि य़ङ्‌चि म़युङ्‌याङ।

देकिनालो आम्‍नुओ रादा खा-खाक्‍कोचि म़युङ्‌याङ,

मोचिआ बालाम्‌ओ अ़चिन्‍माय़ङ अ़त़ङ।

इस्राएलिचि धुङ्‌खाओ अ़तुक्‌वा लिने निकिना सेम्‍पोक्‌चि प़माय़ङ चामायुचि चामा खोन्‍कि ताङ्‌लान मुमा बालाम्‌आ बालाक चिन्‍तु।

१५ मोवात्‍निङा आम्‍रुहुप्‌दा निकोलाइतस्‌ओ अ़चिन्‍माय़ङ्‌चि कात़ङ म़नाचिछाङ देम्‍कापाङ म़याक्‌याङ।

१६ खोन्‌ओसा हान हेवादाङ्‌का लासानिन!

माङ्‌नालोना अ़ङ्‌का च़क्‍नि खानाएदा ताङा खोन्‍कि अ़ङ्‌दोदाङ्‌का लोन्‌ओ बान्‍छोन्‌आ मो म़नाचिएदाओ अ़चुदेङ्‌सालाप्‍पादा म्‍हुङा।

१७ साङ्‌को अ़एन्‍खा नाबाक याक्‌याङ,

मोसाआ एनुने,

सेङ्‌लावाआ साम्‍भुङ्‌चि दे म़लोङुचि।

साङ छो,

अ़ङ्‌का मो सुकुलादाओ मन्‍नाe प़ङ,

खोन्‍कि अ़ङ्‌का मो अ़ऩङ्‌वा ऩङ छाप्‌याङ्‌ओ अ़क्‌तात ओम्‌याङ्‌ओ लुङ प़ङ,

मो लुङ कातोक्‌आ ओन्‍ङा मो ऩङ सिन्‍तु।

थिआतिरादाओ साम्‍भुङ्‌ओ निम्‍पाङ य़ङ्‌खान

१८ थिआतिरादाओ साम्‍भुङ्‌ओ निनाम्‍हाङ काफा खाना ओ य़ङ छाप्‍तु।

ओ य़ङ्‌खान निनाम्‍हाङ्‌ओ अ़चुछादाङ्‌का ओ, मोसोओ अ़म़क्‌चि मिओ अ़लाक्‌वा खोन्‍कि मोसोओ अ़लाङ्‌चि लेन्‍माय़ङ कासावा मुयाङ।

१९ खानानिन त़मुम्‌योम्‍च़म्‌ओ अ़तुक्‌वाचि झारा सिन्‍तुङ्‌योङ्‌च़ङ।

आम्‍नुओ सोमातुक्‍माचि,

आम्‍नुओ साकोङ्‌छ़ङ्‌चि,

आम्‍नुओ सेवाचि खोन्‍कि आम्‍नुओ आङ्‌माय़ङ्‌चि अ़ङ्‌का सिन्‍तुङ्‌योङ्‌च़ङ।

आदेङ्‌ओ आम्‍नुओ काचिचि बुयाओदाङ्‌का च़लोक म़मुयाङ निकिना अ़ङ्‌का सिन्‍तुङ्‌योङ।

२० मेन आम्‍नुओ देङ्‌सालाप्‍पादा अ़ङ्‌काएदा ओ य़ङ य़ङ्‌मा दोत्‌याङ: खाना इजेबेल्‌निओ मेत्‍छामा त़आङ्‌तुङु।

मो आप्‍पि निनाम्‍हाङ्‌य़ङ खाकालुनि लोनान्‍चिन,

खोन्‍कि अ़ङ्‌का काब़त्‌चि ताङ्‌लान मुमा खोन्‍कि सेम्‍पोक्‌चि प़माय़ङ चामायुचि चामा चिन्‌याङ्‌सा थेम्‍सुङुचि।

२१ अ़ङ्‌का मो हेवा मुमादाङ्‌का लामान्‍चिन ग़रि प़ङ्‌युङ्‌सुङ,

मेन मो अ़ताङ्‌लान्‌दाङ्‌का लामान्‍चिन छुन।

२२ खानुम,

तुक्‍माओ इम्‍खादा अ़ङ्‌का मो वेइसुङ्‌दिसुङ,

खोन्‍कि मोएनान ताङ्‌लान कामुचिआ मोसाआ मुओ हेवादाङ्‌का ऩलानान्‍चिमिन्‌नालो अ़ङ्‌का मोचि तोक्‍पो दुखादा वेइसुङ्‌दिसुङ्‌च़ङ।

२३ अ़ङ्‌का मो कात़ङ्‌चि सेरुङ्‌च़ङ।

खोन्‍कि झारा साम्‍भुङ्‌चिआ अ़सिन,

अ़ङ्‌का खोङा ओ,

झारासोओ अ़चुमिन्‍माचि खोन्‍कि अ़चुसाकोङ्‌वाचि लामुङ्‌च़ङ,

खोन्‍कि खानानिन झारासा त़मुम्‌ओ आम्‍नुओ काचिचिओ सिरिफा अ़ङ्‌का लानाप़नानिन।

२४ मेन खानानिन थिआतिरादाओ ओ अ़अ़त्‍पा चिन्‍माय़ङ मान्‍त़ङ्‌कादाचि खोन्‍कि ‘सैतानाओ अ़च़वाङ य़ङ्‌चि’नि लोमाय़ङ मान्‍चिन्‍कादान्‍चिन्‌चि खानानिन अ़ङ्‌का लोनानिन,

खानानिन अ़ङ्‌का नि खाक्‍कोछाङ लोमाय़ङ अ़प़नानिमिन,

२५ मेन खानानिन्‌एदा याक्‌याङ्‌ओ चिन्‍माय़ङ अ़ङ्‌का मान्‍बान्‌युक्‍ङाओन खानानिन नुलोक क़क्‍तायुङ्‌सानुम।

२६ साङ छो खोन्‍कि अ़ङ्‌काचिचि आदेङ्‌तारि साङ्‌आ मुयुङ्‌सुचि,

खो अ़ङ्‌का रावा-रावाचिदा पाङ प़ङ।

२७ खोन्‍कि काकाराओ रोलाआ बाखाओ ब़चि अ़धाङ-अ़धाङ मुचिलो केरुचिवा मोसाआ मोचिएदा हाङ्‌काचि मु,

ओवात्‍निङा अ़ङ्‌काछाङ अ़ङ्‌पापाएदाङ्‌का पाङ तोक्‍तुङ्‌युङ्‌सुङ।

२८ अ़ङ्‌का मो अ़वाय़ङ्‌ओ साङ्‌केन्‍माf प़ङ।

२९ साङ्‌को अ़एन्‍खा नाबाक याक्‌याङ,

मोसाआ एनुने,

सेङ्‌लावाआ साम्‍भुङ्‌चि दे म़लोङुचि।”

a 

२:६ निकोलाइतस्‌चि : ‘निकोलाइतस्‌चि’निओ खोचिओ आप्‍पि अ़चुमित्‍मादा सोज्‍जेओ य़ङ काचिन्‌चि ओ।

c 

२:११ ह्‍वादुओदु ‘स़मा’निओ साकोङ्‌छ़ङ मान्‍मुकादाचिओ निम्‍पाङ निनाम्‍हाङ्‌ओ आदेङ्‌ओ अ़चुदन्‍दा ओ। (खाङ्‌मुमा २०:१४; २१:८)

e 

२:१७ सुकुलादाओ मन्‍ना : येसुआ आप्‍पि निनाम्‍मादुओ मन्‍ना नि म़लोवान्‍चिन मोलाम्‍पा म़नाचिआ अ़धुन्‌ओ ह़ङ्‌म़ङ तोक्‍मा अ़ऱ। (युहन्‍ना ६:३१-३३)

f 

२:२८ अ़वाय़ङ्‌ओ साङ्‌केन्‍मा : रोमिचिआ अ़वाय़ङ्‌ओ साङ्‌केन्‍मा पाङ खोन्‍कि छोमाओ बुन्‌वा अ़मित्‍ताङा।

सार्दिस्‌दाओ साम्‍भुङ्‌ओ निम्‍पाङ य़ङ्‌खान

३

१ सार्दिस्‌दाओ साम्‍भुङ्‌ओ निनाम्‍हाङ काफा खाना ओ य़ङ छाप्‍तु।

ओ य़ङ्‌खान निनाम्‍हाङ्‌ओ सात्‌कातात लावा खोन्‍कि सात्‌कातात साङ्‌केन्‍मा कातोक म़य़ङ्‌याङ।

आम्‍काचिचि अ़ङ्‌का सिन्‍तुङ्‌योङ्‌च़ङ।

खानानिन अ़ह़ङ त़युङियेन निकिना आम्‍नुओ ऩङ ओन्‍ङा ऱङायुङ्‌सा, मेन खानानिन त़स़न्‌वा त़लिसिन्‌युङ्‌सिन।

२ थिन्‍तानिन,

खोन्‍कि स़मादामा म़मुयाङ्‌ओ म़हेनाओ य़ङ्‌चि म़छोलो मुवानुम्‍च़म,

देकिनालो आम्‍नुओ काचिचि अ़ङ्‌निनाम्‍हाङ्‌ओ अ़चुखाङ्‌मादा मान्‍तालाम़युक्‌ओ अ़ङ्‌का धिरुङ्‌च़ङ।

३ खोन्‌ओसा खानानिन दियाको चिन्‍माय़ङ त़तोक्‍तुम खोन्‍कि त़एनुम,

मो मान्‍लेत्‌दानुम खोन्‍कि हेवाचिदाङ्‌का लासानिन।

खानानिन त़थिन्‍तिमिन्‌नालो अ़ङ्‌का काख़पावा ताङा,

खोन्‍कि खाउग़रि ताङा ओ,

मोछाङ खानानिन त़सिन्‍तिमिन।

४ मेन सार्दिस्‌दा थोरेत म़नाचि म़युङ्‌याङ,

मोचिआ अ़चुहेवाआ अ़चुतित्‌चि मान्‍पोप्‍म़युक्‍तुचि।

मोचि अ़ङ्‌काएनान ओम्‌याङ्‌ओ तित म़हुम्‌कि म़कोन,

देकिनालो मोचि अ़ङ्‌काएनान कोन्‍मा खान्‍तुचिओ म़मुयाङ।

५ साङ छो,

खो ओवात्‍नि ओम्‌याङ्‌ओ तित हुम्‍मेत।

अ़ङ्‌का देम्‍खाछाङ मोसोओ अ़ऩङ ह़ङ्‌म़ङ्‌ओ छाप्‍लाखादाङ्‌का अ़सोप्‍ऩङ्‌खान्‍ऩङ।

अ़ङ्‌का मोसोओ अ़ऩङ अ़ङ्‌पापाओ अ़चुबुदा खोन्‍कि खोक्‍को काफाचिओ अ़चुबुदा मो अ़ङ्‌को ओ निकिना लोउङ।

६ साङ्‌को अ़एन्‍खा नाबाक याक्‌याङ,

मोसाआ एनुने,

सेङ्‌लावाआ साम्‍भुङ्‌चि दे म़लोङुचि।

फिलादेल्‍फियादाओ साम्‍भुङ्‌ओ निम्‍पाङ य़ङ्‌खान

७ फिलादेल्‍फियादाओ साम्‍भुङ्‌ओ निनाम्‍हाङ काफा खाना ओ य़ङ छाप्‍तु।

साङ सेङ्‌याङ,

साङ अ़छ़ङ मुयाङ,

साङ्‍एदा दाउद्‌ओ अ़हाङ्‌होन्‌ओ अ़होत्‍खा युङ्‌याङ,

ओ य़ङ्‌चि खोक्‍कोएदाङ्‌का ओ।

देम्‍खा खोक्‍कोसाआ लाप्‍तिखोप अ़होत,

साङ्‌आछाङ मो छेक्‍मा अ़ऱन।

खोन्‍कि खोक्‍कोसाआ अ़छेक्‌ओ साङ्‌आछाङ होत्‍मा अ़ऱन।

८ अ़ङ्‌का आम्‍नुओ काचिचि सिन्‍तुङ्‌योङ्‌च़ङ।

खानुम,

अ़ङ्‌का आम्‍नुओ बुदा लाप्‍तिखोप होत्‍नाप़नायुङ्‌नानिन,

मो साङ्‌आछाङ छेक्‍मा अ़ऱन।

खानानिन्‌एदा उन्‍नि सावा याक्‌याङ,

खोन्‍नुछाङ खानानिन अ़ङ्‌य़ङ त़काङ्‌सिन्‌युङ्‌सिन खोन्‍कि अ़ङ्‌ऩङ ऩङामान्‍छित्‍त़युक्‍तुम निकिना अ़ङ्‌का सिन्‍तुङ्‌योङ।

९ खानुम!

सैतानाओ अ़रुहुप्‌दाओ अ़तुक्‌वादा अ़ङ्‌का दे मुङ्‌च़ङ,

खानानिन त़खाम।

मोचिआ खोचि यहुदिनि ना म़लोनानान्‍चिन,

मेन मोचि यहुदिचि माआङ,

मोचि काम़प्‌चि ओ।

अ़ङ्‌का मोचि तासुङ्‌च़ङ खोन्‍कि आम्‍लाङ्‌दा बोम्‍मेत्‍तुङ्‌च़ङ,

मोलाम्‍पा खानानिन सोमातुक्‍नानिन निकिना मोचि तुप्‍मेत्‍तुङ्‌च़ङ।

१० हान चिन्‍माय़ङ ओ हेन्‍खामादा कायुङ म़नाचि चिन्‍खाङ्‌सि झारा हेन्‍खामादा तामा मुयाङ।

खानानिन्‌आ दुखा आङ्‌तानुम्‌निओ अ़ङ्‌लोमाय़ङ्‌वा त़च़न्‌ओसा चिन्‍माखाङ्‌माओ ग़रिदाङ्‌का अ़ङ्‌का खानानिन लेन्‍नानिन।

११ अ़ङ्‌का च़क्‍नि ताङाङा।

खानानिन्‌एदा याक्‌याङ्‌ओ आम्‍नुओ साकोङ्‌छ़ङ नुलोक क़क्‍तायुङ्‌सानुम,

खोन्‌ओसा खानानिन त़छोसिन्‌ओ आम्‍नुओ सिरिफा साङ्‌आछाङ अ़खात्‍तुन।

१२ साङ्‌चि म़छो,

अ़ङ्‌निनाम्‍हाङ्‌ओ अ़चुब़क्‍खाखिम्‌दाओ अ़खाबो अ़ङ्‌का मोचि मुङ्‌च़ङ।

खोचि मोदाङ्‌का देम्‍खाछाङ बुङ्‌खादा ऩलानिन्‍लोन्‍निन।

अ़ङ्‌का मोचिएदा अ़ङ्‌निनाम्‍हाङ्‌ओ अ़चुओ ऩङ छाप्‍तुङ,

खोन्‍कि अ़ङ्‌निनाम्‍हाङ्‌ओ अ़चुसहराओ अ़ऩङ,

अ़ऩङ्‌वा यरुसलेम छाप्‍तुङ।

मो अ़ङ्‌निनाम्‍हाङ्‌दाङ्‌का निनाम्‍मादुङ्‌का ह्‍युना य़,

खोन्‍कि आप्‍पि अ़ऩङ्‌वा अ़ङ्‌ऩङ्‌छाङ मोचिएदा छाप्‍तुङ।

१३ साङ्‌को अ़एन्‍खा नाबाक याक्‌याङ,

मोसाआ एनुने,

सेङ्‌लावाआ साम्‍भुङ्‌चि दे म़लोङुचि।

लाउदिकियादाओ साम्‍भुङ्‌ओ निम्‍पाङ य़ङ्‌खान

१४ लाउदिकियादाओ साम्‍भुङ्‌ओ निनाम्‍हाङ काफा खाना ओ य़ङ छाप्‍तु।

ओ य़ङ्‌खान आमेनc निओदाङ्‌का ओ,

साङ सोम्‍कुवा मुमा खान्‍तुओ अ़छ़ङ सालुम्‍स़ङ काप़पा खोन्‍कि निनाम्‍हाङ्‌ओ अ़चुमुन्‍माय़ङ्‌चिदाओ हाङ्‌काचि कामुदाङ्‌का ओ।

१५ अ़ङ्‌का आम्‍नुओ काचिचि सिन्‍तुङ्‌योङ्‌च़ङ,

खानानिन ना त़केङ्‌सिन्‌येन ना त़कुसिन्‌येन।

त़केङ्‌सिन्‌येन्‌ओ माङ्‌लो त़कुसिन्‌येन्‌ओदे नुवाओनि अ़ङ्‌का मिन्‍ङा।

१६ देकिनालो खाना अ़लोमोङ्‌वा त़मुयाङ,

ना त़केङ्‌याङ ना त़कुयाङ,

खोन्‌ओसा अ़ङ्‌का खाना अ़ङ्‌दोदाङ्‌का पेम्‍नालोन्‍ना।

१७ ‘अ़ङ्‌का कातोक मुङाङा,

अ़ङ्‌काएदा चासुम्‍छेन्‍बि युङ्‌याङ,

खोन्‍कि अ़ङ्‌का दित्‍छाङ अ़दोत्‍निन’नि खाना त़य़ङ्‌याङ।

मेन खाना त़सिन्‍तुन्‌योन,

चाअ़त्‍लो दुखा खाना त़तोक्‌याङ्‌ओ,

मान्‍तोक्‍कादा,

दोप्‍म़क खोन्‍कि कालाङ्‌द़क त़मुयाङ।

१८ खोन्‌ओसा कातोक लिमा मिआ हेङ्‌माय़ङ हाराक्‌वा,

खोन्‍कि आम्‍कालाङ्‌द़क्‌ओ लेजो दिप्‍मा निम्‍पाङ ओम्‌याङ्‌ओ तित खोन्‍कि खाना खाङ्‌मा त़ऱने निकिना आम्‍म़क्‌दा पाक्‍मा ओक्‍तो,

अ़ङ्‌काएदाङ्‌का खित्‍माछाङ खाना यायोक प़ना।

१९ साङ-साङ सोमातुक्‍तुङ्‌च़ङ,

अ़ङ्‌का मोचि रेन्‍तुङ्‌च़ङ,

खोन्‍कि दन्‍दा प़ङ्‌च़ङ।

खोन्‌ओसा आम्‍नुओ राक पोइसानुम,

खोन्‍कि आम्‍नुओ हेवाचिदाङ्‌का लासानिन।

२० खानुम!

अ़ङ्‌का लाप्‍तिखोप्‌दा एप्‍माकि मोउङ।

साङ्‌आ अ़ङ्‌य़ङ एनुकि लाप्‍तिखोप अ़होत्‍ङाप़ङानालो अ़ङ्‌का मो हुत्‌दा वाङ्‌ङा खोन्‍कि खोएनान चा चाङा,

खोन्‍कि खो अ़ङ्‌काएनान चा।

२१ साङ छो,

खो अ़ङ्‌का अ़ङ्‌हाङ्‌मुखादा अ़ङ्‌काएनान युङ्‌मा प़ङ,

देत्‍नि अ़ङ्‌का आप्‍पिछाङ छोसाङ खोन्‍कि अ़ङ्‌पापाएनान खोक्‍कोसोओ अ़चुहाङ्‌युङ्‌खादा युङ्‌ङाङा।

२२ साङ्‌को अ़एन्‍खा नाबाक याक्‌याङ,

मोसाआ एनुने,

सेङ्‌लावाआ साम्‍भुङ्‌चि दे म़लोङुचि।

c 

३:१४ आमेन : हिब्रु य़ङ। मोसोओ अ़तुप्‍माय़ङ ‘अ़नुछ्‍या’, माङ्‍लो ‘मोवात्‍निङा लिने’ ओ। निनाम्‍हाङ्‌आ म़हिप्‍ताओ य़ङ्‌चि येसु ख्रिस्‍तआ अ़ताला।

निनाम्‍मादुओ हाङ्‌युङ्‌खा

४

१ खोन्‍किना अ़ङ्‌का नि सेन्‍चि खाङ,

खोन्‍कि अ़ङ्‌बुदा अ़क्‌तात लाप्‍तिखोप निनाम्‍मादु होराओ खाङ।

अ़ङ्‌का बुया एनुङ्‌ओ य़ङ थुथुरिओवाको ऱङाङा,

मो अ़ङ्‌काएनान ओवात्‍नि य़ङ्‌सा चेवाङाओ अ़ङ्‌का एनुङ,

“ओदु थाङा,

खोन्‍कि हान दिचि म़लिओ, मो अ़ङ्‌का खाङ्‌मेत्‍ना।”

२ अ़ङ्‌का च़क्‍नि लावाआ अ़क़म्‍ताङ।

खानुम,

निनाम्‍मादु अ़क्‌तात हाङ्‌युङ्‌खा युङाङा,

खोन्‍कि अ़क्‍छा मो हाङ्‌युङ्‌खादा म़युङाङा!

३ मोदा कायुङ्‌ओ अ़चुङाइवा बिल्‍लौर खोन्‍कि लालमनिवा काराङा,

खोन्‍कि हाङ्‌युङ्‌खाओ ऱङ्‌कोप्‍नि पन्‍नावाको वानाम्‍साम याआङा।

४ मो हाङ्‌युङ्‌खाओ अ़ऱङ्‌कोप्‍नि चौबिस्‌कातात हाङ्‌युङ्‌खाचि म़युङाङा,

खोन्‍कि अ़चुताङ्‌दु हाराक्‌वाओ ताङ्‌बोप्‍खाचि खोन्‍कि ओमाङाओ तित्‌चि म़हुम्‍साङाओ चौबिस्‌कापाङ साम्‌योक ताङ्‌पाचि मो हाङ्‌युङ्‌खादा म़युङाङाओ अ़ङ्‌का खाङ्‌च़ङ।

५ मो हाङ्‌युङ्‌खादाङ्‌का नाम्‍चिम्‍पिलेक्‌ओ अ़साम्‌चि म़लेराङा,

खोन्‍कि कुलुङ्‌धिप्‍पाओ अ़मुक्‍माचि म़ऱङाङा।

मो हाङ्‌युङ्‌खाओ अ़बुदा मिओ सात्‌कातात कुपिचि म़लेराङा।

मोचि निनाम्‍हाङ्‌ओ सात्‌कातात अ़चुलावाचि ओ।

६ सिसावा काराओ छेङ्‌छेङ्‌छेङ्‌वाओ धियाङ्‌वामा हाङ्‌युङ्‌खाओ अ़बुदा फेसायुङ्‌सा।

अ़देङ अ़बु म़क्‌ओ म़क मुवाङाओ चारकातात अ़ह़ङ साक्‍स़ङ्‌चि हाङ्‌युङ्‌खाओ झारालिप्‍पा खोन्‍कि अ़ऱङ्‌कोप्‍नि म़युङाङा।

७ बुयाओ अ़ह़ङ साक्‍स़ङ धिनारावा मुवाङा,

ह्‍वातात्‌ओतात अ़ह़ङ साक्‍स़ङ गोङ्‌दोक्‌वाको मुवाङा,

सुम्‌कातात्‌ओतात अ़ह़ङ साक्‍स़ङ म़नाओ अ़ङाइवावात्‍नि काराङा, खोन्‍कि चारकातात्‌ओतात अ़ह़ङ साक्‍स़ङ पियाङ्‌ओ मुङ्‌वावात्‍नि मुवाङा।

८ मो चारकातात्‍माङ अ़ह़ङ साक्‍स़ङ्‌चिओ छ-छकातात अ़चुलाप याआङा,

खोन्‍कि मो लाप्‌चिओ अ़कोङ खोन्‍कि अ़दुङ्‌लिप्‍पा म़क्‌चिआ म़भेप्‍तायुङ्‌सा।

अ़खोलेन अ़खाखुत मोचि मान्‌एम्‍माङ ओवात्‍नि य़ङ्‌सा छाम म़लुवायुङ्‌साङा,

“सेङ्‌याङ्‌ओ,

सेङ्‌याङ्‌ओ,

सेङ्‌याङ्‌ओ,

हाङ्‌पा निनाम्‍हाङ झारा सावाकातोक

खोक्‍को म़युङाङा खोन्‍कि म़युङ्‌याङ खोन्‍कि खोक्‍को म़ता!”

९ मो अ़ह़ङ साक्‍स़ङ्‌चिआ हाङ्‌युङ्‌खादा कायुङ खोक्‍को अ़धुन-अ़धुन्‌तारिओ अ़ह़ङ म़युङ्‌युङ,

खोक्‍को ऩङ्‌लोङ्‌मा,

साऩङ्‌वा,

आलाङ अ़प़युङ,

१० मोन्‍ग़रि मो चौबिस्‌कापाङ साम्‌योक ताङ्‌पाचि हाङ्‌युङ्‌खादा कायुङ्‌ओसो अ़चुबुदा म़बोम्‍नान्‍चिन,

खोन्‍कि अ़धुन-अ़धुन्‌तारि काह़ङ अ़ब़क।

मोचिओ आ-आप्‍पिओ अ़चुताङ्‌बोप्‍खा हाङ्‌युङ्‌खाओ अ़चुबुदा अ़युङ्‌कि ओवात्‍नि छाम म़लु:

११ “आन्‍काओ हाङ्‌पा खोन्‍कि निनाम्‍हाङ,

खानानिन ऩङ्‌लोङ्‌मा,

साया खोन्‍कि सावा लोक्‍मा त़खान्‍तिन्‌ओ त़मुन्‌येन,

देकिनालो खानानिन्‌आङा झारा सामाचि त़मुयुम्‍च़मओ,

खोन्‍कि आम्‍नुओ मिन्‍मावा मोचि म़लिसाओ खोन्‍कि म़मुयाओ।”

छाप्‍लाखाओ अ़भोङ खोन्‍कि थुबाछा

५

१ खोन्‍किना हाङ्‌युङ्‌खादा कायुङ्‌ओसोओ अ़चुचुप्‍ताङ्‌छुक्‌दा ह्‍वालिप्‍पा छाप्‍ताङाओ अ़क्‌तात छाप्‍लाखाओ अ़भोङ अ़ङ्‌का खाङ,

खोन्‍कि सात्‌कातात सेप्‍माय़ङ्‌आ सेप्‍तायुङ्‌सा।

२ खोन्‍कि अ़क्‌तात सावापोरिओ निनाम्‍हाङ काफा अ़ङ्‌का खाङ।

खो अ़धिवाङ य़ङ्‌आ ओवात्‍नि य़ङाङा,

“ओ सेप्‍खाचि फोङ्‌मा खोन्‍कि अ़भोङ होङ्‌मा काऱ साङ युङ्‌याङ?”

३ मेन निनाम्‍मादु माङ्‌लो हेन्‍खामादा माङ्‌लो हेन्‍खामा भेन्‌युओ छाप्‍लाखा भोङ होङ्‌मा खोन्‍कि मो हुत्‌दा खाङ्‌मा काऱ साङ्‌छाङ मात्‍द़ङ्‌याङ।

४ साङ्‌छाङ मो छाप्‍लाखा भोङ होङ्‌मा खोन्‍कि मो हुत्‌दा खाङ्‌मा खान्‍तुओ मान्‍धित्‌ओसा अ़ङ्‌का अ़न्‍नुनु खावाङ।

५ खोन्‍किना साम्‌योक ताङ्‌पाचिएदाओ अ़क्‍छाआ अ़ङ्‌का अ़लोवाङ,

“मान्‍खाप्दा!

खा,

यहुदाओ अ़भुङ्‌ओ धिनारा,

दाउद्‌ओ अ़सुन्‍तुम छोसायुङ्‌सा,

खोन्‍कि खोसाआ सात्‌कातात सेप्‍खाचि फोङ्‌मा खोन्‍कि छाप्‍लाखा भोङ होङ्‌मा ऱ।”

६ खोन्‍किना अ़क्‌तात थुबाछा एवाङाओ अ़ङ्‌का खाङ,

खोक्‍को सेरिन्‌ओवा दाराङा।

खोक्‍को हाङ्‌युङ्‌खाओ अ़च़क्‌दा खोन्‍कि चारकातात अ़ह़ङ साक्‍स़ङ्‌चिआ खोन्‍कि साम्‌योक ताङ्‌पाचिआ अ़कोम्‍तायुङ्‌सा।

खोक्‍कोसोओ सात्‌कातात अ़खुक्‍खाचि खोन्‍कि सात्‌कातात अ़म़क्‌चि म़याआङा।

मोचि झारा हेन्‍खामादा म़छुत्‍तुचिओ निनाम्‍हाङ्‌ओ सात्‌कातात अ़चुलावाचि ओ।

७ खोक्‍को म़खारा,

खोन्‍कि हाङ्‌युङ्‌खादा कायुङ्‌ओ अ़चुचुप्‍ताङ्‌छुक्‌दाङ्‌का मो छाप्‍लाखा अ़भोङ अ़लोआ।

८ खाउग़रि मो छाप्‍लाखाओ अ़भोङ अ़लोआ,

मोन्‍ग़रि मो चारकातात्‍माङ अ़ह़ङ साक्‍स़ङ्‌चि खोन्‍कि चौबिस्‌कापाङ्‌माङ साम्‌योक ताङ्‌पाचि थुबाछाओ अ़चुबुदा म़बोम्‍सान्‍चिन।

मो झारा साम्‌योक ताङ्‌पाचिओ अ़चुछुक्‌दा वाकेन खोन्‍कि नाम्‍नुओ सुङ्‌आ भेप्‍तुओ हाराक्‌वाओ फाङ्‌लान्‌चि म़याआङा।

मो निनाम्‍हाङ्‌ओ अ़चुम़नाचिओ अ़चुयामात्‍माचिओ।

९ मोचिआ अ़क्‌तात अ़ऩङ्‌वा छाम अ़लुवा।

“खानानिन ओ छाप्‍लाखाओ अ़भोङ कालोक

खोन्‍कि मोसोओ अ़सेप्‍खाचि फोङ्‌मा त़खान्‍तिन्‌ओ त़मुन्‌येन।

देकिनालो खानानिन ऩसेरिन,

खोन्‍कि आम्‍नुओ स़मा हेन्‍खोक्‌वाआ खानानिन निनाम्‍हाङ्‌ओ निम्‍पाङ

झारा भुङ्‌चि,

य़ङ्‌चि,

म़नाचि खोन्‍कि रावाचि त़खिरुम्‍च़म।

१० खोन्‍कि मोचि अ़क्‌तात हाङ्‌होन खोन्‍कि आन्‍काओ निनाम्‍हाङ काब़क्‌चि त़मुम्‌युङ्‌सुम्‍च़म,

खोन्‍कि मोचि हेन्‍खामादा हाङ्‌म़मु।”

११ खोन्‍किना अ़ङ्‌का चोउङ्‌च़ङ,

हाङ्‌युङ्‌खादा अ़ह़ङ साक्‍स़ङ्‌चि खोन्‍कि साम्‌योक ताङ्‌पाचिओ अ़चुऱङ्‌कोप्‍नि खिप्‌दिमान्‍तेत्‍लो निनाम्‍हाङ काफाचि खाङ्‌च़ङ।

१२ मोचि अ़धिवा य़ङ्‌दा छाम म़लुवाङाओ अ़ङ्‌का एनुङ्‌च़ङ।

“सेत्‍माय़ङ थुबाछा सावा,

चासुम्‍छेन्‍बि,

खारु,

खोन्‍कि ऱमा,

साऩङ्‌वा,

साम खोन्‍कि चोन्‍मा लोक्‍माखान्‍तुओ म़मुयाङ!”

१३ खोन्‍किना निनाम्‍मादु,

हेन्‍खामादा,

हेन्‍खामा भेन्‌यु,

धियाङ्‌वामादा खोन्‍कि मोदा म़याआङाओ झारा अ़ह़ङ साक्‍स़ङ्‌चि ओवात्‍नि म़य़ङाङाओ अ़ङ्‌का एनुङ,

“हाङ्‌युङ्‌खादा कायुङ खोन्‍कि थुबाछा

चोन्‍मा,

साया,

साम खोन्‍कि

छोमा अ़धुन-अ़धुन्‌तारि लियुङ्‌ने!”

१४ खोन्‍किना मो चारकातात्‍माङ अ़ह़ङ साक्‍स़ङ्‌चि म़य़ङा,

“मोवात्‍निङा लिने!”

खोन्‍कि मो साम्‌योक ताङ्‌पाचि म़बोम्‍सान्‍चिन्‌कि अ़ब़क्‍ता।

सेप्‍खाचि

६

१ मोन्‍ग़रि थुबाछाआ मो सात्‌कातात्‌दा अ़क्‌तात सेप्‍खा फोङ्‌सुओ अ़ङ्‌का खाङ।

खोन्‍किना चारकातात अ़ह़ङ साक्‍स़ङ्‌चिदा अ़क्‌तात कुलुङ्‌धिप्‍पावात्‍नि मुक्‍तुङुओ अ़ङ्‌का एनुङ,

ओ ओवात्‍नि य़ङाङा,

“तानिन!”

२ खोन्‍कि अ़ङ्‌का मोदा अ़क्‌तात ओमाङाओ युक्‌वा खाङ।

मो कायुक्‌आ अ़क्‌तात भे खुयुङु,

खोन्‍कि खो अ़क्‌तात छोमा ताङ्‌बोप्‍खा पुवा,

खोन्‍कि खो छोयाङ्‌सा लोन्‍ताकि ब़द्‍धे छोसि खारा।

३ खाउग़रि थुबाछाआ ह्‍वातात्‌ओतात सेप्‍खा फोङ्‌सु,

मोन्‍ग़रि ह्‍वातात्‌ओतात अ़ह़ङ साक्‍स़ङ्‌आ “बाना!”नि य़ङाओ अ़ङ्‌का एनुङ।

४ खोन्‍कि हालापाक्‍पाक मुवाङाओ नितात युक्‌वा बुङ्‌खादा लोन्‍ता।

म़नाचि अ़क्‍छाआ नि सेत्‍म़मुने निकिना मो युक्‌वा कायुक अ़क्‌तात अ़धिवा बान्‍छोन्‌छाङ पुवा, खोन्‍कि हेन्‍खामादाङ्‌का सेवाङ्‌नि ङाप्‍माखात्‍मा झारा सावा पुवा।

५ खाउग़रि थुबाछाआ मो सुम्‌कातात्‌ओतात सेप्‍खा फोङ्‌सु,

मोन्‍ग़रि सुम्‌कातात्‌ओतात अ़ह़ङ साक्‍स़ङ्‌आ “बाना!”

नि य़ङाओ अ़ङ्‌का एनुङ।

खोन्‍किना अ़ङ्‌का अ़क्‌तात माक्‍ताङाओ युक्‌वा खाङ।

युक्‌वा कायुक्‍सोओ अ़छुक्‌दा अ़क्‌तात हाक्‍खा याआङा।

६ मो चारकातात अ़ह़ङ साक्‍स़ङ्‌चिओ अ़चुरादा अ़क्‌तात य़ङ ओवात्‍नि य़ङिन्‌वा अ़ङ्‌का एनुङ,

“अ़क्‌लेन्‌ओ काचिलुङ्‌दा अ़क़ किलो छुमाचा,

खोन्‍कि अ़क्‌लेन्‌ओ काचिलुङ्‌दा सुम्‌काकिलो छोङ।

मेन आक्‌वा खोन्‍कि अङ्‌गुरा माङ्‌वा मान्‍लुक्‍दानुम।”a

७ खाउग़रि थुबाछाआ चारकातात्‌ओतात सेप्‍खा फोङ्‌सु,

मोग़रि चारकातात्‌ओतात अ़ह़ङ साक्‍स़ङ्‌आ “बाना!”

नि य़ङाओ अ़ङ्‌का एनुङ।

८ खोन्‍किना अ़ङ्‌का हारादिदिओ युक्‌वा खाङ।

युक्‌वा कायुक्‌ओ अ़ऩङ ‘स़मा’नि याआङा,

खोन्‍कि सित्‍म़ङ्‌चि दुखा तोक्‍खाआ मोसोओ अ़देङ-अ़देङ त़ङ्‌तुङु।

हेन्‍खामाओ चारकालोक्‌ओ अ़क लोक म़नाचि बान्‍छोन,

स़ङ्‌साक्‌वा,

अ़धिवा सारिमा खोन्‍कि खोक्‍लिदाओ साक्‍स़ङ्‌चिलाम्‍पा सेत्‍मा पाङ मोचि म़प़चि।

९ खाउग़रि थुबाछाआ पाच्‌कातात्‌ओतात सेप्‍खा फोङ्‌सु,

मोन्‍ग़रि अ़ङ्‌का ब़क्‍खाओ अ़भेन्‌यु लावाचि खाङ्‌च़ङ,

मोचि निनाम्‍हाङ्‌ओ अ़चुय़ङ म़चेवाओसाआ खोन्‍कि अ़छ़ङ्‌एनान अ़चुसालुम्‍स़ङ म़पुवाओसाआ म़सेरुचिओ।

१० मोचि अ़धिवा य़ङ्‌आ म़पारा,

“झारा सावाकातोक,

त़सेङिन्‌येन्‌ओ खोन्‍कि अ़छ़ङ हाङ्‌पो!

देम्‍खा खानानिन्‌आ आन्‍कान्‍का कासेत, ओ हेन्‍खामादाओ म़नाचि छ़ङ त़छेन्‍तुम्‍च़म खोन्‍कि अ़फान त़लात्‍तुम्‍च़म?”

११ खोन्‍किना मो झारा म़सेरुचिओचि अ़क्‌तातात ओमाङाओ तित म़प़चि,

खोन्‍कि म़लोचि,

“मोदा ब़द्‍धे खानानिन्‌वाङा निनाम्‍हाङ काब़क साकोङ्‌छ़ङ कामुचि म़युङ्‌याङ,

खानानिन ऩसेरिन्‌वाङा म़नाचिआ मोचि म़सेरुचि।

मोन्‍ग़रितारि खानानिन थुत्‍मेत्‍लो सावा तोम्‍सानिन।”

१२ खाउग़रि खोसाआ छकातात्‌ओ सेप्‍खा फोङ्‌सु,

मोन्‍ग़रि अ़ङ्‌का अ़धिवा लुत्‍लि खाराओ खाङ।

नाम माक्‍ताङाओ फुसुवारुक्‍रुक्‌ओ तित्‌वा लिसा,

खोन्‍कि लादिप्‍मा झारा हालापाक्‍पाक्‌ओ ह़वा लिसा।

१३ खोन्‍किना वासिताङ कुह़क्‍माआ ङाङ्‌सुहिदा मान्‍तुम्‌ओ अ़सिवाचि धान्‌वा नाम्‍चोक्‌दुओ साङ्‌केन्‍माचि हेन्‍खामादा म़धा।

१४ नाम्‍छ़ऱ छाप्‍लाखाओ अ़भोङ रिप्‍तिन्‌वा माखारा,

खोन्‍कि झारा नाङ्‌छोरोप्‍खा भ़ऱचि खोन्‍कि खाम्‍दाक्‌चि मोचिओ अ़चुयुङ्‌खाचिदाङ्‌का म़सोत्‍ताखारा।

१५ खोन्‍किना हेन्‍खामादाओ हाङ्‌चि,

हाङ्‌छाचि,

रात्‍खामि मुकुधुम्‌चि,

कातोक्‌चि,

सावा हाङ्‌पाचि,

झारा हारुक्‌चि खोन्‍कि लेत्‌वाचि भ़ऱचिदाओ बुक्‍ताङ्‌चिदा खोन्‍कि लुङ्‌छ़ङ्‌चिदा म़कुमा।

१६ मोचिआ भ़ऱचि खोन्‍कि लुङ्‌छ़ङ्‌चि म़लोचि,

“आन्‍कान्‍काएदा धा!

खोन्‍कि हाङ्‌युङ्‌खादा कायुङ्‌ओसोओ अ़चुङाइवादाङ्‌का खोन्‍कि थुबाछाओ अ़चुच़ऱपादाङ्‌का आन्‍कान्‍का कुम्‍नि।

१७ देकिनालो खोचिओ चाअ़त्‍लो अ़चुच़ऱपाओ अ़धिवा लेन तायुङ्‌सा,

खोन्‍कि ओसोओ अ़देङ्‌सालाप्‍पादा साङ्‌आ तेम्‍मा ऱ?”

a 

६:६ ओ युक्‌वा कायुक्‌एदा चाचि लुक्‍मा खोन्‍कि स़ङ्‌साक्‌वा तात्‍मा पाङ याक्‌याङ। ओसोओ अ़तुक्‌वाआ चामायु ब़द्‍धे छ़खात। मेन अङ्‌गुरा खोन्‍कि आक्‌वा देत्‍छाङ अ़मुन्‍चिन।

अ़क लाखा चवालिस हजारा इस्राएलि म़नाचि

७

१ खोन्‍किना हेन्‍खामा,

धियाङ्‌वामा माङ्‌लो खाक्‍कोछाङ स़ङ्‌ताङ्‌ओ अ़देङ्‌सालाप्‍पादा ह़क्‌आ अ़वेरुन्‍ने निकिना चारकालिप्‍पा ह़क अ़थेम्‍ताकि चारकापाङ निनाम्‍हाङ काफाचि हेन्‍खामाओ चारकातात्‍माङ अ़चोम्‌दा म़एवाङाओ अ़ङ्‌का खाङ्‌च़ङ।

२ खोन्‍कि अ़ह़ङ निनाम्‍हाङ्‌ओ अ़चुसेप्‍माएनान नि निनाम्‍हाङ काफा बुसुहोन्‌याङ्‌का बानाङाओ अ़ङ्‌का खाङ।

हेन्‍खामा खोन्‍कि धियाङ्‌वामा लुक्‍मा सावा निनाम्‍हाङ्‌आ म़प़युङ्‌सुचिओ मो चारकातात निनाम्‍हाङ काफाचि अ़धिवा य़ङ्‌आ खोक्‍कोसाआ म़लोचि।

३ “आन्‍कान्‍का आन्‍काओ निनाम्‍हाङ्‌ओ अ़चुहारुक्‌चिओ अ़चुत़ऱबुप्‌दा सेप्‍खा मान्‍पाक्‌युक्‍तुम्‍च़म्‍कातारि हेन्‍खामा,

धियाङ्‌वामा माङ्‌लो स़ङ्‌ताङ्‌चि देत्‍छाङ मान्‍मुदानुम्‍च़म।”

४ खोन्‍किना सेप्‍खा म़पाक्‍तुचिओ अ़चुखिप्‌चि खा-खाक्‍कोसाआ अ़लोवाङ्‌ओ य़ङ अ़ङ्‌का एनुङ।

मोचि अ़क लाखा चवालिस हजारा म़याआङा।

मोचि इस्राएल्‌ओ बारकाभुङ्‌दाओ अ़चुछाचि म़याआङा।

५ यहुदाओ अ़भुङ्‌दाङ्‌का बार हजारा,

खोन्‍कि रुबेन्‌ओ अ़भुङ्‌दाङ्‌का बार हजारा,

गाद्‌ओ अ़भुङ्‌दाङ्‌का बार हजारा,

६ आसेरओ अ़भुङ्‌दाङ्‌का बार हजारा,

नप्‍तालिओ अ़भुङ्‌दाङ्‌का बार हजारा,

मनस्‍सेओ अ़भुङ्‌दाङ्‌का बार हजारा,

७ सिमियोन्‌ओ अ़भुङ्‌दाङ्‌का बार हजारा,

लेबिओ अ़भुङ्‌दाङ्‌का बार हजारा,

इस्‍साखारओ अ़भुङ्‌दाङ्‌का बार हजारा,

८ जबुलुन्‌ओ अ़भुङ्‌दाङ्‌का बार हजारा,

योसेफ्‌ओ अ़भुङ्‌दाङ्‌का बार हजारा,

बेन्‌यामिन्‌ओ अ़भुङ्‌दाङ्‌का बार हजारा सेप्‍खा म़पाक्‍तुचि।

अ़धिवा मुक्‍ला

९ खोन्‍किना साङ्‌आछाङ खिप्‍मा अ़ऱन्‍चिन्‌ओ अ़क्‌तात अ़धिवाङ म़ना मुक्‍ला अ़ङ्‌का खाङ।

मोचि झारा हेन्‍कोप्‌चि झारा रावाचि झारा भुङ्‌चि खोन्‍कि य़ङ्‌काचेप्‌चिदाङ्‌का म़तायुङ्‌सा।

मोचि ओम्‍प़चिवा तित म़हुम्‍साङा खोन्‍कि अ़चुछुक्‌दा खजुराताङ्‌ओ अ़खेक्‌चि म़क़क्‍ताकि हाङ्‌युङ्‌खा खोन्‍कि थुबाछाओ अ़चुबुदा म़एवाङाओ अ़ङ्‌का खाङ्‌च़ङ।

१० मोचि अ़धिवाङ य़ङ्‌आ म़पारा,

“हाङ्‌युङ्‌खादा कायुङ,

आन्‍निनाम्‍हाङ खोन्‍कि थुबाछाएदा लेन्‍मा सावा याक्‌याङ।”

११ हाङ्‌युङ्‌खादा,

साम्‌योक ताङ्‌पाचि खोन्‍कि चारकातात अ़ह़ङ साक्‍स़चिओ अ़चुऱङ्‌कोप्‍नि झारा निनाम्‍हाङ काफाचि म़एवाङा।

खोन्‍किना मोचिआ हाङ्‌युङ्‌खाओ अ़बुदा म़बोम्‍सान्‍चिन्‌कि निनाम्‍हाङ अ़ब़क्‍ता।

मोचि म़य़ङा,

१२ “मोवात्‍निङा लिने!

चोन्‍मा,

साम,

खारु,

आलाङ,

साया,

सावा खोन्‍कि छोमा अ़धुन-अ़धुन्‌तारि आन्‍निनाम्‍हाङ्‌एदा युङ्‌युङ्‌ने।

मोवात्‍निङा लिने!”

१३ साम्‌योक ताङ्‌पाचिएदाङ्‌का अ़क्‍छाआ अ़ङ्‌का अ़सेनाङ,

“ओ ओम्‍प़चिवा तित काहुम म़नाचि साङ्‌चि ओ,

खोन्‍कि खादाङ्‌का मोचि म़ताओ?”

१४ खोन्‍कि अ़ङ्‌का मो लासुङ्‌लोङ,

“उवा,

खानानिन्‌ङा त़सिन्‍तिन।”

खोन्‍कि खोसाआ अ़ङ्‌का अ़लोवाङ,

“ओचि तोक्‍पो ल़क्‍माचिदा निनाम्‍हाङ्‌एदा सोम्‍कुवा कामु म़लिसाओ म़नाचि ओ।

मोचिआ अ़चुतित्‌चि थुबाछाओ अ़चुह़दा वाअ़सुवाकि ओम्‍पुवाचिचिओ अ़मुवायुङ्‌सा।

१५ खोन्‌ओसा मोचि निनाम्‍हाङ्‌ओ अ़चुहाङ्‌युङ्‌खाओ अ़बुदा म़युङ्‌याङ,

खोन्‍कि अ़खोलेन,

अ़खाखुत खोक्‍कोसोओ अ़चुब़क्‍खाखिम्‌दा खोक्‍को अ़ब़क।

साङ हाङ्‌युङ्‌खादा म़युङ्‌याङ खोक्‍कोसाआ मोचि म़रात्‍तुचि खोन्‍कि म़खाचि।

१६ मोचि देम्‍खाछाङ साऩलानिन्‍स़निन खोन्‍कि वामित्‍माऩस़निन।

ना नाम्‌आ ना खाक्‍को कुमाआङा राङ्‌तुचि।

१७ देकिनालो हाङ्‌युङ्‌खाओ अ़रादा कायुङ थुबाछा मोचिओ अ़चुकाखाङ म़लिकि म़रात्‍तुचि।

खोक्‍कोसाआ मोचि अ़ह़ङ बोन्‌वा चाक्‌वादा म़तित्‍तुखात्‍तुचि।

खोन्‍कि निनाम्‍हाङ्‌आ मोचिओ अ़चुम़क्‌चिदाङ्‌का झारा अ़चुम़क्‌वाचि म़त़क्‍तुप़चि।”

सात्‌कातात्‌ओतात सेप्‍खा

८

१ थुबाछाआ सात्‌कातात्‌ओतात सेप्‍खा फोङ्‌सुहिदा आप्‍फात अ़दाक्‌वाकोम्‌तारि निनाम्‍मादु स़ङ्‌कुवाल़ङ्‌ल़ङ लिसा।

२ खोन्‍किना अ़ङ्‌का खाङ्‌च़ङ्‌ओ सात्‌कापाङ निनाम्‍हाङ काफाचिङा निनाम्‍हाङ्‌ओ अ़चुबुदा काएप्‌चि ओ,

खोन्‍कि मोचि सात्‌कातात थुथुरि म़प़चि।

३ खोन्‍किना नितात निनाम्‍हाङ काफा हाराक्‌वाओ नाम्‍नुओ सुङ पाक्‍खा क़क्‍तुकि ता,

खोन्‍कि खो हाङ्‌युङ्‌खाओ अ़बुदा हाराक्‌वाओ ब़क्‍खाओ अ़च़क्‌दा एवा।

झारा निनाम्‍हाङ काब़क म़नाचिओ अ़चुयामात्‍माएनान खो ब़द्‍धे धुपा पाक्‍मा पुवा।

४ धुपाओ तुङ्‌ऱक निनाम्‍हाङ काब़क म़नाचिओ अ़चुयामात्‍माएनान निनाम्‍हाङ काफाआ पाउओ धुपा निनाम्‍हाङ्‌ओ अ़चुबुदुत्‍नि खारा।

५ खोन्‍किना निनाम्‍हाङ काफाआ धुपा पाक्‍खा क़क्‍तुकि ब़क्‍खादाओ मिआ मो भेम्‍सु,

खोन्‍कि हेन्‍खामादा वेत्‍तुखाइसु।

खोन्‍किना कुलुङ्‌धिप्‍पाचि मुक्‍तुङुचि,

अ़मुक्‍माचि म़ऱङाङा,

नाम्‍चिम्‍पिलेक्‌ओ अ़साम्‌चि म़लोन्‍ताङा खोन्‍कि लुत्‍लि खारा।

थुथुरिचि

६ मो सात्‌कातात थुथुरि कातोक सात्‌कातात्‍माङ निनाम्‍हाङ काफाचि थुथुरि मुत्‍सि म़चुम्‍सान्‍चिन।

७ बुयाओ निनाम्‍हाङ काफाआ अ़थुथुरि मुत्‍तु,

खोन्‍कि ह़एनान होलाङाओ नाङ खोन्‍कि मि ता,

खोन्‍कि मो हेन्‍खामादा वेइसाधान्‍ता।

खोन्‍कि हेन्‍खामादाओ सुम्‌कालोक्‌ओ स़ङ्‌ताङ्‌चिओ अ़क लोक खोन्‍कि झारा ल़क्‍ल़क्‍ल़क्‌वाओ घासाचि म़ह़त्‍ताखारा।

८ ह्‍वातात्‌ओतात निनाम्‍हाङ काफाआ अ़थुथुरि मुत्‍तु।

खोन्‍कि मिआ लेराङाओ अ़क्‌तात अ़धिवो भ़ऱवाको धियाङ्‌वामादा वेइसादिसा। खोन्‍किना धियाङ्‌वामा सुम्‌कालोक्‌ओ अ़क लोक ह़ लिसा।

९ खोन्‍कि धियाङ्‌वामादा म़याआङाओ अ़ह़ङ्‌चि सुम्‌कालोक्‌ओ अ़क लोक म़सुवा,

खोन्‍कि वाप्‍तेलाचिओ सुम्‌कालोक्‌ओ अ़क लोक लुक्‍ताखारा।

१० सुम्‌कातात्‌ओतात निनाम्‍हाङ काफाआ अ़थुथुरि मुत्‍तु,

खोन्‍कि नाम्‍चोक्‌दुङ्‌का बास़ङ्‌वा लेराङाओ अ़क्‌तात अ़धिवा साङ्‌केन्‍मा धा।

मो होङ्‌कुचिओ सुम्‌कालोक्‌ओ अ़क लोक्‌दा खोन्‍कि चाक्‌वाओ अ़लित्‍खाचिदा मो धा।

११ मो साङ्‌केन्‍माओ अ़ऩङ “ख़क्‍लेप्‍पा” ओ।

मोसाआ चाक्‌वाओ सुम्‌कालोक्‌ओ अ़क लोक ख़क्‍तुखाइसु,

खोन्‌ओसा मो ख़क्‍ताओ चाक्‌वाआ ब़द्‍धे म़नाचि म़सुवा।

१२ चारकातात्‌ओतात निनाम्‍हाङ काफाआ अ़थुथुरि मुत्‍तु,

खोन्‍कि नाम,

लादिप्‍मा खोन्‍कि साङ्‌केन्‍माओ सुम्‌कालोक्‌ओ अ़क लोक्‌दा वेरा,

खोन्‌ओसा मोचिओ अ़चुसाम्‌ओ सुम्‌कालोक्‌ओ अ़क लोक कुन्‌यामा लिसा।

खोन्‍कि लेन्‌ओ सुम्‌कालोक्‌ओ अ़क लोक अ़साम माखारा,

मोवात्‍निङा अ़खाखुत्‌ओ सुम्‌कालोक्‌ओ अ़क लोक्‌छाङ कुन्‌यामा लिसा।

१३ खोन्‍किना अ़ङ्‌का चोउङ,

खोन्‍कि नाम्‍छ़ऱदु अ़क्‌तात कोकोङ्‌वेत्‍मा अ़धिवा य़ङ्‌दा पात्‌याङ्‌सा पियाङाओ एनुङ,

मो ओवात्‍नि य़ङाङा,

“अ़चाअ़त्‍मा!

अ़चाअ़त्‍मा!

अ़चाअ़त्‍मा!

झारा साङ ओ हेन्‍खामादा युङ्‌याङ।

हान सुम्‌कातात निनाम्‍हाङ काफाचिआ अ़चुथुथुरि मुत्‍मा अ़मुयाङ।”

सावापोरिओ रुइचि

९

१ खोन्‍किना पाच्‌कातात्‌ओतात निनाम्‍हाङ काफाआ अ़थुथुरि मुत्‍तु,

खोन्‍कि अ़ङ्‌का अ़क्‌तात साङ्‌केन्‍मा खाङ,

मो निनाम्‍मादुङ्‌का हेन्‍खामादा धालावा।

मो साङ्‌केन्‍मा अ़थेन मात्‍द़ङ्‌ओ हुतaओ अ़होत्‍खा पुवा।

२ मो साङ्‌केन्‍माआ अ़थेन मात्‍द़ङ्‌ओ हुत होरु,

खोन्‍कि मो अ़थेन मात्‍द़ङ्‌ओ हुत्‌दाङ्‌का अ़धिवो मिराक्‍लाम्‍पा तुङ्‌ऱक लोन्‍तिन्‌वा तुङ्‌ऱक लोन्‍ता,

मो तुङ्‌ऱक्‌आ नाम्‍साम खोन्‍कि नाम्‍छ़ऱ कुन्‌यामा मु।

३ मो तुङ्‌ऱक्‍लाम्‍पा हेन्‍खामादा रुइचि म़लोन्‍ता,

खोन्‍कि हेन्‍खामादाओ लुङ्‌छुमित्‍चिवात्‍नि मोचि सावा म़प़चि।

४ मोचि म़लोचि,

हेन्‍खामादाओ घासा,

स़ङ्‌ताङ्‌चि माङ्‌लो खाक्‍कोछाङ ल़क्‍ल़क्‍ल़क्‌वाओ अ़चुबाक्‌वा याक्‌याङ्‌ओचि देत्‍छाङ मान्‍मुदानुम्‍च़म।

मोचि म़लोचि म़नाचि ओन्‍ङा दन्‍दा पुवानुम्‍च़म, साङ्‌कोओ अ़त़ऱबुप्‌दा निनाम्‍हाङ्‌ओ अ़चुसेप्‍मा मात्‍द़ङ।

५ रुइचिआ मो म़नाचि सेत्‍मा ना मान्‍सेत्‌दानुम्‌नि म़लोचि,

मेन पाच्‌कादोङ्‌वात्‌तारि दुखा प़मा पाङ म़प़चि।

खोन्‍किना म़ना लुङ्‌छुमित्‌आ केप्‍तुहिदा देत्‍नि योक्‍तु मोचिआ प़माय़ङ दुखाछाङ मोवात्‍निङा मु।

६ मो पाच्‌कादोङ्‌वात्‌तारि स़खालाम म़लाम,

मेन मो ऩधिरुन।

मोचि स़मा म़स़,

मेन स़मा मोचिएदाङ्‌का फुङ।

७ मो रुइचि ङेन मुमाओ निम्‍पाङ म़चुम्‍साओ युक्‌वाचिवात्‍नि म़काराङा।

मोचिओ अ़चुताङ्‌दु हाराक्‌वाओ ताङ्‌बोप्‍खावाको दाराङा,

खोन्‍कि मोचिओ अ़चुङाइवा म़नाचिओ अ़चुङाइवाचिवात्‍नि काराङा।

८ मोचिओ अ़चुताङ्‌मुवा मेत्‍छामाचिओ अ़चुताङ्‌मुवावात्‍नि कियाङा,

खोन्‍कि मोचिओ अ़चुक़ङ धिनाराचिओ अ़चुक़ङ्‌चिवा चारुओ म़मुवाङा।

९ मोचिओ अ़चुकोङ्‌कोम काकारावाकोसाआ दिप्‍ताङा,

खोन्‍कि मोचिओ अ़चुलाप्‌दाङ्‌का लोन्‍ताओ य़ङ ब़द्‍धे युक्‌वाचिआ ङेन्‌दा सात्‌याङ्‌सा म़लोराङाओ रथाचिओवा ऱङाङा।

१० मोचिओ अ़चुमिरिचि खोन्‍कि अ़चुलिफुचि लुङ्‌छुमिओवा मुवाङा।

मोचिओ अ़चुमिरिदा पाच्‌कादोङ्‌वात्‌तारि म़नाचि चाअ़त्‍लो दुखा प़मा सावा याआङा।

११ अ़थेन मात्‍द़ङ्‌ओ हुत्‌दाओ हुत्‌दाङ्‌काओ य़ङ्‌काखुन मो रुइचिएदा हाङ्‌काचि मु।

हिब्रु य़ङ्‌दा मोसोओ अ़ऩङ ‘एबाद्‍दोन’ खोन्‍कि ग्रिक य़ङ्‌दा मोसोओ अ़ऩङ ‘अप्‍पोल्‍लियन’ ओ।

ओसोओ अ़तुप्‌य़ङ ‘कालुक’।

१२ बुयाओ अ़चाअ़त्‍मा खारालावा।

खानुम,

हान्‍छाङ ह्‍वातात अ़चाअ़त्‍माचि ताचिङ्‌चि।

युक्‌वा कायुक्‌चि

१३ खोन्‍किना छकातात्‌ओ निनाम्‍हाङ काफाआ अ़थुथुरि मुत्‍तु,

खोन्‍कि निनाम्‍हाङ्‌ओ अ़चुबुदा याआङाओ हाराक्‌वाओ ब़क्‍खाओ चारकाचोम्‍दाओ चारकातात खुक्‍खाचिदाङ्‌का लोन्‍ताओ अ़क्‌तात य़ङ एनुङ।

१४ थुथुरि काक़क्‍क छकातात्‌ओतात निनाम्‍हाङ काफा ओवात्‍नि अ़लोवाङाओ अ़ङ्‌का एनुङ,

“अ़धिवा याङ्‌वामा युफ्रेतिस्‌दा म़छुम्‍सायुङ्‌साओ चारकापाङ निनाम्‍हाङ काफाचि लेरानुम्‍च़म!”

१५ खोन्‍कि मो चारकापाङ निनाम्‍हाङ काफाचि म़लेरुचि।

मोचि म़ना रावाओ सुम्‌कालोक्‌ओ अ़क लोक सेत्‍सि मोन्‍ग़रि,

मो लेन,

मो दोङ्‌वात खोन्‍कि मो दोङ्‌ओ निम्‍पाङ म़चुम्‍सायुङ्‌सा।

१६ मो युक्‌वा कायुक रात्‍खामिचिओ अ़चुखिप बिस करोरा याआङाओ अ़ङ्‌का एनुङ।

१७ अ़ङ्‌सेन्‍चिदा खाङ्‌ओ युक्‌वाचि खोन्‍कि युक्‌वा कायुक्‌चि ओवाको म़मुवाङा।

मोचिओ अ़चुकोङ्‌कोम्‌ओ अ़दिप्‍खा हालापाक्‍पाक्‌ओ,

माक़ल़ङ्‌ल़ङ्‌ओ खोन्‍कि हारादिदिओ मुवाङा।

मो युक्‌वाचिओ अ़चुताङ्‌चि धिनाराचिओ अ़चुताङ्‌चिवा म़काराङा।

मोचिओ अ़चुदोचिदाङ्‌का मि,

तुङ्‌ऱक,

खोन्‍कि गन्‍दक लोन्‍ताङा।

१८ मोचिओ अ़चुदोदाङ्‌का लोन्‍ताओ मि,

तुङ्‌ऱक खोन्‍कि गन्‍दक सुम्‌कातात अ़चाअ़त्‍माचिआ सुम्‌कालोक्‌ओ अ़क लोक म़नाचि म़सेरुचि।

१९ मो युक्‌वाचिओ अ़चुसावा अ़चुदो खोन्‍कि अ़चुमिरिचिदाछाङ याआङा।

मोचिओ अ़चुमिरिचि प़चिवा म़मुवाङा।

मो मिरिचिओ अ़चुताङ याआङा,

मोलाम्‍पा मोचिआ म़नाचि खेन म़वाइसुङुचि।

२० ओ अ़चाअ़त्‍मादाङ्‌का काह़ङ म़नाचिआ चाकावालावाचि खोन्‍कि आप्‍पि अ़चुछुक्‌आ म़मुचिओ सेम्‍पोक्‌चि ब़त्‍मा मान्‍छित्‌अ़दा।

खोन्‍कि खामान्‍खाङ्‌कादा,

खामान्‌एन्‍कादा खोन्‍कि कोन्‍मा मान्‍ऱकादा,

हाराक्‌वा,

रुपा,

कासा,

लुङ खोन्‍कि स़ङ्‌ओ सेम्‍पोक्‌चिएदा बोम्‍मान्‍चिदाङ्‌का अ़चुमिन्‍मा मान्‍लाअ़दा।

२१ मोचिओ अ़चुसेत्‍मा काचि,

अ़चुम़क्‍फेङ मुमा,

अ़चुताङ्‌लान खोन्‍कि अ़चुख़मादाङ्‌का अ़चुमिन्‍मा मान्‍लाअ़दा।

a 

९:१ अ़थेन मात्‍द़ङ्‌ओ हुत : अ़अ़त्‍पा लावाचि दन्‍दा प़खा खोन्‍कि छेक्‍खा

निनाम्‍हाङ काफा खोन्‍कि अ़चुप्‍पो छाप्‍लाखा भोङ

१०

१ खोन्‍किना नि सावापोरिओ निनाम्‍हाङ काफा निनाम्‍मादुङ्‌का धाङाओ अ़ङ्‌का खाङ।

खो य़वारिदा रिप्‍ताङा,

खोन्‍कि अ़ताङ्‌दु वानाम्‍साम याआङा।

मोसोओ अ़ङाइवा नाम्‌वा खोन्‍कि अ़लाङ्‌चि मिओ खाबोचिवा म़मुवाङा।

२ मोसोओ अ़छुक्‌दा फोङ्‌माय़ङ अ़चुप्‍पो साहोक्‌वाओ छाप्‍लाखा भोङ याआङा।

खोसाआ अ़चुप्‍ताङ लाङ्‌आ धियाङ्‌वामादा खोन्‍कि अ़बेङ्‌वा लाङ्‌आ थाम्‍पुक्‌दा नेम्‍सु।

३ खोन्‍किना मो निनाम्‍हाङ काफा धिनारा अ़धिवा य़ङ्‌आ ङुरिन्‌वा पारा।

मो पाराहिदा सात्‌कातात कुलुङ्‌धिप्‍पाचि म़चेवा।

४ मो सात्‌कातात कुलुङ्‌धिप्‍पाचि म़चेवाङावा अ़ङ्‌का छाप्‍मा मुङ्‌योङ्‌ओ।

मेन निनाम्‍मादुङ्‌का ओवाको य़ङ अ़ङ्‌का एनुङ,

“मो सात्‌कातात कुलुङ्‌धिप्‍पाचि म़चेवाओ य़ङ मान्‍छाप्‌दो,

मेन ओ य़ङ कुम्‍सुयुङ्‌सु।”

५ खोन्‍किना धियाङ्‌वामा खोन्‍कि बाखादा एवाङाओ मो निनाम्‍हाङ काफा अ़ङ्‌का खाङ्‌ओ,

मोसाआ अ़चुप्‍ताङ्‌छुक निनाम्‍मादुत्‍नि थेन्‍तु।

६ खोन्‍कि अ़धुन-अ़धुन्‌तारि काह़ङ्‌युङ निनाम्‍हाङ्‌ओ अ़चुऩङ्‌दा,

निनाम्‍मा,

हेन्‍खामा,

धियाङ्‌वामा खोन्‍कि मोदा म़याक्‌याङ्‌ओ झारा सामाचि कामुन्‍पाएदा अ़क्‌तात किरे चो,

“हान स़लेनि अ़लिनिन्‌नि!

७ मेन सात्‌कातात्‌ओतात अ़चुकाफाआ अ़थुथुरि मुत्‍मा ग़रिताहिदा निनाम्‍हाङ्‌आ अ़चुकोङ्‌दुम्‌ओ मित्‍चिऩङ अ़ताला।

खोसाआ अ़चुय़ङ खाकालु हारुक्‌चि देत्‍नि खाएत्‍तुचि मोवात्‍निङा ओ लि”नि निनाम्‍हाङ काफाआ लो!

८ खोन्‍किना निनाम्‍मादुङ्‌काओ एनुङ्‌ओ य़ङ्‌आ अ़ङ्‌का ओवात्‍नि अ़लासाङ्‌लोवाङ,

“खारा,

धियाङ्‌वामा खोन्‍कि बाखादा काएप निनाम्‍हाङ काफाओ अ़छुक्‌दा याक्‌याङ्‌ओ फोङ्‌माय़ङ साहोक्‌वा छाप्‍लाखाओ अ़भोङ लोउ।”

९ मोवात्‍नि अ़ङ्‌का निनाम्‍हाङ काफाएदा खाराङ,

खोन्‍कि मो अ़चुप्‍पाङ साहोक्‌वा छाप्‍लाखा भोङ दोत्‍तुङ।

अ़ङ्‌का मोसाआ अ़लोवाङ,

“ओ लोउ,

खोन्‍कि चो।

आम्‍दोदा ओसाआ खुदोवा लेम्‍लो मु,

मेन आम्‍बुक्‌दा सुन्‍तु।”

१० अ़ङ्‌का मो निनाम्‍हाङ काफाओ अ़छुक्‌दाङ्‌का मो अ़चुप्‍पाङ साहोक्‌वा छाप्‍लाखा भोङ लोउङ,

खोन्‍कि चोङ।

अ़ङ्‌दोदा खुदोवाङा मो लेमा।

मेन अ़ङ्‌का मो चोङ्‌चिउकिना अ़ङ्‌बुक सुन्‍तु।

११ खोन्‍किना अ़ङ्‌का ओवात्‍नि ऩलोवाङ,

“हान्‍छाङ खाना ब़द्‍धे म़नाचि,

रावाचि,

य़ङ्‌चि खोन्‍कि हाङ्‌चिओ अ़चुतुक्‌वादा निनाम्‍हाङ्‌य़ङ खालुमाङादोत।”

ह़वाङ सालुम्‍स़ङ्‌चि

११

१ खोन्‍किना हाक्‍खा वारेम्‍फ़क्‌वाको अ़क्‌तात द़ङ अ़ङ्‌का ऩपुवाङ,

खोन्‍कि ओवात्‍नि ऩलोवाङ,

“पुवालोन्‍ता,

खोन्‍कि निनाम्‍हाङ्‌ओ अ़चुब़क्‍खाखिम खोन्‍कि ब़क्‍खा हाक्‍तु,

खोन्‍कि मोदा यावायोक कामुचि खिप्‍तुचि।

२ मेन ब़क्‍खाखिम्‌ओ बुङ्‌खालिप्‍पाओ बुक्‍लुङ छिरुदो,

मो मान्‍हाक्‍दो,

देकिनालो मो निनाम्‍हाङ मान्‍सिन्‍कादाचि म़पुवायुङ्‌सा।

मोचिआ बयालिस्‌कादोङ्‌वात्‌तारि सेङ्‌याङ्‌ओ सहरा अ़पोप।

३ अ़ङ्‌को ह़वाङ अ़ङ्‌सालुम्‍स़ङ्‌चि बोराओ तितa हुम्‍मेत्‍तुङ्‌च़ङ्‌कि छुत्‍तुङ्‌च़ङ खोन्‍कि अ़क हजारा ह्‍वा सये साथिकालेन्‌तारि निनाम्‍हाङ्‌ओ अ़चुय़ङ खालुमेत्‍तुङ्‌च़ङ।”

४ मो ह़वाङ निनाम्‍हाङ्‌य़ङ खाकालुचिआ ह्‍वातात जैतुनाताङ्‌चि खोन्‍कि हेन्‍खामादा हाङ्‌पाओ अ़चुबुदा काएप ह्‍वातात कुपियुङ्‌खाचि खाङ्‌मुसुचि।

५ खाक्‍को म़नाआ मोचि लुक्‍मा लाप्‍तुचिनालो मोचिओ अ़चुदोदाङ्‌का लोन्‌ओ मिआ मोचिओ अ़चुङेङ्‌चि लुक्‍तुचि खोन्‍कि साङ्‌आ मोचि लुक्‍मानि मिन्‌नालो मो स़माङादोत।

६ निनाम्‍हाङ्‌ओ अ़चुय़ङ मोचिआ खाम़एत्‍तुङुचिओन वा अ़तानिन्‍ने निकिना निनाम्‍मा छेक्‍मा ऱमा सावा याक्‌याङ।

खोन्‍कि चाक्‌वा ह़ मुमा खोन्‍कि खोचि खाउग़रि हेन्‍खामादा अ़खाला-अ़खालाओ चाअ़त्‍लो दुखाचि हेन्‍खामादा तात्‍मानि मिन्‍चि मो पाङ्‌छाङ मोचिएदा युङ्‌याङ।

७ मोचिआ अ़चुसालुम्‍स़ङ्‌ओ अ़चुकाचि अ़चिन्‍चुकि अ़थेन मात्‍द़ङ्‌ओ हुत्‌युङ्‌का लोन्‌ओ मो सायाम्‍पोक्‌आ मोचिएनान ङेन मु,

खोन्‍कि मोचिएदा छोकि मोचि सेरुचि।

८ मोचिओ अ़चुस़पोक्‌चि मो अ़धिवा सहराओ तोक्‍पो लाम्‌दा ध़चियुङ्‌चि मोदा अ़चुहाङ्‌पा क्रुस्‌दा अ़ख़न्‍ताओ।

लावामि तुप्‍माय़ङ्‌दा मो सहराचिओ अ़चुऩङ्‌चि सदोम खोन्‍कि मिस्रनि लो।

९ सुम्‌कालेन खोन्‍कि अ़क्‍धाङ्‌तारि खोचिओ अ़चुस़पोक्‌चि म़नाचि,

भुङ्‌चि,

य़ङ्‌चि खोन्‍कि रावा-रावाओ म़नाचिआ म़खाचि खोन्‍कि मो स़पोक्‌चि खुम्‍मा ऩप़न्‍चिन।

१० ओ हेन्‍खामादाओ म़नाचि मोचि ह़वाङ स़चिओदा अ़चुऩङानु।

खोचिओ अ़चुछेमाकात खोन्‍कि अ़क्‍छा निएदा छुक्‍तुप्‍मा छोक्‍काछोक म़मु,

देकिनालो मो ह़वाङ निनाम्‍हाङ्‌य़ङ खाकालुचिआ हेन्‍खामादाओ म़नाचि ब़द्‍धे दुखा अ़पुवाचुचिन।

११ मेन सुम्‌कालेन अ़क्‍धाङ्‌कि निनाम्‍हाङ्‌एदाङ्‌का ताओ ह़ङ्‌म़ङ्‌ओ साक्‍मा मोचिएदा वाङा,

खोन्‍कि मोचि अ़चुलाङ्‌दा एवाचि।

मो अ़खाकि झारा म़नाचिओ ब़द्‍धे अ़चुक़माकारा।

१२ खोन्‍किना मो ह़वाङ्‌साआ निनाम्‍मादुङ्‌काओ ओवाको अ़क्‌तात अ़धिवाङ य़ङ अ़एनाचु,

“ओदु थाङाचि!”

खोन्‍कि मोचिओ अ़चुङेङ्‌चिआ म़खाङुचिहिदाङा मोचि निनाम्‍मादुत्‍नि य़वारिदा खाराचि।

१३ मोन्‍ग़रिङा अ़धिवाङ लुत्‍लि खारा,

खोन्‍कि सहराओ दस्‌कालोक्‌ओ अ़क लोक लुक्‍ता,

खोन्‍कि लुत्‍लिदा सात्‌हजारा म़नाचि म़सुवा।

म़हेनाओ म़नाचिओ अ़चुक़माकाराकि निनाम्‍मादुओ निनाम्‍हाङ अ़लोङ्‌सा।

१४ ह्‍वातात्‌ओतात अ़चाअ़त्‍मा खारा।

खानुम,

सुम्‌कातात्‌ओतात अ़चाअ़त्‍मा च़क्‍निङा तायाङ।

सात्‌कातात्‌ओतात थुथुरि

१५ खोन्‍किना सात्‌कातात्‌ओ निनाम्‍हाङ काफाआ अ़थुथुरि मुत्‍तु,

खोन्‍कि निनाम्‍मादु ओवात्‍नि य़ङाङाओ अ़धिवा य़ङ्‌चि मुक्‍तुचि,

“हेन्‍खामादाओ हाङ्‌होन

आन्‍हाङ्‌पा निनाम्‍हाङ्‌ओ खोन्‍कि खोक्‍कोसोओ अ़चुख्रिस्‍तओ हाङ्‌होन लिसायुङ्‌सा,

खोन्‍कि खोक्‍को अ़धुन्‌तारि हाङ म़मुयुङ!”

१६ खोन्‍किना निनाम्‍हाङ्‌ओ अ़चुबुदा आ-आप्‍पिओ अ़चुहाङ्‌युङ्‌खादा कायुङ मो चौबिस्‌कापाङ साम्‌योक ताङ्‌पाचि म़बोम्‍सान्‍चिन खोन्‍कि निनाम्‍हाङ अ़ब़क्‍ता,

१७ मोचि म़य़ङा,

“हाङ्‌पा निनाम्‍हाङ झारा सावाकातोक!

खोक्‍को म़युङ्‌याङ खोन्‍कि खोक्‍को म़युङाङा,

आन्‍कान्‍का खानानिन आलाङ प़निङ्‌नि,

देकिनालो खानानिन्‌आ आम्‍नुओ अ़धिवाङ सावा आम्‍नुओ छुक्‌दा त़लोउम

खोन्‍कि हाङ मुमा त़पुङ्‌सुम।

१८ निरावाचिओ अ़चुमाइसुङ काराहिदा

आम्‍नुओछाङ माइसुङ्‌कारा!

म़सुवादाओचिओ अ़चुछ़ङ छेन्‍खा तायुङ्‌सा।

आम्‍नुओ हारुक निनाम्‍हाङ्‌य़ङ खाकालुचि

खोन्‍कि आम्‍नुओ म़नाचि,

खानानिन झारा साऩङ्‌वा कामेत्‌चि,

अ़धिवा खोन्‍कि अ़चुप्‍पोचि सिरिफा प़मा

खोन्‍कि हेन्‍खामा काल़क्‌चि लुक्‍मा ग़रि तायुङ्‌सा।”

१९ खोन्‍किना निनाम्‍मादु निनाम्‍हाङ्‌ओ अ़चुब़क्‍खाखिम होरा,

खोन्‍कि खोक्‍कोसोओ अ़चुब़क्‍खाखिम्‌दा खोक्‍कोसोओ हिप्‍माय़ङ सन्‍दुका दारा।

खोन्‍कि मोदा नाम्‍चिम्‍पिलेक्‌ओ अ़साम्‌चि म़लेराङा खोन्‍कि कुलुङ्‌धिप्‍पाओ अ़मुक्‍माचि म़ऱङाङा।

लुत्‍लि खारा खोन्‍कि अ़धिवा-अ़धिवा नाङ धा।

a 

११:३ बोराओ तित : आराङ्‌माङ म़नाचिआ दुखा खाङ्‌मुमाओ निम्‍पाङ बोराओ तित म़हुम्‍साङा।

मेत्‍छामा खोन्‍कि अ़धिवा प़

१२

१ निनाम्‍मादु अ़क्‌तात म़दोम्‍दाओ तोक्‍पो बुन दारा।

मोदा अ़क्‍छा मेत्‍छामा नाम्‌वात्‍नि दाराङाओ तित हुम्‍साङाओ दाइसान्‍चिन,

मोसोओ अ़लाङ्‌भेन्‌यु लादिप्‍मा याआङा खोन्‍कि अ़ताङ्‌दु बारकातात साङ्‌केन्‍माचिआ मुमाय़ङ्‌ओ ताङ्‌बोप्‍खा याआङा।

२ मो बुक्‍खुयाङा, खोन्‍कि मो छातोक्‍मा योक्‍माआ पाराङा।

३ खोन्‍किना निनाम्‍मादु नि बुन दारा,

सात्‌कातात अ़ताङ,

दस्‌कातात अ़खुक्‍खा खोन्‍कि अ़ताङ्‌दु सात्‌कातात ताङ्‌बोप्‍खा बोम्‍साङाओ अ़क्‌तात हालापाक्‍पाक्‌ओ अ़धिवा प़ दारा।

४ मोसोओ अ़मिरिआ निनाम्‍मादुओ सुम्‌कालोक साङ्‌केन्‍माचि ब़उचिकि हेन्‍खामादा वेइसुधान्‍तुचि।

नुनु छा लिछाङ मो ख़ङ्‌माखात्‍मा निम्‍पाङ मो अ़धिवा प़ नुनु छातोक्‍मा मुवाङाओ मेत्‍छामाओ अ़बुदा एवाङा।

५ मो मेत्‍छामाआ झारा रावाचि काकाराओ रोलाआ हाङ्‌काचि कामु अ़क्‍छा दुवाछा तोक्‍तु।

मोसोओ अ़नुनु छा निनाम्‍हाङ्‌एदा थेन्‍ताखात्‍ता,

खोन्‍कि खोक्‍कोसोओ अ़चुहाङ्‌युङ्‌खादा युङ्‌सा।

६ मो मेत्‍छामा लेक्‍लेक्‍लेक्‌वाओदा फुङ्‌सा,

मोदा अ़क हजारा ह्‍वा सये साथिकालेन्‌तारि मो केन्‍मा निनाम्‍हाङ्‌आ मोसोओ निम्‍पाङ युङ्‌खा अ़चुम्‍सायुङ्‌सा।

७ खोन्‍किना निनाम्‍मादु ङेन लिसा।

तोक्‍पो निनाम्‍हाङ काफा मिखाएल खोन्‍कि मोसोओ अ़काफाचिआ मो अ़धिवा प़एनान ङेन म़मुवा।

अ़धिवा प़ खोन्‍कि मोसोओ अ़काफाचिछाङ मिखाएल खोन्‍कि मोसोओ अ़काफाचिएनान मोचिओ अ़चुदेङ्‌सालाप्‍पादा ङेन म़मुवा।

८ मेन मो अ़धिवाङ प़ खोन्‍कि अ़काफाचि हारा म़लिसा,

खोन्‍कि मोचिआ निनाम्‍मादुओ युङ्‌खा छित्‍मादामादोरा।

९ मिखाएल खोन्‍कि अ़काफाचिआ मो अ़धिवा प़ निनाम्‍मादुङ्‌का ह्‍युना अ़वेइसाधान्‍ता।

मो बुयाओ अ़धिवा प़ ओ,

मो झारा हेन्‍खामा काथेम्‍खान सैतानानिछाङ लो।

मो हेन्‍खामादा वेइसाधान्‍ता खोन्‍कि मोसोओ झारा अ़काफाचिछाङ मोएनान अ़क्‍नि म़वेइसुधान्‍तुचि।

१० खोन्‍किना निनाम्‍मादु ओवात्‍नि य़ङाङाओ अ़क्‌तात अ़धिवाङ य़ङ एनुङ,

“हान निनाम्‍हाङ्‌ओ अ़चुलेन्‍मा तायुङ्‌सा!

निनाम्‍हाङ्‌आ ख्रिस्‍तओ अ़चुसावा हाङ्‌वा खाङ्‌अ़मुसायुङ्‌सा।

हान मसिह तोक्‍पोहाङ कामु निनाम्‍हाङ्‌आ अ़छेन्‍तायुङ्‌सा,

खोक्‍कोसाआ झारा म़नाचिएदा हाङ मुमा पाङ अ़तोक्‍तायुङ्‌सा।

देकिनालो सैतानाआ आन्‍ब़ब़,

नाना खोन्‍कि निछाचि आन्‍निनाम्‍हाङ्‌ओ अ़चुबुदा अ़खाखुत अ़खोलेन लाहि पाक्‍तुचि।

मो निनाम्‍मादुङ्‌का ह्‍युना वेइसाधान्‍तायुङ्‌सा।

११ ब़ब़,

नाना खोन्‍कि निछाचिआ थुबाछाओ अ़चुह़ खोन्‍कि अ़चुओ सालुम्‍स़ङ य़ङ्‌ओ अ़तुक्‌वाआ

मोएदा म़छोसायुङ्‌सा।

मोचिआ अ़चुस़मातारिछाङ अ़चुह़ङ्‌म़ङ सोमामान्‍तुक्‌अ़दा।

१२ खोन्‌ओसा निनाम्‍मादु कायुङ्‌चि ओ,

ऩङानुसानिन्‍चिन!

मेन हेन्‍खामा खोन्‍कि धियाङ्‌वामा देम चाअ़त्‍लो त़लिचि!

देकिनालो सैताना खानाचिएदा वेइसाधान्‍तायुङ्‌सा!

खोसोओ अ़माइसुङ्‌कारायुङ्‌सा

देकिनालो अ़ग़रि थुत्‍मेत्‍लो मुयाङ निकिना खोसाआ सिन्‍तुङु।”

१३ मो अ़धिवाङ प़आ खो हेन्‍खामादा वेइसाधान्‍ताओ खाकिना दुवाछा छा कातोक मेत्‍छामा खोसाआ ऱमा पुङ्‌सु।

१४ मेन मो मेत्‍छामा मो अ़धिवाङ प़ओ अ़बुदाङ्‌का लेक्‍लेक्‍लेक्‌वाओदा पिमा खात्‍मा निम्‍पाङ तोक्‍पो कोकोङ्‌वेत्‍माओ ह्‍वातात अ़लाप्‌चि पुवा।

मो लेक्‍लेक्‍लेक्‌वाओदा सुम्‌कादोङ अ़क्‍धाङ्‌तारि मो मेत्‍छामा अ़धिवाङ प़दाङ्‌का केन्‍मा खोन्‍कि रात्‍मा निम्‍पाङ चुम्‍सायुङ्‌सा।

१५ खोन्‍किना मो मेत्‍छामा वाधुप्‌आ वालेक्‍तुखात्‍तुने निम्‍पाङ मो अ़धिवाङ प़आ अ़दोदाङ्‌का याङ्‌वामावा चाक्‌वा पेम्‍सुलोइसु।

१६ मेन हेन्‍खामाआ मो मेत्‍छामा फासु,

खोन्‍कि अ़धिवाङ प़आ अ़दोदाङ्‌का लोइसुओ याङ्‌वामा हेन्‍खामाआ अ़दो होउकि ख़ङ्‌सुखात्‍तु।

१७ खोन्‍किना मो अ़धिवाङ प़ मो मेत्‍छामाएदा चाअ़त्‍लो अ़च़ऱपाकारा।

खोन्‌ओसा मोसाआ मो नि मेत्‍छामाओ अ़छाचिएनान ङेन मुमा पुङ्‌सु।

मोचि निनाम्‍हाङ्‌ओ अ़चुय़ङ काकाङ्‌चि खोन्‍कि येसुआ अ़मुवाओ खोन्‍कि म़चिन्‍तुचिओ य़ङ्‌दा सोम्‍कुवा कामुचिओ।

धियाङ्‌वामादाङ्‌का लोन्‍ताओ साक्‍स़ङ

१८ मो अ़धिवा प़ धियाङ्‌वामाओ अ़केम्‌दा एवा।

१३

१ खोन्‍कि धियाङ्‌वामादाङ्‌का लोन्‍ताओ अ़क्‌तात साक्‍स़ङ अ़ङ्‌का खाङ,

मोसोओ दस्‌कातात अ़खुक्‍खाचि खोन्‍कि सात्‌कातात अ़ताङ्‌चि म़याआङा।

मोसोओ दस्‌कातात अ़खुक्‍खाचिदाङा दस्‌कातात ताङ्‌बोप्‍माचि म़याआङा,

खोन्‍कि मोसोओ झारा अ़ताङ्‌दा निनाम्‍हाङ सुङ्‌माय़ङ ऩङ याआङा।

२ अ़ङ्‌का खाङ्‌ओ मो साक्‍स़ङ स़ङ्‌चोङ्‌खेवात्‍नि काराङा,

मोसोओ अ़लाङ्‌चि माक्‍साओवा म़मुवाङा,

खोन्‍कि मोसोओ अ़दो धिनाराओवा मुवाङा।

मो अ़धिवाङ प़आ मो साक्‍स़ङ आप्‍पि अ़सावा,

अ़हाङ्‌युङ्‌खा खोन्‍कि तोक्‍पो पाङ प़।

३ मोसोओ अ़ताङ्‌चिदाङ्‌का अ़क्‌तात अ़ताङ्‌दा अ़धिवा खेन वारिन्‌ओवा दाराङा,

मेन मो अ़खेन नुवाखारायुङ्‌सा।

खोन्‍कि झारा हेन्‍खामादाओचि दोम्‍तुदोकि मो साक्‍स़ङ त़ङ्‌मा अ़पुङ्‌सा।

४ म़नाचिआ अ़धिवाङ प़ अ़ब़क्‍ताङा,

देकिनालो मोसोओ अ़पाङ साक्‍स़ङ प़युङ्‌सु।

मोचिआ ओवात्‍नि य़ङ्‌सा साक्‍स़ङ्‌छाङ अ़ब़क्‍ता,

“ओ साक्‍स़ङ्‌वाको नि साङ युङ्‌याङ कि?

ओसोओ अ़देङ्‌सालाप्‍पादा साङ ङेन मुमा ऱ कि?”

५ अ़धिवा प़आ मो साक्‍स़ङ ऱफोक्‌वा खोन्‍कि निनाम्‍हाङ सुङ्‌मा य़ङ्‌चि चेप्‍मा दो प़।

मो बयालिस्‌कादोङ्‌वात्‌तारि मोसोओ अ़पाङ याङ्‌मा पुवा।

६ निनाम्‍हाङ्‌ओ अ़चुदेङ्‌सालाप्‍पादा सुङ्‌मा,

खोक्‍कोसोओ अ़चुऩङ खोन्‍कि खोक्‍कोसोओ अ़चुयुङ्‌खा,

खोन्‍कि निनाम्‍मादु कायुङ्‌चिछाङ झारा सुङ्‌माचि मोसाआ अ़दो होउ।

७ मो निनाम्‍हाङ्‌ओ अ़चुम़नाचिओ अ़चुदेङ्‌सालाप्‍पादा ङेन मुमा खोन्‍कि मोचिएदा छोमा सावा म़प़युङ्‌सुचि।

झारा भुङ्‌चि,

म़नाचि,

य़ङ्‌चि खोन्‍कि रावाचिएदा मो हाङ मुमा पाङ म़प़युङ्‌सुचि।

८ खोन्‍कि हेन्‍खामादा कायुङ झारा म़नाचिआ मो साक्‍स़ङ अ़ब़क।

मोचिओ अ़चुऩङ हेन्‍खामा मुन्‍मा बुयादाङ्‌काङा ह़ङ्‌म़ङ्‌ओ छाप्‍लाखादा मान्‍छाप्‌युक्‍ता।

मो छाप्‍लाखा म़सेराओ थुबाछाएदा याक्‌याङ।

९ साङ्‌को अ़नाबाक याक्‌याङ मोसाआ एनुने!

१० छेक्‍खादा खात्‍मादोत्‌ओ अ़नुछ्‍या छेक्‍खादाङा खात,

बान्‍छोन्‌आ सेत्‍मादोत्‌ओ अ़नुछ्‍या बान्‍छोन्‌आङा सेत।

खोन्‌ओसा निनाम्‍हाङ्‌ओ अ़चुम़नाचिआ आङ्‌मादोत खोन्‍कि साकोङ्‌छ़ङ मुमादोत।

हेन्‍खामादाङ्‌का लोन्‍ताओ साक्‍स़ङ

११ खोन्‍किना हेन्‍खामादाङ्‌का लोन्‍ताओ नि अ़क्‌तात साक्‍स़ङ अ़ङ्‌का खाङ।

मोसोओछाङ थुबाछाओवाङा ह्‍वातात अ़खुक्‍खाचि याआङा,

मेन मो अ़धिवाङ प़वात्‍नि चेवाङा।

१२ मोसाआ बुयाओ साक्‍स़ङ्‌ओ अ़बुदा खोसाआ प़ओ अ़पाङ्‌ङा याङुङु।

खोन्‍कि मोसाआ बुयाओ अ़खोवा नुवाओ साक्‍स़ङ हेन्‍खामादाओ झारा म़नाचि राकाङ्‌थेत्‍नि ब़क्‍मेत्‍तुङुचि।

१३-१४ बुयाओ साक्‍स़ङ्‌ओ अ़बुदा मो बुन्‌चि खाङ्‌मुमा सावा मो पुवायुङ्‌सा।

नाम्‍छ़ऱदुङ्‍का मि धान्‍मा अ़धिवा बुन्‍चिछाङ ओ ह्‍वातात्‌ओतात साक्‍स़ङ्‌आ मुचि।

मोसाआ मो बुन्‍चिलाम्‍पा हेन्‍खामादा कायुङ म़नाचि थेम्‍सुखाइसुचि।

बान्‍छोन्‌आ खेन वाराकिछाङ ह़ङाओ मो बुयाओ साक्‍स़ङ्‌ओ अ़साऩङ्‌वा मेत्‍मादा अ़क्‌तात सेम्‍पोक मुमानि मोसाआ मोचि लोचि।

१५ मो बुयाओ साक्‍स़ङ्‌ओ अ़सेम्‍पोक्‌दा साक्‍मा पाक्‍मानि मो ह्‍वातात्‌ओतात साक्‍स़ङ लोवा,

खोन्‌ओसा साक्‍स़ङ्‌ओ मो अ़सेम्‍पोक चेप्‍मा ऱने,

खोन्‍कि झारा मो साक्‍स़ङ्‌ओ अ़सेम्‍पोक ब़क्‍मा काछुन्‌चि म़सेत्‍ने।

१६ खोन्‍किना मोसाआ अ़धिवा खोन्‍कि अ़चुप्‍पा,

कातोक खोन्‍कि मान्‍तोक्‍कादा खोन्‍कि लेत्‌वा खोन्‍कि हारुक झारा म़नाचिओ अ़चुचुप्‍ताङ्‌छुक माङ्‌लो अ़चुत़ऱबुप्‌दा सेप्‍खा राकाङ्‌थेत्‍नि पाक्‍मेत्‍तुचि

१७ मो सेप्‍खा मात्‍द़ङ साङ्‌आछाङ खित्‍मा माङ्‌लो इन्‍मा ऩतोक्‍तुन।

मो सेप्‍खा मो साक्‍स़ङ्‌ओ अ़ऩङ ओ माङ्‌लो मो अ़खिप्‌आ मोसोओ अ़ऩङ खाङ्‌मुसु।

१८ खारुआ अ़नुछ्‍या ओ तुप्‍मा ऱ,

साङ्‌आ तुप्‍मा ऱ,

मोसाआ ओ साक्‍स़ङ्‌ओ अ़खिप तुप्‍तुने।

देकिनालो मो म़नाओ अ़खिप ओ।

मोसोओ अ़खिप छ सये छयसत्‍थि ओ।

थुबाछा खोन्‍कि अ़क्‌लाखा चवालिस हजारा

१४

१ अ़ङ्‌का खाङ्‌हिदा सियोन भ़ऱदु,

थुबाछा म़एवाङा।

खोक्‍कोएनान अ़क्‌लाखा चवालिस हजारा म़नाचि म़याआङा।

मोचिओ अ़चुत़ऱबुप्‌दा खोक्‍कोसोओ अ़चुऩङ खोन्‍कि खोक्‍कोसोओ अ़चुपापाओ अ़चुओ ऩङ छाप्‍ताङा।

२ खोन्‍किना चाक्‌वा मुक्‍तुङुओ अ़साप्‍मावाको खोन्‍कि अ़धिवा कुलुङ्‌धिप्‍पाओ अ़मुक्‍मावा निनाम्‍मादुङ्‌का ताओ अ़क्‌तात य़ङ अ़ङ्‌का एनुङ।

अ़ङ्‌का एनुङ्‌ओ मो य़ङ वाकेन कासाङ्‌चिआ अ़साङ्‌याङ्‌ओ वाकेन्‌ओ अ़साङ्‌मावा मुवाङा।

३ हाङ्‌युङ्‌खाओ खोन्‍कि चारकातात अ़ह़ङ साक्‍स़ङ्‌चिओ,

खोन्‍कि साम्‌योक ताङ्‌पाचिओ अ़चुबुदा मोचिआ अ़क्‌तात अ़ऩङ्‌वा छाम अ़लुवाङा।

हेन्‍खामादाङ्‌का अलुङ छोराकि लेन्‍माय़ङ्‌चि अ़क्‌लाखा चवालिसा हजारादाङ्‌का नि साङ्‌आछाङ मो छाम खेङ्‌मा मान्‍ऱअ़दाङा।

४ मोचि मेत्‍छामाचिएनान मान्‍पोप्‍म़युक्‍ता,

खोन्‍कि खोचि म़सेङाङा।a

थुबाछा खादा-खादा म़खात मोचिआ खोक्‍को अ़त़ङ्‌ताङा।

निनाम्‍हाङ खोन्‍कि थुबाछाओ निम्‍पाङ बुयाओ अ़सिवावात्‍नि म़नाचिओ अ़चुरादाङ्‌का ओचिओ अ़चुलुङ छोराकि म़खिरा ओ।

५ ओ म़नाचिओ अ़चुदोदाङ्‌का देम्‍खाछाङ सोज्‍जेओ य़ङ मान्‍धित,

मोचि थुपि मात्‍द़ङ्‌ओचि म़मुवाङा।

सुम्‌कापाङ निनाम्‍हाङ काफाचि

६ खोन्‍किना निनाम्‍हाङ काफा नाम्‍चोक्‌ओ अ़रादु पियाङाओ अ़ङ्‌का खाङ।

हेन्‍खामादा कायुङ झारा रावाचि,

भुङ्‌चि,

य़ङ्‌चि खोन्‍कि म़नाचि खाएत्‍मा अ़धुन्‌तारिओ नुय़ङ्‌खान मोएदा याआङा।

७ खोसाआ अ़धिवा य़ङ्‌दा य़ङा,

“निनाम्‍हाङ कित्‍तानुम,

खोन्‍कि खोक्‍कोसोओ अ़चुऩङ लोङ्‌सानुम,

देकिनालो खोक्‍कोसाआ म़नाचिओ अ़चुछ़ङ्‌छेन्‍मा ग़रि तायुङ्‌सा।

निनाम्‍मा,

हेन्‍खामा,

धियाङ्‌वामा खोन्‍कि चाक्‌वाओ अ़लित्‍खा कामुन्‍पा निनाम्‍हाङ ब़क्‍तानुम।”

८ ह्‍वातात्‌ओतात निनाम्‍हाङ काफा ओवात्‍नि य़ङ्‌सा अ़चुदेङ्‌देङ त़ङ्‌तुचि,

“लुक्‍ताखारा!

तोक्‍पो सहरा बेबिलोन लुक्‍ताखारा!

देकिनालो ओ सहराआ झारा रावाचि ताङ्‌लान मुमेत्‍मा अ़अङ्‌गुरा माङ्‌वा दुङ्‌मेत्‍तुचि।”

९ खोन्‍किना सुम्‌कातात्‌ओतात निनाम्‍हाङ काफा अ़धिवाङ य़ङ्‌आ ओवात्‍नि य़ङ्‌सा मोचिओ अ़चुदेङ्‌देङ त़ङ्‌तुचि,

“मोवात्‍नि साङ्‌आ मो साक्‍स़ङ खोन्‍कि मोसोओ अ़सेम्‍पोक ब़क्‍तु खोन्‍कि अ़त़ऱबुप माङ्‌लो अ़छुक्‌दा मोसोओ अ़सेप्‍मा पाक्‍तुनालो

१० निनाम्‍हाङ्‌आ अ़चुच़ऱपाओ अ़न्‍नुनु छोयाङ्‌ओ अङ्‌गुरा माङ्‌वाछाङ मोचि दुङ्‌म़मेत्‍तुचि।

मोसोओ अ़तुप्‌य़ङ मोचि म़सेङ्‌याङ्‌ओ निनाम्‍हाङ काफाचि खोन्‍कि थुबाछाओ अ़चुबुदा मि खोन्‍कि गन्‍ध़क्‌दा तोक्‍पो दुखा म़प़चि।

११ मो दुखा काप़ गन्‍धक्‌ओ तुङ्‌ऱक अ़धुन्‌तारि धात्‍नि खात।

खाक्‍कोचिआ मो साक्‍स़ङ खोन्‍कि मोसोओ अ़सेम्‍पोक अ़ब़क,

खोन्‍कि मोसोओ अ़सेप्‍मा अ़लोक,

मोचिआ अ़खाखुत-अ़खोलेन देम्‍खाछाङ सावातोम्‍मा ऩतोक्‍तुन।”

१२ निनाम्‍हाङ्‌ओ अ़चुम़नाचि खोचिआ निनाम्‍हाङ्‌ओ अ़चुलोमाय़ङ अ़मु खोन्‍कि येसुएदा साकोङ्‌छ़ङ म़मु,

मोचि काहुङ लिमाकि युङ्‌मादोत।

१३ खोन्‍किना निनाम्‍मादुङ्‌का ओवात्‍नि य़ङाओ अ़क्‌तात य़ङ अ़ङ्‌का एनुङ,

“ओ छाप्‍तु: ओदाङ्‌का ह्‍यात्‍नि हाङ्‌पाएदा कास़चि आसिखा कातोक्‌चि ओ।”

लावा म़य़ङ्‌याङ,

“उवा,

मोचिओ अ़चुकाचिदाङ्‌का सावा म़तोम,

देकिनालो खोचिआ अ़मुवाओ य़ङ्‌दा सिरिफा म़प़चि।”

हेन्‍खामादाओ चा हेक्‍मा

१४ खोन्‍किना अ़ङ्‌का खाङ,

खोन्‍कि अ़क्‌तात ओमाङाओ य़वारि खोन्‍कि मोदा म़युङाङाओ म़नाओ अ़छावाको अ़क्‍छा खाङ,

मोसोओ अ़ताङ्‌दु हाराक्‌वाओ ताङ्‌बोप्‍खा याआङा खोन्‍कि अ़छुक्‌दा अ़हायाआङाओ क़च्‍चे याआङा।

१५ नि अ़क्‌तात निनाम्‍हाङ काफा ब़क्‍खाखिम्‌दाङ्‌का बुङ्‌खादा लोन्‍ता खोन्‍कि य़वारिदा कायुङ्‌पा अ़धिवा य़ङ्‌आ लो,

“आम्‍क़च्‍चे याङु,

देकिनालो हेक्‍मा ग़रि तायुङ्‌सा,

हेन्‍खामादाओ झारा चा तुमाचिआयुङ्‌सा।”

१६ मोवात्‍नि य़वारिदु कायुङ्‌आ अ़क़च्‍चे हेन्‍खामादा अ़याङा,

खोन्‍कि हेन्‍खामादाओ चा अ़हेक्‍ता।

१७ खोन्‍किना अ़ङ्‌का निनाम्‍मादु युङाङाओ निनाम्‍हाङ ब़क्‍खाखिम्‌दाङ्‌का नि अ़क्‌तात निनाम्‍हाङ काफा बुङ्‌खादा लोन्‍ताओ खाङ,

खोन्‍कि मोएदाछाङ अ़क्‌तात अ़हायाआङाओ क़च्‍चे याआङा।

१८ खोन्‍किना ब़क्‍खादाङ्‌का नि निनाम्‍हाङ काफा लोन्‍ता,

मोसोओ मिदा अ़पाङ याआङा,

खोन्‍कि अ़धिवा य़ङ्‌आ मो य़ङा,

“साङ्‍एदा अ़हा याक्‌याङ्‌ओ क़च्‍चे युङ्‌याङ,

आम्‍क़च्‍चे याङु,

खोन्‍कि हेन्‍खामादाओ अ़ङ्‌गुरा खादाओ अ़ङ्‌गुरा सिवाचि हेक्‍तुचि देकिनालो हेन्‍खामादाओ अङ्‌गुरा झारा तुमाचिआयुङ्‌सा।”

१९ मो निनाम्‍हाङ काफाआ अ़कच्‍चे हेन्‍खामादा याङु,

खोन्‍कि हेन्‍खामादाओ अङ्‌गुराओ अ़सिवा कोउ,

खोन्‍कि मो निनाम्‍हाङ्‌ओ अ़चुमाइसुङ्‌ओ अ़धिवा अङ्‌गुरा युङ्‌खादा अ़वेइसादिसा।

२० सहराओ बुङ्‌खादाओ अङ्‌गुरा युङ्‌खादा मो अङ्‌गुरा नेप्‍ता,

अङ्‌गुरा खोक्‍खादाङ्‌का ह़ लोन्‍ताकि सोला।

मो युक्‌वाओ अ़पोत्‌दुतारि तालालो ग़ङ्‌ताङा।

मो ह़ सुम्‌कासये किलोमितरातारि फेसा।

a 

१४:४ मेत्‍छामाचिएनान मान्‍पोप्‍म़युक्‍ता, खोन्‍कि खोचि म़सेङाङा : बुयाओ छाप्‍लाखादा म़नाचि निनाम्‍हाङ्‌आ अ़चुओ म़नाचि साया म़काम्‍सुचिओ निकिना बुन्‌वात्‍नि खालुसाङा। खोन्‍कि मोवात्‍नि खोचिआ निनाम्‍हाङ अ़छित्‌कि सेम्‍पोक अ़ब़क्‌नालो मिनिन्‍ने ओ अ़चुखिम्‍हाङ्‌पा निनाम्‍हाङ म़प्‍तिन्‌वा लि। (१ बुय़ङ ५:२५; इजकिएल ६:९; होसे ९:१)। ओ सेन्‍चि खाङ्‌मादा ओदाओ म़नाचि झारा निनाम्‍हाङ्‌एदा साकोङ्‌छ़ङ मुमा खान्‍तुचिओ खालुसायुङ्‌सा।

सात्‌कातात निनाम्‍हाङ काफाचि खोन्‍कि सात्‌कातात अ़चाअ़त्‍माचि

१५

१ अ़ङ्‌का निनाम्‍मादु अ़धिवाङ खोन्‍कि म़दोम्‍दाओ नि बुन खाङ।

मोदा सात्‌कापाङ निनाम्‍हाङ काफाचिआ सात्‌कातात आदेङ्‌ओ अ़चाअ़त्‍माचि म़क़क्‍तुङुचि,

देकिनालो मोचिएदा निनाम्‍हाङ्‌ओ अ़चुमाइसुङ सेम्‍तायुङ्‌सा।

२ मि खोन्‍कि सिसा होलाङाओ धियाङ्‌वामावाको अ़ङ्‌का खाङ।

मोचिआ मो साक्‍स़ङ,

मोसोओ अ़सेम्‍पोक खोन्‍कि अ़सेप्‍मा मान्‍पाक्‌अ़दाओ झारा म़छोसाओ म़नाचि अ़ङ्‌का खाङ्‌च़ङ।

अ़चुछुक्‌दा निनाम्‍हाङ्‌आ म़प़चिओ वाकेन अ़क़क्‍ताकि मो सिसावाओ धियाङ्‌वामाओ अ़केम्‌दा म़एवाङा।

३ मोचिआ निनाम्‍हाङ्‌ओ अ़चुहारुक मोसाओ अ़साम्‍ऱङ खोन्‍कि थुबाछाओ अ़चुसाम्‍ऱङ अ़लुवाङा,

“हाङ्‌पा निनाम्‍हाङ झारा सावाकातोक,

आम्‍नुओ काचिचि देम तोक्‍पो खोन्‍कि म़दोम्‍दाओ म़मुयाङ।

रावा-रावाचिओ तोक्‍पोहाङ,

आम्‍नुओ लाम्‌चि साम्‌योक्‍मि खोन्‍कि अ़छ़ङ म़मुयाङ।

४ हाङ्‌पा निनाम्‍हाङ साङ्‌आ खानानिन ऩकित्‍तिमिन कि?

आम्‍नुओ ऩङ साङ्‌आ अ़लोङ्‌सुन कि?

खानानिन ओन्‍ङा त़सेङिन्‌येन।

झारा रावाचि आम्‍नुओ बुदा म़ता

खोन्‍कि खानानिन ऩब़क्‍तिन।

देकिनालो झारा म़नाचिआ खानानिन्‌आ त़मुम्‍च़म्‌ओ अ़छ़ङ य़ङ्‌चि अ़खायुङ्‌सा।”

५ खोन्‍किना निनाम्‍मादु तोक्‍पो सेङ्‌माय़ङ खोप खाङ मोहुत्‌दाओ सेङ्‌याङ्‌ओ तित्‍खिम होरा।

६ सात्‌कातात अ़चाअ़त्‍मा काखुन निनाम्‍हाङ काफाचि मो निनाम्‍हाङ ब़क्‍खाखिम्‌दाङ्‌का म़लोन्‍ता।

मोचि सेङाङाओ खोन्‍कि लेराङाओ तित म़हुम्‍साङा,

खोन्‍कि अ़चुकोङ्‌कोम्‌दा हाराक्‌वाओ अ़तुनाचि म़छ़साङा।

७ खोन्‍किना चारकातात अ़ह़ङ्‌चिदा अ़क्‌तात्‌आ सात्‌कातात हाराक्‌वाओ खुङ्‌चि मो सात्‌कातात निनाम्‍हाङ काफाचि प़चि।

मोदा सात्‌कातात अ़धुन-अ़धुन्‌तारि ह़ङ्‌युङ्‌ओ निनाम्‍हाङ्‌ओ अ़चुमाइसुङ्‌आ भेप्‍तुयुङ्‌सु।

८ मो तोक्‍पो सेङ्‌माय़ङ खोप निनाम्‍हाङ्‌ओ अ़चुसाम खोन्‍कि अ़चुसावादाङ्‌का लोन्‍ताओ तुङ्‌ऱक्‌आ खोप भेप्‍ता।

मो सात्‌कातात निनाम्‍हाङ काफाचिओ सात्‌कातात अ़चाअ़त्‍माचि मान्‍लुक्‍म़युक्‍ताओन साङ्‌छाङ निनाम्‍हाङ ब़क्‍खाखिम्‌दा वाङ्‌मा मान्‍ऱचि।

निनाम्‍हाङ्‌ओ सात्‌कातात अ़चुमाइसुङ्‌ओ खुङ्‌चि

१६

१ खोन्‍किना निनाम्‍हाङ ब़क्‍खाखिम्‌दाङ्‌का अ़क्‌तात तोक्‍पो य़ङ्‌आ सात्‌कातात निनाम्‍हाङ काफाचि ओवात्‍नि लोङुचिओ अ़ङ्‌का एनुङ,

“खारानिन,

खोन्‍कि निनाम्‍हाङ्‌ओ अ़चुमाइसुङ्‌ओ सात्‌काखुङ हेन्‍खामादा थोआनुम।”

२ खोन्‍किना बुदाओ निनाम्‍हाङ काफाआ अ़खुङ हेन्‍खामादा थोउ।

खोन्‍कि मो साक्‍स़ङ्‌ओ अ़सेप्‍मा याआङाओ खोन्‍कि मोसोओ अ़सेम्‍पोक काब़क म़नाचिएदा चिप्‍माकात्‌ओ खोन्‍कि तुक्‌ओ खोवा लोन्‍ता।

३ ह्‍वातात्‌ओतात निनाम्‍हाङ काफाआ अ़खुङ धियाङ्‌वामादा थोउ,

खोन्‍कि मो धियाङ्‌वामादाओ चाक्‌वा म़सुवादाओ म़नाचिओ अ़चुह़वाको लिसा।

खोन्‍किना धियाङ्‌वामादा म़याआङाओ झारा अ़ह़ङ्‌चि म़सुवादा।

४ खोन्‍किना सुम्‌कातात्‌ओतात निनाम्‍हाङ काफाआ अ़खुङ याङ्‌वामाचिदा खोन्‍कि चाक्‌वाओ अ़लित्‍खाचिदा थोउ,

खोन्‍कि मोचि ह़ म़लिसा।

५ खोन्‍किना चाक्‌वादा पाङ्‌कामु निनाम्‍हाङ काफा ओवात्‍नि य़ङाङाओ अ़ङ्‌का एनुङ,

“त़सेङिन्‌येन्‌ओ निनाम्‍हाङ,

खानानिन साङ त़युङिन्‌येन,

साङ त़युङाङानिन ओ,

खानानिन छ़ङ्‌त़छेन्‍तुम्‌ओ नुलोक तोङायुङ्‌सा।

६ देकिनालो मोचिआ आम्‍नुओ म़नाचिओ खोन्‍कि आम्‍नुओ खाकालुचिओ अ़चुह़ अ़सोलायुङ्‌सा।

खानानिन्‌आ मोचि ह़ दुङ्‌मा त़प़म्‌युङ्‌सुम्‍च़म।

मोचिआ तोक्‍मा खान्‍तुचिओ अ़तोक्‍ता।”

७ खोन्‍किना ब़क्‍खादाङ्‌का ओवात्‍नि य़ङाङाओ अ़ङ्‌का एनुङ,

“उवा,

हाङ्‌पा निनाम्‍हाङ झारा सावाकातोक!

अ़नुछ्‍याङा आम्‍नुओ छ़ङ्‌छेन्‍मा अ़छ़ङ खोन्‍कि तोङ्‌लो मुयाङ।”

८ खोन्‍किना चारकातात्‌ओतात निनाम्‍हाङ काफाआ अ़खुङ नाम्‌दा थोउ,

खोन्‍कि म़नाचि मिओ अ़राक्‌आ ह़त्‍तियेन्‌वा नाम्‌आ ह़त्‍मा पुक्‍तुचि।

९ म़नाचि क़माकात्‍तुओ तोक्‍पो अ़राक्‌आ राङ्‌तुचि,

खोन्‍कि मोचिआ मो अ़न्‍नुनु अ़चाअ़त्‍माचि काक़म निनाम्‍हाङ माङ्‌अ़हिम्‍सा।

मेन मोचिआ अ़चुहेवाचिदाङ्‌का लामा खोन्‍कि खोक्‍कोसोओ अ़चुऩङ लोङ्‌मा म़छुन्‍ता।

१० खोन्‍किना पाच्‌कातात्‌ओतात निनाम्‍हाङ काफाआ अ़खुङ मो साक्‍स़ङ्‌ओ अ़हाङ्‌युङ्‌खादा थोउ,

खोन्‍किना मोसोओ अ़हाङ्‌होन्‌दा कुन्‌यामा लिसा,

खोन्‍कि योक्‍मादा म़नाचिआ अ़चुलेम अ़ङेआ।

११ मोचिओ अ़चुखेन्‍चिओ योक्‍माआ मोचिआ निनाम्‍मादुओ निनाम्‍हाङ माङ्‌अ़हिम्‍सा।

मेन मोचिआ अ़मुवाओ अ़अ़त्‍पा काचिदाङ्‌का लामा मोचि म़छुन्‍ता।

१२ खोन्‍किना छकातात्‌ओतात निनाम्‍हाङ काफाआ अ़खुङ तोक्‍पो याङ्‌वामा युफ्रेतिस्‌दा थोउ।

बुसुहोन्‌याङ्‌का काता हाङ्‌चिओ अ़चुलाम चुम्‍मा निम्‍पाङ याङ्‌वामादाओ चाक्‌वा छोवाखारा।

१३ खोन्‍किना अ़ङ्‌का अ़धिवा प़ओ अ़दोदाङ्‌का,

साक्‍स़ङ्‌ओ अ़दोदाङ्‌का खोन्‍कि सोज्‍जेओ निनाम्‍हाङ्‌य़ङ खाकालुओ अ़चुदोदाङ्‌का भोप्‍रोकोक्‌वाकोचि सुम्‌कातात चिम्‍माकात्‌ओ लावाचि म़लोन्‍ताङाओ खाङ्‌च़ङ।

१४ मोचि म़दोम्‍दाओ काचिचि खाङ्‌कामु चाकावालावाचिओ अ़चुलावाचि ओ।

ओ सुम्‌कातात लावाचि झारा हेन्‍खामादाओ हाङ्‌चिएदा म़खात,

खोन्‍कि झारा सावाकातोक निनाम्‍हाङ्‌ओ तोक्‍पो लेन्‌दा ङेन मुसि मो हाङ्‌चि म़कोउचि।

१५-१६ मोचिआ हाङ्‌चि मोदा म़कोउचि मो हिब्रु य़ङ्‌दा ‘आरमागेद्‍दोन’नि लो।

हाङ्‌पा म़य़ङ्‌याङ,

“खानुम,

अ़ङ्‌का काख़पावा ताङा!

मो आसिखा कातोक ओ।

साङ चाप्‍चाप्‍चाप्‌वा युङ,

खोन्‍कि अ़तित हुम्‍सु।

मोवात्‍नि मो म़ना अ़कालाङ्‌द़क कोन्‍मा खोन्‍कि अ़लेजो कात्‍मा अ़दोत्‍निन।”

१७ सात्‌कातात्‌ओतात निनाम्‍हाङ काफाआ अ़खुङ ह़क्‌दा थोउ।

खोन्‍किना निनाम्‍हाङ ब़क्‍खाखिम्‌ओ हाङ्‌युङ्‌खादाङ्‌का ओवात्‍नि य़ङाओ अ़क्‌तात अ़धिवा य़ङ लोन्‍ता,

“हान लुक्‍ता।”

१८ खोन्‍किना मोदा नाम्‍चिम्‍पिलेक्‌ओ अ़साम्‌चि म़लेराङा,

खोन्‍कि कुलुङ्‌धिप्‍पाओ अ़मुक्‍माचि म़ऱङाङा,

खोन्‍कि तोक्‍पो लुत्‍लि खारा।

ओन तोक्‍पो लुत्‍लि ना हेन्‍खामादा म़नाचि म़मुयादाङ्‌का ओह्‍यात्‍नि देम्‍खाछाङ मान्‍खात्‌युक्‍ता।

ओ लुत्‍लि झारादाङ्‌का तोक्‍पो मुवाङा।

१९ तोक्‍पो सहरा सुम्‌का धाङ लिसा,

खोन्‍कि हेन्‍कोप्‌चिदाओ झारा सहराचि म़भुङ्‌साखारा।

तोक्‍पो सहरा बेबिलोन्‌आ मुओ हेवाचि निनाम्‍हाङ्‌आ अ़मित्‍ता,

खोन्‍कि खोक्‍कोसोओ तोक्‍पो अ़चुमाइसुङ मो सहराएदा ता।

२० खोन्‍कि झारा खाम्‍दाक्‌चि म़फुङ्‌साखारा खोन्‍कि भ़ऱचि मान्‍धित्‌चि।

२१ पचास-पचास किलो लेकाओ नाङ्‌चि म़नाचिएदा धामा पुङ्‌सु।

मो म़नाचिआ नाङ्‌ओ अ़चाअ़त्‍माओ अ़तुक्‌वाआ निनाम्‍हाङ माङ्‌अ़हिम्‍सा।

देकिनालो ओ अ़चाअ़त्‍मा अ़न्‍नुनु क़माकात्‍तुओ मुवाङा।

तोक्‍पो काचान्‍चामा खोन्‍कि साक्‍स़ङ

१७

१ मो सात्‌कातात खुङ काक़क सातकापाङ निनाम्‍हाङ काफाचिएदाओ अ़क्‍छा अ़ङ्‌काएदा ताकि अ़लोवाङ,

“बाना,

मो तोक्‍पो काचान्‍चामा ब़द्‍धे चाक्‌वाचिदा युङ्‌याङ्‌ओ मोसाआ देत्‍नि दन्‍दा तोक्‍तुओ मो अ़ङ्‌का खाना खाङ्‌मेत्‍ना।

२ ओ हेन्‍खामादाओ झारा हाङ्‌चि मोएनान ताङ्‌लान म़मुवायुङ्‌सा,

खोन्‍कि हेन्‍खामादाओ म़नाचि मोसोओ अ़ताङ्‌लान्‌आ सेरुङुचि।”

३ खोन्‍किना निनाम्‍हाङ काफाआ लावादा अ़ङ्‌का अ़खुयाङ्‌कि अ़क्‌तात लेक्‍लेक्‍लेक्‌वाओदा अ़खात्‍ताङ।

हालापाक्‌वा साक्‍स़ङ युक्‍तुङुओ अ़क्‍छा मेत्‍छामा अ़ङ्‌का खाङ।

मो साक्‍स़ङ्‌ओ सात्‌कातात अ़ताङ्‌चि खोन्‍कि दस्‌कातात अ़खुक्‍खाचि म़याआङा,

खोन्‍कि निनाम्‍हाङ सुङ्‌माय़ङ ऩङ्‌चिआ मोसोओ झारा अ़याम भेप्‍लो छाप्‍तायुङ्‌सा।

४ मो मेत्‍छामा माक़ल़ङ्‌वा खोन्‍कि हालापाक्‌वा तित हुम्‍साङा,

खोन्‍कि मो हाराक्‌वा,

अ़लुङ छ़ओ लुङ,

खोन्‍कि वाचेत्‍लुङ्‌चिआ मो चोङ्‌सायुङ्‌सा।

मोसाआ अ़छुक्‌दा हाराक्‌वाओ अ़क्‌तात लाङ्‌चोक्‍खुङ क़क्‍तुङु।

मो खुङ मोसोओ पोप्‍मुमाओ झारा चिप्‍माकात्‌ओ अ़अ़त्‍पा य़ङ्‌चिआ भेप्‍तुयुङ्‌सु।

५ मोसोओ अ़त़ऱबुप्‌दा अ़क्‌तात ऩङ छाप्‍ताङा।

मोसोओ अ़कोङ्‌दुम्‌ओ अ़तुप्‌य़ङ,

“हेन्‍खामादाओ काचान्‍चामाचिओ खोन्‍कि चिप्‍माकात्‌ओ य़ङ्‌चिओ अ़चुमा तोक्‍पो बेबिलोन!”

६ येसुएदा मोचि सोम्‍कुवा म़मुवाओसा मेत्‍छामाआ साकोङ्‌छ़ङ कामुचि सेरुचिओ खोन्‍कि मोसाआ अ़चुह़ दुङुकि सेरुओ खाङ्‌कि अ़ङ्‌का चाअ़त्‍लो अ़दोम्‍ताङ्‌दाङ।

७ मो निनाम्‍हाङ काफाआ अ़ङ्‌का अ़सेनाङ,

“खाना देकि त़दोम्‍दायाङ?

मो मेत्‍छामाकिना साक्‍स़ङ्‌ओ सात्‌कातात अ़ताङ खोन्‍कि दस्‌कातात अ़खुक्‍खा याक्‌याङ्‌ओ अ़कोङ्‌दुम खाना खाएत्‍ना।

८ खाना त़खाओ मो साक्‍स़ङ अ़क्‍दु ह़ङाङा,

हान मात्‍द़ङ।

हान्‍छाङ मो अ़थेन मात्‍द़ङ्‌ओ हुत्‌दाङ्‌का लालोन खोन्‍कि लुक्‍सि खात।

हेन्‍खामादा कायुङ म़नाचि,

साङ्‌कोओ अ़ऩङ हेन्‍खामा मुन्‍मा बुयादाङ्‌काङा ह़ङ्‌म़ङ्‌ओ छाप्‍लाखादा मान्‍छाप्‌युक,

मोचिआ मो साक्‍स़ङ अ़खाङ्‌कि दोम्‍तुदाचि,

देकिनालो मो अ़क्‍दु ह़ङाङा,

मेन हान मात्‍द़ङ खोन्‍कि मो माय़ङ लाता।

९ खाना ओ तुप्‍मा अ़नुवाक खारु दोत।

सात्‌कातात ताङ्‌चि सात्‌कातात भ़ऱचि ओ,

मो दुङ्‌दा मो मेत्‍छामा युङ।

मोचि सात्‌कातात हाङ्‌चिछाङ ओ।

१० पाच्‌कापाङ म़लुक्‍तायुङ्‌सा,

अ़क्‍छा हान्‍छाङ हाङ मुयाङ,

खोन्‍कि नितात मान्‍तायुक।

मो ताकिना थुत्‍मेत्‍लो ओन्‍ङा हाङ मु।

११ मो साक्‍स़ङ,

मो अ़क्‍दु ह़ङाङा,

मेन हान मात्‍द़ङ।

मो आथ्‌कातात्‌ओतात हाङ ओ,

खोन्‍नुछाङ मो सात्‌कापाङ्‌दाओङा अ़क्‍छा ओ,

खोन्‍कि मो लुक।

१२ खाना त़खाओ मो दस्‌कातात खुक्‍खाचि दस्‌कापाङ हाङ्‌चि ओ,

मोचिआ हाङ्‌मुमा मान्‍पुङ्‌अ़युक।

मेन मोचिआ मो साक्‍स़ङ्‌एनान अ़क कोम मो हाङ्‌मुमा पाङ अ़तोक।

१३ मो दस्‌कापाङ हाङ्‌चिओ अ़चुमित्‍चिऩङ अ़क्‌तात्‌ङा मुयाङ,

खोन्‍कि मोचिआ अ़चुसावा खोन्‍कि अ़चुपाङ मो साक्‍स़ङ अ़प़।

१४ मोचि थुबाछाओ अ़चुदेङ्‌सालाप्‍पादा ङेन म़मु,

मेन थुबाछाआ मोचि हाराम़चात्‍तुचि,

देकिनालो खोक्‍को हाङ्‌पाचिओ अ़चुहाङ्‌पा खोन्‍कि हाङ्‌चिओ अ़चुहाङ म़मुयाङ।

साङ्‌चिआ थुबाछा अ़त़ङ मोचि खोक्‍कोसाआ म़बुत्‍तुचिओचिओ खोन्‍कि म़छेन्‍तुचिओचिओ खोन्‍कि सोम्‍कुवा कामुचिओचि ओ।”

१५ निनाम्‍हाङ काफाआ अ़ङ्‌का अ़लोवाङ,

“खाना त़खाचिओ मो चाक्‌वाचि,

मोदा काचान्‍चामा युङ्‌याङ्‌ओ,

मोचि ना म़नाचि,

म़ना मुक्‍लाचि,

रावाचि खोन्‍कि य़ङ्‌चि ओ।

१६ खाना त़खाचिओ मो दस्‌कातात खुक्‍खाचि खोन्‍कि मो साक्‍स़ङ्‌आ मो काचान्‍चामा ऩङाछिरु।

मोचिआ मोएदा युङ्‌याङ्‌ओ झारा अ़ङाप्‍खात खोन्‍कि अ़दाप्‍म़ङ कालाङ्‌द़क अ़मु।

मोचिआ मोसोओ अ़सा अ़चा खोन्‍कि मो मिआ अ़ह़त्‍खान।

१७ निनाम्‍हाङ्‌आ मोचिओ अ़चुसाकोङ्‌वादा मिन्‍माचि म़पाक्‍तुप़चि।

मो मिन्‍माआ मित्‍चिऩङ्‌चि तासुलाचि।

मोचिआ अ़चुओ पाङ साक्‍स़ङ प़मा अ़क्‍छा निएदा म़काङ,

खोन्‌ओसा निनाम्‍हाङ्‌ओ अ़चुय़ङ्‌चि म़ताला।

१८ खाना त़खाओ मो मेत्‍छामा तोक्‍पो सहरा ओ,

मोसाआ हेन्‍खामादाओ हाङ्‌चिदा हाङ मु।”

बेबिलोन्‌ओ अ़लुक्‍मा

१८

१ खोन्‍किना निनाम्‍हाङ काफा निनाम्‍मादुङ्‌का धाङाओ अ़ङ्‌का खाङ।

मो तोक्‍पो पाङ तोक्‍ताङा,

खोन्‍कि मोसोओ अ़साम्‌आ झारा हेन्‍खामा छेङ्‌छेङ्‌छेङ्‌वा उप्‍तुदिसु।

२ खो अ़धिवा य़ङ्‌आ पारा,

लुक्‍ताखारा!

“तोक्‍पो सहरा बेबिलोन लुक्‍ताखारा!

मो हान चाकावालावाचि युङ्‌खा,

झारा म़पोप्‍ताओ लावाचि खोन्‍कि झाराकाखालाओ चिप्‍माकात्‌ओ खोन्‍कि ऩङाछित्‍मायु छोङ्‌वाचि मोदा म़याक।

३ देकिनालो झारा रावाचिआ मोसोओ अ़पोप्‍मा काचिआ खाबात्‌आ सेरिन्‌वा सेरुङुचि।

हेन्‍खामादाओ हाङ्‌चिआ मोएनान ताङ्‌लान म़मुवायुङ्‌सा,

खोन्‍कि झारा हेन्‍खामादाओ काखित-काइन्‌चि कातोक म़लिसा देकिनालो मोसाआ च़लोक म़छ़साङाओ सामाचि मित्‍तुचि।”

४ खोन्‍किना अ़ङ्‌का निनाम्‍मादुङ्‌का ओवात्‍नि य़ङाङाओ य़ङ एनुङ:

“अ़ङ्‌म़नाचि ओ!

मोएदादाङ्‌का लोन्‍ताबानानिन,

मोसोओ अ़हेवाचिदा खानानिन मान्‌वाङ्‌दानिन,

मोसोओ अ़दन्‍दाचि खानानिन्‌एदा अ़छुक्‍निन्‍ने।

५ देकिनालो मोसोओ अ़हेवाचि निनाम्‍मा देम झोन्‌याङ खोन्‍लेङ्‌ङा म़भुङ्‌सायुङ्‌सा।

खोन्‍कि मोसोओ अ़त्‍लो अ़च़माचि निनाम्‍हाङ्‌आ अ़मित्‍तायुङ्‌सा।

६ देत्‍नि नि म़नाचि मुयुङ्‌सुचि मोवात्‍निङा मो मुवानुम।

मोसाआ मुओ अ़काचिओ ह्‍वास़रो लासापुवानुम,

मोसाआ अ़लाङ्‌चोक्‍खुङ्‌दा चुम्‍सुओ दुङ्‌मायुदाङ्‌का ह्‍वास़रो च़लोक ऱक्‍खाक्‍खाक्‌वाओ दुङ्‌मायुआ भेम्‍सापुवानुम।

७ मो देम साऩङ्‌वा आप्‍पि मेत्‍तान्‍चिन,

देम ऩङ्‌नुखालोक्‍ताखा मो युङा

खोन्‍ङा दुखा खोन्‍कि योक्‍मा पुवानुम।

देकिनालो मोसाआ अ़मिन्‍मादा ऱक्‍भाक मु,

‘अ़ङ्‌का तोक्‍पो हाङ्‌मा लिसाङ्‌कि युङ्‌ङाङा,

अ़ङ्‌का मेन्‍मित्‍मा माआङ,

अ़ङ्‌का देम्‍खाछाङ सोखा मुमा अ़दोत्‍निन।’

८ खोन्‌ओसा अ़क लेन्‌ङा मो मेत्‍छामाएदा अ़चाअ़त्‍माचि

स़मा,

योक्‍मा खोन्‍कि स़ङ्‌साक्‌वा म़ता।

मो मिआ राङ्‌खान,

देकिनालो मोसोओ अ़छ़ङ्‌काछेन हाङ्‌पा निनाम्‍हाङ सावापोरिओ म़मुयाङ।”

९ मोएनान ताङ्‌लान खोन्‍कि चासुम्‍छेन्‍बिदा ऩङ्‌नुखालोक्‍ताखा कामु हेन्‍खामादाओ हाङ्‌चि मो ह़त्‌याङ्‌ओ तुङ्‌ऱक अ़खाङ्‌कि मोसोओ निम्‍पाङ म़खाप खोन्‍कि सोखा म़मु।

१० मो दुखा प़याङ्‌ओ क़माआ अ़थाया म़एप्‌कि मोचि ओवात्‍नि म़य़ङ,

“आनि!

आनि खाना तोक्‍पो सहरा,

खाना सावापोरिओ बेबिलोन!

अ़क्‍दुदाङा आम्‍दन्‍दा खानाएदा छुक्‍ता।”

११ हेन्‍खामादाओ झारा काखित-काइन्‌चि मोसोओ निप्‍माङ म़खाप,

खोन्‍कि सोखा म़मु, देकिनालो साङ्‌आछाङ मोचिओ अ़चुसामाचि देम्‍खाछाङ ऩलासुन्‍खिरुन्‍चिन।

१२ साङ्‌आछाङ हाराक्‌वा,

रुपा,

अ़लुङ छ़ओ लुङ्‌चि खोन्‍कि वाचेत्‍लुङ्‌चि बाङ्‌गाय़ओ अ़नुवाक तित्‌चि,

माक़ल़ङ्‌वा तित,

भेवा य़ तित खोन्‍कि हालापाक्‌वा तित,

खोन्‍कि झाराकाखालाओ नाम्‍नुयाङ्‌ओ स़ङ,

भोम्‍साचिओ अ़चुक़ङ्‌चिदाङ्‌का मुमाय़ङ झाराकाखालाओ सामाचि खोन्‍कि झारा अ़लुङ छ़ओ स़ङ्‌ओ,

कासाओ,

काकाराओ खोन्‍कि सिङ्‌गमरमरओ सामाचि,

१३ खोन्‍कि बेला,

सुङ,

नाम्‍नुसाम,

मुर्र,

नि नाम्‍नुओ सुङ,

अङ्‌गुरा माङ्‌वा,

आक्‌वा,

बुत्‍थ़,

छुमाचा,

पित्‌चि,

भेराचि,

युक्‌वाचि,

ऱथाचि, हारुक्‌चि खोन्‍कि म़नाचि ऩखिरुन्‍चिन।

१४ काइन-काखित्‍चिआ मोचि म़लोचि,

“बेबिलोन,

आम्‍मिन्‍माआ मित्‍तुङुओ सामाचि

झारा खानाएदाङ्‌का म़खारालोन्‍तायुङ्‌सा।

झारा चासुम्‍छेन्‍बिचि खोन्‍कि झारा त़मित्‍तुओ सामाचि खानाएदाङ्‌का म़खात्‍तायुङ्‌सा,

खोन्‍कि खाना मोचि देम्‍खाछाङ त़लासुन्‍तोक्‍तुन।”

१५ मो सहरादा म़इना म़खिराकि फेक्‌वा म़दुवाओ खाम्‍माचि काइन-काखित्‌चि अ़थाया म़एप देकिनालो मोसोओ क़माकात्‍तुओ दुखादाङ्‌का अ़चुक़माकात।

मोचि म़खाप खोन्‍कि सोखा म़मु।

१६ “देम चाअ़त्‍लो!

देम क़माकात्‍लो,

मो तोक्‍पो सहरा!

मो बाङ्‌गाओ,

माक़ल़ङ्‌वा खोन्‍कि हालापाक्‌वाओ तित हुम्‍साकि,

हाराक्‌वा चोङ्‌खान्‍चिन,

अ़लुङ छ़ओ लुङ खोन्‍कि वाचेत्‍लुङ्‌चिआ चोङ्‌सान्‌युङ्‌सान्‍चिन!

१७ देकिनालो अ़क ग़रिदाङा झारा अ़फेक्‌वा मोसाआ लुक्‍तु।”

झारा वाप्‍तेला कातुङ,

वाप्‍तेलादा काकोन्‌चि,

नावा कायाप्‌चि खोन्‍कि धियाङ्‌वामादा काचि कामुचाचि अ़थाया म़एवा,

१८ खोन्‍कि मो तोक्‍पो सहरा ह़त्‍ताकि लोन्‍ताओ तुङ्‌ऱक अ़खाङ्‌कि ओवात्‍नि य़ङ्‌सा म़पात,

“ओवाको तोक्‍पो सहरावा खाक्‍को सहरा युङाङा कि?”

१९ खोन्‍किना मोचिआ अ़चुताङ्‌दु बाखा थुलि अ़पाआकि खाप्‌याङ्‌सा खोन्‍कि सोखा मुयाङ्‌सा ओवात्‍नि म़पारा,

“चाअ़त्‍लो!

चाअ़त्‍लो!

मो तोक्‍पो सहरा!

मो सहराओ चासुम्‍छेन्‍बिआ वाप्‍तेलाओ अ़हाङ्‌पाचि कातोक म़लिसायुङ्‌सा।

अ़क ग़रिदाङा मो सहरा लुक्‍ताखारा।”

२० खोन्‍किना निनाम्‍मादुङ्‌का अ़क्‌तात य़ङ ता,

“निनाम्‍मादु कायुङ्‌चिओ,

आम्‍नुओ ऩङानुसानिन्‍चिन!

निनाम्‍हाङ काब़क्‌चि,

छाम्‍माय़ङ म़नाचि खोन्‍कि निनाम्‍हाङ्‌य़ङ खाकालुचि ओ,

ऩङानुसानिन्‍चिन!

मोसाआ खानानिन्‌एदा मुओ अ़त्‍लोओ निनाम्‍हाङ्‌आ छ़ङ्‌अ़छेन्‍तायुङ्‌सा।”

२१ खोन्‍किना अ़क्‌तात सावापोरिओ निनाम्‍हाङ काफाआ अ़धिवा चाचेम्‍खा ओन्‍को अ़क्‌तात लुङ थेन्‍तु,

खोन्‍कि ओवात्‍नि य़ङाकि मो धियाङ्‌वामादा वेइसु,

“मोवात्‍निङा तोक्‍पो सहरा बेबिलोन अ़धिवा सावाआ वेन्‍खान,

खोन्‍कि मो देम्‍खाछाङ अ़लानिन्‍तोक्‍निन।

२२ वाकेन कासाङ्‌चि,

खोन्‍कि छाम्‍कालुचि,

मुरालि कामुत्‌चि खोन्‍कि थुथुरि कामुत्‍चिओ अ़चुय़ङ खाना देम्‍खाछाङ त़एन्‍नान।

खोन्‍कि म़नाचि काचि मुसि म़वाङाओचि खानाएदा देम्‍खाछाङ ऩलानिन्‍धित्‍निन।

चाचेम्‍खाओ अ़व़न्‍मा खानाएदा देम्‍खाछाङ अ़लानिन्‍ऱङ्‌निन।

२३ उप्‍खाओ अ़साम खानाएदा देम्‍खाछाङ अ़दात्‍निन।

सायाकाकाम्‍पा,

सायाकाकाम्‍माओ अ़चुय़ङ्‌छाङ खानाएदा देम्‍खाछाङ अ़एन्‍निन।

देकिनालो आम्‍काखित काइन्‌चि हेन्‍खामादाओ अ़धिवा म़नाचि म़याआङा,

खोन्‍कि सोज्‍जेओ आम्‍म़क्‍फेङ्‌आ झारा हेन्‍खामादाओ रावाचि म़च़न्‍तायुङ्‌सा।

२४ बेबिलोन्‌आ दन्‍दा तोक्‍तुयुङ्‌सु,

देकिनालो निनाम्‍हाङ्‌य़ङ खाकालुचि, निनाम्‍हाङ्‌ओ अ़चुम़नाचि खोन्‍कि हेन्‍खामादा म़सेराओचि झारासोओ अ़चुह़ मोदा धिरा।”

१९

१ खोन्‍किना अ़ङ्‌का निनाम्‍मादुङ्‌का अ़धिवाङ म़ना मुक्‍लाआ ओवात्‍नि य़ङाङाओ य़ङ एनुङ,

“हल्‍लेलुयाह!

लेन्‍मा आन्‍निनाम्‍हाङ्‌दाङ्‌का ओ।

साम खोन्‍कि सावा आन्‍निनाम्‍हाङ्‌एदा याक्‌याङ।

२ देकिनालो खोक्‍कोसोओ अ़चुछ़ङ छेन्‍माचि तोङ्‌लो खोन्‍कि अ़छ़ङ मुयाङ।

झारा हेन्‍खामा मोसोओ अ़पोप्‍माआ अ़त्‍लोकामु मो तोक्‍पो काचान्‍चामा खोक्‍कोसाआ दन्‍दा अ़पुवायुङ्‌सा।

निनाम्‍हाङ्‌आ मो दन्‍दा अ़पुवायुङ्‌सा देकिनालो खोक्‍कोसोओ अ़चुहारुक्‌चि मोसाआ सेरुचि।”

३ मोचि म़लासापारा,

“हल्‍लेलुयाह!

मो तोक्‍पो सहरा हत्‍ताओ तुङ्‌ऱक अ़धुन्‌तारि धात्‍नि खात्‌युङ!”

४ खोन्‍किना मो चौबिस्‌कासाम्‌योक ताङ्‌पाचि खोन्‍कि मो चारकातात अ़ह़ङ्‌चिआ म़बोम्‍सान्‍चिन्‌कि हाङ्‌युङ्‌खादा म़युङाङाओ निनाम्‍हाङ ओवात्‍नि य़ङ्‌याङ्‌सा अ़ब़क्‍ता,

“मोवात्‍निङा लिने!

हल्‍लेलुयाह!”

सायाकाम्‍मा खाबाचा

५ खोन्‍किना हाङ्‌युङ्‌खादाङ्‌का ओवात्‍नि य़ङाङाओ अ़क्‌तात य़ङ ता,

“आन्‍निनाम्‍हाङ्‌ओ अ़चुऩङ चोन्‍तानुम,

खोक्‍कोसोओ झारा अ़चुहारुक्‌चि खोन्‍कि अ़चुम़नाचि ओ,

खानानिन अ़चुप्‍पा खोन्‍कि अ़धिवा साङ्‌चिआ खोक्‍को त़कित्‍तुम्‌योम।”

६ खोन्‍कि अ़क्‌तात अ़धिवा म़ना मुक्‍ला ऱङाङाओ एनुङ।

मो लोङ्‌याङ्‌ओ चाक्‌वाओ अ़साप्‍मा खोन्‍कि ब़द्‍धे अ़धिवाङ कुलुङ्‌धिप्‍पाओ अ़मुक्‍मावा ऱङाङा,

मो ओवात्‍नि य़ङाङा,

“हल्‍लेलुयाह!

देकिनालो हाङ्‌पा आन्‍निनाम्‍हाङ झारा सावाकातोक हाङ्‌म़मु।

७ आन्‍कान आन्‍ऩङानुसिन्‍चिन्‍ने खोन्‍कि ऩङ्‌नुखालोक्‍ताखा मुन्‍ने,

खोक्‍कोसोओ अ़चुऩङ लोङ्‌सुम्‍ने!

देकिनालो थुबाछाओ अ़चुसायाकाम्‍मा ग़रि तायुङ्‌सा,

खोन्‍कि खोक्‍कोसोओ अ़चुसायाकाकाम्‍मा आप्‍पि मोसोओ निम्‍पाङ म़चुम्‍सान्‌युङ्‌सान्‍चिन।

८ बाङ्‌गाय़ओ छोक्‍छोक्‍छोक्‌वाओ खोन्‍कि सेङाङाओ तित हुम्‍मा मो पुवा।”

बाङ्‌गाय़ओ छोक्‍छोक्‍छोक्‌वाओ तित निनाम्‍हाङ्‌ओ अ़चुम़नाचिओ अ़नुवाक काचिचि ओ।

९ खोन्‍किना मो निनाम्‍हाङ काफाआ अ़ङ्‌का अ़लोवाङ,

“ओ छाप्‍तु,

थुबाछाओ अ़चुसायाकाम्‍खाओ खाबाचादा बुत्‍माय़ङ्‌चि निनाम्‍हाङ्‌आ झारा आसिखा म़प़चि।”

निनाम्‍हाङ काफाआ अ़लासाङ्‌लोवाङ,

“निनाम्‍हाङ म़य़ङाओ ओ य़ङ्‌चि अ़छ़ङ ओ।”

१० खोन्‍किना खो सेवा मेत्‍सि अ़ङ्‌का खोसोओ अ़लाङ्‌दा बोम्‍साङ्‌च़ङ।

मेन खोसाआ अ़ङ्‌का अ़लोवाङ,

“खाना अ़ङ्‌का ओवात्‍नि मुमा अ़नुनिन।

अ़ङ्‌का येसुओ अ़छ़ङ सालुम्‍स़ङ काखुन आम्‍निछाचि खोन्‍कि अ़क्‍निओ आम्‌यावा काफाचि ओन्‍ङा ओ।

निनाम्‍हाङ ब़क्‍तु!”

देकिनालो येसु ख्रिस्‍तआ खाङ्‌अ़मुसाओ अ़छ़ङ्‌आङा निनाम्‍हाङ्‌य़ङ खाकालुचि मो अ़छ़ङ य़ङ्‌खान खालुमा सावा प़चि।

ओम्‍प़चिवा युक्‌वा कायुक

११ अ़ङ्‌का निनाम्‍मा होराओ खाङ,

खोन्‍कि मोदा अ़क्‌तात ओमाङाओ युक्‌वा युङाङा।

मोदा कायाक,

‘सोम्‍कुवा मुमा खान्‍तुओ’ खोन्‍कि ‘अ़छ़ङ मुमाय़ङ’नि लोवाङा।

खोक्‍को तोङ्‌लो छ़ङ म़छेन खोन्‍कि ङेन म़मु।

१२ खोक्‍कोसोओ अ़चुम़क्‌चि मिलाप्‌वा म़मुवाङा,

खोन्‍कि खोक्‍कोसोओ अ़चुताङ्‌दा ब़द्‍धे हाङ ताङ्‌बोप्‍खाचि म़याआङा।

खोक्‍कोसोओ अ़चुऩङ मोएदा छाप्‍ताङा,

मेन मो ऩङ्‌ओ अ़तुप्‌य़ङ खोक्‍कोएदाङ्‌का नि साङ्‌आछाङ मान्‍सिन्‌अ़दाङा।

१३ खोक्‍को ह़आ वाहोवाओ तित हुम्‍साङा।

खोक्‍को ‘निनाम्‍हाङ्‌ओ अ़चुय़ङ’निकिना सिन्‍ताङा।

१४ निनाम्‍मादुओ रात्‍खामिचि ओम्‍प़चिवा खोन्‍कि सेङाङाओ बाङ्‌गाय़ओ तित म़हुम्‍साकि म़ओमाङाओ युक्‌वादा म़वाङा खोन्‍कि खोक्‍कोसोओ अ़चुदेङ्‌देङ म़खारा।

१५ रावा-रावाचि धेत्‍मा खोक्‍कोसोओ अ़चुदोदाङ्‌का अ़हास़रिओ बान्‍छोन लोन,

खोन्‍कि खोक्‍कोसाआ काकाराओ रोलाआ मोचिएदा हाङ्‌काचि म़मु।

खोक्‍कोसाआ झारा सावापोरिओ निनाम्‍हाङ्‌ओ अ़चुमाइसुङ्‌ओ च़ऱपाआ अङ्‌गुरा खोक्‍खा अ़नेप।

१६ खोक्‍कोसोओ अ़चुतित,

अ़चुओ धिलाङ्‌दा ‘हाङ्‌चिओ अ़चुहाङ खोन्‍कि हाङ्‌पाचिओ अ़चुहाङ्‌पा’नि छाप्‍ताङा।

१७ खोन्‍किना अ़क्‍छा निनाम्‍हाङ काफा नाम्‌दा एवाङाओ अ़ङ्‌का खाङ।

मोसाआ नाम्‍छ़ऱओ अ़रादा साक़त्‌वा काचा झारा कापेन्‌चि अ़धिवा य़ङ्‌आ लोचि,

“तानिन,

निनाम्‍हाङ्‌ओ अ़धिवाङ खाबाचादा अ़क्‍नि कोआनिन्‍चिन।

१८ खानानिन्‌आ हाङ्‌चि,

कप्‍तानाचि,

सावापोरिओ खोन्‍कि झारा म़नाचिओ अ़चुसाचि खोन्‍कि युक्‌वाचिकिना मो कायुक्‌चि,

फोङ्‌माय़ङ खोन्‍कि हारुक्‌चि अ़चुप्‍पो खोन्‍कि अ़धिवो झारासोओ अ़चुसाचि चामा त़ऱम्‍च़म।”

१९ हेन्‍खामादाओ साक्‍स़ङ खोन्‍कि झारा हाङ्‌चि खोन्‍कि अ़चुओ रात्‍खामिचि म़कोवान्‍चिन्‌ओ अ़ङ्‌का खाङ्‌च़ङ।

मोचि युक्‌वादा कायुक खोन्‍कि खोसोओ अ़रात्‍खामिचिओ अ़चुदेङ्‌सालाप्‍पादा ङेन म़मुवा।

२० खोन्‍कि मो साक्‍स़ङ खोन्‍कि मोसोओ अ़बुदा म़दोम्‍दाओ काचि कामु सोज्‍जेओ निनाम्‍हाङ्‌य़ङ खाकालु ह़वाङ्‌माङ लाप्‍खावा चाचि।

ओ म़दोम्‍दाओ काचिचिलाम्‍पा मो सोज्‍जेओ निनाम्‍हाङ्‌य़ङ खालुवा मो साक्‍स़ङ्‌ओ अ़सेप्‍मा कापाक खोन्‍कि मोसोओ अ़सेम्‍पोक काब़क्‌चि म़प्‍तुचि।

मोचि ह्‍वातात्‍माङ लेराङाओ गन्‍दक्‌ओ मिराक्‌दा अ़ह़ङ्‌ङा म़वेइसुदिसुचि।

२१ म़युङालाराओचि युक्‌वादा म़याआङाओसो अ़दोदाङ्‌का लोन्‍ताओ बान्‍छोन्‌लाम्‍पा म़सेरा,

खोन्‍कि झारा कापेन साक़त्‌वा काचाचिआ मोसोओ अ़सा अ़चुबुक खासालो अ़चा।

अ़क हजाराकादोङ

२०

१ खोन्‍किना अ़थेन मात्‍द़ङ्‌ओ हुत्‌ओ होत्‍खा खोन्‍कि अ़क्‌तात अ़धिवा काकाराओ चोक्‍माय़ अ़छुक्‌दा क़क्‍तुङुओ अ़क्‌तात निनाम्‍हाङ काफा निनाम्‍मादुङ्‌का धाङाओ अ़ङ्‌का खाङ।

२ मोसाआ मो अ़धिवा प़लाउ,

मो चोकोरोङ्‌धिप्‍पा माङ्‌लो सैतानानिछाङ लो,

खोन्‍कि अ़क हजाराकादोङ्‌ओ निम्‍पाङ मो छ़सु।

३ मोसाआ मो अ़थेन मात्‍द़ङ्‌ओ हुत्‌यु वेइसुदिसु,

खोन्‍कि मो छेक्‍तुकि अ़सेप्‍मा पाक्‍तु,

खोन्‌ओसा अ़क हजाराकादोङ मान्‍तालायुक्‌ओन रावा-रावाचि मोसाआ अ़धान्‍तुन्‍चिन्‍ने।

खोन्‍किना थुत्‍मेत्‍लोओ निम्‍पाङ मो फोङ।

४ खोन्‍किना अ़ङ्‌का हाङ्‌युङ्‌खाचि खोन्‍कि मोचिदा कायुङ्‌चि खाङ्‌च़ङ,

मोचि छ़ङ्‌छेन्‍मा पाङ म़प़युङ्‌सुचि।

खोन्‍कि येसुओ अ़चुसालुम्‍स़ङ्‌ओ निम्‍पाङ खोन्‍कि निनाम्‍हाङ्‌ओ अ़चुय़ङ खाअ़लुसाओसा अ़चुताङ म़क़प्‍ताओचि,

खोन्‍कि मो साक्‍स़ङ खोन्‍कि मो साक्‍स़ङ्‌ओ अ़सेम्‍पोक मान्‍ब़क्‍कादाचि खोन्‍कि मोसोओ अ़सेप्‍मा अ़चुछुक त़ऱबुप्‌दा मान्‍पाक्‍कादाचि अ़ङ्‌का खाङ्‌च़ङ।

मोचि म़लासाखोन्‍तालोन्‍ता,

खोन्‍कि ख्रिस्‍तएनान अ़क हजाराकादोङ हाङ म़मुवा।

५ नि म़सुवादाओचि मो अ़क हजाराकादोङ मान्‍खात्‌युक्‍ताओन मान्‍खोन्‍लोन्‌चि।

ओ स़मादाङ्‌का बुयाओ खोन्‍मालोन्‍माय़ङ ओ।

६ बुयाओ खोन्‍मालोन्‍माय़ङ्‌दा कावाङ्‌चि आसिखा कातोक खोन्‍कि म़सेङ्‌याङ्‌ओचि ओ!

ओचि ह्‍वातात्‌ओतात स़माओ अ़सावाआ देत्‍छाङ मुमा अ़ऱन्‍चिन,

मेन मोचि निनाम्‍हाङ खोन्‍कि ख्रिस्‍तओ अ़चुकाब़क म़लि,

खोन्‍कि खोक्‍कोएनान अ़क हजाराकादोङ्‌तारि हाङ म़मु।

सैतानाओ छ़ङ्‌छेन्‍मा

७ अ़क हजाराकादोङ खात्‌कि सैताना मोसोओ अ़छेक्‍खादाङ्‌का लेत,

८ खोन्‍कि हेन्‍खामाओ अ़ऱङ्‌कोप्‍नि म़थ़ङाओ रावा-रावाओ म़नाचि धान्‍माचि,

मोचि ङेङ मुसि कोउचि।

मो म़नाचि गोग खोन्‍कि मागोगनि म़लोचि, मोचिओ अ़चुखिप्‌चि धियाङ्‌वामादाओ लुङ्‌च़क़य़क ओन्‍लेकाङा मु।

९ मोचि झारा हेन्‍खामा भेप्‍लोदाङ्‌का म़ताकि निनाम्‍हाङ्‌ओ अ़चुम़नाचिओ अ़चुयुङ्‌खाओ ऱङ्‌कोप्‍नि खोन्‍कि खोक्‍कोसाआ सोमाअ़तुक्‍ताओ सहरा अ़कोम्‍ता,

मेन निनाम्‍मादुङ्‌का मि धाकि मोचि ह़त्‍तुखाइसुचि।

१० मोचि काधान मो सैताना लेराङाओ गन्‍दक्‌ओ मिराक्‌दा वेइसादिसा,

मोदा मो साक्‍स़ङ खोन्‍कि सोज्‍जेओ निनाम्‍हाङ्‌य़ङ खाकालुछाङ याआङा।

मोदा मोचिआ अ़खोलेन अ़खाखुत अ़धुन्‌ङा दुखा अ़आङ्‌युङ।

देङ्‌दाओ छ़ङ्‌छेन्‍मा

११ खोन्‍कि अ़ङ्‌का अ़क्‌तात अ़धिवाङ हाङ्‌युङ्‌खा खोन्‍कि मो दुङ्‌दा कायुङ खाङ।

खोक्‍कोसोओ अ़चुबुदाङ्‌का हेन्‍खामा खोन्‍कि नाम्‍छ़ऱ फुङ्‌साखाराचि,

खोन्‍कि मोचि मान्‍लाखाङ्‌मुसाचिचिन।

१२ अ़धिवा अ़चुप्‍पा झारा म़सुवादाओचि हाङ्‌युङ्‌खाओ अ़बुदा म़एवाङाओ अ़ङ्‌का खाङ्‌च़ङ।

खोन्‍कि छाप्‍लाखाचि म़होङ्‌सा,

खोन्‍कि नि ह़ङ्‌म़ङ्‌ओ छाप्‍लाखाछाङ होङ्‌सा।

मो छाप्‍लाखाचिदा म़छाप्‍ताङाओ य़ङ्‌चिवा मोचिआ अ़मुवाओ काचिवात्‍नि म़सुवादाओचिओ अ़चुछ़ङ म़छेन्‍तुचि।

१३ धियाङ्‌वामाआ मोदा म़याआङाओ म़सुवादाओचि म़प़लाउचिओ अ़ङ्‌का खाङ,

खोन्‍कि स़माआ खोन्‍कि सित्‍म़ङ्‌चि दुखा तोक्‍खाआछाङ मोचिएदा म़सुवादाओचि म़प़लाउचि।

मोचिओ आआप्‍पिओ अ़चुकाचिवा अ़चुछ़ङ म़छेन्‍तुचि।

१४ स़मा खोन्‍कि सित्‍म़ङ्‌चि दुखा तोक्‍खा मिराक्‌दा वेइसादिसा।

ओ मिराक ह्‍वादुओदु स़मा ओ।

१५ साङ्‌कोओ अ़ऩङ ह़ङ्‌म़ङ्‌ओ छाप्‍लाखादा मान्‍छाप्‌याङ,

मो लेराङाओ मिराक्‌दा वेइसादिसा।

अ़ऩङ्‌वा यरुसलेम

२१

१ खोन्‍किना अ़ङ्‌का अ़ऩङ्‌वा निनाम्‍मा खोन्‍कि अ़ऩङ्‌वा हेन्‍खामा खाङ।

बुयाओ निनाम्‍मा खोन्‍कि बुयाओ हेन्‍खामा माखारा।

धियाङ्‌वामाछाङ मात्‍द़ङ्‌याङ।

२ खोन्‍कि निनाम्‍मादुङ्‌का सेङाङाओ सहरा अ़ऩङ्‌वा यरुसलेम निनाम्‍हाङ्‌आ अ़धान्‍ताङाओ अ़ङ्‌का खाङ।

मो सायाकाकाम्‍मा अ़सायाकाकाम्‍पा तुप्‍मा निम्‍पाङ चोङ्‌सान्‍चिन्‌कि चुम्‍सान्‍चिन्‌ओवा मुवाङा।

३ हाङ्‌युङ्‌खादाङ्‌का ओवात्‍नि य़ङाओ अ़क्‌तात अ़धिवा य़ङ अ़ङ्‌का एनुङ,

“हान,

निनाम्‍हाङ्‌ओ अ़चुयुङ्‌खा म़नाचिएनान लिसायुङ्‌सा।

खोक्‍को मोचिएदा म़युङ,

खोन्‍कि मोचि खोक्‍कोसोओ अ़चुम़नाचि म़लि।

खोन्‍कि निनाम्‍हाङ आप्‍पि मोचिएनान म़युङ,

खोन्‍कि खोक्‍को मोचिओ अ़चुनिनाम्‍हाङ म़लि।

४ खोक्‍कोसाआ मोचिओ अ़चुम़क्‌दाओ अ़चुम़क्‌वा झारा म़त़क्‍तुप़चि।

मोदा स़माङा मात्‍द़ङ,

खोन्‍कि सोखा,

खाप्‍मा खोन्‍कि योक्‍माछाङ अ़लिनिन।

देकिनालो बुयाओ य़ङ्‌चि म़खाराचिआ।”

५ खोन्‍किना हाङ्‌युङ्‌खादा कायुङ्‌आ अ़ङ्‌का अ़लोवाङ,

“खा,

अ़ङ्‌का झारा अ़ऩङ्‌वा मुङ्‌च़ङ।”

खोक्‍कोसाआ ओवात्‍निछाङ ऩलोवाङ,

“ओ छाप्‍तु,

देकिनालो ओ य़ङ्‌चि सोम्‍कुवा मुमा खान्‍तुओ खोन्‍कि अ़छ़ङ म़मुयाङ।”

६ खोक्‍कोसाआ अ़ङ्‌का ऩलोवाङ,

“हान चिआ।

अ़ङ्‌का अल्‍फा खोन्‍कि ओमेगा ओ,

अ़पुङ्‌चिपुक खोन्‍कि अ़लुक्‍मा अ़ङ्‌काङा ओ।

वामित्‍मा कास़चि ह़ङ्‌म़ङ्‌ओ चाक्‌वा लित्‍खादाङ्‌का अ़ङ्‌का मोहाङा ओ प़ङ्‌च़ङ।

७ साङ्‌चि म़छो मोचिआ अ़ङ्‌काएदाङ्‌का ओ पाङ्‌यि अ़तोक,

खोन्‍कि अ़ङ्‌का मोचिओ अ़चुनिनाम्‍हाङ लिङा,

खोन्‍कि मोचि अ़ङ्‌छाचि म़लि।

८ मेन अ़चुक़मा काकात्‌चि,

साकोङ्‌छ़ङ मान्‍मुकादाचि,

चिप्‍माकात्‍तुओचि,

म़ना कासेत्‌चि,

पोप्‍कामुचि,

म़क्‍फेङ कामुचि,

सेम्‍पोक काब़क्‌चि खोन्‍कि म़ना काम़प्‌चि झारा मो म़नाचिओ अ़चुपाङ्‌यि लेत्‌याङ्‌ओ गन्‍दक्‌ओ मिराक्‌दा लि।

ओ ह्‍वादुओदु स़मा ओ।”

९ मो सात्‌कातात देङ्‌दाओ अ़चाअ़त्‍माआ म़भेप्‍ताओ सात्‌काखुङ कातोक सात्‌कापाङ निनाम्‍हाङ काफाचिदा अ़क्‍छा बानाकि अ़ङ्‌का ओवात्‍नि अ़लोवाङ,

“बाना,

अ़ङ्‌का खाना थुबाछाओ अ़चुसायाकाकाम्‍मा खोक्‍कोसोओ अ़चुखिम्‍हाङ्‌मा,

खाङ्‌मेत्‍नाने।”

१० खोन्‍किना सेङ्‌लावाआ अ़ङ्‌का अ़क़म्‍ताङ,

खोन्‍कि अ़क्‌तात अ़धिवा झोन्‍ताङाओ भ़ऱदु अ़खात्‍ताङ।

निनाम्‍हाङ्‌आ निनाम्‍मादुङ्‌का ह्‍युत्‍नि अ़धान्‍ताङाओ सेङाङाओ सहरा यरुसलेम खोसाआ अ़ङ्‌का खाङ्‌अ़मेत्‍ताङ।

११ मो सहरा निनाम्‍हाङ्‌ओ अ़चुसाम्‌आ भेप्‍तायुङ्‌सा,

खोन्‍कि मोसोओ अ़लेत्‍मा अ़लुङ छ़ओ वाचेत्‍लुङ्‌वा काराङा,

बिल्‍लौर फत्‍किरिवाको छोक्‍छोक्‍छोक्‌वाओ मुवाङा।

१२ मोसोओ अ़ऱङ्‌कोप्‍नि अ़धिवा झोन्‍ताङाओ कुदारि याआङा,

खोन्‍कि मोदा बारकातात लाप्‍तिखोप्‌चि म़याआङा।

लाप्‍तिखोप्‌दा बारकापाङ निनाम्‍हाङ काफाचि म़याआङा।

मो लाप्‍तिखोप्‌चिदा इस्राएलि म़नाचिओ बारकाभुङ्‌ओ अ़चुऩङ छाप्‍ताङा।

१३ बुसुहोन्‌दा सुम्‌कातात लाप्‍तिखोप्‌चि देङ्‌सुहोन्‌दा सुम्‌कातात,

धाउहोन्‌दु सुम्‌कातात खोन्‍कि ह्‍युहोन्‌यु सुम्‌कातात म़याआङा।

१४ सहरादाओ कुदारिओ अ़छ़ङ्‌चि बारकातात म़याआङा।

मो झारा दुङ्‌दा थुबाछाओ बारकापाङ छाम्‍माय़ङ म़नाचिओ अ़चुऩङ छाप्‍ताङा।

१५ अ़ङ्‌काएनान काचेप निनाम्‍हाङ काफाएदा सहरा,

मोसोओ अ़लाप्‍तिखोप्‌चि खोन्‍कि अ़कुदारि हाक्‍खा अ़क्‌तात हाराक्‌वाओ वारेम्‍फ़क याआङा।

१६ मो सहरा चारकालिप्‍पा अ़क्‍निवा मुवाङा।

मोसोओ अ़दाप,

खोन्‍कि अ़मेत अ़क्‍निवा मुवाङा।

निनाम्‍हाङ काफाआ मो अ़हाक्‍खा अ़वारेम्‍फ़क्‌आ मो सहरा हाक्‍तुहिदा ह्‍वा हजारा चार सये किलोमितरा याआङा।

मोसोओ अ़मेत,

अ़झोन खोन्‍कि अ़दाप अ़क्‍निवा याआङा।

१७ निनाम्‍हाङ काफाआ मोसोओ अ़कुदारिछाङ हाक्‍तु,

खोन्‍कि म़नाआ याङुङुओ हाक्‍मावा मो अ़क सये चवालिस्‌कारोङ झोन्‍ताङा।

१८ मो कुदारि बिलौरआ मुवायुङ्‌सा,

खोन्‍कि सहरा अ़च़क़ल़क हाराक्‌वाआ मुवायुङ्‌सा खोन्‍कि मो सेङाङाओ सिसावा लेराङा।

१९ कुदारिओ अ़छ़ङ्‌चि अ़पारा-अ़पाराओ ब़द्‍धे अ़लुङ्‌छुक्‌ओ रत्‍नचिआ म़चोङ्‌सायुङ्‌सा।

बुयाओ अ़छ़ङ बिल्‍लौरआ,

देङ्‌दाओ निरआ,

सुम्‌कातात्‌ओतात हरित्‌आ चारकाताओतात पन्‍नाआ,

२० पाच्‌कातात्‌ओतात आनिक्‍स्‌आ,

छकातात्‌ओतात लालमनिआ,

सात्‌कातात्‌ओतात पितमनिआ,

आथ्‌कातात्‌ओतात बेरुज्‌आ,

नौकातात्‌ओतात पुस्‍पराज्‌आ,

दस्‌कातात्‌ओतात लसुनेआ,

एघारकातात्‌ओतात निलमनिआ बारकातात्‌ओतात कतेलाआ म़चोङ्‌सायुङ्‌सा।

२१ मो बार लाप्‍तिखोप्‌चि बारकावाचेत्‍लुङ्‌ओचि म़याआङा।

झारा लाप्‍तिखोप अ़-अ़क्‌तात वाचेत्‍लुङ्‌आ मुवायुङ्‌सा।

मो सहराओ मुलो लाम छोक्‍छोक्‍छोक्‌वा सिसावाको अ़च़क़ल़क हाराक्‌वाओ याआङा।

२२ अ़ङ्‌का मो सहरादा खाक्‍कोछाङ निनाम्‍हाङ ब़क्‍खाखिम मान्‍खाङ्‌ङा,

देकिनालो झारा सावाकातोक हाङ्‌पा निनाम्‍हाङ खोन्‍कि थुबाछाङा मोदाओ निनाम्‍हाङ ब़क्‍खाखिम म़युङ्‌याङ।

२३ मो सहरा उप्‍मा निम्‍पाङ नाम खोन्‍कि लादिप्‍मा मान्‍दोत्‌याङ देकिनालो निनाम्‍हाङ्‌ओ अ़चुसाम्‌आङा मो सहरा अ़उप खोन्‍कि थुबाछाङा मो सहराओ अ़कुपि ओ।

२४ रावा-रावाचि खोक्‍कोसोओ अ़चुसाम्‌दा म़कोन।

हेन्‍खामादाओ हाङ्‌चिआ अ़लुङ छ़ओ सामाचि मोदा अ़तात।

२५ अ़खोलेन मोसोओ अ़लाप्‍तिखोप्‌चि देम्‍खाछाङ ऩखोप्‍निन,

देकिनालो मोदा देम्‍खाछाङ खाअ़खुत्‍निन।

२६ रावा-रावाचिओ साऩङ्‌वा खान्‍नुओ अ़लुङ छ़ओ सामाचि मो सहराहुत्‌दा अ़तात।

२७ थुबाछाओ ह़ङ्‌म़ङ्‌ओ छाप्‍लाखादा अ़चुऩङ म़छाप्‍ताओचि मोदा वाङ्‌मा म़ऱ,

मेन म़पोप्‍ताओचि,

चिप्‍माकात्‍तुओचि खोन्‍कि सोज्‍जे काचेप्‌चि मोदा वाङ्‌मा ऱमाइऩऱनिन।

ह़ङ्‌म़ङ्‌ओ याङ्‌वामा

२२

१ खोन्‍किना निनाम्‍हाङ काफाआ अ़ङ्‌का फत्‍किरिवाको छोक्‍छोक्‍छोक्‌वाओ ह़ङ्‌म़ङ काप़ चाक्‌वाओ याङ्‌वामा खाङ्‌अ़मेत्‍ताङ।

मो याङ्‌वामा निनाम्‍हाङ्‌ओ खोन्‍कि थुबाछाओ हाङ्‌युङ्‌खादाङ्‌का लोन्‍ताकि

२ मो सहरादाओ मुलो लाम्‌ओ अ़रादाङ्‌का सोलाङा।

मो याङ्‌वामाओ ह्‍वालिप्‍पा अ़केम्‌दा ह़ङ्‌म़ङ्‌ओ स़ङ्‌ताङ याआङा।

मोसाआ बारकादोङ्‌वात्‌दा अ़दोङ्‌वात खिन्‍तुम अ़खाला-अ़खालाओ अ़सिवाचि सिसुङुचि।

मोसोओ अ़बाक्‌वाचि रावा-रावाचि नुमाचिओ निम्‍पाङ ओक्‍तो अ़याङाङा।

३ हान्‌दाङ्‌का मोह्‍यात्‍नि मो सहरा देम्‍खाछाङ माङ्‌अ़हिम्‍निन।

निनाम्‍हाङ खोन्‍कि थुबाछाओ अ़चुहाङ्‌युङ्‌खा मोदा लि,

खोन्‍कि खोक्‍कोसोओ अ़चुहारुक्‌चिआ खोक्‍को अ़ब़क।

४ मोचिआ खोक्‍कोसोओ अ़चुङाइवा अ़खाङ,

खोन्‍कि निनाम्‍हाङ्‌ओ अ़चुऩङ म़नाचिओ अ़चुत़ऱबुप्‌चिदा छाप।

५ मोदा देम्‍खाछाङ खाअ़खुत्‍निन,

खोन्‍कि मोचि कुपि माङ्‌लो नाम साम अ़दोत्‍निन,

देकिनालो हाङ्‌पा निनाम्‍हाङ्‌ङा मोचिओ अ़चुसाम म़लि,

खोन्‍कि मोचि अ़धुन-अ़धुन्‌तारि हाङ्‌म़मु।

येसु च़क्‍नि म़तायाङ

६ खोन्‍किना निनाम्‍हाङ काफाआ अ़ङ्‌का अ़लोवाङ,

“ओन्‍ग़रितारि खाना त़एनुओ य़ङ्‌चि अ़छ़ङ म़मुयाङ खोन्‍कि सोम्‍कुवामुमायु म़मुयाङ।

निनाम्‍हाङ्‌आ खोक्‍कोसोओ अ़चुखाकालुचि खोक्‍कोसोओ अ़चुलावा म़प़चि खोन्‍कि खोक्‍कोसाआ हान च़क्‍नि लिमा म़मुयाङ्‌ओ य़ङ्‌चि अ़चुहारुक्‌चि खाङ्‌मेत्‍सि खोक्‍कोसोओ अ़चुकाफा अ़छुत्‍तायुङ्‌सा।”

७ येसु म़य़ङ्‌याङ,

“खानुम!

अ़ङ्‌का च़क्‍निङा ताङाङा!

ओ छाप्‍लाखा भोङ्‌दा म़छाप्‍ताओ खालुमाय़ङ काकाङ्‌चि आसिखा कातोक्‌चि ओ।”

८ ओ झारा य़ङ काएन खोन्‍कि काखाङ अ़ङ्‌का युहन्‍ना ओ।

खाउग़रि अ़ङ्‌का ओ य़ङ्‌चि एनुङ्‌चिउङ्‌च़ङ खोन्‍कि खाङ्‌चिउङ्‌च़ङ,

अ़ङ्‌का ओ य़ङ खाङ्‌कामेत निनाम्‍हाङ काफा ब़त्‍सि खोसोओ अ़लाङ्‌दा बोम्‍मान्‍चिन लामाङ।

९ मेन निनाम्‍हाङ काफाआ अ़ङ्‌का अ़लोवाङ,

“खाना ओवात्‍नि मान्‍च़दा!

खाना,

निनाम्‍हाङ्‌य़ङ खाकालु आम्‍द़क्‍छा बुवाचि खोन्‍कि ओक्‍को छाप्‍लाखा भोङ्‌दा छाप्‍ताओ य़ङ्‌चि काकाङ झारा म़नाचिवात्‍नि अ़ङ्‌का निनाम्‍हाङ्‌ओ अ़चुहारुक ओन्‍ङा ओ।

खाना निनाम्‍हाङ ओन्‍ङा ब़क्‍मादोत।”

१० खोन्‍किना मोसाआ अ़ङ्‌का ओवात्‍नि अ़लोवाङ,

“ओ छाप्‍लाखा भोङ्‌दाओ खालुमाय़ङ मान्‍सेप्‌दानुम,

देकिनालो ओ झारा लिमा ग़रि च़क्‌दा ताचिआयुङ्‌सा।

११ साङ अ़अ़त्‍पा काचि कामु मुयाङ,

मो अ़अ़त्‍पा काचिङा मुयुङ्‌ने,

खोन्‍कि साङ चिप्‍माकात्‍तुओ काचि मुयाङ,

मो चिप्‍माकात्‍तुओ काचिङा मुयुङ्‌ने,

साङ अ़नुवाक काचि मुयाङ, मो अ़नुवाक काचिङा मुयुङ्‌ने, खोन्‍कि साङ सेङ्‌याङ मो सेङ्‌युङ्‌ने।”

१२ येसु म़य़ङ्‌याङ “खानुम!

अ़ङ्‌का च़क्‍निङा ताङाङा!

झारा म़नाआ मुओवा प़मा सिरिफा अ़ङ्‌काएदा युङ्‌याङ।

१३ अ़ङ्‌का अल्‍फा खोन्‍कि ओमेगा,

बुयाओ खोन्‍कि देङ्‌दाओ,

अ़पुङ्‌चिपुक खोन्‍कि अ़सेत्‍खा ओ।”

१४ अ़चुतित्‌चि वाकाधाप्‌चि आसिखा कातोक्‌चि ओ।

मो सहराओ लाप्‍तिखोप्‌चिदाङ्‌का वाङ्‌मा खोन्‍कि ह़ङ्‌म़ङ काप़ स़ङ्‌ताङ्‌दाङ्‌का अ़सिवा चामा पाङ अ़तोक।

१५ मेन मो सहरा बुङ्‌खाया ना कुतिवाचि,

म़क्‍फेङ कामुचि,

पोप्‍कापोप कामुचि,

म़ना कासेत्‌चि,

सेम्‍पोक काब़क्‌चि खोन्‍कि सोज्‍जेओ ऩङाकानुचि खोन्‍कि मोवात्‍निङा काच़चि म़युङ।

१६ “अ़ङ्‌का येसुआ खानाएदा साम्‍भुङ्‌चिओ निम्‍पाङ ओ य़ङ्‌खान प़सि अ़ङ्‌को अ़ङ्‌काफा छुत्‍तुङ्‌युङ्‌सुङ।

अ़ङ्‌का दाउद भुङ्‌ओ अ़भेन खोन्‍कि खोसोओ हाङ्‌कामु पाङ्‌यि कातोक ओ।

अ़ङ्‌का अ़वाय़ङ लेत्‌याङ्‌ओ साङ्‌केन्‍मा ओ।”

१७ सेङ्‌लावा खोन्‍कि सायाकाकाम्‍मा म़य़ङ्‌याङ,

“तानिन!”

साङ्‌आ एनु मो य़ङ्‌ने,

“तानिन।”

साङ वामित्‍मा स़,

मो ताने,

साङ मिन मोसाआ ह़ङ्‌म़ङ्‌ओ चाक्‌वा मोहाङा दुङुने।

१८ ओ छाप्‍लाखा भोङ्‌दाओ खालुमाय़ङ काएन झारा म़नाचि अ़ङ्‌का पाङ्‌एनान चाप्‍चेत्‍तुङ्‌च़ङ।

साङ्‌आ मोदा तेप्‍तु,

ओ छाप्‍लाखा भोङ्‌दा म़छाप्‌याङ्‌ओ अ़चाअ़त्‍माचि निनाम्‍हाङ्‌आ मोएदा अ़तेप्‍प़।

१९ खोन्‍कि साङ्‌आ ओ निनाम्‍हाङ्‌य़ङ खालुमाय़ङ्‌ओ छाप्‍लाखादाओ य़ङ्‌चिदाङ्‌का दिदिचि लारुखाइसुचि,

ओ छाप्‍लाखा भोङ्‌दा छाप्‌याङ्‌ओ ह़ङ्‌म़ङ काप़ स़ङ्‌ताङ्‌ओ अ़लोक खोन्‍कि सेङ्‌याङ्‌ओ सहरादाङ्‌का मोसाआ तोक्‍मायु अ़लोक निनाम्‍हाङ्‌आ अ़ङाप।

२० ओ य़ङ्‌चिओ अ़चुसालुम्‍स़ङ काप़ म़य़ङ्‌याङ,

“उवा,

अ़ङ्‌का च़क्‍निङा ताङाङा!”

मोवात्‍निङा लिने।

हाङ्‌पा येसु तानिन।

२१ हाङ्‌पा येसु ख्रिस्‍तओ अ़चुसोम्‍तुक्‍मा झारा निनाम्‍हाङ्‌ओ अ़चुम़नाचिएदा युङ्‌ने।

मोवात्‍निङा लिने।